
PRÓLOGO 


Este libro es la parte de las Sagradas Escrituras que constituye el Nuevo 
Testamento de nuestro Sefior Jesucristo, el cual ha sido traducido al idioma 
mixteco, lengua nativa de algunos pueblos de la Mixteca Alta del distrito de 
Tlaxiaco, estado de Oaxaca. 


El Nuevo Testamento fue escrito originalmente en el idioma griego; pero 
fue necesario traducirlo a otros idiomas para que todo el mundo pudiera 
recibir su mensaje de esperanza y de amor. En la actualidad, el Nuevo 
Testamento ha sido traducido a más de mil idiomas distintos. 


La presente traducción al mixteco está basada en los manuscritos griegos 
que se conocen por el nombre de Textus Receptus. Este mismo texto fue el 
que usaron Casiodoro Reina y Cipriano de Valera para hacer su traducción 
al espafiol en el afio 1559. 


Los traductores del Nuevo Testamento al mixteco, al emprender su 
tarea, tuvieron dos metas principales: 1) tratar de entender a fondo el 
significado del texto griego original, consultando varios comentarios 
importantes; y 2) tratar de comunicar este significado lo más natural y 
claramente posible en el idioma mixteco. Para realizar esta labor, los 
traductores contaron con la valiosa cooperación de varios habitantes 
nativos del área mixteca, por lo cual desean expresar su más profunda 
gratitud por la paciente y dedicada colaboración en esta importante obra. 


Hay algunas palabras griegas que tienen un significado muy complejo 
y no se pueden traducir al mixteco con una sola palabra. Es por eso que 
en ocasiones ha sido necesario expresar estas palabras por medio del uso 
de dos o tres palabras mixtecas, o usar frases descriptivas más largas para 
expresar mejor el significado exacto del texto original. 


La gramática del griego es muy diferente a la del mixteco, y las figuras y 
formas retóricas griegas a veces no se adaptan bien a la expresión en otras 
lenguas. Así que los traductores han tratado de expresar estas formas de 
manera que sean naturales en el mixteco. Para lograr esto, han preferido 
usar la construcción, el orden de las oraciones, las figuras retóricas y el 
estilo propio del mixteco, en vez de las del griego o espafiol. En algunos 
casos, para facilitar su comprensión, han optado por explicar en detalle y 
claramente las informaciones que el manuscrito griego sólo implica, ya que 


los lectores de la antigüedad entendían a que se referían sus escritores, por 
tratarse de su propia cultura. 


El Nuevo Testamento ha sido el libro más leído de todos los tiempos, 
pues despierta el interés de todas las personas, no importan su edad, 
nacionalidad o raza. La vida de los personajes narrada en sus páginas y 
las enseñanzas que contiene han servido de inspiración y guía en la vida 
de millones de personas. Esperamos que la lectura de este libro sea de 
beneficio para ustedes y que les ayude a ser mejores personas, mejores 
mexicanos y mejores ciudadanos del mundo, cuando lleguen a comprender 
el significado de su eterno mensaje. 

JNUHUN VAHA NI TEE SAN MATEO 





Lista ñayuu yucün jee ní quiji 
Jesucristo 
(Lc. 3.23-38) 
Yaha cúu lista ñayuu yucün 
jee ní quiji Jesucristo. Te máá 
yá ni quiji nuú yucún rey David, te 
David ni quiji nuú yucún Abraham. 
2Abraham ni cuu de tátá Isaac, 
te Isaac ni cuu de tátá Jacob, te 
Jacob ni cuu de tátá Judá jiín táca 
fani i. ¿Te Judá ni cuu de tátá 
Fares jiín Zara, te náná ndindúú i 
ni cuu Tamar. Te Fares ni cuu de 
tátá Esrom, te Esrom ni cuu de 
tátá Aram. *Te Aram ni cuu de tátá 
Aminadab, te Aminadab ni cuu de 
tátá Naasón, te Naasón ni cuu de 
tátá Salmón. Te Salmón ni cuu de 
tátá Booz, te náná i ni cuu Rahab. 
Te Booz ni cuu de tátá Obed, te 
náná i ni cuu Rut. Te Obed ni cuu 
de tátá Isaí. Te Isaí ni cuu de tátá 
David, tée ni cuu rey. Te rey David 
ni cuu de tátá Salomón, te náná i, 
xihna gá ni cuu ña ñasihí Urías. 
7Te Salomón ni cuu de tátá 
Roboam, te Roboam ni cuu de tátá 
Abías, te Abías ni cuu de tátá Asa. 
8 Te Asa ni cuu de tátá Josafat, te 
Josafat ni cuu de tátá Joram, te 
Joram ni cuu de tátá Uzías. Te 


Uzías ni cuu de tátá Jotam, te 
Jotam ni cuu de tátá Acaz, te 
Acaz ni cuu de tátá Ezequías. Te 
Ezequías ni cuu de tátá Manasés, te 
Manasés ni cuu de tátá Amón, te 
Amón ni cuu de tátá Josías. 11 Te 
Josías ni cuu de tátá Jeconías 
jiín táca fani i, máá tiempo jeé 
cuángoo ñayuu Israel preso nde 
ñuu Babilonia. 

12Te náa cáyücú i yúcuán, te 
Jeconías ni cuu de tátá Salatiel. Te 
Salatiel ni cuu de tátá Zorobabel. 
13Te Zorobabel ni cuu de tátá Abiud, 
te Abiud ni cuu de tátá Eliaquim, te 
Eliaquim ni cuu de tátá Azor. 14Te 
Azor ni cuu de tátá Sadoc, te Sadoc 
ni cuu de tátá Aquim, te Aquim ni 
cuu de tátá Eliud. Te Eliud ni cuu 
de tátá Eleazar, te Eleazar ni cuu 
de tátá Matán, te Matán ni cuu de 
tátá Jacob. 16 Te Jacob ni cuu de 
tátá José, tee ni cuu yii María. Te 
María ni cuu ña náná Jesús, Yaá 
naní Cristo. 

17Te nde Abraham te nde David ni 
tyo uxi cuún yucün. Te nde David 
te nde náa cuangoo ñayuu Israel 
preso ñuu Babilonia ni iyo inga uxi 
cuún yucún. Te nde ná ni jengoo i 
preso te nde ni cacu Cristo, suni ni 
Iyo inga UXI cuún yucún. 

Jee ní cacu Jesucristo 
(Lc. 2.1-7) 


18 Te jeē ní cacu Jesucristo, súcuan 
ni cuu: Náná ya María, je ni cundaa 
jeë quijnáhan ña jíín José. Te nde ná 
tu quijnáhan ña jíín de, te ni jecúhun 
séhe ña ni sáha Espíritu Santo. 1% Te 
José, tée quijnáhan ña jíín, chi tee 
ndaa cúu de. Te tu ní cúní de cuaha 
de jnúhun canu ña, chi sa cúní de jeé 
na jécuiñt sahi jée ma quíjnáhan de 
jíín ña. 20Te níní súcuan nácani ni 
de, te jíín jéni ni quee-ni iin ndajéhé 
maá Jítoho yo Yaa Dios nuú de, te ni 
cahán ya jiín de: 

José, sehe yucün David, ma yúhu 
ró cueca ró ñasihí ró María, chi 
séhe jeé scácu ña, vēji i nde nuü 
maá Espíritu Santo. 21 Te scácu ña 
iin séhe yií. Te snání ró i Jesús, chi 
máá i cúu Yaá jnama ñayuu nuú 
cuéchi i, áchí ndajéhé. 

22Súcuan ni cuu tacá jniñu yáha, 
návaha squícu jnúhun Jitoho yó 
Yaá Dios jeé ni cáhan tee ni nacani 
jnúhun ya nde jenahán. Te suhva ni 
cahán de: 

23 Coo iin súchi síhí, te nihin séhe i, 

te scácu i iin sēhe yií, 

te conaní súchí un Emanuel. 
Achí tutu. Te síhví yáha cúní cahan: 
Yaá Dios ndeé yá jiín yó. 

24 Te ni natahü ni José, te ni sáha 
de nájnúhun ni cahán ndajéhé 
Jitoho yo jiín de. Te ni jeca de María 
ni cuu ña ñasihí de. 25Te tu ní quíxí 
de jíín ña, chi nde ni scácu ña sehe 
yií núú ña. Te ni snaní de i Jesús. 


Jee ní quijicoo tée mago nuú yá 
Te ná ni cacu Jesús ini ñuu 
Belén ndañúú Judea, te 

tiempo un ndácu rey Herodes jniñu. 
Yücuán na te jecu tee ndíchí jée 
cascuáha siquí quími, ni quijicoo de 
nde jicá, ichi nuü cáne niandii, te 
ni jinúcoo de ñuu Jerusalén. ?Te ni 
cacajnúhún de ñayuu: 

¿Ndé nuü íne súchí jee ní cacu jeé 
coo rey ñayuu hebreo? Chi ichi núü 
cáne niándii ni cajito ná iin guimi 
cáhnu jee cúu seña jee ní cacu i. Te 
véjicoo ná chiñúhún ná i, áchí de. 

3Te rey Herodes, ná ni jini de 
jnúhun yáha, te ni cunéé ni de, nde 
jiín táca ñáyuu ñuu Jerusalén. *Te 
ni nastútú de táca sútú cácujéhnu 
jíín tée cástéén tutu ley Yaā Dios 
nuú ñáyuu. Te ni cajnúhún de tée 
un ndé nuú cacu Cristo achí tutu. 
5Te ni cacachi nuü de: 

Ini ñuu Belén ndañúú Judea. Chi 
suhva cáhán nuü tútu ni tee tée ni 
nacani jnúhun ya nde jenahán: 

6 Te róhó ñáyuu ñuu Belén 

ndañúú Judá, 

cújéhnu ga ñuu rð vesú taca gá 
jee cujéhnu ini Judá. 

Chi suu ini ñuu ró quenda iin 
Yaá ndacu jniñu, 

te coto ya ñayuu maá rí Israel, 
achí Yaa Dios. 

Achí tutu. 

7 Yücuán na te Herodes ni cana sahí 
de taca tée ndíchí un jée naní mago. 
Te ni cajnúhun yúcún de ndé quívi ní 
cane quimi ún. $Te ni tají de tée un 
quíngoo de ñuu Belén. Te ni cahán de: 

Cuángoo ní te cajnúhun yúcún ní 
ndé nuü íne súchi lúlí un. Te núu ni 
nanihin ní i, te quijicoo ní castúhun 
ní nuú ná, návaha suni máá ná 
quichiñúhún ná i, áchí rey. 

“Te jeé ní cajini de jnúhun ni 
cahán rey, te cuangoo de. Te máá 

quími cáhnu jee ní cajito de ichi núu 
cáne niandii, yósnúu núü de cuahán 
nde ni jinü nuü íne süchi lúlí un, te 
yücuan ní jecuiñz. Te ná ni cajito 
de jee ní jecuiñi guimi ún, te yohyo 
ni cacusif ni de. Te ni jinúcoo de ni 
quívicoo de ini vehe, te ni cajito de 
nuü súchi lúlí un jíín náná i María. 
Te ni cajecuiñt yití de nuu i, te ni 
cachiñúhún de i. Te ni canune de 
yejnú de, te ni casoco de oro jiín súje 
cütú jíín súje uvuá nuu i. 1 Yūcuán 
na te ni scóto jëni de, ni cachi nuü 
de jeë ma nuhún de nuü Herodes. Te 
inga ichi cuanuhun de fuu de. 


Jeë ní jinu José cuangoo 
de nación Egipto 

13Te náa cuánuhun táca tée mago, 
te ni scóto jeni José jeé iin ndajéhé 
maá Jítoho yó Yaa Dios ni cahán yá 
jiín de: 

Ndocuiñí te cunu ró quíngoo ró 
jíín súchi lúlí jíín náná i nde nación 
Egipto. Te yücuán coyücu ró nde 
castúhun rí nuú ro. Chi Herodes je 
yajni nanducú de súchi lúlí jíña jeé 
cáhni de i. Achí yá. 

14Te ni natahú ni José. Te cuangoo 
de jíín súchi lúlí jíín náná i, te ñuú 
ní cajica de cuangoo de nación 
Egipto. 15Te ni coyúcú de yúcuan 
ndé ni jihi Herodes. Te súcuan ni 
cuu návaha squícu jnúhun Jitoho yo 
Yaá Dios jeé ni cáhan tée ni nacani 
jnúhun ya nde jenahán: Nde nación 
Egipto ni cana ri Séhe ri vēji i, áchí 
Yaa Dios, achí tutu. 


Jee ní ndacu Herodes jniñu jeé 
na cúú taca súchi yíí lúlí 
16 Yücuán na te Herodes ni jini de 
jeé súcuan ni castáhú tée mago un 

de, te yohyo ni quití ni de. Te ni tají 
de soldado cuangoo, te ni cajehni 
taca súchi yíf lúlí jée uú cuiya jiín 
jée yiquín gá jee cáyücú ini ñuu 
Belén jiín táca ñuu yajni. Chi je ni 
cajnúhun yúcún de taca tée mago 
un nasaa tiempo ni cuu jes ní cacu 
Jesús. Te súcuan ni squícu jnúhun 
ni cahan Jeremías, tée ni nacani 
jnúhun Yaå Dios nde jenahán, chi 
ni cahán de: 

18 Ini región Ramá ni jini soho ri 
jee cándahyú te cándahyú cohó. 
Chi ñahan cácuu yucún Raquel, 

cándahyú ña jehé séhe ña, 
te tu cácuni ña ndus# ni ña, chi 
ni cajihi i. 
Achí tutu. 

19Yucuán na te ni jihi Herodes. Te 
ni scóto jeni José jeé ¿in ndajéhé 
Jitoho yó Yaá Dios ni cahán ya jiín 
de nuü ndeé de nación Egipto. 2% Te 
ni cahán ya jiín de: 

Ndocuiñt te nuhun ro ñuu ro 
Israel jiín súchi lúlí jíín náná i. Chi 
je ni cajihí tée cánducú cahni súchi 
lálí jína nuú. Achí ndajéhé. 

21 Yücuán na te ni ndocuiñ de, 
te cuanuhun de nación Israel jiín 
súchi lúlí jíín náná i. 22 Te ni nihin 
de jnúhun jee Arquelao ni nucuiñt 
de nuú tatá de Herodes, te máá 
de ndácu jniñu región Judea. Te 
ni yúhú de nuhun de yúcuán. Te 
ni scóto jeni de jeë na quíhín de 
región Galilea, te cuangoo de. Te 
ni jinú de yúcuán, te ni coyücú de 
ñuu naní Nazaret. Súcuan ni cuu 
návaha squícu jnúhun ni cacahán 
tée ni canacani jnúhun Yaå Dios 
nde jenahán. Chi ni cacachi de jee 
cahán ñayuu jeé tée ñuu Nazaret 
cúu Jesús. 

Jnúhun Juan tée scuándute 
(Mr. 1.1-8; Lc. 3.1-9, 15-17; Jn. 1.19-28) 
Te ni yaha tiempo, te ni jinú 
Juan tée scuándute nde nuú 
ñúhun téhé ndañúú Judea, nácani 
de jnúhun suhva: 

2Nacani ni rð jijnáhan ró jéē stóo 
ró cuéchi ró, chi je ni cuyajni Yaá 
ndeé andiví jée ndacu ya jniñu nuú 
rð. Achí de. 

3Te Isaías, tée ni nacani jnúhun 
Yaā Dios nde jenahán, suhva ni tee 
de jnúhun Juan nuü tútu: 

Coo iin tée cana jee nde nui 
ñúhun téhé: 
Sátühva ró máá ró jijnáhan ró, 
chi quee maá Jítoho yo. 
Te sáha ró jniñu ndaa, chi vēji 
ya, achi de. 
Achí Isaías. 

4Te sahma ñúhun Juan cúu ixi 
quiti nání camello, te núhní tin 
cinturón ñii chiji de. Te jeé técu 
de cúu tíca ndicuéhyí jíín ndúxi 
yoco. "Te ñayuu ñuu Jerusalén 
jiín táca ñáyuu región Judea jiín 
ñáyuu yúcu yajni yuyúte Jordán, ni 
quijicoo i nuú de. f Te ni canacani 
ndaa i cuéchi i nuü Yaa Dios, te ni 
scuándute de i ini yüte Jordán. 

7Te ná ni jito de jeë véjicoo cuehé 
tée grupo fariseo jiín tée grupo 
saduceo nuú scuándute de, te ni 
cahán de jíín: 

Va séhe coo cácuu ró, chi xeén ro 
nájnúhun coo. ¿A cájeni ni ro jeé 
cuu cunu ró cacu ró núŭ castigo 
xeén jeé quíji? 8Núu súcuan te 
sáha ró jniñu váha, te súcuan stéén 
rð jee ní canacani ndije ni ro jeé 
stóo ró cuéchi ró. Te ma cáni ni 
rð cahán ro jeé cuu cácu ró síqui 


jeé cácuu ró yúcün Abraham. Chi 
cáhán ri jiín ró jeē cuu sáha Yaa 
Dios jeé taca yúú yáha nduu sehe 
Abraham jeé candíje váha, te núu 
cúní ya. Te cácuu ró nájnúhun 
nundehé jeé tu jéhe ndehë váha. 
Te vijna je íyó túhva Yaa Dios jeé 
cuáha ya castigo xeén, nájnúhun 
je íyó túhva iin cáa jee cahnde nde 
yoho yujnu. Núu súcuan te sáha ya 
jiín ró nájnúhun jíín táca yujnu jee 
tu cúun ndehē váha, jeé tahndé te 
cayú nuü ñuhún. Te ruhü chi jíín 
ndute scuándute ri rohó, te yúcuan 
cúu jes steén ro jee ní canacani 

ni ro jeé stóo ró cuéchi ró. Te Yaa 
jes quíji, chi nájnúhun scuándute 
ya rohó cúu jeé cuáha ya Espíritu 
Santo condee ini anuá ro, te poder 
ya cúu nájnúhun ñuhin. Te Yaá 
quiji chi cújéhnu ndasí yá. Chi tú 
na vé jéhnu cuiti cúu ri nuü ya, ni 
jes cuajníñu ri nuú ya vesú iin jniñu 
lúlí gá nájnúhun jeé quénehen ri 
ndijén ya. 12Te sáha ya nájnúhun 
sáha tée scánda trigo, chi sástin 
ya ñayuu váha jíín ñáyuu cunéé, 
nájnúhun cúndoo trigo jee quénda 
síin paja. Te nastútú yá trigo yá 
ndivi ini yacá ya. Te paja chi jnaa 
yá nuú ñuhún jee ma ndahvá cuiti. 
Achí Juan. 


Jee ní jendute Jesús 
(Mr. 1.9-11; Lc. 3.21-22) 


13Yūcuán na te ni quenda Jesús 
región Galilea, te ni quee yá yúte 
Jordán nuú íne Juan, návaha scuándute 
de ya. 14Te tu ní cúní Juan scuándute 
de ya, chi ni cahán de jíín yá: 

Sa suhva cánuú jee scuándute 
máá ní sañá, ¿te ndese cúu jeé sa 
nuü ná veji ní? áchí de. 


15Te ni cahán Jesús jiín de: 

Tuú chi sáha ró, chi súcuan cánuú 
squícu yó táca jniñu ndácu Yaā Dios, 
achí yá. 

Yücuán na te ni scuándute de 
ya. 16Te ná ni cuu ni jendute Jesús, 
te ni quenda ya nuú ndúte. Te ni 
nune-ni andiví, te ni jito ya jeé 
cúun Espíritu Yaā Dios vēji, te cáa 
nájnúhun iin paloma, te ni quee 
xini ya. Te ichi ándiví ni cahán 
tin jnúhun: 

Yaha cúu Séhe ri jeē maní ndasí rí 
jiín, te y0hyo cúsit ni ri jiín, áchí. 


Jee ní jito ndee jexeén Jesús 
(Mr. 1.12-13; Lc. 4.1-13) 
Yücuán na te ni jinú Jesús 
nde nuú ñúhun téhé ní sáha 
Espíritu Santo. Te yücuán coto ndee 
jexeén ya, chi cúní jeé sáha ya 
cuēchi. 

2Te ni īyo ndite ni yá uii xico 
nduú uŭ xico ñuú, sáá te jíí ya soco. 
3Te ni quee maá jéxeén jeé cóto 
ndee un yá, te ni cahán jiín yá: 

Núu máá ró cúu Séhe Yaá Dios, 
te cahán ro jeé yuú yúcu yáha na 
ndúu staå caji ro, achí. 

“Te ni cahán ya jiín: 

Tuú chi yósó núú tútu ii: Nasúu 
máni máá jíín stáa cátecu ñayuu, 
chi suni jíín táca jnúhun cáhán Yaa 
Dios, achí yá. 

SYücuán na te cuahán jexeén un 
jíín yá nde ñuu ii Jerusalén. Te ni 
jeni ya xini torre templo. f Te ni 
cahán jiín yá: 

Te núu Sehe Yaá Dios cúu ró, te 
síngava ró máá ró nde nuú ñúhun, 
chi jnama ya rohó. Chi yósó núü 
tútu: 

Tejníñu ya ndajéhé ya quijicoo 
coto róhó. 
Te cunundee ya rohó jíjnáhan 
ya, 
návaha ma cáchihi ró jéhe ro 
nuü yuú. 
Achí tutu. Achí jexeén. 

7Te ni cahán Jesús: 

Tuú chi suni yósó núu tútu jeé ma 
cóto ndee ñayuu Jitoho i Yaá Dios, 
núu jnama ya i chí tuú, áchí yá. 

8 Te jexeén un ní jeca tucu ya 
cuahán jiín yá nde xin! iin yucu 
súcún ndasí. Te ni steén tacá nación 
nií cáhnu ñayivi núü ya, te yohyo 
luu cáa ndihi. 9Te ni cahán jiín yá: 

Tacá ñuu yáha cuáha ri nuü ro, te 
núu cuiñi yítí ró chiñúhún ró ruhú, 
achí. 

10Yūcuán na te ni cahán Jesús 
nuú jexeén: 

Satanás, cujiyo quihin ro, chi yósó 
núŭ tútu jee chiñúhún ñayuu maá 
Jítoho i Yaá Dios, te nuü maá-ni ya 
cuajníñu i. Achí yá. 

1 Yücuán na te ni cujiyo-ni jexeén 
un cuáhan. Te ni quecoo ndajéhé 
Yaá Dios ni cajejníñu nuü ya. 


Jee ní quejéé Jesús nácani ya jnúhun 
región Galilea 
(Mr. 1.14-15; Lc. 4.14-15) 

12Te ná ni nihin Jesús jnúhun jeé 
íne Juan vecáa, te cuanuhun yá 
región Galilea. 9 Te tu ní cóndee 
ya ñuu Nazaret, chi ni jehën yá ni 
condee ya ñuu Capernaum. Te ñuu 
un íne yumar, máá región Zabulón 
jiín Neftalí. 14Te súcuan ni squícu 
jnühun ni tee Isaías, tée ni nacani 
jnúhun Yaa Dios nde jenahán: 

15 Región Zabulón jiín Neftalí, 

ichi jeë yíhi yumar, lado yüte 
Jordán nuü cáne niandii, 

jíín región Galilea nuü cáyücú 
fayuu tacá nación tu jíní 


jnúhun ya. 
16 Nayuu ún chi nájnúhun cáyúcú i 
nuü née, 


te coto i nájnúhun iin luz cáhnu. 
Te ñayuu je yajni naa, nihin i 
jnúhun váha ndasí, 
suu jnúhun jeé jnama ya anuá i. 
Achí Isaías. 

17Te nde quiví yúcuan ní quejéé 
Jesús nácani ya jnúhun, te ni cahán 
yá suhva: 

Nacani ni ro jijnáhan ró jée stóo 
ró cuéchi ró, chi je ni cuyajni Yaá 
ndeé andiví jée ndacu ya jniñu nuú 
ro, achí yá. 


Jeé ní cana ya cuún tee jníi chacá 
(Mr. 1.16-20; Lc. 5.1-11) 

18Te jíca Jesús yumar Galilea 
cuahán ya. Te ni jito ya nuú uú 
jnáhan fani. Te iin de cúu Simón 
jeé suni nání Pedro, te inga de cúu 
Andrés. Te tée cájnii chacá cácuu 
de, te cásínga de ñunu de ini mar. 
19Te ni cahán ya jiín de: 

Condiquin ruhu na quíhín yo, te 
nasáha ri rohó tée nihin cuehé 
ñayuu candíje ruhú, nájnúhun 
cánihin ro chacá, áchí yá. 

20Yucuán na te ni castóo-ni de 
ñunu de, te ni candiquin de ya. 

21Te ni jica ya jecu ga, te ni jito ya 
nuü inga uü jnáhan fani. Te cácuu 
de Jacobo jiín Juan, séhe Zebedeo. 
Te cáyücú de ini barco jiín tátá de 
Zebedeo, cánachijnti de ñunu de. Te 


suni ni cana ya de jeé cóndiquin de ya. 


22Te ni castóo-ni de tátá de jíín barco, 
te ni candiquin de ya cuangoo de. 


Jee ni stéén ya nuú cuehé ñayuu 
(Lc. 6.17-19) 

23Te ni jica cuu Jesús nií región 
Galilea, ni steén yá jnúhun ini 
tacá vehe ii jeē cúu sinagoga. Te 
ni nacani ya jnúhun váha ndese 
ndácu Yaā Dios jniñu. Te ni 
nasávaha ya ñayuu cácuhú tacá-ni 
cuehyz. 2*Te ni jité núu jnúhun ya 
cuahán nií región Siria. Te nuú ya 
ni caquindeca i taca ñáyuu cácuhü, 
ñayuu cándoho tijni nuú cuehyí, 
jiín jée jetú, jíín jés ñúhun tachi 
ini, jiín jée jihí yihí, jíín jée ni íjin. 
Te ni nasávaha ya i jíjnáhan i. 25 Te 
cuehé ñayuu región Galilea jiín 
Decápolis, jiín ñáyuu ñuu Jerusalén 
jiín región Judea, jiín táca ñuu ichi 
núü cáne niandii yúte Jordán, ni 
cacondiquin i ya. 


Jeé ní nacani ya jnúhun nde nuú yúcu 
Te ni jito Jesús nuú ñáyuu 
cuehe. Te ni caa ya yucu 

cuahán ya, te ni cucóo ya. Te tée 

cáscuáha jíín yá, ni jiníicoo de nuú 
ya yúcuán. ?Te ni quejéé yá ni steén 
ya taca jnúhun yáha nuú de: 


Jnúhun yóhyo ndetú 
(Lc. 6.20-23) 

3Yohyo ndetú ñayuu jeé cánacuni 
i jeē tu íyó váha ánuá i siquí cuéchi 
i, chi je ni quívicoo i ndaha Yaa 
andiví jée ndácu ya jniñu nuü i. 

“Yohyo ndetú ñayuu cácucuihyá 
ni, chi ndus# ni i sáha Yaa Dios. 

57Yohyo ndetú ñayuu cáhiyo vitá 
suchí ini, chi ni jejnúhun ya jee 
cutahú i ñayiví. 

6?7Yohyo ndetú ñayuu jeé 
nájnúhun jeé cájii i soco cájichi i, 

súcuan jnáa i sáha i jniñu ndaa, chi 
máá yá chindéé ñáhán yá i jee cuu 
sáha i. 

7"Yohyo ndetú ñayuu cácundáhú 
nijnáhan, chi suni cundáhú ni Yaá 
Dios i. 

8"Yohyo ndetú ñayuu cáhiyo ndoo 
ini anuá, chi coto i nuú Yaá Dios. 

*Yóhyo ndetú ñayuu cánasámani 
jnáhan, chi cahán Yaá Dios jeé sëhe 
ya cácuu i. 

10Yohyo ndetú ñayuu jeé cájito 
xeén inga ñayuu i siquí jee casáha 
i jniñu ndaa, chi je ni quiívicoo 
i ndaha Yaa andiví jée ndácu ya 
jniñu nun i. 

117Yohyo ndetú maá ró jijnáhan ró 
núu cácahan neé i nuú ro jeé siquí 
ruhú, te coto xeen i róhó, te stáú 
yáhu i róhó, vesú tú cuëchi ró. 12 Na 
cúsii ni ro jijnáhan ró núu súcuan, 
te sa víhyá ga cusit ni rō, chi cáhnu 
ndasí coo tahú ró nde andiví. Chi 
suni súcuan ni cajito xeen i taca tée 
ni canacani jnúhun Yaá Dios jee ní 
quijicoo xihna gå vesú rohó. 


Jnúhun yátá síqui ñit jiín sígur luz 
(Mr. 9.50; Lc. 14.34-35) 

13”Máá ró jijnáhan ró cájejníñu 
ró ini ñayivi nájnühun jéjniñu úis 
nuü cúñu návaha tú tehyü. Te núu 
ñir ún na náa jee uhvuá, ¿te ndese 
nduu uhvua tucu? Tuá cuajníñu 
cuiti ga, chi sa cate ñayuu te cueñú 
i siqui. 

14?Máá ró cácuu nájnúhun luz 
jeé steén ini anuá ñayuu ñaytví. Te 
cácuu ró nájnúhun ¿in ñuu íne xini 
yúcu, jeé ma cúu quisahí. Te ni 
tu nástíin ñayuu tin lámpara te 
chune i chiji cajón, chi sa suhva 
jéni i nuü sucún, návaha cundijin 

nuú taca jéē cáyúcú ini vehe. 16 Te 
suni súcuan na stéén ro luz maá ró 
nuú táca ñáyuu, te suu cúu jeé cúni 
i jniñu váha cásáha ró, te cahán i 
jee yóhyo vaha Yaa cúu Tátá ro jeē 
ndeé yá andiví. 


Jee ni stéén ya siqui ley Yaá Dios 

17"Ma cáni ni ro jijnáhan ró jéē 
véji ri snáa ri ley jeé ni jéhe Yaá 
Dios nuú Moisés, jiín jée snáa ri 
taca jnúhun ni cacahán tée ni 
canacani jnúhun ya jenahán. Tú 
vēji ri jee snáa ri, chi sa suhva jee 
steén cají rí jnūhun ndíso. 18Chi 
jendaá cahán ri jiín ró jee núu níní 
íyó andiví jíín ñáytví, te ma náa 
cuiti ni iin punto ni in letra nuú 
tútu ley ya, chi nde na squícu tacá 
ndihi jnúhun jeé cahán. 19 Núu 
súcuan te núu tin ñayuu tu squícu 
i tin jnúhun yáha jée ndácu ley 
ya, vesú iin jnúhun lulí gá cúu, te 
núu stéén i jee suni súcuan sáha 
sava ga ñayuu, núu súcuan te cuu 
i ñayuu núu ga ichi andiví nuú 
ndácu Yaá Dios jniñu. Te núu iin 
ñayuu squícu i te stéén i jes squícu 
ñayuu, yücuán na te cujéhnu i ichi 
andiví nuú ndácu Yaá Dios jniñu. 
20 Chi cáhán ri jiín ró jeë núu tú coo 
ndaa ga jniñu cásáha ró vesú jniñu 
cásáha tée cástéén tutu ley ya jiín 
tée grupo fariseo, te ma quívicoo 
cuiti rō ndaha Yaá andiví jéé ndacu 
ya jniñu nuu ro. 


Jee ni stéén ya jeē ma quití ni yo 
(Lc. 12.57-59) 
21Je ni cajini ró jnúhun ni 
cacahán jiín ñáyuu jenahán, jeë 
ma cáhni i ndiyi, te na-ni ñayuu 
núu cahni i ndiyi, te cundaá cuechi 

i nuü taca tóho, achí. 22Te ruhū 
chi cáhán ri jiín ró, vesú núu máá 
jée quití ni iin ñayuu jíto i jnáhan 
i, suni cundaá siquí cuéchi i ún. 
Te núu ¿tin ñayuu cahán neé i nuü 
jnáhan i, núu súcuan te cundaá 
cuéchi i un núi justicia cujéhnu 
ga. Te núu iin ñayuu cahán i nuü 
jnáhan i: Róhó jéé canéé íi, achi 
i, núu súcuan te quivii nuü ñuhún 
infierno te núu ma nácani ni i. 

23 Jeé yúcuan te núu ni jinú rð 
nuú altar jiín jó& socó ro nuú Yaa 
Dios, te núu ni nucúhun ni ro jee 
ni sáha ró cuéchi siquí jnáhan ró, 
24 núu súcuan te squéndoo ró jéē 
socó rð ún xiin altar, te xihna gå 


quihin ro ndumani ro jiín jnáhan ró. 


Yücuán na te nandicó ró socó ro. 
25”Te núu ¿in ñayuu quihin i jíín 
ró nuü tohó jeé cacán i cuéchi siqui 

rð, núu súcuan te níní cuáhán ro 
jiín i ichi te sándaa maá ró jíín i, 
návaha ma squívi i róhó núü juez. 
Chi juez siáha de róhó núü policía, 
te chune de róhó vecáa. 26 Te jendaá 
cahán ri jiín ró jeë ma quénda cuiti 
ró yúcuán, chi nde chunaa ró ndihi 
cuiti xühun jée cájican de. 


Jeé ni stéén ya jeē ma 
cósiquí ndée jnáhan 

27 Ni cajini ró jnúhun ni cacahán 
jenahán jeé ma cósiquí ndée jnáhan 
ñayuu. 28 Te ruhú chi cáhán rí jiín 
ró jee núu iin tee ndéhe de nuú ¿in 
ñahan jee ndíyo ni de ña, yúcuán 
na te je ni casíquí ndéé de ñahan 
ún ini anuá de. 

29 Núu súcuan te núu tinúu lado 
váha ró sáha jeé quívi ró cuéchi, 
vaha ga quenehen ró te scáne 
ró, návaha tuá sáha ró cuéchi. 


Chi vaha ga jee náā iin tinúu ró 
vesú jeē cóo ndihi yiqui cúñu ro 

te quihin ro infierno. 3% Te núu 
ndaha váha ró sáha jee quívi ró 
cuéchi, vaha ga cahnde ro te scáne 
ró, návaha tuá sáha ró cuéchi. Chi 
váha ga jeé náa iin ndaha ró vesú 
jeé cóo ndihi yiqui cúñu ro te 
quihin ro infierno. 


Jeé ni stéén ya jee ma ndusíin 
jnáhan 
(Mt. 19.9; Mr. 10.11-12; Lc. 16.18) 
31”Te suni ni cacahán nde 

jenahán: Núu ndé iin cúní stóo 
ñasihí, te na cuáha acta nuú ña jeé 
ndusíin jíín ña. 32 Te ruhú chi sa 
cáhán ri jiín ró jeē núu iin tée stóo 
de ñasihí de, te núu nasúu jée tíjni 
ni ña, núu súcuan te sáha de jee 
casíquí ndée ña de, chi condee ña 
jíín inga tee. Te núu ¿in tee condeca 
de ñahan ní ndusíin, suni cásiquí 
ndée de ña. 


Jeé ni stéén yá siqui 
jnúhun jéjnúhun téyí 
33Te suni ni cajini ró jnúhun jeé 

ni cáhan jiín ñáyuu nde jenahán: 
Núu ni jejnúhun téyí ró jee squícu 
ró, jíto jínúu Yaā Dios, núu súcuan 
te cánuú squícu ró jée ni cáhan teyí 
ró un, áchí. 34Te ruhú chi cáhán 
ri jiín ró jijnáhan ró jee ní ¿in siqui 
jníñu ma cahán teyí ró nde jiín síhví 
Yaá Dios, ni ma cahán teyí ró jeé 
jíto jínúú ya. Te núu jéjnúhun téyí 
ró te tú vaha jeé ndácunehen ró 
andiví ni ñayiví. Chi andiví cúu nuú 
íin mesa nuú ndácu Yaá Dios jniñu. 
35Te ñayivi cúu nájnúhun teyú nuú 
íin jehé ya. Te ni ma ndácunehen 
ró ñuu Jerusalén, chi suu cúu ñuu 

maá Yáa cúu Rey cujéhnu. 38 Ni ma 
cahán ro jeé na cóndee cuéchi siquí 
rð núu tu squícu ró. Ma cahán ro 
súcuan, chi ma cúu cuiti sáha ró 
jéé ni tin ixi xíní ro nducuíjín chí 
ndujnúú. 37 Chi suhva-ni cahán ro: 
Cuu, achi ro. Tuú, achi ro. Chi núu 
chisóó gá ro jnúhun cahán ro, te 
nuú jexeén vēji. 


Jeé ni stéén ya jeé ma cuáha yó jéē 
ndútahu ñayuu 
(Lc. 6.29-30) 

38 Ni cajini ró jnúhun jeé ni 
cáhan jiín ñáyuu jenahán: Núu iin 
tée ndahva de tinúu jnáhan de, suni 
súcuan na ndáhva tinüú de. Te núu 
iin tee stáva de jnúhun jnáhan de, 
suni súcuan na stáva jnúhun de, 
áchí. 3% Te ruhú chi sa cáhán ri jiín 
ró: Ma nácuaha ró jée ndútahú tée 
sáha ndeváha jíín ró. Chi sa núu 
ndé tée cani de yiqui núú lado váha 
ró, te vaha ga suni cuáha ró inga 
lado cani de, vésú jee nácuaha ró 
jéé ndútahú de. Te núu ndé tée 
stáú yáhu de róhó te quénde de 
camisa rō, suni cuáha ró jnúhun 
jeé na quíhín de jíín ndé ticachi 
ró. Te núu ndé tée scáca de róhó 
jée condiso ró ndajníñu de iin 
kilómetro, te caca ró úü kilómetro 
jiín de. Te na-ni ñayuu núu jícán 
i ndajníñu ró, te cuaha ró núü i. Te 
fayuu jicán núu ndajníñu nuü ro, 
ma sasáhán ró cuáha ró núu i. 


Jnúhun jee cundáhú ni yo ñayuu 
cájito uhú yohó 
(Lc. 6.27-28, 32-36) 
43Te suni ni cajini ró jnúhun jeé 
ni cáhan nde jenahán: Cundáhú 
ni rð ñayuu cáhiyo mani jiín ró, te 

coto uhü ro ñayuu cájito uhú rohó, 
áchí. “Te ruhú chi sa cáhán ri jiín 
ró: Cundáhú ni ro ñayuu cájito 

uhú rohó. Te cacán ro jee váha coo 
ñayuu cácahán ndevaha siqui ro. 
Te sáha váha ró jíín ñáyuu cáquitt 
ni nuú ro. Te cacán tahú ro jehé 
ñáyuu cácahan neé nút ro te cájito 
xeén i róhó. 45 Te súcuan stéén 

rð jee cácuu ró séhe máá Tátá ro, 
Yaa ndeé andiví, chi máá yá jéhe 
niandii cúndijin nuú ñáyuu cunéé 
jíín ñáyuu váha. Te jéhe ya saú nuú 
ñáyuu casáha jniñu ndaa jiín nút 
ñáyuu casáha jniñu néé. “Chi núu 
íyó máni ro jiín máá-ni ñayuu jeē 
maní jiín ró, te tú na tahú nihin rō 
nuú yá. Chi nde tée cástútú xúhun 
renta jeé castáhú, suni súcuan 
cásáha de. “Te núu máni jnáhan ró 
cáhán yiñúhún ró jiín, ¿te na vé jeé 
váha ga sáha ró núu súcuan? Chi 
nde ñayuu tu cácandíije Yaá Dios, 
suni súcuan cásáha i. 48 Núu súcuan 
te ndaå na cóo ndihi jeé sáha ró, 
nájnúhun íyó ndáa ndihi jes sáha 
Tátá ro, Yaa ndeé andiví. 


Jeé ni stéén ya ndese 
sáha yó jniñu váha 

6 "Te jeë sáha ró táca jniñu 

váha nuú Yaā Dios, coto ró 
jée ma sáha ró máá síqui jee cúni 
ñayuu te cuajnúhún i róhó. Chi 
núu súcuan sáha ró, te tú na tahú 
ro cuaha máá Tátá ro, Yaa ndeé 
andiví. 2Jee yúcuan te jeé sáha 
ró caridad, te ma sáha ró jée cúni 
taca ñáyuu, nájnúhun cásáha tée 
stáhú-ni, cáhiin de nuú cúchitú 
ñayuu ini tacá vehe ii sinagoga jiín 
núü yáhu. Chi súcuan cásáha de 
návaha cuajnúhún ñayuu de jeé 


SAN MATEO 6 


váha cásáha de. Jendaá cahán ri 
jiín ró jee tahü de cúu jeé jejnúhún 
ñayuu de. 3Te róhó jíjnáhan ró, núu 
cásáha ró caridad, te sáha yuhu ro, 
návaha nde amigo vaha ró tú cuni 
jeé sáha ró. *Súcuan na sáha yuhu 
rð caridad. Te máá Tátá ro jeé jíto 
ya jeé sáha yuhu ro, tin quivt te 
cuáha ya tahú cuu ró. 


Jee ni stéén ya ndese cacán tahú yó 
(Lc. 11.2-4) 
5>Te jeé cájicán tahú ro, te ma 
sáha ró nájnúhun cásáha tée 
stáhú-ni. Chi cánujnahan ni de 
cuiñi de cacán tahú de nuü iyó chitú 
ñayuu ini tācá vehe ii sinagoga jiín 
táca yíqui yáhu, návaha cuni ñayuu 
te cuajnúhún i de. Jendaá cahán 
ri jiín ró jee maá yúcuan-ni cúu 
tahú jee nihín de, suu jeé jejnúhún 
ñayuu de. S$Te róhó jíjnáhan ró, núu 
cájican tahú ro, te ndivi ró ini vehe 
ró te casi ro yehyf. Te cacán tahú rō 
nuú maá Tátá ro, Yaa ndeé yuhu jiín 
ró. Yücuán na te máá Tátá ro jee jíto 
ya jee súcuan sáha yuhu ro, sáha ya 
je8 jicán ro. 
7>Te jeé cájican tahú ro, te ma 
cahán saá-ni ró jnúhun jeé tu 
cájectihun ni ro, nájnúhun cásáha 
ñayuu tu cájini jnúhun Yaá Dios. 
Chi cájeni ni i jeé núu cuehé jnúhun 
súcuan cahan i, te sáá te cuni soho 
ya, te tuú. 8 Núu súcuan te ma sáha 
ró nájnúhun cásáha máá i. Chi máá 
Tátá ro, je jíní ya na vé cájini ñúhún 
ró nde ná tu cacán ro nuú ya. *Núu 
súcuan te suhva cacán tahú ro: 
Tátá maá ná jijnáhan ná jée 
ndeé ní andiví, 
níní na cóo yíflúhún ná nui ní, 
chi Yaā ii cúu ní. 

10 Te ñúhun ni na jéé yachi quiji 
quiví ndacu ní jniñu níf 
ñáytvi yáha. 

Te na cóo tacá jniñu nújnahan 
niní, 

nájnúhun íyó ini andiví, súcuan 
na cóo ini ñayiví. 

11 Staá jeé cátecu na táca quívi, 
cuaha ní nút ná vijna. 

12 Te cone cahnu ni ni núú taca 
cuéchi cásáha ná núü ní, 
nájnúhun cáhine cáhnu ni na 
núü ñáyuu casáha cuechi nuú 

ná. 

13 Te ma cuáha ni jnúhun jeé coto 
ndee jexeén sañá, 

chi sa suhva jnama ní sáña núü 
taca jée neé. 
Chi máá ní cúu Yaa ndácu jniñu, 
te jníi ní poder, 
te yohyo luu cújéhnu ní níí cáni. 
Súcuan na cóo. Amén. 
Achi ro jijnáhan ró. 
1⁄Chi núu cone cáhnu ni rð nuü 
fáyuu casáha cuechi nuü ro, te suni 
súcuan cone cáhnu ni maá Tátá ro 
andiví nuü cuéchi ró. 15Te núu ma 
cóne cáhnu ni ro nuü fáyuu casáha 
cuéchi nui ro, te suni súcuan ma 
cóne cáhnu ni maá Tátá ro nuú 
cuéchi ró jíjnáhan ró. 


Jeé ni stéén yá siqui 
jnúhun condite ni 
16?Te núu condite ni ro jeé 

chiñúhún ró Yaa Dios, te ma sáha 
ró nájnúhun cásáha tee stáhú-ni. 
Chi cásáha de jeé coto xií de, te 
súcuan stéén de nuú ñayuu jeé iyó 
ndite ni de, návaha cuajnúhún i 
de. Jendaá cahán ri jiín ró jee maá 
yúcuan-ni cúu tahú jee nihín de, 
suu jeé jejnúhún ñayuu de. Te 

máá ró jijnáhan ró, núu íyó ndite 

ni ro, te sa chuhun váha ró xíni ro 
te nandahá núü ro, 1ŝnávāha ma 
cúni ñayuu jeé iyó ndite ni ro. Chi 
máá-ni Tátá ro jee ndeé yuhu ya 
jiín ró, cuni ya, te łn quiví te cuaha 
ya tahú cuu ró. 


Ndese coo cúcá yó nde andiví 
(Lc. 12.33-34) 
19”Ma cóndihvi ni rð caya rð 

ndajníñu cúcá ini ñayivi yáha, chi 
quívi tiquíxin, te cáne xehyu, te 
tívi. Te suni quívicoo ñacuihná te 
sácuihná. ?0Chi sa suhva sáha ró 
táca jniñu váha návaha caya tahú 
ró nde andiví. Chi yúcuan má quívi 
tiquíxin ni ma cáne xehyu jee tívi. 
Ni ma cúu quivi ñacuihna sácuihná. 
21Chi nde nuü nihín rō tahú váha ró, 
yíicuan cúu nuü cóndihvi ni ro siqui. 


Tinúu cúu lámpara yiqui cúñu 
(Lc. 11.34-36) 

22"Tinúu ró cúu nájnúhun 
lámpara nuú yiqui cúñu ro. Núu 
súcuan te núu tinúu ró íyó ndijin, 
te níí-ni yiqui cúñu ro cúndijin. 
23Te núu tinúu ró tu íyó ndijin, te 
níí-ni yiqui cúñu ro iyó nee. Te suni 
súcuan cúu ánuá ro, chi núu máni 
jee jéni néé ni rō, te naca jeé nee gå 
iyó ini anuá ro núu súcuan. 


Jee ma cóndibhvi ni yo siquí xúhun 
(Lc. 16.13) 

248 Ni iin mozo ma cúu cuajníñu 
de nuü uŭ patrón. Chi quitł ni de 
nuú tin te coo mani de jíín inga, chí 
squícu váha de nuü ¿in te sájée ni 
de nuü inga. Te suni súcuan ma cúu 
cuajníñu ró núü Yaā Dios te núu 
máni siquí xúhun ndíbví ni ro. 

Yaa Dios ndíto ya yohó 
(Lc. 12.22-31) 

25"Núu súcuan te cáhán ri jiín ró 
jijnáhan ró: Ma nácani ndasí ni ró 
siqui jeé cótecu ro, núu ndese caji 
ró coho ró, ni siquí sahma, núu 
ndese cuhun ró. Chi Yaå Dios ni 
sáha ya jee técu ro jiín yiqui cúñu 
ró, te nagá ni cuu jeé ma cuáha 
ya jeé cáji rō jiín jéē cúhun ró. 
26 Condëhe ró ndese cátecu saa, chi 
tu cátaji ti, ni tu cánastútú tí jeé 
chúvaha ti, ni tú yaca tr. Te vesú 
súcuan te máá Tátá ro andiví scáji 
yá tī. Te cánuú ndasí gá ro jijnáhan 
ró vesú tācá saa ún. 27 ¿Te ndé iin 
ró, á cuu scuéhnu ró máá ró sava 
metro gá, vesú na nácani ndasí ni 
ro? 

28'¿Te najehé cánacani ndasí ni 
rð jeé ma nihín ro sahma? Condéhe 
jíjnáhan ró ndese jée ita taca yúcú. 
Chi tu sájniñu, ni tu táú. 22 Te cáhán 
ri jiín ró jeé ni rey Salomón, quivi ní 
ñúhun de sahma váha ndasí, tu ní 
ñúhun de sahma lúu súcuan nájnúhun 
ita ún. 9% Te núu súcuan jéhe Yaá Dios 
sahma lúu ita un jéé jée vijna te sajné 
cayú nuú ñuhún, te naga ni cuu róhó 
jíjnáhan ró jéé ma sáha ya jeé nihín 
rð sahma. ¿Te naun tu cácandíje nihin 
ró jéé ndíto ya rohó? 31 Núu súcuan 
te ma nácani ndasí ni rō siqui jeē cáji 
ro, jeë coho ró, jeé cuhun ró. 32Chi 
taca ñáyuu ñayřvi jéē tu cácandíije cúu 
jeé máni sigui jee yáha cándihvi ni 
i. Te máá ró jijnáhan ró, chi íyó Tátá 
rð andiví, te jíní ya jee cájini ñúhún 
ró taca jéē yáha. 9 Te sa suhva cánuú 
gá jee cóndihvi ni ro siquř jniñu jeë 
ndácu Yaá Dios nuí ro, jiín síqui jeé 
sáha ró jniñu ndaa jee nújnahan ni ya. 

Yücuán na te sáha ya jee nihín ro taca 
jéē yáha. 34Núu súcuan te ma nácani 
ni rð siqui jeé cóo sajne, chi vijna cúu 
vijna te sajné cúu sajné. Chi cani ni rō 
sigui jnúndóho jeé iyó ná iin ná tin-ni 
quivt. 


Jee ma cahán yo siqui cuéchi jnáhan yó 
(Lc. 6.37-38, 41-42) 
7 "Ma cahán ro sigui ñayuu ndese 
sáha i, návaha suni ma cahán 

Yaá Dios cuéchi siquí maá ró jeé 
casáha ró súcuan. ?Chi nájnúhun 
cácahan ro siquí cuéchi ñayuu, suni 
súcuan cahán ya siquí cuéchi ró. Te 
cühva jeé cándihv ni ro siquí i, suni 
cúhva yúcuan sáha ya jiín ró. 3Chi 
cuéchi jnáhan ró cúu nájnúhun jeé íne 
iin yaca lúlí tinüú i. ¿Te naun cásáha 
ró cuenta jeé súcuan, te tu cásáha 
ró cuenta cuéchi máá ró jeē cúu 
nájnúhun jeé íne tin nduhu tinúu máá 
ró? *¿Te naun cácahán ro jiín jnáhan 
ró: Na táva ri yaca íne tinúu ró, te tu 
cánacani ni ro jeé íne iin nduhu tinúu 
máá ró? 5Tee stáhú-ni cácuu ró núu 
súcuan. Xihna gå tinúu máá ró tava rð 
nduhu, te yücuán na te cuu condéhe 
váha ró jéē táva ro yáca tínúu jnáhan 
ró. 

6”Ma sáha fuerza rð ñayuu cunéé 
quívicoo i nuü jnúhun ii ya núu 
tu cúní i. Chi ndonda i siqui ro 
nájnúhun ina jee cáyihi tí rohó. Te 
ma nácani ró jnúhun ya nuü ñáyuu 
jeé tu cúní cuiti cuajnúhún. Chi 
cándaa i nájnúhun guin: jeē jeñú tr 
siquí perla jee ndeé yahu ga. 

Cacan yó nuu ya te nihin yo 
(Lc. 11.9-13; 6.31) 


T'Cacan ro nuü Yaa Dios, te cuaha ya 
nuü ro. Te nducú ró taca jéē váha íyó 

núu ya, te nihin ro sáha ya. Te cacan 
tahú rð nde nihin ro, nájnühun sáha 
ñayuu cahán yehyí ndé nune quivi i. 
8 Chi taca ñáyuu jicán, cuáha ya nuu i. 
Te ñayuu nducú, suni nihin i. Te ñayuu 
cahán, nune ya ichi nihin i jee cuní i. 

Te ndé in róhó núu séhe ró jicán 
i staá nuü ro, te á cuáha ró ¿in yuü 
nuü i? ¿Te núu jícán i ¿in chacá, te á 
cuáha ró tin coó nuü i? Tú cuiti súcuan. 
11Núu súcuan te máá ró jijnáhan ró, 
vesú ñayuu iyó cuéchi cácuu ró, te 
cájini ro cuáha ró jée váha nuü séhe ró. 
Te naga ni cuu máá Tátá ro andiví jéē 
ma cuáha ya jee váha nuü ñáyuu jicán 
nuü ya. 

12°Te nájnúhun cúní rð jeé sáha 
váha ñayuu jiín ró, suni súcuan na 
sáha váha ró jíín i. Chi tutu ley Moisés 
súcuan ndácu jniñu, jíín táca tutu tée 
ni canacani jnúhun Yaa Dios. 


Siqui jeé quívi yó yéhyí túú 
(Lc. 13.24) 

13 —Condihvr ni rð quivicoo ró ndaha 
Yaā Dios. Chi cúu nájnúhun iin yéhyí 
túü. Chi yéhyf jíín ichi jeë cuahán nuú 
jnahnú ndetú ñayuu, jíté te cáhnu, te 
cuehé i quívicoo yúcuán. 1*Te yéhyí 
jíín ichi jee cuahán nuú nihín tahú i 
cotecu i, chi tuü yehyí te cuíñi ichi, te 
jecu-nii cánihin i. 


Jíín jniñu cásáha ñayuu te nácuni yó 
ndese ñayuu cácuu i 
(Lc. 6.43-44) 

15”Te ma cándíje cuiti rð tēe stáhú 
jée cácahan de jeé jnúhun Yaa Dios 
cánacani de. Chi nájnúhun lanchi, 
quiti tú xeén, súcuan cásáha de 
véjicoo de nuú ro. Te ini anuá de 
chi cácuu de nájnúhun yiht, quiti 
xéén. 18 Jíín jniñu cásáha de te 

nacuni ró de ndese tée cácuu de. 
Chi cúu nájnúhun jeé tu scóyo ró 
ndehé uva xini íñu, ni tu scóyo 

ró higo xini iñu yóquin. 1 Te tacá 
yujnu váha chi jéhe ndehe váha, te 
yujnu néé chi cúun ndehé neé. 18n 
yujnu váha ma cúun ndehe neé, te 
ni ¿in yujnu néé ma cuáha ndehe 
váha. 19Te tácá yujnu jeé tu jēhe 
ndehe váha, chi tahndeé te cayú 
nuú ñuhún. 2 Te suni súcuan cácuu 
tee ún, chi jíín jniñu cásáha de te 
nácuni ró ndese tée cácuu de. 


Nasúú ndihi ñayuu quívicoo andiví 
(Lc. 13.25-27) 

21 Nasüú ndihi ñayuu jeé cahán 
i Jitoho i ruhú cúu jeé quívicoo 
nuú ndácu Tátá ri jniñu nde andiví. 
Chi quívicoo máá nene ñayuu jeé 
squícu jniñu cúní Tatá ri andiví. 
22Te quivi jeé sándaa ri jniñu ñayuu, 
te cuehé i cahán jiín rí: Jitoho na 
jíjnáhan ná, ni canacani ná jnúhun 
jíín síhví ní, te ni caquenehen ná 
táchi jiín síhví ní, te ni casáha 
ná cuéhe jniñu jéhnu jíín síhví ní 
jeé náa ni ñayuu sáha. Achi i. 
23 Yücuán na te cahán ri jiín ñáyuu 
ún: Tu jíní cuiti ri rohó. Cujiyo 
quingoo ró, chi ñayuu casáha jniñu 
néé cácuu ró, achi ri. 


Siquí uú vehe 
(Lc. 6.47-49; Mr. 1.22) 

24?Núu súcuan te taca ñáyuu 
jeē cájini soho jnūhun cáhán ri te 
squícu i, cácuu i nájnúhun iin tee 
ni nacani váha ni, te ni jeni de 
vehe de siquí cáva. 25Te ni cuun 
saú, te ni ndaa yúte, te ni quee 
tachi xeén, te ni cachundahá vehe 
ún. Te tu ní cótúú, chi siquí cáva 

ndéé. 26Te taca ñáyuu jeé cájini 
sóho jnúhun cáhán ri te tu squícu 
i, cácuu i nájnúhun iin tee cánéé 
jee ní jeni de vehe de nuü ñíti. 
27Te ni cuun saú, te ni quiji ndute 
ñúhún cuéhe, te ni quee tachi xeén, 
te ni cachundahá vehe ún. Te ni 
cotúú-ni, te ni naa ii-ni. Achí yá jiín 
ijíjnáhan i. 

28Te ná ni jinu ni cahán Jesús táca 
jnúhun yáha, te ñayuu cuehé un ní 
canaa ni i ni cajini ijnúhun ni steén 
ya. ?9Chi ni steén vaha ya nuí i, chi 
máá yá cúu jeé ndíso jníñu siquí ndihi. 
Te tée cástéén tutu ley Yaá Dios, tu 
súcuan cástéén de. 


Jeē ní nasávaha ya iin tee ndóho 
cuehyi stehyú 
(Mr. 1.40-45; Lc. 5.12-16) 


Te ni nanuu Jesús yucu ún, te 
cuehé ñayuu cándiquin i ya. 
2Te iin tée ndóho cuehy? stehyú, ni 
quee de nuú ya. Te ni jecuiñz yití de 
nuü ya, te ni cahán de jíín yá: 
Jíní na jée cuu sáha ní jée 
nduvaha ná, te núu cúní ni, áchí de. 
3Te Jesús ni soó yá ndaha ya siqui 
de, te ni cahán ya: 
Cúní ri. Te na ndúvaha ró, áchí yá. 
Te ná ni cahán yá súcuan, te ni 
nduváha-ni tēe ndóho cuehy? stehyú un. 
4Yūcuán na te ni cahán Jesús jiín de: 
Ma cáchi cuiti ro nuü ní iin. Chi 
quisteén rō maá ró nuú sutú, te condahá 
ró jeē socó ro nuú Yaa Dios, nájnúhun 
ni ndacu Moisés jniñu jenahán, návaha 
cuni ñayuu jee ní nduvaha ró. Achí yá. 


Jee ní nasávaha ya mozo capitán 
(Lc. 7.1-10) 
5Te ni quivi Jesús ñuu 
Capernaum. Te iin tee nación Roma 

jeé cúu capitán, ni quee de nuü ya, 
te ni cahán ndahú de jíín yá: 

6 Mozo na cátú i vehe ná, chi ni 
ljin i te ndóho xeen i, áchí de. 

7Te ni cahán Jesús: 

Quihin ri nasávaha ri i núu 
súcuan, áchí yá. 

$ Te ni cahán capitán jiín yá: 

Tu cújéhnu ná jée quihín ni quívi 
ní vehe ná. Chi máá jée cahán-ni 
ní, te na ndúvaha-ni mozo na. 
9Chi máá ná suni ndíso jníñu ná 
ní casáha tée cácujéhnu ga. Te 
cújéhnu ná núú tacá soldado na. 

Te núu cáhán na jíín iin de jeé na 
quíhín de, te cuahán de. Te núu 
cáhán na jíín inga de jee na quíji 
de, te quíji de. Te núu ndácu ná tin 
jniñu nuú mozo na, te sáha i. Achí 
de. 

10 Te jeé ní jini Jesús jnúhun yáha, 
te ni naa ni ya. Te ni cahán ya jiín 
ñáyuu cándiquin yá ún: 

Jendaá cahán ri jiín ró jeé ni 
nación yo Israel tu ní níhín ri ni 
iin ñayuu candíje nihin súcuan, 
nájnúhun cándije tée yáha, vesú tee 
nación tu jíní jnúhun Yaá Dios cúu 
de. Te cáhán ri jiín ró jeé quíjicoo 
cuehé ñayuu ichi núú cáne niāndii 
jíín ichi núú quée niāndii. Te cucóo 
i caji i staā jiín Abraham jiín Isaac 
jiín Jacob nuú ndácu Yaā Dios jniñu 
nde andiví. 12Te sava ñayuu nación 
Israel jeē maá i quívicoo núú, te sa 
quenehen ya i quihin i nuú née, chi 
tu ní cácandíije i. Te yúcuan ndáhyú 
i te nacaythí yuhu i jeë ndoho xeén 
i. Achí yá. 

13Yucuán na te ni cahán ya jiín 
tée cúu capitán: 

Cuánuhun vehe ró, chi sáha ri 
nájnúhun cándije ró jée sáha ri. 

Te mozo de un ní nduvaha-ni i 
máá hora un. 


Jee ní nasávaha ya naná chiso Pedro 
(Mr. 1.29-31; Lc. 4.38-39) 


14Te ni jehén Jesús vehe Pedro. Te 
ni jito ya naná chisó de jeé catú ña 
yíhi quiji ña. 15Te ni jnii ya ndaha 
ña, te ni quenda-ni quiji ún ña. Te 
ni ndocuiñt ña, te ni sáha ña jee ní 
cayeji de jíín yá. 


Jeē ní nasávaha ya cuehé ñayuu 
(Mr. 1.32-34; Lc. 4.40-41) 

16Te jeé ní cuaa ni quecoo ñayuu 
jiín cuéhé ñayuu jee ñúhun tachi 
ini i. Te ni quenehen ya tachi un 
cuángoo jíín jnúhun cáhán-ni ya. 
Te suni ni nasávaha ya táca ñáyuu 
cácuhú. Te súcuan ni cuu návaha 
cundaa jnúhun ni cahán Isaías, tée 
ni nacani jnúhun Yaá Dios jenahán: 
Máá yá ni tejiyo ndinuú cuehyt 
cándoho yó, áchí Isaías. 


Siqui ñayuu jeé cácuni i condiquin i ya 
(Lc. 9.57-62) 

18Te ni jito Jesús jee ní ndicó 
ndúú cuehé ñayuu ya. Te ni cahán 
ya jiín tée cáscuáha jíín yá jeé na 
yáha de jíín yá inga lado mar. 19Te 
iin tee stéén tutu ley Yaá Dios, ni 
quee de nui ya, te ni cahán de: 

Maestro, condiquin na níhín 
quíhin yo ndé-ni cúu-ni nuü quihín 
ni, áchí de. 

20 Te ni cahán Jesús jiín de: 

Taca ñúcuii, íyó yáú cava 
cáñuhun ti. Te suni saa, iyó táca tī. 
Te ruhú, Yaa ní nduu tee, tuú nuú 
cusú ri, achí yá. 

21 Te inga tée ni cahán de jíín yá, 
te tée scuáha jíín yá cúu de: 

Condetu ní ndé na guíchinduji 
ná tátá na xíhna ga. Yücuán na te 
condiquin na níhín, áchí de. 

22Te ni cahán Jesús jiín de: 

Condiquin ruhú na quíhín yo. Te 
stóo taca ndíyi na chíndúji jnáhan 
ndiyi, chi ndiyi cácuu ñayuu tu 
cácandíije. Achí yá. 


Jee ní jecuiíñt tachi níhin jíín mar ni 
sáha ya 
(Mr. 4.35-41; Lc. 8.22-25) 

23Yucuán na te ni quivi Jesús ini 
barco, te tee cáscuáha jíín yá ni 
quívicoo de cuahán de jíín yá. ?4Te 
nuú mar ni jequíhi ¿in tachi níhin, 
te ni stónda ndute mar, ni quivi 
ini barco un. Te Jesús chi quíxí 
ya. 25Te tée cáscuáha jíín yá ni 
castónda de ya, te ni cacahán de: 

Jnama ní yóhó, chi je quée yó 
chíji ndute, áchí de. 

26Te ni cahán ya jiín de: 

¿Naun cáyúhú ndasí ró? Te tu 
cácandíije nihin ró jée cácu ró sáha 
ri, achí yá. 

Yücuán na te ni ndocuiñt ya, te 
ni cahán ya nuü tachí níhin un jíín 
núü mar. Te ni cuu nayúú íi-ni. 27 Te 
ni canaa ni de jíjnáhan de, te ni 
cacahán de: 

¿Ndé iin ga cúu tee yáha, jée ndé 
tachi níhin jíín mar cájetáhú jée 
cahán de? áchí de. 


Tée Gadara jeé cándoho tachi 
(Mr. 5.1-20; Lc. 8.26-39) 

28 Te ni jinú yá inga lado mar, máá 
región ñayuu Gadara. Te uü tée ni 
quendacoo de nde nuu yíndúji ndiyi, 
ni quijnahan de ya. Te cáñuhun 
tachi ini de, te siquí jes yóhyo xeén 
tachi ún, te ni tin ñayuu tu cúu 

yáha i ichi yúcuan. 29 Te ni cacana 
cóhó de ni casáha tachi: 

¿Naun vēji ní núú ná, Jesús Séhe 
Yaá Dios? ¿A véji ní yáha jee stóho 
ní sáña ndé ná tu quee maá guív3? 
áchí. 

30 Te nde jicá jecu cáhiin cuehé 
guin: cájitu ti. 91 Te tacht jeé 
cáñuhun ini tee un ní cacahán 
ndahú jíín yá: 

Núu quenehen ní sáña, te cuaha 
ni jnúhun na quívicoo ná ini guin: 
cáhiin yúcuán, áchí. 

32Te ni cahán ya jiín: 

Cuángoo núu súcuan. 

Te ni quendacoo tachi ún ini tée 
ún, te ni quívicoo ini quint. Te quin: 
un ní cajinu ti ni caningava ti tin 
yucáva, te ni ndaquíhi ti ndute mar, 
ni cajihi t. 

33Te tée cándito ti ni cajinu de 
cuangoo de jee ní cayúhú de. Te ni 
najinūcoo de ñuu. Te ni cacastúhún 
de tacá jniñu yúcuan, jíín ndese 
ni cuu jeé ní quendacoo tachi ini 
ndindúú tée ún. 34Yúcuán na te 
ndivii ñayuu ñuu un, ní quendacoo 
i cuacondehé i Jesús. Te ná ni 
jinticoo i nuü íne ya, te ni cacahán 
ndahú i jíín yá jeē na quénda ya 
región yúcuan quíhin ya. 


Jeē ní nasávaha ya iin tee ndóho 
cuehy? ni íjin 
(Mr. 2.1-12; Lc. 5.17-26) 

Yücuán na te ni ndivi Jesús ini 

barco. Te ni nayaha ya cuahán 
yá inga lado mar, te ni najinú ya ñuu 
maá yá. ?Te ni caquindeca ñayuu 
tin tée ndóho cuehy?i ni íjin, cátú de 
nuú iin camilla. Te ni jini Jesús jeē 
cácandije ijeé cúu nasávaha ya tée 
ní íjin ún. Te ni cahán ya jiín de: 

Na ndúndeyí ni ro séhe, chi je íne 
cáhnu ni ri nuú taca cuéchi ró, áchí 
yá. 

3Yiicuán na te jecu tée cástéén 
tutu ley Yaá Dios, ni cajeni ni de 
siqui ya: Jeé cahán tée yáha súcuan, 
chi cáhán de jnúhun ndevaha jeé 
quití ni Yaā Dios. “Te ni jini Jesús 
jeē súcuan cájeni ni de, te ni cahán 
yá jiín de: 

¿Naun cájeni ni rð jee cahán 
ndevaha ri? $ Jeë uú jnúhun yáha, 
¿ndé iin yií gá cáa? ¿A jée cahán 
ri jiín tée cúhú: Je íne cáhnu ni ri 
nuú taca cuéchi ró? ¿Chí yií gá jee 
cahán ri: Ndocuiñt te caca ró, chi je 
ni nduvaha ró, achi ri? S Te vijna te 
na stéén ri jeē maá rí, Yaa ní nduu 
tee, ndíso jníñu ri ini ñayivi yáha 
jée cóne cáhnu ni rí nuú cuéchi. 

Yücuán na te ni cahán ya jiín tée 
ni íjin ún: 

Ndocuiñr te naquihin ró camilla 
rð te quinuhun ro vehe ró, áchí yá 
jiín de. 

7 Yücuán na te ni ndocuiñt-mi tée 
ún, te cuanuhun de vehe de. $Te 
ná ni cajito ñayuu un jée súcuan 
ni sáha ya, te ni cayúhú i. Te ni 
cacahán i jeē yóhyo váha Yaá cúu 
Yaá Dios jeé súcuan ni jehe ya 
poder nuü iin tée jeé cúu nasávaha 
de ñayuu, achí i cájito i Jesús. 


Jeë ní cana ya Mateo 
(Mr. 2.13-17; Lc. 5.27-32) 


9Te ni quenda Jesús yúcuan 
cuáhan ya. Te ni jito ya nuü iin tee 
nání Mateo, néne de nuü cutútú 
xúhun renta. Te ni cahán ya jiín de: 

Condiquin ruhú na quíhín yo. 

Te ni ndocuiñi de, te cuahán de 
jíín yá. 

10Yucuán na te ni jehén yá ni 
yeji yá staā vehe de. Te cuehé tée 
cástútú xúhun renta jiín inga tée 
cásáha cuechi, suni cáyücú de 
cáyeji de staá jiín Jesús jiín tée 
cáscuáha jíín yá. 1 Te tée grupo 
fariseo, ni cajito de, te ni cacahán 
de jíín tée cáscuáha jíín yá: 

¿Naun yéji maestro ro jiín tée 
cástútú xúhun renta jiín inga tée 
cásáha cuechi? áchí de. 

12Te ni jini Jesús, te ni cahán yatá 
yá jiín de: 

Ñayuu cáhiyo vāha, tu jíni ñúhún 
i tee tájná, chi ñayuu cácuhú cúu 
jeé jíni ñúhún. 13Cuáhán jíjnáhan 
ró núu súcuan, te nacani ni rð na 
vé cúu jeé cahán jnúhun yáha jéē 
yosó núü tútu it: Cúní ri jeē na 
cúndáhú ni ro jnáhan ró, nasúu jée 
socó rō quiti nuú rí, achí Yaa Dios 
nde jenahán. Te ruhú nasúu jée véji 
ri cana ri ñayuu tú cuéchi, jeē cúu 
i nájnúhun ñayuu cáhiyo váha, chi 
sa suhva veji ri cana ri ñayuu iyó 
cuéchi, jeé na nácani ni i te stóo i 
cuéchi i. Achí yá. 


Jeé ní cacajnúhún de ya siqui jeé 
cóndite ni 
(Mr. 2.18-22; Lc. 5.33-39) 

14Yūcuán na te tée cáscuáha jíín 
Juan tée scuándute, ni quecoo de 
nuú Jesús. Te ni cacahán de jíín yá: 

Saña jíín tée grupo fariseo, tijni 
jínu cáhiyo ndite ni na núü Yaá 
Dios. Te tée cáscuáha jíín máá ní, 
¿naun tu cásáha de súcuan? 

15Te ni cahán Jesús jiín de: 

¿A cuu condite ni de níní jéē 
iyó rí jiín de? ¿A cuu cucuíhyá ni 
ñayuu cáhiin vico nándaha, te núu 
níní néne tée nándaha? Te quee 

quivi jee cújiyo tēe nándaha, te 
quiví ún chi condite ni i. 

16Te ni cahán yá uü jnúhun yátá 
síqui jeé tu quíjnáhan jnúhun 
jeé jée steén ya jiín táca ¡núhun 
jenahán. Achí yá: 

Ni ¿in tu náchuhun ¿in pedazo 
sahma jéé núú ¿in sahma túhú. Chi 
núu súcuan te ndiyi pedazo jeé 
un, te tahnde ga jeé tuhú un, te 
nducáhnu ga nuü catáhndé un. Te 
suni tu cáchuhun vino jeé ini ñi 
túhú. Chi núu súcuan te ndatá ñii 
ún, te naa vino jiín fii. Chi cánuú 
jée chúhun i vino jeé ini ñiijéé, te 
súcuan te quéndóoo vaha ndindúú. 
Achí yá. 


Jnúhun séhe síhí Jairo jiín ñahan ní 
quehé yusáhma ya 
(Mr. 5.21-43; Lc. 8.40-56) 

18 Te níní cáhán Jesús taca jnúhun 
yáha, te iin tee cújéhnu nuü ñáyuu 
hebreo, ni quee de nuü ya. Te ni 
jecuiñt yití de nuü ya, te ni cahán 
de: 

Sehe síhí ná sá ní jihi i. Te núu na 
quíhín yo soó ní ndaha ní síqur i, te 
natecu i. Achí de. 

19Te ni ndocuiñ Jesús, te cuahán 
yá jiín de, te suni cuangoo tée 
cáscuáha jíín yá. 20 Te méhñu ñáyuu 
cuangoo jíín yá ni quee iin ñahan, 
te je ni cuu uxi uŭ cuiya ndóho 
ña cuehy3 niñz. Te ni quee ña ichi 
yátá ya, te ni quehé ña yusáhma 
ya. 1Chi ni jeni ni ña: Vēsú maá 
sahma ya na níhín ri quehé rí, te 
nduváha ri, jéni ni ña. 22Te ni ndió 
cóto Jesús, te ni jito ya nuú ña, te ni 
cahán ya: 

Na ndúndeyí ni ro, séhe. Ni 
candíje ró jée cuu nasávaha ri rohó, 

te jeé yúcuan ní nduvaha ró, áchí 
yá. 

Te ni nduvaha ña máá hora un. 

23 Te ná ni jinú Jesús vehe tée 
cújéhnu ún, te ni jito ya nuú tée 
cácuu músico jeé quíchindúji de 
i, jíín núu ñáyuu cuehe, cásávaa i. 
24Te ni cahán ya jiín i: 

Cujiyo jíjnáhan ró, chi súchi síhí 
yáha, tu ní jíhí i chi quíxí-ni i, áchí 
yá. 

Te ni cajecú catá i jee ni cáhan ya. 
25Te ni quenehen ya ñayuu cuehé 
ún, te ni quivi ya ini vehe. Te ni 
jnii ya ndaha súchi síhí ní jihi ún, 
te ni ndocuiñi- mi i. 26 Te níí región 
yücuan ní jitē núu jnúhun jniñu 
jéhnu ní sáha ya ún. 


Jeē ní nasávaha ya uŭ tée cuáá 

27 Te ni quenda Jesús yúcuan 
cuáhan ya. Te uŭ tēe cuáá cuángoo 
de yatá yá, cácana jee de: 

Máá ní jee cúu ní Sehe yucún 
David, cundáhú ni ni sáña víi, achí 
de. 

28 Te ná ni jinú ya vehe, te ni 
jinticoo tée cuáá un núu ya. Te ni 
cahán ya jiín de: 

¿A cácandije ró jéé cúu nanune ri 
tinúu ró? achí yá. 

Te ni cacahán de: 

Cácandije ná, áchí de. 

29 Yücuán na te ni tee ya ndaha ya 
tinüú de, te ni cahán ya: 

Na sáha ri nájnúhun cácandíije ró, 
áchí yá. 

30Te ni cananune-ni tinúú de. Te 
Jesús ni cahán nihin ya jiín de: 

Ma cáchi cuiti ro nuú ni łn, áchí 
yá. 

31Te máá de chi ni quendacoo de, 
te ni cajete-ni de jnúhun níf región 


SAN MATEO 9, 10 


yücuan jée súcuan ni sáha ya jiín 
de. 


Jeé ní nasávaha ya iin tee ñíhín 

32Te nuú ní quendacoo tée un 
cuángoo de, te ni quecoo ñayuu jiín 
iin tee ñíhín, jee ñúhun tachi ini 
de. 33Te ni quenehen ya tachi un 
cuáhan. Te tee ñíhín un ní nacahán 
de. Te ni canaa ni ñayuu ni cajito i, 
te ni cacahán i: 

Ná tu cuni cuiti yo ni tin jniñu 
súcuan ini ñuu Israel, achí i. 

34Te tée grupo fariseo chi ni 
cacahán de: 

Tée yáha chi quénehen de tachi 
jiín fuerza maá jexeén jeé cujéhnu 
nuú tachi, achí de. 


Jee cundáhú ni ya ñayuu cuehé 

35Te ni jica cuu Jesús tácá ñuu 
jiín rancho, te ni steén yá jnúhun 
ini tacá vehe ii sinagoga. Te ni 
nacani ya jnúhun váha ndese ndácu 
Yaa Dios jniñu. Te ni nasávaha ya 
ñayuu cácuhú na-ni cuehyí cándoho 
i. 36Te cúndáhú ni ya jíto ya nuú 
ñáyuu cuehé ún. Chi cándoho 
i te cácucuihyá ni i, chi cácuu i 
nájnúhun lanchi jeé tú jitoho tł, 
chi tu ndíquín i Yaa cúu Jitoho i. 
37 Yücuán na te ni cahán ya jiín tée 
cáscuáha jíín yá: 

Ñayuu yáha cácuu i nájnúhun 
trigo jeë tahndé, te ndaá jeē 
cuehe cúu, te tee cahnde chi 
jecu-ni de cúu. 98 Núu súcuan te 
cacan tahú ro nuú maá Jítoho ro 
Yaá Dios jeé na tájí yá cuehe tée 
na quíngoo de cahnde de trigo, 
cúu jeē nácani de jnúhun ya nuú 
ñáyuu. Achí yá. 

Jeé ní nacaji ya uxi uŭ tee apóstol 

(Mr 3.13-19; Lc. 6.12-16) 

1 Yücuán na te ni cana ya uxi 
uii tee jee scuáha de jíín 

yá. Te ni jehe ya poder nuú de jeé 

quenehen de tachi ini ñayuu, jiín 

jée nasávaha de ñayuu cácuhú tacá 

ndinuú cuehyz. 

2Te yaha cúu síhví ndihúxí 

uü tée apóstol un: Tée ¿in cúu 

Simón jeē suni nání Pedro, jiín 

ñani de Andrés. Te uŭ gå de 

cácuu sehe Zebedeo, te nání de 

Jacobo jiín Juan. 3 Yücuán na te 

Felipe, Bartolomé, Tomás, Mateo 

tée ni stútú xúhun renta, Jacobo 

séhe Alfeo, jiín Lebeo jeé suni 

nání Tadeo, “jiín Simón tée grupo 

cananista, jiín Judas Iscariote, tee 

jeē ní nastúu de ya. 


Jee ní tají yá ndihúxí uü de 
quinacani de jnúhun 
(Mr. 6.7-13; Lc. 9.1-6) 

5Te ni tají Jesús ndihúxí uü tée 
yáha jee quíngoo de. Te ni ndacu ya 
jniñu nuú de ndese sáha de: 

Ma quíngoo ró núü ñáyuu jee 
nástu ñáyuu hebreo cácuu i, ni 
ma quívicoo ró táca ñuu ñayuu 
Samaria. Chi nuú maá-ni ñayuu 
nación yo Israel quingoo ró, chi 
cácuu i nájnúhun lanchi jee ní sana. 
7Te jeé quíngoo ró te suhva nacani 
ró jnúhun: Je ni cuyajni Yaa ndeé 
andiví jeé ndacu ya jniñu nui ro, 
achi ro. 8 Te nasávaha ró ñáyuu 
cándoho cuehy? stehyú jiín ñáyuu 
cándoho táca gá cuehy:, te nastécu 
rð ndiyi te quenehen ró táchi ini 
ñayuu. Te súcuan-ni ni jëhe ri 

poder nuü ro jee sáha ró, te suni 
súcuan-ni sáha ró jíín i. 

Te ma cóndiso ró xúhun oro, 
ni xúhun plata, ni centavo cuechí. 
10Ni ma cóndiso ró ñunu stáá caji 
ró ichi, ni inga camisa, ni ndijén, ni 
vara. Chi siquí jniñu jeē nácani ró 
jnúhun nuü ñáyuu, te cánuú coto i 
róhó. 

11>Te na-ni ñuu chí rancho núu 
ni jinticoo ró, te yúicuán nducú ró 
iin ñayuu vaha, te coyücu ró vehe 
i nde quingoo tucu ró. 12Te jeé 
quívi ró vehe ñayuu ún, te cahán 
rð jeé na quíji jnúhun ndeyí jnúhun 
sit ni nuü i. TS Te núu ñayuu vaha 
cácuu i, te jnúhun ndeyí ní cahán 
rð quendóo siquí i. Te núu nasúu 
ñáyuu váha cácuu i, te jnúhun 
ndeyí ní cahán ro ma quéndoo 
siqur i. 14Te núu iyó ñáyuu jeé tu 
cájetáhú i róhó, ni tu cúní i cuni 
nahín i jnúhun cahán ro, yücuán 
na te quendacoo ró vehe un chí ñuu 
ún, te scóyo ró tícacha jehé ro, te 
súcuan stéén ro jee iyó cuéchi i jee 
tu ní cájetáhú i. WBJendaá cahán ri 
jiín ró jee quivi juicio te xeen ga 
coo castigo siquí ñuu casáha súcuan 
vesú siquí ñuu Sodoma jiín ñuu 
Gomorra nuü ní casáha ndasí ñáyuu 
cuéchi. 


Jeé coto xeén ñayuu de jíjnáhan de 

16 Cuni soho ró, chi tájí rí rohó 
quíngoo ró nájnúhun lanchi mehñu 
yíht. Núu súcuan te coo listo rō 
nájnúhun coo, te coo vitá ni rō 
nájnúhun paloma. 17 Te condito ró 
máá ró nuü ñáyuu, chi quee quivi 
jeé quíndeca i róhó núu tohó, te 
cani i róhó ini tacá vehe ii sinagoga. 
18 Te suni nde nuú tācá gobernador 


SAN MATEO 10 


jiín rey quindeca i róhó jée siquí 
ruhú. Te súcuan te nune ichi jeē 
nacani ndaá ro jnúhun ri nuú de 
jíín núü ñáyuu tacá nación jee tu 
jíní jnúhun Yaá Dios. **Te núu ni 
jendeca i róhó núü táca tée ún, ma 
nácani ndasí ni rð ndese cahán ro. 
Chi máá hora un te máá yá steén 
nuú rð ndese cahán ro. 22 Chi nasúu 
máá ró cúu jeé cahán, chi Espíritu 
maá Tátá ro cúu jee cahán jiín 
yuhu ró. 

21”Te sava ñayuu tu cácandíje, 
nastúu i fani i jeé na cúü. Te tátá 
nastúu séhe. Te sēhe ndonda siqui 
tatá jiín náná jeé na cúu. 22 Te ndihi 
ñayuu guiti ni i nuú ro jee siquí 
ruhú. Te ñayuu jeé cuiñi nihin nde 
jeé jínu jnúndóho, ñayuu ún chi 
cācu ánuá i. 9Te núu cájito xeén i 
róhó iin ñuu, te cunu ró quíhin ro 
inga ñuu. Chi jendaá cahán rí jiín 
ró jee ma ndécava ró caca cuu ró 
ndihi nación yó Israel te ndiji-ni 
máá rí, Yaa ní nduu tee. 

24 Fin tée scuáha, tu cújéhnu 
de nuü maestro de. Ni tée cúu 
mozo, tu cújéhnu de nuü patrón de. 
25Tée scuáha chi nájnúhun ndóho 
maestro de suni súcuan ndoho 
nahín máá de, te tée cúu mozo 
suni ndoho de nájnúhun ndóho 
patrón de. Núu súcuan te núu ruhú 
cácahan i jeé Satanás cúu ri, te 
nagá ni cuu jee ma cahán i jeé rohó 
cácuu Satanás. 


Jee ní cachi ya ndé iin cúu jee yúhu 
yó 
(Lc. 12.2-9) 
26"Núu súcuan te ma yühu ró coto 
ró ñáyuu. Chi taca jnúhun cácahan 
sahí i ma quéndoo sahí cuiti, chi 

ndihi natúu ndijin, te cuni ñayuu. 
27 Jnúhun ní cahán ri jiín ró jeé tu 
ní jíní ñayuu, na nácastúhun cájí 
ró nuü i. Te jnúhun ní nacani sáhi 
rí nuú rō, na nácani jee ró yáta 
tacá vehe. 28 Te ma yúhu ró coto ró 
ñáyuu cahni yiqui cúñu ro, chi ma 
cúu cahni i ánuá ro. Chi sa suhva 
yúhu ró jée ma stívi ró núü Yaa 
Dios, chi cuu snáhnú ndetú ya rohó 
jée quívi ánuá ro jiín yiqui cúñu ro 
infierno. 

29?Te tacá saa chi tú yahu ndéé tł, 
chi nde uü ti jeé tin centavo lulí. Te 
ni tin ti tu nínga nuü ñúhun te núu 
tu jéhe Tátá ro jnúhun, chi ndíto ya 
ti. 90 Te nagá ni cuu róhó jíjnáhan 
ró, chi nde ndihi ixi xíní ro je ni 
cahu ya. 31 Núu súcuan te ma yúhu 
ró jijnáhan ró, chi cánuú ndasí gá 
rð nuú ya vesú cuehé tacá saa. 


Ñayuu jejnúhún Jesucristo nui inga 
ñayuu 
(Lc. 12.8-9) 

32?Te taca ñáyuu jeé cuajnúhún 
rúhú nuú inga ñayuu, suni súcuan 
cuajnúhún rí i nuú Tatá ri, Yaa ndeé 
andiví. 33 Te taca ñáyuu jeé ma 
cuájnúhún rúhú nuü inga ñayuu, 
suni súcuan ma cuájnúhún rí i nuú 
Tatá ri, Yaa ndeé andiví. 


Jeé siquí Jesús te cusíin ini ñayuu 
(Lc. 12.51-53; 14.26-27) 

34”Ma cáni ni ro jijnáhan ró jéé 
véji ri jeë cóyücu máni ñayuu 
ñayiví. Tú vēji ri jes cóyücu máni 
ñayuu, chi sa suhva cuajnáhan i jee 
siquí ruhü. 35 Chi jeé siquí ruhú te 
cusíin ini sēhe yií jíín tátá, te sehe 
síhí jíín náná, te séhe jenu jíín náná 
chisó. 36Chi táca ñáyuu candíje 

ruhú, chi jnáhan vehe i cúu jeé quitt 
ni nui i. 

37”Te núu ndé iin ñayuu mani gā i 
jíín tátá i chí jíín náná i vesú jiín rúhú, 
nasúu ñáyuu váha cúu i jee cóndiquin 
i ruhú. Te núu ndé iin ñayuu mani gå 
i jíín séhe yií i chí jíín séhe síhí i vesú 
jiín rúhū, te suni nasüu ñáyuu vaha 
cúu i jeë cóndiquin i ruhú. 38Te na-ni 
ñayuu núu tu jéhe i jnūhun ndoho i 
jnündóho vesú nde cuu i jeé siquí jeé 
cóndiquin i ruhú, nasúu ñáyuu vaha 
cúu i jeē cóndiquin i ruhú. 3? Te núu 
ndé ñáyuu cúní i cācu i nuú jnúndóho 
quiji nuü i jeē siquí ruhú, núu súcuan 
te jnahnú ndetú i níí cáni. Te núu ndé 
iin ñayuu vesú na cúŭ i jee siquí ruhú, 
te cotecu i níí cáni. 


Jee iyó táhú yo nuú Yaā Dios 
(Mr. 9.41) 
40”Te ñayuu cuatáhú róhó jijnáhan 
ró, núu súcuan te ruhú cájetáhú i. Te 
ñayuu cájetáhú rúhü, cájetáhú i Yaa 
ní tají rúhú vēji ri. 4 Núu na-ni ñayuu 
cuatáhú i iin tee nácani jnúhun Yaá 
Dios, siquí jeé jíca de jniñu Yaá Dios, 
núu súcuan te inuú-ni coo tahú de 
nuú Yaá Dios jiín tée nácani jnúhun 
Yaá Dios. Te núu na-ni ñayuu cuatáhú 
i łn tée ndaa, siqui jeé tée ndaá cúu 
de, núu súcuan te inuú-ni coo tahú 
de nuú Yaá Dios jiín tée ndaa. 4 Te 
núu ndé ñáyuu cuáha i vēsú tin ñajin 
ndute míjin coho iin súchi yáha, siquí 
jeé cúu i súchi cándíje ruhú, ndaá 
ndije cúu jeé nihín i tahú i. Achí yá. 
Jee ní tají Juan uü tée nuú ya 
(Lc. 7.18-35) 
1 Te ná ni jinu ni ndacu Jesús 
jniñu nuü ndihúxí uŭ tee 
cáscuáha jíín yá, te ni quenda ya 

yücuan cuáhan yá jeē steén yá te 
nacani ya jnúhun tåcá ñuu región 
yúicuán. 

2Te íne Juan vecáa. Te ni nihin de 
jnúhun tacá jniñu sáha Cristo. Te 
ni tají de uŭ tee cáscuáha jíín de, 
3cuacajnúhún de ya: 

¿A máá ní cúu Cristo jeé achí tutu 
jee quíji, chí condetu yó inga tée 
quiji? áchí de. 

4Te ni cahán ya jiín de: 

Cuángoo te castúhun ró nuú Juan 
tacá jniñu cájito ró jíín jnúhun 
cájini ró. 5Te cachi rð nuú de jeé 
ñáyuu cuaá cánanune tinúú i, te 
ñayuu yacuá cánacaca i, te ñayuu 
ndóho cuehyt stehyú cánduvaha i, 
te ñayuu sohó cánanune soho i, te 
ñayuu jihí nátecu i sáha ri. Te suni 
nácani ri jnúhun nuú ñáyuu ndahú 
jéé jnama Yaá Dios i. *Te yðhyo 
ndetú tée jeé ma nácani yátá ni de 
jeé ruhü cúu Cristo. Súcuan cachi 
rð nuú Juan. Achí yá jiín de. 

7Te náa cuanuhun ndindúú tée ún, 
te ni quejéé Jesús cahán yá jnúhun 
Juan jiín ñáyuu: 

¿Na vé ni jécondehe ró jijnáhan 
ró nde nuú ñúhun téhé? ¿A iin tee 
jéni ¿in jéni uü ni, nájnúhun ite jeé 
cánda sáha tachi? 8 Te núu tuú, ¿te 
na vé ni jécondéhe ró núu súcuan? 
¿A iin tée cúní cujéhnu jee ñúhun 
sahma lúu? Tuú chi cájini ro jeë 
tée cáñuhun sahma lúu, máni ini 
vehe rey cáyúcú de. 9¿Te na vé ni 
jécondēhe ró núu súcuan? ¿A tin 
tée nácani jnúhun Yaa Dios? Cáhán 
ri jiín ró jeē suu ni jecondéhe ró, te 
cújéhnu ga Juan yáha vesú taca gá 
tée ni canacani jnúhun Yaá Dios. 

10 Chi jnúhun Juan cúu jeé ni cáhan 
Yaá Dios jee yosó núu tútu il: 

Tají rí tee nacani jnúhun ri 
cosnúú de ichi núú Cristo, 
návaha coo túhva ñayuu jeé 
jinú ya. 
Achí Yaā Dios, achí tutu. 11 Te 
jendaá cahán ri jiín ró jeé ini ñaytvi 
yáha cújéhnu ga Juan tée scuándute 
vesú taca gá tee jee ni íyo ini ñayitví. 
Te vesú súcuan te taca tée núu ga 
ini ñuu nuú ndácu Yaá andiví jniñu, 
cújéhnu ga de vésú Juan. 
12”Te nde quivt ní quee Juan 
tée scuándute, te nde vijna, chi 
cánducú ndéyí ñáyuu quívicoo 
i ndaha Yaa andiví jée ndácu ya 
jniñu nuu i. Te nde ñayuu xeén 
cánducú ndéyí i siquí. 19Chi nde 
ná tu quiji Juan, te ni iyo máá ley 
Moisés, te suni ni īyo taca tée ni 
canacani jnúhun Yaá Dios. Te ni 
cacastúhún de ndese coo jeé ndacu 
Yaa Dios jniñu. 14Te ni cacahán 
de jeé ndíji Elías. Te núu cácuni 
rð cuatáhú ró jnúhun, te jíní ro 
jeē maá Juan cúu tée jee ní cachi 
tutu jee quíji, chi cúu de nájnúhun 
Elías. Taca róhó jéé jíni soho, na 
chúsóhó ró. 
16-Yahá cachi ri tin jnúhun yátá 
návaha na cúni rð ndese cúu ñayuu 
tiempo vijna. Cúu i nájnúhun súchi 
lúlí cáhiin nuú yáhu cácasíquí i. Te 
cácana ndee i xini jnáhan i: 7 Ni 
cativi ri scuilí, te tu ní cájita jéhé 
ró. Te ni cajita ri yaa jee cuihyá 
jíta, te tu ní cándahyi ro, achí i. Te 
nájnúhun cándaa súchi lúlí un jée 
tu ní nújnahan ni i ni tin, súcuan 
cándaa ró. 18Chi ni quiji Juan te 
cuehé jínu ni iyo ndite ni de, tu 
ní yéji de ni tu ní jíhi de. Te tu ní 
cánujnahan ni ro, chi ni cacahán ro 
jeë ñúhun tachi ini de. '*Yúcuán na 

te ni quee maá rí, Yaa ní nduu tee, 
te yéji rí jíhi ri, te tu cánujnahan ni 
rō, te chisóó jnúhun ró cácahán ro 
jeë máni máá jée yéji ri jíhi ri vino. 
Te quíjnáhan ri jiín tée cástútú 
xúhun renta jiín táca gá tee cásáha 
cuéchi, áchí ró. Te núu cúndichí 
łn tee jíín jnúhun Yaá Dios, te 

jíín jniñu sáha de te nátúu jeē tée 
ndíchí cúu de. Achí yá. 


Jeé ní cuxeén ya nuü sava ñuu nihni 
ni 
(Lc. 10.13-15) 

20 Yiicuán na te ni quejéé yá 
cúxeén yá nuú tacá ñuu nuú ni 
sáha ya cuehe jniñu jéhnu, chi tu ní 
cánacani ni i jee stóo i cuéchi i. Te 
ni cahán ya: 

21 Nacá jeé xeén ndoho ró, ñáyuu 
ñuu Corazín. Te naca jes xeen 
ndoho ró, ñáyuu ñuu Betsaida. Chi 
núu ini ñuu Tiro jiín ñuu Sidón ni 
sáha ri jniñu jéhnu jeé ni sáha ri 
ini ñuu maá ró, te yachi nacani ni 
ñayuu ñuu un jée stóo i cuéchi i 
núú. Te sáha i seña jeé steén jeé 
nácani ni i siquí cuéchi i, chi cuhun 
i sahma jnúú te chuhun i yaá xini 
i núú. 22Núu súcuan te cáhán ri 
jiín ró jeē quivi coo juicio te xeen 
gå coo castigo sigui ro jijnáhan 
ró vesú jee ni íyo siquí ñuu Tiro 
jiín ñuu Sidón. 8 Te róhó ñáyuu 
ñuu Capernaum, <á cájeni ni rō 
jee cujéhnu ró nájnúhun iin jeé 
cáa cuahán ichi ándiví? Tuú chi 
sa nanuu ró ndé lugar nuú cáyticu 
ánuá ndiyi. Chi núu ini ñuu Sodoma 
ni sáha ri jniñu jéhnu jeé ni sáha ri 
nuú maá ró, te coo ñuu yúcuan ndé 
vijna núú. 24Núu súcuan te cáhán 
ri jiín ró jeē quiví coo juicio te xeen 

ga coo castigo siquí rð vesú jee ni 
íyo siquí ñáyuu ñuu Sodoma. Achí 
yá. 


Nehen nuü ri ndetátu ró, achí yá 
(Lc. 10.21-22) 


25Te suni quiví un ní cahán Jesús: 

Na cútahú na núü ni Táta, Jitoho 
andiví jíín ñáyiví. Chi ni jesi ní 
táca jnúhun ndíchí ní, jeë ma cúni 
ñayuu ndichí jíín ñáyuu túhva 
cuenta ñay?vi yáha. Te ni steén ni 
núü ñáyuu cácuu nájnúhun súchi 
lúlí. 28Chi súcuan ni nujnahan ni ni 
Táta, achí yá. 

27Te ni cahán ga ya: 

Ndivii ni jehe Tátá ri nuú rí. Te tu 
cájini ñayuu ndé iin cúu ruhú, Séhe 
Yaá Dios, chi máá-ni Tátá ri cúu 
jeē jiní ya ruhú. Ni tu cájini ñayuu 
ndese Yaå cúu máá Tátá, chi máá-ni 
Séhe cúu jeé jiní. Te íyó ñáyuu jeé 
cuní maá Séhe stéén yá nuú i ndese 
Yaa cúu Tátá ya, te máá i suni cuni 
i. 28Tāca ró jéé ni cuíta ró jiín 
táca jniñu jíín ley jee yií sáha jíín 
ró, nehen quívicoo ró ndaha ri, te 
ndetatu ró sáha ri. 22Quivi ró núü 
jníñu ndácu máá rí, te scuáha ró 
coo ró nájnúhun íyó máá rí. Chi 
vitá ni r te suchí ni ri. Te súcuan 
te ndetátu ró jiín ánuá ro sáha ri. 
30Chi tú yií jéé cuandetú rð nui ri, 
ni tú yií jée squícu ró jniñu ndácu 
ri. Achí yá. 


ndétatú 
1 2 Jesús cuahán yá nuú cáa 


Jee ní cataxín de yoco trigo quivi 
(Mr. 2.23-28; Lc. 6.1-5) 
Te in quiví ndétatu ní yaha 
trigo. Te tee cáscuáha jíín yá, cájit 
de soco. Te ni quejéé de cátaxín de 

yoco trigo cáyeji de. ?Te ni cajito 
tée grupo fariseo, te ni cacahán de 
jíín yá: 

Condehé, chi tēe cáscuáha jíín 
ró casáha de jniñu jeé tu íyó váha 
sáha yó quívi ndétatú, áchí ley 
Moisés. 

3Te ni cahán maá yá jiín de: 

¿A tu ní cácahu ró tutu ndese ni 
sáha David, ¿in quivi jeé ni jíī de 
sóco jíín tée cáhiin jíín de? “Te ni 
quivi de ini vehe Yaá Dios. Te ni 
yeji de pan ii jeē yosó ndijin nuú 
Yaá Dios. Te tú na ley jeé cáji de, ni 
tée cáhiin jíín de, chi máá-ni sutú 
cuu caji. Te vesú súcuan te tú na 
cuéchi ní íyo siquí de. 5¿Te á tu ní 
cácahu ró tutu ley Moisés, ndese 
cásájniñu sutú ini templo, vēsú 
quiví ndétātu cúu? Te tú na cuechi 
íyó síqui de, vesú quiví ndétatu 
cásájniñu de jniñu jee cácuu de 
sutú. $Te cáhán ri jiín ró jee maá 
rí jee iyó yáha, cújéhnu ga ri vesú 
templo. 7 Te tu cájecúhun ni ro 
jijnáhan ró jnúhun yáha jee yosó 
núü tútu ii jeé ni cáhan Yaa Dios: 
Jee cuní gå ri cúu jeë cundáhú 
ni rō jnáhan ró, vesú jeé socó ro 
quiti nuú ri, achí yá. Te núu jee ní 
cajecúhun ni rō jnúhun yáha, te ma 
cahán rō súcuan siqui tée jeé tú na 
cuéchi nú. 8 Chi ruhú, Yaā ní nduu 


tée, máá rí cúu jee ndácu jniñu siquł 


ndese sáha ñayuu quivi ndétatú, 
áchí yá. 


Jee ní nduvaha tee ni ichi ndaha 
(Mr. 3.1-6; Lc. 6.6-11) 


%Yicuán na te cuahán Jesús, te ni 
quivi ya ini vehe ii sinagoga. 1 Te 
yücuan íne iin tée ni ichi łn ndaha 
de. Te cácuni tée grupo fariseo 

jeé nihin de cuéchi siquí ya, te ni 
cacajnúhún de ya: 

¿A íyó ley jeé cuu nasávaha yó 
ñayuu cuhú quiví ndétatú? áchí de. 

11Te ni cahán ya jiín de: 

¿Ndé iin róhó, núu névaha ró 
iin lanchi, te núu nínga ti ini ¿in 
yaü quiví ndétatú, te á tu jéhén 
rð natava rð ti, chí naún? ¿Te á 
tu cánuú ndasí gá iin tée vesú iin 
lanchi? Núu súcuan te vetü-ni sáha 
yó jniñu váha quivł ndétatú, áchí 
yá. 

13Yucuán na te ni cahán ya jiín 
tée ni ichi ndaha ún: 

Scáá ndaha ró. 

Te ni scaá de, te ni nduvāha-ni 
nájnühun íyó inga. 14Yücuán na 
te ni quendacoo tée grupo fariseo, 
te ni candajnúhún de siquí Jesús, 
ndese cahni de ya. 


Jnúhun Jesús jeé ni cáhan 
Isaías nde jenahán 
15Te ni jini Jesús jeé súcuan 
cájeni ni de, te ni quenda ya 
yíicuan cuáhan ya. Te cuehé ñayuu 
cándiquin i ya. Te ni nasávaha ya 
ndihi ñayuu cuhú. 16 Te ni ndacu 
ya jniñu nuü i jes ma stéén i ya. 
17 Te súcuan ni cuu návaha squícu 
jnúhun ni cahán Yaā Dios siqui 
Jesús, te ni nacani Isaías jnúhun ya 
un ndé jenahán: 
18 Yaha cúu mozo ri jeé ní nacaji 
ri, 
te mani ri jiín yá, te cúsit ni ri 
jiín yá. 
Te cuáha ri Espíritu ri coo jíín yá. 
Te máá yá sándaa jniñu ñayuu 
tacá nación. 
19 Ma tejnáhan ya, ni ma cána jee 
ya, 

te ni ma cahán jee ya ichi jeë 
cúni ñayuu. 
20 Ma sáha xeén ya jiín ñáyuu ni 
cunihin jnúndóho siqui, 
ni ma snáa ya ñayuu jee maá 
lulí-ni cácandije. 
Chi cujéhnu ya siquí ndihi, te 
ndaá ndacu ya jniñu. 
21 Te ñayuu tácá nación cocuhun 
Achí Yaa Dios, achí Isaías nde 
jenahán. 


Jee ní cacahán de jeé jejnífiu ya 
fuerza Satanás 
(Mr. 3.19-30; Lc. 11.14-23; 12.10) 


22 Yücuán na te ni caquindeca 
i nuü ya tin tee cuáá ñíhín, chi 
ñúhun tachi ini de. Te ni nasávaha 
ya de. Te ni ndundijin tinüú de te 
ni nacahan de. Te ndihi ñayuu 
cuehé un ní canaa ni i cájito i, te ni 
cacahán i: 

¿A tée yáha cúu jeé ni cáhan Yaá 
Dios jeé cacu nuú yucún David? 
áchí i. 

24Te tée grupo fariseo, ni cajini 
de jeé súcuan cácahan i. Te ni 
cacahán de: 

Tēe yáha ma cúu quenehen de 
tachi núu jee tu sáha de jíín fuerza 
Satanás jeé cujéhnu nuú tachí, áchí 
de. 

25Te Jesús ni jini ya jeé súcuan 
cájeni ni de, te ni cahán ya jiín de: 

Tacá nación jeé casástin máá 
te cájejnáhan máá, núu súcuan 
te snáa jee iyó váha máá. Te núu 
tin ñuu chí in vehe cásásíin máá 
te cájejnáhan máá, te ma cúu ga 
coyücu cáhnu. 26Te suni súcuan 
Satanás núu quénehen jnáhan 
tachi, núu súcuan te sásíin máá. 

¿Te ndese cuiñi nihin Satanás jeé 
ndácu jniñu núu súcuan? 27 Chi 
cácahan ro jeé jiín fuerza Satanás 
quénehen ri tachi. Te núu súcuan 
cúu núú, te ñayuu cascuáha jíín 
máá ró jijnáhan ró, ¿na jiín fuerza 
cáquenehen máá i tachi, cájeni ni 
rō? Núu súcuan te máá i jíjnáhan 
i cachi jee ní castívi ndasí suhva 
ró ni cacahán ro jeé cáquenehen ri 
tachi jiín fuerza Satanás. 28 Te tuú 
chi sa jíín Espíritu Yaa Dios cúu jeé 
quénehen ri tachi. Núu súcuan te je 
ndéé Yaā Dios mehñu ró jeë ndácu 
ya jniñu. 
29'¿Chi ndese cuu quivi iin tee 
ini vehe tée ndacui jeé quenehen 
de ndajníñu de? Chi cánuú jee 
xíhna gá cuhni de tée ndacui ún, 
te yücuán na te cuu quenehen de 
ndajníñu ún. Te suni súcuan cúu jeé 
jíhni ri Satanás te quénehen ri tachi. 
30-Te ñayuu tu íyó máni jiín rí, 
núu súcuan te jíto uhú i ruhú. Te 
ñayuu tu nástútú jíín rí, núu súcuan 
te sa jéte núu i ñayuu vejicoo nuú rí. 
31 Jeég yúcuan cáhán ri jiín ró: Iyó 
modo coo jnúhun cáhnu ni nuü taca 
cuéchi cásáha ñayuu, jiín núü táca 
jnúhun néé cácahan i. Te núu cahán 
ndeváha i siquí Espíritu Santo, te ma 
cóne cáhnu ni Yaá Dios nuu i. 32Te núu 
na-ni ñayuu cahán i siqur ruhú, Yaá 
ní nduu tée, cuu cone cáhnu ni Yaá 
Dios nuu i. Te núu na-ni ñayuu cahán 
ndeváha i siquí Espíritu Santo, ma 
cóne cáhnu ni Yaá Dios nui i, ni jee 
iyó i ñayivi yáha, ni níf tiempo quíji. 
Jnúhun yujnu váha jíín yujnu néé 
(Lc. 6.43-45) 


33"Núu yujnu váha, te vāha ndeheé, 
te núu yujnu néé, te cánéé ndehe. 

Chi jíín ndéhe te jíní yö ndese 
yujnu cúu. Te suni súcuan ñayuu. 
34Va séhe cod cácuu ró, chi xeén rō 
nájnúhun coo. ¿Ndese cuu cahán 
rð jnúhun vaha, chi ñayuu cásáha 
néé cácuu ró? Chi jniñu jee jéni ni 
anuá ñayuu, máni yúcuan cáhán 

i. 35Tée vaha cáhán de jnúhun 
váha, chi íyó ndáa anuá de. Te tee 
sáha néé cáhán de jnúhun néé, chi 
cánéé ánuá de. 36Te cáhán rí jiín 
ró jeé tacá na-ni jnúhun cácahan 
ñayuu, nacuáha i cuenta jnúhun un 
quívi coo juicio. 37 Chi jíín jnúhun 
ni cahán ro sándaa ya siquí ro, núu 
jee quéndoo ndaa ro chí jée cóndee 
cuéchi siqui ro. Achí yá. 


Jeé ní cajicán ñayuu tu cácandije ¿in 
jniñu jéhnu 
(Mr. 8.12; Lc. 11.29-32) 

38 Yücuán na te jecu tée grupo 
fariseo jiín tée cástéén tutu ley Yaa 
Dios, ni cacahán de jíín yá: 

Maestro, cácuni na jéé sáha ní tin 
jniñu jéhnu jeé steén núu máá ní 
cúu Yaa ní tají Yaa Dios, achí de. 

39Te ni cahán ya jiín de: 

Ñayuu yáha jeé casáha jniñu 
néé, tu cájetáhú cuiti i Yaá Dios. Te 
cájican i ¿in jniñu jéhnu jee steén 
núu Yaa ní tají Yaa Dios cúu ri. Te 
tuá na inga jniñu jéhnu stéén ri nuú 
i, chi máá-ni jniñu jéhnu nájnúhun 
ni cuu jíín Jonás, tée ni nacani 
jnúhun Yaá Dios. “Chi nájnúhun 
ni ine Jonás chiji chācá cáhnu uni 
nduú uni ñuú, suni súcuan ruhú, 
Yaa ní nduu tee, cuu rí te cone ri 
chiji ñuhun uni nduú uni ñuú, te 
sáá te natecu rí. Te táca ñáyuu 
ñuu Nínive nuü ní nacani Jonás 
jnúhun, natecu i jíín ñáyuu tiempo 


SAN MATEO 12 


yáha, quivr juicio jee sándaá ya 
cuechi, te cahán i cuéchi siquí 
ñáyuu yáha. Chi máá i ni canacani 
ni i ni castóo i cuéchi i quivi ní 
nacani Jonás jnúhun nuü i. Te vijna 
chi cújéhnu ga ruhú Yaá íne yahá 
vesú Jonás, te tu cácandije ró rúhú. 
42Te reina jeē ní cujéhnu nación 
ichi sur, natecu ña jíín ñáyuu 
tiempo yáha, quivi juicio jeē sándaá 
ya cuéchi, te cahán ña cuechi 

siqur i. Chi nde jicá téyí ní quiji ña 
ni jini nahín ña jnúhun ndíchí ní 
cahán rey Salomón. Te vijna chi 
cújéhnu ga ruhú, Yaá íne yahá vesú 
Salomón, te tu cácandije ró rúhu. 


Tachi jeé nastútú jnáhan ndívi ini 
ñayuu 
(Lc. 11.24-26) 

43?Núu ni quenda iin tachi ini tin 
tée tu cándije, te jíca cuu nuü ñúhun 
téhé, ndúcú núü ndétatú, te tu níhín, 
yücuán na te jéni ni maá: “Na 
quínuhun ri vehe nuü ní quenda ri. 
Te núu ni ndee tucu, te jíto jeé tee 
tu cándíje ún, cúu de nájnúhun iin 
vehe íyú te ni ndundoo. “S Yücuán 
na te jéquihin uxá ga tachi neé gá 
vesú maá. Te quívicoo ini tee un jée 
cóyücu yúcuan. Núu súcuan te xeén 
gå ndoho tée un jée sándihí vesú jeé 
xíhna ñúhún. Te suni súcuan ndoho 
ñayuu tiempo yáha jeé casáha néé. 
Achí yá. 


Náná ya jiín ñani yá 
(Mr. 3.31-35; Lc. 8.19-21) 
46Te níní súcuan cáhán ya jiín 
ñáyuu ún, te ni quee naná ya jiín 
táca fani ya, íin ña nuú quéhe, te 
cúní ña cahan ña jíín yá. “Te ni 
cachi iin tée nuü ya: 

Náná ni jíín táca ñani ni cáhiin 
nuú quéhe, te cácuni cahán jiín ní, 
achí de. 

48Te ni cahán ya jiín tée ni cahán 
súcuan jíín yá: 

¿Ndé iin cúu náná ri, te ndé tin 
cácuu ñani ri? Achí yá. 

49Te ni steén ndaha yá nde nuü 
cáyiicu tée cáscuáha jíín yá. Te ni 
cahán ya: 

Suni náná ri jiín fani ri cácuu 
taca jéē yáha. 50Chi taca ñáyuu 
casquícu jniñu cúní maá Tátá rí, 
Yaa ndeé andiví, suu cácuu fani ri, 
cuáha ri, náná ri. Achí yá. 


Jnúhun yátá síqui tēe jéte trigo 
(Mr. 4.1-9; Lc. 8.4-8) 
1 Te quiví un ní quenda Jesús 
vehe cuahán yá, te ni jinú 

yá ni cucóo ya yumar. ?Te ni cutútú 
cuéhe ndasí ñayuu nuú ya. Te ni 
quřvi ya ini tin barco, ni cucóo ya. 
Te taca ñáyuu un cáyticú i yumar. 
3Te jíín jnúhun yátá ni cahán ya 
cuehé jnúhun nuí i, te súcuan ni 
cahán ya: 

Hn tée cate trigo, ni quenda de 
jeé cáte de. “Te ná ni quejéé de jéte 
de, te jecu trigo ni jite yuhíchi. Te 
ni quecoo saa, ni cayeji tr. Te jecu 
ga trigo ni jité nuü ñúhun yuü, nuú 
tú cuehe ñuhun. Te yachi-ni ni 
cane, chi tu cóquin ñuhun. $Te nuú 
ní cane niaándii, te ni ichi-ni, te ni 
casun, chi tu ní níhín nuú quihín 
yoho. "Te jecu ga trigo ni jité nuú 
náne iñu. Te ni jehnu iñu ún, te ni 
jesi nuú. $ Te jecu ni jité nuü ñúhun 
váha, te ni jehe cuehé nuni. Sava 
ni jēhe ciento jeé fin tin, te sava ni 
jehe uni xico, te sava ga ni jehe oco 

uxi. ?Taca róhó jéē jíni sóho, na 
chúsóhó ró. Achí yá. 


Najehé cahán ya máni jnühun yátá 
(Mr. 4.10-12; Lc. 8.9-10) 
10Yucuán na te tée cáscuáha jíín 
yá un ní quecoo de nde nui ya, te 

ni cacajnúhún de ya: 

éNajehe cúu jeē máni jnúhun yátá 
cáhán ni jíín ñáyuu? achí de. 

11Te ni cahán ya jiín de: 

Róhó jíjnáhan ró chi sáha ya jeé 
cájecühun ni ro jnúhun ni yisahi 
yáha, ndese quívicoo ñayuu ndaha 
Yaá andiví jeé ndacu ya jniñu nuú 
i. Te ñayuu yáha jéé tu cácandíije, 
chi ma jécúhun ni i. 12Chi ñayuu je 
jécuhun ni, chi stéén ga yá nui i, te 
víhyá ga cuni i. Te ñayuu tu cándíije, 
sa suhva naa jecu jeé je jíní i ún. 

13 Jeë yúcuan cáhán ri jnúhun yátá 
jíín i. Chi vesú cájito i, te quendoo 
i nájnúhun jeé tú na vé ni cájito i. 
Te vesú cájini sóho i, te ma jécúhun 
ni i, te quendóo i nájnúhun jee tú 
na vé ni cájini i. “Nayuu yahá chi 
squícu sigui i jnúhun ni cahán Yaá 
Dios jee ní nacani Isaías, tee ni 
nacani jnúhun nde jenahán: 
Vesú cuni nahín ró, te ma 
jécúhun ni ro, 
te vesú coto ró, te ma nácuni ro. 
15 Chi ñayuu yáha yohyo ni 
ndunihni ni i, 
te yohyo uhú chusóhó i, 
te nájnúhun cájesi i tinüú i, 
návaha coo nájniúhun jeé tu 
cájito i, 
ni tu cájini nahín i, 
te ni ma jécúhun ni i, 
ni ma násama ini i quívicoo i 
nuú ri 

jeé nasávaha ri anuá i nuü 
cuéchi i. 

Achí Yaa Dios, achí tutu. 

16Te máá ró jijnáhan ró, yohyo 
ndetú rō, chi cájito ró jíín tínúu ró, 
te cájini nahín ró jíín sóho ró. 17 Chi 
jendaá cahán ri jiín ró jee cuehé tée 
ni canacani jnúhun Yaá Dios jiín 
cuéhe tée ndaa, ni cacuni de coto 
de jeé cájito máá ró, te tu ní cájito 
de. Te suni ni cacuni de cuni soho 
de jeé cájini soho máá ró, te tu ní 
cájini de. Achí yá. 


Jee ní castúhun cájí yá jnúhun yátá 
tée jéte trigo 
(Mr. 4.13-20; Lc. 8.11-15) 
18”Núu súcuan te cuni nahín 

jíjnáhan ró na vé cuní cahán 
jnúhun yátá tée jéte trigo: Trigo un 
cúu jnúhun Yaā Dios. 1% Te ñayuu 
cájini sóho jnúhun ndese ndácu Yaá 
andiví jniñu, núu tu cájecthun ni i 
te cácuu i nájnúhun trigo jeé ni jíte 
yuhíchi. Yücuán na te quíji jexeén 
te quénde-ni jnúhun ini anuá i. 20 Te 
trigo jeē ni jíte nuü ñúhun yuú cúu 
nájnúhun ñayuu cájini soho jnúhun, 
te yachi-ni cájetáhú i te cácusit ni 

i jíín. 21 Te tu cúcutú jnúhun ún ini 
anuá i, te jecu-ni quivi cájetáhú i. 
Te núu ni quejéé jnúndóho, chí jíto 
xeén ñayuu i siquí jnúhun ún, te 
quéjéé nácani yátá ni i. 22Te jeé ni 
jíte nuü náne iñu cúu ñayuu cájini 
nahín jnúhun, te cándihvi ni i siquí 
jeé iyó ini ñaytvi yáha, te cúní i 
cucúcá i, te stáhú un i cujnéñu 

i jíín. Te ndihi jee yáha jési nuú 
jnúhun ya, te tu íje i jíín ¡núhun 
ya. Te trigo jeé ni jítë nuü ñúhun 
váha cúu nájnúhun ñayuu cájini 
nahín jnúhun, te cájeciihun ni i, te 

cáhije i jíín jnúhun ya. Te sava i cúu 
nájnúhun nuni jee jéhe ciento jeé 
fin iin, te sava ga i jéhe uni xico, te 
sava ga i jéhe oco uxi. Achí yá. 


Jnúhun yátá síqui ite lasú 

24Te ni cahán ya inga jnúhun yátá 
jíín de: 

Jeé ndácu Yaá andiví jniñu cúu 
nájnúhun tin tee jee ní jete de 
trigo váha nuú ñúhun de. Te 
íyó iin tee jíto uhú de tee chíí 
trigo. Te náa cáquixi tee chíí trigo 
jiín táca jnáhan de, te ni jehén ni 
jete ndiquin lású nuü trigo de, te 
cuahán. ?6Te nui ní cane trigo ún, 
te ni cane yoco i, te suni súcuan 
ni jehnu ite lasú un. 2? Yúcuán na 
te ni jengoo mozo ni cacahán i jíín 
patrón i: ¿A nástu trigo váha ní 
jéte ní núü ñúhun ní? ¿Te ndese cúu 
jeé ní canecoo ite lasú nuú? 28Te ni 
cahán de jíín i: Hn tee jíto uhú ruhú 
ni sáha jee yáha. Te ni cacahán 
mozo un jíín de: ¿Núu súcuan te á 
cúní ni jée na quíngoo ná te jnuhun 
ná? áchí i. 22Te ni cahán de: Tuú, 
chi núu jnuhun ró lású un te sanaa 
te jnuhun ró ndé jiín trigo. 30Vaha 
ga na cuéhnu máá ndé quivł tahndé. 
Te quiví un cáhan ri jiín tée cahnde 
jeé xihna ga ite lasú cahnde de, te 
chucú tútú de návaha cahmu yó. 
Yücuán na te trigo chi cahnde de 
ndivi ini yaca ri, achí de. Áchí yá. 


Jnúhun yátá síqui ndiquin mostaza 
(Mr. 4.30-32; Lc. 13.18-19) 

31 Te suni ni cahán yá inga jnúhun 
yátá jée steén ya ndese ndúcuehé 
ñayuu ndácu Yaá andiví jniñu nuú: 

Ndúcuehe i nájnúhun jéhnu iin 
ndiquin mostaza jeé ní jequin iin 

tée nuü ñúhun de. 32Te jendaá jeé 
tin ndiquin lúlí gá cúu vesú taca 
gá ndiquin. Te núu ni jehnu, te 
cúu cáhnu ga vesú taca gá yucū, 
chi ndúu nájnúhun ¿in yujnu. Te 
quíjicoo saa, te cásáha ti taca tł 
chiji ndaha ún. Achí yá. 


Jnúhun yátá sígur levadura 
(Lc. 13.20-21) 

33Te inga jnúhun yátá ní cahán yá 
jiín de: 

Jeë ndácu Yaá andiví jniñu nuú 
ñáyuu cúu nájnúhun levadura jee ní 
quihin ¿in ñahan. Te ni saca ña jíín 
úni kilo harina, nde ni ndaa ndihti 
ñujen ni sáha. Achí yá. 


Jee máni jnúhun yátá cáhán ya jiín i 
(Mr. 4.33-34) 
34Taca jnúhun yáha ní cahán 
Jesús jiín ñáyuu cuehe ún. Te taca 
jée ni stéén ya, máni jnúhun yátá 
ní cahan ya jiín i. 33 Súcuan ni sáha 
ya návaha squícu jnúhun ni cahán 
tée ni nacani jnúhun Yaå Dios nde 
jenahán: 
Cahán ri taca jnúhun yátá jíín 
ñáyuu, 
te cachi ri taca jnúhun yísahí 
ndé quiv ní jecóo ñayiví. 
Achí tutu, áchí yá. 


Jee ní castúhun cájí yá jnúhun ite lasú 

36 Yücuán na te ni nacuatáhú 
Jesús nuú ñáyuu. Te ni ndivi ya ini 
vehe. Te tée cáscuáha un ní jinúcoo 
de nuu ya, te ni cacahán de jíín yá: 

Nacani cájí ní jnúhun yátá ite lasú 
nuú ná, áchí de. 

37 Te ni cahán ya jiín de: 

Jeé jéte trigo vaha un cúu máá rí, 
Yaa ní nduu tee. 38 Te ñuhun un cúu 

ñaytví. Te trigo váha un cúu ñayuu 
cáyihi ndaha Yaá Dios jeé ndácu 

ya jniñu nuü i. Te ite lasú un cúu 
ñayuu cáyihi ndaha jexeén. 3% Te tée 
jíto uhú jee ní jete lasú un cúu máá 
jéxeén. Te quiví tahndé cúu quivi 
jínu ñaytví. Te tee cahnde un cácuu 
ndajéhé Yaá Dios. 49 Te nájnúhun 
tahnde ite lasú te cayú nuú ñuhún, 
súcuan coo quivi jínu ñayiví. “ Chi 
máá rí, Yaa ní nduu tee, tají rí 
ndajéhé ri quingoo. Te nastútú yá 
taca ñáyuu casquívi jnáhan nuú 
cuéchi, jíín ñáyuu casáha jniñu néé, 
quenehen ya i méhñu ñáyuu ndácu 
ri jniñu nuú. Te jnaa ya i cayú i 
nuü ñuhún. Te yúcuan ndáhyu i te 
nacayihí yuhu i jee ndoho xeén i. 
43 Yücuán na te ñayuu squícu nuü 
ya chi ndindeé i nájnúhun niándii, 
te coyücú i nuü ndácu máá Tátá i 
jniñu. Taca róhó jée jíni soho, na 
chúsóhó ró. 


Jnúhun yátá síqui yejnú 
xúhún jee yísahí 

44?Te jeé ndácu Yaá andiví jniñu 
nuú ñáyuu, suni cúu nájnúhun ¿in 
yejnú xúhún jee yísahi chíji ¿in 
ñuhun. Te ni nanihin tin tée, te ni 
nacasi tucu de siquí. Te jeé cúsit ni 
de jíín, te ni jehén de ni xicó ndihi 
de jeé névaha de, te ni jeen de 
ñuhun ún. 


Jnúhun yátá síqui perla 
jee ndeé yahu 

45Te jeé ndácu Yaá andiví jniñu 
nuú ñáyuu, suni cúu nájnúhun iin 
tee jéen xíco, te ndúcú de perla váha. 
46Te ni jini de ¿in perla jeé yáhu 
ndasí, te ni jehén de ni xicó ndihi de 
jeé névaha de, te ni jeen de perla un. 

Jnúhun yátá sígur ñunu jníi chacá 

47”Te jeé ndácu Yaá andiví jniñu 
nuü ñáyuu, suni cúu nájnúhun ¿in 
ñunu jeé cásingava de ini mar, te 
quívicoo ndinuú chacá. Te núu 
ni chitú ñunu ún, te cánatava de 
yundúte. Te cácucóo de cánacaji 
de chacá. Te chācá váha cájnaa de 
ini jica, te chacá tú váha cáscáne 
de. “Te suni súcuan coo quivr jínu 
ñayiví. Chi quijicoo ndajéhé ya, te 
sásiin ya ñayuu casáha jniñu néé 
méhñu ñáyuu casáha jniñu váha. 
50 Te ñayuu cunéé chi jnaa ya i cayú 
i nuú ñuhún. Te yúcuan ndáhyú i 
te nacaythí yuhu i jeë ndoho xeén 
i. Achí yá. 


Jnúhun yátá síqui ndajníñu 
ndéé yahu 

51 Te ni cajnúhun yá de jíjnáhan 
de: 

¿A ní cajecúhun ni ró táca jnúhun 
yáha, chí tuú? áchí yá. 

Te ni cacahán de jíín yá: 

Ni cajecúhun ni ná, áchí de. 

52 Te ni cahán ya jiín de: 

Iyó váha núu súcuan. Te tin tée 
stéén tutu ley Yaā Dios, núu je ni 
cutúhva de ndese ndácu Yaá andiví 
jniñu, te cuu stéén de taca jnúhun 
siquí ún. Chi cúu de nájnúhun iin 
tée chíí vehe. Te ini yejnú de táva 
de ndajniñu ndéé yahu, sava jeé jeé 
jíín sava jeé je ni cunahán íyó. Achí 
yá. 


Jeë cuánuhun ya ñuu Nazaret 
(Mr. 6.1-6; Lc. 4.16-30) 
53Te ná ni ndihi ni cahán Jesús 
táca jnúhun yátá yáha, te ni quenda 
ya yúcuan cuáhan ya. 5*Te ni 


SAN MATEO 13, 14 


najinú ya ñuu ya Nazaret. Te ni 
steén ya jnúhun ini vehe ii sinagoga 
yücuán. Te ni canaa ni ñayuu cájini 
nahín i, te ni cacahán i: 

¿Ndé nuü ní cutūhva tee yáha taca 
jnúhun ndíchí? ¿Te ndese cúu sáha 
de tacá jniñu jéhnu yahá? 55Chi 
séhe carpintero cúu tee yáha, te 
náná de cúu María, te ñani de cácuu 
Jacobo, José, Simón, jiín Judas. 56 Te 
suni cáyücu cuáha de jíín yó yahá. 
¿Te ndese jíní de taca jnúhun yáha 
núu súcuan? Achí ñayuu. 

57 Te súcuan ni cacujéé ni i nuú 
Jesús. Te ni cahán ya jiín i: 

Taca tée nácani jnúhun Yaā Dios, 
íyó yíñúhún ñayuu jiín de, te máni 
ñayuu ñuu maá de jíín ñáyuu vehe 
máá de cúu jeé tu íyó yiñúhún jíín 
de. Achí yá. 

58 Te tu ní sáha ya cuehé jniñu 
jéhnu yúcuán, chi tu cácandije i ya. 


Jeé ni jíhi Juan tēe scuándute 
(Mr. 6.14-29; Lc. 9.7-9) 
1 Te tiempo yúcuan te 
Herodes, tée ndácu jniñu 
región Galilea, ni jini jnúhun de 
jnúhun Jesús. ?Te ni cahán de jíín 
ñáyuu cáhiin jíín de: 

Tee yúcuan cúu Juan tee ni 
scuándute, te ni natecu de. Jeé 
yúcuan íyó poder de sáha de jniñu 
jéhnu. Achí de. 

3Chi Herodes, je ni ndacu de 
jniñu jeē na quívi Juan vecaa, jíín 
jéé na cónuhni de jíín cadena. 
Súcuan ni sáha de jeé siquí 
Herodías, ñasihí ñani de Felipe. 
4Chi Juan ni cahán de nuú Herodes: 

Tu íyó ley condeca ró ña, áchí de. 

5Te jeé yúcuan ní cuni Herodes 
cahni de Juan. Te yúhú de jeé quitt 

ni ñayuu, chi ndihi i jéni ndije ni i 
jeé ¿in tée nácani jnúhun Yaá Dios 
cúu Juan. Te ¿in quiví ni sáha 
Herodes ¿tin vico quivi ní cacu de. 
Te séhe síhí Herodías ni quivi i ni 
jita jéhé i nuü ñáyuu ní cana de 
ún. Te ni cusit ni Herodes ni sáha 
i. "Te ni jejnúhun téyí de jeē cuáha 
de núu na vé cacán i nuú de. $Te ni 
jehén i ni cajnúhún i náná i na vé 
cacán i. Te ni ndivi i nuū Herodes, 
te ni cahán i: 

Cuaha ní xíni Juan tee scuándute, 
cone nuú iin coho, achí i. 

9Yucuán na te rey Herodes ni 
cucuíhyá ni de. Te sigui jeé ni 
jéjnúhun téyí de, jíín jée ní cajini 
soho tée cáyeji staá jiín de, jeé 
yúcuan ní ndacu de jniñu jeé na 
cuáha nuu i. 1Te ni tají de soldado 
jeé na quícahnde xini Juan ini 
vecáa. Te ni quee soldado un jíín 
xíni Juan, íne nuú ¿in coho, te ni 
jehe nuú súchi síhí un. Te máá i ni 
jendeca i nuú naná i. 

12Yücuán na te ni jengoo 
tée cáscuáha jíín Juan, te ni 
candonehen de yiqui cúñu Juan, 
te ni cachindúji de. Yücuán na te 
ni jengoo de ni cacastúhún de nuü 
Jesús. 


Jeé ni scáji ya uhün mil tee 
(Mr. 6.30-44; Lc. 9.10-17; Jn. 6.1-14) 
13Te ná ni jini Jesús jnúhun, te 
ni cujiyo ya yúcuan cuáhan ya jiín 
barco, jeé cóne sfin ya tin lugar 
nuü tú ñayuu. Te ni cajini ñayuu 
jeé cuahán ya. Te tacá ñuu ni 
quendacoo i cájica jéhé i, cuajnahan 
i ya. 14Te nuú ní quenda Jesús ini 
barco, te ni jito ya ñayuu cuehé 
ún. Te ni cundáhú ni ya i, te ni 

nasávaha ya taca ñáyuu cácuhi jeé 
véjicoo i jíín. Te nuü ní ini, te tée 
cáscuáha jíín yá, ni quecoo de nui 
ya, te ni cacahán de: 

Je ni ini, te yahá chi tú na ñayuu 
yúcu. Núu súcuan te tají ní ñayuu 
na quíngoo i tacá ñuu, te cuaan i 
jes cáji i. 

16Te ni cahán Jesús jiín de: 

Tu jíni ñúhún quíngoo i, chi 
cuaha máá ró jee cáji i, áchí yá. 

17Te ni cacahán de jíín yá: 

Tú na vé cánevaha ná yáha, chi 
uhun-ni staa jiín úti-ni chacá, áchí 
de. 

18Te ni cahán ya jiín de: 

Cuáha na quíji, áchí yá. 

19Te ni cahán ya jiín ñáyuu un 
jéé na cúcoo i nuu íte. Te ni quihin 
ya ndihúhún staá jiín út chacá un. 
Te ni ndacoto ya ichi ándiví, te ni 
nacuatáhú yá. Te ni tahú cuéchí 
yá staá ún, te ni jéhe ya nuú tée 
cáscuáha jíín yá. Te máá de ni 
casaja de nuú ñáyuu cuehé ún. 20 Te 
ndivii i ni cayeji, te ni candutú chíji 
i. Te ni canastútú de pedazo jeé 
ní quendóo, te ni chitú úxi uŭ jica. 
21 Te tée ni cayeji un cúu nájnúhun 
uhún mil, te sfin ga cúu ñahan jíín 
súchi lúlí. 


Jee ní jica jéhé yá nuú mar 
(Mr. 6.45-52; Jn. 6.16-21) 

22 Yücuán na te ni cahán-ni Jesús 
jiín tée cáscuáha jíín yá jeé na 
quívicoo de barco, te cosnúú de 
quingoo de nde inga lado mar, níní 
jée nátají yá ñayuu un quínungoo 
i. Te nuü ní cuu ni nacuatáhú 
yá nuü i, te máflúhún-ni ya ni caa 
ya yucu, cuacacan tahú ya. Te ni 
cuaa, te íne máñúhún yá yücuán. 

24Te barco un, je ni cuu sava nuü 
mar cuahán. Te ndute mar un 
nátundahá níhin barco, chi veji 
tachi ichi núú de. ?5Te jeé yínee 
gå ni quee Jesús nuú de, jíca jéhé 
yá nuú mar. 26Te tée cáscuáha ún, 
ni cajito de ya jeé jíca ya nuú mar. 
Te ni candondava de, te ni cacana 
cóhó de jeé cáyúhú de. 

Jíhná cúu, áchí de. 

27Te ni cahán-ni Jesús jiín de: 

Ndeyí coo ni ro, te ma yúhu ró, 
chi máá rí cúu, áchí yá. 

28 Yiicuán na te ni cahán Pedro 
jiín yá: 

Núu máá ní cúu, te cahán ni jíín 
ná jée na cáca jéhé ná nuú mar te 
jeé na núü ní, áchí de. 

29Te ni cahán ya: 

Nehen núu súcuan, áchí yá. 

Te ni quenda Pedro ini barco, te 
ni jica de nuú ndúte cuahán de nuü 
Jesús. 30 Te nui ní jini de jeé níhin 
yíhi tachi, te ni yúhú de. Te ni 
quejéé de quée de chiji ndute. Te ni 
cana cóhó de: 

Jnama ní sáña, áchí de. 

31Te Jesús ni jnii-ni ya ndaha de. 
Te ni cahán ya jiín de: 

Tée tu cándíje nihin cúu ró. 
¿Naun ni nayúhu ró? Achí yá. 

32Te ni quivi ya ini barco un jíín de, 
te ni jecuiñi-ni tacht. 33 Yücuán na te 
tée cáhiin ini barco un, ni cajecuiñt 
yití de nuú ya. Te ni cacahán de: 

Jendaá ndije jeë Séhe Yaá Dios 
cúu ní, áchí de. 


Jeē ní nasávaha ya ñayuu cácuhú 
región Genesaret 
(Mr. 6.53-56) 
34 Te ni quenda jíyo ya jiín de nuú 
mar un, ní jinú ya región Genesaret. 

35Te ñayuu yücuan ní canacuni i ya. 
Te ni cascáca ijnúhun tacá ndañúú 
yücuan jée ni jínú ya. Te ñayuu ni 
caquindeca i ñayuu cácuhú nuü ya. 
36Te ni cacahán ndahú i jíín yá jeē 
na quéhé i vesú yusáhma ya. Te 
taca ñáyuu jeé ní caquehé sahma 
ya, ni canduváha i. 


Siquí ndese cújnéhén ñáyuu 


(Mr. 7.1-23) 
1 5 Yücuán na te jecu tée grupo 
fariseo jiín tée cástéén tutu 
ley Yaá Dios, ni quendacoo de ñuu 
Jerusalén, te ni quecoo de nui ya. 
Te ni cacahán de jíín yá: 

2Tée cáscuáha jíín ró, ¿naun 
cástívi de costumbre jee ní cajequin 
ñayuu jenahán? Chi tu ní cásquicu 
de costumbre jee nándahá de nui 
yá te caji de staá. Achí de. 

3Te Jesús ni cajnúhun yá de: 

Te máá ró jijnáhan ró, ¿suni naun 
cástívi ró jniñu ní ndacu Yaá Dios nuú 
ro? Chi sa costumbre maá ró cúu jeé 
casquícu ró. 4Chi ni cahán Yaa Dios: 
Coo yiñúhún ró jiín tátá ro jiín náná 
rō. Te núu ndé iin cahán siquí tatá 
chí síqui naná, na cúü nahín, áchí 
Yaá Dios. Te máá ró chi cácahán ro 
jeé cuu cahán iin tee jíín tátá de jíín 
náná de: Ma cúu chindéé ñáhán ná 
níhín cuáha na jéé cáji ni jéée cúhun 
ní, chi ndihi jee névaha ná, je ni 
socó na núü Yaā Dios. S Te tée cahán 
súcuan, tuá cánuú chindéé ñáhán de 
tátá de náná de, áchí ró jijnáhan ró. 
Te súcuan cástívi ró jniñu ní ndacu 
Yaá Dios, jeé siquí costumbre ni 
cajequin máá ró. "Tée stáhú-ni cácuu 
ró. Ndaa ni nacani Isaías jnúhun siquí 
rð nde jenahán, yósó núŭ tútu ii jeē 
ni cáhan Yaá Dios: 

8 Nayuu yáha chi máá yuhu-ni i 
cájetáhú i ruhú, 
te nasüu ndé jiín ini jiín ánuá i. 
9 Te cáchiñúhún sáá-ni i ruhú, 
chi jnúhun cástéén i cúu jniñu 
ní candacu tee, 
te nasüu jée ní ndacu máá rí 
cúu. 
Achí Yaá Dios. Achí yá. 

10Te ni cana ya ñayuu cuehé ún, 
te ni cahán ya jiín i: 

Cuni soho váha jíjnáhan ró, te 
chuhun ni ro: 1 Nasúu jéé quívi ini 
yuhu ñayuu cujnéhén i sáha. Chi 
jnúhun jes quénda yuhu i, yúcuan 
cúu jeé cujnéhén i sáha, áchí yá. 

12Yücuán na te tée cáscuáha 
jíín yá, ni quecoo de nuü ya, te ni 
cacahán de: 

¿A jíní ni jée ní caquiti ni tee 
fariseo jeé ní cajini sóho de jnúhun 
ni cahan ní? áchí de. 

13Te ni cahán maá yá: 

Cácuu de nájnúhun yujnu jee tu ní 
náchuhun Tátá ri, Yaa ndeé andiví, 
te iin quiví te jnuhun ya quihin. 
14Na quíngoo máá de. Chi cácuu de 
nájnúhun tée cuáá cástéén ichi nuú 
inga tee cuáá. Chi núu iin tee cuáá 
stéén de ichi nuú inga tée cuáá, te 


ndindúú de ninga de xehva. Achí yá. 


15Te ni cahán Pedro jiín yá: 

Castúhun cájí ní jnúhun yátá yáha 
nuü na jíjnáhan ná, áchí de. 

16Te ni cahán Jesús: 

¿Te á suni máá ró ná tu jecúhun 
ni rð chí naún? "¿A tu cájecühun 
ni ro jeé taca jée yéji ñayuu, chi 
quívi chiji i, te quénda-ni cuahán? 
18 Te jnúhun jeé quénda yuhu ñayuu, 
chi nde ini anuá i véji, te yücuan 
cúu jeé cujnéhén i sáha. 19 Chi nde 
ini anuá ñayuu quénda jeé jéni néé 

ni, jee jéhni ndiyi, jee casíquí ndée 
jnáhan, jeé jíca jnéní, jeë sacuíhná, 
jeé cahán jnúhun stáhú, jee cahán 
yaa síqui jnáhan. Taca jée yáha 
cúu jeé cujnéhén ñayuu sáha. Te 
núu tu squícu i costumbre jeé 
nándahá i te caji i staá, tu cúnéhén 
i sáha. Achí yá. 


Ñahan inga nación jeé ní candíje 
nihin 
(Mr. 7.24-30) 

21Te ni quenda Jesús yúcuan 
cuáhan ya región Tiro jiín Sidón. 

22 Te iin ñahan ñuu Canaán, néne 
ña región Tiro jiín Sidón, te ni quee 
ña nuú Jesús. Te ni cana jee ña: 

Táta, Séhe yucún David, cundáhú 
ni ni sáña víl. Chi sehe síhí ná, 
ñúhun tachi ini i, te yohyo xeén 
ndóho i, áchí ña jíín yá. 

23Te tu ní cáhán cuiti yá jeé ni 
cáhán ña. Yúcuán na te ni quecoo 
tee cáscuáha jíín yá, te ni cacahán 
de: 

Cahán ni jíín ña na quíhín ña, chi 
cána jee ña vēji ña yatá yo, achí de. 

24Te ni cahán ya jiín ña: 

Nuú maá-ni ñayuu nación Israel 
ni tají Yaá Dios saña véji ná, chi 
cácuu i nájnúhun lanchi, quiti ní 
sana. 

25Te ñahan ún chi ni quee ña, 
te ni jecuiñr yití ña nuu ya, te ni 
cahán ña: 

Táta, chindéé ñáhán ní sáña víl, 
achí ña. 

26Te ni cahán yatá yá jiín ña: 

Tu íyó váha jee quénde yo staá 
sehe, te cuaha yó núü ína, achí yá. 

27Te ni cahán ña: 

Jendaá cahán ni Táta, te 
chindéé ñáhán ní sáña vesú cúu 

ná nájnühun ina. Chi suni máá tí 
cánihin nahín tí pedazo staá cuechí 
jée cóyo chiji mesa jitoho tf cáyeji tt, 
achí ña jíín yá. 

28 Yücuán na te ni cahán Jesús: 

Yohyo váha jeë cándíje nihin ní 
súcuan, nána. Te na sáha ná jée 
cuní ni, áchí yá. 

Te máá hora un ní nduváaha-ni 
séhe síhí ña. 


Jeé ní nasávaha ya cuehé 
ñayuu cácuhú 

29Te ni quenda Jesús cuahán 
yá yúcuán, te ni yaha ya yumar 
Galilea. Te ni caa ya ¿in yucu, te 
yúcuan ní cucóo ya. 3% Te cuehé 
ñayuu ni quecoo i nuú ya, te 
cándeca i taca jée cájica chácuá, 
jeé cuaá, jeé ñihín, jee cacúhndú, 
jíín cuéhé gå ñayuu cácuhu. Te 
ni cajequin i nuú jehé Jesús. Te 
ni nasávaha ya i jíjnáhan i. 9 Te 
ni canaa ni ñayuu un cájito i jeé 
nácahán ñayuu ñihín, ndúvaha 
ñayuu cuhndú, nácaca vaha ñayuu 
chacuá, nánune tinúu ñáyuu cuaá. 
Te ni cacahán i jeé yóhyo váha Yaá 
cúu Yaá Dios ñuu i Israel. 


Jee ni scáji ya cuün mil tée 
(Mr. 8.1-10) 

32Yucuán na te ni cana Jesús tée 
cáscuáha jíín yá, te ni cahán ya jiín 
de: 

Cúndáhú ni ri ñayuu cueheé yahá, 
chi je ni cuu uni quivi cáyücú i jíín 
rí, te tuá na vé caji i. Te tu cúní rí 
natají rí i nuhun ndite i, chi núu 
súcuan te sava ichi te cuita ít i. 
Achí yá. 

33Te ni cacahán tée cáscuáha jíín 


z 


yá: 

¿Te ndé nuü nihín yo staá caji 
ñayuu cuehe yahá? Chi yahá tú na 
ñayuu yúcu, achí de. 

34Te ni cajnúhun yá de: 

¿Nasaa staá cánevaha ró? 

Te ni cacahán de: 

Uxa-ni, jíín jecu chacá lúlí, áchí 
de. 

35Yucuán na te ni cahán ya jiín 
ñáyuu cueheé un jéé na cúcoo i. 
36Te ni quihin ya ndihúxá staā jiín 
cháca ún, te ni nacuatáhú yá nuú 
Yaá Dios. Te ni tahú cuéchí yá, te 
ni jēhe ya nuú tée cáscuáha jíín 
yá, te máá de ni casaja nuú ñáyuu. 
37Te ndihi i ni cayeji, te ni candutú 
chíjii. Yúcuán na te ni canastútú 
de pedazo jeé ní quendóo, te ni 
chitú úxa jica. 38 Te tée ni cayeji 
ún, nde cuün mil de cúu, te síin ga 
cúu ñahan jíín súchi lúlí. 3% Yücuán 
na te ni nacuatáhú yá nuü ñáyuu 
ún, te cuanungoo i. Te ni ndivi 
ya ini barco, te cuahán ya región 
Magdala. 


Jee cájican de iin jniñu jéhnu nuú yá 


(Mr. 8.11-13; Lc. 12.54-56) 
1 6 Te ni quecoo tée grupo 

fariseo jiín tée grupo 
saduceo nuú yá. Chi cácuni de coto 
ndee de ya, te ni cajicán de jeé na 
sáha ya iin jniñu jéhnu jeé coo iin 
seña ichi ándiví. ?Te máá yá ni 
cahán ya jiín de: 

Núu ni ini, te cácahan ro: Nandii, 
chi ni nasácuéhé i andiví, áchí ró. 
3Te jenéhen chi cácahán ro: Vijna 
te cuun saú, chi ni nasácuéhé i 
andiví, áchí ró. Tée stáhú-ni cácuu 
ró. Chi cájecühun ni ro ndese stéén 
seña andiví, te tu cájecúhun ni ro 
ndese stéén tacá jniñu jéhnu sáha 

ri tiempo yáha. “Nayuu yáha jeë 
casáha jniñu néé, tu cájetáhú cuiti 
i Yaa Dios. Te cájicān i jes sáha 
ri Hn jniñu jéhnu jeē coo iin seña 
andiví. Te tuá na inga jniñu jéhnu 
stéén ri nuü i, chi máá-ni jniñu 
jéhnu nájnúhun ni cuu jíín Jonás, 
tée ni nacani jnúhun Yaá Dios nde 
jenahán. Achí yá. 

Te ni stóo ya de jíjnáhan de, te 
cuahán ya. 


Jnúhun levadura tée fariseo 
(Mr. 8.14-21) 

5Te tée cáscuáha jíín yá ni canaa 
ni de condiso de staå náa cuangoo 
de jíín barco inga lado mar. $Te ni 
cahán Jesús jiín de: 

Coto má candíje ró levadura tée 
grupo fariseo jiín tée grupo saduceo, 
achí yá. 

7Te tée cáscuáha un ní cacahán 
maá de: 

Va siquí jeé tú na staa ndíso yó, 
jeé yúcuan cáhán ya súcuan, áchí 
de. 

8 Te ni jini Jesús, te ni cahán ya: 

¿Najehé cácahan ro jeé ni cáhán 
ri súcuan siqut jee tú na staá 
cándiso ró? Tee tu cándíje nihin 
cácuu ró. ? æA ná tu jecúhun ni rō 
jeē tu ní cáhán ri súcuan siqut jeé 
tu ndíso ró stáa? ¿A tu cánucuhun 
ni rō jee ní tahú cuéchí rí uhún 
staá ni cayeji uhün mil tee, te 
nasaa jica ni canastútú ró jeē ni 
quéndoo? 1 ¿Te á tu cánucúhun ni 
rð jee ní tahú cuéchí rí uxá staá ni 
cayeji cuün mil tée, te nasaa jica 
ni canastútú tucu ró? 11 ¿Te najehé 
tu cájecuhun ni ro jee nástu sígur 
staá ni cahán ri jiín ró jee ni cáhán 
ri jeé coto má candíje ró levadura 

tée fariseo jiín tée saduceo? Achí yá 
jiín de. 

12Yucuán na te ni cajecúhun ni 
de jeé tu ní cáhán ya jeé coto de 
jeé ma cáji de pan jeé yfhi levadura, 
chi sa suhva ni cahán yatá yá jeë 
ma cándíje de jnúhun stáhú cástéén 
tée fariseo jiín tée saduceo. 


Jee ni cáhān Pedro jeé Jesús cúu 
Cristo 
(Mr. 8.27-30; Lc. 9.18-21) 

13Te nui ni jínú Jesús región 
Cesarea Filipo jiín tée cáscuáha jíín 
yá, te ni cajnúhun yá de: 

Ruhú, Yaa ní nduu tee, ¿ndé ¿in 
cúu ri cácahán ñayuu? 

14Te ni cacahán de: 

Sava i cácahan jee cúu ní Juan 
tée ni scuándute. Te sava ga i 
cácahán jeé cúu ní Elías, tēe 
ni nacani jnúhun Yaá Dios nde 
jenahán. Te sava ga i cácahan jeé 
Jeremías chí inga tée ni nacani 
jnúhun Yaa Dios cúu ní. Achí de. 

15Te ni cahán ya jiín de: 

Te máá ró, ¿ndé iin cúu ri 
cácahan ro? achí yá. 

16Te ni cahán Simón Pedro: 

Máá ní cúu Cristo, Yaa ní tají Yaa 
Dios. Te cúu ní Së&he Yaa Dios, Yaá 
técu nif cáni, áchí de. 

17Te ni cahan Jesús: 

Yohyo ndetú ro, Simón séhe Jonás, 
chi nasüú tin ñayuu ni steén jnúhun 
yáha nuü ro, chi sa suhva máá Tátá 
ri, Yaa ndeé andiví, ní steén yá 
nuü rð. *$Te ruhú suni cáhán ri jiín 
ró jeē maá ró cúu Pedro, jeé cuní 
cahán: yuú. Te jnúhun ndaa jeé ni 
cáhan ro jee maá rí cúu Cristo, suu 
cúu nájnúhun iin yuú cáhnu. Te 
siquí yuú cáhnu yáha sáha ri jeé 

quítuu vehe, te vehe un cúu ñayuu 
cácandíje ruhú. Te tu ndé vé cundeyí 
cuiti sigui i, ni jnúhun xeen jee cájihi 
i, tuá na vé cúu sáha jíín ánuá i. 19Te 
máá ró condiso jníñu ró sáha ró jéé 
quívicoo ñayuu ndaha Yaá andiví jeé 
ndacu ya jniñu nuü i. Te taca jée cási 
rð jeē ma sáha ñayuu ini ñaytvi yáha, 
suni casi jee cáyücú nde andiví. Te 
taca jéē cuáha ró jnúhun sáha i ini 
ñayivi yáha, suni jeē cáyücú nde 
andiví cuáha jnúhun. Achí yá. 

20Yiicuán na te ni ndacu ya jniñu 
nuü tée cáscuáha jíín yá, jeë ma 
cáchi de nuü ní ¿in ñayuu jee cúu 
ya Cristo. 


Jee ní castuhún Jesús jeé cúü ya 
(Mr. 8.31-9.1; Lc. 9.22-27) 

21Te nde saá ní quejéé Jesús 
cástūhun cájí yá nuú tée cáscuáha 
jíín yá jee jíni ñúhún quihin ya ñuu 
Jerusalén. Te taca tée jéhnu jíín 
sútú cácujéhnu jíín tée cástéén tutu 
ley, stóho ndasí de ya. Te cahni de 
ya, te nuú uní quivt te natecu ya, 
achí yá. 2Yúcuán na te Pedro, ni 
cana máñúhún de ya, te ni quejéé 
de cáhán de nui ya: 

¿Naun cáhán ni súcuan? Chi tu 
cúní Yaá Dios jeē cuu súcuan. Tu 
jíni ñúhún cuiti ndoho ní jnúndóho 
yáha, áchí de. 

23Te ni ndió cóto ya nuú Pedro, te 
ni cahán ya jiín de: 

Cujiyo quihin ro, chi cáhán ro 
ná cáhán Satanás. Chi tëe ndúcú 
stívi rúhú cúu ró. Te tu jéni ni rō 
nájnúhun jéni ni Yaá Dios, chi sa 
suhva jéni ni ro nájnúhun cájeni ni 
ñayuu. Achí yá. 

24Yucuán na te ni cahán ya jiín 
tée cáscuáha jíín yá: 

Na-ni ñayuu núu cúní i condiquin 
i ruhú, na cási i jeé cuní maá i, te 
na cóndiquin i ruhú te cuáha i 
jnúhun ndoho i jnúndóho jeé siquí 
ri, vesú na cúú i. 25Chi núu ndé 
ñáyuu cuní i cacu i nuú jnúndóho 
quiji nuú i jeē siquí ruhú, núu 
súcuan te jnahnú ndetú i níí cáni. 
Te núu ndé ñáyuu, vesú na cúü i 
jeé siquí ruhú, te cotecu i níf cáni. 
26 ¿Chi ndé cuajníñu vesú na cúndeyf 
ñáyuu nihin i níí ñáyitví, te núu 
quivi i nuü jnahnú ndetú i? Chi tú 
na jiín cuiti chunaa ñayuu jeé cácu 
ánuá i. 27 Chi ruhú, Yaa ní nduu tee, 
ndiji ri jiín táca ndajéhé ri, te yohyo 
luu cujéhnu ri nájnúhun cújéhnu 
Tátá ri. Yücuán na te cuáha ri tahú 
nuü ¿in iin ñayuu núu ndese jniñu 
ni casáha i. Te jendaá cahán rí 
jiín ró jeé sava tee cáhiin yahá, ma 
cúu de chi nde cuni de jee maá rí, 
Yaa ní nduu tée, ndácu ri jniñu jíín 
poder ri. 


Jeē tucu ni nduu ya 

(Mr. 9.2-13; Lc. 9.28-36) 
1 Yücuán na te nuú iñú quivi 

te Jesús ni jeca ya Pedro 
jiín Jacobo jiín Juan ñani Jacobo, 
cuahán síin ya jiín de ¿in yucu 
súcún. ?Te yúcuán, tucu ni nduu 
ya nuú de. Chi ni ndindee núü ya 
nájnúhun niándii. Te sahma ya ni 
nducuíjín quiyi ndasí, nájnúhun 
nduva luz. *Te ni cajito-ni de jeé 
Moisés jiín Elías, tee ni cahiyo 
jenahán, cándajnúhún de jíín yá. 
4Te ni cahán Pedro jiín yá: 

Naca jeé váha jeé cáhiin ná yáha. 
Te núu cúní ni te na sáha ná úni vehe 
ramada, tin cuu máá ní, inga cuu 
Moisós, te inga cuu Elias, achí de. 

5Te níní cáhán ga de, te ni quiji 
vicó núhun jée yaa ndasí, ni jesi-ni 
nuú de. Te nuü vicó un ní cahán iin 
jnúhun: 

Yaha cúu Séhe ri jeē maní ndasí rí 
jiín, te cús# ni ri jiín. Na cúni nahín 
ró jnúhun cáhán ya. Achí. 

êTe jeé súcuan ni cajini sóho 
tée cáscuáha ún, te ni cajecava 
ndeyi de, chi yohyo ni cayúhú de. 

7 Yücuán na te ni quee Jesús, te 
ni soó yá ndaha ya siquí de. Te ni 
cahán ya: 

Ndocuiñt, te ma yühu ró jijnáhan 
ró, áchí yá. 

8 Te ni candacoto de, te tuá tée un 
ní cájito de, chi máá iin na Jesús. 

%Te ni cananuu de jíín yá yucu ún. 
Te ni ndacu ya jniñu nuú de: 

Ma cáchi ro nuü ní tin jeé súcuan 
ni cajito ró, chi nde na nátecu maá 
rí, Yaa ní nduu tee, áchí yá. 

10Yucuán na te tée cáscuáha jíín 
yá, ni cacajnúhún de ya: 

Núu súcuan te tée cástéén tutu ley 
Yaá Dios, ¿najehē cácahan de jeē 
cánuú ndiji Elías xihna gå, te sáá te 
quiji Yaa cúu Cristo? achí de. 

11Te ni cahán Jesús jiín de: 

Jendaá cúu jee xíhna ga quiji 
tin tée cuu nájnúhun Elías, te 
sátühva de ndihi, áchí tutu. 2Te 
cáhán ri jiín ró jeē jé ni quiji tee 
ni cuu nájnúhun Elías, te tu ní jíní 
ñayuu jeë suu de cúu. Te ni casáha 
ndeváha ñayuu jiín de ndihi jeé 
ní cacuu ni maá i. Te suni súcuan 
stóho i ruhú, Yaa ní nduu tée. Achí 
yá. 

13Yūcuán na te tée cáscuáha un, 
ní cajecúhun ni de jeé cahán ya 
jes Juan tée scuándute, ni cuu de 
nájnúhun Elías. 

Jee ní nasávaha ya iin súchi jíhí yihí 
(Mr. 9.14-29; Lc. 9.37-43) 

14Te ni najinú ya jiín de nuú ñáyuu 
cuehe ún. Te ni quee tin tee, ni jecuiñt 
yití de nuü ya, te ni cahán de: 

15Cundáhú ni ni séhe yií ná, chi 
yohyo xeen ndóho i cuehy? jíhí 
yihí. Te je ni cuu cuehe jínu cótúú 
i nuú ñuhún jíín núü ndúte. 16Te ni 
quindeca ná i nuú tée cáscuáha jíín 
ní, te tu ní cúu sávaha de i, áchí de. 

17Te ni cahán Jesús: 

Ñayuu yóhyo nihni ni cácuu ró chi tu 
cácandíije ró jéé cuu nduváha i. ¿Nasaa 
ga quivi condee ri jiín ró? ¿Te nasaa ga 
quivi cuandeyí ni ri jiín ró? Cuáquihin 
süchí un na quíji i, áchí yá. 

18Te ni cahán ya nuú tachí, te 
ni quenda-ni ini súchí un. Te ni 
nduvaha-ni i máá hora un. 

19Yūcuán na te tée cáscuáha un, 
ní cacajnúhun síin de ya: 

¿Najehé tu ní cúu quenehen ná 
tachi un jíjnáhan ná? achí de. 

20 Te ni cahán ya: 

Sigui jeē tu cácandíje mhin ró jéé cuu 
sáha ró. Chi jendaá cahán ri jiín ró, jee 
núu candíje ró vésú iin tíhlí-ni, cúhva 
nájnúhun iin ndiquin mostaza, te cuu 
sáha ró táca-ni jniñu yií. Chi cuu cahán 
rð jeé na cújiyo yucu yáha quihin inga 
lado, te cujiyo-ni. Te tacá-ni jniñu chi 
cuu sáha ró, te núu candíje nihin ró 
jéé cúu. 21 Te tin tachi súcuan chi ma 
quénda cuiti quihin, te núu tu cacán 
tahú ro te coo ndite ni ro. Achí yá. 


Jeé ni cáhán tucu ya jeé cúú ya 
(Mr. 9.30-32; Lc. 9.43-45) 
22Te jíca cuu Jesús jiín de 
jíjnáhan de región Galilea, te ni 
cahán ya jiín de: 

Máá rí, Yaa ní nduu tee, nastúu i 
ruhú nuü taca tée xeën. Te cahni 
de ruhú, te nuú uní quivr te natecu 
ri, achí yá. 

Te ni canducuíhyá ndasí ni de jeé 
ni cáhán ya jnúhun yáha. 


Siquí xúhun cuajníñu ini templo 

24Te ni jinú ya ñuu Capernaum 
jiín tée cáscuáha jíín yá. Te tee 
cástútú xúhun templo ni quecoo de, 
te ni cacajnúhún de Pedro: 

Te maestro maá ró jijnáhan ró, 
¿á tú cuaha de xúhún cuajníñu ini 
templo, chí naún? áchí de. 

25Te ni cahán Pedro: 

Cuu, áchí de. 

Te ná ni quivi de ini vehe, te 
xihna ga Jesús ni cahán ya jiín de: 
¿Ndese jéni ni ro, Simón? Taca 
tée cácuu rey ini ñaytvi yáha, ¿ndé 

núü cájican de xúhun renta jiín 
xúhun cuajníñu ñuu? ¿A núü séhe 
de chí núü ñáyuu síin vehe? áchí 
yá. 

26Te ni cahán Pedro: 

Nuü ñáyuu síin vehe, áchí de. 

Te ni cahán Jesús: 

Núu súcuan te tú na inga cujéhnu 
nuú séhe rey jeé cacán xúhún un 
núu i. 

Súcuan ni cahan ya jee cujéhnu 
ya cúu ya Sehe Yaa Dios. Te ni 
cahan ya: 

27 Te na chúnaa yo, návaha tu 
sguítí ni yo de. Núu súcuan te 
cuáhán ndé yumar, te scáne ró 
gancho jee jníi chacá, te tava ro 
chacá jée jníi xihna ga. Te ndica 
rð yuhu ti, te yücuan níhin rō iin 
xühun jée cánda chunaa ro jee 
cájicān de. Te guindeca ró núu de 
jee cúu ruhu jiín róhó. Achí yá. 

Ndé ñáyuu cúu jee cujéhnu ga 
(Mr. 9.33-37; Lc. 9.46-48) 
1 'Te suni guivi un ní guecoo 
tee cáscuáha un núu ya, te 
ni cacajnuhún de ya: 
éNdé iin cújéhnu ga nuü fláyuu 
jee ndácu Yaa andiví jniñu nuu? 
achí de. 
2Te ni cana ya tin süchi lúlí, te ni 
jeni ya i mehñú de. 3Te ni cahán ya: 
Jendaá cahán ri jiín ró, núu 
tú nandió cóo ni ro te cani ni rð 
nájnúhun ¿in súchi lúlí, ma quívi 
cuiti ro ndaha Yaa andiví jéē ndacu 
ya jniñu nuú ro. *Núu súcuan te 
ñayuu jeé jéni ni i jeē tu cújéhnu 
i, nájnúhun jéni ni súchi lúlí yáha, 
suu i cújéhnu ga nuú ñáyuu jeé 
ndácu Yaá andiví jniñu nuú. Te 
na-ni ñayuu núu jeé siquí ruhú 
jetáhú i ¿in súchi lúlí nájnúhun 
súchi yáha, te ruhú jetáhú i. Achí 
yá. 


Xeén coo siqui ñáyuu quívi nuú 
cuéchi 
(Mr. 9.42-48; Lc. 17.1-2) 

&Te núu tin súchi lúlí yáha 
cándíje i ruhú, te núu quivi i cuéchi 
sáha na-ni ñayuu, te vaha ga núu 
ni conuhni tin yoso cáhnu sucún 
ñayuu ún, te quee i chiji ndute mar 
nuú. "Nacá xeén cúu jíín ñáyuu 
ñayiví, chi máni íyó jéé nducú 
squívi ñayuu nuú cuéchi. Te máni 
súcuan coo ini ñayiví. Te naca xeen 
ndoho ñayuu jeé squívi jnáhan nuú 
cuéchi. 

8”Núu súcuan te núu ndaha ró 
chí jéhe ro sáha jee quívi ró cuéchi, 
vaha ga cahnde ro te scáne ró na 
quíhín, návaha tuá sáha ró cuéchi. 

Chi váha ga jeé coo chácuá ró chí 
coo tícúhndu ró te quivi ró núü 
cotecu rō nií cáni, vesú jes cóndee 
ndindúú ndaha ró jéhe ro te quivi 
ró núü ñuhún jeé cayú nt cáni. 

9 Te núu tinúu ró sáha jeé quívi ró 
cuéchi, vaha ga tava ro te scáne 

ró na quíhín, návaha tuá sáha ró 
cuéchi. Chi váha ga jeé coo ¿in-ni 
tinúu ró te quivi ró núú cotecu ro nif 
cáni, vesú jee cóndee ndindúú tinúu 
ró te quivi ró núü ñuhún infierno. 


Jnúhun yátá síqui lanchi jee ní sana 
(Lc. 15.3-7) 

10”—Coto ma sájéé ni rð nuú ní tin 
súchi lúlí yáha. Chi cáhán ri jiín ró 
jee tacá ndajéhé andiví jée ndíto 
ya i, níní cáhiin ya nuü maá Tátá 
ri andiví. Chi ruhú, Yaā ní nduu 
tee, vēji ri jes jnáma ri ñayuu jeē ní 
sana i nuü Yaa Dios. 

12° Te ndese cájeni ni ro? Núu ¿in 
tée ndéca de iin ciento lanchi, te 
núu sana tin ti, ¿á tu stóo de cuún 
xico xahún cuün gå tł yucu, te 
ndicó de quinanducú de quiti ní 
sana ún? Te núu ni nanihin de ti, 
te ndaa jeé yóhyo ga cúsit ni de jíín 
quiti ún vesú jiín cúün xico xahún 
cuün gå quiti jeé tu ní sána. 14Te 
suni súcuan máá Tátá ro, Yaa ndeé 
andiví, tu cúní ya jeé jnahnú ndetú 
ni tin súchi lúlí yáha. 


Siqui jee cóne cáhnu ni yo nuú 
jnáhan yó 
(Lc. 17.3) 
15”Te núu jnáhan ró ní sáha de 
cuëchi siquí ró, núu súcuan te 
castúhun ró nuü mañúhún-ni de 
jeé ni sáha de cuéchi siqui ro. Te 
núu ni jetáhú de jnúhun ni cahán 

ró jiín de, núu súcuan te je ni 
ndumani de jíín ró ni sáha ró. 16Te 
núu tu ní jétáhú de jnúhun cáhán 
ro, te quicána ró ¿in chí úü ga 
ñayuu quihin ro jiín núü de, cuu i 
testigo jiín ró, te cundaá cuëchi de 
te ndumani de jíín ró. Te núu tu 
ní jétáhú tucu de jnúhun cácahán 
tée ún, yücuán na te castúhun ró 
nuú ñáyuu cácandíje. Te núu tu ní 
jétáhú tucu de jnúhun cahán ñayuu 
cácandfje ún, te siáá ro de na cóo 
de nájnúhun iin tee tu cándíje nuú 
Yaá Dios chí tée stútú xúhun renta. 

18 Jendaá cahán ri jiín ró jéé taca 
jée cási ro jeë ma sáha ñayuu ini 
ñayivi yáha, suni casi jee cáyücú 
nde andiví. Te taca jéé cuáha ró 
jnúhun sáha i ini ñaytvi yáha, 
suni jee cáyücú nde andiví cuáha 
jnúhun. 

19?Te suni cáhán ri jiín ró, núu 
uŭ jnáhan ró ini ñaytvi yáha, inuú 
cani ni rō siquī tin jeé cacán tahú 
rð, núu súcuan te máá Tátá ri andiví 
cuáha ya jeé cájicán ro. 20 Chi núu 
ndé mí ndútútú úü chí úni ñayuu 
jeé cáchiñúhún i ruhú, te yúcuan 
íne ri jiín i, áchí yá. 

21 Yücuán na te ni quee Pedro nuú 
ya, te ni cajnúhún de ya: 

¿Nasaa jínu cone cáhnu ni na núü 
jnáhan ná jée sáha de cuéchi siqut 
ná? ¿A ndé uxa jínu chí naún? áchí 
de. 

22Te ni cahán Jesús: 

Tu cáhán ri jiín ró jeë maá úxa jínu, 
chi nde uxa jínu jeē uní xico uxi. 

Jnúhun yátá síquí mozo 
jeé tu ní íne cáhnu ni 


23"Núu súcuan te Yaa ndeé andiví, 
suhva cúu jeé íne cáhnu ni yá nuú 

ñáyuu ndácu ya jniñu nuü: Cúu 
nájnúhun ¿in rey jee cuní de sándaá 
de jíín mozo de jeé cátaü nuú de. 
24Te ni quejéé de sándaa de jíín 

i. Te ni caquindeca i Hin mozo jeé 
taú tijni millón peso nuú de. 25 Te 
tú na vé névaha mozo un chunaa 
nuú de. Te ni ndacu de jniñu jee 

na cúyahu mozo un jíín ñasihí jíín 
séhe jíín táca ndajníñu, te nucíinaa 
xúhun táú. ?4Yúcuán na te ni jecuiñi 
yití mozo un, te ni cahán ndahú de 
jíín patrón de ún: Condetu ní, te na 
chúnaa ndihi ná xúhun ní, áchí de. 
27 Te máá patrón ni cundáhú ni de 
mozo de. Te ni ine cáhnu ni de jeé 
taú mozo de ún, te ni siaá de jeë ma 
chúnaa ga. 28 Te ni quenda mozo 

un cuáhan de, te ni najnáhan-ni de 
jíín iin jnáhan mozo de jeé taú jecu 
peso nuü de. Te ni jnii de tée ún, te 
ni quitu de sucün, te ni cahán de: 
Chunaa jeé taú rð nuü ri, achí de. 
29 Te jnáhan mozo de un ní jecuiñt 
yití núú de, te ni cahán ndahú jíín 
de: Condetu te na chúnaa ndihi 

ri xúhun ró, achí. 3% Te máá de tu 
ní cúní de, chi ni chune de tée un 
vécaa nde quiví nachunaa jeé taú 
nuú de. 91 Te taca jnáhan mozo de 
ni cajito jeé súcuan ni sáha de, te ni 
cajnahuhú ndasí ni de. Te cuangoo 
de nuú patrón de, te ni cacachi de 
ndihi ndese ni cuu. 32 Yücuán na te 
patrón un ní nacana de mozo un, te 
ni cahán de jíín: Mozo ndevaha cúu 
ró. Chi ni ine cáhnu ni rí ndihi jeé 
taú rō nuú ri, chi ni cahán ndahú ró 
jiín rí. 33Te nájnúhun ni cundáhú ni 
ri rohó, suni súcuan ni jini ñúhún 
cundáhú ni ro jnáhan mozo rō 

nuú, áchí de. 34Te ni quitz ndasí ni 
patrón, te ni ndacu de jniñu jeé na 

quívi vecáa nde nachunaa ndihi jeé 
taú nuú de. 

35Te ni jinu ni cahán ya, te áchí 
yá: 

Nájnúhun ni sáha rey un jíín 
mozo de, suni súcuan sáha máá 
Tátá ri andiví jíín táca róhó núu 
tu cone cáhnu ni ró nuú jnáhan ró 
nde jiín ini jiín ánuá ro, núu na-ni 
cuëchi sáha i nuú ro. Achí yá jiín de 
jíjnáhan de. 


ñahan 

19 Jesús taca jnúhun yáha, te 
yüte Jordán, ichi núü cáne niandii. 
cácuhü. 
coto ndee de ya núu ndese cahan ya. 
jíín ñasihí de núu na-ni siquí cúu, 

¿A tu ní cácahu ró tutu ii ndese 
ya, achí. "Te suni ni cahán Yaá 
jíín ñasihí de, te iin na cuu ndindúú 
chi tin na cúu. Jeé yúcuan tu íyó 


Siqui jeē ma stóo jnáhan tee jíín 
(Mr. 10.1-12; Lc. 16.18) 
Te nuu ní ndihi ni cahán 

ni quenda ya Galilea cuahán ya. Te 
ni jinú ya región Judea, inga lado 
2Te cuehé ñayuu ni candiquin i ya, 
te yúcuan ní nasávaha ya ñayuu 

3Yücuán na te ni quecoo jecu tée 
grupo fariseo nuú ya, chi cácuni de 
Te ni cacajnúhún de ya: 

¿A íyó ley jeē cuu ndusíin iin tee 
chí naún? áchí de. 

4Te ni cahán ya: 
ni sáha Yaá Dios ñayuu nde xihna 
ñúhún? Chi tée jíín ñahan ni sáha 
Dios: Jee yúcuan cúu jee stóo tee 
tátá de náná de, te quijnáhan de 
de, áchí Yaá Dios, achí tutu. £Núu 
súcuan te tuá cúu uü jnáhan de, 
váha jeé stóo jnáhan, chi jeé ni 
squíjnáhan Yaá Dios cúu, áchí yá. 

7Te ni cacajnühún de ya: 

Núu súcuan ¿te naun ni ndacu 
Moisés jniñu jenahán jee núu stóo 
iin tee ñasihí de, te na cúvaha acta 
jeé ndusíin de jíín ña? áchí de. 

8 Te ni cahán ya jiín de: 

Siquí jee níhni ni ro jijnáhan ró, 
jeé yúcuan ní jehe Moisés jnúhun 
jee stóo ró ñasihí ró. Te nde xihna 
ñúhún chi nasúu súcuan ní cuu. *Te 
ruhú chi cáhán ri jiín ró, núu iin 
tee stóo de ñasihí de, te núu nasúu 
jée tíjni ni ña, te quijnáhan de jíín 
inga ñahan, núu súcuan te cásiquí 
ndée de ña. Te núu iin tee condeca 
de ñahan ní ndusfin, suni cásiquí 
ndée de ña, áchí yá. 

10Yucuán na te ni cacahán tée 
cáscuáha jíín yá: 

Te núu ma cúu stóo tee ñasihí de, 
núu súcuan te vaha ga ma cóndeca 
de ñahan, áchí de. 

11Te ni cahán ya jiín de: 

Jnúhun ni cahán ro yahá, tu níhín 
jníñu nuú ndihi tee, chi máá nene 
tēe jeé ni sáha Yaá Dios jeé nihín 
jníñu nuu. 12Chi íyó tijni sigus jeé 
jési jeë ma cóndeca tée ñahan. Chi 
sava tée ni cacacu de jeé ma cúu 
condeca de ñahan. Te sava ga tée 
ni sáha ñayuu jee ma cúu condeca 
de ñahan. Te sava ga tée ni cajeni 
ni maá de jeé ma cóndeca de ñahan 
siqui jee ndihví ni de jíín jniñu jeé 
ndácu Yaá andiví nuú de. Tée jeé 
cúu cuatáhú jnúhun jee ma cóndeca 
de ñahan, na cuátáhú de núu 
súcuan. Achí yá. 


Jeé ni jícān tahú Jesús jehé súchi lúlí 
(Mr. 10.13-16; Lc. 18.15-17) 


13Yucuán na te ni quecoo ñayuu 
jiín súchi lúlí, jéē na sóó yá ndaha 

ya xini i te cacán tahú ya jehé i. Te 
tée cáscuáha jíín yá, ni cacahán 
de nuú ñáyuu véjicoo jíín i. Te ni 
cahán Jesús: 

Cuaha jnúhun na quíjicoo süchi 
lálí jína nuu ri, te ma cási ro jeē 
quíjicoo i. Chi ñayuu jeé ndió cóo 
ni i cani ni i nájnúhun súchi yáha, 
suu i quívi ndaha Yaa andiví jéē 
ndacu ya jniñu nuü i, áchí yá. 

15Te ni soó yá ndaha ya xini i 
jíjnáhan i. Te ni quenda ya yúcuan 
cuáhan ya. 


Jnúhun tée cúcá 
(Mr. 10.17-31; Lc. 18.18-30) 


16Te tin tee suchí ní quee de nuú 
Jesús, te ni cajnúhún de ya: 

Tée vaha cúu ní Maestro. Te cachi ní, 
¿na jniñu váha sáha ná te nihin tahú 
na cotecu na níf cáni andiví? áchí de. 

17Te ni cahán ya jiín de: 

¿Naun cáhán ro jeē tée vaha 
cúu ri? Tú ni iin tee váha íyó, chi 
máá ¿in-ni Yaá Dios. Te núu cúní 
rō cotecu rō nií cáni, te squícu ró 
jniñu ní ndacu ya. Achí yá. 

18Te ni cahán de: 

¿Ndé-ni jniñu cúu núu súcuan? 

Te ni cahán ya: 

Ma cáhni ro ndiyi. Ma cosíquí 
ndée jnáhan ró. Ma sacuíhná ró. 
Ma sajnúhún ró. 19 Cuatáhú ró nuú 
tatá ro nuú naná ro. Te cundáhú ni 
ró jnáhan ró nájnúhun cúndáhú ni 
rð maá ró, achí yá. 

20 Te ni cahán tée suchí un: 

Tacá jniñu yáha je ni squícu ná 
ndé ná lulí ná. ¿Te na vé cúmani gå 
sáha ná núu súcuan? 

21Te ni cahán Jesús: 

Núu cúní ró squícu ndihi ró, 
cuáhán te xico ró ndihi jee névaha 


41 


ró, te cuåha ró núü ñáyuu ndahú. 
Te nde andiví cuáha ya jeë ndetü 
ndasí coo ró. Yücuán na te quiji ró 
condiguin rō ruhü quihin yo, achí 
yá. 

22Te tée suchí un, ná ni jini sóho 
de jnúhun yáha, te ni cucuíhyá ni 
de te cuahán de, chi cúcá ndasí de. 

23Yucuán na te ni cahán Jesús jiín 
tée cáscuáha jíín yá: 

Jendaá cahán ri jiín ró, tee cúcá 
chi yóhyo yií quívicoo de ndaha 
Yaa andiví jéé ndacu ya jniñu nuú 
de. 24Te cáhán tucu ri jiín ró jeé 
yachi gå yaha iin camello yaú 
yutícui, vesú jeē quívi tin ñayuu 
cucá ndaha Yaá Dios jeé ndacu ya 
jniñu nuü i, áchí yá. 

25Te tée cáscuáha jíín yá, yohyo 
ni canaa ni de jee ní cajini de 
jnúhun yáha, te ni cacajnúhun 
jnáhan de: 

¿Ndé ñáyuu cúu jeé cácu núu 
súcuan? 

26Te ni ndacoto Jesús nuú de, te 
ni cahán ya: 

Ñayuu chi ma cúu squívi i máá 
i ndaha Yaa Dios, te máá yá chi 
ndihi-ni cuu sáha ya, achí yá. 

27 Yücuán na te ni cahán Pedro: 

Sana jíjnáhan ná ní castóo ná 
ndihi jee cánevaha ná, te cándiquin 
na níhín. ¿Te na vé nihín na núu 
súcuan? áchí de. 

28Te ni cahán Jesús jiín de: 

Ruhú, Yaa ní nduu tee, jendaá 
cahán rí jiín ró jijnáhan ró jée 
tin quiví conene ri mesa ndacu ri 
jniñu, te yohyo luu cujéhnu ri ini 
ñaytvi jéé. Te quiví ún te máá ró 
jeé ní cacondiquin ro ruhú, suni 
coyücu ró nuú uxí uŭ mesa ndacu 
ró jniñu. Te sándaa ro jniñu ndihúxí 

ui yucún ñayuu Israel. 29 Te taca 
ñáyuu jee ni stóo vehe, chí fani, 
chí cuáha, chí tátá, chí náná, chí 
ñasihí, chí séhe, chí ñuhun, siqui 
jee cóndiquin i ruhú, te nanihin i 
tin ciento ga jes súcuan. Te suni 
nihin tahú i cotecu i níf cáni. 30Te 
cuehé ñayuu jeé vijna cácuu i nuú, 
nduu i sandthí. Te ñayuu jeé vijna 
cácuu i sandihí, nduu i nuú. Achí 
yá. 

Jnúhun yátá síqui tee cásájniñu 
2 0 "Te suhva cúu jee ndácu Yaá 

andiví jniñu nuü ñáyuu: 

Cúu nájnúhun iin tée chíí ñuhun. Te 
iin nehen ni quenda de, ndúcú de 
tijni mozo jeé taxín ndéhe uva de. 
2Te ni sándaa de jíín mozo un jéé 
chúnaa de iin denario jeé quiví. Te 
ni tají de tée un cuángoo jeé taxín 
uva de. 3 Yücuán na te ni quenda 
tucu de nájnúhun cahiin. Te ni jito 
de nuú sava ga tēe cáyücu sáá-ni de 
nuú yáhu. “Te ni cahán de jíín: Róhó 
jíjnáhan ró, cuángoo taxín ró uva ri, 
te chunaa vaha ri yahu ró, áchí de. 
Te tée un cuángoo de. *Te ni quenda 
tucu de jeé cuácuu cahuxt ui jiín 
jée cuácuu cahuni, te suni súcuan ni 
nihin tucu de mozo. Ë Te jeé cuácuu 
cahuhün ni quenda tucu de. Te ni 
nihin tucu de jecu gå tée cáyicu 
sáá-ni nuú yáhu. Te ni cahán de 
jíín: ¿Najehe cáhiin sáá-ni ró yáha 
níí ndiáca? áchí de. "Te ni cacahán 
tēe ún: Siqut jeē tú ni tin ní cána 
saña jée sájniñu ná. Te ni cahán de 
jíín tée ún: Núu súcuan te suni máá 
ró quingoo ró taxín ró ndehé uva 
ri, chi chunaa váha ri yahu ró, áchí 
de. 8Te nui ní ini, te tee chíí ñuhun 
ni cahán de jíín tée cújéhnu nuú 

mozo de: Cana xini tee cásájniñu te 
chunaa ro yahu de, te xihna gå tée 
ni quívicoo sandthí, te sáá te tée 

ni quívicoo xihna ñúhún, áchí de. 
%Te ni quecoo tée jeé ni quívicoo 
cahuhün. Te iin denario ni caquihin 
tin tin de. Yicuán na te ni quecoo 
tée jeé ni quívicoo xihna ñúhún. Te 
cájeni ni de jeé cuehé ga quiyahu 
de. Te ¿in-ni denario ni caquihin 

tin tin de. Te nuü ní caquihin de, 
te ni caquejéé de cácahán soó de 
siqui tee chíí ñuhun, áchí de: 12Máá 
ná jijnáhan ná, ndiáca ni casájniñu 
ná, te ni candoho ná jée jihní. Te 
tée yáha jéé ni quívicoo sandihí, 

chi máá iin hora-ni ni casájniñu 

de. Te inuú-ni ni chiyahu ní sáña 
jíín de, áchí de. 13Te tée chíí ñuhun 
ni cahán jiín tin de: Amigo, nasúu 
jéé tú váha sáha ri jiín ró. ¿A tu ní 
sándaa yó jeē iin denario guiyahu ró, 
chí naún? 14Núu súcuan te quihin 
yahu ró te quinuhun ro. Chi cúní 

ri jeé tée ni quívicoo sandihi yáha, 
inuú quiyahu de jíín máá ró. 15 ¿Te 

á tu cuu sáha ri ndese cúní r1 jiín 
xúhun máá rí? ¿Te chí cúcuésún ni 
rð jee ní chiyahu vaha ri de jíjnáhan 
de sigus jeē váha ni ri? áchí de. 16Te 
nájnühun ni sáha tëe chíí ñuhun, 
suni súcuan sáha Yaá Dios. Chi 
ñayuu cácuu sandthí, nduu i nuü. Te 
ñayuu cácuu nuú, nduu i sandihí. 
Chi cuehé ñayuu cána ya jeé candíje 
i ya. Te jecu-ni i cándíje, te nácaji ya 
maá i jee ndúu i sehe ya. Achí yá. 


Jee ni cáhán tucu Jesús jeē cúü ya 
(Mr. 10.32-34; Lc. 18.31-34) 
17 Yücuán na te ná ni quihin Jesús 
ichi cuahan ya ñuu Jerusalén, te 
ni cana síin ya ndihúxí uü tée 

cáscuáha jíín yá. Te ni cahán ya jiín 
de: 

18Cuni soho ró, chi je cuángoo 
yó ñuu Jerusalén vijna, te yúcuán 
nastúu ñayuu ruhú, Yaá ní nduu 
tée, nuú sutú cácujéhnu jíín núŭ tée 
cástéén tutu ley. Te ndonda de siqui 
ri jeé cúü ri. 19Te squívi de ruhú 
nuú tée nación Roma jes cáyicú 
Jerusalén cándacu jniñu. Te táca 
tée un sácata de nuú ri. Te cani de 
ruhu, te sáá te cahni de ruhú jicá 
cruz. Te nuú uní quivi te natecu rl. 
Achí yá. 


Jeé ni jícan naná Jacobo jiín Juan iin 
favor nuú yá 
(Mr. 10.35-45) 


20Yücuán na te ni quee ñasihí 
Zebedeo nuü ya jiín séhe ña Jacobo 
jiín Juan. Te ni jecuiñt yití ña nuú 
yá, jicán ña iin favor nuú ya. 21Te 
ni cajnúhun yá ña: 

¿Na vé cuní ro? 

Te ni cahán ña: 

Cuaha ní jnúhun jeé quiví ndácu 
ní jniñu te conéne ndindúú séhe ná 
yáha xiin ní, iin i lado váha ní, te 
inga i lado jecó ní, achí ña. 

22 Yücuán na te ni cahán Jesús 
jiín Jacobo jiín Juan: 

Tu cájini rō na vé cúu jee cájican 
rō. ¿A cuu ndoho ró jnúndóho 
nájnúhun jee quíji sigui ri? ¿Te á 
canda ró ndoho xeén ro nájnúhun 
ndoho ri? Achí yá. 

Te ni cacahán de: 

Cuu sáha ná. 

23Te ni cahán ya jiín de: 

Jendaá jee ndoho ró jnúndóho 
nájnúhun jee quíji siquí rí, te ndoho 
xeén ro nájnúhun ndoho ri. Te jeé 
cónene ró lado váha ri jiín lado 

jecó rí, nasüu rúhü cúu jee cuáha 
jnúhun. Chi je íyó túhva cuu taca 
tée jee ní nacaji Tátá ri, te tee un 
níhin. Achí yá. 

24Te uxi ga tée cáscuáha jíín yá ní 
cajini de jnúhun yáha. Te ni caquitt 
ni de nuü uú fani ún. Te Jesús ni 
cana ya de, te ni cahán ya jiín de: 

Cájini rō ndese cásáha tée 
cácujéhnu nuú ñáyuu tacá nación. 
Chi cándacu nihin de jniñu nuü 
i, te máá de cáchí ndese coo. 26 Te 
máá ró jijnáhan ró, chi ma sáha 
ró súcuan. Chi núu ndé iin ró cúní 
cujéhnu, sa suhva cuajníñu ró núu 
jnáhan ró. 27 Te núu ndé ¿in ró cúní 
cuu nuú, sa suhva sáha ró máá ró 
mozo nuú jnáhan ró. 28Chi suni 
súcuan sáha ruhú, Yaa ní nduu tee, 
chi nasúu jée véji ri jeē cuajniñu 
ñayuu nuü ri, chi sa suhva vēji ri 
jeé cuajníñu ri nuü ñáyuu. Te cuáha 
ri maá rí cuu ri návaha jnama ri 
cuehe ñayuu, achí yá. 


Jeē ní nasávaha ya uŭ tée cuáá 
(Mr. 10.46-52; Lc. 18.35-43) 
29 Yiicuán na te ni quenda ya 
jiín de ñuu Jericó. Te cuehé ndasí 
ñáyuu ni candiquin i ya. 9% Te 
yuhíchi un cáyúcu út tee cuáá. Te 
ni cajini de jnúhun jee yáha Jesús 
cuahán ya, te ni cacana jee de: 
Máá ní jee cúu ní Séhe yucún 
David, cundáhú ni ni sáða, áchí de. 
31 Te ñayuu un ní cacahán i nuú 
de jeé na cási de yuhu de. Te víhyá 
gá ni cacana jee de: 
Máá ní jeë cúu ní Séhe yucún David, 
cundáhú ni ni sáña víi, achí de. 
32Te ni jecuiñz Jesús, te ni cana 
ya ndindúú tée cuáá un, te ni 
cajnúhun yá de: 

¿Na vé sáha ri jiín ró cácuni ro? 
33Te ni cacahán de jíín yá: 
Jeé na ndúndijin tinúu ná cácuni 
ná, áchí de. 
34Te ni cundáhú ni ya de. Te 
ni tee ya ndaha ya tinúú de. Te 
ni candundijin-ni tinúú de. Te ni 
candiquin de ya cuangoo de jíín yá. 


Jee ni quívi Jesús ñuu Jerusalén 
(Mr. 11.1-11; Lc. 19.28-40; Jn. 12.12-19) 
2 1 Te nuü cuácuyajni ya ñuu 
Jerusalén, te ni jinü ya jiín 
tée cáscuáha jíín yá ñuu Betfagé, 
jeē íne jehé yucu Olivos. Te ni 
tají yá uü tee cáscuáha jíín yá jeé 
quíngoo de. ?Te áchí yá jiín de: 
Cuáhán ñuu lulí íne ichi núú. Te 
yücuan níhin ro iin burra, núhní 
tr jiín iin burro lálí. Te ndají ró ti, 
quijicoo ró jíín tí nuú ri. ¿Te núu 
ndé iin cahán jiín ró, te cachi rō 
nuú: Máá Jítoho yo jíni ñúhún yá 
tł, achi ro. Yücuán na te siáá-ni i ti, 
quiji ró jíín tí, achí yá. 
4Te súcuan ni cuu tácá jniñu yáha 
návaha squícu jnúhun ni cahán 
tée ni nacani jnúhun Yaá Dios nde 
jenahán, yósó núü tútu: 
5 Cachi ró nuú ñáyuu ñuu 
Jerusalén jeé naní ñuu Sión: 
Yahá condeéhe ró jee véji Rey ro. 
Tu sájéhnu ya maá yá, chi máá 
burra-ni yósó yá, 
jíín burrito, sehe quiti ndíso. 
Achí tutu. 
6 Yücuán na te tée cáscuáha 
un cuángoo de, te ni casáha de 
nájnúhun ni ndacu Jesús jniñu 
nuú de. "Te ndéca de burra jíín 
séhe ti, ni ndecoo de nuú ya. Te 
ni casoó de sahma de siquí ti, te 
ni jecosó ya tr. Te cáhiin cuehé 

ñayuu, te ni cascáá i sahma i ini 
ichi. Te sava ga i ni cajehnde ndaha 
ñúú, te ni cachucun i ini ichi. 9Te 
ñayuu cuangoo ichi núú jíín ñáyuu 
cuangoo ichi yátá, cácana jee i: 

Yohyo cújéhnu Yaa cúu Sēhe 
yucün rey David. Yohyo vaha 
Yaa cúu Yaa jee véji jíín jniñu 
máá Jítoho yo Yaá Dios. Te yohyo 
cújéhnu máá Yaa Dios. Achí i. 

10 Te nuü ni quívi ya ñuu 
Jerusalén, te ndihi ñayuu ñuu un 
ní cacuvaaá i, te cuehé i cájnúhun 
jnáhan: 

¿Ndé tée cúu tée yáha? áchí i. 

11Te ni cacahán ñayuu véjicoo jíín 
yá: 

Yaha cúu Jesús jeé nácani jnúhun 
Yaā Dios, jeé véji nde ñuu Nazaret 
ndañúú Galilea. Achí i. 


Jee ní quenehen ya ñayuu ini templo 
(Mr. 11.15-19; Lc. 19.45-48; Jn. 2.13-22) 
12Yúcuán na te ni quivi Jesús 

ini templo cáhnu Yaá Dios. Te ni 

quenehen ya táca ñáyuu cájeen 

quiti te cánaxico núú ñáyuu jes 
socõō i. Te ni scotúú ndeyi ya taca 
mesa tee cástáyi xúhún, jíín silla 
tēe cáxicó paloma. Te áchí yá jiín 

1: 

Yósó núü tútu il jee cahán Yaa 
Dios: Vehe ri chi vehe nuu cájican 
tahú cúu, áchí Yaa Dios. Te máá ró 
jijnáhan ró, chi nájnúhun yaú cava 
ñacuihná ni canasáha ró. Achí yá. 

14Yucuán na te sava ñayuu cuaá 
jíín ñáyuu chacuá ni quecoo i nuú 
yá ini templo un. Te ni nasávaha 
ya i. Te sutú cácujéhnu jíín tée 
cástéén tutu ley Yaa Dios, ni cajito 
de tacá jniñu jéhnu sáha ya, te ni 
cajini de jeé cácana jee súchi lúlí 

ini templo: Yohyo cújéhnu Yaá cúu 
Séhe yucün rey David, achí i. Te ni 
caquitz ni de. 16Te ni cacahán de 
jíín yá: 

¿A tu jíni ró jéē€ súcuan cácahán 
súchi yáha? áchí de. 

Te ni cahán Jesús jiín de: 

Jíni ri. ¿Te á ná tu cahu ró jée 
yosó núu tútu ii jee suhva cáhán ¿in 
tee jíín Yaa Dios? 

Sáha ní jée taca súchi lúlí jíín 
súchi cájexin, 
váha ndasí cáhán i jee Yaá 
cujéhnu cúu Cristo. 
Achí. 

17Te ni stóo ya de. Te ni quenda 
ya ñuu Jerusalén, cuahán ya nde 
ñuu Betania. Te yúcuan ní ndoo ya 
jecuáa ún. 


Jeé ni cáhán yá nuü yújnu higo 
(Mr. 11.12-14, 20-26) 

18Te jenéhen inga quiví cuanuhun 
ya ñuu Jerusalén, te jíí ya sóco. 
19Te ni jito ya in nundeéhe higo, íin 
yuhíchi. Te ni jehén ya jehe. Te 
tú na ndehe ni níhín ya, chi máá 
ndaha-ni íin. Te ni cahán ya jiín: 

Vijna te ma cúun cuiti gå ndehe 
xini ro, achí yá. 

Te ni ichi-ni yujnu higo ún. 2% Te 
tée cáscuáha jíín yá, ni canaa ni de 
cájito de. Te ni cacajnúhún de ya: 

¿Ndese ni sáha ní jée yachí-ni ni 
ichi yujnu higo? achí de. 

21 Te ni cahán ya jiín de: 

Jendaá cahán ri jiín ró, núu 
candíje ró te tú cani siquí ni ro, te 
cuu sáha ró jniñu jéhnu nájnúhun 
ni sáha ri jiín yujnu higo. Te nde 
jniñu jéhnu ga cuu sáha ró, chi nde 
cuu cahán ro jeé cújiyo yucu yáha, 
quihin nuü mar, te sáha nájnúhun 

cahán ro. 22Te taca jéé cacán tahú 
rð jijnáhan ró, te núu candíje ró jée 
nihín ro, te nihin ro. Achí yá. 


Siqui jeé ndíso jníñu Jesús 
(Mr. 11.27-33; Lc. 20.1-8) 

23Te ni quivi tucu ya ini templo 
cáhnu. Te níní stéén ya jnúhun, te 
sutú cácujéhnu jíín táca tée jéhnu 
jeé cándacu jniñu nuü ñáyuu 
hebreo, ni quecoo de nuü ya. Te ni 
cacajnúhún de ya: 

¿Ndé ní nihin jníñu ró jée sáha ró 
jniñu yáha? ¿Te ndé tin ni tee jniñu 


sigui ro jeē sáha ró súcuan? Achí de. 


24Te ni cahán Jesús: 

Suni ruhú, cajnúhun rí rohó ¿in 
jnúhun jíjnáhan ró, te núu cuu stíó 
cuíñí ro, yticuán na te cachi ri nuú 
rð ndé ní nihin jníñu ri jee sáha ri 
jniñu yáha. 25 ¿Ndé iin ni tee jniñu 
siquí Juan jeé ni scuándute de? ¿A 


Yaā Dios chí táca tée? áchí yá jiín de. 


Yücuán na te ni candajnúhun máá 
de: 

Núu cahán yo jeé Yaá Dios ni tee 
ya jniñu un síqui Juan, te cahán de 
jíín yó: Núu súcuan ¿te najehé tu 
ní cácandíje ró de? ?6Te núu cahán 
yo jee ñáyuu ni catee jniñu un sígur 
de, te cáyúhu yó ñayuu, chi ndivii i 
cácandíje i jeē tée ni nacani jnúhun 
Yaá Dios ni cuu ndije Juan. Achí de 
cácahán maá de. 

27Te ni cacahan de jíín Jesús: 

Tu cájini rí, achí de. 

Yücuán na te ni cahán ya jiín de: 

Ni ruhú, suni ma cáchi ri nuú ro 
ndé iin ni tee jniñu siqui ri sáha ri 
jniñu yáha, áchí yá. 


Jnúhun yátá síqui uú sēhe yií 
28 Te ni cahán ga ya jiín de: 

Cuni nahín ró jnúhun yátá yáha: 
Hn tee ni iyo uü sēhe yií de. Te ni 
cahán de jíín iin i: Séhe, quihin rō 
taxín ró ndehé uva ri vijna, áchí de. 
29 Te ni cahán i: Ma quihín na, áchí 
i. Te ni cunúu, te ni nacani ni i, te 
cuahán i nuü jníñu ún. 30 Te tée un 
ní jehen de nuü ínga sehe de, te 
suni súcuan ni cahán de jíín i. Te ni 
cahán i: Cuu núu súcuan, te quihin 
na, áchí i. Te tu ní jéhén i. 91 ¿Te 
ndese cájeni ni ro? Jeë ndindúú i, 
¿ndé ¿tin i ni squícu jniñu cúní tatá 
i? áchí yá. 

Te ni cacahán de: 

Súchi jéé ni cáhan de jíín xíhna 
gå, achí de. 

Te ni cahán Jesús jiín de: 

Súcuan cúu, te jendaá cahán 
ri jiín ró jeē tée cástútú xúhun 
renta jiín ñahan cájica jnéní, yachi 
cánacani ni i jeé stóo i cuéchi i te 
quívicoo i ndaha Yaa Dios jeé ndacu 
ya jniñu nuü i, te máá ró jijnáhan 
ró chi ma quívi ró. 32Chi ni quiji 
Juan, ni steén de ndese condiquin 
rð jnúhun ndaa, te tu ní cácandíje 
ró jnúhun ni cahán de. Te sa suhva 
tée cástútú xúhun renta jiín ñahan 
cájica jnéní, ni cacandíje i jnúhun 
ni cahán de. Te máá ró, vesú ni 
cajito ró jée ní cacandíje i, te tu ní 
cánacani cuiti ni ro jee candíje ró. 
Achí yá. 


Jnúhun yátá síqui tēe néé cásájniñu 
nuú uva 
(Mr. 12.1-12; Lc. 20.9-19) 
33"Cuni soho inga jnúhun yátá 

jíjnáhan ró: Ni iyo łn tee chíí 
ñuhun. Te ni nachuhun de cuehé 
ndehé uva. Te ni jesi de corral, te 
ni sáha de ¿in nuü cúhun ndehé un 

táxin. Te ni jeni de iin vehe súcún 
návaha cuu coto de níí cáhnu. 

"Te ni stóo de nuú sava tée sájniñu 
nuú, te cuu sava de ndehe jiín. Te 
ni tee de ichi cuahán jicá de. 34Te 
máá tiempo ndutútú uva, te ni tají 
de jecu mozo cuanuquihin sava uva 
nuú tée cásájniñu ún. 95Te tée un ní 
cajnii de mozo un. Te iin i ni cacani 
de, te inga i ni cajehni de, te inga i 
ni cajéhe de yuü xini. 36 Te tée chíí 
uva ni tají tucu de jecu gá mozo 
cuangoo, cuehé gå vesú jeē xíhna 
ñúhún. Te suni súcuan ni casáha 
tée un jíín ndihi mozo un. 

37 Te jee sándihí na te ni tají de 
séhe de cuahán. Te jéni ni de: Tée 
ún chi cuatáhú de jíjnáhan de nuú 
séhe ri. 38Te tée cásájniñu ún, núu 
ní cajito de nuú séhe tée chíí uva, te 
ni cacahán maá: Tée chíí táhú cúu 
jeē yáha. Na cáhni yo de, te ndóo 
tahú de cuu yó, áchí. 39Te ni cajnii 
de i, te ni caquenehen de i inga 
lado, te ni cajehni de i. Achí yá. 

4 Yicuán na te ni cajnúhun yá de: 

Núu súcuan te núu na quíji tee 
chíí uva un, ¿te ndese sáha de jíín 
tée cásájniñu ún? áchí yá. 

“Te ni cacahán de jíín yá: 

Ma cundáhú cuiti ni de táca tée 
cásáha jniñu néé un, chi cahni de. 
Te cuáha de ñuhun cáá uva un núü 
inga sava tee sájniñu nuú, cuu sava 
de ndehe jiín. Te quiví ndutútú 
ndehe, te tée ún nacuáha de sava 
ndehé nuú tée chíí uva. Achí de. 

42Te ni cahán Jesús jiín de: 

¿Te á ná tu cahu ró jnúhun yáha 
jeé yosó núu tútu ii, jeē ruhú cúu 
nájnúhun ¿in yuú? Chi áchí tutu: 

Yuú jee ní casquéhichi tee cájeni 
vehe, 

yuü yáha nduu jee quítuu vehe. 
Máá Jítoho yo Yaa Dios ni sáha 
ya súcuan, 

te cánaa ni yo jíto yó jniñu yáha. 
Achí tutu. “Núu súcuan te cáhán 
ri jiín ró jee cujiyo-ni jee ndácu 
Yaā Dios jniñu nuü ro jijnáhan ró, 
te nacuáha ya jniñu un núü inga 
ñayuu jee squícu váha i jniñu ndácu 
ya nájnúhun cúní ya. “Te ñayuu 
tu cácandíje, ndoho i nájnúhun 
ndóho ñayuu jeé cotúú siquí yuú 
te jnáhnú i. Te quiví sándaá Yaá 
Dios cuéchi, te ñayuu tu cácandije, 
ndoho i nájnúhun ndóho ñayuu jeé 
nínga yuú siquí i te cundihi i sáha. 
Achí yá. 

45Te sutú cácujéhnu jíín tée 

grupo fariseo ni cajini soho de taca 
jnúhun yátá ní cahán ya. Te ni 
cajecúhun ni de jeé siquí maá de 
cúu jnúhun yátá ní cahán yá siqui 
tée cásájniñu nuú uva jiín tée cájeni 
vehe. “6 Te ni canducú de modo jnii 
de ya. Te cáyühú de jeé quití ni 
ñayuu, chi cájeni ni i jeé tée nácani 
jnúhun Yaa Dios cúu ya. 


Jnúhun yátá síqui vico nándaha 

2 Yücuán na te ni cahan 
tucu Jesús inga jnühun 

yátá jíín de jíjnáhan de: 

2Súcuan cúu jeē ndácu Yaá andiví 
jniñu nuü ñáyuu: Cúu nájnúhun iin 
rey jeé sáha de iin vico jeë nándaha 
sēhe yií de. ĉTe ni tají de taca mozo 
de cuacana ñayuu jeé ni cáhån de 
jíín jée quíjicoo. Te ñayuu ún tu ní 
cácuni i quijicoo i. *Te ni tají tucu 
de jecu gá mozo quingoo, te áchí 
de jíín: Cahán jiín ñáyuu ní cana 
ri un jée iyó túhva ndeyu. Chi je ni 
jehni ri stiqui ri jiín táca gá quiti ní 

nduu, te ndihi je íyó túhva. Nehen 
jijnáhan ró vico nándaha. Achi ro 
jiín i. Achí de. 5Te ñayuu ní cana 
de ún tu ní cásáha i cuenta. Chi 
tin i cuahán nuu ítu i, te inga i 
cuahán nuü jníñu sáha i. Te sava 
ga i ni cajnii i taca mozo rey, te 
ni casácata i nuü, te ni cajehni i. 
7 Yücuán na te yohyo ni quit ni rey. 
Te ni tají de soldado de ni jengoo, 
ni cajehni de ñayuu ní cajehni ndiyi 
ún, te ni cajehmu de ñuu i. 8 Yücuán 
na te ni cahán de jíín sava ga mozo 
de: Ndihi je íyó túhva jeé cóo vico 
nándaha. Te ñayuu ní cana ri ún, 
tu íyó váha jeé quíjicoo i chi nasúu 
ñáyuu vaha cácuu i. 9Núu súcuan 
te cuáhán jijnáhan ró táca núú 
náquijnáhan calle. Te cana ró núu 
nasaa ñayuu nihin ró, na quíjicoo 
i vico nándaha. Achí de. “Te ni 
quendacoo mozo un cuángoo tacá 
ichi. Te ni castútú de ndihi ñayuu 
ní canihin de, cúu ñayuu cunéé, 
cúu ñayuu váha. Te súcuan te ni 
chitú ñáyuu ini vehe nuú iyó vico 
nándaha. 

11>Te ni quivi rey ini vehe jeé 
cahán de jíín ñáyuu ni cutútú. Te 
ni jito de nuú iin tee jee tu ñúhun 
sahma jeé ni jéhe de cuhun ñayuu 
quijicoo vico nándaha. 12Te ni 
cahán de jíín tée ún: Amigo, ¿ndese 
ni quivi ró yáha jée tu ñúhun ró 
sahma vico nándaha? áchí de. Te 
máá tée ún tu ní cáhán cuiti de. 
13 Yücuán na te ni cahán rey jiín 
tée cájeni coho: Jnii de te cuhni ro 
ndaha de jehé de, te quenehen ró 
de na quíhín de nuú quéhe nuü née. 
Te yíicuan ndáhyú de te nacayihí 
yuhu de jeé ndóho xeén de. Achí 
rey. 14Chi cána Yaá Dios cuehé 

ñayuu jeé na cándíije i. Te jecu-ni i 
candíje, te máá i nácaji ya jeé ndúu 
i sehe ya. Achí Jesús. 


Siquí xúhun renta 
(Mr. 12.13-17; Lc. 20.20-26) 


15Yucuán na te cuangoo tée grupo 
fariseo. Te ni candajnúhún de núu 
ndese sáha de návaha cahán yá tin 
jnúhun jee nihín de cuechi siquí ya. 
16Te ni catají de jecu tée cáscuáha 
jíín máá de jíín tée grupo Herodes 
cuangoo de. Te ni cacahán de jíín 
yá: 

Maestro, cájini na jéé tée cáhán 
ndaa cúu ní, te stéén ndaa ní ndese 
squícu ñayuu nuú Yaa Dios. Te tu 
yúhú ní jee cahán ni ¿in ñayuu siqui 
ní, chi tu sáha ní cuenta ndese cúu 
tin ¿in i, chi inuú-ni sáha ní jíín i. 
17Núu súcuan te cahán ní ndese jéni 
ni ní: ¿A íyó váha jeé chúnaa yo 
renta nuú rey nación Roma jeé jníi 
nación yo, chí tuú? áchí de. 

18Te ni jini Jesús jeé cájito ndee 
de ya. Te ni cahán ya jiín de: 

Tée stáhú-ni cácuu ró. ¿Najehe 
cájito ndee ro ruhú? 19Stéén xúhun 
jée jéconaá renta na cóto ri, achí yá. 

Te ni castéén de iin denario nuü ya. 
20 Te ni jito ya, te ni cajnúhun yá de: 

¿Ndé iin nuü cúu jee ndeé nuü 
xúhun yáha, te ndé síhví cúu jeé 
ndeé yahá? 

21 Te ni cacahán de jíín yá: 

Nut jiín síhví rey un cúu, áchí de. 

Yücuán na te ni cahán ya jiín de: 

Núu súcuan te nacuaha ró núü 
rey un jée yíhi cuenta nuú de, te 
nacuáha ró núú Yaā Dios taca jéé 
yíhi cuenta nuü maá yá, achí yá. 

22Te nuü ní cajini de jeé ndichí ní 
cahán ya jnúhun yáha, te ni canaa 

ni de, te ni castóo de ya, te cuangoo 
de. 


Jee ní cacajnühún de siqui jeé 
nátecu ndiyi 
(Mr. 12.18-27; Lc. 20.27-40) 

23 Te suni quiví un ní quecoo jecu 
tée grupo saduceo nuü ya. Te tée un 
cácahan jee tu nátecu cuiti ndiyi. 
Te ni cacahán de jíín yá siquí iin 
jnúhun, áchí de: 

24 Maestro, Moisés ni cahán de jeé 
núu ¿in tée cuu de, te ndoo ñasihí 
de, te núu tú sehe de ní íyo jíín ña, 
núu súcuan te cánuú jee fani de 
naquihin ñasihí de, te séhe de jeé 
cácu jíín ña nucuiñz nuü ndíyi fani 
de. Achí Moisés. 25Te ñuu na ní iyo 
uxa fani. Te tee núú ní quijnáhan 
de jíín ñahan. Te ni jihi de. Te jeé 
tú sehe de ní íyo, te ni ndoo ñasihí 
de nuú ñáni de. ?6Te tée ún suni 
ni jihi de, te tú na sehe de ní íyo 
tucu. Te suni súcuan tée uni, nde 
jiín ndihúxá de. 27 Te nuú ní ndihi 


de ni cajihi, te suni ni jihi ñahan ún. 


28 Núu súcuan te quiví nátecu ndiyi, 
¿ndé ¿in de cuu ña ñasihí de? Chi 
ndihúxá de ni condeca de ña. Achí 
de jíín yá. 

29 Yücuán na te ni cahán ya jiín 
de: 

Yohyo cástívi ró jnúhun siqui jeē 
tu cájecúhun ni ro jeē cahán tutu 
ii, ni tu cájini ro jeē iyó poder Yaa 
Dios jeé nastécu ya ndiyi. 3% Chi 
quiví nátecu ndiyi, te tuá na jnúhun 
quijnáhan tee jíín ñahan coo. Chi 
coo i nájnühun ndajéhé Yaā Dios 
andiví. 91 Te siqur jeé nátecu ndiyi, 
¿á tu ní cácahu ró tutu jnúhun jee 
cahán Yaá Dios jiín ró? 32Máá rí 
cúu Yaá Dios Abraham jiín Isaac 


48 


jiín Jacob, achí Yaá Dios. Chi vesú 
je ni cajihí de, te cátecu de nuú iyó 
máá yá, chi cúu ya Yaá sáha jeé 
técu ñayuu nií cáni. Achí yá jiín de. 

33Te ñayuu un ní canaa ni i cájini 
nahín ijnúhun stéén ya. 


Jniñu cánuú ndasí gá jeē ní ndacu 
Yaa Dios 
(Mr. 12.28-34) 

34Yucuán na te tée grupo fariseo 
ni cajini de jee ní cajesi tēe saduceo 
yuhu de ni sáha ya. Te ni candutútú 
de nuü ya. 95 Te iin de jeé cúu tée 
stéén tutu ley Yaá Dios, ni cajnúhún 
de ya, chi coto ndee de ya cuní de: 

36 Maestro, ¿ndé tin cúu jnúhun 
ndácu jniñu cánuú ndasí gá nuú 
tútu ley? achí de. 

37Te ni cahán Jesús jiín de: 

Coo mani ndasí ró jiín máá Jítoho 
rð Yaá Dios, nde jnáa ndasí ró sáha 
ró ndihi jee cús# ni ya, nde jiín ini 
jiín ánuá ro, jiín níí jée níjnuní ro, 
achí tutu. 38Yāha cúu jniñu ndácu 
ya jeé cujéhnu ga te cánuú ndasí 
gá. Te jniñu uü jeé ní ndacu ya, 
suni súcuan cáhán: Cundáhú ni ro 
jnáhan ró nájnúhun cúndáhú ni ro 
maá ró. “Te chiji ndindúú jnúhun 
yáha ní quenda ndihi ley jeé ní tee 
Moisés, jiín ndihi jee ní castéén tée 
ni canacani jnúhun Yaá Dios, achí 
yá. 


Siqui jeē cúu Cristo sëhe yucún 
David 
(Mr. 12.35-37; Lc. 20.41-44) 

Te níní cáyücu tútú gá tee 
fariseo un, te Jesús ni cajnúhun yá 
de: 

42 ¿Ndese cájeni ni rð siquí Cristo? 
¿Séhe ndé yúcün cúu ya? 

Te ni cacahán de: 

Sehe yucün David, achí de. 

43Te ni cahán ya jiín de: 

Núu súcuan ¿te ndese cúu jeé 
David ni cahán de Jitoho de ya, ni 
sáha Espíritu Santo nde jenahán? 
Chi ni cahán de: 

44 Máá Jítoho yó Yaá Dios ni cahán 

ya jiín Jítoho rí, Yaa quiji: 
Cucóo ró lado váha ri nuú 
cujéhnu ró, 
te na sáha ri jeé quende ro 
poder taca jée cájito uhú rohó. 
Achí Yaá Dios. Achí David. 45Te núu 
séhe yucün David cúu Cristo, ¿te 
ndese cúu jeé ni cáhan de jee Jítoho 
de cúu ya? áchí yá. 

46Te ni iin de tu ní cúu stió cuíñí 
cuiti de jnúhun nuü ya. Te nde quivi 
ún tuá ni iin de ní chúndeyí ni de 
cajnúhún de ya. 


Jee ni cáhan ya jeé iyó cuéchi de 
jíjnáhan de 
(Mr. 12.38-40; Lc. 11.37-54; 20.45-47) 


2 3 Yücuán na te ni cahan 


Jesús jiín ñáyuu jiín tée 
cáscuáha jíín yá: 

2Tée cástéén tutu ley Yaá Dios 
jiín tée grupo fariseo, cájeni ni de 
jeé ndíso jníñu de jeé steén de ley 
jeé ni jéhe ya nuú Moisés. ¿Núu 
súcuan te cuatáhú ró te squícu ró 
táca jéé cándacu de nuú ro. Te ma 
sáha ró nájnúhun cásáha máá de. 
Chi cácahán-ni de, te tu cásquicu 
de. *Chi suni cástéén de taca ley ni 
catava maá de jeé yií sáha, te cátee 
de siquí ñáyuu, te tu cácundeyí i 
squícu i. Te máá de jíjnáhan de, chi 
ni ¿in xini ndáha de tu cáscánda de 
jeé squícu de. 5Te máni siquí jeé 
na cuájnúhún ñáyuu de cúu ndihi 

jeé casáha de. Chi cánujnahan ni 
de cuhni de cuehé jnúhun tutu 
ii jneé de jíín ndaha de. Te suni 
cásácáni ga de yuhva yusáhma 
de jeé steén jeé cácujéhnu ga de 
vēsú inga ñayuu. f Te cánujnahan 
ni de cucóo de nuü silla yiñúhún 
gá nuú cáyeji ñayuu vico, jíín silla 
yiñúhún gá ini vehe ii sinagoga. ' Te 
suni cánujnahan ni de jeē cahán 
yiñúhún ñáyuu jiín de nuü calle, 
jiín jée cahán i maestro jiín de. 

8?Te máá ró jijnáhan ró, ma cuáha 
ró jnúhun jeé cahán ñayuu maestro 
jiín ró. Chi inuú cácuu ndihi ró 
jée cácuu ró hermano, te íyó iin-ni 
Maestro rð jeé cúu ruhú, Cristo. Te 
ma chiñúhún ró ni tin tee ñayivi 
yáha jeē cahán ro padre jiín de. Chi 
íyó ¿in-ni Tátá ro jijnáhan ró, Yaā 
ndeé andiví. 1% Te suni ma cuáha ró 
jnúhun jeé cahán i jitoho jiín ró. Chi 
íyó iin-ni Jitoho ro, te suu cúu ruhú, 
Cristo. 11Te tée méhñu ró jijnáhan ró 
jeé jejníñu nuú jnáhan, suu de cúu 
jeé cujéhnu ga. 12Chi tée jeé sajéhnu 
de máá de, sa ndululí de. Te tée jeé 
sálulí de máá de, sa ndujéhnu de. 

13”Nacá xeén ndoho róhó tée 
cástéén tutu ley jiín róhó tée fariseo, 
chi tée stáhú-ni cácuu ró. Chi cájesi 
rð jeé quívi ñayuu ndaha Yaá andiví 
jée ndacu ya jniñu nuu i. Chi tu 
quívicoo máá ró, ni tu cájehe ro 
jnúhun quívicoo ñayuu nducú quívi. 

14 Naca xeén ndoho róhó tée 
cástéén tutu ley jiín róhó tée 
fariseo, chi tée stáhú-ni cácuu ró. 
Chi cáquende ro vehe ñahan ní 
caquendoo ndáhú. Yiicuán na te 
cájicān tahú nahán ró návaha cani 
ni ñayuu jee tú na cuechi ró. Jee 
yúcuan xeén gå ndoho ró castigo. 

15”Nacá xeën ndoho róhó tée 
cástéén tutu ley jiín róhó tée fariseo, 
chi tee stáhú-ni cácuu ró. Chi níí 
ñuhun íchi jíín nfí mar cájica cuu 
ró cánducú ró iin ñayuu scandíje 
ró sáhan maá ró. Te núu ni candíje 
i, te cásáha ró jée vihyá gå cúu 
cuéchi i jeë quihín i infierno vesú 
maá ró. 

16?Nacå xeën ndoho ró, chi cácuu 
ró nájnühun tée cuáá jée steén ichi 
nuú ñáyuu. Chi cácaháan ro: Núu 
ndé tée jéjnuhun téyí de, te núu 
cahán de jeé Yaá Dios jeé ndeé ini 
templo na cuáha ya castigo núu 
ma squícu de, yúcuán na te tu 
cánuú squícu de. Te núu cahán de 
jet Yaá Dios jeé chií oro jee iyó ini 
templo, na cuáha ya castigo núu 
ma squícu de, yücuán na te cánuú 
squícu nahín de, cácaháan rō. 17 Tée 
cánéé tée cuáá cácuu ró jée castívi 
ró jnúhun cácahán ro. ¿Ndé ¿in 
cúu jeé cujéhnu ga, á oro un chí 
Yaa Dios jeē ndeé ini templo jeé 
sáhiī oro un? 18Te suni cácahan ro: 
Núu ndé tée jéjnūhun téyí de, te 
núu cahán de jeé Yaá Dios jee chií 
altar na cuáha ya castigo núu ma 
squícu de, yücuán na te tu cánuú 
squícu de. Te núu cahán de jeé Yaā 
Dios jeé chií ndajníñu jee cásoco 
nuü altar, na cuáha ya castigo núu 
ma squícu de, yücuán na te cánuú 
squícu nahín de, cácahan ro. 19Tee 
cánéé tée cuáá cácuu ró jée castívi 
ró jnúhun cácahan ro. ¿Ndé iin cúu 
jeē cujéhnu ga, á ndajníñu yúcu 
nuü altar, chí Yaa Dios jeé sáhii ya 
ndajníñu ún? 20Núu súcuan te tée 
jéjnūhun téyí, te núu ndácunehen 
de Yaá Dios jee chií altar, núu 
súcuan te nde jiín ndajníñu 

yúcu nuü altar ndácunehen de. 
21 Te tée jeé jéjnúhun téyí, te núu 
ndácunehen de templo, núu súcuan 
te nde jiín Yaá Dios jeé ndeé ini 
templo ndácunehen de. 22Te tée 
jéjnúhun téyí, te núu ndácunehen 
de andiví, núu súcuan te suni 
ndácunehen de mesa Yaá Dios te 
nde jiín máá Yaa Dios jee ndeé nuú 
mesa un. 

23"Nacá xeén ndoho róhó tée 
cástéén tutu ley jiín róhó tée 
fariseo, chi tée stáhú-ni cácuu ró. 
Chi cásáha ró úxi uxī nuhni taminú 
jiín yucú anís jiín yucú comino, te 
cásoco rō iin iin siquí taca úxi un 
núú Yaá Dios. Te cástóo ró jnúhun 
cánuú ndasí gá nuü ley, suu jeé 
cáca ndaaá ro, jiín jéé cundáhú ni ro 
jnáhan ró, jíín jée candíje ró. Taca 
jée yáha cánuú sáha ró núú, te suni 
ma stóo ró jée socó ro taca yúcü ún. 
24Cácuu ró nájnúhun tée cuáá jéē 
steén ichi nuü ñayuu. Chi cásquicu 
ró tin jee lulí gá un, te cástóo ró jéē 
cánuú gá. Te suu cúu nájnúhun jeé 
cátava rð chicún ndíhi jee ñúhun 
nuú ndúxi, te cácocó ró ¿in quiti 
cáhnu jeé naní camello. 

25"Nacá xeén ndoho róhó tée 
cástéén tutu ley jiín róhó tée 
fariseo, chi tée stáhú-ni cácuu ró. 
Chi nájnúhun jeé cánacate ró yáta 
vaso jiín yáta cohó. Te ichi íni ro 
chi ñúhun máni máá jnúhun cuíhná 
jíín jnúhun ndíyo ni. ?6Tée cuáá 
cácuu ró, fariseo. Xihna gá sáha ró 
jéé coo ndoo ini anuá ro, te yücuán 
na te suni coo ndoo taca jée casáha 
ró jée cájito ñayuu nu. 

27"Nacá xeén ndoho róhó tée 
cástéén tutu ley jiín róhó tée 
fariseo, chi tée stáhú-ni cácuu ró. 


51 


Chi cándaa ró nájnūhun vehe ndiyi 
nuú panteón jeé cáyaa. Chi ichi 
yátá jíto luu, te ichi íni ñúhun chitú 
yiqui ndíyi jiín táca jéē tehyú. 28 Te 
súcuan cácuu máá ró, chi ichi yátá 
rō casáha ró jeé tée ndaá cácuu ró 
núü ñáyuu. Te ichi íni ro ñúhun 
chitú jnúhun stáhú-ni jíín jnúhun 
néé. 

29Nacā xeén ndoho róhó tée 
cástéén tutu ley jiín róhó tée fariseo, 
chi tée stáhú-ni cácuu ró. Chi 
cásáha ró vehe siquí nuú yínduji 
ndiyi jií ro, tee ni canacani jnúhun 
Yaá Dios nde jenahán. Te cásáha 
luu ró vehe siquí nuú yíndúji taca 
tée ni iyo ndaa. 3% Te cácahan ro: 
Núu jeé suni yúcu yó tiempo jee 
ní cotecu ndiyi jií yo, te ma squívi 
nduu yo jiín de jee cáhni yo tée 
ni canacani jnúhun Yaá Dios, achí 
ró. 31 Te súcuan cácahán ndaá rō 
jeē maá ró cácuu yucün ñayuu ni 
cajehni tée ni canacani jnúhun ya. 
32Núu súcuan te táca cuéchi jeé 
ní casquéjéé ndíyi jií ro, máni un 
cásáha ga maá ró. 

33?Va séhe coo cácuu ró, chi xeén 
rð nájnúhun coo. ¿Ndese cåcu ró 
jéé ma jnahnú ndetú rð quingoo 
ró infierno? 34Núu súcuan te tají 
rí taca tée nacani jnúhun Yaa 
Dios nui ro, jiín táca tée ndíchí 
jéé castéén jnúhun ya. Te sava de 
cahni ro, te sava de cata caa ró 
jicá cruz. Te sava ga de cani ró de 
ini tacá vehe ii sinagoga, te scúnu 
ró de quingoo de tacá ñuu. Te 
súcuan te condee cuéchi siqui maá 
ró jee ní cajehni jií ro taca tée ndaa, 
xihna ga nde Abel tee ndaa, te nde 
Zacarías sehe Berequías, tée ni 
cajehni de ini templo sava méhñu 

cuarto ii jiín altar. 36 Jendaá cahán 
ri jiín ró jee taca cuéchi yáha 
condee siquí ñáyuu iyó vijna. 


Jee cucuíhyá ni ya jíto ya ñuu 
Jerusalén 
(Lc. 13.34-35) 

37—Róhó ñuu Jerusalén, jéhni ro tée 
cánacani jnúhun Yaā Dios, te jéhe ro 
yúu xini tée tájí Yaa Dios véjicoo nuú 
rō. Te cuehé jínu ni cuni ri nastútú rí 
séhe ró, nájnúhun ndují jée nastútú 
tí sēhe ti chiji ndijen tí, te tu ní cúní 
ro. 98 Núu súcuan te vijna te stóo uun 
na ri rohó jíín séhe ró. 39 Chi cáhán ri 
jiín ró jée ndé vijna te ma cóto cuiti 
gå ro nuü ri, chi nde quiji quivi jeé 
cahán sēhe ró: Yohyo váha Yaá cúu 
Yaá véndiji jíín jniñu máá Jítoho yo 
Yaá Dios, achi i. Achí yá. 


Jee ní cachi ya jeé náā templo 
(Mr. 13.1-2; Lc. 21.5-6) 
2 Te ni quenda Jesús ini 
templo cáhnu cuahan ya. 
Te ni quecoo tée cáscuáha jíín yá, 
te ni cacahán de jíín yá siquí tacá 
vehe jeé ndejnáhan jes cúu máá 
templo un. ?Te ni cahán ya jiín de: 
Taca jéé cájito ró yáha, jendaá 
cahán ri jiín ró jeé quiji quivi jee 
ma cóso jnáhan ga ni ¿in yuü, chi 
ndihi jnanú. Achí yá. 


Na seña coo nuú cuácuyajni ndihi 
ñayiví 
(Mr. 13.3-23; Lc. 21.7-24; 17.22-24) 

3Te ni jehén ya jiín tée cáscuáha 
jíín yá nde yucu Olivos, te ni cucóo 
ya yücuán. Te ni quecoo de nuü ya, 
te ni cacajnúhun síin de ya: 

Castúhun ní ndé quívi coo táca 
jée ní cachi ní jéé coo. ¿Te na seña 

coo núu ni cuyajni guivi ndíji ní jíín 
jée jínu ñayiví? áchí de. 

4Te ni cahán Jesús: 

Coto ró jéé ma stahú ni iin de 
róhó. 5Chi quijicoo cuehé tée jeē 
stahú jíín síhví rí. Máá rí cúu Cristo, 
achi de. Te súcuan stáhú de cuehe 
ñayuu. $Te nihin ro jnúhun jeé taca 
lado iyó guerra, chí je yajni coo 
guerra. Te ma yúhu ró, chi cánuú 
coo súcuan. Te ni ná tu jinú quivi 
ndihi ñayiví. 7 Chi ndonda nación 
siquí inga nación, te ndonda ñuu 
siquí inga ñuu jeé cuajnáhan. Te 
coo jnama jiín cuéhyi xeén. Te 
cháha chúcuan jnáa. êTe taca jéé 
yáha cácuu jnúndóho quejéé xíhna 
ñúhún gá. 

%Yicuán na te nastúu i róhó 
jíjnáhan ró jée stóho i róhó te cahni 
i róhó. Te ndihi ñayuu quitt ni i nuú 
rð jeé siquí ruhú. 1%Te quivt ún chi 
cuehé ñayuu candíje caca yátá i, te 
quití ni i nuú jnáhan i, te nastúu 
jnáhan i. Te canecoo cuehé tée 
stáhú, te cahán de jeé jnúhun Yaa 
Dios cánacani de, te stáhú de cuehé 
ñayuu. 12Te nducuehé jniñu néé, te 
jeé yúcuan cuehé i ma cóo mani 
gå i. Te ñayuu cuiñi mhin jíín 
jnúhun ri nde quivi jínu, ñayuu ún 
chi cácu. 14Te jnúhun yáha sígur 
ndese ndácu Yaa Dios jniñu, cuité 
núu níí cáhnu ñayiví, návaha cuni 
ñayuu tacá nación. Yücuán na te 
jinu ñayiví. 

15”Te Daniel, tée ni nacani jnúhun 
Yaá Dios, ni tee de jnúhun iin tee 
néé jée quíji. Te róhó jéē€ cácahu 
tutu ún, na jécuhun ni ro. Chi ¿in 
quiv te cuni ro jee sáha ndevaha 
de jeé stívi de tacá ndajníñu ii ini 
templo, te cuiñi de ini lugar ii. 16 Te 

núu cuni ro jes súcuan cúu, te 
ñayuu cáyúcú región Judea, na 
cúnu i caa i yucu quingoo i. 17 Te 
ñayuu cáyúcu núú quéhe, ma ndívi 
i ini vehe jeé quénehen i ndajniñu 
i, chi cánuú cunu yachi i návaha 
cacu i. 18Te ñayuu cáhiin nuü ítu, 
ma ndíji i vehe jeë quíhin i sahma 
i. 19Te quivt ún naca jeé ndahú 
ñahan cáñuhun sëhe jíín ñahan 
cándeca yiquín, chi ma cúnihin 
ña cunu yachi ña. ??Te cacán tahú 
rð jee ma quíji jnúndóho un jéé 
cunu ró máá tiempo cúun yuhva 
ni quivi ndétatú. 21 Chi jeé quejéé 
un te coo cuehé jnúndóho xeén, 
jeé ná tu coo súcuan nde quivi ní 
jecóo ñaytví te nde vijna. Te jeé 
ndíhi jnúndóho ún te ni ma cóo ga 
jeé súcuan. 22 Te núu tú nastíyi Yaa 
Dios tiempo jnúndóho ún, te ni iin 
ñayuu ma cácu cuiti i. Te jeé siquí 
ñáyuu cácandíije jee ní nacaji ya, jeé 
yúcuan nastíyi ya tiempo un. 
23"Núu súcuan te núu ¿in ñayuu 
cahán jiín ró: Yahá condëhe ró 
íne Cristo, chí: Yücuán condéhe ró 
íne ya, achi i, te ma candíje ró jéé 
cahán i. ?4Chi canecoo tée cástáhú 
jéé achi de jeé Cristo cúu de, chí 
achi de jeé tée nácani jnúhun Yaá 
Dios cúu de. Te sáha de jniñu jéhnu 
jeé naa ni ñayuu coto i, návaha 
stáhú de nde maá ñáyuu ní nacaji 
ya, te núu na cúu. 25 Je ni castúhun 
rí nuú rð vijna nde ná tu coo. ?8 Núu 
súcuan te núu cahán ñayuu jiín ró: 
Cuácondeéhe ró, chi nde nuú ñúhun 
téhé íne ya, achi i, te ma quihín ro 
condéhe ró. Chí núu cahán i: Nehen 
condéhe ró, chi ini vehe yāha íne 
ya, achi i, te ma candíje ró jíjnáhan 
ró. 27Chi nájnúhun jeé ndíndée 

sáha taja te cúndijin nde ichi núü 
cáne niandii jíín ndé ichi núü quée 
niandii, suni súcuan coo quivi ndiji 
ruhú, Yaa ní nduu tee, chi ndihi 
ñayuu coto. 28 Te nájnúhun jeé 
cutútú téji ndé-ni cúu nuú catú 
quiti ní jíhi, suni súcuan coo táca 
jéé ni cáhan ri ndé-ni cúu-ni nuü 
cáhiyo ñayuu. 


Ndese coo quivi ndiji Yaa ní nduu 
tee 
(Mr. 13.24-37; Lc. 21.25-33; 17.26-30, 34-36) 

29 Yiicuán na te núu ni ndihi 
taca jnúndóho quivt ún, te cojnúú 
níandii, te yoō ma ndíi ga. Te 
ningoo quími andiví. Te taca jéē íin 
andiví chi quisi i. 90 Yücuán na te 
coto ñayuu nuŭ maá rí, Yaa ní nduu 
tée, ndiji ri ichi ándiví. Te ndahyú 
ñayuu tacá nación nií cáhnu ñayiví. 
Te coto i nuú ruhú, Yaa ní nduu tee, 
ndiji ri jiín víco andiví, te condiso 
ri cuehé poder, te yóhyo luu 
cujéhnu ri. 31 Te tají rí ndajéhé ri 
quingoo, te tivi nihin ya trompeta. 
Te quinastútú yá ñayuu ní nacaji ri 
ndicúún lado ñayitví, nde iin lado 
ñayivi jíín ndé inga lado. 

32 Vijna te scuáha ró ndese sáha 
nundehe higo: Núu je ni nane 
numa, te ni najee ndaha, te cájini 
rð jeë jæ ni cuyajni tiempo jihní. 
33Te suni súcuan núu ni cajini ró 
jee ní quejéé cúu tacá jniñu jee ni 
cáhan ri, yúcuán na te na jécúhun 
ni ro jee ní cuyajni quivi ndiji ri, te 
yachi coo. 34 Jendaá cahán ri jiín 
ró jee ma cúú ndihi ñayuu jeé cóto 
jnúndóho ún, chi nde squícu ndihi 
jniñu ún. 35Andiví jíín ñáyiví chi 
naa, te taca jnúhun cáhán ri chi ma 
náa, chi ndihi squícu. 

36?Te quivi jiín hora jeé ndíji ri, tú 
ni ¿in ñayuu jiní, ni máá ndajéhé 
cáhiyo andiví, ni máá rí, Sehe Yaa 
Dios. Chi máá iin ni Tátá ri Yaá 
Dios cúu jee jiní. 

37”Chi nájnúhun ni cuu quivi ni 
íyo Noé, suni súcuan coo quiví ndiji 
ruhú, Yaa ní nduu tee. 38 Chi guiv: 
ún, nde ná tu cuun saú xeén, te 
cáyeji i cájihi i, cánandaha i, te 
cájehe i sēhe síhí i jeë nándaha, 
nde ni jinü quivi jeë ni quívi Noé 
ini barco cáhnu jeé naní arca. 99 Te 
tu ní cácandíje ñayuu jeé cuun saú 
xeén, te ni cuun, te ni ndaa ndute 
ni cajihī ndihi i. Te suni súcuan coo 
núu na ndíji ruhú, Yaa ní nduu tee. 
40Te quiví ún cone uŭ tée sájniñu 
nuú ítu. Te iin de naquihin ri, te 
inga de ndoo. 4 Te coo uü ñahan 
jeé ndíco cáhnu, te tin ña naquihin 
ri, te inga ña ndóo. Súcuan cuu jeé 
sava ñayuu naquihin ri te sava i 
quendóo, chi tu ní cácandíije i. 

42'Núu súcuan te ndito na cóo ni 
ro, chi tu cájini rō na quiví ndiji 
Jitoho ro. “Te na chúhun ni ro jeé 
cahán jnúhun yátá yáha: Tee chíí 
vehe, núu jeé jiní de na hora quiji 
ñacuihná, te condito de, te ma 
cuáha de jnúhun sácuihná ndajníñu 
vehe de núú. “Te róhó jíjnáhan ró, 
suni súcuan coo túhva ró, chi máá 
hora jee tú na vé cájeni ni ro, te 
ndiji ruhú, Yaa ní nduu tee. 


Jnúhun yátá síqui mozo 
(Lc. 12.41-48) 
45?Núu súcuan te coo ró nájnúhun 
tin mozo jeé ndíto xini te squícu 
váha. Te máá patrón ni jeni de 
mozo un jée cóto i ñayuu vehe 
de, návaha scáji i máá hora. “6 Te 

yohyo ndetü mozo un jéé núu ni 
ndee patrón, te cuni de jeé súcuan 
squícu vāha i. “ Jendaá cahán ri 
jiín ró jeé cani de mozo un jée cóto 
i ndihi ndajníñu de. $ Te núu mozo 
sáha néé cúu i, te jéni ni i jeë ma 
ndíji yachi patrón i, “te quejéé i 
cani i jnáhan mozo i, te caji i coho 
i jíín tée cánajini, 5%núu súcuan te 
ndee-ni patrón quivt jeé tu ndétu i 
jíín hora jeé tú na vé jéni ni i. 5 Te 
stóho xeén de i, te squívi de i nuú 
cáhiin tée stáhú-ni. Te yúcuan 
ndáhyú i te nacaythí yuhu i jeé 
ndoho xeen i. Achí yá. 


Jnúhun yátá síqui uxi súchi síhí 

2 5 "Te suhva cúu jee ndácu 
Yaa andiví jniñu nuü 

ñáyuu: Cúu nájnühun iin vico 
nándaha. Te ni yo uxi súchi síhí 
jeē ní caquihin i linterna cándaha 
i, te ni quendacoo i cuajnahan i 
iin tee nandaha. ?Te uhún i chi tú 
ndito xini i, te uhún i chi ndito xini 
i. 3Te súchi tú ndito xini, cándaha i 
linterna i, te tu cándaha i petróleo 
jeé náchuhun i. “Te súchí ndito xini, 
chi cándaha i botella petróleo jiín 
linterna i. 5Te níní cúcuéé quiji tée 
nandāha ún, te ni quee mahná, te 
ni caquixi ndihi i. “Te nuú ní cuu 
sava ñuú, te ni cajini i jee cácana 
jee: Je vēji tee nandaha. Cuángoo 
quijnahan ro de jíjnáhan ró, áchí. 
7 Yücuán na te taca súchi síhí un 
ní candonda i, te ni casátuhva i 
linterna i. $Te súchi tú ndito xini, 
ni cacahán i jíín súchi ndito xini: 
Cuáha jecu petróleo nui ri jijnáhan 
ró, chi cuandahva linterna ri, achí 
i. 9Te ni cacahán súchí ndito xini: 
Ma cúu, chi ma cánda jes cúu máá 

rí jiín máá ró. Vaha ga quingoo ró 
núú cúyahu, te cuaan ró jée cúu 
máá ró. Achí i. Te níní cuángoo i 
cuaan i, te ni quee-ni tée nandaha. 
Te súchi cáhiyo tühva un, ní 
quívicoo i jíín de vico nándaha de. 
Te ni ndihyú yehyí. Te ni cunúu, 
te ni quecoo uhün gå súchi síhí un. 
Te ni cacahán i jíín tée nándaha: 
Nune ní yéhyí na quívicoo ná, áchí 
i. 12Te ni cahán maá de: ¿Ndé nuü 
véjicoo ró? Chi tu jíní ri rohó, áchí 
de. Achí yá. 

13 Yücuán na te ni cahán ya: 

Núu súcuan te ndito coo ni ro, chi 
tu cájini rō na quiví na hora ndiji 
ruhú, Yaa ní nduu tée. Achí yá. 


Jnúhun yátá síqui tée ní jehe 
núu xúhun núú taca mozo 
14”Te suhva cúu jeé ndácu Yaá 
andiví jniñu nuú ñáyuu: Cúu 
nájnúhun tin tee jee quihin jicá de 
inga ñuu. Te nde ná tu quihin de te 
ni cana de mozo de jíjnáhan, te ni 
jehe núu de xúhún de nui i, jeē na 
sájniñu i jíín návaha nducuehe. 
15"Te nuü ¿in i ni jéhe de uhún mil 
xúhun cáa. Te nuú inga i ni jehe 
de uü mil. Te nuú inga i ni jehe de 
tin mil. Súcuan ni jéhe de, chi jíní 
de nasaa canda iin ¿in i sájniñu i 
jíín. Yúcuán na te ni quihin de ichi 
cuahán jicá de. 16 Te mozo jeē ní 
quihin uhún mil xúhún, ni sájniñu 
de jíín. Te ni nihin de uhún ga mil 
siquí. 17 Te mozo jeé ní quihin uü mil 
xühún, suni ni nihin de uü gå mil 
siquí. 1$Te mozo jeé ní quihin iin 
mil xúhún, ni jehén de ni jete de yau, 
te ni chisahí de xúhún patrón de. 
19Te ni yáha cuehé tiempo, te ni 
ndee patrón mozo un jíjnáhan. Te 

ni nandacán de cuenta nuü i. 20Te 
ni quee mozo jeé ní quihin uhün 
mil xúhún un, te ni nacuáha de 
xühún un núü patrón de jíín úhin 
ga mil jeé ni níhin de siquz. Te ni 
cahán de: Ni jëhe ní úhün mil nuú 
ná, te yaha íyó úhün ga mil jee 

ni níhin na síquí. Achí de. 2 Te ni 
cahán patrón jiín de: Iyó váha núu 
súcuan. Yohyo vaha mozo cúu ró 
jée squícu vaha ró. Chi váha ni 
squícu ró iin jniñu lúlí-ni, te vijna 
te cuáha ri jniñu jéhnu ndacu ró. 
Te quivi ró núi cusit ni rō jiín rí. 
Achí de. 22Yucuán na te ni quee 
mozo jeé ní quihin uü mil xúhún 
un. Te ni cahán de: Ni jëhe ní út 
mil nui ná, te yaha íyó úü ga mil 
jeé ni níhin na síquí. Achí de. Te 
ni cahán patrón jiín de: Iyó váha 
núu súcuan. Yohyo vaha mozo cúu 
ró jée squícu váha ró. Chi váha ni 
squícu ró iin jniñu lúlí-ni, te vijna 
te cuáha ri jniñu jéhnu ndacu ró. Te 
quivi ró núü cusit ni rō jiín rí. Achí 
de. ?4Te ni quee mozo jeë ní quihin 
tin mil xühún un, te ni cahán de 
jíín patrón: Je jíní na níhín jée tée 
xeen cúu ní. Chi cuehe gå cuní ni 
vesú jee cúu sáha mozo ni, te cuehé 
ga nándacan ní vesú jeé ni jéhe 

ní. 25Te jeé yúcuan ní yúhu ná, te 
ni jehén na ní chisahi ná xúhun ní 
chui ñuhun. Te yahá na nácuaha na 
xúhun ní. Achí de. 26Te ni cahán 
patrón jiín de: Mozo cuxí cúu ró te 
máni jniñu néé sáha ró. Chi jéni ni 
rð jeé cuehé gå cuní ri vésú jeé cuu 
sáha mozo ri, te cuehé gå nándacán 
ri vesú jeē ni jéhe ri. 27Núu jeé 

ni chúne ró xúhun rí nuú banco 
nuú, te jee ní ndee ri te naquihin ri 
xúhun rí nde jiín séhe xúhun nú. 

Achí de jíín i. ?8Te ni cahán de jíín 
táca gá mozo de: Núu súcuan te 
quende ro mil xúhun jíña nui i, te 
cuáha ro núú mozo névaha uxi mil. 
29 Chi ñayuu jeé névaha, sa quiji 

ga nuü i, te conevaha cuehé i. Te 
ñayuu jeé tu névaha, sa cujiyo-ni 
vesú jecu jeē névaha i. 3 Te mozo 
yáha jée tu sájniñu vaha, quenehen 
ró i na quíhín i nuú quéhe nui 

née. Te yúcuan ndáhyú i te nacaythí 
yuhu ijeé ndoho xeén i. Achí 
patrón un. 


Siquií jeé cóo juicio tacá nación 

31 Te ni cahán ga ya: 

Hn quivt te ndiji máá Yaa ní nduu 
tée, te cuu ya Rey nuú ñáyuu. Te 
tacá ndajéhé ya cuiñi níí xiin ya. 
Te cucóo ya mesa nuú ndácu ya 
jniñu, te yohyo luu cujéhnu ya. 32 Te 
ndutútú ñayuu tacá nación nui ya. 
Te sástin ya i jíjnáhan i, nájnúhun 
cúsíin lanchi jíín ndixúhú sáha 
tée ndíto ti. 33Te ñayuu váha jeé 
cúu nájnúhun lanchi, chucú yá 
ilado váha ya. Te ñayuu neé jeé 
cúu nájnúhun ndixúhú, chucú yá i 
lado jecó yá. 3“Yücuán na te cahán 
Rey jiín ñáyuu cáhiin lado váha 
ya: Naca ndetú ro jee ni sáha Tátá 
ri jiín ró. Nehen quívicoo ró núü 
ndácu ró jniñu. Chi nde quiv ní 
jecoo ñayiví te je ni sátühva ya 
nuú ndacu ró jniñu. $5Chi ni jii ri 
sōco, te ni cajehe ro jée ní yeji rí. 
Ni jichi ri ndute, te ni cajéhe ró jéē 
ní jihi ri. Ni quiji ri nde ñuu jicá, te 
ni cajehe núú ró vehe ni ndóo ri. 
36Ni cumani sahma ri, te ni cajéhe 
ró. Ni cocuhü ri, te ni jecondéhe 
ró ruhú. Ni ine ri vecáa, te suni ni 
jecondéhe ró ruhú. Súcuan cahán 

yá jiín ñáyuu cáhiin lado váha ya. 
37 Yücuán na te cahán ñayuu váha 
un jíín yá: ¿Na quivi ní cajito ná 
níhín jée jíi ni sóco, te ni cajehe na 
jée ní yeji ní, chí jée jichí ni ndute, 
te ni cajéhe ná ní jihi ní? 38¿Te na 
quivi ní cajito ná jée ní quiji ní ndé 
ñuu jicá, te ni cajehe núú ná vehe 
ni ndoo ní, chí jée cúmani sahma 
ní, te ni cajéhe ná? 3% ¿Te na quivr 
ní cajito ná jée cuhú ni, chí jée íne 
ní vecáa, te ni jecondéhe ná nihín? 
achi i. “Yicuán na te cahán Rey 
jiín i: Jendaá cahán ri jiín ró jée 
ná ni casáha ró súcuan jíín iin tacá 
hermano ri jeé cácandije, vesú 
ñayuu núu ga cúu i, te nuü maá rí 
ni casáha ró. 

4 Yücuán na te suni cahān Rey 
jiín ñáyuu cáhiin lado jecó yá: 
Ñayuu jnahnú ndetú cácuu ró. 
Cujiyo quingoo ró núú ñuhún jeé 
cayú nií cáni, nuú iyó túhva cone 
jexeén jiín táca táchi jee cájejníñu 
nuú. Chi ni jii ri sóco, te tu ní 
cájehe ro jée cáji ri. Ni jichi ri 
ndute, te tu ní cájéhe ro jéé coho 
ri. Ni quiji ri nde ñuu jicá, te tu 
ní cájehe núú ró vehe ndoo ri. Ni 
cumani sahma ri, te tu ní cájehe 
ró. Ni cocuhi ri, ni ine ri vecáa, te 
tu ní jécondehe ró ruhú. Súcuan 
cahán ya jiín ñáyuu cáhiin lado 
jecó yá. “Yiúcuán na te cahán 
ñayuu un jíín yá: ¿Na quivi ní cajito 
na níhín jée jíī ni sóco, chí jée jichí 
ni ndute, chí jée ní quiji ní ndé ñuu 
jicá, chí jée cúmani sahma ní, chí 
jée cuhú ni, chí jéé íne ní vecáa, te 
tu ní cájehe na jóð cúmani nuu ní? 
Achi i. “S Yücuán na te cahán ya 
jiín i: Jendaá cahán ri jiín ró, jee 
tu ní cásáha ró súcuan jíín ni tin 

tācá hermano ri jee cácandíje, vesú 
ñayuu núu ga cúu i. Núu súcuan 

te suni nuú maá rí cúu jeé tu ní 
cásáha ró, achi ya. “S Yücuán na te 
quingoo ñayuu un núü ndóho i níí 
cáni. Te ñayuu váha un quívicoo i 
nuú cótecu i níf cáni. Achí Jesús. 


Jee ní casquíjnáhan de jnúhun jee 
jnii de Jesús 
(Mr. 14.1-2; Lc. 22.1-2; Jn. 11.45-53) 
2 6 Te nuü ní ndihi ni cahán 
Jesús taca jnúhun yáha, te 
ni cahán ya jiín tée cáscuáha jíín 
yá: 

2 Je cájini rð jeé uū na quivr te 
coo vico pascua. Te ruhú, Yaa ní 
nduu tée, nastúu i ruhú jee cúú ri 
jicá cruz, achí yá. 

3Yücuán na te sutú cácujéhnu, 
jíín tée cástéén tutu ley, jiín táca 
tée jéhnu jeé cándacu jniñu nuü 
ñáyuu hebreo, ni candutútú de 
ini patio vehe palacio maá sútú 
cujéhnu ga jeé naní Caifás. “Te ni 
candajnúhún de ndese jnii de Jesús 
jiín jnúhun stáhú, te cahni de ya. 
5Te ni cacahán de: 

Ma jníi yó de máá quívi víco, chi 
ndonda ñayuu siquí yo, achí de. 


Jnúhun ñahan jee ní chuhun 
perfume xini yá 
(Mr. 14.3-9; Jn. 12.1-8) 


STe íne Jesús ñuu Betania vehe 
Simón, tée ni ndoho cuehy? stehyú. 
7Te ni quee tin ñahan nui ya, 
ndáhá ña iin frasco yuú luu jeé 
ñúhun aceite perfume jeé yóhyo 
yahu ndéé. Te ni chuhun ña xini yá 
níní jéē yéji ya staa. $Te ni cajito 
tee cáscuáha jíín yá, te ni caquití ni 
de, te ni cacahán de: 

éNajehe cúu jeé náa saá-ni 
perfume jiña? ?Chi cuu xicó yahu 
yó núú, te cuåha yo xúhun núü 
fláyuu ndahú. Achí de. 

10Te ni jini Jesús jnühun cácahan 
de. Te ni cahán ya jiín de: 

¿Naun cásáha ró jée nácani uhú 
ni ñahan yáha? Chi ¿in jniñu váha 
cúu jeé ni sáha ña jíín rí. Chi níní 
coyücu ñáyuu ndahú jíín ró, te ruhú 
chi tuá condee ri jiín ró. 12Chi jeé 
ní chuhun ña perfume yáha ruhú, 
suu cúu jeé ni sátúhva ña ruhú 
nde quiví quíndūji ri. 3 Jendaá 
cahán ri jiín ró jeē nií cáhnu ñaytvi 
ndé-ni cúu nuü cuité jnúhun yáha 
jée jnáma ri ñayuu, suni nacani 
i jnúhun jee ni sáha ñahan yáha, 
návaha cocuhun ni ñayuu ña, áchí 
yá. 


Jeé ní nastúu Judas yá 
(Mr. 14.10-11; Lc. 22.3-6) 

14 Yücuán na te iin jeë ndihúxí 
uú tee cáscuáha ún, nání de Judas 
Iscariote, ni jehén de nuü sutú 
cácujéhnu. 1 Te ni cahán de jíín: 

¿Nasaa cuáha ní núü ná, te na 
nástúu ná de nuü ní? áchí de. 

Te ni cajéhe ocó uxi xúhun plata 
nuü de. 16Yūcuán na te nde quiví un 
ní quejéé de ndúcú de modo ndese 
nastúu de ya nuú sutú jijnáhan. 


Jeé ní jequin yá Cena yá 
(Mr. 14.12-25; Lc. 22.7-23; 
Jn. 13.21-30; 1 Co. 11.23-26) 
17Te máá quívi jeé quejéé vico jeé 
cáyeji ñayuu pan jeé tú na levadura 
yíhi, te ni quijicoo tée cáscuáha un 
núú Jesús. Te ni cacahán de jíín yá: 
¿Ndé nuü cuní ni jéé quísatúhva 
ná cuxíni ní vico pascua? áchí de. 

18Te ni cahán ya: 

Cuángoo nde ñuu, vehe tée jeē jé 
ni cacahán yo, te cahán ro jiín de: 
Achí máá Maestro jeé ní cuyajni 
quiví cuu ya. Te vijna te caji ya vico 
pascua ini vehe ní jíín tée cáscuáha 
jíín yá, achi ro. Achí yá. 

19 Te tée cáscuáha jíín yá, ni 
casáha de nájnühun ni ndacu Jesús 
jniñu nuü de, te ni casátúhva de jeé 
cuxíni ya vico pascua. 

20Te jeé cuácuaa, te ni quee ya, te 
ni cucóo ya mesa jiín ndihúxí uŭ 
tēe cáscuáha jíín yá. 21 Te níní yéji 
yá jiín de te ni cahán ya: 

Jendaá cahán ri jiín ró jeé ¿in 
róhó nastúu ruhú vijna, áchí yá. 

22Te ni cacucuíhyá ndasí ni de. Te 
ná tin ná iin de ni cacajnúhún de 
ya: 

¿A sáña cúu? áchí de. 

23 Te ni cahán ya: 

Hin róhó jée cáyeji cáhnu jíín rí 
tin coho, suu ró nastúu ruhú. 24Te 
ruhú, Yaá ní nduu tee, jendaá cúu 
jeé quihín rí cuu ri, nájnúhun yósó 
jnúhun ri nuü tútu ii. Te naca xeén 
ndoho tée nastúu ruhú. Vaha ga 
núu tu ní cácu tée un núú, áchí yá. 

25Yucuán na te ni cahán Judas, 
tēe nastúu ya: 

¿A sáña cúu, Maestro? achí de. 

Te ni cahán ya jiín de: 

Suu ró cúu, áchí yá. 

26Te níní jéé cáyeji de jíín yá, te ni 
quihin ya pan, te ni nacuatáhú yá, te 
ni tahú cuéchí yá, te ni jéhe ya nuú 
tée cáscuáha jíín yá. Te ni cahán ya: 

Caji ro jijnáhan ró, chi yaha cúu 
yiqui cúñu rí, achí yá. 

27 Yücuán na te ni quihin ya iin 
copa ndúxi uva, te ni nacuatáhú yá, 
te ni jëhe ya nuú de. Te ni cahán ya: 

Coho jíjnáhan ró. 28Chi yaha cúu 
niñt ri jeē cuáha ri jeē cúu contrato 
jeé, te cati jee ndundoo cuéchi 
cuehé ñayuu, te coo jnúhun cáhnu 
ni nuú cuéchi i. 2? Te cáhán ri jiín 
ró jee ndé vijna te ma cóho ga ri 
ndúxi ndehé uva yahá, chi nde 
quiji quiví ndacu Tátá ri jniñu níf 
ñayiví, te sáá te coho tucu ri jiín ró 
jijnáhan ró. Achí yá. 


Jeé ní cachi ya jee yúhu Pedro cahán 
de jeé jiní de ya 

(Mr. 14.26-31; Lc. 22.31-34; Jn. 13.36-38) 

30Te ni jita ya iin yaa ii jiín 
de jíjnáhan de. Te ni quenda ya 
cuahán ya jiín de nde yucu Olivos. 
31 Yücuán na te ni cahán ya: 

Ndivii ro nayúhu ró jeé siquí ruhú 
jecuáa vijna. Chi suhva je yósó 
joúhun ri nuŭ tútu ii, ni cahán Yaa 
Dios: Cuáha ri jnúhun jee cáhni 
ñayuu tée ndíto lanchi, te lanchi un 
cuítē núu ti jeë yúhu tí, achí. 32Te 
jeé nátecu ri, te xihna ruhú cosnúu 
rí guihin ri región Galilea, te sáá te 
najinúcoo ró, áchí yá. 

33 Yücuán na te ni cahán Pedro: 

Vesú ndihi de na náyúhú de, te 
máá ná chi ma náyúhú cuiti ná, 
áchí de jíín yá. 

34Te ni cahán ya jiín de: 

Jendaá cahán ri jiín ró jeé jecuáa 
vijna, nde ná tu cana líhli, te yúhu 
ró jee jnii ñayuu rohó, te uni jínu 
cahán ro jeé tu jíní ro ruhú, achí yá. 

35Te ni cahán Pedro jiín yá: 

Vesú núu cuu na jíín ní, te ma 
cahán cuiti na jée tu jíní na níhín, 
áchí de. 

Te suni súcuan ni cacahán ndihi 
tee cáscuáha jíín yá. 

Jee ni jícan tahú ya nuú huerto 
Getsemaní 
(Mr. 14.32-42; Lc. 22.39-46) 

36 Yacuán na te ni jinú Jesús jiín 
tée cáscuáha jíín yá iin lugar nuú 
naní Getsemaní. Te ni cahán ya jiín 
de: 

Yahá-ni cucóo ró, te na quíhín ri 
yücuan cácan tahú ri, achí yá. 

37Te ni jeca ya Pedro jiín ndindúú 
séhe Zebedeo cuahán ya jiín de. Te 
ni quejéé yá cucuíhyá ndasí ni yá te 
cúxií ni ya jee quíji jnúndóho siquí 
ya. 38 Yücuán na te ni cahán ya jiín 
de: 

Yohyo cúcuihyá ni ri, te ndúcú 
sáha jeé cúü ri. Yahá condetu ró te 
condito ró jíín rí. 

39Te ni jica ya jecu ga, te ni jecuifr 
yití yá ni jequin ya nuú ya nuú 
ñúhun, te ni jicán tahú ya suhva 
nuü Yaa Dios: 

Tátá maá ná, núu cuu te tejiyo ní 
jnúndóho yáha jéé ma quíji siquí ná. 
Te nasúu jée cuní maá ná, chi jee 
cuní maá ní na cóo, áchí yá. 

4 Yücuán na te ni ndee ya nuú 
ndinúní tée cáscuáha jíín yá, te ni 
jito ya jee cáquixi de. Te ni cahán 
ya jiín Pedro: 

¿A tu ní cánda ró condito ró jíín 
rí vēsú iin hora?  Coo ndito ni ro 
te cacán tahú ro jee chindéé ñáhán 
yá rohó jéé ma sáha ró cuéchi jee 
coto ndee jeneé róhó. Chi cúní ndije 
ánuá ro squícu vaha ró, te yiqui 
cúñu ro chi tu fuerza, achí yá. 

42Te ni jehén tucu ya vuelta ui, te 
suhva ni jicán tahú ya: 

Tátá maá ná, te núu ma cúu 
cujiyo ¡núndóho yáha jee ma ndóho 

ná, te na cóo jee cuní maá ní núu 
súcuan, áchí yá. 

43Te ni ndee tucu ya nuü de, te 
ni jito ya jeé cáquixi tucu de, chi 
yOhyo cájii de mahná. “Te ni stóo 
ya de, te cuahán tucu ya cuacacán 
tahú yá vuelta uni. Te suni jnúhun 
yúcuan ní cahán ya. “S Yücuán na te 
ni ndee tucu ya nuü de jíjnáhan de, 
te ni cahán ya jiín de: 

Vijna te cusú rō te ndetátu ró. Te 
je ni quee hora, te ruhú, Yaa ní 
nduu tée, natúu ri te jnii tee cáhiyo 
cuéchi ruhú. *£Ndocuiñt jijnáhan 
ró, chi je vēji tēe nastúu ruhú, te 
quihin yo jiín de, áchí yá. 


Jeë ní cajnii de Jesús 

(Mr. 14.43-50; Lc. 22.47-53; Jn. 18.2-11) 

47Te sá cáhán ga ya súcuan, te 
ni quee-ni Judas, iin jnáhan jeé 
uxí uii tee cáscuáha jíín yá. Te 
véjicoo cuehe tēe jíín de, cándaha 
de espada jiín yujnu. Chi sutú 
cácujéhnu jíín táca tée jéhnu 
cándacu jniñu nuú ñáyuu hebreo, ni 
catají tée ún. 48Te Judas, tée nástúu 
ya ún, je ni jéhe de tin seña nuú tée 
un jíjnáhan, chi ni achi de: 

Tée jeë téchúhu rí un cúu. Te jni 
ró jíináhan ró, áchí de. 

49Te ni quee-ni de nuü Jesús, te ni 
cahán de: 

Ta ni cuaa, Maestro, achí de. 

Te ni techúhú de ya. 5 Te ni 
cahán Jesús jiín de: 

Amigo, ¿na jniñu vēji ró? áchí yá. 

Yucuán na te ni jiniicoo taca gá 
tée ún, te ni cajnii de Jesús. 

51 Te iin tée jeé cáhiin jíín Jesús, ni 
tava de espada de, te nijehnde de 
soho iin mozo maá sútú cujéhnu ga. 
52 Yücuán na te ni cahán Jesús jiín de: 

Nachuváha espada rō, chi taca 
jée cájejnáhan jíín espada, suni jíín 
espada cuu. 53 ¿Te á tu cájini ro jeé 
cuu cacán tahú ri nuú Tatá ri, te 
vijna ñúhún tají yá víhyá ga uxi 
uii mil ndajéhé andiví jee jnama 
ruhú? 54 Te núu súcuan, ¿te ndese 
cuu squícu jnúhun cáhán tutu ii jeé 
cánuú ndoho ri súcuan? áchí yá. 

55 Yücuán na te ni cahán ya jiín 
ñáyuu cuehe ún: 

¿Te va tee cuíhná cúu ri jeē 
véjicoo ró jíín espada jiín yujnu 
jeé jnii ró rúhú jeē súcuan. Taca 
quívi ni cucóo ri jiín ró jijnáhan 
ró ini templo cáhnu, ni steén ri 
jnúhun, te tu ní cájnii ró rúhú. 56 Te 
súcuan cásáha ró návaha na squícu 
jeé cahán tutu ii jee ní catee tée ni 
canacani jnúhun Yaá Dios, achí yá. 

Yücuán na te ndihi tée cáscuáha 
jíín yá, ni castóo de ya, ni cajinu de 
cuangoo de. 


Jeë ní indichi Jesús nuú junta tée 
cácujéhnu ga 
(Mr. 14.53-65; Lc. 22.54-55, 
63-71; Jn. 18.12-14, 19-24) 

57Te tée ni cajnii Jesús, cuangoo 
de jíín yá nuu Caifás, tée cúu sutú 
cujéhnu ga. Te yúcuan cáhiin tútú 
tée cástéén tutu ley jiín táca tée 
jéhnu cándacu jniñu. $8 Te Pedro chi 
jícá-ni ndíquín de ya, te ni jinú de 
patio sutú cujéhnu ga. Te ni quivi 
de ini patio, te ni cucóo de jíín táca 
policía, návaha coto de ndese coo 
siqui ya. 

59 Te sutú cácujéhnu jíín táca tée 
jéhnu jíín ndihi tée cásáha junta 
cujéhnu ga, ni canducú de tée 
cahán jnúhun yáá síqui Jesús, chi 
cahni de ya cácuni de. 9% Te vésú ni 

quecoo cuehe ñayuu cácahan yaá, 
te tu ní cánihin de cuechi siquí ya 
jeē cáhni de ya. Te jee sándihí te 
ni quecoo uii testigo jee cahán yaá 
síqui ya. 81 Te áchí: 

Tee yáha ní cahán de jeé cuu 
canu de templo Yaá Dios, te nuü 
uní-ni quiví te nucondichi sáha de, 
áchí. 

62Yicuán na te ni ndocuiñí maá 
sútú cujéhnu ga, te ni cahán de jíín 
yá: 

¿Naun tu cáhán cuiti ro? ¿A iyó 
ndáa jeé cácahan tée yáha síqui ro? 
Achí de. 

63Te Jesús tu ní cáhán cuiti ya. Te 
ni cahán maá sútú cujéhnu ga: 

Ndácu ri jniñu nuü ro jee cahan 
ndaa rō cuni nahín maá Yaā Dios, 
Yaā técu. Cachi cají te núu máá ró 
cúu Cristo, Sēhe Yaā Dios, achí de 
jíín yá. 

64Te ni cahān yā: 

Suu ri cúu, nájnūhun cáhán ro. 
Te na cástúhun rí nuü ro jijnáhan 
ró jée taca quívi jee quíji te coto 
ró rúhu, Yaa ní nduu tée, condee 
ri lado váha Yaa iyó poder. Te coto 
ró jée ndíji ri ichi ándiví jíín víco. 
Achí yá. 

65Yucuán na te sutú cujéhnu ga ni 
jehnde de sahma de jeé quití ndasí 
ni de, te ni cahán de: 

Tee yáha chi cáhán de jnúhun 
ndeváha jeé quití ni Yaá Dios, chi 
sáha de máá de Séhe Yaá Dios. 
¿Ndé jíni ñúhún gá yo testigo núu 
súcuan? Chi je ni cajini ró jnúhun 
ndevaha cáhán de. $6¿Te ndese 
cájeni ni rō? achí de. 

Te ni cacahán tée cuehé ún: 

Cuéchi cúu jeé cahán de súcuan, 
te jíni ñúhún cuu de, áchí. 

67 Yücuán na te ni catesthí de 
nuú ya, te ni cacani de ya. Te sava 
ga de ni cacatu de nuú ya. $8 Te ni 
cacahán de: 

Te núu Cristo cúu ró, te cachi ro 
ndé iin cúu jeé ní cani róhó, áchí 
de. 


Jeë ní cachi Pedro jeé tu jíní de ya 
(Mr. 14.66-72; Lc. 22.56-62; 
Jn. 18.15-18, 25-27) 

69Te níní jéé súcuan cúu, te Pedro 
néne de nuú quéhe ini patio. Te ni 
quee ¿in ñahan jéjniñu vehe ún, te 
ni cahán ña jíín de: 

Róhó chi suni ni jica ró jíín Jesús 
tee Galilea, achí ña. 

70 Te máá de tu ní cáchi de, chi ni 
cahán de ni cajini ndihi ñayuu: 

Tu jíní ri na jnúhun cáhán ro, achí 
de. 

71 Te ni quenda de yéhyí núü 
quéhe, te ni jito inga ñahan nuú de. 
Te ni cahán ña jíín ñáyuu cáhiin 
yücuán: 

Tée yáha chi suni ni jica de jíín 
Jesús, tee ñuu Nazaret, achí ña. 

72Te inga jínu tu ní cáchi tucu de, 
chi sa ni cahán teyí de: 

Tu jíní ri tee ún, áchí de. 

73Te ni cunúu jecu ga, te ñayuu 
cáhiin yücuan ní quecoo i nuú 
Pedro, te ni cacahan i: 

Jendaá ndije jeē suni jnáhan tée 
un cúu ró, chi ndijin cahán ro jee 
tée Galilea cúu ró, áchí i. 

74Yūcuán na te ni quejéé de cáhán 
teyí de jee na cóndee cuéchi siqui 
de núu tu cáhán ndaá de: 

Tu jíní cuiti ri tee ún, áchí de. 

Te ni cana-ni líhli. 79 Te ni 
nucúhun ni de jnúhun ni cahan 
Jesús jiín de: Nde ná tu cana líhli, 

te yühu ró te cahán ro uni jínu jeé 
tu jíní ro ruhú. Te ni quenda de 
cuahán de, te yohyo ni ndahyú de 
jeé ní cachi de jeé tu jíní de ya. 


Jeē cuángoo de jíín yá nuú Pilato 
(Mr. 15.1; Lc. 23.1-2; Jn. 18.28-32) 
2 Yücuán na te ni cundijin. 
Te taca sútü cácujéhnu jíín 
táca tée jéhnu jee cándacu jniñu 
nuü ñáyuu hebreo, ni casquíjnáhan 
de jnúhun ndese sáha de jeē cuu 
Jesús. ?Te ni cajihni de ya, te 
cuangoo de jíín yá nuú Poncio 
Pilato, tee cúu gobernador. 


Jeé ni jíhi Judas 

3Yucuán na te Judas, tée ni 
nastúu ya un, ní jito de jeé ní 
cunihin sigui ya jeē cúú ya. Te ni 
jnahuhü ni de, te ni nacuáha de ocó 
uxi xúhun plata jeé ni níhin de nuü 
sutú cácujéhnu jíín núü táca tée 
jéhnu. “Te ni cahán de jíín: 

Cuechi ni sáha ná jée ní nastúu 


ná iin tee cuu de, te tú na cuéchi de. 


Te máá sútú un ní cacahán de: 

¿Vé jitú ni ruhú? Cuechi máá ró 
cúu. Achí de. 

5Te ni scáne Judas xúhún un ini 
templo. Te ni quenda de cuahán de, 
te ni scuéhne de máá de. 

êTe sutú cácujéhnu ni canastútú 
de xúhún un, te ni cacahán de: 

Ma cúu chuhun yó xúhun yáha 
ini yejnú nuú cásoco ñayuu, chi 
xúhun jée ni jéconaá jeé cúú tin tee 
cúu, áchí de. 

7 Yücuán na te ni casándaáa de 
jes xúhun yúcuan cuaan de ñuhun 
jeé naní Lugar Ñuhun Quíxin, 
návaha yúcuán quindüji ñayuu 
ñuu jicá. 8 Jeë yúcuan cúu jeē ndé 

vijna nání ñuhun ún Lugar Ñuhun 
Niñz. ?Te súcuan ni squícu jnúhun 
ni cahan Jeremías, tée ni nacani 
jnúhun Yaå Dios nde jenahán: Ni 
caquihin de ndihócó uxī xúhun 
plata, te súcuan-ni cúu iin yahu jeé 
ní casáha ñayuu Israel cuenta jeé 
ndeé ya nuü i. Te jíín xúhun un ní 
cajeen de ñuhun quíxin, nájnúhun 
ni ndacu máá Jítoho yo Yaā Dios 
jniñu nuu ri. Achí Jeremías. 


Jeé ní indichi Jesús nuú Pilato 
(Mr. 15.2-5; Lc. 23.3-5; Jn. 18.33-38) 
11Te nuü ní jinúcoo de jíín Jesús 
nuú gobernador, tée cúu Pilato, te 
ni cajnúhún de ya: 

¿A máá ró cúu Rey ñayuu hebreo? 
achí de. 

Te ni cahán Jesús: 

Suu ri cúu, nájnúhun cáhán ro. 

12Te sutú cácujéhnu jíín tée 
jéhnu cándacu jniñu, ni cacahán 
de cuéchi siquí yá. Te tú na vé ni 
cáhán cuiti ya. 3 Yücuán na te ni 
cahán Pilato jiín yá: 

¿A tu jíni ró jée cácahán de cuehé 
cuéchi siqui ro? achí de. 

14Te tu ní cáhán cuiti yá ni iin 
jnúhun jíín de. Te nahán ní naa ni 
gobernador jeé tú na vé ni cáhán yá 
jiín de. 


Jee ní cundaa jeé cúü yá 
(Mr. 15.6-20; Lc. 23.13-25; Jn. 18.38-19.16) 
15Te íyó costumbre gobernador 

jeé quiví víco un siáá de ¿in tee íne 
vecáa, núu na-ni tée cácuni ñayuu. 
16Te suu quivi un íyó iin tee íne 
vecáa, nání de Barrabás, te je ni jité 
núu jnúhun jee ni sáha de cuéchi 
xeén. 1 Te nuú ní candutútú ñayuu, 
te ni cahan Pilato jiín i: 

¿Ndé tée cácuni ro jeé siaá ri 
vijna: á Barrabás, chí Jesús jee cúu 
Cristo, Yaá ní tají Yaā Dios? achí de. 

18Súcuan ni cahán de chi cúní de 
siáá de Jesús. Chi je ni jecúhun ni 
de jeé ní cacucuésún ni taca sútú 
un cájito de ya, te jeé yúcuan ní 
quijicoo jíín yá nuú de. 

19 Te níní jéē néne Pilato silla nuú 
sándaa de jniñu, te ñasihí de ni tají 
ña jnúhun nuú de: Ma quívi nduu rð 
yohyo ni siúhu jéni ruhú cuni jeē 
siquí de, áchí ña. 

20Te sutú cácujéhnu jíín táca tée 
jéhnu, ni cascáhán de ñayuu jeé 
na cácán i jee siaá de Barrabás, te 
na cúü Jesús. 21 Yúcuán na te ni 
cajnúhún tucu gobernador: 

Jeé uú de, ¿ndé iin de cácuni rō 
jeé siaá r1? achí de. 

Te ni cacahán i: 

Siáá ni Barrabás, achí i. 

22Te ni cajnúhún Pilato: 

Núu súcuan te ¿ndese cácuni 
rð jeé sáha ri jiín Jesús, tēe cúu 
Cristo? achí de. 

Te ni cacahán ndihi i: 

Cata caa ní de jicá cruz, na cúü 
de, áchí i. 

23 Yücuán na te ni cahān Pilato: 

¿Na cuechi ni sáha de núu 
súcuan? áchí de. 

Te ñayuu un ní cacana jee ndasí i: 

Cata caa ní de jicá cruz, na cúú 
de, áchí i. 

24Te ni jini Pilato jeë tu cúndeyí 
de jíín ñáyuu, chi sa víhyá ga 
cácuvaa i. Te ni ndacu de jniñu jeé 
na qufji ndute, te ni nandahá de nuü 
ñáyuu cuehé ún. Te ni cahán de: 

Jeë nándahá rí yaha cúu seña jeé 
tú na cuéchi condee siqui ri jeē cúü 

tée vaha yahá. Chi siquí maá ró 
jijnáhan ró na cóndee. Achí de. 
25Te ni cacahán ndihi ñayuu: 

Suu siquí maá ná jíín síqui séhe 
ná na cóndee cuéchi jee cúü de, 
áchí i. 

26Yucuán na te ni siaá de 
Barrabás. Te ni ndacu de jniñu jeé 
na cáni tacá soldado un Jesús, jiín 
jée cáta caa de ya jicá cruz. 

27 Yücuán na te soldado un 
cuangoo de jíín Jesús ini palacio. 
Te ni cacana de ndihi jnáhan 
de ni candutútú núü ya. 28Te ni 
caquenehen de sahma ya, te ni 
cachuhun de ya iin sahma cuehé jeé 
cúu sahma rey. 29 Te ni casáha de 
tin corona iñu, ni cachuhun de xini 
ya. Te ni cachihi de ndaha váha ya 
tin yujnu jee nájnúhun bastón. Te ni 
casácata de nui ya, chi ni cajecuiñt 
yití de, cásáha de jee chiñúhún de 
ya. 

Naca jeé váha rey cúu Rey ñayuu 
hebreo, achí de. 

30Te ni catesthí de nuü ya. Te ni 
caquihin de yujnu jee ní cachihi de 
ndaha ya, te ni cacani de xini ya. 

31 Te nuú ní cuu ni casácatáa de nuú 
ya, te ni catava de sahma cuehé un, 
te ni canachuhun de ya sahma máá 
yá. Te cuangoo de jíín yá jeé cata 
caa de ya jicá cruz. 


Jeé ní cacata caa de ya jicá cruz 
(Mr. 15.21-32; Lc. 23.26-43; Jn. 19.17-27) 


32Te nuú ní quendacoo soldado un 
jíín yá, te ni canajnáhan de jíín tin 
tēe ñuu Cirene, naní de Simón. Te 
ni catejníñu de tée un jée cóndiso 
de cruz ya. 

33Te ni jinúcoo de iin lugar nuú 
naní Gólgota, jeé cuní cahán Lugar 

Yiqui Xíní. 34Te ni cajēhe de vino 
jes ni sáca núu jíín iin jee uvuá jeē 
cóho ya. Te nuü ní jito ndee ya, te 
tu ní cúní ya coho ya. 

35Te nuü ní cuu ni cacata caa 
de ya jicá cruz, te ni casáha de 
sorteo jeé siquí ndese nihīn ¿in iin 
de sahma ya. Te súcuan ni squícu 
jnúhun ni tee tée ni nacani jnúhun 
Yaa Dios jenahán: Ni casáha de 
sorteo siquí ndese nihin ¿in ¿in 
de sahma ri, achi ya, achí tutu. 
36 Yücuán na te ni cacucóo de 
yūcuan jéé cóto de nde cuu ya. 37 Te 
ni catee de ¿in jnúhun xini cruz yá 
jeé cahán na siqui ni jíhi ya: Yaha 
cúu Jesús, Rey ñayuu hebreo, achí. 

38Te suni ni cacata caa de uü tée 
cuíhná núü uü gå cruz, tin de lado 
váha ya, te inga de lado jecó yá. 
39Te ñayuu cáyaha yücuan cáscuicó 
i xini i, te cácahán neé i: 

40Róhó chi cáhán ro jeé cánu ro 
templo cáhnu, te nuú uní quivi te 
nacani ró. Núu súcuan te jnama ró 
máá ró vijna. Te núu Sehe Yaá Dios 


cúu ró, te nuu ró jíca cruz vii, achí i. 


41 Te sutú cácujéhnu, jíín tée 
cástéén tutu ley, jiín tée grupo 
fariseo, jiín tée jéhnu jíjnáhan de, 
suni súcuan ni cacahán catá de, te 
áchí de cácahan maá de: 

4 Núu inga ñayuu ni jnama de, ¿te 
naun tu cúu jnama de máá de vijna? 
Núu Rey ñayuu Israel cúu de, te na 
núu de jicá cruz, návaha candíje yó 
de. 43Ni candíje de Yaa Dios, te na 
jnáma ya de vijna te núu cúndáhú 
ni ya de, chi ni cahán de jee cúu de 
Sehe ya. Achí de jíjnáhan de. 

44Te tée cuíhná jeé cándita caa 
xiin ya, suni súcuan ni cacahán neé 
de. 

Jeé ni jíhi Jesús 

(Mr. 15.33-41; Lc. 23.44-49; Jn. 19.28-30) 

45Te nuü ní cuu cahuxi uŭ, te ni 
cunee ni cáhnu nde cahuni. “6Te 
nájnúhun cahuni, te ni cana jee 
Jesús: 

Elí, Elí, ¿lama sabactani? achí yá. 
Te jnúhun un cúní cahán: Yaá Dios 
maá ná, Yaa Dios maá ná, ¿naun ni 
stóo ní sáña? 

47Te sava ñayuu cáhiin yúcuan ní 
cajini i jnúhun ún, te ni cacahán i: 

Tée yáha cána de xini Elías, tée 
ni nacani jnúhun Yaá Dios jenahán, 
áchí i. 

48Te ni jinu-ni ¿in tée, ni jequihin 
de iin cachi, te ni chundaji de nuú 
vinagre iyá. Te ni tee de xini ¿in 
yujnu, te ni tee de yuhu ya jee coho 
ya. “% Te sava ga de ni cacahán: 

Condetu ró, na cóndëhe yó núu 
quiji Elías jnama de chí tuú, áchí de. 

50Te Jesús ni cana jee ya inga jínu, 
te ni jihi-ni ya. 51 Te sahma ndíta 
caa jeé ndihyú cuarto ii ini templo 
cáhnu, ni ndatā-ni sava sava nde 
xini te nde nuü jehé. Te ni jnáa, te ni 
catahú sáva toto. 52Te ni cananune 
yaú nuú yíndúji ndfyi. Te cuehé 
ndiyi jeē ní cacandíje i Yaá Dios, ni 
canatecu i. 59 Te nuú ní natecu Jesús, 
te ni quendacoo i nuü yíndúji i. Te 
ni ndívicoo i ini ñuu il Jerusalén, te 
cuehé ñayuu ni cajito nuü i. 

54Te ná ni jihī Jesús, te tée cúu 
capitán jiín tée cáhiin jíín de jeē 
cándito de nde cuu ya, ni cajini 
de jeé ni jnáa, jíín táca gá jniñu ní 
cuu. Te yohyo ni cayúhú de, te ni 
cacahán de: 

Jendaá ndije jeë Séhe Yaá Dios 
cúu tée yáha, áchí de. 

55Te yücuan cáhiin cuehé ñahan, 
cándehe jícá ña. Te suu ñahan un 
ní candiquin ña Jesús nde Galilea, 
véjicoo ña cájejniñu ña nuú ya. 56 Te 
uni ñahan un cácuu María ñuu 
Magdala, jiín María naná Jacobo 
jiín José, jiín náná ndindúú séhe 
Zebedeo. 


Jeé ní quindúji Jesús 

(Mr. 15.42-47; Lc. 23.50-56; Jn. 19.38-42) 

57 Te nui ní ini quivr ún, te ni 
quee iin tée cúcá, nání de José, te 
tée ñuu Arimatea cúu de. Te suni 
tée ni scuáha jíín Jesús cúu de. 
58 Tée un ní jehén de nui Pilato, te 
ni jicán de yiqui cúñu Jesús. Te ni 
ndacu Pilato jniñu jee na cuáha 
nuú de. 59Te José ni quihin de 
yiqui cúñu ya, te ni chusúcún de tin 
sahma cuitá íyó ndoo. 9% Te névaha 
de iin yaú jee ní caan jeé jícā ¿in 
cava, nuú ná tu quindúji ndiyi. Te 
yücuan ní chindúji de ya. Te ni 
jesi de ¿in yuú cáhnu yuhu yáú 
un, te cuahán de. 4 Te María ñuu 
Magdala, jiín inga María, cáyücú ña 
ichi núú nuü yíndúji ya. 


Jeé ní cacondito soldado 
nui yíndúji ya 

62Te ni cuu tacá jniñu yáha máá 
quívi jeē casátúhva ñayuu jeé quiji 
quiví ndétatú. Yúcuán na te ni 
cundijin maá quívi ndétatú. Te sutú 
cácujéhnu jíín tée grupo fariseo 
ni jengoo de nuü Pilato. $ Te ni 
cacahán de: 

Cánucúhun ni na jéé nde na técu 
tée stáhú néé un te ni cahán de 
jeé nátecu de nuü uní quivz. Núu 
súcuan te ndacu ní jniñu na cóto 
váha tacá soldado yuhu yáú un nde 

núu ni yaha uni quivi. Chi núu tuú 
te sanaa te quijicoo tée ni cascuáha 
jíín de, te tava cuihná de ndiyi ún 
jecuáa, quingoo de jíín. Yúcuán na 
te cachi de nuú ñáyuu jeé ní natecu 
tēe ún. Te cáhú gá cuu jnúhun 
stáhú yúcuan vésú jeé xíhna ñúhún. 
Achí de. 

65 Te ni cahán Pilato: 

Yaha cáhiyo soldado. Cuángoo 
jíín de, te sácutú váha ró yuhu yáú 
un, te coto vaha ró, núu ndese vaha 
ga cuu sáha ró. Achí de. 

$6Te cuangoo de, te ni casácutú 
de yuú jeé ndihyú yuhu yáú nuu 
yíndúji ya, te ni castíin nihin de. 

Te ni castóo de tacá soldado un 
cándito. 


Jeë ní natecu Jesús 
(Mr. 16.1-8; Lc. 24.1-12; Jn. 20.1-10) 

2 Te ni yaha quivi ndétatú 

un, te ni cundijin quivi 
domingo. Te María ñuu Magdala 
jiín inga María un, ní jecondehé ña 
nuü ní yindúji Jesús. ?Yúcuán na te 
tin sanaa-ni te ni jnáa mhin ndasí. 
Chi tin ndajéhé maá Jítoho yo Yaá 
Dios ni cuun ya ichi ándiví, ni quee 
ya nuü ní yindüji Jesús. Te ni stáa 
ya yuü ndihyú yuhu yáú un, te ni 
cucóo ya siquí. *Te ndíndée núú ya 
nájnúhun taja, te sahma ñúhun ya 
yaa quiyi nájnúhun yuhva volcán. 
4Te soldado cándito yúcuan ní quisi 
i de jeë cáyúhú de cájito de ya. Te 
ni cacuu ndiyí de. "Te ni cahán 
ndajéhé jiín ndindúú ñahan ún: 

Ma yúhu ró, chi jíní rí jee 
vécondehe ró Jesús, Yaá ni jíhi jica 
cruz. f Tuá ya yahá, chi je ni natecu 
ya, nájnúhun ni cahán yá. Nehen 
condéhe ró nuü ní cachindúji de 

ya. "Te yachi quingoo ró, te cachi 
rð nuú tée cáscuáha jíín yá jee ní 
natecu yá. Te xihna gå maá yá jinú 
Galilea, te sáá te najinúcoo de. Te 
yūcuán coto de nuu yá. Achi rō na 
cúni de. Je ni castúhun rí nuü ro, 
achí ndajéhé. 

8 Te ni quendacoo ña nuü ní 
yindúji ya, te yachi cuangoo ña. Te 
cáyúhú ña, te suni yohyo cácusit ni 
ña. Te ni cajinu ña cuacastúhún 
ña nuú tée cáscuáha jíín yá. *Te 
níní cuángoo ña, te ni quee-ni 
Jesús nuü ña, te ni cahán ya jiín 
ña. Te ni quecoo ña nde nui ya, 
te ni canundee ña jehe ya, te ni 
cachiñúhún ña ya. Te ni cahán ya 
jiín ña: 

Ma yúhu ró jijnáhan ró. Cuángoo 
te castúhun ró nuú tácá hermano 
ri, tee ni cascuáha jíín rí, jeé na 
núngoo de nde Galilea, te yúcuán 
coto de nuü ri. Achí yá. 


Jnúhun ní cacahán soldado 

11Te níní cuángoo ña, te 
sava soldado jeé ní condito ún, 
cuánungoo de nde ñuu. Te ni 
cacastúihún de nuü sutú cácujéhnu 
tacá jniñu jeē ní cuu. 12Te sutú 
cácujéhnu ni candutútú de nui 
táca tée jéhnu cándacu jniñu, te ni 
casquíjnáhan de jnúhun. Yúcuán 
na te ni cajéhe de cuehé xúhun nút 
soldado jijnáhan. 1 Te ni cacahán 
de jíín: 

Cahan ro jijnáhan ró jée tée 
cáscuáha jíín de ni quijicoo 

jecuáa, te ni catava cuihna ndíyi 
un níní cáquixi rō, achi ro. 14Te 
núu na cúni gobernador jnúhun 
yáha, te máá rí quiscahán ri 
de, návaha tú nihin ro castigo 
jijnáhan ró. Achí de. 

15Te soldado un ní caquihin 
de xúhún un, te ni cacachi de 
nájnúhun ni cacahán jiín de. Te 
nde vijna chi súcuan cácahan 
ñayuu hebreo nájnúhun ni cacahán 
soldado un. 


Jee ní tejniñu ya de nacani de 
jnúhun 

(Mr. 16.14-18; Lc. 24.36-49; Jn. 20.19-23) 

16Te ndihúxí iin tée ni cascuáha 
un cuánungoo de nde Galilea, nde 
yucu nuü ní cachi Jesús jeé quíngoo 
de. 17Te nui ní cajito de nuü ya, te 
ni cachiñúhún de ya. Te sava de 
tu cácandíje vaha de jee maá yá 
cúu. 18 Te ni quee ya nde nui de, ni 
cahán ya jiín de: 

Je ni jehe Tátá ri ndihi poder 
nuú ri jeē ndácu ri jniñu andiví 
jíín ñáyiví. '*Núu súcuan 
te cuángoo nuu ñáyuu tacá 
nación, te stéén ro jnúhun ri 
nuú i návaha na cándíje i. Te 
scuándute ró i jee ní cacandíje i 
máá Tátá jiín Séhe jíín Espíritu 
Santo. 20Te stéén ro nuü i jeē na 
cuátáhú i tacá jniñu ní ndacu ri 
nuü ro. Te cocuhun ni ro jee maá 
rí íne ri jiín ró nií cáni nde quivt 
jínu ñayiví. Achí yá. Te ni cuu. 
Amén. 

Jnühun Juan tée scuándute 
(Mt. 3.1-12; Lc. 3.1-9, 15-17; Jn. 1.19-28) 
Yaha quéjéé jnúhun váha máá 
Jesucristo Séhe Yaá Dios, jee ní 
quiji ya jeé jnama ya yohó. 
2Isaías, tée ni nacani jnúhun Yaá 
Dios nde jenahán, súcuan ni tee de 
jnúhun Juan nuü tútu: 
Tají rí tee nacani jnúhun ri 
cosnúú de ichi núú ro, 
návaha coo túhva ñayuu jee 
jinú ro, achí Yaá Dios jiín 
Cristo. 
3 Te tée ún cana jee de nde nuú 
ñúhun téhé: 
Sátúhva ró máá ró jijnáhan ró, 
chi quee maá Jítoho yo. 
Te sáha ró jniñu ndaa, chi vēji 
ya, achi de. 
Achí Isaías. “Te Juan ni jinú de nde 
nuú ñúhun téhé, scuándute de ñayuu. 
Te cáhán de jíín i jeë na nácani ni 
i jeē stóo i cuechi i te cuandute 
i, návaha cone cáhnu ni Yaa Dios 
nuü cuéchi i. 5Te taca ñáyuu región 
Judea jiín ñáyuu ñuu Jerusalén, ni 
quijicoo i nuü de. Te ni canacani 
ndaa i cuéchi i nuü Yaa Dios, te ni 
scuándute de i ini yúte Jordán. 
6Te sahma ñúhun Juan cúu ixi 
camello, te núhní tin cinturón ñii chiji 


de. Te jeé técu de cúu tíca ndicuéhyí 
jíín ndúxi yoco. “Te suhva ni nacani 
de jnúhun: 

Quiji máá Yaa cujéhnu ndasí. Chi tú 
na vé jéhnu cuiti cúu ri nuü ya, ni jeé 
cuajníñu ri nuü ya vesú tin jniñu lálí 
gá nájnúhun jeé cuíta ndeyi ri ndají 
rí correa ndijén ya. $Te ruhú chi jíín 
ndute scuándute ri rohó jíjnáhan ró, 
te Yaa ún chi nájnúhun jeé scuándute 
ya rohó cúu jeé cuáha ya Espíritu 
Santo condee ini anuá ro, achí Juan. 


Jeë ní jendute Jesús 
(Mt. 3.13-17; Lc. 3.21-22) 


Te ni cuu jecu quivi, te Jesús ni 
quenda ya ñuu Nazaret ndañúú Galilea, 
te Juan ni scuándute de ya ini yúte 
Jordán. 19Te ná ni quenda ya nuú 
ndúte, te ni jito ya jeē ní nune-ni andiví, 
te ni cuun Espíritu Santo ni quee xini 
ya, te cáa nájnúhun iin paloma. 1 Te 
ichi ándiví ní cahán iin jnúhun: 

Máá ró cúu Séhe ri jeë maní ndasí rí 
jiín, te y0hyo cús# ni ri jiín ró, achí. 


Jeë ní jito ndee jexeén Jesús 
(Mt. 4.1-11; Lc. 4.1-13) 
12Yucuán na te ni jinú Jesús nde 
nuú ñúhun téhé ní sáha Espíritu 
Santo. Te uú xico quiví ni condee yá 
nuú ñúhun téhé un núü íin quiti yúcú. 

Te ni jito ndee Satanás yá, chi cúní 
jeé sáha ya cuéchi. Te nuú ní cujiyo 
Satanás cuahán, te ni quecoo ndajéhé 
Yaa Dios, ni cajejníñu nuü ya. 


Jee ní quejéé Jesús nácani ya jnúhun 
(Mt. 4.12-17; Lc. 4.14-15) 

14 Yücuán na te ná ni cachune de 
Juan vecáa, te ni jinú Jesús región 
Galilea, nácani ya jnúhun váha ndese 
ndácu Yaa Dios jniñu. 1 Te ni cahán ya: 

Je ni jinú guiw, te je ni cuyajni 
jeé ndácu Yaá Dios jniñu nui ro. 
Nacani ni rð jeé stóo ró cuéchi ró 
jíjnáhan ró, te candíje ró jnúhun jeé 
jnáma ya rohó. Achí yá. 


Jee ní cana ya cuün tee jníi chacá 
(Mt. 4.18-22; Lc. 5.1-11) 

16Te jíca Jesús yumar Galilea 
cuahán ya. Te ni jito ya nuü Simón 
jiín fani de Andrés. Te tee cájnii 
chácá cácuu de, te cásínga de ñunu 
de ini mar. Te ni cahán ya jiín de: 

Condiquin ruhú na quíhín yo, te 
nasáha ri rohó tée nihin cuehé 
ñayuu candíje ruhú, nájnúhun 
cánihin ro chacá, áchí yá. 

18Yucuán na te ni castóo-ni de 
ñunu de, te ni candiquin de ya. 

19 Te ni jica ya jecu ga, te ni jito ya 
nuú Jacobo jiín ñani de Juan, séhe 
Zebedeo, suni cáyücú de ini barco 
de, cánachijnti de ñunu de. 20 Te 
suni ni cana ya de jeé cóndiquin 
de ya. Te ni castóo-ni de tátá de 
Zebedeo ini barco un jíín mozo de, 
te ni candiquin de ya cuangoo de. 


Jee ní quenehen ya tachi ini tin tée 
(Lc. 4.31-37) 
21 Te ni jinú ya jiín de ñuu 
Capernaum. Te guivi ndétátu ní 

quřvi ya ini vehe ii sinagoga, te ni 
steén yá jnúhun. 22Te ni canaa ni 
ñayuu ni cajini i jnúhun stéén ya. 
Chi ni steén vaha ya nuü i, chi máá 
yá cúu jee ndíso jníñu siquí ndihi. 
Te tée cástéén tutu ley Yaa Dios, tu 
súcuan cástéén de. Te ini vehe 

ii sinagoga ñuu un íne iin tee jee 
ñúhun tachi ini. Te ni cana cóhó de: 

24 ¿Naun vēji ní núü na jíjnáhan 
ná, Jesús ñuu Nazaret? ¿A véji ní 
jée snáa ni sáña, chí naún? Je jíní 
na ndé tin cúu ní, chi Séhe ii Yaa 
Dios cúu ní. Achí de. 

25 Te Jesús ni cahán xeén ya jiín 
táchi ún: 

Casi yuhu ró te quenda ró ini de, 
áchí yá. 

26Te tachi ún xeén ni jehni 
ythí tée ún. Te ni cana cóhó, te ni 
quenda ini de cuahan. 27Te ndihi 
ñayuu ni cayúhú i, te cácajnúhun 
jnáhan i: 

¿Na vé cúu jee yáha? ¿A tin 
jnühun jéé cúu jee yáha? Chi tée 
yáha cújéhnu de jeé ndácu de jniñu 
nde nuú tachi te quéndacoo, áchí i. 

28Te yachi ni jité núu jnúhun 
Jesús cuahán nií cáhnu región 
Galilea. 


Jee ní nasávaha ya naná chisó Simón 
Pedro 
(Mt. 8.14-15; Lc. 4.38-39) 

29 Te ni quenda ya jiín de jíináhan 
de ini vehe ii sinagoga. Te Jesús 
ni jehén ya jiín Jacobo jiín Juan 
nde vehe Simón jiín Andrés. 3% Te 
náná chisó Simón, cátú ña yíhi 
quiji ña. Te ni cacastúhún de nuú 
yá jeë cuhú ña. 31 Yücuán na te ni 
quindehe ya nuü catú ña, te ni jnii 
ya ndaha ña, te ni ndonehen ya ña. 

Te ni quenda-ni quiji ún ña, te ni 
sáha ña jee ní cayeji de jíín yá. 


Jeē ní nasávaha ya cuehé ñayuu 
(Mt. 8.16-17; Lc. 4.40-41) 

32Te ni quée niándii te ni cuaa. 
Te ni quecoo ñayuu jiín táca ñáyuu 
cácuhi jiín jóð ñúhun tachi ini. 
33Te táca ñáyuu ñuu un ní cacutútú 
i yéhyí un. 34Te ni nasávaha ya 
cuehé ñayuu cácuhi tijni nuú 
cuehyí, te ni quenehen ya cuehé 
tachi un cuángoo. Te tachi chi je 
cájini un yá, te tu ní jéhe ya jnúhun 
jeé cástúhun ndé iin cúu ya. 


Jee ní nacani ya jnúhun región Galilea 
(Lc. 4.42-44) 

35Te nehen ndasí ní ndonda 
ya, nde yínee gá. Te ni quenda ya 
cuahán síin ya yata ñúū nuü tú 
ñayuu, te yúcuan ní jicán tahú ya. 
36 Te Simón jiín tée cáhtin jíín de, ni 
jenanducú de ya. 37 Te ni cananihin 
de ya, te ni cacahan de jíín yá: 

Taca ñáyuu cánanducú i níhín, 
áchí de. 

38Te máá yá ni cahán ya: 

Sa suhva na quíhín yo taca gá 
ñuu íne yajni, návaha suni nacani 
ri jnúhun nuu i, chi jee yúcuan ní 
quee rí. Achí yá. 

39Te súcuan te ni jica cuu ya nif 
región Galilea, ni nacani ya jnúhun 
ini vehe ii sinagoga tåcá ñuu, te ni 
quenehen ya tachi ini ñayuu. 


Jeē ní nasávaha ya iin tee ndóho 
cuehyi stehyú 
(Mt. 8.1-4; Lc. 5.12-16) 
40Te tin tée ndóho cuehyt stehyú, 
ni quee de ni jecuiñi yití de nuü ya, 
te ni cahán de jíín yá: 

Jíní na jee cuu sáha ní jée 
nduvaha ná, te núu cúní ni, áchí de. 

4 Te Jesús ni cundáhú ni ya de, te 
ni soó yá ndaha ya siquí de, te ni 
cahán ya: 

Cúní ri. Te na ndúvaha ró, áchí yá. 

42Te ná ni cahan yá súcuan, te 
ni nduvaha-ni tée ndóho cuehyt 
stehyú un. “3 Yücuán na te nátají yá 
de quinuhun de, te ni cahán nihin 
ya jiín de: 

44Ma cáchi cuiti rð nuú ní tin. 
Chi quisteén ro maá ró nuú sutú, 
te condahá ró jeé socó ro nuú Yaá 
Dios siquí jeé ndúndoo ró núü ya, 
nájnúhun ni ndacu Moisés jniñu 
jenahán. Te súcuan te cuni ñayuu 
jeē ní nduvaha ró. Achí yá. 

45Te ni quenda de cuahán de, te 
ni quejéé de nácani de jnúhun nuü 
ndihi ñayuu ndese ni nduvaha de. 
Te siquí yúcuan tuá ni cúu quivi 
Jesús tacá ñuu, chi cúchitú ndasí 
ñáyuu nuu ya. Te ni jica ya yatá 
tacá ñuu nuú tu cúchitú ñáyuu. Te 
taca lado ni quijicoo ñayuu nuü ya. 


Jeē ní nasávaha ya iin tée ndóho 
cuehyi ni íjin 
(Mt. 9.1-8; Lc. 5.17-26) 

Te ni cuu jecu quivt, te ni quivi 

tucu Jesús ñuu Capernaum. 
Te ni cajini ñayuu jeé néne ya vehe. 
2Te ni cacutútú-ni cuehé ñayuu, 
te ni chitú vehe jeé ndé yehyí tuá 
núne. Te ni nacani ya jnúhun Yaa 
Dios nuü i. 3 Yücuán na te ni quecoo 
cuün tée nuü ya, cándiso de iin tée 
ndóho cuehy? ni íjin. “Te tu ní cúu 
quívicoo de nuü yá siqui jeē chitú 
ñáyuu. Te ni cacoo de siqui véhe, te 
ni canune de ndaa nuu íin ya, te yaú 
un ní cascúun de tée cúhú, cátú de 

nuü ¿in camilla. 5Te ni jini Jesús jeē 
cácandíje de jeé cúu nasávaha ya 
tée cúhú un. Te ni cahán ya jiín tée 
cúhú un: 

Séhe, je íne cáhnu ni ri nuü taca 
cuéchi ró, áchí yá. 

6 Te yücuan cáyicú jecu tée 
cástéén tutu ley Yaa Dios, te tée 
un ní cajeni ni de siqui ya: 7 ¿Naun 
cáhán tee yáha súcuan? Cáhán de 
jnúhun ndeváha jeé quití ni Yaá 
Dios, chi nasúu Yáā Dios cúu de jeé 
cóne cáhnu ni de nuú cuéchi. $Te ni 
jini Jesús jee súcuan cájeni ni de, te 
ni cahán ya jiín de: 

¿Naun cájeni ni ro jee cahán 
ndeváha ri? ? Jeë uú jnúhun yáha, 
¿ndé iin yií gá cáa? ¿A jée cahán ri 
jiín tée cúhú: Je íne cáhnu ni ri nuú 
taca cuéchi ró? ¿Chí yií gá jee cahán 
ri: Ndocuiñt te naquihin ró camilla 
ro, te caca ró, achi ri? 1Te vijna te 
na stéén ri jeē maá rí, Yaa ní nduu 
tée, ndíso jníñu ri ini ñayivi yáha jéē 
cóne cáhnu ni ri nuú cuéchi. 

Yücuán na te ni cahán ya jiín tée 
ni íjin ún: 

11 Cáhán ri jiín ró, ndocuiñt te 
naquihin ró camilla ró, te quinuhun 
rð vehe ró, áchí yá jiín de. 

12Yucuán na te ni ndocuiñt-ni tée 
ún, te ni naquihin de camilla de, te 
ni quenda de cuahán de, jíto jínúu 
ndihi ñayuu. Te ndivii i ni canaa ni 
i cájito i, te ni cacahán i jee yóhyo 
váha Yaá cúu Yaá Dios. Te áchí i: 

Ná tu coto cuiti yó ni ¿in jniñu 
súcuan, áchí i. 

Jeë ní cana ya Leví 


(Mt. 9.9-13; Lc. 5.27-32) 


15 Te ni quenda tucu ya cuahán 
yá nde yumar. Te táca ñáyuu ni 

jinúcoo i nuú ya, te ni steén ya 
jnúhun nuü i. 14Yūcuán na te ni 
yáha ya cuahán ya, te ni jito ya nuú 
Leví sēhe Alfeo, néne de nuú cutútú 
xúhun renta. Te ni cahān yā jiín de: 

Condiquin ruhú na quíhín yo. 

Te ni ndocuiñi de, te cuahán de 
jíín yá. 

15Yucuán na te ni jehén yá ni 
yeji yá staá vehe de. Te cueheé tēe 
cástútú xúhun renta jiín inga tee 
cásáha cuéchi, suni cáyücú de 
cáyeji de staá jiín Jesús jiín tée 
cáscuáha jíín yá, chi íyó cuéhe 
de jeé cándiquin de ya. 16Te tée 
cástéén tutu ley Yaá Dios jiín tée 
grupo fariseo, ni cajito de jeé yéji 
yá staa jiín ndihi taca tée ún. Te ni 
cacahán de jíín tée cáscuáha jíín yá: 

¿Naun yéji maestro ro jiín tée 
cástútú xúhun renta jiín inga tee 
cásáha cuechi? áchí de. 

17Te ni jini Jesús, te ni cahán yá 
jiín de: 

Ñayuu cáhiyo váha, tu jíni ñúhún 
i tee tájná, chi ñayuu cácuhú cúu 
jes jíni ñúhún. Te ruhú nasúu jéē 
véji ri cana ri ñayuu tú cuechi, jeé 
cúu i nájnühun ñayuu cáhiyo váha. 
Chi sa suhva veji ri cana ri ñayuu 
cáhiyo cuéchi, jeé na nácani ni i te 
stóo i cuéchi i. Áchí yá. 


Jeé ní cacajnúhún de ya siqui jeé 
cóndite ni 
(Mt. 9.14-17; Lc. 5.33-39) 

18 Te ni cuu tin quivi jeē cáhiyo 
ndite ni tēe cáscuáha jíín Juan, jiín 
tée cáscuáha jíín grupo fariseo. Te 
ni quecoo jecu tée, ni cacahán de 
jíín Jesús: 

Tée cáscuáha jíín Juan jiín jéē 
cascuáha jíín grupo fariseo, tijni 

jínu cáhiyo ndite ni de. Te tée 
cáscuáha jíín máá ní, ¿naun tu 
cásáha de súcuan? 

19 Te ni cahán Jesús jiín de: 

¿A cuu condite ni de níní jée iyó 
rí jiín de? ¿A cuu condite ni ñayuu 
cáhiin vico nándaha, te núu níní 
néne tée nándaha? Chi núu néne 
tée nándaha, te ma cúu condite 
ni i. 20Te quee quivi jeé cújiyo tée 
nándaha, te quiví ún chi condite 
ni i. 

21Te ni cahán yá uü jnühun yátá 
síqui jee tu quíjnáhan jnühun 
jeé jée steén ya jiín táca jnúhun 
jenahán. Achí yá: 

Ni ¿in tu náchuhun ¿in pedazo 
sahma jéé núü iin sahma túhú. Chi 
núu súcuan te ndiyi pedazo jeé 
un, te tahnde gå jeé tuhú un, te 
nducáhnu ga nuú cátáhndé un. 22 Te 
suni tu cáchuhun vino jeé ini ñii 
túhú. Chi núu súcuan te vino jeé 
un ndatá ñii ún, te naa vino jiín ñii. 
Jee yúcuan cánuú jée chúhun i vino 
jeé ini Ni jéé. 


Jee ní cataxín de yoco trigo quivi 
ndétatú 
(Mt. 12.1-8; Lc. 6.1-5) 

23Te tin quivi ndétatu ní yaha 
Jesús cuahán ya mēhňú nuú cáa 
trigo. Te tée cáscuáha jíín yá, 
cájica de cuahán de, te ni quejéé 
de cátaxín de yoco trigo cáyeji de. 
24 Yücuán na te tée grupo fariseo ni 
cacahán de jíín yá: 

Condehé. ¿Najehé casáha tée 
cáscuáha jíín ró súcuan? Chi áchí 
ley Moisés jeé ma cúu sáha yó ni ¿in 
jniñu quiví ndétatú. Achí de. 

25Te ni cahán maá yá jiín de: 

¿A tu ní cácahu cuiti ro tutu 
ndese ni sáha David, iin quivi ní 
cumani jeé cáji de, te ni jii de sóco 
jíín tée cáhiin jíín de? 26Te ni quivi 
de ini vehe Yaá Dios. Te Abiatar ni 
cuu sutú cujéhnu ga. Te ni yeji de 
pan ii jeē yosó ndijin nuú Yaá Dios. 
Te tú na ley jeé cáji ni tin tee, chi 
máá-ni sutú cuu caji. Te suni ni jehe 
de ni cayeji tee cáhiin jíín de. Te tú 
na cuechi ní íyo siquí de. Achí yá. 

27Te suni ni cahán ya jiín de 
jíjnáhan de: 

Tu ní jéconaa ñayuu jeé ndóho i 
nuú guivi ndétatú, chi ni jeconaá 
quiví un jéé ndétatú i. 28 Núu 
súcuan te ruhú, Yaa ní nduu tee, 
máá rí cúu jee ndácu jniñu siquí 
ndese sáha ñayuu quivi ndétatú, 
áchí yá. 


Jee ní nduváha tee ni ichi ndaha 
(Mt. 12.9-14; Lc. 6.6-11) 


Te ni quivi tucu Jesús ini vehe 
il sinagoga. Te yúcuan íne iin 
tée ni ichī iin ndaha de. ?Te tée 
grupo fariseo cájito yuhu de ya núu 
nasávaha ya tée un quívř ndétatú, 
návaha nihin de cuechi siqui ya. 
3Yücuán na te ni cahán ya jiín tée 
ni ichi ndaha ún: 
Ndocuiñt te condichi rō méhñu 
yáha, áchí yá. 
4Te ni cajnúhun yá de jíjnáhan de: 
¿Ndese cáhán ley siquí quivi 
ndétatú? ¿A jée sáha váha yó, chí 
sáha néé yó? ¿A jéē nasávaha yó 
ñáyuu je yajni cuu, chí sáha yó jée 
cúú i? áchí yá. 
Te máá de tú na vé ni cacahán de. 
5Te ni quiti ni ya ni jito ya nuú de 
jíjnáhan de, te ni cucuíhyá ni ya jeé 

níhni ni de. Te ni cahán ya jiín tée 
ni ichi ndaha: 

Scáá ndaha ró. 

Te ni scaá de, te ni nduvaha-ni 
ndaha de. f Yücuán na te ni 
quendacoo tée grupo fariseo, te 
ni casquíjnáhan de jnúhun jíín 
tée grupo Herodes sigus ya, ndese 
cahni de ya. 


Jee ní quecoo cuehé 
ñayuu nuú ya yumar 

7Te Jesús cuahán yá nde yumar 
jiín tée cáscuáha jíín yá. Te cuehe 
ñayuu región Galilea ni candiquin 
i ya. $ Te suni ñayuu región Judea, 
jiín ñáyuu ñuu Jerusalén, jiín 
ñáyuu Idumea, jiín ñáyuu ichi 
núú cáne niandii yúte Jordán, jiín 
ñáyuu región Tiro jiín Sidón, cuehé 
ndasí ñáyuu ni cajini jnúhun i jniñu 
jéhnu ni sáha ya, te ni quecoo i 
nuü ya. Te ni cahán ya jiín tée 
cáscuáha jíín yá jee na cóo túhva 
tin barco quivi ya, návaha ma chitú 
níhin ñayuu cuehé ún xiin ya. Chi 
cuehé ñayuu je ni nasávaha ya, te 
jeé yúcuan véjicoo cuehé gå ñayuu 
cándoho taca núü cuehyt, te chítú 
níhin i xiin ya jee quehé i ya cácuni 
i. Te ñayuu cáñuhun tachi ini, 
núu ni cajito nuü ya, te cájecuiñt yití 
núü ya, te cácana cóhó: 

Máá ní cúu Sehe Yaá Dios, achí. 
12 Te ni ndacu mhin ya nuú tachí 
un jée ma cáhán ga jee cúu ya Séhe 

Yaa Dios. 

Jeé ní nacaji ya uxi uŭ tée apóstol 
(Mt. 10.1-4; Lc. 6.12-16) 
13Yucuán na te ni caa ya cuahán 
ya tin yucu. Te ni cana ya taca tée 
jeé cuní maá yá caca jíín yá, te ni 

quecoo de nuú ya. 1*Te ni jeni ya 
uxi uŭ de jeé cuíñi de jíín yá, te 
tají yá de quingoo de nacani de 
jnúhun. 15Te ni sáha ya jeē cóndiso 
jníñu de nasávaha de ñayuu cuhú 
te quenehen de tachi ini ñayuu. 
16Te yaha cúu ndihúxí uu tee jeé ní 
nacaji ya: Simón jee ní nasnání yá 
de Pedro. 17 Te Jacobo jiín ñani de 
Juan, sehe Zebedeo. Te ni nasnání 
yá ndindúú de Boanerges, jeé cuní 
cahán: Tée yíhi fuerza nacani 
jnúhun, nájnúhun yíhi fuerza taja. 
18Te sava ga de nání de Andrés, 
Felipe, Bartolomé, Mateo, Tomás, 
Jacobo séhe Alfeo, Tadeo, Simón 
tée grupo cananista, jíín Judas 
Iscariote, tée jee ní nastúu de ya. 


Jee ní cacahán ñayuu jeé jejniñu ya 
fuerza Satanás 
(Mt. 12.22-32; Lc. 11.14-23; 12.10) 

Yücuán na te ni quivi ya tin vehe 
jíín tée cáscuáha jíín yá un. 4 Te ni 
ndutútú tucu cuehé ñayuu, te ni tuá 
ni cúu caji yá staá jiín de. 1 Te taca 
jnáhan vehe ya ni cajini jnúhun 
jeē súcuan cúu. Te ni quecoo de 
venúquihin de ya. Chi cácahan de 
jes ní sana xini ya. 

22Te suni tée cástéén tutu ley 
Yaa Dios jee ní quijicoo nde ñuu 
Jerusalén, ni cacahán de: 

Tée yáha ñúhun Satanás ini de, 
jes cujéhnu nui tachí. Te jíín fuerza 
un quénehen de tachi, achí de. 

23Te ni cana ya de jíjnáhan de, te 
ni cahán ya tin jnúhun yátá jíín de: 

¿Ndese cuu quenehen Satanás 
maá? 24Chi núu tin nación sásíin 
máá te cuajnáhan máá, nación 
un má cúu ga coyücu cáhnu. 25Te 
núu ñayuu iin vehe sásfin máá te 

cuajnáhan máá, ñayuu un má cúu 
ga coyücu cáhnu. ?6Te suni súcuan 
Satanás jiín jnáhan tachi, chi núu 
sásiin máá te cuajnáhan máá, núu 
súcuan te ma cóo ga, chi sa suhva 
naa. 

27?Te ni iin tée ma cúu quivi de 
ini vehe tée ndacui jeé quenehen de 
ndajníñu de. Chi cánuú jee xíhna 
gå cuhni de tée ndacui ún. Te suni 
súcuan cúu jeé jíhni ri Satanás te 
quénehen ri tachi. 

28?Te jendaá cahán ri jiín ró jeé 
iyó modo coo jnúhun cáhnu ni 
nuú táca cuéchi cásáha ñayuu, te 
suni nuú taca jnúhun néé cácahan 
i. 22Te núu cahán ndevaha i siqui 
Espíritu Santo, te ma cóne cáhnu ni 
Yaa Dios nuu i, chi sa suhva condee 
cuéchi siquí i níí cáni, áchí yá. 

30Súcuan ni cahán ya, chi ni 
cacahán i jee quénehen ya tachi jiín 
fuerza Satanás. 


Náná ya jiín ñani yá 
(Mt. 12.46-50; Lc. 8.19-21) 

31 Yücuán na te ni quee naná ya 
jiín táca fani ya. Te íin ña nuú 
quéhe, te ni tají ña jnúhun cuahán 
nuú ya jeē cána ña ya. 92 Te ñayuu 
cáyücu níf xiin ya, ni cacahán i jíín 
yá: 

Náná ni jíín táca ñani ni cáhiin 
nuú quéhe, te cácuni cahán jiín ní, 
áchí i. 

33Te ni cahán maá yá: 

¿Ndé ¿in cúu náná ri jiín fani ri? 
achí yá. 

34Yucuán na te ni ndacoto ya 
nuú ñáyuu cáyücú xiin ya ún, te ni 
cahán ya: 

Suni náná ri jiín fani ri cácuu 
taca ñáyuu yáha. 35Chi taca ñáyuu 

casquícu jniñu cúní Yaa Dios, suu 
cácuu ñani ri, cuáha ri, náná ri, 
achí yá. 


Jnúhun yátá síqui tee jéte trigo 
(Mt. 13.1-9; Lc. 8.4-8) 
Te yumar ni quejéé tucu Jesús 
steén ya jnúhun. Te ni cutútú 
cuéhe ndasí ñáyuu nui ya, te jeé 
yúcuan ní quivi ya ni cucoo ya ini 
tin barco nuú mar. Te taca ñáyuu 
un cáyücú i yumar. ?Te jíín jnúhun 
yátá ni steén yá cuehe jnúhun nui i, 
te súcuan ni cahán ya: 
3Cuni nahín jíjnáhan ró: iin tée 
cate trigo, ni quenda de jeé cáte de. 
4Te ná ni quejéé de jéte de, te jecu 
trigo ni jite yuhíchi. Te ni quecoo saa, 
ni cayeji tz. Te jecu ga trigo ni jitē 
nuü ñúhun yuü, nuŭ tú cuehé ñuhun. 
Te yachi-ni ni cane, chi tu cóquin 
ñuhun. $Te nui ní cane niandii, te 
ni ichi-ni, te ni casun, chi tu ní níhín 
nuü quihín yoho. “Te jecu gå trigo 
ni jite nuü náne iñu. Te ni jehnu iñu 
ún, te ni jesi nuü, te tu ní jéhe nuni. 
8 Te jecu ni jité nuü ñúhun váha. Te 
ni cane, te ni jehnu, te ni jēhe cuehé 
nuni. Sava ni jēhe ocó uxi jeé fin ¿in 
nuni, te sava ga ni jehe uni xico, te 
sava ga ni jéhe ciento. Achí yá. 
9Yucuán na te ni cahán ya jiín de: 
Taca róhó jée jíni soho, na 
chúsóhó ró. Achí yá. 


Najehé cahán ya máni jnühun yátá 
(Mt. 13.10-17; Lc. 8.9-10) 
10Yúcuán na te ni guendoo máá 
na ya, jiín ndihúxí uŭ tee cáscuáha 

jíín yá, jiín jecu ga ñayuu cáhiin 
jíín de. Te ni cacajnúhún de ya na 
vé cuní cahán jnúhun yátá un. Te 
ni cahán ya jiín de: 


73 


Róhó, chi sáha Yaá Dios jeé 
cájecühun ni ro jnúhun ni yisahi 
yáha, ndese quívicoo ñayuu ndaha 
ya ndacu ya jniñu nuü i. Te ñayuu 
jeé cáhiin sfin siquí, chi máni jíín 
jnúhun yátá cáhán rí taca jnúhun 
jíín i. 12Súcuan cáhán ri návaha 
vesú cájito i, te quendóo i nájnúhun 
jeé tú na vé ni cájito i. Te vesú 
cájini soho i, te ma jécúhun ni i, 
te ma násama ini i quívicoo i nuú 
ri, te ma cóo jnúhun cáhnu ni nuú 
cuéchi i, áchí yá. 


Jee ní castúhun cájí yá jnúhun yátá 
tée jéte trigo 
(Mt. 13.18-23; Lc. 8.11-15) 

13Te ni cahán ga ya jiín de 
jíjnáhan de: 

Núu tu cájecúhun ni ro jnúhun 
yátá yáha, ¿te ndese jecúhun ni ro 
táca gá jnúhun yátá núu súcuan? 
14Tēe jéte trigo cúu tée scuíté 
núu jnúhun Yaa Dios. 15 Te trigo 
jeē ni jíte yuhíchi cúu nájnúhun 
ánuá sava ñayuu. Chi cájini 
nahín i jnúhun ya, te ná ni cajini 
i, te quíji-ni Satanás te quénde-ni 
jnúhun ini anuá i. 16Te trigo jeé 
ni jíté nuü ñúhun yuu, chi cúu 
nájnúhun ánuá sava ñayuu cájini 
nahín jnúhun, te yachi-ni cájetáhú 
i te cácusit ni i jíín. 17 Te tu cúcutú 
jnúhun ún ini anuá i, te jecu-ni 
quivi cájetáhú i. Te núu ni quejéé 
jnúndóho, chí jíto xeen ñayuu i siquł 
jnúhun ún, te quéjéé nácani yátá ni 
i. 18Te jeé ni jítë nuü náne iñu cúu 
nájnúhun jecu gå ñayuu. Chi vēsú 
ni cajini soho i, 1?te cándihvi ni 
i sigui jeē iyó ini ñayivi yáha. Te 
cácuni i cucúcá i, te stáhú un i jee 
cutóó ni i siqui tacá ndajníñu. Te 

ndihi jeë yáha cácujnéñu i jíín, te 
jési nuú jnúhun ya, te tu íje i jíín 
jnúhun ya. 20 Te trigo jeé ni jíté nuú 
ñúhun váha cúu nájnúhun ñayuu 
cájini nahín jnúhun, te cájetáhú i, 
te cáhije i jíín jnúhun ya. Te sava i 
cúu nájnúhun nuni jeē jéhe ocó uxi 
jeé fin iin, te sava i jéhe uni xico, te 
sava ga i jéhe ciento. Achí yá. 


Jnúhun yátá síqur lámpara 
(Lc. 8.16-18) 

21 Suni ni cahán ya jiín de: 

Núu nástíin ñayuu iin lámpara, éa 
chúne i chiji ¿in cajón chí chíji jito? 
Tuú, chi jéni i nuú sucún návaha 
cundijin. 22Te suni súcuan, tu íyó ni 
tin jnúhun sahi jée ma cúni ñayuu, 
chi ndihi taca jnúhun natúu ndijin 
te cuni ñayuu. Taca róhó jéé jíni 
soho, na chúsóhó ró, áchí yá. 

24Te suni ni cahán ya jiín i: 

Cuni soho vaha ró. Chi cúhva 
jee chusóhó ró jnúhun Yaa Dios, 
suni cúhva un cuáha ya nui ro, te 
víhyá gå cuáha ya nuú maá ró jee 
chusóhó váha ró. 25Chi ñayuu je 
jécūhun ni, stéén ga ya nuú i. Te 
ñayuu tu cándíje, máá jecu jeé jiní i 
ún, sa suhva naa. Achí yá. 


Jnúhun yátá síqui trigo jee jéhnu 

26Te ni cahán gå ya: 

Súcuan cúu jeë ndácu Yaá Dios 
jniñu nuü ñáyuu: Cúu nájnúhun 
trigo jeé ní jete iin tee. ?” Yúcuán na 
te quíxí de te ndónda de, te súcuan 
jíca quiví cuahan. Te trigo un cáne 
te jéhnu. Te máá de tu jíní de ndese 
cúu jeé jéhnu. 28 Chi máá ñuhun 
sáha jeé jéhnu trigo, xihna gå yucú, 
sáá te cáne yoco, yücuán na te íje 
máá núni. 22 Te núu ni cuaan trigo 

un, te quéjéé ñáyuu cájehnde i, chi 
je ni jinú quiví tahndé. Achí yá. 


Jnúhun yátá sígur ndiquin mostaza 
(Mt. 13.31-32; Lc. 13.18-19) 
30Te suni ni cahán ya: 
Na cáhán rí tin jnúhun yátá 
návaha cuni ro ndese ndúcuehé 


ñayuu jeë ndácu Yaá Dios jniñu nuü. 


31 Ndúcueheé i nájnúhun jéhnu iin 
ndiquin mostaza jeé jéquin i nuú 
ñúhun. Te yúcuan cúu tin ndiquin 
lúlí gá vesú tacá ndiquin jeé iyó. 
32Te ná ni jequin i, te cáne te jéhnu 
ga vesú taca gá yucú, te cúnáhnu 
ndaha. Te tacá saa chi sáha ti taca tí 
nuú cuándahú xini ún. Achí yá. 


Jee máni jnúhun yátá cáhán ya jiín i 
(Mt. 13.34-35) 

33Te cuehé jnúhun yátá súcuan 
ni cahán ya jiín ñáyuu, núu nasaa 
cánda i jecúhun ni i. 34Te taca 
jée ni stéén ya, máni máá jnúhun 
yátá ní cahán ya jiín i. Te nuú tēe 
cáscuáha jíín yá chi ni nacastúhun 
cájí yá jnúhun ún. 


Jee ní jecuiñz tachi níhin jíín mar ni 
sáha ya 
(Mt. 8.23-27; Lc. 8.22-25) 

35Te jeé cuácuaa quivi ún, te ni 
cahán ya jiín tée cáscuáha jíín yá: 

Na yáha yó quíhin yo inga lado 
mar, achí yá. 

36Te ni casquéndoo de ñayuu 
cuehé ún, te ni quívicoo de ini 
barco nuú je íne Jesús, cuangoo 
de jíín yá. Te suni cuangoo jecu gá 
barco jiín de jíjnáhan de. 37 Te ni 
jequíhi ¿in tachi níhin, te ni stónda 
ndute mar, te ni quivi ini barco. Te 
je yajni chitú ndute ini barco. 38 Te 

Jesús cátú yá yata de ini barco, 
quíxí ya te yíhi iin sahma cástíhi 
xini yá. Te ni castónda de ya, te ni 
cacahán de: 

Maestro, ¿á tu sáha ní cuenta jeé 
quee yó chíji ndute te cuu yo? achí 
de. 

39 Te ni ndocuiñi ya, te ni cahán 
yá nuu tachí níhin un jíín núu mar: 
Jecuiñí te nayúú-ni coo ró, áchí 

yá. 

Te ni jecuiñí tachi, te ni cuu 
nayúú íi-ni. “Te ni cahán ya jiín de 
jíjnáhan de: 

¿Naun cáyúhú ndasí ró? ¿Naun tu 
cácandije ró jéé cácu ró sáha ri? 

41 Te yohyo ni cayúhú de, te ni 
cacahán de jíín jnáhan de: 

¿Ndé iin ga cúu tée yáha jéē nde 
tachi níhin jíín mar cájetáhú jée 
cahán de? áchí de. 


Tée Gadara jeë ndóho tachi 
(Mt. 8.28-34; Lc. 8.26-39) 

Te ni jinú Jesús jiín de 

jíjnáhan de inga lado mar, 
región Gadara. ?Te ná ni quenda ya 
ini barco un, te tin tée úúhun tachi 
ini, ni quenda de nde nui yíndiji 
ndiyi, te ni quee de nuú ya. *Tée 
un ndéé de nuü yíndúji ndiyi. Te tu 
jéjniñu jeé jíhni ñayuu de, ni jíín 
cadena. “Chi cuehé jínu ni conuhni 
jehé de ndaha de jíín cadena. Te 
taca jínu jéhnde de, te sácuéchí 
de. Te tú ni łn cúndeyí jíín de. $ Te 
nduú ñuú jíca de yucu jíín nút 
yíndaji ndiyi, te cána cóhó de, te 
stújí de máá de jíín yúü. f Te náa 
jicá gá vēji Jesús, te ni jito de ya. 
Te jínu de ni quee de nuü ya, te ni 
jecuiñí yití de nuü ya. "Te ni cana 
cóhó de: 

¿Naun vēji ní núü ná, Jesús Séhe 
Yaa Dios, Yaa cujéhnu téyí? Cáhán 
ndahú ná jíín ní, jíni nahín Yaá 
Dios, ma stóho ní sáña, áchí de. 

8Súcuan ni cahán de, chi je ni 
cahán Jesús: 

Táchi, quenda ini tee yáha quíhin 
ro. 
*Te ni cajnúhun yá de: 

¿Na vé naní ró? 

Te ni cahán de: 

Legión naní ná, chi cuehé tachi 
ñúhun ini ná, áchí de. 

10 Te ni cahán ndahú ndasí de jíín 
yá jeë ma tájí yá tachi quendacoo 
región ún. Te yajni yucu yúcuan 
cáhiin cuehe guin: cájitu ti. 
12Te tachi jee ñúhun ini tee un ní 
cacahan ndahú jíín yá: 

Núu tají ní saná, te cuaha ní 
jnúhun quřvicoo ná ini guin: 
yücuán, áchí. 

13Te Jesús ni jehe ya jnuhun. 

Te ni guendacoo tachi ún ini tee 
ún, te ni quívicoo ini quint, te íyó 
nájnuhun uŭ mil tł. Te guin: un ní 
cajinu ti ni ningoo tiiin yucáva, ni 
quívicoo ti nuü mar. Te ni ndaguihi 
ti ndute, ni cajihi tr. 

14Te tée cándito ti, ni cajinu de 
cuangoo de jeé ní cayúhú de. Te 
ni jinúcoo de ni cacastúhún de 
nuü ñáyuu ñuu un jíín ñáyuu taca 
rancho. Te cuangoo ñayuu un 
cuácondehé i na vé ni cuu. 15Te ni 
jinūcoo i nuú íne Jesús, te ni cajito 
i nuú tée ni ñuhun cuehé tachi ini. 
Te néne de, te ñúhun de sahma, te 
je ni nducájí xíni de. Te ni cayúhú 
ñáyuu ún. 16Te tée ní cajito, ni 
canacani de jnúhun nuü ñáyuu, 
ndese ni nduváha tee ni ñuhun 
tachi ini, jiín ndese ni candoho guin: 


SAN MARCOS 5 


ún. 1” Yücuán na te ni caquejéé 
i cácahán ndahú i jíín yá jeē na 
cújiyo ya región yücuan quíhin ya. 

18Te ni ndivi ya ini barco. Te tée 
ni ñuhun tachi ini un ní cahán 
ndahú de jíín yá jeé na cuáha ya 
jnúhun quihin de jíín yá. 19 Te Jesús 
tu ní jéhe ya jnúhun, chi ni cahán 
yá jiín de: 

Cuánuhun vehe ró núú jnáhan 
ró, te nacani ró jnúhun nuü i 
ndese yohyo jéhnu jniñu ni sáha 
máá Jítoho ro jiín ró, te ndese ni 
cundáhú ni ya rohó, áchí yá. 

20Te ni quenda de cuahán de, te 
ni quejéé de nácani de jnúhun tacá 
ñuu Decápolis ndese yohyo jéhnu 
jniñu ni sáha Jesús jiín de. Te ndivii 
ñayuu un ní canaa ni i cájini nahín 
i. 


Jnúhun sëhe síhí Jairo jiín ñahan ní 
quehé yusáhma ya 
(Mt. 9.18-26; Lc. 8.40-56) 

21 Te ni nayáha tucu Jesús 
cuanuhun yá inga lado mar jiín 
barco. Te ni quecoo cuehé ñayuu 
nuú ya, nuú íne ya yumar. 22Te 
ni quee iin tée cújéhnu ini vehe il 
sinagoga, naní de Jairo. Te ná ni 
jito de nuu ya, te ni jecuiñt yití de 
nuú jehé ya. Te ni cahán ndahú 
ndasí de jíín yá: 

Sëhe síhí ná je yajni cuu i. Na 
quíhín yó vehe ná te soó ní ndaha 
ní sígur i návaha na ndúvaha i te 
cotecu i, áchí de. 

24 Yücuán na te cuahán ya jiín 
de. Te cuehé ñayuu cándiquin i ya, 
te ni chitú níhin i xiin ya cuangoo 
i. 25Te méhñu ñáyuu un cuáhán 
tin ñahan cúhú, jeé ní cuu uxi uŭ 
cuiya ndóho ña cuehyt niñz. ?6Te 

yohyo ni ndoho ña, chi ni jexin ña 
taca jéē névaha ña jíín cuéhe tée 
tájná, te tu ní jéjniñu jee ndúvaha 
ña, chi sa suhva víhyá ga sáha. 27 Te 
ñahan yáha ná ni nihin ña jnúhun 
Jesús, te ni quee ña ichi yátá ya 
meéhñu ñáyuu cuehe ún, te ni quehé 
ña yusáhma ya. ?8Chi ni jeni ni 

ña: Vesú maá sahma ya na níhín 

ri quehé rí, te nduvaha ri, jéni ni 
ña. ?9Te ni jecuifli-ni niñ ña, te ni 
jini ña jee ní nduvaha ña cuehyt ún. 
30Te Jesús ni jini ya jeē ní nduváha 
iin ñayuu jiín fuerza ya. Te ni ndió 
cóto ya nuú ñáyuu cuehe, te ni 
cahán ya: 

¿Ndé ¿in ni quehé sahma ri? Achí 
yá. 

31 Te tée cáscuáha jíín yá, ni 
cacahán de: 

Jíto ní jéée ñáyuu cuehe yaha ní 
chitú níhin i xiin ní te cáquihi i 
níhín níí cáni ichi, te cájnúhun ní 
ndé iin ni quehé sahma ní. 

32Te máá yá jíto ya cháha 
chúcuan, cúní yá jeé na cáchi 
ñayuu ni sáha. 33 Te ñahan un yúhú 
ña te quísi i ña, te je jíní ña jee ní 
nduvaha ña. Te ni quee ña, te ni 
jecuiñi yití ña nuu ya, te ni cachi 
ña ndihi ndese ni cuu jíín ña. 34Te 
ni cahán ya jiín ña: 

Séhe, ni candíje ró jéé cuu 
nasávaha ri rohó, te jee yúcuan ní 
nduvaha ró. Cuáhán te na ndúsiz ni 
ro, chi je ni nduvaha ró cuéhyt ní 
ndoho ró, áchí yá. 

35Te níní cáhán gå yá súcuan, te 
ni quecoo ñayuu cáyücú vehe tée 
cújéhnu ini vehe ii sinagoga, te ni 
cacahán i jíín de: 

Je ni jihi séhe síhí ní. Te ma 
sajnéñu ga ní Maestro, achí i. 

36Te Jesús tu ní sáha ya cuenta 
jeé súcuan cácahan i, te ni cahán yá 
jiín tée cújéhnu ini vehe ii sinagoga: 

Ma yuhu ró, chi candíje ró jée 
nastécu ri i, áchí yá. 

37Te tu ní jéhe ga yá jnúhun 
condiquin ñayuu ya, chi máá-ni 
Pedro jiín Jacobo, jiín Juan ñani 
Jacobo. 38 Te ni jinú ya vehe tée 
cújéhnu ini vehe ii sinagoga, te 
ni jito ya ñayuu, cácuvaa i, te 
cándahyú i, te cácana cóhó i. 39 Te 
ni quivi ya, te ni cahán ya: 

¿Najehé yóhyo cásávaa ro te 
cándahyú ro? Súchi síhí yáha, tu ní 
jíhí i, chi quíxí-ni i, áchí yá. 

4Te ni cajecú catá i jeē ni cáhan 
yá. Te ni quenehen ndihi ya i cuahán 
i nuú quéhe. Te ni cana ya máá-ni 
tátá jiín náná súchi síhí un, jíín tée 
cáhtin jíín yá, te ni quivi ya jiín de 
nuü catú súchi síhí ní jihi ún. 4 Te ni 
jnii ya ndaha i, te ni cahán ya jiín i: 

Talita cumi, achí yá. Te jnúhun 
un cúní cahán: Síhz, cáhán ri jiín ró, 
ndocuiñt, achí yá. 

42Te ni ndocuiñi-ni súchi síhí un, 
te ni nacaca i, chi je íyó i uxi uü 
cuiya. Te y0hyo ni canaa ni ñayuu 
cájito i. “Te ni ndacu mhin ya 
jniñu nuü i jíjnáhan i jee ma cáchi 
cuiti i nuú ni tin. Te ni cahán ya jeé 
na cuáha ña jee cáji súchi síhí. 


Jee cuánuhun ya ñuu Nazaret 
(Mt. 13.53-58; Lc. 4.16-30) 


Te ni quenda Jesús yicuán, te 

cuanuhun yá ñuu ya. Te tée 
cáscuáha jíín yá cuangoo de jíín 
yá. ?Te máá quíví ndétatu ní steén 
yá jnúhun ini vehe ii sinagoga. Te 
cuehé ñayuu ni canaa ni i cájini 
nahín i, te ni cacahán i: 

¿Ndé nuü ní cutühva tee yáha 
táca jnúhun yáha? ¿Te ndese cúu 
jeé cahán de jnühun ndíchí yáha 
jíín jée sáha de jniñu jéhnu yáha? 
3Chi tée yáha cúu carpintero, te 
séhe María cúu de, te ñani Jacobo 
jiín José jiín Judas jiín Simón cúu 
de. Te suni cáyücu cuáha de jíín yó 
yahá. Achí i. 

Te súcuan ni cacujée ni i nuú 
Jesús. “Te ni cahán ya jiín i: 

Taca tée nácani jnúhun Yaā Dios, 
íyó yíñúhún ñayuu jiín de, chi máni 
ñayuu ñuu maá de, jíín jnáhan de, 
jíín ñáyuu vehe de cúu jeé tu íyó 
yiñúhún jíín de. Achí yá. 

5Te tu ní cúu sáha ya cuehé jniñu 
jéhnu yúcuán. Chi jecu-ni ñayuu 
cácuhü ni soó yá ndaha ya siqui 
i, te ni nasávaha ya i. Te náa ni 
yá jíto ya jee tu cácandíije ñayuu 
jijnáhan i. Yúcuán na te ni jica 
cuu ya tacá ñuu yajni, ni steén yá 
jnúhun. 


Jeë ní tají yá ndihúxí uü de 
cuanacani de jnúhun 
(Mt. 10.5-15; Lc. 9.1-6) 
7Te ni cana ya ndihúxí uú tée 
cáscuáha jíín yá, te ni tají yá 
ndihuú ndihuú de quingoo de. Te 
ni sáha ya jee cóndiso jníñu de 
quenehen de tachi ini ñayuu. $Te 
ni ndacu ya jeé tú na vé condiso 
de jeé cuajníñu de ichi, ni ñunu, ni 
staa, ni xühún. Chi máá vara-ni 
condahá de. 9Te quihi de ndijén, te 
ma quihín de jíín úü sahma, áchí 
yá. "Te suni ni cahán ya jiín de: 
Na-ni vehe núu ni quívicoo ró, te 
yiicuán coyücu ró ndé quenda tucu 
ró quíhin ro inga ñuu. Te núu iin 
ñuu tu cájetáhú i róhó, ni tu cúní 

i cuni nahín i jnúhun cahán ro, na 
quéndacoo ró yúcuan, te scóyo ró 
tícacha jehe ro, te súcuan stéén ro 
jeé iyó cuéchi i jeé tu ní cájetáhú i. 
Jendaá cahán ri jiín ró jeé quiví coo 
juicio te xeén gå coo castigo siqui 
ñuu cásáha súcuan vesú siquí ñuu 
Sodoma jiín ñuu Gomorra nuú ní 
casáha ndasí ñáyuu cuéchi. 

12Te ni quendacoo de cuahán de, 
te ni canacani de jnúhun jeé na 
nácani ni ñayuu jeé stóo i cuéchi i. 
13Te suni ni caquenehen de cuehé 
tachi ini ñayuu. Te ni cachihi de 
aceite cuehé ñayuu cácuhi, te ni 
canduváha i. 


Jeé ni jíhi Juan tée scuándute 
(Mt. 14.1-12; Lc. 9.7-9) 


14Te rey Herodes ni jini jnúhun de 
jnúhun Jesús, chi ni jitë núu jnúhun 
ya nií cáhnu. Te ni cahán de: 

Tee yúcuan cúu Juan tēe ni 
scuándute, te ni natecu de. Jeé 
yúcuan íyó poder de sáha de jniñu 
jéhnu. Achí de. 

15Te sava ga ñayuu ni cacahán i: 

Tée un cúu Elías jee ní nacani 
jnúhun jenahán. 

Te sava ga i ni cacahán: 

Tuú chi tin tée nácani jnúhun 
Yaá Dios cúu de, nájnúhun tee ni 
canacani jnúhun ya nde jenahán, 
áchí i. 

16Te ná ni jini Herodes, te ni 
cahán de: 

Tuú chi yúcuan cúu Juan jeé ní 
ndacu ri jniñu ni tahnde xini, te ni 
natecu de núu súcuan, áchí de. 

17 Chi máá Herodes ni ndacu 
de jniñu jeé na quívi Juan vecáa, 
jíín jée na cónuhni de jíín cadena. 
Súcuan ni sáha de jeé siquí 

Herodías, ñasihí fani de Felipe. 
Chi Herodes ni quihin de ña jeé 
cúu tucu ña ñasihí de. 18Te Juan ni 
cahán de nuú Herodes: 

Tu íyó ley jee cóndeca ró ñasihí 
ñani ro, achí de. 

19 Te jeé yúcuan Herodías ni jito 
uhü ña Juan, te cúní ña jeé na cúü 
de, te tu ní níhín ña modo. 20 Chi 
Herodes yúhú de cahni de Juan, chi 
jíní de jeé tée ndaá tēe ndoo cúu 
Juan. Te jee yúcuan ní jesi de jeē 
nducú ña jee cúü Juan. Te nújnahan 
ni de jíni nahín de jnúhun cáhán 
Juan, vesú tu jécúhun váha ni de. 

21 Te ni quee iin quivi jeé ní cundeyí 
Herodías. Chi ni sáha Herodes ¿in 
vico quivi ní cacu de, te ni jëhe de 
jeē ní cacuxíni tee cándiso jníñu 
nuú de, jíín tée cácuu capitán, jíín 
tée cácujéhnu región Galilea. 22 Te 
ni quivi séhe síhí máá Herodías, ni 
jita jéhé i nuú chitú un. Te ni cacusit 
ni rey Herodes jiín tée cácuxíni jíín 
de. Te ni cahán de jíín súchi síhí un: 

Cacán na vé cuní ro, te cuáha ri 
nuü ro, achí de. 

23Te ni cahán teyí de jeē cuáha de 
núu na vé cuní i cacan i, vesú nde 
sava región jeë yíhi ndaha de. ?4Te 
ni quenda i, nijecajnúhún i náná i: 

¿Na vé cacán na núü de? áchí i. 

Te ni cahán ña: 

Xini Juan tée scuándute cacán ró 
nuú de, áchí ña. 

25Yucuán na te ni ndřvi-ni i nuú 
rey, te ni cahán i: 

Cúní na jéé vijna ñúhún-ni cuaha 
ní xíni Juan tée scuándute, cone 
nuú ¿in coho, achí i jíín de. 

26 Yücuán na te ni cucuíhyá ndasí 
ni rey un jee ní cundeyí Herodías 
jee cúü Juan. Te siqui jee ni 

jéjnúhun téyí de, jíín jée ní cajini 
soho tée cáyeji staá jiín de, jeē 
yúcuan tu ní cúní de sásáhán de 
jeé ni jícan i. 27 Te ni tají-ni de tin 
soldado jeé quíquihin de xini Juan. 
28 Te ni jehén soldado un vecáa, te 
ni jehnde de xini Juan. Te ni quee 
de jíín xíni Juan, íne nuú iin coho. 
Te ni jëhe de nui súchi síhí un, te 
máá i ni jehe i nuú naná i. 

29 Te tée cáscuáha jíín Juan ni 
canihin de jnúhun, te ni jengoo de, 
ni candonehen de yiqui cúñu Juan, 
te ni cachindúji de. 


Jeé ni scáji ya uhün mil tee 
(Mt. 14.13-21; Lc. 9.10-17; Jn. 6.1-14) 
30Yūcuán na te tée cácuu apóstol 
jee ní tají yá cuangoo nacani 
jnúhun, ni ndecoo de nuú Jesús. Te 
ni canacani de nuú ya tacá jniñu ni 
casáha de, jíín jnúhun ni castéén de. 
31 Te ni cahán ya jiín de: 
Na quíngoo yó iin lugar nuú tú 
ñayuu, te ndetátu yó jecu, achí yá. 
Chi cuehé ñayuu cuahán i vēji 
i nuü ya, te ni tu ní núne ya jeē 
cáji ya staa jiín de. 32Yiúcuán na 
te ni quivi ya iin barco jiín táca 
tée apóstol un, te cuangoo síin 
ya jiín de iin lugar nuü tú ñayuu. 
33Te cuehé ñayuu ni cajito i jeé 
cuahán ya jiín de, te ni canacuni i 
jeé maá yá cúu. Te nde tacá ñuu ni 
quendacoo i, te yachi cuangoo i, te 
xihna ga i ni jinücoo vesú maá yá. 
34Te nuu ní quenda Jesús ini barco, 
te ni jito ya ñayuu cuehé ún. Te ni 
cundáhú ni ya i, chi cúu i nájnúhun 
lanchi jee tú jitoho tí. Te ni steén ya 
cuehé jnúhun nuí i. 95 Te nuü ní ini, 
te tée cáscuáha jíín yá, ni quecoo 
de nuü ya, te ni cacahán de: 

Je ni ini, te yahá chi tú na ñayuu 
yúcu. 38 Núu súcuan te tají ní ñayuu 
na quíngoo i taca rancho jiín ñuu 
yajni, te cuaan i staa caji i, chi tú 
na vé cándiso i caji i, áchí de. 

37Te ni cahán Jesús jiín de: 

Cuaha máá ró jee cáji i, áchí yá. 

Te ni cacahán de: 

¿Te ndese cuu? Chi ni ma cúu 
vesú núu quicuaan ná ndé uŭ ciento 
denario staá caji ñayuu, achí de. 

38 Te ni cahán ya jiín de: 

¿Nasaa staá cánevaha ró? 
Cuacondeéhe, áchí yá. 

Te nuü ní cajini de, te ni cacahán 
de: 

Uhün-ni staá jiín úü chacá íyó, 
áchí de. 

39 Yicuán na te ni cahán ya jiín 
ñáyuu jee na cúcoo síin i cuenta 
grupo nuü íte. 49 Te ni cacucóo 
sfin ciento ciento i, jíín cincuenta 
cincuenta i. “Te ni quihin ya 
ndihúhún staa jiín úü chácá un, 
te ni ndacoto ya ichi ándiví, te ni 
nacuatáhú yá. Te ni tahú cuéchí 
yá staá ún, te ni jehe ya nuú tée 
cáscuáha jíín yá, te máá de ni 
casaja de nuü ñáyuu cuehe ún. Te 
suni ni jēhe ya ndindúú chacá, 
ni casaja de nuú i. Te ndivii 
i ni cayeji, te ni candutú chíji 
i. 3 Yücuán na te ni canastútú 
de pedazo staá jiín cháca jée ní 
quendóo, te ni chitú úxi uŭ jica. 
44Te tée ni cayeji, chi uhún mil de 

cúu. 
Jeë ní jica jéhé yá nuú mar 
(Mt. 14.22-27: Jn. 6.16-21) 
45Yucuán na te ni caháan-ni Jesús 
jiín tée cáscuáha jíín yá jeé na 
quívicoo de barco, te cosnüú de 

yaha de inga lado mar ñuu Betsaida. 
Te máá yá chi natají yá ñayuu 
quinuhun i, te sáá te suni quihin 
ya. *6Te nui ní cuu ni natají yá i, 

te ni caa ya yucu cuacacan tahú 

yá. Te jeé ní cuaa, te barco un 

je ni cuu sava nuü mar cuahan, te 
máñúhún-ni ya ni quendóo nuú 
ñúhun íchi. “8 Te ni jito ya jeé yóhyo 
jnúndóho cáscáca de barco, chi 
nihin vēji tachī ichi núú de. Te jee 
yínee gå ni quee ya nuú de, jíca 
jéhé yá nuü mar. Te yaha ya nuú de 
quihin ya nuú. Te ni cajito de jeé 
jíca ya nuú mar, te ni cajeni ni de 
jee jihná cúu, te ni cacana cóhó de. 
50Chi ndihi de ni cajito nuú ya, te 
ni cayúhú ndasí de. Te ni cahán-ni 
ya jiín de: 

Ndeyí coo ni ro, te ma yúhu ró, 
chi máá rí cúu, áchí yá. 

51 Te ni quivi ya ini barco un, te ni 
jecuiñi-ni tachi. Te yohyo ni canaa 
ni de cájito de. 52Chi cándaa néé 
gá jee níjnūní de, chi ni jíín jniñu 
jéhnu jeé ní nducuehé staá, tu ní 
cájecúhun ni de jeē maá yá cúu Yaa 
ní tají Yaa Dios. 


Jeē ní nasávaha ya ñayuu cácuhú 
región Genesaret 
(Mt. 14.34-36) 

53 Te ni quenda jíyo ya jiín de 
nuú mar ún, ní jinú ya región 
Genesaret. Te yundúte un ní cajihni 
de barco. 54Te nuü ní quenda ya 
jiín de ini barco, te ñayuu yúcuan 
ni canacuni-ni i ya. $5 Te yachi ni 
jengoo i tacá ndañúú yücuán, te ni 
caquindeca i ñayuu cácuhi, cáyosó 
i nuú camilla, véjicoo ñayuu nuú 
ní jito i íne ya. 56Te ndé-ni cúu-ni 
núu ni quřvi ya, núu ñuu lulí, chí 

fiuu cáhnu, chí rancho, te cájequin 
i ñayuu cácuhü yuhíchi, te cácahán 
ndahú i jíín yá jeē na quéhé i vesú 
yusáhma ya. Te taca ñáyuu jee ní 
caquehé sahma ya, ni canduvaha-ni 
i. 


Siqui ndese cújnéhén ñayuu 
(Mt. 15.1-20) 

Yucuán na te tēe grupo 

fariseo jiín jecu tee cástéén 
tutu ley Yaá Dios, ni quendacoo 
de ñuu Jerusalén, te ni quecoo de 
nuú Jesús. ?Te tée un ní cajito de 
jeé sava tee cáscuáha jíín Jesús, 
ni cayeji jnehén de staa, chi tu ní 
cásquicu de costumbre jeé nándahá 
de nuú Yaá Dios. Te ni cacahán 
siquí de. 3Chi tée fariseo jiín ndihi 
ñayuu hebreo, névaha i costumbre 
jenahán jéé ma cáji i staā núu tu 
nandahá váha i xihna ga. 4Te núu 
ni ndecoo i jeé ni jéngoo i nuú yáhu, 
te tu cáyeji i te núu tu nandahá 
i. Te íyó cuéhe ga costumbre 
jenahán jeé casquícu i, nájnúhun 
jee ndúndoo taza, tindoho, coho 
cáa, jíín jíto. 5Te tée fariseo jiín 
tée cástéén tutu ley Yaá Dios, ni 
cacajnúhún de ya: 

Tée cáscuáha jíín ró, ¿naun tu 
cásquicu de costumbre ñayuu 
jenahán? Chi sa cáyeji jnehén de 
staa, achí de. 

6Te ni cahán ya jiín de: 

Ndaa ni nacani Isaías jnúhun siqut 
rð jijnáhan ró jéé tee stáhú-ni cácuu 
ró. Chi súcuan ni tee de jnúhun ni 
cahán Yaá Dios nde jenahán: 

Ñayuu yáha chi máá yuhu-ni i 
cájetáhú i ruhú, 
te nasúu ndé jiín ini jiín ánuá i. 
7 Te cáchiñúhún sáá-ni i ruhú, 

chi jnúhun cástéén i cúu jniñu 
ní candacu tee, 

te nasúu jée ní ndacu máá rí cúu. 
Achí Yaā Dios. Achí Isaías. 8 Súcuan 
cácuu ró, chi ni casiáá ro jniñu ní 
ndacu Yaá Dios nuü ro, te cásquicu 
ró costumbre jeé ní cajequin 
ñayuu, jeë ndúndoo tindoho jiín 
taza. Te cuehé gå costumbre súcuan 
cásquicu ró, áchí yá. 

*Te suni ni cahán ya: 

Cásiáá ro jniñu ní ndacu Yaá 
Dios, návaha squícu ró costumbre 
ni cajequin máá ró. 1%Chi Moisés 
ni cahán de: Coo yíñúhún ró jiín 
tátá ro jiín náná ro. Te núu ndé iin 
cahán siquí tatá chí síquí naná, na 
cúú nahín. Achí Moisés. Te máá 
ró chi cácahán ro jeé cuu cahán 
łn tee jíín tátá de náná de: Ma cúu 
chindéé ñáhán ná níhín cuáha na 
jée cáji ni jéée cúhun ní, chi ndihi 
jeé névaha ná, chi Corbán cúu, áchí 
ró. (Te jnúhun Corbán cuní cahán 
jeé ni sócó nuú Yaá Dios.) 1? Te 
cácahan ro jeē núu súcuan cahán 
iin tee, te tuá cánuú chindéé ñáhán 
de tátá de náná de. 1 Te súcuan 
cástívi ró jniñu ní ndacu Yaa Dios, 
jeé siquí costumbre ni cajequin 
ñayuu jenahán vēji. Te cuehé ga 
jniñu súcuan cásáha ró, áchí yá. 

14Te ni cana tucu ya ñayuu cuehé 
ún, te ni cahán ya jiín i: 

Cuni soho váha ró jíjnáhan ró, te 
chuhun ni ro: 15Taca jéé iyó, te núu 
ni quivi yuhu ñayuu te tu cújnéhén 
i sáha. Chi jee quénda ini anuá 
ñayuu, yúicuan cúu jeé cujnéhén i 
sáha. 16Tāca róhó jéē jíni soho, na 
chúsóhó ró, áchí yá. 

17Te ni stóo ya ñayuu cuehé 
ún, te ni quivi ya ini vehe. Te tée 

cáscuáha ún, ni cacajnühún de ya 
siquí jnúhun yátá yáha jée ni cáhán 
ya. 18Te ni cahán ya jiín de: 

¿A máá ró suni ná tu jecúhun ni 
ro, chí naún? ¿A tu cájini ro jee 
taca jée quívi ini ñayuu, ma cúu 
cujnéhén i sáha? 19 Chi tu quívi 
ini anuá i, chi chiji i quívi, te 
quénda-ni cuahán, achí yá. 

Súcuan ni steén ya jee taca jée 
yéji ñayuu, tu cújnéhén ánuá i sáha. 
20 Te ni cahán ga ya: 

Jeë quénda ini anuá ñayuu, 
yíicuan cúu jeē cujnéhén i sáha. 

21 Chi nde ini anuá ñayuu quénda 
jeé jéni néé ni, jeé castquí ndéé 
jnáhan, jee jíca jnéní, jee jéhni 
ndiyi, 22jee sacuíhná, jee ndíyo ni 
ndajníñu jnáhan, jee sáha néé, jee 
stahú jnáhan, jee máni cuëchi sáha, 
jeé cucuésún ni, jee cahán yáa síqui 
jnáhan, jee sandúxí máá, jee canéé 
xíni. 23Tacá jniñu néé yáha, máni 
ini anuá ñayuu quénda, te cújnéhén 
i sáha, áchí yá. 


Ñahan inga nación jeé ní candíje 
nihin 
(Mt. 15.21-28) 

24Te ni quenda ya yücuan cuáhán 
yá región Tiro jiín Sidón. Te ni 
quřvi ya iin vehe, te cúní ya jeé tú 
ni iin ñayuu cuni jee íne ya yücuán. 
Te vesú súcuan, te tu ní cúu cone 
sahi yá. 25Te iin ñahan íyó séhe síhí 
ña jee ñúhun tachi ini i, ni nihin-ni 
ña jnúhun jeé íne ya. Te ni quee 
ña, te ni jecuiñt yití ña nuú jehé 
yá. ?6Te ñahan ñuu jicá cúu ña, chi 
nde Sirofenicia cúu nación ña. Te 
ni cahán ndahú ña jíín yá jee na 
quénehen ya tachi ini séhe síhí ña. 
27Te ni cahán Jesús jiín ña: 

Nasúu núü maá ní veji ná, chi 
máni nuü ñáyuu cácuu séhe Israel. 
Chi tu íyó váha jeé quénde yo staá 
sehe te cuåha yó núü ína, achí yá. 

28Te ni cahán ña: 

Jendaá cahán ni Táta, te 
chindéé ñáhán ní sáña vesú cúu 
ná nájnúhun ina. Chi suni máá tí 
cáhtin ti chiji mesa, cánihin tí staa 
cuechí jée cóyo yuhu súchi lúlí 
cáyeji ti, achí ña. 

29 Yücuán na te ni cahán ya jiín 
ña: 
Váha ni cahán ní. Cuáhán ní núu 
súcuan, chi je ni quenda tachi ún 
ini sehe síhí ní, achí yá. 

30Te ni najinú ña vehe ña, te ni 
jito ña jee catú sehe síhí ña nui jíto, 
te je ni quenda tachi ún ini i. 


Jeē ní nasávaha ya iin 
tee sóhó cástété 

31 Te ni quenda tucu ya región 
Tiro, ni yaha ya Sidón jiín táca ñuu 
Decápolis, te ni jinú ya mar Galilea. 
32Te ni caquindeca i tin tee sóhó 
cástété nuú ya, te ni cacahán ndahú 
ijíín yá jeē na sóó yá ndaha ya siqui 
de. 33Te ni quenehen síin ya de nuú 
ñáyuu cuehé ún, te ni chune ya xini 
ndáha ya soho de, te ni testhi yá, te 
ni quehé yá yaá de. 34Te ni ndacoto 
ya ichi ándiví, te ni jitú ni ya, te ni 
cahán ya: 

Efata, achí yá, jee cuní cahán: 
Nanune. 

35Te ni nanune-ni soho de, te ni 
nduvaha yáá de, te ni nacahán vaha 
de. 38 Te ni ndacu ya jniñu nuü ñáyuu 
un jéē ma cáchi i nuü ní iin. Te vesú 
ni cahán mhin ya jiín i, te víhyá gå 
ni cajete ijnúhun. 37 Te yohyo ni 
canaa ni i cájito i, te ni cacahán i: 

Vaha sáha ya tacá jniñu, chi nde 
tee cásóhó, cánacuni soho de, te tée 
cándaa ñíhín, cánacahán vaha de 
sáha ya, achí i. 


Jee ni scáji ya cuún mil ñayuu 
(Mt. 15.32-39) 
Te tiempo un ní candutútú 
cuéhe ndasí ñáyuu, te tuá 
na vé caji i. Te ni cana Jesús tee 
cáscuáha jíín yá, te ni cahán ya: 
2Cúndáhú ni ri ñayuu yahá, chi 
je ni cuu uni quiví cáyúcú i jíín rí, 
te tuá na vé caji i. ? Te núu natají rí 
i quinuhun ndite i vehe i, te cuita 
íI i sava ichi, chi íyó sava i jeé jicá 
véjicoo i, áchí yá. 

4Te tée cáscuáha un ní cacahán 
de: 

¿Te ndé nuú nihín yo staá caji i 
jíjnáhan i? Chi yahá tú na ñayuu 
yúcu, áchí de. 

5Te ni cajnúhun yá de: 

¿Nasaa staá cánevaha ró? 

Te ni cacahán de: 

Uxa-ni, áchí de. 

$Yucuán na te ni cahán ya jiín 
ñáyuu cuehe un jéé na cúcoo i. Te 
ni quihin ya ndihúxá staá ún, te ni 
nacuatáhú yá nuú Yaā Dios. Te ni 
tahú cuéchí yá, te ni jehe ya nuü 
tée cáscuáha jíín yá. Te máá de ni 
casaja de nuú ñáyuu cuehé ún. "Te 
suni cándiso de jecu chacá lúlí. Te 
ni nacuatáhú yá siqui, te ni cahán 
yá jeē suni saja de jíjnáhan de. $ Te 
ndihi i ni cayeji, te ni candutú 
chíjii. Yúcuán na te ni canastútú 
de pedazo jee ní guendoo, te ni 
chitú úxa jica. Te tée ni cayeji 
un, íyó nájnúhun cuün mil de. Te 
ni nacuatáhú yá nuú ñáyuu ún, 
te cuanungoo i. 10 Yucuán na te 

ni ndivi-ni ya ini barco jiín tée 
cáscuáha jíín yá, te cuahán ya 
región Dalmanuta. 


Jee ní cajicán de ¿in jniñu jéhnu nuú 
ya 
(Mt. 16.1-4; Lc. 12.54-56) 

1 Yücuán na te ni quecoo tée 
grupo fariseo, te ni caquejéé de 
stíchí de Jesús. Te cácuni de coto 
ndee de ya, te ni cajicán de jeé sáha 
ya iin jniñu jéhnu jeé coo ¿in seña 
ichi ándiví. 12Te ni jitú ni ya siquí 
jeé tu cácandije de jíjnáhan de, te 
ni cahán ya: 

¿Naun cájican ñayuu yáha ¿in 
jniñu jéhnu nuú ri? Jendaá cahán 
ri jee ma stéén ri ni tin jniñu jéhnu 
nuú ñáyuu yahá. 

13 Te ni squéndoo ya de jíjnáhan 
de, te ni ndivi tucu ya ini barco, te 
cuahán ya inga lado mar. 


Jnúhun levadura tée fariseo 
(Mt. 16.5-12) 

14Te tée cáscuáha jíín yá ni canaa 
ni de condiso de jeé cáji de, chi 
tin-ni pan cáneváaha de ini barco. 
15Te ni ndacu ya jniñu nuü de: 

Coto má candíje ró levadura tée 
grupo fariseo jiín levadura Herodes, 
achí yá. 

16Te ni cacahán tée cáscuáha un 
jíín táca jnáhan de: 

Va siqui jee tú na staa ndíso yó, 
jeé yúcuan cáhán ya súcuan, áchí 
de. 

17Te ni jini Jesús, te ni cahán ya: 

éNajehe cándajnúhun ró jeé ni 
cáhan rí súcuan siquí jeé tú na staá 
cándiso ró? ¿A ná tu cuni ró, á ná 
tu jecúhun ni ro jeé tu ní cáhán 
ri súcuan sigui jeé tu cándiso ró 

stáa? ¿A yóhyo uun ni ro candíje 
ró? 18Iyó tínúu ró ¿te á tu cájito ró? 
Iyó sóho ró ¿te á tu cájini ró? ¿Te 
á tu cánucúhun ni ro? 19 Chi ná ni 
tahú cuéchí rí uhún staa ni cayeji 
uhün mil tée, ¿te nasaa jica ni chitú 
pedazo staá jee ní canastútú ró? 
Achí yá. 

Te ni cacahán de: 

Uxi uü jica, áchí de. 

20Te suni súcuan ná ni tahú 
cuéchí rí uxa staa ni cayeji cuín 
mil tée, ¿te nasaa jica ni chitú 
pedazo staá jee ní canastútú ró? 
Achí yá. 

Te ni cacahán de: 

Uxaá jica, áchí de. 

21 Te ni cahán ya jiín de: 

Te nde vijna ¿á ná tu jecúhun ni 
ró jijnáhan ró? 

Súcuan ni cahán yatá yá jee ma 
cándíje de jnúhun stáhú cástéén tée 
ún. 


Jeé ní nasávaha ya tée 
cuáá ñuu Betsaida 

22 Yücuán na te ni jinú ya jiín de 
ñuu Betsaida. Te ni caquindeca 
ñayuu iin tée cuáá núü ya, te ni 
cacahán ndahú i jíín yá jee na tée 
ya ndaha ya nuú de. 2 Yücuán na te 
ni jnii ya ndaha tée cuáá un, te ni 
quenehen ya de yata fúü ún. Te ni 
tee ya testhi yá tinúú de, te ni tee 
ya ndaha ya siquí. Te ni cajnúhun 
yá de núu cuu coto de jecu. Te ni 
ndacoto de, te ni cahán de: 

Jíto ná ñayuu jee cájica i, te tu 
jíto cájí ná, chi ná cáa yujnu cáa i, 
áchí de. 

25Yūcuán na te ni tee tucu ya 
ndaha ya siquí tinúú de. Te ni 
ndacoto vaha de, te ni nduvaha-ni 

tinüú de, te ni jito cájí de ndihi-ni. 
26Te ni natají yá de quinuhun de 
vehe de, te áchí yá: 

Ma quívi ró ñuu, ni ma cáchi cuiti 
rð nuú ní iin, áchí yá. 


Jee ni cáhān Pedro jeé Jesús cúu 
Cristo 
(Mt. 16.13-20; Lc. 9.18-21) 

27 Yücuán na te Jesús jiín tée 
cáscuáha jíín yá, cuahan yá tacá 
ndañúú Cesarea Filipo. Te ichi un 
ní cajnúhun yá de: 

Ruhú, ¿ndé iin cúu ri cácahan 
ñayuu? 

28Te ni cacahán de: 

Sava i cácahan jee cúu ní Juan tée 
ni scuándute. Te sava ga i cácahán 
jee cúu ní Elías, tēe ni nacani 
jnúhun Yaá Dios nde jenahán. Te 
sava ga i cácahan jeé inga tée ni 
nacani jnúhun Yaa Dios cúu ní. 

29 Yücuán na te ni cajnúhun yá de: 

Te máá ró, ¿ndé iin cúu ri 
cácahan ro? 

Te ni cahán Pedro: 

Máá ní cúu Cristo, Yaa ní tají Yaa 
Dios, achí de. 

30Te ni ndacu ya jniñu nuú de 
jíjnáhan de jee ma cáchi de jnúhun 
yáha nuu ní tin ñayuu. 


Jee ní castühún Jesús jeé cúü ya 
(Mt. 16.21-28; Lc. 9.22-27) 

31Te ni quejéé yá steén yá nuü de: 

Máá rí, Yaā ní nduu tee, cánuú 
ndoho xeen ri. Te taca tée jéhnu jíín 
sútú cácujéhnu jíín tée cástéén tutu 
ley, squéhichi de ruhú, te cahni de 
ruhú. Te nuú uní quivr te natecu ri, 
achí yá. 

32Te cájí ní cahán yá jnúhun 
yáha. Yücuán na te Pedro, ni cana 

máñúhún de ya, te ni quejéé de 
cáhán de nuu yá jeé ma cuáha ya 
jnúhun coo súcuan. 93 Te máá yá 
ni ndió cóto ya ni jito ya nuú tée 
cáscuáha jíín yá. Te ni cahán yá 
nuú Pedro: 

Cujiyo quihin rō, chi cáhán ro 
ná cáhán Satanás. Chi tu jéni ni ro 
nájnúhun jéni ni Yaa Dios, chi sa 
suhva jéni ni ro nájnúhun cájeni ni 
ñayuu, achí yá. 

34Te ni cana ya tee cáscuáha jíín 
yá jiín ñáyuu cuehé ún, te ni cahán 
ya: 

Na-ni ñayuu núu cúní i condiquin 
i ruhú, na cási i jeé cuní maá i, te 
na cóndiquin i ruhú te cuáha i 
jnúhun ndoho i jnúndóho jeé siquí 
ri, vesú na cúú i. 33Chi núu ndé 
ñáyuu cuní i cacu i nuú jnúndóho 
quiji nuü i jeé siquí ruhú, núu 
súcuan te jnahnú ndetú i níí cáni. 
Te núu ndé ñáyuu, vesú na cúü i 
jeé siquí ruhú jiín síqui jeē scáca 
i jnühun jee jnáma ri ñayuu, núu 
súcuan te cotecu i níí cáni. 36¿Chi 
ndé cuajníñu vësú na cúndeyí 
ñáyuu nihin i níí ñáyitví, te núu 
quivi i nuú jnahnú ndetú i? 37 Chi 
tú na jiín cuiti chunaa ñayuu jeé 
cácu ánuá i. 38 Te ñayuu yáha tu 
cácandíje cuiti i, te máni máá 
cuéchi cásáha i. Te núu na-ni 
ñayuu cúcanu i nuú ñáyuu yáha 
jeē siquí ruhú, Yaa ní nduu tee, jíín 
sígur jnúhun cáhán ri, suni súcuan 
cucanu ri jeé siquí máá i, quiví ndíji 
ri jiín táca ndajéhé ndoo ri. Te 
quiví ún chi yohyo luu cujéhnu ri 
nájnúhun cújéhnu Tátá rí. Achí yá. 

Te suni ni cahán ya jiín de 
jíjnáhan de: 

Jendaá cahán ri jiín ró jeē sava 
tée cáhiin yahá, ma cúú de chi nde 
cuni de jee ndácu Yaa Dios jniñu 
jíín poder ya, achí yá. 


Jeé tucu ni nduu ya 
(Mt. 17.1-13; Lc. 9.28-36) 
2Yucuán na te nuú iñú quivi te 
Jesús ni jeca ya Pedro jiín Jacobo 
jiín Juan, cuahan síin ya jiín de 
tin yucu súcún. Te yúcuán, tucu 
ni nduu ya nuú de. 3Te sahma ya 
ni ndindeé, te ni nducuíjín quiyi, 
nájnúhun yuhva volcán. Te tú ni 
Hn ñayuu ñayivi yáha cuu nacate 
jeé ndúquiyi ndasí súcuan. “Te 
ni cajito de jeé Elías jiín Moisés 
cándajnúhún de jíín yá. 9Yúcuán na 
te ni cahán Pedro jiín Jesús: 
Maestro, nacá jeé váha jeé cáhiin 
na yáha. Te na sáha ná úni vehe 
ramada, iin cuu máá ní, inga cuu 
Moisés, te inga cuu Elías, achí de. 
6Chi yóhyo ni cayühu tée 
cáscuáha ún, te Pedro tu ní sáha de 
cuenta na vé cúu jeé cahán de. "Te 
ni quiji vicó núhun ní jesi-ni nuú de. 
Te nuü vicó un ní cahán ¿in jnúhun: 
Yaha cúu Séhe ri jeē maní ndasí 
rí jiín. Te na cúni nahín ró jnúhun 
cáhán yá. Achí. 
8 Te ni candacoto-ni de, te tuá tée 
un ní cájito de, chi máá ¿in na Jesús. 
9 Te ni cananuu de jíín yá yucu 
ún. Te ni ndacu nihin ya jniñu 
nuú de jeé ma cáchi de nuü ní iin 
jeé súcuan ni cajito de, chi nde na 
nátecu maá yá, Yaá ní nduu tee, 
áchí yá. 1 Jeë yúcuan ní cachuvaha 
de taca jéē ní cuu ún, te cácajnúhun 
jnáhan de na jnúhun cúu jeē nátecu 
ya. Te ni cacajnúhún de ya: 

Te tée cástéén tutu ley Yaa Dios, 
¿najehé cácahan de jee cánuú ndiji 
Elías xihna ga, te sáá te quiji Yaá 
cúu Cristo? achí de. 

12Te ni cahán ya: 

Jendaá cúu jeé xíhna ga quiji tin 
tée cúu nájniúhun Elías, te sátúhva 
de ndihi, áchí tutu. ¿Te ndese 
cáhán tucu tutu ii siquł ruhú, Yaá 
ní nduu tée? Cáhán jeë ndoho 
xeén ri, te sájéé ni i nuú rí. Te 
cáhán ri jiín ró jee jé ni quiji tée 
ni cuu nájnúhun Elías, te ni casáha 
ndevaha ñayuu jiín de taca jée ní 
cacuu ni maá i, nájnúhun cáhán 
jnúhun de nuú tútu, áchí yá. 


Jeē ní nasávaha ya ¿in súchi ñúhun 
tachi ini 
(Mt. 17.14-21; Lc. 9.37-43) 

14Te ni najinú ya jiín de nuú 
sava ga tée cáscuáha jíín yá, te 
ni cajito ya ñayuu cuehé ndasí, ni 
cajicó ndúü i de. Te suni cáhiin 
tée cástéén tutu ley Yaá Dios, 
cátejnáhan jíín de. 15Te nuü ní 
cajito taca ñáyuu un jée véji ya, te 
ni canaa ni i. Te cájinu i cuangoo i 
nuü ya jeé cahán i jíín yá. 16 Te ni 
cajnúhun yá i: 

¿Na siquí cátejnáhan ró jíín de 
jíjnáhan de? áchí yá. 

17Te ni cahán ¿in tée íne yúcuán: 

Maestro, vendeca ná séhe ná núú 
ní, chi ñúhun tin tachi ini i, te ni 
cuñíhín i ni sáha. 18Te ndé-ni cúu 
nuü íne i, te tachi un scótúú i, te 
jéhni ythí-ni i. Te jée tiñú yuhu 
i, te squíhíñi jnúhun i. Te cuacuxií 
ndasí i sáha. Te ni cahán ndahú 
ná jiín tée cáscuáha jíín ní jee na 
quénehen de tachi ún, te tu ní cúu 
sáha de, áchí de. 

19 Te ni cahán ya jiín de jíjnáhan 
de: 

Ñayuu tu cándíje cuiti cácuu ró. 
¿Nasaa ga quiví condee ri jiín ró? 
¿Te nasaa ga quiví cuandeyí ni ri 
jiín ró? Cuáquihin súchí un, na quíji 
i, áchí yá. 

20Te ni caquindeca de i nui ya. 
Te nuü ní jito tachi un nút ya, te 
ni jehni ythí-ni i. Te ni cotúú i, te 
cónéhén cócáni i, te jée tiñú yuhu i. 
21Te Jesús ni cajnúhun yá tatá i: 

¿Nasaa cuiya ni cuu jeé sáha 
súcuan jíín i? 

Te ni cahán de: 

Nde lulí i. 22Te ni cuu cuehé jínu 
scótúú táchi ún i nuü fuhún nuú 
ndúte, jeē cáhni i cúní. Te núu cuu 
sáha ní, te cundáhú ni ní chindéé 
ñáhán ní saña jée ndúvaha sēhe ná, 
áchí de. 

23Te ni cahán Jesús jiín de: 

Núu cuu candíje ró jée sáha ri, chi 
ñayuu candíje te cuu taca jée cuní 
i, áchí yá. 

24 Te máá tátá süchí un ní cahán 
jee de: 

Cándíije ná, te chindéé náhán ní 
saña jéē candíje nihin ga ná, áchí de. 

25 Te ni jito Jesús jeé ní cutútú 
cuéhe ñayuu nuü ya. Te ni cahán yá 
nuú tachí: 

Tachi jeé sañíhín sásóhó, ruhú 
ndácu ri jniñu jeë na quénda ró ini 
súchi yáha, te ma ndívi ga rō ini i, 
áchí yá. 

26 Yücuán na te ni cana cóhó 
táchi ún, te ni jehni yihí tucu 
i, te ni quenda cuahán. Te súchí 
un ní cuu i nájnúhun ndiyi. Te ni 
cacahán cuehe ñayuu jee jé ni jihi 
i. 27Te Jesús ni jnii ya ndaha i, te ni 
ndonehen ya i, te ni nucuiúii-ni i. 

28 Yücuán na te ni quivi ya ini 
iin vehe, te tée cáscuáha jíín yá, ni 
cacajnúhun síin de ya: 

¿Najehé tu ní cúu quenehen ná 
tach: un jíjnáhan ná? áchí de. 

29Te ni cahán ya: 

Hn tachi súcuan chi ma quénda 
cuiti te núu tú cacan tahú ro te coo 
ndite ni ro, achí yá. 


Jee ni cáhán tucu ya jeé cúú yá 
(Mt. 17.22-23; Lc. 9.43-45) 

30Te ni quenda ya yücuan jíín de 
jíjnáhan de, te ni yaha ya ndañúú 
Galilea cuahán ya. Te tu ní cúní ya 
jeé cúni ni tin ñayuu. 91Chi stéén 
yá nuú tée cáscuáha jíín yá, te áchí 
yá: 

Máá rí, Yaā ní nduu tee, nastúu 
i ruhú nuü taca tée xeén. Te cahni 
de ruhu, te núu ni jihi ri, te nuú uní 
quiví te natecu ri, achí yá. 

32Te tu ní cájecúhun ni de jnúhun 
yáha, te cáyúhú de cajnúhún de ya 
siquí jnúhun ni cahán ya. 


Ndé ñáyuu cúu jeé cujéhnu ga 
(Mt. 18.1-5; Lc. 9.46-48) 

33Te ni jinú ya jiín de ñuu 
Capernaum, te nuú ni quívi ya ini 
vehe, te ni cajnúhun yá de: 

¿Na jnúhun ni candajnúhun ró 
ichi véji yó? áchí yá. 

34Te tu ní cácahan cuiti de, chi 
ichi un ní cacahán de siquí núu ndé 
iin de cújéhnu ga. 5Yúcuán na te 
ni cucóo ya, te ni cana ya ndihúxí 
uŭ de, te ni cahán ya: 

Núu ndé iin ró cúní cujéhnu ga, na 
cúu ró tée núu ga nuú taca jnáhan ró, 
te cuajníñu ró núü jnáhan ró. 

36 Yücuán na te ni jnii ya ndaha 
tin súchi lúlí, te ni jeni ya i mehñú 

de jíjnáhan de. Te ni nundee ya i, te 
ni cahán ya jiín de: 

37Na-ni ñayuu núu jeé siquí ruhú 
jetáhú i ¿in súchi lúlí nájnúhun 
súchi yáha, te ruhú jetáhú i. Te 
ñayuu jetáhú rúhú, nasúu máá 
tin-ni ruhú, chi suni Yaā ní tají 
rúhú jetáhú i, áchí yá. 


Nayuu tu cáhán siquz ya, íin i jíín yá 
(Mt. 10.42; Lc. 9.49-50) 

38 Yücuán na te ni cahān Juan jiín 
yá: 

Maestro, ni cajito ná tin tee jee 
jiín síhví ní quénehen de tachi ini 
ñayuu. Te ni cajesi ná jée sáha de, 
chi tu jíca de jíín yó, achí de. 

39Te ni cahán Jesús jiín de: 

Ma cási ro jeé sáha de. Chi ni tin 
tée jeē jiín síhví rí sáha de jniñu 
jéhnu, ma cúu nacahán de siqui ri. 
40 Chi tée tu cáhán siqui yo, fin de 
jíín yó. Te na-ni ñayuu núu jeé 
siquí ruhú cuáha i vesú tin ñajin 
ndute coho ró, siqui jee cácandije 
ró ruhú, ndaa ndije cúu jeé nihín i 
tahú i. Achí yá. 


Xeén coo siquí ñáyuu quívi nuú 
cuéchi 
(Mt. 18.6-9; Lc. 17.1-2) 
42?Te núu iin súchi lúlí yáha 

cándíje i ruhú, te núu quivi i 
cuéchi sáha na-ni ñayuu, te vaha 
ga núu ni conuhni iin yóso cáhnu 
sucíin ñayuu ún, te quee i chiji 
ndute mar nuú. Te núu ndaha ró 
sáha jee quívi ró cuéchi, váha ga 
cahnde ró na quíhín, návaha tuá 
sáha ró cuéchi. Chi váha ga jeé 
cóndee iin-ni ndaha ró te quivi ró 
núü cotecu rō nií cáni, vesú jes 
cóndee ndindúú ndaha ró te quivi 

ró infierno, nuü cayú ñuhún jeé 
ma ndahvá cuiti. “Te yúcuán chi 
tu cájihi tindacú, te tu ndáhvá 
cuiti ñuhún. 45Te núu jehé rð sáha 
jee quívi ró cuéchi, suni váha ga 
cahnde ró na quíhín, návaha tuá 
sáha ró cuéchi. Chi váha ga jeé cóo 
cúhndu ró te quivi ró núú cotecu ro 
nií cáni, vesú jee cóndee ndindúú 
jehe rō te quivi ró infierno, nuú 
cayú ñuhún jeé ma ndahvá cuiti. 
46Te yúcuán chi tu cájihi tindacú, 
te tu ndáhvá cuiti ñuhún. “Te núu 
tinüu ró sáha jeé quívi ró cuéchi, 
váha ga tava ró na quíhín, návaha 
tuá sáha ró cuéchi. Chi váha ga jeē 
quívi ró ñuu nuú ndácu Yaá Dios 
jniñu jíín iin na tinúu ró, vesú jee 
cóndee ndindúú tinúu ró te quivi ró 
infierno. 48 Te yúcuán chi tu cájihi 
tindacú, te tu ndáhvá cuiti ñuhún. 
49Chi nájnúhun quénda vāha 
oro sáha ñuhūn, súcuan quénda 
váha ñayuu sáha jnúndóho. Te 
taca cúñu jee socó ñayuu nui ya, 
cúhuhvua sáha fir. 50Vaha iyó 
ñít, te núu fir ún na náa jeé uhvuá, 
¿te ndese nduu uhvuá tucu sáha 
ró? Núu súcuan te cuu ró ñáyuu 
váha, nájnúhun íyó váha fi. Te na 
cóyücu váha ró jíín jnáhan ró. Achí 
yá jiín de. 


Siqui jee ma stóo jnáhan tee jíín 
ñahan 
(Mt. 19.1-12; Lc. 16.18) 
1 0 Te ni quenda ya ñuu 
Capernaum, te ni jinú 
yá región Judea, inga lado yüte 
Jordán, ichi nuú cáne niandii. Te 
yücuan ní cutútú tucu ñayuu nuú 
ya, te ni steén tucu ya jnúhun nuú 
i, nájnúhun sáha ya. ?Yúcuán na 

te jecu tée grupo fariseo ni quecoo 
de nuú ya, chi cácuni de coto ndee 
de ya núu ndese cahán ya. Te ni 
cacajnúhún de ya núu íyó ley jeé 
cuu ndusíin iin tee jíín ñasihí de. 
3Te ni cahán ya jiín de: 

¿Na jniñu ni ndacu Moisés nuú ro 
nde jenahán? 

4Te ni cacahán de: 

Moisés ni jehe de jnúhun jeé 
cúvaha iin acta jeē ndusíin de jíín 
ña, te ndoo ña, áchí de. 

5Te ni cahán Jesús jiín de: 

Siqui jee níhni ni ro jijnáhan ró, jee 
yúcuan ní ndacu de jniñu yáha nút ro. 
êTe nde xihna ñúhún, ná ni sáha Yaa 
Dios ndihi, chi tee jíín ñahan ni sáha 
ya. ”Jee yúcuan cúu jeé stóo tée tátá 
de náná de, te quijnáhan de jíín ñasihí 
de. $Te tin na cuu ndindúú de, áchí 
Yaa Dios. Núu súcuan te tuá cúu uii 
jnáhan de, chi tin na cúu. 9Jeé yúcuan 
tu íyó váha jee stóo jnáhan, chi jeé ni 
squíjnáhan Yaá Dios cúu, áchí yá. 

10 Te tée cáscuáha ún nui ni 
quívicoo de vehe, te ni cacajnúhún 
tucu de ya siquí jnúhun ún. "Te ni 
cahan ya jiín de: 

Núu ndé tée stóo de ñasihí de te 
condeca de inga ñahan, núu súcuan 
te cásíquí ndéé de ñasihí de. 12Te 
núu ¿in ñahan stóo ña yii ña te 
condeca ña inga tée, suni cásiquí 
ndée ña de. Achí yá. 


Jee ni jícan tahú Jesús jehe súchi lúlí 
(Mt. 19.13-15; Lc. 18.15-17) 
13Yucuán na te ni quecoo ñayuu 

jiín súchi lúlí, jée na sóó yá ndaha 
ya xini i. Te tee cáscuáha jíín yá, ni 
cacahán de nuú ñáyuu véjicoo jíín 

i. 14Te ni jito Jesús, te ni quiti ni ya, 
te ni cahán ya jiín de: 

Cuáha jnúhun na quíjicoo süchi 
lálí jíña nuú ri, te ma cási ro jeé 
quíjicoo i. Chi ñayuu jeé ndió cóo 
nii cani ni i nájnúhun súchi yáha, 
suu i quívi ndaha Yaá andiví jeé 
ndacu ya jniñu nuü i. 1*Te jendaá 
cahán ri jiín ró, núu iin ñayuu tú 
cuatáhú i jeë ndácu Yaá Dios jniñu 
nuü i, nájnúhun jétáhú ¿in súchi lúlí, 
ma quívi cuiti i ndaha ya, achí yá. 

16Te ni nundee ya i, te ni soó yá 
ndaha ya xini i, te ni jicán tahú ya 
jehé i jíjnáhan i. 


Jnuhun tee cúcá 
(Mt. 19.16-30; Lc. 18.18-30) 


17Yucuán na te ni quihin tucu ya 
ichi cuahan ya. Te jínu iin tee ni 
quee de, te ni jecuiúií yití de nuü ya, 
ni cajnühún de ya: 

Tëe vaha cúu ní Maestro. Te cachi 
ní, ¿na jniñu váha sáha ná te nihin 
tahú na cotecu na níí cáni andiví? 
áchí de. 

18Te ni cahán ya jiín de: 

¿Naun cáhán ro jeé tée vaha cúu 
ri? Tú ni tin tee vaha íyó, chi máá 
iin-ni Yaā Dios. 19 Je jíní ro tacá 
jniñu ní ndacu Yaa Dios: Ma cosíquí 
ndée jnáhan ró. Ma cáhni ro ndiyi. 
Ma sacuíhná ró. Ma sajnúhún ró. 
Ma stahú ró jnáhan ró. Cuatáhú ró 
nuü tatá rð nuú naná ro. Achí yá. 

20 Te ni cahán tée un jíín yá: 

Tacá jniñu yáha je ni squícu ná 
ndé ná lulí ná, Maestro, achí de. 

21 Yücuán na te ndáhú jíto ya 
nuú de jeé cúsi¿ ni ya jiín de. Te ni 
cahán ya: 

Hn na jniñu cúmani sáha ró núu 
súcuan. Cuáhán te xico ró ndihi jeé 
névaha ró, te cuáha ró núü ñáyuu 
ndahú. Te nde andiví cuáha ya jeé 

váha ndasí núu ro. Yücuán na te 
quiji ró condiquin ro ruhú, te cuaha 
ró jnúhun ndoho ró jnúndóho jeé 
siquí ri, achí yá. 

22Te ná ni jini sóho de jnúhun 
yáha, te ni jnahuhi ni de, te 
cúcuíhyá ni de cuahán de, chi cúcá 
ndasí de. 

23Yiicuán na te Jesús ni ndacoto 
ya nií xiin ya, te ni cahán ya jiín 
tée cáscuáha jíín yá: 

Tée cúcá chi yohyo yií quívicoo 
de ndaha Yaa Dios jeé ndacu ya 
jniñu nuu de, áchí yá. 

24Te tée cáscuáha jíín yá, yohyo 
ni canaa ni de jee ní cajini de 
jnúhun ni cahán ya. Te ni cahán 
tucu ya jiín de: 

Séhe, ñayuu ténuú xúhún, yohyo 
yií quívicoo i ndaha Yaá Dios jeé 
ndacu ya jniñu nuü i. Yachi ga 
yāha iin camello yaú yutícui, vesú 
jeé quívi iin ñayuu cucá ndaha Yaá 
Dios jeé ndacu ya jniñu nuu i, áchí 
yá. 

26Te víhyá gá ni canaa ni de cájini 
de, te ni cacajnúhun jnáhan de: 

¿Ndé ñáyuu cúu jeé cácu núu 
súcuan? 

27Te ni ndacoto ya nuú de, te ni 
cahán ya: 

Ñayuu chi ma cúu squívii máá i 
ndaha Yaā Dios, te máá yá chi cuu 
sáha ya, chi ndihi-ni jniñu cuu sáha 
ya, achí yá. 

28Yiicuán na te ni cahán Pedro 
jiín yá: 

Saña jíjnáhan ná, ní castóo ná 
ndihi jee cánevaha ná, te cándiquin 
na níhín, áchí de. 

29 Te ni cahán Jesús: 

Jendaá cahán r1 jiín ró jijnáhan 
ró, núu na-ni ñayuu stóo i vehe, chí 

fani, chí cuáha, chí tátá, chí náná, 
chí ñasihí, chí séhe, chí ñuhun, jee 
siquí ruhu jiín sígur jee scáca i 
jnúhun jee jnáma ri ñayuu, 30núu 
súcuan te nanihin i ¿in ciento ga jeé 
súcuan vijna, cúu vehe, cúu ñani, 
cúu cuaha, cúu náná, cúu sehe, cúu 
ñuhun, te nde jiín jéé cóto xeén 
ñayuu i. Te nde inga vida quiji te 
cotecu i níí cáni. 1Te cuehé ñayuu 
jeé vijna cácujéhnu, nduu i ñayuu 
núu ga. Te ñayuu jes núu ga vijna, 
chi ndujéhnu i, áchí yá. 


Jeé ni cáhán tucu ya jeé cúú ya 
(Mt. 20.17-19; Lc. 18.31-34) 

32Te cáñuhun de ichi jeé cáa 
cuahán ñuu Jerusalén. Te Jesús 
yósnúu yá nuŭ tée cáscuáha ún. Te 
cánaa ni de ni cajini sóho de jnúhun 
ni cahan ya. Te cáyúhú de cuángoo 
de jíín yá. Yúcuán na te ni cana síin 
tucu ya ndihúxí uŭ tee cáscuáha, te 
ni quejéé yá cástúhún tucu ya nuú 
de taca jéé quíji siquí ya. 33 Achí yá: 

Cuni soho ró, chi je cuángoo yó ñuu 
Jerusalén vijna, te yúcuán nastúu 
ñayuu ruhú, Yaá ní nduu tée, nuú 
sutú cácujéhnu jíín núü tée cástéén 
tutu ley. Te ndonda de siqui ri jee cúū 
ri, te squívi de ruhú nuú tée nación 
Roma jeé cáyücú Jerusalén cándacu 
jniñu. 34Te taca tée un sácata de nuú 
ri, te cani de ruhu, te testhí de nuú 
ri, te sáá te cahni de ruhú. Te nuú uní 
quiví te natecu ri, achí yá. 


Jeé ni jícan Jacobo jiín Juan iin 
favor nuú ya 
(Mt. 20.20-28) 
35Yucuán na te Jacobo jiín Juan, 
ndindúú séhe Zebedeo, ni quecoo 
de nuü Jesús, te ni cacahán de: 

Maestro, cácuni na jéé sáha ní tin 
jeé cacán na núü ní, áchí de. 

36Te ni cahán ya jiín de: 

¿Ndese cácuni ro jeé sáha ri jiín 
ró? achí yá. 

37 Te ni cacahán de: 

Cuáha ní jnúhun jeé cónene ná 
xiin ní quívi ndujéhnu ní, iin ná 
lado váha ní, te inga ná lado jecó ní, 
áchí de. 

38Yucuán na te ni cahán Jesús 
jiín de: 

Tu cájini rō na vé cúu jeé cájican 
rō. ¿A cuu ndoho ró jnúndóho 
nájnúhun jee quíji siqur ri? ¿Te á 
canda ró ndoho xeén rð nájnúhun 
ndoho ri? achí yá. 

39Te ni cacahán de: 

Cuu sáha ná. 

Te ni cahán ya jiín de: 

Jendaá jeé ndoho ró jnúndóho 
nájnúhun jee quíji siquí rí, te ndoho 
xeén ro nájnúhun ndoho ri. 4 Te 
jeé cónene ró lado váha ri jiín lado 
jecó rí, nasúu rúhú cúu jeé cuáha 
jnúhun. Chi je íyó túhva cuu taca 
tée jeé ní nacaji Tátá ri, te tée un 
níhin, achí yá. 

Te uxi ga tēe cáscuáha un, ní 
cajini de jnúhun yáha, te ni caquitt 
ni de nuú Jacobo jiín Juan. 2 Te 
Jesús ni cana ya de, te ni cahán ya 
jiín de: 

Cájini ro ndese cásáha tée 
cácujéhnu nuú ñáyuu tacá nación. 
Chi cándacu nihin de jniñu nuü 
i, te máá de cáchí ndese coo. WTe 
máá ró jijnáhan ró, chi ma sáha 
ró súcuan. Chi núu ndé iin ró cúní 
cujéhnu, sa suhva cuajníñu ró núü 
jnáhan ró. “Te núu ndé ¿in ró cúní 
cuu nuú, sa suhva sáha ró máá ró 
mozo nuú taca jnáhan ró. *SChi 

suni súcuan sáha ruhü, Yaa ní 
nduu tée, chi nasüu jéē véji ri jeē 
cuajníñu ñayuu nuü ri, chi sa suhva 
vēji ri jeē cuajníñu ri nuú ñáyuu. 

Te cuáha ri maá rí cuu ri návaha 
jnama ri cuehé ñayuu, achí yá. 


Jee ní nasávaha ya Bartimeo tée 
cuáá 
(Mt. 20.29-34; Lc. 18.35-43) 

46Yucuán na te ni jinú ya ñuu 
Jericó jiín tée cáscuáha jíín yá. Te 
sáá te ni quenda ya yücuan jíín de 
jíín ñáyuu cuehé ndasí. Te Bartimeo 
tée cuáá, sehe Timeo, néne de 
yuhíchi, jícán de caridad. “Te 
ni jini de jnúhun jee Jesús ñuu 
Nazaret vēji ya. Te ni quejéé de 
cána jee de: 

Jesús Séhe yucín David, cundáhú 
ni ni sáña, áchí de. 

48 Te cuehé ñayuu ni cacahán i 
nuú de jeé na cási de yuhu de. Te 
máá de víhyá gá ni cana jee de: 

Máá ní jee cúu ní Séhe yucún 
David, cundáhú ni ni sáña víi, achí 
de. 

49Yucuán na te ni jecuiñ Jesús, 
te ni cahán ya: 

Cana de na quíji de. 

Te ni cacana i tee cuáá un: 

Ndeyí coo ni rð. Ndocuiñi, na 
quíhín yo, chi cána ya rohó, áchí i 
jíín de. 

50 Yucuuán na te ni scáne de 
ticachí de, te yachi ni ndocuiñt de, 
te ni jinú de nuü Jesús. Te ni 
cahán ya jiín de: 

¿Na vé cuní ro jee sáha ri jiín ró? 

Te máá de ni cahán de: 

Maestro, jeé na ndúndijin tinúu 
ná cuní na, áchí de. 

52Te ni cahán Jesús jiín de: 

Cuáhán núu súcuan. Ni candíje 
ró jeē cuu nasávaha ri rohó, te jee 
yúcuan ní nduváha ró, áchí yá. 

Te ni ndundijin-ni tinúú de, te ni 
ndiquin de Jesús cuahan de jíín yá 
ichi ún. 


Jee ni quívi Jesús ñuu Jerusalén 
(Mt. 21.1-11; Lc. 19.28-40; Jn. 12.12-19) 
Te ni cuyajni ya ñuu 


1 1 Jerusalén, véji ya ñuu 
Betfagé jiín ñuu Betania, jeé íne 
jehé yucu Olivos. Te ni tají yá uü 
tée cáscuáha jíín yá jeē quíngoo de. 
2Te áchí yá jiín de: 

Cuángoo ñuu lulí íne ichi núú. 
Te núu ni quivi-ni ró yúcuan, te 
nihin rō ¿in burro núhní tł, jee ní 
iin tee ná tu coso de ti. Te ndají ró 
tz, quijicoo ró jíín tí. 3? Te núu ndé 
tin cajnúhún naun cándají ró tł, te 
cachi ro: Máá Jítoho yo jíni ñúhún 
yá ti, te yachi natají yá tí ndiji ti, 
achi ro. Achí yá jiín de. 

4Te cuangoo de, te ni canihin de 
burro un núhní tł yehyí núü quéhe 
nuú náquijnáhan ichi. Te ni candají 
de ti. Te sava ñayuu cáhiin yúcuan 
ní cacahán jiín de: 

¿Na vé cúu jeé casáha ró jeé 
cándají ró burro jiña? achí i. 

6Yucuán na te ni cacahán de 
nájnúhun ni cachi Jesús. Te ni 
casiáá i ti véjicoo de jíín tí. “Te ni 
ndecoo de jíín tí nuú Jesús, te ni 
casoó de sahma de siqui ti, te ni 
jecosó yá tr. $Te cuehé ñayuu ni 
cascáá i sahma i ini ichi. Te sava 
ga i ni cajehnde i ndaha ñúú, te ni 
cachucun i ini ichi ún. 

9 Te ñayuu cuangoo ichi núú jíín 
ñáyuu cuangoo ichi yátá, cácana 
jee i: 


91 


Yohyo cújéhnu ya. Yohyo váha Yaá 
cúu Yaa jeé véji jíín jninu máá Jítoho 
yO Yaá Dios. 19Te yóhyo luu coo, chi 
je yajni ndacu ya jniñu nájnúhun 
ni ndacu jíí yo rey David. Te yohyo 
cújéhnu máá Yaá Dios. Achí i. 

31 Te ni quivi Jesús ñuu Jerusalén, 
jíín ini templo cáhnu. Te ni jito ya 
nuú tacá ndajníñu yúcu níí yúcuan. 
Te ni quenda ya cuahán ya ñuu 
Betania jiín ndihúxí uü de, chi je 
ni ini. 


Jeé ni cáhan yá nuú yújnu higo 
(Mt. 21.18-19) 

12 Te inga quiví ún, nuü ní quenda 
ya ñuu Betania cuahán ya jiín de, te 
jíí yá soco. 13Te nde jicá ni jito ya 
tin nundehe higo jeē íin ndaha. Te 
nijecondéhe yá núu sanaa te nihin 
ya ndehé caji ya. Te tú na vé ni 
níhín ya, chi máá ndaha-ni íin. Chi 
nasúu tiempo ndehē cúu. 14Yūcuán 
na te ni cahán yá nuü yujnu ún: 

Tuá na ndehé cuun cuiti xini rō 
jeé cáji ñayuu, achí yá. 

Te tée cáscuáha jíín yá ni cajini 
de jeé súcuan ni cahán ya. 


Jeë ní quenehen ya ñayuu ini templo 
(Mt. 21.12-17; Lc. 19.45-48; Jn. 2.13-22) 
15Te ni najinú ya jiín de ñuu 

Jerusalén. Te ni quivi ya ini templo 

cáhnu, te ni quenehen ya ñayuu 

cájeen quiti te cánaxico núü ñáyuu 
jeé soco i. Te ni scotúú ndeyi ya taca 
mesa tée cástáyi xühún, jíín silla tée 
cáxicó paloma. 16Te tu ní jéhe ya 
jnúhun jee yáha ñayuu ini templo 
jiín ndajníñu ndíso i. "Te ni steén yá 
jnúhun nuu i, áchí yá: 

Yósó núü tútu il jeë cahán Yaa 

Dios: Vehe ri chi vehe nuü cájican 

tahú ñayuu tacá nación cúu, áchí 
yá. Te máá ró jijnáhan ró chi 
nájnúhun yaú cava ñacuihna ní 
canasáha ró, áchí yá. 

18 Te tée cástéén tutu ley Yaá 
Dios jiín sútū cácujéhnu, ni cajini 
de jnúhun yáha, te ni quejéé de 
cánducú de modo ndese cahni de 
ya. Chi cáyúhú de jeē ndujéhnu 
ga maá yá vesú maá de, chi táca 
ñáyuu yóhyo cácusit ni i cájini i 
jnúhun stéén ya. 19 Te jeé cuácuaa, 
te ni quenda ya ñuu Jerusalén 
cuahán ya. 


Jeé ni íchi nundëhe higo 
(Mt. 21.20-22) 

20 Te jenéhen inga quiví ni nayáha 
ya jiín de cuahán ya. Te ni cajito de 
jee núndehe higo un je ni ichi nde 
yoho. 21 Yíicuán na te ni nucúhun ni 
Pedro, te ni cahán de jíín yá: 

Maestro, cundéhe ní nundehe 
higo jeé ni cáhan ni núu, te vijna je 
ni ichi caján, áchí de. 

22Te ni cahán Jesús jiín de: 

Candíje ró jée sáha Yaá Dios jeé 
jicán ro. 28Chi jendaá cahán rí 
jiín ró, núu ndé ñáyuu cahán i jeé 
cújiyo yucu yáha quihin nde nuú 
mar, te núu tú nacani siquí ni i, chi 
sa suhva candíje i jeé cóo nájnúhun 
ni cahan i, yücuán na te cundaa 
jeé ni jícān i. 24 Jeë yúcuan cáhán 
ri jiín ró, taca jée cacán tahú ro, 
te núu candíje ró jéé nihín ro, te 
nihin ro. 25 Te jeé cájican tahú ro, te 
cone cáhnu ni rð nuú ñáyuu casáha 
cuéchi siquí rō, návaha máá Tátá ro 
jeé ndeé yá andiví, suni cone cáhnu 
ni ya nuú cuéchi ró. ?£Chi núu tú 
cone cáhnu ni ro nuú jnáhan ró, te 
suni máá Tátá ro jee ndeé yá andiví, 

ma cóne cáhnu ni ya nuü cuéchi ró, 
áchí yá. 


Siqui jee ndíso jníñu Jesús 
(Mt. 21.23-27; Lc. 20.1-8) 

27 Yücuán na te ni najinü tucu 
ya ñuu Jerusalén. Te jíca cuu 
ya ini templo cáhnu. Te sutü 
cácujéhnu jíín tée cástéén tutu ley 
Yaā Dios jiín tée jéhnu cándacu 
jniñu, ni quecoo de nui ya. 8 Te ni 
cacajnúhún de ya: 

¿Ndé ní nihin jníñu ró jée sáha ró 
jniñu yáha? ¿Te ndé iin ni tee jniñu 
siqui rō jeé sáha ró súcuan? áchí de. 

29 Te ni cahán Jesús: 

Suni ruhu, cajnúhun rí rohó ¿in 
jnúhun jíjnáhan ró. Te núu cuu stió 
cuíñí ro, yúcuán na te cachi ri nuú 
rð ndé ní nihin jníñu ri jeē sáha ri 
jniñu yáha. 3% ¿Ndé iin ni tee jniñu 
siquí Juan jeé ni scuándute de? ¿A 
Yaa Dios chí táca tée? Cachi nui ri, 
achí yá. 

31 Yücuán na te ni candajnúhun 
máá de: 

Núu cahán yo jeé Yaā Dios ni tee 
ya jniñu un síqui Juan, te cahán de 
jíín yó: Núu súcuan ¿te najehé tu ní 
cácandije ró de? 32Te núu cahán yo 
jee ñáyuu ni catee jniñu un síqui de, 
te quití ni ñayuu nuü yo, achí de 
cácahán maá de. 

Chi cáyúhú de jeé quití ni ñayuu, 
chi ndiviii cácandije i jee tée ni 
nacani jnúhun Yaá Dios ni cuu ndije 
Juan. 33 Jeé yúcuan ní cacahán de 
jíín yá: 

Tu cájini rí, achí de. 

Yücuán na te ni cahan Jesús: 

Ni ruhū, suni ma cáchi rí nuú rō 
ndé iin ni tee jniñu siqui ri sáha ri 
jniñu yáha, áchí yá. 


92 


Jnúhun yátá síqui tee néé cásájniñu 
nuú uva 
(Mt. 21.33-46; Lc. 20.9-19) 
1 Te ni quejéé yá cahán yá 
jnúhun yátá jiín de jíináhan 
de: 

Hn tée ni nachuhun de cuehé uva, 
te ni jesi de corral, te ni sáha de ¿in 
nuú cúhun ndehe un táxin. Te ni 
sáha de iin vehe súcún návaha cuu 
coto de níf cáhnu. 

"Te ni stóo de nuú sava tee sájniñu 
nuú, te cuu sava de ndeheé jiín. Te ni 
tee de ichi cuahán jicá de. ?Te máá 
tiempo ndutútú uva, te ni tají de 
tin mozo de cuanuquihin sava uva 
nuú tée cásájniñu ún. Te tée un 
ní cajnii de mozo un, te ni cacani 
de i, te ni canatají de i cuanuhun i 
súcuan-ni. *Yiúcuán na te tée chíí 
uva un ní tají tucu de inga mozo 
cuahán. Te tée cásájniñu un ní 
cajëhe de yuü xini mozo un, te ni 
castújí de, te ni cacahán ndevaha 
de nuü. 5Te tée chíí uva ni tají tucu 
de inga mozo cuahan. Te ni cajehni 
de i. Te suni súcuan ni tají de cuehe 
ga mozo cuahan, te sava i ni cacani 
de, te sava i ni cajehni de. 

&Te tée chíí uva, íyó iin séhe de jeé 
maní ndasí de jíín. Te jeë sándihí na 
ni tají de sēhe de un cuáhán nuú tée 
cásájniñu. Te jéni ni de: Tée ún chi 
cuatáhú de jíjnáhan de nuü séhe ri. 
7Te tée cásájniñu un ní cacahán maá: 
Tee chíí táhú cúu jee yáha. Na cáhni 
yO de, te ndóo tahú de cuu máá yó, 
achí. 8Te ni cajnii de i, ni cajehni de i, 
te ni cascáne de i inga lado. Achí yá. 

9Yucuán na te ni cajnúhun yá de: 

Núu súcuan ¿te ndese sáha tée 
chíí uva un? Ndiji de te cahni 


93 


de tee cásájniñu ún, te cuaha de 
ñuhun cáá uva un núú inga sava tée 
sájniñu nuí. 
10°¿Te á ná tu cahu ró jnúhun 
yáha jée yosó núü tútu il, jeë ruhú 
cúu nájnúhun tin yuú? Chi áchí 
tutu: 
Yuü jee ní casquéhichi tee cájeni 
vehe, 
yuú yáha nduu jeé quítuu vehe. 
11 Máá Jítoho yó Yaá Dios ni sáha 
ya súcuan, 


te cánaa ni yo jíto yó jniñu yáha. 


Achí tutu, achí yá. 

12Yucuán na te ni canducú de 
modo jnii de ya. Chi ni cajecühun 
ni de jeé siquí maá de cúu jnúhun 
yátá ní cahán ya siqui tée cásájniñu 
nuú uva jiín tée cájeni vehe. Te siqui 
jeé cáyúhú de jeé quit ni ñayuu, te 
ni castóo de ya te cuangoo de. 


Siquí xúhun renta 
(Mt. 22.15-22; Lc. 20.20-26) 


13Yucuán na te ni catají de sava 
tée grupo fariseo jiín tée grupo 
Herodes cuangoo de nuú yá, ndúcú 
de ndese sáha de návaha cahán yá 
tin jnúhun jee nihín de cuéchi siquí 
yá. 1*Te ni quecoo de, te ni cacahán 
de jíín yá: 

Maestro, cájini na jéē tée cáhán 
ndaa cúu ní, te tu yúhú ní jeé cahán 
ni tin ñayuu siquí ní. Chi tu sáha 
ní cuenta ndese cúu ¿in ¿in i, chi 
inuú-ni sáha ní jíín i. Te stéén ndaa 
ní ndese squícu ñayuu nuú Yaa Dios. 
¿Te á íyó váha jee chúnaa yó renta 
nuú rey nación Roma jeé jníi nación 
yo, chí tuú? ¿A chúnaa yo, chí má 
chúnaa yo? Achí de jíín yá. 

15Te máá yá jiní ya jeé stahú-ni 
de, te ni cahán ya jiín de: 

éNajehe cájito ndee ro ruhú? 
Cuáha iin xúhún na cóto ri, achí yá. 

16Te ni cajéhe de xúhún. Te ni jito 
ya, te ni cajnúhun yá de: 

¿Ndé iin nuü cúu jee ndeé nuu 
xúhun yáha, te ndé síhví cúu jeé 
ndeé yahá? 

Te ni cacahán de jíín yá: 

Nut jiín síhví rey un cúu, áchí de. 

17 Yücuán na te ni cahán ya jiín 
de: 

Núu súcuan te nacuaha ró núŭ 
rey un jée yíhi cuenta nuú de, te 
nacuáha ró núú Yaā Dios taca jéé 
yíhi cuenta nuü maá yá, achí yá. 

Te ni canaa ni de ni cajini de jeé 
ndichí ní cahán ya. 


Jee ní cacajnúhún de siqui jeé 
nátecu ndiyi 
(Mt. 22.23-33; Lc. 20.27-40) 
18Yucuán na te jecu tée grupo 

saduceo ni quecoo de nuú ya. Te 
tée un cácahán jeé tu nátecu cuiti 
ndiyi. Te ni cacahán de jíín yá siqut 
tin jnúhun, áchí de: 

19 Maestro, Moisés ni tee de nuú 
tútu jee cánevaha yó: Núu tin tée 
cuu de, te ndóo ñasihí de, te núu tu 
ní íyo sehe de jíín ña, núu súcuan 
te cánuú jeë fani de naquihin 
ñasihí de, te séhe de jee cácu jíín 
ña nucuiñ i nuú ndíyi fani de, áchí 
tutu. 22 Núu súcuan te ni iyo uxá 
fani. Te tée núú ní quijnáhan de 
jíín ñahan. Te ni jihi de, te tú sehe 
de ní íyo. 21 Te tée uü ni naquihin 
de ña, te suni ni jihi de, te tú sehe 
de ní íyo. Te suni súcuan tée uni. 

22 Te ndihúxá de ni condeca de ña, 
te ni iin de tú séhe de ní íyo. Te jeē 
sándihí te suni ni jihi ñahan ún. 

23 Núu súcuan te núu na nátecu de 


SAN MARCOS 12 


jíjnáhan de quiví nátecu ndiyi, ¿te 
ndé iin de cuu ña ñasihí de? Chi 
ndihúxá de ni condeca de ña. Achí 
de jíín yá. 

24 Yücuán na te ni cahán ya jiín 
de: 

Yohyo cástívi ró jnúhun siqui jeé 
tu cájecühun ni ro jee cahán tutu 
ii, ni tu cájini ro jeē iyó poder Yaa 
Dios jeé nastécu ya ndiyi. 25Chi 
quiví nátecu ndiyi, te tuá na jnúhun 
quijnáhan tee jíín ñahan coo. Chi 
coo i nájnúhun ndajéhé Yaā Dios 
andiví. ?6Te siquí jeé nátecu ndiyi, 
¿á tu ní cácahu ró tutu ní tee 
Moisés, ndese ni cahán Yaa Dios jiín 
de méhñu yúcu jeé cayú yáñuhin? 
Máá rí cúu Yaá Dios Abraham jiín 
Isaac jiín Jacob, achí yá jiín Moisés. 
27 Chi vesú je ni cajihi de, te cátecu 
de nuú iyó máá yá, chi cúu ya Yaá 
sáha jeé técu ñayuu nif cáni. Yohyo 
cástívi ró jnúhun núu súcuan. Achí 
yá jiín de. 


Jniñu cánuú ndasí gá jee ní ndacu 
Yaa Dios 
(Mt. 22.34-40) 

28Te ni quee tin tée stéén tutu ley 
Yaá Dios, te ni jini de jeé castíchí 
jnáhan tée un jíín Jesús. Te ni 
jini de jee váha ni nastíó cuíñí ya 
jnúhun. Te ni cajnúhún de ya: 

¿Ndé ¿in cúu jnúhun ndácu jniñu 
cánuú ndasí gá nuú taca gá jniñu ni 
ndacu ya jenahán? áchí de. 

29Te ni cahán Jesús jiín de: 

Yaha cúu jniñu jee cánuú ndasí 
gá nuü taca gá. Achí tutu: Ñayuu 
Israel, cuni nahín ró. Máá Jítoho yo 
Yaá Dios, maá ¿in-ni ya iyó. 99Núu 
súcuan te coo mani ndasí ró jiín 
máá Jítoho rō Yaá Dios, nde jnáá 

ndasí ró sáha ró ndihi jee cús# ni 
ya, nde jiín ini jiín ánuá ro, jiín 

níí jee níjnúní ro, jiín níí fuerza ro. 
Yaha cúu jniñu ndácu ya jee cánuú 
ndasí gá. 91 Te jniñu uü jeé ní ndacu 
ya, suni súcuan cáhán: Cundáhú ni 
rð jnáhan ró nájnúhun cúndáhú ni 
rð maá ró. Tuá inga jnúhun ndácu 
jniñu cánuú gá iyó, chi suu máá jéē 
yáha-ni. Achí yá jiín de. 

32Yucuán na te ni cahán tēe stéén 
tutu ley jiín yá: 

Vaha ni cahán ní, Maestro. Chi 
ndaá chi íyó iin-ni Yaá Dios, te tuá 
na inga ya iyó. 39 Te cánuú jéé coo 
mani ndasí yó jiín yá nde jiín ini 
jiín ánuá yo, jiín níf jee níjnüní yo, 
jiín níí fuerza yo, te cundáhú ni yó 
jnáhan yó nájnúhun cúndáhú ni yo 
maá yó. Te cánuú ndasí gá jee yáha 
vesú jee cáhmu yó quiti jíín táca gá 
jeé socó yó nuú ya. Achí de jíín yá. 

34Yucuán na te ni jini Jesús jeé 
váha ni stió cuíñí de, te ni cahán yá 
jiín de: 

Je yajni cuu quivi ró ndaha Yaá 
Dios jeé ndacu ya jniñu nuü ro, achí 
yá. 

Yiicuán na te ni ¿in ga de, tuá ni 
chúndeyí ni de cajnúhún de ya. 


Siquí jee cúu Cristo séhe yucün David 
(Mt. 22.41-46; Lc. 20.41-44) 

35Te stéén Jesús jnúhun ini 
templo, te ni cahán ya: 

¿Ndese cúu jeé cácahan tée 
cástéén tutu ley Yaa Dios jeé Cristo 
cúu séhe yucún David? 36Chi máá 
David suhva ni cahán de jnúhun ya 
ni sáha Espíritu Santo nde jenahán: 

Máá Jítoho yo Yaa Dios ni 
cahán ya jiín Jítoho ri, Yaá 
quiji: 

Cucoo ró lado váha ri nuü 
cujéhnu ró, 
te na sáha ri jeë quende rð 


poder taca jée cájito uhü rohó. 


Achí Yaá Dios. Achí David. 37 Te núu 
séhe yucün David cúu Cristo, ¿te 
ndese cúu jeé ni cáhan de jee Jítoho 
de cúu ya? áchí yá. 

Te ñayuu cuehé, cánujnahan ni i 
cájini nahín i taca jnúhun cáhán ya. 


Jee ni cáhan ya jeé iyó cuéchi de 
jíjnáhan de 
(Mt. 23.1-36; Lc. 11.37-54; 20.45-47) 

38 Te stéén ya jnúhun, te ni cahán 
ya jiín i: 

Coto má candíje ró táca tée 
cástéén tutu ley. Chi cácusit ni de 
cáñuhun de sahma cáni jee steén 
jeē cujéhnu de, cájica cuu de jíín. 
Te cánujnahan ni de jee cahán 
yiñúhún ñáyuu jiín de ini calle. 
39 Te cánujnahan ni de cucóo de 
nuü silla yiñúhún gá ini vehe ii 
sinagoga, jiín silla yiñúhún gá nuü 
víco cáyeji ñayuu. “Te cáquende de 
vehe ñahan ní caquendóo ndáhú. Te 
nahán cájican tahú de návaha cani 
ni ñayuu jeé tú na cuechi de. Tēe 
yáha jíjnáhan de chi xeén gå ndoho 
de castigo. Achí yá. 


Jeé ni sóco ñahan viuda xúhún 
(Lc. 21.1-4) 

41 Te tin quivi néne Jesús ini 
templo ichi núú taca yéjnú nuú 
cásoco i xúhún. Te jíto ya ndese 
cáchuhun ñayuu xúhún ini yejnú 
ún. Te cuehe ñayuu cucá ní 
cachuhun i cuehé xúhún. 2Te ni 
quee ¿in ñahan viuda jee ndóho 
ndáhú. Te ni chuhun ña uü centavo 
lulí ini yejnú ún. “3 Yücuán na te ni 


SAN MARCOS 12, 13 


cana ya tée cáscuáha jíín yá, te ni 
cahán ya jiín de: 

Jendaá cahán ri jiín ró jee cuehe 
gå cúu jeé ni sóco ñahan viuda 
ndahú yáha, vesú jee ní casoco taca 
ñáyuu cucá. “Chi tacá i ni casoco i 
jeé ni ndóo siquí xúhun cuéhe i. Te 
ñahan yáha, vesú ndahú ndóho ña, 
te ni chuhun ndihi ña jee cótecu ña. 
Achí yá jiín de. 


Jee ní cachi ya jeé náā templo 
(Mt. 24.1-2; Lc. 21.5-6) 
1 Te ni quenda Jesús ini 
templo cáhnu, te ¿in tée 
scuáha jíín yá ni cahán de: 
Maestro, condéhe ní ná luu jíto 
tacá vehe yáha jée cúu templo, jiín 
táca yúú jee ní cuvaha, áchí de. 
2Te ni cahán ya jiín de: 
Tacá vehe náhnu yáha jée cájito 
ró, chi ma cóso jnáhan ga ni iin 
yuú, chi ndihi jnanú. Achí yá. 


Na seña coo nuú cuácuyajni ndihi 
ñayiví 
(Mt. 24.3-28; Lc. 21.7-24; 17.22-24) 

3Te ni jehén ya jiín de yucu 
Olivos jeé íne ichi núú templo 
cáhnu. Te ni cucóo ya yúcuán. Te 
Pedro jiín Jacobo jiín Juan jiín 
Andrés ni cacajnúhun síin de ya: 

4Castúhun ní nuú ná, ¿ndé quívi 
coo taca jée ní cachi ní jéé coo? ¿Te 
na seña coo núu cuacuyajni squícu 
taca jéé ni cáhan ní? áchí de. 

5Te ni cahán ya jiín de: 

Coto ró jée ma stahú ni iin de róhó. 
SChi quijicoo cuehé tée jeé stahú jíín 
síhví rí. Máá rí cúu Cristo, achi de. 
Te súcuan stáhú de cuehe ñayuu. 

7”Te nihin rð jnúhun jeé taca 
lado iyó guerra, chí je yajni coo 

guerra. Te ma yühu ró, chi cánuú 
coo súcuan. Te ni ná tu jinü quivi 
ndihi ñayiví. $Chi ndonda nación 
siquí inga nación, te ndonda ñuu 
siquí inga ñuu jeé cuajnáhan. Te 
cháha chúcuan jnáa, te coo jnama, 
te ndonda ñayuu siquí jnáhan i. 

Te taca jéē yáha cácuu jnúndóho 
quejéé xíhna ñúhún gá. 

Te condito ró máá ró, chi 
nastúu i róhó núu taca tóho, te ini 
tacá vehe ii sinagoga cani i róhó. 
Te quindeca i sava ró núü tacá 
gobernador jiín núú táca rey, te 
cahán i cuéchi siquí rō siqui jeé 
cácandíije ró rúhú. Te súcuan te 
cuu nacani ró jnúhun ri nuú de. 
10Te jíni ñúhún jéē xíhna ga cuitë 
núu jnúhun nuü tācá nación ndese 
jnáma ri i, te sáá te ndihi quivt. 
11Te núu ni cajnii de róhó cuángoo 
de jíín ró nuu taca tóho, te ma 
nácani ni ro xihna ga ndese stíó 
cuíñí ro nuú de te cacu ró. Chi máá 
hora un te máá Yaa Dios cuaha ya 
jnúhun nuü ro ndese cahán ro, te 
jnúhun ún cahán ro. Chi nasúu 
máá ró cúu jeé cahán, chi Espíritu 
Santo cúu jeé cahán. 12Te fani jiín 
ñani nastúu jnáhan jeé na cúu. Te 
tátá nastúu sehe jee cúu. Te sehe 
ndonda sigu: tatá jiín náná jee 
cahni. 13Te taca ñáyuu guitinii 
nuü ro jee siquí ruhü. Te ñayuu 
cuiñi nihin jíín jnúhun ri nde quivt 
jínu, chi cácu i. 

14”Te Daniel, tée ni nacani jnúhun 
Yaá Dios, ni tee de jnúhun iin tee 
néé jée quíji. Te róhó jée cácahu 
tutu ún, na jécuhun ni rō. Chi ¿in 
quiv te cuni rō jeē sáha ndevaha 
de jeë stívi de tācá ndajníñu ii ini 
templo, te cuiñi de nuŭ tú na ley 

cuiñi de. Te núu cuni ro jeé súcuan 
cúu, te ñayuu cáyicú región Judea, 
na cúnu i caa i yucu quingoo i. 15 Te 
ñayuu cáyúcu núú quéhe, ma ndívi 
i ini vehe jeé quénehen i ndajniñu 
i, chi cánuú cunu yachi i návaha 
cacu i. 16 Te ñayuu cáhiin nui ítu, 
ma ndíji i vehe jeé quíhin i sahma i. 
17Te quivi ún naca jeé ndahú ñahan 
cáñuhun séhe jíín ñahan cándeca 
yiquín, chi ma cúnihin ña cunu 
yachi ña. 18Te cacán tahú ro jeé 
ma quíji jnúndóho un jée cunu ró 
máá tiempo cúun yubhva. 19Chi jeē 
quejéé un te coo cuehé jnúndóho 
xeen, jee ná tu coo súcuan nde 
quivt ní sáha Yaa Dios ñaytví te 
nde vijna. Te jee ndíhi jnúndóho 
ún te ni ma cóo ga jeé súcuan. 2% Te 
núu tú nastíyi máá Jítoho yo Yaa 
Dios tiempo jnúndóho ún, te ni ¿in 
ñayuu ma cácu cuiti i. Te jeé siquí 
ñáyuu cácandíije jee ní nacaji ya, jeé 
yúcuan nastíyi ya tiempo un. 
21”Núu súcuan te núu tin ñayuu 
cahán jiín ró: Yahá condëhe ró 
íne Cristo, chí: Yücuán condéhe ró 
íne ya, achi i, te ma candíje ró jée 
cahán i. ?2Chi canecoo tée cástáhú 
te cahán de jeé Cristo cúu de, chí 
cáhan de jeé tée nácani jnúhun Yaa 
Dios cúu de. Te sáha de jniñu jéhnu 
jeé naa ni ñayuu coto i, návaha 
stáhú de nde maá ñáyuu ní nacaji 
ya, te núu na cúu. Te ndito na cóo 
ni ro, chi je ni castúhun rí nuú rō 
vijna nde ná tu coo. 


Ndese coo quivi ndiji Yaā ní nduu 
tee 
(Mt. 24.29-35, 42-44; Lc. 21.25-36) 
24? Te quivt ún, núu je ni ndihi 
jnúndóho ún, te cujnúú níandii, te 

yoō ma ndíi ga. 25 Te ningoo guimi 
íin andiví. Te taca jée fin andiví chi 
quisi i. ?6Yūcuán na te coto ñayuu 
nuú maá rí, Yaa ní nduu tee, ndiji ri 
jiín víco, te condiso ri cuehé poder, 
te yohyo luu cujéhnu ri. 2 Yúcuán 
na te tají rí ndajéhé rí quinastútú 
yá ñayuu ní nacaji ri ndicúún lado 
ñaytví, nde nuú ndíhi ñaytví te nde 
nuü ndíhi andiví. 

28Vijna te scuáha ró ndese sáha 
nundehe higo: Núu je ni nane 
numa, te ni najee ndaha, te cájini 
rð jeë jæ ni cuyajni tiempo jihní. 
29 Te suni súcuan núu ni cajini rō 
jeē ní quejéé cúu tacá jniñu jeé ni 
cáhan ri, yúcuán na te na jécúhun 
ni ro jee ní cuyajni quivř ndíji ri, te 
yachi coo. 9 Jendaá cahán ri jiín 
ró jee ma cúú ndihi ñayuu jeé cóto 
jnündóho ún, chi nde squícu ndihi 
jniñu ún. 9 Andiví jíín ñáyiví chi 
naa, te taca jnúhun cáhán ri chi ma 
náa, chi ndihi squícu. 

32?Te quivi jiín hora jeé ndíji ri, tú 
ni ¿in ñayuu jiní, ni máá ndajéhé 
cáhiyo andiví, ni máá rí, Séehe Yaā 
Dios. Chi máá iin ni Tátá ri cúu jee 
jiní. 

33"Núu súcuan te na cócuhun ni 
ró táca jnúhun yáha, te ndito na 
cóo ni ro, te cacan tahú ro, chi tu 
cájini rð na quivi ndiji ri. 34Chi coo 
nájnúhun iin tee jee quihín jicá de, 
te nde ná tu quenda de vehe de, te 
ni ndacu de jniñu nuú táca mozo de 
ndese sáha iin iin de. Te ni ndacu 
de jniñu nuú tée ndíto yéhyí jée na 
cóndito de. 35Te suni súcuan róhó 
jíjnáhan ró, ndito na cóo ni ro. Chi 
cúu ri nájnúhun jitoho vehe ún, te 
tu cájini rō na hora ndiji ri, á jée 
cuácuaa, chí ñuú, chí jée cána líhli, 


SAN MARCOS 13, 14 


chí jénéhen. 96Chi ¿in sanaa-ni te 
ndiji ri, te coto ró jéé ma nánihin 
ri rohó jéé tu ndíto ró. 37 Te jnúhun 
cáhán ri jiín ró jijnáhan ró, suni 
cáhán ri jiín ndivii ñayuu: Ndito na 
cóo ni ro jijnáhan ró. Achí yá. 


Jeé ní casquíjnáhan de jnúhun jeé 
jnii de Jesús 
(Mt. 26.1-5; Lc. 22.1-2; Jn. 11.45-53) 
1 Te cúmani uŭ gå quivi te 
quejéé vico pascua jee 

cáyeji ñayuu hebreo pan jeé tú na 
levadura yíhi. Te sutú cácujéhnu 
jíín tée cástéén tutu ley, ni canducú 
de modo ndese jnii de Jesús jiín 
jnúhun stáhú, te cahni de ya. ?Te ni 
cacahán de: 

Ma jníi yó de máá quívi víco, chi 
ndonda ñayuu siquí yó, achí de. 


Jnúhun ñahan jeé ní chuhun 
perfume xini yá 
(Mt. 26.6-13; Jn. 12.1-8) 


3Te íne Jesús ñuu Betania vehe 
Simón, tée ni ndoho cuehy? stehyú. 
Te níní yéji ya staa, te ni quee ¿in 
ñahan nuú ya, ndáhá ña iin frasco 
yuü luu jee ñúhun aceite perfume, 
jeé máni ita nardo cúu, te y0hyo 
yahu ndéé. Te ni tahú ña frasco un, 
te ni chuhun ña xini ya. *Te sava 
tée cáhiin yücuan ní caquití ni de, 
te ni cacahán de: 

éNajehe cúu jeé náa saá-ni 
perfume jiña? $Chi cuu xicó yahu 
yó víhyá gå uni ciento denario, te 
cuáha yo núü ñáyuu ndahú núú, 
áchí de. 

Te ni cacahán soó de jíín ña. 

6Te ni cahán Jesús: 

Ma stáhan ro ña. ¿Naun cásáha ró 
jée nácani uhú ni ña? Chi ¿in jniñu 

váha cúu jeé ni sáha ña jíín rí. ' Chi 
níní coyúcu ñáyuu ndahú jíín ró, te 
núu cácuni rð te cuu sáha vaha ró 
jíín i. Te ruhú chi tuá condee ri jiín 
ró. 8Chi ni sáha ña ndihi jeë cuu 
sáha ña jeë maní ña jíín rí. Chi nde 
ná tu quindūji ri te je ni sátúhva 
ña ruhú jee ní chuhun ña perfume 
ruhú. 9Jendaá cahán ri jiín ró jeē nií 
cáhnu ñayivi ndé-ni cúu nuü cuité 
núu jnúhun jee jnáma ri ñayuu, 
suni nacani i jnúhun jee ni sáha 
ñahan yáha, návaha cocuhun ni 
ñayuu ña, áchí yá. 


Jeë ní nastúu Judas yá 
(Mt. 26.14-16; Lc. 22.3-6) 


10Yucuán na te Judas Iscariote, 
łn jeë ndihúxí uŭ tee cáscuáha un, 
ní jehén de nuú sutú cácujéhnu, ni 
sándaa de jíín jéé nastúu de Jesús 
nuú jijnáhan. 11 Te nuü ní cajini soho 
sutú un jée cahán de, te ni cacusit ni, 
te ni cajejnúhun jeé cuáha xúhun 
núú de. Te nde guivi un ní nducú de 
modo ndese nastúu de ya. 


Jee ní jequin ya Cena yá 
(Mt. 26.17-29; Lc. 22.7-23; 
Jn. 13.21-30; 1 Co. 11.23-26) 
12Te ni quee máá quívi jeé quejéé 
vico pascua jeé cáyeji ñayuu pan 
jes tú na levadura yfhi, te suni quivi 
un cájehni i londe nájnúhun ni 
ndacu Yaá Dios jniñu jeé sáha i vico 
pascua un. Te tée cáscuáha un ní 
cacajnúhún de ya: 
¿Ndé nuü cuní ni jée guísátuhva 
ná cuxíni ní vico pascua? achí de. 
13Te ni tají yá uü tee cáscuáha ún 
quingoo de, te áchí yá jiín de: 
Cuángoo nde ñuu, te yúicuán 
najnáhan ró jíín ¿in tee ndíso quiyi 

ndute. Te condiquin ró de quihin 
rō jiín de. 14Te vehe jeé ndívi 

de, yücuan cáhan ro jiín tée chíí 
vehe: Achí máá Maestro: ¿Ndé 
tin cúu cuarto vehe ní cuáaha núú 
ní núŭ cuxíni ya vico pascua jiín 
tée cáscuáha jíín yá? achi ro. Te 
máá de stéén de tin cuarto cáhnu 
nde xini véhe jee je íyó túhva. Te 
yúcuan sátúhva ró jée cuxíni yó, 
áchí yá jiín de. 

16Te cuangoo tée cáscuáha ún, te 
ni jinticoo de ñuu, te ni canihin de 
nájnúhun ni cahán ya jiín de. Te 
ni casátühva de jee cuxíni ya vico 
pascua. 

17Te jeé cuácuaa, te ni quee ya 
jiín ndihúxí uú de. 18 Te ni cacucóo 
de mesa cáyeji de staá, te ni cahán 
ya: 

Jendaá cahán ri jiín ró jeé ¿in 
róhó jée yéji jiín rí, nastúu ro rúhu, 
achí yá. 

19Yucuán na te ni cacucuíhyá ni 
de, te ná iin ná iin de ni cacajnúhún 
de ya: 

¿A sáña cúu? áchí iin de. 

Te suni súcuan inga de: 

¿A sáña cúu? áchí iin ¿in de. 

20Te ni cahán ya jiín de: 

Hn jee uxí uŭ ro jeē cáyeji cáhnu 

jíín rí tin coho, suu nastúu ruhú. 
21 Te ruhú, Yaá ní nduu tée, jendaá 
cúu jeé quihín rí cuu rí, nájnúhun 
yósó jnúhun ri nuú tútu ii. Te nacá 
xeén ndoho tée nastúu ruhú. Vaha 
ga núu tu ní cácu tée un núú, áchí 
yá. 

22Te níní cáyeji de jíín yá, te ni 
quihin ya pan, te ni nacuatáhú 
yá, te ni tahú cuéchí yá, te ni jéhe 
ya nuú tée cáscuáha jíín yá. Te ni 
cahán ya: 

Caji ró jijnáhan ró, chi yaha cúu 
yiqui cúñu rí, achí yá. 

23Yucuán na te ni quihin ya iin 
copa ndúxi uva, te ni nacuatáhú yá, 
te ni jéhe ya ni cajihi ndihi de. 24Te 
ni cahán ya jiín de: 

Yaha cúu niñi ri jeē cuáha ri 
jes cúu contrato jeé, te cati jee 
ndundoo cuéchi cuehé ñayuu. 25Te 
jendaá cahán ri jiín ró jee ndé vijna 
te ma cóho ga rí ndúxi ndehé uva 
yahá, chi nde quiji quiví ndacu Yaa 
Dios jniñu níí ñaytví, te sáá te coho 
tucu ri jiín ró jijnáhan ró. Achí yá. 


Jee ní cachi ya jee yúhu Pedro cahán 
de jeé jiní de ya 
(Mt. 26.30-35; Lc. 22.31-34; Jn. 13.36-38) 
26Te ni jita ya iin yaa ii jiín 
de jíjnáhan de. Te ni quenda ya 
cuahán ya jiín de nde yucu Olivos. 
27 Yücuán na te ni cahán ya: 

Ndivii ro nayúhu ró jeé siquí ruhú 
jecuáa vijna. Chi suhva je yósó jnúhun 
ri nuú tútu il, ni cahán Yaa Dios: 
Cuáha ri jnúhun jeé cáhni ñayuu tée 
ndíto lanchi, te lanchi un cuíté núu ti 
jeé yúhu tí, achí. 28 Te jeé nátecu ri, te 
xihna ruhú cosnúu rí quihin ri región 


Galilea, te sáá te najinücoo ró, áchí yá. 


29 Yticuán na te ni cahán Pedro: 

Vesú ndihi de na náyúhú de, te 
máá ná chi ma náyúhú cuiti ná, 
áchí de jíín yá. 

30Te ni cahán ya jiín de: 

Jendaá cahán rī jiín ró jee jecuáá 
vijna, nde ná tu cana líhli uü jínu, te 
yúhu ró jeé jnii ñayuu rohó, te uni jínu 
cahán ro jeé tu jíní ro ruhú, achí yá. 

31 Te ni cahán teyí de jíín yá: 

Vesú núu cuu na jíín ní, te ma 
cahán cuiti na jée tu jíní na níhín, 
áchí de. 

Te suni súcuan ni cacahan ndihi 
de. 


Jee ni jícan tahú ya nuú huerto 
Getsemaní 
(Mt. 26.36-46; Lc. 22.39-46) 

32 Yücuán na te ni jinú Jesús jiín 
tée cáscuáha jíín yá iin lugar nuú 
naní Getsemaní. Te ni cahán ya jiín 
de: 

Yahá-ni cucóo ró, te na quíhín rí 
cacán tahú ri, achí yá. 

33Te ni jeca ya Pedro jiín Jacobo 
jiín Juan, cuahán ya jiín de. Te ni 
quejéé yá cucuíhyá ndasí ni ya te 
cúxií ni ya jee quíji jnúndóho siqut 
ya. Te ni cahán ya jiín de: 

Yohyo cúcuihyá ni rí, te ndúcú 
sáha jee cúú ri. Yahá condetu ró te 
condito ró, áchí yá. 

35Te ni jica ya jecu gå, te ni 
jecuiñt yití yá ni jequin ya nuú ya 
nuü ñúhun. Te ni jicán tahú yá nuú 
Yaá Dios jeē núu cuu te ma ndóho 
ya jnúndóho jeé quejéé quiji siquí 
ya. 36 Te suhva ni cahán ya: 

Tátá maá ná, ndihi-ni jniñu cuu 
sáha máá ní. Te tejiyo ní jnúndóho 
yáha jéé ma quíji siquí ná. Te nasúu 
jée cuní maá ná, chi jee cuní maá 
ní na cóo, áchí yá. 

37 Te ni ndee ya nuú ndinúní tée 
cáscuáha jíín yá, te ni jito ya jeē 
cáquixi de. Te ni cahán ya jiín 
Pedro: 

Simón, cá quíxí ro? ¿A tu ní 
cánda ró condito ró jíín rí vesú tin 
hora? 38Coo ndito ni rō te cacán 
tahú ro jes chindéé ñáhán yá rohó 
jeé ma sáha ró cuéchi jeé coto ndee 
jeneé róhó. Chi cúní ndije ánuá ro 
squícu váha ró, te yiqui cúñu ro chi 
tu fuerza, achí yá. 

39Te ni jehën tucu ya, ni jicán 
tahú ya, te suni jnúhun yúcuan ní 
cahán ya. “Te ni ndee ya nuú de, 
te ni jito ya jeé cáquixi tucu de, chi 
yohyo cájii de mahná. Te tuá ni 
cánihin de jnúhun stíó cuíñí de nuú 
yá. “Te ni ndee ya jeé vuelta uni, 
te ni cahán ya jiín de: 

Vijna te cusú ro te ndetátu ró. Te 
tuú chi je ni cuu, chi je ni quee 
hora, te ruhú, Yaa ní nduu tee, 
natúu ri te jnii tee cáhiyo cuechi 
ruhú. “2Ndocuiñr jijnáhan ró, chi je 
vēji tēe nastúu ruhú, te quihin yo 
jiín de. Achí yá. 


Jeé ní cajnii de Jesús 

(Mt. 26.47-56; Lc. 22.47-53; Jn. 18.2-11) 

43Te sá cáhán ga yá súcuan, te 
ni quee-ni Judas, iin jnáhan jeé 
uxí uŭ tee cáscuáha jíín yá. Te 
véjicoo cuehé tee jíín de, cándaha 
de espada jiín yujnu. Chi sutú 
cácujéhnu jíín tée cástéén tutu ley 
jiín tée jéhnu cándacu jniñu, ni 
catají de tée ún. “Te Judas, tée 
nástúu ya ún, je ni jehe de iin seña 


nuú tée un jíjnáhan, chi ni cachi de: 


Tee jeé téchúhu rí un cúu. Te jnii 
ró jíjnáhan ró quihin ro jiín, te ma 
siaá cuiti ro, achí de. 

45Te ni quee de nde nuú Jesús, te 
ni cahán de jíín yá: 

Maestro, Maestro, achí de. 

Te ni techúhú de ya. “6 Te taca gá 
tée un ní cajnii de ya, te cuangoo 
de jíín yá. 

47 Te ¿in tee íne jíín yá ni tava de 
espada de, te ni jehnde de soho iin 
mozo maá sútú cujéhnu ga. Te ni 
cahán Jesús jiín ñáyuu cuehé ún: 

¿Te va tée cuíhná cúu ri jeē 
véjicoo ró jíín espada jiín yujnu jnii 

ró rúhü jeé súcuan? “Y Taca quívi ni 
ine ri jiín ró jijnáhan ró ini templo 
cáhnu, ni steén ri jnúhun, te tu ní 
cájnii ró rúhu. Te súcuan cásáha ró 
návaha na squícu jeé cahán tutu ii, 
achí yá. 

50Yicuán na te ndihi tée 
cáscuáha jíín yá, ni castóo de ya, ni 
cajinu de cuangoo de. 


Tée suchí jeé ní jinu 
51 Te iin tée suchí, ndíquín de ya 
cuahán de jíín yá. Te ndíi de máá 
iin sahma cuitá. Te ni cajnii tée 
ún de. 52Te máá sahma cuitá un ní 
canihin. Te ni jinu máá ñii-ni de 
cuahán de. 


Jeë ní indichi Jesús nuú junta tée 
cácujéhnu ga 
(Mt. 26.57-68; Lc. 22.54-55, 
63-71; Jn. 18.12-14, 19-24) 


53Yucuán na te ni jinúcoo de 
jíín Jesús nuú sutú cujéhnu ga. Te 
taca sútú cácujéhnu jíín tée jéhnu 
cándacu jniñu jíín tée cástéén tutu 
ley, ni candutútú de. 54Te Pedro chi 
jicá-ni ndíquín de ya, te ni jinú de 
nde ini patio sutú cujéhnu ga. Te ni 
cucóo de jíín táca policía, násaå de 
ñuhún. 

55Te sutú cácujéhnu jíín ndihi 
tée cásáha junta cujéhnu ga, ni 
canducú de cuéchi siquí Jesús, 
chi cahni de ya cácuni de. Te tu 
ní cánihin de. 56Chi cuehē de 
ni cacahán yaá síqui ya, te tu ní 
quíjnáhan jnúhun ni cacahán de. 
57 Yücuán na te ni candocuiñí sava 
de, te ni catee de cuéchi siqui ya, 
achí de: 

58 Máá ná ni cajini ná cáhán de jeé 
canu de templo yáha jée ní cuvaha 

ni casáha tēe, te nuü uní quivł te 
nacani de inga jeé násiu jíín ndaha 
tée cuvaha, áchí de. Achí jíjnáhan. 

59 Te ni jnúhun yáha tu ní quíjnáhan 
tucu jeé cácahán de siqui ya. 

$0 Yicuán na te sutú cujéhnu ga ni 
ndocuiñt de nuú ñáyuu cuehé ún, te 
ni cajnúhún de Jesús: 

¿Naun tu cáhán cuiti ro? ¿A iyó 
ndáa jee cácahan tée yáha síqui ro? 
achí de. 

61Te máá yá tu ní cáhán cuiti ya, 
chi tú na vé ni stíó cuíñí ya. Te sutú 
cujéhnu ga ni cajnúhún tucu de ya: 

¿A máá ró cúu Cristo, Sehe Yaá 
váha jeé cujéhnu? áchí de jíín yá. 

62Te ni cahán ya: 

Suu ri cúu. Te coto ró jéé ruhú, 
Yaa ní nduu tee, condee ri lado 
váha Yaa iyó poder, te ndiji ri ichi 
ándiví jíín víco, achí yá. 

63 Yücuán na te sutú cujéhnu ga ni 
jehnde de sahma de jeë quití ndasí 
ni de, te ni cahán de: 

¿Ndé jíni ñúhún gá yo testigo núu 
súcuan? $*Chi je ni cajini ró jéé cahán 
de jnúhun ndeváha jeé quití ni Yaá 
Dios, chi sáha de máá de Sehe Yaá 
Dios. ¿Te ndese cájeni ni ro? Achí de. 


Te ndihi de ni cacahán jeé na cúü ya. 


65Te sava de ni catesthí de nuú ya, 
te ni cajesi de sahma nuú ya, te ni 
cacani de ya. Te cácahan de jíín yá: 

Cachi ndé ¿in cúu jee ní cani róhó, 
áchí de. 

Te táca tée policía ni cacani de 
nut ya. 

Jee ní cachi Pedro jeé tu jíní de ya 

(Mt. 26.69-75; Lc. 22.56-62; 
Jn. 18.15-18, 25-29) 

66 Te íne Pedro ini patio ichi chíji 

nuü cáhiin de jíín Jesús. Te ni quee 

iin ñahan jéjniñu vehe sutú cujéhnu 
ga ún. $7 Te ni jito ña nuú de jeé 
néne de násaå de yuñúhún. Te ni 
jito váha ña nuu de, te ni cahán ña: 

Róhó chi suni ni jica ró jíín Jesús, 
tée ñuu Nazaret, achí ña. 

68 Te máá de tu ní cáchi de, chi ni 
cahán de: 

Tu jíní ri de, ni tu jíní ri na 
jnühun cáhán ro, achí de. 

Te ni quenda de yéhyí núú quéhe. 
Te ni cana-ni líhli. 9 Te ñahan 
jéjniñu un ní jito tucu ña nuú de, te 
ni quejéé ña cáhán ña jíín ñáyuu 
cáhiin yücuán: 

Tee yáha suni jnáhan taca tée un 
cúu, áchí ña. 

70Te máá de tu ní cáchi tucu 
de. Te ni cunúu jecu gå, te ñayuu 
cáhiin yúcuan ní cacahán tucu i 
jíín Pedro: 

Jendaá ndije jee suni jnáhan de 
cúu ró, chi tee Galilea cúu ró, te 
inuú-ni cáhán ro jiín de jíjnáhan de. 
Achí i. 

71Yūcuán na te ni quejéé de 
cáhán teyí de jeē na cóndee cuéchi 
siquí de núu tu cáhán ndaa de: 

Tu jíní ri tēe un jéē cácahán ro 
jnúhun de, áchí de. 

72Yúicuán na te ni cana-ni líhli 
vuelta uŭ. Te ni nucúhun ni de 
jnúhun ni cahan Jesús jiín de: Nde 
ná tu cana líhli uŭ jínu, te yúhu 
ró te cahán ro uni jínu jee tu jíní 
rð ruhú. Te ni nacani ni de siquí 
jnúhun ún, te ni ndahyú de. 


Jeé ní indichi Jesús nuú Pilato 
(Mt. 27.1-2, 11-14; Lc. 23.1-5; Jn. 18.28-38) 
1 Te jeé ní cundijin, te sutú 
cácujéhnu ni candutútú 
de jíín tée jéhnu cándacu jniñu, 

jíín tée cástéén tutu ley, jiín ndihi 
tée cásáha junta cujéhnu ga, te 

ni casquíjnáhan de jnúhun. Te ni 
cajihni de Jesús, te cuangoo de jíín 
yá nuú Pilato, tée cúu gobernador. 
2Te Pilato ni cajnúhún de ya: 

¿A máá ró cúu Rey ñayuu hebreo? 
achí de. 

Te ni cahán ya: 

Suu ri cúu, nájnúhun cáhán ro. 

3Te sutú cácujéhnu un ní cacahán 
de cuehé cuéchi siqui ya. “Te Pilato 
ni cajnúhún tucu de ya: 

¿Naun tu cáhán cuiti ro? ¿A tu 
jíni ró jée cuehé cuechi cácahan de 
siquí ro? achí de. 

5Te tu ní cáhán cuiti yá ni tin 
jnúhun jíín de. Te nahán ní naa ni 
Pilato ndéhé de nui ya. 


Jeé ní cundaa jeé cúü yá 
(Mt. 27.15-31; Lc. 23.13-25; Jn. 18.38-19.16) 

STe íyó costumbre Pilato jeé quivi 
víco un siáá de iin tee íne vecáa, 
núu na-ni tée cácuni ñayuu. "Te iyó 
iin tee nání Barrabás, íne de vecáa 
jíín táca jnáhan de siqut jee ní 
candonda de siquí toho te ni cajehni 
de ndiyi. $ Te ni quecoo ñayuu 
cuehe, te ni cacahán i jíín Pilato jeé 
na sáha de nájnúhun íyó costumbre 
de. ?Te ni cahán Pilato jiín i: 

¿A tu cácuni ro jeé siaá ri tée cúu 
Rey rohó ñáyuu hebreo? achí de. 

10 Súcuan ni cahán de, chi cúní de 
siáá de Jesús. Chi je ni jecúhun ni 
de jeé ní cacucuésún ni táca sútú 
un cájito de ya, te jeé yúcuan ní 
quijicoo jíín yá nuú de. 1 Te sutú 
cácujéhnu un ní cascáhán de ñayuu 
cuehe un jéē váha ga na cácán i jeé 
siaá Pilato Barrabás. 12 Yiúcuán na 
te ni cajnúhún tucu Pilato: 

Núu súcuan ¿te ndese cácuni rð 
jee sáha ri jiín tée jee cácahán ro 
jee cúu de Rey rohó ñáyuu hebreo? 
áchí de jíín i. 

13Te ni cacana jee i: 

Cata caa ní de jicá cruz, na cúü 
de, áchí i. 

14Te ni cahan Pilato: 

¿Na cuechi ni sáha de núu súcuan? 

Te ñayuu un ní cacana jee tucu i: 

Cata caa ní de jicá cruz, na cúü 
de, áchí i. 

15Te Pilato cuní de jeé na cúsit ni 
ñayuu jiín de, te ni siaá de Barrabás. 
Yücuán na te ni ndacu de jniñu jeé 
na cáni tācá soldado Jesús, jiín jéē 
cata caa de ya jicá cruz. 

16Yucuán na te soldado un 
cuángoo de jíín yá ini patio palacio, 
jeé sácata de nuú ya. Te ni canastútú 
de ndihi jnáhan de. Te ni cachuhun 
de ya iin sahma cuehé ndíhí jée 
cúu sahma rey. Te ni casáha de iin 
corona iñu, ni cachuhun de xini ya. 
18Yūcuán na te ni cacana de: 

Naca jeé váha rey cúu Rey ñayuu 
hebreo, achí de. 

19Te ni cacani de yujnu xini 
ya, te ni catesihí de nuú ya, te ni 
cajecuiñt yití de nuú ya, casáha de 
jeë chiñúhún de ya. Te nuü ní cuu 
ni casácata de nui ya, te ni catava 
de sahma cuehé ndíhí un, te ni 
canachuhun de ya sahma máá yá. 
Te ni caquenehen de ya jeé cata caa 
de ya jicá cruz. 


Jee ní cacata caa de ya jicá cruz 
(Mt. 27.32-44; Lc. 23.26-43; Jn. 19.17-27) 
21 Te iin tee nání Simón ñuu 

Cirene, tée cúu tátá Alejandro jiín 
Rufo, vendiji de jeé ni jéhén de 
rancho. Te ni yāha de yūcuán, te ni 

catejníñu soldado un de jeé cóndiso 
de cruz ya. 

22Te cuangoo de jíín yá iin lugar 
nuú naní Gólgota, jeé cuní cahán 
Lugar Yiqui Xíní. Te ni cajéhe de 
vino jeē ni sáca núu jíín súje uvuá 
jeé cóho ya, te tu ní jíhi ya. 4Te 
ni cacata caa de ya jicá cruz. Te ni 
casáha de sorteo jeé siquí ndese 
nihin iin iin de sahma ya. 

25Te cahim ni cacata caa de ya. 
26 Te jnúhun ni catee de xini cruz 
cahán na siqui ni jihi ya: Yaha 
cúu Rey ñayuu hebreo, achí. 27 Te 
suni ni cacata caa de uŭ tēe cuíhná 
núü uŭ gå cruz, iin de lado váha 
ya, te inga de lado jecó yá. 28Te 
ni squícu jnúhun cáhán tutu ii: Ni 
casquíjnáhan de ya jiín tée cásáha 
néé, áchí. 

29Te ñayuu cáyāha yūcuán 
cáscuicó i xini i, te cácahan neé i: 

Jajaan. Róhó chi cáhán ro jeē 
cánu rō templo cáhnu, te nuü uní 
quivt te nucondichi sáha ró. 3%Núu 
súcuan te jnama ró máá ró, te nuu 
ró jíca cruz vii, achí i. 

31Te suni súcuan ni cacahān catá 
sutū cácujéhnu jíín tée cástéén tutu 
ley, te áchí de cácahān maá de: 

Núu inga ñayuu ni jnama de, 
¿te naun tu cúu jnama de máá de 
vijna? 32Núu na cúni yð jeē Cristo, 
Rey ñayuu Israel, nuu de jicá cruz 
vijna, yúicuán na te candíje yó, áchí 
de jíjnáhan de. 

Te tée cándita caa jíín yá, suni 
súcuan ni cacahán neé de. 


Jee ni jíhi Jesús 
(Mt. 27.45-56; Lc. 23.44-49; Jn. 19.28-30) 


33Te nuü ní cuu cahuxi uŭ, te ni 
cunee nií cáhnu nde cahuni. 34Te 

nuü ní cuu cahuni, te ni cana jee 
Jesús: 

Eloi, Eloi, ¿lama sabactani? achí 
yá. Te jnúhun un cúní cahán: Yaa 
Dios maá ná, Yaā Dios maá ná, 
¿naun ni stóo ní sáña? 

35Te sava ñayuu cáhiin yúcuan, ní 
cajini i jnúhun ún, te ni cacahán i: 

Cuni nahín, chi cána de xini 
Elías, tée ni nacani jnúhun Yaá Dios 
jenahán, achí i. 

36Te ni jinu tin tee, ni jechundaji 
de cachi nuú vinagre iyá. Te ni tee 
de xini ¿in yujnu, te ni tee de yuhu 
ya jee cóho ya. Te ni cahán de: 

Na cóndëhe yó núu quiji Elías 
nasnúu de, áchí de. 

37 Te máá Jesús ni cana jee ya, te 
ni jihi-ni ya. 38 Yúcuán na te sahma 
ndíta caa jee ndihyú cuarto ii ini 
templo cáhnu, ni ndatá sava sava 
nde xini te nde nuú jehé. 3%Te tée 
ñuu Roma jeé cúu capitán, índichi 
de nuü ya, te ni jini de jee ní cana 
jee ya te ni jihi yá. Te ni cahán de: 

Jendaá ndije jeë Séhe Yaá Dios 
cúu tée yáha, áchí de. 

40Te suni cáhiin sava ñahan, 
cándehe jícá ña. Te uni ña cácuu 
María ñuu Magdala, jiín María 
naná José jiín Jacobo suchí, jíín 
ñahan nání Salomé. Te ñahan 
yáha ní candiquin ña ya, ni 
cajejníñu ña nuú ya nde náa jíca 
ya Galilea. Te suni cáhiin cuehé 
gå ñahan jeé ni jéngoo jíín yá ñuu 
Jerusalén. 


Jee ní quindúji Jesús 
(Mt. 27.57-61; Lc. 23.50-56; Jn. 19.38-42) 
42Te ni ini quiví ún. Te quivi 
sátúhva cúu, chi sajné cúu quivi 
ndétatú. WTe ni quee José, tee 

ñuu Arimatea. Te cúu de iin tee 
cújéhnu nuü junta cujéhnu ga. Te 
suni ñúhun ni de jee quiji quivt jeé 
ndacu Yaá Dios jniñu. Te tu yúhú 
de chi ni quívi de nui Pilato, ni 
jicán de yiqui cúñu Jesús. Te 
Pilato chi náa ni de jeē yachí ni 
jihi ya. Te ni cana de capitán, te ni 
cajnúhún de tée un núu je ni jihi 
yá. WYiúcuán na te ni cucáhnu ni 
de jeé ni cáhan capitán jiín de, te 
ni jehe de jnúhun jee quihin José 
yiqui cúñu ya. *6Te José ni jeen de 
tin sahma cuitá váha. Te ni snúu 
de yiqui cúñu ya, te ni chusúcún 
de sahma ún. Te ni chindúji de ya 
ini iin yaú jee quíndúji ndiyi, jee ní 
caan jicá iin cava. Te ni jesi de iHn 
yuü yuhu yáú un. “Te María ñuu 
Magdala, jiín María naná José, ni 
cajito ña nuú ní cachindúji de ya. 


Jeë ní natecu Jesús 

(Mt. 28.1-10; Lc. 24.1-12; Jn. 20.1-10) 

1 Te ni ini quiví ndétatú, te 
María ñuu Magdala, jiín 
María naná Jacobo, jiín Salomé, 
ni cajeen ña tacá perfume jeé 
quíchuhun ña yiqui cúñu ya. ?Te 
jenéhen quiví domingo, jeé ní cane 
niandii, te ni jinücoo ña nuú ní 
yindúji ya. *Te cácahán ña: 
¿Ndé níhin yo tée tejiyo yuú 
ndihyú yuhu yáú? áchí ña. 
4Te ni candacoto ña, te ni cajito 

ña jee jé ni cujiyo yuú cáhnu un 
cuáhan. 5Te ni quívicoo ña ini yaú 
ndiyi. Te ni cajito ña ¿in ndajéhé 
Yaā Dios jeé cáa nájnúhun tee 
suchí, néne ya ichi lado váha, 
ñúhun ya ¿in sahma cuijín cáni. Te 
ni cayúhú ña. S Te ni cahán ya jiín 
ña: 

Ma yühu ró jijnáhan ró. Chi 
vecondëhe ró Jesús ñuu Nazaret, 
Yaa ni jíhi jicá cruz. Tuá ya 
yahá, chi je ni natecu ya. Yahá 
condehé ró nuü ní cachindúji de 
ya. "Cuánungoo te cachi rō nuú tée 
cáscuáha jíín yá, jíín núü Pedro, jeé 
xíhna gá maá yá jinú Galilea, te sáá 
te najinücoo de. Te yúcuán coto de 
nuü ya, nájnúhun ni cahán ya jiín 
de nde saá, áchí yá jiín ña. 

8Yücuán na te ñahan un ní 
quendacoo ña nuü ní yindúji ya, te 
cájinu ña cuangoo ña. Chi quísi i ña 
jee cáyuhú ña. Te tu ní cácachi cuiti 
ña nuü ní tin, chi cáyúhú ña. 


Jee ní nane Jesús nuú María ñuu 
Magdala 
(Jn. 20. 11-18) 


Te Jesús ni natecu yá jenéhen 
quiví domingo. Te xihna gå ni nane 
ndijin yá nuú María ñuu Magdala, 
ñahan jee ní quenehen ya uxá tachi 
ini. 1%Te cuahán ña cuacastúhún 
ña nuu taca tée ni cajica jíín yá jee 
ní nane ya nuú ña. Te cácucuihyá 
ni de te cándahyú de. 1 Te nui ní 
cajini de jnúhun jee ní jito ña nuú 
ya jee técu ya, te tu ní cácandije de 
jnúhun cáhán ña. 


Jee ní nane ya nuú uŭ tēe cáscuáha 
jíín yá 
(Lc. 24.13-35) 
12Yúcuán na te ni quendacoo uŭ 

jnáhan tée ún, cájica de cuahán de 
ichi rancho, te sfin modo ni nane 
ndijin ya nuú de. 13Te ni canandicó 
de, ni cacastúhún de nuú taca gá 
jnáhan de. Te ni tu ní cácandije 
tucu jnáhan de jeé cácahán 
ndindúú de. 

Jee ní tejníñu ya de nacani de 
jnühun 

(Mt. 28.16-20; Lc. 24.36-49; Jn. 20.19-23) 

14Te cúcuéé gá te ni nane ndijin 
yá nuú ndihúxí iin de jee cáyucú 
de mesa cáyeji de staá. Te ni cahán 
yá nuú de, chi nihni ni de jeé tu 
cácandíije de jeé cácahán jnáhan de 
un, jée ní natecu ya ni cajito de ya. 
15Te ni cahán ya jiín de: 

Cuángoo jíjnáhan ró níí ñayiví, 
te nacani ró jnúhun ri nuú taca 
ñáyuu ndese jnáma ri i. 19 Te ñayuu 
candíje te cuandute i, chi cácu i. Te 
ñayuu tú candíje, chi jnahnú ndetú 
i. Te ñayuu candíje, sáha i tácá 
jniñu jéhnu yáha jes steén jeé iyó rí 
jiín i: Jíín síhví rí quenehen i tachi 
ini ñayuu. Te cahán i tijni yuhu jéé. 

18Te núu ni jnii sanaa i coo, chí núu 
ni jihi i veneno, te ma sáha daño 
jiín i. Te suni soó i ndaha i siqut 
ñáyuu cácuhú, te nduvaha. Achí yá 
jiín de. 


Jee ní ndaa ya cuanuhun ya andiví 
(Lc. 24.50-53) 


19Yucuán na te nuú ní ndihi 
ni cahān maá Jítoho yo jiín de 
jíjnáhan de, te ni ndaa ya cuanuhun 
yá andiví, te ni cucóo ya lado váha 
Yaá Dios nuú cujéhnu ya. 20 Te máá 
de ni quendacoo de, ni canacani de 
jnühun ya táca lado ndese jnáma ya 
ñayuu. Te máá Jítoho yo ni chindéé 
ñáhán yá de. Te ni jéhe ya fuerza 
jeē sáha de tacá jniñu jéhnu jeé 
steén jeé iyó ndáa jnúhun cánacani 
de. Te ni cuu. Amén. 


JNUHUN VAHA NI TEE SAN LUCAS 





Cuehe tée ni cajicu de ni catee 
yúcún de historia Jesús, tacá 
jniñu jeé ni sáha ya ni cajito yó. 
2Te ni catee de taca jnúhun jeé 
ní cacastúhun ñáyuu nuú yo, jeé 
ní cajito ijniñu yúcuan nde ná ni 
quejéé, te ni canacani i jnúhun 
ya. Te máá ná, suni ni nanducú 
yúcún ná taca jnúhun ya, nde nuú 
ní quejéé. Te ni jeni ni na jée suni 
íyó váha jee tée cájí ná taca jnúhun 
yáha nút ní, amigo Teófilo. *Te 
súcuan te cuni ni jée iyó ndáa taca 
jnúhun jeé ní cacastúhún i nuü ní. 


Jee ní cachi ndajéhé jeé 
cacu Juan tée scuándute 
5Tiempo jeé ní cuu Herodes rey 
región Judea, te ni Iyo tin sutú 
ñayuu hebreo, naní de Zacarías, 
te grupo Abías cúu de. Te ñasihí 
de nání ña Elisabet, te suni séhe 
yucún maá sútú Aarón cúu ña. Te 
ndindúú de cahiyo ndaá de nui 
Yaá Dios, te ndaa vaha cásquicu 
de jniñu ndácu ley maá Jítoho yó 
Yaa Dios, cájito taca ñáyuu. "Te tú 
sehe de íyó, chi ñahan númá cúu 
Elisabet, te je jéhnu ndindúú de. 
8 Te iin quivi te jéjniñu Zacarías 
nuú jníñu jee cúu de sutú nuú Yaa 
Dios, chi ni quee quivi jee ndívi 


grupo de. *Te ni casáha de sorteo, 
nájnúhun íyó costumbre sutú. Te ni 
sáha tocar Zacarías jee quívi de ini 
cuarto ii templo Jitoho yó Yaá Dios, 
te cahmu de súje cūtú. 1Te hora jeé 
cayú súje cútú, te taca ñáyuu cuehé 
cáhiin i fuera, cájicán tahú i. Te 
ni cane tin ndajéhé maá Jítoho yo 
nuú de, íin ya lado váha altar nuú 
jéhmu de súje cútú. 12Te ni cunéé ni 
Zacarías ni jito de nuú ya, te yohyo 
ni yühú de. Te ni cahán ndajéhé 
un jíín de: 

Zacarías, ma yúhu ró, chi je ni 
chihi Yaa Dios cuenta jeé ni jícan 
tahú ro. Te ñasihí ró Elisabet, scácu 
ña iin sehe yif, te snání ró i Juan. 
14Te yohyo cusi ni ro. Te cuehé 
ñayuu cusif ni jeé cácu i. 15Chi 
cujéhnu sehe ró sáha máá Yaa Dios. 
Te ma cóho i vino ni ndixi cuií. Te 
cunuú máá Espíritu Santo jiín i, nde 
ná tu cacu i. 16Te sáha i jeé cuehé 
ñayuu nación ro Israel ndívicoo i 
nuú Jítoho i Yaá Dios. 17Te xihna 
gå Juan quiji nacani jnúhun Jitoho 
yo Jesús, te sáá te quiji ya. Te sáha 
i nájnúhun ni sáha Elías, tēe ni 
nacani jnúhun Yaá Dios jenahán, 
te conevāha i poder jeé nácani i 
jnúhun, nájnúhun ni coneváha Elías. 
Te sáha i jeé taca tátá ndumani 

de jíín séhe de. Te suni sáha i jee 
ñáyuu nihni ni cuatáhú i nuú Yaa 
Dios, nduu i ñayuu ndaá. Súcuan 
sáttihva i ñayuu návaha candíje 
i máá Jítoho yo jee quíji ya. Achí 
ndajéhé. 
18Te Zacarías ni cajnúhún de ya: 
¿Ndese cucáhnu ni na núu jendaá 
cúu? Chi tée jéhnu cúu ná, te suni 
jéhnu ñasihí ná, áchí de. 
19 Te ni cahán ndajéhé un jíín de: 
Máá rí cúu Gabriel, te íne ri nuú 
Yaá Dios, jejníñu ri nuú ya. Te ni 
tají yá ruhú vēji ri cahán ri jiín ró, 
te nácani ri jnúhun váha yáha núü 
ro. Te jeé tu ní cándíje ró jnúhun 
ni cahán rí, te cuñíhín ró, te ma 
cúu cahán ro, chi nde na cácu séhe 
ró. Te squícu nahín jnúhun cáhán ri 
yahá, na quée quivi, achí ndajéhé. 
21 Te ñayuu cáhiin ichi fuera, 
cándetu i Zacarías, te cájeni ni i na 
vé ni cuu jeé cucuéé de ini cuarto 
ir templo. 22 Te nuú ní quenda de, 
te tuá ni cúu cahán de jíín i. Te ni 
ndijin de iin jeé ni stéén ya nuú de. 
Te máá seña na ni sáha de nui i, 
chi ni cuñíhín de. 
23Te nuü ni jínu quivi ni jejníñu 
de ini templo, te cuanuhun de vehe 
de. 24Te ni cuu jecu quivi, te ñasihí 
de Elisabet ni jecúhun séhe ña. Te 
ni iyo ña vehe ña uhün yoo jeé 
tuá nde ní jéhén ña. Te jéni ni ña: 
25Súcuan ni sáha máá Jítoho yo jiín 
rí, te ni tejiyo ya jnúhun jee cúcanu 
ri nuü ñáyuu jeé tú séhe ri, jéni ni 
ña. 
Jeë ní cachi ndajéhé jeé cacu Jesús 
26Te nuü iñú yoo, te ni tají Yaa 
Dios ndajéhé ya Gabriel, ni jehen 

yá iin ñuu naní Nazaret, ndañúú 
Galilea. 27 Te ni jehén ya nuú ¿in 
súchi síhí nání María. Te je ni 
cundaa jee quijnáhan ña jíín iin tee 
nání José, te séhe yucün rey David 
cúu de. 28 Te ni quivi ndajéhé un 
núü ndeé ña, te ni cahán ya: 

Tandii, naca ndetú cúu ró. Chi 
máá Jítoho yo Yaa Dios iyó yá jiín 
ró, te ni sáha ya jee yóhyo ndetú ga 
cúu ró núü taca gá ñahan, áchí yá. 

29 Te nuü ni jíto ña nuü ya, te ni 
cunéé ni ña jeé súcuan cáhán ya, te 
jéni ni ña naun cáhán ya súcuan 
jíín ña. 9%Te ni cahán ga ndajéhé un 
jíín ña: 

Ma yühu ró María, chi ni sáha 
Yaá Dios jeé váha jíín ró. 31 Te 
jecúhun séhe ró te scácu ró tin 
séhe yj, te snání ró i Jesús. 32Te 
cujéhnu i, te conaní i Sehe Yaá 
cujéhnu téyí. Te máá yá jee cúu ya 
Jitoho yo Yaá Dios, sáha ya jee cuu 
i rey, nájnúhun jíf i David ni cuu 
de rey. 33 Te níí cáni ndacu i jniñu 
nuú ñáyuu nación Israel. Te ma 
ndíhi cuiti jeë ndácu i jniñu. Achí 
ndajéhé. 

34Yucuán na te ni cajnúhún 
María: 

¿Ndese coo jeé ni cáhan ní? Chi 
ná tu coo yii ná, áchí ña. 

35Te ni cahán ndajéhé un: 

Máá Espíritu Santo quiji siqui 
rō, te poder maá Yaa cujéhnu téyí 
sáha iin jniñu jéhnu jíín ró. Te jee 
yúcuan máá súchi í1 jee cácu, quihi 
cuenta i nuú Yaa Dios, te cahán 
ñayuu jeé Séhe Yaá Dios cúu i. 36Te 
suni cástúhun rí nuú ro jeē jnáhan 
ró Elisabet, suni scácu ña iin sehe 
vesú je jéhnu ña. Te vijna íyó íñú 
yoo jeé tuá cácahan ñayuu jeé cúu 

ña ñahan númá. 37 Chi ndihi-ni cuu 
sáha Yaá Dios, te tu íyó ni iin jee 
ma cúu sáha ya, achí ndajéhé un. 

38Yūcuán na te ni cahán María: 

Cuu núu súcuan, chi sáha ná táca 
jniñu ndácu Jitoho yo Yaa Dios, te 
na cóo jíín ná nájnúhun ni cachi ní, 
áchí ña. 

Te máá ndajéhé un cuáhan-ni ya. 


Jeé ni jécondehé María Elisabet 

39Te ni cuu jecu quivi, te yachi 
cuahán María, ni caa ña yucu 
cuahán ña ¿in ñuu región Judea. 
40 Te ni jinú ña vehe Zacarías, te ni 
cahán ña jíín Elisabet. Te nuü ní 
jini Elisabet jeë cahán María jiín ña, 
te süchi ñúhun chiji ña ni canda-ni 
i. Te ni cunuú Espíritu Santo ini 
anuá ña. Te ni cahán jee ña: 

Ni sáha Yaa Dios jee yóhyo ndetú 
gå cúu ró núu taca gá ñahan, jíín 
jéé yóhyo ndetú séhe ró. 3 ¿Te 
ndese cúu jeé ní quee naná maá 
Jítoho ri nuú ri? Chi tu cújéhnu 
cuiti ri. “Chi jeé ní jini-ni ri 
jnúhun ni cahán ro jiín rí, te súchi 
ñúhun chiji ri ni canda i jee cúsit ni 
i. “Te naca ndetú rð jee ní candíje 
ró, chi squícu nahín táca jnúhun ni 
cahán maá Jítoho yo jiín ró. Achí 
Elisabet. 

46 Yücuán na te ni cahán María: 

Cáhán ri jee cujéhnu ndasí máá 
Jítoho yð Yaá Dios, 

47 te cúsif ni ri jiín Yaa Dios, Yaá 

jnáma ruhu. 

48 Chi ni sáha ya cuenta ruhú, 

vesú tu cújéhnu ri. 

Te na squícu ri jniñu ndácu ya. 
Te nde vijna te táca ñáyuu jeé 
nácacu, cahán i jes yóhyo 

ndetú rí. 

49 Chi Yaa jníi ndihi poder, ni sáha 

ya jniñu jéhnu jíín rí. 
Te Yaa ii ndoo cúu ya. 

50 Te níí cáni cundáhú ni ya taca 
ñáyuu ndíso iyo nuu ya. 

51 Ni sáha ya jniñu jéhnu jíín 
poder ya, 

chi ni scúnu ya ñayuu 
casándúxí máá, 

52 te ñayuu cácujéhnu, ni quende 
ya jeé cujéhnu i. 

Te ñayuu ndahú chi ni sajéhnu 
ya i, 

53 te ñayuu cájil sóco ni jëhe ya jeé 
cáji váha i. 

Te ñayuu cucá ní natají yá i 
súcuan-ni. 

54 Te ni chindéé ñáhán yá yohó, 
ñáyuu nación Israel, jee cácuu 
yó mozo ya, 

te tu náå ni ya jee cundáhú ni 
ya yohó. 

55 Chi súcuan ni jejnúhun ya nuú 
taca jíí yo, 

nuú Abraham jiín táca yúcún de 
jee cóo níf cáni. 
Achí María. 
56Te ni condee ña jíín Elisabet 
nájnúhun uni yoo. Yücuán na te 
cuanuhun ña vehe ña. 


Jeé ní cacu Juan tée scuándute 
57 Te ni jinú quivi jeé scácu 

Elisabet sehe ña, te ni scácu ña 
iin sēhe yií. 58Te taca ñáyuu ndeé 
yajni jíín ña jíín táca jnáhan ña, ni 
cajini i jeë yóhyo ni cundáhú ni Yaá 
Dios ña, te ni jengoo i ni cacahán i 
jnúhun sii ni jiín ña. 9 Yücuán na 
te nuü uná guivi jee ní cacu i, te ni 
jengoo ñayuu ni sáha i circuncidar 
súchi yíquín un. (Te yūcuan cúu tin 
jnuni nuú yiqui cúñu taca súchi yíí 

hebreo jeé steén jee cácuu i ñayuu 
Yaa Dios.) Te snání i súchí un síhví 
tátá i Zacarías nuú. 9 Te ni cahán 
naná i: 

Ma cúu, chi Juan conaní i, áchí 
ña. 

61 Te ni cacahán i jíín ña: 

¿Te naun? Chi tú ni iin jnáhan ró 
nání súcuan, áchí i. 

62Yúcuán na te jíín seña ni 
cacajnúhún i tátá súchí un ndese 
cúní de jeé cónaní i. Te máá 
de ni jicán ¿in tutu, te ni tee de: 
Juan conaní i. Te taca ñáyuu un ní 
canaa ni i cájito i. Te ni nduvaha 
Zacarías jee ní cuñíhín de, te ni 
quejéé de cáhán de jee yóhyo váha 
Yaa cúu Yaa Dios. S$ Te taca ñáyuu 
ndeé yajni jíín de, yohyo ni canaa 
ni i. Te níí yucu región Judea ni jité 
núu taca jnúhun yáha jeé súcuan ni 
cuu. $6Te taca ñáyuu jee ní cajini 
jnúhun, ni quejéé i cánacani ni i, te 
cácajnúhun jnáhan i: 

¿Ndese coo na cuéhnu súchi 
yáha? áchí i. 

Chi máá Jítoho yó yohyo ni sáha 
ya jee váha jíín i. 


Jnúhun luu jee ní nacani Zacarías 


67 Te tátá i Zacarías ni cunuú 
Espíritu Santo jiín de, te ni nacani 
de jnúhun ni steén Yaa Dios nuú de: 

68 Yohyo vaha Yaá cúu máá Jítoho 

yO, Yaā Dios yohó ñáyuu 
Israel, 

chi ni quiji ya nuú yo jee cácuu 
yó ñáyuu ya, te ni jnama ya 
yohó. 

69 Te ni jeni ya iin Yaá iyó poder 

jeé jnáma ya yohó, 
te Yaa ún cacu yucún mozo ya 
rey David. 

70 Chi súcuan ni jejnúhun ya, ni 
cacahán taca tée ndoo ánuá 
jeē ní canacani de jnúhun ya 
jenahán. 

71 Chi ni cacahán de jeé jnáma ya 
yohó núü jeé cájito uhú yohó, 
jíín núu jes cáquitt ni nuü yo. 

72 Chi ni cundáhú ni ya taca jíí yó 
jijnáhan, 

te tu ní náa ni ya contrato ii ya. 

73 Chi suu un ní jejnúhun téyí yá 
nuü jií yo Abraham, 

74 Suu jeé jnáma ya yohó núü 
ñáyuu cájito uhú yohó, 

návaha cuajníñu yó núü ya, te 
ma yúhu yó i. 

75 Te coo ndaá coo ndoo ánuá yo, 
cuajníñu yó núü ya taca quívi 
jes cótecu yo. 

76 Te róhó súchi lúlí, cuu ró tée 
nacani jnúhun Yaá cujéhnu téyí. 

Chi cosnúu ró ichi núú maá 
Jítoho yo, návaha sátúhva ró 
ñáyuu, te sáá te quiji ya. 

77 Te castúhun ró nuú ñáyuu maá 
yá jeé jnáma ya i, 

jíín jée cóne cáhnu ni yá nuú 
taca cuéchi i. 

78 Chi Yaá Dios maá yó, vaha ni ya 
te cúndáhú ni yå yohó. 

Jee yúcuan tají yá maá Yaā jee 
sáha jeé cúndijin ini anuá yo, 
quiji ya nde andiví, 

79 návaha jecúhun ni yohó jéé 
cáyticu nájnúhun nuü née nuü 
jé yajni cuu yo. 

Te chuhun ya yohó ichi nuú cóo 
ndeyí coo sii ni yo. 

Achí Zacarías. 

$0 Te súchi lúlí un ní jehnu i te ni 
ije i jíín jnúhun ya. Te ni condee i 
nde nuü ñúhun téhé ndé quivi ní 
quenda ndijin i nuú ñáyuu Israel. 

Jee ní cacu Jesús 
(Mt. 1.18-25) 

Te ni cuu jecu guiw, te 

Augusto, tée cúu rey, ni ndacu 
de jniñu jeē coo censo jeé núcoso 
sihví ndivii ñayuu nií cáhnu nuü 
ndácu de jniñu. ?Yaha cúu censo 
xihna ñúhún jée ní casáha de ná 
ni cuu Cirenio gobernador nación 
Siria. “Te ndivii ñayuu cuanungoo 
i ná ñuu ná ñuu maá i jeë nácuaha 
i síhví i. “Te suni José ni quenda 
de ñuu Nazaret, ndañúú Galilea. Te 
cuanuhun de región Judea, te ni 
najinú de ñuu Belén, jeé cúu ñuu 
nuü ní cacu rey David jenahán. 
Chi séhe yucún David cúu de. 5Te 
ni jehén de návaha nacuáha de 
síhví de jíín María, chi je yajni 
quijnáhan ña jíín de. Te ñúhun séhe 
ña ni sáha Espíritu Santo. f Te níní 
cáhiin de yúcuán te ni jinú quivt 
jeé cácu séhe ña. "Te ni scácu ña 
séhe yií núú ña, te ni chusúcún ña i 
sahma cuitá, te ni jequin ña i ini tin 
nundóo núü yéji quiti, chi tuá núne 
mesón condee ña. 


Jeé ní canecoo ndajéhé yá nuú pastor 
8 Te yajni ñuu Belén cáhiin tée 
cácuu pastor, te cándito de lanchi 
de níf niñu jecuáa nde yucu ún. Te 
tin sanaa-ni te ni cane ¿in ndajéhé 
maá Jítoho yó nuú de, te nduva 
máá Jítoho yo ni ndindee níí núú 
cáhiin de. Te yohyo ni cayúhú de. 
10 Te ni cahán ndajéhé un jíín de: 
Ma yúhu ró jijnáhan ró, chi vēji ri 
castúhun rí jnúhun váha nui ro, te 
sáha jeé cúsit ndasí ni taca ñáyuu: 
311Chi vijna nde ini ñuu David ni 
cacu ¿in Yaa jnama róhó, te máá 

Jítoho yó Cristo cúu ya. 12Te súcuan 
nacuni rō súchi yíquín un, chi 
ñúsúcún i sahma cuitá te cátú i ini 
tin nundoo núü yéji quiti. Achí yá. 
13Te iin sanaa-ni te ni canecoo 
cuehe gå ndajéhé andiví, cáhiin ya 
jiín ndajéhé un, te cácahan ya jeé 
yóhyo váha Yaá cúu Yaā Dios. Te 
áchí yá: 
14 Yohyo luu cújéhnu Yaá Dios nde 
nuú sucún. 
Te na ndúvaha ni taca ñáyuu 
ñayivi, sáha ya jeé cúsit ni ya 
jiín i. 
Achí táca ndajéhé. 
15Yūcuán na te cuanungoo 
ndajéhé un andiví. Te tee cácuu 
pastor ni cacahán de jíjnáhan de: 
Na quíhín yó nde ñuu Belén, te 
cuni yó na vé ni cuu jeé ní castúhun 
máá Jítoho yó nuü yo, achí de. 
16Te yachī cuangoo de, te ni 
nanihin de María jiín José jiín súchi 
yíquín un, cátú i ini nundóo núü 
yéji quiti. 17 Te nuü ní cajini de nuú 
i, te ni canacani de jnúhun jee ní 
cachi ndajéhé ya nuú de siqui súchi 
yíquín un. '8Te ni canaa ni taca 
ñáyuu cájini nahín ijnúhun cácahán 
tée cácuu pastor. 19Te María, ni 
quendóo taca jnúhun yáha nuú jee 
níjnuní ña, te nácani ni ña siqui. 
20 Te tée cácuu pastor cuanungoo de, 
te ni cacahán de jeé yóhyo váha Yaá 
cúu Yaa Dios siqui taca jée ní cajini 
soho de jíín jée ní cajito de, chi ni 
squícu nahín nájnúhun ni cahán 
ndajéhé ya jiín de. 
Jeë ní castéén de i nuú 
Yaa Dios ini templo 


21Te ni cuu una quivr jeé ní cacu 
ya, te ni casáha de circuncidar 

süchi yíquín un. Te ni casnání de 
i Jesús, chi síhví yúcuan ní cachi 
ndajéhé ya nuü María nde ná tu 
jecúhun i. 

22Te ni jinu quivi jeé casquícu ña 
costumbre jee ndúndoo ña nuú Yaá 
Dios jijnáhan ña, nájnúhun cáhán 
ley jeé ni jéhe ya nuü Moisés. Te ni 
jengoo de jíín i ñuu Jerusalén jee 
nácuaha de i nuü maá Jítoho yo Yaa 
Dios. ?3 Súcuan ni casáha de, chi 
yósó núü tútu ley ya: Taca súchi yíf 
núú jéē cácacu, quihi cuenta i nuú 
Jítoho yó Yaa Dios, achí tutu. ?4Te 
suni cuasocó de nájnúhun cáhán ley 
maá Jítoho yo: Socó ro uŭ livi chí 
úü paloma, achí tutu. 

25 Te ni iyo iin tée nání Simeón, 
ndéé de ñuu Jerusalén tiempo un. 
Te tée ndaa, tee chiñúhún váha nuú 
Yaá Dios cúu de. Te ñúhun ni de jeé 
quée maá Yaa jnama ñayuu nación 
de Israel. Te máá Espíritu Santo 
íyó yá jiín de. ?6Te je ni castúhun 
yá nuú de jeé ma cúü cuiti de chi 
nde coto de nuú Cristo jeé tají maá 
Jítoho yó Yaá Dios. 27 Te ni steén ya 
nuú de jeé quihín de templo quivi 
ún. Te suni tátá naná súchi yíquín 
Jesús, ni quívicoo de ini templo jiín 
i, jeë nácuaha de i nuú Yaá Dios 
nájnúhun cáhán ley Moisés. 28 Te 
Simeón ni ñunundee de i, te ni 
cahán de jes yóhyo váha Yaa cúu 
Yaa Dios, te áchí de: 

29 Táta Yaa Dios, vijna te cuu 
cuáha ni jnúhun jeé cuu ná, 
chi je ni cusit ni ná. 

Chi je ni squícu ní jnúhun ni 
jejnúhun ní núú saña jéē cúu 
ná mozo ni. 

30 Chi ni jito jínúü na núü Yaá 
jnáma saña jíjnáhan ná. 

31 Chi ni jeni ní yá jeé jnáma ya 

taca ñáyuu ñaytví. 

32 Te máá yá sáha jeé cúndijin ini 
anuá ñayuu tacá nación, 
návaha jecúhun ni i siqui ní. 

Te sáha ya jeé cujéhnu ñayuu 

maá ní Israel. 
Achí Simeón. 

33Te José jiín náná i cánaa ni de 
cájini nahín de jnúhun ni cahán 
Simeón siqut i. 34Te ni jicán tahú 
Simeón jehé de jíjnáhan de, te ni 
cahán de jíín náná i María: 

Súchi yáha veji i jeë candíje cuehé 
ñayuu nación yo Israel, te cácu i 
jíjnáhan i. Te sava i ma candíje i, te 
jnahnú ndetú i. Chi cúu i Yaa ní tají 
Yaá Dios, te sa squéhichi ni cuehé 
ñayuu i. 35Te súcuan te quenda 
ndijin ndese cájeni ni taca ñáyuu. 
Te máá ró chi jnahuhú ndasí ni rō 
coto ró jée ndóho i. Achí Simeón. 

36Te suni íne iin ñahan nácani 
jnúhun Yaa Dios, naní ña Ana. Te 
séhe Fanuel, yucün Aser cúu ña. Te 
je jéhnu ndasí ña. Te nde ná lulí ña 
te ni condee ña jíín yii ña uxa cuiya. 
37 Yücuán na te ni quendóo ndáhú 
ña, te ni cuu cuún xico cuún cuiya 
ña. Te tu cújiyo ña ini vehe ii, chi 
jéjniñu ña nuu Jítoho yo Yaa Dios 
nduú ñuú, te ndite ni ña te jicán 
tahú ña. 38 Te suni hora un ní quee 
ña, te ni nacuatáhú ña nuú Yaá 
Dios. Te ni cahán ña jnúhun súchi 
yíquín un jíín táca ñáyuu Jerusalén 
jeē cáñuhun ni i jee quée Yaá jnama 
i. 

Jee cuánungoo de fiuu Nazaret 
39Te ni jinu ni casquícu de tacá 


jniñu ndácu ley maá Jítoho yo 
Yaá Dios, te cuanungoo de ñuu de 

Nazaret, ndañút Galilea. “Te süchi 
lálí un ní jehnu i, te ni ije i, te ni 
cundíchí gá i. Te ni sáha Yaá Dios 
jee váha ndasí jíín i. 


Jeé íne súchi lúlí Jesús ini templo 

41 Te ndijnahan cuiya jéngoo 
tátá i náná i ñuu Jerusalén, jeé 
cúu vico pascua. Te nuü ní cuu 
uxi uŭ cuiya i, te cuangoo tucu de 
Jerusalén, nájnúhun sáha sáha de 
quivt víco ún. Te ni yaha vico, te 
cuanungoo de. Te süchi lúlí Jesús, 
ni quendóo i Jerusalén, te tu ní 
cájini José jiín náná i. “Te cájeni ni 
de jeé cuahán i mehñu ñáyuu cájica 
ichi ún. Te ni cajica de iin quivi, te 
sáá te ni cananducú de i mehñu 
táca jnáhan de jíín ñáyuu cájini 
jnáhan de jíín. “STe tu ní cánanihin 
de i. Te ni canandicó de cuangoo de 
Jerusalén, cuananducú de i. 

46Te nuü uní quivr te ni cananihin 
de i ini templo, néne i méhñu tée 
cástéén tutu ley Yaá Dios, te jíni 
nahín i jee cácahan de te cájnúhún 
i de siquí jnúhun ún. * Te taca 
ñáyuu cájini jnúhun cáhán i, cánaa 
ni cájito jeē váha cájí xíni i te váha 
nástió cuíñí i jnúhun. *Te nuú 
ní cajito tátá i náná i nuü i, te ni 
canaa ni de. Te ni cahán naná i jíín 
i: 

Séhé, ¿naun ni sáha ró súcuan 
jíín rí? Chi ruhu jiín tátá ro, y0hyo 
ni canacani ni ri cánanducú rí rohó, 
achí ña. 

49Yucuán na te ni cahán i: 

¿Naun cánanducú ní saña? ¿A 
tu cájini ni jée cánuú cocu ná jíín 
jniñu Tátá na Yaá Dios? Achí i. 

50Te tu ní cájecühun ni tátá i 
náná i jnúhun ni cahan i. 

51Yucuán na te cuanuhun i jíín 
de jíjnáhan de ñuu Nazaret, te 
ni jendije i nuú de. Te náná i, ni 
quendóo taca jnúhun yáha núü jeé 
níjnüní ña. 52Te Jesús ni jehnu ga 
i, te ni cundíchí gá i, te cúsit ni 
Yaá Dios jiín i, te suni súcuan taca 
ñáyuu. 


Jnúhun Juan tée scuándute 
(Mt. 3.1-12; Mr. 1.1-8; Jn. 1.19-28) 


Te ni cuu xahún cuiya jeé 
ndácu Tiberio jniñu níí 
nación. Te Poncio Pilato cúu de 
gobernador Judea, te Herodes cúu 
de gobernador Galilea, te ñani de 
Felipe cúu de gobernador Iturea 
jiín Traconite, te Lisanias cúu de 
gobernador Abilinia. ?Te sutú 
cujéhnu ga cácuu Anás jiín Caifás. 
Te ni quee jnúhun Yaá Dios nuü 
Juan séhe Zacarías, jeé íne de nuü 
ñúhun téhé. 3Te ni jica nuu de tácá 
ñuu jee iyó yajni yúte Jordán. Te 
cáhán de jíín ñáyuu jeē na nácani 
ni i jeē stóo i cuéchi i te cuandute 
i, návaha cone cáhnu ni Yaá Dios 
nuú cuéchi i. “Te súcuan ni squícu 
jnúhun Juan jeé yosó nuü tútu ni 
tee Isaías, tée ni nacani jnúhun Yaá 
Dios nde jenahán: 
Coo iin tée cana jee nde nuú 
ñúhun téhé: 
Sátühva ró máá ró jijnáhan ró, 
chi quee maá Jítoho yo. 
Te sáha ró jniñu ndaa, chi vēji ya. 
5 Te taca xéhva na ndúndaa, 
te tacá yucu jíín loma na 
ndúnduhva, 
te na ndúyóhó ichi yácuá, te na 
ndúlii ichi ndáyí. 
Te ndihi un cúu jeë ndúvaha 
ndundaá anuá ñayuu nuú ya. 

6 Te ndihi i cuni i jeë jnáma Yaa 
Dios i. 
Súcuan cahán Juan, achí tutu. 

7Te ni quendacoo cuehé ñayuu, 
cuahán i nuú de jee scuándute de i. 
Te ni cahán de nuü i: 

Va séhe coo cácuu ró, chi xeén ro 
nájnúhun coo. ¿A cájeni ni ro jeē 
cuu cunu ró cacu ró nút castigo 
xeén jeé quíji? 8Núu súcuan te sáha 
ró jniñu váha, te súcuan stéén ro 
jeé ní nacani ndije ni ro jeé stóo ró 
cuéchi ró. Te ma cáni ni ró cahán 
rð jeē cuu cacu ró síqui jeē cácuu ró 
yúcün Abraham. Chi cáhán rí jiín ró 
jeé cuu sáha Yaa Dios jeé taca yúu 
yáha nduu séhe Abraham jeé candíje 
váha, te núu cúní ya. Te cácuu ró 
nájnúhun nundehé jeé tu jéhe ndehé 
váha. Te vijna je íyó túhva Yaa Dios 
jeé cuáha ya castigo xeén, nájnúhun 
je íyó túhva iin cáa jeé cahnde nde 
yoho yujnu. Núu súcuan te sáha ya 
jiín ró nájnahun jíín táca yujnu jeé 
tu cúun ndehé váha, jeé tahndé te 
cayú nuú ñuhún. Achí de. 

10Te ñayuu un ní cacajnúhún i de: 

¿Te ndese sáha ná núu súcuan? 
Achí i. 

11 Te ni cahán de: 

Róhó jéé cánevaha uü sahma, na 
cuáha ró tin nuú jeē tu névaha. Te 
róhó jée cánevaha jeé yéji, suni 
súcuan na sáha ró, áchí de jíín i. 

12 Te suni jecu tée cástútú xúhun 


renta, ni quecoo de jeé cuándute de. 


Te ni cacajnúhún de Juan: 

Maestro, te máá ná, ¿ndese sáha 
ná jíjnáhan ná? 

13Te ni cahán Juan jiín de: 

Ma scaá ró cácán ro xúhún, chi 
máá cúhva-ni jee ní ndacu jniñu 
nuú ro, achí de. 

14Te suni ni cacajnúhún jecu 
soldado: 

Te máá ná, ¿ndese sáha ná 
jíjnáhan ná? áchí de. 

Te ni cahán Juan jiín de: 

Ma quénde ro ndajníñu ni tin jíín 
jnúhun siúhú ni jíín jnúhun stáú 
yáhu, te cusit ni rō jiín yáhu ró, 
áchí de. 

15Te taca ñáyuu cándetu i jeé 
quíji Cristo, Yaa jee tají Yaa Dios, te 
cájeni ni i jeē sanaa te suu cúu Juan. 
16Te ni cahán Juan jiín i jíjnáhan i: 

Ruhü chi jíín ndute scuándute ri 
rohó. Te vēji iin Yaá jeē nájnúhun 
scuándute ya rohó cúu jeé cuáha ya 
Espíritu Santo condee ini anuá ro, te 
poder ya cúu nájnúhun ñuhún. Te 
cújéhnu ndasí yá, chi tú na vé jéhnu 
cuiti cúu ri nuú ya, ni jeē cuajníñu ri 
nuü ya vesú tin jniñu lúlí gá nájnúhun 
jeé ndají rí vesú correa ndijén ya. 
17Te sáha ya nájnúhun sáha tée 
scánda trigo, chi sástin ya ñayuu 
váha jíín ñáyuu cunéé, nájnúhun 
cúndoo trigo jeé quénda síin paja. Te 
nastútú yá trigo ya ndivi ini yaca ya. 
Te paja chi jnaa ya nuú ñuhún jeé ma 
ndahvá cuiti. Achí Juan. 

18 Te súcuan te jíín cuéhé ga jnúhun 
ni stihví ni de ñayuu un, ní nacani de 
jnúhun vaha Yaá Dios nuú i. 19 Te suni 
ni cahán xeén de nuú Herodes, tēe 
cúu gobernador, chi tée un ní nacueca 
de Herodías, ñasihí ñani de Felipe. Te 
cuehé ga jniñu néé súcuan ni sáha 
Herodes. 2% Te sa víhyá ga ni sáha de 
jeé neé gá, chi ni chune de Juan vecáa. 


Jeë ní jendute Jesús 
(Mt. 3.13-17; Mr. 1.9-11) 

21Te nde ná tu quivi Juan vecáa, 
ná ni ine de ni scuándute de 

táca ñáyuu, te suni ni scuándute 
de Jesús. Te jícán tahú ya, te 
ni nune-ni andiví. 22Te ni cuun 
Espíritu Santo ni quee xini ya, te 
cáa nájnúhun iin paloma. Te ichi 
ándiví ní cahán ¿in jnúhun: 

Máá ró cúu Séhe ri jee maní ndasí 
rí jiín, te y0hyo cúsit ni ri jiín ró, 
achí. 


Lista ñayuu yucün ní quiji Jesucristo 
(Mt. 1.1-17) 

23Te ná ni quejéé Jesús steén ya 
jnúhun, te íyó yá nájnúhun ocó uxi 
cuiya. Te cájeni ni ñayuu jee séhe 
José cúu ya. Te José ni cuu séhe 
Elí, 24te Elí ni cuu séhe Matat, te 
Matat ni cuu séhe Leví, te Leví 
ni cuu séhe Melqui, te Melqui 
ni cuu sēhe Jana, te Jana ni cuu 
sehe José, 25te José ni cuu sehe 
Matatías, te Matatías ni cuu séhe 
Amós, te Amós ni cuu sehe Nahum, 
te Nahum ni cuu séhe Esli, te Esli 
ni cuu séhe Nagai, ?6te Nagai ni 
cuu sēhe Maat, te Maat ni cuu séhe 
Matatías, te Matatías ni cuu séhe 
Semei, te Semei ni cuu sehe José 
te José ni cuu sēhe Judá, 27te Judá 
ni cuu sehe Joana, te Joana ni cuu 
séhe Resa, te Resa ni cuu sehe 
Zorobabel, te Zorobabel ni cuu sehe 
Salatiel, te Salatiel ni cuu sehe Neri, 
28te Neri ni cuu séhe Melqui, te 
Melqui ni cuu séhe Adi, te Adi ni 
cuu séhe Cosam, te Cosam ni cuu 
séhe Elmodam, te Elmodam ni cuu 
sëhe Er, 29te Er ni cuu sēhe Josué, 
te Josué ni cuu sehe Eliezer, te 
Eliezer ni cuu séhe Jorim, te Jorim 
ni cuu sēhe Matat, %te Matat ni 
cuu sēhe Leví, te Leví ni cuu sēhe 
Simeón, te Simeón ni cuu sēhe 

Judá, te Judá ni cuu sēhe José, te 
José ni cuu sēhe Jonán, te Jonán ni 
cuu sëhe Eliaquim, 31te Eliaquim 
ni cuu sēhe Melea, te Melea ni 

cuu sēhe Mainán, te Mainán ni 

cuu sēhe Matata, te Matata ni cuu 
sēhe Natán, 32?te Natán ni cuu sēhe 
David, te David ni cuu sēhe Isaí, te 
Isaí ni cuu sēhe Obed, te Obed ni 
cuu sēhe Booz, te Booz ni cuu sēhe 
Salmón, te Salmón ni cuu sēhe 
Naasón, 33te Naasón ni cuu sēhe 
Aminadab, te Aminadab ni cuu sēhe 
Aram, te Aram ni cuu sēhe Esrom, 
te Esrom ni cuu sēhe Fares, te Fares 
ni cuu sēhe Judá, te Judá ni cuu 
sēhe Jacob, te Jacob ni cuu sēhe 
Isaac, te Isaac ni cuu sēhe Abraham, 
te Abraham ni cuu sēhe Taré, te 
Taré ni cuu sēhe Nacor, 35te Nacor 
ni cuu sēhe Serug, te Serug ni cuu 
sēhe Ragau, te Ragau ni cuu sēhe 
Peleg, te Peleg ni cuu sēhe Heber, 
te Heber ni cuu sēhe Sala, 36te Sala 
ni cuu sēhe Cainán, te Cainán ni 
cuu sēhe Arfaxad, te Arfaxad ni 
cuu sēhe Sem, te Sem ni cuu sēhe 
Noé, te Noé ni cuu sēhe Lamec, 3'te 
Lamec ni cuu sehe Matusalén, te 
Matusalén ni cuu sēhe Enoc, te 
Enoc ni cuu sēhe Jared, te Jared ni 
cuu sēhe Mahalaleel, te Mahalaleel 
ni cuu sēhe Cainán, te Cainán ni 
cuu séhe Enós, te Enós ni cuu séhe 
Set, te Set ni cuu séhe Adán, te 
Adán ni cuu séhe Yaa Dios, chi ni 
sáha ya de. 


Jeë ní jito ndee jexeén Jesús 
(Mt. 4.1-11; Mr. 1.12-13) 
Te Jesús ni cunuú Espíritu 
Santo ini ya, te ni quenda ya 
yúte Jordán cuahan ya. Te ni jinú 

yá nde nuü ñúhun téhé ní sáha 
Espíritu Santo. ?Te ni ine ya yúcuan 
úu xico quivi, te ni jito ndee jexeén 
ya, chi cúní jee sáha ya cuechi. Te 
taca quíví ún tu ní yéji cuiti ya, te 
ná ni yāha quivi ún, te jíí ya soco. 
3Yücuán na te ni cahán jexeén un 
jíín yá: 

Núu máá ró cúu Sehe Yaā Dios, te 
cahán ro jeé yuú yáha na ndúu staá 
caji ro, achí. 

“Te ni cahán Jesús jiín: 

Tuú chi yósó núú tútu il: Nasúu 
máni máá jíín stáa cátecu ñayuu, 
chi suni jíín táca jnúhun cáhán Yaa 
Dios, achí yá. 

5Yucuán na te cuahán jexeén un 
jíín yá nde xini tin yucu súcún, te 
tin núnúu-ni ni steén nuú ya tacá 
nación nií cáhnu ñayiví. Te ni 
cahán jiín yá: 

Nuu maá ró cuáha ri jee cujéhnu 
ró núü ndivii nación yáha, chi 
yohyo luu cáa. Chi máá rí jníi ndihi, 
te cuu cuáha ri nuú ndé ¿in cúní ri. 
7Núu súcuan te núu cuiñi yítí ró 
chiñúhún ró ruhú, te cuáha ndihi ri 
nuú ro. Achí jexeén. 

8Te ni cahán Jesús jiín: 

Satanás, cujiyo quihin ro, chi yósó 
núŭ tútu jes chiñúhún ñayuu maá 
Jítoho i Yaá Dios, te nuú maá-ni ya 
cuajníñu i. Achí yá. 

9Yucuán na te cuahán jexeén un 
jíín yá nde ñuu Jerusalén. Te ni jeni 
ya xini torre templo. Te ni cahán 
jiín yá: 

Te núu Sehe Yaá Dios cúu ró, te 
síngava ró máá ró nde nuú ñúhun, 
chi jnama ya rohó. **Chi yósó núü 
tútu: 

Tejníñu ya ndajéhé ya quijicoo 
coto róhó. 

11 Te cunundee ya rohó jíjnáhan 
ya, 
návaha ma cáchihi ró jéhe ro 
nuú yuú. 
Achí tutu. Achí jexeén. 

12Te ni cahán Jesús: 

Tuú chi suni yósó núu tútu jeé ma 
cóto ndee ñayuu Jitoho i Yaá Dios, 
núu jnama ya i chí tuú, áchí yá. 

13Te tuá ni níhín jexeén modo 
coto ndee Jesús quivi ún, te ni 
cujiyo cuahán jecu-ni tiempo. 


Jee ní quejéé Jesús nácani ya jnúhun 
región Galilea 
(Mt. 4.12-17; Mr. 1.14-15) 
14Te ni cunuú fuerza Espíritu 
Santo ini Jesús, te cuanuhun yá 
Galilea. Te níí región yajni yúcuan 
ní jité núu jnúhun ya. 15Te ni steén 
yá jnúhun ini tācá vehe ii sinagoga, 
te ndihi ñayuu ni cajejnúhún i ya. 


Jeë cuánuhun ya ñuu Nazaret 
(Mt. 13.53-58; Mr. 6.1-6) 
16Te ni najinú ya ñuu Nazaret 
nuü ní jehnu ya. Te guivi ndétatú 
ni quivi ya ini vehe ii sinagoga, 
nájnúhun sáha sáha ya. Te ni 
ndocuiñt ya jeé cahu ya tutu ii. 
17Te ni cajéhe de tutu ni tee Isaías, 
tée ni nacani jnúhun Yaá Dios nde 
jenahán. Te ni nune ya tutu ún, te 
ni nanihin ya nuü yosó jnúhun ni 
cahu ya: 
18 Espíritu maá Jítoho yó Yaā Dios 
iyó yá jiín rí, 
chi ni tejníñu ya ruhú jeé 
nácani ri jnúhun váha nuú 
ñáyuu ndahú. 
Te ni tají yá ruhú veji ri jiín 
jnúhun jeë ndúvaha ni ñayuu 
cácucuihyá ni. 

Te castühun rí nuü ñáyuu cáyihi 
ndaha jexeén jeé coo libre i. 
Te sáha ri jeë ndúndijin ini anuá 
ñayuu tu cájecühun ni, 
te jnama ri ñayuu jeé cándoho i 
sáha jnáhan i. 
19 Te nacani ri jnúhun jeé ní quee 
tiempo jeé sáha Jitoho yo Yaa 
Dios jeē váha ñayuu. 
Achí tutu ni cahu ya. 
20Te ni nacasi yá tutu ún, te ni 
nacuáha ya nuú tée jéjniñu ini 
sinagoga, te ni nucóo ya jeé steén 
yá jnúhun nuú ñáyuu cáhiin ini 
sinagoga. Te tácá i cájito vāha i nuú 
ya. Te ni quejéé yá cahán ya jiín i: 
Vijna te ni squícu jnúhun cáhán 
tutu ii yaha ní cajini soho ró, áchí 
yá. 
22Te ndiviii ni cacahán jeē váha 
tée cúu ya, te cánaa ni i jee ní cajini 
i taca jnúhun luu ni cahán ya. Te ni 
cacajnúhun jnáhan i: 
¿A nástu séhe José cúu tée yáha? 
23 Te ni cahán ya jiín i: 
Jíní váha ri jeé cájeni ni rō 
cahán ro jnúhun yátá yáha jíín rí: 
Tée tájná, sátájná ró maá ró núu 
súcuan. Te jnúhun yáha cúní cahán 
jeé nájnúhun ni nasávaha ri cuehé 
ñayuu cácuhú ini ñuu Capernaum 
ni canihin ro jnúhun, suni súcuan 
na sáha ri ñuu yo yahá návaha 
candíje ró cájeni ni ro. Achí yá jiín 
1; 
24Te ni cahán ga ya: 

Jendaá cahán ri jiín ró, ni iin tee 
nácani jnúhun Yaá Dios, tu cájetáhú 
ñayuu ñuu maá de nuu de. 25Te 
suni jendaá cahán ri jiín ró jeé ni 
íyo cuehé ñahan ní ndóo ndáhú ini 
nación yo Israel, tiempo ni cotecu 
Elías, tée ni nacani jnúhun Yaá 

Dios. Te tiempo un tu ní cúun cuiti 
saü uni cuiya yosáva, te ni iyo ¿in 
jnamaá xeén nií cáhnu nación. ?6 Te 
tu ní tájí Yaa Dios Elías quihin de 
nuú ni iin ñahan viuda nación yó 
Israel, chi nuú máá iin-ni ñahan 
viuda jeē ndeé ñuu Sarepta ndañút 
Sidón, ni jehén de ni jito de jee ní 
yeji ña. 27Te ini nación yo Israel 
suni ni iyo cuehé tée ni candoho 
cuehy1 stehyú, tiempo jeé ní cotecu 
Eliseo, tée ni nacani jnúhun Yaá 
Dios. Te ni tin de tu ní cándije jeé 
ndúvaha de sáha Eliseo, chi sa 
suhva máñúhún-ni Naamán, tee 
nación Siria ni nduvaha. Achí yá. 
28 Yücuán na te taca ñáyuu cáhiin 
ini sinagoga, y0hyo ni caquitt ni i 
jnúhun ní cahán ya. 2?Te ni candocuiñi 
i, te ni caquenehen i ya yata ñúú ún, 
cuahán i jíín yá xini yúcu íne ñuu ún, 
chi cácuni i chundahá i ya ninga ya 
cava ún. Te tu ní cúu sáha i, chi ni 
yaha-ni ya mēhňú i cuahán ya. 


Jee ní quenehen ya tachi ini iin tée 
(Mr. 1.21-28) 
31Yūcuán na te cuahán Jesús ñuu 
Capernaum región Galilea. Te quivi 
ndétatu ní steén yá jnúhun nuü 
ñáyuu. 32Te ni canaa ni i cájini i 
jnúhun stéén ya. Chi ni steén vaha 
ya nuu i, chi jíní vaha máá yá. 
33Te ini vehe sinagoga un íne ¿in 
tée jee ñúhun tachi xeén ini de. Te 
tée un ní cana cóhó de: 
34Cujiyo ní. ¿Naun vēji ní núū na 
jíjnáhan ná, Jesús ñuu Nazaret? ¿A 
véji ní jéē snáā ni sáña, chí naún? 
Je jíní na ndé iin cúu ní, chi Sēhe iī 
Yaā Dios cúu ní. Achí de. 
35Te Jesús ni cahān xeēn yā nuū 
tachī ún: 

Casi yuhu ró te quenda ró ini tée 
yáha, áchí yá. 

Te ni cotúú-ni tee un núú taca 
ñáyuu, ni sáha tachi ún. Te ni 
quenda ini de cuahán, te tú na vé 
ni sáha ga jiín de. 36Te ndihi ñayuu 
un ní cayúhú i, te ni cacahán i jíín 
jnáhan i: 

¿Na jnúhun cúu yāha jéé ní cuu 
súcuan? Chi cújéhnu tee yáha jée 
ndácu nihin de jniñu nuú tachí, te 
quéndacoo-ni, áchí i. 

37 Te jnúhun ya ni jité núu cuahán 
nií cáhnu región yúcuán. 


Jee ní nasávaha ya naná chisó Simón 
Pedro 
(Mt. 8.14-15; Mr. 1.29-31) 


38 Yiicuán na te ni quenda Jesús 
ini vehe ii sinagoga, te cuahán ya 
te ni jinú ya vehe Simón. Te náná 
chisó Simón, yíhi xeén quiji ña, te 
ni cacahán ndahú de jíín yá jehe ña. 
39 Te ni jita ndeyi ya nuü ña, te ni 
cahán ya jeé na ndíco quiji ún. Te ni 
nduvaha-ni ña. Te ni ndocuiñt-ni ña, 
te ni sáha ña jee ní yeji ya jiín de. 


Jeē ní nasávaha ya cuehé ñayuu 
(Mt. 8.16-17; Mr. 1.32-34) 

40Te jee ni quée niāndii, te taca 
ñáyuu jee iyó jnáhan i cácuhú 
ndinuú cuehy:, ni caquindeca i 
jnáhan i un núu ya. Te ni soó yá 
ndaha ya siquí ¿in tin i, te súcuan 
ni nasávaha ya i. Te suni cuehé 
ñayuu ni quendacoo tachi ini i, te 
cácana cóhó táchi ún: 

Máá ní cúu Sēhe Yaá Dios, achí. 

Te ni cahán xeén ya nui, te tu ní 
jéhe ya jnúhun jeé cahán gå súcuan, 
chi cájini jee maá yá cúu Cristo, 
Yaa ní tají Yaa Dios. 

Jee ní nacani ya jnúhun región 
Galilea 
(Mr. 1.35-39) 


42Te nuü ní cundijin, te ni quenda 
ya cuahán síin ya yata fúü nuú tú 
ñayuu. Te taca ñáyuu cánanducú 
i ya, te ni jinücoo i nuú íne ya. Te 
cástétu i ya jee tú cujiyo ya nui i. 
43Te ni cahán ya jiín i: 

Suni cánuú jée nacani ri jnúhun 
váha nuú taca gá ñuu siquí ndese 
ndácu Yaá Dios jniñu, chi jee 
yúcuan ní tají yá ruhú vēji ri. Achí 
yá. 

Te ni jica cuu ya nií región 
Galilea, nácani ya jnúhun ini tacá 
vehe ii sinagoga. 


Jeé ní canihin de cuehé chacá ni 
sáha ya 
(Mt. 4.18-22; Mr. 1.16-20) 
Te tin quiv te íne Jesús yumar 
Genesaret. Te ni quecoo cuehé 

ñayuu, te ni chitú níhin i nuü ya, chi 
cácuni i cuni nahín i jnūhun Yaá 
Dios. ?Te ni jito ya jeé yúcu uü barco 
yajni yumar. Te tée cájniichacá, je ni 
quendacoo de ini barco, te cánacate 
de ñunu de. Te ni quivi ya ini iin 
barco jeé cúu barco Simón. Te ni 
cahán ya jiín de jeē na scáca yátá 
de quihin jecu gå nuú ndúte. Te 
ni cucóo ya, te nde ini barco un ní 
steén yá jnúhun nuü ñáyuu cuehe jeé 
yúcu i yundúte un. *Te nui ni jínu ni 
steén ya, te ni cahán ya jiín Simón: 

Scáca ró barco na quíhín yo nde 
nuú iyó cúnú ndute, te sínga ró 
ñunu ró jnii ró cháca, áchí yá. 

5Te ni cahán Simón: 

Maestro, níí niñu ni casínga ná 
ñunu jeé jnii ná tí, te tu ní níhín 

cuiti ná ni tin ti. Te jee cahán maá 
ní súcuan, te na sínga tucu ná ñunu, 
áchí de. 

êTe ni casínga de, te ni quívicoo 
cuehé ndasí cháca, nde nducú 
táhnde ñunu de. "Te ni cacaja 
ndahá de nuü jnáhan de cáhiin ini 
inga barco, na quíjicoo chindéé 
ñájnáhan jíín de. Te ni quecoo de, 
te ni cascútú ndít de ti ndindúú 
barco, te nde je yajni quée barco. 
8Te ni jito Simón Pedro jeé súcuan 
ni cuu. Te ni jecuiñt yití de nuŭ 
Jesús, te ni cahán de: 

Cujiyo ní núü ná, chi tee íyó 
cuéchi cúu ná, áchí de. 

9Chi máá de jíín táca tée cáhiin 
jíín de, ni cayúhú de jee ní canihin 
de cuehé chacá un ní sáha ya. 1Te 
suni ni cayühú Jacobo jiín Juan, 
ndindúú séhe Zebedeo, chi tée 
chíndéé ñájnáhan jíín Simón cácuu 
de. Te ni cahán Jesús jiín Simón: 

Ma yúhu ró, chi nde vijna te sáha 
ri jeé nihin rð cuehe ñayuu candíje 
ruhú, nájnúhun ni nihin rō cuehé 
chacá. Achí yá. 

11Yūcuán na te nuú ni jínūcoo 
de jíín barco nuú ñúhun íchi, te ni 
castóo de ndihi ndajníñu de, te ni 
candiquin de ya cuangoo de. 


Jeē ní nasávaha ya iin tee ndóho 
cuehyi stehyú 
(Mt. 8.1-4; Mr. 1.40-45) 

12Yucuán na te íne Jesús ini tin 
ñuu, te ni quee iin tee ndóho cuehyt 
stehyú. Te ni jito de nuü Jesús, te ni 
jecuiñi yití de ni jequín de nuü de 
nde nuú ñúhun, te ni cahán ndahú 
de jíín yá: 

Jíní na jéé cuu sáha ní jée 
nduvaha ná, te núu cúní ni, áchí de. 

13Yucuán na te ni soó yá ndaha 
ya siquí de, te ni cahán ya: 

Cúní ri. Te na ndúvaha ró, áchí yá. 

Te ná ni cahán ya súcuan, te 
ni nduvaha-ni tée ndóho cuehyt 
stehyú un. 14Te ni ndacu ya jniñu 
nuú de jeé ma cáchi cuiti de nuü ní 
iin. Te áchí yá: 

Quisteén ro maá ró nuú sutú, te 
condahá ró jeé socó rð nuú Yaá 
Dios siquí jeé ndúndoo ró núü ya, 
nájnúhun ni ndacu Moisés jniñu 
jenahán. Te súcuan te cuni ñayuu 
jeē ní nduvaha ró. Achí yá. 

15Te víhyá ga ni jité núu jnúhun 
ya cuahan. Te ni cataca cuehé 
ñayuu jee cúni nahín i jnúhun 
stéén ya, jiín jée nasávaha ya i nuú 
taca cuéhy: cándoho i. 16Te máá yá 
cuahán síin ya nuú tú ñayuu, te ni 
jicán tahú ya. 


Jeē ní nasávaha ya iin tee ndóho 
cuehyi ni íjin 
(Mt. 9.1-8; Mr. 2.1-12) 

17Te ¿in quivi te stéén ya jnúhun, te 
jecu tée grupo fariseo jiín tée cástéén 
tutu ley Yaá Dios, cáyücú de yúcuán. 
Te tée un ní quecoo de nuú ya jeé 
véjicoo de tacá ndañúú Galilea, jiín 
ndañúú Judea, jiín ñuu Jerusalén. Te 
poder maá Yaā Dios iyó jíín yá jeé 
nasávaha ya ñayuu cácuhú. “8 Yücuán 
na te ni quecoo jecu tée, cándiso 
de iin tée ndóho cuehy? ni íjin, cátú 
de nuú iin camilla. Te cánducú de 
squívi de tée ún ini vehe, te caquin 
de nuú íne ya. 19 Te tu ní cánihin de 
modo quívicoo de jíín tée un, chi 
cáyücú chitú ñáyuu. Te ni cacoo de 
siqui véhe, te ni canune de teja. Te ni 
cascúun de tée cúhú un jíín camilla 
de nde nuú íne Jesús mehñu ñáyuu. 

20Te ni jini Jesús jeé cácandíije de jeē 
cúu nasávaha ya tée cúhú un. Te ni 
cahán ya jiín tée cúhú un: 

Róhó, je íne cáhnu ni rí nuü táca 
cuéchi ró, áchí yá. 

21 Yücuán na te tée cástéén tutu 
ley Yaá Dios jiín tée grupo fariseo, 
ni quejéé de cájeni ni de siquí ya: 
¿Ndé iin cúu tée yáha jéé cahán 
de jnúhun ndeváha jeé quití ni Yaa 
Dios? Chi nasúu Yáa Dios cúu de jeé 
cóne cáhnu ni de nuú cuéchi. 

22Te ni jini Jesús jeé súcuan 
cájeni ni de, te ni cahán ya jiín de: 

¿Naun cájeni ni rō jeē cahán ndevaha 
ri? 23 Jeë uú jnúhun yáha, ¿ndé iin yií 
gá cáa? ¿A jéé cahán ri jiín tée cúhú: 
Je íne cáhnu ni ri nuu taca cuéchi ró? 
¿Chí yií gá jee cahán ri: Ndocuiñt te 
caca ró, chi je ni nduváha ró, achi rī? 
24Te vijna te na stéén ri jeē maá rí, Yaá 
ní nduu tee, ndíso jníñu ri ini ñayivi 
yáha jéé cóne cáhnu ni rí nuü cuéchi. 

Yücuán na te ni cahán ya jiín tée 
ni íjin ún: 

Cáhán ri jiín ró, ndocuiñt te 
naquihin ró camilla ro, te quinuhun 
rð vehe ró, áchí yá jiín de. 

25Te ni ndocuift-ni tēe ún, jíto jínúū 
ñayuu. Te ni naquihin de camilla nuú 
ni cátu de, te cuanuhun de vehe de. 
Te nácuatáhú de nuú Yaa Dios. 26Te 
yOhyo ni canaa ni taca ñáyuu cájito 
i, te ni cacahán i jeë yóhyo vaha Yaá 
cúu Yaá Dios. Te suni yohyo cáyühú i, 
te cácahan i: 

Vijna te ni cajito yó jniñu jéhnu 
téyí, áchí i. 

Jee ní cana ya Leví 


(Mt. 9.9-13; Mr. 2.13-17) 


27Yucuán na te ni guenda ya 
cuahan ya, te ni jito ya nuü iin tee 


SAN LUCAS 5 


stútú xúhun renta, naní de Leví, 
néne de nuü cutútú xúhun renta. Te 
ni cahán ya jiín de: 

Condiquin ruhú na quíhín yo. 

28 Te ni ndocuiñi de, te ni stóo de 
ndihi ndajníñu de, te cuahán de jíín 
yá. 

29 Yücuán na te ni sáha Leví ¿in 
vico cáhnu vehe de, jeé cúsit ni 
de jíín Jesús. Te cuehé tee cástútú 
xúhun renta jiín sava ga tee, cáyūcú 
de mesa cáyeji de staá jiín yá. 3% Te 
tée grupo fariseo jiín tée cástéén 
tutu ley Yaa Dios, ni quejéé de 
cácahan de siquí tée cáscuáha jíín 
yá, te ni cacajnúhún de: 

¿Najeheé cáyeji ro cájihi ró jíín tée 
cástútú xúhun renta jiín tée cásáha 
cuéchi? áchí de. 

31 Te ni cahán Jesús: 

Ñayuu cáhiyo vaha, tu jíni ñúhún 
i tee tájná, chi ñayuu cácuhú cúu 
jeé jíni ñúhún. 32Te ruhú nasúu jéē 
véji ri cana ri ñayuu tú cuechi, jeé 
cúu i nájnühun ñayuu cáhiyo váha. 
Chi sa suhva veji ri cana ri ñayuu 
cáhiyo cuechi, jeé na nácani ni i te 
stóo i cuéchi i. Achí yá. 


Jeé ní cacajnúhún de ya siqui jeé 
cóndite ni 
(Mt. 9.14-17; Mr. 2.18-22) 

33 Yücuán na te ni cacahán de jíín 
yá: 

Tée cáscuáha jíín Juan, jiín tée 
cáscuáha jíín grupo fariseo, cuehé 
jínu cáhiyo ndite ni de te cájican 
tahú de. Te tée cáscuáha jíín máá 
ní, ¿naun tu cásáha de súcuan? Chi 
cáyeji de cájihi de. 

34Te ni cahán ya jiín de: 

¿A cuu condite ni de níní jée 
iyó rí jiín de? ¿A cuu sáha ró 

jéé condite ni ñayuu cáhiin vico 
nándaha, te núu níní néne tée 
nándaha? 35 Te quee quivi jeé cújiyo 
tée ni nandáha, te quiví ún chi 
condite ni i. Achí yá. 

36Te suni ni cahán yá uü jnúhun 
yátá sígur jeē tu quíjnáhan jnúhun 
jeé jée steén ya jiín táca jnúhun 
jenahán. Achí yá: 

Ni iin ñayuu tu jéhnde i ¿in 
pedazo sahma jéé i, te nachuhun 
i nuú iin sahma túhú i. Chi núu 
súcuan te stívi i sahma jéé i, te suni 
tu quíjnáhan jeé jeé un jíín jée tuhú. 
37Te tú ni ¿in chúhun vino jeé ini 
nii túhú. Chi núu súcuan, te vino 
jeé un ndatá ñii, te naa vino jiín úil. 
38 Chi cánuú jéé cúhun vino jeé ini 
ñii jéé, te súcuan te quéndoo vaha 
ndindúú. 39Te ñayuu cájihi vino áva, 
tu cúní i coho i jee jeé, chi jeē áva 
cúu jeē váha ga, achí i. Achí yá. 


Jeë ní cataxín de yoco trigo quivi 
ndétatú 
(Mt. 12.1-8; Mr. 2.23-28) 

Te iin quiví ndétatu ní yaha 

Jesús cuahán ya mehñú nuü 
cáa trigo. Te tée cáscuáha jíín 
yá ni cataxín de yoco trigo, te ni 
caquiin de ini ndaha de, te ni cayeji 
de. ?Te sava tée grupo fariseo ni 
cacajnúhún de: 

¿Najehé casáha ró jniñu jeé tu íyó 
váha sáha ró quíví ndétatú? 

3Te ni cahán Jesús jiín de: 

¿A tu ní cácahu cuiti ro tutu 
ndese ni sáha David, ¿in quivi jeé 
ni jít de sóco jíín tée cáhiin jíín de? 
4Te ni quivi de ini vehe Yaā Dios, te 
ni quihin de pan ii jee yosó ndijin 
nuü Yaá Dios. Te ni yeji de, te suni 
ni jehe de ni cayeji tee cáhiin jíín 

de. Te tú na ley jeé cáji ni ¿in tee, 
chi máá-ni sutú cuu caji. Te vesú 
súcuan te tú na cuechi ní íyo siquł 
de. Achí yá. 

5Te ni cahán ga ya jiín de: 

Ruhú, Yaa ní nduu tee, máá rí cúu 
jeé ndácu jniñu siquí ndese sáha 
ñayuu quivi ndétatú, áchí yá. 


Jeé ní nduváha tée ni ichi ndaha 
(Mt. 12.9-14; Mr. 3.1-6) 

STe inga quivi ndétatú, suni ni quivi 
ya ini vehe ii sinagoga, te ni steén yá 
jnúhun. Te yücuan íne iin tée ni ichi 
ndaha váha de. "Te tée cástéén tutu ley 
jiín tée grupo fariseo, cájito yuhu de ya 
núu nasávaha ya tée un quívi ndétatú, 
návaha nihin de cuéchi siqui ya. $Te 
máá yá je jíní yá ndese cájeni ni de. Te 
ni cahán ya jiín tée ni ichi ndaha ún: 

Ndocuiñi, te condichi rō mehñu 
yáha, áchí yá. 

Te ni ndocuiñt de, te ni jecondichi 
de méhñú. *Yicuán na te ni cahán 
yá jiín de jíjnáhan de: 

Na cájnúhun rí rohó iin jnúhun: 
¿Ndese cáhán ley siquí quivi ndétatú? 
¿A jée sáha vaha yó, chí sáha néé yó? 
¿A jée nasávaha yó ñáyuu je yajni cuu, 
chí sáha yó jée cúu i? Achí yá. 

10Te ndéhé yá nuú de jeé cáyicú 
de níí xiin ya. Te ni cahán ya jiín 
tée cúhú un: 

Scáá ndaha ró. 

Te ni scaá de, te ni nduvaha-ni 
ndaha de. 11Te yðhyo ni caquiti ni taca 
tée un, te ni quejéé de cándajnúhún de 
siquí Jesús, ndese cahni de ya. 


Jeé ní nacaji ya uxi uŭ tee apóstol 
(Mt. 10.1-4; Mr. 3.13-19) 


12 Te ni cuu jecu quivi, te ni 
quenda ya cuacacán tahú ya nde 

yucu. Te níf niñu ni jicán tahú 

yá nuü Yaá Dios. 1 Te nuü ní 
cundijin, te ni cana ya taca tée 
cáscuáha jíín yá. Te ni nacaji ya uxi 
uŭ de, te ni cahán yá jeé cuu de 
apóstol, condiso jníñu de nacani de 
jnúhun ya. 14Te yaha cúu síhví de 
jíjnáhan de: Simón jee ní nasnání 
yá de Pedro, jiín ñani de Andrés, 

te suni Jacobo jiín Juan, Felipe 

jiín Bartolomé, 15Mateo, Tomás, 
Jacobo séhe Alfeo, Simón tée grupo 
cananista, “8 Judas fani Jacobo, jiín 
Judas Iscariote, tée jee ní nastúu de 


ya. 


Jeé ni stéén ya nuú ñáyuu cuehé 
(Mt. 4.23-25) 

17Te ni nanuu ya yucu jíín táca 
tée un jéé cascuáha jíín yá, te ni 
jecuiñt ya iin nduhva jiín de. Te 
cuehé ñayuu nií región Judea jiín 
ñuu Jerusalén, jiín ñáyuu yumar 
ñuu Tiro jiín ñuu Sidón, ni quecoo 
i jeē cúni nahín i jnúhun stéén ya, 
jiín jée ndúvaha i cuehyi cándoho 
i. Te ñayuu jeé ñúhun tachi ini 
i, suni ni canduvaha i ni sáha ya. 
19 Te ndivii ñayuu cácuni i quehé i 
ya, chi súcuan ndúvaha i sáha ya 
jiín poder ya. 


Jnúhun ñayuu yohyo ndetú jiín 
ñáyuu jeé xeën ndoho 
(Mt. 5.1-12) 

20Te ni ndacoto ya nuú tée 
cáscuáha jíín yá un, te ni cahán ya: 

Yohyo ndetú rohó jée cándoho 
ndáhú, chi quivi ró ñuu nuú ndácu 
Yaa Dios jniñu. 

21 Yohyo ndetú rohó jéē cájii sóco 
vijna, chi quiji quiví jeë ndutú chiji 
ró. 

"Yohyo ndetú rohó jée cándahyú 
rð vijna, chi quiji quivi jee cuecú ro. 
22" Yohyo ndetú ro te núu cáquiti 
ni ñayuu nui ro jeé siquí ruhú, Yaá 
ní nduu tée, te cásquéhichi i róhó, 
te cácahan neé i nuú ro, te cácahan 
i jeë ñáyuu casáha jniñu néé cácuu 
ró. 23Te na cóo sit ni rð quivi sáha 

i súcuan, te víhyá ga na cúsit ni 
ro, chi cáhnu téyí coo tahú ro nde 
andiví. Chi suni súcuan ni casáha 
uhu taca jíí i jíín tée ni canacani 
jnúhun Yaå Dios nde jenahán. 
24”Te nacá jeé xeén ndoho róhó 
ñáyuu cucá, chi vijna-ni cúu jee 
cáhiyo sit ni ro. 
25"Nacá jeé xeēn ndoho róhó 
ñáyuu jee víjna cáhiyo vetú chiji ró, 
chi quiji guivi jeé cuu ro soco. 
'Naca jee xeen ndoho róhó ñáyuu 
jes víjna cájecú ro, chi quiji quivi 
jee nducuíhyá ni rō te ndahyú ro. 
26"Nacá jeé xeén ndoho taca ró 
núu cájejnúhún ñáyuu rohó, chi 
suni súcuan ni cajejnúhún jíí i taca 
tée ni canacani jnúhun stáhú ndé 
jenahán. 


Jnúhun jee cundáhú ni yo ñayuu 
cájito uhú yohó 
(Mt. 5.38-48; 7.12) 
27”Te cáhán ri jiín róhó jeé cájini 
soho: Cundáhú ni ro ñayuu cájito 
uhú rohó. Te sáha váha ró jíín 
ñáyuu cáquiti ni nuü ro. 28 Te cacán 
rð jeē váha coo ñayuu cácahán 
ndeváha síqui ro. Te cacán tahú 
rð jehé ñáyuu cácahán neé núü 
ro. 2% Te núu ndé tée cani de iin 
lado yiqui núú ro, te vaha ga suni 
cuáha ró inga lado cani de, vesú jeé 
nácuáaha ró jée ndútahú de. Te núu 
ndé tée cúní de quende de ticáchi 

ró, suni cuaha ró jnúhun jeé na 
quíhín de jíín ndé camisa ro. 30Te 
na-ni ñayuu jicán nuú ro, te cuaha 
ró núü i. Te ñayuu quíhin ndajníñu 
ró, ma nándacan ro. 31Te nájnúhun 
cácuni rð jee sáha vaha ñayuu jiín 
ró, suni súcuan na sáha váha ró jíín 
1. 

32"Chi núu íyó máni ro jiín máá-ni 
ñayuu jes maní jiín ró, ¿te na vé jee 
váha ga sáha ró núu súcuan? Chi 
nde tée cásáha cuechi, suni mani 
de jíín tée mani jiín máá de. 33Te 
núu sáha vaha ró jíín máá-ni ñayuu 
jeé casáha váha jíín ró, ¿te na vé jeé 
váha ga sáha ró núu súcuan? Chi 
nde tee cásáha cuēchi, suni súcuan 
cásáha de. 34Te núu cuaha núú ró 
núü maá-ni ñayuu jee ñúhun ni ro 
nacuáha i nuü ro, ¿te na vé jes váha 
ga sáha ró núu súcuan? Chi nde tée 
cásáha cuēchi, suni jéhe núu de nuü 
taca gá tee cásáha cuëchi, návaha 
nanihin tucu de. $5Núu súcuan te 
cundáhú ni ro ñayuu cájito uhú 
rohó, te sáha vaha ró jíín i, te 
cuaha núú ró núü i. Te ma cuáha 
ró máá síqui jee cani ni ro jee suni 
nacuáha i nuú ro. Te súcuan te 
cáhnu coo tahú ro, te stéén ro jeé 
cácuu ró séhe Yaá cujéhnu téyí. Chi 
máá yá vaha ni ya jiín ñáyuu tu 
nácuatáhú núü ya jiín ñáyuu casáha 
néé. 36Núu súcuan te cundáhú ni 
rð ñayuu, nájnúhun máá Tátá ro 
cúndáhú ni ya i. 


Ma cahán yo siquí cuéchi jnáhan yó 
(Mt. 7.1-5) 
37?Ma cahán ro siqut cuéchi 
ñayuu ndese sáha i, návaha suni 
ma cahán Yaá Dios cuéchi siqui rō 
jeé casáha ró súcuan. Ma cahán 

xeen ro sigui i jes tú vaha sáha 

i, návaha suni ma cahán Yaā Dios 
súcuan siqui rō. Cone cáhnu ni 

rð nuü i, te suni cone cáhnu ni ya 
nuú ro. 98Cuaha ró núú ñáyuu, te 
suni súcuan cuáha Yaá Dios nuú 
rō. Chi vaha ndasí cuáha ya nuú 
ro, nájnúhun jee chícuaha váha ya, 
quisi ya, sánihin ya, te nde scáa 
ya cuáha ya nuü ro. Chi cúhva jeé 
cájehe ró núü ñáyuu, suni cúhva un 
cuáha ya nuú ro. Achí yá. 

39Te ni cahán ya iin jnúhun yátá 
jíín i: 

Tée cástéén jnúhun tú ndaa, 
cácuu de nájnúhun tée cuáá. Te 
iin tee cuáá, ¿á cuu stéén de ichi 
nuú inga tee cuáá? ¿A tú ningava 
ndindúú de ini xehva? tin tée 
scuáha, tu cújéhnu de nuí maestro 
de. Te tée scuáha ún, núu je ni 
cutúhva vaha de, te jinú de coo de 
nájnúhun maestro de. 

41 Te cuéchi jnáhan ró cúu 
nájnúhun jee íne iin yaca lúlí tinúú 
i. ¿Te naun cásáha ró cuenta jeé 
súcuan, te tu cásáha ró cuenta 
cuéchi máá ró jeé cúu nájnúhun jeé 
íne iin nduhu tinúu máá ró? 42 ¿Te 
naun cácahán ro jiín jnáhan ró: 
Condetu, na táva ri yáca íne tinúu 
ró, te tu cánacani ni ro jee íne iin 
nduhu tinúu máá ró? Tée stáhú-ni 
cácuu ró núu súcuan. Xihna gá 
tinúu máá ró tava rð nduhu, te 
yücuán na te cuu condéhe váha ró 
jée táva rð yáca tínüu jnáhan ró. 


Jíín jniñu cásáha ñayuu te nácuni yó 
ndese ñayuu cácuu i 
(Mt. 7.17-20; 12.34-35) 
43?Tu íyó yujnu váha jeé jéhe 
ndehé neé, te ni tu íyó yujnu néé 

jéé jéhe ndehē váha. “Chi jíín 
ndéhe jee jéhe iin tin yujnu, te 
jíní yo núu yujnu váha cúu. Chi tu 
scóyo yó ndehe higo xini íñu, ni tu 
scóyo yó ndehé uva xini yucú zarza. 
45Te suni súcuan tée vaha, cáhán 
de jnúhun vaha, chi vaha ánuá de. 
Te tée sáha néé cáhán de jnúhun 
néé, chi cánéé ánuá de. Chi modo 
ndese íyó ánuá ñayuu, máni jee 
yúcuan cúu jeé cácahan i. 


Siquí uú vehe 
(Mt. 7.24-27) 
46»; Najehē cácahan yiñúhún 
ró jiín rí: Jitoho ná, áchí ró, te 
tu cásquícu ró jniñu ndácu ri? 
47 Tāca ñáyuu vēji nuü ri te jíni 
sóho jnúhun cáhán ri te squícu, na 
stéén ri nuú rō ndese cúu i. “8 Cúu i 
nájnúhun iin tee jee ní jeni de vehe 
de, te ni jete cúnú de nde ni nihin 
de toto, te ni jeni de siquí. Te nuü 
ní ndaa yúte, te ni chundahá vehe 
ún, te tu ní cánda cuiti sáha, chi 
siquí toto íin. * Te taca ñáyuu jíni 
sóho jnúhun cáhán ri, te tu squícu 
i, cúu i nájnúhun ¿in tee ni jeni de 


vehe de nuü ñúhun, te tu yítuu jehe. 


Te nuü ní ndaa yúte, te ni chundahá 
vehe ún, te ni cotúú-ni, te ni naa 
ii-ni. Achí yá jiín i jíjnáhan i. 


Jee ní nasávaha ya mozo capitán 
(Mt. 8.5-13) 

Te nuü ni jínu ni cahán yá 

ni cajini nahín ñáyuu ún, te 
cuahán ya ñuu Capernaum. ?Te iin 
tée nación Roma jeé cúu capitán, 
íyó Hin mozo de jee mani ndasí de 
jíín. Te mozo un cúhú i te je yajni 
cuu i. “Te ni jini capitán jnúhun 
Jesús. Te ni tají de jecu tée jéhnu 

cándacu jniñu nuú ñáyuu hebreo, 
cuangoo de nuú ya jeē cahán ndahú 
de jíín yá jee na quíji ya sávaha ya 
mozo de. “Te ni jinücoo tée un núü 
Jesús, te ni cacahán ndahú ndasí de 
jíín yá: 

Chindéé ñáhán ní tée cúu capitán, 
chi tée vaha cúu de. Chi mani de 
jíín nación yo, te máá de ni ndacu 
jniñu ni cuvaha iin vehe sinagoga 
cuu yó. Achí de. 

6 Yücuán na te cuahán Jesús jiín 
de jíjnáhan de. Te nuu ní cuyajni 
ya vehe capitán, te ni tají de jecu 
amigo de cuajnahan ya. Te ni 
cacahán de jíín yá: 

Achí capitán jeé tu cúní de 
sájnéñu de níhín, chi tu cújéhnu de 
jeé quihín ni quívi ní vehe de. 7 Jeé 
yúcuan tu ní sájéhnu de máá de jeé 
quíji de nuú ní, áchí de. Te máá jéē 
cahán-ni ní, te na ndúvaha-ni mozo 
de, áchí de. 8Chi máá de suni ndíso 
jníñu de ni casáha tee cácujéhnu 
ga. Te cújéhnu de nuú tācá soldado 
de, áchí de. Te núu cáhán de jíín ¿in 
tée jeé na quíhín de, te cuahán de. 
Te núu cáhán de jíín inga tee jeé na 
quíji de, te quíji de. Te núu ndácu 
de iin jniñu nuí mozo de, te sáha i, 
áchí de. Achí táca tée un jíín yá. 

“Te jeé ní jini Jesús jnúhun yáha, 
te ni naa ni ya. Te ni ndió cóto 
ya ni cahán ya jiín ñáyuu cuehe 
cándiquin yata ya: 

Jendaá cahán rí jiín ró jee ni nación 
yO Israel tu ní níhín ri ni tin ñayuu 
candíje nihin súcuan, nájnúhun 
cándije tée ún, vésú tee nación tu jíní 
jnúhun Yaa Dios cúu de. Achí yá. 

10Te tée ni tají capitán nuü ya, ni 
najinúcoo de vehe, te ni cajito de 
jeē jé ni nduvaha mozo un. 

Jeë ní nastécu yá sëhe 
yií ñahan viuda 

11Yūcuán na te cuahán yá tin ñuu 
naní Naín. Te tee cáscuáha jíín yá, 
jiín ñáyuu cuehé, suni cuangoo i 
jíín yá. 12Te ná ni cuyajni ya yuñúū 
ún, te yúicuan ní quendacoo ñayuu 
jeé quíchindaji i tin tee suchí jée 
ni jíhi. Te máñúhún-ni i nuú naná 
i, te ñahan viuda cúu ña. Te cuehé 
ñayuu ñuu un véjicoo jíín ña. Te 
ná ni jito máá Jítoho yó nui ña, te 
ni cundáhú ni ya ña, te ni cahán ya 
jiín ña: 

Ma ndahyú ni, áchí yá. 

14Yucuán na te ni jinú ya nde 
nuú ndíyi ún, te ni jnii ya yejnú, te 
ni cajecuiñt tee cándiso ún. Te ni 
cahán ya jiín súchi ní jihi: 


Cáhán ri jiín ró, ndocuiñz, achí yá. 


15Yūcuán na te ni nucóo súchi ní 
jihi ún, te ni quejéé i nácahan i. Te 
ni nacuáha ya i nuú naná i. 1 Te 
ndivii ñayuu ni cayúhú i jee ní 
cajito i, te ni cacahán i jee yóhyo 
váha Yaá cúu Yaa Dios. Te cácahan 
1; 

Mehñu yó ni quee iin tee cújéhnu 
nácani jnúhun Yaá Dios. 

Te suni cácahan i: 

Máá Yaa Dios ni quejéé yá 
chindéé ñáhán yá ñayuu ya. Achí i. 

17Te ni jité núu jnúhun ya nií 
cáhnu región Judea jiín táca región 
yajni yúcuán. 


Jee ní tají Juan uü tée nuú ya 
(Mt. 11.2-19) 

18 Te íne Juan vecáa, te tée 
cáscuáha jíín de ni cacastúhun 
núú de jeé súcuan ni cuu tacá 
jniñu yáha. 19Te ni cana Juan uü 

tée ún, te ni tají de cuangoo nuú 
Jesús, návaha cajnúhún de ya núu 
máá yá cúu ndije Cristo jeē ní 
cachi Yaá Dios jeé tají yá, chí núu 
nasúu yá cúu te condetu de inga. 
20Te ni jinúcoo tée un núü ya, te ni 
cacahán de: 

Juan tée scuándute ni tají de saña 
véjicoo ná cajnúhun ná nihín núu 
máá ní cúu Cristo jeé achí tutu jeë 
quíji, chí condetu yó inga tée quiji. 
Achí de. 

21Te máá hora un ní nasávaha 
ya cuehé ñayuu cácuhi, jiín ñáyuu 
cándoho cuehy? xeén, jiín ñáyuu 
ñúhun tachi ini. Te suni cuehé 
ñayuu cuaá ní ndundijin tinūú i ni 
sáha ya. 22Te ni cahán ya jiín de: 

Cuángoo te castūhun ró nuú Juan 
tacá jniñu ni cajito ró jíín jnúhun 
ni cajini ró. Te cachi ro nuú de jee 
ñáyuu cuaá cánanune tinúú i, te 
ñayuu yacuá cánacaca i, te ñayuu 
ndóho cuehyt stehyú cánduvaha i, 
te ñayuu sohó cánanune sóho i, te 
ñayuu jihí nátecu i sáha ri. Te suni 
nácani ri jnúhun nuú ñáyuu ndahú 
jéé jnama Yaa Dios i. 9 Te yohyo 
ndetú tée jeé ma nácani yátá ni de 
jeé ruhú cúu Cristo. Súcuan cachi 
ró nuú Juan. Achí yá jiín de. 

24Te ná cuanuhun ndindúú tée ún, 
te ni quejéé Jesús cahán yá jnúhun 
Juan jiín ñáyuu: 

¿Na vé ni jécondehe ró jijnáhan 
ró ndé nuú ñúhun téhé? ¿A iin tee 
jéni ¿in jéni uü ni, nájnúhun ite jeé 
cánda sáha tachi? 25Te núu tuú, ¿te 
na vé ni jécondéhe ró núu súcuan? 
¿A iin tée cúní cujéhnu jee ñúhun 
sahma lúu? Tuú chi cájini ro jeé 
tée cáñuhun sahma lúu te cánducú 
taca jée cúsit ni, máni ini vehe rey 

cáyücú de. ?6¿Te na vé ni jécondéhe 
ró núu súcuan? ¿A iin tee nácani 
jnúhun Yaa Dios? Cáhán ri jiín ró 
jeé suu ni jecondéhe ró. Te cújéhnu 
ga Juan yáha vesú taca gá tée ni 
canacani jnúhun Yaá Dios. 27 Chi 
jnúhun Juan cúu jeé ni cáhan Yaá 
Dios jee yosó núu tútu il: 
Tají rí tee nacani jnúhun ri 
cosnúú de ichi núú Cristo, 
návaha coo túhva ñayuu jeé 
jinú ya. 
Achí Yaa Dios, achí tutu. 28 Te cáhán 
ri jiín ró jeé ini ñayivi yáha cújéhnu 
ga Juan tée scuándute vesú taca 
gá tee jee ni íyo ini ñayiví. Te vesú 
súcuan te taca tée núu ga ini ñuu 
nuú ndácu Yaå Dios jniñu, cújéhnu 
ga de vësú Juan. Achí yá. 
29Te taca ñáyuu jiín táca tée 
cástútú xúhun renta, ni cajini i 
jnúhun cáhán ya, te ni cajetáhú i 
jeē Yaa ndaa cúu Yaá Dios, chi je 
ni cajendute i nuú Juan. 3% Te tée 
grupo fariseo jiín tée cástéén tutu 
ley, ni casquéhichi de jnúhun jee 
cuní Yaá Dios sáha ya jeé váha de, 
chi tu ní cájendute de nuú Juan. 
31Te ni cahán ga maá Jítoho yo: 
Yahá cachi ri ¿in jnúhun yátá 
návaha na cúni ro ndese cúu ñayuu 
tiempo vijna. 32Cúu i nájnúhun 
súchi lúlí cáhiin nuú yáhu cácasíquí 
i. Te cácana ndee i xini jnáhan i: Ni 
cativi ri scuilí, te tu ní cájita jéhé 
ró. Te ni cajita ri yaa jee cuihyá 
jíta, te tu ní cándahyú ro, achí i. 
Te nájnúhun cándaa súchi lúlí un 
jéé tu ní nújnahan ni i ni tin, suni 
súcuan cándaa ró. 33Chi ni quiji 
Juan tée scuándute, te cuehé jínu 
ni iyo ndite ni de, tu ní yéji de 
staá ni tu ní jíhi de vino. Te tu ní 

cánujnahan ni ro, chi ni cacahán ro 
jeë ñúhun tachi ini de. 3 Yücuán na 
te ni quee máá rí, Yaā ní nduu tee, 
te yéji rí jíhi ri, te tu cánujnahan ni 
rō, te chisóó jnúhun ró cácahán ro 
jeé máni máá jée yéji rí jíhi ri vino. 
Te quíjnáhan ri jiín tée cástútú 
xúhun renta jiín táca gá tee cásáha 
cuéchi, áchí ró. 35Te núu cúndichí 
łn tee jíín jnúhun Yaa Dios, te jíín 
jniñu sáha de te cájini taca gá tee 
ndíchí jeé ndichí de. Achí yá. 


Jee íne Jesús vehe Simón tée fariseo 


36Te ¿in tēe fariseo ni cana de 
Jesús jeé cáji yá staa jiín de. Te ni 
jinú ya vehe de, te ni cucóo ya mesa 
jeé cáji ya staa. 3” Yücuán na te tin 
ñahan sáha cuéchi, ndéé ña ñuu 
yúcuan, te ni jini ña jee ni jínú Jesús 
vehe tée fariseo un, yéji ya staá. Te 
ni quee ña jíín iin frasco yuú luu jee 
ñúhun chitú aceite perfume. 38 Te 
íin yítí ña nuú jehé ya, te ndáhyú ña. 
Te ni quejéé ña stáji ña jehe ya jiín 
ndute tínúú ña, te ni nasíchí ña jíín 
ixi xíní ña. Te ni techúhú ña jehe ya, 
te ni chuhun ña perfume un. $9 Te 
tée fariseo un jee ní cana de ya, ni 
jito de jeé súcuan ni sáha ña, te ni 
jeni ni de: Núu tée nácani jnúhun 
Yaá Dios cúu tée yáha, te cuni de 
ndese ñahan cúu ñahan yáha jeé 
quehé ña de, chi ñahan sáha cuéchi 
cúu ña, jéni ni de. “Yicuán na te ni 
cahán Jesús jiín de: 

Simón, cúní ri cahán rí jiín ró tin 
jnúhun. 

Te ni cahán maá de: 

Cahán ní, Maestro. 

4 Te ni cahán Jesús: 

Hn tée jéhe núu xúhún, ni iyo uú 
tée táú nuú de. Hn de ni cotaú uhún 

ciento denario, te inga de ni cotaü 
uü xico uxi denario. Te tú na vé 
cánevaha tée un jéé náchunaa de. 
Te tée jéhe núu xúhun ní ine cáhnu 
ni de nuú ndindúú tée ún. Núu 
súcuan te cachi ro: Jee ndindúú tée 
ún, ¿ndé iin de coo mani ga jiín de? 
Achí yá. 

43Te ni cahán Simón: 

Jéni ni na jée tée ni cotaú cuehe 
ga, achí de. 

Te ni cahán ya jiín de: 

Ndaá cahán ro, achí yá. 

44Te jíto ya nuú ñahan ún, te ni 
cahán gå yá jiín Simón: 

¿A jíto ró na vé sáha ñahan yáha? 
Jee ní quee ri vehe ró, te tu ní 
jéhe ró ndute jeé ndúndoo jehe ri 
nájnúhun íyó costumbre. Te ñahan 
yáha ní stáji ña jehe rí jiín ndute 
tínúú ña, te ni nasíchí ña jíín ixi 
xíní ña. Te tu ní téchúhu ró ruhú 
nájnúhun íyó costumbre. Te ñahan 
yáha, nde jeé ni quívi ri vehe ró, tu 
jécuiñi ña jee téchuhú ña jehe ri. 
46 Te tu ní chúhun ró aceite xini ri 
nájnúhun íyó costumbre. Te ñahan 
yáha ní chuhun ña aceite perfume 
jehé ri. 4 Núu súcuan te cáhán ri 
jiín ró jeé ni stéén ña jes yóhyo 
mani ña jíín rí siquí jee íne cáhnu 
ni ri nuú taca cuéchi ña, vesú cuehé 
cúu. Te núu cone cáhnu ni ri nuü ¿in 
ñayuu iyó jecu-ni cuéchi, te jecu-ni 
stéén i jeë maní i jíín rí, achí yá. 

48Te ni cahán ya jiín ña: 

Je íne cáhnu ni rí nuú taca cuéchi 
ró, áchí yá. 

49Yūcuán na te ñayuu cáyeji stað 
jiín yá, ni quejéé i cácahan maá i: 

¿Ndé iin ga cúu tee yáha jée 
cahán jeé íne cáhnu ni nuü cuéchi? 
áchí i. 

50Te Jesús ni cahán ga ya jiín 
ñahan ún: 

Ni candíje ró rúhu, te jeé yúcuan 
ní jnama ri rohó. Cuáhán te na 
ndúsit ni ro. Achí yá. 


Jnúhun ñahan ní cajejníñu nuú yá 
Yücuán na te ni cuu jecu quivt, 
te ni jica cuu Jesús tacá ñuu 

náhnu jíín ñuu lulí. Te nácani ya 
jnúhun váha te cástúhun yá ndese 
ndácu Yaá Dios jniñu. Te ndihúxí uü 
tēe cácuu apóstol, cájica de jíín yá. 
2Te suni íyó jecu ñahan cájica jíín 
yá, jee ní quenehen ya tachi ini sava 
ña, te ni nasávaha ya sava ña jeé 
cándoho cuehyt. Te iin ña cúu María 
ñuu Magdala, te ini ñahan un ní 
quenehen ya uxa tachi. “Te inga ña 
cúu Juana, ñasihí Chuza, tee ndíso 
jníñu ini vehe Herodes. Te inga ña 
cúu Susana, jiín cuéhe ga ñahan jeé 
cáchindéé ñáhán ña, jéhe ña taca jée 
jíni ñúhún yá jiín de jíjnáhan de. 


Jnúhun yátá síqui tee jéte trigo 
(Mt. 13.1-9; Mr. 4.1-9) 

4Te cuehé ñayuu tacá ñuu yúcuan 
ní jinücoo i nuú Jesús. Te ni 
cacutútú cuéhé ndasí ñáyuu, te ni 
cahán ya tin jnúhun yátá jíín i: 

Stin tēe cate trigo, ni quenda de 
jes cáte de. Te ná ni quejéé de jéte 
de, te jecu trigo ni jite yuhíchi. Te 
ni cajeñú ñayuu siqui, te ni cayeji 
saa. F Te jecu ga ni jité nuü ñúhun 
yuü. Te ni cane, te ni ichi-ni, chi tú 
cuehé cajin. Te jecu ga ni jité nuü 
náne iñu. Te inuú-ni ni canecoo iñu 
jíín, te ni jesi nuú. $Te jecu ni jité 
nuü ñúhun váha. Te nuü ní jehnu, 
te ni jēhe cuehe nuni, chi jeé fin ¿in 
ni jēhe nde ciento. Achí yá. 

Yücuán na te ni cahán jee ya: 
Taca róhó jée jíni soho, na 
chúsóhó ró, achí yá. 


Najehé cahán ya máni jnúhun yátá 
(Mt. 13.10-17; Mr. 10-12) 

“Te tée cáscuáha jíín yá ni 
cacajnúhún de ya na vé cuní cahán 
jnúhun yátá yáha. Te ni cahán ya: 

Róhó jíjnáhan ró, chi sáha Yaá 
Dios jeé cájecúhun ni ro jnúhun ni 
yisahi yáha, ndese quívicoo ñayuu 
ndaha Yaa Dios jee ndacu ya jniñu 
nuü i. Te máni jíín jnúhun yátá 
cáhán ri jiín sava ga i, návaha vesú 
cájito i, te quéndoo i nájnúhun jeé 
tú na vé ni cájito i. Te vesú cájini 
soho i, te ma jécuhun ni i. 


Jee ní castúhun cájí yá jnúhun yátá 
tée jéte trigo 
(Mt. 13.18-23; Mr. 4.13-20) 
1VJnühun yátá yáha cúní cahán: 
Trigo un cúu jnúhun Yaá Dios. 
12Te trigo jeé ni jíte yuhíchi cúu 
nájnúhun ñayuu cájini soho jnúhun, 
te quíji-ni jexeén te quénde-ni 
jnúhun ini anuá i, návaha ma 
candíje i te ma jnáma ri i. Te 
trigo jeé ni jíte nuü ñúhun yuú cúu 
nájnúhun ñayuu cájini jnúhun, te 
cájetáhú i te cácusit ni i jíín. Te tu 
cúcutú jnúhun ún ini anuá i. Te 
jecu-ni quiví cácandíje i, te núu 
ni quejéé jnúndóho, te cájica yátá 
i. Te trigo jeé ni jítē nuü náne 
iñu cúu nájnúhun ñayuu cájini 
jnúhun, te cuangoo i te cácujnéñu 
i jíín jniñu i jíín jée cuní i cucúcá 
i te coo sit ni i. Te tu íje i jíín 
jnúhun ya. 15Te trigo jeé ni jíté nuü 
ñúhun váha cúu nájnúhun ñayuu 
cájini nahín jnúhun ya, te cájnii 

váha i, chi íyó váha íyó ndáa anuá 
i. Te cáhije i jíín jnúhun ya, chi 
cácandije váha i. 


Jnühun yátá síqur lámpara 
(Mr. 4.21-25) 

16"Núu nástíin ñayuu iin lámpara, 
te tu jési i ni tin siqui, ni tu jéni i 
chiji jito. Chi sa suhva jéni i nuú 
sucún, návaha cundijin nuú ñáyuu 
quívicoo vehe. 17Te suni súcuan 
tu íyó ni tin jnúhun sahi jée ma 
cúni ñayuu, chi ndihi táca jnúhun 
cácahan i nane ndijin te cuni ñayuu. 

18”Núu súcuan te na cúni sóho 
váha ró, chi ñayuu je jécúhun 
ni, stéén gå yá nuü i. Te ñayuu tu 
cándíije, máá jecu jeé jéni ni i jeē 
jiní i, sa suhva naa. Achí yá. 


Náná ya jiín ñani yá 
(Mt. 12.46-50; Mr. 3.31-35) 

19 Yücuán na te ni quee naná ya 
jiín táca ñani ya nuú íne ya. Te 
tu ní cúu quivicoo ña nui ya siqui 
jeé chitú ñayuu. 4 Te ¿in ñayuu ni 
castúhun núu ya: 

Náná ni jíín táca ñani ni cáhiin 
nuú quéhe, te cácuni cahán jiín ní, 
áchí i. 

21Te ni cahan maá yá: 

Suni náná rī jiín fani ri cácuu 
ñayuu cájini soho jnühun Yaa Dios 
te cásguícu i, áchí yá jiín i. 


Jee ní jecuifiz tachi níhin jíín mar ni 
sáha ya 
(Mt. 8.23-27; Mr. 4.35-41) 

22Te ¿in quivt ni quivi ya iin 
barco jiín tée cáscuáha jíín yá, te ni 
cahán ya jiín de: 

Na yáha yó quíhin yo inga lado 
mar. 

Te ni cascáca de barco cuangoo 
de. 23Te níní cáscáca de barco, te 
ni quixi ya. Te ni jequíhi ¿in tachi 
níhin nuü mar, te je yajni chitú 
ndute ini barco, te ndúcú quée 
barco. 24Te ni castónda de ya, te ni 
cacahán de: 

Maestro, Maestro, vijna te quée 
yó chíji ndute te naa yo, achí de. 

Te ni ndocuiñīt-ni ya, te ni cahán 
yá nuü tachi níhin jíín núü mar. Te 


ni cajecuiñt-ni, te ni cuu nayúú íi-ni. 


25Te ni cahán ya jiín tée cáscuáha 
jíín yá: 

¿Naun tu cácandíije ró? 

Te máá de yohyo ni cayúhú de, 
te cánaa ni de, te cácahan de jíín 
jnáhan de: 

¿Ndé iin ga cúu tée yáha jée nde 
nuü tachí níhin jiín núü ndúte 
ndácu de jniñu te cájetáhú jée 
cahán de? Achí de. 


Tée Gadara jeé ndóho tachi 
(Mt. 8.28-34; Mr. 5.1-20) 

26 Yücuán na te ni cane ya jiín 
de región Galilea, te cuahán ya 
región Gadara jeé íne inga lado 
mar Galilea. 27 Te nuú ní nanuu ya 
nuú ñúhun íchi, te iin tée ñuu un ní 
quee de nuü ya. Te je ni cuu cuehé 
cuiya ñúhun cuehé tachi ini de. Te 
tu ñúhun cuiti de sahma, ni tu ndéé 
de vehe, chi sa suhva nuú cáyindúji 
ndiyi ndeé de. ?8Te ná ni jito de nuú 
Jesús, te ni jecuiñt yití de nui ya, 
te ni cana cóhó de: 

¿Naun vēji ní núú ná, Jesús Sehe 
Yaa cujéhnu téyí? Cáhán ndahú ná 
jiín ní jee ma stóho ní sáña, áchí de. 

29Súcuan ni cahán de, chi je ni 
ndacu ya jniñu nuü tachí un jéé na 
quéndacoo ini de. Te ni cuu cuehé 

jínu sáha xeen tachi jiín de. Te 
cájihni ñayuu ndaha de jehe de jíín 
cadena, návaha tú na vé sáha de. Te 
ndihi-ni jéhnde de, te jínu de jéhén 
de nde nuú ñúhun téhé sáha tachi 
ún. 3%Te Jesús ni cajnúhun yá de: 

¿Na vé naní ró? 

Te ni cahán de: 

Legión naní ná. 

Súcuan ni cahán de jeé naní de, 
chi ñúhun cuehé tachi ini de. 31 Te 
ni cacahán ndahú táchi un jíín yá 
jeé ma tají yá quihin ini túhnchi 
cúnú. 32Te yucu yúcuan cáhiin 
cuehe quin? cájitu ti. Te tachi jeé 
cáñuhun ini tée un ní cacahán 
ndahú jíín yá jeē na cuáha ya 
jnuhun quívicoo ini quiní ún. Te ni 
jéhe ya jnúhun. 33Te ni quendacoo 
tachi ún ini tée ún, te ni quívicoo 
ini quint. Te guin: un ní cajinu ti ni 
ningoo ti iin yucáva, ni quivicoo ti 
nuú mar, te ni ndaquíhi ti ndute, ni 
cajihi tz. 

34Te tée cándito ti ni cajito de 
jeé súcuan ni cuu, te ni cayúhú 
de. Te ni cajinu de cuacastúhún de 
nuü ñáyuu ñuu un jíín ñáyuu táca 
rancho. 35Te cuangoo ñayuu un 
cuácondehé i na vé ni cuu. Te ni 
jinūcoo i nuú íne Jesús. Te ni cajito 
i nuú tée ní quendacoo tachi ini, 
néne de nuü jehé Jesús, te ñúhun 
de sahma, te je ni nducájí xíni de. 
Te ni cayúhu ñáyuu ún. 96Te tée ní 
cajito ni canacani de jnúhun nuü 
ñáyuu, ndese ni nduvaha tee ni 
ñuhun tachi ini. 

37 Yücuán na te taca ñáyuu 
níí región Gadara, ni caquejéé 
i cácahán ndahú i jíín yá jeé na 
cújiyo ya quihin ya, chi yohyo 
cáyúhú i. Te ni ndivi ya ini barco 

jeé quínuhun ya. 38 Te tée jeē ní 
quendacoo tachi ini, ni cahán 
ndahú de jíín yá jeē na cuáha ya 
jnúhun quihin de jíín yá. Te Jesús 
ni cahán ya jeé na quéndoo de, te 
áchí yá: 

39 Cuánuhun vehe ró, te nacani ró 
jnúhun ndese yohyo jéhnu jniñu ni 


sáha Yaa Dios jiín ró, achí yá jiín de. 


Te cuahán de, te ni nacani de 
jnúhun níí ñuu ún, ndese yohyo 
jéhnu jniñu ni sáha Jesús jiín de. 


Jnúhun séhe síhí Jairo jiín ñahan ní 
quehé yusáhma ya 
(Mt. 9.18-26; Mr. 5.21-43) 

40 Te nuü ní najinú Jesús inga lado 
mar, te ñayuu un ní cacusit ni i jee 
ní najinú ya, chi ndihi i cándetu i 
ya. “Te ni quee in tée cújéhnu ini 
vehe ii sinagoga, naní de Jairo. Te 
ni jecuiñi yití de nuü jehé ya, te ni 
cahán ndahú de jíín yá jee na quíhín 
yá jiín de vehe de. 2Chi íyó iin séhe 
síhí de jee mañúhún-ni i nuü de, te 
íyó i nájnúhun uxi uŭ cuiya. Te sūchí 
un je yajni cuu i. Te cuahán ya jiín 
de. Te cuehé ñayuu cándiquin i ya, 
te ni chitú níhin i xiin ya cuangoo i. 

43Te méhñu ñáyuu un cuáhán 
iin ñahan cúhú jeé ní cuu uxi uú 
cuiya ndóho ña cuehy? niñz. Te ni 
jexin ña taca jée névaha ña jíín tée 
tájná, te tu ní ndúvaha ña sáha ni 
iin de. “Te ni quee ña ichi yátá ya, 
te ni quehé ña yusáhma ya. Te ni 
jecuiñi-ni niñ ña. 

45Yūcuán na te ni cahán Jesús: 

¿Ndé ¿in ni quehé sahma ri? achí 
yá. 

Te ndivii i ni cacahán jee tu ní 
quéhé i. Te Pedro jiín tée cáhiin jíín 
de, ni cacahán de: 


SAN LUCAS 8 


Maestro, jíto ní jóð ñáyuu cuehé 
yaha ní chitú níhin i xiin ní, te 
cáquihi i níhín, te cájnúhun ní ndé 
tin ni quehé sahma ní. 

46Te ni cahán Jesús: 

Tuú chi ¿in ñayuu ni quehé sahma 
ri, chi ni jini ri jeé jiín fuerza ri ni 
nduvaha iin ñayuu, achí yá. 

47Te ni jini ñahan un jéé tu ní cúu 
coo yuhu jeé ni sáha ña. Te quísi 
i ña ni quee ña, te ni jecuiñt yití 
ña nuú jehé ya. Te jíto jínúu taca 
ñáyuu, te ni cachi cají ña najehe 
ni quehé ña yusáhma ya, jiín jéē 
ní nduvaha-ni ña. “Te ni cahán ya 
jiín ña: 

Séhe, ni candíje ró jéé cuu 
nasávaha ri rohó, te jeë yúcuan ní 
nduvaha ró. Cuáhán te na ndúsi ni 
ro, achí yá. 

49Te níní cáhán ga ya súcuan, te 
ni quee iin tee vēji vehe Jairo, tée 
cújéhnu ini sinagoga, te ni cachi 
nuú de: 

Je ni jihi séhe síhí ní. Te ma 
sájnéñu ga ní Maestro, achí de. 

50Te ni jini Jesús jnúhun yáha, te 
ni cahán ya jiín Jairo: 

Ma yühu ró, chi candíje-ni ró, te 
nastécu ri sehe ró, áchí yá. 

51 Te ni jinú yá vehe, te tu ní jéhe 
ya jnúhun quivi ñayuu jiín yá, chi 
máá-ni Pedro jiín Juan jiín Jacobo 
jiín tátá naná súchi síhí un. 52 Te 
cácucuihyá ni ndihi ñayuu cáyücú 
ini vehe, te cándahyú i jehé sichí 
un. Te ni cahan ya: 

Ma ndahyú ro jijnáhan ró. Tu ní 
jíhí i, chi quíxí-ni i, áchí yá. 

53Te ni cajecú catá i jeé ni cáhán 
ya, chi cájini i jee ni jíhi súchi síhí 
un. 54Yucuán na te ni jnii ya ndaha 
i, te ni cahán jee ya jiín i: 

Síhz, ndocuiñz, achí yá. 

55Te ni natecu i, te ni ndocuiñt-ni 
i. Te ni ndacu ya jniñu jeē na cuáha 
ña jee cáji i. 56Te tátá i náná i 
yohyo ni canaa ni de cájito de. Te 
ni ndacu nihin ya jniñu nuú de jeé 
ma cáchi de nuü ni ¿in jee súcuan 
ni cuu. 


Jeë ní tají yá ndihúxí uü de 
cuanacani de jnúhun 
(Mt. 10.5-15; Mr. 6.7-13) 
Te ni nastútú yá ndihúxí uŭ 
tée cáscuáha jíín yá, te ni 
sáha ya jee cóndiso jníñu de te coo 
poder de jeé quénehen de tachi ini 
ñayuu, jiín jée nasávaha de ñayuu 
cácuhú. ?Te ni tají yá de quingoo de 
jeé nácani de jnúhun ndese ndácu 
Yaā Dios jniñu, jiín jée nasávaha de 
ñayuu cácuhú. Te ni cahán ya jiín 
de: 

Ma cóndiso ró jée cuajníñu ró ichi, 
ni vara, ni ñunu, ni staa, ni xúhún. 
Te quihin ro jiín tin-ni camisa, te 
ma cóndiso ró inga. *Te na-ni vehe 
núu ni quivicoo ró, te yücuán 
coyíicu ró nde quenda tucu ró 
quíhin ro inga ñuu. 5Te núu iin ñuu 
tu cájetáhú i róhó, na quéndacoo ró 
yúcuan, te scóyo ró tícacha jehé ro, 
te súcuan stéén ro jeé iyó cuéchi i 
jes tu ní cájetáhú i. Achí yá. 

6Te ni quendacoo de cuahán 
de, ni cajica nuu de tácá ñuu, ni 
canacani de jnúhun jnáma Yaá Dios 
ñayuu. Te taca lado ni canasávaha 
de ñayuu cácuhú. 


Jeé ni jíhi Juan tée scuándute 
(Mt. 14.1-12; Mr. 6.14-29) 
7Te Herodes, tée cúu gobernador, 
ni jini jnúhun de tacá jniñu sáha 

Jesús. Te ni cunéé ni de, chi cájeni 
ni sava ñayuu cácahan i jee Juan ni 
natecu de. $Te sava ga i cácahan jeé 
ní nane Elías, tée ni nacani jnúhun 
Yaá Dios nde jenahán. Te sava ga 

i cácahan jeé inga tée ni nacani 
jnúhun ya nde jenahán, ní natecu 
de. 9Te ni cahán Herodes: 

Juan chi ni ndacu ri jniñu ni 
tahnde xini. Núu súcuan ¿te ndé tée 
cúu tee yáha jeé jíni jnúhun ri jeé 
sáha de jniñu jéhnu? Achí de. 

Te ni nducú Herodes modo coto 
de nuú Jesús. 


Jeé ni scáji ya uhün mil tee 
(Mt. 14.13-21; Mr. 6.30-44; Jn. 6.1-14) 

10 Te ni ndecoo tée cácuu apóstol 
jee ní tají yá ni canacani jnúhun. Te 
ni cacachi de nuú ya tacá jniñu ni 
casáha de. Te ni jeca ya de cuahán 
síin ya jiín de iin lugar nuú tú 
ñayuu, yajni ñuu Betsaida. 1 Te 
ni cajini ñayuu, te suni cuangoo 
i. Te ni jetáhú yá i, te ni nacani ya 
jnúhun ndese ndácu Yaá Dios jniñu, 
te ni nasávaha ya ñayuu cácuhi. 

12Te nuü cuáhini, te ni quecoo 
ndihúxí uŭ tee cáscuáha jíín yá, te 
ni cacahán de jíín yá: 

Tají ní ñayuu cuehe yahá na 
quíngoo i tacá ñuu jiín táca rancho 
yajni yahá, te nducú i nuú ndóo i te 
cuaan i jeē cáji i, chi tú na vé iyó 
yáha, áchí de. 

13Te ni cahán ya jiín de: 

Cuaha máá ró jee cáji i, áchí yá. 

Te ni cacahán de: 

Tú na vé cánevaha ná, chi 
uhun-ni staa jiín úti-ni chacá. Te 
vesú núu quicuaan ná stáa caji 
ndihi ñayuu cuehe yáha, te ni ma 
cúu, áchí de. 

14 Chi íyó nájnühun uhün mil tee. 
Te ni cahán ya jiín tée cáscuáha ún: 
Cahán jiín ñáyuu na cúcoo síin 

cincuenta cincuenta i, áchí yá. 
15Te súcuan ni casáha de, te ni 
cacucóo ndihi ñayuu. 16Te ni quihin 
ya ndihúhún staá jiín úü chacá un, 
te ni ndacoto ya ichi ándiví, te ni 
nacuatáhú yá. Te ni tahú cuéchí 
yá staa ún, te ni jehe ya nuú tée 
cáscuáha jíín yá, te ni casaja de 
nuü ñáyuu cuehe. 1 Te ndivii i ni 
cayeji, te ni candutú chíji i. Te ni 
canastútú de pedazo staa jee ní 
quendóo, te ni chitú úxi uŭ jica. 


Jee ní cahán Pedro jeé Jesús cúu 
Cristo 
(Mt. 16.13-19; Mr. 8.27-29) 

18Te tin quivi ni cusíin Jesús, 
jicán tahú ya, te máá-ni tee 
cáscuáha un cáhiin de jíín yá. Te ni 
cajnúhun yá de: 

Ruhú, ¿ndé ¿in cúu ri cácahán 
ñayuu? achí yá. 

19 Te ni cacahán de: 

Sava i cácahan jeé cúu ní Juan tee 
ni scuándute. Te sava ga i cácahán 
jeé cúu ní Elías, tée ni nacani 
jnúhun Yaá Dios nde jenahán. Te 
sava ga i cácahán jeé inga tēe ni 
nacani jnúhun ya ni natecu de. 

20Yiicuán na te ni cajnúhun yá de: 

Te máá ró, ¿ndé iin cúu ri 
cácahán ro? 

Te ni cahán Pedro: 

Máá ní cúu Cristo, Yaá ní tají Yaá 
Dios, achí de. 

Jeé ní castúuhún Jesús jee cúü yá 

(Mt. 16.20-28; Mr. 8.30-9.1) 


21 Yücuán na te ni ndacu nīhin 
ya jniñu nuu de jee ma cáchi de 

jnúhun yáha núü ní tin ñayuu. 22 Te 
ni cahán ya: 

Máá rí, Yaa ní nduu tee, cánuú 
ndoho xeen ri. Te taca tée jéhnu jíín 
sútú cácujéhnu jíín tée cástéén tutu 
ley, squéhichi de ruhú. Te cahni de 
ruhú, te nuú uní quivr te natecu ri, 
achí yá. 

23 Yücuán na te ni cahán ya jiín 
ndihi de: 

Na-ni ñayuu núu cúní i condiquin 
i ruhú, na cási i jeé cuní maá i, te 
na cóndiquin i ruhu taca quívi, te 
cuáha ijnúhun ndoho ijnúndóho 
jeé siquí ri, vesú na cúü i. 2ÁChi 
núu ndé ñáyuu cuní i cåcu i nuü 
jnúndóho quiji nuü i jeē siquí ruhú, 
núu súcuan te jnahnú ndetú i níí 
cáni. Te núu ndé ñáyuu, vesú na 
cúú i jeē siquí ruhú, te cotecu i níí 
cáni. 25¿Chi ndé cuajníñu vesú na 
cúndeyí ñayuu nihin i níí ñáyiví, 
te núu sguívi i máá i nuü jnahnú 
ndetú i níí cáni? 26Chi núu na-ni 
ñayuu cúcanu i jee siquí ruhu, Yaa 
ní nduu tee, jíín síqur jnúhun cáhán 
ri, suni súcuan cucanu r1 jeē siquí 
máá i, quivi ndíji ri. Te quivi ún 
chi yóhyo luu cujéhnu ri, nájnúhun 
cújéhnu Tátá ri, te suni cácujéhnu 
ndajéhé ndoo ya sáha ya. 27 Te 
jendaá cahán ri jiín ró jeé sava tée 
cáhiin yahá, ma cúú de chi nde 
cuni de jeé ndácu Yaa Dios jniñu 
jíín poder ya. Achí yá. 


Jeē tucu ni nduu ya 
(Mt. 17.1-8; Mr. 9.2-8) 


28 Yücuán na te nájnúhun nuú uná 
quivi jeé ni cáhan ya jnúhun yáha, 
te ni caa ya din yucu, cuacacán 
tahú ya. Te Pedro jiín Jacobo jiín 
Juan cuangoo de jíín yá. 2?Te níní 

jícán tahú ya, te tucu ni nduu 

nuú ya, te sahma ya ni nducuíjín 
quiyi, te ndíndeé. 30 Yücuán na te 
ni canecoo uŭ tée, cándajnúhún de 
jíín yá. Te cúu de Moisés jiín Elías, 
tée ni cahiyo jenahán. 31 Te luu 
ndíndeé de cáhiin de, te ni cacahán 
de jíín yá siquí jeé ní cuyajni cuu 
ya ñuu Jerusalén. 32Te Pedro jiín 
tée cáyücu jíín de, yohyo cájii de 
mahná, te vesú súcuan te tu ní 
cáquixi de. Te ni cajito de jeé lúu 
ndíndee yá jiín ndindúú tée cáhiin 
jíín yá. Te nuü ní cacujiyo tée un 
núü ya, te ni cahán Pedro jiín yá: 

Maestro, nacá jeé váha jeé cáhiin 
ná yáha. Te na sáha ná úni vehe 
ramada, iin cuu máá ní, inga cuu 
Moisés, te inga cuu Elías, achí de. 

Te tu sáha de cuenta na vé cúu 
jeë cahán de. 34Te níní cáhán de 
súcuan, te ni quee vicó núhun 
ní jesi nuú de jíjnáhan de. Te ni 
cayuhú de jeé cáhiin de chiji vico 
ún. 35Te nuú vicó un ní cahán tin 
jnúhun: 

Yaha cúu Séhe ri jeë maní ndasí 
rí jiín. Te na cúni nahín ró jnúhun 
cáhán ya, achí. 

36Te nuí ni jínu ni cahán jnúhun 
ún, te máá iin na Jesús íin ya nuú 
de. Te máá de tu ní cácahán cuiti 
de, te taca quívi ún tu ní cácachi de 
nuü ni iin jee súcuan ni cajito de. 


Jeē ní nasávaha ya iin súchi ñúhun 
tachi ini 
(Mt. 1714-21; Mr. 9.14-29) 
37Te inga quiví un ní nanuu ya 
yucu jíín de. Te cuehé ñayuu ni 
jejnahan i ya. 38 Te méhñu ñáyuu 
cuehé un ní cana jee ¿in tee: 

Maestro, jícán tahú na núú ni 
jéé condéhe ní sehe yií ná, chi 
máñúhún i nuú ná. 99 Te máni jeé 
sáha xeén tachi jiín i, te cána cóhó 
i sáha, te jéhni yihí i, te jée tiñú 
yuhu i. Te yohyo stóho i, te y0hyo 
uhü siaá i. “Te ni cahán ndahú 
ná jiín tée cáscuáha jíín ní jee na 
quénehen te tachi ún, te tu ní cúu 
sáha de, áchí de. 

41 Te ni cahán ya jiín de jíjnáhan 
de: 

Ñayuu yóhyo nihni ni cácuu 
ró, chi tu cácandije ró jéé cuu 
nduvaha i. ¿Nasaa ga quiví condee 
ri jiín ró jee cuándeyí ni rí jiín ró? 
Cuáquihin séhe ró na quíji i, áchí 
yá. 

Te níní véji i nuú ya, te ni cotúú 
i ni sáha tachi, te nijehni ythí i. Te 
Jesús ni cahán xeén ya nuú tachí 
un, te ni nasávaha ya sūchí un, te 
ni nacuáha ya i nuú tatá i. “Te 
ndivii ñayuu nahán ní canaa ni i 
cájito i jee yóhyo jéhnu jniñu sáha 
Yaa Dios. 


Jeé ni cáhán tucu ya jeé cúú ya 
(Mt. 17.22-23; Mr. 9.30-32) 

Te níní cánaa ni i cájito i tacá 
jniñu ni sáha Jesús, te ni cahán yá 
jiín tée cáscuáha jíín yá: 

44Chuhun váha ni rð jnúhun 
cáhán ri yahá, te ma náa ni ro, chi 
ruhú, Yaa ní nduu tee, nastúu i 
ruhú quivi ri ndaha taca tée xeén, 
achí yá. 

45Te tu ní cájecthun ni de 
jnúhun cáhán ya, chi tu ní cúu 
cuiti jecúhun ni de. Te ni cayúhú 
de cajnúhún de ya siqui jnúhun ni 
cahán ya. 

Ndé ñáyuu cúu jeé cujéhnu ga 
(Mt. 18.1-5; Mr. 9.33-37) 
46Yucuán na te tée cáscuáha jíín 
yá ni caquejéé de cácahán de siqui 

núu ndé ¿in de cújéhnu ga. “Te 
Jesús ni jini ya jee súcuan cájeni ni 
de. Te ni jnii ya ndaha ¿in súchi lúlí, 
te ni jeni ya i xiin ya. “Te ni cahán 
yá jiín de: 

Na-ni ñayuu núu jee siquí ruhú 
jetáhú i súchi lúlí yáha, te ruhú 
jetáhú i. Te ñayuu jetáhú rúhü, suni 
jétáhú i Yaa ní tají rúhú vēji ri. Te 
ñayuu núu ga meéehñu ró, máá i 
cújéhnu ga, achí yá. 


Ñayuu tu cáhán siqui ya, íin i jíín yá 
(Mr. 9.38-40) 

49Yucuán na te ni cahán Juan: 

Maestro, ni cajito ná ¿in tee jeé 
jiín síhví ní quénehen de tachi ini 
ñayuu. Te ni cajesi na jéé sáha de, 
chi tu jíca de jíín yó, achí de. 

50Te ni cahán Jesús jiín de: 

Ma cási ro jee sáha de, chi tée tu 


cáhán siqui yo, íin de jíín yó, achí yá. 


Jeé ni cáhån yá nuú Jacobo jiín Juan 
51 Te ni cuyajni quiví jeé quínuhun 
yá andiví, te ni tee téyí ni ya jee 
quihín ya ñuu Jerusalén. 52Te ni tají 
yá sava tee yósnúu de jíín jnúhun 
jeé jinú ya. Te cuangoo de ¿in ñuu 
Samaria návaha nducú de nuú ndóo 
ya. Te ñayuu Samaria un tu ní 
cájehe i vehe ndóo ya, chi ni cajini 
i jeé ndé Jerusalén quihin ya. Te 
Jacobo jiín Juan, tée cáscuáha jíín 
yá, ni cajini de jee súcuan cúu, te ni 
cacahán de jíín yá: 
¿A cúní ni jée ndácu yó jniñu quiji 
ñuhún nde andiví, nájnúhun ni 

sáha Elías, návaha naa ñayuu yáha? 
Achí de. 

55Yucuán na te ni ndió cóto Jesús 
nuú de, te ni cahán yá nuu de: 

Tu cájini rō na nuü vēji jnúhun 
cácahan ro. 56Chi ruhú, Yaa ní 
nduu tee, tú vēji ri jes snáa ri 
ñayuu, chi sa suhva jeé jnáma ri 
ñayuu, achí yá. 

Yücuán na te cuahán ya jiín de 
inga ñuu. 


Siquí ñáyuu jeé cácuni i condiquin 
iya 
(Mt. 8.19-22) 

57 Te níní jíca ya ichi jíín de, te ni 
cahán iin tee jíín yá: 

Condiquin na níhín quíhin yo 
ndé-ni cúu-ni nuü quihín ni, áchí 
de. 

58 Te ni cahán Jesús jiín de: 

Taca ñúcuii, íyó yáú cava 
cáñuhun ti. Te suni saa, iyó táca 
tz. Te ruhú, Yaa ní nduu tee, tú nuú 
cusú ri, achí yá. 

59 Te ni cahán ya jiín inga de: 

Condiquin ruhú na quíhín yo. 

Te máá tée un ní cahán de: 

Condetu ní ndé na quíchindúji 
ná tátá na xíhna gå. Yücuán na te 
condiquin na níhín, áchí de. 

60 Te ni cahán Jesús jiín de: 

Stóo taca ndíyi na chíndúji 
jnáhan ndiyi, chi ndfyi cácuu ñayuu 
tu cácandíje. Te róhó, cuáhán te 
nacani ró jnúhun ndese ndácu Yaá 
Dios jniñu, áchí yá. 

61 Yücuán na te suni ni cahán inga 
de: 

Cúní na condiquin na níhín, te 
cuáha ní jnúhun jee xíhna ga 
quicahán na jíín ñáyuu cáyücú vehe 
ná, áchí de. 

62Te ni cahán Jesús jiín de: 

Núu na-ni tée quéjéé de condiquin 
de ruhú, te núu máni jeé nácani 
cuíhyá ni de siquí taca jée ni stóo 
de, núu súcuan te cúu de nájnúhun 
tin tee jítu jíín yátá, te jicó cóto 
de ichi vehe de. Te ma cuajníñu 
de condiquin de ruhú siqui jníñu 
ndácu Yaá Dios, achí yá. 


Jee ní tají yá uni xico uxi de 

1 Te ná ni cuu tåcá jniñu 
yáha, te máá Jítoho yo ni 

nacaji ya uni xico uxi ga de. Te ni 
tají yá ndihuú ndihuú de jeé cósnüú 
de nuí ya, quingoo de tacá ñuu jiín 
táca lugar nuú jé yajni quihin maá 
yá. ?Te ni cahán ya jiín de: 

Ñayuu yáha cácuu i nájnúhun 
trigo jeé tahndé, te ndaa jeé cuehé 
cúu, te tee cahnde chi jecu-ni de 
cúu. Núu súcuan te cacán tahú ro 
nuú maá Jítoho ro Yaá Dios jeé na 
tájí yá cuehe tée na quíngoo de 
cahnde de trigo, cúu jeé nacani de 
jnúhun ya nuú ñáyuu. 3Te cuángoo 
jíjnáhan ró, te na cástúhun rí 
nuú ro jee tají rí rohó quíngoo ró 
nájnúhun londe méhñu yíhz. *Te 
ma cóndiso ró ñunu, ni yijni xúhún, 
ni ndijen. Te ichi ma cucuéé ró 
ndajnúhun ró jíín ni tin. 5Te na-ni 
vehe núu ni quivi ró, te xihna gá 
cahán ro: Na quíji jnūhun ndeyí 
jnúhun si: ni nuú rohó, ñáyuu vehe 
yáha, achi rō. S Te núu vehe yúcuan 
íyó ñáyuu vaha, te jnúhun ndeyí ní 
cahán ro jinú siquí i. Te núu tuú, 
te jnúhun ndeyí ní cahán rð ma 
jinú siquí i. “Te suni vehe yúcuan 
coyücu ró, te caji ro coho ró jée 
cuáha ñayuu nuü ro. Chi siquí jniñu 
jeé nácani ró jnúhun nuú ñáyuu, 

te cánuú coto i róhó. Ma quéndoo 
ró tijni vehe, chi ¿in-ni vehe. Te 
na-ni ñuu núu ni quivicoo ró, te 
núu cuatáhú i róhó, te caji ro taca 
jéé cuáha i nuú rð. ? Te nasávaha 
ró ñáyuu cácuhü ñuu yücuán. Te 
cachi rō nuú i: Je ni cuyajni Yaá 
Dios jeé ndacu ya jniñu nuü ro, achi 
ro. Te na-ni ñuu núu ni quivicoo 
ró, te núu tu ní cájetáhú i róhó, te 
quendacoo ró ini calle yücuán, te 
cahán ro: 11Nde ticachá ñuu ro 
yāha jéé ni jníi jehé ri, na náscóyo 
ri jes cúu seña jeé iyó cuéchi ró jéé 
tu ní cájetáhú ró. Te na cónahán 

ró jes Yaa Dios je ni cuyajni ya jee 
ndacu ya jniñu nuú ro nuú. 12Te 
cáhán ri jiín ró jee quivi juicio 

te xeén gå coo castigo siquí ñuu 
casáha súcuan vēsú siquí ñuu 
Sodoma nuú ní casáha ndasí ñáyuu 
cuéchi. 


Jee ní cuxeén yá nuú sava ñuu nihni 
ni 
(Mt. 11.20-24) 
13°Nacā jeé xeén ndoho ró, ñáyuu 
ñuu Corazín. Te naca jee xeen 
ndoho ró, ñáyuu ñuu Betsaida. Chi 
núu ini ñuu Tiro jiín ñuu Sidón ni 
sáha ri jniñu jéhnu jeé ni sáha ri 
ini ñuu maá ró, te yachi nacani ni 
ñayuu ñuu un jée stóo i cuéchi i 
núú. Te sáha i seña jeé steén jeé 
nácani ni i siquí cuéchi i, chi cuhun 
i sahma jnúú te chuhun i yaá xini 
i núú. 14Núu súcuan te quivi coo 
juicio te xeen ga coo castigo siqut 
rð jijnáhan ró vesú jeé ni íyo siqui 
ñuu Tiro jiín ñuu Sidón. 1 Te róhó 
ñáyuu ñuu Capernaum, <á cájeni 
ni rō jeé cujéhnu ró nájnúhun ¿in 
jeé cáa cuahán ichi ándiví? Tuú chi 

sa nanuu ró ndé lugar nuü cáyücu 
ánuá ndiyi. Achí yá. 

16Te ni cahán ga ya jiín tée jeé 
tají yá quingoo: 

Ñayuu chusóhó jnúhun cahán 
rð, nuü maá rí chusóhó i. Te ñayuu 
squéhichi rohó, suni ruhú squéhichi 
i. Te ñayuu squéhichi ruhú, suni 
squéhichi i Yaā ní tají rúhú vēji ri. 
Achí yá. 


Jee ní ndecoo tée ni tají yá 
17Te ni ndecoo uni xico uxi tée 
un, cácusir ni de te cácaháan de jíín 

Jesús: 

Nde tachi cájetáhú núü na jée jiín 
síhví ní, chi quéndacoo ini ñayuu, 
achí de. 

18Te ni cahán ya jiín de: 

Súcuan cúu, chi ni jito ri jee 
nájnúhun iin taja ni ningava 
Satanás ichi ándiví, chi ni quende 
ri ndihi poder un. **Te vijna te je 
ni jēhe ri fuerza nuú ro jee cueñú 
rð nájnúhun sigui taca cóo jiín 
tísuhma, te cundeyí ró siquí taca 
fuerza maá jée jíto uhú yohó, te tú 
na vé sáha ga jiín ró. 20Te ma cúsit 
ni rð maá-ni jeē cájetáhú táchi nuú 
rō, chi sa cusit gå ni ro jeē yosó 
síhví ró nde andiví. Achí yá. 


Jee ní cusi: ni Jesús 
(Mt. 11.25-27; 13.16-17) 


21 Te suni hora un ní cusit ni Jesús, 
ni sáha Espíritu Santo, te ni cahán 
ya: 

Na cútahú na núü ni Táta, Jitoho 
andiví jíín ñáyiví. Chi ni jesi ni 
táca jnúhun ndíchí ní, jee ma cúni 
ñayuu ndichí jíín ñáyuu túhva 
cuenta ñayivi yáha. Te ni steén ni 
núü ñáyuu cácuu nájnúhun súchi 

lálí. Chi súcuan ni nujnahan ni ni 
Táta, achí yá. 

22Te ni cahán gå ya: 

Ndivii ni jehe Tátá rí nuú rí. Te tu 
cájini ñayuu ndé iin cúu ruhú, Séhe 
Yaa Dios, chi máá-ni Tátá ri cúu 
jeé jiní ya ruhú. Ni tu cájini ñayuu 
ndese Yaa cúu máá Tátá, chi máá-ni 
Séhe cúu jeé jiní. Te íyó ñáyuu jeé 
cuní maá Séhe stéén yá nuú i ndese 
Yaa cúu Tátá ya, te máá i suni cuni 
i. Achí yá. 

23 Yücuán na te jíto ya nuú tée 
cáscuáha ún, te ni cahán ya jiín 
máá-ni de: 

Yohyo ndetú ñayuu cájito jniñu 
jéhnu jeé cájito máá ró. 24Chi cáhán 
ri jiín ró jee cuehé tée ni canacani 
jnúhun Yaa Dios, jiín táca rey, ni 
cacuni de coto de jeé cájito máá ró, 
te tu ní cájito de. Te suni ni cacuni 
de cuni soho de jeé cájini soho máá 
ró, te tu ní cájini de. Achí yá. 


Jnúhun tin tee váha ni 
nación Samaria 


25Yucuán na te iin tée stéén tutu 
ley Yaá Dios, ni ndocuiñi de ni 
jecahán de jíín Jesús, chi cúní de 
coto ndee de ya. Te ni cajnúhún de: 

Maestro, ¿na vé sáha ná te nihin 
tahú na cotecu na níí cáni andiví? 
áchí de. 

26 Te ni cahán ya jiín de: 

¿Ndese yósó núü tútu ley? ¿Ndese 
cáhán cáhu ró? Achí yá. 

27 Te máá tée un ní cahan de jeé 
cahán nuú tútu: 

Coo mani ndasí ró jiín máá Jítoho 
rð Yaá Dios, nde jnáá ndasí ró sáha 
ró ndihi jee cúsiz ni ya, nde jiín ini 
jiín ánuá ro, jiín níí fuerza ro, jiín 
níí jée níjnüní ro. Te cundáhú ni ro 

jnáhan ró nájnühun cúndáhú ni ro 
maá ró, achí. Achí de. 

28 Te ni cahán ya jiín de: 

Vaha ni cahán ro. Te núu cuu 
sáha ró súcuan te nihin tahú ro 
cotecu rō nií cáni, áchí yá. 

29 Te máá tée un cúní de jeé 
quéndoo ndaá de nuü ya jiín jnúhun 
ni cajnúhún de, te ni cahán de: 

¿Te ndé ñáyuu cácuu jnáhan ná? 
áchí de. 

30Te ni cahan Jesús: 

Hn tée ni quenda de ñuu 
Jerusalén, ni cuun de cuahán de 
ñuu Jericó. Te ichi un ní canecoo 
ñacuihna núu de, te ni caquende 
ndihi ndajníñu de, te nde sahma 
ñúhun de. Te ni cacani ndevaha 
ún de jeé jæ yajni cuu de núú. Te 
ni castóo ún de, te cuangoo. 31 Te 
ni cuu jeé íchi un yáha ¿in sutú 
quihin de, te ni jito de nuú tée ún, 
te ni síyo-ni de cuahán de. 32Te 
suni súcuan ¿in tée grupo levita jeé 
cájejniñu ini templo, véji de ichi ún, 
te ni jito de nuú tée ún, te ni yaha 
jícá-ni de cuahán de. 33Te iin tée 
nación Samaria, suni véji de ichi ún, 
te nuü ní jito de, te ni cundáhú ni 
de tée ún. “Te ni quee de nde nuú 
catú tée ún, te ni chuhun de aceite 
jiín vino nui ni túji tee ún, te ni 
jihni de sahma nuú. Te ni soó de tée 
un sígur quiti de, te cuahán de jíín 
tée un ndé iin mesón, te ni condito 
de. 35Te inga quivt ún, hora jeé 
quihín de, te ni tava de uü xúhun 
cáa, ni jéhe de nuú tée chíí mesón. 
Te ni cahán de: Coto ní tée yáha, te 
núu caxin gå ni xúhun ní jíín de, te 
nuú nándicó ná te nachunaa ná núú 
ní, áchí de. 38 Núu súcuan ¿te ndese 
jéni ni ro? Jeé ndinúní tée ún, ¿ndé 

tin de ni chihi cuenta jeé jnáhan de 
cúu tée ni canecoo ñacuihna nút? 
Achí yá jiín tée stéén tutu ley. 

37Te ni cahán de: 

Tée jeë ní cundáhú ni tée ni tuji, 
vesú tée ñuu jicá cúu de. 

Yücuán na te ni cahan Jesús jiín 
de: 

Cuáhán núu súcuan, te suni súcuan 
cundáhú ni ro taca ñáyuu, achí yá. 


Jeé ni íne ya vehe Marta jiín María 

38 Yiicuán na te ni quihin tucu 
ya ichi cuahán ya, te ni jinú yá iin 
ñuu lulí. Te tin ñahan nání Marta, 
ni cana ña ya ni jehen ya vehe ña. 
39Te Marta, íyó iin cuhú ña nání 
María. Te María ni cucóo ña nuú 
jehé Jesús, jíni nahín ña jnúhun 
cáhán ya. “Te Marta chi cúnéé 
máá ña jíín cuéhe jniñu sáha ña. Te 
ni quee ña nui ya, te ni cahán ña: 

¿A tu sáha ní cuenta jeé cuhú 
na ní stóo máñúhún ña saña núú 
jníñu? Te cahán ni jíín ña na 
chíndéé ñáhán ña sañá, áchí ña. 

41 Te ni cahán Jesús jiín ña: 

Marta, yohyo ndíhví ni ro jiín 
cuéhe jniñu, te yohyo stóho ró máá 
ró jiín. Te íyó ¿in-ni jniñu cánuú. 
Te María chi ni nacaji ña jniñu 
cánuú, suu jeé ndihví ni ña siqui 
jnúhun Yaa Dios, te ma quénehen 
yó ña nuü ún. Achí yá. 


Jeé ni stéén ya ndese cacán tahú yo 


(Mt. 6.9-15; 7.7-11) 


Te ¿in quivt íne Jesús iin 

lugar jicán tahú ya. Te nuú 
ní ndihi ni jicán tahú ya, te iin tee 
scuáha jíín yá, ni cahán de: 


Stéén ni núu ná ndese cacán tahú 
na jíjnáhan ná, nájnúhun ni steén 

Juan nuü tée ni cascuáha jíín de, 
áchí de. 

2Te ni cahán ya jiín de: 

Jeé cacán tahú ro, te suhva cahan 
ro: 

Tátá maá ná jijnáhan ná jée 
ndeé ní andiví, 

níní na cóo yíñúhún ná nui ní, 
chi Yaā ii cúu ní. 

Te ñúhun ni na jée yachi quiji 
quiví ndacu ní jniñu níf 
ñáytvi yáha. 

Te na cóo tacá jniñu nújnahan 
niní, 

nájnúhun íyó ini andiví, súcuan 
na cóo ini ñayiví. 

3 Staá jeé cátecu na táca quívi, 

cuáha ní nút ná vijna. 

4Te cone cáhnu ni ni núú taca 

cuéchi cásáha ná núü ní, 

nájnúhun cáhine cáhnu ni na 
núü ñáyuu casáha cuéchi nuú 
ná. 

Te ma cuáha ní jnúhun jeé coto 
ndee jexeén sañá, 

chi sa suhva jnama ní sáña nuú 
taca jée neé. 

Achi ro jijnáhan ró. Achí yá. 

5Te ni cahan ga ya: 

Núu ndé iin róhó íyó iin amigo ro, 
te núu guihin ro vehe de sava ñuú 
te cahan ro jiín de: Amigo, cuaha 
núu uni staa nuü ri. SChi iin amigo 
ri jee jíca de viaje, ni guee de vehe 
ri, te tú na vé névaha ri jee cuáha ri 
caji de. Achi ro. “Te núu cahan tee 
íne ini vehe: Ma stáhan ro ruhu, chi 
ndíhyú yehyí rí, te je cáquixi sehe 
ri jiín rí, te ma cúu ndonda ri jee 
cuáha ri nuü ro, achi de. 8Te cáhán 
ri jiín ró, vesú ma ndónda de cuaha 
de nuü ro sigui jee cúu de amigo 
rō, te jee yóhyo stáhan ro de, jee 

yúcuan ndonda de cuaha de ndihi 
jeë jíni ñúhún ró. *Núu súcuan te 
cáhán ri jiín ró jijnáhan ró jee suni 
súcuan cacán tahú ro nuü Yaa Dios, 
te cuáha ya nuú rō. Te nducú ró 
taca jéē váha íyó núu ya, te nihin 
rð sáha ya. Te cacán tahú ro nde 
nihin ro, nájnúhun sáha ñayuu 
cahán yehyí ndé nune quivi i. Chi 
taca ñáyuu jicán, cuáha ya nuu i. 
Te ñayuu nducú, suni nihin i. Te 
ñayuu cahán, nune ya ichi nihin i 
jee cuní i. 

11—¿Te ndé iin ró cúu tátá, te 
núu séhe ró jicán i staá nuú ro, te 
á cuáha ró tin yuú nuú i? Te núu 
jícán i chácá, ¿te á cuáha ró ¿in coo 
nuú i? 12Chí núu jícán i ¿in ndivi, 
¿te á cuáha ró iin tisuhma nuü i? 
Tú cuiti súcuan. 13 Núu súcuan te 
máá ró jijnáhan ró, vesú ñáyuu iyó 
cuéchi cácuu ró, te cájini ro cuaha 
ró jée váha nuú séhe ró. Te nagá 
ni cuu máá Tátá ro andiví jéē ma 
cuáha ya Espíritu Santo nuú ñáyuu 
jicán nuü ya. Achí yá. 


Jee ní cacahán de jet jejníñu ya 
fuerza Satanás 
(Mt. 12.22-30; Mr. 3.19-27) 

14Te quénehen ya iin tachi ini tin 
tée, jeë ní cuñíhín de ni sáha. Te 
nuü ní quenda tachi, te ni nacahán 
tée ni cuñíhín un. Te ni canaa ni 
ñayuu cájito i. 19 Te sava ñayuu ún 
chi ni cacahaán i: 

Jíín fuerza Satanás jeé cujéhnu 
nuú tachí, quénehen tee yáha táca 
táchi ini ñayuu, achí i. 

16Te sava ga i cúní i coto ndee i ya, 
te ni cajicán i jee sáha ya jeé coo tin 
seña ichi ándiví. 17 Te máá yá jiní ya 
jeé súcuan cájeni ni i, te ni cahán ya: 

Tacá nación jee sasíin máá te 
cuajnáhan máá, núu súcuan te snáa 
jeē iyó váha máá. Te núu ñayuu tin 
vehe sásíin máá te cuajnáhan máá, 
núu súcuan te ma cúu ga coyücu 
cáhnu. 1 Te suni súcuan Satanás, 
núu sástin máá jíín jnáhan tachi, 
¿te ndese cuiñi nihin jee ndácu 
jniñu núu súcuan? Chi cácahan rō 
jes jiín fuerza Satanás quénehen ri 
tachi ini ñayuu. 19Te núu súcuan 
cúu núú, te ñayuu cascuáha jíín 
máá ró jijnáhan ró, ¿na jiín fuerza 
cáquenehen máá i tachi, cájeni ni 
rō? Núu súcuan te máá i jíjnáhan 
i cachi jee ní castívi ndasí ró ni 
cacahán ro jeē cáquenehen ri tacht 
jiín fuerza Satanás. Te tuú chi sa 
suhva jíín fuerza Yaā Dios cúu jeé 
quénehen ri tachi. Núu súcuan te je 
ndéé Yaā Dios mēhňu ró jéē ndácu 
ya jniñu. 

21”Te núu iin tée ndacui, ndíto de 
vehe de jíín nújií de, núu súcuan 
te tú ni tin ndajníñu de ndoñúhún. 
22 Te núu quiji inga tée ndacui ga, te 
cundeyí jíín tée ún, núu súcuan te 
quende nujií de jes ndíto de vehe 
de, te sáha de ndese cúní maá de 
jíín ndajníñu jee quénde de. Te 
nájnúhun tée ndacui gå ún, súcuan 
cúu máá rí nuú Satanás. 

23Te ñayuu tu íyó máni jiín rí, 
núu súcuan te jíto uhú i ruhú. Te 
ñayuu tu nástútú jíín rí, núu súcuan 
te sa jéte núu i ñayuu véjicoo nui rí. 


Tachi jeé nastútú jnáhan ndívi ini 
ñayuu 
(Mt. 12.43-45) 
24?Núu ni quenda iin tachi ini 
iin tee tu cándíije, te jíca cuu nuü 
ñúhun téhé, ndúcú núu ndétatú, te 

tu níhín, yúcuán na te jéni ni maá: 
Na quínuhun ri vehe nuü ní quenda 
ri. 25Te núu ni ndee tucu, te jíto jeé 
tée tu cándíje un cúu de nájnúhun 
iin vehe jeë ní ndundoo. ?? Yücuán 
na te jóquihin uxa ga tachi xeén ga 
vesú maá. Te quívicoo ini tée un jée 
cóyücu yúcuan. Núu súcuan te xeen 
ga ndoho tée un jée sándihí vesú 
jeé xíhna ñúhún. Achí yá. 


Yohyo ndetú ñayuu cájini 
nahín jnúhun ya 

27Te níní cáhán yá jnúhun yáha, 
te iin ñahan íne méhñu ñáyuu 
cuehé un, ní cahán jee ña jíín yá: 

Yohyo ndetú ñahan ní scácu níhín 
te ni scáxin ña níhín, áchí ña. 

28Te ni cahán ya: 

Sa suhva yóhyo ga ndetú ñayuu 
cájini nahín jnúhun Yaa Dios te 
cásquicu i, áchí yá. 


Jee ní cajicán ñayuu tu cácandije iin 
jniñu jéhnu 
(Mt. 12.38-42; Mr. 8.12) 

29 Te ni cataca cuehé gå ñayuu 
nuú Jesús, te ni quejéé yá cahán ya: 

Ñayuu iyó vijna máni cásáha néé i. 
Te cájicān i ¿in jniñu jéhnu jee steén 
núu Yaa ní tají Yaā Dios cúu ri. Te 
tú na inga jniñu jéhnu stéén ri nuü 
i, chi máá-ni jniñu jéhnu nájnúhun 
ni cuu jíín Jonás, tēe ni nacani 
jnúhun Yaá Dios nde jenahán. 9% Chi 
nájnúhun ni cajini ñayuu ñuu 
Nínive jee ní cuu iin jniñu jéhnu 
jíín Jonás, suni súcuan cuni ñayuu 
tiempo yáha jeé coo tin jniñu jéhnu 
jíín rúhú, Yaa ní nduu tee, jeé 
quijnáhan jíín modo ni ndoho Jonás. 
31 Te reina jeé ní cujéhnu nación ichi 
sur, natecu ña jíín ñáyuu tiempo 

yáha, quivi juicio jee sándaá ya 
cuéchi, te cahán ña cuéchi siqur i. 
Chi nde jicá téyí ní quiji ña ni jini 
nahín ña jnúhun ndíchí ní cahán 
rey Salomón. Te vijna chi cújéhnu 
ga ruhú, Yaá íne yahá vesú Salomón, 
te tu cácandije ró rúhú. 32Te taca 
ñáyuu ñuu Nínive nuü ní nacani 
Jonás jnúhun, natecu i jíín ñáyuu 
tiempo yáha, quivt juicio jeé sándaa 
ya cuéchi, te cahán i cuéchi siquí 
ñáyuu yáha. Chi máá i ni canacani 
ni ini castóo i cuéchi i quivi ní 
nacani Jonás jnúhun nui i. Te vijna 
chi cújéhnu ga ruhú, Yaa íne yahá 
vesú Jonás, te tu cácandije ró rúhu. 


Jnúhun yátá sígur lámpara 
(Mt. 5.15; 6.22-23) 
33 "Núu nástíin ñayuu iin lámpara, 

tu chísahí i, ni tu chúne i chiji 
iin cajón. Chi sa suhva jéni i nuú 
sucún, návaha cundijin nuú ñáyuu 
quívicoo vehe. 34Te tinúu ró cúu 
nájnúhun lámpara nuü yiqui cúñu 
rð. Núu súcuan te núu tinúu ró 
íyó ndijin, te níí-ni yiqui cúñu ro 
cúndijin. Te núu tinúu ró tu íyó 
ndijin, te níf-ni yiqui cúñu rð iyó 
nee. 35Te suni súcuan cúu ánuá 
rō, te coto ró jée ma cáni néé ni 
ro, návaha tú coo nee ini anuá ro. 
36Chi núu máni jniñu váha cásáha 
ró, te tú na jniñu néé cásáha ró, 
núu súcuan te luz yá cúndijin váha 
ini anuá ro, nájnúhun iin lámpara 
jee sáha jee cúndijin váha. Achí yá. 


Jee ni cáhan ya jeé iyó cuéchi de 
jíjnáhan de 
(Mt. 23.1-36; Mr. 12.38-40; Lc. 20.45-47) 
37Te nuü ní cuu ni cahan ya, te 
iin tēe grupo fariseo ni cana de ya 

jeé caji ya staá vehe de. Te ni quivi 
ya, te ni cucóo ya mesa jee cáji ya 
staa. 38 Te tée fariseo un náa ni de 
jíto de jeé tu squícu ya costumbre 
jeé nandahá yá te caji ya staa. 39 Te 
ni cahān maá Jítoho yo jiín de: 

Róhó tée fariseo jijnáhan ró, chi 
nájnúhun jee cánacate ró yátá vaso 
jiín yáta cohó cúu jee nándahá 
ró. Te ichi íni ro chi ñúhun máni 
máá jnúhun cuíhná jíín jnúhun néé. 
40Tée cánéé cácuu ró. ¿A tu cájini 
rð jee Yaá ni sáha yiqui cúñu ro, 
suni ni sáha ya anuá ro? “Te jeé 
cájehe ró caridad nuú ñáyuu ndahú, 
na sáha ró síqui jee cundáhú ndije 
ni rð i. Te súcuan te coo ndaá anuá 
ro. 

42°Nacā xeēn ndoho róhó tée 
fariseo, chi cásquícu ró tācá jniñu 
lúlí, te tu cásquicu ró jniñu cánuú. 
Chi cásáha ró úxi uxi nuhni taminu 
jíín ruda jiín táca yucú, te cásoco ro 
tin tin siquí taca úxī un núü Yaa Dios. 
Te tu cásáha cuiti ro jniñu ndaa, ni 
tu cáhiyo mani ro jiín Yaā Dios. Taca 
jée yáha cánuú sáha ró núú, te suni 
ma stóo ró jée socó ro taca yúcü ún. 

43?Naca xeēn ndoho róhó tée 
fariseo, chi máni cánujnahan ni ro 
cucóo ró núü silla yiñúhún gá ini 
vehe ii sinagoga. Te cánujnahan ni 
rð jeē cahán yiñúhún ñáyuu jiín ró 
nuú calle. 

44”Te nacá xeén ndoho róhó tée 
cástéén tutu ley Yaa Dios, jiín róhó 
tée fariseo, chi tēe stáhú-ni cácuu 
ró. Chi cándaa ró nájnúhun yaú 
ndiyi jeé tú ndijin, chi cásnáa ro 
anuá ñayuu, te tu jíní i jee súcuan 
cásáha ró jíín i. Achí yá jiín de. 

45Yucuán na te ni cahán iin tée 
stéén tutu ley: 

Maestro, jeé ni cáhan ni táca 
jnúhun yáha, suni nde siqur maá 
ná jíjnáhan ná ní cahán ní, áchí de 
jíín yá. 

46Te ni cahán ya: 

Suni naca xeen ndoho róhó tée 
cástéén tutu ley. Chi suni cástéén 
rð taca ley ni catava maá ró jee yií 
sáha, te tu cácundeyí ñáyuu squícu 
i. Te máá ró, chi ni ¿in xini ndáha 
ró tu cáscánda ró jée squícu ró. 

47 Naca xeén ndoho ró jíjnáhan 
ró. Chi cásáha ró vehe siquí nuú 
yíndaji ndiyi jií ro, tee ni canacani 
jnúhun Yaa Dios nde jenahán. Te 
suni taca jíí rō ni cajehni de tée ún. 
48 Te jeé casáha ró súcuan cúu jeé 
cáquijnáhan ró jíín de siquí jníñu 
ní casáha de. Chi máá de ni cajehni 
tée ún, te máá ró cásáha ró vehe 
ndiyi ún. 

4% Jeé yúcuan nde jenahán ní 
cahán Yaá Dios ¿in jnúhun ndíchí: 
Tají rí taca tée nacani jnúhun ri jiín 
táca tée apóstol quingoo de nuü 
i. Te sava de cahni i, te sava ga de 
coto xeen i, áchí Yaa Dios. 9% Te 
súcuan te sigui ñáyuu tiempo yáha 
na cóndee cuechi jee ní cajehni 
jií i tée ni canacani jnúhun Yaá 
Dios, nde quivi ni jécoo ñayiví te 
nde vijna, 51nde Abel xihna ga te 
nde Zacarías, tée ni cajehni de ini 
templo sava méhñu cuarto ii jiín 
altar. Núu súcuan te cáhán ri jiín ró 
jeé siquí ñáyuu tiempo yáha condee 
taca cuéchi ún. 

52"Nacá xeén ndoho róhó jéé 
castéén tutu ley, chi cájesi ro ichi 
jeé jécúhun ni ñayuu jnúhun ya. 
Chi ni máá ró tu cácuni rð jecúhun 
ni rō, ni tu cájehe ró jnúhun jeé 
jecúhun ni ñayuu cácuni. Achí yá. 

53 Te jeé ni cáhán yá jnúhun yáha, 
te tee cástéén tutu ley Yaá Dios jiín 
tée fariseo, yohyo ni caquití ni de 
nuú ya. Te ni caquejéé de cástichí 
de ya siquí cuehé ga jnúhun. 5*Chi 
yuhu-ni cánducú de núu sanaa te 
stívi yá jnúhun cahán ya, návaha 
nihin de cuéchi siqui ya. 


Siquí jnúhun stáhú 
cácahan tēe fariseo 
1 Te níní súcuan cúu, te ni 
cacutútú cuéhē mil ñayuu, 
chi nde cájeñū i siquł jehé jnáhan i. 
Te xīhna gā ni quejéé yá cahán yā 
jiín tée cáscuáha jíín yá: 

Coto má candíje ró levadura tée 
grupo fariseo, chi suu cúu jnúhun 
stáhú cácahan de. Chi jíté núu nuú 
ñáyuu, nájnúhun ndécava levadura 
nuú ñújen pan. 2Chi jnúhun stáhú 
un má quéndoo sahí cuiti, chi 
ndihi natúu ndijin, te cuni ñayuu. 
3Núu súcuan te suni máá ró, taca 
jnúhun ni cacahán ro jee tu ní jíní 
ñayuu, tin guivi te cuni váha i. Te 
taca jnúhun ni cacahán sahi ró jeé 
ndihyú yehyí, iin quiví te cahán jee 
ñayuu yata tacá vehe. 


Jee ní cachi ya ndé iin cúu jee yúhu 
yó 
(Mt. 10.28-31) 
4Cáhán ri jiín ró jijnáhan ró, 

amigo: Ma yühu ró coto ró fláyuu 
cahni yiqui cúñu ro, chi núu ni 
cajehni i róhó, te tuá na vé cúu sáha 
ga i. 5Te na cáchi ri nuú rð ndé iin 
yúhu ró coto ró: Jeë yúhu ró coto 
ró cúu Yaá Dios jee núu sáha ya jeé 
cúu ro, te íyó poder ya chune ya 
rohó infierno. Suu máá yá cúu jeé 
yúhu ró jee ma stívi ró nuú ya. 

&Te tacá saa chi tú yahu ndéé tz, 
chi nde uhün ti jeē uú centavo lulí. 
Te ni ¿in ti tu náa ni Yaá Dios jeé 
tu ndíto ya. “Te nagá ni cuu róhó 
jíjnáhan ró, chi nde ndihi ixi xíní 
ró je ni cahu ya. Núu súcuan te ma 
yühu ró jijnáhan ró, chi cánuú ndasí 
gá rō nuú ya vesú cuehe tācá saa. 


Ñayuu jejnúhún Jesucristo nuü inga 
ñayuu 
(Mt. 10.32-33; 12.32; 10.19-20) 

Te cáhán ri jiín ró, taca ñáyuu 
jeē cuajnúbún rúhú nuü inga ñayuu, 
suni súcuan ruhú, Yaa ní nduu tee, 
cuajnúhún rí i nuú tacá ndajéhé 
Yaā Dios. Te taca ñáyuu jeé ma 
cuájnúbún rúhú nuü inga ñayuu, 
suni súcuan ma cuájnúhún rí i nuú 
tacá ndajéhé Yaá Dios. 

10”Te núu ndé ñáyuu cahán i siquí 
ruhú, Yaa ní nduu tēe, cone cáhnu 
ni Yaá Dios nuü i. Te núu ndé ñáyuu 
cahán ndeváha i siquí Espíritu Santo, 
ma cóne cáhnu ni Yaá Dios nui i. 

11>Te núu cuandeca i róhó táca 
vehe ii sinagoga nuú tée cásándaáa 
cuechi, jíín núü tée cácuu toho, te 
ma nácani ndasí ni ro ndese stíó 
cuíñí rð jnúhun nuú de. 12 Chi máá 
hora un te Espíritu Santo steén yá 
nuú rō ndese cahán ro. Achí yá. 


Siquí jee ma ténuú yo ndajníñu cúcá 

13Yucuán na te tin tée íne nui 
ñáyuu cuehe un ní cahán de jíín 
Jesús: 

Maestro, cahán ni jíín ñani na 
jéé na táhú sáva de tahú na jíín de, 
áchí de. 

14Te ni cahán ya jiín de: 

¿Ndé iin ni jeni ruhú jeé ndacu ri 
jniñu tahú sáva tahú ro? Achí yá. 

15Te ni cahán gå ya: 

Condito ró máá ró jijnáhan ró 
jée ma ndíyo ni rð xúhun jíín táca 
gá. Chi vesú cuehe ndasí ndajníñu 
névaha iin tee, te nasúu jéē yúcuan 
sáha jeé quéndoo ndetú de, áchí yá. 

16Yucuán na te ni cahán yá tin 
jnúhun yátá jíín i: 

Ni īyo iin tée cúcá jee névaha 
ñuhun jeé cúu váha ndasí itu. 1 Te 
tée cúcá un ní nacani ni de: ¿Ndese 
sáha ri? Chi tuá ndé cuhun niñi ri. 
Achí de. 18 Te ni jeni ni de: Suhva na 
sáha ri. Na cánu ri taca yáca ri, te 
nasáha ri jeë náhnu ga. Te yücuán 
chuvaha ndihi ri niñi ri jiín táca 
ndajníñu ri. '*Yúcuán na te cahán 
ri jiín ánuá ri: Vijna te cuehé teyí 
névaha yó jéē canda cuehē cuiya. 
Na ndétatu yó te caji yð coho yó, te 
na cúsii ni yō, ni jeni ni de. 20Te ni 
cahān Yaā Dios jiín de: Tēe cánéé 
cúu ró. Chi jecuáā vijna cuu rō, te 
tāca jéē ní chuvāha ró, ¿ndé tée 
cuu? Achí Yaā Dios jiín de. 21Te 
súcuan ndoho taca tée jee sacúcá de 
máá de, te tu ndúcú de jeé quendóo 
ndetú de sáha Yaá Dios. Achí yá. 


Yaa Dios ndíto ya yohó 
(Mt. 6.25-34) 

22Te ni cahán ya jiín tée cáscuáha 
jíín yá: 

Núu súcuan te cáhán ri jiín ró: 
Ma nácani ndasí ni rō siqui jeé 
cótecu ro, núu ndese caji rō, ni siqui 
sahma, núu ndese cuhun ró. 23Chi 
Yaá Dios ni sáha ya jeé técu ro jiín 
yiqui cúñu ro, te naga ni cuu jee ma 
cuáha ya jee cáji rō jiín jée cúhun 
ró. 2ÁCondehe ró ndese cátecu quiti 
cácuu nájnúhun cálú, chi tu cátaji 
ti, ni tu cánastútú tí jee chúvaha 

ti, ni tú yaca tr. Te vesú súcuan te 
máá Yaá Dios scáji ya tł. Te cánuú 
ndasí gá ro jijnáhan ró vesú tacá 
quiti ún. 25 ¿Te ndé tin ró, á cuu 
scuéhnu ró máá ró sava metro gå, 
vēsú na nácani ndasí ni ro? ?6Te 
núu ma cúu sáha ró vesú iin jniñu 
lúlí súcuan, ¿te najehé cánacani 
ndasí ni rō siquí jeé cáji ro jiín jéē 
cuhun ró? 

27 Condëhe jíjnáhan ró ndese jée 
ita taca yúcú. Chi tu sájniñu, ni tu 
táú. Te cáhán ri jiín ró jeé ni rey 
Salomón, quivł ní ñúhun de sahma 
váha ndasí, tu ní ñúhun de sahma 
lúu súcuan nájnúhun ita ún. 28Te 
núu súcuan jéhe Yaá Dios sahma 
lúu ita un jée jée vijna te sajné cayü 
nuü ñuhún, te nagá ni cuu róhó 
jíjnáhan ró jée ma sáha ya jee nihín 
rð sahma. ¿Te naun tu cácandíje 
nihin ró jéé ndíto ya rohó? 29Núu 
súcuan te ma nácani cuíhyá ni ro 
ndese caji rð ndese coho ró. 30Chi 
taca ñáyuu ñaytvi jée tu cácandije 
cúu jeē máni siqui jes yáha cándihvt 
ni i. Te máá ró jijnáhan ró, chi íyó 
Tátá ro andiví, te jíní ya jee cájini 
ñúhún ró taca jéē yáha. 31Te sa 
suhva cánuú gá jee cóndihvi ni ro 
siquí jniñu jeë ndácu Yaá Dios nuú 
rð. Yücuán na te sáha ya jeé nihín 
rð taca jée yáha. 


Ndese coo cúcá yó nde andiví 
(Mt. 6.19-21) 
32"Ma yúhu ró jijnáhan ró chi 

cácuu ró nájnúhun lanchi ri. Chi 
vesú jecu-ni cácuu ró, te máá Tátá 
rð cúsit ni ya jes quívicoo ró ñuu 
nuú ndácu ya jniñu. 33Xīco ró jeé 
cánevaha ró, te cuāha ró xúhun 
un núü ñáyuu ndahú. Te súcuan 

caya rð tahü rð nde andiví núü ma 
cútúhú, nájnúhun jee chúvaha ró 
xúhun ini yijni. Chi nde andiví te 
ma náa jeē váha coneváaha ró. Chi 
yúcuan má quívi ñacuihná, ni ma 
cúu stívi tiquíxin. 34Chi nde nuú 
nihín ro tahú váha ró, yúcuan cúu 
nuú cóndihvi ni rō siquí. 


Jeé na cóo tühva yó jée ndéé ya 

35”Coo tühva ró jíjnáhan ró jéé 
ndée Jitoho ro, te coo ró nájnúhun 
mozo jeé nastíin i lámpara i. 36Chi 
íyó túhva i te cándetu i jee ndée 
patrón i jee cuahán de vico nándaha. 
Chi núu ni ndee de te cahán de, te 
nune-ni i yéhyí jíjnáhan i. 37 Te 
yohyo ndetú mozo un núu ni ndee 
patrón i, te cuni de jeé cándito 
i. Jendaá cahán ri jiín ró jee maá 
patrón sátúhva de máá de, te scúcóo 
de i mesa te cani de coho i. 38 Te vesú 
cucuéé de ndee de nde sava ñuú, chí 
jée née ga, te núu cuni de jeé súcuan 
cándito mozo de, te y0hyo ndetu 
i jíjnáhan i núu súcuan. 3% Te na 
jécthun ni ro jeé cahán jnúhun yátá 
yáha: Tee chíí vehe, núu ni jini de 
na hora quiji ñacuihná, te condito de, 
te ma cuáha de jnúhun jeé sacuíhná 
vehe de núú. “Te suni súcuan coo 
túhva ró jíjnáhan ró, chi núu tuú, te 
máá hora jeé tú na vé cájeni ni ro, te 
ndee ruhú, Yaa ní nduu tee. Achí yá 
jiín de. 


Jnúhun mozo vaha jíín mozo tu 
squícu 
(Mt. 24.45-51) 
4Yicuán na te Pedro ni cajnúhún 
de ya: 
¿A jíín máá-ni ná jíináhan ná 
cáhán ni jnúhun yátá yáha, chí suni 

cáhán ni jíín ndihi ga ñayuu? achí 
de. 

Te ni cahán maá Jítoho yo: 

Cáhán ri jiín ndé-ni ñayuu cúu 
nájnúhun mozo jeé ndito xini te 
squícu váha. Te máá patrón sáha 
de jeé condiso jníñu i coto i ñayuu 
vehe de, návaha scáji i máá hora. 
43Te yohyo ndetú mozo un jéé 
núu ni ndee patrón, te cuni de jeé 
súcuan squícu vaha i. “Jendaá 
cahán ri jiín ró jeé cani de mozo un 
jéé cóto i ndihi ndajníñu de. Te 
núu jéni ni i jeë ma ndíji yachi 
patrón i, te quejéé i cani i tee jíín 
ñahan cácuu jnáhan mozo i, te caji 
i coho i te najini i, “Snúu súcuan te 
ndee-ni patrón quivi jeé tu ndétu 
i jíín hora jeé tú na vé jéni ni i. Te 
stóho xeén de i, te squívi de i ndoho 
i jíín ñáyuu tu cásquicu. 

47”Te mozo jeē jiní i ndese 
nújnahan ni patrón i, te núu tu 
sáttihva i ni tu squícu i jee cuní de, 
ndoho xeén i jíín yujnu xíi. 6 Te 
mozo jeé tu jíní i ndese nújnahan 
ni patrón i, te núu sáha i jniñu jee 
cani de i, núu súcuan te cúhva-ni 
cani de i. Chi ñayuu jeé steén cuehe 
yá nuü i, suni cuehé nandacán 
yá nuú i. Te ñayuu jeé cuehé ga 
jniñu téjniñu ya i, suni cuehé ga 
nandacán yá nuü i. 


Jeé siquí Jesús te cusíin ini ñayuu 
(Mt. 10.34-36) 

49 Ni quee rí jeé nájnúhun jeé 
scuiquín ri ñuhún ini ñaytví, te 
suu cúu jes cusíin ini ñayuu jee 
siquí ruhú. Te cúní ri jee yachi 
coo súcuan, návaha quívicoo 
ñayuu ndaha Yaá Dios. 50 Te íyó 
iin jnúndóho cánuú ndoho ri, te 

cúcuihyá ndasí ni ri chi nde jinu 
ndoho ri, te ndusii ni ri. 9 ¿A cájeni 
ni rō jee véji ri jee cóyücu máni 
ñayuu ñayiví? Cáhán ri jiín ró jee 
tuú, chi sa suhva jeé cusíin ini 
ñayuu jeé siquí ruhú. 92Chi nde 
vijna te quejéé jéé uhün ñayuu 

iin vehe, sástin máá jíjnáhan, uni 
siquí uú, te uü siquí uní. $3 Chi tátá 
cusíin ini jiín séhe yií, te sehe yií 
jíín tátá, te náná jiín séhe síhí, te 
sehe síhí jíín náná, te náná chiso 
jíín séhe jenú, te sehe jenu jíín náná 
chiso. Achí yá. 


Jeé ni cáhan ya siquí seña andiví 
(Mt. 16.1-4; Mr. 8.11-13) 

54Te suni ni cahán ya jiín ñáyuu 
cuehé ún: 

Núu cájito ró jeē náne vico ichi 
núú cáne niandii, te cácahan ro jee 
cuun saú, te súcuan cúu. 55Te núu 
quée tachi veji ichi sur te cácahan 
rð jeé nandii, te súcuan cúu. 56Tée 
stáhú-ni cácuu ró. Chi cájecúhun ni 
ró ndese stéén seña andiví jíín ini 
ñayiví, ¿te naun tu cájecúhun ni rō 
ndé iin cúu ruhú jeé sáha ri tacá 
jniñu jéhnu tiempo yáha? 


Jee cóndihvi ni yo jee ma cóndee 
cuechi siqui yó 
(Mt. 5.25-26) 

57'¿Te najehé tu cánacani ni maá 
ró ndé ¿in cúu jniñu ndaá sáha ró? 
58 Te núu ¿in ñayuu quihin i jíín ró 
nuú tohó jeé cacán i cuechi siqui ro, 
núu súcuan te níní cuáhan ro jiín 
i ichi te condihvt ni ro sándaa ro 
jiín i. Chi núu tuú, te squívi i róhó 
núú juez, te juez siáha de róhó núu 
policía, te policía chune de róhó 
vecáa. %%Te jendaá cahán ri jiín ró 

jeé ma quénda cuiti ro yūcuán chi 
nde chunaa ro ndihi cuiti xúhun 
cájican de. Te suni súcuan condihvi 
ni rð cahán ndahú ró jiín Yaa Dios, 
návaha ma ndácunehen ya cuëchi 
sigui ro. Achí yá jiín de. 


Jeé cánuú nacani ni yo 

jee stóo yó cuéchi yó 
1 Te iin quiví yúcuan 

ní quecoo jecu tée, ni 

canacani de jnúhun nuú ya ndese 
ni candoho jecu tée Galilea. Chi ná 
cájehni de quiti jee socó de, te ni 
quecoo mozo Pilato ni cajehni tée 
ún. ?Te ni cahán Jesús: 

Tée Galilea un, ¿á cájeni ni rð 
jeē súcuan ni candoho de siqui jeé 
xeén gå ni iyo cuechi de vesú taca 
gá ñayuu Galilea? ¿Cáhán rí jiín 
ró jee tuú. Te róhó jíjnáhan ró suni 
jnahnú ndetú ro núu tú nacani ni ro 
jeé stóo ró cuéchi ró. “Te xahún uni 
tée jee ní cotúú torre Siloé siquíi de, 
te ni cajihi de, ¿á cájeni ni ro jee ní 
casáha de cuéchi xeén gå vesú taca 
gá ñayuu ñuu Jerusalén? 5Cáhán ri 
jiín ró jee tuú. Te máá ró jijnáhan 
ró, suni jnahnú ndetú rð núu tú 
nacani ni ro jeé stóo ró cuéchi ró. 


Jnúhun yátá núndehe higo 

6 Yücuán na te ni cahán yá jnúhun 
yátá yáha jéé steén ya ndese cácuu 
ñayuu tu squícu jnúhun Yaa Dios: 

Cácuu i nájnúhun ¿in nundéhe 
higo jeé íin nuü ñúhun iin tee. Te 
ni jecondehé de núu íin ndehe xini, 
te tú na vé íin. "Te ni cahán de jíín 
mozo sájniñu nuú ñúhun de: Vijna 
te je íyó úni cuiyá jee quíji ri nducú 
rí ndehé xini yújnu higo yáha, te 
tú na vé cúun xini. Núu súcuan 

te cahnde ro, chi máá jée sajnéñu 
nuú ñúhun, áchí de. 8 Te ni cahán 
mozo un jíín de: Stóo ní na cuíñi ¿in 
na cuiya, te na nástáya ná jéhe te 
chuhun ná jéhen. *Te na cóndëhe 
yó núu tú cuun ndehē inga cuiya. 
Te núu tuú, te tahnde, achí mozo. 
Achí yá. 


Jeé ní nasávaha ya iin 
ñahan quivi ndétatú 

10Te tin quiví ndétatú te stéén 
Jesús jnúhun ini vehe ii sinagoga. 
11Te íyó iin ñahan jeé ní cuu xahún 
uni cuiya cuhú ña. Chi iin tachi ni 
sáha jeé jíca tíhí ña, te tuá cúu cuiti 
caca jnuu ña. 12Te ni jito Jesús nuú 
ña, te ni cana ya ña, te ni cahán yá 
jiín ña: 

Vijna te nduvaha ní jée cuhú ni. 

13Te ni soó yá ndaha ya siqui 
ña, te ni nucuift jnuu-ni ña, te ni 
nacuatáhú ña nuú Yaa Dios. 14Te 
tee cújéhnu ini vehe ii sinagoga, 
ni guiti ni de nuú Jesús jee ní 
nasávaha ya ñahan un quívi 
ndétatú. Te ni cahán de jíín ñáyuu: 

Iñú quivr iyó jée sájniñu yó, te taca 
quívi ún quijicoo ró nduvaha ró. Te 
guivi ndétatú chi ma cúu, áchí de. 

15Yucuán na te ni cahán maá 
Jítoho yo jiín de: 

Tée stáhú-ni cácuu ró. Quivi 
ndétatu ¿á tu cándají ró stiqui ro 
burro ró jée quíscóho ró tí ndute? 
16Te ñahan yáha jéé cúu ña tin 
séhe yucún Abraham, chi nájnúhun 
ni conuhni ña xahún uni cuiyá ni 
sáha Satanás. ¿Te á tu íyó váha jee 
nájnúhun nandají rí ña nuú cuehyi 
ndóho ña quivi ndétatú? Achí yá. 

17Te jeé ni cáhan ya súcuan, 
te taca tée cájito uhú de ya, ni 


145 


cacucanu de. Te ndihi ñayuu ún chi 
ni cacusii ni i jíto i tācá jniñu jéhnu 
sáha ya. 


Jnúhun yátá sígur ndiquin mostaza 
(Mt. 13.31-32; Mr. 4.30-32) 

18Te ni cahán ya: 

Na cáhán rí iin jnúhun yátá 
návaha cuni rð ndese ndúcuehé 
ñayuu ndácu Yaá Dios jniñu nuü. 
19Ndúcuehe i nájnúhun jéhnu ¿in 
ndiquin mostaza jeé jéquin iin tée 
nuü ñúhun de, te ndúu nájnúhun 
tin yujnu. Te cúu cáhnu, te tácá saa 
chi cásáha ti taca tí chiji ndaha ún. 
Achí yá. 


Jnúhun yátá síqui levadura 
(Mt. 13.33) 


20Te ni cahán tucu ya: 

Súcuan cúu jeë ndúcuehé ñayuu 
jeé ndácu Yaá Dios jniñu nuú: 
21 Cúu nájnúhun levadura jeé ní 
quihin ¿in ñahan, te ni saca ña jíín 
úni kilo harina, te ni ndaa ndihi 
ñujen ni sáha. Achí yá. 


Siqui jeé quívi yó yéhyí túú 
(Mt. 7.13-14, 21-23) 

22Te jíca Jesús jeë cuahán ya ichi 
ñúŭ Jerusalén, te yáha ya tacá ñuu 
náhnu jíín ñuu lulí, te stéén ya 
jnúhun. Te iin ñayuu ni cajnuhún 
i ya: 

¿A jecu-ni ñayuu jnama Yaa Dios, 
chí naún? Achí i. 

Te ni cahán ya jiín i: 

24Condihvr ni rð quívicoo ró 
ndaha Yaá Dios. Chi cúu nájnúhun 
iin yéhyí túú. Te cáhán ri jiín ró 
jeé tin quivi te cuehe ñayuu nducú 
i quívicoo i, te ma cúu ga. 25 Te 
quiví ún te sáha ri nájnúhun ¿in 

tée chíí vehe jeé ndocuiñt de te 
nacasi de yéhyí. Te ichi yátá véhe 
cuiñi ró jíjnáhan ró, te scáján ró 
yehyí, te cahán ro: Nune ní yéhyí 
na quívicoo ná. Te cahán de jíín 

ró: ¿Ndé nuú véjicoo ró? Chi tu jíní 
ri rohó, achi de. ?8 Yücuán na te 
quejéé ró cahán ro jiín de: Ni cayeji 
ná ni cajihi ná jíín ní, te ini calle 
ñuu na ní steén ni jnúhun, achi ro. 
27Te cahán maá de: Cáhán rí jiín 
ró jee tu jíní ri rohó ndé chi véjicoo 
ró. Cujiyo quingoo ró, chi ñayuu 
casáha jniñu néé cácuu ró. Achi de. 
28Te quivicoo ró núü ndahyú ro, te 
nacayihí yuhu ró jée ndoho xeén ro. 
Te coto ró nút Abraham jiín Isaac 
jiín Jacob jiín ndihi tée ni canacani 
jnuhun Yaa Dios, cáyücú de ñuu 
nuú ndácu ya jniñu. Te róhó, vesú 
cácuu ró yúcün de, te quívicoo ró 
núü ndoho ró. 29 Te cuehé ñayuu, 
vesú tu cácuu i yucíin de, te 
quijicoo i ichi núü cáne niāndii jíín 
ichi núú quée niandii, ichi norte 
jiín ichi sur. Te cucóo i mesa caji i 
staá ñuu nuü ndácu Yaá Dios jniñu. 
30Te sava ñayuu jeé vijna cácuu i 
sandrhí, ichi yúcuan nduu i nuu. Te 
sava ñayuu jeé vijna cácuu i nuü, 
ichi yúcuan nduu i sandthí. Achí yá. 


Jee ní cucuíhyá ni ya siquł ñáyuu 
ñuu Jerusalén 
(Mt. 23.37-39) 

31 Te máá quívr un ní quecoo jecu 
tēe fariseo, te ni cacahán de jíín yá: 

Cujiyo ní quíhin ní inga lado, chi 
cúní Herodes cahni de níhín, áchí 
de. 

32Te ni cahán ya: 

Cuángoo te castúhun ró nuú tée 
mañoso un jée ná tu jinú quiví cuu 

ri, chi vijna jíín sájnë quenehen 

ri tachi ini ñayuu, te nasávaha ri 
ñayuu cácuhú. Te isá te jinu jniñu 
sáha ri, achi ro. 33Chi cánuú jéē 
cáca ri quihin r1 vijna jíín sájne jiín 
isá, te jinú ri Jerusalén. Chi tēe 
cánacani jnúhun Yaá Dios, tu cájihi 
de inga lado, chi máá-ni ini ñuu 
Jerusalén cájehni i de. Achí yá. 

34 Róhó ñuu Jerusalén, jéhni ro 
tée cánacani jnúhun Yaa Dios, te 
jéhe ró yúü xini tée tájí Yaa Dios 
véjicoo nuú ro. Te cuehé jínu ni 
cuni ri nastútú rí sehe ró, nájnúhun 
ndují jée nastútú tí sēhe ti chui 
ndijén ti, te tu ní cúní ro. 5 Núu 
súcuan te vijna te stóo uun na ri 
rohó jíín séhe ró. Te cáhán ri jiín ró 
jée ndé vijna te ma cóto cuiti ga ro 
nuú ri, chi nde quiji quiví jeë cahán 
séhe ró: Yohyo vaha Yaá cúu Yaa 
véndiji jíín jniñu máá Jítoho yo Yaá 
Dios, achi i. Achí yá. 


Jee ní nasávaha ya iin tée 
cúhú cuehyt cuiñi 
1 Te iin quiví ndétátu ní 
jehén ya vehe iin tée fariseo 

cujéhnu, ni jecaji yá staá jiín de. Te 
taca gá tee fariseo cájito yuhu de 
ya núu stívi yá. ?Te yúcuan íne tin 
tée cúhú de cuehyt cuiñi, índichi 
de nui ya. *Te ni cajnúhun yá tée 
cástéén tutu ley Yaá Dios jiín táca 
tée fariseo: 

¿A íyó ley jeē nasávaha ri ñayuu 
cácuhú quiví ndétátu, chí tuú? áchí 
yá. 

4Te máá de tu ní cácahán cuiti 
de. Te ni jnii ya tée cúhú un, te ni 
nasávaha ya de, te ni cahán ya jeé 
na núhun de vehe de. 5Te ni cahán 
yá jiín de jíjnáhan de: 

¿Ndé iin róhó núu burro ró chí 
stígur ro ningava ti ini pozo, te 
á tu yachi natava ro tí vesú quivi 
ndétatu cúu, chí naún? Achí yá. 

STe tu ní cúu stíó cuíñí de ni tin 
jnúhun nuü ya jee súcuan ni cahán 
ya. 

Jnúhun siqui ñayuu jéngoo vico 

7Te ni jito Jesús jeé tée ni cataca 
ún, cánacaji de silla yiñúhún gá 
nuú mesa cucóo de. Te ni cahán yá 
jnúhun yáha jíín de: 

8 Núu iin tée cana de jeé quihín 
rō iin vico nándaha, te ma cúcoo 
ró lugar nuú yiñúhún gá. Chi núu 
súcuan te sanaa te je ni cana de ¿in 
tée cújéhnu ga vesú rohó. Te quee 
tée ni cana róhó, te cahán de jíín 
ró: Ndonda, te na cúcoo tée yáha 
jíña. Yucuán na te cucanu ro jee 
quihín rō cucóo ró ndé sandthí na. 
10 Chi sa suhva núu ni cana ¿in tée 
róhó, te cucóo ró ndé lugar sandihí 
na. Te núu quee tée ni cana róhó, 
te cahán de jíín ró: Amigo, nehen 
cucóo ró iin lugar nuú yiñúhún gá, 
achi de. Yücuán na te ñayuu cáyticu 
mesa jiín ró coto i jeë sajéhnu de 
róhó. 1Súcuan ni cahán ri jnúhun 
yáha návaha cuni ro jeé taca ñáyuu 
jes sajéhnu i máá i, nuu i sáha Yaá 
Dios. Te ñayuu jee snúu i máá i, 
ndujéhnu i sáha ya. Achí yá. 

12Te suni ni cahán ya jiín tée ni 
cana ya yéji ya staa: 

Núu sáha ró ¿in vico cúsámá chí 
jée cuxíni, te ma cána ró ñáyuu 
cácuu amigo ro, jiín ñani ro, jiín 
jnáhan ró, jíín ñáyuu cucá. Chi núu 
súcuan te suni máá i nacana i róhó, 
te súcuan nanihin ro jeé ni jéhe 
ró. 13Chi sa suhva núu sáha ró vico, 

te cana ró ñáyuu ndahú, ñayuu 
cuhndú, ñayuu chacuá, jíín ñáyuu 
cuaá. 14Te súcuan te quendóo ndetú 
ro, chi ma cúu nacuáha i nuú ro. Te 
nihin ro tahú ro quiví nátecu ñayuu 
ndaa, achí yá. 


Jnúhun yátá síqui vico cúxíni 
15Te ¿in tee yéji staa jiín yá, ni jini 
de jnúhun yáha, te ni cahán de jíín 
yá: 

Yohyo ndetú ñayuu jeé cáji staá 
nde ñuu nuú ndácu Yaa Dios jniñu, 
áchí de. 

16Yucuán na te ni cahán Jesús tin 
jnúhun yátá jée steén ya jeē cána 
Yaa Dios ñayuu gusvicoo i huu nuu 
ndácu ya jniñu: 

Hn tée ni sáha de iin vico cáhnu 
cuxíni, te ni tají de mozo ni cana 
cuehé ñayuu. 17 Te máá quívi cuxíni, 
te ni tají de mozo de cuacana ñayuu 
jeē quíjicoo caji staá: Nehen ní 
jíjnáhan ní, chi je íyó túhva ndihi, 
áchí mozo. 1 Te ndihi i ni cacahán 
i jeē na cóne cáhnu ni de chi ma 
quíngoo i. Hn tée ni cahán de: 

Sáá ní jeen ri tin ñuhun te cánuú 
quícondeéhe rí, te na cóne cáhnu ni 
de chi ma jeé ri. Achí de. Te inga 
de ni cahán: Ni jeen ri uhún yunta 
stiquí, te quihin ri coto ndee ri ti, 
te na cóne cáhnu ni de nui ri chi 
ma jeé ri, achí de. 20 Te inga de ni 
cahán de: Sáá ní quijnáhan ri, te jeé 
yúcuan ma cúu jeé ri, achí de. 21 Te 
cuanuhun mozo un, te ni castuhún 
de nuú patrón de ndese ni cacahán 
ñayuu. Yücuán na te ni quití ni 
patrón, te ni cahán de jíín mozo de: 
Yachi quihin ro taca calle náhnu 
jíín calle lulí, te cana ró ñáyuu 
ndahú, ñayuu cuhndú, ñayuu 

chacuá, jíín ñáyuu cuaá, na quíjicoo 
i vico, áchí de. 22Te ni jehén mozo, 
te ni ndee de, te ni cahán de jíín 
patrón de: Je ni sáha ná jée ni 
cáhan ní, te cúmani gå ñayuu te 
chitú vehe ní, áchí de. Te ni 
cahán tucu patrón: Quihin tucu ró 
táca calle jiín ichi, te cana fuerza ró 
ñayuu na quíjicoo i, návaha chitú 
vehe ri. ?4Chi cáhán ri jiín ró jeé ní 
iin tee ni cana ri xihna ñúhún, ma 
cuáha cuiti ri jnúhun jeé cuxíni de 
vehe ri, achí de. Achí yá. 


Jnúhun jeé cánuú nacani vaha 
ni yó te condiquin yo Cristo 
25Te cuehé ndasí ñáyuu cándiquin 
i Jesús cuangoo i jíín yá, te ni ndió 
cóto ya nui i, te ni cahán ya jiín i: 
26 Núu na-ni ñayuu cuní 
condiquin ruhú, te núu mani gå 
i jíín tátá i, náná i, ñasihí i, sehe 
i, fani i, cuáha i, vesú jiín rúhu, 
ma cúu cuu i ñayuu scuáha jíín 
rí. Te núu ndíhví ga ni i siqui jee 
cóo vaha máá i vesú jeē cóndiquin 
i ruhú, te suni ma cúu tucu. 2” Te 
na-ni ñayuu núu tu jéhe i jnúhun 
ndoho i jnúndóho vesú nde cuu i 
jeé siquí jee cóndiquin i ruhú, te 
ma cúu cuu i ñayuu scuáha jíín rí. 
28 Chi núu ndé iin ró cúní rð sáha 
ró iin vehe cáhnu, cá tu cánuú jée 
xíhna gá cucóo ró te tava ró cuenta 
núu canda xúhun jée sínu ró? 
29 Chi núu tuú, te núu je ni jequin 
rō cimiento, te tu cánda xühun ró 
sínu ró, yücuán na te taca ñáyuu 
sácata i coto i róhó. 3% Te cahán 
i: Tee yáha ní quejéé de sáha de 
vehe, te tu ní cánda de sínu de, 
achi i. 1 Te suni súcuan núu ¿in rey 
quihīn de cuajnáhan de jíín inga 

rey jeē véji siquí de, cá tu cánuú 
jée xíhna ga cucóo de te nacani ni 
de núu canda uxi mil soldado jeé 
cuajnáhan de jíín inga rey jee véji 
siqui de jíín óco mil soldado? 32Chi 
núu tú canda de, te níní jícá gá 
vēji inga rey, te tají de tee cándiso 
jníñu, cajnúhún de na vé cuní inga 
rey jeé cuáha de nui, te jecuiñt-ni. 
33 Te máá ró jijnáhan ró, suni 
súcuan cánuú jée xíhna ga nacani 
ni rð cahnde ni ro stóo ró ndihi jeé 
névaha ró, chi núu tuú te ma cúu 
cuu ró ñáyuu scuáha jíín rí. 


Jnúhun yátá síqui fir 
(Mt. 5.13; Mr. 9.50) 

34?Te ñayuu cácandíje cácuu i 
nájnúhun ñit. Vaha íyó ñít, te núu 
ñir ún na náa jeé uhvuá, ¿te ndese 
nduu uhvuá tucu? 35Tuá cuajníñu 
cuiti, ni jee chúhun ñayuu nui ítu, 
ni jeë ndúu jehen, chi máá cate 
ii-ni i. Taca róhó jée jíni soho, na 
chúsóhó ró. Achí yá. 


Jnúhun yátá síqui lanchi ní sana 
(Mt. 18.10-14) 
1 Te taca tée cástútú xúhun 
renta jiín táca gá tee 

cásáha cuéchi, ni quecoo de nuú 
Jesús jeé cuni sóho de jnúhun 
cáhán ya. ?Te taca tée grupo fariseo 
jiín tée cástéén tutu ley Yaá Dios, ni 
cacahán de sigui ya: 

Tée yáha jétáhú de taca tée 
cásáha cuechi te yéji de jíín, áchí 
de. 

3Te ni cahán yá jnúhun yátá yáha 
jíín de: 

4 ¿Ndé in ró núu névaha ró iin 
ciento lanchi, te núu scuíta ró tin 
ti, te á tu stóo ró cúün xico xahún 

cuün gå tł yucu, te quinanducú ró 
quiti ní sana ún ndé nanihin ro tr? 
5Te núu ni nanihin ro ti, te coso 
sücun ró ti, te cusiz ni rō. Te núu 
ni ndee ro vehe ró, te nastútú ró 
tacá amigo rð jiín ñáyuu yúcu yajni 
jíín ró, te cahán ro jiín i: Na cús# ni 
yo, chi ni nanihin ri lanchi ri jeé 

ní sana. Achi ro. “Te cáhán ri jiín 
ró jeé suni súcuan cúu nde andiví. 
Chi cúsit gå ni ya jiín tin ñayuu iyó 
cuéchi núu nacani ni i jeē stóo i 
cuéchi i, vesú jiín cúūn xico xahún 
cuün ñayuu iyó ndáa jeé tuá jíni 
ñúhún nacani ni i. 


Jnúhun yátá síqui ñahan 
ní scuíta xúhún 

Te núu iin ñahan névaha ña 
uxi peso cãa, te núu scuíta ña iin, 
¿á tu nastíin ña lámpara te nastáa 
ña vehe, te nanducú yúcún ña nde 
nanihin ña? *Te núu ni nanihin 
ña, te nastútú ña tacá amiga ña 
jíín ñáyuu yúcu yajni jíín ña, te 
cahán ña jíín i: Na cúsit ni yo, chi 
ni nanihin ri xúhun jée ni scuíta 
ri. Achí ña. 1%Te cáhán ri jiín ró jeé 
suni súcuan cúsit ni tacá ndajéhé 
Yaā Dios siquz tin ñayuu iyó cuéchi 
núu nacani ni i jee stóo i cuéchi i. 
Achí yá. 


Jnúhun yátá síqui süchi ní jéhen jecó 
11Te ni cahan ga ya: 
tin tēe ni iyo uii séhe yií de. 12 Te 
tée suchí gá ni cahán i jíín tátá i: 
Táta, tahú sáva ní ndajníñu ní, te 
cuaha ní sava cuu tahú ná, áchí 
i. Te ni tahú sáva de tahú ndindúú 
i. Te ni cuu jecu-ni guiw, te 
tee suchí gá un ní stutú ndihi i 
ndajníñu i. Te ni quenda i cuahán 

i iin ñuu jicá. Te yücuan ní snáa i 
tahu i, chi ni jexin cahá i. Te ná 
ni ndihi ni jexin i, te ni quee iin 
jnama xeén ini ñuu ún, te ni quejéé 
cúmani jeé cáji i. S Yücuán na te 
cuanducú jníñu i nuü ¿in tée ñuu 
ún. Te ni tají de i cuahán i rancho 
de jeé cóto i guin: de. 16 Te cúní 
i caji i vesú soð ndúchi jeē cáyeji 
quin? ún, návaha ndutú chíji i. Te 
ni ¿in ñayuu tú na vé jéhe nuü i. 
17 Yücuán na te ni quejéé i nácani ni 
i: Taca mozo casájniñu vehe tátá ri, 
íyó cuéhe staa cáyeji i. Te ruhú chi 
jíí ri soco yahá. 18Na quínuhun ri 
nuü tatá ri, te cahán ri jiín de: Táta, 
ni sáha ná cuéchi nuú Yaá Dios 
jiín núū maá ní. **Vijna te nasúu 
gá tée váha cúu ná jée cónaní ná 
séhe ní. Te cuaha ní jnúhun cuu 
ná nájnuhun ¿in mozo ni, achi ri. 
20Yūcuán na te ni naquihin i ichi 
cuanuhun i vehe tátá i. 

"Te níní jícá gá vēji i, te ni jito 
tátá i nuü i, te ni cundáhú ni de 
i. Te jínu de cuajnahan de i, te ni 
nundee de sucün i, te ni techuhú 
de i. 2? Yücuán na te ni cahán i jíín 
de: Táta, ni sáha ná cuéchi nuú 
Yaa Dios jiín núū maá ní. Vijna 
te nasüu gá tée vaha cúu ná jée 
cónaní ná séhe ní. Achí i. 22 Te máá 
tátá i chi sa ni cahán de jíín táca 
mozo de: Cuáquihin sahma váha 
ga te chuhun ró i. Te chuhun ró ¿in 
xehyu ndaha i, te chihi ró ndíjen 
jehé i. 9Te quiquihin ró becerro 
xéhen, te cahni ro tí na cáji yo, chi 
sáha yó vico. 24Chi séhe yií rí yáha, 
nájnúhun je ni jihi i, te ni natecu 
i. Chi tu ní jíní ri ndé chi ní jéhen i, 
te ni ndee i, áchí de. Te ni caquejéé 
de cásáha de vico. 

25?Te súchi jévaha, íne i nde 
rancho, te vendiji i, te ni cuyajni i 
yata véhe. Te ni jini i jee cúu yaa 
te cájita jéhé ñáyuu. 26Te ni cana 
i tin mozo, te ni cajnúhún i na vé 
cúu jeē cúu. 27Te ni cachi mozo un 
núu i: Ni ndee ñani ro, te tátá ro ni 
jehni de becerro xéhen, chi ni ndee 
váha i nuú de, áchí mozo. ?8 Yücuán 
na te ni quití ni súchi jévaha, te tu 
ní cúní i ndřvi i. Te ni quenda tátá 
i, te ni cahán ndahú de jíín i jeé 
na ndívi i. ??Te ni cahán i jíín tátá 
i: Níní sáha ná jniñu ndácu ní, te 
tu cúnihni cuiti ni na núü ní. Te 
tu jéhe ní vēsú iin lítú núu ná, jee 
sáha ná vico caji na jíín táca amigo 
na. %%Te ni ndee séhe ní yáha jeé 
ni jéxin cahá i xúhun ní jíín táca 
ñahan. Te ni jehni ní becerro xéhen 
caji i, áchí i jíín tátá i. 3 Yücuán 
na te ni cahán de jíín i: Séhe, róhó 
chi níní ndéé ró jiín rí, te ndihi 
jeé névaha ri chi suni cuenta maá 
ró cúu. 32Te vijna chi íyó váha jeé 
sáha yó vico te cusit ni yó. Chi fani 
rð yahá, nájnúhun ni jihi i, te ni 
natecu i. Chi tu ní jíní yö ndé chi ní 
jéhen i, te ni ndee i, áchí de. Achí 
yá. 


Jnúhun yátá síquií mozo jeé 
ni stáhú de patrón de 
1 Te suni ni cahán Jesús jiín 
tée cáscuáha jíín yá: 

Hn tée cúcá ní iyo tin mozo de jeé 
ndíso jníñu nuú taca gá mozo. Te 
ni cacahán jiín patrón un jéé mozo 
un snáa cahá ndajníñu de. 2Te ni 
cana de mozo un, te ni cahán de 
jíín: ¿Na jnúhun cúu yaha jée nihín 
ri siquí ro? Nacuáha cuenta jniñu 
ndíso ró, chi ma cóndiso jníñu ga 

rð nuü mozo ri. Achí de. 3 Yücuán 
na te jéni ni maá de: ¿Ndese sáha 
ri vijna? Chi patrón ri quenehen de 
jniñu ri. Te tú ndacui ri jeé cáte ri 
ñuhun, te jeé cacán ri caridad chi 
cúcanu ri. *Núu súcuan te jíní ri iin 
jee sáha ri, návaha ñayuu cájeen 
nuú patrón ri, cuáha i vehe condee 
ri núu na quée quivi jee quénehen 
de jniñu ri. Te ni cana de ná iin ná 
iin tee jeé cátaú nuú patrón de. Te 
ni cajnúhún de iin: ¿Nasaa táú ro 
nuú patrón ri? 8 Te ni cahán tee ún: 
Hn ciento barril aceite, achí de. Te 
ni cahán mozo un: Yahá na cuáha 
ri lista ro, te cucóo yachi ro, te na 
sáha ró inga lista jee uú xico uxi na, 
achí de. “Yucuán na te ni cajnúhún 
de inga tée: Te róhó, ¿nasaa táú ro? 
Te tée un ní cahán de: Hn ciento 
cajón trigo, achí de. Te ni cahán 
de jíín tée ún: Yahá na cuáha ri 
lista ro, te na sáha ró inga lista jeé 
cuún xico na, áchí de. 8 Yücuán na 
te patrón ni cahán de: Nacá jeé 
ndichí ní sáha tée cúnéé un, áchí 
de. Te cáhán ri jiín ró jee ñáyuu 
ñayitvi yáha, ndíchí gá casáha i jeé 
quendóo váha i nuú jnáhan i, vesú 
ñayuu cácandíje nuú Yaa Dios. 

9?Núu súcuan te cáhán ri jiín ró 
jeé ndichí gá na sáha ró vesú jeé ni 
sáha mozo ndichí un. Chi ini ñayivi 
yáha nuú yíhi cuéchi, na sáha ró 
jniñu váha jíín xúhun ró, cuaha ró 
núü ñáyuu ndahú, návaha vesú núu 
ni ndihi xúhun ró ñayivi yáha, te 
quívicoo ró andiví núü coo vehe ró 
níí cáni. 

10Tée jeé squícu váha jíín iin 
jniñu lálí-ni, suni squícu váha de 
jíín jniñu cáhnu. Te tee jee stahú 
jíín ¿in jniñu lálí-ni, suni stáhú de 

jíín jniñu cáhnu. 11 Núu súcuan te 
núu tu squícu váha ró jíín xúhun 
jes iyó ñaytvi yáha nuú yfhi 
cuéchi, te ma cuáha ya jeē váha 
cuu ró níí cáni andiví. 12Te núu tu 
squícu váha ró jíín ndajníñu jeé ni 
jéhe núu ya nuú ro ñaytvi yáha, te 
ma cuáha ya tahú cuu ró níf cáni. 

13”Ni ¿in mozo ma cúu cuajníñu 
de nuü uŭ patrón. Chi quitł ni de 
nuú iin te coo mani de jíín inga, chí 
squícu vaha de nuú tin te sájée ni 
de nuü inga. Te suni súcuan ma cúu 
cuajníñu ró núü Yaa Dios te núu 
máni siquí xúhun ndíhví ni ro, achí 
yá. 

14Te tée fariseo ni casácatá 
de nuü ya jee ní cajini de taca 
jnúhun cáhán ya, chi tee cútóó 
xúhun cácuu de. 1 Te ni cahán ya 
jiín de: 

Máá ró cásáha ró jée tée ndaá 
cácuu ró núü ñáyuu. Te Yaá Dios 
chi jíní yá ndese cáa ini anuá ro. 
Chi jniñu cájeni ni ñayuu jeé jníñu 
jéhnu cúu, te nuú Yaá Dios chi 
jniñu néé cúu. 


Siquí ley Yaá Dios jiín 
síqui jee ndácu ya jniñu 

16”Nde ná tu quiji Juan tée 
scuándute, te ni iyo ley jeé ni jéhe 
Yaā Dios nuú Moisés, te suni ni 
castéén táca tée cánacani jnúhun 
ya. Yücuán na te ná ni quiji Juan, 
te ni quejéé jíte núu jnúhun vaha 
ndese ndácu Yaá Dios jniñu. Te taca 
ñáyuu nducú ndéyí i quívicoo i 
ndaha ya. 

17 Te yif gá cúu jeé náa tin letra 
nuú tútu ley ya vesú jeē náa andiví 
jíín ñáyiví, chi squícu ndihi jnúhun 
cáhán. 

Siqui jee ma stóo jnáhan tee jíín 
ñahan 
(Mt. 19.1-12; Mr. 10.1-12) 

18?Núu iin tée stóo de ñasihí de te 
quijnáhan de jíín inga ñahan, núu 
súcuan te cásiqui ndée de ña. Te 
núu iin tée condeca de ñahan ní 
ndusíin, suni cásíguí ndée de ña, 
áchí yá. 


Jnúhun tée cúcá jíín Lázaro 

19 Te ni cahán ga ya: 

Ni iyo tin tée cúcá, ní ñuhun de 
sahma lúu váha ndasí. Te ndiquivi 
ni iyo vaha ndasí jée ní yeji de. 

20 Te suni ni iyo iin tēe ndáhú, nání 
de Lázaro, néne de yéhyí tée cúcá 
un, te níí cáhnu de íin ndihyi. 21 Te 
máni cúní de jee ndutú chíji de jíín 
stáa cuechi jeé stívi tee cúcá un. Te 
quécoo ina te cánayuu ti nuú ndíhyi 
de. 22Te ni jihi tēe ndáhú un, te 
tacá ndajéhé Yaa Dios cuangoo ya 
jiín ánuá de nde andiví nuú néne 
Abraham. Te suni ni jihi tee cúcá 
un, te ni quindúji de. Te tée cúcá 
un xeén ndóho de íne de lugar nuü 
cáyücu ndíyi tu ní cándije. Te ni 
ndacoto de, te nde jicá ní jito de 
nuú Abraham, te néne Lázaro jiín 
de. *Yicuán na te ni cana cóhó de: 
Táta Abraham, cundáhú ni ni sáña, 
te tají ní Lázaro, na quíchundaji de 
xini ndáha de nuú ndúte, te quiji de 
stáji de yáá ná. Chi xeén ndóho ná 
núü yáñuhún yahá. Achí de. 25 Te 
ni cahán Abraham jiín de: Séhe, 
nucúhun ni ro jee ni níhin ro ndihi 
jeē váha ná ni cotecu ro, te Lázaro 
chi sa suhva jnúndóho ni nihin de. 
Te vijna je ni ndusiz ni de yahá, te 
róhó chi ndóho ró jíña. ?6 Te suni 

íyó iin jee cunú téyí, íne méhñu 

yó jijnáhan yó. Te ñayuu cáhiin 
yahá, vesú cácuni i yāha i jeē i 

nuú ro, te ma cúu. Te ni ma cúu 
yaha máá ró quijicoo ró yáha. Achí 
Abraham. ?' Yücuán na te ni cahán 
tée cúcá: Núu súcuan te cáhán 
ndahú ná jiín ní, Táta Abraham, tají 
ní Lázaro na quíhín de vehe tátá 
na. 28Chi íyó úhún ga fani ná, te 
na quícachi de nuü i jee na nácani 
ni i te stóo i cuéchi i, návaha ma 
quívicoo i nuú ndóho ná yáha, áchí 
de. 29Te ni cahán Abraham jiín de: 
Je cánevaha i tutu jee ní tee Moisés 
jiín táca tée ni canacani jnúhun 
Yaá Dios. Suu yúcuán na chúhun 

ni i, áchí Abraham. %%Te ni cahán 
tucu tée cúcá: Vesú súcuan, Táta 
Abraham, te núu iin ñayuu ni jihi 
quihin nui i, yúcuán na te nacani 
ni i jeé stóo i cuéchi i, áchí de. 31 Te 
ni cahán Abraham jiín de: Núu 

tu chúhun ni i jnúhun ni nacani 
Moisés jiín táca tée ni canacani 
jnúhun Yaa Dios, suni ma candíje 
cuiti i núu natecu iin ndiyi quihin 
nuü i, áchí de. 


Xeén coo siqui ñáyuu squívi jnáhan 
nuú cuéchi 
(Mt. 18.6-7, 21-22; Mr. 9.42) 
1 Te ni cahán Jesús jiín tée 
cáscuáha jíín yá: 

Máni íyó jée nducú squívi ñayuu nuú 
cuéchi. Te nacá xeén ndoho ñayuu jeé 
squívi jnáhan nuú cuéchi. ?Váha ga 
núu ni conuhni iin yoso cáhnu sucún 
i te quée i chiji ndute mar, vésú jeé 
squívi i tin súchi lúlí yáha núu cuéchi. 
3Coto ma sáha ró súcuan jíjnáhan ró. 

"Te núu jnáhan ró sáha de cuéchi siquí 
ro, te cahán ro nuú de. Te núu nacani ni 

de, te cone cáhnu ni ro nuü de. “Te núu 
uxa jínu jee fin quivi sáha de cuéchi 
siqui rō, te núu uxa jínu nácani ni de te 
cahan de jíín ró jeé cone cáhnu ni ro chi 
ma sáha ga de, te cánuú cone cáhnu ni 
rð nuú de. Achí yá. 


Jeë yóhyo cújéhnu jnúhun cándije 

5Te tée cácuu apóstol ni cacahán 
de jíín Jítoho yo: 

Sáha ní jée nihin ga candíje ná 
jée sáha Yaá Dios jeé cájican na nút 
ya, achí de. 

6Te ni cahán maá Jítoho yo jiín de: 

Núu cácandije ró vēsú iin tíhlí-ni, 
nájnúhun iin ndiquin mostaza 
jes tihlí-ni cáa, te cuu cahán rō 
jee núyühndu yáha na quénda te 
nucondichi nde nuú mar, te coo 
nájnúhun cahán ro. 


Jeé cánuú squícu vaha yó núú yá 

T'Ndé iin ró íyó mozo ro jee jítu de 
chí ndíto de guiti ndéca ró, te núu ni 
najinü de vehe ró, te tu cáhán ro jiín de 
jee cúcoo de caji de staa. Chi sa suhva 
cáhán ro: Sáha ró ndeyu cuxíni ri, te 
cani ró cóho ri. Te núu ni cuu ni yeji ri ni 
jihi ri, yücuán na te caji maá ró coho ró, 
cácahan ro. 9Te cácahan ro jeē tu cánuú 
nacuatáhú ró nuü mozo núu ni sáha de 
jniñu ní ndacu ró, chi jeé cánuú sáha de 
cúu. 10Te suni súcuan máá ró jijnáhan 
ró, cácuu ró mozo Yaá Dios. Te núu ni 
casquícu ró táca jniñu ní ndacu ya nuú 
ro, te cahán ro: Tu cánuú nacuatáhú yá 
nuü ri, chi ni sáha ri máá-ni jeē cánuú 
sáha ri, achi ro. Achí yá. 

Jeé ní nasávaha ya uxi tée 
ndóho cuehy: stehyú 


11Te jíca Jesús ichi cuahán ya ñuu 
Jerusalén, te ni yaha ya cuahán ya 

mehñú región Samaria jiín Galilea. 
12Te ni jinú yá iin ñuu, te uxi tée 
ndóho cuehyt stehyú ni quendacoo 
de vejnahan de ya, te jícá ní 
cajecuiñt de. 13Te ni cacana jee de: 

Jesús, Maestro, cundáhú ni ni 
sáña, áchí de jíjnáhan de. 

14Te ni jito Jesús nuú de, te ni 
cahán ya jiín de: 

Cuángoo te stéén ro maá ró nuü 
taca sútú jee ní canduváaha ró, áchí 
yá. 

Te níní cuángoo de te ni 
canduvaha-ni de. S Yücuán na 
te iin-ni de ni nandió cóo de nuú 
Jesús, te cáhán jee de, nácuatáhú 
de nuü Yaá Dios jeē ní nduvāha de. 
16Te ni jecuiñt yití de nuú ya, te ni 
jequin de nuú de nde nuü ñúhun, 
te ni nacuatáhú de nuú ya. Te tée 
Samaria cúu de. 17Te ni cahán 
Jesús: 

¿A násuú ndihúxí de ni 
canduvaha? Te in ga de, ¿naun tu 
ní cánandicó de nacuatáhú de? 18 ¿A 
máñúhún-ni tée ñuu jicá yáha cúu 
jeé ní nandicó de nácuatáhú de nuú 
Yaa Dios? 

19Te ni cahán ya jiín tée ún: 

Ndocuiñt quinuhun ro. Chi ni 
candíje ró jée cuu nasávaha ri rohó, 
te jeé yúcuan ní nduvaha ró, áchí yá. 


Ndese coo quivi jeé ndíji ya ndacu 
ya jniñu 
(Mt. 24.23-28, 36-41) 

20 Te tée fariseo ni cacajnúhún de 
Jesús ndé quívi quejéé jóð ndácu 
Yaa Dios jniñu ini ñayiví. Te ni 
cahán ya jiín de: 

Ma quéē ndijin jee ndácu Yaa Dios 
jniñu. 21 Ni ma cúu cahán ñayuu: 
Yaha íne ya ndácu ya jniñu, chí: 

Yücuan íne ya, achi i. Chi je ndácu 
Yaā Dios jniñu mëhfu ró jijnáhan 
ró. Achí yá. 

22 Yücuán na te ni cahán ya jiín 
tée cáscuáha jíín yá: 

Quee tiempo jeé yóhyo cúu ni 
rō coto ró jée ndiji ruhú, Yaa ní 
nduu tee, te ma cóto ró jíjnáhan ró. 
23 Te cahán ñayuu jiín ró: Yaha íne 
ya, chí: Yíicuan íne ya, achi i. Te 
ma quíngoo ró condehe ró, ni ma 
cóndiquin ro i. 2+Chi nájnúhun sáha 
taja jee ndíndeé iin lado andiví te 
cúndijin nde inga lado, suni súcuan 
cuu quiví ndíji ruhú, Yaa ní nduu 
tée, chi ndihi ñayuu coto. 25 Te jíni 
ñúhún jée xíhna ga ndoho xeén 
ri, te ñayuu iyó vijna, squéhichi i 
ruhú. 26Chi nájnúhun ni cuu quivi 
ni íyo Noé, suni súcuan cuu quivi 
ndíji ruhú, Yaa ní nduu tee. 27 Chi 
quiví un ní cayeji i, ni cajihi i, ni 
canandaáha i, ni cajéhe i séhe síhí i 
jeé nándaha, nde ni jinú quivi jeé 
ni quívi Noé ini barco cáhnu jeē 
naní arca. Te ni cuun saú xeén, te 
ni ndaa ndute ni cajihi ndihi i. 8 Te 
suni súcuan ni cuu quivi ni íyo Lot. 
Ni cayeji i, ni cajihi i, ni cajeen i, ni 
caxicó i, ni cataji i itu, ni cajeni i 
vehe. 29Te quivi jeë ní quenda Lot 
ini ñuu Sodoma cuahán de, te ni 
cuun ñuhún jiín azufre ichi ándiví, 
te ni snáa ndihi ñayuu. 90 Te suni 
súcuan coo quivi jeē ndíji ruhú, Yaá 
ní nduu tee. 

31?Te quiví ún te ñayuu cáhiin 
yatá véhe, te ndajníñu i ñúhun ini 
vehe, cáhán ri jiín i jeë ma ndívi i 
naquihin i, chi cánuú cunu yachi 
i jeé cácu i. Te suni súcuan ñayuu 
casájniñu nuú ítu, ma quínuhun i 
vehe i jeë quíhin i ndajníñu i. 32 Te 

nucúhun ni ro ndese ni ndoho ñasihí 
Lot jeé ni jíhi ña. $3 Te núu ndé 
ñáyuu cuní i cácu i nuú jnúndóho 
quiji nuü i jeé siquí ruhú, núu 
súcuan te jnahnú ndetú i níí cáni. 
Te núu ndé ñáyuu, vesú na cúü i jeē 
siquí ruhú, te cotecu i níf cáni. 

34?Te cáhán ri jiín ró jeé quivi 
ndíji ri te quíxí uŭ tée iin jito 
jecuáa, te iin de naquihin ri, te inga 
de ndóo, chi tu ní cándije de. 35Te 
coo uü ñahan jeé ndíco cáhnu, te 
tin ña naquihin ri, te inga ña ndoo. 
36Te uü tée sájniñu de nuú ítu, te 
tin de naquihin ri, te inga de ndoo. 
Achí yá. 

37 Te jeé ní cajini de jnúhun yáha, 
te ni cacajnúhún de ya: 

¿Ndé mí coo súcuan nájnúhun ni 
cahán ní? Achí de. 

Te ni cahán ya jiín de: 

Nájnúhun jeé cutútú téji ndé-ni 
cúu nuü catú quiti ní jíhi, suni 
súcuan coo taca jéé ni cáhan ri 
ndé-ni cúu-ni nuü cáhiyo ñayuu. 


Jnúhun yátá síqui juez 
jiín ñahan viuda 
1 Te ni cahán ya tin jnúhun 
yátá jíín de jes cánuú jeē 
niní cácan tahú de, te ma ndínuu ni 
de jíín. ?Te ni cahán ya: 

Ni īyo iin juez ini tin ñuu. Te ni 
tu ndíso iyo de nuú Yaá Dios, ni 
tu yúhú de nui ní iin ñayuu. ?Te 
suni ñuu un íyó iin ñahan ní ndóo 
ndáhú. Te ñahan un jéhén-ni 
jéhén-ni ña nuü de, jicán ña jee 
na sándaa de siquí iin ñayuu jeé 
jíto uhú i ña. “Te cuehé quivi tu 
ní cúní de sándaa de, te yücuán 
na te ni jeni ni de: Vesú tu ndíso 
tyo ri nuú Yaá Dios, ni tu yúhú rí 

nuü ní iin ñayuu, Ste ñahan viuda 
yáha, yohyo stáhán ña ruhü, te jeē 
yúcuan na sándaa ri siquł ñáyuu jeé 
jíto uhú i ña. Chi núu tuú, te quejéé 
rí jnaniní ni ri jee quíji quíji ña. 
Achí de. Achí máá Jítoho yo. 

êTe ni cahán ga ya: 

Súcuan cúu jeé ni cáhan juez, 
tée tú ndaa. "Te Yaå Dios, nasúu 
súcuan cúu ya, chi sándaa ya siqui 
jníñu ñayuu ní nacaji ya jee nduú 
ñuú cácahan ndahú i jíín yá. Chi 
jnama ya i nuú taca jée cájito uhú 
i. ¿Te á cuéé jnama ya i? 8Cáhán 
ri jiín ró jee yachi. Te quivi ndíji 
ruhú, Yaá ní nduu tee, ¿á níhin ga 
ri ñayuu cácandije nihin ini ñayiví? 
Achí yá. 


Jnúhun yátá síqui tée fariseo 
jiín tée stútú xúhun renta 

9Te suni ni cahán ya jnúhun yátá 
yáha jíín jecu ñayuu jeé cájeni ni i 
jee ñáyuu ndaá cácuu i, te cájeni ni 
i jeē sava ga ñayuu tu cáhiyo ndaa: 

10 in tee fariseo cuahán de templo 
jeé cacán tahú de. Te iin tee stútú 
xúhun renta suni cuacacán tahú 
de templo. 11 Te tēe fariseo, índichi 
de, te súcuan ni jicán tahú de: Táta 
Yaa Dios, na cútahū na núü ní, chi 
tu cúu ná nájnúhun cándaa sava ga 
tée, tee cuíhná, tée néé, tee cásíguí 
ndée jnáhan cácuu de. Ni tu cúu 
ná nájnúhun cáa tee yúcuan jéē 
stutú xúhun renta jeé scáa ga de 
jícán de nuú ñáyuu. 12Te ui jínu jeé 
semana iyó ndite ni na núü ní, te 
jéhe ná nui ní ¿in iin siquí taca úxi 
ndajníñu níhín na, áchí de. Te tée 
stútú xúhun renta, ni jecuiñi jicá 
de nuú templo, ni tu ní chúndeyí 
ni de jeé ndonehen de nuu de, chi 

sa suhva ni cani de yiqui jícā de 
jee cucuíhyá ni de. Te ni cahán de: 
Táta Yaa Dios, cundáhú ni ni sáða, 
chi tee íyó cuéchi cúu ná, áchí de. 
14Te cáhán ri jiín ró jeé tée stútú 
xúhun renta, ni jetáhú Yaa Dios 
de, te cuanuhun de vehe de. Te 
tée fariseo chi tu ní jétáhú yá de. 
Chi ñayuu jeé sajéhnu i máá i, sa 
ndululí i. Te ñayuu jee sálulí i máá i, 
sa ndujéhnu i. Achí yá. 


Jee ni jícān tahú Jesús jehe súchi lúlí 
(Mt. 19.13-15; Mr. 10.13-16) 

15Te ni quecoo ñayuu jiín súchi 
lúlí núü Jesús, jee na sóó yá ndaha 
ya xini i. Te tée cáscuáha un ní 
cajini de jeé súcuan cúu, te ni 
cacahán de nuú ñáyuu véjicoo jíín i. 
16Te máá Jesús ni cana ya de, te ni 
cahán ya: 

Cuaha jnúhun na quíjicoo süchi 
lálí jíña nuu ri, te ma cási ro jeé 
quíjicoo i. Chi ñayuu jeé ndió cóo 
ni i cani ni i nájnúhun súchi yáha, 
suu i quívi ndaha Yaa Dios jeé 
ndacu ya jniñu nuú i. 17 Te jendaá 
cahán ri jiín ró, núu iin ñayuu tú 
cuatáhú i jeë ndácu Yaá Dios jniñu 
nuü i, nájnúhun jétáhú iin súchi lúlí, 
ma quívi cuiti i ndaha ya, achí yá. 


Jnúhun tée cúcá 
(Mt. 19.16-30; Mr. 10.17-31) 

18Te iin tée cújéhnu ni cajnuhún 
de ya: 

Tée vaha cúu ní Maestro. ¿Te na 
jniñu váha sáha ná te nihin tahú na 
cotecu na níí cáni andiví? Achí de. 

19 Te ni cahán Jesús jiín de: 

¿Naun cáhán ro jeē tée vaha cúu 
ri? Tú ni tin tee vaha íyó, chi máá 
iin-ni Yaa Dios. 2 Je jíní rð tacá 

jniñu ní ndacu Yaa Dios: Ma cosíquí 
ndée jnáhan ró. Ma cáhni ro ndiyi. 
Ma sacuíhná ró. Ma sajnúhún ró. 
Cuatáhú ró nuü tatá ro nuü naná ro. 
Achí yá. 

21 Te ni cahan maá de: 

Tacá jniñu yáha je ni squícu ná 
ndé ná lulí ná, achí de. 

22Te Jesús ni jini ya jnühun yáha, 
te ni cahán ya jiín de: 

Hn na jniñu cúmani sáha ró núu 
súcuan. Xicó ndihi jeé névaha ró, te 
cuáha ró núü ñáyuu ndahú. Te nde 
andiví cuáha ya jee váha ndasí núú 
rð. Yücuán na te quiji ró condiquin 
rð ruhú, achí yá. 

23Te ná ni jini sóho de jnúhun 
yáha, te yohyo ni cucuíhyá ni de, 
chi cúcá ndasí de. 24Te jíto Jesús 
jeé súcuan cúcuihyá ni de, te ni 
cahán ya: 

Tée cúcá chi yohyo yií quívicoo 
de ndaha Yaá Dios jeé ndacu ya 
jniñu nuú de. 25Yachi ga yaha iin 
camello yaú yutícui vesú jeē quívi 
iin ñayuu cucá ndaha Yaá Dios jeé 
ndacu ya jniñu nuü i, áchí yá. 

26Te tée ní cajini jnúhun yáha, ní 
cacahán de: 

¿Ndé ñáyuu cúu jeé cácu núu 
súcuan? Achí de. 

27Te ni cahán ya jiín de: 

Ñayuu chi ma cúu squívi i máá i 
ndaha Yaā Dios, te máá yá chi cuu 
sáha ya, achí yá. 

28 Yücuán na te ni cahán Pedro: 

Saña jíjnáhan ná ní castóo ná 
ndihi jee cánevaha ná, te cándiquin 
na níhín, áchí de. 

29Te máá yá ni cahán ya jiín de: 

Jendaá cahán ri jiín ró jijnáhan 
ró, núu na-ni ñayuu stóo i vehe, 
chí tátá, chí ñani, chí ñasihí, chí 

séhe, jee siquí jeé scáca i jnúhun 
jee ndácu Yaá Dios jniñu nuú ñáyuu, 
30 núu súcuan te nanihin cuehé ga 

i ini ñaytvi yáha, te tiempo quiji te 
cotecu i níí cáni, áchí yá. 


Jeé ni cáhán tucu ya jeē cúú yá 
(Mt. 20.17-19; Mr. 10.32-34) 

31 Te ni cana síin ya ndihúxí uü 
tée cáscuáha jíín yá, te ni cahán ya 
jiín de: 

Vijna je cuángoo yó ñuu Jerusalén. 
Te yücuan squícu ndihi jnúhun 
ndese ndoho ruhú, Yaa ní nduu tee, 
nájnúhun ni catee tée ni canacani 
jnúhun Yaá Dios nde jenahán. 32Chi 
ñayuu nastúu i ruhú nuú tée nación 
Roma jeé cáyücú Jerusalén cándacu 
jniñu. Te tée un sácata de nui ri, te 
cahán neé de nui ri, te testhí de 
nuú ri. 33Te cani de ruhu, te sáá te 
cahni de ruhú. Te nuú uní quivr te 
natecu ri. Achí yá. 

34Te máá de tu ní cájecúhun cuiti 
ni de táca jnúhun yáha. Chi jnúhun 
yií cúu, te tu ní cúu jecúhun ni de 
jee cahán ya. 


Jeē ní nasávaha ya iin tēe cuáá ñuu 
Jericó 
(Mt. 20.29-34; Mr. 10.46-52) 

35Te ni cuyajni ya cuahan ya ñuu 
Jericó. Te iin tée cuáá néne de yuhíchi, 
jícán de caridad. *$Te ni jini sóho 
de jee yáha cuehe ñayuu cuangoo 
i, te ni cajnúhún de naun cuángoo 
i. 37Te ni cacahan i jíín de jeé Jesús, 
tée ñuu Nazaret, yáha ya cuahán ya. 
38 Yücuán na te ni cana jee de: 

Jesús Séhe yucün David, cundáhú 
ni ni sáña, áchí de. 

39Te ñayuu cuangoo ichi núú ya, 
ni cacahán i nuü de jeé na cási de 

yuhu de. Te máá de víhyá gå ni 
cana jee de: 

Máá ní jee cúu ní Séhe yucün 
David, cundáhú ni ni sáña víi, achí 
de. 

4Yicuán na te ni jecuiñ Jesús, 
te ni cahán ya jeé na quíndeca i de. 
Te nuu ní cuyajni de nui ya, te ni 
cajnühun yá de: 

41 ¿Na vé cuní rð jeé sáha ri jiín 
ró? achí yá. 

Te ni cahán de: 

Jeé na ndúndijin tinúu ná cuní na, 
áchí de. 

Te ni cahán Jesús jiín de: 

Ndundijin tinúu ró núu súcuan. Ni 
candíje ró jeé cuu nasávaha ri rohó, 
te jeé yúcuan ní nduvaha ró, áchí 
yá. 

43Te ni ndundijin-ni tinüú de, te 
ni ndiquin de ya, te nácuatáhú de 
nuú Yaá Dios. Te ndihi ñayuu jee ní 
cajito i, suni ni cacahán i jee yóhyo 
váha Yaá cúu Yaā Dios. 

Te ni quivi Jesús ini ñuu 


19 Jericó, te ni yaha-ni ya 


cuahán ya. ?Te yücuan íyó iin tée 
cúcá nání de Zaqueo, te cújéhnu de 
nuú tée cástútú xúhun renta. Te 
cúní de coto de návaha cuni de 
ndé iin cúu Jesús. Te tu ní cúu, chi 
cuehé ñayuu cuangoo i jíín yá, te 
ndiqui-ni cáa de. “Te jínu de ni 
cosnüú de. Te ni caa de xini tin 
nuyúhndú návaha coto de nuü ya, 
chi yúcuan yáha ya quihin ya. 5Te 
ni jinú ya yúcuán, te ni ndacoto 
ndaa ya nuú de. Te ni cahán ya: 

Zaqueo, yachi nuu ró, chi jíni 
ñúhún jée ndóo ri vehe ró vijna, 
áchí yá. 


Jnúhun Zaqueo 

6Yūcuán na te ni cusit ni de, te 
yachi ni nanuu de, te ni jeca de ya 
cuahán de jíín yá vehe de. "Te ni 
cajito ñayuu jes súcuan ni cuu, te 
ni cacahán i siquí ya jeē cuahán yá 
ndoo ya vehe iin tée sáha cuēchi. 
8Yücuán na te ni ndocuiñí Zaqueo, 
te ni cahán de jíín máá Jítoho yo: 

Vijna te sava ndihi ndajníñu ná 
chi cuaha ná núü ñáyuu ndahú. Te 
núu ni scáa ga na ní jicán na xúhun 
nuú ñáyuu, te nacuáha ná úni gå 
siquí naquihin i, áchí de. 

9Te ni cahan Jesús: 

Vijna te vehe yáha je ni cácu ¿in 
tée jeé ma jnahnú ndetú de, chi ni 
candíje de nájnúhun ni candíje jíí 
de Abraham. *%Chi ruhú, Yaa ní 
nduu tée, ni quiji ri nducú rí ñayuu 
jeé jnahnú ndetú, te jnama ri i, áchí 
yá. 


Jnúhun yátá sígur uxi 
mozo jiín xúhun 

11Te nuú ñáyuu ní cajini taca 
jnúhun yáha, ní cahán gå Jesús 
tin jnúhun yátá jée steén ya ndese 
coo quivi ndíji ya. Chi je ni cuyajni 
ya ñuu Jerusalén, te cájeni ni i jeé 
víjna ñúhún quejéé jée ndácu ya 
jniñu sáha Yaá Dios. 12 Te ni cahán 
ya: 

Hn tée cújéhnu cuahán jicá de 
inga nación, návaha nihin jníñu 
de cuu de rey, te ndiji de ndacu de 
jniñu. 19Te nde ná tu quihin de, te 
ni cana de uxi mozo de, te nuú ¿in 
tin i ni jehe de ¿in xúhun jée ndeé 
yahu ndasí. Te ni cahán de jíín i: 
Sájniñu ró jéē na ndúcueheé xúhun 
yáha jíjnáhan ró níní jée quihín 
ri te ndee ri, achí de. 14Te ñayuu 
nación de cáquití ni i nuú de, te 


157 


ni catají i jecu tee cándiso jníñu 
cuangoo yatá de jeé cahán: Tu 
cánujnahan ni ñayuu nación na jée 
cuáha ní jniñu nuú tée yáha jéé cuu 
de rey nuü i, áchí. 15Te vesú súcuan 
te ni nihin jníñu de cuu de rey, te 
vendiji de nación de. Te nuú ní 
ndee de, te ni ndacu de jniñu jeë na 
quíjicoo mozo jeé ni jéhe de xúhun 
núú, návaha na cúni de nasaa ni 
canihin ¿in ¿in i siquí. *$Te ni quee 
iin mozo un núú de, te ni cahán i: 
tin xúhun jée ni jéhe ní núü ná, ni 
nduu uxi, achí i. Te ni cahān maá 
rey: Vaha mozo cúu ró, te vaha ni 
sáha ró. Chi ni squícu vaha ró jíín 
tin jniñu lálí-ni, te vijna te sáha ri 
jeé cujéhnu ró ndacu ró jniñu nuú 
uxí ñuu jníi ri, achí de. 18 Te ni quee 
inga mozo, te ni cahán i: fin xúhun 
jéé ni jéhe ní núú ná, ni nduu uhün, 
achí i. 19 Te suni ni cahán de jíín 
mozo un: Róhó, cujéhnu ró ndacu 
ró jniñu nuü uhún ñuu jníi ri, achí 
de. Te ni quee inga mozo, ni 
cahán i: Yāha nácuaha ná xúhun ní, 
chi ni chuvaha ná ini tin pañuelo. 
21Chi ni yúhu ná nihín, chi tée 
xeén cúu ní. Chi cuehé gå nándacan 
ní vesú jee ni jéhe ní, te cuehé ga 
cuní ni vesú jee cúu sáha mozo ni, 
áchí de. 22Yucuán na te ni cahán 
rey: Mozo neé cúu ró núu súcuan, 
te jíín jnúhun ni cahán ro te sándaa 
ri jeé iyó cuéchi ró jée tu ní sájniñu 
ró jíín xúhun rí. Chi jéni ni rð 

jeē tée xeén cúu ri, te cuehé ga 
nándacan ri vesú jeé ni jéhe ri, te 
cuehé gå cuní ri vesú jee cúu sáha 
mozo ri. 4 Núu súcuan ¿te naun 

tu ní chúne ró xúhun rí vesú nuú 
banco? Te jeé ní ndee ri te naquihin 


ri xúhun rí nde jiín séhe xúhun núú. 

Achí de. 24Te ni cahán de jíín ñáyuu 
cáhiin yücuán: Quende xúhun jína 
nuú i, te cuaha ró nút mozo jeé 
névaha uxi, achí de. Te ñayuu un 
ní cacahán i jíín de: Te ndese, chi 
je névaha de uxi, achí i. 26Te ni 
cahán tucu rey: Cáhán ri jiín ró jee 
ñáyuu je névaha, sa quiji ga nui i, 
te conevaha cuehe i. Te ñayuu jeé 
tu névaha, sa cujiyo-ni vesú jecu 
jeé névaha i. 27Te tée jeé cájito uhú 
ruhu, jeē tu ní cánujnahan ni de 
jeé cuu ri rey nuú de, cuáquihin de 
na quíjicoo de yahá. Te cahni ro de 
coto ri, achí de. Achí Jesús. 


Jeé ni quívi Jesús ñuu Jerusalén 
(Mt. 21.1-11; Mr. 11.1-11; Jn. 12.12-19) 

28Te nuü ní ndihi ni cahán 
yá jnúhun yáha, te ni jica ga ya 
cuahán ya ñuu Jerusalén. 22 Te nuú 
ní cuyajni ya ñuu Betfagé jiín ñuu 
Betania, yajni nuú íne yucu nání 
yucu Olivos, te ni tají yá uŭ tée 
cáscuáha jíín yá jee quíngoo de. 
30Te áchí yá jiín de: 

Cuáhán ñuu lulí íne ichi núú. Te 
núu ni quivi ró, te nihin rō ¿in 
burro núhní tł, jee ní tin tee ná tu 
coso de ti. Te ndají ró ti quiji ró jíín 
tí. 31 Te núu ndé iin cajnúhún naun 
cándají ró tt, te cahán ro jiín: Máá 
Jítoho yo jíni ñúhún yá tī, achi ro. 
Achí yá. 

32Te cuangoo tee ni tají yá, te ni 
canihin de ti nájnúhun ni cahán ya 
jiín de. 33Te jeé cándají de ti, te ni 
cacahán jitoho tł jiín de: 

¿Naun cándají ró burro ri? achí. 

34Te ni cacahán de: 

Máá Jítoho yo jíni ñúhún yá tz. 

35Te ni ndecoo de jíín tí nuú Jesús. 
Te ni casoó de sahma de siquí ti, te 

ni casáha de jee ní jecosó ya siqur 
tr. 38 Te ná-ni cuahán ya, sáá cáscáá 
ñayuu sahma i ini ichi. 3” Te nuü 

ní cuyajni ya nuü cúun ichi yucu 
Olivos, te ndihi ñayuu cácandfje jeé 
cándiquin i ya, ni caquejéé i cácusit 
ni i, te cácana jee i jeë yóhyo vaha 
Yaa cúu Yaa Dios siqui tacá jniñu 
jéhnu ni sáha ya ni cajito i. 38 Te 
áchí i: 

Yohyo vaha Yaa cúu Rey jee véji 
jíín jniñu máá Jítoho yo Yaá Dios. 
Te sáha ya jeé cóo mani yo jiín Yaá 
Dios andiví. Te yohyo cújéhnu Yaa 
Dios, achí i jíjnáhan i. 

39 Yücuán na te jecu tée fariseo 
cáhiin mehñu ñáyuu cuehe ún, ní 
cacahán de jíín yá: 

Maestro, cahán ni núü ñáyuu 
cándiquin nihín jée na cási i yuhu 
i, áchí de. 

40Te ni cahán Jesús: 

Cáhán ri jiín ró jee núu ñayuu 
yáha na cási i yuhu i, te taca yúu 
chi cana jee, áchí yá. 

4 Te nuü ní cuyajni ya Jerusalén, 
te ni jito ya ñuu ún, te ni ndahyú yá 
siqui. Te ni cahán ya: 

Róhó ñáyuu Jerusalén, yóhyo ni 
cuu ni ri jeé na jécuhun ni ro jeë 
cuu ndumani ro jiín Yaá Dios sáha 
ri. Te siquí jeé tu cácandije ró, te 
vijna chi ma cúu ga jecúhun ni ro. 
43Chi quee quivi jeé coo jnúndóho, 
te ñayuu cájito uhú rohó, cuicó 
ndúu i ñuu ro, te casi cutú i jíín 
yúü, te taca lado ndonda i siqui ro. 
44Te ndihi vehe scótúú i, te cahni i 
róhó jíjnáhan ró. Te ma stóo i ni tin 
vehe jeé cóso jnáhan ga yuú. Chi ni 
quiji ri nde nuú Yaā Dios jeé jnáma 
ri rohó, te tu ní cácandíje ró. Achí 
yá. 

Jeë ní quenehen ya ñayuu ini templo 
(Mt. 21.12-17; Mr. 11.15-19; Jn. 2.13-22) 
45Te ni quivi ya ini templo cáhnu, 

te ni quejéé yá quénehen ya táca 

ñáyuu cájeen quiti te cánaxico núú 
ñáyuu jeé soco i. 6Te ni cahán ya 

jiín i: 

Yósó núü tútu ii jeë cahán Yaá 
Dios: Vehe ri chi vehe nui cájican 
tahú cúu, áchí Yaā Dios. Te máá ró 
jijnáhan ró, chi nájnúhun yaú cava 
ñacuihna ní canasáha ró, áchí yá. 

47 Te ndiquivr ni steén ya jnúhun 
ini templo. Te sutú cácujéhnu jíín 
tée cástéén tutu ley Yaá Dios jiín 
tée cácujéhnu nuü ñáyuu ñuu ún, 
cánducú de modo ndese cahni de 
ya. “Te tu cánihin de modo sáha 
de, chi ndivii ñayuu yohyo cájetáhú 
i cájini nahín i jnúhun cáhán ya. 


Siqui jeé ndíso jníñu Jesús 
(Mt. 21.23-27; Mr. 11.27-33) 
2 Te iin quivt steén ya 
jnúhun nuü ñáyuu ini 

templo, te nácani ya jnúhun jeé 
jnáma Yaa Dios ñayuu. Te ni quecoo 
sutú cácujéhnu jíín tée cástéén tutu 
ley Yaå Dios jiín táca tée jéhnu 
cándacu jniñu. ?Te ni cacahán de: 

Castúhún, ¿ndé ní nihin jníñu 
ró jée sáha ró jniñu yáha? ¿Te ndé 
iin ni tee jniñu siqui ro jeé sáha ró 
súcuan? Achí de. 

3Te ni cahán Jesús jiín de: 

Suni ruhú cajnúhun rí rohó ¿in 
jnúhun jíjnáhan ró. Castúhun nút 
ri: 4¿Ndé iin ni tee jniñu siquí Juan 
jeé ni scuándute de? ¿A Yaá Dios 
chí táca tée? Achí yá. 

Syücuán na te ni candajnúhun 
máá de: 

¿Ndese cahán yo? Núu cahan yó 
jes Yaá Dios ni tee ya jniñu un sígur 
Juan, te cahán de jíín yó: ¿Najehe 
tu ní cácandije ró de núu súcuan? 

6 Te núu cahán yo jeé ñáyuu ni 
catee jniñu un sígur de, te ndivii 
ñayuu cahni i yóhó jíín yúu, chi 
cácandíije i jeē tée ni nacani jnúhun 
Yaá Dios ni cuu ndije Juan, achí de 
cácahán maá de. 

7Te ni cacahán de jeé tu cájini de 
ndé iin ni tee jniñu siqu Juan jee 
ni scuándute de. 8 Yücuán na te ni 
cahán Jesús: 

Ni ruhú, suni ma cáchi ri nuú rō 
ndé iin ni tee jniñu siqui ri sáha ri 
jniñu yáha, áchí yá. 


Jnúhun yátá síqui tee néé cásájniñu 
nuú uva 
(Mt. 21.33-44; Mr. 12.1-11) 

Te ni quejéé Jesús cahán yá 
jnúhun yátá yáha jíín ñáyuu ún: 

Hn tée ni nachuhun de cuehé uva 
nuú ñúhun de. Te ni stóo de nuü 
sava tee sájniñu nuú, te cuu sava 
de ndeheé jiín. Te ni tee de ichi jeé 
cuahán nahán de inga ñuu. Te 
máá tiempo ndutútú uva, te ni 
tají de iin mozo cuahán nuú tée 
cásájniñu ún, návaha naquihin de 
sava ndehē uva un. Te tée un ní 
cacani de mozo, te ni canatají de 
i cuanuhun i súcuan-ni. 11 Te tee 
chíí uva ni tají tucu de inga mozo 
cuahán. Te tée cásájniñu ún, suni 
ni cacahán ndevaha de nui i, te 
ni cacani de i, te ni canatají de 
i cuanuhun i súcuan-ni. 12 Te tēe 
chíí uva ni tají tucu de inga mozo 
cuahán. Te tée cásájniñu ún, suni 
ni castújí de mozo un, te ni cascúnu 
de i. 

137Yucuán na te ni cahán tée chíí 
uva: ¿Ndese sáha ri? Na tájí rí sehe 
ri jeë maní ri jiín, chi sanaa te núu 
ni cajito de i te coo yíñúhún de nuú 
i. Achí de. 14Te tée cásájniñu ún, ná 
ni cajito de jeé véji i, te ni cacahán 
de: Tée chíí táhú cúu jee véji ún. Na 
cáhni yo de, te ndóo tahú de cuu 
máá yó, achí. 15 Te ni caquenehen 
de i inga lado, te ni cajehni de i, 
áchí yá. 

Te ni cajnúhun yá de: 

Núu súcuan ¿te ndese sáha 
tee chíí uva jiín tée cásájniñu 
ún? 16Ndiji de te cahni de tée un 
jíjnáhan, te cuáha de ñuhun cáá 
uva un núü inga sava tee sájniñu 
nuú, achí yá. 

Te jeé ní cajini ñayuu jnúhun 
yáha, te ni cacahán i: 

AI, núu ma cóo cuiti súcuan víl, 
achí i. 

17Te ndéhé yá nui i jíjnáhan i, te 
ni cahán ya: 

Núu súcuan ¿te á cájecúhun ni rō 
jnúhun yáha jée yosó núü tútu ii jeé 
cúu ri nájnúhun iin yuú? Chi áchí 
tutu: 

Yui jee ní casquéhichi tee cájeni 

vehe, 

yuú yáha nduu jeé quítuu vehe. 
Achí. 18Te ñayuu tu cácandíje, 
ndoho i nájnúhun ndóho ñayuu jeé 
cotúú siquí yuú te jnáhnú i. Te quivi 
sándaa Yaá Dios cuéchi, te ñayuu 
tu cácandíje, ndoho i nájnúhun 
ndóho ñayuu jeé nínga yuú siguii 
te cundihi i sáha. Achí yá. 


Siquí xúhun renta 
(Mt. 21.45-46; 22.15-22; Mr. 12.12-17) 
19Yucuán na te sutú cácujéhnu 
jíín tée cástéén tutu ley Yaá Dios, 

ni cacuni de jnii de ya maá hora 
un. Chi ni cajecühun ni de jeé siquł 
maá de cúu jnühun yátá ní cahan 
ya siqui tée cásájniñu nuü uva 
jiín tée cájeni vehe. Te tu ní cúu, 
chi cáyúhú de jee quiti ni ñayuu. 
20Yiicuán na te ni catají de jecu 
tée cuacoto yuhu de ya, te tée un 
cásáha-ni de jeē tée ndaa cácuu de. 
Te cánducú de sáha de jeé cahán ya 
tin jnúhun jee nihín de cuéchi siquí 
yá, te quindeca de ya nuú tée cúu 
gobernador. 21 Te ni cacahán de: 
Maestro, cájini na jéé cahán váha 
ní, te stéén ndaa ní. Te tu sáha ní 
cuenta ndese cúu iin ¿in ñayuu, chi 
inuú-ni sáha ní jíín i. Te stéén ndaá 


ní ndese squícu ñayuu nuú Yaa Dios. 


22Núu súcuan te cachi ní: ¿A íyó 
váha jeē chúnaa yó renta nuú rey 
nación Roma jeé jníi nación yo, chí 
tuú? áchí de. 

23 Te ni jini yá jeé cácuni de stáhú 
de ya, te ni cahán ya jiín de: 

éNajehe cájito ndee ro ruhú? 
24Stéén ¿in xühún na cóto ri. ¿Ndé 
tin nuü cúu jeé ndeé nuú xúhun 
yáha, te ndé síhví cúu jee ndeé 
yahá? áchí yá. 

Te ni cacahán de jíín yá: 

Nui jiín síhví rey un cúu, áchí de. 

25 Yücuán na te ni cahán ya jiín 
de: 

Núu súcuan te nacuáha ró núü 
rey un jée yíhi cuenta nuu de, te 
nacuáha ró núú Yaā Dios taca jéé 
yíhi cuenta nuŭ maá yá, achí yá. 

26Te taca tée ún tu ní cúu nihin 
de cuéchi siqui ya jiín ni ¿in jnúhun 
cáhán ya, cájito jínúú ñayuu. Chi 
sa ni canaa ni de jee ndichí ní stió 
cuíñí ya jnúhun nuü de, te tuá na 
vé ni cácahán de. 

Jeé ní cacajnúhún de siqui jeē 
nátecu ndiyi 
(Mt. 22.23-33; Mr. 12.18-27) 

27 Yücuán na te jecu tée grupo 
saduceo ni quecoo de nuü ya. Te 
tée un cácahan jeé tu nátecu cuiti 
ndiyi. Te ni cacahán de jíín yá: 

28 Maestro, Moisés ni tee de nui 
tútu jeē cánevaha yó: Núu iin tee 
cuu de, te ndoo ñasihí de, te núu tu 
ní íyo sehe de jíín ña, núu súcuan 
te cánuú jeé fani de naquihin 
ñasihí de, te sehe de jeé cácu jíín 
ña nucuiñ i nuú ndíyi fani de, áchí 
tutu. ??Núu súcuan te ni iyo uxá 
fani. Te tée núú ní quijnáhan de 
jíín ñahan. Te ni jihi de, te tú sehe 
de ní íyo. 3 Te tée uú ni naquihin 
de ña, te suni ni jihi de, te tú na 
séhe de ní íyo. 91 Te tée uni ni 
naquihin de ña. Te suni súcuan 
ndihúxá de ni condeca de ña, te ni 
cajihi ndihi de, te ni iin de tú séhe 
de ní íyo. 32 Te jeē sándihí te suni 
ni jihi ñahan ún. 33 Núu súcuan te 
núu na nátecu de jíjnáhan de quivi 
nátecu ndtyi, ¿te ndé iin de cuu 
ña ñasihí de? Chi ndihúxá de ni 
condeca de ña. Achí de jíjnáhan de. 

34Yucuán na te ni cahán ya jiín 
de: 

Ñayivi yáha chi cáquijnáhan 
tee jíín ñahan. 35 Te ñayuu vaha 
jeé natecu i quívicoo i andiví, ma 
quijnáhan ga i yúcuán, chi tuá na 
jnuhun quijnáhan tee jíín ñahan 
coo. 36Ni ma cúü cuiti ga i, chi 
coo i nájnúhun ndajéhé Yaá Dios. 
Te séhe Yaá Dios cuu i, chi je ni 
canatecu i. 37 Te suni máá Moisés 
cáhán de jeé nátecu ndiyi, chi ni 
tee de nuú tútu ndese ni cahán 

yá jiín de mehúu yúcü jeē cayú 
yáñuhin. Chi ni cahán de jee cúu 
ya Yaa Dios Abraham jiín Isaac jiín 
Jacob. 38 Te jeé ni cáhán de súcuan 
cúu jee ní cachi de jeé cátecu taca 
ndíyi. Chi vesú je ni cajihi i, te 
cátecu i nuú iyó máá yá, chi cúu 
ya Yaá sáha jeē técu ñayuu nií cáni. 
Achí yá jiín de. 

39Te jecu tée cástéén tutu ley Yaa 
Dios ni cacahán de: 

Vaha ni cahán ní Maestro. 

40Te tuá ni cáchundeyí ni de 
cajnúhún de ya. 


Siqui jeé cúu Cristo séhe yucun 
David 
(Mt. 22.41-46; Mr. 12.35-37) 

“Te ni cahán ya jiín de jíjnáhan 
de: 

¿Ndese cúu jeé cácahán ñayuu 
jeé Cristo cúu séhe yucún David? 
42Chi máá David suhva ni cahán de 
jnúhun ya nuü tútu Salmo: 

Máá Jítoho yo Yaa Dios suhva 
ni cahán ya jiín Jítoho rí, Yaa 
quiji: 

Cucóo ró lado váha ri nuú 
cujéhnu ró, 

43 te na sáha ri jeé quende rð 


poder taca jéē cájito uhú rohó. 


Achí Yaá Dios. Achí David. *4Te núu 
séhe yucün David cúu Cristo, ¿te 
ndese cúu jeé ni cáhan de jee Jítoho 
de cúu ya? áchí yá. 


Jee ni cáhan ya jeé iyó cuéchi de 
jíjnáhan de 
(Mt. 23.1-36; Mr. 12.38-40; Lc. 11.37-54) 
45Te ni cahán ya jiín tée cáscuáha 
jíín yá, te suni ni cajini sóho ndihi 
ñayuu: 

46 Coto má cándíije ró táca tée 
cástéén tutu ley. Chi cácusit ni 
de cáñuhun de sahma cáni jeé 
steén jeé cujéhnu de, cájica cuu 
de jíín. Te cánujnahan ni de jeé 
cahán yiñúhún ñáyuu jiín de nuú 
yáhu. Te cánujnahan ni de cucóo 
de nuü silla yiñúhún gá ini vehe ii 
sinagoga, jiín silla yiñúhún gá nuú 
víco cáyeji ñayuu. “Te cáquende de 
vehe ñahan ní caquendóo ndáhú. Te 
nahán cájican tahú de návaha cani 
ni ñayuu jeē tú na cuechi de. Tée 
yáha jíjnáhan de chi xeén ga ndoho 
de castigo. Achí yá. 


Jeé ni sóco ñahan viuda xúhún 
(Mr. 12.41-44) 
2 Te ná ni iyo ya ini templo, 
te jíto ya nuú ñáyuu cucá 

jée cáchuhun i cuehé xúhún ini 
taca yéjnú nuú cásoco i. ?Te suni 
ni jito ya nuú tin ñahan viuda jeé 
ndóho ndáhú, te ni chuhun ña uü 
centavo lulí ini yejnú ún. ĉTe ni 
cahán ya: 

Jendaá cahán ri jiín ró jee cuehe 
gå cúu jeé ni sóco ñahan viuda 
ndahú yáha, vēsú jee ní casoco taca 
gá ñayuu. “Chi tacá i ni casoco i 
jeé ni ndóo siquí xúhun cuéhe i. Te 
ñahan yáha, vesú ndahú ndóho ña, 
te ni chuhun ndihi ña jeé cótecu ña. 
Achí yá jiín de. 


Jee ní cachi ya jeé náā templo 
(Mt. 24.1-2; Mr. 13.1-2) 
5Te sava de ni cacahán de jeé luu 
cáa templo cáhnu, chi ni cuvaha 
jíín táca yúu luu jíín táca jée ní 
casocó ñayuu. Yiicuán na te ni 
cahán ya: 

6Ndihi jeé cájito ró yáha, quee 
quiví jeē ma cóso jnáhan ga ni iin 
yuú, chi ndihi jnanú, achí yá. 


Na seña coo nuú cuácuyajni ndihi 
ñayiví 
(Mt. 24.3-28; Mr. 13.3-23) 

7Te ni cacajnúhún de ya: 

Maestro, ¿ndé quívi coo taca jól 
ní cachi ní jéé coo? ¿Te na seña coo 
nuú cuácuyajni squícu taca jée ni 
cáhan ní? áchí de. 

8 Te ni cahán ya: 

Coto ró jéé ma stahú i róhó. Chi 
quijicoo cuehé tée jeé stahú jíín 
síhví rí, te cahán de: Máá rí cúu 
Cristo. Te suni cahán de: Je ni quee 
quiví ndihi ñayiví, achi de. Te ma 
cóndiquin ro de. *Te núu nihin ro 
jnúhun jeë táca lado iyó guerra te 
cándonda ñayuu siquí toho, te ma 
yúhu ró, chi cánuú jée xíhna ga coo 
súcuan, te ni ma jinú yachi quivt 
ndihi ñayiví. Achí yá. 

10 Te ni cahán ga ya: 

Ndonda nación sigui inga nación, 
te ndonda ñuu siquí inga ñuu jeé 
cuajnáhan. 1 Te cháha chúcuan 
jnaa téyí, te coo jnamaá jiín cuéhyt 
xeén. Te coo seña jéhnu ichi ándiví 
jée yúhú ndasí ñáyuu coto i. 

12”Te nde ná tu coo tacá jniñu 
yáha, te coto xeen i róhó, te jnii i 
róhó. Te quindeca i sava ró táca 
vehe ii sinagoga jeé cahán i cuéchi 
siqui ro. Te chune i sava ró vecáa. 
Te quindeca i sava ró núú taca 
rey jiín núú tācá gobernador, te 
cahán i cuéchi siquí ro jeé siquí jeé 
cácandije ró rúhú. Te jeé súcuan 
coo, te cuité núu ga jnúhun ri, chi 
nacani ndaá ro nuú de jíjnáhan de. 
14Núu súcuan te cundaaá ni rō jeé 

ma nácani ni rō xihna gå ndese stíó 
cuíñí rð nuú de te cacu ró. 15Chi 
ruhú cuáha ri jnúhun ndíchí cahán 
ro, návaha ñayuu jee cájito uhú 
rohó, ma cúndeyí i jíín ró ni ma 
cúu cahán i siqui ro. 16Te nde tatá 
rō, naná ro, fani ro, jnáhan ró, jíín 
amigo ro, nastúu i róhó núú ñáyuu 
xeén. Te cahni i sava ró. 1Te taca 
ñáyuu chi quití ni i nuü ro jeé siquí 
ruhú. 18Te ni tin ixi xíní ro jijnáhan 
ró ma náa, chi coto ya rohó. 19Te 
núu cuiñi nihin ró jíín jnúhun ri, te 
cotecu rō nií cáni. 

20?Te núu ni cajito ró jée ní cajicó 
ndúú soldado ñuu Jerusalén, te na 
jécūhun ni ro jeē jé yajni naa ñuu ún. 
21Yucuán na te ñayuu cáyicú región 
Judea, na cúnu i caa i yucu quingoo 
i. Te ñayuu cáyücú Jerusalén, na 
quéndacoo i quingoo i. Te ñayuu 
cáhiin nde rancho, ma nándicó i 
ñuu ún. 22Chi taca quívií un cuáha 
Yaa Dios castigo nuú ñáyuu jee siquí 
cuéchi i, návaha squícu táca jnúhun 
jeé yosó núü tútu. Te quivi ún 
nacá jeé ndahú ñahan cáñuhun séhe 
jíín ñahan cándeca yiquín, chi ma 
cúnihin ña cunu yachi ña. Chi yohyo 
xeén coo jnúndóho ini ñaytví, te 
quiji castigo xeén sigui ñáyuu yáha. 
24Te sava i cuu nuú guerra, te sava i 
quingoo preso nde tácá inga nación. 
Te ñayuu taca gá nación ndacu nihin 
i jniñu nuü ñáyuu ñuu Jerusalén, 
nde jinu tiempo jeé jéhe Yaā Dios 
jnúhun ndacu i jniñu. 


Ndese coo quivi ndiji Yaā ní nduu 
tee 
(Mt. 24.29-35, 42-44; Mr. 13.24-37) 
25?7Yucuán na te coo seña nuú 
níandii jíín núü yoó jiín núü quími. 

Te ini ñaytví te quiji jnúndóho xeēn 
siquí ñáyuu tācá nación. Te cunéé 
ni i, te yúhú i jeë níhin xeén mar 
te ndónda xeén ndute mar vēji nuú 
ñúhun. 26Te cuu sóó sava ñayuu jeé 
cáyúhú i cándetu i taca jnúndóho 
quiji siqur ñaytví. Te taca jéē íin 
andiví chi quisi i. 27 Yúcuán na te 
coto ñayuu nuü maá rí, Yaá ní nduu 
tée, ndiji ri jiín víco, te condiso ri 
cuehé poder, te yóhyo luu cujéhnu 
ri. 28Te núu ni quejéé táca jniñu 
yáha, te ndeyí coo ni ro, te cocunuü 
rð andiví, chi je yajni jnama ya 
rohó. Achí yá jiín de jíjnáhan de. 
29Te suni ni cahán yá jnúhun yátá 
yáha: 

Condéhe jíjnáhan ró ndese sáha 
nundeéhe higo jiín táca gá yujnu. 

30 Núu cájito ró jéé ní quejéé náne 
numa yújnu ún, te cájini ro jee 

jé yajni coo tiempo jihní. 31 Te 

suni súcuan núu ni cajito ró jée ní 
quejéé cúu tacá jniñu jee ni cáhan 
ri, yúcuán na te na jécúhun ni rō 
jeé ní cuyajni quiví ndacu Yaá Dios 
jniñu ini ñaytví. 

32 Jendaá cahán ri jiín ró jeé ma 
cúü ndihi ñayuu tiempo un, chi 
nde squícu ndihi jniñu ún. $9 Andiví 
jíín ñáyiví chi naa, te taca ¡núhun 
cáhán ri chi ma náa, chi ndihi 
squícu. 

34”Te coto ma stívi ró maá ró 
jijnáhan ró jéé sáha ró táca cuéchi, 
jíín jée najini ró, jíín jéē cujnéñu ró 
jíín táca ndajníñu cotecu ro, návaha 
tú sanaa ni ro te quee quivi un 
síqui ro. 35Chi nájnúhun jeé núu iin 
trampa, súcuan quee jnúndóho siqui 
ñáyuu cáyticu níí cáhnu ñaytví. 

36 Núu súcuan te ndito coo ni ro, 
te níní cácan tahú ro, návaha cuu 

cacu ró núü taca jnúndóho jeē quíji 
ún, te cuu cuiñi ró núü ruhu, Yaa ní 
nduu tee. Achí yá. 

37 Te ndiquivi steén yá jnuhun ini 
templo, te ndijnahan jecuáa jéndoo 
ya nde yucu jeé naní Olivos. 38Te 
taca jénéhen quécoo ñayuu nuú yá 
ini templo jeé cúni soho i jnúhun 
stéén ya. 


Jee ní casquíijnáhan de jnúhun jnii 
de Jesús 
(Mt. 26.1-5, 14-16; Mr. 14.1-2, 
10-11; Jn. 11.45-53) 
2 Yücuán na te ni cuyajni 
vico pascua jeé cáyeji 
ñayuu hebreo pan jeé tú na 
levadura yíhi. ?Te sutú cácujéhnu 
jíín tée cástéén tutu ley, ni canducú 
yuhu de modo cahni de Jesús, chi 
cáyúhú de jeé quit? ni ñayuu. 
3Te ni quivi Satanás ini anuá 
Judas jeé nastúu de ya. Te suni nání 
de Iscariote, te cúu de ¿in jnáhan 
jeé ndihúxí uú tēe apóstol. “Te ni 
jehén de ni candajnúhún de jíín 
táca sútú cácujéhnu jíín tée cándiso 
jníñu ini templo, núu ndese nastúu 
de ya nuú tée un jíjnáhan. 5Te tée 
un ní cacusit ni de, te ni cajejnúhun 
de jeé cuáha de xúhun núü Judas. 
STe ni jetáhú Judas, te ni nducú 
de modo ndese nastúu yuhu de ya 
hora jeé tú na ñayuu iyó. 


Jee ní jequin ya Cena yá 

(Mt. 26.17-29; Mr. 14.12-25; 

Jn. 13.21-30; 1 Co. 11.23-26) 

7Te ni quee maá quívi víco jeé 

cáyeji ñayuu pan jee tú na levadura 
yíhi, te suni quiví un cájehni i 
londe nájnúhun ni ndacu Yaá Dios 
jniñu jee sáha i vico pascua un. 

8Te Jesús ni tají yá Pedro jiín Juan 
quingoo de, te áchí yá jiín de: 

Cuángoo te sátúhva ró jée cuxíni 
yó vico pascua, achí yá. 

9Te ni cacajnúhún de ya: 

¿Ndé nuu cuní ni jéé guísátuhva 
ná? áchí de. 

10 Te ni cahán ya jiín de: 

Cuángoo ñuu yücuán, te núu ni 
quívicoo ró te najnáhan ró jíín iin 
tée ndíso quiyi ndute. Te condiquin 
rð de quihin ro jiín de nde vehe nuú 
ndívi de. Te cahán ro jiín tée chíí 
vehe ún: Achí máá Maestro: ¿Ndé 
tin cúu cuarto vehe ní cuaha núú ní 
núü cuxíni ya vico pascua jiín tée 
cáscuáha jíín yá, achi rð. 1?Yúcuán 
na te stéén de iin cuarto cáhnu 
nde xini véhe jeé je íyó túhva, te 
yücuan sátúhva ró jée cuxíni yó, 
áchí yá. 

13Te cuangoo de, te ni canihin 
de nájnúhun ni cahán ya. Te ni 
casátihva de jee cuxíni ya vico 
pascua. 

14Yūcuán na te ni jinú hora jeé 
cuxíni, te ni quee Jesús, te ni cucóo 
ya mesa jiín tée cácuu apóstol. 15 Te 
ni cahán ya jiín de: 

Yohyo ni cuu ni ri cuxíni ri jiín ró 
jijnáhan ró vico pascua yáha, vijna 
nde ná tu cuu rí. 'S Chi cáhán rí 
jiín ró jee ma cáji cuiti gå ri vico 
pascua, chi nde quiji quiví ndacu 
Yaá Dios jniñu níí ñayiví, te sáá te 
caji tucu ri, achí yá. 

17Te ni quihin ya tin copa ndúxi 
uva, te ni nacuatáhú yá, te ni cahán 
ya: 

Quihin copa yáha, te coho ró jíín 
jnáhan ró. 18Chi cáhán ri jiín ró jeë 
ndé vijna te ma cóho ga ri ndúxi 
uva, chi nde quiji quiví ndacu Yaā 

Dios jniñu níí ñaytví, te sáá te coho 
tucu ri. Achí yá. 

19 Te ni quihin ya pan, te ni 
nacuatáhú yá, te ni tahú cuéchí yá, 
te ni jehe ya nuü de jíjnáhan de. Te 
ni cahán ya: 

Yaha cúu yiqui cúñu ri jeē soco ri 
jeé chunaa ri cuechi ró jíjnáhan ró. 
Te níní caji ro súcuan jee cáñuhun 
ni rð ruhú jeē ni jíhi ri jehē ro. Achí 
yá. 

20 Te suni súcuan ni sáha ya jiín 
copa ndúxi uva, ná ni cuu ni cuxíni 
ya. Te ni cahán ya jiín de: 

Yaha cúu niñz ri jeē cuáha ri 
jee cúu contrato jeé, te cati jee 
ndundoo cuechi ró jíjnáhan ró. 

21Te vijna chi tée nastúu ruhú, 
néne de jíín rí nuü mesa yáha. 
22Chi ruhú, Yaa ní nduu tee, jendaá 
cúu jeé quihín ri cuu ri nájnúhun je 
ni sándaa Yaá Dios jeé súcuan coo. 
Te naca xeén ndoho tée jeé nastúu 
ruhu, achí yá. 

23Yiicuán na te ni caquejéé de 
cácajnühun jnáhan de ndé iin de 
cúu jeé nastúu de ya. 


Jeé ní cacahán de siqui ndé 
iin de cújéhnu ga 

24 Yücuán na te yðhyo ni cacahán 
de siquí ndé ¿in de cújéhnu ga nuü 
jnáhan de. 25Te ni cahán Jesús jiín 
de: 

Rey tacá nación chi cándacu 
nihin de jniñu nuü ñáyuu cájnii de, 
te cácahán i jeē tée cásáha vāha 
cúu jeē cácujéhnu nuú i. 26 Te róhó 
jíjnáhan ró, ma cóo ró súcuan. Chi 
núu ndé iin ró cújéhnu ga, te sa 
nasáha lulí ró maá ró. Te núu ndé 
tin ró ndácu jniñu, te sa nasáha 
ró máá ró tee jéjniñu nuú jnáhan. 

27 ¿Te ndé iin cúu jeé cujéhnu ga, á 
tée yéji nuí mesa, chí tée jéni coho? 
¿A násüu tée jeē yéji nuí mesa 
cúu jeé cujéhnu ga? Te ruhú nasúu 
súcuan cúu ri, chi ni nasáha ri maá 
rí nájnúhun tee jéjniñu nuu ro, chi 
veji ri sáha ri jee nihín tahú ro. 
28?Te máá ró cácuu tee jeé niní 
cáhiin jíín rí taca quívi jee ndóho 
ri jnúndóho. 22 Núu súcuan te 
nájnúhun ni sáha Tátá ri jee ndácu 
ri jniñu, suni súcuan sáha ri jee 
ndacu ró jniñu jíjnáhan ró. Te caji 
rð coho ró jíín rí ini ñuu nuú ndacu 
ri jniñu. Te cucoo ró tin iin mesa 
jeé sándaa ro jniñu ndihúxí uü 
yucún Israel. Achí yá. 


Jee ní cachi ya jeé yúhu Pedro cahán 
de jeé jiní de ya 
(Mt. 26.31-35; Mr. 14.27-31; Jn. 13.36-38) 

31 Te suni ni cahán maá Jítoho yó 
jiín Simón Pedro: 

Simón, cuni sóho ró, chi ni jicán 
Satanás rohó jíjnáhan ró jéé coto 
ndee rohó nájnúhun jeé síjin trigo, 
te stúu ndé ¿in ró cácuu nájnúhun 
paja jeé nayúhu ró, te ndé iin ró 
cácuu nájnúhun trigo jee candíje 
nihin ró. 32Te ni jicán tahú ri jehé 
rð návaha ma náyúhu ró jee ma 
cándíje ga ro. Te jee nácandíje tucu 
ró, te sáha ró jée íje taca jnáhan ró 
jíín jnúhun ri. Achí yá. 

33Te ni cahán de jíín yá: 

Je íyó túhva ná quíhin na jíín ní 
vecáa te vesú na cuu na jíín ní, achí 
de. 

34Te ni cahán ya: 

Pedro, cáhán ri jiín ró jeē nde ná 
tu cana líhli vijna, te yúhu ró jeé 
jnii ñayuu rohó, te uni jínu cahan 
rð jee tu jíní ro ruhú, achí yá. 

Jeé ní cuyajni coto ya jnúndóho 
35Yucuán na te ni cajnúhun yá de 
jíjnáhan de: 

Ná ni tají rí rohó ní jengoo ró 
jée tu ní cóndiso ró ñunu ni yijni 
xúhún ni ndijen, ¿te á ní tyo iin jeé 
ní cumani nuú ro? Achí yá. 

Te ni cacahán de: 

Tú ni ¿in ní cúmani. 

36Te ni cahán ya: 

Nde vijna sa cáhán ri jee cóndiso 
ró ñunu ró, te suni yijni xúhún. Te 
tée jeé tu névaha espada jeé coto 
de máá de, na xíco de ticachí de te 
na cuáan de. 37 Chi cáhán ri jiín ró 
jeé quee quivi ndoho yó jnúndóho, 
chi cánuú squícu jnúhun yáha jéē 
cahán nuú tútu sigui ri: Sáha ñayuu 
jiín yá nájnúhun cásáha i jíín tée 
sáha cuéchi xeén, áchí tutu. Chi 
taca jnúhun un jée yosó cáhán siquí 
ri, chi squícu nahín, áchí yá. 

38 Yücuán na te ni cacahán de: 

Yaha íyó út espada, achí de. 

Te ni cahán ya jiín de: 

Jíín jée yáha-ni, áchí yá. 


Jee ni jícān tahú ya nuú huerto 
Getsemaní 
(Mt. 26.36-46; Mr. 14.32-42) 


39Te ni quenda ya cuahán yá yucu 
Olivos nájnúhun sáha sáha ya. Te tee 
cáscuáha jíín yá ni candiquin de ya 
cuangoo de jíín yá. “9 Te nui ni jínú 
yá yúcuán, te ni cahán ya jiín de: 

Cacán tahú ro jijnáhan ró jée 
chindéé ñáhán yá rohó jée ma sáha 
ró cuéchi núu coto ndee jeneé róhó, 
achí yá. 

41Te ni jica ya jecu, cühva jeé jicá 
jínú yuu jee squiín. Te ni jecuiñt yití 
yá, te suhva ni jicán tahú ya: 

42 Táta, núu cúní ni te tejiyo ní 


jnúndóho yáha jéé ma quíji siquí ná. 


Te nasúu jée cuní maá ná, chi jeé 
cuní maá ní na cóo, áchí yá. 

43Te ni cane iin ndajéhé andiví 
núü ya, te ni jehe fuerza nuü ya. 
44Te cúcuíhyá ndasí ni ya jeé quiji 
jnúndóho siquí ya, te ni nducú 
ndéyí gá ya ni jicān tahú ya. Te ni 
cane jnañú ya, te tóo nuü ñúhun 
nájnúhun yúyú náhnu niñz. 

45Te ná ni ndocuiñr ya jeé ni 
jícan tahú ya, te ni ndee ya nuú tée 
cáscuáha jíín yá. Te ni jito ya jeé 
cáquixi de, chi tuá cáhiyo ndeyí ni 
de cacán tahú de jee cácucuihyá 
ndasí ni de. 6 Te ni cahán ya jiín de: 

¿Naun cáquixi ro? Ndonda te 
cacán tahú ro jeé chindéé ñáhán yá 
rohó jée ma sáha ró cuéchi jeē cóto 
ndee jeneé róhó. Achí yá. 


Jeé ní cajnii de Jesús 

(Mt. 26.47-56; Mr. 14.43-50; Jn. 18.2-11) 

47Te sá cáhán gá yá súcuan, te 
ni quecoo cuehé ñayuu. Te tée 
nání Judas, ¿in jnáhan jeē uxí uŭ 
tée scuáha jíín yá, yósnúu de nuú 
ñáyuu un véji de. Te ni quee de nde 
nuú Jesús, te ni techúhú de ya, te 
súcuan ni nastúu de ya. Te ni 
cahán Jesús jiín de: 

Judas, ¿á jíín jéé téchúhu ró ruhú 
cúu jeé nastúu ró rúhú, Yaa ní nduu 
tee? Achí yá. 

49Te tée cáhiin jíín yá, ni cajito de 
jeē ní quejéé cúu, te ni cacajnúhún 
de ya: 

¿A ndonda ná jíjnáhan ná síqui de 
jíín espada? áchí de. 

50Te ¿in de ni stují de mozo sutú 
cujéhnu ga, chi ni jehnde de soho 
lado váha. 51Te ni cahán Jesús: 

Siáá, na jécuiñi, achí yá. 

Te ni tee ya ndaha ya soho mozo 
un, te ni nasávaha ya de. 52Te ni 
cahán ya jiín sútú cácujéhnu jíín 
tée cándiso jníñu ini templo jiín 
táca tée jéhnu jee ní quecoo de jeé 
jníi de ya: 

¿Te va tēe cuíhná cúu ri jeē véjicoo 
ró jíín espada jiín yujnu jeé jnii ró 
rúhú jeé súcuan? 53 Taca quívi ni 
ine ri jiín ró jijnáhan ró ini templo 
cáhnu, te tu ní cájnii ró rúhü. Te 
vijna te ni quee hora jeé jnii ró rúhü 
jiín jée sáha ró táca jniñu jee ndácu 
jeneé jéé ndeé núu née. Achí yá. 


Jee ní cachi Pedro jeé tu jíní de ya 
(Mt. 26.57-58, 69-75; Mr. 14.53-54, 
66-72; Jn. 18.12-18, 25-27) 

54Te ni cajnii de ya cuangoo de 
jíín yá vehe sutú cujéhnu ga. Te 
Pedro chi jícá-ni ndíquín de ya. 
55Te tacá policía ni cascáyú de 
ñuhún ini patio, te ni condúu de 
yuñúhún un cáyicú de. Te suni ni 
cucóo Pedro jiín de. 56 Te ¿in ñahan 
jéjniñu ini vehe un, ní jito ña nuú 
de jeé néne de yuñúhún. Te ni jito 
vaha ña nuú de, te ni cahán ña: 

Tée yáha suni ni jica de jíín tée 
ún, áchí ña. 

57 Te máá de tu ní cáchi de, chi ni 
cahán de: 

Tu jíní ri tee ún, áchí de. 

58 Te ni cunúu jecu ga, te ni jito 
tucu inga ñayuu nuú Pedro, te ni 
cahán: 

Róhó, suni jnáhan táca tée un cúu 
ró, áchí. 

Te ni cahán Pedro: 

Nasúu cúu ri, hombre, achí de. 

59 Te ni cuu nájnúhun ¿in hora ga, 
te ni cahán mhin inga de: 

Jendaá ndije jeé tée yáha ní jica 
de jíín tée ún, chi suni tēe región 
Galilea cúu de, áchí de. 

60 Te ni cahán Pedro: 

Hombre, tu jíní ri na jnúhun 
cáhán ro. 

Te sá súcuan cáhán gå de, te ni 
cana-ni líhli. $ Yücuán na te ni ndió 
cóto máá Jítoho yo, te ni jito ya nuú 
Pedro. Te ni nucúhun ni de jnúhun 
ni cahán ya jiín de: Nde ná tu cana 
líhli, te yúhu ró te cahán ró uni jínu 
jeé tu jíní ro ruhú. 42 Te ni quenda 
de cuahán de, te yohyo ni ndahyú 
de jee ní cachi de jeé tu jíní de ya. 


Jee ní casácata de nuú ya 
(Mt. 26.67-68; Mr. 14.65) 


63Te táca tée cándito Jesús, ni 
casácata de nuü ya, te ni cacani 
de ya. Te ni cajesi de sahma nuü 
ya, te ni cacani de nuü ya, te ni 
cacahán de: 

Cachi ndé ¿in cúu jee ní cani róhó, 
áchí de. 

65Te cuehé ga jnúhun súcuan ni 
cacahán neé de jíín yá. 


Jeë ní indichi Jesús nuú junta tée 
cácujéhnu ga 
(Mt. 26.59-66; Mr. 14.55-64; Jn. 18.19-24) 
66 Te jeé ní cundijin, te ni 
candutútú táca tée jéhnu cándacu 
jniñu nuú ñayuu hebreo, jiín sútú 
cácujéhnu, jíín tée cástéén tutu ley 
Yaá Dios. Te cuangoo de jíín yá nuú 
junta tée cácujéhnu ga, te yücuan 
ní cacajnúhún de ya: 
67 Cachi, ¿á máá ró cúu Cristo jeé 
ní tají Yaá Dios? Achí de. 
Te ni cahán ya jiín de: 
Vesú na cáhán ri jeé suu ri cúu, 
te ni ma candíje cuiti ro. 88 Te suni 

núu cajnúhun máá rí rohó jíjnáhan 
ró, te suni ma stió cuíñí ro nuú ri, 
ni ma siaá rð ruhú. 89Te ruhú, Yaa 
ní nduu tée, taca quívi jee quíji 
conene ri lado váha máá Yaa iyó 
poder, achí yá. 

70Yūcuán na te ndihi de ni 
cacajnúhún de ya: 

¿A máá ró cúu Sëhe Yaå Dios núu 
súcuan? 

Te ni cahán ya jiín de: 

Suu ri cúu, nájnúhun cácahan ro, 
achí yá. 

71Yūcuán na te ni cacahán de: 

¿Na testigo ga jíni ñúhún yó núu 
súcuan? Chi ni cajini sóho yó jíín 
yuhu máá de jeé cahán ndevaha de 
jeé cúu de Séhe Yaá Dios. Achí de 
jíjnáhan de. 


Jee ní indichi Jesús nuú Pilato 
(Mt. 27.1-2, 11-14; Mr. 15.1-5; Jn. 18.28-38) 


2 Yücuán na te ni candocuiñi 

ndihi de, te cuangoo de 
jíín yá nuú Pilato. ?Te yúcuan ní 
caquejéé de cácahan de cuéchi siquí 
ya: 

Ni canihin na tée yáha jéé stónda 
de ñayuu siquí toho. Te cáhán de 
jes tú vaha jeé cuáha ná xúhun 
renta nuú rey nación Roma jeé 
ndácu jniñu nuú nación na. Te suni 
cáhán de jeé maá de cúu Cristo, 
Rey jee ní tají Yaá Dios. Achí de 
jíjnáhan de. 

3Yücuán na te Pilato ni cajnúhún 
de ya: 

¿A máá ró cúu Rey ñayuu hebreo? 

Te ni cahán ya: 

Suu ri cúu, nájnúhun cáhán ro, 
achí yá. 

4Te ni cahān Pilato jiín sútú 
cácujéhnu jíín ñáyuu cuehe ún: 

Tú ni tin jnühun stívi cáhán tee 
yáha jée nihín ri cuechi siqui de, 
áchí de. 

5Te máá de víhyá ga ni cacahán de: 

Tée yáha stónda ndasí de ñayuu 
siquí toho jiín jnúhun stéén de níí 
Judea. Chi ni quejéé de stéén de nde 
Galilea, te vijna te nde yaha, áchí de. 


Jeé ní indichi Jesús nuú Herodes 

6Te nuü ní jini soho Pilato jeé 
Galilea cácahán, te ni cajnúhún de 
ñayuu núu tee región Galilea cúu 
ya. "Te nuú ní cacahán ñayuu jeé 
cúu ya tée Galilea, te ni ndacu de 
jniñu jee na quíngoo de jíín yá nuú 
Herodes, tée cúu gobernador Galilea. 
Chi quivi ún suni íne Herodes ñuu 
Jerusalén. 8 Te nuü ní jito de nuú 
Jesús, te y0hyo ni cusit ni de, chi je 
ni cuu cuehé tiempo jeé cuní de coto 
de nuu ya. Chi ni nihin de jnúhun ya, 
te ñúhun ni de jeé sáha ya ¿in jniñu 
jéhnu coto de. Te ni cajnúhún de 
ya cuehé jnúhun, te tu ní stíó cuíñí 
yá ni ¿in jnúhun nuü de. Te suni 
cáhiin taca sútú cácujéhnu jíín tée 
cástéén tutu ley, te nihin ni cacahán 
de cuéchi sigus ya. 11Yūcuán na 
te Herodes jiín táca soldado de ni 
cacahán neé de jíín yá, te ni casácata 
de nuü ya, chi ni cachuhun de ya 
sahma váha luu jee cúu sahma rey. 
Te Herodes ni ndacu de jniñu jeé na 
quínundeca de ya nuí Pilato. 12Te 
máá quívi un ní candumani jnáhan 
Pilato jiín Herodes, chi ichi yátá ni 
caguiti jnáhan ni de. 


Jeé ní cundaa jeé cúü yá 
(Mt. 27.15-26; Mr. 15.6-15; Jn. 18.39-19.16) 


13Yucuán na te ni cana Pilato 
taca sútú cácujéhnu jíín táca tée 

cándiso jníñu jíín táca gá ñayuu, ni 
candutútú. 14Te ni cahán de: 

Ni caquindeca ró tée yáha núü ri, 
jeé cácahan ro jeé stónda de ñayuu 
siqur toho. Te je ni stichí rí de, ni 
cajito jínúu ro. Te tu ní níhín ri ni 
tin cuechi siquí de nájnúhun jee 
cácahan ro. 19 Te ni Herodes, tu ní 
níhín de, chi ni natají tucu de tée 
yáha núü ri. Te tú cuiti ni tin cuechi 
ní sáha de jeé cúú de. 18Núu súcuan 
te na cuáha ri castigo de, te siáá rí 
de quihin de, áchí Pilato. 

17Te íyó costumbre jeé tācá vico 
pascua siaá Pilato ¿in preso jeé 
cuní ñayuu. 18 Te ñayuu cuehé ún, 
inuú-ni ni cacana jee i: 

Na cúú tee jíniá, te siáá ní 
Barrabás, achí i. 

19Te Barrabás íne de vecáa siqui 
jeé ni stónda de ñayuu siquí toho 
ini ñuu ún, te ni jehni de ndiyi. 
20Te Pilato cuní de siáá de Jesús, te 
ni cahán tucu de jíín ñáyuu. 21 Te 
máá i víhyá gå ni cacana jee i: 

Cata caa ní de jicá cruz, na cúü 
de, áchí i. 

22 Te ni cahán tucu de jíín i vuelta 
uni: 

¿Na cuéchi ni sáha de núu 
súcuan? Tu ní níhín cuiti ri ni ¿in 
cuéchi siquí de jee cúü de. Núu 
súcuan te na cuáha ri castigo de, te 
siáá ri de quihin de, áchí Pilato. 

23Te víhyá gá ni cacana jee ñayuu 
un, ní cacahán mhin i jeé na cúu 
yá jicá cruz. Te máá i jíín táca sútú 
cácujéhnu, ni cacana jee ndasí i. 

Te ni cacundeyí i ni cascáhan i 
Pilato jeé na cúú ya. ?4Yūcuán na 
te ni ndacu Pilato jniñu jeé na cóo 
nájnúhun cácuni i. 25Te ni siaá de 
tee jes ní cajicán i, tee jes íne vecáa 

jeé ni stónda de ñayuu siqu toho 
te ni jehni de ndiyi. Te ni jehe de 
jnúhun jeé na cúü Jesús nájnúhun 
cácuni i. 


Jeé ní cacata caa de ya jicá cruz 
(Mt. 27.32-44; Mr. 15.21-32; Jn. 19.17-27) 


26Te cuangoo tacá soldado jiín 
yá jeé cahni de ya jicá cruz. Te ni 
canihin de iin tee ñuu Cirene, nání 
de Simón, vendiji de jeé ni jéhen de 
rancho. Te ni catejníñu de tée un 
jéé cóndiso de cruz yá quihin de 
yata ya. 

27Te cuehé ndasí ñáyuu ndíquín 
i yatá yá cuangoo i. Te suni cuehé 
ñahan cuangoo ña, te cándahyú 
cohó ña jeé cácucuihyá ni ña jehé 
yá. 28Te ni ndió cóto Jesús nuú ña, 
te ni cahán ya: 

Róhó ñahan Jerusalén jijnáhan ró, 
ma ndahyú ro jehe rí, chi sa suhva 
ndahyú ro jehe maá ró jiín jéhe 
séhe ró jíjnáhan i. ?2Chi quee quivi 
jeé coo jnúndóho xeén siqui ro, te 
cahán ro: Yohyo ndetú tacá ñahan 
númá, jíín jéé tu ní scácu séhe, jíín 
jée tu ní cóndeca yiquín, chi tú 
séhe ña jeé jnahuhú ni ña jeë ndóho 
i, achi rð jijnáhan ró. 3% Quivr ún te 
quejéé ñáyuu cahán i jíín táca yucu: 
Cotúú síque ri jijnáhan ri návaha 
cuu ri. Te suni jíín táca loma: Casi 
siquí ri jijnáhan ri, achi i. 31 Chi 
núu cásáha xeēn i jíín rúhú jee tú 
na cuechi ri, te nagá ni cuu jee ma 
cóo xeén siquí ndihi ñayuu chi íyó 
cuéchi i. Achí yá. 

32Te suni cuangoo de jíín út tée 
ni casáha cuéchi xeén, jeē suni cuu 
de jíín yá. 33Te ni jinūcoo de lugar 
nuú naní Yiqui Xíní, te yücuan ní 
cacata caa de ya jicá cruz. Te suni 

ni cacata caa de ndindúú tée ni 
casáha cuéchi xeén un núü uü gå 
cruz, iin de lado váha ya, te inga de 
lado jecó yá. 34Te níní jéé súcuan 
cúu, te ni cahán Jesús: 

Táta, cone cáhnu ni ni núü de 
jíjnáhan de, chi tu cájini de na vé 
casáha de, áchí yá. 

Te soldado un ní casáha de 
sorteo jeé siquí ndese nihin iin tin 
de sahma ya. 95 Te cáhiin ñayuu 
yücuan, cájito i nuü yá. Te suni nde 
tée cándiso jníñu, cácahán catá de 
cájito de ya: 

Núu inga ñayuu ni jnama de, te 
na jnáma de máá de vijna, te núu 
ndaa jeé Cristo jee ní nacaji Yaá 
Dios cúu de, áchí. 

36Te tacá soldado suni ni casácatá 
de nuu ya, chi ni quecoo de nde 
nuú ya, te ni cajehe de vinagre iyá 
coho ya. 37 Te cácahan de jíín yá: 

Núu máá ró cúu Rey ñayuu hebreo, 
te na jnáma ró máá ró, achí de. 

38 Te suni ni 1yo jnúhun jeé ndeé 
xini cruz ya jeē cahán na siqui ni 
jíhi yá, te suhva yósó jíín yuhu 
griego jiín latín jiín hebreo: Yaha 
cúu Rey ñayuu hebreo, achí. 

39 Te iin jeé ndindúú tée ni casáha 
cuéchi xeén, jeé cándita caa, ni 
cahán neé de nui ya: 

Núu máá ró cúu Cristo, te na 
jnáma ró máá ró te suni jnama ró 
ndindúú rí, achí de. 

40Te inga de ni cahán de nuú 
jnáhan de: 

¿A tu yúhú ró Yaá Dios naún? Chi 
inuú cándoho yó jíín Yaa yáha. 1 Te 
máá yó chi vetú-ni cándoho yó, chi 
yáha cánihin yo castigo sigui jniñu 
néé ní casáha yó. Te Yaa yáha chi 
tú ni tin cuechi ní sáha ya, achí de. 

Te ni cahan de jíín yá: 

Jesús, nucúhun ni ni sáña jée 
quéjéé ní ndacu ní jniñu, áchí de. 

43 Yücuán na te ni cahán Jesús jiín 
de: 

Jendaá cahán ri jiín ró jee víjna te 
condee ro jiín rí nuú jardín andiví, 
áchí yá. 


Jeé ni jíhi Jesús 

(Mt. 27.45-56; Mr. 15.33-41; Jn. 19.28-30) 

44Te nuü ní cuu nájnúhun cahuxi 
uü, te ni cunee nií cáhnu nde 
cahuni. Te ni cujnúú níāndii. Te 
sahma ndíta caa jeë ndihyú cuarto 
ii ini templo cáhnu, ni ndatá-ni 
sava sava. “6 Yücuán na te ni cana 
jee Jesús: 

Táta, naquihin ní ánuá na, áchí 
yá. 

Te súcuan ni cahán ya, te ni 
jihi-ni ya. 

47Te tée nación Roma jeé cúu 
capitán ni jito de jeé súcuan ni cuu, 
te ni cahán de jeé yóhyo cújéhnu 
Yaa Dios, te áchí de: 

Jendaá ndije jeé tée tú na cuéchi 
cúu tee yáha, áchí de. 

48Te ndivii ñayuu cáhiin yúcuan 
ní cajito i taca jée ní cuu, te cácani 
i yiqui jíca i jeē cájnahuhi ni i, te 
ni nandió cóo i cuanungoo i. “Te 
taca ñáyuu cájini jnáhan jíín yá, 
jiín táca ñahan Galilea jee ní cajica 
ña jíín yá, cáhiin jícá ña cájito ña 
taca jée ní cuu. 


Jee ní quindúji Jesús 
(Mt. 27.57-61; Mr. 15.42-47; Jn. 19.38-42) 
50 Te ni iyo tin tée váha tée ndaā, 
nání de José. Te tée ñuu Arimatea 
ndañúú Judea cúu de. Te cúu de 
jnáhan taca tée hebreo cácujéhnu 

ga jeé casáha junta. 51 Te ñúhun 
ni de jeé quiji quiví jee ndacu Yaa 
Dios jniñu, te suni tu ní nújnahan 
ni de jee ní casándaa junta un jéé 
cúú Jesús. 52 Te tée un ní jehén de 
nuú Pilato, ni jicán de yiqui cúñu 
Jesús. $3Te ni snúu de ya jicá cruz, 
te ni chusúcún de ya ¿tin sahma 
cuitá. Te ni chindúji de ya ini ¿in 
yaú jee ní caan jicā iin cava, nuú ná 
tu quindúji ndiyi. 54 Te quiví un cúu 
quiví casátúhva ñayuu, chi jehíni 
un quéjéé quíví ndétatú. 

55Te ñahan ní quijicoo jíín yá nde 
Galilea, ni jengoo ña jíín José, te ni 
cajito vaha ña yaú ún, jíín ndese ni 
cachindúji de ya. Te cuanungoo 
ña vehe ña, te ni casátühva ña tácá 
perfume jiín aceite yucú jeén asin. 
Te ni candetatú ña quiví ndétatú, 
nájnúhun ndácu ley Yaa Dios jniñu. 


Jeë ní natecu Jesús 
(Mt. 28.1-10; Mr. 16.1-8; Jn. 20.1-10) 
2 4 Te jenéhen ndasí quívi 
domingo, te ni jinücoo tucu 
ñahan un núü ní yindúji Jesús, te 
cándahá ña tacá perfume jiín aceite 
ni casátühva ña. Te suni cuangoo 
sava ga ñahan jíín ña. ?Te nuú ni 
jínucoo ña, te ni cajito ña jee ní 
cujiyo yuú ndihyú yuyáú ndiyi. “Te 
ni quívicoo ña yaü ún, te tuá yiqui 
cúñu Jitoho yð Jesús ni cájito ña. “Te 
ni cacunéé ni ña cájito ña jeé tuá 
ndiyi. Sáá te ni cajito ña uü ndajéhé 
Yaá Dios jeé cáa nájnúhun tée, cáhiin 
ya xiin ña, te cáñúhun ya sahma 
ndíndeé. 5Te yohyo ni cayúhú ña, te 
ni cajexin ña nuú ña nde nuú ñúhun. 
Te ni cacahán ndajéhé un jíín ña: 
¿Naun sa nuú cáyindiji ndiyi 
cánanducú ró Yaa técu? f Tuá 

ya yahá, chi je ni natecu ya. Te 
nucühun ni rð ndese ni cahán ya 
jiín ró ná íne ga ya región Galilea. 
7Chi ni cachi ya jeé maá yá, Yaá 
ní nduu tée, cánuú natúu ya nuü 
taca tée cáhiyo cuéchi, jeé jnii de 
ya cahni de ya jicá cruz, te nuü uní 
quivi te natecu ya. Achí ndajéhé un. 
8Yücuán na te ni canucúhun ni 
ña taca jnúhun ni cahán Jesús. 9Te 
ni quendacoo ña nui ní yindiji ya, 
te cuanungoo ña. Te ni canacani 
ña taca jnúhun yáha núú ndihúxí 
iin apóstol jiín núú taca gá de. Te 
ñahan ní canacani jnúhun yáha núü 
tée cácuu apóstol, cúu ña María 
ñuu Magdala, jiín Juana, jiín María 
naná Jacobo, jiín sava ga ña. Te 
tacá apóstol chi cájeni ni de jeé 
jnúhun cánéé cáñúú cácahan ña, te 
tu ní cácandije de. 

12 Te vesú súcuan, te Pedro ni 
quenda de, te jínu de cuacondehé 
de nui ní yindúji ya. Te ni jito 
nihni de ini yaü, te ni jito de jeé 
sahma cuitá un cáyücu máá na. Te 
cuanuhun de vehe de, te nahán náa 
ni de jee ní jito de jeé tuá ya. 


Jee ní ndajnúhun yá jiín úú de ichi 
cuáhán Emaús 
(Mr. 16.12-13) 


15 Te suu quiví un cuángoo uii 
jnáhan de ¿in ñuu naní Emaús, jeé 
jicá nájnúhun uxi iin kilómetro jiín 
ñuu Jerusalén. 14Te cándajnúhún de 
siqur tacá jniñu jee ní cuu ún. 15Te 
níní cándajnuhún de te cácajnuhun 
jnáhan de, te máá Jesús ni cuyajni 
ya yata de, te jíca ya cuahan ya jiín 
de. 16Te ni sáha jíín de jeë tu ní 
cánacuni de ya, vesú cájito de nuü 
yá. 1Te ni cajnühun yá de: 

¿Na jnühun cándajnühun ró cájica 
ró? ¿Te najehe cácucuíhyá ni ro? 
Achí yá. 

18 Te iin de jeé naní Cleofas ni 
cahán de jíín yá: 

Ndihi cuiti ñayuu cájini i tacá 
jniñu ní cuu ini ñuu Jerusalén táca 
quívi yáha. ¿Te á máñúhún-ni níhín 
cúu jee ní quee ní ñuu un jée tu jíní 
ni na vé ni cuu? Achí de. 

19 Te ni cajnúhun yá de: 

¿Te na vé ni cuu? Achí yá. 

Te ni cacahán de jíín yá: 

Jeë ní ndoho Jesús ñuu Nazaret, 
Yaá ní nacani jnúhun Yaá Dios. Te 
jíín poder Yaá Dios ni sáha ya tacá 
jniñu jéhnu te ni nacani ya jnúhun, 
jíto jínúu Yaá Dios jiín táca ñáyuu. 
20Te sutú cácujéhnu jíín tée cándiso 
jníñu nuü ná, ni canastúu de ya nuü 
taca tée Roma, te tée un ní casándaa 
de jeé cúü ya jicá cruz. 1 Te máá ná 
ní cañúhun ni na jéé maá yá jnama 
ya nación na Israel nuú ñáyuu Roma 
nuú. Te siquí tacá jniñu yáha, te 
ni cane inga jnúhun. Chi vijna je 
íyó úni quivi jeé ní cuu ún. 22Te 
sava ñahan cájini jnáhan ná jíín, ni 
canacani ña ¿in jnúhun jee yóhyo 
cánaa ni na sáha, chi cácahan ña 
jee ní natecu ya. Chi jenéhen ndasí 
ní jengoo ña yaú ndiyi ún. Te tuá 
ni cájito ña yiqui cúñu ya. Te ni 
ndecoo ña nuü na jíjnáhan ná, te 
cácahan ña jee ní cajito ña jee ní 
canecoo ndajéhé Yaá Dios nuü ña, te 
ni cacahán jee ní natecu Jesús. 24Te 
ni jengoo sava jnáhan ná ndé yaú 
ndiyi ún, te ni cajito de jeé súcuan 
íyó, nájnúhun ni cacahán ñahan ún, 
te tu ní cájito cuiti de nuü ya. 

25Yiicuán na te ni cahán maá yá 
jiín de: 

Tée tu cájecühun cuiti ni cácuu ró. 


Yohyo uhú cácandije ró táca ¡núhun 
Cristo ni cacahán tée ni canacani 
jnúhun Yaá Dios nde jenahán. ?6 ¿Te 
á tu súcuan ní jíni ñúhún ndoho 
Cristo táca jnúndóho yáha, te sáá te 
quinuhun yá nuü lúu cujéhnu ya? 
Achí yá. 

27Te ni nacani cájí yá taca jnúhun 
jeé yosó núü tútu ii jeē cahán siqur 
maá yá. Te ni quejéé yá jiín jnúhun 
ni tee Moisés, te ni cahán ga ya 
taca jnúhun jeé ní catee tée ni 
canacani jnúhun ya nde jenahán. 

28 Te nuü ni jínticoo de ñuu nuü 
cuángoo de ún, te Jesús ni sáha ya 
jeé cáca ga ya quihin ya. 22 Te máá 
de ni castétu de ya, ni cacahán de 
jíín yá: 

Ndoo ní vehe ná, chi je ni ini te je 
yajni cuaa, áchí de. 

Yucuán na te ni quivi ya jee 
quéndoo ya jiín de. 3% Te nuu ní 
cucóo ya mesa jeé cáji ya jiín de 
jíjnáhan de, te ni quihin ya staá, te 
ni jicán tahú ya, te ni tahú cuéchí 
yá, te ni jéhe ya nuú de. 31 Te jeé 
sáha ya súcuan, te nájnúhun ni 
cananune tinúú de, te ni canacuni 
de ya. Te ni ndoñúhún-ni ya nuü de 
cuahán ya. 32Te ni cacahán maá de: 

Jendaá jeé yóhyo ni cacusit ni yó 
ná ni nacani ya jnúhun nuü yo ichi 
ún te ni castúhun cájí yá jnúhun 
cáhán tutu ii. Achí de. 

33 Yücuán na te yachi ni 
canaquihin de ichi, ni canandicó 
de cuanungoo de ñuu Jerusalén. Te 
ni canajnáhan de jíín ndihúxí iin 
ga apóstol, cáyücu tútú de jíín sava 
ga jnáhan de. 34Te ni cacahán tée 
cáyücu tútú un: 

Jendaá ndije jee ní natecu maá 
Jítoho yo, te ni nane ndijin yá nuú 
Simón, achí de jíjnáhan de. 

35 Yücuán na te ndindúú tée un 
ní canacani de jnúhun ndese ni 
najnáhan ya jiín de ichi, jíín ndese 
ni canacuni de ya ná ni tahú cuéchí 
yá staa. 


Jee ní nane ya nuú tée cáscuáha jíín 
yá 

(Mt. 28.16-20; Mr. 16.14-18; Jn. 20.19-23) 

36Te sá cácahán ga de taca 
jnúhun yáha, te ni jecuiñt-ni Jesús 
mehñú de jíjnáhan de. Te ni cahán 
ya jiín de: 

Ndeyí sít coo ni rð jijnáhan ró, 
áchí yá. 

37Te ni candacoto Iyo de, ni 
cayühú ndasí de, chi ni cajeni ni de 
jeé iin ánuá cúu ya. 38Te ni cahán 
ya jiín de: 

¿Naun cáyúhu ró, te naun cájeni 
siquí ni rð súcuan? 3% Condehé 
ndaha ri jiín jéhe ri, te cuni ro jeé 
maá rí cúu. Jnii ruhú te cuni ro, chi 
iin ánuá tu névaha cúñu ni yiqui 
nájnúhun cájito ró jéa névaha máá 
rí, achí yá. 

40Te jeé ni cáhán ya súcuan, te 
ni steén ya ndaha ya jehé yá nuú 
ni yíhi ndúyu caa. Te yohyo ni 
cacusit ni de, te cánaa ni de. Te 
vesú súcuan te ná tu candíje váha 
váha de jeē maá yá cúu. Te ni 
cahán ya jiín de: 

¿A cánevaha ró jecu jee cáji ri 
yahá? áchí yá. 

42Yucuán na te ni cajéhe de tin 
pedazo chacá ní tau nuú ya, jiín 
tin pedazo ñahma ndúxi yoco. Te 
ni quihin ya, te ni yeji ya nuú de 

jíjnáhan de. “Te ni cahán ya jiín 
de: 

Taca jée ní cuu jíín rí cúu jeé ni 
cáhan ri ná ni ine ri jiín ró jíjnáhan 
ró ndé saá, jeé cánuú squícu taca 
jnúhun ri jee yosó núú tútu ley 
Moisés, jiín núú tācá tutu tée ni 
canacani jnúhun Yaá Dios, jiín nút 
tútu salmo, achí yá. 

45Te ni nune ya jeé níjnúní de, 
návaha cuu jecúhun ni de taca jéé 
cahán tutu ir. “6Te ni cahán ya: 

Súcuan cáhán nuú tútu jeē ruhú 
Cristo, cánuú cuu ri, te nuú uní quivi 
natecu ri. Te cuité núu jnúhun ri 
jes cánuú nacani ni ñayuu jee stóo 
i cuéchi i, te cone cáhnu ni Yaá 
Dios nuü i. Te ñuu Jerusalén quejéé 
cuíte núu jnúhun yáha, te quihin 
nuú ñáyuu tacá nación. 48 Te máá ró 
cácuu tée nacani jnúhun tacá jniñu 
ní cajito ró. “9Te tají rí Espíritu 

Santo quiji ya nuü ro jijnáhan ró, 
nájnühun ni jejnühun Tátá rí. Te na 
quændoo ró ñuu Jerusalén condetu 
ró ndé nihin ró poder Espíritu 
Santo jeé quíji nde andiví. Achí yá. 


Jee ní ndaa ya cuanuhun ya andiví 
(Mr. 16.19-20) 


50Yiicuán na te ni quenda ya 
ñuu Jerusalén, cuahán ya nde ñuu 
Betania jiín de jíjnáhan de. Te ni 
ndonehen ya ndindúú ndaha ya, 
te ni jicán tahú ya jehé de. 51 Te 
níní jicán tahú ya jehe de, te ni 
cujiyo-ni ya nuü de, ni ndaa ya 
cuanuhun ya andiví. 52Te máá 
de ni cachiñúhún de ya. Te sáá 
te cuanungoo de ñuu Jerusalén, 
te yðhyo cácusit ni de. 53 Te 
níní cáhiin de ini templo cáhnu, 
cánacuatáhú de nuú Yaā Dios. Te 
ni cuu. Amén. 


JNUHUN VAHA NI TEE SAN JUAN 





Yaå naní Jnúhun Yaá 
Dios ni nduu ya tee 

Nde xihna ñúhún ná ni jecoo 

ndihi jeé iyó, te je íyó Yaa naní 
Jnúhun Yaā Dios, chi stéén yá ndihi 
jnúhun ndese Yaa cúu Yaá Dios. Te 
Yaá naní Jnúhun un ndéé yá jiín Yaá 
Dios, te Yaá Dios cúu ya. 2Máá yá 
ndeé yá nde jeē xíhna ñúhún jíín Yaá 
Dios. *Te ni sáha Yaá Dios jeé jiín máá 
yá ni jecóo ndihi taca jée iyó. Te ma 
jécóo ni iin jee iyó núu tu ní sáha máá 
yá. “Máá yá sáha jeé técu ndihi-ni, 
te máá yá cúu luz jeé steén ini anuá 
ñayuu, cúu jeé sáha ya jeé jécúhun ni 
i siquí Yaá Dios. Te Yaá cúu luz ún 
ndíndée núu ñáyuu tu cájica ndaa, jeé 
nájnúhun cáhiyo i nuú née. Te ñayuu 


cáhiyo nuú née tu cúu ndahva i luz ya. 


6Te ni iyo iin tee jeé ní tají Yaa Dios, 
naní de Juan. "Tée un ní quiji de jeé 
nácani cájí de jnúhun máá Yaa cúu 
luz, návaha candíje taca ñáyuu jeē 
jiín jnúhun cáhán de. $Nasúu máá 
Juan cúu luz ún, chi cúu de ¿in jeé ní 
nacani cájí jnúhun máá luz un. *Te 
máá Yaā cúu luz ndije jeé steén ini 
anuá taca ñáyuu, nde saá ní quiji ya 
ini ñaytví. 

10 Te Yaa cúu Jnúhun Yaá Dios ni 
condee ya ini ñayiví, te vesú jeé jiín 


máá yá ni sáha Yaá Dios ñaytví, te 
ñayuu ñayiví tu ní cácuni i cuatáhú 
i jeē maá yá cúu. Ni quiji ya nuú 
ñáyuu maá yá nación hebreo, te 
ñayuu ún tu ní cájetáhú i ya. 12 Te 
vesú súcuan te sava ñayuu chi ni 
cajetáhú i ya, te ni cacandíje i jeé 
sáha ya jehé i. Te nuü maá i ni 

jehe ya jnúhun jee ndúu i sēhe Yaá 
Dios. Te jeé ndúu i séhe Yaá Dios, 
nasúu jíín modo jeé cácacu ñayuu 
ini ñayiví, ni nasūu síquí jes cácuni 
tée, chi máá Yaa Dios sáha ya jeé 
ndúu i sehe ya. 

14Te máá Yaa cúu Jnúhun Yaá 
Dios ni nduu ya tée, te ni condee yá 
jiín yó. Te ni cajito yó jéé yóhyo luu 
cújéhnu ya, chi máñúhún-ni ya cúu 
Séhe Tátá ya, Yaā cujéhnu súcuan. 
Te máni máá jée sáha ya jes váha 
yóhó, te máni máá jnúhun ndaá 
cahán ya. 15Te Juan ni nacani de 
jnúhun ya, te ni cahán de: 

Yaa yáha cúu jeē ni cáhan ri náa 
áchí rí jeë Yaá quiji chi cújéhnu ga 
ya vesú ruhú, chi je íyó yá nde ná 
tu cacu ri, achí de. 

16Te ndihi yó ní canihin yó cuehé 
ndasí jee váha íyó núü ya, chi 
máni jee váha sáha sáha ya jiín yó. 
17Moisés ni steén de ley Yaa Dios 
nuú ñáyuu jenahán, te Jesucristo 

chi sáha ya jee váha yóhó te stéén 
yá taca jnúhun ndaá Yaá Dios nuü 
yo. 18Tú ni tin ñayuu ni jíto cuiti 
nuú Yaá Dios. Te máñúhún-ni Séhe 
ya jeé ndeé yá jiín Tátá ya, suu ya 
ni steén nuú yó ndese Yaá cúu Yaá 
Dios. 


Jnúhun Jesús jeé ni cáhån Juan tée 
scuándute 
(Mt. 3.11-12; Mr. 1.7-8; Lc. 3.15-17) 


19Te ñayuu hebreo ñuu Jerusalén, 
ni catají i jecu sutú jiín tée grupo 
levita jeé cájejníñu ini templo, 
ni jengoo de nuú Juan, návaha 
cajnúhún de ndé ¿in cúu Juan te 
na jniñu ndíso de. ??Te Juan cájí ní 
cachi de: 

Nasúu rúhú cúu Cristo, achí de. 

21 Te ni cacajnúhún tucu de: 

Núu súcuan ¿te ndé ¿in cúu ró? ¿A 
cúu ró Elías, tée ni nacani jnúhun 
Yaá Dios nde jenahán, chí naún? 

Te ni cahán Juan: 

Nasüú de cúu ri. 

Te ni cacajnúhún tucu de: 

Núu súcuan ¿te á cúu ró tée 
nacani jnúhun Yaá Dios jeé achí 
tutu ii jee quíji? 

Tuú, áchí tucu Juan. 

22Te ni cacahán tucu jíín de: 

¿Te ndé iin cúu ró núu súcuan? 
Cachi nui ri jijnáhan ri, chi jíni 
ñúhún castúhun rí nuü taca tée 
ni catají rúhú véjicoo ri. Cachi na 
jniñu ndíso ró víl. 

23Te ni cahán Juan: 

Máá rí cúu tee jeé ni cáhan Isaías, 
tée ni nacani jnúhun Yaá Dios nde 
jenahán, jee quíji ri cana jee ri nde 
nuú ñúhun téhé. Te cáhán ri jiín 
ñáyuu jeé na sátuhva i máá i, chi 
quiji máá Jítoho yo. Achí Juan. 

24Te tée grupo fariseo cácuu jeé 
ní catají tée ni quijicoo ún. 25Te ni 
cacajnúhún de Juan: 

Núu súcuan ¿te naun scuándute 
ró te núu nasúu Cristo ni Elías ni 
máá tée quiji nacani jnúhun Yaa 
Dios cúu ró? 

26Te ni cahán Juan: 

Ruhi chi jíín ndute scuándute ri. 
Te mēhňu ró jijnáhan ró íne iin Yaá 
jeé tu cájini rō. 27 Te Yaá un cúu jeé 
ni cáhan ri jeē quíji ya te cújéhnu 
ga ya vesú ruhú. Chi tú na vé jéhnu 
cuiti cúu ri nut ya, ni jeē cuajníñu 
ri nuú ya vésú tin jniñu lúlí gá 
nájnúhun jee ndají rí correa ndijen 
yá. Achí de. 

28 Súcuan ni cuu jeé ní 
candajnúhún de jíín Juan nde 
Betábara jeé íne ichi núü cáne 
niandii yúte Jordán, nuü scuándute 
Juan. 


Siquí jee cúu ya Londe Yaa Dios 

29 Te inga quivz un ní jito Juan 
nuú Jesús jeé véji ya nuú de. Te ni 
cahán de jíín ñáyuu: 

Condehe jíjnáhan ró, chi yaha véji 
Yaā cúu Londe jee ní tají Yaá Dios, 
te cuu ya jee sándoo ya cuéchi 
ñayuu ñayiví. 30 Yaa yáha cúu jeé 
ni cáhan ri jee quíji iin Yaa cujéhnu 
ndasí, chi je íyó yá nde ná tu cacu 
ri. Te nde saá te tu ní jíní ri jeé 
yaha cúu Yaá ní tají Yaá Dios. Te ni 
quiji ri jeē scuándute ri ñayuu ñuu 
yO Israel jiín ndute, návaha stéén ri 
nuú i jeé suu ya cúu, áchí Juan. 

32Te suni ni cahán gå de jnúhun 
ya: 

Ni jito ri Espíritu Santo, ni cuun 
ya ichi ándiví, cáa ya nájnúhun 
paloma, te ni quee ya xini Jesús. 

33 Te nde saá te ná tu cuni rí jeé 
Jesús cúu. Te máá Yaa Dios jee ní 
tají yá ruhú jeë scuándute ri jiín 
ndute, ni cahán ya jiín rí: Núu ni 
jito ró jéē cúun Espíritu Santo te 
quendóo xini iin tée, yúcuan cúu 
Yaa jee cuáha Espíritu Santo condee 
ini anuá ñayuu, achí Yaá Dios. 34Te 
je ni jito ri ún, te nácani cájí rí 
jnúhun jes maá yá cúu Sehe Yaá 
Dios. Achí Juan. 


Uü tée jeé ní cana ya xihna gå 

35Te inga quivi ún te Juan íne 
tucu de yūcuan jíín út tee cájica 
jíín de. 38 Te ni jito de nuú Jesús jeé 
jíca ya yúcuán. Te ni cahán de: 

Condéhe jíjnáhan ró, chi yúcuan 
cúu Yaá cúu Londe jee ní tají Yaa 
Dios. 

37Te ndindúú tée cájica jíín Juan 
ni cajini sóho de jnúhun yáha, te 
ni candiquin de Jesús. 38 Te ni ndió 
cóto Jesús, te ni jito ya jeé cándiquin 
de yatá ya. Te ni cahán ya jiín de: 

¿Na vé cánanducú ró? 

Te ni cacahán de jíín yá: 

Maestro, ¿ndé nuú ndeé ní? 

39Te ni cahán ya jiín de: 

Quíngoo yó te cuni ro. 

Te ni jengoo de, te ni cajito de 
nuú ndeé yá. Te ni caquendóo 
de jíín yá quivz ún, chi nájnúhun 
cacuün jehíni cúu. 

40Te Andrés, ñani Simón Pedro, 
cúu iin jee ndindúú tée un jée ní 
cajini sóho jnúhun ni cahán Juan, 
te ni candiquin Jesús. Te Andrés, 
yachi ni jenanducú de ñani de 
Simón, te ni cahán de jíín: 

Ni caquijnáhan ri jiín Mesías, achí 
de. Te jnúhun un cúní cahán Cristo, 
Yaa ní tají Yaa Dios. 

42 Yūcuán na te cuanuhun de 
nuü Jesús jiín Simón. Te nuü ní jito 
Jesús nuü Simón, te ni cahán ya: 
Máá ró cúu Simón séhe Jonás. Te 
nde vijna te conaní ró Cefas, achí 
yá. Te jnúhun un cúní cahán Pedro, 
jeé cuní cahán yuu. 


Jee ní cana ya Felipe jiín Natanael 

43Te inga quiví un cúní Jesús quihin 
ya región Galilea. Te ni nihin jnáhan 
ya jiín Felipe, te ni cahán ya jiín de: 

Condiquin ruhú na quíhín yo. 

44Te Felipe cúu tée ñuu Betsaida, 
jeé cúu ñuu Andrés jiín Pedro. Te 
ni jenanducú de Natanael, te ni 
cahán de jíín: 

Ni canihin jnáhan ri jiín Yaa jeé yosó 
jnúhun ya nuu tútu ley jee ní tee Moisés, 
jiín núu tútu ni catee tée ni canacani 
jnúhun Yaá Dios nde jenahán. Te Jesús 
sehe José ñuu Nazaret cúu ya. Achí de. 

46Te ni cahán Natanael jiín de: 

¿Te ndese cúu cujéhnu ¿in tée jee 
ní cacu ñuu ndahú Nazaret? 

Te ni cahán Felipe: 

Quíhín yo de cuni ro, achí de. 

47Te ni jito Jesús jeé véji Natanael, 
te ni cahán ya: 

Yaha véji iin tée ndaa jee cúu 
ndije yucún Israel, chi tu stáhú 
cuiti de, áchí yá. 

48 Te ni cahán Natanael jiín yá: 

¿Ndese jíní ni sáña? 

Te ni cahán Jesús: 

Je ni jito ri rohó ndé ná tu cana 
Felipe xini rō, ná íne ró jéhe 
nundéhe higo, achí yá. 

4% Yücuán na te ni cahán Natanael 
jiín yá: 

Maestro, máá ní cúu Sehe Yaa 
Dios, máá ní cúu Rey ñuu yo Israel, 
achí de. 

50Te ni cahán Jesús: 

¿A máá jéé ni cáhan ri jee ní jito 
ri rohó ná íne ró jéhe nundéhe higo, 
te jeë yúcuan cándíje ró rúhü naún? 
Tuú chi coo jniñu jéhnu ga coto ró 
vesú jee yáha, áchí yá jiín de. 

51 Te ni cahán ga ya: 

Jendaá cahán ri jiín ró jijnáhan 
ró jéē nde vijna te coto ró jéé núne 
andiví, te táacá ndajéhé Yaá Dios 
cándaa cánuu nuú ruhú, Yaá ní 
nduu tee, áchí yá. 


Jeé ni jéhen ya iin vico 
nándaha ñuu Caná 

Te ni yáha uni quivi, te ni iyo 

tin vico nándaha ñuu Caná 
ndañúú Galilea. Te yücuan íne náná 
Jesús. ?Te suni ni cacana i Jesús 
jiín tée cáscuáha jíín yá, ni jehén ya 
vico un jíín de. ¿Te ni ndoco vino. 
Te náná Jesús ni cahán ña jíín yá: 

Ni ndoco vino i, áchí ña. 

4Te ni cahan Jesús jiín ña: 

¿Naun cáhán ni súcuan jíín ná 
nána? Chi ná tu quee quivi jeē sáha 
ná jniñu jéhnu, áchí yá. 

5Te náná ya chi ni cahán ña jíín 
ñáyuu cájeni coho: 

Sáha ró jíjnáhan ró táca jéé cahán 
yá jiín ró. Achí ña. 

STe yücuan íyó íñú tenéjá yuú jeē 
ñúhun ndute cájichi ñayuu hebreo 
jeé ndúndoo i nuú Yaa Dios. Te ¿in 
iin tenéjá un cánda cuhun cuún 
xico chí ciento litro ndute. "Te ni 
cahán Jesús jiín ñáyuu cájeni coho: 

Scútú ndí: ro tacá tenéjá yáha. 

Te ni cascútú ndír i. 8Te ni cahán 
ya jiín i: 

Vijna te gueen ró jecu te guindeca 
ró coto ndee tee ndíto vico, áchí yá. 


SAN JUAN 1, 2 


Te ni cajendeca i nuü de. Te ni 
séyuhú de ndute jee ní nduu vino, 
te tu jíní de ndé ní camhin i. Chi 
máni mozo un cúu jee cájini, chi 
máá i ni caquéen ndute ún. Yücuán 
na te tēe ndíto vico ni cana de tee 
nándaha. Te ni cahán de jíín: 

Taca ñáyuu chi xihna gå vino 
váha cájëhe i, te núu je ni cajihi 
váha ñayuu cáhiin vico, yúicuán na 
te jéhe de vino ndahú na. Te máá ró 
tucu ni sáha ró, chi nde jee sándmí 
te jéhe ró vino jeé yóhyo váha ga 
jíhi, áchí de. 

11 Jniñu yáha jéé ni sáha Jesús ini 
ñuu Caná ndañúú Galilea cúu jniñu 
jéhnu xihna ñúhún jée ni sáha ya 
jeé steén ya poder ya. Te súcuan ni 
steén ya jee yóhyo cújéhnu ya. Te 
tée cáscuáha jíín yá ni cacandíje de 
ya. 

12Te ná ni yaha jniñu yáha, te 
cuahán ya ñuu Capernaum jiín 
náná ya jiín táca ñani ya jiín tée 
cáscuáha jíín yá. Te ni coyúcu yá 
yücuán jecu quivi. 


Jee ní quenehen ya ñayuu ini templo 
(Mt. 21.12-13; Mr. 11.15-18; Lc. 19.45-46) 
13Te jeē cuácuyajni vico pascua 

casáha jnáhan ñuu yá hebreo, te 

cuahán ya ñuu Jerusalén. 14Te 

ini templo cáhnu ni jito ya ñayuu 

cáxicó stiqui jiín lanchi jíín paloma, 

jiín ñáyuu castáyi xúhun, cáyücú i 

nuú mesa i. 15Te jeé súcuan ni jito 

ya, te ni sáha ya iin cuarta ñii. Te 
ni scúnu ya tacá i ini templo, nde 
jiín lanchi jíín stíqui i. Te ni jete yá 
xúhun ñáyuu castáyi. Te ni scotúú 
yá taca mesa i. 16Te ni cahán ya jiín 
ñáyuu cáxicó paloma: 

Tava tacá quiti yáha. Te ma sáha 
ró yáhu ini vehe Tátá rí. Achí yá. 

17 Yücuán na te tēe cáscuáha jíín 
yá, ni canucühun ni de jnühun 
yósó núü tútu ii: Je yajni cuu na jée 
yóhyo ndíhví ni na síqui vehe ní, 
áchí yá jiín Tátá ya, achí tutu. 

18 Te tée ñuu yá hebreo ni 
cacajnúhún de ya: 

¿Na jniñu jéhnu sáha ró jée steén 
rð poder ro, te cucáhnu ni ri jeé 
ndíso jníñu ró sáha ró súcuan? áchí 
de jíín yá. 

19 Te ni cahán yatá Jesús: 

Canu rō templo yáha, te nuŭ uní 
quivt te nucondichi sáha ri, achí yá. 

20Yucuán na te ni cacahán tée 
hebreo un: 

Uü xico iñú cuiya te ni jinu ni 
cuvāha templo yáha. Te róhó, ¿á 
núü uní-ni quiví te nucondichi sáha 
ró naún? Achí de. 

21Te templo jeé cahán Jesús cúu 
máá yiqui cúñu ya, chi cahni ñayuu 
yá te natecu yá nuú uní quivi. 22 Jeë 
yúcuan cúu jeé ná ni natecu ya jeé 
ni jíhi ya, te tee cáscuáha jíín yá 
ni canucúhun ni de jeé ni cáhan 
yá jnúhun yáha. Te ni cacandíje 
de jnúhun jeé yosó núu tútu ii, jiín 
jnúhun yáha jée ni cáhan Jesús. 


Jeé jiní Jesús ndese cáa 
ini anuá ñayuu 

23Te ná íne Jesús ñuu Jerusalén 
máá vico pascua, te cuehé ñayuu ni 
cacandíje i jee cúu ya Cristo, chi ni 
cajito i tácá jniñu jéhnu sáha ya jeē 
steén yá poder yá. 24Te máá Jesús 
chi tu ní jétáhú yá i, chi je jíní ya 
ndese cáa ini anuá i jíjnáhan i. 25Te 
tu jíni Núhún yá jee cáchi ni iin 
ñayuu nuú ya ndese iyó táca ñáyuu, 

chi máá yá je jíní ya ndese cáa ini 
anuá i. 


Jee ní candajnúhún Jesús 
jiín Nicodemo 
Te ni īyo tin tēe grupo fariseo, 
naní de Nicodemo, te cújéhnu 
de nuú ñáyuu ñuu de hebreo. ?Tée 
yáha ní quiji de nuú Jesús iin 
jecuáa, te ni cahan de jíín yá: 
Maestro, je cájini na jée maá 
Yaa Dios ni tají yá nihín jée steén 
ni jnúhun ya nuü na jíjnáhan ná. 
Chi núu tu íyó Yaá Dios jiín ní, te 
ma cúu sáha ní ni tin jniñu jéhnu 
nájnúhun sáha máá ní jeē steén ni 
poder ní, áchí de. 
3Te ni cahán Jesús: 
Jendaá cahán ri jiín ró jee núu 
tu nacacu jeé tin ñayuu, te ma cúu 
quivi i ndaha Yaá Dios jeé ndacu ya 
jniñu nuu i, áchí yá jiín de. 
4Te ni cahán Nicodemo jiín yá: 
¿Te ndese cuu nacacu iin tee te 
núu je ni jehnu de? ¿A cuu nucúhun 
tucu de chiji náná de te nacacu 
tucu de? áchí de. 
5Te ni cahán Jesús: 
Jendaá cahán ri jiín ró jee núu 
tú nacacu iin ñayuu, te ma cúu 
quivi i ndaha Yaā Dios jeē ndacu 
ya jniñu nuü i. Te jee nácacu i cúu 
jeé ndúndoo cuéchi i nájnúhun jíín 
ndute, te condee Espíritu Santo ini 
anuá i. 8 Jeë cácu sáha ñayuu, chi 
séhe ñayuu cúu. Te jeé cácu sáha 
Espíritu ya, chi séhe ya cúu. “Ma 
náa ni ró cani ni ró ndese cúu 
jnúhun ni cahán ri jiín ró jee cánuú 
jéé nacacu jeé ró jijnáhan ró. $ Te 
tachi chi quée cuahán ndé-ni cúu 
nuú cuní maá, te jíni soho ró jéé 
cáyu, te tu jíní ro ndé nuü véji ni 


179 


ndé nuü quihín. Te suni súcuan cúu 
taca ñáyuu jeé nácacu sáha Espíritu, 
chi tu jíní ro ndese sáha ya jniñu 
ún, áchí yá. 

%Te ni cahán tucu Nicodemo: 

¿Ndese ga cúu núu súcuan? 

10 Te ni cahán Jesús: 

Máá ró cúu iin maestro jeé 
cujéhnu nui ñáyuu ñuu yo Israel, 
te ¿á tu jécúhun ni ro jnúhun yáha 
naún? Y Jendaá cahán ri jiín ró 
jeé jnúhun cájecthun ni ri cúu jeé 
cácahan ri jiín ró. Te cánacani cájí 
rí jnúhun jniñu ní cajito ri. Te tu 
cácandíje ró jnúhun cácahan ri. 
12Chi ni cahán ri jnúhun ndese sáha 
Yaá Dios ini ñaytví, te tu cácandije 
ró. Núu súcuan ¿te ndese candíje 
ró núu cahán ri jnúhun tácá ndese 
sáha ya nde andiví? 

13°Chi ni tin tu ní cáa andiví 
jeé cúni ndese íyó yúcuan, chi 
máñúhún-ni ruhú, Yaa ní nduu tee. 
Chi andiví ndéé rí, te ni cuun ri 
vēji ri. 14Te nájnúhun ni cata caa 
Moisés iin coo cáa nuü ¿in yujnu, 
ná ni cajica ñayuu nuú ñúhun téhé, 
suni súcuan máá rí, Yaa ní nduu tee, 
cánuú jée cóndita caa ri jicá cruz. 
15Te súcuan cánuú návaha taca 
ñáyuu jee candíje i jeé jnáma ri 
i, ma jnahnú ndetú i, chi sa suhva 
cotecu i níí cáni andiví. 


Yohyo ni cundáhú ni ya ñayuu ñayiví 
16 Chi Yaa Dios yohyo ni cundáhú 

ni ya ñayuu ñayitví. Jeë yúcuan 

ní tají yá Sehe ya ni quiji, vesú 

mañúhún-ni ya iyó, návaha táca 

ñáyuu jee candíje i jee jn$áma ya 

i, ma jnahnú ndetu, chi sa suhva 

cotecu i níí cáni andiví. Chi tu 

ní tájí Yaa Dios Sehe ya ini ñayivi 

jée snahnú ndetú ya ñayuu, chi sa 
suhva jee jnáma ya fayuu. 
18-Nayuu jee candíje i jeē jnáma 
ya i, ma jnahnú ndetü i. Te ñayuu 
tu cándíje, je ni jnahnú ndetu i, chi 
tu ní cándíje i máá Séhe Yaa Dios, 
te máá iin-ni ya iyó. 19 Máá Yaa jeē 
stíndeé ini anuá ñayuu, je ni quee 
ya ini ñaytví. Te cánujnahan ga 
ni ñayuu caca i nájnúhun nuú née 
vesú nuú luz ya, chi jniñu cásáha i 
cúu jniñu néé. Jee yúcuan cúu jee 
jnahnú ndetú ñayuu tu cácandíije 
ún. 20Chi taca ñáyuu casáha jniñu 
néé, tu nújnahan cuiti ni i luz ya. Te 
tu jéhe i jnúhun jeē stíndee yá ini 
anuá i, chi tu cúní i jeé natúu jniñu 
néé cásáha i. 21 Te ñayuu jeé cájica 
jíín jniñu ndaa, jéhe i jnúhun jee 
stíndēe yá ini anuá i, návaha natúu 
ndijin jee tacá jniñu cásáha i cúu 
jniñu cúní Yaā Dios. Achí yá jiín de. 


Jeé ni cáhán tucu Juan jnúhun Jesús 

22 Yücuán na te Jesús jiín tée 
cáscuáha jíín yá, cuahan ya región 
Judea. Te ni condee ya yücuán jecu 
tiempo jiín de, te cáscuándute de 
ñayuu. Te suni scuándute Juan, 
íne de lugar jeé naní Enón yajni 
ñuu Salim, chi yúcuan íyó cuéhe 
ndute. Te ni quijicoo ñayuu nuú de, 
te ni scuándute de i. 2*Súcuan ni 
sáha Juan nde ná tu quivi de vecáa. 

25Yucuán na te sava tée cáscuáha 
jíín Juan yohyo ni cacahán de jíín 
sava jnáhan de hebreo siquí núu 
ndé iin cúu modo vaha ga jee cúchi 
ñayuu ndundoo i nuú Yaā Dios. 
26Te ni quecoo de nuú Juan, te ni 
cacahán de: 

Maestro, tee ní ine jíín ní yúte 
Jordán ichi núú cáne niandii, jeē ní 

nacani ní jnúhun de nuü ná, vijna 
te scuándute máá de, te ndivii 
ñayuu cuangoo i nuü de. 

27 Te ni cahán Juan: 

Ni iin tée ma cúu sáha de jniñu 
Yaa Dios te núu ma tejníñu ya de. 
28Máá ró jijnáhan ró chi ni cajini 
soho ró jée ni cáhan cají rí jeé 
násúu máá rí cúu Cristo, chi cúu ri 
tin jee ní tají Yaa Dios jee cósnúú 
nacani jnúhun jeé quíji ya. 29? Te núu 
cásáha vico quíjnáhan, te máá yii 
cúu jeé ndéca ñasihí. Te amigo yii 
un íne jíín de, te jíni sóho jnúhun 
cáhán de. Te yohyo cús# ni jíni 
sóho jnúhun cáhán yii ún. Te suni 
súcuan ruhú, chi cúu ri nájnúhun 
amigo yii, chi ni quee maá Cristo, 
te yohyo cúsit ni ri jíni soho ri 
jnúhun cáhán ya. 9 Te jíni ñúhún 
jée ndujéhnu ga maá yá te ndululí 
gá maá rí, achí Juan. 


Jee ní quiji ya nde nuú sucún 
31Te Yaá jeē véji nde andiví, 

cújéhnu ya nuú ndihi. Chi taca jéé 
ní cacu ini ñaytvi yáha, sēhe ñayivi 
cúu, te máni jnúhun ñayivi cáhán. 
Te Yaá jee véji ichi ándiví, chi 
cújéhnu ya nuú ndihi ñayuu. 32 Te 
nácani ya jnúhun jee ní jito ya jiín 
jée ní jini soho ya. Te ñayuu chi tu 
cácandíje i jnúhun cáhán ya. 33 Te 
núu iin ñayuu candíje i jnúhun 
cáhán ya, suu cúu jeé jejnúhún i 
jeé Yaá ndaa cúu Yaa Dios. 34Chi 
Yaa ní tají Yaá Dios vēji, máni máá 
jnúhun Yaa Dios cahán ya. Chi Yaa 
Dios tu yícuaha jéhe ya Espíritu yá 
nuú Yaa ní tají yá. 33 Máá yá jeē cúu 
ya Tatá, y0hyo mani ya jiín Séhe ya, 
te ndivii ni jehe ya ndaha Séhe ya 
jeé ndacu ya jniñu nuü. 96Nayuu jeé 

candíje máá Séhe ya jeé jnáma ya i, 
cotecu i níí cáni andiví. Te ñayuu tu 
cúní candíje Séhe ya, ma cótecu i níf 
cáni andiví, chi sa suhva cuáha Yaá 
Dios castigo jeé ndoho i níí cáni. 


Jee ni cáhan Jesús jiín 
ñahan ñúú Samaria 
Te tée grupo fariseo, ni 
canihin de jnúhun jeé iyó 

cuéhe ga tee cáscuáha jíín Jesús 
vesú jiín Juan, jiín jéé cuehe ga 
ñayuu scuándute ya vesú Juan. 
2Te nasúu jéé scuándute máá yá, 
chi tēe cáscuáha jíín yá cúu jeé 
cascuándute. 3 Te ná ni jini Jesús 
jeé súcuan ni canihin de jnúhun, 
te ni quenda ya región Judea, te 
cuanuhun yá región Galilea. 

4Te ichi jeé nuhún ya chi yáha 
región Samaria. $ Te ni jinú yá iin 
ñuu región Samaria jee naní Sicar, 
yajni ñuhun jeé ni jéhe Jacob nuu 
séhe de José nde jenahán. f Te 
yíicuan íne pozo jeé naní pozo Jacob. 
Te ni cucóo Jesús xiin pozo un, chi 
ni cuita yá jee cuahán ya ichi. Te 
nájnúhun cahuxi uii cúu. "Te ni quee 
tin ñahan Samaria, vēji ña vequihin 
ña ndute. Te ni cahán Jesús jiín ña: 

Cuáha ní ndute coho ná, áchí yá. 

8Te tée cáscuáha jíín yá, chi je 
cuangoo de nde ñuu, cuacuaan 
de jeé cáji de jíín yá. ? Te ñahan 
Samaria un ní cahán ña jíín yá: 

¿Ndese cúu jeé jicán ni ndute nuü 
ná coho ní? Chi tée hebreo cúu ní, 
te ñahan Samaria cúu ná, áchí ña. 

Súcuan ni cahán ña, chi ñayuu 
hebreo tu cácahan i jíín ñáyuu 
Samaria. 1Te ni cahán Jesús: 

Núu jeé jiní ni ndese cúní Yaá 
Dios sáha ya jee váha níhín, jíín 

ndé iin cúu saña jée jicán na ndute 

nuü ní, yúcuán na te máá ní cacán 

ni nút ná, te cuaha ná ndute jeē 

cótecu ni níí cáni sáha, áchí yá. 
11Te ni cahán ña jíín yá: 

Táta, y0hyo cúnú pozo yáha, te 
tú na vé ndahá ní jée táva ní ndute. 
Núu súcuan ¿te ndé nuü nihín ni 
ndute jeé cótecu na sáha? 12 ¿Te á 
cújéhnu ga maá ní vesú jií yo Jacob, 
chí naún? Chi máá de ni stóo de 
pozo yáha nuú yo. Te yaha ní cajihi 
máá de ndute, jíín táca séhe de, jíín 
quiti ndéca de. Achí ña. 

15Te ni cahán Jesús: 

Taca ñáyuu jeé jíhi ndute yáha, 
chi jichī tucu i. 14Te ñayuu coho 
ndute jeé cuáha na núü i, chi ma 
jichí cuiti gå i. Chi ndute jeë cuáha 
ná un, cane ini i nájnúhun ndute 
jeé cáne ñuhún, te sáha jeé cotecu i 
níí cáni, áchí yá jiín ña. 

15Te máá ña tu ní jécúhun ni ña, 
te ni cahán ña jíín yá: 

Táta, cuaha ní ndute ún coho ná, 
návaha ma jichí cuiti gá ná, ni tuá 
jíni ñúhun quiquihin ná ndute pozo 
yáha, áchí ña. 

16Te ni cahán Jesús jiín ña: 

Cuácana ní yii ní te quiji ní jíín 
de, áchí yá. 

17Te ni cahán ña: 

Tú yii ná íyó. 

Te ni cahán Jesús: 

Ndaá cahán ni jée tú ył ní íyó. 
18Chi je ni cuu uhún yii ní, te tée 
ndéca ní vijna chi nasúú yii ní cúu 
de. Yaha cúu jeé ni cáhan ndaa ní, 
áchí yá. 

19 Te jeé súcuan ni cahán ya, te ni 
cahán ña: 

Táta, tin tee nácani jnúhun Yaá 
Dios cúu ní, jéni ni ná. Taca jíí 

na ñáyuu Samaria, yucu yáha ní 
cachiñúhún i Yaa Dios. Te máá ní 
ñayuu hebreo, cácahan ni jée ñuu 
Jerusalén cúu nuú cánuú chiñúhún 
yó yá, achí ña. 

21Te ni cahán Jesús jiín ña: 

Nána, candíje ní jnúhun cáhán na, 
chi quee quivt jeé ni nasúú yucu 
yáha ni nasúú ñuu Jerusalén cúu 
nuú chiñúhún ní maá Yaa cúu Tátá, 
chi ndihi-ni lugar te cuu chiñúhún 
ní yá. 22Máá ní ñáyuu Samaria tu 
cájini ni ndé ¿in cúu jee cáchiñúhún 
ní. Te máá ná jijnáhan ná chi cájini 
na ndé iin cúu jee cáchiñúhún 
ná. Chi nde nuú maá ná jijnáhan 
ná ñáyuu hebreo cúu nuú véji Yaá 
jnama ñayuu. Te je ni quee quivi 
jes ñáyuu cáchiñúhún ndáa, vijna 
te chiñúhún ndije i Yaa cúu Tátá 
nde jiín ini jiín ánuá i. Chi máá 
Tátá cúní ya jee súcuan chiñúhún 
ñáyuu ya. ?4Yaā Dios cúu Espíritu, 
te ñayuu jee cuní i chiñúhún i ya, 
cánuú jée chiñúhún ndije i ya jiín 
ini jiín ánuá i, áchí yá. 

25Te ni cahán ñahan ún: 

Jíní na jée quíji Mesías jee cúu 
Cristo, Yaa jee tají Yaa Dios. Te núu 
ni quee maá yá, te stéén cají yá táca 
jnúhun nuü yo. 

26Te ni cahán Jesús: 

Máá ná jeé cahán jiín ní, suu ná 
cúu Yaa ún. 

27 Te sá cáhán ga yá súcuan, te ni 
ndecoo-ni tēe cáscuáha jíín yá. Te ni 
canaa ni de cájito de jeë ndájnúhun 
yá jiín ñahan yúcuan. Te ni ¿in de 
tu ní cájnúhún de ya núu na vé 
cájnúhun yá ña chí na vé ndájnúhun 
yá jiín ña. ??Yücuán na te ñahan un 
ní stóo ña quiyi ña, te cuahán ña nde 
ñuu. Te ni cahán ña jíín ñáyuu ún: 


SAN JUAN 4 


29Nehen na quíngoo yó te coto ró 
iin tee jeé ní cachi ndihi taca jéé ni 
sáha ri. Sanaa te máá yá cúu Cristo, 
jeé cándetu yó quiji, áchí ña. 

30Yucuán na te ni quendacoo i 
ñuu ún, te cuangoo i nuú íne Jesús. 
31Te nde ná tu jinúcoo i, te tée 
cáscuáha jíín yá ni cacahán ndahú 
de jíín yá: 

Maestro, caji ni stáa víi, achí de. 

32Te ni cahán ya jiín de: 

Iyó stáā caji ri jee tu cájini ro 
ndese cúu. 

33 Yücuán na te tée cáscuáha jíín 
yá, ni cacajnúhun jnáhan de: 

¿A ní quindeca iin ñayuu jee ní 
yeji ya, chí naún? áchí de. 

34Te ni cahán Jesús: 

Jee ní cachi ri jee iyó jée cáji ri 
cúu jeé cúsit ni ri sáha ri jniñu 
cúní Yaā ní tají rúhú vēji ri, jiín jée 
sínu ri jniñu ún. 35Te cácahan rō 
jee cúmani cuün gå yoo te tahnde 
trigo. Te ruhú chi cáhán r1 jiín ró: 
Condeéhe jíjnáhan ró, chi ñayuu 
cuehé cácuu i nájnúhun trigo jee jé 
ni cuaan jeé tahndé, chi je cáhiyo 
tühva i candíje i ruhú. 36 Te tée 
scándije ñayuu cácuu de nájnúhun 
tée cájehnde trigo, te nihin de yahu 
de. Te jeē cánastútú de ñayuu cúu 
jeé cótecu i níí cáni andiví. Te tée 
cáscuíté núu jnúhun ri, inuú-ni cusit 
ni de jíín tée cástéén gå jnúhun ri. 
37Chi ndaá cúu jnúhun jeé cahán: 
Hn tee jéte, te inga tee nástútú, 
áchí. 38 Te suu cúu jeé ní tají rí rohó 
jíjnáhan ró jée scándije ró ñayuu 
jeē jæ ni canihin jnúhun ya ni 
casáha inga tee. Chi inga tee je ni 
canacani de jnúhun nuú ñáyuu, te 
máá ró chi nájnúhun cánastútú ró i 
cúu jeé scándije ró i. 

39 Te cuehé ñayuu Samaria jeé 
cáyücú ñuu ún, ni cacandíje i Jesús 
jeé ní jini soho i jnúhun ni cahán 
ñahan ún. Chi ni cahán ña: Ni cachi 
ya ndihi taca jéé ni sáha ri. “Te jeé 
yúcuan cúu jee ñayuu Samaria un 
ní jinticoo i nuú ya, te ni cacahán 
ndahú i jíín yá jeg na quéndoo ya 
ñuu i. Te ni ndóo ya yúcuan úü 
guiv:. Te cuehé ga i ni cacandíje 
i ya jiín jnúhun cáhán maá yá. Te 
ni cacahán i jíín ñahan ún: 

Tuá niní jée cahán maá ró te 
candíje ri ya, chi je ni cajini soho 
ri jnúhun cáhán maá yá. Te cájini 
yO jeē maá yá cúu ndije Cristo, Yaa 
jnama ñayuu ñaytví. Achí i. 


Jee ní nasávaha ya sēhe tée 
ndíso jníñu nuü rey 

43Te nuü ni yáha uü quivr ún, te 
Jesús ni quenda ya Samaria, te ni 
quihin tucu ya ichi cuanuhun ya 
región Galilea. “Chi je ni cahán 
maá yá jeé tée cánacani jnúhun 
Yaá Dios, tu cáhiyo yíñúhún ñáyuu 
ñuu de jíín de, te suni súcuan ni 
cuu jíín máá yá. “Te ná ni najinú 
ya Galilea, te ñayuu un ní cajetáhú 
i ya, chi suni máá i ni jengoo i vico 
pascua ñuu Jerusalén, te ni cajito 
i tacá jniñu ní sáha ya quivt ni íyo 
vico ún. 

46Yucuán na te ni jehén tucu ya 
ñuu Caná ndañúú Galilea, nuú ni 
sáha ya jeë ndúte ni nduu vino. Te 
ini ñuu Capernaum ni 1yo tin tee 
cújéhnu jee ndíso jníñu nuú rey. 
Te cúhú séhe de. “Tée un ní jini 
jnúhun de jee ní najinú Jesús región 
Galilea jeé ni jéhen ya región Judea. 
Te ni jecondehé de ya, te ni cahán 
ndahú de jíín yá jeé na quíhín ya 

jiín de vehe de, te nasávaha ya séhe 
de, chi je yajni cuu i. “8 Te ni cahán 
Jesús jiín de: 

Núu tú coto ró jniñu jéhnu jee náá 
ni rð sáha, te ma candíje cuiti ro 
jijnáhan ró, áchí yá. 

49Te tée ndíso jníñu nuú rey, ni 
cahán de: 

Cava váha ni ní na quíhín yo, chi 
núu cucuéé ní te cuu sehe ná, áchí 
de. 

S0yücuán na te ni cahán Jesús: 

Cuánuhun vehe ró, chi cotecu 
séhe ró. 

Te tée un ní candíje de jnúhun 
ni cahan Jesús, te cuanuhun-ni 
de. 31 Te níní jíca de cuanuhun de 
vehe de, te ni quijicoo mozo de ni 
caquijnahan i de, te ni cacahān i: 

Je ni nduvaha sehe ní, áchí i. 

52 Te ni cajnuhún de na hora ni 
quejéé ndúvaha i. Te ni cacahán i 
jíín de: 

Cahiin jeé ícu ni quenda quiji i. 

53 Yücuán na te máá tátá i ni sáha 
de cuenta jeé hora un cúu jeé ni 
cáhan Jesús jiín de jeé cótecu sēhe 
de. Te ni candíje de jíín níí vehe de 
jee cúu ya Yaa ní tají Yaa Dios. 

54Yaha cúu vuelta uú jeé ni sáha 
Jesús jniñu jéhnu jeé ni stéén ya 
poder yá región Galilea, jee ní 
najinú ya jeē ni jéhen ya región 
Judea. 


Jeé ní nasávaha ya iin tée 
cátú yuhu pila Betesda 
Yücuán na te cuahán tucu 
Jesús ñuu Jerusalén, chi 
íyó tucu vico cásáha jnáhan ñuu 
yá hebreo. ?Te Jerusalén iyó ¿in 
pila ndute yajni yéhyí jée naní 
yéhyí lanchi. Te yuhu hebreo 

naní Betesda. Te nuu íne pila un 
íyó úhún corredor. 3Te ini tácá 
corredor un cácáa cuehé ñayuu 
cácuhú, jeé cuaá, jeē chacuá, jeé ni 
íjin. Te cándetu i jee canda ndute 
ún. “Chi íyó quívi jeé cúun iin 
ndajéhé yá ini pila un, te scánda 
ya ndute. Te ñayuu quívi xihna gá 
ini pila un ná scánda ya ndute, te 
ndúvaha i na-ni cuehyi ndóho i. 5Te 
yücuan íyó iin tee jeg ní cuu oco 
xahün uni cuiya cuhú de. fTe ni jito 
Jesús jeé catú de, te ni jini ya jeē 
ní cuu cuehé cuiya cuhú de. Te ni 
cahán ya jiín de: 

¿A cúní ro nduvaha ró? áchí yá. 

7Te ni cahán tée cúhú un jíín yá: 

Tu níhín na ni iin tee squívi sañá 
ini pila hora jeé cánda ndute. Chi 
taca jínu jee cuní na quívi ná, te 
quívi-ni inga ñayuu xihna ga. Achí 
de. 

$Te ni cahán Jesús: 

Ndocuiñt te naquihin ró camilla 
ró te caca ró, áchí yá. 

9Te tée un ní nduváaha-ni de. Te ni 
naquihin de camilla de, te ni quejéé 
de jíca de. Te quiví ndétátu cúu 
quivt ún. 9 Yücuán na te jnáhan de 
tēe hebreo un ní cacahán jiín de: 

Quiví ndétátu cúu vijna. Te áchí 
ley jeë ma cúu condiso ró camilla 
ro. 

11 Te ni cahán tée ni nduváha ún: 
Tée ni nasávaha ruhú, ni cahan 
de jíín rí jee náquihin ri camilla ri 

te caca ri, achí de. 
12Y cuán na te ni cacajnúhún un 
de: 

¿Ndé tée ni cahán jiín ró jeé 
náquihin ró camilla ro te caca ró? 
13Te tée ni nduváha ún, tu jíní 
de ndé iin cúu jeé ní nasávaha de. 

Chi cáhiin cuehé ñayuu yücuán, te 
Jesús je cuahán ya. 1*Te cúcuéé 

gá te ni najnáhan Jesús jiín de ini 
templo cáhnu. Te ni cahán ya: 

Vijna chi je ni nduvaha ró. Ma 
sáha ga ro cuëchi, chi núu tuú, te 
quiji ¿in jnúndóho xeén ga siqui ro, 
achí yá. 

15Yūcuán na te cuahán tēe ún, 
te ni castúhún de nuú jnáhan de 
hebreo un jée Jesús cúu jeē ní 
nasávaha ya de. 16Te siqui jeé ní 
sáha Jesús jniñu yáha quívi ndétatú, 
jeé yúcuan cúu jeé tée hebreo un 
cájito xeen de ya, te cácuni de 
cahni de ya. Te ni cahán Jesús 
jiín de: 

Máá Tátá ri chi níí cáni te nde 
vijna sáha ya jniñu váha, te suni 
súcuan ruhú sáha ri jniñu váha. 

18 Te siquí jeé ni cáhán ya súcuan, 
te tēe hebreo un víhyá ga cácuni 
de cahni de ya. Chi nasúu máá 
iin-ni jeé tu squícu ya jeé cahán ley 
siquí quiví ndétatú, chi suni jeé ni 
cáhan ya jee Tatá ya cúu Yaá Dios, 
te súcuan sáha inuú yá maá yá jiín 
Yaa Dios. 


Siquí jeē ndíso jníñu Séhe Yaa Dios 

19 Te ni cahán Jesús: 

Jendaá cahán r1 jiín ró jijnáhan 
ró: Ruhú jeé cúu Séhe Yaa Dios, tú 
na vé cúu sáha ri jee maá rí, chi 
máni sáha ri jeé jíto ri sáha Tátá 
ri. Chi taca jée sáha Tátá ri, suni 
sáha ruhú jeé cúu ri Séhe ya. ?0Chi 
máá Tátá ri, mani ya jiín ruhú jee 
cúu ri Séhe ya, te stéén ya nuú ri 
ndihi jee sáha ya. Te jéhnu ga jniñu 
stéén ya vesú jee ní cuu vijna, jee 
naa ni rō coto ró jíjnáhan ró. 21 Te 
nájnúhun jeé nastécu maá Tátá ri 

ndiyi te cotecu tucu i, suni súcuan 
ruhú jeé cúu ri Sehe ya, nástécu 

ri ndé-ni cúu jeé cuní maá rí. 22Te 
máá Tátá rí, tu sándaá yá siquí ni 
tin ñayuu, chi ni jehe ya jnúhun 
jes sándaa maá rí siquí taca ñáyuu, 
chi Séhe ya cúu ri. 23Te súcuan te 
coo yiñúhún ndihi ñayuu nut ri, 
nájnúhun yínúhún i nuú Tatá ri. Te 
ñayuu tu íyó yíñúhún núi ri, núu 
súcuan te suni tu yiñúhún i nuú 
maá Tátá ri jee ní tají yá ruhú vēji 
ri. 

24 Jendaá cahán ri jiín ró: Núu iin 
ñayuu chuhun ni i jnúhun cáhán ri, te 
candíje i jeé Yaá ndaá cúu Yaa ní tají 
rúhu vēji ri, ñayuu ún cotecu i níí cáni 
andiví, te ma jnahnú ndetú i. Chi ma 
cúu ga i nájnúhun ndiyi, chi sa suhva 
cotecu i níí cáni. 25Jendaá cahán ri 
jiín ró jee quiji quivi, te vijna je ni 
quejéé, jeé taca ñáyuu cácuu nájnúhun 
ndřyi, cuni nahín i jnūhun cáhán ruhu, 
Sëhe Yaá Dios. Te flayuu cuatáhú, chi 
cotecu i níí cáni. ?6Chi nájnúhun iyó 
poder maá Tátá ri jee sáha ya jeē 
técu ndihi-ni, suni súcuan ni jéhe ya 
poder nuu ruhú jeé sáha ri jeé cotecu 
ndihi-ni. 27 Te suni ni sáha ya jeé ndíso 
jníñu ri sándaa ri siquí ñayuu, chi cúu 
ri Yaa ní nduu tee. 2 Ma náa ni ro cani 
ni rō siquí jnúhun cáhán ri. Chi quee 
quivi jeé taca ndíyi cuni sóho ijnúhun 
cahán ri, ??te quendacoo i nuú yíndaji 
i. Te ndiyi jee ní casáha jniñu váha, 
natecu i jeég cótecu i níí cáni. Te ndiyi 
jeé ní casáha jniñu néé, natecu i te 
quívicoo i nuü jnahnú ndetú i. 

Ndé vé cúu jeé steén jee 
ní tají Yaa Dios yá 

30°Tú na vé cúu sáha ri jee maá rí. 
Chi nájnúhun ndácu Yaá Dios jniñu 

nuü ri, súcuan sándaa ri jniñu. Te 
ndaa sándaa ri, chi tu sáha ri jeé 
cuní maá rí, chi sáha ri jee cuní 
maá Tátá ri, Yaā ní tají rúhú vēji 
ri. 31 Núu ruhú cahán ri jeé cúu ri 
Séhe Yaa Dios, te cachi ñayuu jeé 
tu jéjniñu jnúhun cáhán ri. 32Te íyó 
inga jee cahán jee cúu ri Séhe ya. 
Te jíní ri jeë jnúhun un jée cahán ya, 
chi níhín jníñu. 38 Máá ró ni catají 
ró tee ni cacajnúhún de Juan. Te 
Juan chi ndaå ni cahán de jnúhun 
ri. 34Te vesú súcuan te nasúu rúhú 
cúu jeé jíni ñúhún jeé steén ¿tin 

tée jee Séhe Yaá Dios cúu ri. Chi 
máá ró cúu jeé jíni ñúhún návaha 
candíje ró te cácu ró jíjnáhan ró. 
Jeé yúcuan ní cahán ri jeé iyó 
ndáa jnúhun ri jee ní nacani Juan. 
35Máá Juan ni cuu de nájnúhun iin 
lámpara jeé cayú te cúndijin, cúu 
jeé ní nacani de jnúhun ri. Te máá 
ró, jecu-ni quiví ni canujnahan 

ni rð jeé ni stéén de nuú ro. 36 Te 
íyó jée steén cají gá jee cujéhnu ri 
vesú jeé ni cáhān Juan. Suu jniñu 
sáha ri, jniñu jee ní tejníñu Tátá 

ri ruhü jee sáha ri, jniñu un stéén 
ndije jee maá yá ni tají rúhu veji 
ri. 3” Te Tátá ri jee ní tají yá ruhú 
vēji ri, suni máá yá cahán nuú tútu 
ii jeē cujéhnu ri, vesú tu ní cájini 
soho cuiti rō jee cahán ya, ni tu ní 
cájito ró yá. 38 Te tu ní cáchuhun 
ni rð jnúhun un jée ni cáhan Tatá 
ri, chi tu cácandíije ró rúhú, Yaa ní 
tají yá vēji. 39 Cánanducú vii rð taca 
jnúhun cáhán tutu ii, chi cájeni ni 
rð jee yúcuan níhin ro jnúhun jeé 
cótecu rō nií cáni sáha. Te jnúhun 
siquí maá rí cúu jeé cahán tutu ún. 
40Te vësú súcuan te tu cácuni rð 

cuatáhú ró ruhú quívicoo ró ndaha 
ri návaha cotecu ro n# cáni. 

41>Tu chíhi ri cuenta jnúhun jeé 
cácahán ñayuu jeé cujéhnu ri. 2Chi 
je jíní ri ndese cándaa ánuá ro jeé 
tu cáhiyo mani ro jiín Yaa Dios. 
43Ruhu vēji ri jiín jniñu cúní Tatá 
ri, te tu cájetáhú ró ruhú. Te núu 
inga tée quee de jíín jniñu cúní maá 
de, sa tée un yáchi cuatáhú ró de. 
44 ¿Ndese cuu candíje ró jíjnáhan 
ró? Chi máni cácuni ro jeé cujéhnu 
ró sáha jnáhan ró, te tu cánducú 
ró jee cujéhnu ró sáha Yaá Dios, 
jeé maá iin-ni ya iyó. 45Ma cáni 
ni rð jeē cáquin ri cuechi sigui rō 
nuü Tatá ri. Chi íyó tin jeē cáquin 
cuéchi siquí ro, suu Moisés, tée jeé 
cáñuhun ni ro jeé quendóo ndaá 
rð jiín ley jeé ní tee de. “S Chi núu 
ní cácandije ró jée ní tee Moisés, 
te suni candíje ró rúhú nuú, chi 
jnúhun máá rí ni tee de. Te núu 
tu cácandíje ró jnúhun ri jee ní tee 
de, ¿te ndese candíje ró jnúhun 
cáhán maá rí núu súcuan? Achí yá 
jiín de. 


Jee ni scáji ya uhún mil tee 
(Mt. 14.13-21; Mr. 6.30-44; Lc. 9.10-17) 
Yücuán na te cuahan Jesús 
inga lado mar Galilea, jeé 
cúu mar Tiberias. ?Te yohyo cuehé 
ñayuu ni candiquin i ya, chi ni 
cajito i tacá jniñu jéhnu jeé steén yá 
poder ya jeé ní nasávaha ya ñayuu 
cácuhú. *Te ni caa ya iin yucu, te ni 
cucóo ya yücuan jíín tée cáscuáha 
jíín yá. “Te je ni cuyajni vico pascua 
jeé cánucthun ni jnáhan ñuu ya 
hebreo jeé ní cacácu i nuú ñáyuu 
nación Egipto. $ Te ni ndacoto ya, 

te ni jito ya jeē véjicoo cuehé ndasí 
ñáyuu. Te ni cahán ya jiín Felipe: 

¿Ndé nuü cuaan yó jée cáji ñayuu 
yáha jíjnáhan i? 

êTe súcuan ni cahán ya jeē jíto 
ndee ya de núu ndese cahán de. Chi 
je jíní maá yá ndese sáha ya. "Te ni 
cahán Felipe jiín yá: 

Te ni ma cánda uŭ ciento denario 
staa, ni vesú jee cáji i jecu jecu 
jijnáhan i, áchí de. 

8 Yücuán na te ni cahán Andrés, 
ñani Simón Pedro, inga tée scuáha 
jíín yá un: 

9Yaha íne tin súchi yíf jéé ndíso 
i uhün staá cebada jiín úu chacá. 
¿Te ndé canda cuiti ún, chi ñayuu 
cuehé ndasí cúu? 

10Yucuán na te ni cahán Jesús: 

Cahán jiín ñáyuu na cúcoo i, áchí 
yá. 

Te yíicuan cáa cueheé ite, te ni 
cacucóo i, te nájnúhun uhún mil tée 
cúu. Te ni quihin Jesús staá ún, te 
ni nacuatáhú yá nuú Yaa Dios. Te 
ni jēhe ya nuü tée cáscuáha jíín yá, 
te máá de ni casaja de nuú ñáyuu 
ní cacucóo ún. Te suni súcuan ni 
sáha ya jiín cháca, te ni cayeji i 
nasaa cácuni maá i. 12 Te nuü ní 
candutú chíji i, te ni cahán ya jiín 
tée cáscuáha ún: 

Nastútú ró tacá pedazo jeé ni 
ndóo, návaha tu stívi cuiti yO. 

13Te ni canastútú de, te ni chitú 
úxi uŭ jica pedazo jeé ni ndóo siqui 
ndihúhún staá cebada un jee tuá ni 
ndíhi caji ñayuu. 14Te ñayuu un ní 
cajito i jniñu jéhnu ni sáha Jesús jeé 
ni stéén ya poder yá. Te ni cacahán i: 

Jendaá ndije jeé tée yáha cúu jeé 
cahán tutu jeé quíji ini ñayivi jée 
nácani jnúhun Yaá Dios. Achí i. 

15Te ni jini Jesús jeé cácuni i 
sáfuerza i ya jeē cuu ya rey i núú. 
Te ni cujiyo tucu máá tin-ni ya, ni 
caa ya cuahán yá nuú sucún gá 
yucu. 


Jee ní jica jéhé yá nuú mar 
(Mt. 14.22-27; Mr. 6.45-52) 

16Te nuü cuácuaa, te tée cáscuáha 
jíín yá ni nanuu de cuangoo de nde 
mar. 17 Te ni ndrvicoo de ini barco, 
te ni cascáca de jeé quíngoo de nde 
inga lado mar nde ñuu Capernaum. 
Te je ni cunee, te ná tu ndee Jesús 
nuú de. 18Yūcuán na te ni jequíhi 
tin tachi níhin, te sáha jeé ndónda 
ndute mar un. "Te jeé ní cuu 
nájnúhun uhún chí íñú kilómetro 
cájica de jíín barco, te ni cajito de 
jee jíca Jesús nuú mar, te ni cuyajni 
ya veji ya nuü barco. Te ni cayúhú 
de. 20 Te máá yá ni cahán ya jiín de: 

Máá rí cúu. Ma yúhu ró jijnáhan 
ró. 
21Te ni cacusit ni de jeé na quívi 
ya ini barco. Te ni sáha ya jee 
yachi-ni ni jinúcoo-ni de ñuhun íchi 
núü cuángoo de ún. 


Jeé cánanducú ñayuu Jesús 

22 Te inga quivr ún, te ñayuu jeé 
ní caquendóo inga lado mar, ni 
cajini i jeé tée cáscuáha jíín yá 
cuangoo de jíín máñúhún-ni barco 
ni íne yúcuán, jíín jée tu ní quívi 
Jesús quihin ya jiín de jíjnáhan 
de. ?3Te sava ga barco jeé véjicoo 
ichi ñúú Tiberias, ni quecoo yajni 
lugar nuü ní cayeji i staá jee ní 
nacuatáhú máá Jítoho yo jehé. 24Te 
jee ní cajito ñayuu un jée tuá Jesús 
íne ya yúcuán, ni tee cáscuáha 
jíín yá, te ni quívicoo i taca barco 

un, te cuangoo i ñuu Capernaum 
cuananducú i ya. 


Jesús cúu staa jee cótecu yo nií cáni 

25Te nuü ni jínücoo i nde inga 
lado mar, te ni nanihin jnáhan i jíín 
Jesús. Te ni cacajnúhún i ya: 

Maestro, ¿na hora ni quee ni 
yáha? 

26Te ni cahán Jesús: 

Jendaá cahán ri jiín ró jeé 
cánanducú ró ruhú siquí jee ní 
cayeji rō nde ni candutú chíji ró, 
te nasüu síqui jee ní cajito ró táca 
jniñu jéhnu jeé steén ri poder ri. 

27 Ma cóndihvi ni rō maá síqui jeē 
caji ro jeē yachi nataxin, chi sa 
suhva condihvi ni ro siqut jeé nihín 
rð jeé cótecu ro nií cáni sáha. Te 
máá rí, Yaa ní nduu tee, cuáha ri 
nájnúhun staá jee cótecu rð nií cáni 
sáha. Chi Tátá ri Yaá Dios ni jeni 
ya ruhú jeē sáha ri súcuan. Achí yá 
jiín i. 

28 Yiicuán na te ni cacajnúhún i 
ya: 

¿Ndese sáha ná návaha squícu ná 
jniñu cúní Yaa Dios? 

29Te ni cahán Jesús: 

Jniñu jee cuní Yaa Dios cúu jeē 
candíje ró rúhu, Yaa ní tají yá veji. 

30Yucuán na te ni cacahán i: 

Núu súcuan ¿te na jniñu jéhnu 
sáha ní coto ná jíjnáhan ná te 
candíje ná jée ní tají yá nihín? ¿Na 
jniñu cúu jeé sáha ní? 91Chi taca 
jíí yo jenahán ni cayeji de maná jeé 
ní cuun ichi ándiví ndé nuü ñúhun 
téhé, nájnúhun yósó núú tútu: Yaá 
Dios ni jéhe ya staá ni cuun ichi 
ándiví, ni cayeji i, áchí tutu. Achí i 
jíín yá. 

32Te ni cahán Jesús: 

Jendaá cahán ri jiín ró: Nasüú 
Moisés ni jéhe staá un núü de 
jíjnáhan de jee ní cuun ichi ándiví, 
chi máá Tátá ri ni jehe. Te máá yá 
jéhe staa andiví jéé cótecu ro nií 
cáni sáha. 33Chi staá jéhe Yaa Dios 
cúu máá Yaa ní quiji ichi ándiví, te 
sáha ya jee ñáyuu ñaytví cotecu i níf 
cáni andiví. Achí yá. 

34Te ni cacahán i jíín yá: 

Níní cuáha ni stáa ún caji na núu 
súcuan. 

35Te ni cahán Jesús: 

Máá rí cúu máá stáa jeé cótecu ro 
nií cáni sáha. Ndé vé quívi ndaha 
ri, ma cúü cuiti ga soco. Te ndé vé 
candíje ruhú, ma jichí cuiti ga. 36 Te 
nájnúhun je ni cahán ri jiín ró, tu 
cácandije ró rúhú, vesú ni cajito ró 
núü ri. 3” Taca ñáyuu jeé sáha Tátá 
ri jeē candíje i ruhú, máá i quívicoo 
ndaha ri. Te jétáhú rí taca jéē cuní 
quivi ndaha ri, chi ma squéhichi 
cuiti ri quihin. 38Chi ni quiji ri ichi 
ándiví návaha sáha ri jniñu jee cuní 
Yaå ní tají rúhú, te nasúu jéē sáha 
ri jeé cuní maá rí. 99 Te jniñu jeë 
cuní Tatá ri, Yaå ní tají rúhú, cúu 
jeé ma scuíta ri ni iin ñayuu ni jéhe 
ya nuü ri, chi condito ri i te nastécu 
ri i quivi jínu ñayiví. “Te Yaa ní 
tají rúhú, cuní ya jee taca ñáyuu jee 
nihín i jnühun ruhú, Séhe Yaá Dios, 
te candíje i ruhú, cotecu i níf cáni 
andiví. Chi nastécu ri i quivi jínu 
ñayiví. Achí yá. 

M Yücuán na te ni caquejéé 
jnáhan ñuu ya hebreo cácahán de 
sigu: ya, chi ni cahán ya jee maá yá 
cúu staá ní quiji ichi ándiví. Te ni 
cacahán de: 

¿A nástu tée yáha cúu Jesús, séhe 
José? Te cájini yo tatá de náná de. 

¿Te ndese cúu jeé cahán de jeé ni 
quíji de ichi ándiví núu súcuan? 
43Te ni cahán Jesús jiín de: 

Ma cahán ro siqui ri jijnáhan 
ró. “Ni ¿in ñayuu ma cúu quivi 
i ndaha ri núu ma sáha Tátá ri 
jeé cúu ni i quivi i, chi máá yá ni 
tají rúhú vēji ri. Te nastécu rí i 
guivi jínu ñayiví. “STe suhva yósó 
núü tútu ni catee tee ni canacani 
jnúhun Yaa Dios: Tacá i chi stéén 
Yaa Dios nuu i, áchí. Núu súcuan te 
taca ñáyuu jíni sóho jnúhun cáhán 
Tatá ri, te jétáhú i jee steén yá nui i, 
ñayuu ún chi quívicoo i ndaha ri. 

46?Te tu ní jíto ni tin ñayuu nuü maá 
Tátá rí. Chi máñúhún-ni ruhü ni jito 
ri nuú ya, chi nde nuú maá yá vēji 
ri. 4” Jendaá cahán ri jiín ró jijnáhan 
ró jée ñayuu jeé candíje i jeé jnáma 
ri i, máá i cotecu i níí cáni. “8 Máá rí 
cúu staá jeé cótecu ro nií cáni sáha. 
49Taca jíí rð jenahán, ni cayeji de staá 
maná jee ní cuun ichi ándiví ndé nuú 
ñúhun téhé, te tu ní sáha jeé cótecu 
de níí cáni andiví. 5%Te staá jeé cahán 
ri jee véji ichi ándiví, chi na-ni ñayuu 
caji, te cotecu i níí cáni andiví. 51 Te 
suu máá rí cúu staa un jée ní quiji 
ichi ándiví jée sáha jeé cótecu ro 
nií cáni. Te ñayuu jee cáji staa yáha, 
cotecu i níí cáni andiví. Te staá jeé 
cuáha ri un cúu yiqui cúñu ri, te 
cuáha ri návaha ñayuu ñayiví cotecu 
i níí cáni andiví. Achí yá. 

52 Yücuán na te jnáhan ñuu ya 
hebreo ni cacahán de jíín táca 
jnáhan de: 

¿Ndese cuu cuáha tée yáha yiqui 
cúñu de caji yo? achí de. 

53 Te ni cahán Jesús jiín de: 

Jendaá cahán ri jiín ró: Núu tú 
candíje ró jéé yiqui cúñu ruhú, Yaá 

ní nduu tée, cúu nájnúhun staa, te 
niñ ri cúu nájnúhun ndute, núu 
súcuan te ma cótecu ro nií cáni 
andiví. 54Chi ñayuu cácandíije jeé 
yiqui cúñu ri cúu nájnúhun staá te 
niñi ri cúu nájnúhun ndute, máá 
i cotecu i níí cáni. Te nastécu rī i 
guivi jínu ñayiví. $5Chi yiqui cúñu 
ri jiín níflt ri cúu ndije jee sáha 
jeé cótecu i níf cáni. 56Te ñayuu 
cácandije jeé yiqui cúñu ri jiín níñt 
ri cúu nájnúhun staá jiín ndute 
jeé cótecu i níf cáni sáha, máá i 
níní ndúú i jíín rí, te ndúú rí jiín i. 
57Máá Tátá ri, Yaa técu, ni tají yá 
ruhü veji ri, te técu ri sáha máá yá. 
Te suni súcuan, ñayuu cácandíije 
jee cúu ri nájnúhun staá i ndute i, 
suni súcuan cotecu i níf cáni sáha 
ri. 58 Máá rí cúu staá ní quiji ichi 
ándiví. Te staa jee cahán ri tu cúu 
nájnúhun staa maná jee ní cayeji 
taca jíí ro jenahán, chi tu ní sáha 
jeé cótecu de níf cáni. Te staá jeé 
cahán ri, chi ñayuu caji, cotecu i níf 
cáni sáha, áchí yá. 

59Táca jnúhun yáha ní steén 
Jesús nuú ñáyuu ní candutútú ini 
vehe ii sinagoga ñuu Capernaum. 


Jnúhun cotecu yó nií cáni 

60Te cuehé ñayuu cascuáha jíín 
yá, ni cajini sóho ijnúhun yáha jée 
ni stéén ya. Te ni cacahán maá i: 

Yohyo yií jnúhun cáhán ya yahá. 
¿Ndese cuu cuatáhú yó? 

61 Te ni jini Jesús jeē cácahan i jeé 
yií cúu jnúhun yahá, te ni cahán ya 
jiín i: 

¿A yií sáha jnúhun yáha jíín ró 
jijnáhan ró? 62¿Te ndese sáha ró 
núu coto ró jéé ruhú, Yaá ní nduu 
tee, ndaa ri nuhun ri nuú ni cóndee 

ri xihna ñúhún? 8Máá ánuá ñayuu 
cúu jeé sáha jeē técu i. Chi yiqui 
cúñu i tu jéjniñu cuiti súcuan. Te 
taca jnúhun ni cahán ri jiín ró cúu 
jeé quéndoo vaha ánuá ro, te cotecu 
rð nií cáni sáha. 9Te sava ró chi tu 
cácandije ró. Achí yá. 

Chi nde xihna ñúhún je jíní Jesús 
ndé-ni cúu ñayuu jeé ma cándije, 
jíín ndé iin de cúu jeé nastúu de ya. 
65Te ni cahán ga ya: 

Jee yúcuan ní cahán ri jiín ró jeē 
ma cúu quivi ni iin ñayuu ndaha ri, 
te núu tu sáha Tátá ri jee cúu ni i 
quivi i, áchí yá. 

66 Te nde quivẸ ún te cuehé ñayuu 
cascuáha jíín yá, ni castóo i ya, te 
tuá ni cájica i jíín yá. 7 Yücuán na 
te ni cahán ya jiín máá ndihúxí uŭ 
tēe cáscuáha jíín yá: 

¿A suni cácuni máá ró quingoo ró, 
chí naún? 

68 Te ni cahán Simón Pedro: 

¿Ndé núü gå quingoo ná? Chi máá 
ní cúu jeé nácani jnúhun jeé cótecu 
na níí cáni sáha. S9Te ni cacandíje 
ná te cájini na jée maá ní cúu Cristo, 
Séhe Yaa Dios, Yaa técu, achí de. 

70Te ni cahān Jesús: 

Te vesú ni nacaji ri ndihúxí uü ro, 
te íyó iin ró jee ní quivi jexeén ini. 
Achí yá. 

71 Te súcuan ni cahán ya siquí 
Judas Iscariote, sehe Simón. Chi 
máá de nastúu de ya, vesú iin 
jnáhan jee uxí uŭ tee cáscuáha jíín 
yá cúu de. 


Jeé tu ní cácandije ñani Jesús 
Yucuán na te jíca cuu Jesús 
región Galilea. Chi tu cúní 

yá caca cuu ya región Judea, chi 
jnáhan ñuu ya hebreo jee cáyúcu 

yúcuan, cácuni de cahni de ya. ?Te 
cuacuyajni vico jeé casáha ñayuu 
yá hebreo vehe ramádá, cáyücú i 
chiji. “Te fani ya ni cacahán de jíín 
yá: 

¿Naun máá yáha-ni íne ró? ¿Naun 
tú quihin ro región Judea, návaha tée 
yúcuan jée cácandije de róhó, suni 
coto de jniñu jéhnu sáha ró. *Chi núu 
cúní iin tée jeé cuité núu jnúhun de, 
te tu sáha yuhu de jniñu. Te núu sáha 
nde ró táca jniñu jéhnu, vaha ga na 
sáha ró jée cúni ndivii ñayuu. 

5Súcuan ni cacahán fani ya jiín 
yá, chi ni máá de tu cácandíije de ya. 
SYiicuán na te ni cahán Jesús: 

Ná tu quee maá quívi jee quihín 
ri. Te máá ró jijnáhan ró chi na-ni 
quivi-ni te cuu quingoo ró. "Chi ma 
quití ni ñayuu ñayivi núŭ ro, te máá 
rí chi quítí ni i jíto i ruhú, chi cáhán 
ri jee jiní ri jeē máni jniñu néé cásáha 
i. £Cuángoo máá ró vico ún. Te máá rí 
chi ma quihín ri vijna, chi ná tu quee 
maá quívt cánuú quíhin ri. Achí yá. 

9Súcuan ni cahán yá jnúhun yáha 
jíín de, te ni quendóo ya Galilea. 


Jeé ni jéhen Jesús vico vehe ramádá 

10Te nuú ni yáha ñani yá cuangoo 
de vico ún, te sáá te suni cuahán 
maá yá. Te tú cuahån ndijin ya, chi 
tu ní stéén ya maá yá. “Te jnáhan 
ñuu ya hebreo cánanducú i ya nuú 
víco ún, te cácahan i: 

¿Ndé nuü íne tée ún? áchí i. 

12Te yðhyo ni cacahán ñayuu jeé 
siquí ya, chi sava i cácahán: Tée 
váha cúu de. Te sava ga i cácahan: 
Tuú chi stáhú de ñayuu. 

13Te yuhu-ni ni cacahán i jnúhun 
ya, chi cáyúhú i jee quití ni jnáhan 
i tee hebreo. 

14Te jeë ní cuu sava vico, te ni 
quee Jesús, ni quivi ya templo 
cáhnu, te ni quejéé yá steén yá 
jnúhun. 15Te ni canaa ni jnáhan 
ñuu ya hebreo cájini soho i, te ni 
cacahán i: 

¿Ndese jíní tee yáha cuéhe jnúhun 
ndíchí, chi tu ní jíca de escuela? 
áchí i. 

16Yucuán na te ni cahán Jesús: 

Jnúhun stéén ri chi nasúu jnúhun 
máá rí cúu, chi jnúhun jeé ni jéhe 
máá Yaa ní tají rúhú cúu. 1 Núu iin 
ñayuu cuní i sáha i jniñu cúní Yaā 
Dios, ñayuu ún chi jecūhun ni i núu 
nde nuŭ Yaā Dios vēji jnūhun stéén 
ri, chí jnúhun jeē jéni ni maá-ni 
ri cúu. 18Tēe cáhán jnūhun jéni 
ni maá de, tēe un ndúcú de jeē na 
sájéhnu ñayuu de. Te núu iin tēe 
ndúcú de jeē sajéhnu de Yaā ní tají 
de, tēe un cúu tēe ndaā, te tú na 
jnühun stáhú íyó jíín de. 

19” A násüu jéē ni jéhe Moisés ley 
ya nuü ro jee squícu ró? Te ni tin 
ró tu cásquicu. Chi sa jeé cácuni ro 
cahni ro ruhú, ¿te najehe cúu? Achí 
yá. 

20Te ni cacahán ñayuu cuehé ún: 

Tachi ndóho ró. ¿Ndé ¿in cúní 
cahni rohó? 

21Te ni cahán Jesús: 

Ni nasávaha ri tin tēe quivt 
ndétatú, te ndivii rō ni canaa ni 
rō ni cajito ró jée quiví ndétatú ni 
sáha ri jniñu ún. 22Te Moisés ni 
jehe de ley jeé cúu circuncidar nuú 
rð. Te cásáha ró circuncidar súchi 
yíí núu uná quivr jee ní cacu i, vesú 
quiví ndétátu cúu. (Te nasúu máá 
Moisés ní jéquin ley un, chi je ni 
iyo nuü taca jíí de.) 9 Núu súcuan 
te núu cásáha ró circuncidar vesú 

quiví ndétátu cúu, návaha squícu ró 
ley Moisés, ¿te najehé cáquiti ni ro 
jeē ní nasávaha ndihi ri tin tee quivi 
ndétatú? 24Ma yachí cani ni rð jeé 
cuéchi cúu jeé sáha ri. Chi sa cani 
váha ni ro siquí tacá jniñu váha. 
Achí yá. 


Jee ní cachi Jesús ndé nuú véji ya 

25Yiicuán na te sava ñayuu ñuu 
Jerusalén ni cacajnúhun jnáhan i: 

¿A násüu tée yáha cúu jeé cánanducú 
tée cácujéhnu jeé cáhni de, chí naún? 
26Te yaha cáhán ndijin de nuú chitú, te 
tú na jnúhun cácahan jiín de. ¿A sanaa 
te ni cacundaá ni tée cácujéhnu jeē tée 
yáha cúu Cristo jeé achí tutu jeé quiji, 
chí naún? ?' Te tuú chi je cájini yo nuú 
véji tée yáha. Te jeé quíji Cristo, chi ni 
łn yó má cúni ndé chi quíji ya. Achí i. 

28Yiicuán na te ni cahán jee Jesús 
jeé steén ya jnúhun ini templo: 

Cájini ro ruhú, te cájini ro ndé ñuu 
vēji ri. Te vesú súcuan te máá Yaá ndaá 
cúu jee ní tají rúhú vēji ri, te tú vēji ri 
jeé cuní maá rí. Te tu cájini rð ndese 
Yaa cúu ya. ?9Te máá rí chi jíní ri ya, 
chi nde nuú maá yá vēji ri, te máá yá ni 
tají rúhú, achí yá. 

30Yūcuán na te ni canducú de jnii 
de ya. Te ni iin de tu ní cúu jnii de 
ya, chi ná tu quee maá quívi jeé 
jníi de ya. 91 Te cuehé ñayuu chi ni 
cacandíje i ya, te ni cacahan i: 

¿A nástu tée yáha cúu Cristo, Yaá 
ndétu yó jée quiji? Chi cuehé ndasí 
jniñu jéhnu sáha ya jeé steén ya 
poder yá. Achí i. 

Jee ní catají de policía 
jee jnii de Jesús 

32Te ni cajini tée fariseo jeé 
súcuan cácahán ñayuu jnúhun ya. 

Te máá de jíín sútü cácujéhnu, ni 
catají de policía cándito templo jeé 
jníi de ya. 33Te ni cahán Jesús: 

Jecu na quiví condee ri jiín ró 
jijnáhan ró. Yúcuán na te nuhun ri nuú 
Yaa ní tají rúhú vēji ri. 34Te nanducú ró 
ruhú, te ma nánihin ro ruhú. Chi ma 
cúu jinūcoo ró núú cóndee ri. Achí yá. 

35Yucuán na te máá tée un ní 
cacajnúhun jnáhan de: 

¿Te ndé nuú quihín tée yáha jeé 
ma nánihin yo de? ¿A quíhin de nuú 
jnáhan yó hebreo jee ní cajité núu 
cáyücu ndé nación Grecia? ¿Te á stéén 
de jnúhun nuú ñáyuu Grecia, chí naún? 
36¿Te na jnúhun cúu jeé ni cáhan 
de jíín yó jeé nanducú yó de te ma 
nánihin yo de, chi ma cúu jinücoo yó 


núú cóndee de? Achí tée un jíjnáhan de. 


Siquí ndute jeé cótecu yó nií cáni sáha 

37 Te quiví sándihí vico ún te 
cúu vico cáhnu ga. Te quivi un ní 
ndocuiñ Jesús, te ni cahán jee ya: 

Núu ndé ñáyuu jnáa ndasí i taca jéē 
váha jeé sáha ri jehé i, nájnúhun jeé 
jichí i ndute, núu súcuan te na quívi i 
ndaha ri te coho i ndute, cúu jeé nihín 
i jeë váha ún. 38Te ñayuu jeé candíje 
jeé jnáma ri i, chi ini anuá i condee 
Espíritu Santo, te cuu ya nájnúhun yúte 
cáne ñuhún jeé sáha ya jeé cótecu i níf 
cáni, nájnúhun cáhán tutu ii. Achí yá. 

39Te súcuan ni cahán ya jeé 
ñáyuu candíje jeé jnáma ya i, nihin 
i Espíritu Santo. Chi ná tu quee 
Espíritu ún, chi ná tu ndaa Jesús 
quinuhun ya nuú ndujéhnu ya. 


Jeé ní cacusíin ñayuu siqui yá 
40Te sava ñayuu cuehé ún, ná 
ni cajini sóho ijnúhun yáha, te ni 

cacahán i: 

Jendaá jeé tée yáha cúu jeé achí 
tutu jeé quiji de nacani de jnúhun 
Yaa Dios, achí i. 

Te sava ga i ni cacahan: 

Tée yáha cúu Cristo, Yaa ní tají 
Yaa Dios. 

Te sava ga i chi ni cacahán i: 

Tuú chi nasúú Galilea quiji Cristo. 
42Chi cáhán tutu ii jeé ndé yucün 
rey David cacu Cristo, te cacu ya 
ñuu Belén, ñuu nuü ní cacu máá 
David. Achí i. 

43Te súcuan te ni cacusíin ñayuu 
jeé siquí ya. “Te sava i cácuni i jnii 
i ya, te ni tin i tu ní jníi i ya. 


Jee tu ní cácandije tée cácujéhnu 

45 Yücuán na te policía cándito 
templo tu ní cájnii de Jesús, te 
cuanungoo de nuü taca tée fariseo 
jiín núü sutú cácujéhnu. Te tēe ún 
ni cacajnúhún de policía: 

¿Najehé tu ní quécoo ró jíín de? 
áchí. 

46Te ni cacahán policía un: 

Tú cuiti ni ¿in tee cáhán vaha 
ndasí nájnúhun cáhán tée yúcuan, 
áchí. 

47Te ni cacahán tee fariseo: 

¿Te á suni nde máá ró jijnáhan ró 
ní stáhú de naún? Ni ¿in jnáhan 
ruhú tēe cácujéhnu jíín tée fariseo, 
tu cácandíje ri jnúhun cáhán tée ún, 
¿te naun cácandije máá ró? 49Te 
ñayuu cuehe yahá jéē tu cájecühun 
ni i ley Moisés, chi jnahnú ndetú 
i jeē cácandije i tee ún, áchí de 
jíjnáhan de. 

50Te ni cahán Nicodemo, tee ni 
jéhēn nuí yá ¿in jecuáa, te suni ¿in 
tēe fariseo cúu de: 

51Cáhán ley yō jeé ma cúu tee yó 
cuéchi siquí łn tée, te núu tú xihna 

ga cuni soho yó ndese cáhán de, 
návaha cucáhnu ni yó na cuechi ni 
sáha de. Achí de. 

52Te ni cacahán jiín de: 

Te róhó, ¿á suni nde Galilea 
vēji ró jée cahán ro jehé tee ún? 
Nanducú váha ró núü tútu ii te cuni 
rð jeë ndé Galilea tu quénda cuiti 
ni ¿in tee nácani jnúhun Yaá Dios. 
Achí jíín de. 33Te cuanungoo de ná 
vehe ná vehe de. 


Jnúhun ñahan ní casíquí 
ndée jnáhan 

Te ni caa Jesús cuahán 

yá yucu Olivos. ?Te jeë 
cuácundijin inga quivi, te ni ndee 
tucu ya templo. Te ndihi ñayuu ni 
quecoo i nuú ya. Te ni cucoo ya, te 
ni steén ya jnúhun nuü i. 3 Yücuán 
na te tée cástéén tutu ley Yaa Dios 
jiín tée grupo fariseo, ni quecoo de 
jíín tin ñahan jee ní canihin de ña 
jeé casíquí ndéē ña. Te ni cajeni de 
ña mehñú. *Te ni cacahán de jíín 
yá: 

Maestro, ni canihin ná ñahan 
yáha jéé casíquí ndéé ña. 5Te ley 
Moisés ndácu jniñu nuü yo jee 
cuáha yó yúü xini ñahan cásáha 
súcuan návaha cuu ña. Te máá ní, 
¿ndese cáhán ni? 

6 Te súcuan ni cacahán de jeé 
cájito ndee de ya núu cuatáhú yá jeé 
cahán ley un, chi núu tuú te caquin 
de cuéchi siquz ya. Te Jesús ni jita 
ndeyi ya, te ni tee ya nuú ñúhun jíín 
xíni ndáha ya. "Te jeé cácajnúhun 
cácajnúhún de ya, te ni ndonehen 
ya maá yá, te ni cahan ya jiín de: 

Núu ndé iin máá ró tú na cuéchi 
ró, te xihna gå maá ró cuáha yuú 
xini ña núu súcuan, áchí yá. 

8Te ni jita ndeyi tucu ya, te ni 
tee tucu ya nuú ñúhun. *Te nuü ní 
cajini de jeé súcuan ni cahán ya, te 
ni cajecuhun ni de jeé suni cáhiyo 
cuéchi de. Te ná iin ná tin de ni 
quendacoo de cuahán de, xihna gá 
tée jéhnu ga te nde nuü ní ndihi 
na. Te ni ndóo máá iin na Jesús jiín 
ñahan índichi mēhñú un. Te ni 
ndonehen tucu ya maá yá, te tuá 
ni tin tée un ní jíto ya, chi máá na 
ñahan ún. Te ni cahán ya jiín ña: 

¿Ndé chi cuángoo tée cájequin 
cuechi siqui ro? ¿A tú ni łin de ní 
ndónda cahán ga cuéchi siquí ro? 

11Te ni cahán ña: 

Tú ni tin de, áchí ña. 

Yücuán na te ni cahan Jesús jiín 
ña: 

Ni ruhú, ma cahán ri cuéchi siqui 
ro. Cuáhán te ma sáha ga ro cuéechi, 
áchí yá. 


Jesús cúu máá luz jeé 
steén ini anuá ñayuu 

12Te inga jínu ni cahán Jesús jiín 
ñáyuu: 

Máá rí cúu nájnúhun luz jeé steén 
ini anuá ñayuu ñaytví, jee sáha 
jee jécuhun ni i siquí Yaá Dios. 
Ñayuu candíje ruhú chi ma cáca 
i nájnúhun nui née, chi sa suhva 
coneváha i luz ini anuá i jee sáha 
jee cótecu i níf cáni. 

13 Yücuán na te ni cacahán tée 
fariseo jiín yá: 

Róhó chi cáhán ro jnúhun jehë 
maá ró, te tu jéjníñu jnúhun cáhán 
ro. 

14Te ni cahán Jesús jiín de 
jíjnáhan de: 

Vesú cáhán ri jehē maá rí, te íyó 
ndáa jnúhun cáhán ri. Chi jíní ri 

ndé nuü véji ri jiín ndé nuü quihín 
ri. Te róhó tu cájini ro ndé nuü véji 
ri ni ndé nuú quihín ri. 15Máá ró 
chi cuenta ñayuu ñayivi cásándaá 
rð siquí jnúhun cáhán ri. Te ruhú 
chi tu sándaa mañúhún rí siquí 

ni iin ñayuu. 16Te núu sándaa ri 
siquí i, te ndaá sáha ri, chi tu sáha 
máñúhún rí, chi sándaa ri nde jiín 
máá Tátá ri, Yaā ní tají rúhu vēji ri. 
17Te yósó núú tútu ley cánevaha ró 
jéé núu inuú cácahán ui testigo, te 
jíni ñúhún cuatáhú ró jeé cácahan, 
chi íyó ndáa jnúhun ún. 18 Núu 
súcuan te ruhú cúu ¿in jee cahán 
ndaá ri jehe ri. Te inga jee cahán 
ndaa jehé ri cúu máá Tátá ri, Yaā ní 
tají rúhú. Achí yá. 

19 Te ni cacahán de jíín yá: 

¿Ndé nuú ndeé Tátá ro? 

Te ni cahán Jesús: 

Tu cájini rð ruhú ni Tátá ri. Te 
núu jee cájini ro ruhu, suni cuni ro 
Tatá rí nuú. 

20 Taca jnúhun yáha ní cahán 
Jesús jeé steén ya ini templo nuü 
cáyücu yéjnú jeé cásoco i xúhún. Te 
tú ni tin de ní jníi de ya, chi ná tu 
quee maá quívi jeé jníi de ya. 


Jeé ni cáhan yá jee ma cúu 
jinúcoo de nuú cóndee ya 
21 Te ni cahán tucu Jesús jiín de: 
Ruhü chi quihin rí, te nanducú 
ró rúhú, te ma nánihin ro ruhú, 
chi quendóo cuechi ró siquí ro 
quivi cúü ro. Te jeē yúcuan má cúu 
jinūcoo ró núu quihín ri, achí yá. 
22Yucuán na te tée hebreo un ní 
cacahán maá de: 
¿A cahni tée yáha máá de, te jeé 
yúcuan cáhán de jee ma cúu jinúcoo 
yó núü quihín de, chí naún? Achí de. 

23 Te ni cahán ya: 

Máá ró jijnáhan ró chi ñaytvi yáha 
véjicoo ró, te ruhú chi nde andiví véji 
ri. Máá ró cácuu ñayuu ñayivi yáha, 
te ruhú chi nasúu tée ñayivi yáha 
cúu ri. 24 Jeë yúcuan ní cahán ri jeé 
quendóo cuéchi ró siquł ro quivi cút 
rō. Chi núu ma candíje ró jée maá rí 
cúu Cristo, te quendóo nahín cuéchi 
ró sigui rð quivi cút ro. Achí yá. 

25Te ni cacajnúhún de ya: 

Núu súcuan ¿te ndé iin cúu ró? 

Te ni cahán ya: 

Je ni cachi ri nuú ró nde xihna 
ñúhún ndé iin cúu ri. ?6Te íyó cuéhé 
ga jnúhun cuu cahán ri jiín ró te 
sándaa ri siquí ro. Te ma cahán ri, 
chi ini ñayivi yáha cáhán ri maá-ni 
jnúhun jeé ní jini ri ni cahán Yaa 
ní tají rúhú vēji ri. Te máni jnúhun 
ndaá cahán ya. Achí yá. 

27 Te tu ní cájecúhun ni de jeé 
cahán ya jnúhun Tátá ya andiví jíín 
de. 28 Jeë yúcuan ní cahan ga ya: 

Nde na yáha jeé cáta caa ró rúhi, 
Yaå ní nduu tee, jicá cruz, yúicuán na 
te cuni rð ndé iin cúu ri. Te cuni ro jeé 
tú na vé sáha ri jeë maá rí, chi cáhán 
ri maá-ni jnúhun ni steén Tatá ri nuú 
ri. 22Chi máá Tátá ri, Yaā ní tají rúhi, 
ndéé yá jiín rí. Te tu stóo máñúhún 
yá ruhú, chi níní sáha ri jniñu jeé 
nújnahan ni maá yá. Achí yá. 

30Te jeé ni cáhán ya jnúhun yáha, 
te cuehé ñayuu ni cacandíje i ya. 


Siquí ndé-ni cúu sēhe Yaá 
Dios jiín séhe jexeén 
31 Yücuán na te ni cahán Jesús 
jiín jnáhan ñuu ya hebreo jee ní 
cacandíje i ya: 
Te núu cuiñi nihin ró jíín jnúhun 
stéén ri nuü ro, te cuu ndije ró 

ñáyuu scuáha jíín rí. 32Te jecühun 
ni ro jnühun ndaa, te jnúhun ndaa 
un sáha jeë nduu libre rð nuü jeë 
yíhi ró ndaha. 

33Te ni cacahán i jíín yá: 

Séhe yucün Abraham cácuu ri, te 
tu cáyihi cuiti ri ndaha ni iin. ¿Te 
ndese cúu jeé cahán ro jee nduu 
libre ri núu súcuan? 

34Te ni cahán Jesús: 

Jendaá cahán ri jiín ró jeé táca 
ñáyuu casáha cueéchi, tu íyó libre 
i, chi yíhi i chiji cuéchi jeé jejníñu 
cahá i nuú. 35Te ñayuu jejníñu 
cahá, chi tu cúu i tin jnáhan ñayuu 
vehe nui jejníñu i. Te tin séhe chi 
sa suhva cúu ndije i jnáhan ñayuu 
vehe ún. 38 Núu súcuan te máá rí 
jeē cúu Séhe Yaá Dios, núu sáha ri 
jeē tuá cuajníñu cahá ró nuú cuéchi, 
núu súcuan te nduu libre ndije ró 
jíjnáhan ró, te cuu ró séhe ya. 37 Te 
jíní ri jee séhe yucún Abraham 
cácuu ró, te vesú súcuan te cácuni 
rð cahni ro ruhú, chi tu cájetáhú ró 
jnúhun cáhán ri. 38Ruhü chi cáhán 
ri jnúhun jeé ni stéén Tatá ri nuü rí. 
Te máá ró chi cásáha ró jniñu jee ni 
cáhan tatá maá ró jijnáhan ró. Achí 
yá. 

39Te ni cacahán i: 

Séhe yucün Abraham cácuu ri. 

Te ni cahán Jesús: 

Núu jeé candíje ró nájnúhun ni 
candíje Abraham návaha cuu ndije 
ró yúcin de, yücuán na te jniñu 
váha ni sáha de suni sáha máá ró 
nuú. “Te vijna chi cácuni rð cahni 
rð ruhú, vesú ni cahán ri jiín ró taca 
jnúhun ndaa ni steén Tatá ri nui rí. 
Te Abraham chi tu ní sáha cuiti de 
súcuan. 4 Máá ró chi inuú cásáha 
ró jíín tátá maá ró. Achí yá jiín i. 

Yücuán na te ni cacahan i: 

Máá rí chi tu cácuu ri sehe ndáhú 
jée tu tátá. Chi íyó iin-ni tátá ri, te 
Yaa Dios cúu ya. 

Te ni cahán Jesús: 

Núu Yaá Dios cúu ndije tátá ro, te 
coo mani rō jiín rí nuú. Chi nde nuú 
Yaá Dios ni quenda ri vēji ri. Te tú 
vēji ri jeē cuní maá rí, chi máá yá ni 
tají rúhú. ¿Te najehé tu cájecúhun 
ni rð jnúhun cáhán rí núu súcuan? 
Suu siquz jeé tu cácuni ro chusóhó ró 
jnúhun nácani ri. 4 Máá ró jijnáhan 
ró chi tátá rð cúu jexeén. Te cácuni 
rð sáha ró máá jée cuní tatá ro ún. 
Máá jéxeén ni jehni ndiyi nde jeé 
xíhna ñúhún. Te tu ní fin cuiti jiín 
jnúhun ndaa, te tú cuiti na jnúhun 
ndaa cahán. Te jee cahán jexeén 
jnúhun stáhú cúu jee súcuan cáa 
máá. Chi máá un cúu jee ndíso 
jnúhun stáhú, te máá un cúu jee ní 
squéjéé ndihi jnúhun stáhú. *5Te 
ruhú chi cáhán ri jnúhun ndaa, te 
jeé yúcuan cúu jeé tu cácandije 
ró rúhú. “6 Te ni iin ró ma nihín rð 
cuéchi siqur ri, chi tú cuiti na cuechi 
ri. Te máni jnūhun ndaá cahán ri, ¿te 
naun tu cácandije ró rúhü? “NÑayuu 
cácuu séhe Yaa Dios, chi cáchusóhó 
i jnūhun Yaa Dios. Te nasúu séhe 
Yaa Dios cácuu ró, te jee yúcuan tu 
cácuni ro chusóhó ró. Achí yá jiín de. 


Iyó Jesús nde ná tu coo Abraham 


48 Yücuán na te ni cacahán jnáhan 
ñuu ya hebreo un: 

Ndaá cácahan ri jee canéé ró 
nájnúhun ñayuu Samaria, te ñúhun 
tachi ini ro. 

49 Te ni cahán Jesús: 

Tu ñúhun tachi ini ri, chi yiñúhún 
rí jiín Tátá ri. Te máá ró jijnáhan 

ró chi tu cáhiyo yíñúhún ró jiín rí. 
50 Máá rí tu ndúcú rí jeē cujéhnu 
ri. Iyó tin jeé sáha jeé cujéhnu 

ri, te máá yá sándaa siquí jnúhun 
cácahan ro. 5! Jendaá cahán ri jiín 
ró, núu ndé ñáyuu squícu jnúhun 
cáhán ri, ma cúü cuitii. Achí yá. 

52 Te tée hebreo un tu ní 
cájectihun ni de, te ni cacahán de: 

Vijna te ni cacucáhnu ni ri jeé 
ñúhun ndije tachi ini ro. Chi 
Abraham jiín táca tée ni canacani 
jnúhun Yaå Dios nde jenahán, ni 
cajihi de. Te róhó cáhán ro, núu ndé 
vé squícu jnúhun cáhán ro, te ma 
cúú cuiti i, áchí ró. 53 ¿Te chí jéhnu 
ga ro vesú jií yo Abraham naún? 
Chi ni jihi de, te suni ni cajihi taca 
tée ni canacani jnúhun ya. ¿Te ndé 
iin ga sáha ró máá ró núu súcuan? 
Achí de. 

54Te ni cahán Jesús: 

Núu ruhü sajéhnu ri maá rí, te 
tu níhín jníñu. Máá Tátá ri cúu jeē 
sajéhnu ruhú. Te cácahan ro jeé 
maá yá cúu Yaa Dios maá ró. 55Te 
vesú súcuan te tu cájini ro ndese 
Yaa cúu ya. Te ruhü chi jíní rí ya. 
Te núu cahán ri jeē tu jíní ri ya, te 
cuu ri tée stáhú nájnúhun máá ró 
jijnáhan ró. Te tuú chi jíní ndije ri 
ya, te squícu ri jnúhun cáhán ya. 
56Te jíí rō Abraham ni cusi ni de 
jeé coto de quivt guée ri. Te je ni 
jito de, te ni jito ri jeē ní cusit ndasí 
ni de. Achí yá. 

57Yucuán na te ni cacahán tée 
hebreo un jíín yá: 

Ni ná tu coo ró ut xico uxi cuiya, 
¿te ndese cúu jeé cahán ro jee ní 
jito ró núü Abraham? achí de. 

58 Te ni cahán Jesús: 

Jendaá cahán ri jiín ró jeē nde ná 
tu cacu Abraham te je íyó rí, achí 
yá. 

59Yiicuán na te ni caquihin de 
yuú jeé cuáha de xini ya. Te Jesús 
chi ni quenda sahi yá ni yāha ya 
mehñú de, ni quenda ya ini templo 
cuahán ya. 


Jeē ní nasávaha ya iin 
tée ni cacu cuáá 
Te jeé jíca Jesús cuahán ya, te 
ni jito ya nuú iin tee ni cacu 
cuáá. ?Te tée cáscuáha jíín yá ni 
cacajnúhún de ya: 

Maestro, ¿naun ni cacu cuáá tée 
yáha? ¿A cuéchi tátá de náná de 
cúu, chí cuéchi máá de cúu, chí 
naún? 

3Te ni cahán Jesús: 

Nasúu cuéchi máá de, ni nasúu 
cuéchi tátá de náná de cúu jeé 
ní cacu de súcuan, chi sa suhva 
návaha cuni ñayuu jniñu jéhnu 
sáha Yaá Dios jiín de. *Níní jéé 
cúu nájnúhun nduú ini ñaytví, te 
cánuú sáha ri jniñu Yaa ní tají rúhu. 
Chi quee tiempo jeé coo nájniúhun 
jecuáa, jeē tuá cuu sájniñu ni tin. 
5Níní jéē iyó rí ini ñayiví te cúu 
ri luz jeë cúndijin ini anuá ñayuu 
ñayiví, návaha jecúhun ni i siqui 
Yaá Dios. Achí yá. 

6Te ná ni cahán ya súcuan, te ni 
testhi yá nuú ñúhun, te ni sáha ya 
ndehyi jiín tésthi yá un, te ni tee 
ya siquí tínúu tée cuáá un. "Te ni 
cahán ya jiín de: 

Cuáhán núi pila Siloé te nacate 
ró tínúu ró, achí yá. Te jnúhun Siloé 
cuní cahán, ndute ní cascáca de ni 
quee. 

Yücuán na te cuahán de, te 
ni nacate de tinúú de, te ni 
ndundijin-ni, te ni nandicó de veji 
de. 8 Yücuán na te ñayuu yúcu yajni 
jíín de, jíín ñáyuu jee ní cajito jeé 
cúu de tée cuáá, ni cacajnúhun 
jnáhan i: 

¿A nástu tée yáha cúu jeē ndeé-ni 
yahá te jicán caridad? 

9Te sava i ni cacahan: 

Suu de cúu. 

Te sava ga i ni cacahán: 

Nasúú de cúu, te súcuan cúní coto 
de. 

Te máá de chi ni cahán de: 

Suu ri cúu. 

10Yucuán na te ni cacajnúhún i 
de: 

¿Te ndese cúu jeé ní nanune tinúu 
ró núu súcuan? 

11Te ni cahán de: 

Tée nání Jesús ni sáha de ndehyú, 
te ni tee de tinúu rí, te ni cahan 
de jíín rí: Cuáhán núú pila Siloé te 
nacate ró tínúu ró. Te ni jehén ri, te 
ni nacate ri, te ni nanune-ni tinúu 
rí, achí de. 

12Yucuán na te ni cacajnúhún i de: 

¿Ndé nuü íne tée ún? áchí i. 

Tu jíní ri, achí de. 


Jee ní castíchí tée fariseo 
tée ni cacu cuáá 


13Yucuán na te ni cajendeca i 
tée ni iyo cuáá un núü tée grupo 
fariseo. 14Te quiví ndétátu cúu jeé 
ni sáha Jesús ndehyú jeé ní nanune 
ya tinúú de. 15Te tée fariseo un ní 
cacajnúhún tucu de tée ún ndese ni 
nanune tinúú de. Te ni cahán de: 

Ni tee de ndehyú siquí tinúu ná, 
te ni nacate ná, te ni ndundijin-ni 
tinúu ná, achí de. 

16Yucuán na te ni cacahán sava 
tee fariseo: 

Tée ún chi nasúu ndé nuú Yaá 
Dios vēji de, chi tu née ii de quivi 
ndétatú. 

Te sava ga de chi ni cacahán: 

¿Ndese cuu sáha tée un táca jniñu 
jéhnu yáha te núu tée íyó cuéchi 
cúu de? 

Te ni cacusíin de siquí ya. Te ni 
cacajnúhún tucu de tée ni iyo cuáá 
un: 

Róhó, ¿ndese cáhán ro siquí tée ni 
nanune tinúu ró núu súcuan? 

Te máá de ni cahán de: 

Hin tee nácani jnúhun Yaá Dios 
cúu de, áchí de. 

18Te tée hebreo un chi tu ní 
cácandije de jeé ni íyo cuáá tée 
ún te ni ndundijin tinüú de. Te ni 
cacana xini tatá de náná de. Te ni 
cacajnúhún de: 

¿A yáha cúu séhe ro jée ní cacu 
cuáá cácahán ro? Núu súcuan ¿te 
ndese ni ndundijin tinúú de vijna? 
áchí. 

20 Te ni cacahán tatá de náná de: 

Suu séhe ri cúu tee yáha jée ní 
cacu cuáá. 21Te tu cájini ri ndese 
ni ndundijin tinúú de vijna, ni tu 
cájini ri ndé tée ni nanune tinúú de. 
Cajnúhun ró maá de, chi je jéhnu 
de, te na cáchi máá de. 

22Súcuan ni cacahán tatá de náná 
de, chi cáyúhú de cájito de jnáhan 
de tée hebreo. Chi je ni casándaa 
tée un jéē núu ndé ñáyuu cachi i 
jee Jesús cúu Cristo, Yaa ní tají Yaa 
Dios, te quenehen de i jeë ma cúu 
ga quivi i ini vehe ii sinagoga. ?3 Jeë 
yúcuan ní cacahán tatá de náná de: 
Cajnúhun ró maá de, chi je jéhnu 
de. 

24Yucuán na te tée hebreo un ní 
cacana tucu de tée ni iyo cuáá un. 
Te ni cacahán de jíín: 

Cachi cají ró nui rí, jíto jínúu Yaá 
Dios. Chi cájini ri jeé tée íyó cuéchi 
cúu tée ni nanune tinúu ró. 

25Yucuán na te ni cahán de: 

Tu jíní na núu íyó cuéchi de, chí 
naún. Te íyó iin jee jiní ná, cúu jeē 
tée cuáá ní cuu ná, te vijna chi ni 
ndundijin tinúu ná. Achí de. 

26Te ni cacajnúhún tucu de: 

¿Ndese ni sáha de jíín ró? ¿Ndese 
ni nanune de tinúu ró núu súcuan? 

27Te ni cahán de: 

Je ni cuu ni castúhun ná nui ní, 
te tu ní cácuni ní cuatáhú ní. ¿Te 
najehé cácuni ni jée cáchi tucu 
ná núü ní? ¿Te chí suni cácuni ni 
jíjnáhan ní candíje ní yá naún? 

28 Yiicuán na te ni cacahán neé 
jíín de, te áchí: 

Máá ró chi cándíje ró tée ún, te máá 
rí chi cácandije ri Moisés. 2?Te cájini ri 
jeé ni cáhán Yaá Dios jiín Moisés. Te tée 
yúcuan, ni tu cájini ri ndé nuü véji de. 

30Te ni cahán tée ni iyo cuáá: 

Náa ni na jée cácahan ni jéé tu cájini 
ní jeé véji de nuú Yaá Dios, vesú ni 
nanune de tinúu ná. 9 Te cájini yō jeé 
Yaa Dios tu jíni nahín yá jeé cájican 
ñayuu iyó cuéchi. Chi jíni nahín yá 
nuú maá-ni ñayuu jee cáchiñúhún i 
ya te cásáha i jeë cuní ya. 32Te níf véji 
yó te tu ní jíni soho cuiti yó jeé fin tée 
nanune de tinúú inga tée ni cacu cuáá. 
33Te núu nasúu ndé nuú Yaá Dios vēji 
tée ún, te ma cúu cuiti sáha de iin jniñu 
súcuan. Achí de. 

34Te ni cacahán tée hebreo un: 

Róhó chi íyó ndasí cuéchi ró ndé 
quivi ní cacu ró, ¿te á máá ró steén 
nuü ri naún? áchí. 

Te ni caquenehen tée un yáta 
vehe ii sinagoga. 


Siquí ñayuu cáhiyo cuáá ánuá 
35Te ni jini jnúhun Jesús jeé ní 
caquenehen de tée ún. Te ni nihin 

jnáhan ya jiín de, te ni cahán ya 
jiín de: 

¿A cándije ró Séhe Yaá Dios? 

36Te ni cahán de: 

¿Ndé iin cúu ya návaha candíje 
ná yá? 

37 Te ni cahán Jesús: 

Je ni jito ró núü ya, te suu cúu 
ruhú jeé cahán jiín ró, achí yá. 

38 Yicuán na te ni jecuiñt yití de 
nuú ya, te ni cahán de: 

Cándíje ná jéé nihín cúu Jitoho ná. 

39Te ni cahán Jesús: 

Vēji ri ini ñaytvi yáha jée sándaa ri 
siqui ñáyuu. Chi ñayuu jeé nájnúhun 
cácuáá ánuá, ndundijin ini anuá i jee 
jécūhun ni i siqui ri. Te ñayuu jeé 
jéni ni i jeē cájecthun ni i, nájnúhun 
nducuáá ánuá i. Achí yá. 

40Te sava tée fariseo jeé cáhiin 
jiín yá, ná ni cajini de jnúhun yáha, 
te ni cacahán de jíín yá: 

¿Te chí jéni ni ro jeē suni tee tu 
cájecúhun ni cácuu máá rí naún? 

4 Te ni cahán Jesús: 

Núu jeé cácuu ró tée tu jécúhun 
ni nuú, te ma cóo cuechi ró. Te siqui 
jeē ní cacahán ro jeé cájecūhun ni 
rō, te tu cájetáhú ró, jee yúcuan 


condee cuechi siqui ro. 

1 0 'Jendaá cahán rí jiín ró, 
núu yíhi lanchi ini corral 

cánevaha cáhnu ñayuu, te núu ndé 

tée tu quívi de ichi yéhyí corral 

un, chi sa suhva inga lado cáa de 


Jnúhun yátá síqui lanchi 

quívi de, tée un cúu ñacuihná, chi 
vēji jeë sacuíhná. 2Te tée quívi 
ichi yéhyí, chi tée un cúu pastor 
ndíto lanchi. 3Te tée ndíto yéhyí, 
núne de te quívi tée ún. Te lanchi 
de cánacuni tł tachi de. Te cána 
de síhví lanchi máá de, te táva de 
ti. 4Te núu ni tava de ndihi lanchi 
máá de, te yósnúu de nuú tł cuahán 
de. Te lanchi un cándiquin ti de, 
chi nácuni tí tacht de. 5Te ma 
cóndiquin ti yatá inga tee, chi sa 
suhva cunu ti coto ti de, chi nácuni 
tr jeé nasúu jítoho tł cúu. 

6 Jnúhun yátá yáha ní cahán Jesús 
jiín ñáyuu, te tu ní cájecúhun ni i 
na jnúhun cúu jeé ni cáhan ya. 


Jesús cúu máá pastor vaha 

7 Yücuán na te ni cahán ga Jesús 
jiín i: 

Jendaá cahán ri jiín ró: Máá rí 
cúu nájnúhun yéhyí corral nuú 
quívicoo ñayuu cácuu nájnúhun 
lanchi ri. $Táca tée jeé tu ní tájí 
Yaa Dios, jeé ní quijicoo de nde 
ná tu quee ri, cácuu de nájnúhun 
ñacuihná, chi tu ní cástéén de 
jnúhun ndaa. Te ñayuu cácuu 
nájnúhun lanchi ri, tu ní cájetáhú 
i de. 9Máá rí cúu nájnúhun yéhyí. 
Te ñayuu jeé jiín máá rí quívicoo, 
jnama ri i. Te cuu i nájnúhun lanchi 
jeé ndívicoo ti nuú yíhi váha ti, te 
quéndacoo ti nuú cáji váha ti. 

10-Tée cuíhná chi máni vēji de jeē 
sacuíhná de lanchi, te cahni de, te 
snáa de. Te ruhú chi vēji ri návaha 
cotecu ñayuu cácuu lanchi ri, te 
nde yðhyo vaha ndetú coo i. Máá 
rí cúu máá pastor vaha. Te pastor 
váha chi ndíto váha de lanchi de, 
vēsú nde cuu de jeé siquí tr. 12Te tin 

tée yíyahu, nasüú pastor tł cúu de, 
chi nasúú lanchi máá de cúu ti. Te 
núu jíto de jeé véji yihi, te stóo de 
lanchi, te jínu de cuahán de. Te yiht 
chi jníi ti lanchi, te sáha ti jeé jité 
núu lanchi. 19Te tée yíyahu ún chi 
jínu de cuahán de siqui jeé lanchi 
tátú cúu jee ndíto de, te jeē yúcuan 
tu cúndáhú ni de ti. 

14?Máá rí cúu máá pastor vaha. Te 
jíní ri táca ñáyuu cácuu nájnúhun 
lanchi ri, te máá i cájini i ruhú. 
15Te yaha cúu nájnúhun jeé Tatá ri 
jiní ya ruhú, te máá rí jiní ri Tatá 
ri. Te cuu rí jeē siquí ñayuu cácuu 
lanchi ri. 16Te suni íyó gá ñayuu jeē 
cácuu lanchi ri, te sfin sfin ñayuu 
cácuu i. Te cánuú jéē suni condeca 
ri ñayuu ún. Te cuatáhú i jnūhun 
cáhán ri. Te coyūcu cáhnu-ni ndihi 
ñayuu candíje, te coo iin-ni pastor i. 

17?Te Tátá ri mani ndasí yá jiín rí 
siqui jeé jéhe ri maá rí jeé cúu ri jehé 
ñayuu, te natecu tucu ri. 19 Ni ¿in ma 
cúu cahni ruhú, chi máá rí cúu jeé 
jéhe jnúhun cuu ri. Jeé cachí máá rí 
te cuu ri, te jeé cachí máá rí te natecu 
ri, chi súcuan íyó poder ri. Súcuan ni 
cahán Tatá ri jeē sáha ri. Achí yá. 

19Te jeé ní cajini jnáhan ñuu ya 
hebreo jnúhun yáha, te ni cacusíin 
tucu i. 2% Te cuehé i ni cacahán: 

¿Naun cáchusóhó ró jeē cahán de? 
Chi ñúhun tachi ini de, te ni tivi xíni de. 

21Te sava ga i ni cacahán: 

Tu súcuan cáhán tée ñúhun tachi 
ini, nájnúhun cáhán tee yáha. Te 
tée ñúhun tachi ini, ¿á cuu nanune 
de tinúu tée cuáá naún? Achí. 


Jeé ní casquéhichi i Jesús 


22Te tiempo míjin cúu, te ñuu 
Jerusalén cánasáha ñayuu vico 

jeé cánucuhun ni i quivt ní cuhii 
templo cáhnu. Te jíca cuu Jesús 
ini templo, ini corredor jeé naní 
Salomón. ?4Te jnáhan ñuu ya 
hebreo ni cacutútú i nuü ya, te ni 
cacahán i: 

¿Nasaa ga quivi sáha ró jée ma 
cucáhnu ni ri? Cachi cají núú ri 
jijnáhan ri núu máá ró cúu Cristo. 

25 Te ni cahán Jesús: 

Je ni castuhun rí nui ro, te tu 
ní cácandije ró. Tacá jniñu jee ní 
tejníñu Tátá ri ruhú sáha ri, yúcuan 
stéén cají jéē maá yá ni tají rúhú. 
26Te tu cácandíje ró, chi nasüú 
lanchi ri cácuu ró, nájnúhun je ni 
cahán ri jiín ró. 27Ñayuu cácuu 
lanchi ri, chi nácuni i jeë maá rí 
cúu jeé cahán jiín i. Te jíní rí i, te 
cándiquin i ruhú. 28Te cotecu i níf 
cáni sáha ri, te ma jnahnú ndetú 
cuiti i. Te ni ¿in ma cúu quende i 
ndaha ri. ?9 Máá Tátá ri ni squívi 
ya i ndaha ri. Te cújéhnu ga maá 
yá vesú taca gá. Te ni tin ma cúu 
quende i ndaha ya. 30 Máá rí jiín 
Tátá rí, chi iin-ni cúu ri, achí yá. 

31Yucuán na te jnáhan ñuu ya 
hebreo ni caquihin tucu de yuú jeé 
cuáha de xini ya. 32 Te ni cahán ya 
jiín de: 

Ni steén ri cuehé jniñu váha nuú 
rð jeé ni sáha ri jiín poder Tatá ri. 
¿Te á síqui jeé ni sáha ri jniñu váha 
cúu jeé cuáha ró yúü xini ri núu 
súcuan? Achí yá. 

33Te ni cacahán de jíín yá: 

Nasúu síqui jeé ni sáha ró jniñu 
váha cúu jeé cuáha ri yuü xini ro, 
chi siquí jeé cahán ndevaha ró jéē 
achí ró jeé inuú cúu ró jíín Yaā Dios. 
Chi tée-ni cúu ró, te sáha ró jéē inuú 
cúu ró jíín Yaa Dios. Achí de jíín yá. 

34Te ni cahán Jesús: 

Yósó núü tútu ley cánevaha ró 
jée ni cáhan Yaa Dios: Nájnúhun 
yaá cácuu ró, áchí Yaá Dios, achí 
tutu. 35Chi ñayuu jeé ní cajetáhú 
jnúhun ya, ni cahán ya jee cácuu i 
nájnúhun yaa. Te cájini yo jeë ma 
cúu cahán yo jeé tú ndaá jnúhun 
cáhán tutu ir. 3$Núu súcuan ¿te 
naun cácahan ro jeé jnúhun 
ndeváha cúu jeé ni cáhan ri jeé 
Séhe Yaā Dios cúu ri? Chi máá Yaa 
Dios ni jeni ya ruhú siquí jníñu ii, 
te ni tají yá ruhú vēji ri ini ñayiví. 
37 Núu tu sáha ri jniñu sáha Tátá 
ri, núu súcuan te ma candíje ró 
rúhú. 38 Te núu sáha ri, te vesú tu 
cácandije ró rúhú, te na cándije ró 
síqui jniñu sáha ri ún. Te súcuan te 
cucáhnu ni ro jeé tin-ni cúu Tátá 
ri jiín rí, te iin-ni cúu ri jiín Tátá rí. 
Achí yá. 

39Yucuán na te cánducú tucu de 
jnii de ya. Te ni ndoñúhún-ni ya 
cuahán ya. 

40Te cuanuhun ya yúte Jordán 
ichi núú cáne niandii, nuú ni íne 
Juan ni scuándute de. Te ni condee 
yá yúcuán. “Te ni quijicoo cuehé 
ñayuu nuü ya, te ni cacahán i jíín 
táca jnáhan i: 

Ndaa chi vesú tu ní sáha Juan ni 
iin jniñu jéhnu, te ni cundaa ndihi 
jnúhun ni cahán de siquí ndese 
sáha tée yáha. Achí i. 

42Te cuehé ñayuu jeé ni jéngoo 
nuú ya yúcuán, ni cacandíje i ya. 

Te ni iyo tin tée cúhú, nání 


1 1 de Lázaro. Te máá de jíín 
cuáha de María jiín Marta, cácuu 
de ñayuu ñuu Betania. ?Te María 


Jee ni jíhi Lázaro 

un jée cúu cuáha Lázaro, suu ña 
cúu jee ní chihi aceite perfume jehé 
Jitoho yo, te ni nasíchí ña jíín ixi 
xíní ña. *Te ndindúú cuáha de un ní 
catají ña jnúhun cuahán nuü Jesús: 

Tée jeē maní ni jíín, cúhú de, áchí 
ña, áchí mozo. 

4Te ná ni jini Jesús jnúhun, te ni 
cahán ya: 

Cuehy? yáha chi nasúu cuéhyt jeé 
ví cuu de cúu. Chi sa suhva sáha 
Yaā Dios jeē cuni ñayuu ndese 
cújéhnu ya. Chi ruhú, Sēhe Yaá 
Dios, jiín cuéhyt yáha te stéén ri jee 
suni cújéhnu máá rí. Achí yá. 

5Te mani Jesús jiín Marta jiín 
cúhú ña jíín Lázaro. Te vesú 
súcuan te nuú ni níhin ya jnúhun 
jeē cuhú de, te ni guendoo ya ui 
gå quiví nuú ndeé yá un. ' Yücuán 
na te ni cahán ya jiín tæ cáscuáha 
jíín yá: 

Na quíhín tucu yó región Judea. 

8 Te tée cáscuáha un ní cacahán 
de jíín yá: 

Maestro, ná tu cuu quivi jee ní 
canducú jnáhan yó hebreo cuáha de 
yuü xini ní. ¿Te cúní ni quíhin tucu 
ní yúcuan naún? Achí de. 

9Te ni cahán Jesús: 

Ma cúu cahni ñayuu ruhú núu ná 
tu quee maá quívi cuu ri. Chi jeé 
iyó rí ñayivi yáha cúu nájnúhun 
jes iyó úxi uŭ hora iin nduú. Te 
jes sáha ri jee cuní Yaa Dios, cúu 
ri nájnúhun tee jeé jíca nduú, te tu 
cáchihi de jehé de, chi cúndijin nuú 
de ñayivi yáha. 1%Te tée jeë tu sáha 
jeé cuní Yaa Dios, chi nájnúhun jíca 
de jecuáa, te nájnúhun cáchihi de 
jehé de, chi tu cúndijin ini anuá de. 
Achí yá. 

31Yicuán na te ni cahán tucu ya: 

Amigo yó Lázaro quíxí de, te 
quihin ri sáha ri jee nátahi ni de. 
Achí yá. 

12Yucuán na te tée cáscuáha un ní 
cacahán de: 

Núu quíxí de te jíní yo jeé 
nduváha de. 

13Te Jesús chi súcuan ni cahán 
ya jee jé ni jihi de. Te cájeni ni 
tée cáscuáha jeé quixí ndije de. 

14 Yücuán na te ni cahán cají yá: 

Je ni jihi Lázaro. 15 Te cúsit ni ri 
jeē tu ní cóyücu yó yúcuán, návaha 
váha ga candíje ró jéé coto ró jniñu 
jéhnu sáha ri. Núu súcuan te na 
quíngoo yó núü ndíyi ún. Achí yá. 

16 Yücuán na te Tomás, tée cúu 
cuátí, ni cahán de jíín jnáhan de jeé 
cascuáha jíín yá: 

Suni na quíngoo yó návaha cuu 
yO jiín yá, achí de. 


Jesús cúu jeé sáha jeé nátecu 
te cotecu nií cáni 

17Te nuü ní quee Jesús, te jíní 
ya jee ní cuu cuün guivi yíndúji 
Lázaro. 18 Te yajni-ni íne ñuu 
Betania jiín ñuu Jerusalén, 
nájnúhun uŭ kilómetro yosáva. 

19 Te Marta jiín María, ni quecoo 
cuehé jnáhan ña hebreo jeé cahán i 
jnúhun ndeyí ni jiín ña jee siquí jee 
ni jíhi cuáha ña. 20Te nui ní jini 
Marta jeë véji Jesús, te ni quenda 
ña cuajnahan ña ya. Te María chi ni 
ndoo ña vehe. 21 Te ni cahán Marta 
jiín Jesús: 

Núu ní íyo ní yáha, te ma cúú 
cuaha ná núú. 22 Te vesú súcuan te 
jíní na jée taca jéē cacán ni núü Yaa 
Dios, te sáha ya, achí ña. 

23Te ni cahán Jesús jiín ña: 

Natecu cuáha ró. 

24Te ni cahán Marta: 

Jíní na jée nátecu de guivi nátecu 
taca ndíyi nde quivi jínu ñaytví. 

25 Te ni cahán Jesús: 

Máá rí cúu Yaa sáha jee nátecu 
jiín jéē cótecu nií cáni. Ñayuu 
candíje jeé jnáma ri i, vesú na cút 
i, te natecu i. 26Te ñayuu cátecu 
te cándíje i ruhú, cotecu i níf cáni 
andiví. ¿A cándíje ró jnúhun yáha? 
Achí yá. 

27Te ni cahán ña: 

Cándíje ná jée maá ní cúu Cristo, 
Séhe Yaá Dios, jeé achí tutu jeé 
quíji ini ñaytvi, áchí ña. 


Jeé ni ndáhyú Jesús 
nuú yíndúji Lázaro 

28Te ná ni cahán ña súcuan, te 
cuahán-ni ña, cuacana yuhu ña 
cuhú ña María: 

Máá Maestro ni quee ya, te cána 
ya rohó, áchí ña. 

29 Te jeé ní jini María jnúhun yáha, 
te yachī ni ndocuiñ ña, cuahán ña 
nuú ya. %%Te ná tu quivi Jesús ñuu, 
chi ni ndóo-ni ya nuü ni jéjnahan 
Marta ya. 31Te ñayuu hebreo un 
jée cáyúcú ini vehe jíín María, jeé 
cácahán i jnūhun ndeyí ni jiín 
ña, ni cajito ijeé yachí ni ndocuiñí 
ña cuahán ña. Te ni candiquin i 
ña cuangoo i, chi cájeni ni i jeé 
cuándahyú ña nde nuú yínduji 
ndiyi. 

32 Yúcuán na te ni jinú María nuú 
íne Jesús, te ni jecuiñz yití ña nuü 
jehé ya, te ni cahán ña: 

Núu ní íyo ní yáha, te ma cúú 
cuáha ná núú, áchí ña. 

33Te ni jito Jesús jeë ndahyú ña 
jíín jée cándahyú ñayuu véjicoo jíín 
ña. Te y0hyo ni nducuíhyá ni ya, te 

ni jnahuhu ni ya jee cundáhú ni ya 
i. Te ni cajnúhun yá ña: 

¿Ndé mí ní cachindúji ró de? 

Te ni cacahán ña jíín yá: 

Quíhín yo te cuni ní, áchí ña. 
35Te ni ndahyú Jesús. 38 Yücuán 
na te ni cacahán ñayuu hebreo un: 

Condéhe náa yóhyo mani de jíín 
ndíyi ún. 

37 Te sava i chi ni cacahán i: 

Tee yáha jée ní nanune de tinúu 
tée cuáá, ¿á tu ní cúu sáha de jeé 
ma cúú Lázaro nuú? áchí i. 


Jee ní natecu Lázaro 

38 Te yóhyo ni jnahuhú ni tucu 
Jesús, te ni quee yá nde nuü yíndaji 
ndiyi. Te iin yaú cava cúu, te yuyáú 
un ndíhyú iin yuú. $9 Te ni cahán 
ya: 

Tejiyo yuú un jíjnáhan ró, áchí yá. 

Te Marta, cuáha ndiyi un, ní 
cahán ña: 

Je jéén xico de, chi je ni cuu cuün 
quivií yíndūji de. 

40Te ni cahán Jesús jiín ña: 

¿A násüú je ni cahán ri jiín ró jeé 
núu candíje ró te coto ró jée yóhyo 
cújéhnu Yaā Dios jiín poder ya? 
achí yá. 

M Yücuán na te ni catejiyo i yuü 
jeé ndési yuyáú ndiyi ún. Te ni 
ndacoto-ni Jesús ichi ándiví, te ni 
cahán ya: 

Táta, na cútahú na núú ni jée sáha 
ní jéé jicán na. Te jíní na jéé niní 
sáha ní jée jicán na. Te jee váha 
ñayuu cáhiin yáha cúu jeé súcuan 
cáhán na, návaha na cándije i jeé 
maá ní ni tají sáña. 

43Te ná ni cahán ya súcuan, te ni 
cahán jee ya: 

Lázaro, quenda quiji ró, áchí yá. 

44Te ni quenda-ni tée ni jihi ún, 
te ñúsúcún ndaha de sthin de jíín 
tira sahma. Te nuü de ñúsúcún tin 
sahma. Te ni cahan Jesús jiín i: 

Nandají ró sahma ñúsúcún de, 
návaha cuu caca de, áchí yá. Te ni 
canandají i. 


Jee ní casquíijnáhan de jnúhun jeē 
cáhni de Jesús 
(Mt. 26.1-5; Mr. 14.1-2; Lc. 22.1-2) 


45Yucuán na te cuehé ñayuu 
hebreo jeé ní quijicoo nuú María, 
ni cacandíje i Jesús, chi ni cajito 
i jniñu ni sáha ya. *6Te sava i chi 
cuangoo i nuú tée grupo fariseo, te 
ni cacastúhún i ndese ni sáha Jesús. 
47 Yücuán na te tée fariseo un jíín 
sútū cácujéhnu ni candutútú de 
junta jiín táca gá tée cácujéhnu. Te 
ni cacahán de: 

¿Ndese sáha yó? Chi tëe ún yohyo 
cuehé jniñu jéhnu sáha de. “Te 
núu condéhé-ni yó, te ndivii ñayuu 
candíje i de. Te quijicoo taca tée 
nación Roma jeé cácujéhnu, te 
canu de templo cáhnu yó, te scuíté 
núu de ñayuu nación yo, achí de 
jíjnáhan de. 

49 Te iin jnáhan de jeé naní Caifás, 
jee cúu máá sútú cujéhnu ga cuiya 
ún, ni cahán de: 

Róhó chi tu cájini cuiti ro, ni tu 
cájectúhun ni ro jee váha ga jee cúū 
iin tee jehe ñáyuu nación yo vesú 
jeé náa ndivii i, áchí de. 

51 Te tu ní cáhán de jnúhun yáha 
jée jéni ni maá de. Chi siqui jee 
cúu de sutü cujéhnu ga cuiya ún, 
te ni sáha Yaa Dios jiín de jee ní 
nacani de jnúhun jeé cúü Jesús jehé 
ñáyuu nación hebreo. $2Te nasúu 
máá iin-ni jehé nación hebreo, chi 

suni jehé ndivii ñayuu cácuu sehe 
Yaa Dios jee ní cajite núu tacá 
nación, návaha iin na cuu i jíjnáhan 
i. 3 Yücuán na te nde quivt ún te 
taca tée hebreo cácujéhnu un, ní 
casquíjnáhan de jnúhun jeé cáhni 
de Jesús. 

54 Jeë yúcuan tuá ní jíca ndijin 
yá nuú jnáhan ñuu ya hebreo un, 
chi ni quenda ya región Judea, te 
cuahán ya tin ñuu naní Efraín, nuú 
iyó yajni ñuhun téhé. Te ni condee 
ya yúcuan jíín tée cáscuáha jíín yá. 

55Te ni cuyajni vico pascua jeé 
cánasáha ñayuu hebreo. Te cuehé 
ñayuu tacá ñuu yúicuán cuángoo 
i ñuu Jerusalén, návaha squícu i 
jeé cahán ley jeé cúchi i ndundoo i 
nuú Yaa Dios, te sáá te quejéé vico 
pascua. 38 Te cánanducú i Jesús, te 
cácajnühun jnáhan i ini templo: 

¿Ndese cájeni ni ro? ¿A quiji de 
vico, chí tuú? Achí i. 

57 Te sutú cácujéhnu jíín tée 
fariseo ni candacu de jniñu jeë núu 
ndé iin ñayuu jiní ndé nuú íne ya, 
te na cástühún i, návaha jnii de ya. 


Jeë ní chuhun María perfume jehé 
Jesús 

(Mt. 26.6-13; Mr. 14.3-9) 
1 Te cúmani iñú ga quivi 

te coo vico pascua. Te 
ni jehén tucu Jesús ñuu Betania 
nuú ndeé Lázaro, tée ni jihi te ni 
nastécu yá de. ?Te ni casáha i ¿in 
vico xíni jee yiñúhún i jíín yá. Te 
Marta ni jeni ña coho. Te Lázaro 
yéji de staa jiín yá nuü mesa jiín 
táca gá ñayuu. ? Yücuán na te María 
ni quee ña jíín nájnúhun sava litro 
aceite perfume jeé máni ita nardo 
cúu, te y0hyo yahu ndéé. Te ni 

chuhun ña jehë Jesús, te ni nasíchí 
ña jíín ixi ña. Te níí ini vehe un ní 
chitú xícó perfume un. *Yúcuán 
na te ni cahán Judas Iscariote sehe 
Simón, ¿in tée scuáha jíín yá un, te 
suu de cúu jeé nastúu de ya: 

5 ¿Najehé tu ní cúyahu perfume 
yáha jéé uní ciento denario, te 
cuáha yó núu ñáyuu ndahú núú. 
Achí de. 

SSúcuan ni cahán de, nasúu jéé 
cundáhú ndije ni de ñayuu ndahú, 
chi sa suhva jeé cúu de tée cuíhná. 
Chi máá de ndíso yijni xühún, te 
quíhin cuíhná de jeé cájequin táca 
tée ún. ' Yücuán na te ni cahán 
Jesús: 

Ma stáhan ro ña. Chi jeé ni sáha 
ña yahá cúu jeé ni sátühva ña ruhú 
nde quivi jee guínduji ri. 8Chi níní 
cáyücu ñáyuu ndahú jíín ró, te ruhú 
chi tuá condee ri jiín ró. Achí yá. 


Jee ní casquíjnáhan de jnúhun 
jeé cahni de Lázaro 

Te cuehé ñayuu hebreo ni cajini 
jnúhun i jee néne ya ñuu Betania. 
Te ni jinúcoo i, te nasúu máá tin 
jeé cuní i coto i nuú Jesús, chi suni 
jeé cuní i coto i nuú Lázaro, tée 
jeé ní nastécu ya. Yicuán na te 
sutú cácujéhnu ni casquíjnáhan de 
jnúhun jeē suni cahni de Lázaro. 
311 Chi jeé siquí Lázaro te ni cujiyo 
cuehé jnáhan ñuu de hebreo nuu de, 
te cácandije i Jesús. 


Jeé ni quívi Jesús Jerusalén 
(Mt. 21.1-11; Mr. 11.1-11; Lc. 19.28-40) 
12Te inga quivi ún, te ñayuu 
cuehé jeé ní quecoo vico pascua un, 
ní cajini jnúhun i jee véji Jesús ñuu 
Jerusalén. Te ni cajehnde i ndaha 

ñúú, te ni quendacoo i cuajnahan i 
ya. Te cácana jee i: 

Yohyo cújéhnu Yaá Dios. Yohyo 
váha Yaá cúu Yaa jee véji jíín jniñu 
máá Jítoho yo Yaā Dios. Yohyo 
váha Yaá cúu Rey nación yo Israel. 
Achí i. 

14Te ni nihin Jesús iin burro, te ni 
jecosó yá tz, nájnúhun cáhán tutu it: 

15 Ñayuu ñuu Jerusalén jeé 

naní ñuu Sion, ma yúhu ró 
jijnáhan ró. 
Yahá condeéhe ró jeē véji Rey ro, 
te yósó yá iin burro. 
Achí tutu. 

16Te quivi ún te tée cáscuáha 
jíín yá, tu ní cájecúhun ni de jeē 
súcuan squícu taca jée yosó núu 
tútu i1. Te nde ná ni ndujéhnu Jesús 
jeē cuánuhun yá andiví, te sáá te 
ni canucühun ni de táca jnúhun 
yósó síqui ya, jiín jéē ní casáha de 
súcuan jíín yá. 

17Te ñayuu ní cahiin jíín yá ná 
ni cana ya xini Lázaro nuú ní 
yindúji de, te ni nastécu ya de, ni 
canacani i jnúhun ndese ni sáha ya. 
18 Jeë yúcuan ní quendacoo ñayuu 
cuehe un, ní jejnahan i ya, chi ni 
cajini jnúhun i jee ni sáha ya jniñu 
jéhnu un jéé ni steén ya poder ya. 
19Yūcuán na te ni cacahán maá tée 
fariseo: 

Vijna te je ni cajito yó jóg ma 
cúu cuiti gå casi yo. Chi jíto yó jée 
ndivii cuiti ñayuu cuangoo i jíín de. 
Achí de jíjnáhan de. 


Ñayuu nación Grecia 
nánducú i Jesús 
20Te sava ñayuu nación Grecia, 
suni ni quijicoo i ñuu Jerusalén 
vico pascua un jéé chiñúhún i Yaa 

Dios. 21 Te ni quecoo i nuü Felipe, 
tée ñuu Betsaida ndañúú Galilea. Te 
ni cacahán i jíín de: 

Táta, cácuni ná cahán na jíín 
Jesús, achí i. 

22Te ni jehén Felipe, ni castuhún 
de nuú Andrés. Te ndindúú de 
cuacastúhún de nuú Jesús. 29Te ni 
cahán Jesús jiín de: 

Je ni quee quivi jee ndujéhnu 
Yaa ní nduu tee. Te jendaá cahán 
ri jiín ró, iin nuni trigo núu tú 
ningava nuú ñúhun te quindúji, 
núu súcuan te quendóo máá iin-ni. 
Te núu quindúji, te nacayá cuehe 
ndasí. Te suni súcuan cánuú cuu 
ri quindúji ri, návaha coo cuehé 
ñayuu jeë ndúu i sēhe Yaa Dios. 
25Te na-ni ñayuu núu tu jéhe i 
jnühun ndoho i jeé siquí ruhú, te 
jnahnú ndetú i. Te ñayuu jeé jéhe 
i jnúhun ndoho i jeé siquí ruhu ini 


ñayivi yáha, cotecu i níí cáni andiví. 


26Núu ndé ñáyuu cuní i cuajníñu 

i nuü ri, na cóndiquin i ruhú. Te 
nuú cóndee ri, suni yúicuán condee 
ñayuu jejníñu nuu rí. Te ñayuu 
jejníñu nuü ri, chi sáha Tátá ri jee 
cujéhnu i. 


Jee ni cáhan Jesús jeé cuu ya 

27”Te vijna te cúcuihyá ndasí ni 
ri sáha jnúndóho quiji siqui ri. 
¿Te ndese cahán r1? ¿A cáhan ri 
jiín Tátá ri: Jnama ní sáña núu 
jnúndóho jee quíji siquí ná, achi r1? 
Ma cúu, chi jeé siquí yúcuan cúu jeé 
véji ri. 28Táta, stéén ni jéé cujéhnu 
ndasí ní jiín poder ni, áchí yá. 

Yücuán na te ichi ándiví ní cahán 
tin jnúhun: 

Je ni steén ri jeë cujéhnu ri, te 
sáha tucu ri inga jínu, áchí yá. 

29 Te ni cajini ñayuu cáhiin 
yúcuán, te ni cacahán i jeē taja 
cáhán. Te sava ga i ni cacahán: 

Hn ndajéhé Yaa Dios ni cahán jiín yá. 

30Te ni cahán Jesús jiín i: 

Tu ní cáhán jnúhun yáha jéé siquí 
ruhú, chi sa suhva návaha cuni ro 
siquí jnúhun jeé ni cáhan ya jiín 
rí. 31 Vijna cúu jeé sándaa Yaá Dios 
siquí cuéchi ñayuu ñaytvi yáha. 
Vijna cúu jeē scúnu ya jexeén jee 
ndácu jniñu ini ñayivi yáha. 32 Te 
ruhú, núu na jínu condita caa ri cuu 
ri ini ñaytví, te sáha ri jeé jnáa taca 
ñáyuu quívicoo i ndaha ri, achí yá. 

33Súcuan ni cahán ya jeé steén 
ya ndese modo cuu ya. “Te ni 
cacahán ñayuu jiín yá: 

Ni cajini soho ná jée cahán tutu 
ley Yaa Dios cánevaha yó, jeé Cristo 
cotecu ya nií cáni. ¿Te naun cáhán ni 
jéé Yaa ní nduu tée, cánuú condita caa 
ya cuu ya? ¿Ndé iin cúu máá Yáa ní 
nduu tée núu súcuan? Achí i. 

35Yucuán na te ni cahán Jesús: 

Máá jecu na quivt condee ri jiín ró 
jeé cúu ri luz cundijin ini anuá ro. Núu 
súcuan te vijna jeē iyó gá luz ri jiín 
ró, te caca ró jíín, chi sanaa ni ro te 
cuahán ri, te nájnúhun quendoo ró 
núü née. Chi ñayuu cájica nájnúhun 
nuú née, tu cájiniindé nuü cuángoo i. 
36Núu súcuan te níní ndéé gá ri jiín ró, 
te candíje ró rúhú jeé cúu ri luz, návaha 
nduu ró ñáyuu cájica jíín luz, achí yá. 

Súcuan ni cahán Jesús táca 
jnúhun yáha, te cuahan-ni ya, te 
tuá ni stéén ya maá yá nuu i. 

Jeé tu ní cácandije ñayuu 
hebreo jeé cúu ya Cristo 

37Te vesú cuehé jniñu jéhnu ni 
sáha Jesús jee steén ya poder yá 

nuú i, te tu ní cácandíje i ya. 38Chi 
squícu nahín jnúhun ni cahán 
Isaías, tée ni nacani jnúhun Yaá 
Dios nde jenahán: 
Táta Yaá Dios, tu ní cácandíje 
ñayuu jnúhun ni canacani ná, 
te tu ní cácandíije i jniñu jéhnu 
jeé ni stéén ni poder ni núi i. 
Achí Isaías. 39 Jeé yúcuan tu ní cúu 
candíje i, chi ni cahán tucu Isaías: 
40 Ni sáha ya jeé nájnúhun cáhiyo 
cuáá ánuá i, 
jíín jée cácunihni ni i, 
návaha coo nájnúhun jeé tu 
cájito i, 
te ni ma jécúhun ni i, 
ni ma násama ini i quívicoo i 
nuü ri, 
jeé nasávaha ri anuá i nuü 
cuéchi i. 
Achí Cristo, achí tutu. # Jnühun 
yáha ní cahán Isaías, chi je ni jito 
de ndese yohyo cújéhnu Jesús, te ni 
cahán de ndese coo quivt jee quíji 
ya. 
42Te vesú súcuan te cuehé ñayuu 
hebreo chi ni cacandíje i ya, te suni 
nde jiín sava tée cándacu jniñu. Te 
tu ní cácachi de jee cácandíije de 
ya, chi siquí jee cáyúhú de taca 
tée fariseo. Chi núu súcuan te 
quenehen ún de ini vehe ii sinagoga 
jeé ma cuáha ga jnúhun quívicoo 
de. “Chi cácusit ga ni de jeē 
cujéhnu de sáha ñayuu, vesú jee 
cujéhnu de sáha Yaá Dios. 


Jnúhun cáhán Jesús cúu 
jee sándaa siqui ñáyuu 
44Te ni cahán jee Jesús: 
Ñayuu cácandíje ruhú, nasúu 
máñúhún-ni ruhú cácandije i, chi 
suni cácandije i nde maá Tátá ri, 

Yaa ní tají rúhú. Te ñayuu cájito 
nuü ri, suni cájito i nuú Yaā ní 

tají rúhü. “6 Máá rí jee cúu ri luz 
cúndijin ini anuá fayuu, ni quiji 

ri ini ñayivi návaha taca ñáyuu 
cácandíje ruhú, ma cáca i nájnúhun 
nuú née. 4 Te núu ¿in ñayuu jíni 
soho i jnúhun cáhán ri, te núu tu 
jétáhú i, te nasúu rúhú sándaa 
sigui i. Chi tú vēji ri jeë ndénehen 
ri cuechi siquí ñayuu ñayiví, chi 
sa suhva jeé jnáma ri i. “8 Te 
ñayuu jee casquéhichi i ruhú te tu 
cájetáhú i jnúhun cáhán ri, íyó iin 
jeé sándaa siqui i. Suu taca jnúhun 
jeé ni cáhán rí, jnúhun un cúu jeé 
ndenehen cuéchi siquí i quivi jínu 
ñayiví. “*Chi tu cáhán ri jeē cúu 
ni maá rí, chi Tátá rí, Yaa ní tají 
rúhú, máá yá ni ndacu jniñu nuú 
ri ndese cahán ri jiín ndese stéén 
ri. 5%Te jíní ri jeé jniñu ndácu Tátá 
ri sáha jeé cótecu ñayuu nií cáni. 
Núu súcuan te jnúhun cáhán ri, chi 
máni jnúhun jeé ní cachi Tatá ri 
cúu, áchí yá. 


Jeé ní nacate ya jehé tée cáscuáha 

1 Te jehíni inga quivt te 
quejéé vico pascua. Te 

je jíní Jesús jeē ní quee quivt jee 
quénda ya ñayivi yáha quínuhun yá 
nuú Tatá ya. Te níní cúndáhú ni ya 
ñayuu maá yá jee cáyücú ini ñaytví. 
Te vijna jee jínu jes íne ya ñayiví, te 
sáha ya iin jniñu jee steén cají yá 
jee cundáhú ni ya i. 

2Te jexeén je ni squívi ini anuá 
Judas Iscariote sehe Simón, jeé 
vijna nastúu de ya. Te jíní Jesús 
jee véji ya nuú Yaa Dios, te 
nuhún yá nuü Yaa Dios, jiín jéē 
ni sáha Tátá yá jee cujéhnu ya 

siquí ndihi-ni. “Te cúxíni ya jiín 
tée cáscuáha jíín yá, te ni ndocuiñt 
yá. Te ni stáa ya sahma ndíi ya, te 
ni jihni yá tin toalla chiji ya. 5Te 
ni chuhun ya ndute ini ¿in tijehen. 
Te ni quejéé yá nácate ya jehē tée 
cáscuáha. Te násichí ya jiín toalla 
jeé nuhní chiji ya. 

6Te ni jinú ya nuü Simón Pedro. 
Te ni cahán Pedro jiín yá: 

¿Sa máá ní nacate jehé ná naún? 

7Te ni cahán Jesús: 

Tu jécuhun ni ro jee sáha ri vijna, 
te cúcuéé gá te jecúhun ni ro. 

8 Te ni cahán Pedro jiín yá: 

Ma nácate cuiti ni jéhe ná. 

Te ni cahán Jesús: 

Núu tú nacate ri jehé ro, te ma 
cúu cundúú ró jiín rí. 

9Te ni cahán Simón Pedro: 

Núu súcuan cúu te nasúu máá 
jéhé-ni ná, chi suni nacate ní ndaha 
ná jíín xíni ná, áchí de. 

10Te ni cahán Jesús jiín de: 

Tée jeé sa ní jichi, tu jíni ñúhún 
ndundoo níí cáhnu de, chi máá 
jéhé-ni de, chi je íyó ndoo níí cáhnu 
de. Te máá ró chi je ni candundoo 
ró. Te tú ndihi ró cáhiyo ndoo. 

11Chi je jíní ya ndé iin de cúu 
jeé nastúu de ya, te jee yúcuan ní 
cahán ya: Tú ndihi ró cáhiyo ndoo. 

12Te nuü ni jínu ni nacate ya jehé 
de jíjnáhan de, te ni naquihin ya 
sahma ndíi ya, te ni nucóo tucu ya 
nuú mesa. Te ni cahán ya: 

¿A cájecühun ni rð na vé cuní 
cahán jee ni sáha ri jiín ró? 
13Cácahan ro jeē Maestro jiín Jítoho 
rð cúu ri, te ndaa cácahan ro, chi 
suu ndije cúu ri. 14 Núu súcuan te 
vesú Maestro ro jiín Jítoho ro cúu 
ri, te ni nacate ri jehé ro jijnáhan 

ró, te suni súcuan cánuú jée nacate 
máá ró jehé jnáhan ró. 15Chi jniñu 
yáha ni sáha ri jee steén ri nuú ro 
jee suni súcuan sa cuajníñu ró núü 
jnáhan ró, nájnúhun sa máá rí ni 
jejníñu ri nuú ro. 18 Jendaá cahán 
ri jiín ró jee ¿in mozo tu cújéhnu 
de nuü patrón de, te tee jíca jniñu 
táhú nuü de, te cújéhnu de nuú tée 
ni tají de. Te máá ró cácuu mozo 
ri, te na cuájniñu ró núü jnáhan ró 
nájnúhun ni steén ri nuü rō. 1 Te 
núu ni cajecúhun ni ro jnúhun yáha, 
te y0hyo ndetú ro te núu squícu ró. 
18”Te nasúu jéé cahán ri jeé ndihi 
ró ndétú, chi je jíní ri taca róhó jéē 
ní nacaji ri. Te cánuú squícu jnúhun 
yáha jeé cáhán tutu it: Tee yéji staa 
jiín rí, ni ndió cuíñí de siqui ri, achí 
tutu. Te vijna te je cástúhun rí 
taca jée yáha núu ro nde ná tu coo, 
návaha núu na cóo, te candíje ró 
jée maá rí cúu Yaa ní tají Yaā Dios. 
20 Jendaá cahán ri jiín ró jeé na-ni 
ñayuu jee cuatáhú i taca jée tají rí, 
te ruhú jetáhú i. Te ñayuu jetáhú 
rúhu, suni jétáhú i Yaa ní tají rúhú 
veji ri, achí yá. 


Jeé ní cachi ya jeé nastúu Judas yá 

(Mt. 26.20-25; Mr. 14.17-21; Lc. 22.21-23) 

21 Te ná ni cahán Jesús taca 
jnúhun yáha, te ni cucuíhyá ndasí 
ni ya. Te ni cahán cají yá: 

Jendaá cahán ri jiín ró jijnáhan ró 
jée tin máá ró nastúu ruhú, achí yá. 
22 Yücuán na te tée cáscuáha jíín 
yá, ni candacoto de nuú jnáhan de, 

cájeni ni de ndé iin de cúu jeé ni 
cáhan ya. 23 Te ¿in máá tée scuáha 
jeé maní gå ya jiín, néne de xiin ya 
mesa jeé cácuxíni de jíín yá. 4Te ni 
sáha Simón Pedro seña nuú de jeé 

na cájnühún de ya ndé iin de cúu 
jeé ni cáhan ya. Yucuán na te tée 
un ní scáyi de máá de nuú Jesús, te 
ni cajnúhún de ya: 

¿Ndé iin de cúu? áchí de jíín yá. 

26Te ni cahán Jesús: 

Na chúndaji ri staá te cuáha ri 
nuú iin de, te suu tée un cúu, áchí 
yá. 

Te ni chundaji ya staa, te ni jehe 
ya nuú Judas Iscariote sehe Simón. 
27 Te jeé ní quihin de staá ún, te 
ni quivi-ni Satanás ini anuá de. 


Yücuán na te ni cahan Jesús jiín de: 


Jniñu jeé sáha ró, na sáha yachi 
ro. 
28 Te ni tin tee cáyeji staá jiín 
yá, tu ní cájecúhun ni de naun ni 
cahán ya súcuan jíín de. ?2Chi sava 
de cájeni ni de jeé ni cáhān Jesús 
jiín Judas jeé cuáan de jeé jíni 
ñúhún yá vico ún, chí jée cuáha de 
jecu xúhun núü ñayuu ndahú. Chi 
máá de ndíso yijni xúhún. 9% Te jeé 
ní yeji de staá ún, te ni quenda-ni 
de cuahán de. Te je ni cuaa. 


Jeé ní ndacu ya jniñu jéé 
31Yucuán na te jeë cuahán Judas 
te ni cahån Jesús: 

Vijna te ruhú, Yaa ní nduu tee, 
stéén ri ndese cújéhnu ri, te suni 
jíín rúhú te cuni ñayuu ndese 
cújéhnu Yaá Dios. 32 Te núu jíín 
rúhü cuni ñayuu ndese cújéhnu 
Yaa Dios, núu súcuan te suni stéén 
Yaá Dios ndese cújéhnu ruhú jeé 
cúu ri Séhe ya. Te yachi-ni stéén 
ya. 33Séhē, tuá nahán condee ri 
jiín ró jijnáhan ró. Te nanducú ró 
ruhu, te nájnúhun ni cahán ri jiín 
táca jnáhan yó hebreo, suni súcuan 
cáhán ri jiín ró vijna, jee ma cúu 

jinúcoo ró núü quihín ri. 34Te 
vijna te ndácu ri ¿in jniñu jéé núü 
rō, jeé na cúndáhú ni ro jnáhan ró. 
Nájnúhun cúndáhú ni rí rohó, suni 
súcuan na cúndáhú ni ró jnáhan 
ró. 35Te núu cúndáhú ni rð jnáhan 
ró, súcuan te cuni taca ñáyuu jee 
cácuu ró tée cáscuáha jíín rí, achí 
yá. 


Jee ní cachi ya jee yúhu Pedro cahán 
de jeē jiní de ya 

(Mt. 26.31-35; Mr. 14.27-31; Lc. 22.31-34) 

36Te ni cahán Simón Pedro jiín 
yá: 

¿Ndé nuü quihín ni núu súcuan? 

Te ni cahán Jesús: 

Nuü quihín rí chi ma cúu 
condiquin ro ruhú vijna, te cúcuéé 
gá te jinú ro. 

37 Te ni cahán Pedro: 

¿Najehé ma cúu condiquin na 
níhín vijna? Tu yúhú ná cuu na jée 
siquí ni. 

38Te ni cahán Jesús: 

¿A jéni ni rð jee tu yúhú ró cuu rō 
jeé siquí ri? Jendaá cahán ri jiín ró 
jeé nde ná tu cana líhli, te uni jínu 
yúhu ró te cahán ro jee tu jíní rō 
ruhú. Achí yá. 


Jesús cúu ichi jeé jinú yo nuú Tatá ya 
1 Te ni cahán gå ya: 

Ma cucuíhyá ni ro siqui 
taca jnúndóho. Na cándíije ró jéē 
sáha Yaá Dios jehé ro, te suni na 
cándíije ró jéé sáha ri jehé ro. 2Chi 
nuú ndeé Tátá ri, íyó cuéhe vehe 
condee ro jijnáhan ró. Te núu jee 
tu súcuan íyó, te je ni castúhun rí 
nuú rō nuú. Núu súcuan te quihin 
ri quisátuhva ri nuú cóyücu ró. 3Te 
jee quihín ri sátuhva ri nuü cóyücu 

ró, te ndiji ri quinaquihin ri rohó 
quíhin yo, návaha suni coyücu ró 
nuü cóndee maá rí. *Te je cájini rð 
ndé nuu quihín ri, te cájini ro ndese 
jinú ró yúcuán. Achí yá. 

5Te ni cahán Tomás jiín yá: 

Tu cájini na ndé nuú quihín ni, ¿te 
ndese cuni ná ichi jínú yúcuan núu 
súcuan? 

êTe ni cahán Jesús jiín de: 

Máá rí cúu ichi jinú ro andiví, te 
máá rí cúu jnúhun ndaa jiín jnúhun 
cotecu rō nií cáni. Te ni Hn ma jinú 
nuú Tatá ri te núu tú ruhú. "Te núu 
je ni cajini ro ruhú, te suni je ni 
cajini ro Tatá ri núu súcuan. Te ndé 
vijna je cájini ró ya, chi je ni cajito 
ró núu ri, achí yá. 

8 Te ni cahán Felipe jiín yá: 

Stéén ni Tátá ni núü ná, te na 
cúvaha ni na jíjnáhan ná, áchí de. 

%Te ni cahán Jesús: 

Felipe, je ni cuu cuehé quivi jíca 
ri jiín ró jijnáhan ró, ¿te á ná tu 
cuni ró ndé ¿in cúu ri naún? Tée 
jes jíto ruhú, suu Tátá ri jíto de. 
Núu súcuan ¿te najehé cahán ro 
jeé steén ri Tatá ri nuú ro? ¿A tu 
cándíje ró jée iin-ni cúu ri jiín Tátá 
ri, te Tátá ri iin-ni cúu ya jiín rí? 
Taca jnúhun cáhán ri jiín ró, nasúu 
jnúhun máá rí cúu. Chi Tátá ri jee 
iin-ni cúu ya jiín rí, máá yá sáha 
tacá jniñu jeé sáha ri. 11 Candíje 
ró jíjnáhan ró jée ¿in-ni cúu ri jiín 
máá Tátá rí, te Tátá ri iin-ni cúu ya 
jiín rí. Te núu tu cájecúhun ni ro, 
te candíje ró rúhú siquí tacá jniñu 
sáha ri. 12Jendaá cahán ri jiín ró, 
núu ndé ñáyuu candíje ruhú, jniñu 
jéhnu jeé sáha ri yahá, suni sáha i. 
Te jéhnu ga jniñu sáha i vesú yahá, 
chi quinuhun ri nuü ndeé Tatá ri. 

13Te tacá na-ni vé cacán rð nuú Tatá 
ri sigui jeē cácandije ró jée cúu ri 
Séhe ya, te sáha ri jeé cacán ro, te 
súcuan stéén ri jes yóhyo cújéhnu 
Tátá ri. 14Chi tacá na-ni vé cacán ro 
sigui jeē cácandije ró rúhú, te sáha 
nahín rí. 


Jeé ni jéjnúhun ya jeē tají 
yá Espíritu Santo 

15-Te núu mani ro jiín rí jijnáhan ró, 
te na squícu ró jniñu ndácu ri nuü ro. 
16Te cacán tahú rí nuú Tatá ri, te tají 
yá inga Yaá chindéé ñáhán róhó, te 
sáha ya jeé cóo sit ni ro jijnáhan ró. 
Te Yaa un cúu máá Espíritu jee steén 
jnúhun ndaa, te condee ya jiín ró 
nií cáni. Te ñayuu ñayivi má cúu 
cuatáhú i ya, chi tu cúu coto i nuu ya, 
ni tu cúu cuni i ndese Yaå cúu ya. Te 
máá ró chi je cájini ro ndese Yaá cúu 
ya, chi ndéé yá jiín ró, te condee yá 
ini anuá rð nií cáni. 1$ Ma stóo uun 
ri rohó, chi ndiji ri nuú ro. **Jecu 
na quivi te ma cóto ga ñayuu ñayivi 
núü ri. Te máá ró jijnáhan ró chi coto 
ró núu ri, chi cotecu ri nif cáni, te 
jeé yúcuan suni cotecu maá ró. 20Te 
quiv ún te cuni ro jeē tin-ni cúu ri 
jiín Tátá ri, te máá ró tin-ni cúu ró 
jíín rí jee ndeé rí ini anuá ro jijnáhan 
ró. 21Te na-ni ñayuu núu ñúhun ni i 
jniñu ní ndacu ri, te squícu i, ñayuu 
un cúu jee maní ndije jíín rí. Te 
ñayuu jeë maní jiín rí, suni coo mani 
Tatá rí jiín i. Te suni ruhú coo mani 
rl jiín i, te stéén ri nuú i jeē nduú rí 
jiín i. Achí yá. 

22Te ni cahán Judas jiín yá (te 
nasúu tée cúu Iscariote): 

Najehé cúu jeé steén ni máá ní 
nuü ná, te nuú ñáyuu ñayiví chi 
tuú? 

23Te ni cahán Jesús: 

Ñayuu jeë maní jiín rí, chi 
cásquicu i jee cahán rí. Te coo 
mani Tatá ri jiín i. Te Tátá rí jiín 
máá rí quijicoo ri cundúú rí jiín i. 
24Te ñayuu jeé tú mani jiín rí, tu 
cásquicu i jeë cahán ri. Te jnúhun 
cájini soho ró cáhán ri, nasúu 
jnúhun máá rí cúu, chi jnúhun máá 
Tátá ri jee ní tají rúhú cúu. 

25°Tāca jnúhun yáha cáhán rí jiín 
ró níní íne ga ri jiín ró. ?6Te Tátá 
ri chi tají yá Espíritu Santo, quiji 
nucuiñí nuú ri. Te máá yá chindéé 
ñáhán yá rohó, te sáha ya jeé cóo sit 
ni ro. Te stéén yá taca jnúhun nuú 
ro, te nacachi tucu ya taca jée ni 
cáhan rí jiín ró. 

27”Te jeé quihín ri, te sáha ri jeé 
cóo ndeyí coo sit ni ro. Nájnúhun 
íyó ndeyí sff ni maá rí, suni súcuan 
coo ndeyí sít ni rð sáha ri. Te 
jeé sáha ri jee cóo ndeyí sít ni 
ro, tu quíjnáhan jíín jnúhun ndeyí 
cácahan ñayuu ñaytví. Ma cucuíhyá 
ni rð siquí taca jnúndóho, te ni ma 
yúhu ró. 28 Je ni cajini soho ró jéé 
ni cáhan ri jee quihín ri, te ndiji 
ri cundúú rí jiín ró. Te núu cáhiyo 
mani vaha ró jiín rí, te cusit ni ro 
jeé ni cáhan ri jeë nuhún ri nuü 
Tatá ri. Chi cújéhnu ga Tatá ri vijna 
vesú ruhú. 2? Je ni castúhun rí nuú 
rð taca jnúhun yáha nde ná tu coo, 
návaha núu je ni cuu, te candíje ró 
rúhu jijnáhan ró. 

30”Ma cahán ri cuehé ga jnúhun 
jíín ró, chi je véji jexeén jee ndácu 
jniñu ini ñaytvi yáha. Te tú na 
vé cúu sáha siqui ri nuú. 91 Te na 
cóo nájnúhun ni ndacu Tátá ri 
jniñu nuü ri, návaha cuni ñayuu 
ñayivi jée maní ri jiín Tátá rí, te 

sáha ri jniñu ní ndacu ya. Ndocuiñt 
jijnáhan ró na quíngoo yó. Achí yá. 


Jesús cúu nájnúhun yoyúcú uva 

1 5 ’ Máá rí cúu nájnúhun 
yoyúcú uva váha ndaa, te 

Tátá rí cúu nájnúhun tée ndíto 
yoyúcú uva un. ?Te máá ró chi 
cácuu ró nájnúhun ndaha, te núu 
tu jéhe ró ndéhe te quende ya rohó. 
Te núu cácuu ró nájnúhun ndaha 
jes jéhe ndehé, te nasándoo ya 
nacahnde ya rohó nájnúhun jeé 
cúu ró ndaha ún, návaha cuaha 
ró cuéhe ga ndehē. 3Te máá ró 
chi je ni candundoo ánuá ro jiín 
jnúhun ni steén ri nuü ro, nájnúhun 
ndúndoo ndaha uva. 4Na cúndúú 
ró jiín rí, te suni máá rí cundúú rí 
jiín ró. Hn ndaha uva ma cúu cuaha 
ndehe jeē maá, te núu tu yíjnii jica 
yóho. Te suni súcuan máá ró, ma 
cúu sáha ró jniñu váha te núu tu 
cúndúú ró jiín rí. 

5"Máá rí cúu yoyúcú un, te máá 
ró cácuu ndaha ri. Nayuu jee nduú 
jíín rí, te ruhü ndúú rí jiín i, máá i 
cúu nájnuhun ndaha jee jéhe cuehe 
ndehe. Chi núu tú cundúú ró jiín 
rí, te tú cuiti na jniflu váha cuu 
sáha ró. SNayuu jee tu cúndúú jíín 
rí, guende ya i nájnuhun iin ndaha 
uva, te ichi. Te ndoho i nájnühun 
ndaha uva un jée ndutútú te cayü 
nuü fuhún. 

7"Núu ndúú ró jiín rí, te cáñuhun 
ni rð jnúhun cáhán ri, yücuán na te 
cacán ró na-ni vé cácuni ro, te sáha 
ri jeé cácahán ro. $Te núu cásáha ró 
cuéhe jniñu váha, súcuan cástéén 
rð jeë cúu ndije ró ñáyuu cascuáha 
jíín rí, te súcuan nácuni ñayuu jee 
yóhyo cújéhnu Tátá ri. 9Nájnúhun 

mani Tatá ri jiín rí, suni súcuan 
mani ri jiín ró jijnáhan ró. Núu 
súcuan te ma siaá ro jnúhun mani 
ri jiín ró. TNúu squícu ró jniñu ní 
ndacu ri nuú ro, te níní coo mani 
ri jiín ró, nájnūhun máá rí squícu 
ri jniñu ní ndacu Tátá ri nui ri, te 
níní íyó máni ya jiín rí. 

11'Súcuan ni cahán ri jiín ró 
návaha coo sit ni rð nájnúhun íyó 
sít ni ri, chi nde cusit teyí ni ro. 
12Te yaha cúu jniñu ndácu ri nuú 
rō jijnáhan ró: jeé na cúndáhú ni 
ró jnáhan ró nájnúhun cúndáhú ni 
ri rohó. 13Núu iin tée cuu de jehé 
amigo de, te tuá na vé cúmani gá 
sáha de jeé cundáhú ni de amigo 
de. 14Te máá ró cácuu amigo ri núu 
squícu ró jniñu ndácu ri nuü ro. 
15Ma cahán ga ri mozo jiín ró, chi 
tin mozo tu cástúhún patrón nuü 
i ndese jéni ni de sáha de. Chi sa 
suhva amigo cahán rī jiín ró, chi je 
ni castúhun rí nuú ro taca jnúhun 
ni cahán Tatá ri jiín rí. 16 Máá rí ni 
nacaji róhó jée jnáma ri rohó, te 
nasúu máá ró ni cánacani ni xihna 
gå jee cóndiquin ro ruhú. Te ni jeni 
ri rohó jéé caca ndaa ro te scándíje 
ró cuéhē ñayuu jeé cuu i sēhe ri nií 
cáni. Te súcuan te ndihi jeé cacán 
rð nuú Tatá ri siquí jeé cácandije 
ró rúhu, sáha ya jeé jicán ro. 17 Te 
yaha cúu jniñu ndácu ri nuü ro: jeé 
na cúndáhú ni ró jnáhan ró. 


Jeé cáquiti ni ñayuu ñayivi núu 
Jesús jiín núú ñáyuu cácandije 
18?Te núu cáquitr ni ñayuu ñayivi 
núi ro jijnáhan ró, te je cájini ro jeē 
xíhna ga nuú maá rí ni caquitt ni 
i. 19Te núu jeē iyó gá rð jiín modo 
fayuu ñayiví, te coo mani ñayuu 

ñayivi jíín ró nuú, nájnúhun mani 
i jíín jnáhan i. Te ni nacaji ri rohó 
jée tuá coo ró jíín modo ñayuu 
ñayiví. Te jeé yúcuan cáquitt ni 
i nuú ro, chi tuá cácuu ró cuenta 
ñayiví. Y Nucúhun ni rð jnúhun ni 
cahán ri jiín ró: Núu tu íyó yiñúhún 
ñáyuu nuü patrón, te nagá ni cuu 
nuú mozo de. Núu ni cajito xeén 
i ruhú, te suni súcuan coto xeén i 
róhó jée cácuu ró mozo ri. Te núu 
jeē ni cájetáhú i jnúhun ni steén ri, 
te suni cuatáhú i jnühun cástéén ro. 
21 Te tacá jniñu yáha sáha i jíín ró 
jeé siquí ruhú, chi tu cájini i Yaa ní 
tají rúhü veji ri. 

22"Núu jeé tu ní quíji ri nacani 
ri jnúhun nuü i, te ma cóo cuéchi 
i núú. Te vijna chi ma cúu ga 
cahán i jeé tu jíní i jes iyó cuéchi i. 
23 Ñayuu jeé cáquitt ni nuü ri, suni 
nuú Tatá ri cáquiti ni i. 24Núu jeé 
tu ní sáha ri jniñu jéhnu nui i jee 
ní iin tee tu ní sáha de súcuan, te 
ma cóo cuéchi i núú. Te vijna je ni 
cajito i jniñu ún, te vesú súcuan te 
cáguiti ni i nuü ri jiín núü Tatá ri. 
25Te súcuan cásáha i návaha squícu 
jnúhun yósó núú tútu ley Yaá Dios 
jeé cánevaha i: Ni caquití ni i nuü ri, 
vesú tú na cuéchi ri, achí. 

26”Te tají rí maá Yaa chindéé 
ñáhán róhó te sáha ya jeé cóo sit 
ni ro. Te Yaá un cúu máá Espíritu 
jeé steén jnúhun ndaa, te quiji ya 
nde nuú Tatá ri, te nacani cájí yá 
jnúhun ri. 27Te suni máá ró nacani 
ró jnúhun ri, chi je cáhiin ro jíín 
rí nde ná ni quejéé rí nácani ri 
jnúhun. 
1 6 "Taca jnúhun yáha ní 

cahán ri jiín ró návaha 


ma náyúhu ró jeé quíji jnúndóho. 

2Chi quenehen i róhó jéé ma cuáha 
ga ijnúhun cone ró táca vehe ii 
sinagoga. Te quee quivi jeé cahni i 
ni sáha i nuú Yaá Dios. Te súcuan 
sáha i jíín ró, chi tu cájini cuiti i 
máá Tátá ri ni máá rí. “Te ni cahán 
ri jnúhun yáha jíín ró návaha núu 
je ni quee quivi jes súcuan coo, te 
nucúhun ni ro jee jæ ni cahán ri jiín 
ró. 


Jniñu sáha Espíritu Santo 

"Te tu ní cáhán ri jnúhun yáha 
jíín ró nde xihna ñúhún, chi íne 
máá rí jiín ró jijnáhan ró. *Te vijna 
chi nuhún ri condee ri jiín Yaá 
ní tají rúhü veji ri. Te ni tin ró tu 
cájnúhun ró ndé nuú quihín ri. S Chi 
máá jée cácucuihyá ndasí ni ro jeé 
ni cáhan ri súcuan jíín ró. " Jendaá 
cahán ri jiín ró: Jeë váha máá ró 
jijnáhan ró cúu jeë quihín ri. Chi 
núu tú quihin ri, te ma quíji Yaa 
chindéé ñáhán róhó te sáha ya jeé 
cóo sit ni ro. Te núu cuahan ri, te 
tají rí ya quiji ya nuú ro. $Te jeé 
quée ya, te stéén ya nuú ñáyuu 
ñaytvi jée iyó cuéchi i, jíín ndese 
quívicoo i ichi ndaa, jiín jée sándaa 
Yaá Dios siquí cuéchi i. 9Stéén ya 
jes iyó cuéchi i, chi tu cácandije i 
ruhú. 10Te stéén yá siquí ichi ndaa, 
chi máá rí nuhún ri nuú Tatá ri, te 
ma cóto ga rð nuú ri. Te stéén ya 
siquí jeē sándaáa Yaá Dios cuéchi 
ñayuu, chi je ni cundaá jeé jnahnú 
ndetú maá jéxeén jeé cujéhnu ini 
ñaytvi yáha. 

12Te íyó cuéhe ga jnúhun cúní ri 
cahán ri jiín ró, te ma cúu jecúhun 
ni rō vijna. 19 Te jeé quée maá 
Espíritu jeé steén jnúhun ndaa, te 

máá yá steén taca jnúhun ndaa un 
núú ro. Chi ma cahán ya jee maá 
yá, chi cahán ya taca jéé jíni soho 
ya cahán Yaa Dios. Te stéén ya siqui 
tacá jniñu jeé coo. 14Te stéén ya 
jeē cujéhnu ri, chi nacastúhun yá 
nuú ro taca jnúhun jeē jé ni cahán 
ri, te sáha ya jeé jécúhun ni ro. 
15Ndihi ndese cújéhnu Tátá ri, suni 
súcuan cújéhnu máá rí. Jeë yúcuan 
ní cahán ri jeé Espíritu Santo 
nacastúhun yá nuú ro taca jnúhun 
jeē jé ni cahan ri, te sáha ya jeē 
jécuhun ni ro jijnáhan ró. 
Vesú cácucuíhyá ni ro, te ndusi: ni ro 
16:Jecu na te ma cóto ga rð nuü 
ri. Te jecu tucu quivt te coto tucu 
ró núu ri, chi guinuhun ri nuü ndeé 
Tátá ri. Achí yá. 

17 Yücuán na te sava tee cáscuáha 
jíín yá, ni cacajnuhun jnáhan de: 

éNa jnuhun cúu jee yáha jee 
cahán ya jiín yó? Chi áchí yá jee 
jecu na te ma cóto ga yo nuü ya, 
te jecu tucu quivt te coto tucu yó 
núu ya, chi siqur jeë quínuhun ya 
nuü ndeé Tátá ya. “8 ¿Na jnühun 
cúu jee yáha jee cahán ya, jecu na? 
Tu cájecuhun ni yó na vé cúu jee 
cahán ya. Achí de. 

19Te ni jini Jesús jee cácuni de 
cajnuhún de ya. Te ni cahán ya jiín 
de: 

¿A cácajnühun jnáhan ró na vé 
cúu jee ni cáhan ri jiín ró jeé jecu 
na te ma cóto ga rō nui ri, te jecu 
tucu quivr te coto tucu ró núu 
ri? 20 Jendaá cahán ri jiín ró jeé 
ndahyú ro jijnáhan ró te cucuíhyá 
ni ro, te ñayuu ñayiví chi sa cusit 
ni i. Te vesú cucuíhyá ni ro, te sa 
ndusit ni rð jeé cóto tucu ró núu ri. 

21 tin ñahan núu cuacuyajni scácu 
ña, te jéhnde chiji ña, chi je ni 
quee hora jeé scácu ña. Te núu je ni 
scácu ña süchi lúlí, te tuá nahán ña 
jeē ní ndoho ña, chi cúsi¿ ni ña jee 
ní cacu séhe ña. 22Te suni súcuan 
cúu jee cándoho ró vijna, chi 
cácucuihyá ni ro jiín rí. Te jecu-ni 
quiv te coto jnáhan tucu yó, te cusit 
ndasí ni ro. Te ni iin ma cúu casi 
jee cúsit ni ro. 

23?Te quivt ún chi tú na vé cacán 
gå rō nuú ri. Chi jendaá cahán ri 
jiín ró jee nuú maá Tátá ri cacán ro, 
te sáha ya ndihi jeé cájicaán ro, siqui 
jeé cácandije ró rúhú. 24Nde vijna 
te ná tu cacán ro nuú Tatá ri jee 
jiín síhví rí. Te vijna te na quéjéé 
ró cacán ro jiín síhví rí, te nihin ro, 
návaha cusit ndasí ni rō. 


Je ni quende ya poder ndihi 
jeneé cáhiyo ini ñayiví 

25?Taca jnúhun yáha ní cahán 
yatá rí jiín ró. Te quee quivi jeé 
ma cahán yatá gá ri jiín ró, chi sa 
suhva castúhun cájí rí nuü ro siqui 
Tatá ri. ?6Te quivt ún chi cacán 
rð nuú Tatá ri siquí jeē cácandije 
ró rúhú. Te tu cáhán ri jiín ró jeē 
cacán tahú ri jehé ro nuu Tatá ri. 
27Chi máá Tátá ri je cúndáhú ni ya 
rohó sigui jee cáhiyo mani ro jiín 
rí, te ni cacandíje ró jéée ndé nuú 
maá yá vēji ri. ?8Ni quenda ri nde 
nuü Tatá ri, te ni quee ri ini ñayiví. 
Te vijna te quenda ri ini ñayiví, te 
nuhún tucu ri nuú Tatá ri. Achí yá. 

29Te ni cacahán tee cáscuáha jíín 
yá: 

Vijna te cáhán cají ní, te tuá 
cahán yatá ní. 30 Vijna te cájini na 
jée jiní ni ndivii cuiti, te tuá jíni 

ñúhún jée cájnúhún ni tin ná níhín. 
Jee yúcuan cácandíije ná jée véji ní 
ndé nuü Yaá Dios. Achí de. 

31 Te ni cahán Jesús jiín de: 

¿A ndé vijna te cácandije ró 
naún? 32Te quiji quivr, te je ni quee, 
jes cuité núu ró quínungoo ró ná 
vehe ná vehe ró, te stóo máñúhún 
ró ruhú. Te nasúu jéé quéndoo 
máñúhún rí, chi Tátá ri íne ya jiín 
rí. “Taca jnúhun yáha ní cahán ri 
jiín ró návaha coo ndeyí coo sit ni 
rð siquí jeē cácandije ró rúhú. Ini 
ñaytví chi cánuú coto ró ¡núndóho. 
Te vesú súcuan te na cóo sit ni ro, 
chi je ni quende rí poder táca jéneé 
cáhiyo ini ñayiví. Achí yá. 


Jeé ni jícan tahú Jesús 
jehé ñayuu cácandije 
1 Te ná ni cahán Jesús táca 
jnúhun yáha, te ni ndacoto 
ya ichi ándiví, te ni cahán ya: 

Táta, je ni quee quivi jeē ndóho 
ná. Vijna te stéén ni jéé cujéhnu 
máá ná jee cúu ná Séhe ní, návaha 
suni máá ná steén na jée cujéhnu 
máá ní. ?Chi ni sáha ní jée ndíso 
jníñu ná sígu: taca ñáyuu, návaha 
taca ñáyuu jeé ni jéhe ní núú ná, 
cotecu i níf cáni sáha ná. 3Te suhva 
cúu jnúhun cotecu i níí cáni: suu 
jeé na cúni i níhín jée mañúhún-ni 
ní cúu Yaá ndaa, jiín jée cúni i sañá 
jee cúu ná Jesucristo, Yaa ní tají ní. 

Je ni steén na núü ñáyuu ñayivi 
jée cujéhnu ní, te je sínu ná jniñu 
ní ndacu ní núü ná. 5Te vijna, Táta, 
sáha ní jéé ndujéhnu tucu ná ndé 
nuú néne ní, nájnúhun cújéhnu ná 
jíín ní nde ná tu jecóo ñayitví. 

&Nayuu jeé ní nacaji ní ini ñayiví, 
ni jēhe ní i nuú ná, te ni steén na 


213 


núü i ndese Yaå cúu ní. Cuenta maá 
ní cúu i, te ni jëhe ní i nuü ná. Te ni 
cajetáhú i jnühun ní, te ni casquícu 
i. "Te vijna te cájini i jeë ndé nuü 
maá ní vēji taca jéē iyó jíín ná. 8Chi 
táca jnúhun ni cahán ni jíín ná, ní 
castúhun ná nú i, te ni cajetáhú 

i. Te ni cajini i jeë ní quenda ndije 
ná ndé nuŭ maá ní, te ni cacandíje i 
jeē maá ní ni tají sáða. 

9 Te jícán tahú na jéhé maá i 
jíjnáhan i. Tu jícán tahú na jéhē 
ñáyuu ñayivi jée tu cácandije, chi 
sa jehé maá ñáyuu ni jéhe ni núü 
ná, chi cuenta maá ní cácuu i. Te 
tacá i jee yíhi i ndaha máá ná, suni 
cuenta maá ní cúu. Te tácá i jee cúu 
i cuenta maá ní, suni cuenta maá 
ná cúu i. Te cástéén i ndese cújéhnu 
ná. 

11°Te tuá condee ná ini ñayiví. Te 
máá i chi quendoo i ini ñayiví, te 
máá ná chi najeé ná condee na jíín 
ní. Yaá it Yaa ndoo cúu ní, Táta. Te 
jíín poder ní condito ní táca fláyuu 
ni jéhe ni núü ná, návaha inuú 
na cóo ni i jíjnáhan i, nájnühun 
cúu máá yó. 1?Te jeë ní condee na 
jíín i ini ñayiví, te jíín poder ni ní 
condito ná i. Taca ñáyuu ni jéhe ni 
núü ná, ni condito yúcún ná i. Te 
tu ní jéhe na jnúhun naa i jíjnáhan 
i, chi máá iin-ni tee jeé je cúu de 
tée jnahnú ndetú, návaha squícu 
jnúhun yósó núü tútu ii. 

13°Te vijna te najeé na núü ní, te 
cáhán na táca jnúhun yáha jíín i 
níní jée íne ga ná ini ñayiví, návaha 
na cóo sit ndasí ni i nájnúhun 
cúsit ni maá ná. 14Ni castúhun ná 
jnúhun ní núü i. Te ni caquitt ni 
ñayuu ñayivi núü i, chi tuá cácuu 
i cuenta ñayiví, nájnúhun máá ná 

tu cúu ná cuenta ñayiví. 15Te tu 
jicán tahú na jée quénehen ní i ini 
ñayiví, chi sa suhva jeé cóndito ní i 
nuú jexeén. 16 Nasūu cuenta ñayivi 
cácuu i, nájnúhun máá ná jéē nástu 
cuenta ñayivi cúu ná. 1 Jíín jnúhun 
ndaa ní te sáha ní jéé coo ndoo coo 
ili nuü ní. Taca jnúhun cáhán maá 
ní cúu jnúhun ndaa. 18Te nájnúhun 
ni tají ní saña ní quiji ná ini ñaytví, 
suni súcuan tají ná i nacani i 
jnúhun ní núü ñáyuu ñayiví. 9Te 
jehé maá i cúu jeē jéhe ná máá ná 
cuu ná, návaha suni máá i coo ndoo 
coo il i nuü ni jée jiín jnúhun ndaa. 

20”Te nasúu máá ¿in-ni jehé 
ñáyuu yáha jícán tahú na, chi suni 
jehé taca gá ñáyuu jee candíje i 
saña núu na cúni sóho i jnúhun 
jeé nácani máá i jíjnáhan i. 21 Te 
jícán tahú na jéé inuú na cóo ni 
i jíjnáhan i. Nájnúhun tin-ni cúu 
ní jíín ná, Táta, te tin-ni cúu ná 
jíín máá ní, suni súcuan na cóo 
inuú i jíín yó. Te cúní na jée inuú 
na cóo ni i, návaha na cándíje 
ñayuu ñayivi jée maá ní ni tají ní 
sañá. 22Ni sajéhnu ná i nájnúhun 
ni sajéhnu ní sáña, návaha inuú 
na cóo ni i, nájnúhun inuú-ni cúu 
yó. Te ndúú ná jiín i, te ndúú ní 
jiín ná, te súcuan te inuú cuiti coo 
ni ijíjnáhan i. Yúcuán na te cuni 
ñayuu ñayivi jée maá ní ní tají ní 
saña, jíín jéé maní ndasí ní jiín i 
nájnúhun mani ni jíín ná. 

24—Táta, máá ní ni jëhe ní i nuú ná. 
Te cúní na jée cóyücú i jíín ná nuú 
cóndee ná, návaha coto i ndese luu 
cújéhnu ná ni sáha ní. Chi íyó máni 
ndasí ní jiín ná nde ná tu jecóo 
ñayiví te nde vijna. 25Yaa ndaá cúu 
ní, Táta, te ñayuu ñayiví tu jíní i 

níhín, te máá ná chi jíní na níhín. 
Te fiayuu yáha chi cájini i jeë maá 
ní ni tají sáña. 26Ni steén na núü 

i jíjnáhan i ndese Yaa cúu ní. Te 
stéén ga na súcuan nuu i, návaha 
na cóo mani ndasí i jíín jnáhan 

i, nájnúhun íyó máni ndasí ní jiín 
ná, te návaha condee ná ini anuá i. 
Achí yá. 


Jee ní cajnii de Jesús 
(Mt. 26.47-56; Mr. 14.43-50; Lc. 22.47-53) 


1 8 Te nuü ní cuu ni cahan 


Jesús táca jnúhun yáha, 

te ni quenda ya jiín tée cáscuáha 
jíín yá, cuahán yá inga lado yuu 
Cedrón. Te yúcuan íyó iin huerto 
nuü ní quivi ya jiín tée cáscuáha 
jíín yá. ?Te Judas, tée jeē nastúu de 
ya, suni jíní de lugar un, chi cuehé 
jínu ni nataca Jesús yücuan jíín 

tée cáscuáha jíín yá. *Te ni jinú de 
yücuan jíín iin grupo soldado jiín 
jecu policía cándito templo, jeé ní 
catají sutú cácujéhnu jíín tée grupo 
fariseo. Te cándiso de machete, te 
cájnii de linterna jiín yiti. *Te Jesús 
je jíní ya taca jnúndóho jeé véji siqui 
ya. Te ni guenda ya ichi núú de, te 
ni cahan ya: 

¿Ndé iin cánanducú ró? 

5Te ni cacahan de jíín yá: 

Jesús tée ñuu Nazaret cánanducú 
r. 

Te ni cahán ya: 

Máá rí cúu. 

Te Judas, tée jeé nástúu de ya, 
suni íne de jíín tée ún. S Te jeé 
súcuan ni cahán ya, máá rí cúu, te 
ni cajica yátá de, te ni cacotúú-ni 
de. "Yúcuán na te ni cajnúhún tucu 
ya de: 

¿Ndé iin cánanducú ró? 

Te ni cacahán de: 

Jesús tée ñuu Nazaret. 

8Te ni cahán Jesús: 

Je ni cachi ri jeé maá rí cúu. Te 
núu ruhú cánanducú ró, te máá-ni 
ri jnii ró, te tee yáha na quíngoo de. 
Achí yá. 

9Súcuan ni cuu návaha na squícu 
jnúhun jee ni cáhan ya jiín Tátá ya: 
Tu ní jéhe na jnúhun naa ni iin tēe 
jeé ni jéhe ni núü na, áchí yá. Te 
Simón Pedro ndíso de iin espada. 
Te ni tava de, te ni jehnde de soho 
lado váha iin tee nání Malco. Te tée 
un cúu de mozo maá sútú cujéhnu. 
11Te ni cahán Jesús jiín Pedro: 

Nachuvaha espada ro ini cubierta. 
¿A tu cánuú jée ndóho ri jnúndóho 
yáha jeé ni sándaa Tatá ri jee ndóho 
ri? Achí yá. 


Jeé ní indichi Jesús nuú sutú 
cujéhnu 

(Mt. 26.57-58; Mr. 14.53-54; Lc. 22.54) 

12Y cuán na te tācá soldado un, 
jíín capitán de, jíín táca policía tée 
hebreo un, ni cajnii de Jesús, te ni 
cajihni de ya. 19 Te xihna gå vehe 
Anás cuangoo de jíín yá. Te tátá 
chisó Caifás cúu Anás. Te Caifás 
cúu máá sútú cujéhnu ga cuiyā ún. 
14Te suu de ni cachi nuú jnáhan de 
hebreo jeé cánuú jée cúú tin tee 
jehe nación de. 


Jeë ní cachi Pedro jeé tu jíní de ya 
(Mt. 26.69-70; Mr. 14.66-68; Lc. 22.55-57) 
15 Te Simón Pedro jiín inga 
tée scuáha, cándiquin de Jesús 
cuangoo de yatá yá. Te inga tée 
scuáha ún chi jíní jnáhan de jíín 
sútü cujéhnu. Jee yúcuan ní quivi 
de jíín Jesús ini patio vehe sutú 

cujéhnu ún. 18 Te Pedro ni quendóo 
de yatá yehyí. Te máá tée scuáha 
jéé jiní jnáhan jíín sútú cujéhnu 
ún, ni quenda de ni cahán de jíín 
ñahan ndíto yéhyí, te ni squívi de 
Pedro ini patio. Yiúcuán na te 
ñahan ndíto yéhyí un ní cajnúhún 
ña Pedro: 

¿A nástiú iin tee scuáha jíín tée 
índichi nuú sutú un cúu ró? 

Te ni cahán de: 

Nasúu cúu ri, achí de. 

18 Te taca mozo jiín policía un ní 
cascáyú de ñuhún jiín tícayi, chi 


mijin sáha. Te cáhiin de cánasaa de. 


Te suni índichi Pedro, násaa de jíín 
táca tée ún. 


Jee ni stíchí sutú cujéhnu ún Jesús 
(Mt. 26.59-66; Mr. 14.55-64; Lc. 22.66-71) 
19 Te sutü cujéhnu un ní stichí de 
Jesús ndé-ni cúu tée cáscuáha jíín 
yá, jiín na jnúhun cúu jeé steén ya. 

20Te ni cahán Jesús: 

Níní ní cahán ri nuu chitú ñáyuu, 
ni cajini soho ndihi ñayuu. Te níní 
ní steén ri jnúhun ini tacá vehe ii 
sinagoga jiín ini templo cáhnu nuú 
ndutútú ndiviijnáhan yó hebreo. 
Te tú ni ¿in jnúhun ní cáhán sahi 
rí. 21 ¿Te naun cájnúhun ró ruhú? 
Cajnúhun ñáyuu ní cajini soho 
jnúhun ni cahán ri, te máá i cachi 
ndese ni cahán ri. Chi cájini i ndese 
ni cahán ri. 

22Te jeé ni cáhán Jesús súcuan, te 
iin policía ndíto templo jeé índichi 
de yúcuán, ní cani-ni de nui ya. Te 
ni cahán de jíín yá: 

¿A súcuan cáhán ro jiín sútú 
cujéhnu naún? 

23Te ni cahán Jesús: 

Núu ni cahán rí iin jnúhun néé, 
cachi na jnúhun néé ní cahán ri. Te 
núu tu ní cáhán ri ¿in jnúhun néé, 
¿te naun cáni ró rúhú? achí yá. 

24 Yicuán na te Anás, sutú 
cujéhnu un, ní tají de ya, núhní ya 
cuahán ya nuú Caifás, tee cúu máá 
sútú cujéhnu ga. 


Jee ní cachi tucu Pedro jeé tu jíní de 
ya 
(Mt. 26.71-75; Mr. 14.69-72; Lc. 22.58-62) 

25 Te níní jéé súcuan cúu, te 
índichi-ni Pedro, násaá de yuñúhún. 
Te ni cacahán jiín de: 

¿A násuú iin tée scuáha jíín tée 
un cúu ró, chí naún? 

Te máá de tu ní cáchi de: 

Nasúu cúu ri, achí de. 

26 Yücuán na te iin mozo sutú 
cujéhnu, jnáhan tee jee ní jehnde 
Pedro soho, ni cahán jiín de: 

¿A násüu máá ró cúu jee ní jito ri 
jiín de ini huerto? 

27 Te Pedro tu ní cáchi tucu de. Te 
ni cana-ni líhli. 


Jee ní indichi Jesús nuú Pilato 
(Mt. 27.1-2, 11-14; Mr. 15.1-5; Lc. 23.1-5) 


28 Yücuán na te ni quendacoo de 
jíín Jesús vehe Caifás, cuangoo 
de jíín yá nde palacio tée nación 
Roma jeé cúu gobernador. Te je 
cuacundijin. Te ñayuu hebreo tu 
ní quívicoo i ini palacio, návaha 
tu stívi i ley i jeé cahán jeé ma 
quívi i ini vehe iin ñayuu jeé násuú 
hebreo cúu. Chi núu súcuan te ma 
cúu cuxíni i vico pascua jee cóo 
inga guivi ún. ?? Yücuán na te ni 
quenda Pilato, tëe cúu gobernador, 
ni cahán de jíín i jíjnáhan i: 

¿Na cuechi cájicán ro siquz tée 
yáha? 

30Te ni cacahan i: 

Núu jeé násüu tée cúnéé cúu tee 
yáha, te ma jníi ná de jes quíndeca 
ná de nuú ni núú, áchí i. 

31Te ni cahán Pilato: 

Cuángoo jíjnáhan ró, te sándaa ro 
siqui de jíín ley cánevaha máá ró. 

Te ni cacahán ñayuu hebreo un: 

Máá ná jeé cácuu ná ñáyuu 
hebreo, tú na permiso cánevaha ná 
jée cáhni ná ni tin ñayuu. 

32Súcuan ni cacahán i návaha 
squícu jnúhun jee ní cachi Jesús jeé 
quívi ya ndaha tée Roma te cahni 
de ya jicá cruz. 33 Te ni ndivi Pilato 
ini palacio, te ni cana de jeé na 
quíji Jesús. Te ni cajnúhún de ya: 

¿A máá ró cúu Rey ñayuu hebreo 
naún? 

34Te ni cahán Jesús jiín de: 

¿A cájnúhun ró ruhú jee 
súcuan jéni ni maá ró, chí jée ní 
cacastúhun ñáyuu hebreo nuu ro? 

35Te ni cahán Pilato: 

¿Chí tée hebreo cúu ri jeē cúni 
ri? Ñayuu nación maá ró jiín sútú 
cácujéhnu ni cachihi róhó ndaha ri. 
¿Na vé ni sáha ró núu súcuan? Achí 
de. 

36Te ni cahán Jesús: 

Nasúu jée ndácu ri jniñu 
nájnúhun cándacu taca rey ñaytvi 
yáha. Chi núu jes ñáyuu ñayivi ní 
casáha jeé cúu ri rey, yúicuán na te 
tée cándiquin ruhú, cuajnáhan de 
návaha ma quívi ri ndaha jnáhan 
ri hebreo nuú. Te nasúu núü ñaytvi 
yáha cúu jee ndácu ri jniñu vijna. 
Achí yá. 

37 Yücuán na te ni cahán Pilato 
jiín yá: 

¿Te á iin rey cúu ró jée súcuan? 

Te ni cahán Jesús: 

Rey cúu ri, nájnúhun cáhán ro. Ni 
quiji ri ni cacu ri ini ñayivi yáha 
návaha nacani ri jnúhun ndaa. Te 
ndihi ñayuu cájetáhú jnúhun ndaa, 
cájini nahín i jnúhun cáhán ri. Achí 
yá. 

38 Te ni cahán Pilato: 

¿Ndese cuni yó ndé ¿in cúu máá 
jnúhun ndaa? 


Jee ní cundaa jeé cúú yá 

(Mt. 27.15-31; Mr. 15.6-20; Lc. 23.13-25) 

Te jeé ni cáhan de jnúhun yáha, 
te ni quenda tucu de nuú ñáyuu 
hebreo. Te ni cahán de jíín i: 

Tú cuiti na cuéchi níhín ri siqui de. 
39Te íyó costumbre maá ró jijnáhan 
ró jéē vico pascua te siáá rī tin tee 
íne vecáa nuü ro. ¿Te á tu cácuni ro 
jeé siaá ri Rey rō nuú ro? Achí de. 

40 Yicuán na te ndivii i ni cacana 
jee tucu i: 

Ma siaá ni tée jíná, chi Barrabás 
siaá ni, áchí i. 

Te tée cuíhná cúu Barrabás. 

1 Yücuán na te ni cahán 

Pilato jeé na jníi soldado 
Jesús, te cani de ya jiín cuarta fü. 
2Te ni casáha de iin corona iñu, ni 
cachuhun de xini ya. Te ni cachuhun 
de ya iin sahma cuehé ndíhí jée cúu 
sahma rey. “Te ni jecondichi de nuú 
ya, te ni cacahán catá de: 

Naca jeé váha rey cúu Rey ñayuu 
hebreo. 

Te ni cacani de nui ya. 

4Yūcuán na te ni quenda Pilato 
inga jínu, te ni cahán de jíín ñáyuu: 

Yahá condehe ró tava rí de, 
návaha na cúni ro jeé tú na cuechi 
nihín ri siquí de. 

5Te ni quenda Jesús, ñúhun ya 
corona iñu jíín sahma cuehé ndíhí 
un. Te ni cahán Pilato jiín i: 

Yahá condëhe ró de jíjnáhan ró. 

6 Te nuü ní cajito sutú cácujéhnu 
jíín táca policía nuü yá, te ni cacana 
jee de: 

Cata caa ní de jicá cruz, na cúü 
de. 

Te ni cahán Pilato: 

Núu súcuan te najnii máá ró de te 
cahni ro de. Chi ruhú, tú na cuéchi 
níhín ri siquí de. 

7Te ni cacahán ñayuu hebreo un: 

Cánevaha ná iin ley, te jeé siquí 
ley un cánuú jée cúü de, chi sáha 
de máá de jeé Séhe Yaá Dios cúu de. 

8Te jeé ní jini soho Pilato jnúhun 
yáha, te víhyá ga ni yuhú de. Te ni 
ndivicoo tucu de ini palacio, te ni 
cajnúhún de Jesús: 

¿Ndé nuü véji ró? 

Te tu ní cáhán cuiti Jesús jiín de. 
10Yūcuán na te ni cahán de jíín yá: 

¿Naun tu cáhán ro jee cahán 
ri? ¿A tu jíní rō jee ndíso jníñu 
ri jeē cáhni rí rohó jíca cruz, te 
suni ndíso jníñu ri jeé siaá ri rohó 
quíhin ro? 

11 Te ni cahán Jesús: 

Núu tu ní sáha Yaá Dios jeë ndíso 
jníñu ró, te tú na vé cúu sáha ró síqut 
ri. Jeé yúcuan tée jeē ní nacuáha 
ruhú ndaha ró, cuéchi xeén gá 
condee siqui de vesú maá ró. Achí yá. 

12 Yücuán na te nde hora un ndúcú 
ndéyí Pilato ndese siáá de ya. Te 
ñayuu hebreo chi cácana jee i: 

Núu siáá ni tée jiña, te tu cúu ní 
amigo rey Roma jeé cujéhnu ndácu 
jniñu núu súcuan. Chi taca tée jeē 
sáha de rey maá de, núu súcuan te 
cúu de enemigo siquí rey un. Achí i. 

13Te jeé ní jini soho Pilato jnúhun 
yáha, te ni ndacu de jniñu jeé na 
quénda Jesús ini vehe quiji ya. Te 
ni cucóo de silla nuü cúndaa jniñu, 
nuú máni máá yúü ni jecáva, te 
lugar un nání Gabata nuú yúhu 
hebreo. 14Te cuacuu cahuxi ut, te 
jehíni quiví ún quejéé vico pascua. 
Te ni cahán Pilato jiín ñáyuu 
hebreo: 

Yaha índichi maá rey ro. 

15Te ni cacana jee i: 

Na cúú de. Cata caa ní de jicá 
cruz, achí i. 

Te ni cahán Pilato jiín i: 

¿A jée cata caa rl rey ro jicá cruz 
naún? 

Te sutú cácujéhnu un ní cacahán 
de: 

Tuá na inga rey cánevaha ná 
jíjnáhan ná, chi máá-ni rey Roma 
jeé cujéhnu ndácu jniñu nuú ná. 

16 Yücuán na te Pilato ni nacuáha 
de ya nuü i jee na cúu ya jica cruz. 
Te ni cajnii i ya cuangoo i jíín yá. 


Jee ní cacata caa de ya jicá cruz 
(Mt. 27.32-44; Mr. 15.21-32; Lc. 23.26-43) 


17Te ni quenda Jesús, ndíso ya 
cruz yá, cuangoo de jíín yá iin lugar 
nuú naní Yiqui Xíní, te nuú yúhu 
hebreo naní Gólgota. 18 Te yúcuan 
ní cacata caa de ya jicá cruz. Te 
suni ni cacata caa de uü tée nuú 
uii gå cruz, ¿in iin de iin lado ya, 
te máá Jesús méhñú. 19Te suni ni 
ndacu Pilato jniñu jeē na cóndee 
jnúhun xini cruz ya, jeē cahán: Tee 
yáha cúu Jesús ñuu Nazaret, Rey 
ñayuu hebreo, achí. 20 Te cuehé 
ñayuu hebreo ni cacahu ijnúhun 
yáha, chi máá yajni yufúü cúu nuú 
ní cacata caa de ya. Te jnúhun un 

yósó jíín yuhu hebreo jiín griego 
jiín latín. 21 Te taca sútú cácujéhnu 
nuú ñáyuu hebreo, ni cacahán de 
jíín Pilato: 

Ma tée ní jéé cúu de Rey ñayuu 
hebreo, chi sa suhva tee ní jée maá 
de ni cahán jeé cúu de Rey ñayuu 
hebreo. 

22Te ni cahán Pilato: 

Ma násama ri jeē jé ni ndacu ri 
jniñu ni jecondee. 

23 Te soldado un, nuü ní cuu ni 
cacata caa de Jesús jicá cruz, te 
ni caquihin de sahma ya, te ni 
cajehnde de ni nduu cuün parte, te 
tin iin parte ni cuu tin iin soldado 
un. Te suni ni caquihin de camisa 
yá. Te camisa un tu ní quícu, chi ni 
cunu níí. 24Te ni cacahán maá de: 

Ma cáhnde yo, chi váha ga na 
sáha yó sorteo, te na cóndehe yó 
ndé iin yó níhin, achí de. 

Te súcuan ni squícu jnúhun yósó 
núú tútu ii nde jenahán jée cahán 
Jesús: Ni caquihin de sahma ri cuu 
máá de. Te ni casáha de sorteo siqui 
camisa rí. Achí. Súcuan ni casáha 
soldado un. 

25 Te yajni cruz nuü ndíta caa 
Jesús íne náná ya, jiín cúhú ña 
María ñasihí Cleofas, jiín María 
ñuu Magdala. ?6Te ni jito Jesús 
nuú naná ya jiín núü tée scuáha 
jeé maní gå ya jiín, suni índichi de 
yücuán. Te ni cahán ya jiín náná ya: 

Nána, nde vijna te máá de nucuiñt 
de cuu de séhe ní. 

27 Yücuán na te ni cahán ya jiín 
tée scuáha ún: 

Nde vijna te cuu ña nájnúhun 
náná ro, achí yá. 

Te nde hora un ní cana de ña 


cuacondee ña vehe de condito de ña. 

Jeë ni jíhi Jesús 

(Mt. 2745-56; Mr. 15.33-41; Lc. 23.44-49) 

28Yucuán na te ni jini Jesús jeē jé 
ni jinu tacá jniñu jee cánuú ndoho 
ya. Te návaha squícu jnúhun cáhán 
tutu il, te ni cahán ya: 

Jíchí ri ndute, áchí yá. 

29 Te yūcuan íin tin tindoho 
ñúhun chitú vinagre iyá. Te ni 
cachundaji de iin cachi nuú vinagre 
un, te ni catee de xini Hn ndaha 
yújnu hisopo, te ni catee de yuhu 
ya jeē cóho ya. 9% Te ná ni jihi ya 
vinagre un, te ni cahán ya: 

Je ni jinu, áchí yá. 

Te ni cayí-ni xini ya, te ni jihi-ni 
ya. 


Jee ní cují soldado lanza xiin ya 

31 Te inga quiví ún coo vico 
pascua. Te tēe hebreo tu cácuni de 
jeé cóndita caa ndiyi ún jícā cruz 
quiví ndétatú un. Chi quivi ndétatú 
jeé cúu vico pascua, ii ndasí gá 
vesú taca gá quivi ndétatú. Te 
ni cacahán de jíín Pilato jeé na 
ndácu de jniñu jeé jnahnú síhin 
tée cándita caa, te na cújiyo de jicá 
cruz. 32Te ni quecoo soldado, te ni 
cajehnú de síhin iin tee jee ndíta 
caa jíín yá, te suni súcuan inga de. 
33Te nuú ní quecoo de nuú Jesús, 
te ni cajito de jeé jé ni jihi ya. Jeé 
yúcuan tu ní cájehnú de shin ya. 

34Te iin soldado chi ni cují de 
lanza xiin ya, te ni cane-ni niñ 
jiín ndute. 35Te máá rí jeé tée tutu 
yáha, ni jito ri jee súcuan ni cuu, 
te nácani ndaa ri jnúhun ndese ni 
cuu. Te jíní ri jeē iyó ndáa jnúhun 
cáhán ri, návaha suni candíje máá 
ró jijnáhan ró. 36Chi súcuan ni cuu 

návaha squícu jnühun cáhán tutu 


ii: Ma cahnú de ni ¿in yiqui ya, achí. 


37 Te suni inga jnúhun cáhán tutu 
it: Hin quivt te coto i nuú Yaa jee ní 
cují i lanza, achí. 


Jeë ní quindúji Jesús 

(Mt. 27.57-61; Mr. 15.42-47; Lc. 23.50-56) 

38Te ni cuu taca jéē yáha. Te 
íyó tin tee ñuu Arimatea jes naní 
José, te cúu de tée cándije Jesús. 
Te yuhu-ni cándíje de, chi yúhú 
de jnáhan de hebreo. Te ni cahán 
ndahú de jíín Pilato jee na cuáha 
jnúhun quihin de yiqui cúñu Jesús. 
Te ni jéhe Pilato jnúhun. Yúcuán 
na te cuahan José, ni snúu de 
yiqui cúñu Jesús. 39 Te suni ni jinú 
Nicodemo, tée ni quiji nuú Jesús 
iin jecuáa. Te ndíso de nájnúhun 
oco uxi kilo súje uvua jee ní saca 
jnáhan jíín yúcú áloe. “Te ndindúú 
de ni caquihin de yiqui cúñu 
Jesús, te ni cachusúcún de jíín tira 
sahma jeé ni quívi yucú jeé jeén 
asin ún, nájnúhun íyó costumbre 
maá ñáyuu hebreo jeé cáchindúji i 
ndiyi. Te yajni nuú ni jíhi Jesús 
íyó tin huerto. Te nuú huerto un 
ndéé iin yaú jeē ní caan jeé jicá 
tin cava, nuú ná tu quindúji ndiyi. 
Te yücuan ní cachindúji de Jesús, 
chi íne yajni yaú ndiyi ún. Chi je 
yajni quejéé quíví ndétatú de jeé 
cácuu de ñayuu hebreo, te tú na ley 
chindúji de ndiyi núu je ni quejéé 
quívi ún. 


Jeë ní natecu Jesús 
(Mt. 28.1-10; Mr. 16.1-8; Lc. 24.1-12) 
2 Te jenéhen quivi domingo 
ni jinü María ñuu Magdala 
nuü ní yindüji Jesús, te yínee gå 

cúu. Te ni jito fa jee ní cujiyo yuü 
ndihyú yuyáú ndiyi. ?Yúcuán na 
te jínu ña cuahán ña nuú Simón 
Pedro jiín núü inga tée scuáha ún 
jeē maní gå Jesús jiín. Te ni cahán 
ña jíín de: 

Ni catava de Jitoho yó nuü ní 
yindúji ya, te tu cájini yo ndé nuú 
ní cachune de ya, achí ña. 

3Te ni quendacoo Pedro jiín inga 
tée scuáha ún, cuácondehé de yaü 
ndiyi. *Te cájinu tayí ndindúú de. 
Te inga tée scuáha ún, nihin ga 
ni jinu de vësú Pedro. Te xihna gå 
de ni jinú yaú ndiyi. 5Te ni scáyi 
de máá de, te ni jito nihni de ini 
yaü. Te ni jito de jeé tira sahma 
un cáyücu máá na. Te tu ní quívi 
de. F Te sáá te ni jinú Simón Pedro 
jeé ndiquín jnáhan de vēji de jíín 
inga tée ún. Te ni quivi de nuü ní 
yindūji Jesús. Te suni ni jito de jee 
tira sahma cáyúcu máá na. "Te ni 
jito de sahma jeé ni ñúsúcún xíni 
Jesús, tu cátú jíín tira sahma, chi 
ni natuu te cátú síin. 8 Yücuán na te 
suni ni quivi inga tee scuáha jeé ni 
jínú xihna ga nuü ní yindúji ya. Te 
ni jito de ndese íyó, te ni candíje 
de jeé ní natecu yá. *Chi nde ná 
tu jinūcoo de yaú ndiyi, te tu ní 
jécūhun ni de jnúhun cáhán tutu ii, 
jeé jíni ñúhún natecu ya núu je ni 
jihi ya. 19 Yücuán na te ndindúú tée 
cáscuáha ún cuanungoo de vehe de. 


Jee ní nane ya nuú María ñuu 
Magdala 
(Mr. 16.9-11) 
11Te María índichi ña ndáhyú ña 
nuü ní yindúji ya. Te níní ndáhyú 
ña, te ni scáyi ña máá ña, ni jito 
nihni ña ini yaú ún. 1?Te ni jito 

ña uü ndajéhé andiví, cáñuhun ya 
sahma cuijín. Te iin ya néne ichi 
xíní, te inga ya néne ichi núü jehé 
nuú ni cátu yiqui cúñu Jesús. Te 
ni cacahán ya jiín ña: 

¿Najehe ndahyú ro? 

Te ni cahán ña: 

Ni catava de Jitoho ná, te tu jíní 
na ndé nuü ní cachune de ya. 

14Te jeé ni cáhan ña súcuan, te 
ni ndió cóto ña, te ni jito ña nuú 
Jesús jee índichi ya yúcuán. Te tu 
ní nácuni ña jeë maá yá cúu. Te 
ni cahán ya jiín ña: 

¿Najehé ndahyú ro? ¿Ndé ¿in 
nánducú ró? achí yá. 

Te máá ña jéni ni ña jee tée ndíto 
huerto cúu ya. Te ni cahán ña jíín 
yá: 

Núu máá ní ni quenehen ní yá, te 
cachi ní ndé nuu ni jéchune ní yá, 
te na quínuquihin ná yá, achí ña. 

16Te ni cahán Jesús jiín ña: 

María, achí yá. 

Te jeé ni cáhan ya súcuan, te ni 
nacuni ña ya, te ni ndió cóto ña, te 
ni cahán ña jíín yuhu hebreo: 

Raboni, achí ña. Te jnúhun un 
cúní cahán, Maestro. 

17Te ni cahán Jesús jiín ña: 

Ma quehé ró rúhū, chi ná tu 
ndaa ri quinuhun ri nuú Tatá rí. Te 
cuáhán núú tacá hermano ri, tee 
ni cascuáha jíín rí, te cachi ro nuú 
de jeé ndaa ri quinuhun ri nuü Tatá 
ri, jee suni Tátá maá ró jijnáhan ró 
cúu. Te cúu ya Yaa Dios maá rí jiín 
Yaa Dios maá ró jijnáhan ró. Achí 
yá. 

18Yūcuán na te María ñuu 
Magdala un, cuáhan ña, te ni 
castúhún ña nuú tée cáscuáha un 

jée ní jito ña nuü maá Jítoho yo jiín 
jéé ni cáhán ya jnúhun yáha jíín ña. 


Jee ní nane ya nuú tée cáscuáha jíín 
yá 

(Mt. 28.16-20; Mr. 16.14-18; Lc. 24.36-49) 

19 Te jeé ní cuaa máá quívi 
domingo un, te cáhiin tútú tée 
cáscuáha ún ini ¿in vehe. Te 
cándihyú yehyí, chi cáyúhú de 
jnáhan de hebreo jeé coto xeén i de. 
Te ni quee-ni Jesús, ni jecuiñt ya 
mehñú de vesú ndihyú yehyí, te ni 
cahán ya jiín de: 

Ndeyí sít coo ni rð jijnáhan ró, 
áchí yá. 

20Te ná ni cahán ya súcuan, te ni 
steén ya ndaha ya jiín xiin ya nuú 
de. Te ni cacusit ni tee cáscuáha un 
jée ní cajito de nuü maá Jítoho yo. 
21 Yücuán na te ni cahán tucu Jesús: 

Ndeyí sít coo ni ro jijnáhan ró. 
Te nájnúhun ni tají Tátá ri ruhú 
ini ñayitví, suni súcuan tájí rí rohó 
nacani ró jnúhun ri nuú ñáyuu. 
Achí yá. 

22 Yücuán na te ni tivi tachi ya 
nuú de jíjnáhan de. Te ni cahán ya: 

Vijna te ni canihin ro Espíritu 
Santo. Te taca ñáyuu jeé cone 
cáhnu ni ro nuú cuéchi i, núu 
súcuan te coo jnúhun cáhnu ni nuú 
cuéchi i. Te núu tú cone cáhnu ni 
rð nuú cuéchi i, te ma cóo jnúhun 
cáhnu ni nuú cuéchi i. Achí yá. 


Jee ní nane ya nuú Tomás 
24Te Tomás, tée ni cacu cuátí, iin 
jnáhan jee uxí uú tee cáscuáha 
jíín yá, tu ní íne de quivi jee 
ní nane Jesús nuú taca gá tee 
cáscuáha. 25Yucuán na te sava ga 

tée cáscuáha un, ní cacahán de jíín 
Tomás: 

Ni cajito ri nuü maá Jítoho yo. 

Te ni cahán Tomás: 

Núu tú coto ri nuú ni túji ndaha 
ya ni sáha ndúyu cáa, te núu tú 
chune ri xini ndáha ri nuü ni íne 
ndúyu cáa, te núu tú chune ri 
ndaha ri xiin ya, te ma candíje cuiti 
ri, achí de. 

26 Te nuú uná quivr, te tee 
cáscuáha un cáhiin tútú tucu de 
ini tin vehe. Te íne Tomás jiín 
de. Yücuán na te ni quee-ni tucu 
Jesús, ni jecuiñi ya mehñú de, vesú 
cándihyú yehyf. Te ni cahán ya jiín 
de: 

Ndeyí sít coo ni ro jijnáhan ró. 

27Te ni cahán-ni ya jiín Tomás: 

Chune xini ndáha ró ini ndaha ri 
yahá te coto ró. Te scáá ndaha ró, 
te chune ró xiin ri nuü ni túji. Te 
ma cáni siquí gá ni ro, chi sa suhva 
na cándije ró. 

28 Yiicuán na te ni cahán Tomás 
jiín yá: 

Ai, Jitoho maá ná jiín Yaa Dios 
maá ná cúu ní, áchí de. 

29Te ni cahán Jesús jiín de: 

Tomás, nde ni jito ró núü ri, te 
ni candíje ró. Te yohyo ndetú taca 
ñáyuu jee candíje ruhú vesú tu ní 
jíto i nuü ri, achí yá. 


Najehé ni tee Juan libro yáha 


30Te suni ni sáha Jesús cuehé ga 

jniñu jéhnu jeé ni stéén ya poder 
yá nuú tée cáscuáha jíín yá, jee 

tu yósó núü tútu yáha. 31 Te tacá 
jniñu yáha ní tee ri návaha candíje 
ró jijnáhan ró jée Jesús cúu Cristo, 
maá Séhe Yaá Dios. Chi jeé candíje 
ró yá, te cotecu rð nií cáni sáha ya. 

Jeē ní nane ya nuú uxá 

tée cáscuáha jíín yá 
2 Te ni cuu jecu quivi, te 

inga jínu ni nane Jesús 
nuü tée cáscuáha jíín yá, jes cáhiin 
de yumar Tiberias. Te suhva ni 
steén ya maá yá nuú de: ?Cáhiin 
tútú Simón Pedro, jiín Tomás, tée 
ni cacu cuátí, jiín Natanael, tée 
ñuu Caná ndañúú Galilea, jiín 
ndindúú séhe Zebedeo, jiín úü ga 
tée cáscuáha. 3Te ni cahán Simón 
Pedro jiín de jíjnáhan de: 

Quíjnii ri chacá. 

Te ni cacahán de: 

Suni quingoo ri jiín ró. 

Te cuangoo de, te ni quívicoo 
de iin barco. Te tu ní cánihin 
cuiti de ti jecuáa yúcuan. “Te jeé 
cuácundijin, te íne Jesús yumar. Te 
tee cáscuáha ún, tu ní cánacuni de 
jeé maá yá cúu. 5Yúcuán na te ni 
cahán ya jiín de: 

Aá ro jijnáhan ró, ¿á ní canihin ro 
chacá caji yo? 

Te ni cacahán de: 

Tú cuiti, achí de. 

6Yicuán na te ni cahán ya jiín de: 

Síngava ñunu ró ichi lado váha 
barco, te nihin ro ti. 

Te ni casíngava de ñunu, te tuá ní 
cúu cuiti natava de, jeé ni quívicoo 
cuehé ndasí cháca. ' Yücuán na te 
tée scuáha jeē maní gå Jesús jiín, ní 
cahán de jíín Pedro: 

Máá Jítoho yo cúu, áchí de. 

Te jeé ní jini soho Simón Pedro 
jeē maá Jítoho yō cúu, te ni 
nachuhun de sahma de, chi ni tava 
de jeé sájniñu de. Te ni ndava-ni 
de nuú mar cuahán de nuú ya. $Te 
taca gá tee cáscuáha ún, vendicoo 

de jíín barco yundúte, cástáa de 
ñunu ñúhun chitú cháca. Chi tu 
jícá cáhiin de jíín ñuhun íchi, chi 
nájnúhun ciento-ni metro cúu. Te 
nuú ní quendacoo de ini barco, te 
ni cajito de jeë nduhvá ticua ñuhin, 
te íne staá jiín iin chacá chíhyó. 
10Te ni cahán Jesús jiín de: 

Cuáquihin jecu chacá jée sa ní 
cajnii ró, na táu yó, áchí yá. 

11Te ni quivi Simón Pedro ini 
barco, te ni stáa de ñunu, ni quee 
de jíín ndé nuú ñúhun íchi. Te 
ñúhun chitú cháca náhnu, iin 
ciento uŭ xico uxi uni tr cúu. Te 
vesú ¿in súcuan ti ñúhun, te tu ní 
táhndé ñunu. 12Te ni cahán Jesús 
jiín de: 

Nehen jijnáhan ró na cási ni yo. 

Te ni iin tee cáscuáha ún tu ní 
cúndeyí ni de cajnúhún de ya núu 
ndé iin cúu ya. Chi je cájini de 
jeē maá Jítoho yó cúu ya. Te ni 
quindéhe Jesús yuñúhún, te ni 
quihin ya staá ún, te ni jehe ya nuú 
de, te suni súcuan chacá un. 

14Yaha cúu vuelta uni jee ní nane 
Jesús nuú tée cáscuáha jíín yá, ná 
ni natecu ya. 


Jeé ní ndajnúhún Jesús 
jiín Simón Pedro 

15Te nuú ní cuu ni cajesi ni de, te 
Jesús ni cajnúhun yá Simón Pedro: 

Simón séhe Jonás, ¿á máni gå ro 
jiín rí vesú taca gá tee yáha? 

Te ni cahán de: 

Je jíní ni jée maní na jíín ní, achí 
de. 

Te ni cahán ya jiín de: 

Núu súcuan te stéén ro jnúhun ri 


nuú ñáyuu cácuu nájnúhun londe ri. 


16Te ni cajnúhun yá de vuelta uii: 

Simón séhe Jonás, ¿á máni ro jiín 
rí? 

Te ni cahán de jíín yá: 

Je jíní ni jóë maní na jíín ní, achí 
de. 

Te ni cahán ya: 

Condito ró ñáyuu cácuu nájnúhun 
lanchi ri núu súcuan. 

17Te ni cajnúhún tucu ya de 
vuelta uni: 

Simón séhe Jonás, ¿á máni ro jiín 
rí? 

Te ni cucuíhyá ni Pedro jee ní 
cajnúhun yá de vuelta uni núu mani 
de jíín yá. Te ni cahán de: 

Máá ní jiní ni ndihi, te jíní ni jée 
maní na jíín ní. 

Te ni cahán ya: 

Núu súcuan te stéén ro jnúhun ri 
nuú ñáyuu cácuu nájnúhun lanchi 
ri. 18Te jendaá cahán rí jiín ró jeé 
nde ná suchí ró, te ni quihin máá 
ró sahma ró, te ni jica ró ndé nuú 
cuní maá ró. Te núu na yíi ró, te 
nasúu jée cuní maá ró, chi inga 
ñayuu quindéca i róhó nuü tu cúní 
rð quihin ro. Te scáá rð ndindúú 
ndaha ró jée cuu ro. 

19 Jnühun yáha ní cahan ya jeë ni 
stéén ya jee cóndita caa de jica cruz 
cuu de, te jee súcuan cuatáhú de 
cúu jee steén de jee yóhyo cújéhnu 
Yaa Dios. Yucuán na te ni cahan ga 
ya: 

Condiguin ro ruhü jeē sáha ró 
jniñu ní ndacu ri nuü ro, achí yá. 


Jnuhun tee scuáha jee 
maní gå ya jiín 
20Te ni ndió cóto Pedro, te ni jito 
de tee scuáha jee maní ga Jesús 
jiín, ndíguín de veji de yata. Tee un 
cúu jee ní conene xiin Jesús ná ni 

cacuxíni de jíín yá, te ni cajnühún 
de ya: ¿Ndé iin de cúu jeé nastúu 
níhín? 21 Te jeé ní jito Pedro nuú tée 
ún, te ni cajnúhún de Jesús: 

Te tée yáha, ¿ndese coo jíín de? 

22Te ni cahán Jesús: 

Núu cúní ri jeé cótecu de nde quivi 
ndíji ri, ¿te naun ndíhví ni ro? Máá 
ró chi condiquin ro ruhú jeé sáha 
ró jniñu ní ndacu ri nuú ro, achí yá. 

23 Yücuán na te jnúhun yáha ní 
jite núu nuü tācá hermano, jee 
tée scuáha un má cúü de. Te tu ní 
cáhán Jesús jee ma cúú de, chi sa 

suhva ni cahán ya: Núu cúní ri jeé 
cótecu de nde quivi ndíji ri, ¿te 
naun ndíhví ni ro? 

24Te tée scuáha un jéé maní ga 
Jesús jiín, suu cúu ruhú jee nácani 
jnúhun tácá jniñu yáha, te suu ri 
tée táca jnúhun yáha. Te cájini ro 
jijnáhan ró jée iyó ndáa jnúhun 
nácani ri. 

25Te suni íyó cuéhé ndasí gá jniñu 
ní sáha Jesús. Te núu tee yó ná 
tin ná iin, te ma cánda níí ñáytví 
cuhun tutu jeé cóso jnúhun ún, jéni 
ni ri. Te ni cuu. Amén. 


JNINU JEHNU JEE NI 
CASAHA TEE APOSTOL 





Jee ni jéjnúhun ya quiji 
Espíritu Santo 

Amigo Teófilo, nuú tútu jee ní 

tee ná xíhna gå ni castúhun ná 
nuü ni táca jniñu ní sáha Jesús, jiín 
táca jnúhun ni steén ya nde quivi ní 
quejéé yá ni sáha ya ?te nde quivi 
ní ndaa ya cuanuhun ya andiví. Te 
nde ná tu ndaa ya quihin ya, te ni 
sáha Espíritu Santo jee ní ndacu ya 
jniñu nuü táca apóstol, tée ni nacaji 
ya. *Te nui ni jínu ni ndoho ya jeé 
ni jíhi ya, te uū xico quivi te tijni 
jínu ni steén ndijin ya maá yá nuú 
tée un jíjnáhan de, te súcuan ni 
cajini de jee iyó ndáa jeé ní natecu 
ya. Te ni cahán ya jiín de siqut 
ndese ndácu Yaá Dios jniñu. 

4Te ná cáhiin tútú de jíín yá, te 
ni cahán ya jiín ndihi de jeë ma 
quéndacoo de ini ñuu Jerusalén, chi 
áchí yá: 

Condetu ró ndé quee Espíritu 
Santo jeé ni jéjnúhun máá Tátá ri 
Yaá Dios. Chi je ni cachi ri nuü rō 
jeē ni jéjnúhun ya quiji Espíritu 
Santo. $Chi Juan, jendaá jeē maá 
ndute-ni ni scuándute de ñayuu. Te 
róhó jíjnáhan ró, jecu na quivt te 
nájnúhun cuandute ró jíín Espíritu 


Santo, cúu jeé condee yá ini anuá 
ro, achí yá. 


Jee ní ndaa Jesús cuanuhun ya andiví 
6Yucuán na te tée cáhiin tútú jíín 
yá, ni cacajnúhún de ya: 

¿A vijna te nasáha ní jée ñáyuu 
ñuu yo Israel ndujéhnu i ndacu i 
jniñu nuú nación yó chí naún? áchí 
de. 

7Te ni cahán ya: 

Ma cúu cuni ro quivt chí cuíya jee 
cóo jeé ni sándaa maá Tátá ri, chi 
máá iin-ni máá yá jiní yá na quivt 
sáha ya. 8 Te jeé cúni rð cúu jeé 
quée Espíritu Santo te condee ya ini 
anuá ro jijnáhan ró. Yücuán na te 
nihin ró poder te nacani ró jnúhun 
ri nií ini ñuu Jerusalén, níí Judea, 
níí Samaria, nde nií cáhnu ñayiví, 
áchí yá jiín de. 

9Te ni ndihi ni cahán yá taca 
jnúhun yáha. Te níní cájito de nuú 
ya, te ni ndaa-ni ya cuanuhun ya 
andiví. Te ni quee vico ni jesi-ni 
nuú cuahán ya, te tuá ni cájito 
de ya. 1Te níní cáhiin de cájito 
ndaa de ichi ándiví núü ní ndaa ya 
cuahán ya, te uü jnáhan ndajéhé 
ya cáñúhun ya sahma cuijín ní 
cajecuiñt ya xiin de jíjnáhan de, 

te cájito ya nájnühun tēe. Te ni 
cacahán ya jiín de: 

Róhó tée Galilea, ¿najehe cájito 
ndaa ró ichi ándiví? Chi máá Yáa 
Dios ni naquihin ya Jesús cuanuhun 
yá andiví, te suni súcuan ndiji 
ya nájnúhun cájito ró cuáhan ya 
andiví, áchí yá. 


Jeë ní canacaji de Matías jeé 
nucuiñi de nuú Judas 
12Yucuán na te ni nanungoo de 
yucu jee naní Olivos, cuanungoo de 
ñuu Jerusalén. Te yajni-ni íne yucu 
un jíín ñuu Jerusalén, nájnúhun 
iin kilómetro-ni, cūhva jeé ni 
jéhe ley permiso caca ñayuu quivt 
ndétatú. 13Te ni ndívicoo de ini 
ñuu. Te ni ndacoo de cuarto xini 
véhe nuü cáyücu núu de. Te tacá de 
cúu Pedro, Jacobo, Juan, Andrés, 
Felipe, Tomás, Bartolomé, Mateo, 
Jacobo séhe Alfeo, Simón jeé cúu 
jnáhan grupo cananista, jiín Judas 
ñani Jacobo. '*Táca tée yáha, níní 
cándutútú inuú de cájican tahú de 
jíín táca fani Jesús jiín náná ya 
María jiín sava ga ñahan. 

15Te iin quivr te ni jecondichi 
Pedro nuú tacá hermano cácandíije. 
Te cáhiin nájnúhun ciento ocó 
ñayuu. Te ni cahán de: 

16 Hermano jijnáhan ní, ni squícu 
nahín jnúhun cáhán tutu ii jeé ni 
cáhan David nde jenahán ní sáha 
Espíritu Santo. Te jnúhun un ní 
cuu siquí Judas jeé ní yosnúu núü 
tée ni cajnii Jitoho yō Jesús. 17 Te 
suu tée un ní jica de jíín yó, te ni 
chindéé ñáhán jnáhan de jíín yó 
siquí jníñu ní jeni ya yohó. 1 Te 
ni cajeen iin ñuhun jíín xúhun ní 
nihin tée un síqui jníñu neé ní sáha 


HECHOS 1 


de. Te ni ninga ndeyi de, te ni ndatá 
sáva chiji de, te ndihi yiti de ni jite. 
19Te ni jité jnúhun yáha núü taca 
ñáyuu cáyticú ñuu Jerusalén, te jeé 
yúcuan cúu jeé ní casnání i ñuhun 
ún Acéldama nuú yúhu máá i, jee 
cuní cahán ñuhun jeé cúu cuenta 
niñr. 20Chi súcuan je yósó núü tútu 
Salmo siquí Judas: 
Vehe de na quéndoo iyú, 
te ma cóndee ni iin ga ñayuu ini 
vehe ún. 
Te suni cáhán: 
Jniñu ní condiso de na cóndiso 
inga tee. 
Achí. 

21Núu súcuan te jíni ñúhún jéé 
núcuiñt iin tee lugar maá de jíín 
yó. Te tée nucuiñt jiín yó un, nacaji 
yó de meéhñu táca tée ni cajica jíín 
yó taca quívi jee ní jica máá Jítoho 
yO Jesús jiín yó. 22 Te tée nacaji yó 
un cúu tee jeé ni íyo de jíín yó nde 
quivt ní jendute ya ni sáha Juan, te 
nde quivi ní ndaa ya cuanuhun yá 
andiví. Te tée nucuiñt jiín yó na cúu 
de testigo jiín yó jeé jé ni natecu ya, 
achí de. 

23Te ni catee nuú de uú jnáhan 
tée: Matías jiín José jee naní de 
Barsabás te suni nání de Justo. 24Te 
ni cajicán tahú de: 

Táta Yaa Dios, máá ní chi jíní ni 
ndese cáa ánuá taca ñáyuu. Núu 
súcuan te jeë ndindúú tée yáha, 
stéén ni ndé iin de cúu jeé ní nacaji 
ní. 25Te condiso jníñu de cuu de 
apóstol. Te naquihin de jniñu ní 
stóo Judas, chi ni sáha de cuéchi 
te cuahán de lugar xeén nuú cánuú 
quíhin de, áchí de. 

26 Yücuán na te ni casáha de 
tin sorteo te ni jinú Matías, te 

ni nucuiñi de ni nduu de jnáhan 
ndihúxí iin apóstol. 


Jeé ní quee Espíritu Santo 


Te máá quívi víco Pentecostés 
ni cahiin tútú ñáyuu cácandije 

ñuu Jerusalén. ?Te sanaa-ni te 
ni quejéé níhin veji nde andiví 
nájnúhun tachi níhin quée, te taca 
ñáyuu jee cáyticú ini vehe un ní 
cajini soho i jeé níhin ún. 3Te ni 
cajito i nájnúhun yáñuhin jee ní 
cajite núu te ni cacucóo xinī ná 
tin ná iin i. “Te ndihi i, ni cunuú 
Espíritu Santo jiín i, te ni quejéé i 
cácahan i síin síin yuhu, ndese ni 
steén maá Espíritu nuú ná ¿in ná iin 
i cahán i. 

5Te ñuu Jerusalén, suni cáhiin 
ñayuu hebreo, yiñúhún núü Yaa 
Dios, jeé ní quijicoo i nde tacá 
nación nií cáhnu ñayiví. f Te jeé 
ni níhin súcuan te ni cacutútú 
cuéhe ñayuu ún. Te ni cunéé íi 
ni ijíjnáhan i, chi ná tin ná tin i 
ni cajini soho i jeē tée ni canihin 
Espíritu Santo cácahán de jnúhun 
yuhu ñúi jicá nuú véji i. “Te ni 
canaa ni i cájito i te ni cacahán i: 

¿A násúu tée Galilea cácuu taca 
tée yáha jéé cácahan de tacá yuhu 
ñúū nuú véjicoo yó? $¿Na vé ni 
cuu yaha núu súcuan? Chi ná ¿in 
ná iin yó cájini soho yó cácahan 
de jnúhun yuhu fúü nuü ní cacacu 
yó. *Chi véjicoo yó ndé tācá ñuu 
jicá. Sava yó véji nde Partia jiín 
Media jiín Elam. Te sava ga yo veji 
yó ndé Mesopotamia jiín Judea 
jiín Capadocia jiín Ponto jiín Asia. 
10Suni nde Frigia jiín Panfilia jiín 
Egipto jiín tijni ñuu jee íne nde 
yata ga ñuu Cirene ñuhun Africa 

véjicoo yó. Te sava ga yō nde ñuu 
Roma vējicoo yó, te cáyúcu jínu-ni 
yó yáha. Te máá yó jeé véjicoo ñuu 
Roma, sava yó cácuu máá ñáyuu 
hebreo te sava ga yð cácuu ñayuu 
sfin ñuu, ni cacandíje yó ndíquín yo 
ley ñayuu hebreo. "Suni nde Creta 
jiín Arabia véjicoo sava yó. Te cájini 
soho yó jéē jiín jnúhun yuhu ñúiú ná 
tin ná iin máá yó cácahan de tācá 
jniñu jéhnu ní sáha Yaá Dios, achí i. 

12 Te ndihi i chi ni canaa ii ni i 
cájini nahín i. Te ni candajnúhún i 
jíín jnáhan i: 

¿Na vé cúu jee ní cuu núu súcuan 
jeé cácahán de yuhu ñút yo? achí i. 

13Te sava i ni cacahán catá i: 

Tuú chi jeé cánajini de, áchí i. 


Jee ní nacani Pedro 
jnúhun nuü ñáyuu 
14Yūcuán na te ni candocuiñí 
Pedro jiín ndihúxí iin ga apóstol, te 
ni cahán jee Pedro jiín ñáyuu ún: 
Níhín jnáhan ñuu yo hebreo, jiín 
ndihi níhín jée cáyücu ní Jerusalén, 
jnúhun yáha na chúhun ni ni 
jíjnáhan ní, chi cuni nahín ní cahán 
na jíín ní. Chi máá ná jijnáhan 
ná, nasúu jée cájini ná nájnúhun 
cájeni ni ní, chi sáá cahiin jenéhen 
cúu, te nasúu hora cánajini ñayuu 
cúu. 18Chi sa suhva squícu jniñu 
yáha nájnúhun ni cahán Joel, tée 
ni nacani jnúhun Yaá Dios nde 
jenahán, chi súcuan ni cahán de: 
17 Achí Yáa Dios: Quivi sándihí na 
te tají rí Espíritu ri cunuú yá jiín 
táca ñáyuu, 
te séhe yií ró jiín séhe síhí ró, 
nacani ijnúhun ri, 
te taca tée lulí chi coto ndijin de 
jeé steén ri nuú de, 

te taca tée jéhnu chi sáha ri jeé 
scóto jeni de. 

18 Te quivz ún chi tají rí Espíritu 
ri cunuú yá jiín táca mozo rl, 
cúu tée cúu ñahan, 

te nacani i jnühun ri. 
19 Te ichi ándiví sáha ri jniñu 
jéhnu jeé náá ni ñayuu coto i, 
te sáha ri jniñu jéhnu ini ñayivi 
jée steén jeé cujéhnu ri, 
chi coo niñ? jiín Núhün jiín 
ñúhma nájnúhun vico. 
Yücuan cúu jee sáha ri jee cóo 
jnúndóho xeén. 

20 Te nduu jnúú níandii te ma 

cúndijin ga, 


te yoo coto cuéhé nájnúhun niñz. 


Yücuán na te quee quivt jeē 
ndíji máá Jítoho rð Jesús. 
Quivr ún coo cuehé jniñu jéhnu, 
te cuni ndihi ñayuu jeé quiví 
maá Jítoho rð cúu. 
21 Te taca ñáyuu jeé cahán ndahú i 
jíín yá te jnama ya i, áchí Yáa 
Dios. 
Achí Joel ni nacani de jnúhun ya. 
22"Jeg yúcuan níhín tée ñuu yo 
Israel, cuni nahín gá ni jnúhun 
yáha jíjnáhan ní. Ni steén Yaá Dios 
jee ní tají yá maá Jesús, Yaa ní 
jehnu ñuu Nazaret, chi máá Yáa 
Dios ni jéhe ya jeé ni sáha Jesús 
jniñu jéhnu mehñu máá ní, jiín 
jniñu jeé steén jeé cujéhnu ya, te 
jniñu un ní canaa ni ni ní cajito ní. 
Te je cájini vaha ní jée súcuan ni 
cuu. Te máá ní ni cajnii ní yá, te 
ni cajendéca ní yá nuú tée xeén ni 
cajehni de ya jicá cruz ni casáha 
ní. Te nde jiín tiempo je ni jini Yaá 
Dios jeé súcuan sáha ní jíjnáhan ní, 
chi súcuan je ni sándaa ya. Te ni 
nastécu Yaā Dios Jesús te tuá ni cúu 

ya ndiyi, chi jnúhun xeén jeé jihí 
ñayuu, tuá na vé cúu ga sáha jíín 
yá. 25Chi nde jenahán suhva ni tee 
David jnúhun ndese ni cahán Jesús 
jiín Yáa Dios: 

Jíní na núü maá ní jee cúu ní 
Jítoho ná, chi níf cáni ndéé ní 
jiín ná, 

chi ndéé ní ichi ndáváha ná, cúu 
jeé chindéé ñáhán ní saña 
návaha coo ndeyí ni ná. 

26 Jeē yúcuan cúsir ni ná te cáhán 
na jnúhun sit ni. 

Jee yúcuan ma nácani uhú ni na 
sígur jnúhun cuu ná. 

27 Chi ma cuáha ni jnúhun 
quendóo ánuá na lugar nuú 
cáyücu ánuá ndiyi, 

ni ma cuáha ni jnúhun tehyú ná, 
chi jéjniñu ná núü ní te mani 
nijíín ná. 

28 Te ni steén ni núü na jéé nátecu 
ná, 

te sáha ní jée cus# teyí ni ná 
condee na jíín ní nií cáni. 

Achí Jesús, ni achi David. 

29Táca níhín jíjnáhan ní, na 
cástúhun cájí ná nuu ni jnúhun jíí 
yo David, chi tu ní cáhán de jnúhun 
yáha síquí maá de. Chi ni jihi de te 
ni quindúji de, te jíní yö nuú yíndúji 
de nde vijna. $ Chi ni cuu de tée 
ni nacani jnúhun Yaá Dios nde 
jenahán. Te ni jini de jee váha ni 
jejnúhun ya nuü de jeé chíji yucún 
maá de quiji Cristo, te condee ya 
mesa de ndacu ya jniñu nájntúhun 
ni ndacu de jniñu jeē ní cuu de rey. 
31 Te nde jiín tiempo ni jini de jeé 
nátecu Cristo, te ni cahán de jeé 
anuá ya, ma ndóo lugar nuú cáyūcu 
ánuá ndiyi, ni yiqui cúñu ya ma 
tehyú. 32Chi Yaá Dios ni nastécu yá 

Jesús, te máá ná cácuu ná testigo 
jeë ní natecu ya. 33Te ni ndujéhnu 
tucu ya ni sáha Yaa Dios jiín poder 
yá. Te nde nuü maá Yáa Dios, Yaá 
cúu Tátá ya, ni nihin Jesús Espíritu 
Santo, chi súcuan ni jejnúhun ya. 
Te ni tají Jesús Espíritu Santo, te 
suu ya sáha jniñu jeé cájito ní te 
cájini soho ní vijna. 34Te David, 
nasúu síquí maá de ní cáhán de 
táca jnúhun yáha, chi tu ní ndáa 
yiqui cúñu de andiví. Chi siqut 
Cristo cúu jeé ni cáhán de suhva: 
Máá Yáā Dios ni cahán ya jiín 
Jítoho ri Cristo: 
Cucoo ró ichi ndáváha ri jeé 
steén jeé cujéhnu ró. 

35 Te na sáha ri jeé quende rō 
poder taca jéé cájito uhú rohó, 
áchí yá. 

Achí David. 

36"Núu súcuan te ndihi ní jéé 
cácuu yó ñayuu Israel, na cúni vaha 
ní jée vesú ni cajehni ni yá jicá cruz, 
te Yaa Dios ni jeni ya maá Jesús 
jeé cúu ya Jitoho yó te suni cúu ya 
Cristo, Yaá jnáma yóhó, áchí Pedro 
jiín i. 

37 Te jeé súcuan ni cajini sóho i 
jnúhun yáha, te ni cajnahuhú ni 
anuá i. Te ni cacajnúhún i Pedro 
jiín táca gá apóstol: 

¿Te ndese sáha ná jíjnáhan ná núu 
súcuan? áchí i. 

38 Te ni cahán Pedro jiín i: 

Nacani ni ni jée stóo ni cuéchi 
ní jíjnáhan ní, te cuandute ní jée 
ní cacandíje ní Jesucristo, návaha 
cone cáhnu ni Yaa Dios nuu cuéchi 
ní, te cuaha Yaa Dios Espíritu Santo 
yá condee ya ini anuá ni. 39Chi 
súcuan ni jejnühun máá Tátá yo 
Yaa Dios nuu yo jiín núu séhe yó, 

te suni súcuan ni jejnühun ya nuü 
ñáyuu taca gá nación, tacá i jee 
cána ya i candíje i. 

40Te jíín cuéhe ga jnühun súcuan ni 
cahán cají Pedro, te ni stihví ni de i: 

Nducú ndéyí ní jeé na cácu ní, chi 
jnahnú ndetú ñayuu casáha jniñu 
néé, áchí de. 

4Yicuán na te tacá i jee ní 
cajetáhú jnúhun ni cahan de, ni 
cajendute i. Te guivi un ní nducuehe 
ga ñayuu cácandíje, nájnuhun uni 
mil gå ñayuu. Te ni cahiin mhin 
i siquí jnúhun cástéén apóstol. Te 
inuú-ni cándajnúhun máni i te 
cájican tahú i, te in cáhnu-ni cáyeji 
i pan, nájnúhun ni steén maá Jítoho 
yo jeé núcthun ni yó siqui ya. 


Ndese ni coyúcu ñáyuu jee ní 
cacandíje jee xíhna ñúhún 
43Te ndihi ñayuu ni cayúhú i ni 
cajito i, chi cuehé jniñu jéhnu jeē 
steén jeé cujéhnu ya ni casáha tée 
apóstol. 44 Te inuú ní cahiyo ni ñayuu 
cácandíje, te ni cacuu inuú i taca jée 
cánevaha i. “Te ni caxicó i na-ni na 
vé cánevaha i, te ni casaja i xúhún 
un núü taca jnáhan i, núu ndese jíni 
ñúhún iin iin i. “é Te ndijnahan quivi 
ni candutútú i ini templo. Te mani ni 
cayeji cáhnu i pan tacá vehe jnáhan 
i nájnúhun ni steén ya, te ni cahiyo 
sir ni i. “Te ni cacahán i jeē yóhyo 
cújéhnu Yaa Dios. Te ndihi ñayuu ñuu 
un ní cajejnúhún i ñayuu cácandíje. 
Te ndijnahan quiví ni jnama Jitoho yó 
sava ga ñayuu, te ni nduu inuú i jíín 
ñáyuu cácandije. 
Jee ní nduvaha tee ríngo 
Te iin guivi te máá cáhuni 
jehíni ni caa Pedro jiín Juan 

cuangoo de templo, chi hora un 
cájican tahú jnáhan de hebreo. ?Te 
cájendeca ñayuu iin tee cáringo nde 
quivi ní cacu de. Te tée un ndéé de 
ndijnahan quivi yehyí templo jeé 
naní Hermosa, jícán de caridad nuú 
taca ñáyuu quívicoo ini templo. 3Te 
tée un ní jito de nuú Pedro jiín Juan 
jee véji de quívicoo de ini templo, 
te ni jicán de caridad nuú Pedro jiín 
Juan. “Te Pedro jiín Juan ni cajito 
váha de nuú tée ún. Te ni cahán 
Pedro jiín de: 


Condéhe núi ri jijnáhan ri, achí de. 


5Te máá tée un ndétu tühva de, ni 
jeni ni de jeé cuáha Pedro jiín Juan 
jecu xúhun núu de. f Te ni cahán 
Pedro: 

Tú na xúhun plata ni xúhun 
oro cánevaha ri. Te íyó tin jee 
váha ga sáha ri jiín ró: jíín poder 
maá Jesucristo, Yaå ní jehnu ñuu 
Nazaret, cáhán ri jiín ró, ndocuiñt 
te caca ró, áchí de. 

7Te ni jnii de ndaváha tēe ún, te ni 
ndonehen de. Te jehe de jíín súctin 
jehé de ni nduváaha-ni. $Te iin ni 
scánda de máá de ni ndocuiñt de, te 
ni quejéé de jíca de. Te ni quivi de 
jíín Pedro jiín Juan ini templo, jíca 
de, cánda de, te nácuatáhú de nuü 
Yaá Dios. *Te ni cajini taca ñáyuu 
jes jíca de te nácuatáhú de nuü ya. 
10Te ni canacuni i de jeë maá de cúu 
tée ni condee yehyí templo jeé naní 
Hermosa, ni jicán de caridad. Te ni 
canaa ni i ni cajito i, te ni cayúhú i 
cájito i jeë ní nduvaha tée ún. 

Jeé ní nacani Pedro jnühun ini 
corredor jeë naní Salomón 


11 Te tée ni nduvāha ún, tu siáá de 
Pedro jiín Juan. Te ni cacutútú-ni 

cuehé ñayuu nuü de ini corredor jeé 
naní Salomón, te ni canaa ni i cájito 
i. Te ni jito Pedro jeé ní cutútú 
ñáyuu ún, te ni cahán de jíín i: 
Níhín tée ñuu yo Israel jijnáhan ní, 
¿najehé cánaa ni ni cájito ní jniñu 
yáha? ¿Najehe cájito ní nút ná te 
cájeni ni ni jée maá ná jijnáhan ná 
íyó poder na jée sáha ná jée nácaca 
tée yáha? ¿Chí ní nduvaha de siqut 
jes tée cájica ndaá cácuu ná cájeni 
ni ní? 13Tuú chi máá Yáa Dios jií yó 
Abraham jiín Isaac jiín Jacob jiín 
táca gá jií yo, ni sáha ya jniñu yáha 
návaha cuni ñayuu jee cujéhnu 
Séhe ya Jesús, Yaá jee ní cajendeca 
ní núú tée cácujéhnu. Te ná ni cuni 
Pilato jeé siaá de ya, te tu ní cájehe 
ni jnúhun. 14Te ni casquéhichi ni yá 
vesú cúu ya Yaá ndaa, Yaa il. Te sa 
suhva ¿in tee jéhni ndiyi ni cacahán 
ni jíín Pilato jeé na siáá de. STe ni 
cacahán ni jéé na cúu Yaá jee sáha 
jeé técu ndihi-ni. Te Yaā Dios ni 
nastécu ya Jesús jeé ní cuu ya ndtyi, 
te máá ná cácuu testigo jee ní 
natecu ya. 16Te tée yáha jéē cájito 
ní te cánacuni ní de, ni candíje de 
jíín ná jee iyó poder Jesús nasávaha 
ya de, te jee yúcuan ní nasávaha ya 
de. Te jee súcuan ni cacandíje ná 
ní sáha ya, jeē yúcuan ní nduvaha 
vaha de nájnúhun cájito ndihi ní. 
17?Te na cástúhun ná nuü ni 
jíjnáhan ní, je jíní na jéé maá ní 
jíjnáhan ní jíín tée cácujéhnu nuú 
yo, tu ní cájecühun ni ní, te jeé 
yúcuan ní cajehni ni yá. 18 Te súcuan 
ni squícu jnúhun ni cahán Yaá Dios 
nde jenahán jée cánuú ndoho Cristo 
sigui cuéchi ñayuu, chi ni sáha ya jeē 
súcuan ni cacahán tée ni canacani 
jnúhun ya nde jenahán. **Te na 

nácani ni ni jéé stóo ni cuéchi ní, te 
nasáma ini ní, te quívicoo ní ndaha 
Yaá Dios návaha ndahva ya cuechi 
ní. Te quee quivi jeé ndúsit ni ni 
sáha máá Jítoho yo. 2% Te natají yá 
Jesús ndiji ya, chi cúu ya Cristo, Yaá 
ní jeni Yaa Dios jeé jnáma ya yohó. 

21 Te jíni ñúhún jéé cóo ya andiví ndé 
nasájeé yá taca jéé iyó, nájnúhun 

ni cacahán tée ndoo ni canacani 


jnúhun nde jenahán ní sáha Yaā Dios. 


22Chi suhva ni nacani jíí yð Moisés 
jnúhun nuí taca jíí yo: Máá Jítoho yó 
Yaá Dios cani ya Yaá nacani jnúhun 
nuü rð jijnáhan ró, nájnúhun ni jeni 
ya ruhü. Te cuu ya iin jnáhan ñuu 
yO. Te na chúhun ni ro taca jnúhun 
jeé nácani ya ún. Te núu ndé tée 
tú chuhun ni de jnúhun cahán ya, 
jnahnú ndetú de, te ma cúu ga de 
jnáhan ñayuu ya Israel, áchí Moisés. 
24?Te taca tée ni canacani jnúhun 
nde jenahán, nde tiempo ni quiji 
Samuel te níí gá nde vijna, suni ni 
canacani de jnúhun siquí tacá jniñu 
cúu quivi yáha. ?5Yucūn maá tée 
ni canacani jnúhun ya nde jenahán 
cácuu yó, te suni siquí maá yó 
jijnáhan yó cúu jeē ni sáha Yaā Dios 
contrato jiín jíí yo. Chi ni cahān yā 
jiín Abraham: Yucūn maá ró cane 
Yaā sáha jee guéndoo ndetü taca 
ñáyuu nií cáhnu ñaytvi, áchí yá. 
26Te jeë ní nastécu Yaá Dios Séhe 
ya, te ni quiji ya nuü maá yó xíhna 
ga, návaha quendóo ndetú yo sáha 
ya, chi sama ya anuá yó jeé ma 
sáha ga yo jniñu neé, áchí Pedro. 


Jee ní cajendéca de Pedro jiín 
Juan nuú tée cácujéhnu 
Te Pedro jiín Juan níní 
cácahan ga de jíín ñáyuu ún 

te ni quecoo taca sútu jiín tæ grupo 
saduceo, jiín tée cácujéhnu nuú tée 
cándito templo. ?Te yohyo ni caquití 
ni de siqui jee castéén Pedro jiín 
Juan nuú ñáyuu, jíín jée cánacani 
de jnúhun jeé nátecu ndiyi chi je ni 
natecu Jesús. *Te ni cajnii ún de, te 
ni cachuhun ún de vecáa cone de 
nde cundijin inga quivi, chi je ni ini. 
4Te cuehé ñayuu jeé ní cajini soho 
jnúhun ni cacahán Pedro jiín Juan 
ni cacandíje i. Te ni nduu nájnúhun 
uhún mil jeë maá nene tee jeē ní 
cacandíje. 

5Te jeé ní cundijin inga quivr ún, 
te tée cácujéhnu nuü ñáyuu hebreo 
jiín tée jéhnu cándiso jníñu jíín 
tée cástéén jnúhun tutu ley ya, ni 
candutútú de ini ñuu Jerusalén. Te 
suni ni candutútú de jíín Anás jee 
cúu sutú cujéhnu ga, jiín Caifás jiín 
Juan jiín Alejandro jiín táca gá jeé 
cácuu jnáhan sutú cujéhnu ga ún. 
7Te ni candacu jniñu jeé na quíjicoo 
Pedro jiín Juan condichi de mehñú, 
te ni cacajnúhún de: 

¿Ndé iin ni tejníñu róhó te ndese 
ni nihin jníñu ró ní sáha ró jée 
ndúvaha tée yáha? áchí. 

8Yucuán na te Pedro chi ni cunuú 
maá Espíritu Santo jiín de, te jíín 
poder yá ni cahán de jíín táca tée 
ún: 

Taca níhín tée cácujéhnu nuü ñút 
yO Israel jiín táca níhín tée jéhnu 
cándiso jníñu, %vijna te cástíchí ni 
sáña síqui iin jniñu váha ní casáha 
ná jée ní nduvaha tée cúhú yahá. 
10Te na cástuhun ná nuü nihín jéē 
cácujéhnu ní, návaha suni cuni 
ndihi jnáhan ñuu yo Israel jeé jiín 
poder maá Jesucristo, Yaå ní jehnu 
ñuu Nazaret, ni nduvaha tée índichi 

nuü ni yáha. Te suu ya cúu Yaa jee 
ní cajehni ni jíca cruz, te ni sáha 
Yaá Dios jeé ní natecu yá. 11 Jesús 
cúu nájnühun yuü cimiento jeé 
quítuu vehe. Te máá ní jijnáhan ní 
cácuu nájnúhun tée cásáha vehe, te 
ni casquéhichi ni yá nájnúhun jeé 
cátejiyo ní yúu, chi tu ní cácandije 
ní yá. Te ni sáha Yaá Dios jeé cúu 
ya nájnúhun yuú cánuú gá jee 
quítuu vehe. 12Te tú cuiti inga jeé 
cúu jnama yóhó, chi tuá na inga jee 
cujéhnu ní jéni Yaā Dios ini ñayivi 
yáha jée cúu jnama yóhó, áchí 
Pedro. 

13Yucuán na te ni cajini un jéé 
Pedro jiín Juan jéhnu-ni cácahán 
de. Te je cájini jee tú tühva de, chi 
tée súcuan-ni cácuu de. Te ni canaa 
ni cájito nuú de, te ni casáha cuenta 
jeé ní cajica de jíín Jesús. 14Te 
cándéhe núi tée ni nduvaha un, 
índichi de jíín Pedro jiín Juan, te tu 
ní cánihin ga modo ndese ga cahan. 
15Yucuán na te ni candacu jniñu 
jeé na quéndacoo síin de yatå véhe 
juzgado te ndajnúhun máá jíjnáhan. 
16Te ni cacahán: 

¿Ndese sáha yó jíín tée yáha núu 
súcuan? Chi ni jite jnúhun yáha 
núü taca ñáyuu ñuu Jerusalén jeé 
súcuan ni casáha de ¿in jniñu jéhnu, 
te ma cúu cahán yo jeé tu íyó ndáa. 
17Te návaha ma cuité ga jnúhun 
yáha, na cúxeén yo nuú de jeé ma 
cahán cuiti ga de jnúhun Jesús nuú 
ní iin ñayuu, áchí. 

18 Te ni cacana ún de, te ni 
cacahán nihin jíín de jee ma cahán 
cuiti ga de jnúhun Jesús ni ma 
steén ga de jnúhun un núi ní tin 
ñayuu. '*Yicuán na te ni cacahán 
Pedro jiín Juan: 

Cani váha ni ní te núu nújnahan 
ni Yaá Dios jee stóo ná jniñu ní 
ndacu ya jeé sáha ná te cuandije 
ná máá na jniñu nándacu ní. ?0Chi 
ma cúu stóo ná jniñu jeē nácani ná 
jnúhun ní cajini soho ná jíín jniñu 
ní cajito ná, áchí de. 

21Yucuán na te tée ni cacutútú un ní 
cacuxeén tucu de nuü Pedro jiín Juan. 
Te ni casiáá de cuangoo de, chi tú cuiti 
na modo stóho de chi cáyúhu cájito 
ñayuu, chi siquí jníñu jéhnu ni cuu ún 
te ndihi i cácahán i jee yóhyo cújéhnu 
Yaá Dios. 22Chi tée jeé ní sáha ya jniñu 
jéhnu jíín de jee ní nduvaha de, víhyá 
gå uú xico cuiya de. 


Jeé ní cajicán tahú ñayuu cácandije 

23 Te ná ni casiáá un Pedro jiín 
Juan cuangoo de, te ni najinūcoo de 
nuú taca gá jnáhan de, te ni cacachi 
de ndese ni cacahán sutú cácujéhnu 
jíín tée jéhnu cándiso jníñu. ?4Te 
jee ní cajini sóho de jnúhun yúcuan, 
te inuú-ni ni cajicán tahú de nuü 
Yaa Dios: 

Tátā Yaa Dios jeé cujéhnu ní núú 
ndihi, máá ní cúu Yaa Dios ni sáha 
andiví jíín ñáyivi jíín mar jiín táca 
ndihi jee iyó. Te jeé jiín Espíritu 
Santo te ni sáha ní jée ni cáhan 
mozo ní David nde jenahán: 

¿Najehé cáquití ndevaha ni 
ñayuu síin nación? 

¿Te najehe cájeni sáá ni i jee 
ndónda i siqui ní? 

26 Ni cacutútú jéé cácuu rey ñayfvi 

jíjnáhan, 
te tee cácujéhnu ni cacutútú de, 
te inuú-ni ni candonda de siguí 
maá ní jee cúu ní Jitoho ná, 
jíín síqur Cristo, Yaa jee ní jeni 
ní. 

Achí David. 

27”Te jendaá chi Herodes jiín 
Poncio Pilato jiín táca tée ñuu 
yO Israel jiín tée taca gá nación, 
ni cacutútú de ini ñuu yáha ní 
candonda de siquł Séhe ii ní Jesús, 
Yaa ní jeni ní. 28Te súcuan ni 
cuu návaha squícu tacá jniñu jee 
jiín poder ni ní cundaa ni ni ndé 
jenahán jéé súcuan coo. 29 Te vijna, 
Táta, coto ní ndese cácahán xeén 
de nuí na jíjnáhan ná, te cuáha 
ni fuerza ni núú na jéē cácuu ná 
mozo ni, návaha jéhnu-ni nacani 
ná jnúhun máá ní. 3? Te jíín poder 
ní nasávaha ni ñáyuu cácuhi, te 
sáha ní jniñu jéhnu jee steén jeé 
cujéhnu ní. Te taca jéē yáha sáha 
ní jíín poder Séhe ii ní Jesús, áchí i 
jíjnáhan i. 

31Te nuü ní ndihi ni cajicán tahú 
i, te nuü cáyücu tútú i un ní sáha 
ya jeē ni jnáa. Te ndihi i ni cunuú 
Espíritu Santo jiín i, te ni jehe ya 
fuerza te jéhnu-ni ni canacani i 
jnúhun Yaa Dios. 


Jeé ní canevaha cáhnu i ndajníñu 

32Te ñayuu cuehé jeé ní cacandíje 
chi inuú cáhiyo ni i jíjnáhan i. Te 
tú ni ¿in i ní cáhán jee ndajníñu jeé 
névaha máá i cuu máá-ni i, chi tacá 
ndajníñu ni canevaha cáhnu i. 9 Te 
nihin cánacani apóstol jnúhun jeé 
ní cajito de jee ní natecu Jitoho yó 
Jesús. Te yohyo ni chindéé ñáhán 
yá ñayuu cácandije. 34Chi tú cuiti 
ni iin i ní ndóho jeé cumani nuú 
i, chi taca ñáyuu cánevaha cuehé 
ñuhun chí vehe, ni caxicó i sava te 
ni caquindeca i xúhún un. $5Te ni 
cajéhe i xúhún un núü tée apóstol, 
te ni casaja tée apóstol nuü ñáyuu 

cácandíje núu ndese jíni ñúhún tin 
iin i. 36Te íyó iin tee nání José jeé 
cúu yucün Leví, ni cacu de Chipre, 
ñuhun jeé íne sfin nuú ndúte. Te 
tée apóstol ni casnání de tée ún 
Bernabé, jeé cuní cahán: tée cáhán 
jnúhun ndeyí ni. 3 Te ni xicó de iin 
ñuhun de, te ndáhá de xühún un ní 
jehe de nuu tée apóstol. 


Siquí cuéchi jeé ní casáha 
Ananías jiín Safira 

Te suni inga tēe nání Ananías 

jiín ñasihí de Safira, ni caxicó 
de ¿in ñuhun de. ?Te ni chuvaha de 
sava xúhún un cuu máá de jíín ña, 
chi súcuan ni candajnúhún de jíín 
ña, te ndáhá de inga sava nájnúhun 
jeé ndíhi cúu, te ni jehe de nuú tée 
cácuu apóstol. ¿Te ni cahán Pedro: 

Ananías, ¿naun ni jehe ro jnúhun 
jee quivi jexeén, jes cúu Satanás, ini 
anuá ro te stáhú ró Espíritu Santo 
cuní ro? Chi jee ní caxico ró ñuhun 
ró te cuechi ró cúu jeé tu ní cáchi 
ndaa ro jeé ni squéndoo ró jecu 
xühún un cuajniñu máá ró, chi ni 
sáha ró nájnúhun jeë ndihi xúhun ní 
jéhe ró. *¿Te á násūu cuenta maá ró 
cúu ñuhun un ndé ná tu xico ró? Te 
ná ni xico ró ¿te á násüu cuenta maá 
ró cúu xúhun jée cuajniñu ró ndé 
nuú cuní maá ró? ¿Te naun ni jeni 
ni rð jee stahú ró súcuan? Te nasúu 
máni máá tée cúu jeé jícu ró stáhú 
ró, chi suni Yaa Dios, áchí Pedro. 
5Te ná ni jini soho Ananías taca 

jnúhun yáha, te ni cotúú-ni de ni 
jihi de. Te taca ñáyuu ní canihin 
jnúhun ún, yohyo ni cayúhú i. 
6Te ni candocuiúit tee suchí, te ni 
cachusúcún de ndiyi un cuáchindúji 
de. 

7Te ni cunúu nájnühun uni hora. 
Te ni jinū ñasihí ndíyi un ní quivi 
fia ini vehe ún, te tú na vé jiní cuiti 
ña. $ Te Pedro ni cajnúhún de ña: 

Cachi nui ri, ¿á tin súcuan-ni ni 


caxico ró ñuhun ró chí tuú? áchí de. 


Te ni cachi ña: 

Suu súcuan-ni ni caxico ná, áchí 
ña. 

9Te ni cahán Pedro jiín ña: 

¿Naun ni casquíjnáhan jnúhun ró 
jéé cóto ndee ro Espíritu Santo maá 
Jítoho yo? Chi ni nducú ró stahú ró 
yá. Cuni nahín jéē cáhma nanecoo 
tée cuachindúji yii ró, te suni 


súcuan quichindúji de róhó, áchí de. 


10 Te ni cotúú-ni ña nuú jehé 
Pedro te ni jihi-ni ña. Te ni 
ndívicoo tée suchí un te ni cajito de 
jeē jé ni jihi ña, te ni caquenehen 
de ña, te ni jechindúji de ña xiin 
yíi ña. Te yóhyo ni cayuhú ndivii 
ñayuu cácandíije jíín táca gá ñayuu 
jeé ní cajini jnúhun jeé súcuan ni 
cuu. 


Cuehe jniñu jéhnu ni casáha apóstol 
12 Te cuehé jniñu jéhnu jeé steén 
jeé cujéhnu Yaá Dios ni casáha tée 
apóstol nuü ñáyuu. Te taca ñáyuu 
cácandíje, inuú-ni cándutútú i ini 
corredor jeē naní Salomón. Te 
tu ní cáchundeyí ni inga ñayuu 
quijnáhan jíín i. Te cájejnúhún i 
ñayuu cácandije. 14Te ni nducuehé 
ga i, chi cúu tée cúu ñahan ni 
cacandíje i máá Jítoho yo. 1 Te 
cáquindeca ñayuu jnáhan i jeé 
cácuhi, te cájequin i ini calle cácaa 
i nuü camilla jiín núü yúu, chi 
cácuni i vesú ste cuándahú Pedro 
na yáha siqur i te nduvaha i. 16 Te 
suni cuehé ñayuu tacá ñuu cáhiyo 

yajni yúcuan ní quijicoo i ñuu 
Jerusalén ni caquindeca i jnáhan i 
jeé cácuhu jiín jéē cándoho tachi, te 
ndihii ni canduvaha i. 


Jeé ní cajito xeén i tee cácuu apóstol 

17 Yücuán na te sutú cujéhnu ga 
jiín táca gá jnáhan jee cácandije 
sahán saduceo, ni cacucuésún ni jeé 
siquí tée cácuu apóstol. $ Te ni cajnii 
de tée cácuu apóstol ni cachuhun de 
vecáa. 1 Te iin ndajéhé maá Jítoho 
yo ni nune ya yehyí vécaa ún jecuáa, 
te ni quenehen ya de jíjnáhan de. Te 
ni cahán ya jiín de: 

20 Cuáhán te cuiñi ró ini templo, 
te yúicuán nacani cájí ró ¡núhun 
nuú ñáyuu siquí ndese nihin tahú i 
cotecu i níí cáni, áchí ndajéhé ya. 

21 Te ni cajini sóho de jnúhun 
yáha. Te nuü ní cundijin te nehen ni 
quívicoo de ini templo, te cástéén 
de jnúhun ya nuú ñáyuu. 

Te níní cástéén de te sutú cujéhnu 
ga jiín táca jnáhan de ni canastútú 
de tée junta cujéhnu ga, jeé cúu 
ndihi tée jéhnu cándiso jníñu nuú 
ñáyuu nación Israel. Te ni catají de 
policía cuaquenehen tée apóstol ini 
vecáa. 22Te nuü ni jíniicoo te tuá ga 
tēe apóstol. Te ni canandió cóo te ni 
cacachi: 

23 Jendaá cúu jeé ní cajito ná 
ndési vaha vecáa, te cáhiin tée 
cándito yéhyí un. Te nuü ní canune 
ná, te tú cuiti gå tee un cáhtin ini 
vecáa ún, áchí de. 

24Te sutú cujéhnu ga jiín tée 
cújéhnu nuú tée cándito templo jiín 
sútú cácujéhnu, nui ní cajini soho 
de jnúhun yáha, te ni cajeni ni de 
ndese ga cúu un núu súcuan. 25 Te 
ni quee-ni tin tee te ni cachi: 

Tee jeë ní cachuhun ní vecáa, 
cáhiin de ini templo, te cástéén de 
jnühun nui ñáyuu, áchí de. 

26Yucuán na te tée cácujéhnu nuü 
tée cándito templo, jiín tée cácuu 
policía de, ni jengoo de, te yúcún ní 
nacueca de táca tée apóstol vendicoo 
de jíín, chi cáyúhú de jeé sanaa te 
cuáha ñayuu yuú xini de núu sáha 
xeén de jíín táca tée apóstol. 27 Te 
nuü ní najinúcoo de jíín tée apóstol, 
te ni cajecuiñ de nuú tée cásáha 
junta. Te sutú cujéhnu ga ni cahán: 

28Ni cacahán nihin ri jiín ró jeé 
ma steén cuiti gå ro jnúhun tee 
nání Jesús. ¿Te naun ni casáha ró 
jée ní ndecáva jnúhun un níí ñuu 
Jerusalén yahá? Te cácuni ro staú 
yáhu ró rúhi jijnáhan ri siquí jeé ni 
jíhi tee ún, áchí. 

29Te Pedro jiín táca gá apóstol ni 
cacahán de: 

Cánuú jée squícu ná jniñu ní ndacu 
Yaa Dios nuü ná te nasüú jniñu 
nándacu tee. 90 Máá Yáa Dios jií yð ni 
nastécu ya Jesús, Yaa ní cajehni maá 
ní jeé ní cata caa ní yá jicá cruz. 31 Te 
ni sáha Yaá Dios jeé ní ndujéhnu 
tucu Jesús néne ya ichi ndáváha Yaá 
Dios, te cúu ya Yaa ndácu jniñu, Yaá 
jnáma ñayuu. Te súcuan ni sáha 
Yaa Dios návaha yóhó, jée cácuu yó 
ñáyuu Israel, na nácani ni yó jeé 
stóo yó cuéchi yó, te cone cáhnu 
ni yá nuú taca cuéchi yó. 32 Te máá 
ná ni cajito ná táca jniñu yáha, te 
suni máá Espíritu Santo steén cají 
yá jee súcuan cúu, chi jéhe Yaá Dios 
Espíritu Santo yá condee ini anuá 
taca ñáyuu jee cájendetú nuu ya, 
achí de. 

33Te ná ni cajini sóho un jnúhun 
yáha, te yohyo ni caquitt ni, te 

cahni de cácuni nuú. 34Te mehñú 
un jíináhan néne iin tée grupo 
fariseo nání de Gamaliel, te cúu 
de maestro jeé steén ley ya, te 
taca ñáyuu cájejnúhún i de. Te ni 
ndocuiñ de, te ni ndacu de jniñu 
jeé na cújiyo núu tée apóstol. 35Te 
ni cahán de: 

Róhó jnáhan ñuu yo Israel, cani 
váha ni rō núu na vé cácuni ro sáha 
ró jíín táca tée yáha. 38Chi nucúhun 
ni ro jeé iin cuiya ni ndonda Teudas 
siquí gobierno, te ni cahán de 
jeē tée téyí cúu de, te ni cacutútú 
nájnúhun cuún ciento tee jíín de. 
Yücuán na te ni cajehni ñayuu 
Teudas, te taca jée ní caquijnáhan 
jíín de ni cajitë núu cuangoo sáá-ni, 
te ni jecuiñe-ni jniñu ún. 97 Yúcuán 
na te quivi ni íyo censo te Judas, 
tin tee Galilea, ni ndonda de siquí 
gobierno, te ni cacutútú cuéhe tee 
jíín de. Te suni ni cajehni ñayuu 
Judas, te taca tée jeé ní caquijnáhan 
jíín de ni cajité núu cuangoo. 38 Te 
vijna na cuáha ri consejo rohó. Ma 
stáhan ga ro tee yáha. Siáá de na 
quíngoo de. Chi núu ñayuu-ni ni 
squejéé jniñu yáha, te jecuiñt ii. 

39 Te núu Yaa Dios ni squejéé, te ma 
cúu casi ro, chi sanaa te siquí Yaá 
Dios cándonda ró, áchí de. 

40Te ni cachusóhó jéé ni cáhan 
Gamaliel. Te ni canacana tée cácuu 
apóstol, te ni cacani de jíín cuarta 
fii te ni cacahán xeén jiín de jeé 
ma cahán gá de jnúhun Jesús, te 
ni casiáá de cuangoo de. “Te 
máá apóstol ni quendacoo de nuü 
junta cuangoo de, cácusit ni de 
jeé ni jéhe ya jnúhun ndoho de jeé 
cuáha ñayuu jnúhun canu de siqui 
jeé cácandíje de ya. Te ndiquivt 

castéén de jnúhun vaha Jesucristo, 
te cánacani de jnúhun ún ini 
templo jiín táca-ni vehe. 


Jeé ní cajeni de uxá tée cuajniñu 
mēhñu ñáyuu cácandije 
Te ni cucuehe ñayuu 
cácandije. Te tiempo un te tée 

hebreo jeé cácahán yuhu griego, ni 
quejéé de cácahñu de nuú jnáhan 
hebreo de, áchí de jeé ñahan viuda 
jeé cácahán yuhu griego tu cánihin 
váha ña staa jeé cásaja de taca quívi 
cuu ña. ? Yücuán na te máá ndihúxí 
uü apóstol ni canastútú de táca 
ñáyuu cácandíje, te ni cacahán de: 

Tú váha jeé jécuiñt jniñu jeē 
cánacani ri jnúhun Yaá Dios siqui 
jeé cásaja ri staa. 3Núu súcuan 
te róhó, hermano, nacaji ró úxa 
jnáhan máá yó, te na cóndiso jníñu 
de saja de staá. Te nacaji ró tée jeé 
cájejnúhún ñáyuu de, tée ndíchí jée 
ní cunuú Espíritu Santo jiín de. “Te 
ruhu jijnáhan ri, máni cacán tahú ri 
jiín jée nácani ri jnúhun ya, achí de. 

5Te ndihi ñayuu ni canujnahan 
ni i jnuhun ni cacahán de. Te ni 
canacaji i Esteban, tee cándije váha 
jee ní cunuú Espíritu Santo jiín 
de. Te suni ni canacaji i Felipe jiín 
Prócoro jiín Nicanor jiín Timón jiín 
Parmenas jiín Nicolás. Te Nicolás 
cúu tée ñuu Antioquía, te ni nduu 
de tee cándije sahán ñayuu hebreo 
nde ná tu candíje de jnúhun Cristo. 
6Te ni cajeni i taca tée yáha núú 
tée cácuu apóstol, te tée apóstol un 
ní casoó de ndaha de xini taca tée 
un ní cajicán tahú de nuú Yaá Dios 
siquí jníñu condiso de. 

7Te jnúhun Yaá Dios ni jité ga 
cuahán, te ni nducuehée teyí ñáyuu 

cácandije i jnūhun ya ini ñuu 
Jerusalén. Te suni cuehe sutú ni 
cacandíje de jnúhun ya. 


Jeë ní cajnii de Esteban 

8 Te ni chindéé ñáhán yá Esteban 
ni jēhe ya poder nuú de, te ni sáha 
de tacá jniñu jéhnu nuú ñáyuu, 
jniñu jee steén jee cujéhnu Yaá Dios. 
%Te ñayuu hebreo jeé ní cacuyahu 
i te ni canduu libre i, íyó vehe ii 
sinagoga i. Te tee un cácuu tee ñuu 
Cirene jiín tée ñuu Alejandría jiín 
tée Cilicia jiín tée Asia. Te sava tée 
un ní caquejéé de cástáháan jnáhan 
de jíín Esteban. 1%Te tu ní cácundeyí 
jíín de, chi ndíchí ní cahán de ni 
sáha máá Espíritu Santo. 11Yūcuán 
na te ni cascáhán sava tée jeé na 
cáhán jnúhun stáhú síqui Esteban. 
Te ni cacahán jee ní cajini soho 
cáhán ndevaha Esteban siqui 
Moisés jiín síquí Yaa Dios. 12Te jeē 
súcuan ni cacahán te ni caquitt ni 
taca ñáyuu jiín tée jéhnu cándiso 
jníñu jíín tée cástéén jnúhun tutu 
ley ya. Te ndihi de ni candonda siqui 
Esteban, te ni cajnii de cuangoo jíín 
de nde nui junta cujéhnu ga. Te 
ni cajeni de tée cahán jnúhun yáá 
síqui Esteban, te suhva ni cacahán: 

Tée yáha tu ndé jécuiñt de jee 
cahán ndevāha de siquí templo 
ii yáha jíín síqui ley ya. 14Chi ni 
cajini soho ná cáhán de jeé Jesús, 
tée ni jehnu ñuu Nazaret, canu 
de templo yáha te nasama de jeé 
tajnúní ley ya jeé ni jéhe Moisés 
nuú yo, áchí. 

15Yucuán na te ndihi tée cáyücu 
núú junta un ní candacoto vaha 
nuú Esteban, te ni cajini jeé jíto nuü 
de ná jíto nuú iin ndajéhé Yaā Dios. 

Jnühun ni nacani Esteban 
Te máá sútü cujéhnu ga ni 
cajnúhún Esteban: 

¿A ndáa jee súcuan ni sáha ró 
nájnúhun cácahán de yahá? áchí. 

2Te ni cahán Esteban: 

Ndihi níhín jée cácuu ní jnáhan 
ñuu yo, jíín ndihi níhín jée 
cácujéhnu ní núu ñút yo, cuni 
nahín ní jnúhun cahán ná: Máá Yáa 
Dios jeē yóhyo cújéhnu ya, ni steén 
ya maá yá nuú jií yo Abraham nde 
na néne ga de región Mesopotamia, 
nde ná tu quihin de condee de ñuu 
Harán. *Te ni cahan ya jiín de: Stóo 
ñuu ro jiín táca jnáhan ró te quihin 
rō nuú cuáha ri condee ro, chi máá 
rí steén ichi nuú quihín ro, achí yá. 
4Yücuán na te ni quenda de región 
Caldea, te ni jinú de ni condee de 
ñuu Harán. Te yúcuan ní jihi tatá 
de. Yúcuán na te ni sáha Yaá Dios 
jeē ní quee de ñuu yáha núü cáyúcu 
yó vijna. 5Te tu ní jéhe ya ni iin 
tíhlí ñuhun yáha cuu tahú de. Te 
vesú súcuan te ni jejnúhun ya jeé 
cuáha ya ñuhun un núú de nde jiín 
núú taca séhe de, vesú ná tu coo 
séhe de sáá. Te súcuan ni cahán 
Yaā Dios jiín de: Sēhe ró coyúcu 
jícá i inga ñuu, te cuün ciento cuiyá 
sájniñu sáá-ni i te stóho ñayuu 
yúcuan i. “Te siquí jeé súcuan sáha 
i jíín séhe ró, te máá rí chi stóho ri 
ñayuu ñuu ún. Te sáá te quendacoo 
séhe ró yúcuan, te nucoyücú i yahá 
chiñúhún i ruhü, achí yá. $Te ni 
cahán ya jiín Abraham jeé na cúu 
de circuncidar, jeé cúu tin jnuni 
jeé ni sáha ya contrato jiín de. Te 
ná ni cacu séhe de Isaac te ni sáha 
de circuncidar i nuú uná quivī. Te 

suni súcuan ni sáha Isaac jiín séhe 
de Jacob, te Jacob jiín séhe yií de 
jeé cácuu ndihúxí uü yucún ñayuu 
Israel. 

% Te taca séhe Jacob ni 
cacucuésún ni de jíín ñani maá 
de José, te ni caxicó de i nuú 
tée jeé ní cajendéca i nde nación 
Egipto. Te Yaa Dios chi ni ndito ya 
José. 19Te ni jnama ya i nuú taca 
jnúndóho ní jito i, te ni cundíchí i 
ni sáha ya. Te Faraón, tée cúu rey 
nación Egipto, ni cusit ni de jíín 
i ni sáha ya, te ni tejníñu de José 
jes cúu de gobernador te ndacu de 
jniñu nación Egipto jiín núü ñáyuu 
cáyücú vehe Faraón. 

11°Te ni quiji quivi jeé ni íyo iin 
jnama xeen, te ni ndoho ñayuu 
nií cáhnu nación Egipto jiín ndé 
ñuu Canaán. Te taca jíí yo ún, tuá 
ni cánihin de jeé cáji de. 1?Te ni 
nihin Jacob jnúhun jeé iyó trigo 
nde nación Egipto, te ni tají de sehe 
de ni jengoo de ni cajeen de trigo 
vuelta iin. 19Te jeé cuángoo de 
vuelta uu te ni nastúu José jee maá 
de cúu fani de jíjnáhan de. Yücuán 
na te ni jini rey Faraón ndé tin 
jnáhan cúu José. 14Te ni cahán José 
jiín táca ñani de jee na cóndeca de 
tátá de Jacob jiín ndihi jnáhan vehe 
de. Te ni iyo uni xico xahún i. 1 Te 
súcuan ni cuu jeé ni jínú Jacob ni 
condee de nación Egipto nde ni jihi 
de. Te suni yücuan ní coyücu séhe 
de jeé cácuu jíí yo un ndé ni cajihi 
maá de. 16Te ná ni quee quivi jeē 
ndénehen ya táca yúcün de jeé 
cáyücu tátú de nación Egipto, te 
ni cacondiso de yiqui ndihúxí uŭ 
ndiyi jií un jée ndíji ñuu Siquem, te 
ni cachindúji de ini yaú ndiyi ndeé 

jíca cáva jee ní jeen jíí yö Abraham 
nuü taca séhe Hamor ñuu Siquem. 
17”Te nde ná cáyúcu gá de nación 
Egipto, te cuacuyajni quivi jee 
squícu jnúhun ni cahán Yaá Dios 
jiín Abraham jeé quéndacoo séhe 
de nucoyücú i ñuu ni jéjnúhun ya 
nuü i, te ñayuu un ní tahú cuehe i 
ini nación Egipto. '8 Yücuán na te 
ni nucuiñt inga rey ñuu Egipto jee 
tu ní jíní de jeë váha ni sáha ndiyi 
José. Te rey un ní stahú de taca jíí 
yO te ni sáha ndevaha de jíín i, chi 
ni sáha fuerza de i jeé ma cóto ga i 
séhe yiquín i te na cúū. 2 Te tiempo 
un ní cacu Moisés, te ni cusii ni Yaá 
Dios jiín i. Te uni yoo ni condito 
sahi náná i tátá i. Te tuá ni cúu 
condito sahí de i, te ni cachune de 
i nuú nanihin sēhe síhí Faraón i, te 
ni naquihin séhe ña i ni scuéhnu 
ña i nájnúhun sehe máá ña. 22Te ni 
cutúhva Moisés taca jnúhun ndíchí 
ñuu Egipto, te ni cujéhnu de jíín 
jnúhun cáhán de jíín jniñu sáha de. 
23"Te nuú uú xico cuiya de te ni 
jecondehé de jnáhan de jeé cácuu 
ñayuu Israel. *Te ni jito de nuú iin 
tée nación Egipto jeē sáha ndevaha 
jíín iin tee Israel. Te Moisés ni 
jnama de jnáhan de Israel ún, chi 
ni jehni de tēe Egipto un. Te súcuan 
ni ndutahú jeē ni sáha ndeváha jíín 
jnáhan de ún. 25Te máá Moisés jéni 
ni de jeé jécúhun ni taca jnáhan 
de jee Yáa Dios ni tají yá de jeé 
jnáma de jnáhan de ún ini nación 
Egipto nuú, te tu ní cájecúhun cuiti 
ni jnáhan de ún. ?6Te inga quivi 
suni ni jito de nuú uú tee Israel 
jeé cájejnáhan, te cúní de jeé na 
jécuiñt. Te jeé yúcuan ní cahán de 
jíín: ¿Najehe casáha ndevaha ró jíín 

jnáhan ró? Chi nájnúhun iin ñani-ni 
cácuu ró, áchí de. 27 Te máá tée 
cáni tahú jnáhan un ní chundahá 
de Moisés te ni cahán de: ¿Ndé ¿in 
ni jeni róhó jée cujéhnu ró núü rí 
te sándaa ro jniñu ri jijnáhan ri? 
28 ¿Chí suni cúní ró cahni ró ruhú 
nájnúhun ni jehni ro tee Egipto icu 
chí naún? áchí de jíín Moisés. 29 Te 
nuü ní jini soho Moisés jnúhun 
yáha, te ni yúhú de jeé cáhni rey de, 
te ni jinu de cuahán de inga nación. 
Te ni condee de ñuu jicá Madián, te 
yücuan ní scácu ñasihí de uŭ séhe 
yií de. 

30>Te ni jinu uii xico cuiyá jeé 
néne de yūcuán. Yücuán na te tin 
ndajéhé Yaa Dios ni quenda ya 
nuú de nde nuü ñúhun téhé nuü 
íin yucu súcún Sinaí. Te ni quenda 
ya nuú de xini iin yucú cuíi cáhnu 
cándahá yáñuhin, te tu ní cáyú 
yucú ún. 91 Yücuán na te Moisés 
ni naa ni de jíto de ún, te ni jehén 
de nde nuú, návaha coto vāha de. 
Te ni jini soho de jee cahán maá 
Jítoho yo jiín de: 32Máá rí cúu Yaá 
Dios taca jíí ro jenahán, Abraham 
jiín Isaac jiín Jacob, achí yá. Te 
Moisés, quísi i de jee yúhú de, te 
jee yúcuan tuá ni cúndeyí ni de 
coto de nuú. 39 Te máá Jítoho yo ni 
cahán ya jiín de: Quenehen ndijen 
rð chi nui íin ró, ñuhun íí cúu. 3 Je 
ni jini ri ñayuu maá rí jee yóhyo 
cándoho i nación Egipto, te suni jíni 
soho ri jeé cájnana uhu i, te ni cuun 
ri vēji ri jee jnáma ri i jíjnáhan 
i. Núu súcuan te vijna chi tají rí 
rohó ndicó ró quihin rō nde nación 
Egipto, achí yá jiín de. 

35"Te nde ná tu quenda Moisés 
Egipto, te táca jnáhan de ni 

casquéhichi i de jeé ní cacahán i 
jíín de: ¿Ndé iin ni jeni róhó jée 
cujéhnu ró núü ri te sándaa ro jniñu 
ri? ni cacahán i jíín de. Te vesú 
súcuan te máá ndajéhé Yaá Dios ni 
quenda nuú Moisés un jéē cándahá 
cáyú yucu cuíi ún. Te súcuan ni 
cuu jeé ní natají yá de cuanuhun de 
nde Egipto jee ndácu de jniñu nuú 
i te jnama de i. 36Te máá Moisés ni 
sáha de jee ní quendacoo jnáhan 
fiuu de ini nación yúcuan, te ni 
cayaha de Mar Rojo, te ni cajica 
cuu de ñuhun téhé úü xico cuiya. 
Te níf tiempo un ní sáha de cuehé 
jniñu jéhnu jeé steén jeē cujéhnu 
Yaā Dios. 37 Te máá Moisés cúu jeé 
suhva ni cahán de jnúhun yáha 
jíín jnáhan ñuu yo Israel: Máá Yáa 
Dios cani ya Yaá nacani jnúhun nuú 
rð jijnáhan ró nájnúhun ni jeni ya 
ruhú. Te cuu ya tin jnáhan ñuu yo. 
Te na chúhun ni ro jnúhun cahán 
Yaå ún, áchí. 38 Te suni nde ná ni 
cajica cuu jíí yo nde nuü ñúhun 
téhé, te ni cahán ndajéhé ya jiín 
Moisés xini yúcu súcún Sinaí, te ni 
nihin de jnúhun jee cahán ndese 
nihin tahú yo cotecu yo, te ni 
nacani de jnúhun un núi taca jíí yo, 
te ni quendóo jnúhun un núü yo. 
39?Te taca jíí yo ún tu ní cácuni 
de cuandetú de nuú Moisés, chi sa 
suhva ni cacuni de squéhichi ni 
de Moisés, te ni cacuni de nandicó 
de nungoo de Egipto nuú. “Te ni 
cacahán de jíín Aarón: Sáha ní tijni 
yaá na cósnúu núú yo. Chi Moisés, 
jeē ní quenehen de yóhó Egipto 
véjicoo yó, tu cájini yo na vé ni 
ndoho de jeé tú de ndéé jeé cuahán 
de xini yucu Sinaí, achí. “Yiúcuán 
na te ni cajéhe de oro ni cuvaha 

iin becerro oro, te nuú becerro 
ídolo un ní casocó de quiti, te ni 
cacusit ni de jíín ídolo ni casáha 

de ún. 2Te Yaá Dios ni cujiyo ya 
cuahán ya, te ni stóo ya de na 
chiñúhún de nuu taca jée jíto yó íin 
andiví, nájnúhun yósó núú tútu tée 
ni canacani jnúhun Yaá Dios nde 
jenahán: 

Ni cahán ya: Róhó ñáyuu Israel, 

¿á cájeni ni ro jeé nuú ruhú ni 
casoco ro quiti 

ná ni cajica cuu ró úi xico cuiya 
nde nuü ñúhun téhé? 

43 Tuú, chi sa suhva ni cacondiso 
ró nicho jeé íne ídolo jee naní 
Moloc 

jíín figura quimi jeé naní 
Renfán, 

ídolo jee ní casáha máá ró ni 
cachiñúhún ró. 

Jee yúcuan cúu jeé siáha ri rohó 
quíhin jicá ró nde yata ñúū 
Babilonia, achí yá. 

44?Te ni ndacu ya jniñu nuú 

Moisés jeé na sáha de vehe ñii nuú 
chiñúhún de ya, nájnühun cáa jee 
ní steén ya nuü de. Te taca jíí yo, 
nde nuú ñúhun téhé ní canevaha 
de vehe ii un núü ní cachuváha de 
tabla yuú jee yosó jnúhun ley ya. 
45Te ni castóo de vehe un núü ndihi 
séhe de jeé cúu jíí yo. Te ni quivi 
Josué jiín jíí yo ini nación yáha, te 
ni sáha ya jeé ní cacundeyí de jíín 
táca ñáyuu jee ní cacoyúcu yáha ní 
cajinu i cuangoo i. Te ni quivicoo 
de tacá ñuu i jíín vehe ii ún, te ni 
quendóo nde quivi ní cuu David 
rey. “Te ni cusit ni Yaa Dios jiín 
rey David. Te ni jicán de nuü ya jeé 
sáha de iin vehe ii ya nuú, chi máá 
yá cúu Yaa Dios jií de Jacob. 47 Te ni 

cuu jeé nde séhe yií de Salomón ni 
sáha vehe ii ya. “BTe vesú súcuan 
ni cuu te Yaá cujéhnu téyí, tu ndéé 
yá maá vehe jeé casáha ñayuu, 
nájnúhun ni cahán tée ni nacani 
jnúhun ya nde jenahán: 

49 Ni cahán ya: 

Andiví cúu nájnúhun mesa nuú 
ndácu ri jniñu 

te ñayivi cúu nájnühun iin nuú 
yítuu jehé rí. 

Núu súcuan ¿te ndese cuu sáha 
ró vehe jeé cóndee ri, 

te ndese cuu sáha ró núü 
ndétatu rí? 

50 ¿A násūu máá rí ní sáha ndihi 

jee iyó? 
áchí máá Jítoho yo Yaa Dios. 
51Te cáhán ga Esteban: 

Yohyo cácunihni ni ní, te tu 
cácuni ní chusóhó ní, te cácuu ní 
nájnúhun ñayuu tacá nación jeé tu 
cájini i jnúhun ya ni tu cácandíje i 
ya. Chi níní cájesi ni núú Espíritu 
Santo, te nájnúhun ni casáha jíí 
yO jenahán, suni súcuan cásáha ní 
vijna. 52¿A ní iyo tée nácani jnúhun 
ya nde jenahán jeé tu ní sáha 
ndevaha jíí yo jiín de? Chi jíí yo ni 
cajehni de tée ni canacani jnúhun 
jee quíji máá Yáa ndaa. Te je ni 
quiji Yaa ún, te máá ní ni canastúu 
ni yá nuü tée ni cajehni de ya. 53Te 
vesú nde jiín táca ndajéhé ya ni 
jehe ya ley ya nuú yo, te máá ní chi 
tu cásquicu ní, áchí Esteban. 


Jeé ní cajehni de Esteban 
54Taca jnúhun yáha ní cajini soho, 
te y0hyo ni caquitt ni, te cánacaythí 
yuhu cájito nuú Esteban. $5 Te máá 
Esteban chi ni cunuú Espíritu Santo 
jiín de. Te ni jito de ichi ándiví, te 

ni jini de jeë ndíndee núú néne Yaá 
Dios, te índichi Jesús ichi ndáváha 
ya. 56Te ni cahán de: 

Vijna te jíto ri jeë núne andiví, 
te jíto ri nuü maá Yáa ní nduu tee, 
índichi ya nuú cujéhnu ya lado 
váha Yaa Dios, áchí de. 

57 Yücuán na te ni cajesi un sóho, 
te ni cacana cóhó, te inuú-ni ni 
candonda siquí Esteban. 5 Te ni 
caquenehen Esteban cuangoo jíín 
de nde yata ñúŭ. Te tée ni cacahán 
yaá un jíín ndihi jnáhan de ni 
cachucú de ticachí de ndíto ¿in 
tée suchí nání Saulo, te ni cacani 
de yuú xini Esteban. 59Te níní jéé 
cácani taca tée un yúu xini de te ni 
jicán tahú de nui ya: 

Táta Jesús jee cúu ní Jitoho ná, 
naquihin ní ánuá na vijna, áchí de. 

60 Te ni jecuiñi yití de te ni cahán 
jee de: 

Táta Yaá Dios, ma quénehen ní 
cuéchi siqui i jeē casáha i jíín ná, 
áchí de. 

Súcuan ni cahán de te ni jihi-ni 
de. 


Jeé ní jito xeén Saulo 
ñayuu cácandije 
Te Saulo, ni nujnahan ni de 
jeé ni jíhi Esteban. 

Te quiví un ní caquejéé de cájito 
xeén ndasí de ñayuu cácandíije 
Jesús ini ñuu Jerusalén, te jeé 
yúcuan cúu jee ní cajite núu ñayuu 
cácandíije cuangoo i níí Judea jiín 
níí Samaria. Te tée apóstol chi tu ní 
cájité núu de. ?Te sava tée yiñúhún 
núú Yaā Dios, ni cachindúji de 
Esteban. Te yðhyo ni candahyú de 
jeé ni jíhi Esteban. 3Te Saulo chi 
jíto xeén de ñayuu cácandije, te 

quívi de ndijnahan vehe te jníi de 
tee, ñahan, chúhun de i vecaa. 


Jee ní canacani i jnúhun Yaa 
Dios ndañúú Samaria 

4Te tacá ñuu nuú cuángoo taca 
ñáyuu ní cajite núu un ní canacani 
i jnuhun ndese jnáma Yaá Dios 
ñayuu. *Te ni jinú Felipe iin ñuu 
ndañúú Samaria, te nuú ñáyuu 
yúcuan ní nacani de jnúhun 
Cristo, Yaa ní jeni Yaa Dios jeé 
jnáma ya yohó. Te taca ñáyuu ní 
cacutútú un ní cajini nahín váha 
i taca jnúhun ni nacani Felipe, te 
ni cajito i tacá jniñu jéhnu ni sáha 
de. 7 Chi cuehé ñayuu cándoho 
tacht ni canduvaha i, te cácana 
cóhó táchi un ní caquendacoo. Te 
cuehé ñayuu ni íjin jíín ñáyuu ríngo 
ni canduvaha. $Te jeé yúcuan ní 
cacusiz teyí ni ñayuu ñuu ún. 

9Te ini ñuu un néne ¿in tée nání 
Simón, te tēe tásí cúu de. Te nde 
ná tu jinú Felipe ñuu Samaria, te 
yohyo cánaa ni ñayuu ñuu un cájito 
i jeë sáha Simón, te ni stahú de i 
ni cahan de jeé fin tée cújéhnu téyí 
cúu máá de. “Te nde tée cácujéhnu 
jíín ndivii cuiti ñayuu, cájetáhú 
ndasí ijnúhun cáhán de, te ni 
cajeni ni maá i te ni cacahan i: 

Tee yáha ní jehe Yaā Dios cuehe 
poder nuü de, áchí i. 

11Te cájetáhú váha i jnúhun cáhán 
de, chi cuehé tiempo ni sáha de 
jniñu stáhú ní canaa ni i ni cajito i. 
12Te nuü ni jínú Felipe, ni nacani de 
jnúhun váha ndese ndácu Yaá Dios 
jniñu, jíín jnúhun Jesucristo, te ni 
cacandíje i te ni cajendute i, cúu tée 
cúu ñahan. 3Te suni máá Simón 
ni candíje de te ni jendute de, te ni 

jica cuu de jíín Felipe. Te ni naa ni 
de jíto de tácá jniñu jéhnu jeé sáha 
Felipe jeé steén jeé cujéhnu Yaá 
Dios. 

14Te cáyücu tée apóstol ñuu 
Jerusalén, te ni canihin de jnúhun 
jes ñáyuu Samaria ni cacandíje 
i jnúhun Yaa Dios. Te ni catají de 
Pedro jiín Juan cuangoo de yiicuán. 
15Te ni jinúcoo de, te ni cajicán 
tahú de jehé ñáyuu un návaha 
na quívi Espíritu Santo ini anuá 
i jíjnáhan i. 16Chi ná tu quivi ya 
ini anuá ni tin i, chi máá-ni jee ní 
cajendute i jeé ní cacandíje i Jitoho 
yö Jesús. 1 Yicuán na te Pedro jiín 
Juan ni casoó de ndaha de xini i 
jíjnáhan i, te ni quivi Espíritu Santo 
ini anuá i. 

18Te ni jito Simón jeé súcuan 
cásoó apóstol ndaha de xini ñáyuu 
ún te súcuan quívi Espíritu Santo 
ini anuá i, te cúní de cuáha de 
xúhun núü tée apóstol návaha nihin 
de poder un núú. 1? Chi ni cahán de: 

Cúní na jée cuaha ní poder yáha 
núü na, návaha núu ndé ñáyuu soó 
ná ndaha ná xíni i te quivi Espíritu 
Santo ini anuá i, áchí de. 

20Yiicuán na te ni cahán Pedro 
jiín de: 

Na náa xúhun ró je jnahnú ndetú 
rð siquí jeé jéni ni ro jee jiín xúhun 
te cuu cuaan ró táhi jeē véji nuú 
Yaá Dios. 21 Ma nihín tahú ro jeé 
sáha ró jniñu yáha, chi tu iyó 
ndáa anuá ro nuú Yaá Dios. 22Núu 
súcuan te jíni ñúhún jée stóo ro 
jnúhun jee jéni néé ni ro súcuan 
te cahán ndahú ró jiín Yáa Dios, 
te máá yá sanaa te cone cáhnu ni 
ya siqui jes jéni néé ni rō súcuan. 
23Chi jíní ri jeé cucuésún ni rō siquí 

jee sáha ri jniñu yáha. Te taca jéē 
neé jéni ni ró ni cunuú un jíín ró, 
achí Pedro jiín de. 

24Yicuán na te ni cahán Simón 
jiín de: 

Cacán tahú ni jéhé na jíjnáhan 
ní núü maá Jítoho yo návaha tú 
jnahnú ndetú na nájnúhun ni cahán 
ní, áchí de. 

25 Te Pedro jiín Juan ni cacahán 
cají de ndese cácandíje de jnúhun 
Yaá Dios. Te jeé cuánungoo de 
ichi ñúú Jerusalén, te tijni ndanúu 
Samaria ni canacani de jnúhun jeé 
jnáma ya ñayuu. 


Felipe jiín tée nación Etiopía 
26Yiicuán na te ni cahán ndajéhé 
maá Jítoho yo jiín Felipe: 

Quihin ichi te quihin rō ichi sur, 
ichi jeë quénda Jerusalén cuahán 
nde ñuu Gaza, áchí yá. 

Te ichi chúcuan chi máá ñuhun 
téhé cúu. 27 Te ni quihin Felipe 
ichi cuahán de. Te nde nación 
Etiopía ni quiji iin tēe eunuco jee 
ndíso jníñu de cúu de tesorero 
nuü ñáhan cúu reina ndácu jniñu 
nación Etiopía, nání ña Candace. 
Tée un ní quichiñúhún de Yaa Dios 
ñuu Jerusalén. 28 Te cuanuhun de 
néne de nuü carreta de, te cáhu de 
tutu jee ní tee Isaías, tee ni nacani 
jnúhun Yaá Dios nde jenahán. 29Te 
máá Espíritu ni cahán ya jiín Felipe: 

Cuáhán quíjnahan ro tée cuahán 
jiín carreta un. 

30Te ni jejnahan Felipe carreta 
un, te ni jini soho de jee cáhu tée 
ún tutu jee ní tee Isaías. Te ni 
cajnúhún de tée ún: 

¿A jéctihun ni ni jnúhun jeé cáhu 
ní chí tuú? áchí de. 

31 Te ni cahán maá tée un jíín 
Felipe: 

¿Te ndese jecúhun ni ná? Chi tú 
na tée castúhun núú ná ndese cúu 
ún, áchí de. 

Te ni cahán de jíín Felipe jee na 
cáa de conëne ndúú de jíín de ini 
carreta. 

32Te jnúhun cáhu de tutu ii un 
cáhán suhva: 

Nájnúhun lanchi jeē cuahán ti 
nuú cúú tr, súcuan ni casáha 
ñayuu jiín yá. 

Te nájnúhun ¿in londe quiti sáte 
jée tu ndáhyú ti, súcuan ni 
sáha ya, 

chi tú na vé ni cáhán cuiti ya ná 
ni cajicán i cuechi siqui ya. 

33 Te hora jeé ní cajéhe i jnúhun 

canu ya, tu ní cásáha ndaa i 
siquí ya jiín jnúhun ndaa, 

te ni cajehni i ya ini ñaytvi yáha. 

Te coo cuehé ñayuu candíje nuü 
yá jeé ma cánda ni ¿in ñayuu 
cahu i ñayuu ún. 

Achí. 

34 Y icuán na te ni cahán tée 
Etiopía un: 

Cava váha ni ní cachi ni núú 
ná, ¿ndé síqui cahán tée ni nacani 
jnúhun yáha? ¿A síquí maá de chí 
síqui ínga tee? áchí de jíín Felipe. 

35Yucuán na te ni nacani Felipe 
jnúhun vaha Jesús nuú tée ún, 
chi ni quejéé de ni castúhún de 
jnúhun jee ní cahu tee ún, jíín táca 
gá jnúhun jeé yosó núü tútu ya. 
36Te níní cuángoo de ichi ún te ni 
jinticoo de nuü ñúhun ndute, te ni 
cahán tēe Etiopía: 

Yaha ñúhun ndute ¿te á tú cuu 
cuandute ná? áchí de. 

37Te ni cahán Felipe: 

Cuu te núu cándíje nihin ni ndé 
jiín ini jiín ánuá ni táca jée ni sáha 
Jitoho yō Jesús jehe yo, achí de. 

Te ni cahán tee Etiopía: 

Cándíje ná jée Jesucristo cúu máá 
Séhe Yaa Dios, achí de. 

38Te ni sáha de jeé na jécuiñt 
carreta de, te ni nuu ndindúú de 
cuangoo de ichi véyí núü ñúhun 
ndute ún, te ni scuándute Felipe tée 
Etiopía. 39 Te nuú ní quendacoo de 
nuú ndúte, te Espíritu maá Jítoho 
yo ni sáha ya jeé ní ndoñúhún-ni 
Felipe. Te tée Etiopía vesú tuá ni 
jíto de nuú Felipe, te cúsif ni de 
cuahán de. Te ni nane Felipe ñuu 
Azoto. Te nácani de jnúhun ndese 
jnáma ya ñayuu, cuahán de tacá 
ñuu nde ni jinú de Cesarea. 


Jeé ní nasáma ini Saulo ni sáha 
Jesucristo 
(Hch. 22.6-16; 26.12-18) 


Te Saulo chi máni cáhán 
de jee cáhni de taca ñáyuu 

cácandíije i máá Jítoho yo, te 
jee yúcuan ní jehén de nuü sutú 
cujéhnu ga. ?Te ni jicán de carta 
jeé cahán jeé quihín de tacá vehe 
ii sinagoga ñuu Damasco te cuhni 
de tée ñahan jeé cácandije i Jesús, 
quiji de jíín i ñuu Jerusalén nuú. 
3Te ni quihin de ichi cuahán de. 
Te cuacuyajni de ñuu Damasco, te 
sanaa-ni te ichi ándiví ní stíndeé iin 
luz nuú de. *Te ni cotúú-ni de nuü 
ñúhun, te ni jini sóho de tin jnúhun 
cáhán jiín de: 

Saulo, Saulo, ¿najehe jíto xeén rō 
ruhú? achí. 

5Te ni cahán maá de: 

¿Na nihín cúu jeé cahán, Táta? 

Te ni cahán ya jiín de: 


242 


Máá rí cúu Jesús, te jee jíto xeēn 
rð ñayuu cácandíje i ruhú cúu jee 
jíto xeén rð ruhú. Te jee sáha ró 
súcuan cúu nájnúhun stiqui jeé tu 
jéndíje ti te jéñú yatá tí xini pulla, 
te súcuan stóho ti maá tí, achí yá. 

STe máá de chi quísi i de jeë yūhú 
de, te ni cahan de: 

Táta, ¿na vé cuní ni jéē sáha ná 
núu súcuan? áchí de. 

Te ni cahán maá Jítoho yo jiín de: 

Ndocuiñi, quivi ró ini ñuu, te 
yücuan íyó iin tée jeé cachi nuú rō 
na vé cúu jee cánuú sáha ró, achí 
yá. 

7Te tée cuangoo jíín Saulo, ni 
canaa ndasí ni de cájini soho de 
ndusu jeé cahán, te tu ní cájito cuiti 
de nuú jeé cahán un. 8 Yücuán na 
te ni ndocuiñí Saulo. Te ni nducú 
de coto de, te tuá cúu coto de, te ni 
cajnii tēe ún ndaha de ni jinūcoo 
jíín de nde ini ñuu Damasco. Te 
yücuan ní condee de uni quivi. Te 
tu ní cúu cuiti coto de, ni tú na vé 
ni yéji de, ni tú na vé ni jíhi de. 

10 Te ñuu Damasco néne iin tée 
cándíje, nání de Ananías. Te máá 
Jítoho yó ni steén ndijin ya maá yá 
nuú de te ni cahán ya jiín de: 

Ananías, achí yá. 

Te máá de ni cahán de jíín yá: 

Naun ní sáña, Táta, áchí de. 

11Te ni cahán maá Jítoho yo jiín 
de: 

Quihin ichi te quihin ro calle jeë 
naní Calle Derecha, te vehe Judas 
cajnúhun ró iin tee nání Saulo 
ñuu Tarso, chi jícán tahú de. 12 Te 
nájnúhun ni jito ndijin de jee maá 
ró, Ananías, ni jinú ro, te ni soó 
ró ndaha ró xíni de, te ni nanune 
tinuú de, áchí yá. 

13Yucuán na te ni cahán Ananías: 

Táta, cuehé ñayuu cácahan jeé tée 
yúcuan yóhyo jíto xeén de ñayuu 
cácandíje i níhín ñuu Jerusalén. 
14Te vijna ni quee de yahá, chi sutú 
cácujéhnu ni catejníñu de vēji de 
jnii de taca ñáyuu cácahán ndahú i 
jíín ní, áchí de. 

15Te ni cahán maá Jítoho yo jiín de: 

Cuáhán, chi máá rí ni nacaji tee 
un jée quihin de nacani de jnúhun 
ri nuü taca ñáyuu nación Israel jiín 
núü ñáyuu taca gá nación nde jiín 
núü taca rey. 16Chi stéén ri nuú de 
jeē cánuú ndoho de cuehe jnúndóho 
jeé siquí ri, achí yá. 

17 Yücuán na te cuahán Ananías. 
Te ni quivi de ini vehe nuü néne 
Saulo, te ni soó de ndaha de xini 
Saulo, te ni cahán de: 

Hermano Saulo, máá Jítoho yó 
Jesús, Yaa ní quenda ndijin nuu ní 
ichi jee véji ní, ni tají yá saña véji 
ná núü ni návaha na nánune tinúu 
ní, te návaha na cúnuú Espíritu 
Santo ya jiín ní, áchí de. 

18 Te ni nanune-ni tinúu Saulo, 
chi ni nungoo-ni nájnúhun soð 
chacá ní condihyú tinúú de ún. 

Te ni ndocuiñi de ni jendute de. 
19Yucuán na te ni nacaji de staa, 
te ni nanihin ni de. Te ni condee 
de jecu quivt jiín tée cácandije jeé 
cáyücú ini ñuu Damasco. 


Jee ní nacani Saulo jnúhun 
ini ñuu Damasco 
20Te ni quejéé-ni de nácani 
de jnúhun Jesús ini tacá vehe ii 
sinagoga, áchí de jeé Jesús cúu 
Séhe Yaá Dios. 21 Te taca ñáyuu 
ni cajini sóho jnúhun cáhán de ni 
canaa ni i, te ni cacahán i: 


HECHOS 9 


¿A násüu tée yáha cúu jes yóhyo 
jíto xeen de taca ñáyuu Jerusalén 
jes cájican tahú nuú Jesús? Te siquí 
yúcuan ní quee de yáha jéé cúhni 
de ñayuu cácandije, te quihin de 
jíín i nuü sutú cácujéhnu núú, áchí i. 

22Te víhyá gá ni nacani Saulo 
jnúhun ya, te ni steén cají de jeé 
Jesús cúu Cristo, Yaā ní jeni Yaá 
Dios jeē jnáma ya yohó. Te tée 
hebreo jeé cáyücú ñuu Damasco, tu 
ní cánihin de modo cahán de jeé tu 
íyó ndáa jee cahán Saulo. 


Jee ni cácu Saulo nuú 
jnáhan de hebreo 


23 Te ni yáha cuehé quivi. Te 
jnáhan de hebreo ni casquíjnáhan 
jnúhun de jeë cáhni de Saulo. ?4Te 
ni nihin Saulo jnúhun jee cándito 
de nduú ñuú táca yéhyí pared jee ní 
condúú ndihyú ñuu ún. ?S Yücuán 
na te iin jecuáá te tee cácandíije ni 
caquihin de Saulo, te ini iin jica 
cáhnu ni cascúun de Saulo jicá 
pared ún, te súcuan ni cácu de. 


Jeé ní najinú Saulo ñuu Jerusalén 

26Te nui ní najinú de ñuu 
Jerusalén, te cúní de najnáhan de 
jíín tée cácandíje. Te ni cayúhu 
tée un ní cajito de Saulo, chi tu ní 
cácandije de jeé ní nduu Saulo tée 
cándíje nuú Jesús. 27 Te Bernabé 
cuahán de jíín Saulo nuú cáyticu 
tée apóstol, te ni nacani de jnúhun 
nuú tée ún ndese ni jini Saulo nuú 
maá Jítoho yó ichi nuú cuahán de, 
jíín jée ni cáhan ya jiín de, jíín jée 
jéhnu-ni ni nacani de jnúhun Jesús 
ini ñuu Damasco. 28 Te ni condee 
Saulo ñuu Jerusalén ni jica de jíín 
táca tée apóstol. ?9Te jéhnu-ni ni 


HECHOS 9, 10 


nacani de jnühun máá Jítoho yo. Te 
jnáhan ñuu de hebreo jeé cácahan 
yuhu griego, ni castáhan jnáhan 
jíín de, te máá tée un cácuni de 
cahni de Saulo. 3°Te ni cajini tácá 
hermano cácandíje, te ni cajendéca 
de Saulo nde ñuu Cesarea. Te 
yücuan ní canatají de Saulo 
cuanuhun de nde ñuu de Tarso. 

31Te ñayuu cácandije Jesús jeé 
cáyücú Judea jiín Galilea jiín 
Samaria, tuá ni cájito xeén ñayuu 
i. Te ni ije ga i jíín jnúhun ya, te 
cándiso iyo i nuú maá Jítoho yo. Te 
Espíritu Santo ni chindéé ñáhán yá 
i te ni nducuehe ga i. 


Jee ní nduvaha Eneas 


32Te taca lado jécondéhe Pedro 
ñayuu cácandíje, te suni ni 
jecondehé de ñayuu cácandíije 
cáyúcú ñuu Lida. $3 Te yúcuan ní 
jini de nuú fin tee nání Eneas jee ní 
cuu uná cuiya cáa de chi ni ijin de. 
34Te ni cahán Pedro jiín de: 

Eneas, Jesucristo cúu Yaá 
nasávaha ya rohó. Ndocuiñt te 
natuu rð yuu ró, áchí de. 

Te ni ndocuiñt-.ni tee ún. 35 Te taca 
ñáyuu cáyücú ñuu Lida jiín ndúhva 
Sarón ni cajito i jeē ní nacaca Eneas, 
te ni casquéndoo i taca jnúhun jeé 
tu íyó ndáa te ni cacandíje i máá 
Jítoho yo. 


Jeë ní natecu Dorcas 
36Te nde ñuu Jope ni iyo iin 
ñahan cándíje, nání ña Tabita, te 
nuú yúhu griego nání ña Dorcas. 
Te ñahan yáha máni jniñu váha ni 
sáha ña, te ni sáha ña caridad ni 
chindéé ñáhán ña ñayuu cúmani 
nuú. 37 Te tiempo yúcuan ní quejéé 

cuéhyi jiín ña, te ni jihi ña. Te ni 
cascúchi i ndiyi ún, te ni cajequin 

i ndiyi un ndé ini cuarto xini véhe. 
38Te yajni íne ñuu Lida jiín ñuu 
Jope, te tée cácandíije ñuu Jope ni 
cajini jnúhun de jeé néne Pedro ñuu 
Lida, te ni catají de uü tee cuacana 
de Pedro, te ni cacahán de: 

Ma cucuéé ní na quíhín yachi yo 
ñuu Jope, achí de. 

39 Yiicuán na te ni quihin Pedro 
ichi cuahán de jíín tée ún. Te nuú 
ni jínú de, te ni cacoo tée un jíín de 
nde xini véhe nuú catú ndíyi ún. Te 
tacá ñahan viuda ni candicó ndúu 
ña de cándahyú ña, te cástéén ña 
tacá sahma jíín tícachi jéē ni sáha 
Dorcas te ni saja ña nde na técu 
ña. “Yicuán na te ni ndacu Pedro 
jniñu jee na quéndacoo ndihi ñayuu 
ún quingoo i nde yatá véhe. Te ni 
jecuiñi yití de ni jican tahú de, te 
ni nandió cóto de nuú catú ndíyi ún, 
te ni cahán de: 

Tabita, ndocuiñz ní, áchí de. 

Te máá ña ni ndacoto-ni ña te ni 
jito ña nuü Pedro, te ni nucóo-ni 
ña. Te ni jnii de ndaha ña, te ni 
ndonehen de ña. Yiicuán na te ni 
nacana de xini ñáyuu cácandíje nde 
jiín ñahan viuda ni ndívicoo i, te 
ni steén de ña nuü i jeé ní natecu 
ña. Te ni jité jnúhun jniñu yáha níf 
ñuu Jope cuahán, te cuehé ñayuu 
ni cacandíje ijnúhun máá Jítoho yo. 
43Te cuehé quivi ni ndóo Pedro ini 
ñuu Jope, néne de vehe iin tée sáha 
curtir fi, nání de Simón. 


Pedro jiín Cornelio 


1 Te ini ñuu Cesarea ni iyo 
iin tée nání Cornelio, ni 
cuu de capitán grupo soldado jeé 

naní Italiano. ?Te cúu de tée ndíso 
1yo nuú Yaā Dios nde jiín ndihi 
ñayuu vehe de, te y0hyo caridad ni 
tée cúu de, chi jéhe de xúhun núü 
ñáyuu hebreo cándoho ndáhú, vesú 
nasúu tée hebreo cúu de. Te níní 
jícán tahú de nuú Yaá Dios. *Te 

tin quivi ni steén ndijin ya nuú tee 
yáha nájnúhun cahuni jehíni, te 

ni jito de jeé fin ndajéhé maá Yáa 
Dios ni quivi ya nuú néne de. Te ni 
cahán ya jiín de: 

Cornelio, achí yá. 

4Te máá de ni ndacoto våha de 
nuü ya, te ni yúhú de. Te ni cahán 
de: 

¿Na vé cuní ni, Táta? achí de. 

Te ni cahán ya jiín de: 

Je chíhi Yaa Dios cuenta jeé jicán 
tahú ro jiín jée sáha ró caridad. 
5Vijna te tají ró jecu tée na quíngoo 
de nde ñuu Jope, quicana de Simón 
jeé suni nání de Pedro, na quíji de. 
6Chi néne núu de vehe tocayo de 
Simón, tee sáha curtir ñii, te ndéé 
vehe ún yajni yumar. Te máá de 
castúhun núü rō na vé cúu inga jeé 
cánuú sáhá ró, áchí ndajéhé ya. 

7Te ndajéhé ya jeé ni cáhan jiín 
Cornelio, cuahán-ni ya. Te ni cana 
de uŭ mozo de jíín iin soldado jeé 
yiñúhún núú Yaá Dios, chi cúcáhnu 
ni de jeé squícu váha tée ún. $Te 
ni nacani ndihi de jnúhun nuu taca 
tée ún, te ni tají de cuangoo nde 
ñuu Jope. 

“Te inga quivi un cájica de ichi 
cuangoo de, te cuacuyajni de ñuu 
Jope. Te je yajni cahuxi uŭ cúu, te 
suu hora un ní caa Pedro siquí véhe 
chi cándaa, te yücuan cácan tahú 
de. "Te ni quee sóco chiji de, te ni 
cuni de caji de staá. Te sáá cásáha 

ña ndeyu te ni steén ndijin yá nuú 
de. Te ni jito de jeé núne andiví. 
Te ni jito de nájnúhun iin sahma 
manta jité cáhnu te núhní jnáhan 
ndicúún punta, te ni cuun véji nuü 
de. 12Te chiji un cáñúhun ndinuú 
quiti, tacá quiti cúún ndaha jíín 
táca cóo jiín táca quiti cándava. 
13Te ni jini soho de ¿in jnúhun ni 
cahán: 

Pedro, ndocuiñ te cahni rō tacá 
quiti jiña, te caji ro tł, áchí. 

14Te ni cahán Pedro: 

Ma cáji na, Táta, chi tu yéji cuiti 
na táca quiti jee cahán ley ni jée tú 
váha caji na tí, chi nájnúhun jeé tu 
cáhiyo ndoo ti nuü ní, áchí de. 

15Te ni cahán tucu jnúhun un jíín 
de: 

Achí rí jeé iyó váha caji ro tacá 
quiti jiña, chi ni sándoo ri, te ma 
cahán maá ró jeé tu cáhiyo ndoo 
ti, áchí. Te súcuan ni steén cají yá 
nuü de jee cúu quihin de nuü ñáyuu 
vesú násüu jnáhan ñuu de hebreo 
cúu. 

16Te uni jínu ni cahán súcuan jíín 
de. Te sahma un ní ndaa cuanuhun 
andiví. 17Te níní nácani ndasí ni 
Pedro na vé cuní cahán jee ní jito 
ndijin de ún, te ni jinúcoo-ni tée ni 
tají Cornelio, cácajnúhún de vehe 
Simón nde ni jinücoo de yéhyí tée 
ún. 18 Te cácahán jee de cácajnúhún 
de núu yücuan ndéé Simón jee suni 
nání de Pedro. 1*Te níní nácani ga 
ni Pedro siquí jeé ní jito ndijin de 
ún, te Espíritu Santo ni cahán ya 
jiín de: 

Ni quecoo uni tée cánanducú 
róhó. 20 Ndocuiñi te nanuu ró, te 
ma cáni ni ro jee tú vaha quihin ro 
jiín de, vesú nasúu jnáhan ñuu ro 

hebreo cácuu de, chi máá rí ni tají 
rí de véjicoo de, áchí yá. 

21 Yücuán na te ni nanuu Pedro 
nuü tée ni tají Cornelio, te ni cahán 
de: 

Máá ná cúu tée cánanducú ní. 
¿Te na siqui véjicoo ní núü na núu 
súcuan? áchí de. 

22Te ni cacahán mozo un: 

Cornelio, tée cúu capitán, ni tají 
de sañá. Te tée ndaá, tee ndíso iyo 
nuú Yaå Dios cúu de, te táca ñáyuu 
hebreo suni cácahān i jeē tée vaha 
cúu de. Te ni cahān iin ndajéhé 
yā jiín de jeē na cána de níhín jéē 
ní vehe de te chusóhó de jnūhun 
cahān ni jíín de. 

23Yūcuán na te ni cahān Pedro 
jiín mozo un jée na cúcoo de ini 
vehe ún, te ni candóo de yúcuán. 
Te nuü ní cundijin, te ni quihin 
Pedro ichi cuahán de jíín mozo 
un. Te suni cuangoo jecu hermano 
cácandije ñuu Jope jiín de. 

24Te nde inga quivi ni jinúcoo de 
ñuu Cesarea. Te Cornelio ndétu de 
jinūcoo Pedro, chi ni nastútú de 
táca jnáhan de jíín táca amigo de 
jeé quijnáhan váha ga de jíín. 25Te 
nuü ni jínú Pedro jijnáhan de, te 
ni quenda Cornelio ni cahán de 
jíín Pedro, te ni jecuiñz yití de jee 
chiñúhún de Pedro nuú. 26Te Pedro 
ni ndonehen de Cornelio, te ni 
cahán de: 

Ndocuiñt ní, chi sañá suni iin 
tée-ni cúu ná, áchí de. 

27 Te cándajnúhún de ni quívicoo 
de ini vehe. Te ni jito Pedro jeé 
cáyücu cuéhe ñayuu ini vehe de. 
28Te ni cahán Pedro jiín ñáyuu ún: 

Je cájini váha ni jíjnáhan ní jée 
ley jeé cánevaha saña ñáyuu hebreo, 

cáhán jeé tú váha jee quijnáhan ná 
jíín ní quívicoo ná vehe ní síqui jeé 
cúu ní ñáyuu síin nación. Te Yaa 
Dios chi ni steén yá nuú na jéē ma 
cujéé ni na núü ní tin ñayuu. 2 Jeë 
yúcuan cúu jeé véji-ni ná, chi ni 
cana ní sáña, te tu ní sájée ni ná. Te 
na cájnúhun ná nihín, ¿na sigui ni 
cana ní sáña? áchí Pedro. 

30Yūcuán na te ni cahán Cornelio: 

Vijna íyó cúün quiví nájnúhun 
máá hora yáha jée cúu cahuni 
jehíni, te ndite ni ná chi súcuan 
chiñúhún ná nui ya, te jicán 
tahú na ini vehe ná. Te ni quiji 
iin ndajéhé yá nuú ná, te ndíndeé 
sahma ñúhun ya. 31 Te ni cahán ya 
jiín ná: Cornelio, je ni jini soho Yaa 
Dios jeé jicán tahú ro, te chíhi ya 
cuenta jeé sáha ró caridad. 32 Núu 
súcuan te tají ró mozo na quíngoo 
de ñuu Jope quicana de Simón jeé 
suni nání de Pedro, na quíji de 
nuú ro. Chi tée un néne de vehe 
tocayo de Simón, tée sáha curtir 
ñii, te yajni yumar ndeé vehe de. 
Te quee tée ún te castúhún de nuú 
rð jnúhun cánuú, áchí yá jiín ná. 
33Súcuan ni cuu te ni tají-ni ná 
mozo na cuajécoo de cana de níhín, 
te na cútahu ná, chi vaha ni sáha ní 
jée véji ní. Te vijna ni candutútú ná 
yāha návaha taca ná cuni soho ná 
ndihi jnúhun Jitoho yo Yaá Dios jeé 
ni jéhe ya cahán ní, áchí de. 


Jee ní nacani Pedro jnúhun 
ya vehe Cornelio 


34Yucuán na te ni cahán Pedro: 

Vijna te ni jini vaha ná jée Yaá 
Dios inuú-ni sáha ya jiín táca ñáyuu, 
cúu ñayuu hebreo jiín ñáyuu taca 
gá nación. $5Chi cúsii ni ya jiín 

ñáyuu tacá-ni nación núu cándiso 
tyo i nuú ya te cásáha i jniñu ndaa. 
36Chi ni cahán ya jiín ñáyuu Israel 
jeé ndívicoo taca ñáyuu nuü jnúhun 
mani ya jiín i sáha Jesucristo. Te 
máá yá cúu Jitoho taca yóhó. 37 Máá 
ní je cájini ní ndese ni cuu. Chi 

ná ni jinu ni nacani Juan jnúhun 
jíín jée ni scuándute de ñayuu, te 

ni quejéé Jesús nácani ya jnúhun 
nde Galilea, te ni jité jnúhun un 

níí cáhnu Judea. 38 Te cájini ni jéē 
Yaá Dios ni jéhe ya Espíritu Santo 
jiín poder nuú Jesús, Yaá ní jehnu 
ñuu Nazaret. Te cájini ni jée ní 

jica cuu ya ni sáha ya jniñu váha, 

te ni nasávaha ya taca ñáyuu jeé 
cándoho i sáha jexeén, chi Yaa Dios 
ni chindéé ñáhán yá Jesús. 39Chi 
máá ná cánacani cájí ná jnúhun 
tacá jniñu ní cajito ná ní sáha ya nií 
cáhnu Judea jiín ini ñuu Jerusalén. 
Yücuán na te ni cajehni i ya, chi 

ni cata caa i ya jicá cruz. “O Te Yaá 
Dios ni nastécu ya maá Jesús nuú 
uní quivt, te ni ndiji ya nuü na ní 
cajito ná núú ya ni sáha Yaa Dios. 

4 Te tu ní quíji ya nuú tācá inga 
ñayuu, chi nuú maá-ni taca ná jeē 
jé ni nacaji Yaa Dios saña jéē nácani 
ná jnúhun tacá jniñu jee ní cajito 
ná. Chi ni cayeji na stáa ni cajihi ná 
ndute jíín yá ná ni nane ya jee ní 
natecu ya. Te ni ndacu ya jniñu 
nuü na jíjnáhan ná jée na nácani ná 
jnúhun ya nuu taca ñáyuu te cahán 
cají ná jee maá Yáā Dios ni jeni ya 
Jesús jee sándaá ya jniñu ñayuu 
cátecu jiín ñáyuu ní cajihi. 43Chi 
jnúhun Jesús cúu jee ní cacahán 
taca tée ni canacani jnúhun Yaa 
Dios nde jenahán. Chi ni cacahán 
de jeé taca ñáyuu jee candíje i 

Jesús, cone cáhnu ni ya nuü cuéchi 
i, áchí Pedro. 


Jeé ni quívi Espíritu Santo ini anuá 
ñayuu jeé násiú hebreo cácuu 

44Te níní cáhán ga Pedro taca 
jnúhun yáha te ni quivi-ni Espíritu 
Santo ini anuá taca ñáyuu cájini 
nahín jnúhun ya jeé cahán de. Te 
tée hebreo jeé ni jíniicoo jíín Pedro 
jeé suni cácandíije de Jesús, nahán 
ní canaa ni de ni cajito de jeé suni 
ni quivi Espíritu Santo ini anuá 
ñayuu jee násüú hebreo cácuu. 
46Chi ni cajini soho de cácahán 
ñayuu un síin yuhu, te cácahán 
i jeë yohyo cújéhnu Yaá Dios. 
47 Yücuán na te ni cahán Pedro: 

¿Ndé iin casi jeé ma cuándute 
ñayuu yáha? Chi ni quivi Espíritu 
Santo ini anuá maá i, nájnúhun ni 
quivi ya ini anuá maá yó, áchí de. 

48 Te ni cahán de jíín i jeé na 
cuándute i siquí jee ní cacandíje i 
Jesucristo. Yücuán na te ni cacahan 
ndahú i jíín Pedro jee na guéndoo 
de jecu quivi jiín i. 


Jee ní nacuaha Pedro cuenta nuü 

ñáyuu cácandíje ini ñuu Jerusalén 
1 1 Te tēe apóstol jiín táca 

hermano cáyücú Judea, ni 
canihin de jnúhun jeé súni ñayuu sfin 
nación ni cacandíje i jnúhun Yaá Dios. 
2Te cuanuhun Pedro ñuu Jerusalén. 
Te sava tée hebreo jeé cácandije de ya 
ni cacahán de nuú Pedro: 

3 ¿Najehé ni condee ní vehe ñayuu 
jee nástu ñáyuu nación yo cúu? Te 
ni yeji ni jíín i, áchí. 

4Yūcuán na te ni nacani cájí 
Pedro jnúhun nuú tée ún ndihi 
ndese ni cuu siquí tée sfin nación: 

5Néne ná ñuu Jope. Te níní jícán 
tahú na, te ni steén ndijin ya nuú 
ná, te ni jito ná nájnúhun ¿in sahma 
manta jité cáhnu jee nuhní jnáhan 
ndicúún punta, te nde ichi ándiví 
ní cuun ni quiji nuú ná. Te ni jito 
váha ná, te ni jini na jée chíji un 
cáñúhun quiti cúún ndaha jíín quiti 
xéén jíín cóð jiín quiti cándava. "Te 
ni jini soho ná ¿in jnúhun ni cahán 
jiín ná: Pedro, ndocuiñt te cahni 
rð tācá quiti jiña, te caji rō tł, áchí 
jíni ná. 8Te ni cahān ná: Ma cáji na, 
Tátā, chi tu yéji cuiti na táca quiti 
jeē cahán ley ni jéē tu cáhīyo ndoo 
ti nuü ní, áchí ná. ? Yücuán na te 
jnühun jes véji nde andiví ní cahan 
tucu jíín ná: Ni sándoo máá rí tł, 
te ma cahán gå ro jeē tu cáhiyo 
ndoo ti, áchí jíni ná. Te uni jínu 
ni cahán súcuan. Yücuán na te ni 
ndaa sahma un cuánuhun andiví. 
11Te hora un ní jinücoo uni tée vehe 
nuú ni cóndee ná un, cánanducú de 
sañá, te iin jnáhan ñuu de Cesarea 
ni tají de véjicoo de. 12 Te máá 
Espíritu ni cahán ya jiín ná jee ma 
cáni ni na jée tú vaha quihin na 
jíín de. Te suni iñú hermano yáha 
ní jengoo jíín ná, te ni quívicoo 
ná ini vehe tée nání Cornelio. 1 Te 
tée un ní nacani de jnúhun nuú na 
jíjnáhan ná jée ní jito de iin ndajéhé 
Yaá Dios, índichi yá ini vehe de, te 
ni cahán ya jiín de: Tají ró jecu tee 
na quíngoo de ñuu Jope, quicana 
de Simón jeé suni nání de Pedro, na 
quíji de. 14Te tée ún cachi de nuú 
ró ndese jnama Yaá Dios rohó jíín 
ndihi ñayuu cáyūcú vehe ró, áchí 
yá. Achí Cornelio jiín ná. 18Te nuú 
ní quejéé ná cahán na, te ni quivi-ni 
Espíritu Santo ini anuá i jíjnáhan 

i, nájnúhun ni quivi ya ini anuá 
maá yó xihna ga. 16Yūcuán na te 

ni nucúhun ni na jnúhun ni cahán 
maá Jítoho yo: Jendaá jee maá 
ndute-ni ni scuándute Juan ñayuu. 
Te róhó jíjnáhan ró chi nájnúhun 
cuandute ró jíín Espíritu Santo, cúu 
jeé cóndee ya ini anuá ro, achí yá. 
17Te suni ni jéhe Yaá Dios Espíritu 
yá nuú maá i nájnúhun ni jehe ya 
nuú maá yó jeé cácandije yó Jítoho 
yo Jesucristo. Núu súcuan ¿te ndé 
tin cúu ná jée cási ná jniñu jee sáha 
Yaa Dios? áchí Pedro. 

18Súcuan ni cajini soho de jnúhun 
yáha, te tuá ni cácahán de nuú 
Pedro, chi sa suhva ni cacahán de 
jee yóhyo cújéhnu Yaa Dios. Te ni 
cacahán de: 

Suni ni jehe Yaá Dios jnúhun jeé 
na nácani ni ñayuu tåca gá nación 
jeé stóo i cuéchi i návaha cotecu i 
níí cáni núu súcuan, áchí de. 


Ñayuu cácandíje ini ñuu Antioquía 

19Te quivi ní cajehni de Esteban 
ni quejéé de cájito xeén de ñayuu 
cácandije, te jee yúcuan ní cajitée núu 
ñayuu un táca ñuu cuangoo i, te ni 
jinúcoo i Fenicia jiín Chipre jiín ñuu 
Antioquía. Te ni canacani i jnúhun 
vaha ya nuü máni jnáhan hebreo i 
jeé cáyücu yúcuan, te tu ní cánacani 
i jnühun ya nuú ínga ñayuu. 2% Te 
jecu tée cácandije jeé cáyúcu Chipre 
jiín ñuu Cirene ni jinúcoo de ñuu 
Antioquía, te suni nuú ñáyuu tacá 
nación jeé tu cájiniijnúhun ya ni 
canacani de jnúhun máá Jítoho yo 
Jesús jeé jnáma ya i. 21 Te máá Jítoho 
yo ni chindéé ñáhán yá de, te cuehe 
ñayuu ni castóo i jniñu jee tu íyó 
ndáa te ni cacandíje i máá Jítoho yo. 

22Te ñayuu cácandíje ini ñuu 
Jerusalén ni cajini jnühun i, te ni 
catají i Bernabé cuahán de nde 
ñuu Antioquía. Te nui ni jínú 
Bernabé yücuán, te ni jini de jee 
yóhyo váha ni sáha Yaā Dios jiín i, 
te ni cusit ndasí ni de. Te ni stihví 
ni de taca ñáyuu un jée jiín ini jiín 
ánuá i na cóndihvi ni i squícu vaha 
i nuü maá Jítoho yo, te ma náyuhú 
i. 24Chi tée vaha cúu Bernabé, te 
ni cunuú Espíritu Santo jiín de, te 
cándfje nihin de. Te ni cacandíje 
cuehé ñayuu nuú maá Jítoho yo ni 
sáha de. 

25Yucuán na te cuahán de nde 
ñuu Tarso cuananducú de Saulo. 
Te ni nanihin jnáhan de jíín Saulo, 
te ndéca de tée un ní ndee de ñuu 
Antioquía. ?6Te níí iin cuiya ni 
candutútú de jíín ñáyuu cácandije 
yúcuán, te ni castéén de jnúhun ya 
nuü cuehé ñayuu. Te ñuu Antioquía 
cúu nuú xíhna ñúhún gá ni 
caconaní ñayuu cristiano siqut jeē 
ní cacandíje i Cristo. 

27Te suni tiempo un ní quendacoo 
tée cánacani jnúhun Yaa Dios 
ñuu Jerusalén cuangoo de nde 
ñuu Antioquía. ?8Te iin jnáhan 
de jee naní Agabo ni ndocuiñt 
nuú hermano cácandije. Te ni 
steén Espíritu Santo nui de, te ni 
castúhún de jeé cóo iin jnamá xeen 
nií cáhnu. Te ni cuu jnama ún iin 
parte tiempo jeé ní ndacu Claudio 
jniñu jee ní cuu de rey. ??Yücuán 
na te ni candajnúhun tée cácandíije 
ñuu Antioquía jee cuáha iin iin de 
nasaa canda de cuáha de te tají 
de quihin cotecu hermano cáyúcú 
Judea. %%Te súcuan ni casáha de. Te 
ni catají de Bernabé jiín Saulo ni 

cajendéca de nuú tée jéhnu cándiso 
jníñu nuú ñáyuu cácandije cáyucú 
Judea. 


Jeé ní jehni Herodes Jacobo, te 
ni chune de Pedro vecáa 


z 


1 Te suu tiempo un ní quejéé 
rey Herodes jíto xeën de 
sava ñayuu cácandije. ?Te ni ndacu 
de jniñu jeé jiín espada na cáhni i 
Jacobo fani Juan. 3Te ni jini de jeé 
ní cacusit ni tée hebreo jeé ni sáha 
de súcuan, te jeé yúcuan suni ni jnii 
de Pedro. Te máá quívt un ní cuu 
vico jeé yéji ñayuu pan jee tu yíhi 
levadura. “Te nuu ní jnii de Pedro, 
te ni chune de vecáa, te ni jeni de 
cuün grupo soldado jeé cóndito 
Pedro, cuún cuún soldado cúu jeé 
fin iin grupo. Chi cúní Herodes 
jeé na yáha vico un jée cúu vico 
pascua te quenehen de Pedro vecáa 
un stéén de nuú ñáyuu cuehe. 5Te 
súcuan íne Pedro vecáa, te cándito 
soldado un de. Te ñayuu cácandíije 
chi mhin ni cajicán tahú i jehe 
Pedro nuú Yaá Dios jeé na cácu de. 


Jeé ní quenehen Yaá 
Dios Pedro vecáa 

6Te jéni ni Herodes jeé na 
cúndijin inga quivi te quenehen de 
Pedro vecáa, te stéén de nuú ñáyuu 
un núú. Te núhní Pedro jiín úü 
cadena, cátú de quíxí de méhñu úü 
soldado jecuáá ún, te suni cáhiin 
ga soldado cándito yéhyí vécaa ún. 
7Te suu jecuáá ún te sanaa-ni te ni 
jinú iin ndajéhé maá Jítoho yo, te 
ni ndindeé ini vecáa. Te ni squíhi 
ya Pedro, te ni natahú ni de. Te ni 
cahán ya: 

Yachi ndocuiñt ro, achí yá. 

Te cadena nuhní ndaha de un ní 
canandaji-ni. 8Te ni cahán ndajéhé 
yá jiín de: 

Nacuhni nihin chiji ró, te nuquíhi 
ró ndíjen ro, achí yá. 

Te súcuan ni sáha de. Te ni cahán 
tucu ndajéhé ya jiín de: 

Condii ticachi ró, te condiquin ro 
ruhú na quíhín yo, achí yá. 

9Te ni quenda de ndíquín de ya 
cuahán de jíín yá, te jéni ni de jee 
násúu jéndaá cúu jee sáha ndajéhé 
yá jiín de, chi jéni ni de jeé tin jeē 
ni stéén ya jíto ndijin de cúu. 10 Te 
ni yāha ya jiín de uú nuú cándito 
soldado. Te ni jinú ya jiín de yéhyí 
cáa nuú quénda de caca de calle, te 
yéhyí un ní nune ii-ni máá. Te ni 
quenda ya jiín de, te ni yāha de iin 
calle cuahán de. Yücuán na te ni 
cujiyo-ni ndajéhé yá nuü de cuahán 
ya. Te ni nducájí ni Pedro te ni 
cahán maá ní cahán iin de: 

Vijna te ni jini ndaa ri jee ní tají 
máá Jítoho ri ndajéhé ya ni quiji, te 
ni jnama ya ruhú nuú Herodes jiín 
núú taca ñáyuu hebreo jeé cácuni i 
sáha xeen i jíín rí nuú, áchí de. 

12Te nuú ní jini de jeé ni cácu 
ndije de, te ni quihin de ichi 
cuahán de vehe María naná Juan 
jeé suni nání de Marcos. Te yúcuan 
cáhiin tútú cuéhe ñayuu cájican 
tahú i jehē Pedro. 1 Te cáhán Pedro 
ni jinú de yéhyí fuera, te iin súchi 
síhí nání Rode cuahān i jeé cúni i 
núu ndé ¿in cúu jeé cahán. Te ni 
nacuni i tachi Pedro, te jeé ní cusi 
ni i te tu ní núne i yéhyí un, chi ni 
nandió cóo i te jínu i ni ndivi i ini 
cuarto. Te ni castúhún i jee ní quee 
Pedro índichi de yéhyí fuera. 1 Te 
ni cacahán jiín i: 

Jeé cahán neé ró, achí. 

Te máá i nihin cáhán i jee maá de 
cúu. Yücuán na te ni cacahán: 

Ndajéhé yá jee ndíto Pedro cúu 
núu súcuan, áchí. 

16Te víhyá ga cahán Pedro. 
Yücuán na te ni canune i yéhyí, te 
ni canacuni i nuú de, te nahán ní 
canaa ni i cájito i. 17 Te máá de ni 
sáha de ndaha de jeé ma cúvaá 
gå i, te ni castúhún de ndese ni 
quenehen máá Jítoho yó de vecáa. 
Te ni cahán de: 

Castúhun núü Jacobo jiín nút 
táca gá hermano jeé ní quenehen 
ya ruhü vecáa, áchí de. 

Te ni quenda de cuahán de inga 
lugar. 

18Te nuü ní cundijin, te ni 
cacuvaá teyí soldado jeé tuá Pedro. 
19 Te ni ndacu Herodes jniñu jeé 
na nánducú váha i Pedro. Te tu 
ní cánanihin i de, te nuú ní cuu 
ni stichí de soldado jijnáhan, te ni 
ndacu de jniñu jeé na cúü. Yücuán 
na te ni quenda Herodes Judea 
cuahán de ñuu Cesarea, te ni 
condee de yiicuán. 


Jeé ni jíhī Herodes 

20Te yohyo ni quit ni rey Herodes 
nuü ñáyuu ñuu Tiro jiín ñuu Sidón. 
Te ñayuu un ní candajnúhún i jeé 
inuú-ni quívicoo ndihii nuú rey un. 
Te ni casáha i amigo i jíín Blasto, 
tee cújéhnu jéjniñu nuü rey un. Te 
ni cacahán ndahú i jíín de jeé na 
cáhán ndahú de jíín rey un jéé na 
ndée ni de jíín i. Chi nde ñuu maá 
rey un cájeen i jeé cáyeji i. 21 Te 
ni jeni Herodes iin quivī. Te ni 
nucúhun de sahma yíñúhún de, te 
ni cucóo de mesa nuú ndácu de 

jniñu, te ni cahán de ¿in jnúhun 
jehú ni cajini sóho i. 22Te ñayuu un 
ní caquejéé i cácaháan jee i jnúhun 
yiñúhún jíín de: 

Nasúu tée-ni cúu ní, chi ¿in yaá 
cúu ní, áchí i jíjnáhan i. 

23Te máá hora un ní sáha-ni tin 
ndajéhé maá Jítoho yo jee ní jnii 
iin cuehyt xeén rey Herodes, te 
ni cayeji tindacú de, te ni jihi de, 
chi ni sandúxí-ni de máá de te tu 
ní cáhán de jeé Yaá Dios cúu jeē 
cujéhnu. 

24Te ni jité ga jnúhun máá 
Jítoho yo, te cuehé ndasí ñáyuu ni 
cacandíje i tacá-ni lugar. 

25 Te ni jinu jniñu jeë ní quindeca 
Bernabé jiín Saulo jee cótecu 
ñayuu Judea. Te ni quendacoo de 
Jerusalén cuanungoo de Antioquía, 
te cándeca de Juan jeé suni nání de 
Marcos cuahan jiín de. 


Jeé ní caquejéé Bernabé jiín Saulo 

caca cuu de nacani de jnúhun ya 
1 Te mēhňu grupo ñayuu 

cácandíje ini ñuu Antioquía 
ni cahiyo tée cástéén jiín tée 
cánacani jnúhun Yaá Dios, te 
cánaní de Bernabé, Simón jeé suni 
nání de Negro, Lucio ñuu Cirene, 
Saulo, jiín Manaén tee ni jehnu jíín 
inga Herodes jeé ní cuu gobernador 
Galilea. ?Te iin quivt jee cáhiyo 
ndite ni tee yáha cáchiñúhún de 
nuú maá Jítoho yo, te ni cahán maá 
Espíritu Santo jiín de: 

Cúní ri jeē sasíin ró Bernabé jiín 
Saulo na quíngoo de jniñu jee ní 
jeni ri de, áchí yá. 

3Yucuán na te ni cajicán tahú 
ndite ni de, te ni casoó de ndaha de 
xini Bernabé jiín Saulo, te súcuan ni 

catají de ndindúú tée ún cuanacani 
de jnúhun nuü taca ñáyuu. 


Jeé ní canacani Bernabé jiín 
Saulo jnúhun ya nde Chipre 

4Te ni sáha Espíritu Santo jeé íchi 
ñúŭ Seleucia cuangoo de. Te yücuan 
ní quívicoo de iin barco cuangoo 
de nde Chipre, ñuhun jeé íne síin 
nuú ndúte. *Te ni jinúcoo de ñuu 
Salamina nuü cájecuiñí barco, te ni 
canacani de jnúhun Yaa Dios ini tacá 
vehe ii sinagoga jnáhan hebreo de. 
Te suni cuahán Juan chindéé ñáhán 
jíín de. $Te ni cajica nuu de níf-ni 
Chipre nde ni jinúcoo de ñuu Pafos 
jeé suni íne nuú Chipre. Te yücuan 
ní cajini de nuú fin tée hebreo nání 
Barjesús. Te tée tásí cúu de, te cáhán 
stahú de jeé fin tée nácani jnúhun 
Yaá Dios cúu de. "Te tée tásí un 
jéjníñu de nuü gobernador Sergio 
Paulo, te tee ndíchí cúu gobernador 
ún. Te ni cana de Bernabé jiín Saulo 
jeé cúni nahín de jnúhun Yaā Dios. 

8 Te tée tásí un suni nání de Elimas. 
Te ndúcú ndéyí de casi de jeé ma 
cándije gobernador ún. *Te Saulo 
jeē suni nání de Pablo, ni cunuú 
Espíritu Santo jiín de, te ni ndacoto 
váha de nui tée tásí un. Te ni 
cahán de: 

Tée sáha jniñu néé stáhú náhán 
cúu ró, chi sēhe jexeén cúu ró te 
jési ro nuú tacá jniñu ndaa. Te 
tu jécuiñi ro jee sáca núu ró síqui 
jnúhun ndaá maá Jítoho yo návaha 
ma candíje ñayuu nuú ya. Te máá 
Jítoho yo stóho ya rohó vijna, te 
cucuáá ró jee ma cóto ga rō niandii 
jecu quivi, achí Pablo. 

Te ni cunee-ni nuú tée tásí un, te 
quéndaha quéhiyú de cuahán de 

ndúcú de ndé vé jníi ndaha de stéén 
ichi nuú de quinuhun de. ??Yücuán 
na te ni jini gobernador jeé súcuan 
ni cuu, te ni candíje de jnúhun máá 
Jítoho yo, te náa ni de jíni soho de 
jnúhun ya. 


Jeé ní coyücu Pablo jiín Bernabé 
Antioquía ndañúú Pisidia 

13Yúcuán na te ni quendacoo 
Pablo jiín Bernabé jiín Juan ñuu 
Pafos, te ni quívicoo de barco te 
cuangoo de ñuu Perge ndañúú 
Panfilia. Te yúcuan ní cusíin Juan, 
te cuanuhun de ñuu Jerusalén. 14Te 
ni quendacoo Pablo jiín Bernabé 
ñuu Perge cuangoo de, te ni jinūcoo 
de ñuu Antioquía ndañúú Pisidia. 
Te quivi ndétatu ní quívicoo de ini 
vehe ii sinagoga, te ni cacucóo de. 
15Te ni cahu tutu ley ya jiín tutu 
ní catee tée ni canacani jnúhun 
ya nde jenahán. Yücuán na te tée 
cácujéhnu ini vehe ii sinagoga, 
vii-ni ni catají de tée cahán jiín 
Pablo jiín Bernabé: 

Amigo, núu íyó jnúhun cahan 
ni jée stihví ni ni ñáyuu yáha, te 
cahán ní na cúni nahín i núu 
súcuan, áchí de. 

16Yucuán na te ni ndocuiñí Pablo 
te ni sáha de seña jiín ndaha de jeé 
nahín-ni coo ñayuu ún, te ni cahán 
de: 

Níhín jnáhan ñuu yo Israel jiín 
níhín tée jee suni cáchiñúhún ní 
Yaá Dios, cuni nahín ní jijnáhan ní. 
17 Máá Yáa Dios yohó ñáyuu Israel, 
ni nacaji ya jií yó jijnáhan de. Te 
níní jés cáyücu tátú de ñuu Egipto, 
te ni sáha ya jeé ní nducuehe de. 
Yücuán na te jíín poder maá yá 
ni quenehen ya de nación Egipto. 

18 Te uü xico cuiya ni cajica de nuú 
ñúhun téhé, te ni jendeyí ni yá jiín 
de jee ní castívi de. 19Te ni snáa 
yá uxa nación Canaán, te ni jehe 
ya ñuhun un núü taca jíí yo cúu 
tahú de. 20Yucuán na te ni jeni ya 
táca tée ni candacu jniñu nuü de 
nájnúhun cuún ciento uŭ xico uxi 
cuiyā, nde guivi ní cotecu Samuel, 
tée ni nacani jnúhun ya. ?' Yücuán 
na te máá ñáyuu un ní cajicán i 
iin rey, te ni jeni Yaá Dios Saúl 

ni ndacu de jniñu nuü i uii xico 
cuiya. Te yucún Benjamín séhe Cis 
ni cuu Saúl. 22 Te ni quenehen ya 
jniñu Saúl, te nijeni ya David ni 
cuu de rey nuü i. Te ni cahán cají 
yá jnúhun de: Cúsit ni ri jiín David 
sehe Isaí, chi sáha de taca jée cuní 
ri, achí yá. 

23Te cáhán ga Pablo: 

Te séhe yucün David ni cacu 
Jesús, Yaa ní jeni Yaa Dios jee 
jnáma ya yohó ñáyuu Israel, chi 
súcuan ni jejnúhun ya. ?4Te nde 
ná tu quejéé Jesús nacani ya 
jnühun nui ñáyuu, te ni nacani 
Juan jnúhun nuú taca jnáhan ñuu 
yO Israel jeē na nácani ni i jeē 
stóo i cuéchi i, te cuandute i. 25 Te 
nuú cuácuyajni jee cúü Juan, te 
ni cahán de: Cándeétu ró jée quíji 
Cristo, te jéni ni rð jeé ruhú cúu, 
te nasúu rí cúu. Chi quiji ya, te 
cújéhnu ndasí yá jeé ni ndijén yá tu 
cújéhnu ri tava rí, achí de. 

26 Amigo jijnáhan ní, taca níhín 
jée cácuu yó séhe yucun Abraham 
jiín táca níhín jée suni cándiso 
1yo ní núü Yaa Dios, chi cúní Yaa 
Dios jeé na cúni yo jnuhun yáha 
jee cáhán ndese jnáma ya yohó. 

27 Chi taca ñáyuu ñuu Jerusalén 

jiín táca tée cácujéhnu nuu i, tu ní 
cájecühun ni i jeë Jesús cúu Cristo, 
Yaa ní jeni Yaā Dios jeē jnáma ya 
yohó. Te ndijnahan quiví ndétátu 
ní cajini sóho i jnühun ni cacahu 
jeē ní catee tée ni canacani jnúhun 
Yaā Dios nde jenahán. Te vēsú 
súcuan te tu ní cájecúhun ni i, te 
ni candonda i ni cacahán i jeé na 
cúü ya. Te súcuan ni casquícu i siqui 
taca jnúhun jeé ní cacahán tée ni 
canacani jnúhun ya nde jenahán. 
28 Vēsú tu ní cánihin i ni tin cuéchi 
sigui ya jeé cúu ya, te ni cacahán 
nihin i jíín Pilato jeé na cúü ya. 
29Te ná ni jinu ni squícu siquí yá 
táca jnúhun cáhán nuü tútu ii, te 
ni casnúu de ya jicá cruz, te ni 
cachindúji de ya iin yau ní jete jicá 
cáva. 3%Te ni sáha Yaá Dios jeé ní 
natecu ya. 31 Te ñayuu Galilea jeé ni 
jéngoo jíín yá nde Jerusalén nde na 
técu ya, nuü maá i ni steén ndijin 
ya maá yá cuehé quiví ná ni natecu 
ya, te ñayuu un cácuu jeé cánacani 
cájí jnúhun ya nuú táca gá jnáhan 
yó hebreo vijna. 

32"Te máá ná jijnáhan ná cánacani 
ná jnúhun vaha yáha núú ni 
jíjnáhan ní jée súcuan ni jejnúhun 
ya nuú taca jíí yo. 33Te jnúhun yáha 
ní squícu Yaá Dios nuü maá yó jeé 
cácuu yó séhe yucün de, chi ni 
nastécu ya Jesús. Chi suhva cáhán 
salmo uü jeé cahán ya jiín Séhe 
ya Jesús: Máá ró cúu Séhe ri, te 
vijna ni sajéhnu ri rohó jée cúu ri 
Tatá ro, achí yá. 34Te ni nastécu 
yá Séhe ya Jesús návaha ma tehyú 
cuiti ya, chi suhva cáhán tutu il 
jeé ni cáhan Yaá Dios nde jenahán: 
Te nihin maá ró taca jée váha ni 
jejnúhun ri nuü David, áchí. 35Te 

suni súcuan cáhán inga salmo jeé 
ní tee David jnúhun jee cahán Jesús 
jiín Yáa Dios: Ma cuáha ni jnúhun 
tehyú ná, chi jéjniñu ná núü ní te 
mani ni jíín ná, achí. 36Te David 
chi jíní yo jee ní jejníñu de nuü 
ñáyuu ní cotecu de jíín, nájnúhun 
ni cuni Yaa Dios. Te ni jihi de, te ni 
quindúji de nájnúhun ni quindúji 
taca jíí yo, te ni tehyú de. 37 Te 
Jesús, Yaa ní nastécu Yaa Dios, chi 
tu ní téhyú cuiti ya. 38 Jeë yúcuan 
jíni ñúhún jecúhun ni ní, amigo, jeé 
Jesús cúu Yaa cóne cáhnu ni nuú 
taca cuéchi yó. 39Chi ni canducú ní 
ndahva ni cuéchi ní jée squícu ní 
ley jeé ni jéhe ya nuú Moisés, te tu 
ní cúu ndahva cuéchi ní súcuan. Te 
Jesús cúu Yaa ndáhva ndihi cuechi 
ñayuu jee cácandíje i taca jéé ni 
sáha ya jehé i. 40 Núu súcuan te 
coto ní jíjnáhan ní jée ma ndóho 

ní táca castigo jeē ní cacahán tée 
ni canacani jnúhun Yaá Dios nde 
jenahán, chi suhva ni cahán Yaa 
Dios: 

4 Taca róhó ñáyuu jeé casácata, 
na cóto ró na castigo xeén 
quiji siqui ro, 

te naa ni ro coto ró, te cuu ro. 

Chi tiempo maá ró te sáha ri 
jniñu xeen 

jeé ma cándíije cuiti ro jeé 
súcuan sáha ri vēsú nacani 
ñayuu jnúhun un núi ro, achí 
yá. 

Achí Pablo. 

42Te ni quendacoo Pablo jiín 

táca jnáhan de vehe ii sinagoga 
jnáhan hebreo de. Te ñayuu síin 
nación ni cacahán ndahú i jíín 

de jeé inga guivi ndétatú nacani 
tucu de jnúhun yáha núü i. Te ni 

jité ñayuu un cuángoo i. Te cuehé 
ñayuu hebreo jiín ñáyuu síin nación 
jeē ní cacandíje sahán hebreo 

te cáchiñúhún i nuú Yaa Dios, 
cuangoo i jíín Pablo jiín Bernabé. 
Te ni cacahán nihin de jíín i jeë na 
cuíñi nihin i jíín jnúhun jeg maní 
Yaa Dios jiín i. 

44Te quivi ndétatú inga semana 
te je yajni ndihi ñayuu ñuu un ní 
candutútú i jee cúni nahín ijnúhun 
Yaā Dios. “Te nui ní cajini tée 
hebreo jee ní candutútú cuéhe 
ñayuu, te ni cacucuésún ni de, te ni 
cacahán de jeé nástu jnúhun váha 
cúu jeé steén Pablo, te ni cacahán 
neé de nuú Pablo. “6 Yücuán na 
te jéhnu-ni ni cacahán Pablo jiín 
Bernabé, áchí de: 

Cánuú jée xíhna gå nuü maá ní 
jeé cácuu ní jnáhan ñuu yo hebreo 
nacani ná jnúhun Yaá Dios, te tu ní 
cájetáhú ní. Núu súcuan te cuéchi 
máá ní cúu jeé ma nihín tahú 
ni cotecu ni níí cáni. Te vijna te 
quinacani ná jnúhun ya nuú ñáyuu 


tacá nación jeé tu cájini i jnúhun ya. 


47 Chi suhva ni ndacu máá Jítoho yo 
jniñu nuu na jíináhan ná: 

Ni jeni ri rohó jée cúu ró 
nájnúhun luz jeé steén ini 
anuá ñayuu tacá nación, 

chi níí ñaytvi stéén ro jnúhun ri 
nuü ñáyuu jeé jnáma ri i, áchí 
yá. 

Achí de. 

48 Te ñayuu sfin nación, nuú ní 
cajini sóho i jnúhun yáha te ni 
cacusit teyí ni i. Te ni cacahán i 
jeé yohyo váha jnúhun cúu jnúhun 
máá Jítoho yo, te taca ñáyuu jeé 
ní nacaji Yaā Dios i jeé cótecu i 
níí cáni, ni cacandíje i. Te ni 

jite jnuhun máá Jítoho yó cuahán 
nií región yúcuán. 5%Te ñuu 
Antioquía cáyücú ñahan cácuu nuú 
te cáchiñúhún ña Yaa Dios. Te tēe 
hebreo ni cascáhán de ña, te suni ni 
cascáhán de tée cácujéhnu ñuu ún, 
te ni cajito xeën i Pablo jiín Bernabé 
te nde ni cascúnu i de cuangoo de. 
51 Te ni cascóyo de ticacha jehé de 
jeē steén de jeé iyó cuéchi i. Te ni 
jinúcoo de ñuu Iconio. $2Te vésú 
súcuan te ñayuu cácandíje un ní 
cunuú Espíritu Santo jiín i, te cácusit 
teyí ni i. 


Jee ní coyúcu Pablo jiín 

Bernabé ñuu Iconio 
1 Te ñuu Iconio ni quivicoo 

Pablo jiín Bernabé ini vehe 
ii sinagoga jnáhan de hebreo. Te 
jíín jnúhun jee ní canacani de te ni 
cacandíje cuehé jnáhan de hebreo, 
te suni súcuan cuehé ñayuu sfin 
nación ni cacandíje i. ?Te jnáhan 
de hebreo jeé tu ní cácandíje, ni 
cascáhán de ñayuu síin nación, 
te ni cajeni ni i jee násüu ñáyuu 
váha cácuu ñayuu cácandíje. “Te 
ni caquendoo Pablo jiín Bernabé 
yúcuan cuéhé gå quiví. Te jéhnu-ni 
ni canacani de jnúhun Jitoho yo, 
chi cácucáhnu ni de ya jee váha 
quihin jniñu un sáha ya. Te máá yá 
chi ni steén ya jee iyó ndáa jnúhun 
jee yóhyo váha ni ya jiín i jee 
cánacani de, chi ni jehe ya jeē sáha 
de jniñu jéhnu jeé steén jee cujéhnu 
ya. “Te ñayuu ñuu un ní cacusíin 
ni ijíjnáhan i, sava i jíín tée hebreo 
jeé tu cácandije de Jesús, te sava ga 
i jíín tée apóstol. "Te ñayuu hebreo 
jiín ñáyuu síin nación jiín tée cácuu 
toho ni casquíjnáhan jnúhun jeé 

sáha xeen jiín Pablo jiín Bernabé, 
jiín jéé cuáha yuú xini de núú. F Te 
ni cajini de jeë súcuan cácuni sáha, 
te ni cajinu de cuangoo de nde 

ñuu Listra jiín ñuu Derbe ndafúü 


Licaonia jiín táca ñuu yajni yúcuán. 


7Te yücuan ní canacani de jnúhun 
jeé jnáma ya yohó. 


Jee ní cajéhe i yuü xini 
Pablo ini ñuu Listra 

8 Te ñuu Listra néne iin tée jeé tu 
cúu caca, te tu jíca cuiti de chi nde 
quivi ní cacu de cácójó de. *Tée un 
ní jini soho de jnúhun jeé cahán 
Pablo, te ni jito vaha Pablo nuú de, 
te ni jini de jeé candíje váha tée un 
jéé ndúvaha de. Te ni cahán jee 
Pablo jiín de: 

Ndocuiñz, condichi ro, achí de. 

Te ni scánda tée un máá de ni 
nucóndichi-ni de, te ni quejéé de 
caca de. Te ni cajini ñayuu ún 
jniñu jéhnu jeé ni sáha Pablo, te ni 
cacahán jee i jíín yuhu máá i jee 
cúu yuhu Licaonia: 

Ni cuun yaa ni quecoo nuü yo, te 
cájica nájnühun cájica tee, áchí i. 

12Te ni cacahán i jeé Bernabé 
cúu yaa Júpiter, te Pablo cúu yaá 
Mercurio chi Pablo cúu tée nácani 
jnúhun. Te yajni yuñúú un néne 
veñúhun yaa Júpiter. Te máá sútú 
jejníñu ini veñúhun un ní quihin 
de stiqui jijnáhan ti te ni scutú 
de ti ita te vēji de nde nuú quívi i 
yuñúŭ, te máá de jíín ñáyuu ñuu 
un cácuni de cahni de stiquí un 
sóco de nuú Bernabé jiín Pablo 
nuú. 14Te Bernabé jiín Pablo, tée 
cácuu apóstol, ni cajito de jeé 
súcuan cácuni ñayuu un sáha i, te 
ni candatá de sahma de jeé steén 

de jeé castívi ndasí i jee casáha i 
súcuan. Te ni quenendava de ni 
quívicoo de mehúu ñáyuu cuehé ún, 
te ni cacana jee de: 

15 Táta jijnáhan ní, ma sáha cuiti 
ni súcuan, chi sañá suni tēe-ni 
cácuu ná nájnúhun máá ní jíjnáhan 
ní. Te véjicoo ná nacani ná jnúhun 
vaha Yaa Dios nuü ní, chi cahan na 
jíín ní jee ma sáha ga ni táca jniñu 
yáha jée tu ndé jéjniñu cuiti, chi sa 
suhva na chínúhún ní maá Yáa Dios, 
Yaá técu, Yaá ni sáha andiví jíín 
ñáytvi jíín ndute mar jiín táca gá 
jeé iyó níí cáhnu. Te nde jenahán 
ní jehe ya jnúhun jeé na sáha taca 
ñáyuu modo cácuni maá i. 1 Te 
vesú súcuan te níní stéén ya ndese 
Yaā cúu ya, chi máni sáha ya jniñu 
váha jíín yó, chi scúun ya saú, te 
sáha ya jee cúu vāha itu yo, te jéhe 
ya jeé jíni Núhún yó návaha caji yo 
te coo sit ni yo, achí ndindúú de. 

18 Te vesú súcuan ni cacahán de, 
te y0hyo uhu ni cajesi de nuú ñáyuu 
un návaha tú soco i stiquí un núü 
de jeë chiñúhún i ndindúú de. 

19Yucuán na te ni quecoo jecu 
tée hebreo ñuu Antioquía jiín ñuu 
Iconio, te ni cascáhán de ñayuu 
cuehé ún, te ni cajéhe i yuú xini 
Pablo. Te ni caquenehen i de yatá 
ñúŭ ún, chi ni cajeni ni i jeē jé 
ni jihi de. 20 Te tée cácandíje ni 
cacondúu de Pablo, te ni ndonda 
Pablo, te ni ndivi de ini ñuu. Te 
inga quiví ni quihin de ichi cuahán 
de jíín Bernabé nde ñuu Derbe. 

21Te ini ñuu un ní canacani de 
jnúhun jeē jnáma ya ñayuu, te ni 
cacandíje cuehé ñayuu ni casáha 
de. Te ni canandicó de cuanuhun 
de ñuu Listra jiín ñuu Iconio jiín 

fiuu Antioquía. 22Te ni cahije ga ni 
ñayuu cácandíije yúcuan ní casáha 
de. Te ni castíhví ni de ijeé na 
cuíñi mhin i jíín jnúhun ya, chi 

ni cacahán de jeé niní quiji cuehé 
jnúndóho siquí yó te yücuán na te 
jinú yo ñuu nuú ndácu Yaá Dios 
jniñu. Te tacá ñuu ni cajeni de 
tee jéhnu cándiso jníñu condito de 
ñayuu cácandije. Te ni cahiyo ndite 
ni Pablo jiín Bernabé nui ya, te ni 
cajicán tahú de, te ni cacahán de 
jíín máá Jítoho yo jee na cóto ya 
ñayuu ún chi cácandíije i máá yá. 


Jee cuánuhun tucu Pablo jiín 

Bernabé ñuu Antioquía ndañúú Siria 
24Te ni cayaha de cuangoo de 

región Pisidia, te ni najinúcoo de 
región Panfilia. 25Te ni canacani 
de jnúhun ya ini ñuu Perge región 
Panfilia, te sáá te cuangoo de ñuu 
Atalia. ?6Te yúcuan ní quívicoo 
de barco, te ni najinücoo de ñuu 
Antioquía. Te ñuu yúcuan cúu nuú 
ní cajicán tahú ñayuu nuú Yaá Dios 
jehe de jeē na chíndéé ñáhán yá de 
jeē quíngoo de nacani de jnúhun. 
Te ni jinu jniñu, te ni najinücoo de 
ñuu ún. 27 Te nuü ní najinúcoo de 
yúcuán, te ni casáha de junta jiín 
ñáyuu cácandíje, te ni canacani de 
jnúhun tacá ndese cuehé jee váha 
ni sáha Yaá Dios jiín de, chi ni jehe 
ya jnúhun jee suni candíje ñayuu 
tacá nación jeé tu ní cájini i jnúhun 
ya. 8 Te ni caquendóo de yücuan 
cuéhe quivi jiín ñáyuu cácandije. 


Siquí junta ñuu Jerusalén 
1 5 Yücuán na te jecu tee 
Judea ni quijicoo de ñuu 
Antioquía, te ni castéén de nuü 

tacá hermano jeé núu tu sáha i 
circuncidar, nájnúhun cáhán ley 
jeé ni jéhe ya nuú Moisés, te tú 
na modo cacu i. ?Te Pablo jiín 
Bernabé ni catejnáhan de jíín tée 
ún, te tu ní cúndaa. Te jeé yúcuan 
ní candajnúhún de jeé quíngoo 
Pablo jiín Bernabé jiín jecu gá tée 
cácandíije un ndé ñuu Jerusalén, te 
yúcuán ndajnúhún de siquł jnúhun 
yáha jíín tée cácuu apóstol jiín tée 
jéhnu cándiso jníñu nuü ñáyuu 
cácandije yiicuán. 

3Te ñayuu cácandije un ní 
canachuhun íchí i de. Te ni cayaha 
de ichi Fenicia jiín Samaria, te 
cánacani de jnúhun jeé suni ñayuu 
taca gá nación jee tu ní cájini i 
jnúhun ya, ni castóo i jniñu jeé tu 
íyó ndáá te ni cacandíje i Yaa Dios. 
Te yohyo ni cacusit ni táacá hermano 
jee ní canihin de jnúhun jeé súcuan 
ni cacandíje ñayuu ún. 

4Te ni najinúcoo de ñuu Jerusalén, 
te ñayuu cácandíje yūcuan jíín tée 
apóstol jiín tée jéhnu cándiso jníñu 
nuú ñáyuu un, ní cacusit ni de jeé 
ní najinúcoo jnáhan de ún. Te Pablo 
jiín Bernabé ni canacani de taca 
jnúhun ndese cuehé jeē váha ni 
sáha ya siquí jníñu jee ní canacani 
de jnúhun ya. Te sava tée grupo 
fariseo jeé cácandíije ni candocuiñt 
te ni cacahán: 

Ñayuu síin nación jeë cácandije 
i Jesús, jíni ñúhún jéé sáha i 
circuncidar nájnúhun cásáha máá 
yó, te cánuú ndacu yó jniñu nuü 
i jeē na squícu i ley jeé ni jéhe ya 
nuú Moisés, áchí. 

STe taca tée apóstol jiín táca tée 
jéhnu cándiso jníñu nuú ñáyuu 
cácandíje, ni candutútú de junta 

návaha ndajnühún de te sándaa 
de siquí jnúhun yáha. "Te tacá de 
ni cacahán de ndese cájeni ni de. 
Yücuán na te ni ndocuiñí Pedro, te 
ni cahán de: 

Hermano jijnáhan ní, je cájini vaha 
ni jée je íyó tiempo jee ní nacaji Yaá 
Dios saña jéé quihín na núü ñáyuu 
sfin nación te nacani ná jnúhun nuú 
i jeē jnáma ya i, návaha candíje i 
Jesucristo. $ Te Yaá Dios chi jíní ya 
ndese cáa ánuá ndihi ñayuu, te ni 
steén ya jeé jetáhú yá i, chi suni ni 
jehe ya Espíritu Santo nui i jíináhan 
i, nájnühun ni jehe ya nuú maá yó. 
Te inuú-ni sáha ya jiín yó jiín máá 
i, chi siquí jeé suni ni cacandíje i 
jnúhun jeé jnáma ya i, te jee yúcuan 
ní sándoo ya anuá i nuú taca cuéchi 
i. Te vijna ¿naun cácuni ní ndacu 
ní jniñu jeē na squícu i ley un? Chi 
tu nújnahan ni Yaá Dios jee súcuan. 
Chi cácuni ní tee ní jniñu yif yáha 
síqui ñáyuu cácandije ún, te ni taca 
jíí yö tu ní cácundeyí de squícu de, te 
ni máá yó. 11 Chi sa suhva cácandíje 
yó jéé jnáma ya yohó súcuan-ni siqui 
jee yóhyo vaha ni maá Jítoho yo 
Jesús jiín yó, te suni súcuan-ni jnáma 
ya maá i, nasüu síqui jee squícu i ley 
un, áchí de. 

12Yucuán na te tée cuehé un ní 
cacuu nayúú de, te ni cajini nahín 
de jnúhun cácahan Bernabé jiín 
Pablo. Chi ni cacastúhún de jeé ni 
jéhe ya poder jee ní casáha de tácá 
jniñu jéhnu jeé steén jee cujéhnu ya, 
ni cajito ñayuu tacá nación jeé tu 
cájini i jnúhun ya. Te nui ni jínu 
ni cacahán Pablo jiín Bernabé, te ni 
cahán Jacobo: 

Hermano jijnáhan ní, cuni soho 
ní na cáhán na. 14Ni nacani Simón 

Pedro jnúhun ndese ni quejéé nuú 
jniñu jes jnáma Yaa Dios ñayuu 
tacá nación jeé tu cájini i jnúhun 
ya, chi suni méhñu máá i nácaji 
ya ñayuu jeé ndúu i ñayuu maá yá. 
15Te quíjnáhan jnúhun ni cahán 
de yáha jíín jnúhun ni catee tée 

ni canacani jnúhun Yaá Dios nde 
jenahán jeé yosó núu tútu ii: 

16 Achí Yáā Dios: 

Nájnúhun ni cotúú vehe David 
cúu jeé tuá ndácu sēhe yucūn 
de jniñu, 

nájnúhun ni ndacu máá de jniñu 
nde jenahán. 

Te iin quivt te ndee ri 

te jeé nasáha ri vehe de cúu 
jeé sáha ri jeë nandacu Séhe 
yucún de jniñu. 

17 Súcuan sáha ri návaha taca gá 
ñayuu na nánducú i ruhú 

nde jiín ñáyuu tacá nación jeé 
tu cájini jnúhun ri, tacá i jee 
cána ri i candíje i ruhú. 

18 Súcuan cáhán maá Jítoho yo, 
te nde jenahán ní steén yá 
jnúhun yáha núü ñáyuu. 

Achí tutu ii. 

19 Jeé yúcuan jéni ni na jéé ñáyuu 
taca gá nación jee ní castóo i jniñu 
jes tu íyó ndáa te ni cacandíje i 
máá Yáa Dios, ma stáhan yo i jeé 
ndácu yó jniñu jee squícu i ley 
Moisés. 20Chi sa suhva na tée yó 
carta quihin nuü i jeē ma cáji i 
ndeyu jee ni sócó nuŭ ídolo, te ma 
cáca jnéní i, te ma cáji i cúñu quiti 
jee jihí jeé tu jéti niñī tł, te ni ma 
cáji i niñz. 21 Jnúhun yáha-ni tee yó 
quíhin nuü i nájnúhun je cástéén 
nde jenahán. Chi nde jenahán je iyó 
tée cástéén jnúhun ley jee ni jéhe 
ya nuú Moisés, te ndijnahan quivt 

ndétatu cácahu de ley un ini vehe ii 
sinagoga tacá ñuu, áchí Jacobo. 

22 Yücuán na te tée apóstol, jiín 
tée jéhnu cándiso jníñu, jíín ndivii 
ñayuu cácandíje, ni cacundaá ni de 
jeé nácaji de tée quingoo jíín Pablo 
jiín Bernabé nde ñuu Antioquía. Te 
tée ni canacáji de un cácuu Silas 
jiín Judas, te inga sihví de cúu 
Barsabás. Te cándiso jníñu de nuú 
tācá hermano cácandíije. Te ni 
cajendéca de carta jeé cahán suhva: 

Máá ná cácuu tée apóstol, jiín 
táca tée jéhnu cándiso jníñu nuú 
ñáyuu cácandíije, jíín táca gá 
hermano yo. Te cátee ná carta yáha 
cuájeé nui ni jíjnáhan ní, hermano, 
jee cácuu ní ñáyuu síin nación jee 
cáyücu ní ñuu Antioquía jiín Siria 
jiín Cilicia. Cuandeyí ni ni jíjnáhan 
ní. 24Ni cajini jnúhun ná jéē ní 
quendacoo sava jnáhan ná yáha ní 
jengoo nuŭ ní, te jíín jnúhun jee 
ní cacahán de te ni casáha jeē ní 
canacani ndasí ni ní, te ni cacuxií 
ni ní, chi cándacu de jniñu jeé sáha 
ní circuncidar jiín jée squícu ní 
jniñu cáhán ley jenahán jée ni jéhe 
ya nuú Moisés. Te nasúu sáña ní 
cátají tée un jéé jeé de nuú ní. 25Jee 
yúcuan ní cajeni ni ná, te inuú-ni ni 
cacundaá ni ná, te ni nacaji ná tée 
cuajécoo nui ni jíín úa hermano 
yO jeë maní yo jiín, cúu Bernabé 
jiín Pablo. ?6Te ndindúú de je ni 
catana de máá de nuú jnúndóho 
vesú na cúü de jeé siquí jnúhun 
Jitoho yó Jesucristo. 27 Núu súcuan 
te cátají ná Judas jiín Silas jeé nuú 
ní, te suni nájnúhun cáhán carta 
yáha suni súcuan castúhún de nuú 
ni jíináhan ní. ?8 Chi máá Espíritu 
Santo ni steén ya ¿in modo jee ní 

cacundaá ni na jée ma tée ná táca 
jniñu yif ley Moisés sigui ní, chi 
máá-ni jniñu yáha jée cánuú gá: 
29 Ma cáji ni táca jéé ní casocó nui 
ídolo, ni ma cáji ni níñí ni quiti jee 
jihí jeé tu jéti niñī tł, te ma cáca 
jnéní ní. Te vaha squícu ní núu tuá 
sáha ní táca jée yáha. Súcuan na 
cóo te sándeyí ni ní, áchí carta. 
30Yūcuán na te tée quingoo un 
cuángoo de nde ñuu Antioquía. Te 
ni cacana de xini ñáyuu cácandíije 
ni candutútú de junta, te ni cajéhe 
de carta un núü i. 91 Te ni cacahu 
i, te ni candusit ni i jee ni níhin 
i jnúhun ndeyí ni nuü carta ún. 
32Te suni tée cánacani jnúhun Yaā 
Dios cácuu Judas jiín Silas, te jíín 
cuéhe jnúhun ni cacahán de te ni 
candundeyí ni tācá hermano un, te 
ni cahije ga ni i jíín jnúhun ya. 9 Te 
ni coyücú de yúcuán jecu quivī. 
Yücuán na te hermano yúcuan ní 
canacuatáhú i nuú de jeé quinuhun 
de nui tée jeē ní catají de. 34Te 
Silas ni nujnahan ni de ni quendóo 
de yúcuán. 35Te suni ni caquendóo 
Pablo jiín Bernabé ñuu Antioquía, 
te máá de jíín sava ga tée ni castéén 
de te ni canacani de jnúhun vaha 
máá Jítoho yo. 


Jeé quihín Pablo inga jínu 
nacani de jnúhun ya 

36Te ni cuu ga quivi, te ni cahán 
Pablo jiín Bernabé: 

Vijna te na quícondéhe yó tacá 
hermano yo ndijnahan ñuu nuü ní 
nacani yó ¡núhun máá Jítoho yo, na 
cóndehe yó ndese cáhiyo i, áchí de. 

37Te Juan jeé suni nání de 
Marcos, cúní Bernabé jeé quihín 
tée un jíín de. 38 Te tu ní cúní Pablo 

jeë quihín tee un jíín de, chi nde 
Panfilia ni cusíin Marcos nuú Pablo 
jiín Bernabé, chi tuá ni chindéé 
ñáhán de ndindúú tée un síqui 
jníñu ya nde saá. 39 Te nahán ní 
candajnúhun Pablo jiín Bernabé, te 
tu ní cácundaa ni de siquí Marcos, 
te ni cacusíin de. Te Bernabé ni jeca 
de Marcos, te ni quívicoo de barco 
cuangoo de nde Chipre, ñuhun jeé 
íne síin nuú ndúte. “Te Pablo ni 
nacaji de Silas quihin jiín de. Te 
tācá hermano cácandíje ni cajicán 
tahú de nuú maá Jítoho yo jeé 
siquí jeē váha ni yá te na chíndéé 
ñáhán yá Pablo. Te cuahán Silas 
jiín Pablo. 4 Te ni cajica cuu de 

níí Siria jiín Cilicia. Te taca grupo 
ñayuu cácandije ni cahije ga ni i 
jíín jnúhun ya ni casáha de. 


Jeë cuahán Timoteo jiín 
Pablo jiín Silas 

1 Yücuán na te sáá te ni jinú 

Pablo jiín Silas ñuu Derbe 
jiín ñuu Listra. Te yúcuan néne iin 
tée suchí cándíje, nání i Timoteo. 
Séhe yif iin ñahan hebrea cúu i, 
te ñahan cándíje cúu ña. Te tátá 
i chi tée griego cúu de. ?Te tacá 
hermano ñuu Listra jiín ñuu Iconio 
cájejnúhún de Timoteo. 3Te cúní 
Pablo condeca de Timoteo quihin 
de jíín i. Te ni cahán Pablo jeē 
quihín i cuu i circuncidar, chi tu 
cúní Pablo jeé cahán ñayuu hebreo 
jeé tu ní squícu Timoteo costumbre 
un, chi ndihi ñayuu cájini i jeē tée 
griego cúu tátá i. *Te tācá ñuu nuú 
cuángoo de te ni cacastúhún de 
nuú ñáyuu cácandije jee na squícu 
i máá jniñu jeē ní casándaa tēe 
apóstol jiín táca tée jéhnu cáyücú 

ñuu Jerusalén jee cándiso jníñu 
nuú ñáyuu cácandije. 5Te ñayuu 
cácandíje ni cahije ga ni i. Te 
ndijnahan quivt ni cacandíje cuehé 
ga ñayuu. 


Jee ní jito ndijin Pablo iin 
tée ñuu Macedonia 

6Te tu ní jéhe Espíritu Santo yá 
jnúhun jee nácani de jnúhun ya 
níí Asia. Jee yúcuan ní cayaha de 
ichi Frigia jiín Galacia cuangoo de. 
7Te ni jinúcoo de nuú quijnáhan 
Misia jiín Bitinia. Te cácuni de 
quingoo de Bitinia, te máá Espíritu 
Jesús tu ní jéhe ya jnúhun quingoo 
de. $Te ni cayaha de iin lado 
Misia cuangoo de ñuu Troas jeé 
íne yajni yumar. Te iin jecuáá 
te nájnúhun ¿tin jeni ni jito ndijin 
Pablo, te ni jito de jee índichi ¿in 
tée ñuu Macedonia nuü de cáhán 
ndahú jíín de: Nehen ní ñuu ná 
Macedonia te chindéé ñáhán ní 
saña jíjnáhan ná, áchí. 1Te súcuan 
ni jito ndijin de. Yúcuán na te saña, 
Lucas, ni quijnáhan ná jíín de. Te 
ni casátúhva ná jíín de jíjnáhan de 
jes quíngoo ná Macedonia, chi ni 
cajini cají ná jeg maá Yáa Dios tájí 
yá saña jíjnáhan ná jée castúhun ná 
nuú ñáyuu yücuan jnúhun jnama 
yai. 


Jeē ní coyūcu Pablo jiín 
Silas ñuu Filipos 

11Te jíín barco ni quendacoo ná 
ñuu Troas, te cuangoo ndaa-ni ná 
ndé Samotracia, ñuhun jeé íne sfin 
nuú ndúte. Te inga quivt ni jiníicoo 
ná ñuu Neápolis. 12Te yúcuan ní 
quendacoo ná, te ni jinücoo ná 
ñuu Filipos jee cúu ñuu cujéhnu 

ga íne Macedonia, chi máá ñáyuu 
ñuu Roma ni casáha i úiuu i ún. 

Te ni coyücu ná ñuu Filipos jecu 
quivz. 1 Te tin quiví ndétatu ní 
quendacoo ná ñuu ún, te ni jengoo 
ná tin yuyúte, chi yúcuan cúu 

tin lugar nuü cájican tahú ñayuu. 

Te ni cacucóo ná, te ni canacani 

ná jnúhun ya nuú tacá ñahan ní 
canataca yúcuán. 14Te tin ña nání 
Lidia jee véji ña ñuu Tiatira, xíco ña 
sahma ndihí jée yáhu ga ndeé. Te 
máá ña níní chiñúhún ña Yaa Dios. 
Te ni jini soho ña jnúhun cánacani 
ná, te máá Jítoho yo Jesús ni sáha ya 
jee ní candíje ña jnúhun jnáma ya ña 
jeé ni cáhan Pablo. 1 Te ni jendute 
ña nde jiín ñáyuu cáyticú vehe ña, te 
ni cahán ndahú ña jíín ná: 

Núu cácucáhnu ni ni jée candíje 
ndije ná máá Jítoho yo, te cuajee ní 
coyücu ní vehe ná, áchí ña. 

Te ni cana fuerza ña saña jíjnáhan 
ná. 

16Te tin quiví te cuangoo tucu ná 
suu lugar nuú jéngoo ñayuu cájican 
tahú. Te ni canajnáhan ná jíín iin 
súchi síhí jéē ñúhun tachi ini i, te 
máá un sáha jeé cahán i tacá ndese 
coo te cúndaa jeé cahán i. Te süchí 
un ní cajeen patrón i, návaha nihin 
de cuehé xúhun síqui jeē cástúhún 
i nuú tin iin ñayuu ndese coo ichi 
núú. 17Te súchí un ndíquín i saña 
jíjnáhan ná cána jee i: 

Tée yáha cájejníñu de nuú 
Yaá Dios, Yaa cujéhnu téyí, te 
cácastúhún de ndese cåcu ní núú 
cuéchi ní jíjnáhan ní, áchí i. 

18 Te cuehé quiví ni cuu súcuan te 
nde ni jnaniní ni Pablo. Te ni ndió 
cóto de nuü i, te ni cahán de jíín 
táchi ún: 

Jíín poder maá Jesucristo ndácu 
ri jniñu nuú ro jeé na quénda ró ini 
i quihin ro, achí de. 

Te hora un ní quenda-ni cuahán. 

19Yucuán na te ni cajini patrón 
i jeë ma níhín ga i xūhún cuu de, 
te jeë yúcuan ní cajnii de Pablo 
jiín Silas cuangoo jíín de nde vehe 
juzgado nuü cáyücu tóho. 20Te ni 
cajeni ún de nuü juez, tée cásándaa 
jniñu, te ni cacahán: 

Tée hebreo cácuu tée yáha, te 
cástónda de ñayuu ñuu yó cúvaa 
i. 21Te cájequin de inga costumbre 
jeé ma cúu cuatáhú cuiti yó, ni ma 
cúu sáha yó, chi tu jéhe ley nación 
yo jnúhun, chi ñayuu nación Roma 
cácuu yó, áchí. 

22 Te suni ni candonda ñayuu siquí 
Pablo jiín Silas. Te tée cácuu juez 
ni candacu de jniñu jeé na quénda 
sahma ndindúú de te cani yujnu 
siquí de. Te nui ni jínu ni cacani 
téyí un de, te ni casquívi de vecáa. 
Te ni candacu jniñu nuü tée ndíto 
vecáa jeé na cóndito ndasí de jeé 
ma cácu ndindúú tée ún. 24Te jeé 
súcuan ni tahú jniñu nuú tée ndíto 
vecáa te ni squívi de Pablo jiín Silas 
nde ichi íni ga, te ni squívi jehé de 
tīsin yujnu ndéé yaü te ni cajihni de. 

25Te nuú ní cuu sava ñuú, te 
cájican tahú Pablo jiín Silas, te 
cájita de yaa ii nuü maá Yáa Dios. 
Te ñayuu cáhtin jíín de vecáa un ní 
cajini nahín i. ?6Te sanaa-ni te ni 
jnáa mhin téyí, te nde nuú cimiento 
vecáa un ní canda. Te ni canune-ni 
yéhyí vécaa ún, te ni canandaji-ni 
cadena jeé cánuhni taca ñáyuu ún. 
27Te ni natahú ni tée ndíto vecáa, 
te ni jito de jee núne yéhyí vécaa 
ún. Te ni tava de espada jeé cáhni 

de máá de núú, chi ni jeni ni de jeë 
ndivii cuiti ñayuu cáhiin vecáa un 
cuángoo i. 28 Te ni cana jee Pablo: 

Ma cáhni ni máá ní, chi cáhiin 
ndihi ná, áchí de. 

29 Yticuán na te máá tée ndíto 
vecáa ni cana de jeé na quíndeca 
i ñuhún, te yachi ni quivi de ini 
vecáa. Te ni jecuiñz yití de nuú 
Pablo jiín Silas, te quísi i de jeé 
yúhú de. 30Te ni quenehen de Pablo 
jiín Silas, te ni cajnúhún de: 

Táta, ¿na vé cánuú sáha ná te 
jnama ya sañá? áchí de. 

31 Te ni cacahán de jíín tée ún: 

Candíje ní táca jéé ni sáha Jitoho 
yO Jesucristo jehé ní te cácu ní, 
te suni súcuan cácu ndihi ñayuu 
cáyücú vehe ní, áchí de. 

32Te ni canacani de jnúhun máá 
Jítoho yó nuú tée un jíín núü táca 
ñáyuu cáyücú vehe de. 33Te suu 
máá jecuáa yúcuan ní nacate tee 
ndíto vecáa un núü ní catuji Pablo 
jiín Silas jeē ní cacani yujnu siquií 
de. Yūcuán na te ni jendute de jíín 
ndihi ñayuu cáyücú vehe de. 34Te 
ni jeca de Pablo jiín Silas cuahán 
de jíín vehe de, te ni jehe de staá 
ni cayeji de, te cácusit ni ndihi de 
vehe de jeé ní cacandíje de Yaá 
Dios. 

35Te nuü ní cundijin, te tée cácuu 
juez ni catají de policía cuangoo jíín 
jnúhun jeé na siáá tee ndíto vecáa 
un Pablo jiín Silas quingoo de. 36 Te 
tée ndíto vecáa un ní castúhún de 
jnúhun yáha núü Pablo: 

Tée cácuu juez ni catají de jnúhun 
vēji jeé na siáá na níhín quíngoo ní. 
Núu súcuan te quendacoo ní quíhin 
ní, te cuandeyí ni ní, áchí de. 

37 Te ni cahán Pablo jiín policía: 

Cuehé ñayuu ni cajito i jee ní 
cacani de sañá, te ni tu ní cásándaa 
de xihna gå núu ndaa jee iyó cuéchi 
ná. Te ni cachuhun de sañá vecáa, 
vésú cácuu ná séhe nación Roma, 
te íyó ley jeé ma cúu sáha súcuan 
jíín ñáyuu cácuu sēhe nación Roma. 
Te vijna ¿á quenehen sahí de saña 
cácuni de naún? Ma cúu cuiti. Na 
quícoo máá de quenehen de saña 
jíjnáhan ná, áchí Pablo. 

38 Te ni canandió cóo policía ni 
castúhún de jnúhun yáha núü tée 
cácuu juez, te ni cayúhú de jeé 
ní cajini sóho de jnúhun jee séhe 
nación Roma cácuu Pablo jiín Silas. 
39 Te ni quecoo tée cácuu juez ún, 
te y0hyo ni cacahán ndahú jíín 
Pablo jiín Silas jeé na cóne cáhnu 
ni de. Te ni caquenehen de vecáa 
ún, te ni cacahán ndahú jíín de jee 
na quéndacoo de ñuu un quíngoo 
de. 40 Yücuán na te ni quendacoo 
de vecáa, te ni jengoo tucu de vehe 
Lidia, te ni cacahán de jnúhun ndeyí 
ni jiín táca hermano. Te ni caquihin 
de ichi cuangoo de. 


Jeē ní cacuvaa ñayuu Tesalónica 
17 Te Pablo jiín Silas ni cayaha 
de ñuu Anfípolis jiín ñuu 
Apolonia cuangoo de, te ni jinücoo 
de ñuu Tesalónica nuú iyó iin vehe 
ii sinagoga jnáhan de hebreo. ?Te 
ni coyücú de yúcuan úni semana, te 
taca quívi ndétáatu jéhén Pablo vehe ii 
sinagoga, nájnúhun sáha sáha de, te ni 
nacani de jnúhun ya nuü tée un. *Te 
jíín jnúhun cáhán tutu ii ni steén de 
jeé súcuan ni jini ñúhún ndoho Cristo 
jeé cúü yá te natecu ya. Te ni cahán de: 
Jnúhun nácani ná núü ni cúu 
jnúhun Jesús, te máá yá cúu Cristo, 

Yaå ní jeni Yaá Dios jeé jnáma ya 
yohó, áchí de. 

4Te ni cacandíje sava jnáhan de 
hebreo jiín cuéhe ñayuu griego jeé 
cáchiñúhún i Yaa Dios, jiín cuéhe 
ñahan cácuu nui, te ni nduu inuú 
ni i jíín Pablo jiín Silas. S Yücuán na 
te y0hyo ni cacucuésún ni jnáhan 
de hebreo jeé tu cácandije, te ni 
castútú tée cunéé jée cájica cúxí-ni, 
te ni quejéé cácana ndee cuangoo. 
Te súcuan ni casaca núu de xini 
ñáyuu ñuu ún. Te ni jengoo de vehe 
Jasón cánanducú de Pablo jiín Silas 
jeē jníi de tée un quíndéca de nuü 
ñáyuu cuehé. f Te tu ní cánanihin 
de, te ni cañuhun de Jasón jiín sava 
ga hermano cuangoo de jíín nút 
tohó ñuu ún. Te jeé siquí Pablo jiín 
Silas ni cacana jee de: 

Tee jee castívi xíni ñáyuu 
nií ñáytví, je ni quecoo de nde 
yahá. "Te máá Jasón ni jëhe núu 
vehe cáyiicu tée ún. Te tée ún tu 
cájetáhú de ley maá rey yohó ñáyuu 
Roma, chi sa suhva cácahán de jeé 
cájetáhú de nuü inga rey jee naní 
Jesús, achí de jíjnáhan de. 

8 Te ñayuu jiín tée cácuu tohó 
ni cajini soho ijnúhun yáha, te ni 
cacuvaa i siquí. ?Te Jasón jiín táca 
gá hermano ni castóo de xúhún 
de, chi ni cacahán toho un jíín de 
jeé nde núu tají de Pablo jiín Silas 
quingoo de inga ñuu, yücuán na 
te nacuåha toho un xúhun de. Te 
súcuan te ni casiáá de Jasón jiín 
táca gá hermano cuangoo de. 

Jeë ní coyücu Pablo jiín 
Silas ñuu Berea 


10Yūcuán na te tacá hermano 
un, yachi-ni ni cascáca de Pablo 

jiín Silas jecuáa un, cuángoo de 
nde ñuu Berea. Te nuü ni jínücoo 
de yúcuán, te ni quívicoo de vehe 
ii sinagoga jnáhan ñuu de hebreo. 
11Te jnáhan ñuu de hebreo cáyúcu 
yúcuan, váha ga ni maá de vesú 
jnáhan ñuu de hebreo cáyücú ñuu 
Tesalónica, chi vaha ni cacusit ni 
de jíín jnúhun ni cacahán Pablo jiín 
Silas. Te ndijnahan quivi cánanducú 
yúcún de nuü tútu ii núu súcuan 
cáhán chí tuú. 1? Jeë yúcuan ní 
cacandíje cuehé jnáhan ñuu de 
hebreo te suni nde jiín cuéhé ñayuu 
griego, cúu tée cúu ñahan cácuu 
nuú. 13Te jnáhan ñuu de hebreo 
cáyücú ñuu Tesalónica ni cajini 
jnúhun de jee suni nde ñuu Berea 
nácani Pablo jnúhun Yaa Dios, te 
ni caquihin de ichi cuangoo de 
Berea, te suni yücuan ní castónda 
de ñayuu siquí Pablo. 1 Yücuán 

na te tacá hermano ni catají-ni de 
Pablo cuahán de nde yumar. Te ni 
ndoo Silas jiín Timoteo ñuu Berea. 
15Te jecu hermano ni cajendéca de 
Pablo nde ñuu Atenas. Te ni cahán 
Pablo jiín de jeé cahán de jíín Silas 
jiín Timoteo jeé na quíngoo yachi 
de nuú Pablo. Te vendicoo de ñuu 
Berea. 


Jeé ni íne Pablo ñuu Atenas 

16Te níní ndétu Pablo jeé jinúcoo 
Silas jiín Timoteo nuú de ñuu 
Atenas, te ni jini de jes ñáyuu ñuu 
ún yohyo cáchiñúhún i ídolo, te ni 
nacani cuíhyá ni de. 17 Te ini vehe 
ii sinagoga ni cahán de jnúhun ya 
jiín jnáhan ñuu de hebreo jiín táca 
gá tee cáchiñúhún Yáa Dios. Te suni 
taca quívi ni nacani de jnúhun ya 
nuú taca ñáyuu cáhiin nuü yáhu. 

18Te sava tée cáscuáha jnühun 
jes castéén grupo epicúreo, jiín 
inga sava tée cáscuáha jnúhun jeē 
castéén grupo estoico, ni caquejéé 
cácahán jiín Pablo. Te sava ni 
cacahán: 

¿Na jnúhun cáhán tee tílóhlé 
yaha? áchí. 

Te sava ga de ni cacahán: 

Tée nácani jnúhun taca yáa jeé tu 
cánevaha yó cúu de, áchí. 

Súcuan ni cacahán de, chi nácani 
Pablo jnúhun vāha Jesús jeē ní 
natecu ya méhñu ndíyi. 19 Te ni 
cajeca de Pablo cuangoo de, te 
ni jinticoo de nde lugar nuú naní 
Areópago nuú cándutútú ñáyuu 
cándacu jniñu, te ni cacahán de: 

Cácuni ná cachi ni núú na jnúhun 
jeé jéé steén ni. Chi cáhán ni 
jnúhun jeé ná tu cuni cuiti na 
jíjnáhan ná, te jee yúcuan cácuni 
ná jecúhun ni na síqui taca jnúhun 
yáha, áchí jíín de. 

21 Chi taca ñáyuu ñuu Atenas jiín 
táca ñáyuu inga ñuu jee cáyúcu núu 
i yücuán, tuá na inga jniñu cácusit 
gå ni i jíín chi máá-ni jee cuni 
nahín i jnúhun jeé chí jéé cahán i 
jnúhun jeé. 

22Te índichi Pablo méhñu ñáyuu 
ní candutútú núü naní Areópago, te 
ni cahán de: 

Tée ñuu Atenas jijnáhan ní, jíto ná 


jéé yóhyo cáchiñúhún ní yaa maá ní. 


23Chi ni jica nuu ná, te ni jecondéhe 
ná nuú jeē cáchiñúhún ní, te ni jito 
ná iin altar jee yosó jnúhun yáha: 
Yaha cúu altar yaá jee ná tu cuni yo 
jnúhun ya, achí. Te máá Yáa un jée 
cáchiñúhún ní, vesú ná tu cuni ni 
jnúhun ya, suu jnúhun Yaá un cúu 
jeé nácani ná núü ní vijna. 

24 Chi Yaa un cúu Yaa jeé ni sáha 
ñaytvi jíín táca ndihi jee iyó, te máá 
yá cúu Jitoho andiví jíín ñáyiví, 
te tu ndéé yá ini veñúhun cásáha 
ñayuu. 25Te ni tu cúmani ni tin nuú 
yá jeé cuáha ñayuu nuü ya, chi máá 
yá sáha jeé técu ñayuu, jiín jée stáa 
itachi i, jíín jée nihín i ndihi jee 
jíni ñúhún i. 

26Te ni sáha ya jeé chíji iin-ni 
yucún ni tahú taca ñáyuu jee ní 
nduu tácá nación, návaha coyücú i 
níí cáhnu ñayiví, te ni tana ya cuiyá 
cotecu ñayuu jiín lugar coyúcú i 
jíjnáhan i. 27Te súcuan ni sáha ya 
chi cúní ya jeg nanducú yó ya, chi 
núu nanducú yó yá te cuni yo jeé iyó 
yá, chi yajni-ni cúu ya jiín ¿in iin yó. 
28 Chi máá yá sáha jeé iyó yó jiín jéé 
cátecu yo jiín jéé cácanda yo. Chi suni 
súcuan ni cacahán sava tée ñuu ni 
jée cátava yaa: Suni nde yucün maá 
yá cácuu yó, áchí. 2 Te núu yucún 
Yaa Dios cácuu yó, te ma cáni ni yo 
jeé ídolo oro chí plata chí yúu cúu ya, 
chi cájeni ni ñayuu jeé súcuan cáa 
ya, te súcuan cásávaha i ídolo. 30 Te ni 
jendeyí ni ya siqui jeé tu ní cájecuhun 
ni i níí ndé saá, te vijna chi ndácu ya 
jniñu jes ñáyuu nií cáhnu ñayiví na 
nácani ni i jeë stóo i cuéchi i. 31 Chi 
Yaá Dios, je ni jeni ya quivi jee ndaá 
sándaa yá siqui ñayuu ñayřví, te ni 
jeni ya Jesús jeë maá yá sándaa. Te 
je ni steén cají Yaá Dios nuú taca 
ñáyuu jee maá yá ni jeni Jesús, chi ni 
nastécu ya Jesús, achí Pablo. 

32Te jeé ní cajini soho i jnúhun jeé 
nátecu ndiyi te sava i ni cacahán 
catá i, te sava ga i ni cacahán i: 

Vaha te núu cuu cuni sóho na 
jnúhun cáhán ni ndé inga jínu, áchí 
i. 

33Te ni quenda Pablo méhñu 
ñáyuu un cuáhan de. 34Te cuahán 
jecu ñayuu jiín Pablo, te ni 
cacandíje. Te iin de cúu Dionisio, 
tee ndútútú jíín tée cácujéhnu 
cásáha junta nuú naní Areópago, 
jíín tin ñahan nání Dámaris, jíín 
jecu gå í. 


Jee ni íne Pablo fiuu Corinto 


1 Yücuán na te ni quenda 
Pablo fiuu Atenas, te 
cuahán de nde ñuu Corinto. ?Te 
yücuan ní jito de nuú ¿in jnáhan 
ñuu de hebreo, nání Aquila, te tée 
región Ponto cúu de. Te sáá jecu-ni 
tiempo ni quee de jíín ñasihí de 
Priscila jee ní quenda de Italia, chi 
rey Claudio ni ndacu de jniñu jeë 
na quéndacoo taca ñáyuu hebreo 
ñuu Roma, jeé cúu capital Italia. 
Te ni jinú Pablo vehe Aquila jiín 
Priscila jee cáyúcú de ñuu Corinto. 
3Te suni jniñu sáha tée un sáha 
Pablo, chi cáquicu de ñi¿ cuu 
vehe. Te ni quendoo Pablo jiín tée 
ún, te ni casájniñu de. “Te taca 
quíví ndétatu ní jehēn Pablo vehe 
ii sinagoga ni nacani de jnúhun ya, 
te ni nducú ndéyí de jeé na cándíje 
ñayuu jnúhun Jesús, cúu jnáhan 
ñuu de hebreo jiín ñáyuu tacá 
nación jeé tu ní cájini i jnúhun ya. 
5Te ni jinúcoo Silas jiín Timoteo 
ñuu Corinto jeé véjicoo de nde 
Macedonia. Yücuán na te tuá na 
inga jniñu ní sáha Pablo, chi máni 
jnúhun ya nácani cájí de nuú 
ñáyuu cácuu jnáhan de hebreo, 
jeē maá Jesús cúu ya Cristo, Yaa 
jeé cánuhun ni i quiji ya. Te ni 
caquejéé i ni cacahán i siquí jnúhun 
ún, te ni cacahán xeen i nuú Pablo. 

Te máá de ni caja de sahma de jeé 
cúu seña jeé stóo de i jíín cuéchi i, 
te ni cahán de jíín i: 

Cuechi máá ní cúu jeé jnahnú 
ndetú ni núu súcuan, te nasúu 
cuéchi máá ná cúu. Nde vijna te 
quihin na núü ñáyuu tácá nación 
jee tu cájini i jnúhun ya, te nacani 
ná jnúhun ya nui i, áchí de. 

7Te ni quenda de ini vehe ii 
sinagoga, te ni jinú de vehe ¿in 
tee nání Justo ni condee de. Te 
chiñúhún tée un Yáa Dios, te vehe 
tée un néne yajni xiin véhe ii 
sinagoga. 8Te Crispo, tée cújéhnu 
ini vehe ii sinagoga, ni candíje 
de máá Jítoho yo nde jiín ndihi 
ñayuu vehe de. Te cuehe ñayuu ñuu 
Corinto ni cajini nahín i jnúhun 
nácani Pablo, te ni cacandíje i, te 
ni cajendute i. Te ¿in jecuáa ni 
sáha máá Jítoho yo jee ní jito ndijin 
Pablo yá ni cahán ya jiín de: 

Ma yúhu ró ni ma cási rð yuhu 
ró, chi níní nacani ró jnúhun ri. 
10Chi ndíto ri rohó, te ma cúu sáha 
xeén ni ¿in ñayuu jiín ró. Nacani 
ró jnúhun ri, chi coo cuehé ñayuu 
candíje jnúhun ri ñuu yáha, áchí yá. 

11Te ni condee Pablo yücuán ¿in 
cuiya yosáva ni steén de jnúhun Yaa 
Dios nuú ñáyuu ún. 

12 Te ná cúu Galión gobernador 
Acaya, te ñayuu hebreo jeé cúu 
jnáhan ñuu Pablo, iin cáhnu-ni 
ni candonda i siquí Pablo. Te ni 
cajeca i de cuangoo i jíín de nde 
vehe juzgado. 13Te ni cacahán i jíín 
Galión: 

Tée yáha yohyo scáhán de taca 
ñáyuu jeé inga modo chiñúhún 
i Yaa Dios, suu iin modo jeé cúu 
contra siquí ley, achí i. 

14Te quejéé Pablo cahán de núú, 
te ni cahán-ni Galión jiín ñáyuu 
hebreo un: 

Ñayuu hebreo jijnáhan ró, núu 
iin cuechi xeén cúu, te cánuú cuni 
nahín rí jnúhun cácahán rō núú. 
15Te tuú, chi máni siquí jnúhun-ni 
jíín síqur ley maá ró jíín síqui tée 
cástéén cúu. Te na sándaa maá ró 
siquí jníñu yáha, chi tu sándaa ri 
siquí maá tin jeé súcuan-ni, áchí de. 

16Te ni cahán de nuü i jeë na 
quíngoo i fuera. 1Yūcuán na te 
ñayuu griego ni cajnii i Sóstenes, 
tée cújéhnu ini vehe ii sinagoga, te 
máá fuera yehyí vehe juzgado ni 
cacani i de, te Galión chi tu ní sáha 
cuiti de cuenta. 


Jeë ní najinú Pablo ñuu 
Antioquía, te cuahán de vuelta 
uni jeé nacani de jnúhun ya 

18 Te cuehé ga quiví ni condee 
Pablo ñuu Corinto. Yücuán na te 
ni nacuatáhú de nuú tācá hermano 
yúcuan, te Aquila jiín ñasihí de 
Priscila cuangoo de jíín Pablo, te ni 
jinúcoo de ñuu Cencrea. Te yúcuan 
ní saté lii Pablo xini de, te súcuan 
stéén de jeé squícu de nuú Yaá Dios 
jeé ni jéjnūhun de. Te ni quívicoo 
de barco jiín Aquila jiín Priscila 
quihin de región Siria. 1% Te ni 
jinticoo de ñuu Efeso, te yücuan ní 
caquendóo Aquila jiín Priscila. Te 
ni jehén-ni Pablo vehe ii sinagoga, 
te ni cahán de jnúhun ya jiín 
jnáhan ñuu de hebreo jeé cándutútú 
yúcuan. 2Te ni cacahán ndahú 
i jíín de jeē na cónene de jecu gå 
quivi jiín i, te tu ní jéhe de jnúhun. 
21Chi ni nacuatáhú de nui i, te ni 
cahán de: 

Cánuú jéé nuhún ná ñuu 
Jerusalén cone ná vico. Te núu cúní 
Yaa Dios te ndee tucu ná núi ní, 
áchí de. 

Te ni quenda de ñuu Efeso, te ni 
quivi de barco cuahan de. 22Te ni 
jinú de ñuu Cesarea, te ni jehén 
de ñuu Jerusalén. Te nuú ní ndihi 
ni cahán de jíín grupo ñayuu 
cácandíje yiicuán, te cuanuhun 
de ñuu Antioquía. 22 Te ni coyúcú 
de yücuán jecu quivi, te sáá te ni 
quenda tucu de cuahán de ni jica 
cuu de níí Galacia jiín Frigia. Te 
ñayuu cácandije ni cahije ga ni i 
jíín jnúhun ya ni sáha de. 


Jeé ní nacani Apolos 
jnúhun Jesús ñuu Efeso 


24Te ñuu Efeso ni quee ¿in tée 
hebreo nání Apolos, te tée ñuu 
Alejandría cúu de. Te váha nácani 
de jnúhun ya, chi váha jíní de 
jnúhun jeé cahán tutu ii. 25Te je 
ni cutúhva vaha tée un jíín jnúhun 
máá Jítoho yó Jesús, vesú jiní de 
máni máá jnúhun ya jeé ni stéén 
Juan ná ni scuándute de ñayuu, te 
ndíhví ni de stéén cají de jnúhun 
ya nuü ñáyuu. ?6Te jéhnu-ni ni 
nacani de jnúhun ya ini vehe ii 
sinagoga. Te ni cajini soho Aquila 
jiín Priscila jnúhun nácani de, te 
ni cajeca de Apolos cuangoo síin 
de, te ni cacastúhun yúcún ndindúú 
de jnúhun ya jeé ná tu cuni Apolos. 
27Te cúní Apolos quihin de nde 
región Acaya. Te je cácandije sava 
ñayuu yúcuan ní sáha Yaá Dios siqui 
jeē váha ni ya. Te tācá hermano 
ñuu Efeso ni cachindéé ñáhán i de, 
chi ni catee i carta quihin de jíín 
núü ñáyuu cácandije cáyticú Acaya 

jeé na cuátáhú i Apolos. Te nuü ni 
jínü de yücuán, te vāha ni chindéé 
ñáhán de taca ñáyuu cácandíje un 
jíín jnúhun ya. ?8Te nuü táca ñáyuu 
ñuu un ndé jiín jnáhan ñuu de 
hebreo jeé cáyücu yúcuan, ní steén 
cají de ndese cástívi táca jnáhan 
hebreo de siquí jnúhun ya. Te tu ní 
cánihin jnáhan de un jnúhun cahán 
siquí jeē ni stéén de, chi jíín jéē 
cahán tutu ii ni steén de jee Jesús 
cúu Cristo, Yaa jeē cáñúhun ni de 
quiji ya. 

Jeé ni íne Pablo ñuu Efeso 


19 Te níní néne Apolos ñuu 
Corinto, te ni yaha Pablo 


ichi síquí ñuu Efeso, te ni nanuu 
de ni jinú de máá ñuu ún. Te 
yücuan ní nijnáhan de jíín tijni tee 
cácandije. ?Te ni cajnúhún de tée 
ún: 

¿A ní canihin ní Espíritu Santo ná 
ni cacandíje ní, chí ná tuú? áchí de. 

Te ni cacahán de jíín Pablo: 

Tuú, chi ni ná tu nihin na jnúhun 
jes iyó Espíritu Santo, achí de. 

3Yiicuán na te ni cahán Pablo: 

¿Na siquí ni cajendute ní núu 
súcuan? áchí de. 

Te ni cacahán de: 

Ni cajendute ná síqui jnúhun ni 
steén Juan, achí de. 

4Te ni cahán Pablo: 

Jee ní scuándute Juan ñayuu cúu 
jeé ni stéén de jeé na nácani ni i jee 
stóo i cuéchi i, te ni cahán de jeé 
na cándíje i máá Yáa quiji jeé cúu 
Cristo Jesús, áchí Pablo. 

5Te nui ní cajini soho tée un 
jnúhun yáha, te ni cajendute de jeé 


ní cacandíje de máá Jítoho yo Jesús. 


6Te ni soó Pablo ndindúú ndaha 

de xini taca tée ún, te ni quivi ni 
Espíritu Santo ini anuá de jíjnáhan 
de, te ni cacahán de síin sfin yuhu 
te ni canacani de jnúhun ya. "Te ni 
tyo nájnúhun uxi uii jnahán tee. 
8Te uni yoo ni jehén jehén Pablo 
vehe ii sinagoga. Te jéhnu ni nacani 
de jnúhun ya, te ni nducú ndéyí de jeé 
na cándíje ñayuu jnúhun ndese ndácu 
Yaá Dios jniñu. ? Yücuán na te sava i 
ni cacunihni ni i te tu ní cácandije i, 
chi sa ni cacahán neé i siquí jnúhun 
váha Yaá Dios jiín ñáyuu cánataca. 
Jeé yúcuan ní cujiyo-ni Pablo nuú 
ñáyuu ún, te ñayuu cácandije 
cuangoo i jíín de. Te ndijnahan quivi 
ni steén de nuü ñáyuu ún ini escuela 
iin tee nání Tiranno. Te súcuan 
ni sáha de uü cuiya, te táca ñáyuu 
cáyücu Asia, cúu ñayuu hebreo cúu 
ñayuu taca gá nación, ni cajini soho 
i jnúhun máá Jítoho yð Jesús. Te 
ni jëhe Yaa Dios poder nuú Pablo jeé 
sáha de cuehé jniñu jéhnu téyí. Te 
nde pañú jiín sahma jee ní jnii de ni 
cajengoo jíín núú ñáyuu cácuhi, te ni 
canduvaha-ni i cuehy? cándoho i, te 
ni quendacoo tachi ini i cuangoo. 

135 Te jecu tée hebreo cájica cuu 
de jeé quénehen de tachi ini ñayuu, 
te ni cajeni siquí ni de jee suni 
jíín poder maá Jítoho yð Jesús 
quenehen de tachi, te suhva ni 
cacahán de jíín táca táchi: 

Jíín poder Jesús jeë nácani Pablo 
jnúhun ya, cáhán nihin ri jiín ró jee 
na quénda ró quíhin ro, achí de. 

14Te súcuan ni casáha uxá séhe yií 
iin tee hebreo nání Esceva, cúu de 
iin sutú cujéhnu. 15Te ná ni casáha 
de, te ni cahan-ni tachi ún: 

Je jíní ri Jesús, te suni jíní rí 
Pablo. Te róhó jíjnáhan ró ¿ndé tée 

cácuu ró jée cuatáhú rí rohó? áchí 
jíín de. 

16Te tée ndóho tachi un ní ndonda 
de, te ni cundeyf de siquí ndihúxá 
tée ún. Te ni sáha xeén ndasí de 
jíín ndé ni catuji te ni cacuvichí 
1íi ni quendacoo vehe un ní cajinu 
cuangoo. 17 Te jnúhun yáha ní cajini 
taca ñáyuu cáyücú ini ñuu Efeso, 
cúu ñayuu hebreo cúu ñayuu táca 
gá nación, te yohyo ni cayúhú i, te 
ni cacahán i jee yóhyo cújéhnu máá 
Jítoho yo Jesús. 

18 Te cuehé ñayuu jeé ní cacandíje 
ni quijicoo i nuú Pablo ni nacani 
ndaa i jnúhun tacá jniñu neé ní 
casáha i. 19% Te cuehe i jeé ní casáha 
jniñu tásí ní jinúcoo i cándiso i tutu 
i, te ni cajehmu i tutu un jíto nuü 
taca ñáyuu. Te ni catava i cuenta 
nasaa ndéé tutu ni cáyü ún, te ni 
cajini i jeē uú xico uxi mil xúhun 
plata cúu. 20Te ni jité jnúhun máá 
Jítoho yó cuahán, te ndihi ñayuu ni 
cajini i jee cujéhnu ndasí jnúhun ya. 

21 Te nuü ní ndihi tacá jniñu yáha, 
te jéni téyí ni Pablo jeé quihin 
de Macedonia jiín Acaya, te sáá 
te najinú de ñuu Jerusalén. Te 
ni cahán de jeé na nájinú de ñuu 
Jerusalén, yúcuán na te jíni ñúhún 
quíhin de nde ñuu Roma. 22 Te 
uŭ tee jee cáchindéé ñáhán jíín 
Pablo cúu Timoteo jiín Erasto, te 
ni scándu de ndindúú tée yahá 
cuángoo de nde Macedonia, te ni 
guendoo máá de Asia jecu gå quivī. 


Jeé ní cacuvaá ñayuu ñuu Efeso 

23 Te suu quiví ún yohyo ni 
candonda ñayuu siquí jnúhun ya. 
24Chi ni īyo tin tēe sájniñu siqur 
plata, nání de Demetrio. Te máá 

de jíín ndihi tée cásájniñu jíín de, 
cánihin de cuehe xúhún, chi jíín 
plata casáha de vehe lulí jéé modo 
veñúhun ídolo i jee cúu yaá Diana. 
25Te Demetrio ni nastútú de tée 
cásájniñu jíín de jíín táca gá tee 
jeé suni jniñu yúcuan cásáha, te ni 
cahán de: 

Táta, cájini ni jée siquí jniñu 
cásáha yó yáha váha cánihin yo 
xúhún. ?6Te cájito ní te cájini soho 
ní jée iin tee nání Pablo chi cáhán 
de jeé násüu yáa cácuu jee casáha 
ñayuu. Te je ni scandíje de cuehe 
ñayuu, nasúu máá iin-ni ñuu Efeso 
yahá chi níí cáhnu Asia. 27 Te 
quíyúhú ni na jéé cahán ñayuu jeé 
tu ndé jéjniñu jee casáha yó. Te 
sanaa te suni súcuan cahán i coto 
i máá veñúhun yaá sihí Diana jeé 
cujéhnu, te suni sájéé ni i nuú yaá 
Diana, te ma cúu ga cujéhnu ya 
vesú ndivii ñayuu Asia jiín ñáyuu nií 
cáhnu ñayiví cáchiñúhún i ya vijna, 
áchí de. 

28 Súcuan ni cajini sóho de jnúhun 
yáha te yohyo ni caquitt ni de, te ni 
cacana jee de: 

Cújéhnu téyí Diana, yaá cúu 
patrona ñuu yo Efeso, achí de. 

29 Te ñayuu ñuu Efeso ni cacuvaá 
i, te Hn cáhnu-ni ni candonda i ni 
cajniii Gayo jiín Aristarco cuangoo 
i jíín de nde vehe nuú cándutútú 
ñáyuu casáha ijunta. Te ndindúú 
tée un cácuu tée Macedonia, te 
cájica de jíín Pablo. 30 Te cúní Pablo 
quivi de nuú ñáyuu cuehe un cáhán 
de jíín i, te ñayuu cácandije tu ní 
cájéhe i jnúhun quihin de. 91 Te 
suni sava toho jeē cácuu amigo 
de cáyücu Asia, ni catají jnúhun 
cuahán nuú de, cácahan ndahú 


HECHOS 19, 20 


jíín de jeë ma quihín de nuü ní 
cacutútú Náyuu ún. 3?Te ñayuu ní 
cacutútú un, sava i ni cacana jee i 
tin jnuhun te sava ga i inga jnühun, 
te súcuan ni cacuvaa teyí i, te 
cuehé i ni tu cájini cuiti i na siqui 
cúu jeé ní cacutútú i. 33 Te sava 

tée hebreo ni cajeni de iin jnáhan 
de jeé naní Alejandro nuú ñáyuu 
cuehé ún, te ni cacastúhún de nuü 
tée ún na siquí cúu jeē cácuvaa i. 
Yiicuán na te Alejandro ni sáha de 
seña jiín ndaha de jeé na cúnayúú 
ñáyuu, chi cúní de cahán de jíín i 
jeé násiu cuéchi taca ñáyuu hebreo 
cúu. 34Te ni canacuni ñayuu un jéē 
tée hebreo cúu de, te jee yúcuan 

ní cacana jee téyí gá i nájnúhun uŭ 
hora: 

Cújéhnu téyí Diana, yaá cúu 
patrona ñuu yo Efeso, achí i. 

35 Yücuán na te ni cacunahín 
ñáyuu ni sáha tée cúu secretario 
ñuu ún, te ni cahán de: 

Níhín ñáyuu ñuu yo Efeso, ndihi 
ñayuu chi je cájini i jee cándito 
váha yó veñúhun yaa Diana jiín 
imagen Diana jeē ní ninga nde 
andiví. 36Te ni tin chi ma cúu 
cahán jeé tú ndaa jnúhun yáha. 
Núu súcuan te vaha ga na cási ní 
yuhu ní, te ma sáha yachi ní iin 
jee tu ní nácani vaha ni ni sígur. 
37 Chi tée yáha ní caquindeca ní 
de yahá vesú tu ní cásáha de ni 
iin cuechi siquí Diana yo, ni tu ní 
cácahán ndevāha de ni ¿in jnúhun 
siquí. 38 Te Demetrio jiín táca gá 
tée jeé fin-ni jniñu cásáha jíín de, 
núu cácuni de cahán de cuēchi 
siquí tin tée, te na quíngoo de nde 
vehe juzgado nuú cáyücu juez, tée 
cásándaa jniñu, te yücuán cundaá 

siquí de jíjnáhan de. 3% Te núu iyó 
jnúhun jee ma cúu cundaa yücuán, 
te jíni ñúhún cundaa nuíú ¿in 
junta nájnúhun tájnúní ley. “Chi 
yúhú ná jeé sanaa te cahán taca 
tóhð Roma jeé siquí gobierno de 
ni candonda yó, chi ma nihín yo 
jnúhun castúhun yó na sigui cúu 
jee ní cacutútú yó ni cacuvaa yo 
vijna, áchí de. 

4 Te nuü ní ndihi ni cahán 
secretario jnúhun yáha, te ni cajité 
ñayuu un cuángoo. 


Jeé ni jéhén Pablo 
Macedonia jiín Grecia 

2 Te ná ni yaha jée ní 

cacuvaa ñayuu, te ni cana 
Pablo ñayuu cácandíje, te ni jeni 
ichí de i. Te ni cañunundee jnáhan 
de jíín Pablo jee ní nacuatáhú 
de, te cuahán de Macedonia. ?Te 
ni jica cuu de tacá ñuu yúcuan. 
Te jíín cuéhe jnúhun ni stihví ni 
de tacá hermano cácandíije. Te 
ni jinú de Grecia. *Te ni condee 
de yúcuan úni yoo. Te je yajni 
quihin de jíín barco nde Siria nuú, 
te máá quívi ún te ni nihin de 
jnúhun jee jnáhan ñuu de hebreo 
ni casquíjnáhan jnúhun jee ndonda 
siquí de ichi nuú quihín de, te jeē 
yúcuan ní nacani ni de te cuahán 
tucu de ichi Macedonia. *Te ni 
cahiyo sava tée cájica jíín Pablo, 
te cánaní de Sópater ñuu Berea, 
Aristarco jiín tée nání Segundo nde 
ñuu Tesalónica, Gayo ñuu Derbe, 
Tíquico jiín Trófimo nde Asia, jiín 
Timoteo. Te ni cacandu tée yáha, 
te cándétu de Pablo jiín sáña, Lucas, 
nde ñuu Troas. 8 Te nuú ni yáha vico 
jeé cáyeji i pan jeé tu yfhi levadura, 

te jíín barco ni quendacoo ná ñuu 
Filipos, te nde nuú uhún quivi te 
ni canajnáhan ná jíín de nde ñuu 
Troas. Te ñuu yúcuan ní coyúcu ná 
uxa quivi. 


Jeé ni íne Pablo ñuu Troas 

7Te máá quíví domingo ni 
candutútú ñáyuu cácandije jee cáji i 
pan, nájnúhun ni steén maá Jítoho 
yO jeë núcihun ni yó siquí ya. Te 
ni steén Pablo jnúhun nuü ñáyuu 
ún. Te siquí jes inga quivt un jíni 
ñúhún quenda de quihin de, te 
nahán ní nacani de jnúhun nde ni 
cuñuú. $Te vehe yósó jnáhan cúu 
vehe ún. Te nde cuarto xini nuü 
ní candutútú ná un ní iyo cuehé 
lámpara ni cundijin. ?Te tin súchi 
yíí nání i Eutico, néne i yuhu 
ventana. Te jeé ní cunahán nácani 
Pablo jnúhun, te yohyo jíí i mahná, 
te ni quixi-ni i. Te nde piso uni un 
ní ninga i nde nuú ñúhun. Te je ni 
jihi i ni candonehen de i. "9 Yücuán 
na te ni nuu Pablo te ni jita ndeyi 
de ni canehen de i ni ñunundee de i, 
te ni cahán de: 

Ma yúhu ní jíináhan ní, chi ni 
natecu i, áchí de. 

11Te ni ndaa Pablo, te ni yeji de 
pan jiín i jíjnáhan i jee cánucúhun 
ni de sigui ya. Te nahán gá ni 
nacani de jnúhun nde cuacundijin. 
Yücuán na te ni quenda de cuahán 
de. 12Te Eutico chi íyó váha i 
cuanuhun i jíín de jíjnáhan de, te 
ndivii ñayuu ún yóhyo cácusit ni i. 

Jee ní quenda Pablo ñuu Troas 


cuahán de ñuu Mileto 


135 Te ni quívicoo ná ini barco 
cuangoo ná. Te Pablo chi cúní 

de caca jéhé de, te ni cundaa jeé 
najnáhan ná jíín de nde ñuu Asón. 
14Te nuü ní canajnáhan ná jíín 

de ñuu Asón, te ni quivi de barco 

te cuangoo ná jíín de nde ñuu 
Mitilene. 15Te yücuan ní quendacoo 
tucu ná jíín barco te inga quiví ni 
jinticoo ná xiin Quío, ñuhun jeé 

íne sfin nuú ndúte. Te quivř uní 

ni jinúcoo ná Samos jeé súni nuú 
ndúte íne, te ni caquendóo ná 
Trogilio. Te quiví cuún ni jinúcoo 
ná ñuu Mileto. *6Te tu ní jéngoo 

ná ñuu Efeso, chi jéni ni Pablo 

jee yáha-ni de ñuu un quíhin de, 
návaha ma cucuéé de Asia te naa 
tiempo nuú, chi núú de jinú yachi 
de ñuu Jerusalén cone de máá quívt 
Pentecostés núu na cúu. 


Jee ní jeni ichí Pablo tée 
jéhnu cándiso jníñu nuü 
ñáyuu cácandíije ñuu Efeso 
17Te ná íne ga Pablo ñuu Mileto, 

te ni tají de jnúhun cuahán nde 
ñuu Efeso jeé na quíjicoo tée jéhnu 
cándiso jníñu nuú ñáyuu cácandíije 
yúcuán. Te nuü ní quecoo tée ún, 
te ni cahán de: 

Je cájini vaha ní ndese ni jica 
ndaá na ndé ná ni quee nuú ná 
Asia te nde vijna. 19 Chi níí tiempo 
jeé ni íne ná jíín ní te nde vijna, 
jéjniñu váha na síqur jnúhun máá 
Jítoho yo, te tu ní sándúxí ná maá 
ná. Te íyó jínu ni ndahyú na jéhe 
ñáyuu. Te ni ndoho ná jnúndóho ni 
casáha jnáhan ñuu ná hebreo, chi 
ni casquíjnáhan jnúhun i siqui ná. 
20Te cájini ni jéé tu ní táñúhún 
ná ni tin, vesú ndese ga cácahán 
ñayuu siquí ná, chi ni nacani ná 
ndihi jnúhun ya jeé quéndoo váha 

ní sáha. Te ni steæn na jnúhun ya 
nuü ni jíjnáhan ní, cúu nuu chitú 
cúu tacá vehe ní. 21Te inuú-ni 
jnühun ni nacani ná núu ndihi 

ní, cúu jnáhan ñuu ná hebreo cúu 
ñayuu taca gá nación, chi ni cahān 
na jée na nácani ni ni jée stóo ni 
cuéchi ní te na cándije ní máá 
Jítoho yō Jesucristo. 22 Te vijna 

chi ñúhun ichí ná quihin ná ñuu 
Jerusalén, chi stíhví ni Espíritu 
Santo saña quíhin ná. Te tu jíní ná 
ndese ga coo jíín ná yúcuán. Te 
íyó iin jeé jiní na, cúu jes chune i 
sañá vecáa te quiji jnúndóho siquí 
ná, chi Espíritu Santo súcuan cáhán 
jiín ná ndijnahan ñuu nuü jíca ná. 
24Te ni tu sáha ná cuenta vesú na 
cáhni i sañá, chi jee cuní na cúu 
jeé na sínu vaha ná jniñu jee ní tee 
máá Jítoho yó Jesús siqui ná, te 
súcuan cusit ni ná. Te jniñu un cúu 
jeé nácani ná jnúhun váha ya nuú 
taca ñáyuu ndese vaha ni Yaá Dios 
jiín yó. 

25 Te je ni jica cuu ná, ní nacani 
ná jnúhun ya nuü ní ndese ndácu 
Yaa Dios jniñu. Te vijna chi jíní na 
jéé ni iin ní ma najnáhan ga yó nuú 
ñáyivi yáha. "6 Jeë yúcuan cástühun 
cájí ná nuü ni jíjnáhan ní vijna jee 
násüu cuéchi ná cúu núu ndé iin 
ní stívi. 27Chi ni nacani ná núü ní 
ndihi jnúhun Yaá Dios jeé ni sándaa 
yá ndese coo, te tu ní quéndoo ni 
iin jnúhun. 2 Núu súcuan te coto 
vaha ní máá ní jiín ndihi ñayuu 
cácandije, chi Espíritu Santo ni jeni 
ya nihín jée cóndito ní ñáyuu maá 
Jítoho yo, chi ni nacuaan ya i jíín 
níñt ya. 29Chi jeé quihín na te jíní 
na jée quijicoo tee cástáhú quívicoo 
mehñu ní, te nducú de snáa de 

jnúhun ni cajetáhú ñáyuu cácandije, 
te xeén sáha jnúhun stáhú de 
nájnúhun xeén sáha yihr jee cájehni 
tr lanchi. 3% Te suni nuú grupo maá 
ní quejéé sava de cahán de jnúhun 
stáhú, te stáhú de sava ñayuu 
cácandíje jeé na cóndiquin i jnúhun 
stáhú stéén de. 31 Jeé yúcuan 
condito ní jéé ma cóo súcuan. Te 
ma náa ni ni jée uní cuiya ndiquivi 
ndíñuu ni condihvi ndasí ni na ndé 
ndahyú na jéhe ni, ní jeni ichí ná 
tin ¿in ní jíjnáhan ní. 

32?Te vijna, hermano, jícán tahú 
na núü Yaa Dios jeé coto ya nihín. 
Chi jnúhun jeë váha ni ya ndíso 
poder sáha jee íje ga ni jíín, te suu 
sáha jeē iin quiví te cuáha ya tahú 
jeé ndujéhnu luu ní ndé jiín ndihi 
ñayuu ní nacaji ya jeé cóo ndoo coo 
iii nuü ya. Tu ní ndúcú ná jeé 
nihín na xúhun chí sahma nuü ní 
iin i. 34Chi je cájini vaha ni jéē sa 
suhva ni sájniñu nihin ná návaha 
nihin na jée cótecu na ndé jiín táca 
tée cájica jíín ná. 35Te níní ní steén 
na nút ni jée súcuan jíni ñúhún 
sájniñu yó návaha nihin yo jee 
cuáha yó núü ñayuu cúmani nui. 
Te ma náa ni ni jnúhun jeé ni cáhan 
maá Jítoho yo Jesús, chi suhva ni 
cahán ya: Ndetú gå quendoo yó jéē 
cuáha yó vesú jeē nihín yo, achí yá. 
Achí Pablo. 

36Te ni ndihi ni cahán de táca 
jnúhun yáha, te ni jecuiñt yití de, 
te ni jicán tahú de jíín ndihi tee 
ún. 37 Yücuán na te ndihi de ni 
cajecunundee jnáhan de jíín Pablo 
ni catechúhú de jee cánacuatáhú 
de, te ni candahyú de. 38 Chi 
cácucuihyá ndasí ni de jíín jnúhun 
ni cahán Pablo jeé ma ndácoto 

jnáhan ga de. Te cuangoo-ni de jíín 
Pablo nde núü íin barco. 


Jee cuánuhun Pablo ñuu Jerusalén 


2 Yucuán na te ni caguendoo 
tacá hermano ñuu Efeso, 

te ni quívicoo ná barco, te cuangoo 
ndaá-ni ná ndé Cos. Te inga quivi 
ni jinticoo ná Rodas, te yücuan ní 
quendacoo ná te ni jiníicoo ná ñuu 
Pátara. ?Te ni cane tin barco jeé 
quihín Fenicia, te ni quívicoo ná 
cuángoo ná. ĉTe nuü ní cajito ná 
núú Chipre jeé íne sfin nuü ndúte, 
te ni quendoo ichi lado jecó barco, 
chi ni cayaha ná cuángoo ná nde 
Siria. Te ni jinúcoo ná ñuu Tiro, 
chi yücuan ndóo jeé ndíso barco 
ún. *Te ni jenanducú ná ñayuu 
cácandíje, te ni caquendóo ná jíín i 
uxa quiví. Te máá Espíritu Santo ni 
steén nuü i jee quíji jnūndóho siqui 
Pablo ñuu Jerusalén, te jee yúcuan 
ní cacahán i jíín de jeë ma quihín 
de. 5Te ni yáha uxá quivt ún, te ni 
quendacoo ná. Te taca tée cácandije 
jíín ñasihí de jíín séhe de ni 
cachuhun ichí de saña ní jengoo de 
jíín ná nde yata ñúú, te ni cajecuiñt 
yití ná jiín de yumar te ni cajicán 
tahú na. f Te ni cañunundee jnáhan 
ná ní canacuatáhú ná yúcuán, te ni 
quívicoo ná barco cuangoo ná. Te 
ni canandió cóo de cuanungoo de 
vehe de. 

7Te ni quendacoo ná ñuu Tiro 
cuangoo ná jíín barco, te ni jinúicoo 
ná ñuu Tolemaida ni quendacoo ná 
ini barco. Te yücuan ní jengoo ná 
ní cacahán na jíín táca hermano, te 
ni caquendóo ná jíín de iin quivi. 
8 Te inga quivt un ní cajica jéhé 
ná jiín Pablo, te ni jinúcoo ná ñuu 

Cesarea, te ni quívicoo ná vehe 
Felipe, tee nácani jnúhun váha ya. 
Tée un cúu jnáhan jeë ndihúxá tée 
jeé ní casaja staá nuú ñáhan viuda. 
Te ni caquendóo ná jíín de. *Te tée 
un íyó cúún séhe síhí de jee cáhiyo 
máá i, te cánacani i jnúhun Yaa 
Dios. Te ni coyúcu ná yúcuán tijni 
quiví. Te ichi Judea ni quiji iin tée 
nácani jnúhun Yaá Dios, nání de 
Agabo. 1 Te ni quee de nuü ná. Te 
ni quihin de sanchíi Pablo, te ni 
jihni de ndaha de jíín jéhe de, te ni 
cahán de: 

Suhva cáhán Espíritu Santo. 
Jnáhan yó hebreo súcuan cuhni 
i tee chíí sanchíi yáha ini ñuu 
Jerusalén, te nastúu i de nuú ñáyuu 
síin nación, áchí de. 

12Te jeé ní cajini soho na jnúhun 
yáha te máá ná jiín táca tée 
cácandíije cáyücú ñuu Cesarea ni 
cacahán ndahú ná jiín Pablo jeé ma 
quihín de ñuu Jerusalén. 3 Yücuán 
na te ni cahán Pablo: 

¿Najehé cándahyi ni jíjnáhan ní, 
te cásáha ní jée cucuíhyá ni ná? Chi 
sañá je íyó túhva ná jée násúu máá 
jée cónuhni ná ini ñuu Jerusalén, 
chi suni jeē vésú na cúu na jée siquí 
maá Jítoho yo Jesús, áchí de. 

14Te jeé tu ní cúu cuiti casicoo ná, 
yücuán na te sa suhva ni cacahán 
ná: 

Na cóo ndese cúní maá Jítoho yo 
nuu súcuan, áchí ná. 

15Yucuan na te sáá te ni 
casátühva ná, te cuangoo ná ñuu 
Jerusalén. 16Te suni jecu tée ñuu 
Cesarea jeé cácandíje cuangoo de 
jíín ná. Suni cuahán iin tēe Chipre 
nání de Mnasón, te je ni cuu cuehe 
cuiya candíje de. Te ná ni jinücoo 

ná ñuu Jerusalén, te ni cacoyücu ná 
vehe de. 


Jeē ni jécondéhe Pablo Jacobo 

17Te nui ni jínūcoo ná ñuu 
Jerusalén, te hermano cáyücú 
ñuu ún yohyo ni cacusiz ni de jeé 
ni jínticoo ná. *$Te inga quivi un 
ní cajengoo ná jíjnáhan ná jiín 
Pablo vehe Jacobo, te yücuan ní 
candutútú táca tée jéhnu cándiso 
jníñu nuü ñáyuu cácandije. 1* Te 
Pablo ni sáha de saludar tée 
ún jíjnáhan de. Yücuán na te ni 
castúhún de ndihi jniñu ní sáha 
Yaá Dios ná ni nacani de jnúhun ya 
nuú ñáyuu tacá nación jeé tu cájini 
i jnúhun ya. Te ni cajini soho 
de jnúhun yáha, te ni cacahán de 
jee yóhyo cújéhnu Yaa Dios. Te ni 
cacahán de jíín Pablo: 

Hermano, vijna te jíní ni náa 
cuehé mil jnáhan ñuu yo hebreo ni 
cacandíje i Jesús, te cácahán nihin 
i jeē cánuú squícu yó ley jeé ni jéhe 
ya nuú Moisés. 21 Te ni canihin i 
jnúhun cácahan jee stívi ní steén ni 
núú taca jnáhan yó ñáyuu hebreo 
cáyücu jícá i taca gá nación, chi ni 
steén ni núú i jeë ma cuatáhú gá 
i nuú ley Moisés, ni ma sáha ga i 
circuncidar séhe i, ni ma cuatáhú 
gá i taca gá jeé tajnúní jenahán. 

22 ¿Ndese sáha ní núu súcuan? Chi 
cuni ñayuu un jée ní ndee ní te 
cutútú cuéhe i. ?3Suhva sáha ní 
núu súcuan. Yaha íyó cúün tée 
jeē ní cajejnühun de ¿in jee squícu 
de nuú Yaá Dios. Cueca ní tée 
yáha quíhin ni jíín de templo, te 
cuchi ní nasándoo ní máá ní jiín 
de nuu ya, te cuaan ní jee socó de 
nuú Yaá Dios jijnáhan de. Yücuán 

na te cuu saté de xini de, te suu 
stéén jee ní casquícu de ndihi jee ní 
cajejnúhun de nuü ya. Yúcuán na te 
cuni ndihi ñayuu jeé tú ndaá taca 
jnúhun ni cajini soho i siqui ní, chi 
coto i jeē suni máá ní sa squícu ní 
ley ya. 25Te ñayuu tācá nación jeé 
násúu ñáyuu hebreo cácuu i te ni 
cacandíje i ya, je ni catee ná carta 
cuahán nui i jeé tu cánuú squícu 

i ley un, chi máá-ni jeē ma cáji i 
cúñu jeé ni sóco nuí ídolo ni niñ ni 
quiti jee jihí jeē tu jéti niñt tł, te ni 
ma cáca jnéní i, áchí de. 


Jeé ní cajnii de Pablo ini templo 

26Yucuán na te ni jeca Pablo 
tēe ún, te inga quiví un ní cajichi 
de ni canasándoo de máá de nuü 
ya. Te ni quivi Pablo ini templo ni 
cachi de nuú sutú na quivi jínu jeé 
nasándoo tée un máá de nuü ya, te 
quindeca de quiti jee socó de nuu 
ya. 

27 Yücuán na te cácuu de jeé sínu 
de ndihúxá quivi jee cándundoo de 
nuú ya, te sava jnáhan hebreo de 
jeé véjicoo Asia ni cajini de jeé íne 
Pablo ini templo, te ni cascáhán 
de ndihi ñayuu, te ni cajnii i Pablo. 
28Te ni cacana jee i: 

Tée ñuu yo Israel, cuaha núú ní 
ndaha jíjnáhan ní na jníi yó tée 
yáha. Chi máá de cúu tée jíca cuu 
níí cáhnu stéén de nuú taca ñáyuu, 
te cáhán de siqui nación yo jiín 
síqui ley jeé ni jéhe ya nuú Moisés 
jiín sígur templo yáha. Te suni je 
ni quívicoo de jíín jecu tée griego 
ini templo ii yahá, te súcuan stívi 
de jnúhun ii jeē cahán jeé ma cúu 
quivi ñayuu ini templo te núu 
nasúu ñáyuu hebreo cúu i, áchí. 

29 Chi nde na íne Pablo ini ñuu un 
ní cajini tee hebreo jee jíca de jíín 
Trófimo, tée ñuu Efeso jee násuú 
hebreo cúu de, te cájeni ni de jeé ni 
quívi tée un jíín Pablo ini templo. 

30 Te ndihi ñayuu ñuu un ní cuvaa, 
te ni cacutútú-ni i, te ni cajnii i 
Pablo, te ni castáa i de ni quenehen 
i de ini templo un, te ni canacasi-ni 
i yéhyí. 31 Te ni cacuni i cahni i de 
núú. Te general, tëe cújéhnu nuü 
ndíhi soldado, ni nihin de jnúhun 
jeé ndihi ñayuu ñuu Jerusalén ni 
candonda i cácuvaa i. 3?Te ni jeca 
general tācá soldado jiín capitán, 
te cájinu de cuangoo de nde nuü 
cáhiin ñayuu cuehé ún. Te ná ni 
cajito ñayuu jeé ni jínücoo general 
jiín soldado, te ni cajecuiñt i jeé 
cácani i Pablo. 33 Yücuán na te ni 
quivi general méhñu ñáyuu, te ni 
jnii de Pablo, te ni ndacu de jniñu 
jeé conuhni de jíín úü cadena. 
Yücuán na te ni cajnúhún general 
ndé tée cúu Pablo te na cuéchi ni 
sáha de. 34Te ni cacana ñayuu cuehé 
ún, sava i tin jnúhun te sava ga i 
inga jnúhun, te tu ní cúu cuni de na 
cuēchi ni sáha Pablo, chi cácuvaa i. 
Te ni ndacu de jniñu cuahán Pablo 
nde cuartel. 35Te nuü ni jínú Pablo 
escalera cuartel ún, te soldado ni 
cajnii de Pablo cándiso de siqui jeé 
cácuni ñayuu ún jniii Pablo sáha 
xeēn i jíín de. 36Chi ndihi i véjicoo i 
ichi yátá soldado, te cácana jee i: 

Cahni ni tée jíñá, achí i. 


Jeé ni cáhan Pablo jehé 
maá de nuú ñáyuu 
37Te cásquivi de Pablo ini cuartel 
nuú, te jíín jnúhun griego ni cahán 
Pablo jiín general: 

¿A cuáha ni jnúhun cahán ná tin 
jnúhun jíín ní? achí de. 

Te ni cahán general jiín de: 

Te jíní ro cahán ro yuhu griego 
jeé súcuan. 38 Núu súcuan te nasúu 
róhó cúu tée Egipto jeé jé ni cuu 
quiví ni ndonda siquí gobierno te ni 
quenehen cuún mil tee jéhni ndiyi 
cuangoo jíín de nde nuü ñúhun 
téhé, áchí. 

39Yucuán na te ni cahán Pablo: 

Tuú, chi tee hebreo cúu ná, te 
ni cacu ná ñuu Tarso, tin ñuu 
jeé cujéhnu ndañúi Cilicia. Te 
quiñúhun ni ni cuáha ní jnúhun na 
cáhán na jíín ñáyuu yáha jíjnáhan 
i, áchí de. 

40Te general ni jéhe de jnúhun jeé 
cahán de. Te ni jecondichi Pablo 
nuú escalera, te ni sáha de seña jiín 
ndaha de jeé na cúu nayúú ñáyuu 
ún. Te nuü ní cuu nayúú-ni i, te 
jíín jnúhun yuhu ñúüŭ de hebreo ni 
cahán de: 

2 Ndihi níhín jeé cácuu ní 

jnáhan ñuu yo jiín ndihi 
níhín jee cácujéhnu ní núü ñút yo, 
cuni soho ní jnúhun cahán na jéhē 
maá ná, achí de. 

2Te ni cajini soho i jeé cahán 
Pablo yuhu hebreo jeé cúu yuhu 
ñúŭ i, te víhyá ga ni cacunahín i. Te 
ni cahán Pablo: 

3Máá ná cúu jnáhan ñuu yó 
hebreo, te ni cacu ná ini ñuu Tarso 
ndañúi Cilicia. Te ini ñuu Jerusalén 
yaha ní jehnu ná, te ni cutúhva ná 
núú Gamaliel, te ni steén de nuú ná 
ndihi siquí ley jeé ni jéhe ya nuú 
jií yO. Te nde jiín ini jiín ánuá na ní 
nducú ndéyí ná squícu ná súcuan 
nuú Yaa Dios, nájnúhun cásáha 
máá ní vijna. “Te ni jito xeén na 

ñáyuu cácandíje i jnühun Jesús te 
nde cuní na jéé na cúü ndihi i núú. 
Chi cúu tée cúu ñahan ni jnii ná ni 
chuhun ná vecáa. *Te sutú cujéhnu 
ga jiín táca tée jéhnu cándiso jníñu 
nuú ñút yo, cácuu de testigo jeé 
súcuan ni sáha ná, te suni máá de 
ni cajéhe de tijni carta cuahán na 
jíín jée cuáha na núü taca jnáhan 
yó cáyúcú ñuu Damasco. Chi 
cuahán ná ñuu un jée jnii ná ñáyuu 
cácandije i Jesús te quindeca ná i 
ñuu Jerusalén yaha, návaha ndoho 
i nú. 


Jeë ní cachi Pablo ndese ni sama ya 
de 
(Hch. 9.1-19; 26.12-18) 

&Te ni quihin ná ichi cuahán ná, 
te cuacuyajni ná ñuu Damasco, te 
nájnúhun caxú cúu. Te ichi ándiví 
ní quiji Hn nduva ní ndindeé ndaxín 
núü ná. "Te ni cotúú-ni ná núü 
ñúhun, te ni jini sóho ná iin jnúhun 
cáhán jiín ná: Saulo, Saulo, ¿najehé 
jíto xeén rð ruhú? achí. 8 Yücuán na 
te ni cahán ná: ¿Na nihín cúu jeē 
cahán, Táta? achí ná. Te ni cahán 
yá jiín ná: Máá rí cúu Jesús jee ní 
jehnu ñuu Nazaret, te jeé jíto xeen 
rð ñayuu cácandíje i ruhú cúu jeē 
jíto xeén ro ruhú, achí yá. *Te tée 
cuangoo jíín ná ni cajini ndije de 
jee ndíndeé, te ni cayúhú de, te tu 
ní cájini soho de ndese ni cahán yá 
jiín ná. O Yücuán na te ni cahán ná: 
Táta, ¿na vé cuní ni jée sáha ná? 
áchí ná. Te ni cahán maá Jítoho yó 
jiín ná: Ndocuiñi te quihin ro ñuu 
Damasco, te yücuan íyó iin tee jes 
cachi nuü rō na vé cúu jeé cánuú 
sáha ró, áchí yá jiín ná. Te jeē ní 
ndindeé un ní sacuáá nút ná, te 

tée cuangoo jíín ná un ní cajnii 
de ndaha ná cuángoo de jíín ná ní 
jinticoo ná ndé ñuu Damasco. 

12”Te yúcuan ní condee iin tée 
nání Ananías, te táca jnáhan yó 
hebreo yücuan cácahán jeé tée 
váha cúu Ananías, chi váha squícu 
de ley jeé ni jéhe ya nuu Moisés. 
13Te ni quee tée un núü néne ná, 
te ni cahán de jíín ná: Hermano 
Saulo, na ndúndijin tinúu ní, achí 
de. Te ni ndundijin-ni tinúu ná, te 
ni jito ná núü de. 14Te ni cahán 
Ananías: Máá Yáá Dios taca jíí yo, 
je ni nacáji ya nihín návaha cuni ní 
na vé cuní ya jeē sáha ní, te coto ní 
núü maá Cristo, Yaá ndaa, te cuni 
soho ni jnúhun jeé cahán ya. Te 
nacani ní jnúhun ya nuú ndivii 
ñayuu taca jée ní jito ní jíín jée ní 
jini soho ní. '$Ma cúhuun ni ni núu 
súcuan. Ndocuiúi ní, te cuandute ní 
te cahan ndahú ní jiín máá Jítoho 
yO, návaha nacate ya anuá ni núŭ 
cuéchi, áchí de jíín ná. 


Jee ní cachi Pablo ndese ni tají Yaa 
Dios de nuü ñáyuu taca gá nación 
17"Te ni nandió cóo na ní ndee ná 

ñuu Jerusalén. Te jícán tahú na ini 
templo, te ni sáha máá Jítoho yo 
jeé ní jito ndijin ná. 18 Te ni jini na 
núü ya ni cahán ya jiín ná: Yachi 
quenda ró ñuu Jerusalén yahá, chi 
ma cuatáhú ñáyuu yáha jéé nácani 
ró jnúhun ri nuü i, áchí yá. Te ni 
cahán na jíín yá: Tuú, chi cuatáhú 
i, Táta, chi je cájini i jeé ni quívi ná 
ndijnahan vehe ii sinagoga ni jnii 
ná táca ñáyuu cácandije i níhín, te 
ni cani ná i, te ni chuhun ná i vecáa. 
20Te je cájini i jeé quivi ní cajehni 

i Esteban, tée ni nacani cájí jnúhun 

ní, suni ni indichi na yúcuan, te 

ni jejnúhún ná jeé na cúü de, chi 
ni condito ná sahma tēe ni cajehni 
Esteban, áchí ná jiín yá. 21Te ni 
cahán ya jiín ná: Cuáhán, chi máá 
rí tají rí rohó quíhin jicá ró nde 
nuü ñáyuu tacá nación jeé tu cájini 
i jnúhun ri, achí yá jiín ná. Achí 
Pablo. 


Jeé ni íne Pablo nuú general 

22Te taca ñáyuu ún vaha-ni ni 
cajini sóho i te nde jnúhun sandihi 
yáha jée ní tají yá de nuú ñáyuu 
taca gá nación. Yücuán na te ni 
cacuvaa i, te ni cacahán jee i: 

Na cúú tee jíñá, chi tú váha jeē 
cótecu gå de, áchí i. 

23Te súcuan cácana jee i, te ni 
cascándoó i ticachí i, te ni cascánda 
i ticachá. Te súcuan cástéén i jee 
cáquitz xeén ni i. 2Á Te ni ndacu 
general jniñu jee na quívi Pablo ini 
cuartel, te ni cahán de jeé na stíchí 
soldado Pablo nde jiín cuarta fü, 
návaha cujnúní ni general na siqui 
cúu jeé ní candonda ñayuu un sígur 
de. Te ni cajihni de Pablo návaha 
súcuan te cani de. Te ni cahán 
Pablo jiín capitán jee índichi túhva: 

¿A jéhe ley jnúhun jeé cani ní 
cuarta tée cúu séhe nación Roma 
núu ná tu sándaa ní núu íyó cuéchi 
de? áchí de. 

26Te ni jini sóho capitán jnúhun 
yáha, te ni jecahán jiín general: 

Coto vaha ní jéé ma stívi ní sáha 
ní jíín tée yáha, chi cúu de séhe 
nación Roma, achí. 

27 Yücuán na te ni jinú general 
nuü Pablo, te ni cajnúhún de: 

Cachi núu jendaá cúu jeé séhe 
nación Roma cúu ró, áchí. 

Te ni cahán Pablo: 

Suu cúu ndije ná, áchí de. 

28 Te ni cahán general: 

Ruhú chi nde jeé ni jéhe ri cuehé 
xúhún te ni nduu ri sēhe nación 
Roma, áchí. 

Te ni cahán Pablo: 

Te sañá chi nde quivt ní cacu ná 
cúu ná séhe nación yo Roma, achí 
de. 

29 Yücuán na te taca tée jeé cácuni 
cani Pablo nuú, ni cacujiyo-ni 
cuangoo, te suni nde general ni 
yühú de, chi ni stívi de jeé ní jihni 
de Pablo, chi tu íyó váha sáha 
súcuan jíín séhe nación Roma. 


Jeé ni índichi Pablo nuú junta 
cujéhnu ga jnáhan ñuu de hebreo 
30 Te inga quiví un cúní general 

cundaá vaha ni de na siquí cúu 
jeé ní candonda tée hebreo siquł 
Pablo. Te ni ndají de cadena jeé 
nuhní Pablo, te ni ndacu de jniñu 
ni cacutútú táca sútú cácujéhnu jíín 
táca tée cásáha junta cujéhnu ga, te 
ni quenehen de Pablo, te ni jeni de 
nuú tée ni candutútú un. 
2 Yücuán na te ni ndacoto 
Pablo nuü tée ni candutútú 
junta un, te ni cahån de: 

Táta jijnáhan ní, níí ndé vijna 
vaha íyó ni anuá na jée tú na 
cuéchi ná, jíto jínúu Yaá Dios, áchí 
de. 

2 Yücuán na te Ananías, sutú 
cujéhnu ga, ni cahán jiín tée cáhiin 
yajni nuü de jee na cátu maá yuhu 
de. 3Te ni cahán Pablo jiín sútú 
cujéhnu ga ún: 

Yaá Dios stóho ya nihín chi tée 
stáhú-ni cúu ní, chi néne ní jéē 
sándaa ni núu ni stívi ná ley ya, ¿te 

naun stívi máá ní ley jeë ndácu ní 
jniflu jee cáni de sañá? áchí de. 

4Te ni cacahán tée cáhiin nuú de 
ún: 

¿Naun cáhán rō súcuan jíín sútú 
cujéhnu ga? Chi nuú Yaā Dios 
jejníñu de, áchí jíín de. 

5Te ni cahán Pablo: 

Táta jijnáhan ní, tu ní jíní na jéē 
sutú cujéhnu ga cúu de, chi núu ní 
jíní na te ma cahán na súcuan núú, 
chi yósó núu tútu ii jeē ni cáhan ya 
jeé ma cahán neé yó coto yó táca 
tée cácujéhnu nuu yo, áchí Pablo. 

êTe nuü ní jini Pablo jeē sava de 
cácuu grupo saduceo te sava ga de 
cácuu grupo fariseo, te ni cahan jee 
de: 

Táta jijnáhan ní, máá ná cúu 
iin jnáhan grupo fariseo, te suni 
súcuan ni iyo tátá na. Chi suni máá 
ná ñúhun ni na jée nastécu ya ndiyi, 
te siquí yúcuan cúu jee cácahan ni 
cuéchi siquł ná, áchí de. 

7Te jeé súcuan ni cahan de te 
ni cacusíin ni tee junta je& cácuu 
grupo fariseo jiín grupo saduceo, te 
ni cacahán mhin. $Chi cácahan tée 
grupo saduceo jeé ma nátecu ndiyi, 
ni tu cáhiyo ndajéhé ya ni ánuá, te 
tée grupo fariseo cájejnúhún de 
ndinúní jnúhun yáha. *Te yohyo ni 
cuvaa. Te sava tee cástéén jnúhun 
cáhán tutu ley ya jee cácuu jnáhan 
grupo fariseo, ni candocuiñt de, te 
ni cacahán de: 

Tú ni ¿in cuéchi cánihin na síqui 
tée yáha. Sanaa te ni cahán ndije 
tin ánuá jiín de chí iin ndajéhé ya. 
Ma sánihni ni yó nuú Yaá Dios nuu 
súcuan, áchí. 

10 Te yohyo ni catejnáhan, te yúhú 
general jeé quende i chiyo Pablo, 

te ni ndacu de jniñu jeé na quívi 
soldado te quenehen de Pablo sava 
mehñú i, te na ndívi de ini cuartel. 

11Te jecuáá un ní quee-ni máá 
Jítoho yó nuú de, te ni cahán ya jiín 
de: 

Pablo, cuandeyí ni ro, chi 
nájnúhun ni nacani ró jnúhun ri ini 
ñuu Jerusalén yahá, suni súcuan 
nacani nahín ró jnúhun ri ini ñuu 
Roma, achí yá. 


Jeé ní casquíjnáhan 
jnúhun cahni Pablo 

12Te nuü ní cundijin te ni 
cacutútú sava ñayuu hebreo, te ni 
casquíjnáhan jnúhun, te ni cacahán 
teyí i jeé ma cáji cuiti i ni iin ni ma 
cóho cuiti i nde núu tu cahni i Pablo. 
15Te víhyá ga uü xico tée hebreo ni 
cacahán teyí jnúhun yáha. 14Te ni 
jengoo nuú sutú cácujéhnu jíín nút 
tée jéhnu cándiso jníñu nuú ñáyuu 
hebreo, te ni cacahán jiín tée ún: 

Ni cacahán teyí ná jeé ma cáji 
cuiti ná ni iin níní nde ná tu cahni 
na Pablo. 19 Núu súcuan te máá ní 
jijnáhan ní jíín táca gá tee cásáha 
junta cujéhnu ga, cuácáhan ni jíín 
general jeé quenehen de Pablo na 
jéé de nuu junta sajne, chi cachi ni 
jée cácuni ni stíchí váha ga ní de. 
Te máá ná jijnáhan ná cotúhva ná 
cahni ná de nde ná tu quee de nuú 
cáhiin tútú ní, achí. 

16Te séhe yif cuáha Pablo ni nihin 
i jnúhun jee súcuan ni cacahán, te 
ni jehen i cuartel, te ni castúhún i 
nuú Pablo. 17 Te ni cana Pablo xini 
tin jnáhan capitán, te ni cahán de: 

Condeca ní súchi yáha quíhin 
ni jíín i nuú general, chi íyó iin 
jnúhun castúhún i nuú de, áchí de. 

18Te capitán un ní jeca de i 
cuahán i jíín de nuü general, te ni 
cahán de: 

Pablo, tée íne vecáa, ni cana de 
sañá, te ni cahan de jíín ná jeé 
quíndeca ná súchi yáha núü ní, chi 
íyó tin jnúhun cahán i jíín ní, áchí 
de. 

19 Te ni jnii general ndaha i 
cuahán de jíín i iin lado, te yuhu-ni 
ni cajnúhún de i: 

Na jnúhun cúní rō cahán ro jiín rí, 
áchí de. 

20Te ni cahán i: 

Tée hebreo ni casquíjnáhan 
jnúhun de jee cahán ndahú de 
jíín ní quenehen ní Pablo sajné 
quihin de nuu taca tée cásáha junta 
cujéhnu ga, chi cahán-ni de jíín ní 
jeé cácuni de jeé stichí váha ga de 
Pablo. 21 Te ma cuáha ni jnúhun, chi 
víhyá ga uü xico de cándetu sahí de 
ichi, te ni cacahan teyí de jeé ma 
cáji cuiti de ni ¿in ni ma cóho cuiti 
de nde núu tú cahni de Pablo, te 
vijna je cándetu túhva de jee cuáha 
ni jnúhun quihin Pablo nuü junta, 
áchí i. 

22Te ni cahán general jiín i jeé 
ma cáchi i nuú ní iin ñayuu jeé ni 
cáhan i jnúhun yáha jíín de, te ni 
tají de i cuanuhun i. 


Jeë ní tají general Pablo cuahán 
de nuú Félix, tée cúu gobernador 


23Yucuán na te ni cana general 
uí capitán de, te ni ndacu de jniñu 
jeé sáttihva de uü ciento soldado 
cájica jéhé jíín úni xico uxi jee 
cáyosó caballo jiín úü ciento jeé 
cándaha lanza, chi cahim jecuáa 
ún quendacoo de jíín Pablo quingoo 
de nde ñuu Cesarea. ?4Te suni 

ni ndacu de jniñu jeé coo túhva 
caballo jeé cóso Pablo, te condito 
váha soldado un Pablo quingoo de 
nde nuú Félix, tée cúu gobernador. 
25Te ni tee de ¿in carta jeé cahán 
jnúhun yáha: 

26 Máá ná cúu Claudio Lisias, te 
tée ná carta yáha cuájeé nuü ní, 
señor Félix, gobernador cujéhnu. 
Ndese tahú cúu ní. 27?Nayuu hebreo 
ni cajnii i tee yáha, te je yajni 
cahni i de núú, te nijnama ná 
de jíín soldado, chi ni jini na jée 
séhe nación Roma cúu de. ?8 Te 
ni jendeca ná de nuú junta maá 
i jíjnáhan i jee sándaa i núu na 
cuéchi ni sáha de. 29Te ni jini 
na jée siquí ley maá i cúu cuechi 
cácahan i siquí de, te tu níhín na 
ni tin cuéchi siqui de jeé cúü de 
ni jeé cóne de vecáa. %Te ni nihin 
na jnúhun jeé sava tée hebreo ni 
casquíjnáhan jnúhun de jeé cahni 
de tée yáha, te jee yúcuan cúu jeé 
yachi ni tají ná de cuajeé de nuü ní. 
Te suni je ni cahán na jíín ñáyuu 
cájican cuéchi siquí de jecoo i nuü 
ní, te jiña cahán i jíín ní na cuechi 
ni sáha de. Je ni cahán yo, achí 
carta. 

31 Te ni cajeca ñuú-ni soldado 
Pablo cuangoo jíín de nde ñuu 
Antípatris, nájnúhun ni tahú 
jniñu nuü de. 32 Te inga quivi ni 
canandió cóo-ni soldado cájica 
jéhé cuánungoo nde cuartel, te 
soldado cáyosó caballo cuangoo 
de jíín Pablo. 33Te ni jinücoo ñuu 
Cesarea, te ni cachihi carta ndaha 
gobernador, te suni ni cajeni Pablo 
nuú de. 34Te ni cahu gobernador 
carta un. Te ni cajnúhún de ndé 
ñuu cúu Pablo, te ni jini de jeé tée 

ndañúū Cilicia cúu Pablo. 35Te ni 
cahán de: 

Nde na quécoo tée cájequin 
cuechi siquí ro te cuni nahín rí 
jnúhun cahan ro, áchí de. 

Te ni cahán de jeé na quíndihyú 
Pablo ini palacio ndiyi Herodes. 

Jee ni cáhan Pablo jehë 

maá de nuü Fólix 
2 4 Te nuü uhún guiva te 
Ananías, sutú cujéhnu 

ga, ni quee de ñuu ún. Te suni ni 
quecoo sava tée jéhnu cándiso jníñu 
nuú jnáhan ñuu de hebreo jiín iin 
tée cúu abogado, nání de Tértulo. 
Te ni quívicoo de nuú gobernador 
jeé cahán de cuéchi siquí Pablo. ?Te 
ni cana gobernador Pablo ni quee 
de. Te ni quejéé Tértulo cahán de 
cuechi siquí Pablo, chi suhva ni 
cahán de jíín Félix: 

Táta gobernador, siqui jee cúu 
ní tóho jee váha ndíchí ndácu ní 
jniñu, te jee yúcuan tú na jnuhun 
cájejnáhan íyó, chi cáyücu váha 
yó. 3Te na cútahü ná, chi taca quívi 
váha cúu taca núü ndácu ní jniñu 
jeë váha sáha ní, táta Félix. “Te 
tu cúní na snáá na cuéhée tiempo 
ni, te cáhán ndahú ná jiín ní cuni 
nahín ní jecu-ni jnúhun cahán na 
jíín ní. 5Chi ni cajini na tée yáha 
jée cúu de tin tee tíxín, te sáha de 
jeē cánacuajnáhan máá jnáhan ñuu 
ná hebreo nií cáhnu-ni taca lado, 
te cúu de tée cújéhnu nuü ñáyuu 
cascuáha jnúhun tée nání Jesús 
jeé ní jehnu ñuu Nazaret. $Te suni 
je ndúcú de jeé stívi de tacá jniñu 
ini templo ii, te ni cajnii ná de. Te 
cácuni na sándaa na sígur de núú, 
nájnúhun cáhán ley ñuu ná. "Te ni 

jinú-ni general Lisias, te ni quende 
fuerza de tée yáha núü na jíjnáhan 
ná. 8Te ni ndacu de jniñu jeé táca 
ná jeē cácahan na cuéchi sigui tée 
yáha quijicoo ná ndé nuü ní. Te 
vijna cuu stíchí maá ní de, te jíín 
jnúhun cahán maá de te cuni ni jée 
ni sáha de cuéchi jee cácahán na 
jíín ní, áchí Tértulo. 

9Te suni ni cacahán tée hebreo 
jeé ni jínticoo jíín de jes iyó ndáa 
jeē súcuan cúu cuéchi Pablo. 
10Yucuán na te ni sáha gobernador 
seña nuü Pablo jeé na cáhán de, te 
ni cahán Pablo: 

Je jíní na jée cuehe cuiya cúu ní 
gobernador ñuu yáha, te jeë yúcuan 
nújnahan ni na jée sándaa ni síqui 
ná. "Chi máá ní cuu nanducú ní te 
cuni ni jéē sáá máá úxi uŭ quivi ni 
cuu jeē ni jéhēn ná ñuu Jerusalén 
jeë chiñúhún ná Yaá Dios. 12Te tu ní 
stáhan jnáhan ná jíín ni tin ñayuu, 
ni tu ní stónda ná ñáyuu ini templo 
ni ini vehe ii sinagoga ni ini maá 
ñuu. 13Ni tú na jiín stéén de jeé 
iyó ndáa jnúhun cácahán de siqui 
ná. 14Te jnúhun cáhán cají ná jiín 
ní cúu jee chiñúhún ná Yaā Dios 
taca jíí na, te suu cúu jeē chiñúhún 
ná maá Jesucristo, te máá jnúhun 
yáha-ni cúu jeé cácahan de jee stívi 
ná. Te cándije ná táca jnúhun yósó 
núŭ tútu ley yá jiín núŭ tútu jee ní 
catee tée ni canacani jnúhun ya nde 
jenahán. *Te inuú ñúhun ni na jíín 
de jeé sáha Yaá Dios jeé nátecu taca 
ndíyi, cúu ñayuu ní casáha váha 
jíín ñáyuu ní casáha néé. 16Te jeé 
yúcuan máni jeë váha ndíhví ni na 
sáha ná. Súcuan te vaha íyó ni anuá 
na jée tú na cuéchi ndéé siquí na 
núü Yaa Dios ni nuü ñáyuu. 

17 Te ni jica cuu ná táca ñuu jicá 
jecu cuiya, te sáá te ni ndee na jíín 
xúhun jée ní cajehe taca ñáyuu jee 
chindéé ñáhán i jnáhan ñuu na 
cáyücú Jerusalén. Te suni ni ndee 
na jée socó na quiti nuü Yaa Dios. 
18Te íne ná ini templo sigus jeé 
cuchi ná ndundoo ná núú Yaá Dios 
te socó ná. Te jecu jnáhan ñuu ná 
hebreo jeé véjicoo Asia ni cajito 
de sañá ini templo, te tú na ñayuu 
cuehé ni cóyiicu jíín ná jeē sávaá 
i. 19Te núu ni stívi ná ¿te naun tu 
ní quíjicoo tée Asia un návaha suni 
cahán de ndese ni stívi ná? 20Chí 
tée ni quecoo yahá na cáhán maá 
de núu na cuéchi ni canihin de 
siquí na ná ni indichi na núú junta 
tée cácujéhnu ini ñuu ná. 21 ¿Te chí 
cájequin de cuéchi siquí na jéé ni 
cáhan jee ná suhva ná ni iyo ná 
nuú junta naún? Chi ni achi na jéē 
cándíje ná jée nátecu taca ndíyi, te 
jeē yúcuan cájequin ni cuéchi siquí 
ná, ni achi na jíín de. Achí Pablo. 

22Te Félix chi je jíní vaha de 
ndese cácandíije ñayuu Cristo. Te 
jee ní jini soho de jnúhun yáha te ni 
stétu de un jíjnáhan, te ni cahán de: 

Nde na quée general Lisias te 
cajnúhun gá ri siquí jníñu yáha, 
áchí de. 

23Te ni ndacu de jniñu nuú 
capitán jee na cóne ga Pablo vecáa, 
te ma cási jee sáha de jee cuní de, 
te ni ma cási jee quíjicoo jnáhan de 
jeé chindéé ñáhán i de. 

24Te ni cuu jecu quivr, te ni quiji 
tucu Félix jiín ñasihí de Drusila, te 
ñahan hebrea cúu ña. Te ni ndacu 
de jniñu jeé na quíji Pablo návaha 
nacani de jnúhun ndese candíje yó 
Jesucristo. 25Te ni cahán Pablo jiín 

de jeé cánuú sáha yó jniñu ndaa, te 
cánuú coto yó máá yó jeé ma sáha 
yó jniñu stívi, chi guivi sándihí te 
sándaa Yaá Dios jniñu ndivii ñayuu 
ndese ni casáha i. Te ni yúhu Félix 
te ni cahán de: 

Vijna te cuáhán, te inga quivi jeē 
núne ri te cana ri rohó quiji ró, áchí 
de. 

26Te ñúhun ni de jeé cuaha Pablo 
xúhun núü de te siáá de quenda de 
vecáa. Jee yúcuan tijni jínu ni cana 
de Pablo ni candajnúhún de. 27 Te 
súcuan ni cuu uü cuiya, te sáá te 
ni nucuiñ Porcio Festo nuú Félix. 
Te cúní Félix jeē na cúsit ni ñayuu 
hebreo jiín de, te jeë yúcuan ní 
squéndoo de Pablo vecáa. 


Jeé ni índichi Pablo nuú Festo 

2 Te sáá úni quivt jee ni quívi 
Festo cuu de gobernador 

Judea, te ni quenda de fiuu Cesarea 
cuahán de ñuu Jerusalén. ?Te táca 
sútú cácujéhnu jíín tée cácujéhnu 
nuü ñáyuu hebreo ni jinücoo nuú 
Festo, te ni cajicán cuéchi siquí 
Pablo. 3Te ni cacahán ndahú jíín 
Festo jeé núu váha ni de te na nátají 
de Pablo ndiji ñuu Jerusalén. Súcuan 
ni cacahán, chi je ni casquíjnáhan 
jnúhun jeé cahni Pablo ichi. “Te ni 
cahán Festo jeé yíndesi vaha Pablo 
nde ñuu Cesarea, te je jéni ni de jeé 
jecu na quivi te nuhún maá de ñuu 
Cesarea. 5Te jeé yúcuan ní cahán de 
jíín táca tée ún: 

Taca níhín jeē cándiso jníñu, na 
quíngoo yó nde Cesarea, te yúcuan 
cácan ni cuéchi siquí de te núu iyó 
cuéchi de, áchí de. 

6Te ni ine de yúcuan úna chí 
úxi-ni quivi, te ni ndee de ñuu 

Cesarea, te inga guivi ni cucóo de 
mesa nuü sándaa de jniñu, te ni 
cahán de jeé na quíji Pablo. 7 Te je 
cáhiin tée hebreo jeé ní quijicoo 
nde ñuu Jerusalén. Te ni quee 
Pablo, te ni cajicó ndúú nuú de, te 
ni caquejéé-ni cásájnúhún téyí síqui 
de, te tú na jiín ní cástéén jee iyó 
ndáa jnúhun cácahán. Te ni cahán 
Pablo jehe maá de: 

Tu ní sáha ná ni tin cuéchi siqui 
ley ñuu na jéé cácuu ná ñayuu 
hebreo, ni siquí templo, ni siquí rey 
nación Roma, achí de. 

%Te Festo chi cúní de jeé cusi 
ni ñayuu hebreo jiín de, te ni 
cajnúhún de Pablo: 

¿A tu cúní rð quinuhun ro 
Jerusalén te yúcuan sándaá ri siquí 
rō? achí de. 

10Te ni cahán Pablo: 

Je índichi na núú cúndaa jniñu 
jeé ndácu máá tée cúu rey nación 
Roma, te yaha cúu nuú cánuú 
cundaa jniñu ná. Máá ní je jíní 
váha ni jée tú na cuechi ní sáha ná 
sígur taca jnáhan ñuu ná hebreo. 

311 Chi núu ni sáha ná ¿in cuéchi 
xeen jeé jíni ñúhún cuu ná, te íyó 
váha jee cúū na núu súcuan. Te núu 
tu íyó ndáa jnúhun jeé casájnúhún 
tée yáha síqui ná, te ni tin tee ma 
cúu chihi de sañá ndaha tée yáha 
jíjnáhan de. Núu súcuan te cúní 
na quíhin na núü maá rey nación 
Roma sándaa de siquí na, áchí de. 
12Te ni cajnúhun Festo ndese 
cájeni ni tée cándiso jníñu jíín de. 
Yücuán na te ni cahan de jíín Pablo: 

Je ni cahán ro jeé cuní ro quihin 
rð nuú maá rey nación Roma 
sándaa de siquí ro. Núu súcuan te 
quihin nahín ró nuú de, áchí de. 

Jeé ni índichi Pablo nuú rey Agripa 
135 Te ni cuu jecu quivi, te rey 
Agripa jiín Berenice ni jecondehé 
de Festo nde ñuu Cesarea. Te tijni 
quiví ni coyūcú de yücuán. Te ni 
nacani Festo jnúhun siquí Pablo 
nuú rey un. Te suhva ni cahán de: 
Félix jeē ní cuu de gobernador, ni 

stóo de iin tée íne vecáa yahá. Te 
ná ni jehén ná ñuu Jerusalén, te sutú 
cácujéhnu jíín ñáyuu jéhnu cándiso 
jníñu nuü ñáyuu hebreo ni jinúcoo 
i nuú na cájequin i cuechi siqui tée 
ún, te cácuni i jeé na cúú de. 16Te ni 
cahán na jíín i jeē tu íyó costumbre 
taca tóho Roma jeé cahni de ¡in tée 
súcuan-ni, chi jíni ñúhún condichi 
de jíín ñáyuu cájequin cuéchi siquí 
de, návaha cahán de jehé maá de te 
cundaá núu iyó cuéchi de. "Yiúcuán 
na te ni quecoo tútú i yahá. Te 
inga quivi ún tu ní cúcuéé ná, chi 
ni cucóo na mesa nuú sándaá na 
síqui cuéchi, te ni ndacu ná jniñu jeé 
na quíji tée ún. 18 Te cáhiin ñayuu 
cájequin cuéchi siquí de. Te ni jeni 
ni na jée iyó cuéchi xeén cahán de 
siquí tée un núú, te tú cuiti. 19Chi jeē 
cácahan de cúu máni siquí jnúhun 
cácandije-ni máá de, jíín síqui iin tée 
nání Jesús jeē jé ni jihī de, te Pablo 
cahán nihin de jee ní natecu ndije 
tée ún. 20 Te tu ní cújnúní cuiti ni 
ná ndese sándaa ná, te ni cajnúhun 
ná de núu cúní de quihin de ñuu 
Jerusalén te yúcuán cundaa siqu de. 
21 Te máá Pablo ni cahán de jeé cuní 
de quihin de nuú Augusto, rey yó 
nación Roma, te yúcuan sándaá rey 
cuechi de, ni achi de. Te ni cahán na 
jéé na cóne de vecáa nde tají ná de 
quihin de nuü rey un, áchí Festo. 

22Yucuán na te ni cahán Agripa 
jiín Festo: 

Suni cúní maá ná cuni soho ná 
jée cahán tée un, áchí de. 

Te ni cahán Festo: 

Sajné te cuni soho ní jée cahán de 
núu súcuan, áchí de. 

23Te inga quivi un ní quecoo 
Agripa jiín Berenice. Te cáñúhun de 
sahma cújéhnu de, ni quívicoo de 
ini vehe juzgado jiín táca general 
jiín tée cácujéhnu ini ñuu ún. Te ni 


ndacu Festo jniñu jeé na quíji Pablo. 


24Te ni cahán Festo: 

Cáhán na jíín ní, táta rey Agripa, jíín 
ndihi níhín jée cáyücu jíín yó yahá 
vijna. Yaha cúu tée jeé siquí de ni 
candonda ndiviijnáhan de hebreo ñuu 
Jerusalén jiín ndé ñuu Cesarea yahá, te 
máni cácahan i jee tú váha jeé cótecu 
gå de. 25Te jéni ni maá ná jéé tú na 
cuéchi xeén ni sáha de jeé cúü de. Te je 
ni cahán de jeé cuní de quihīn de nuü 
rey Augusto jeé sándaá rey un síqui de, 
te jeé yúcuan ní cahán na jée tají ná de 
quihin de nuü rey un. ?6Te tu cúcáhnu 
ni ná na jnúhun tee ná núü tútu quihin 
jiín de nuü rey yó. Jee yúcuan ní ndacu 
ná jniñu ni quee de nuí yo jijnáhan 
yó, te cánuú gá nuü maá ní, táta rey 
Agripa. Te stíchí ni de návaha nihin 
na jnúhun tee ná síqui de, te quihin 
jnúhun un jíín de nuí rey. 7 Chi tu 
jéjniñu cuiti jee tají ná tin preso quihin 
te núu tú castúhun ná nuú tútu na 
cuechi ni sáha de, áchí Festo. 


Jeé ni cáhan Pablo jehé 
maá de nuü rey Agripa 
2 6 Yücuán na te ni cahån rey 
Agripa jiín Pablo: 
Vijna te jéhe ri jnúhun cahán rō 
jehë maá ró, achí de. 

Te Pablo ni sáha de ndaha de jeé 
ní quejéé de cáhán de, te suhva ni 
cahán de: 

2Táta rey Agripa, cúsit ni ná 
vijna jee cúu cahán na jíín ní siquií 
ndihi jeē casájnúhún ñáyuu ñuu yo 
hebreo siquí ná. 3Chi je jíní vaha 
máá ní taca jée ní tajnúní ñayuu 
ñuu yó hebreo jiín táca jnúhun jee 
tu cáhiin inuú i jíín. Jeë yúcuan 
cáhán ndahú ná jiín ní jee coo 
paciencia ni cuni sóho ní jnúhun 
cahán na jíín ní. 


Jeé ní cachi Pablo ndese ni sáha 
de nde ná tu sama ya ini de 

Je cájini taca jnáhan ñuu 
yO hebreo ndese ni sáha ná ini 
ñuu nuü ní cacu ná jíín ini Huu 
Jerusalén nde ná lulí ná. 5Te núu 
cácuni maá de cahán ndaa de, te 
je cájini de saña jée ndé lulí ná 
ni quivi ná nuú grupo fariseo, te 
grupo un nihin ga cánducú ndéyí 
de squícu de ley ya vësú táca gá 
grupo tée nación yo. S Te ñúhun 
ni na jnúhun ni jejnúhun Yaa Dios 
nuú taca jíí yo jee nastécu ya 
ndiyi, te máá síqui taca jnúhun 
yáha-ni cúu jee cájequin de cuéchi 
siquí ná. "Chi máá yó jeé cácuu yó 
jnáhan ndihúxí uŭ yucün ñayuu 
Israel, cáñúhun ni yo jnúhun ni 
jejnúhun ya jeé nastécu ya ndiyi, te 
jee yúcuan nduú ñuú cáchiñúhún 
yó Yaa Dios te cájejniñu yó núü 
yá. Te suni súcuan ñúhun ni maá 
ná, táta rey Agripa, te siqui jeē 
nácani ná jnúhun jeé natecu ndiyi 
cúu jeé cájican jnáhan ñuu yo 
hebreo cuechi siquí ná. 8 ¿Te chí má 
nastécu Yaá Dios taca ndíyi cájeni 
ni ní naún? 


HECHOS 26 


Jeë ní cachi Pablo ndese ni jito 
xeen de ñayuu cácandíje 
Te máá ná chi ni jeni ni na jéé 
jíni ñúhún ndonda ná síqui ñayuu 
cácandije i Jesús, Yaá ní jehnu ñuu 
Nazaret. Te súcuan ni sáha ná 
ini ñuu Jerusalén, chi táca sútú 
cácujéhnu ni cajéhe de jnúhun jeē 
cóndiso jníñu ná chuhun ná cuéhé 
ñayuu vecáa siqui jeē cácandije i 
Jesús, te íyó váha ni na núu cájehni 
de i. Te tijni jínu ni sáha ndevaha 
na jíín i ini tācá vehe ii sinagoga 
jeē ni sáha fuerza na i jeé na stóo 
i jnuhun cácandíije i. Te xeén ni 
quitt ni na núü i, chi nde ñuu jicá ní 
jehén ná ni sáha xeēn na jíín i. 


Jeé ní cachi tucu Pablo ndese ni 
sama ya ini de 
(Hch. 9.1-19; 22.6-16) 

12>Te sutú cácujéhnu ni cajéhe 
de jnúhun jeé cóndiso jníñu ná 
quíhin na sáha xeén na jíín ñáyuu 
cácandíije cáyücú ñuu Damasco 
nuú. 13Te cuahán ná ichi ún, táta 
rey, te caxú cúu, te ichi ándiví ní 
quiji iin nduva ni ndindeé ndaxín 
núü na jíín núü tée cuangoo jíín 
ná, te víhyá ga ndíi vesú niandii. 
14Te ndihi ná ní cacotúú ná nuú 
ñúhun. Te ni jini soho ná tin jnúhun 
ni cahán jiín ná jiín jnúhun yuhu 
yó hebreo: Saulo, Saulo, ¿najehé 
jíto xeen rð ruhú? Chi jee sáha ró 
súcuan cúu nájnúhun stiquí jeé tu 
jéndije ti, te jéñú yatá tí xini pulla, 
te súcuan stóho ti maá tí, áchí. 
15Yiicuán na te ni cahán ná: ¿Na 
nihín cúu jeé cahán, Táta? achí 
ná. Te máá Jítoho na ní cahán ya 
jiín ná: Máá rí cúu Jesús, te jeé jíto 

xeén rō ñayuu cácandíje i ruhú cúu 
jeé jíto xeén ro ruhú. '$Ndonda 
condichi ro, chi vēji ri nuü ro jeé 
tejníñu ri rohó sáha ró jniñu cúní 
ri, te nacani cájí ró jnúhun taca jée 
ní jito ró vijna, jíín jée steén ga ri 
nuú rð taca quívi quíji. 17 Te jnama 
ri rohó núü taca jnáhan ñuu ro jiín 
núü ñáyuu taca gá nación, chi nuú 
ñáyuu un tájí rí rohó quíhin ro. 
18Te tájí rí rohó quíhin rð nuü i, chi 
nájnúhun nanune ró tínüú i cúu jee 
steén ro jnúhun ri nuü i te jecúhun 
ni i. Chi ñayuu ná tu candíje i ruhú, 
nájnúhun cájica i nuú née. Te jee 
candíje i ruhú, quivi i nuú luz ri, 

te tuá quihi i chiji jniñu jee cuní 
jexeén jee cúu Satanás, chi sa suhva 
quihi i chiji jniñu cúní maá rí. Te 
tájí rí rohó quíhin ro nuü i, návaha 
candíje i ruhú te cone cáhnu ni ri 
nuú cuéchi i. Yücuán na te inuú 
níhin tahú i jíín táca gá ñayuu jeé 
ni sándoo ri anuá i, áchí yá jiín ná. 


Jee ní cachi Pablo ndese ni 
jetáhú de jnúhun ni cahán yá 
19 Jeg yúcuan tu ní sánihni ni 
na núü jnúhun ni cahán ya ichi 
ándiví jíín ná, táta rey Agripa. 
20Chi ni jetáhú ná, te ni nacani ná 
jnúhun ya xihna gå nuú ñáyuu ñuu 
Damasco, te sáá te ni nacani ná 
jnúhun ya nuú ñáyuu ñuu Jerusalén 
jiín níí región Judea jiín núü ñáyuu 
taca gá nación. Te jnúhun ni nacani 
ná núü i cúu jeē na nácani ni i jee 
stóo i cuéchi i te nasáma ini i sáha 
Yaa Dios, te na sáha i jniñu váha jee 
steén jeé ní nasáma ini i. 21 Te siquí 
jeé súcuan ni nacani ná jnúhun te 
ni cajnii jnáhan ñuu yo hebreo sañá 
ini templo, te ni cacuni i cahni i 

saña núú. 22Te ni chindéé ñáhán 
Yáa Dios sañá, te jee yúcuan índichi 
nihin na ndé vijna nácani cájí ná 
jnúhun ya nuü ñáyuu cácujéhnu 
jíín núü tacá-ni ñayuu. Chi tu chísó 
gá na jnúhun siquí jnúhun jeé ní 
nacani Moisés jiín táca gá tee ni 
canacani jnúhun Yaá Dios nde 
jenahán. Te ni cundaá jnúhun ni 
canacani de un jéé cánuú ndoho 
Cristo nde cuu ya, te xihna ga maá 
yá natecu vesú taca gá ndiyi, te 
súcuan stéén cají yá nuú ñáyuu 

jeé jnáma ya i, cúu ñayuu nación 
yO Israel jiín ñáyuu taca gá nación, 
áchí Pablo. 


Jeë ní nducú ndéyí Pablo scandíje 

de Agripa jnúhun Jesús 

24Te súcuan ni cahán Pablo jehé 
maá de, te ni cahán jee Festo: 

Ni nduloco ro, Pablo. Sigui jeé ni 
scuáha ndasí ró te jee yúcuan ní 
tēvi xíni ro, áchí de. 

25Te ni cahán Pablo: 

Tu ní tívi xíni na, táta Festo, chi 
sa suhva íyó cájí ndáā jnúhun 
cáhán na. ?6Te máá rey Agripa je 
jíní vaha de tacá jniñu ní íyo jeē 
ní nacani ná, te tu yúhú ná cahán 
na táca jnúhun yáha, chi je jíní 
váha na jéé jiní de taca jnúhun 
yáha, chi tú sahi ní cúu tacá jniñu 
yáha. 27 Táta rey Agripa, ¿á cándíje 
ní ¡núhun jeé ní cacahán tee ni 
canacani jnúhun ya nde jenahán? 
Jéni ni na jée candíje ní, áchí Pablo. 

28 Yücuán na te ni cahán Agripa 
jiín Pablo: 

Va jéni ni ro jeé jiín jecu jnúhun 
ni cahán ro te sáha ró jeé candíje ri 
Cristo, achí de. 

29Te ni cahán Pablo: 

Vesú jiín jecu-ni jnúhun chí jíín 
cuéhe, te jicán tahú na jée maá ní 
jíín táca gá tee cájini soho jnúhun 
cáhán na vijna, na cándíje ní 
nájnúhun cándije máá ná, te tu 
cúní na jée cónuhni ni nájnúhun 
núhní na. 

30Te ni ndihi ni cahán Pablo 
taca jnúhun yáha. Te ni ndocuiñi 
rey jiín gobernador jiín Berenice 
jiín táca gá tee cácujéhnu cáyticu 
jíín de. 31 Te ni cacujiyo de, te ni 
candajnúhun síin máá de: 

Tú ni tin cuéchi ní sáha tée yáha 
jée cúü de ni jee cóne ga de vecáa. 
32Te ni cahán Agripa jiín Festo: 
Cuu siáá ni tée yáha núu jeé tu 
ní cáhán maá de jee quihín de nde 
nuú rey yó nación Roma nuú, áchí 

de. 


Jeë ní catají de Pablo 
cuahán de ñuu Roma 

2 Te ni cundaå jeë quihín 

Pablo jiín barco nde Italia, 
te suni quingoo ná jíín de. Te 
Pablo jiín sava ga tée cáhiin vecáa 
ni quívicoo de ndaha ¿in capitán 
naní Julio jee quíndeca de tée un 
ndé Italia. Te Julio cúu ¿in jnáhan 
grupo soldado naní Augusto. ?Te 
nde ñuu Adramitio nuú cájecuiñt 
barco ni quenda iin barco ni quee, 
te ni quívicoo ná, te quihin barco 
un táca ñuu jee yíhi chiji Asia 
jee yúcu yumar. Te suni cuahán 
Aristarco jiín ná, te máá de cúu tée 
ñuu Tesalónica región Macedonia. 
3Te inga quivi ni jinūcoo ná ñuu 
Sidón nuü cájecuiñi barco. Te Julio 
ni cundáhú ni de Pablo, te ni jëhe 
de jnúhun ni jecondéhe Pablo tácá 
amigo de, te ni cachindéé ñáhán 

i de. “Te ñuu yúcuan ní quenda 
barco cuahan jiín ná. Te siqui jeé 
níhin yíhi tachi te tu ní cúu quihin 
yohó barco, te ni tee xíin barco 
cuahán jiín ná xiin isla Chipre, 
ñuhun jeé íne sfin nuú ndúte, te 
lado jecó barco ni quendóo Chipre. 
5Te ni cayáha ná yumar Cilicia jiín 
Panfilia cuahan ná, te ni jinücoo ná 
ñuu Mira ndañúú Licia. 

6Te ñuu yúcuan ní nihin capitán 
iin barco jeé véji ñuu Alejandría 
te quihin ichi Italia, te ni cahán 
de jíín ná ni quívicoo ná barco 
un. "Te cuehé quivi ni cahiin na 
núü ndúte jíín barco, chi cuéé 
ní jica, te fuerza-ni ni jinúcoo ná 
yuñútú Gnido. Te tuá ni jéhe tachi 
un jnúhun quihin yohó barco, te ni 
cayáha ná núü ¡jnúhma tachi xiin 
ñút Salmón jeé íne nuü isla Creta. 
8Te yðhyo ni canducú ndéyí tée 
cáscáca barco un, ní yaha jíín ná nií 
yumar xiin Creta. Te ni jinücoo ná 
łn lugar naní Buenos Puertos nuú 
cájecuiñ barco, te yajni un íne ñuu 
Lasea. 

Te je ni cuu cuehé quivi ni cajica 
ná jíín barco. Te je yajni quejéé vico 
míjin, te yücuan cúu tiempo jee yií 
jíca barco te sanaa te coo jnúndóho 
nuú mar. Te ni cahán nihin Pablo 
jiín de: 

10 Táta jijnáhan ní, jíní na jéé 
yóhyo yií coo viaje yáha, te quiji 
jnúndóho siquí barco, te naa barco 
jiín ndajníñu, te nde maá yó sanaa 
te cuu yo, achí de. 

11Te tu ní chúsóhó capitán jeé 
cahán Pablo, chi sa suhva jeé 
cahán tée scáca barco un jíín tée 
chíí barco. 12 Te siquí jeé tu íyó 
váha lugar nuú ni jécuiñz barco 

un jée cóyücú de níf vico míjin, te 
ni cajeni ni cuehé ga de jeë váha 
ga núu quendacoo de yücuán. Chi 
cájeni ni de jee núu cuu te jinūcoo 
de ñuu Fenice te yücuán coyücú 
de vico míjin. Chi Fenice suni íne 
yundúte isla Creta nuú cájecuiñi 
barco, te ndijin ichi noroeste jiín 
suroeste. 


Jee ni jéquiíhi ¿in tachi níhin 
jeé stónda ndute mar 

13Te ni jequíhi vita táchi ichi 
sur, te ni cajeni ni de jeé jinú de 
Fenice nuú, te ni cascáca ga de 
barco jíca jíín de xiin Creta. 14Te 
ni cunúu jecu ga, te ni quejéé-ni 
tin tachi níhin ndasí jee naní táchi 
nordeste. 15 Te tuá ni cúu ga quihin 
yohó barco, chi ni chundahá-ni 
tachi cuahán jiín, te ni casiáá-ni de 
jeé cascáca de, te cháha chúcuan 
cuahán barco jiín ndihi ná sáha 
tachi. 16Te ni yaha jíín ná xiin isla 
lulí jóë naní Clauda, nuú jnúhma 
tachi. Te vesú súcuan te yohyo uhú 
ni cascáa ná barco lulí jeë ndiquín 
yatá barco cáhnu. 1 Te ni casquívi 
ná ini barco cáhnu. Te ni casucun 
núu de barco cáhnu jíín yoho. Te 
cáyúhú de jeé quihín barco nuü 
yaxín ndute nuú naní Sirte te jnt 
nuú ñíti, te jeë yúcuan ní casnúu 
de sahma cóquin jeé stechí te jíca 
barco. Te ni casiáá de jeé na quíhín 
ndé chi chúndahá táchi. 18 Te tu 
jécuiñi cuiti jee yfhi tachi níhin. Te 
inga quiví un ní caquejéé de cájete 
de ndajníñu ndíso barco, návaha 
nduñama gå barco te ma quée chiji 
ndute. 19 Te quivi uní ni cajehe núu 
ná ndaha ni cajete ná máá ndajníñu 
jéjníñu barco. 0 Te cuehé quivr tu 

ní cájito ná níandii ni quími siqui 
jeé íin vico, ni tu jécuiñí cuiti tachi 
níhin ún, te tuá cáñúhun ni na cácu 
ná. 

21 Te ni cuu quivr jeē tuá cáyeji 
cuiti na stáa. Te ni jecondichi Pablo 
sava meéhñu tée ún, te ni cahán de: 

Táta jijnáhan ní, núu ní cájetáhú 
ní jnúhun jeé ni cáhan ná te ma 
quéndacoo yó Creta nuú, te ni ma 
cóto yó ¡núndóho yáha ni ma náa 
ndajníñu núú. 22Te vijna cáhán 
nihin na jíín ní jee cuandeyí ni ni 
jíjnáhan ní, chi ni tin ní má cút 
ní, vesú naa barco. 23Chi jeé cúni 
ni quiji iin ndajéhé jee ní tají máá 
Yáa Dios nuú ná. Chi máá yá cúu 
Jitoho ná, te jéjniñu ná núü ya. 

24 Te ndajéhé ya ún suhva ni cahán 
yá jiín ná: Pablo, ma yúhu ró, chi 
vaha-ni jinú ro nuú rey nación 
Roma, te jeé siquí rohó te sáha Yaa 
Dios jeé cácu ndihi tee cáhiin jíín 
ró ini barco yahá, áchí yá jiín ná. 
25Táta jijnáhan ní, ma yühu ní núu 
súcuan, chi máá ná cúcáhnu ni na 
Yáa Dios jee coo nájnúhun ni cahán 
ndajéhé ya jiín ná. ?6Te jinú nahín 
yó tin isla, te ma jinú yachi yo nuú 
quíngoo yó, áchí de. 

27Te ni cuu uxi cuún jecuáa nde 
jeé ní quejéé táchi, te jíca barco 
nuú mar Adria, te cháha chúcuan 
cuahán barco sáha tachi. Te máá 
jecuáa ún te jee ní cuu sava ñuú 
te cájeni ni tee cáscáca barco jeé 
jé cuacuyajni jinú barco ñuhun 
íchi. 8 Te ni casínga de tin jeé 
cáchicuahá de nasaa cúnú ndute, 
te ni cajini de jeé iyó óco xahún 
iin metro. Te ni jica barco jecu ga 
te ni casínga tucu de, te ni cajini 
de jeé iyó ócó uxá na metro. 2% Te 

cáyúhú de jeé jécujnáhan barco 
jiín toto, te ni cajihni de cuún cáa 
gancho náhnu yatá barco un, te ni 
cascáne de nde jehé ndúte návaha 
chituu te jecuiñí barco. Te yohyo 
jnáa de jeé na cúndijin yachi. 3% Te 
tée cáscáca barco un ní canducú de 
cunu de quingoo de jíín barco lulí 
te cácu de nuú jnúndóho quiji siqui 
barco cáhnu núú. Jeē yúcuan ní 
casnúu de barco lulí un núü ndúte, 
te cásáha-ni de nájnúhun jee snúu 
de inga cáa gancho ichi núú barco 
návaha tú cuni ñayuu jeé cácuni de 
cunu de quingoo de. 31 Te ni cahán 
Pablo jiín capitán jiín táca soldado: 

Núu tú coyíicu tée yáha ini barco 
cáhnu jíín yó, te ma cácu cuiti maá 
ní jijnáhan ní, áchí de. 

32 Yi cuán na te soldado ni 
cajehnde de yoho núhní barco lulí, 
te ni jneni-ni cuahán. 

33Te nuü cuácundijin te ni cahán 
Pablo jiín táca tée un jéé na cáji de 
staá. Te suhva ni cahán de: 

Vijna íyó úxi cuún quivt jee 
cándito ní te tu cáyeji cuiti ni stáa. 
34Te cáhán ndahú ná jiín ní jeë na 
cáji ni stáa, návaha nanihin ni ní te 
cacu ní, chi ni tin yó má cúü, ni ma 
tují cuiti yo, achí de. 

35Te ni ndihi ni cahán de jnúhun 
yáha, te ni quihin de iin staa, te 
meéhñu táca ñáyuu un ní nacuatáhú 
de nuü Yaa Dios, te ni tahú sáva 
de staå ún, te ni quejéé de yéji de. 
36Yucuán na te ni candusi ni ndihi de, 
te suni ni cayeji de staa. 37 Te ndivii 
na jée cáñúhun ná ini barco cúu uŭ 
ciento uni xico xahūn ¿in ná. 38 Te ni 
cayeji vaha ndihi ná. Yúcuán na te ni 
cajete de trigo cuahán nuú ndúte un, 
návaha na ndúñama gá barco. 

Jeë ni quée barco chiji ndute 
39Te nuü ní cundijin te ni cajito 

de ñuhun, te tu ní cánacuni de 
ndé nuü cúu. Te ni cajito de nuü 
íne cuíñi ndute, te suni máá ñíti 
cúu, te cájeni ni de jinú de yúcuan 
jíín barco núu na cúu núú. “Te 
ni cajehnde de yoho núhní cáa 
gancho yúcuan, te ni caquendóo 
cáa un núü mar. Te ni canandají 
de yujnu jeé scotú chíí barco, te 
ni nacata caa de sahma cóquin 
ichi núú návaha chundahá táchi 
barco, te ni quejéé caca quihin jiín 
de ichi núü iyó ñíti. Te ni jinú 


barco nuú níhin náquijnáhan ndute. 


Te ni quée barco nui ñíti ñúhun 
chiji ndute, te ni jnti-ni ichi núú 
te tuá ni jíca cuiti, te yatā barco 
un ní cahya-ni jee níhin ni cani 
suhma ndute mar. Yicuán na te 
ni candajnúhún soldado jeé cáhni 
de táca preso návaha ma súte i te 
cunu i quingoo i. 43Te cúní capitán 
un jée cacu Pablo, te ni jesicoo de. 
Chi sa ni cahán de núu ndé ñáyuu 
jiní súté te xihna gå i na núngoo i 
súté i nuú ndúte, te na quénda-ni i 
quihin i nuú ñúhun íchi. “Te suni 
súcuan na quécoo ndihi i quihin i, 
sava i coso candá i jíín yujnu cúnu 


te sava ga i jíín pedazo yujnu barco. 


Te súcuan ni cacacu ndihi ná ní 
jinticoo ná ñuhun íchi. 


Jee ni íne Pablo isla Malta 


2 Te nuü ní cacacu ná te 
ñayuu cáyücu yúcuan ní 
cacachi i nuü na jée isla un nání 
Malta. ?Te ñayuu un ní cacundáhú 
ni i saña jíjnáhan ná, te ni cascáyú 
i Hn ñuhún cáhnu, te ni cacahán i 

jíín ná jeé nasaa ná, chi mijin sáha 
jeé cúun saú. 3Te ni stutú Pablo 
jecu tujnu íchi. Te jee jnáá de tujnu 
un núü ñuhún te tin coó xeén jínu ti 
ni quenda ti tujnu un jée ní cujihní, 
te ni chiyuhú-ni ti ndaha de. “Te 
ñayuu cáyúcu yúcuan ní cajito i jee 
ndíta caa coó un yíyuhú tí ndaha 
de, te ni cacahán i: 

Tée yáha vá sanaa te ni jehni de 
ndiyi núu súcuan, te vesú je ni cácu 
de nuü mar, te máá yáa sándaa 
jniñu ñayuu tu jéhe ga yá jnúhun 
jeé cótecu de, áchí i. 

5Te ni caja Pablo ndaha de, te ni 
ninga coó un núü ñuhún, te tú na vé 
ni ndóho de. $Te cándétu taca ñáyuu 
jeé chúhun i cuiñi de chí cotúú-ni de 
te cuu de. Te ni cunahán téyí cándetu 
i, te ni cajito i jeé tú na vé ni ndóho 
de. Yücuán na te ni nasama cájeni ni 
i, te ni cacahán i jeé fin yaá cúu Pablo. 

7Te yajni yúcuan iyó ñuhun tée 
cújéhnu ga Malta un, nání de Publio. 
Te ni cana tée un sáña jíjnáhan ná, 
te ni jëhe núu de vehe de ni coyücu 
ná jiín de uni quivi, te ni jito yúcún 
de sañá. 8 Te tátá Publio cáa de, chi 
ndóho de cuehyt quiji jiín cuéhy? 
niñ. Te ni jecondéhe Pablo tēe ún, 
te ni jicān tahú de te ni soó de ndaha 
de siquí tée ún, te ni nduvaha-ni 
de. ?Yücuán na te ni quijicoo ndihi 
ga ñayuu cácuhu yúcuán, te suni 
súcuan ni canduváha-ni i. 1% Te 
ñayuu un ní cajēhe i cuehé ndajníñu 
ni cacutahú ná. Te nuü ni jínú quivi 
jeé quíngoo tucu ná jíín barco, te ni 
cajéhe i tacá ndajníñu cuu ná ichi. 


Jeë ni jínü Pablo ñuu Roma 


11Te uni yoo ni coyücu ná Malta. 
Te iin barco jeé véji ñuu Alejandría 

ni ine Malta nií vico míjin, te ichi 
núú barco un ndéé uü figura ídolo 
ñuu de nání Cástor jiín Pólux. Te 

ni quívicoo ná barco un cuángoo 
ná. 2 Te ni jinúicoo ná ñuu Siracusa, 
te yúcuan ní coyücu ná uni quivī. 
13 Te ni quenda barco cuahán jiín ná 
nduu nduu yundúte, te ni jinücoo 
ná ñuu Regio. Te inga quiví ún 
váha ni quiji tachi ichi sur, te ni 
quendacoo ná ñuu Regio, te uü quivi 
te ni jinúcoo ná ñuu Puteoli. 14Te 
yücuan ní caquijnáhan ná jíín jecu 
hermano cácandíje, te ni cacana 

de saña ní coyücu ná jiín de ¿in 
semana. Yücuán na te ni quendacoo 
ná jéé quihin ná ñuu Roma. 15 Te 
hermano cáyücú ini ñuu Roma, je 
ni canihin de jnúhun jeé jinúcoo 
ná, te ni quendacoo de, te sava de 
ni caquijnahan de saña ndé ñuu 
Foro de Apio te sava ga de ñuu Tres 
Tabernas. Te ná ni jito Pablo nuú de 
jíjnáhan de, te ni nacuatáhú de nuú 
Yaa Dios, te ni ndundeyí ni de. 16 Te 
sáá te ni jinticoo ná ini ñuu Roma, 
te capitán ni squívi de táca preso 
ndaha tée cújéhnu nuú tacá soldado 
ñuu Roma. Te ni cajéhe de jnúhun 
jeé cone sfin Pablo te condito iin 
soldado de. 


Jeé ní nacani Pablo jnúhun 
ya ini ñuu Roma 

17Te nuú uní quivr te ni cana 
Pablo taca tée cácujéhnu nuu 
jnáhan ñuu de hebreo cáyúcú ini 
ñuu Roma. Te ni cacutútú de, te ni 
cahán Pablo jiín de: 

Táta jijnáhan ní, tú cuiti na vé 
ni sáha ná síqui jnáhan yó hebreo 
ni siquí tacá jniñu ní catajnúní jií 
yo. Te vesú súcuan te ni cajnii i 

saña ndé ñuu Jerusalén ni casquívi 
i sañá ndaha tée ñuu Roma 
jijnáhan de. 18Te tée ñuu Roma 

jes cácujéhnu cáyücú Cesarea ni 
castíchí de sañá, te cácuni de siáá 
de saña núú, chi ni cajini de jeé 

tú na cuéchi ná jée cúü ná. 19Te 
jnáhan ñuu yo hebreo tu ní cájehe 
de jnúhun. Jeé yúcuan ní cahán na 
jée quiji ná núu maá rey cujéhnu ga 
nde ñuu Roma yahá te sándaa maá 
de sigui ná. Te tú vēji ná jés cáquin 
na cuéchi siquí ñayuu nación yo. 

20 Jeg yúcuan ní cana ná níhín 
jíjnáhan ní, návaha cuni na táca ní 
te ndajnúhun yó. Chi yóhó ñáyuu 
Israel cáñúhun ni yo jee nátecu 
ndiyi, te suu jnúhun un nácani ná, 
te jeë yúcuan cúu jee nuhní na jíín 
cadena yáha, áchí de. 

21Te ni cacahán tée un jíín Pablo: 

Tú ni tin carta ni cátají ñáyuu 
cáyücú Judea nuú na jée cástúhún 
de jnúhun ní, te taca jnáhan yó 
Judea jeé ní quijicoo yahá, tú ni tin 
jnúhun néé ní cácahan de sigui ní. 
22Te cánujnahan ni ná cuni sóho ná 
ndese cúu jnúhun jeé cahán ni, chi 
je cájini na jée tacá-ni lado cácahán 
ñayuu contra siquí jnúhun jeé jée 
steén ni, áchí de. 

23 Te ni cajeni de ¿in quivi, te ni 
quijicoo cuehé de vehe nuü néne 
Pablo. Te ni nacani de jnúhun 
ndese ndácu Yaá Dios jniñu, te ni 
steén cají de jnúhun nde jenéhen 
te nde ni ini. Te súcuan ni nducú 
ndéyí de scándíje de taca tée un 
jnúhun Jesús, te ni steén de jeé suni 
súcuan cáhán ley jeé ni jéhe ya nuú 
Moisés jiín jnúhun jee ní catee tee 
ni canacani jnúhun Yaá Dios nde 
jenahán. 24Te ni cacandíje sava de 

jnühun ni cahán Pablo, te sava ga 
de tu ní cájetáhú de. 25Chi tú inuú 
cáhiyo ni de. Te sáá cánducú de 
quingoo de te ni cahán Pablo: 
Ndaa cahán jnúhun jeé ni cáhan 
Isaías, tée ni nacani jnúhun Yaa 
Dios nde jenahán, chi suhva ni 
cahán de jíín táca jíí yo ni sáha 
Espíritu Santo: 
26 Ni cahán Yaa Dios: 
Cuáhán núü jnáhan ñuu ro yahá 
te cahán ro jiín i: 
Vesú cuni nahín váha ró te ma 
jécuhun ni ro, 
te vesú coto vaha ró te ma cúni 
TO. 
27 Chi yohyo nīhni ni ro, 
chi tu cácuni ro cuatáhú ró. 
Te yohyo uhu cájini soho ró, 
chi tu cánujnahan ni ro cuni 
soho ró jnúhun ri. 
Te nájnuhun cájesi ro tinüu ró 
cúu jee tu cácuni ro nanducú ró 
ndese cúu, 

te tu cácuni ro jee násama ini ro 
návaha nasávaha ri anuá ro 
nuü cuéchi ró, ní achi Yaa 
Dios. 
Achí tutu. ?8Núu súcuan te na 
cástühun ná nuü ni jée jnúhun ni 
tají Yáa Dios jee jnáma ya yohó, 
nde vijna te tájí yá jnuhun yáha 
guíhin nuü ñáyuu tacá nación jee 
tu cájiniijnúhun ya, te máá i chi 
cuni soho i, áchí de. 
29Te ni jīnu ni cahān de jnühun 
yáha, te cuangoo jnáhan de hebreo, 
te yohyo ni cacahan de siquł 
jnúhun yáha jíjnáhan de. 
30Te ni condee Pablo uü cuiya 
vehe jee ní guihin núu de ún. Te 
ni cusit ni de cahan de jíín táca 
ñáyuu ní quijicoo nuü de. 31Te 
jéhnu-ni ni nacani de jnuhun ndese 
ndácu Yaa Dios jniñu, te ni steén 
de jnúhun máá Jítoho yo Jesucristo, 
te tú ni tin ní jési jeé nácani de 
jnúhun. 


CARTA JEE NI TEE SAN PABLO 
APOSTOL NUU NAYUU NUU ROMA 





Máá rí cúu Pablo, mozo 
Jesucristo, chi ni cana Yaa 
Dios ruhu cúu ri apóstol ya, ni jeni 
ya ruhu te ni tají yá ruhú jee nácani 

ri jnúhun jeé jnáma ya ñayuu. 

2Te jnúhun un ní jejnúhun ya 
nde jenahán ndasí, te yósó núú 
tútu ii jee ní catee tee ni canacani 
jnúhun ya. *Te jnúhun un cáhán 
siquí Jitoho yó Jesucristo, Yaá cúu 
Sehe Yaá Dios. Te ni nduu ya tee, ni 
cacu ya chiji yucún rey David. *Te 
ni natecu ya méehñu ndíyi ni sáha 
Espíritu ii, te súcuan ni steén Yaa 
Dios jeé cúu ya Séhe ya jee ndíso 
poder. 5Te jeé jiín Jesucristo ni jēhe 
Yaá Dios jniñu luu yáha jeé cácuu ri 
apóstol, cájica ri jiín jnúhun Cristo, 
návaha coo ñayuu tácá nación 
jeé candíje i jeé sáha ya jehé i, te 
cuatáhú i nuú ya. Te suni máá ró 
jijnáhan ró, suni ni cana ya rohó ní 
quívicoo ró ndaha Jesucristo. 

7Te tée ri carta yáha cuajeé nuú 
rohó ñáyuu ñuu Roma. Chi ni 
cundáhú ni Yaá Dios rohó, te ni 
cana ya rohó jéé coo ndoo coo ii ro 
nuú ya. Te ñúhun ni ri jeë maá Tátá 
yO Yaa Dios jiín Jítoho yó Jesucristo 
sáha ga ya jee váha róhó, te sáha ya 
jeé coo ndeyí coo sit ni ro. 


Jeë cuní Pablo quihin de ñuu Roma 

8 Te xihna ga cástuhun rí nuú 
rð jeg nácuatáhú rí nuú Yaa Dios 
jeé siquí rohó jijnáhan ró, chi ni 
sáha Jesucristo jee váha róhó. Chi 
níí ñáytvi jíté núu jnühun cuahán 
ndese váha cácandíije ró yá. *Te 
máá Yaā Dios jiní ya jee niní jícán 
tahú ri jehe ro jijnáhan ró nuü 
jicán tahú ri. Chi yohyo ndíhví ni 
ri jejníñu ri nuú ya jee nácani ri 
jnúhun Séhe ya. Te níní jícán 
tahú ri nuu ya jee núu cúní ya 
te nde vijna te cuu jecondéhe rí 
rohó. Chi cúu ni rí coto ri nuü rō 
jijnáhan ró, te stéén gá ri jnúhun 
ya nuú rō, návaha quendóo vaha 
ga anuá ro te cuiñi nihin ga ro jiín. 
12Súcuan cúní ri návaha sáha yó 
jée inuú coo ndeyí ni yo jijnáhan yó 
siquí jeē ínuú cácandije yó yá. 

15 Hermano jijnáhan ró, cúní ri 
jeé na jécúhun ni ro jee tíjni jínu ni 
cuu ni ri jecondéhe rí rohó, te nde 
vijna ná tu cuu. Chi cúní ri scuité 
núu ga ri jnúhun ya mehñu ró, 
nájnúhun ni sáha ri mehñu ñáyuu 
taca gá nación. 1*Chi cúu ri tēe táú 
siquí jnúhun ya, chi táú ri nacuaha 
ri jnúhun ya nuú ndihi ñayuu, cúu 

ñayuu jiní gå siquí ndihi jee iyó 
ñayivi jíín jée tu jíní cuiti, cúu 
ñayuu tühva jíín jée tú tuhva. 15 Jeë 
yúcuan cúu jeé ndihví ni ri jee suni 
nuú rohó ñáyuu ñuu Roma nacani 
ri ¡núhun jnáma ya yohó. 


Jee ndíso jnúhun vaha ya poder 

16Chi tu cúcanu ri siquí jnúhun 
váha ya, chi yücuan cúu poder 
Yaá Dios jeē jnáma ya taca ñáyuu 
cácandíje, xihna gå ñayuu hebreo 
te suni taca gá ñayuu. Chi jnúhun 
váha ya un stéén nuú yo jeē ndáhva 
Yaá Dios cuéchi yó síqui jee candíje 
yó jée sáha ya jehé yo, te máá 
jée candíje yó níí cuáhan yo. Chi 
súcuan cáhán nuü tútu ii: Ñayuu 
jeē ní ndahva yá cuéchi i, técu i jee 
candíje i jeé sáha ya jehe i, áchí. 


Siqui jeē iyó ndasí cuéchi ñayuu 
18Chi jíní vāha yó jéé Yaá Dios 
andiví, cuaha ya castigo xeén nuü 
taca ñáyuu tu cácandije te máni 
cuéchi cásáha. Chi jíín jniñu néé 


cásáha i te cájesi i nuú jnúhun ndaa. 


19 Te ma cúu cahan i jeé tu jécúhun 
ni i siquí ndese Yaá cúu Yaá Dios, 
chi máá yá ni steén nuu i. "Chi jíín 
táca jeé ni sáha ya te cúu jécúhun 
ni ñayuu ndese Yaa cúu máá Yaá tu 
jíto i nuü. Chi nde nijecóo ñayitvi 
jíín ndé vijna te cúu jécúhun váha 
ni i jeë maá yá cúu Yaa Dios te íyó 
poder yá nií cáni. Te jeë yúcuan 
má cúu cuiti cahán i jee tu jíní i jee 
iyó yá. 21 Chi vesú ni cajini i ndese 
Yaå cúu ya, te tu ní cáchiñúhún i 
ya jee cúu ya Yaa Dios, te ni tu ní 
nácuatáhú i nuú ya. Chi sa suhva ni 
nduu i ñayuu cájeni cahá ni, chi ni 
candunéé í1 i, te ni quendóo nee ini 

anuá i. 22Cácahan i jee ndichí i, te 
sa suhva cácunéé i. 23Chi ni castóo 
i Yaa Dios jee yóhyo luu cújéhnu, 
jeé ma cúü cuiti. Te ni cajetáhú i 
tācá imagen jeé casáha i, jee cáa 
nájnúhun tee cájihi, te suni nde 
imagen saa jiín cóo jiín quiti cájica 
ndicúún ndaha. 

24Te jeé yúcuan ní siaá Yaa Dios 
i jeē na sáha i tacá jniñu jnéhén 
jniñu néé jée cuní i. Te cásáha i 
jniñu néé jíín jnáhan i jee cúu máá 
jnúhun canu. 25Chi tu ní cácandíje 
i jnuhun ndaa Yaa Dios, chi sa ni 
cacandíje i jnúhun stáhú. Te cáhiyo 
yíñúhún i te cáchiñúhún i nuú taca 
jéé ni sáha ya, lugar jee chiñúhún i 
máá Yaā ni sáha ún, Yaá jeē cánuú 
cahán yo jeé cujéhnu ya nií cáni. 
Amén. 

26 Jeg yúcuan ní siaá Yaá Dios 
i jeē na sáha i tacá jniñu néé jéē 
cándiyo ni i jee cúu máá jnúhun 
canu. Chi nde ñahan ni casama ña 
modo sihí, te ni quivi ña jíín modo 
neé. 27 Te suni súcuan tée ni casiáá 
de modo chíjniñu jíín ñahan. Te 
nde ni nduquijí de ni casáha ndiy: 
de jíín jnáhan yíí de, te tee jíín tée 
ni casáha de jniñu jnúhun canu. Te 
cándoho de castigo siquí jníñu néé 
ní casáha de. 

28 Te jeé tu ní cácuni i cuajnúhún 
i Yaa Dios, jeé yúcuan ní siaá ya 
i jeē na cáni néé ni i, te sáha i 
tacá jniñu jeé tu íyó váha. 29 Te 
máni máá na jniñu jee tu íyó ndáa 
cándihvi ni, te cájica jnéní, cásáha 
jniñu néé, cándiyo ni, cájito uhú 
jnáhan. Te máni jee cácucuésún ni, 
cájehni ndiyi, cájejnáhan, cástáhú, 
cásáhuhú jnáhan, cásájnúhún siquí 
jnáhan. 3% Cácahán jnúhun néé 

sígur jnáhan, cájito uhü Yaa Dios, 
cácujéé ni, cásándúxí máá, cásátéyí 
máá, cájequin costumbre neé, tu 
cájendetú nuú tatá nuú naná. 91 Te 
tu cájecūhun cuiti ni, tu squícu 
jnúhun jéjnúhun, tu íyó máni jiín 
jnáhan, tu íne cáhnu ni nuú jnáhan, 
tu cúndáhú ni jnáhan. 32Te je cájini 
váha i jeē ni sándaa Yaá Dios jee 
ñáyuu casáha súcuan, cánuú jnahnú 
ndetú i. Te vesú súcuan cájini i, te 
níní cásáha i jniñu néé un, te suni 
cánujnahan ni ijeé casáha jnáhan i 
súcuan. 


Ndaa sándaa Yaá Dios siqui cuéchi 
Núu súcuan te róhó jéé cahán 
cuéchi siquí jnáhan, núu na-ni 

ñayuu cúu ró, ma cúu cahán ro jeé 
tú na cuéchi máá ró. Chi jee cahán 
rð cuéchi siquí jnáhan ró cúu jeē 
ndénehen ró cuéchi siquí maá ró. 
Chi róhó jée cahán cuechi, suni 
súcuan sáha máá ró cuéchi. ?Chi 
jíní yo jeë Yaá Dios, ndaá sáha ya 
jee ndónda ya siquí cuéchi ñayuu 
casáha súcuan. 3Te róhó jéé cahán 
cuéchi siquí ñáyuu casáha cuéchi, 
te suni súcuan sáha máá ró, ¿te 

á jéni ni ro jee cácu máá ró quivi 
ndónda Yaá Dios siquí cuéchi, chí 
naún? *¿A cújéé ni rð nuú jnúhun 
jee yóhyo váha ni Yaā Dios jiín ró, 
jíín jéé iyó paciencia ya jee tú yachi 
cuáha ya castigo nuú rō? ¿Te á tu 
jécūhun ni ro jee jnúhun jee yóhyo 
vaha ni ya sáha jee nácani ni ro 
sigui cuéchi ró? 5Chi nihni ni ro te 
tu nácani ni rō siquí cuéchi ró. Te 
jes yúcuan cáya ga ro castigo siquł 
rð guivi sáha Yaa Dios juicio, máá 
quívi jee cóo ndijin jee ndaa sándaa 
yá siquí cuéchi. SChi chunaa ya 

nuü ná iin ná iin ñayuu núu ndese 
jniñu ni casáha i. “Te ñayuu jeë 
tu jócuifir i jeē sáha i jniñu váha, 
cuaha ya jnuhun jee cótecu i 
níí cáni. Chi ndúcú i qurvi i nuü 
ndujéhnu yíñúhún i, nuü nií cáni 
cotecu i. $ Te quitt ni ya te cuaha ya 
castigo nuü úáyuu cujée ni nuü ya, 
te cúnihni ni nuü jnúhun ndaa, chi 
sa nuü jnúhun yacuá yóho jetáhú 
i. 9Te taca fláyuu casáha jniñu 
néé, chi nihin ijnúndóho xeen 
te cucuíhyá ndasí ni i, xihna gå 
ñayuu hebreo te suni súcuan ñayuu 
taca gá nación. Te sa suhva taca 
ñáyuu casáha jniñu váha, chi quivi 
i nuú ndujéhnu yíñúhún i, te coo 
ndeyí coo sł ni i, xihna gå ñayuu 
hebreo te suni súcuan ñayuu táca 
gá nación. 

311Chi Yaa Dios tu sáha ya cuenta 
ndese cúu ¿in iin ñayuu, chi inuú 
sáha ya jiín i. 12Chi taca ñáyuu jeé 
casáha cuéchi, vesú tu cáyihi i chiji 
ley jeé ni jéhe ya nuú Moisés, te tu 
níní ley un te jnahnú ndetú i. Te 
taca ñáyuu cáyihi chiji ley Moisés 
te cásáha cueéchi, jíín ley un sándaa 
yá cuéchi i. 13Chi tu ndáhva Yaá 
Dios cuéchi ñayuu jee maá jée cúni 
nahín-ni ijnúhun cáhán ley ya. Chi 
sa suhva ñayuu squícu jee cahán 
ley ya cúu jee ndáhva ya cuéchi 
i. “Chi ñayuu tácá nación jeé tu 
cánevaha tutu ley jeé ni jéhe ya 
nuú ñáyuu hebreo, te núu cásquicu 
máá i ley ya, suu cúu jee cánevaha 
i ley ya ini anuá i, vesú tu cánevaha 
i tutu ley un. 15 Te súcuan cástéén i 
jeé jnúhun ndácu ley un chi ñúhun 
ini anuá i. Te taca jéé cájeni ni i 
jíín ánuá i, suu cúu jee steén nuú i 
siquí núu ni sáha i cuéchi chí váha 

ni sáha i. 16Te súcuan coo máá quívi 
jeē jiín Jesucristo sándaa Yaā Dios 
sigu: taca jée tu íyó váha jee ní 
cajeni sahí ni taca fláyuu. Súcuan 
cáhán jnuhun vaha ya jee nácani ri. 


Siquí jeē tu cásguícu ñayuu 
hebreo ley Moisés 
17Te róhó cácahan ro jeë tée 

hebreo cácuu ró, te cátenuü ro maá 
ley Moisés, te cácutéyí ró jee siguí 
Yaa Dios. 18Te cájeni ni rō jeē jiní 
rð ndese nújnahan ni ya, jiín jée 
cúu nácaji váha ró ndé-ni cúu jniñu 
váha, chi ni cacutuhva ró ley un. 
19Te cájeni ni rð jeë maá ró cácuu 
tee stéén ichi Yaa Dios nuü ñáyuu 
tu cájini cuiti, jíín jée cúu sáha ró 
jée cúndijin ini anuá ñayuu cájica 
nájnúhun nuü née. 2? Te cájeni 
ni rō jee cúu stéén ro nuú ñáyuu 
tú túhva jnúhun ya, jiín jéa maá 
ró cácuu maestro nuü ñáyuu tu 
jéciihun ni. Chi jíín tutu ley ya te 
cájini ro ndese cúu jnúhun ndíchí 
jnúhun ndaa, cájeni ni ro. 21 Núu 
súcuan te máá ró jee castéén nuü 
ñáyuu, ¿te naun tu cástéén ro nuú 
maá ró? Te máá ró jee cácahán jeé 
ma sácuihná i, ¿te naun cásácuihná 
máá ró? 22 Te máá ró jeē cácahan 
jeé ma cósiquí ndée i, ¿te naun 
cásiquí ndée maá ró? Te máá ró jeē 
cácahan jeé cácuquini ni rō ídolo, 
¿te naun cásácuihná ró ndajníñu jeé 
yúcu ini vehe ídolo? 23Te cácutéyí 
ró jiín ley Yaá Dios, te vesú súcuan 
te cásáha ró jéé cácahán ñayuu siqui 
ya, chi tu cásquicu máá ró jnúhun 
ndácu ley ya ún. ?4Chi súcuan yósó 
núü tútu ii: Ñayuu taca gá nación, 
máni cácahán ndevaha i siqui Yaá 

Dios, jeé siquí cuéchi róhó ñáyuu 
hebreo. 

25Te núu cásquicu ró ley Moisés, 
yücuán na te níhín jníñu ndije jeë 
ní canihin ro jnuni circuncidar. 
Te núu tu cásquicu ró ley un, te 
vesú ni cuu ró circuncidar, te 
nájnúhun jeé tu ní cúu ró. ?6Te 
tēe tacá nación, núu cásquicu de 
jniñu ndácu ley un, vesú tu ní 
cánihin de jnuni circuncidar, núu 
súcuan te nájnúhun ni canihin de 
jnuni circuncidar. 27 Te tée jeé tu ní 
cúu circuncidar yiqui cúñu de, te 
cásquicu de ley ya, máá de cahán 
cuechi siquí ro. Chi tu cásquicu ró, 
vesú cánevaha ró tutu ley un, te ni 
cuu ró circuncidar. 28Chi nasúu jéé 
cáa ichi síquí iin tee sáha jeē cúu 
ndije de tée hebreo. Te ni nasúu jée 
cúu circuncidar yiqui cúñu tin tée 
sáha jeé cúu de tée ndaa. 29Chi sa 
suhva tée cúu hebreo ndije, cúu jeé 
ini anuá de ñúhun jnúhun ndaa. Te 
tée cúu circuncidar ndije, chi nde 
jiín ini jiín ánuá de sáha de jniñu 
ndaa te nasúu jée ndíso de jnuni 
circuncidar jee cahán ley un cúu. 
Tée cándaa súcuan, nasúu ñáyuu 
cájejnúhún i de, chi máá Yaá Dios. 
3 ¿Núu súcuan te na vé iyó 

gá nuú ñáyuu hebreo jeé 

quéndóoo vaha ga i? ¿Te ndé níhín 
jníñu jeé casáha i circuncidar? 
2Vaha ndasí níhín jníñu. Xihna gå 
nihín jníñu jeé ni jéhe Yaā Dios 
jnúhun ya nuú maá i. Te vesú sava 
i tu ní cácandije, ¿te á suu sáha jeé 
ma squícu ga Yaá Dios jnúhun ni 
jejnúhun ya, chí naún? *Tú cuiti jeē 
súcuan, chi vësú núu ndihi ñayuu 
castáhú i, te Yaā Dios chi íyó ndáa 

yá. Chi suhva yósó nuu tútu ii jee ni 
cáhan iin tee jíín yá: 
Cahan ñayuu jee iyó ndáa ni jíín 
táca ¡núhun cáhán ni, 
núu cácahan i siqui ní. 

Achí tutu. 

5Te cácahan sava ñayuu jee iyó 
váha jee sáha yó cuéchi, chi cuechi 
yó jéjniñu stéén jee iyó ndáa Yaa 
Dios. Núu súcuan éte á cuu cahan 
yO jee tú vaha sáha Yaa Dios jeē 
jéhe ya castigo núu jéjníniu cuechi 
yó súcuan? (Va cáhán-ni nde ri 
nájnühun cácahan ñayuu fayrví.) 
6 Tú cuiti jeë súcuan. Chi núu jeé tú 
vaha sáha Yaá Dios, ¿te ndese cuu 
sándaa ya cuechi ñayuu ñayiví? 

7Te núu jnúhun stáhú cácahan 
ñayuu jéjniñu stéén jee yóhyo 
cújéhnu Yaā Dios siquí jeē máni 
cáhán ndaa yá, ¿te á cuu cahán 
yO jee tú vaha jeé cahán ya jeé 
cuéchi cúu jeé castáhú i? 8 Tuú, 
chi núu jeé súcuan cúu, te cuu 
cahán yo jeé vetú-ni sáha yó jéē 
neé návaha quee jeē váha núú. Te 
sava ñayuu cácahán ndevāha i 
siqur ri jeē súcuan cástéén rl, te tú 
ndaā. Ñayuu ún chi íyó váha jeē 
ndénehen ya cuechi siqur i. 


Ndivii yo iyó cuéchi 

9Núu súcuan ¿te á váha ga ñayuu 
cácuu yóhó ñáyuu hebreo vësú inga 
ñayuu naún? Tú cuiti jes súcuan. 
Chi je ni cacahán yo jeē vesú ñayuu 
hebreo chí ñáyuu taca gá nación, 
ndivii yo yíhi chiji cuéchi. 1% Chi 
suhva cáhán tutu ii: 

Tú cuiti na ñayuu ndaaá iyó, ni 
tin i. 
11 Te tú cuiti ñayuu jécthun ni iyó, 

te tú ni ¿in i nánducú i Yaa Dios. 
12 Ndihi i ni cascuíta i jnúhun ya, 
te inuú-ni ni castívi ndihi i máá 
i. 
Te tú cuiti ñayuu sáha jniñu 
váha íyó, ni tin i. 

13 Yaü sucün i cúu nájnühun yaü 

ndiyi jee núne, 

chi máni jnühun stáhú cácahan 
i. 

Te nájnuhun veneno coo yíhi 
yuhu i, 

14 chi máni máá jnúhun ndevaha 
jnühun uvua cácahan i. 

15 Te yohyo ñama jehé i jeē cáhni i 
ndřyi. 

16 Te ndé-ni cúu-ni nuü cájica i te 
squívi i jnündóho jeē jnahnú 
ndetü ñayuu. 

17 Te tu cájica cuiti i jíín jnúhun 
coyücu máni i, 

18 te ni tu cánacani ni i jeē cónso 
1yo i nuü Yaā Dios. 

Achí tutu. 

19 Te jíní yð jeé taca jnúhun cáhán 
ley jenahán, chi cáhán nuú ñáyuu 
yíhi chiji ley un, návaha ndihi i ma 
cúu cahán i jehë i. Chi ndenehen 
Yaā Dios cuéchi siquí i nde jiín 
ñáyuu nií ñáyiví. 20Chi tú ni iin 
ñayuu quendóo ndaa i nuú ya jeé 
nducú i squícu i jniñu ndácu ley 
un. Chi ley un jéjníñu máni návaha 
cuni yo jeé iyó cuéchi yó. 


Jeé jnáma ya yohó síqui jee 
candíje yó jée sáha ya jehé yo 
21 Te vijna te je cájini vaha yó 
ndese ndáhva Yaá Dios cuechi yó. 
Te nasúu ley un sáha jes quéndoo 
ndaå yo, vesú maá tutu ley jiín tée 
ni canacani jnúhun ya, ni cacahán 
ndese ndáhva ya cuéchi ñayuu. 

22 Chi taca ñáyuu jee cácandíje i 
jee ni jíhi Jesucristo jee chúnaa 

ya cuéchi i, chi ndahva Yaá Dios 
cuechi i siquí jeē súcuan cácandije 
i. Chi inuú-ni cúu tacá ndihi ñayuu. 
23Chi ndihi yó ni casáha cuéchi, 

te jeé yúcuan tu ní cúu guendoo 
ndaá yó nuú Yaá Dios. ?4Te siqui jeé 
yóhyo váha ni Yaá Dios, jee yúcuan 
ndáhva yá cuëchi yó súcuan-ni. Chi 
siquí jeē ni jíhi Cristo Jesús cúu 
jeé jnáma ya yohó. 25Chi Yaa Dios 
ni jeni ya Cristo návaha socó yá 
maá yá chunaa ya cuechi yó jéē 

ni jíhi ya. Te jnáma ya yohó núu 
súcuan cándije yó. Te súcuan ni 
sáha Yaá Dios návaha stéén ya jeē 
Yaa ndaa cúu ya. Chi ichi yátá ni 
Iyo paciencia ya, te tu ní chíhi ya 
cuenta cuéchi ñayuu. 26 Te tiempo 
yáha stéén ya jee Yaá ndaa cúu ya, 
chi ndaá sáha ya jeē squéndoo ndaā 
ya ñayuu candíje vesú íyó cuéchi i, 
chi cácandíje i jeë ní chunaa Jesús 
cuéchi i ni ndahva ya. 

27 Núu súcuan ¿te á cuu cutéyí gá 
yO siquí maá yó? Ma cúu cuiti, chi 
ma cúu cutéyí yó cani ni yo jee 
váha squícu yó ley yá. Chi jnáma ya 
yohó máá síqui jeē candíje yó jéé 
sáha ya jehé yo. 28 Núu súcuan te je 
jíní yo jee ndáhva Yaa Dios cuéchi 
yó síqui jee súcuan cándije yó, te 
nasúu jée nducú yó squícu yó jée 
ndácu ley. 

29 ¿Te á núü maá-ni ñayuu hebreo 
cúu ya Yaa Dios, chí naún? Tuú, 
chi suni cúu ya Yaá Dios jeé jnáma 
ñayuu taca gá nación. 9 Chi ¿in-ni 
Yaā Dios iyó, te ndáhva yá cuéchi 
ñayuu cácandíije jeé ni sáha ya 
jehé i, cúu ñayuu ndíso jnuni 
circuncidar, cúu ñayuu jeé tuú. 91 Te 

jeé candíje yó jéé jnáma ya yohó, ¿á 
sáha jeé tuá jíni ñúhún squícu yó 
ley ya, chí naún? Tú cuiti, chi sa 
suhva sáha jee váha ga cuu squícu 
yó ley ya. 


Abraham cúu iin ejemplo nuú yo 
Núu súcuan ¿te ndese cahán 
yO siqut taca jée ní cuu jíín 

jíí yö Abraham? ¿Ndese ni ndahvā 
cuéchi de? ?Nasūu jéé ni sáha máá 
de cúu jeē ní ndahva Yaá Dios 
cuéchi de. Chi núu jeé súcuan cúu 
núú, te cuu cutéyí de jee váha ni 
sáha de. Te tu ní cútéyí de, chi 
nasúu síqui jeé ni sáha máá de cúu 
jeē ní ndahva Yaa Dios cuéchi de. 
3 ¿Chi ndese cáhán tutu i1? Cáhán 
jeē ní candíje Abraham jeé sáha 
ya jeé ni jéjnúhun ya nuü de, te 
jeē yúcuan ní ndahva ya cuéchi 
de. “Te ¿in ñayuu sájniñu, te yahu i 
chi nasúu jéé cútahú i cúu, chi jeé 
chúnaa yó nuú i cúu. 5Te jeé jnáma 
Yaá Dios ñayuu, chi jee cútahú i 
cúu. Chi vésú tu cúu squícu i tacá 
jniñu váha, te núu candíje i jee 
jnáma ya i nuú cuéchi i, yúicuán na 
te ndahva ya cuéchi i. Te David 
suni ni cahán de ndese yóhyo ndetú 
ñayuu jee ndáhva Yaá Dios cuechi 
i, vesú tu cúu sáha i ni tin jniñu 
jeé quéndoo ndaa i nuú ya. "Chi ni 
cahán de: 
Nacá ndetú ñayuu jeé íne cáhnu 
ni ya nuú jníñu néé ni sáha i, 
te tu ndénehen ya cuéchi siqur i. 

8 Te nacá ndetü tée jeé tuá chíhi 
máá Jítoho yó cuenta cuéchi 
de. 

Achí tutu. 

9 ¿Te á máni máá ñáyuu squícu ley 

circuncidar cúu jee quéndoo ndetü? 

¿Chí suni quéndoo ndetü ñayuu jeé 
tu cúu circuncidar naún? Suni máá 
i quéndoo ndetu i. Chi je ni cahán 
yO jeé ní candíje Abraham jeé sáha 
ya jeé ni jéjnūhun ya, te jeé yúcuan 
ní ndahva yá cuéchi de. 1Te ná ni 
ndahva yá cuéchi de, ¿á je ni cuu 
de circuncidar, chí ndé ná tuú? 
Nasüu jée jæ ni cuu de circuncidar, 
chi nde ná tuú. Te cuéé gá te 

ni nihin de jnuni circuncidar. Te 
suu ni cuu tin seña, nájnúhun ¿in 
sello jeë ní ndahva yá cuechi de 
siquí jee súcuan ni candíje de. Te 
jee yúcuan ní cahán yá jeē cuu de 
jíí nuü taca ñáyuu jee candíje i jeé 
sáha ya jehé i, suni nuü ñáyuu tu 
ní cúu circuncidar, chi suni ndahva 
yá cuéchi máá i. 12Te suni cúu de 
jíí nua ñáyuu ní cuu circuncidar, te 
nasúu máni jee ní cuu i circuncidar, 
chi suni jeë ní jnii i ejemplo de. 
Chi cácandíje i jee sáha ya jehe i, 
nájnühun ni candíje máá de nde ná 
tu cuu de circuncidar. 


Núu candíje yó te sáha Yaá 
Dios jeé ni jéjnúhun ya 
Chi ni jejnúhun Yaá Dios nuú 

Abraham jiín núú taca yúcin de jeé 
cuáha ya nií ñáyiví cuu tahú de. Te 
nasúu síqui jeē ní nducú de squícu 
de ley ya cúu jee ní jejnúhun ya 
un núú de, chi sa suhva siqui jeé 
ní candíje de jeé ni jéjniihun ya, te 
ni ndahva ya cuéchi de. 14Chi núu 
jeé máni máá ñáyuu nducú squícu 
ley cúu jee nihín jeé ni jéjnúhun ya, 
núu súcuan te cándíje caha yó nuú, 
te ma nihín jníñu jeé ni jéjnúhun 
ya ún. 15Te ley chi sáha jeé nihín 
ñayuu castigo siquí jes tu cúu 
squícu i. Te núu jeé tu ley, te suni 

tú na jnúhun stívi ñayuu siquí ley 
coo nú. 

16Núu súcuan te ni jejnúhun ya 
jee sáha ya jeē váha jíín ñáyuu siquí 
jeé candíje i jeë súcuan sáha ya, te 
jeé cútahú i súcuan-ni cúu. Te jeē 
nijéjnúhun ya ún, íyó cutú nuú 
taca yúcün Abraham, te nasúu núú 
maá-ni ñayuu jeé nducú squícu ley 
jenahán, chi suni nuü táca ñáyuu 
cácandije nájnúhun ni candíje 
Abraham. Te súcuan cúu de jíí nuü 
taca yó jeé cácandije yó. 1 Súcuan ni 
sáha Yaá Dios chi ni candíje de jeé 
sáha ya. Chi súcuan cáhán tutu ii: Ni 
jeni ri rohó cuu ró jíí nuü cuehë ndasí 
ñáyuu. Súcuan ni cahan maá Yaa jeē 
nastécu ndiyi te cáhán ya ndese coo 
taca jée ná tu coo. 

18Te ni candíje de, te ni cocuhun 
teyí ni de jeé ni jéjnúhun ya jeé coo 
cuehé yucün de, vēsú tuá na modo 
coo séhe de núú. Te jee yúcuan ní 
nduu de jíí nuü cuehe ndasí ñáyuu, 
nájnúhun ni cahán Yaá Dios: 
Súcuan nducuehé yucün ro, achí 
yá jiín de. 19 Te je yajni jinú de 
ciento cuiya, te vesú súcuan te tu ní 
quénda de nuü jnúhun cándije de, 
vesú jiní de jee maá de jíín ñasihí 
de Sara je jéhnu ndasí ndindúú de 
jeé ma cúu ga coo séhe de. 2% Te tu 
ní nácani siquí ni de jeé ma cándije 
ga de jnúhun ní jejnúhun Yaa Dios 
jeé coo séhe de. Chi sa suhva ni 
candíje nihin ga de, te ni nacuatáhú 
de nuü Yaá Dios. 21 Chi ni cucáhnu 
váha ni de jeē cúu squícu Yaá Dios 
ndihi jeé ni jéjnúhun ya. ??Te jeë 
yúcuan ní ndahva ya cuëchi de siqui 
jeé súcuan ni candíje de. 

23 Te nasúu máá-ni siquí Abraham 
cúu jee yosó núü tútu jee ní ndahva 

ya cuechi de jee ní candíje de. 
24Chi suni yósó jéé siquí yohó 
jíjnáhan yó. Chi suni ndáhva ya 
cuéchi máá yó jée candíje yó jéé 
cúu ya Yaa ní nastécu Jitoho yó 
Jesús. 25Chi ni jihi Jesús jeë chúnaa 
ya cuëchi yó, te ni natecu ya 
návaha ndahva Yaá Dios cuēchi yó. 


Ndese quéndóoo ñayuu jeé 
ndáhva yá cuëchi 

Núu súcuan te je ni ndahva 

Yaá Dios cuéchi yó síqui jee ní 
candíje yó jée sáha ya jehë yo. Te 
jeé yúcuan ní sáha ya jee ní ndivi 
yó núü ¡núhun mani ya jiín yó, siqui 
jeé ni jíhi Jitoho yo Jesucristo jehé 
yO. ?Chi máá Cristo ni sáha jeé ni 
quívicoo yó núü Yaa Dios, chi ni 
sáha ya jes váha yóhó síqui jeé 
súcuan cándije yó. Te cáhiin nihin 
yó jíín jnúhun jeé sáha ya jes váha 
yóhó. Te cúsit ni yó chi ñúhun 
ni yó jee jinú yó nuü lúu cujéhnu 
yó jíín Yaa Dios. 3Te nasúu máá 
yáha-ni, chi suni cúsit ni yo jee 
ndóho yó jnúndóho. Chi jíní yo jeé 
maá jnúndóho sáha jee jéndeyí ni 
yo. “Te jeé jéndeyí ni yó sáha jeé 
íje vaha yó cuu yó ñáyuu ndaa. Te 
jeē íje vaha yó sáha jeé ñúhun ni 
yO taca jée váha jeē cóo. 5Te taca 
jée ñúhun ni yo, chi nihin nahín 
yó. Chi jnúhun cúndáhú ni Yaá Dios 
yohó, ni cunuú ini anuá yo, sáha 
Yaa Dios jee jiín Espíritu Santo jee 
ni jéhe ya nui yo. 

6Chi náa ndóho yó jéé ma cúu 

cuiti jnama yó máá yó, te ni jihi 
Cristo jehe yohó jée cúu yó ñáyuu 
íyó cuéchi. Te ni jihi ya maá quívi 
jeé jé ni jeni Yaa Dios. "Te yií cúu 
jes cúü ¿in ñayuu jehé inga ñayuu, 

vesú jehé iin ñayuu ndaá. Chí sanaa 
te íyó jínu jee chúndeyí ni ¿in tée 
cuu de jehé ¿in tée ndaa vāha. Te 
máá Cristo chi ni jihi ya jehe yo 
náa máni cuëchi sáha yó, te súcuan 
ni steén Yaá Dios jeë cundáhú ni 
ya yohó. Te vijna je ni ndahva 

Yaá Dios cuéchi yó síqui jeé ni jíhi 
Cristo jehé yo. Núu súcuan te suni 
jíní vaha yó jée jnama Cristo yohó 
núú castigo quiji quivi sáha Yaá 
Dios juicio. 19Chi náa cúu ga yó 
enemigo Yaa Dios, te siqui jee ni 
jíhi Sehe ya jehé yo, te ni sáha ya 
jeé ndívi yó núú jnúhun mani ya 
jiín yó. Te jee súcuan ní ndivi yó 
nuü jnúhun mani ya jiín yó, te suni 
jíní vaha yó jée cácu yó síqui jeé 
técu Cristo, nduú yá jiín yó. 1 Te 
nasúu máá yáha-ni, chi suni cúsit 
ndasí ni yo jiín Yaa Dios siqui jee 
ni sáha Jitoho yó Jesucristo jehé yo, 
chi máá yá ni sáha jee ní ndivi yó 
núü jnúhun mani Yaá Dios jiín yó. 


Jnúhun Adán jiín jnúhun Cristo 

12Núu súcuan te jíní yo jeé ni 
quívi cuéchi ini ñay?vi ní sáha máá 
tin-ni tee Adán. Te jeé siquí cuéchi 
yúcuan te ni jecóo cuehyt jéhni 
ñayuu. Te jeé yúcuan cúu jee jihí 
ndihi ñayuu, chi ndihi i yíhi cuechi. 
13Te nde ná tu cuáha ya ley nuú 
Moisés, te je íyó cuéchi ini ñayiví. 
Te siquí jee ná tu coo ley ya, te tu 
ní chíhi ya cuenta jeé castívi i. 14Te 
vesú súcuan te nde tiempo Adán te 
nde tiempo Moisés ni yihi ñayuu 
chiji cuehyt jee jéhni i siqui jee iyó 
cuéchi i. Chi ni jihi i siquí cuechi 
ni casáha máá i, vesú tu ní sáha 
i jnáhan cuechi jee ni sáha Adán 
jeē ní cunihni ni de nuu ¿in jniñu 

ní ndacu ya. Te Adán ni cuu de iin 
muestra maá Yaa ní quiji cuéé gá. 

15Te jnuhun jeé ni sáha Adán 
cuéchi, tu quíjnáhan cuiti jiín táhú 
jeé jnáma Yaā Dios yohó. Chi jeé ni 
stívi máá iin-ni tee ún, jeé yúcuan 
cúu jeé jihí ndihi yó. Te jnúhun jeé 
jnáma Yaa Dios yohó cújéhnu ndasí 
gá, chi siquí jeé ni sáha máá iin-ni 
tee Jesucristo cúu jes súcuan-ni 
jnáma ya ndihi ñayuu candíje. 1$Te 
cuéchi jeé ni sáha máá iin-ni Adán, 
tu quíjnáhan cuiti jíín jnúhun jeé 
jnáma Yaā Dios yohó. Chi siquí máá 
iin-ni cuechi ún te ni quívicoo 
ñayuu chiji jnúhun jnahnú ndetú i. 
Te jnúhun jeé jnáma ya ñayuu, sa 
suhva sáha jee súcuan-ni ndáhva ya 
cuéchi i, vesú yohyo cuehé cuéchi 
ni casáha i. 17 Chi siqui jeé ni sáha 
máá iin-ni tee Adán cuéchi, te ni 
nihin poder cuehyi jéhni ñayuu. Te 
sa suhva siqui jee ni jíhi maá iin-ni 
tēe Jesucristo, te víhyá gå ni nihin 
ñayuu maá yá poder jeé cótecu i 
caca ndaa i jíín yá. Chi ni ndahva 
ya cuechi i siquí jes yóhyo váha ni 
ya. 

18Núu súcuan te sigus jeë ni sáha 
máá iin-ni tee Adán cuechi, te ni 
quívicoo ndihi ñayuu chiji jnúhun 
jnahnú ndetú i. Te sa suhva siqui 
jeé ni sáha máá iin-ni tee Jesucristo 
tin jniñu váha ndasí, te ndáhva Yaa 
Dios cuéchi ndihi ñayuu te cotecu i 
níí cáni. 19 Chi siqui jeé tu ní jéndije 
máá iin-ni tee, te ni quívicoo cuehé 
ndasí ñáyuu chiji cuechi. Te suni 
súcuan siquí jeé ní jendije máá 
iin-ni tee Jesucristo, te ndáhva Yaá 
Dios cuéchi cuehé ndasí ñáyuu. 

20Te ni jéhe ya ley yá návaha cuni 
yO jee cuéhe cuéchi cásáha yó. Te 

jeé ní nducuehé cuechi yó, te víhyá 
gå cuehé cúu jnúhun jee váha ni ya 
jeé íne cáhnu ni yá nuü yo. 21 Núu 
súcuan te nájnühun ni nihin poder 
cuehy? jéhni ñayuu siquí jeé iyó 
cuéchi i, suni súcuan íyó poder 
jnúhun jee váha ni ya jiín yó. Chi 
ndáhva yá cuëchi yó te cotecu yó 
nií cáni siquí jeé ni jíhi Jitoho yó 
Jesucristo jehé yo. 


Jeé tuá yíhi yó chíji cuéchi 
chi yíhi yó ndaha Cristo 

Núu súcuan ¿te ndese cahán 

yo? ¿A caca ga yo jiín cuéchi 
návaha víhyá ga sáha ya jes váha 
yóhó jée cóne cáhnu ni ya nuú yo? 
2Ma cúu cuiti. Chi nájnúhun je ni 
jihi yo jeē tuá yíhi yó chíji cuéchi, 
te ma cúu ga caca yó jiín cuéchi 
núu súcuan. 3 æA tu cájecuhun ni 
rð jeé taca yó jee ní jendute yó síqui 
jeé ni quívi yó ndaha Cristo Jesús, 
suni ni jendute yó síqui jeé ni quívi 
yó chíji jnúhun jee ni jíhi yo jiín yá? 
4Chi jeé ní jendute yó cúu nájnúhun 
ni quindúji yó jée ni jíhi yo jiín yá. 
Te vijna te cuu caca yó jíín vida jeé 
jeé ni jéhe ya nuü yo, chi nájnúhun 
suni ni natecu yo jiín yá. Chi ni 
natecu ya ni sáha Tátá ya jiín poder 
jeé cujéhnu ndasí yá. 

5Chi núu ni cundúú yó jiín yá 

siquí jnúhun jee ni jíhi yo jiín yá, te 
suni súcuan cúndúú yó jiín yá siquł 
jnúhun jee ní natecu yo jiín yá. 
6Chi jíní yó jeë ní naa modo maá 
yó jeé ni jíca yó jíín ichi yátá, chi 
ni quivi yó núü jnúhun jee ni jíhi 
yO jiín Cristo jica cruz. Te súcuan 
ni naa modo yo jeé cúu yó mozo 
nuú cuéchi, návaha tuá cuajníñu 
yó núú tacá jniñu jeē máni cuechi 

cúu. "Chi ñayuu jeē jé ni cajihi, je 
ni quendacoo i chiji taca cuéchi. 
8Te núu je ni jihi yó jiín Cristo, 
te cándije yó jée suni súcuan ni 
natecu yo jiín yá. *Chi jíní yo jeé 
ní natecu Cristo, te ma cúú cuiti ga 
ya, chi cuehy? jéhni yóhó, tuá na 
vé cúu sáha jíín yá. 1% Chi jeé ni jíhi 
ya, te ¿in jínu-ni ni jihi ya jee siquí 
cuéchi ñayuu. Te jeé técu yá vijna, 
chi sáha ya jeé cuní Yaá Dios. Te 
suni súcuan róhó jíjnáhan ró, sáha 
ró cuenta jeé nájnúhun ni cajihi ro 
jeé ní quendacoo ró chíji cuéchi. Te 
cátecu rð návaha sáha ró jée cuní 
Yaá Dios, chi ndúú ró jiín Jítoho yó 
Cristo Jesús. 

12Núu súcuan te ma cuáha ga rō 
jnúhun quihi ró chíji cuechi jíín 
yiqui cúñu ro jeé cúū. Chi cuéchi 
ún stíhví ni rohó jée na sáha ró 
táca jéē ndíyo néé ni ro. 19Te ma 
cuáha ró máá ró cuajníñu ró núü 
cuéchi jeé cócuu ró jíín jniñu néé. 
Chi sa suhva cuaha ró máá ró 
nuú Yaa Dios, te sáha ró cuenta 
jee nájnúhun je ni cajihi ro te ni 
canatecu ro nuú ya. Te cuaha ndihi 
ró máá ró nui ya jes cuajníñu ró 
núú jniñu ndaa. 14Chi tuá na poder 
cuéchi jeé cundeyí jíín ró, chi tuá 
cáyihi ró chíji ley jenahán, chi sa 
cáyihi ró chíji jnūhun jee váha ni 
ya jiín ró. 


Jnúhun mozo jeé steén ndese 
quéndoo ñayuu cácandíije 

15¿Ndese sáha yó núu súcuan? ¿A 
caca ga yó jiín cuéchi siquí jee tuá 
yíhi yó chíji ley jenahán, chi sa yíhi 
yó chíji jnúhun jee váha ni ya jiín 
yó? Ma cúu cuiti. 16Chi cájini ro jeé 
núu cuaha ró máá ró jee cuatáhú ró 

sájniñu ró núü iin tée, núu súcuan 
te cácuu ró mozo nuu tée ún, te 
cánuú cuandije ró núü de. Te suni 
súcuan núu cuāha ró máá ró jeé 
sáha ró cuéchi, te mozo cuéchi 
cácuu ró, te cuu ro. Te núu cuatáhú 
ró nuŭ maá yá, te mozo ya cácuu ró 
jéé cáca ndaa rō. Te na cútahú yo 
nuú Yaa Dios, chi vesú ni cacuu ró 
mozo nuü cuéchi, te vijna chi nde 
jiín ini jiín ánuá ro ni cajetáhú ró 
nuú jnúhun ya jeé ni quívicoo ró 
núú. 1 Te vijna te je ni nduu libre rð 
jeé tuá cácuu ró mozo nuú cuéchi, 
te cájejniñu ró núu jníñu ndaa. 

19 (Ni cahán ri ¿in jnúhun ndese cúu 
siquí mozo ini ñayivi yáha, chi tu 
cájecúhun yachi ni ro siquí jnúhun 
ya.) Núu súcuan te nájnúhun ni 
cajëhe ró máá ró nde saá jee ní 
cajejníñu ró núu tacá jniñu jnéhén 
jniñu néé, suni súcuan cuáha ró 
máá ró vijna jee cuajníñu ró núü 
jníñu ndaa, návaha coo ndoo coo ii 
rō nuú Yaa Dios. 

20 Chi nde náa cácuu ró mozo 
nuü cuéchi, te tu ní cájejniñu ró 
núü jníñu ndaa. 21 ¿Te na vé ni 
canihin ró siquí cuéchi ni casáha 
ró un jée cácucanu ro vijna sáha? 
Tú cuiti, chi máá jéé jnahnú ndetú 
rð nií cáni sáha. 22Te vijna te je 
ni canduu libre ro jeé tuá cácuu 
ró mozo nuú cuéchi, te cájejniñu 
ró núú Yaā Dios. Te suu sáha jee 
quéndóoo váha ró, chi cáhiyo ndoo 
cáhiyo ii ro nuü ya, te nde sandihí 
te cotecu rð nií cáni. Chi yáhu 
jeē nihín ñayuu siquí cuéchi cúu 
jeé jnahnú ndetú i. Te sa tahu jeé 
jéhe Yaa Dios cúu jeé cótecu yó nií 
cáni andiví, siquí jee nduú yó jíín 
Jítoho yð Cristo Jesús. 

Jnuhun ñasihí jíín yii jee steén 
ndese quéndoo ñayuu cácandije 
Hermano, je cájini ró ndese 
cáhán ley ya, te cájini ro jeé 
yíhi ñayuu chiji ley maá-ni núu 
técu i ñayivi yáha. ?Te yaha cúu 
nájnúhun ¿in ñahan jee ní quijnáhan, 
chi cáhán ley jeé yíhi ña ndaha yii 
ña maá-ni núu técu de. Te núu ni jihi 
yii ña, te je ni quenda ña chiji ley jeé 
ní quijnáhan ña jíín de. ¿Núu súcuan 
te núu quijnáhan ña jíín inga tée 
níní técu gå ył ña, te cásiquí ndée 
ña de. Te núu je ni jihi ył ña, te je 
ni quenda ña chiji ley un. Te cuu 
quijnáhan ña jíín inga tee, chi nasúu 
jée casíquí ndéé ña núu súcuan. 
4Te suni súcuan róhó jíjnáhan ró, 

ñáni máni, chi ndúú ró jiín Cristo. 
Chi nájnúhun ni cajihi ro jiín Cristo, 


te ni quendacoo ró chíji ley jenahán. 


Te vijna chi nájnúhun ni quijnáhan 
ró jíín inga, cúu jee ní quívicoo ró 
ndaha Cristo, Yaá ni natecu méhñu 
ndíyi, návaha cuu sáha ró jniñu 
váha jeé cuní Yaá Dios. $Chi ná ni 
cajica yó jíín modo maá yó nde saá, 
te ley un ní sáha jeé ní ndiyo néé 
ni yo taca jée cuní yiqui cúñu yo 
jeé sáha yó. Te yücuan ní sáha jeé 
jnahnú ndetú yo nuú. Te vijna te je 
ni quenda yó chíji ley jenahán, chi 
nájnúhun je ni jihi yo jeē ma nihín 
ga poder siquí yo. Te súcuan te íyó 
libre yō jeē cuajníñu yó núü Yaá 
Dios. Te jíca yó jíín modo jeé jée 
cuní maá Espíritu, chi tuá yfhi yó 
chíji ley jeë ní tee Moisés jenahán. 
Siqui cuéchi jee ñúhun ini anuá yo 
7 ¿Ndese cahán yó núu súcuan? 
¿A ley ndíso cuechi? Tú cuiti jeé 

súcuan. Te núu jee tú ley ya, te ma 
cúni cuiti ri jee iyó cuéchi ri. Chi 
ma cúni ri jeé cuechi cúu jee ndíyo 
ni ri ndajníñu jnáhan ri núu tu ní 
cáhán ley jee ma ndíyo ni yo. $Te 
súcuan ni nihin cuéchi modo cocuu 
jíín rí. Chi siquí jee ndácu ley jniñu 
jeé ma sáha yó cuéchi, te ni quejéé 
ndíyo ni ri sáha ri taca jée neé. Te 
núu jeé tu ley, te suni tú na jnúhun 
stívi yó siquí ley nuú. *Chi ni iyo 
tiempo jeē técu ri jeé ná tu jecúhun 
ni ri jee cahán ley. Te ná ni quejéé 
rí jécúhun ni ri jniñu jee ndácu ley, 
te ni jecúhun ni ri jeē iyó cuéchi 
ri, te ni nduu ri nájnúhun ndiyi. 
10 Chi ni jini rí jeé ley jeē sáha jeé 
cótecu anuá ri nuú, te tuú chi sa ni 
sáha jeé jnahnú ndetú ri nuú. Chi 
jíín jée ndácu ley un jniñu, te ni 
nihin cuéchi modo cocuu jíín rí, te 
ni stahú ruhú. Chi jíín jóë ndácu 
ley jniñu, te cuéchi ni sáha jee ní 
quenda jnúhun jeé jnahnú ndetu ri. 

12Núu súcuan te íyó ndáa maá ley, 
te tacá jniñu ndácu chi íyó ndoo 
íyó ndáa vaha. 19 Núu súcuan te 
ley jeé iyó váha ún, cá suu sáha jee 
jnahnú ndetú ri naún? Tú cuiti. Chi 
sa suhva máá cuéchi cúu jeé sáha 
jeé jnahnú ndetü ri, te súcuan stúu 
cuéchi ndese íyó máá. Chi jíín jniñu 
váha jeë ndácu ley te ni natúu jniñu 
néé jée cúu cuéchi. 

14Chi jíní yð jeë nuü maá Espíritu 
vēji ley. Te ruhü chi sa névaha ri tin 
modo neé máá rí jee ni squívi ruhú 
jejníñu caha rí nuú cuéchi. 15Chi 
taca jée sáha ri, tu jécúhun ni ri 
najehe cúu jee sáha ri. Chi jniñu 
váha jeé cuní ri sáha ri, tu ndé níhín 
ri fuerza sáha ri, chi sa suhva sáha 
ri jniñu néé jée tu cúvaha ni ri sáha 

ri. 16Te náa sáha ri jniñu néé jéé tu 
cúní ri sáha ri, núu súcuan te nácuni 
ri jeé iyó ndáá ley. 1 Núu súcuan te 
nasúu rúhú cúu jeé sáha jniñu néé 
un, chi modo neé jée ñúhun ini anuá 
ri cúu jeé sáha cuéchi. 18Chi jíní rí 
jeé modo maá rí jeē névaha ri ini 
anuá ri, tú cuiti na vé jeē váha íyó. 
Chi cúní ri sáha ri jniñu váha, te tu 
ndé níhín ri fuerza sáha ri. 19 Chi 
jniñu váha jee cuní ri sáha ri, tu 
sáha ri. Te jniñu néé jée tu cúní ri, 
sa yúcuan sáha ri. 20 Te náa sáha ri 
jniñu jee tu cúní ri sáha ri, te nasúu 
rúhu cúu jeē sáha, chi modo neé jéé 
ñúhun ini anuá ri cúu jeé sáha. 

21 Núu súcuan te ni jini ri jeé 
súcuan cúu jíín rí: Vesú cuní ri sáha 
ri jniñu váha, te sa máni modo neé 
cúu jeë ñúhun ini anuá ri. 22Chi 
cúsit ni ri jiín ley Yaā Dios nde jiín 
ini anuá ri. Te ni nacuni ri jeé iyó 
inga modo neé máá rí jeé jési nuú 
jeé cuní ri sáha ri jes váha. Te cúu 
ri nájnúhun preso nuú cuéchi jee 
jícu jíín rí. 

24Nacá jee ndahú gá cúu ri núu 
súcuan. ¿Ndé ¿in jnama ruhü nuu 
modo neé máá rí jeē jícu jíín rí jeé 
jnahnú ndetú ri? 29 Na cútahú ndasí 
rí nuú Yaá Dios, chi máá yá cúu 
jeé jnáma ruhú nuú modo neé rí 
siqui jee ni jíhi Jitoho ri Jesucristo 
jehé ri. Núu súcuan te vesú cuní yó 
squícu yó ley Yaá Dios, te jee jiín 
fuerza maá yó ma cúu, chi modo 
neé máá yó sáha jeé jejníñu caha yó 
nuü cuéchi. 

Siqui jeé jíca yó jíín modo 
cuní Espíritu Yaā Dios 


Núu súcuan te ma ndénehen 
Yaá Dios cuéchi siqui ñayuu 

cáyihi ndaha Cristo. Chi tuá cájica 
i jíín modo neé máá i, chi sa suhva 
cájica i nájnúhun cúní maá Espíritu 
ya. 2Chi modo jeé sáha Espíritu cúu 
jeē técu yo siquií jee yíhi yó ndaha 
Cristo Jesús. Te yücuan ní sáha jeé 
ní nduu libre yó nuú jnúhun jee 
ni yíhi yó chíji cuëchi jee jnahnú 
ndetú yo nuú. 3Chi ni sáha Yaá Dios 
jee quéndoo vaha ñayuu jeé tu ní 
cúu quendóo vaha jíín ley Moisés, 
sigui jeé tú na fuerza i jíín modo 
maá i jeë squícu i ley un. Chi ni 
tají yá Séhe ya ni quiji, te ni nduu 
ya nájnúhun ñayuu cáhiyo cuéchi, 
návaha socó ya maá yá siquí cuéchi, 
vesú tú na cuechi ya. Te súcuan ni 
ndonda Yaá Dios siquł cuéchi jee ní 
casáha ñayuu jiín modo neé máá i. 
4Súcuan ni cuu návaha cuu squícu 
yó táca jniñu ndaa jeé ndácu ley, 
chi tuá jíca yó jíín modo neé máá 
yó, chi jíca yó nájnúhun cúní maá 
Espíritu. 

5Chi ñayuu jeé cájica jíín modo 
neé máá, chi máni ndíhví ni i siquí 
jeé cuní maá i. Te ñayuu jeé cájica 
nájnúhun cúní Espíritu, chi máni 
ndíhví ni i sigui jniñu cúní maá 
Espíritu. S Te jee ndihví ni yó siquí 
modo cuní maá yó sáha jeé jnahnú 
ndetú yo. Te jeé ndihví ni yó siqui 
jniñu cúní maá Espíritu, sa suhva 
sáha jeé cotecu yó nií cáni te coo 
ndeyí coo sit ni yo. ' Chi ñayuu jeé 
ndihví ni siqui modo neé cúní maá 
i, chi jíto uhú i Yaá Dios, chi tu cúní 
i cuatáhú i ley Yaá Dios, te ni ma 
cúu squícu i. 8 Jeë yúcuan, ñayuu 
jíca jíín modo cuní maá, tu cúu 
sáha i jeé cúsit ni Yaá Dios jiín i. 

9 Te máá ró jijnáhan ró, chi tuá 
cájica ró jíín modo cuní maá ró, chi 

cájica ró nájnühun cúní Espíritu, 
chi ndéé Espíritu Yaa Dios ini anuá 
rō. Te ñayuu jeé tu ndéé Espíritu 
Cristo ini i, tu cáyihii ndaha ya. 
10 Te núu ndéé Cristo ini ro, te 
vesú iin quiví te cuu yiqui cúñu 
rð jeé siquí cuéchi, te cotecu anuá 
rð sigui jeē ní ndahva Yaá Dios 
cuéchi ró. Te núu ini ro jijnáhan 
ró ndéé Espíritu maá Yaa jee ní 
nastécu Cristo Jesús mehñu ndíyi, 
yücuán na te máá yá suni sáha ya 
jes natecu yiqui cúñu ro jee cúú. Te 
sáha ya súcuan jeé jiín máá Espíritu 
yá jeé ndeé ini ro. 

12 Núu súcuan, hermano jijnáhan 
ró, ndéé jníñu yó jéé caca ndaá 
yo, te nasúu jés sáha yó modo neé 
cúní maá yó. 19Chi núu caca ró jíín 
modo neé máá ró, te jnahnú ndetú 
rð. Te núu jíín fuerza maá Espíritu 
snáa ro tacá jniñu cásáha ró jíín 
modo neé máá ró, te cotecu ro nií 
cáni. 

14Chi taca ñáyuu jeé cándiquin 
modo jee steén Espíritu Yaá Dios, 
máá i cácuu séhe Yaa Dios. 15Chi 
Espíritu jeé ní canihin ro, tu ní 
sáha ya rohó jée cuu ró nájnúhun 
mozo nuü ya jeé yúhú tucu ró nút 
ya, chi sa ni sáha ya jee cúu yó séhe 
ya. Te jeé yúcuan cúu jeé cahán jee 
yó: Tátá maá ná. 16Te máá Espíritu 
steén ya ini anuá yo jeé cúu ndije 
yó séhe Yaá Dios. 1 Te núu séhe ya 
cácuu yó, te suni nihin yo maá táhú 
jeé ni jéjnúhun ya, te iin cáhnu-ni 
coo tahú yo jiín Cristo. Chi núu 
ndóho yó jíín yá vijna, suni cujéhnu 
yó jíín yá andiví. 

18 Núu súcuan te sáha ri cuenta 
jeé taca jnúndóho jeé ndóho yó 
vijna, lúlí ndasí cúu nuú jnúhun 

jee cujéhnu luu yó jíín yá cucuéé 
gá. 19Chi ndihi jeé ni jécóo, yohyo 
cándeétu jeé na sáha Yaá Dios jeé 
nduvaha, quivi quénda ndijin jeē 
cujéhnu sehe Yaá Dios jijnáhan 
i. 20Chi taca jéé ni jécoo, chi ni 
quivi chiji jnúhun jeē tu quéndoo 
váha. Te nasúu jée ní castívi máá, 
chi ñayuu ni casáha cuechi, te 
jeé yúcuan ní squéndoo Yaá Dios 
súcuan. Te máni cándeétu jeé 
ndúvaha. 21 Chi iin quivr te taca jéé 
ni jécóo, chi quenda chiji jnúhun 
jeē tívi jíín jés tehyú. Te nduluu 
ndasí nájnúhun coo taca séhe Yaá 
Dios, chi cácu nuü jnúhun jeé tu 
quéndoo váha. 22Chi jíní yó jeé 
taca jée ni jécoo, chi nde vijna te 
nájnúhun inuú-ni cándoho te cájitú 
ni jeé na ndúvaha ndihi. Te nasúu 
máá-ni taca jéé ni jécóo cúu jeē 
ndóho, chi suni nde maá yó ndóho 
yó, vesú je névaha yó Espíritu jeé 
cúu seña jeé ¿in quivi te nihin yo 
ndihi tahú yo. Chi yohyo ndóho yó 
jnúndóho, te ndétu yó jéé náquihin 
séhe ya yohó te jnama ya yiqui 
cúñu yð jeé tuá ndoho yó jíín. Chi 
ni jnama ya yohó síqui jes ñúhun ni 
yO jee súcuan coo. Te núu je ni sáha 
ya nájnúhun ñúhun ni yo, yúcuán 
na te tuá ñúhun ni yo jeē sáha ya 
súcuan jíín yó. Chi tuá ndétu yó te 
núu je ni cuu súcuan. 24 Te núu ná 
tu coto yó jée sáha ya jee ñúhun 
ni yo, yücuán na te jíín paciencia 
ndétu yó jée sáha ya. 

26Te suni súcuan máá Espíritu 
chíndéé ñáhán yá yohó jéé tú na 
fuerza ini yó. Chi tu jíní yo cacán 
tahú yó nájnúhun cánuú. Te máá 
Espíritu cahán ndahú yá jiín Yaá 
Dios jehë yo siquí taca jée jitú ndasí 

ni yó te tu níhín yo jnúhun ndese 
cacan tahú yo. 27 Te máá Yaa Dios 
jee jíto ndee anuá yo, chi jíní ya 
taca jée cuní maá Espíritu cahán 
ya jehë yo. Chi ñayuu cáyihi ndaha 
Yaá Dios, cáhán ndahú Espíritu jehé 
i nájnúhun cúní Yaā Dios. 


Vaha-ni cúndeyí yó síqui ndihi jeneé 

28 Te jíní yo jeé tacá-ni jee quíji 
nuü ñáyuu mani jiín Yaá Dios, jeé 
váha chí jée uhú, chi quéndoo vaha 
ga i nuü ya, sáha ya jiín táca jéé 
yúcuan. Chi cácuu i ñayuu jee ní 
cana ya i ni quívicoo i ndaha ya 
siquí jeé súcuan ni tee ni yá nde 
jenahán. 29Chi nde ná tu coo i te je 
jíní ya i, te je ni jeni ya i jeē ndoo 
ndaá nduu ánuá i ndacu i máá Séhe 
ya, návaha na cúu Séhe ya ñani 
jéhnu nuü cuehé ñayuu cácuu hani 
cácandije. 9% Te jee ní jeni ya i, te 
suni ni cana ya i. Te jee ní cana ya 
i, te suni ni ndahva ya cuechi i. Te 
jee ní ndahva ya cuechi i, te suni ni 
sáha ya jee cujéhnu i. 

31 ¿Te ndese ga cahán yo siqui 
jnúhun jéhnu yáha núu súcuan? Chi 
núu íne Yaa Dios jiín yó, ¿te ndé iin 
cuu cahán siqui yo? Tú ni tin. 32Chi 
máá yá tu ní jnáma ya Séhe ya jeé 
ma cúü ya, chi sa suhva ni jehe ya 
Séhe ya ni jihi ya jehē ndihi yó. Te 
núu súcuan ni jehe ya Séhe ya, te 
nagá ni cuu jee ma cuáha ya taca 
gá jeé jíni ñúhún yó. 33¿Te ndé tin 
cuu cahán cuéchi siquí ñayuu jeé 
ní nacaji Yaá Dios? Tú ni tin. Chi 
máá yá ni ndahva yá cuéchi i. 34¿Te 
ndé ¿in cuu ndenehen cuéchi siquí 
yō núu súcuan? Tú ni iin. Chi máá 
Cristo cúu jee ni jíhi ya jehe yo, te 
suni ni natecu ya. Te vijna te ndéé 

yá lado váha Yaá Dios nuú cujéhnu 
ya, te cáhán ndahú yá jiín Yaá Dios 
jehé yo. 35 ¿Te ndé ¿in cuu quenehen 
yóhó núu jnúhun cúndáhú ni Cristo 
yohó? ¿A jnúndóho, chí táca jéē 
yií sáha, chí jée cájito xeén ñayuu 
yohó, chí jnáma, chí jée cúmani 
sahma, chí jnúhun yúhú, chí jéē 
cáhni i yóhó naún? Ni tin taca jéē 
yáha. 36Chi súcuan yósó núú tútu 
ii jeé cácahán ñayuu cácandije jíín 
Yaa Dios: 

Jeë siquí maá ní te ndihi-ni hora 

cácuni i cahni i sañá. 
Te cásáha i jíín ná nájnúhun 
cásáha i jíín lanchi, quiti cúü. 

Achí tutu. 37Te tuú chi vesú 
cándoho yó táca jée yáha, te 
vaha-ni cúndeyí yó siquí ndihi-ni, 
sáha máá Yaa jee ní cundáhú ni 
yohó. 38 Jeë yúcuan cúcáhnu ni ri 
jeē tú ni tin cuu quenehen yóhó 
núü jnúhun cúndáhú ni Yaa Dios 
yohó. Ni núu cuu yo, ni núu cotecu 
yo, ni tacá ndajéhé andiví, ni taca 
jée neé jée cácujéhnu jníi poder, ni 
jeé iyó vijna, ni jeé cóo, ni jeé 
iyó núü súcún, ni jes iyó núu cünú, 
ni taca gá jee ní jecóo, ma cúu 
cuiti quenehen yóhó núu Yaá Dios, 
jee jiín Jítoho yó Cristo Jesús ni 
cundáhú ni ya yohó. 


Siqui ndese ni nacaji ya yucún Israel 


Te cáhán ndaa ri chi cúu ri 

tée cándije Cristo, te tu stáhú 
rí, te jíní ri ini anuá ri jee cahán 
ndaa ri sáha Espíritu Santo. ? Yohyo 
cúcuihyá ni ri, te níní jnáhuhi ni 
anuá ri $jeé siquí taca jnáhan ri 
ñayuu nación hebreo, chi ¿in-ni 
yucún ri jijnáhan ri. Chi jeé siquí 
máá i te cúu ni ri jeé núu na cúu te 

cujiyo ri nuü Cristo te jnahnü ndetü 
ri, návaha jíín yúcuan te cuu cácu 
ánuá maá i núú. “Chi cácuu i yucün 
ñayuu Israel, te nde jenahán ni 
sáha Yaa Dios jeé cúu i sēhe ya, te 
mēhñu víco jee ndíndeé ní condee 
yá jiín i sáá. Te jíín máá i ni sáha 
ya tacá contrato, te ni jehe ya ley 
ya nuú Moisés jee cúu máá i, te ni 
steén ya ndese chiñúhún i ya ini 
templo, te nuü maá i ni jejnúhun 
ya cuehé jnúhun. 5Te máá i cácuu 
yucün taca jíí yo jeē ní cacujéhnu, 
te suni yucín maá i ni cacu Cristo 
jeé ní nduu ya tee. Te máá yá cúu 
Yaá Dios jeé jníi ndihi-ni, te níí cáni 
cahán ñayuu jee cujéhnu ya. Amén. 

6 Te nasúu jéé tu ní quée ndaá 
taca jnúhun jeé ni jéjnúhun Yaá 
Dios nuú ñayuu Israel. Chi ni quee 
ndaá nahín núú vesú jecu-ni i, chi 
tú ndihi-ni yucün Israel cúu jee 
cácandije. "Chi nasúú ndihi yucún 
Abraham cácuu ndije séhe de jee 
ni jéjnúhun ya. Chi ni cahán Yaá 
Dios jiín de: Nuú maá-ni sēhe ró 
Isaac cúu nuú coo yucün ro jee ni 
jéjnúhun ri nuú ro. $Te jnúhun yáha 
cúní cahán jeé ni tin ñayuu tu cúu 
i sehe Yaa Dios siqui jeé ní cacu i 
tin yucún jeé jéni ni i jeē váha ga 
cúu. Chi sa suhva máni yucún jeé 
ni jéjnúhun ya cúu ndije yucún 
jeé chíhi ya cuenta. *Chi yāha 
cúu jnúhun jeé ni jéjnúhun ya nuú 
Abraham: Máá tiempo jet ní jeni ri 
te quiji ri, te cacu ¿in séhe yií ñasihí 
ró Sara, achí yá. 

10Te nasúu máá yáha-ni, chi suni 
Rebeca ni cacu uŭ séhe yií ña, te 
iin-ni tátá ndindúú i, jee ní cuu 
jíí yo Isaac. 11-13Te nde ná tu cacu 
ndindúú i, te ná tu sáha i jeë váha 

jee uhú, te je ni cahán ya jiín 
Rebeca: Súchi ní cacu xihna gå 
cuajníñu i nuú súchi sándihí, áchí 
yá. Chi suni súcuan cáhán tutu it: 
Ni jito mani ri Jacob, te Esaú chi 
tuú, áchí Yaa Dios. Te súcuan jíní 
yO jes maá Yaa Dios cuu nacaji ya 
ñayuu núu ndese tée ni maá yá, te 
nasúu síqui jniñu jeé sáha i, chi 
sa suhva siquí ndese cúní maá yá 
nacaji ya i. 

14 ¿Ndese cahán yó núu súcuan? 
¿A jéé tu íyó ndáa Yaá Dios jeé 
sáha ya súcuan, chí naún? Tú cuiti. 
15Chi nde jenahán ní cahán yá 
jiín Moisés: Ndé-ni cúu jeé cuní ri 
cundáhú ni ri, te cundáhú ni ri. Te 
ndé-ni cúu jee cuní ri sáha ri jeé 
váha jíín, te sáha ri jíín, áchí yá. 
16Núu súcuan te nasúu síqui jeé 
cuní maá ñáyuu, ni nasúu jéé nducú 
ndéyí máá i cúu, chi siquí ndese 
cúní maá yá cundáhú ni ya i. Chi 
suni súcuan yósó núŭ tútu ii jeē ni 
cáhan ya jiín rey ñuu Egipto: Ni jeni 
ri rohó jée cúu ró rey, návaha jíín 
róhó te stéén ri poder ri, te návaha 
cuite núu síhví rí nit ñáyiví, áchí yá. 
18Núu súcuan te núu ndé ¿in cúní 
ya cundáhú ni ya, te cúndáhú ni ya. 
Te núu ndé ¿in cúní ya jee cunihni 
ni, te sáha ya jee cúnihni ni. 

19 Te sanaa te cahán iin ró jíín rí: 
Núu súcuan cúu ¿te najehé cahán 
gå ya jee cuéchi sáha yó? Chi ma 
cúu casi yó nuú ya jee ndese cúní 
maá yá sáha ya. Achi ro. 0 Te sa 
suhva cáhán ri jiín ró: Róhó, ¿ndé 
tin cúu ró jée jéni ni ro stió cuíñí ro 
nuú Yaa Dios? ¿A cuu cahán quisi 
ñuhun jíín tée ni sáha: Najehe ni 
sáha ró rúhú súcuan? achi. Chi 
tée sáha quísi, cuu sáha de ndese 

cúní maá de, chi iin-ni ñuhun cuu 
sáha de ¿in quisi fino te inga guisi 
corriente. 

22 ¿Te á tu jétáhú ró jeē suni 
súcuan sáha Yaá Dios jiín ñáyuu? 
Chi cúní ya steén ya ndese sáha 
ya juicio siquí ñáyuu, te súcuan 
te cuni i poder yá. Te vësú súcuan 
te ni Iyo paciencia ni ya jeē tu ní 
ndónda yachi yá siquí ñáyuu jeë 
jnahnú ndetú. Te sáha ya súcuan 
návaha stéén ya ndese yóhyo luu 
cújéhnu ya siquí jniñu sáha ya jiín 
yóhó ñáyuu cúndáhú ni ya. Chi 
nde jenahán je ni sátúhva ya yohó 
jéé luu cujéhnu yó jíín yá. Chi ni 
cana ya yohó jéé candíje yó, te sava 
yó cúu ñayuu hebreo te sava yó cúu 
ñayuu taca gá nación. 25Chi suni 
súcuan ni cahán ya, yósó núü tútu 
Oseas: 

Ñayuu jeē tu ní cúu ñayuu maá 
rí, vijna te cahán ri jeé cácuu 
i ñayuu maá rí. 
Te ñayuu jee tu ní íyo mani 
ri jiín, vijna te cahán ri jeé 
cácuu i ñayuu jes maní ri jiín. 
26 Te máá lugar nuü ni cáhan ri jeé 
nástu ñáyuu ri cácuu i, 
suu yúcuan cáhan ñayuu jeé 
cácuu i sehe Yaa Dios, Yaa 
técu nií cáni. 
Achí yá. 27 Te Isaías sa suhva ni 
cahán de jnúhun ñayuu Israel: Vésú 
ni cayá yucún Israel nájnúhun ñttí 
yumar, te jecu-ni i jnama ya. 28Chi 
Jitoho yð Yaá Dios, yachi sínu ya 
jniñu jee sándaa yá cuechi ñayuu 
ñayiví. Achí tutu. ?2*Chi nájnúhun 
ni cahán tucu Isaías: 
Máá Yáa cúu Jitoho nuú tacá 
ndajéhé andiví, núu tu ní 
jnáma ya jecu yucún yo nuú, 

te je ni ndoho yó nájnúhun 
ñayuu ñuu Sodoma jiín ñuu 
Gomorra, jeé ní naa ndihi. 
Achí tutu. 


Jeë tu cájetáhú ñayuu hebreo 
jnúhun jnama ya i 
30 ¿Ndese cahán yó núu súcuan? 
Suu jeé ñáyuu taca gá nación, vesú 
tu ní cánducú i quendóo ndaa i nuú 
Yaā Dios, te ni ndahva ya cuéchi 
i. Chi siquí jeé ní candíje i jeé ni 
jíhi Cristo jehé i cúu jeē ní ndahva 
yá cuéchi i. 1Te sa suhva ñayuu 
Israel, vesú cánducú i quendóo 
ndaá i nuú Yaa Dios sáha ley ya, te 
tu cúndeyí i quendóo ndaa i. 32 ¿Te 
najehe? Siquií jeé tu cánducú i jeé 
ndahva yá cuechi i jee candíje i jee 
ni jíhī Cristo jehē i, chi sa jéni ni 
i jee squícu máá i ley te guendoo 
ndaa i. Te jee stívi i súcuan cúu 
nájnühun cácotúú i siqur maá yúü 
jeé cácachihi jehé, te suu cúu Cristo. 
33Chi súcuan cáhán nuü tútu ii: 
Nde ñuu ri Sion sáha ri jeé cóne 
maá Yaá jee cúu nájnúhun 
yuú jeé cácachihi i jehé i. 
Te cúu ya nájnúhun toto jeé 
cotúú i sáha. 
Te sa suhva ñayuu cácandije Yaá 
ún, chi jnama nahín yá i. 
Achí Yaa Dios. 
1 Hermano jijnáhan ró, cúu 
ndasí ni ri te jícán tahú rí 
nuú Yaa Dios jehé ñayuu nación ri 
Israel, jeé na jnáma ya i jíjnáhan 
i. 2Chi cáhán ri jeë vaha cásáha 
i jeë ndihví ni i cáchiñúhún i Yaá 
Dios. Te vésú súcuan te cáchiñúhún 
cáhá i. 3Chi tu cájecuhun ni i ndese 
ndáhva Yaá Dios cuéechi ñayuu, te 
ndúcú i quendóo ndaa i máá-ni jeé 

squícu i ley. Te tu cájetáhú i máá 
modo jeé ndáhva Yaá Dios cuechi i. 
4Chi siqur jeé ni sáha Cristo te cuu 
quenda ñayuu chiji ley Moisés. Te 
ndáhva Yaá Dios cuéchi taca ñáyuu 
jeé candíje i jeé ni sáha Cristo jehe 
i. 

5Chi súcuan ni tee Moisés jnühun 
ñayuu jee cánducú guendoo ndaa 
jiín ley: Núu ¿in ñayuu cuu squícu i 
tacá jniñu ndácu ley, te cotecu i núú, 
áchí. Te jnúhun jeē ndáhva Yaa 
Dios cuéchi ñayuu siquí jeé candíje 
i jeē sáha ya jehe i, chi sa suhva 
cáhán: Ma cáni ni ro jeé jíni ñúhún 
caa ró andiví nasnúu ró Cristo jeé 
ndahva ya cuéchi ró. “Ni ma cáni ni 
rð jeé jíni ñúhún cuun ró ndé nuú 
cünú ndonehen ró Cristo mehúiu 
ndíyi, nájnúhun jeé tu ní nátecu ya. 
8 ¿Te ndese cáhán jnúhun un núu 
súcuan? Yajni íyó jnúhun ya jiín ró, 
chi ñúhun ini yuhu ró jíín ini anuá 
rō, achí tutu. Te suu cúu jnúhun jeē 
na cándije yó jéé jnáma ya yohó. 
Te jnúhun yáha cúu jeē cánacani 
ri. 9Chi núu cahán ro jeē Jítoho rð 
cúu Jesús, te núu candíje ró jíín ini 
jiín ánuá ro jee ní natecu ya mehñu 
ndíyi ni sáha Yaa Dios, yücuán na 
te jnama ya rohó. **Chi jíín ini jiín 
ánuá yo cándije yó jée ni jíhi ya 
jehë yo, te súcuan te ndáhva Yaa 
Dios cuéchi yó. Te jeé cahán yo jeé 
Jítoho yó cúu Jesucristo, te súcuan 
te jnama ya yohó. 

11Chi cáhán tutu it: Taca ñáyuu 
jeé candíje i ya, chi jnama nahín 
yá i, áchí. 12Chi inuú-ni cúu ñayuu 
hebreo jiín táca gá ñayuu, chi máá 
yá cúu Jitoho nuú ndihi yó, te 
cuehé jeé váha sáha ya jiín ñáyuu 
cácahan ndahú jíín yá. 13Chi 

súcuan cáhán jnúhun ya: Ndihi 
ñayuu cácahan ndahú jíín máá 
Jítoho yo, chi jnama ya i, áchí. 
14 ¿Te ndese cahán ndahú i jíín yá te 
núu tu ní cándíje i jeé jnama ya i? 
¿Te ndese candíje i te núu tu ní jíni 
soho i jnúhun ya? ¿Te ndese cuni 
soho i te núu tú na ñayuu nacani 
jnúhun nuu i? 15 ¿Te ndese nacani 
ñayuu jnúhun ya te núu jee tu tájí 
yá i quihin i? Chi nájnúhun cáhán 
tutu ii: Yohyo luu jniñu cásáha 
ñayuu cájica jíín jnúhun ndeyí sí: ni 
jeé cánacani i jnúhun váha ya, achí. 
16Te nasúú ndihi i jétáhú nuú 
jnúhun jnama ya i. Chi ni cahán 
Isaías nde jenahán: Táta Yaá Dios, 
¿ndé ñáyuu ni candíje jnúhun jeé 
cánacani ná ví1? áchí de. 1 Núu 
súcuan te núu cuni nahín ñayuu te 
cuu candíje i. Te jnúhun cuni nahín 
i cúu jnúhun Cristo. 

18 Te cájnúhun rí: ¿A tu ní cájini 
sóho i jnúhun un núu súcuan? Tuú 
chi ni cajini sóho i, chi cáhán tutu 
il: 

Níí ñáytvi ní cajini soho ñayuu 
jnuhun jee ní canacani de. 

'Te nde nuu jicá gá taca lado ni 
jinü jnuhun ún. 

Achí tutu. 19Te suni cájnuhun rí: 
æA tu ní cájecühun ni fayuu Israel 
jnühun ún? Tuú chi ni cajecühun ni 
i, te tu ní cájetáhú i. Chi xihna gå 
Moisés ni cachi de jeé ni cáhan Yaá 
Dios: 

Cucuíñí ró jijnáhan ró, chi 
cuáha ri jnúhun ri nuú inga 
ñayuu jes násūú tin nación 
cúu. 

Te quit# ni rō coto ró jéē cuáha 
ri jnúhun ri nuü ¿in nación jee 
tu jócühun ni. 

20Te suni Isaías ni chundeyí ni de 
ni cachi cají de jeé ni cáhan Yaá 
Dios: 

Ñayuu jeé tu ní cánanducú rúhú, 
ni cajini i ruhú. 

Te nuú ñáyuu jee tu ní 
cácajnúhún, ni steén ri nuú i 
ndese Yaá cúu ri. 

21 Te siquí ñáyuu Israel sa ni cahán 
de jeé ni cáhán ya: Ndiquivi ni cana 
ri i jeē quívicoo i nuü rl, te tu ní 
cácuni i, chi ñayuu nihni ni, ñayuu 
jée ni cácuu i. Achí yá, achí Isaías. 


Jee iyó jecu na ñayuu 
Israel jeé jnáma ya 

1 Núu súcuan te cájnúhun rí: 

¿A ní stóo Yaa Dios ñayuu 
maá yá Israel, chí naún? Tú cuiti. 
Chi ruhú suni tée Israel cúu ri, te 
yucün Abraham cúu ri, te Benjamín 
cúu jíí ri jenahán. ?Tu ní stóo Yaá 
Dios ñayuu maá yá, chi je ni nacaji 
ya i nde jenahán. ¿A tu cájini rð 
ndese cáhán tutu ii jnúhun Elías, 
tée ni nacani jnúhun ya jenahán? 
Chi náa jícán tahú de, te ni cahán 
de siquí ñáyuu Israel: 3 Táta Yaa 
Dios, ni cajehni i táca tée cánacani 
jnúhun ní, te ni cajenu i tacá altar 
ní. Te máñúhún na saña ní quendoo, 
te vijna suni cácuni i cahni i saña, 
áchí de. “Te Yaá Dios ni nastíó 
cuíñí ya: Iyó nahín úxa mil ñayuu 
cácandije ruhú jeé tu ní cájecuiñi 
yití i nuú ídolo naní Baal, achí yá. 
5Te suni súcuan vijna, chi íyó jecu 
na ñayuu jee ní nacaji ya siquí jee 
váha ni ya jiín i. “Te núu ni nacaji 
ya i sigui jeē váha ni ya jiín i, te 
nasúu síqui jeē ni sáha i jniñu váha 
cúu. Chi núu siqui jeē ni sáha i 

jniñu váha cúu, yúcuán na te nasúu 
síqui jeē váha ni ya cúu. 

7 ¿Te ndese cúu núu súcuan? 
Cúu jee ñáyuu Israel tu ní cúndeyí 
i quendóo ndaa i nájnúhun ni 
canducú i. Te sava i jee ní nacaji 
ya, chi máá i ni ndahva ya cuéchi 
i. Te sava ga i ni ndunihni ni i, 
8nájnúhun cáhán tutu it: Ni sáha 
Yaá Dios jeé tu jéctihun cuiti ni i 
siqur ya, ni tu jíní i jiín tíndú i, ni 
tu jíni nahín i jnúhun ya, te súcuan 
cúu nde vijna. Achí tutu. Te suni 
ni cahán David: 

Vico jeé casáha i, na cóo 
nájnúhun tin trampa chí tin 
xeyú, 

návaha nihin i castigo xeén siqut 
jeé castívii cásáha i cuechi. 

10 Te ánuá i na ndúnee, nájnúhun 
jee tuá cúu coto i, 

te na jécostíhí jnúndóho siqui i 

níí cáni. 
Achí tutu. 


Siquí jeē jnáma ya ñayuu 
táca gá nación 

11Núu súcuan te cájnúhun rí: ¿A 
tuá cúu cuiti ndivi ñayuu Israel nuú 
Yaa Dios jes súcuan ni castívi i? Tú 
cuiti. Chi sa suhva jee ní cacunihni 
ni i, te sa ñayuu taca gá nación 
ni canihin tahú máá i jnúhun jeé 
jnáma ya i. Te yúcuan sáha tucu 
jee ñáyuu Israel condihvi ni i jee 
suni candíje máá i. 12Chi jeé ní 
castívi i, te sa ñayuu nií cáhnu 
ñayivi ní canihin maá i jnúhun ya. 
Te jeé ní cajica yátá i, suu ni sáha 
jeé ní canihin ñayuu tacá nación 
jnúhun ya. Núu súcuan te quivi jee 
ndívicoo tucu ndihi ñayuu Israel 

ndaha ya, te ñayuu ñayivi víhyá ga 
quendóo ndetú i sáha ún. 

13Te vijna te cáhán ri jiín róhó 
ñáyuu tacá nación jee tu ní jíní 
jnúhun ya. Chi ni tají Yaā Dios ruhú 
jeé scáca ri jnúhun nuü rohó ñáyuu 
tacá nación. Te ndúcú rí jeé na 
cuájnúhún ró jijnáhan ró jniñu sáha 
ri jeé nácani ri jnúhun ya. 14Chi 
cúní ri jes jiín yúcuan te nacani 
ni sava jnáhan ri ñayuu Israel 
jeé suni candíje máá i, te jnama 
ya i. 15Chi jeé ni stóo ya ñayuu 
Israel, jeé yúcuan cúu jeé sa ñayuu 
ñayivi ní sáha ya jee ndívicoo i 
nuü jnúhun mani ya jiín i. Núu 
súcuan te quiví naquihin tucu ya 
ñayuu Israel, quiv ún suni váha 
ndasí sáha ya jiín ñáyuu nií cáhnu 
ñayiví. Chi coo nájnúhun jeé natecu 
i jeé cúu i nájnúhun ndiyi. *6Te 
ñayuu Israel cásocó i nuú Yaa Dios 
pan jee quénda xihna gå nuü ñujen, 
te súcuan stéén i jeë ndihi un cúu 
cuenta ya. Te ¿in yujnu, núu yíhi 
jeé cuenta ya cúu, te suu cúu nde 
yoho jíín ndé ndihi ndaha. Te suni 
súcuan ñayuu Israel, yíhi cuenta i 
nuü ya, siqui jeé jií i xihna ñúhún, 
ni quívicoo de ndaha ya. 

17Chi ñayuu Israel cácuu i 
nájnúhun ndayújnu olivo váha, 
te sava ndaha un ní quende. Te 
róhó ñáyuu tacá nación jeé tu jíní 
jnúhun ya, cácuu ró nájnúhun 
ndayújnu olivo yucú, te ni 
nachuhun ya rohó núú ni quénde 
ñayuu cácuu ndayújnu váha ún. Te 
nájnúhun inuú-ni cástáa ró ndúxi 


jíín cajin jee véji nde yoho yújnu ún. 


18 Núu súcuan te ma sáha téyí ró 
maá ró nuü ñáyuu Israel jee cácuu 
nájnúhun ndayújnu jee ni quénde. 

Ma cutéyí ró, chi nucúhun ni ro jee 
násüú jée yoho stáa cajin nuü maá 

ró, chi sa máá ró stáa cajin jee véji 

nde yoho. 

19 Te sanaa te cahán ro: Tú chi 
sava ndaha ni guende návaha 
nachuhun ya ruhú nuú ni quénde 
ún, achi ro. 20Ndaa, te ni quende i 
siqui jeé tu ní cácandíije i Cristo. Te 
róhó chi máni siqui jee cácandíije 
ró, jeē yúcuan cúu jee ni quívicoo 
ró lugar i. Te ma sándúxí ró maá 
ró núu súcuan, chi sa suhva conso 
iyo ró núú Yaā Dios. 21Chi tu ní 
íne cáhnu ni yá nuú maá ndaha jee 
chíjniñu, te suni súcuan ma cóne 
cáhnu ni yá nui ro jijnáhan ró te 
núu stívi ró. 22Núu súcuan te sáha 
váha ro cuenta ndese váha ni Yaá 
Dios jiín ndese xeén ni yá. Chi ni 
nduxeén ni yá jiín ñáyuu hebreo 
jeē ní castívi ún, te sa cúndáhú 
ni ya rohó. Te cánuú cuiñi nihin 
ro jíín jnúhun jeë váha ni ya jiín 
ró. Chi núu tuú, te suni quende yá 
rohó. 29 Te máá i, núu candíje tucu 
i, te nucondee tucu i, chi máá Yaa 
Dios cuu nachuhun tucu ya i. 2+Núu 
súcuan te róhó ñáyuu tacá nación 
jee tu ní jíní jnúhun ya, ni quende 
ró xini yújnu olivo yucú, te ni 
nachuhun ya rohó xíni yujnu olivo 
váha, vésú nasūú ndaha máá yujnu 
un cácuu ró. Te nagå ni cuu ñayuu 
hebreo jeé ma náchuhun ya i nuú ni 
quénde i, chi cácuu i máá ndayújnu 
váha ún. 


Hn quivi te jnama ya ndihi 
ñayuu nación Israel 
25 Hermano, cúní ri jeé na 
jécūhun ni ro jijnáhan ró ndese iyó 
jnúhun yáha jée ní yisahí, návaha 

ma cutéyí ró cani ni ro jeë ndichí 
xíni maá ró: Chi sava ñayuu Israel 
ni ndunihni ni i, te súcuan coo 
máá-ni nde quiví jínu candíje ñayuu 
tacá nación jee tu jíní jnúhun ya. 
26Te sáá te jnama ya ndihi ñayuu 
nación Israel, chi cáhán tutu ii: 
Ichi ñuu ri Sión quiji Yaá jnáma 
ñayuu, 
te sáha ya jee tuá coo cuéchi 
nuú taca yúcün Jacob. 
27 Te yaha cúu contrato jeé sándaá 
ri jiín i, 
guivi jeē quénde ri cuéchi i 
jíjnáhan i, áchí Yaa Dios. 
Achí tutu. 
28 Chi ñayuu hebreo un ní nduu 
i nájnühun enemigo Yaá Dios siquz 
jeé tu ní cácandíje i jnuhun jnáma 
ya i. Te jes yúcuan te cuu cuitë núu 
jnühun un núü taca róhó. Te vesú 
súcuan te siqui jeē ní nacaji ya taca 
jíí i jenahán, te cúndáhú gá ni ya i 
jeé ma stóo ya i níí cáni. ?9Chi tu 
nácani yátá ni ya jee cána ya ñayuu 
jiín jéē jéhe ya tahú i. 3 Te róhó 
jíjnáhan ró, suni ni cahiyo nihni ni 
rð nuú Yaa Dios nde saá. Te vijna 
jeé ní cacunihni ni maá ñáyuu 
hebreo, te cúndáhú ni ya rohó. 
31Te suni súcuan máá i, chi vesú 
cácunihni ni i vijna, te cundáhú 
tucu ni ya i, nájnúhun cúndáhú ni 
ya maá ró jijnáhan ró. 32Chi Yaā 
Dios ni sáha ya jeé ní quendóo 
ndivii ñayuu chiji jnúhun cúnihni 
ni i, návaha suni cuu cundáhú ni ya 
ndivii i. 
33 Núu súcuan te náhán náa ni 
yo jee yóhyo cuehé jnúhun ndíchí 
íyó jíín Yaa Dios, te ndihi cuiti jiní 
yá. Te ni ma cúu cuiti castühun yó 
ndese tée ni yá sáha ya tacá-ni, te 

ma cánda cuiti yo jecúhun ni yó 
ndese cúu taca jée sáha máá yá. 
34Chi cáhán tutu it: ¿Ndé ¿in ni 
jecúhun ni ndese jéni ni maá Jítoho 
yö? ¿Chí ndé iin ni steén nuú ya? 

35 ¿Ndé iin ni jéhe xihna ga nuú 
maá yá, návaha nachunaa ya nuü i? 
36Chi nde nuú maá yá vēji taca jéē 
iyó, te máá yá ni sáha ndihi, te jeē 
cúu máá yá cúu. Te na cáhán yo jeé 
yóhyo luu cújéhnu Yaá Dios nií cáni. 
Amén. 


Jeé na cóo ndoo ánuá yo 
cuajníñu yó núú Yaá Dios 
1 Núu súcuan te cáhán 
ndahú rí jiín ró jijnáhan ró, 
hermano, jeé siquí jee cúndáhú ni 
Yaá Dios yohó. Na sócó ro maá ró 
nút ya, coo ndoo coo ii rð cuajníñu 
ró núü ya, nájnúhun cúsit ni ya. Chi 
yāha cúu jee chiñúhún ró ya nde 
jiín ini jiín ánuá rð. ?Te ma cáca ró 
jíín táca modo casáha ñayuu ñayivi 
yáha, chi sa na sáma ró modo cani 
ni ro, te ndujeé jée níjnúní ro. Te 
súcuan te cuu nacaji ró ndé-ni cúu 
jeē váha jeé nújnahan ni Yaá Dios, 
jes cúsit ni ya, jiín jée íje ni rō jiín 
jnúhun ya. 
3Te siqui jeé váha ni ya ni jēhe 
ya jniñu nácani ri jnúhun ya, jee 
yúcuan cáhán ri jiín ndihi ró jée 
ma cáni ni ro jeé váha ga ñayuu 
cúu ró núú cúhva jee iyó ró. Chi 
ná tin ná tin ró na cáni ndaa ni rō 
siqur maá ró, te ma scáa ga ro cani 
ni rð jee váha ga ñayuu cúu ró 
vesú nuú cúhva jeé ni jéhe Yaa Dios 
fuerza ini rð cándíje ró. *Chi cácuu 
yó nájnúhun ¿in yiqui cúñu jee iyó 
cuéhe parte, te síin síin jéjniñu 
tin tin. 5Chi vesú iyó cuéhé yo, te 

nájnühun iin-ni yiqui cúñu cúu yó 
jée yíhi yó ndaha Cristo, chi iin-ni 
ni nduu yó jíjnáhan yó. 

êTe sfin sfin tahú ni jéhe Yaā Dios 
nuü yó jee cuajníñu yó núü ya, núu 
ndese ni nujnahan ni yá ni jehe 
ya nuü iin iin yó. Núu súcuan te 
na cuájniñu váha yó jíín táhú ún. 
Núu ni nihin yó tahú jeég nácani 
yó jnúhun ya, te cánuú sáha yó 
ndé maá cúhva ni jehe ya cándije 
yó. "Te núu ni nihin yó tahú jeé 
chindéé ñáhán yó jnáhan yó, te na 
sáha yúcún yó. Te núu ni nihin yó 
tahú jeé steén yo, te na cóndihvi ni 
yO steén yo. 8 Te ñayuu jeé stihví ni 
inga ñayuu, suni na sáha yúcún 
i. Te ñayuu jéhe nuú jnáhan, na 
cuáha i súcuan-ni. Te ñayuu ndíso 
jníñu, na ndácu váha i jniñu. Te 
ñayuu jíto ndáhú ñayuu ndahú, na 
cúsir ni i sáha i. 


Ndese cánuú squícu ñayuu cácandfje 

Te na cúndáhú ndije ni rð jnáhan 
ró, nasüu máá jée cahán-ni ró. Te 
coto uhü ro jniñu néé, te condiquin 
rð jniñu váha. 1%Te cánuú coo mani 
rð jiín jnáhan ró nájnúhun jée maní 
rð jiín ñani ro. Te nducú ró jeé 
quéndoo yiñúhún gá jnáhan ró vesú 
maá ró. 

11 Te ma cucúxí ró jiín jniñu 
cásáha ró. Chi jíín ini jiín ánuá ro 
condihvi ni rō cuajníñu ró núü maá 
Jítoho yo. 

12 Te na cúsit ni rð jeë cáñuhun 
ni rō taca jéē váha jeé cóo. Te 
na cuándeyí ni rð núu ndóho ró 
jnúndóho. Te níní na cácán tahú ro. 

15 Te coto ndáhú ró ñayuu 
cácandije núu cúmani nuü i. Te 


cuáha núu ró vehe nuú ñáyuu cájica. 

14Te cacán tahú rð jehé ñayuu 
cájito xeén rohó. Ma cahán ndevaha 
ro síqur i, chi sa cacán tahú ro jehe 
i. 

15Te núu cúsit ni ñayuu, te suni 
na cúsi¿ ni rō jiín i. Te núu cúcuihyá 
ni ñayuu, te suni na cúcuihyá ni ro 
jiín i. 

16Na cóo inuú ni rð jiín táca 
jnáhan ró. Te ma cundúxí ró, chi sa 
quijnáhan ró jíín ñáyuu núu ga. Ma 
cáni ni rð jeé ndichí xíni ro. 

17Te ma nasáha ndevaha ró jíín 
ni ¿in ñayuu, núu ni sáha ndevaha 
ijíín ró. Na cóndihvt ni rō sáha ró 
jniñu váha, jíto jínúü taca ñáyuu. 
18Te na cóndihvi ni rð coyücu máni 
ró jiín táca ñáyuu, vesú ndese 
cándaa máá i. 12Náni máni jijnáhan 
ró, ma nácuaha ró jée ndútahú 
ñayuu casáha ndevaha jíín ró, chi 
sa cuaha ró jnúhun jeē maá Yaā 
Dios cuáha ya castigo i. Chi cáhán 
tutu ii: Máá rí cuáha castigo i, máá 
rí nacuáha yāhu i, áchí Jítoho yo. 
20Te suni cáhán tutu: Tée jíto uhü 
rohó, núu jíí de soco, te cuaha ró 
jée cáji de. Te núu jíchí de, te cuaha 
ró jée cóho de. Chi núu sáha ró 
súcuan, te cucanu de te nacani uhú 
ni de jeé ni jíto uhú de róhó. ?' Ma 
cuáha ró jnúhun jee cúndeyí jniñu 
néé jíín ró, chi sa jniñu váha na 
sáha ró návaha ndahva jniñu néé. 
1 Taca ñáyuu na cuátáhú 

i nuú toho cándiso jníñu 

ñuu. Chi ma cóo tee cándiso jníñu 
te núu tu ní sáha máá Yaá Dios. Te 
tée cándiso jníñu chi Yaá Dios ni 
tee jniñu siqui de. ?Te ñayuu jeé tu 
jétáhú núü tée cándiso jníñu, núu 
súcuan te cúnihni ni i nuú jeē ní 
jeni Yaá Dios. Te ñayuu jeé cúnihni 

ni, chi cuëchi sáha i, te nihin i 
castigo. ¿Chi taca tée ndíso jníñu, 
nasúu jée ndíso jníñu de jeé yúhú 
ñáyuu casáha jniñu váha, chi sa 
jes yúhú ñáyuu casáha jniñu néé. 
Te núu cúní ro jee ma cúxeen tée 
cándiso jníñu nuü ro, na sáha ró 
jniñu váha núu súcuan. Yúcuán na 
te cuajnúhún de róhó. “Chi jéjníñu 
Yaá Dios de jíjnáhan de, návaha 
coyücu váha ró jíjnáhan ró. Te núu 
sáha ró jniñu néé, te sa yühu ró, chi 
nasúu cáha-ni cúu jee cándiso jníñu 
de stóho de ñayuu. Chi jéjniñu Yaá 
Dios de, návaha cuaha de castigo 
ñayuu casáha jniñu néé. 5Jeē 
yúcuan cánuú jée cuatáhú ró núu 
tée cándiso jníñu, te nasúu máni 
jeé ma níhín ro castigo, chi suni 
jeé tú na cuéchi coo ánuá ro. Te 
jee yúcuan cúu jeé suni cájehe ró 
xúhun núu tée cándiso jníñu cuu 
jniñu ñuu. Chi jéjniñu Yaa Dios de, 
te máni jniñu yúcuan cásáha de. 
7Te chunaa ro ndihi jeé cátaú ro 
nuú taca ñáyuu. Cuaha ró xúhun 
ñuu nuü tée stútú xúhun ñuu, te 
cuáha ró xúhun renta nuú tée stútú 
renta. Te na cóo respeto ro nuú 
ñáyuu cánuú coo respeto ro. Te na 
cóo yiñúhún ró nuú ñáyuu cánuú 
coo yiñúhún ró. 8 Ma cótaú rð nuú 
ní tin. Te íyó iin jee taú ro jee ma 
tahndé cuiti, suu jee ni cáhan Yaa 
Dios jee cundáhú ni ro jnáhan ró. 
Chi ñayuu cundáhú ni jnáhan, je 
ni squícu i ndihi jee ndácu ley 
yá. *Chi súcuan ndácu ley jniñu: 
Ma cosíquí ndée ro jnáhan ró, ma 
cáhni ro ndiyi, ma sacuíhná ró, ma 
sajnúhún ró, ma ndíyo ni ro jeé 
névaha jnáhan ró. Te taca ¡núhun 
yáha jíín táca gá jniñu ndácu ley, 

ndihi-ni yíhi chiji jnúhun yáha: 
Cundáhú ni ro jnáhan ró nájnúhun 
cúndáhú ni ro maá ró, áchí tutu. 
10Te núu cúndáhú ni yð jnáhan yó, 
te tu sáha yó ni ¿in jee tu íyó váha 
nuú i. Núu súcuan te jeé cundáhú 
ni yó jnáhan yó, yúcuan cúu jeé 
squícu yó níí ley ya. 

31Súcuan sáha ró jíjnáhan ró, chi 
sáha ró cuenta jee cuácuyajni quivi 
ndíji ya. Te ma cóo ga rð nájnúhun 
ñayuu quixí, jee cúhuun ni ro. Chi 
vijna je ni cuyajni ga quiví jnáma 
ya yohó vésú quivi ní candíje yó 
jnúhun ya. 12Chi nájnúhun je yajni 
yāha jecuáa, te cuacundijin quivt 
jnáma ya yohó. Núu súcuan te na 
stóo yó jniñu jeé ni sáha yó núú 
née, te na cúcutú yó jíín táca jniñu 
ndaá jeé caca yó jiín luz ya. 13Na 
cáca yiñúhún yó nájnúhun cánuú 
caca yó jíín luz ya. Ma nájini ró, 
ma sáha ró táca vico néé, ma cáca 
jnéní ró, ma sáha ró jniñu néé, ma 
cuajnáhan ró, ma cucuésún ni ro. 
14Chi sa suhva cuiñi cutú ró jíín 
fuerza maá Jítoho yó Jesucristo, 
jeé ma cuáha ga ro jnúhun sáha ró 
jniñu cúní modo neé máá ró. 


Ma cahán neé yó coto yó jnáhan yó 

1 Cuatáhú ró ñayuu jee ná 
tu ije jíín jnúhun ya, te ma 

tejnáhan ró jíín i siquí taca jnúhun 
jeé síin jéni ni i jíín máá ró. ?Chi 
íyó ñáyuu jee jéni ni i jee cúu caji 
i ndinuú-ni. Te íyó ñáyuu jee ná 
tu ije jíín jnúhun ya, te cájeni ni i 
jee tú váha caji i cúñu, chi jee ní 
casocó ñayuu nuú ídolo cúu. 3Te 
róhó tée jeé yéji ndinuú-ni, ma 
cahán ro coto ró tée jee tu yéji 
ndinuú. Te róhó tée jeë tu yéji 


311 


ndinuü, ma cahán ro coto ró tée jeé 
yéji ndinuü. Chi Yaa Dios ni jetáhú 
yá tēe ún. “Te róhó, ¿ndé iin cúu ró 
jéé cahán neé ró jíto ró mozo Yaá 
Dios? Chi núu vaha chí néé sáha 
de, te máá yá cúu jee sándaa jiín de, 
nasúu máá ró. Te tuú chi cuiñi vaha 
de, chi mozo maá Jítoho yo cúu de, 
te cuu sáha ya jee ma stívi de. 

5Te suni íyó ñayuu jeé jéni ni jeē ií 
ga iin quiví vesú inga guiv:. Te inga 
taca quívi. Te tacá i na cúndaa vaha 
ni maá i siqui jeé jéni ni i. S Chi tée 
jeé née ii quivi, chiñúhún de máá 
Jítoho yo jeé sáha de súcuan. Te tée 
jeé tu née ii quivií, suni chiñúhún de 
Jitoho yo jeé sáha de súcuan. Te tée 
jee yéji ndinuú-ni, chiñúhún de máá 
Jítoho yo jee sáha de súcuan, chi 
nácuatáhú de nuú Yaá Dios. Te tée 
jeé tu yéji ndinuú, suni chiñúhún de 
Jitoho yō jeé sáha de súcuan, te suni 
nácuatáhú de nuü ya. 

7Chi ni tin yó tu técu yo jeë váha 
máá-ni yó, te ni iin yó tu jíhí yo jeé 
cuní maá yó. 8 Chi núu técu yo, te 
técu yo jes cuajníñu yó núü maá 
Jítoho yó. Te núu cuu yo, te suni 
cuu yo siquí jee cuní maá Jítoho yo. 
Núu súcuan te núu jeé cótecu yo chí 
jéé cuu yo, te yíhi yó ndaha Jítoho 
yo. *Chi ni jihi Cristo te ni natecu 
ya, návaha cuu ya Jitoho nuú ñáyuu 
ni jíhi jiín ñáyuu técu. 

10Te róhó, ¿naun jéni néé ni rō 
jíto ró jnáhan ró núu súcuan? ¿Te 
naun cújée ni ro jíto ró de? Chi taca 
yó cuiñi yó yuhu mesa Cristo jeé 
sándaa ya jniñu yó. 11Chi suhva 
yósó núü tútu il: 

Jendaá ndije chi nuú maá rí 
cuiñi yítí táca ñáyuu, 


ROMANOS 14 


te ndihi i cahán jeé maá rí cúu 
Yaá Dios, áchí máá Jítoho yo. 
12Núu súcuan te ná iin ná iin yó 
nacuáha yo cuenta nuü Yaá Dios 
ndese jniñu ni casáha yó. 


Ma sáha yó jée quívi 
jnáhan yó cuéchi 

13Te jeé yúcuan ma cahán neé gá 
yO coto yó jnáhan yó. Chi sa tee ni 
rð jee ma sáha ró ni ¿in jniñu jee 
sáha jee stívi jnáhan ró te quivi i 
cuéchi. 14Te jíní ri jeé ni iin jeé ni 
sáha Yaa Dios, tu stívi ánuá yo. Chi 
súcuan ni cucáhnu váha ni ri siquí 
jeé candíje ri Jitoho yō Jesús. Te 
stívi ánuá i, yücuán na te súcuan 
sáha un jíín máá i. 15Te núu jnáhan 
ró tu cúvaha ni de jeé yéji ro cúñu 
ni casocó ñayuu nuü ídolo, chi 
jéni ni de jeé stívi un ánuá ro, núu 
súcuan te tu cúndáhú ni ró de jeé 
sáha ró súcuan. Coto má snáa ro 
anuá jnáhan ró síqui jee yéji ro ¿in 
jes jéni ni de jeé cuéchi cúu. Chi 
suni jehē maá de ni jihī Cristo. 
16Ma sáha ró jniñu jeē cahán i siqui, 
vesú jiní maá ró jeē iyó váha. 1 Chi 
jeē ndácu Yaā Dios jniñu nuü yo, 
nasúu síqui ndese caji yō coho yó 
cúu, chi sa suhva siquí jeé na sáha 
yó jniñu ndaá, te coyücu máni yo 
jiín jnáhan yó, te cusit ni yo sáha 
Espíritu Santo. 18 Te ñayuu jeé 
súcuan jéjníñu nuú Cristo, chi cúsit 
ni Yaā Dios jiín i, te suni cájejnúhún 
ñáyuu i. 

19 Núu súcuan te na cóndihvt ni 
yō coyúcu máni yó, návaha jíín 
yúcuan chindéé ñájnáhan yó ije yó 
jíín jnúhun ya. ?%Te ma cuáha ró 
jnúhun jeé ndeyu yéji ro snáá jniñu 

ni sáha Yaá Dios jiín jnáhan ró. Chi 
íyó ndoo ndije ndihi jeé yéji yo, te 
vesú súcuan te tú váha jee yéji rō 
ndeyu jeé sáha jíín jnáhan ró jée 
caji de jeé jéni ni de jee cuéchi cúu. 
21Vaha ga ma cáji rð cūñu, ni ma 
cóho ró vino, te ni iin ma sáha ró 
jée stívi ánuá jnáhan ró, te quivi de 
cuéchi, te caca yátá de nuú jnúhun 
cándije de. 22Te núu cándije ró jéé 
tú na vé sáha jeé yéji rō, te súcuan 
na cándíje máá-ni ró núú Yaa Dios. 
Te nacá ndetú tee jeē tu sáha jíín 
ánuá de jeé cuechi cúu núu caji de 
coho de. Te tée yéji iin jee jéni 

ni de sanaa te stívi ánuá de, núu 
súcuan te sáha de cueéchi, chi tu 
cándije de jeé iyó váha jee yéji de. 
Chi taca jée sáha yó, núu tu cándíije 
yó jée iyó váha, te cuechi cúu. 


Jee na sáha yó jéé cúsit ni jnáhan yó 
1 Te yóhó jée ni íje yó jíín 
jnúhun ya, cánuú condito 
yó ñáyuu jee ná tu ije jíín jnúhun 
ya, návaha candíje váha i. Te ma 
sáha yó jéé maá-ni yó cusit ni. 2Chi 
ná iin ná iin yó na sáha yó jée cúsit 
ni jnáhan yó, návaha quendoo 
váha i te ije i jíín jnúhun cándije 
i. ¿Chi ni Cristo, tu ní sáha ya jeé 
cúsir ni maá yá, chi sa suhva jeé 
cúsit ni Tatá ya. Chi suhva cáhán 
tutu ii: Taca jnúhun ndevaáha jeé 
cácahán ndevaha ñayuu siqui ní, 
ni ndivi siquí maá ná, áchí Cristo 
jiín Tátá ya. “Chi taca jnúhun jeé 
ni jécosó nuú tútu ii nde jenahán, 
chi ni jecosó návaha stéén nuú 
yo, te nihin yo jnúhun jeé sáha jeé 
cuandeyí ni yó te ndusit ni yo. Te 
súcuan te cocuhun ni yo taca jée 
váha jeē cóo. 5Te máá Yaá Dios 

jes jéhe jnúhun cuandeyí ni jiín 
jnúhun ndúsit ni, na sáha ya jeé cóo 
inuú ni ro, nájnúhun cúní Cristo 
Jesús. Te súcuan te tin-ni coo ró 

te inuú-ni cuu cahán ro jeē yóhyo 
vaha Yaa cúu Yaa Dios, Tátá Jitoho 
yo Jesucristo. 


Jeé ni jítē jnúhun vaha ya 
nuú ñáyuu tacá nación 

7Núu súcuan te cuatáhú ró táca 
jnáhan ró, nájnúhun ni jetáhú 
Cristo yohó, návaha cuni ñayuu jeé 
luu cújéhnu Yaa Dios. $Chi cáhán 
ri jee ní quiji Cristo Jesús, ni sáha 
ya tácá jniñu jee quéndoo vaha 
ñayuu hebreo, návaha cundaá taca 
jnúhun jeé ni jéjnúhun Yaā Dios 
nuú taca jíí i. Te súcuan ni steén 
Cristo jee squícu Yaa Dios taca jée 
ni jéjnúhun ya. *Te suni ni quiji ya 
návaha ñayuu tacá nación jeé tu 
jíní jnúhun ya, cahan i jee yóhyo 
váha ni Yaá Dios jeē cundáhú ni ya 
i. Chi suhva cáhán tutu ii: 

Núu súcuan te cahán na jée 
yóhyo váha ni ní, cuni ñayuu 
tacá nación, 

te cata ná yaa jee chiñúhún ná 
nihín. 

10 Te cáhán tucu tutu ii: 

Róhó ñáyuu tācá nación, inuú na 
cúsi¿ ni rō jiín ñáyuu maá yá. 

11Te cáhán tucu: 

Róhó ñáyuu tācá nación, na 
cáhán ro jeé yóhyo vāha ni 
Jitoho yó Yaá Dios, 

te róhó ñáyuu tacá-ni ñuu, 
suni na cáhán ro jee yóhyo 
cújéhnu ya. 

12Te suni ni tee Isaías jnúhun yáha: 

Nui yúcin Isaí quiji iin jee 

cujéhnu, 

te ndacu ya jniflu nuü fáyuu 
tacá nación. 
Te ñayuu ún chi cocuhun ni i 
taca jée sáha ya. 
Achí tutu. 

15Te máá Yaa Dios jeé sáha jeé 
cáñuhun ni yó taca jéē váha jeé 
coo, na sáha ya jeé cóo sit ndasí ni 
rð jiín jée cóo ndeyí ni rō siqui jeé 
cácandíje nihin ró yá. Te súcuan te 
cocuhun teyí gá ni rō taca jéē váha 
jeé coo, sáha poder maá Espíritu 
Santo. 

14 Náni máni, cúcáhnu ni ri jeé 
váha ndasí cándihvi ni ro jiín jniñu 
váha, te váha ndasí cájecúhun ni 
ro, te cúu stíhví jnáhan ni ro. “Te 
ni jeni ni ri jeé tee ri carta yáha 
cáhan cají rí jiín ró jijnáhan ró, 
návaha víhyá ga na cócuhun ni ro 
táca jnúhun yáha. Chi súcuan sáha 
ri siquí jeē váha ni Yaā Dios te ni 
jéhe ya jniñu nui ri jeé jejníñu ri 
nuú Jesucristo, jee nácani ri jnúhun 
nuú ñáyuu tacá nación jee tu jíní 
jnúhun ya. Te nácani ri jnúhun 
Súcuan sáha ri návaha ñayuu tacá 
nación, cuu squívi ri i ndaha ya jeé 
cúu i nájnúhun iin jeé socó ri nuú 
yá jee cúsit ni ya jiín. Chi ni sáha 
Espíritu Santo jeé iyó ndoo iyó Íi i 
nuu ya. 

17Núu súcuan te siqui jeē candíje 
ri Cristo Jesús, te cúsit ni ri jee 
jejníñu váha ri nuú Yaá Dios. 18Chi 
ma cúu cahán ri sigui jníñu cásáha 
inga tee, chi máá-ni siquí ndese ni 
jejníñu Cristo ruhú jeé sáha ri jeé 
ñáyuu tacá nación tu ní jíní jnúhun 
Yaá Dios, vijna jétáhú i nuú ya. Chi 
súcuan ni cuu jíín jnúhun ni cahán 
ri jiín jniñu ni sáha ri. Chi ni sáha 

ri jniñu jéhnu ndíso poder jeé steén 
jeē cujéhnu ya, te ni iyo poder 
Espíritu Santo jiín rí. Te súcuan ni 
nacani ndihi ri jnūhun ndese jnáma 
Cristo ñayuu. Te ni nacani ri nde 
ñuu Jerusalén, jíín ndihi tacá ñuu, 
jiín nde nií región Ilírico. 20Súcuan 
cúu jee ní condihvi ni ri ni nacani 
ri jnühun jee jnáma ya ñayuu. Te 
ni jehén ri nuü ñáyuu jeé ná tu 
cuni jnúhun Cristo, chi tu ní cúní ri 
nacani ri nuú ñáyuu jee jé ni jini i 
ni canacani inga tee. 21 Chi sa suhva 
ni sáha ri nájnúhun cáhán tutu ii: 
Taca ñáyuu jee tu ní quíji 
jnúhun ya nuu i, vijna chi 
cuni i jnühun ya, 
te taca ñáyuu jee tu ní jíní cuiti 
jnúhun ya, vijna chi jecúhun 
nii. 
Achí tutu. 


Jee ñúhun ni Pablo jee 
quihín de Roma 

22Te jeē yúcuan cúu jeë cuehé jínu 
ni cujnéñu ri, te tu ní cúu jecondéhe 
rí rohó jíjnáhan ró. 3Te vijna chi ni 
ndihi jniñu ri nií cáhnu tacá región 
ndañút yáha. Te je ni cuu cuehé 
cuiya jeé cuní ri jeé ri nuú ro. 2*Núu 
súcuan te ñúhun ni ri jecondéhe 
rí rohó jíjnáhan ró núu na yáha ri 
quihin ri España. Te ñúhun ni ri jeē 
núu je ni cusit ni ri jee ní jito jnáhan 
yó, yiicuán na te chindéé ñáhán ró 
ruhú jeé quihín ga ri. ?* Te xihna ga 
na quíhín ri ñuu Jerusalén quindéca 
ri xühún cuu hermano cáyticu 
yúcuan. ?6Chi ñayuu Macedonia jiín 
Acaya ni cajeni ni i jeé cáquin i xúhun 
quíhin nuú hermano cándoho ndáhú 
ñuu Jerusalén. 27 Chi súcuan ni cacusit 
ni i ni casáha i. Te íyó váha jeé 

súcuan, chi máá i jee cácuu i ñayuu 
taca gá nación, táú i jeē sáha vaha 

i nuü ñáyuu hebreo un. Chi ñayuu 
hebreo ni casáha jee ní quiji jnúhun 
Yaá Dios nuú i jeë quéndoo vaha ánuá 
i sáha. Jeé yúcuan cánuú jée chindéé 
ñáhán i ñayuu hebreo cácandije jíín 
ndajníñu ñayivi yáha. 8 Núu súcuan 
te jeé jínu jniñu yáha jéé quíndeca 

ri xúhun yáha nui i, yūcuán na te 
jecondéhe rí rohó jíjnáhan ró jée yáha 
ri quihin ri España. 29 Te jíní vaha ri 
jeé quivi jinú ri nuü ro, te vaha ndasí 
quendoo ró jéé nacani ga ri jnúhun 
váha Cristo nuú ro. 

30 Hermano jijnáhan ró, cáhán 
ndahú rí jiín ró jee chindéé ñáhán 
ró ruhú cacán tahú ro jehe ri nuú 
Yaá Dios siquí jníñu ndúcú ndéyí rí. 
Súcuan sáha ró síqui jee candíje 
yó Jítoho yó Jesucristo, jiín síqui 
jee cundáhú ni yo jnáhan yó sáha 
máá Espíritu. 31 Te cacán tahú rō 
jeé na cácu ri nuú tée región Judea 
jeē tu cácandíije, jíín jéé na cúsit ni 
tacá hermano ñuu Jerusalén jeé 
quíndēca ri xúhun yáha cuu de. 
32Te súcuan te núu cúní Yaá Dios 
te jecondéhe rí rohó jíjnáhan ró, 
te cusit ni yó, te nanihin ni ri jee 
condee ri jiín ró. 33Te máá Yaá Dios 
jes jéhe jnúhun ndeyí sí: ni, na cóo 
ya jiín ró jijnáhan ró. Amén. 


Jeé cahán Pablo jeé sándeyí ni i 

1 Te vijna te cáhán ri jiín ró 
jijnáhan ró jée na chíndéé 

ñáhán ró hermana Febe, chi cúu ña 
ñahan jéjniñu jee siquí jnúhun ya 
nuú ñáyuu cácandíje ñuu Cencrea. 
2Te cuatáhú ró ña nájnúhun cúní 
maá Jítoho yo, chi súcuan cánuú 
sáha hermano cácandíije. Te 

chindéé ñáhán ró ña na-ni vé cúu 
jes jíni ñúhún ña, chi súcuan ni 
chindéé ñáhán máá ña cuehe ñayuu, 
te suni nde ruhú. 

3Cahan ro jiín Priscila jiín Aquila 
jes sándeyí ni ndindúú de, áchí rí, 
chi cáchindéé ñájnáhan de jíín rí 
siquí jníñu Cristo Jesús. “Chi ná 
ni iyo jnúndóho jeé cuu ri nuú, te 
ni cachundeyí ni de ni canducú 
de scácu de ruhú, vesú suni cuu 
maá de núú. Te nácuatáhú rí nuú 
ndindúú de, te nasúu máá-ni ruhú, 
chi suni taca grupo ñayuu cácandije 
tacá nación. 5Te suni cahán ro jiín 
ñáyuu cácandije ndútútú vehe de, 
sándeyí ni i, áchí rí. Te cahán ro 
jeé sándeyí ni Epeneto, tée mani 
ri jiín. Chi ñuu Acaya, máá de cúu 
jeē ní candíje xihna ga nuú Cristo. 
SSuni cahán ro jeé sándeyí ni María, 
ñahan jee ní jejníñu ndasí jeé siquí 
jnúhun ya méhñu ró jijnáhan ró. "Te 
cahán ro jee sándeyí ni Andrónico 
jiín Junias, tée cácuu jnáhan ñuu ri 
jee ní cahtin jíín rí vecáa. Te tacá 
apóstol chi cájejnúhún de ndindúú 
tée jíñá, te xihna gå de ni cacandíje 
Cristo vēsú maá rí. 

8Cahán ro jeē sándeyí ni Amplias, 
tée mani ri jiín, chi cándije de Jitoho 
yO. Te cahán ro jeé sándeyí ni 
Urbano, tée chíndéé ñájnáhan jíín 
yó siqut jníñu Cristo Jesús, te suni 
súcuan Estaquis, tée jeg maní ri jiín. 
10 Suni cahán ro jeé sándeyí ni Apeles, 
tée jeé ni stéén jee candíje vaha de 
Cristo, te suni súcuan cahán ro jiín 
ñáyuu vehe Aristóbulo. 11Cahán 
rð jee sándeyí ni Herodión, tée cúu 
jnáhan ñuu ri. Te suni súcuan ñayuu 
vehe Narciso jee cácandije maá Jítoho 
yo. 12 Te suni cahán rð jeé sándeyí ni 

Trifena jiín Trifosa, ñahan cásájniñu 
sigui jnúhun máá Jítoho yo. Te suni 
sándeyí ni Pérsida, hermana jeé maní 
yo jiín, chi suni ni sájniñu ndasí ña 
siquí jnúhun Jitoho yo. 19 Te cahán rō 
jeë sándeyí ni Rufo, tée cájejnúhún 
ñáyuu jee vaha cándíje de máá Jítoho 
yO. Te suni súcuan cahán ro jiín náná 
de, te máá ña suni ni jito ña ruhú 
nájnúhun jeé naná ri cúu ña. “Te 
cahán ro jeé sándeyí ni Asíncrito jiín 
Flegonte jiín Hermas jiín Patrobas jiín 
Hermes jiín táca hermano jeé cáyiicu 
jíín de. ** Te suni súcuan Filólogo jiín 
Julia jiín Nereo jiín cuáha de, jiín 
Olimpas jiín ndihi hermano cácandije 
cáyücu jíín de jíjnáhan de. 

16Te jeé cahán taca ró jiín jnáhan 
ró, te yíñúhún techúhu ró ndaha i. 
Te taca grupo ñayuu cácandíje nuü 
Cristo, cáhán i jee na sándeyí ni ro. 

17Te cáhán ndahú rí jiín ró, 
hermano jijnáhan ró, jée cóto ró 
máá ró nuü ñáyuu cútucu ni te 
ndúcú stívi jnáhan jíín jnúhun tu 
quíjnáhan jíín jée ní cacutúhva ró. 
Te cujiyo ró núü i jíináhan i. 18Chi 
ñayuu súcuan, tu jéjníñu i nuú 
Jítoho yó Jesucristo, chi máni ndíhví 
ni i siquí jee cáji i. Te yohyo ndúxí 
i jíín jnúhun cácahán i, te súcuan 
stáhú i ñayuu jeé tu jíní vaha. 1% Te 
máá ró jijnáhan ró, chi je cájini 
ndihi ñayuu ndese váha cájetáhú 
ró nuü ya, te jee yúcuan cúsit ni r1. 
Te cúní ri jeē cóo listo váha ró sáha 
ró jniñu váha, te ma sáha ró jniñu 
néé. 20Te máá Yaá Dios jeé jéhe 
jnúhun ndeyí sít ni, yachi sáha ya 
jee cúndeyí ró siquí jexeén jeé cúu 
Satanás. Te ñúhun ni ri jee Jítoho 
yO Jesucristo na sáha ya jee váha 
róhó jíjnáhan ró. 

21 Sándeyí ni ro jijnáhan ró, áchí 
Timoteo, tee chíndéé ñáhán jíín 
rí siquí jnúhun ya. Te suni súcuan 
cácahan jnáhan ñuu rí Lucio jiín 
Jasón jiín Sosípater. 

22Te ruhú jeé naní Tercio, jeé 
tée ri carta yáha jée cahán Pablo, 
suni cáhán ri jee sándeyí ni ro jeé 
cácandije ró Jítoho yo. 

23Te Gayo, tée ni jehe núu vehe 
ndéé rúhü Pablo, cáhán de jeé 
sándeyí ni ro jijnáhan ró. Te suni 
jéhe núu de vehe nuú taca ñáyuu 
cácandije. Te suni súcuan cáhán 
Erasto, tée cúu tesorero ñuu yáha, 
te suni súcuan cáhán hermano 
Cuarto. 

24Te ñúhun ni ri jeé maá Jítoho 
yO Jesucristo, na sáha ya jes váha 
róhó jíjnáhan ró. Amén. 


Jnúhun sándthi jée cahán 
jee yóhyo cújéhnu ya 
25Te vijna na cáhán yo jeë yóhyo 
cújéhnu Yaa Dios. Chi máá yá cuu 
sáha jee cuíñi nihin ga ro jijnáhan 
ró jíín jnúhun jnáma ya rohó jee 
nácani ri, jiín jnúhun Jesucristo jeé 
steén ri. Chi súcuan ni steén Yaá 
Dios jnúhun sahi yá, jee ní yisahi 
níí cáni nde ná tu jecóo ñaytví. 26 Te 
vijna te je ni nane cájí. Chi jíín tútu 
ii jeē ní catee tée ni canacani jnúhun 
ya, ni jite núu jnúhun sahi yáha nuú 
ñáyuu tåcá nación, návaha candíje i 
te cuatáhú i. Chi Yaā Dios jeé técu nií 
cáni, súcuan ni ndacu ya jniñu. 
27 Te níí cáni na cáhán yo 
jee yóhyo cújéhnu Yaá Dios 
siquí jníñu ní sáha ya jeé jiín 
Jesucristo. Chi máá iin-ni ya iyó 
te y0hyo ndíchí yá. Súcuan na 
cóo. Amén. 


CARTA HN JEE NI TEE SAN PABLO 
APOSTOL NUU NAYUU NUU CORINTO 





Máá rí cúu Pablo, te ni cana 

Yaá Dios ruhü cúu ri apóstol 
Jesucristo. Chi súcuan ni nujnahan 
ni ya ni tají yá ruhú nacani ri 
jnúhun ya. Te ndindúú rí jiín 
hermano yō Sóstenes ?cátee ri carta 
yáha cuájeé nuú rohó ñáyuu ñuu 
Corinto jeé cácandíje ró Yaá Dios. 
Chi cácuu ró ñayuu maá yá, chi 
cáyihi ró ndaha Cristo Jesús. Chi 
ni cana Yaá Dios rohó jíjnáhan ró 
jéé coo ndoo coo ii rð nuú ya. Te ni 
cana ya rohó ndé jiín táca gá ñayuu 
jee ndácunehen i máá Jítoho yo 
Jesucristo, ndé-ni cúu nuú cáhiyo i. 
Chi Jitoho taca yó jíín i cúu ya. *Te 
cáñuhun ni ri jee Tatá yo Yaa Dios 
jiín Jítoho yó Jesucristo na sáha ga 
ya jee váha róhó, te sáha ya jeé coo 
ndeyí coo sit ni ro. 


Cristo sáha ya taca jéē váha yóhó 
4Te níní nácuatáhú rí nuú Yaa 
Dios jeé siquí rohó jijnáhan ró, chi 
jeé jiín Cristo Jesús ni sáha ya jeé 

váha róhó. 5Chi cáyihi ró ndaha 
Cristo, te jeé yúcuan ní sáha Yaá 
Dios jeé cáhiyo cúcá ró jíín táca 
jnúhun ya, chi cájecühun váha ni 
rō te cúu nácani ró. Chi súcuan 
cúu jee cáhiin mhin ró jíín jnúhun 


Cristo jeē ní canacani ri nuú ro. 
7Te súcuan te tu cúmani ni ¿in 
tahú jeē jéhe ya cuu ánuá ro níní 
jée cándetu ró quívi jeé quénda 
ndijin Jitoho yó Jesucristo. 8 Te máá 
yá chi sáha ya jeé cuiñi nihin ró 
nde na jínu quivi, návaha ma cóo 
cuéchi sigui ro quivi ndíji Jitoho 
yO Jesucristo. *Te squícu Yaa Dios 
taca jéé ni jéjnúhun ya, te ni cana 
ya rohó jíjnáhan ró návaha cuni 
jnáhan ró jíín Séhe ya, Yaa cúu 
Jitoho yó Jesucristo. 


Siquí jeé ma cóo síin 
niijíín jnáhan i 

10 Hermano, nde jiín síhví Jítoho 
yO Jesucristo cahán ndahú rí jiín 
ró jee inuú-ni na ndájnúhun ró 
jijnáhan ró, te ma cóo síin ni ro. 
Chi vaha inuú na cóo ni ro jiín táca 
jéé cájeni ni rð. 11 Súcuan cáhán ri, 
ñáni máni, chi ni cacastúhun ñáyuu 
vehe Cloé nui ri jee cátejnáhan 
ró. 12Chi tacá ¿in tin ró síin síin 
cácahan ro: Ruhú chi jíín Pablo 
índichi ri, cácahán sava ró. Te sava 
ga ro: Ruhú chi jíín Apolos. Ruhú 
chi jíín Pedro. Ruhü chi jíín Cristo. 
Cácahan ro. 13Te jeé cácahán rō 
súcuan ¿te á cájeni ni ro jeē sfin 

síin Cristo iyó jée cánacani ri 
jnúhun? ¿Te á rúhú Pablo ni jihi jicá 
cruz jehë ro? ¿Chí jíín síhví rúhú ni 
cajendute ró, chí naún? “Tú cuiti. 
Te na cútahi ri nuú Yaā Dios jeé tú 
cuehé ro ni scuándute ri, chi máá 
Crispo jiín Gayo-ni, WBnávaha ma 
cahán ni ¿in ró jée jiín síhví rí ni 
jendute ró. 18 Te sá núcuhun ni ri 
jeé suni ni scuándute ri Estéfanas 
jiín ñáyuu vehe de. Te sanaa te 
súcuan-ni cúu ñayuu ni scuándute 
ri, jéni ni ri. 7 Chi tu ní téjniñu 
Cristo ruhú jeé scuándute ri, chi 

sa suhva jeé nácani ri jnúhun jeé 
jnáma ya ñayuu. Te tu ní ndúcú rí 
jeé steén ri nuü rō ¿in modo ndichí 
jéé ma jécuhun ni ro, chi núu 
súcuan te ma cúu jecúhun váha ni 


rð jnúhun jeé ni jíhi Cristo jicá cruz. 


Jíín Cristo ni steén Yaá Dios 
poder ya jiín jnúhun ndíchí yá 

18 Te jnúhun jeé ni jíhi yá jicá cruz 
jeé jnáma ya ñayuu, chi jnúhun 
cánéé íI cúu nuú ñáyuu cuangoo 
nuü jnahnú ndetú. Te máá yó jeé 
cuahán yó nuú cácu yó, chi jíní yo 
jeé jnúhun Yaa Dios jeé ndíso poder 
cúu. 19Chi suhva yósó núü tútu il 
jeé ni cáhán Yaá Dios: 

Na snáa ri jnúhun ndíchí 
cácahán ñayuu ndichí cuenta 
ñaytvi yáha, 

te ma cuátáhú rí jnúhun 
cácahán ñayuu jee jéni ni jeé 
jiní váha. 

Achí yá. 

20 Núu súcuan ¿te ndé cuajníñu 
tēe ndíchí cuenta ñaytvi yáha, jíín 
tée cástéén tutu, jíín tée cánanducú 
yúcún síqui jee steén ñayuu ñayivi 
yáha? Chi taca jnúhun ndíchí 

cuenta ñay?vi yáha, ni cahán Yaá 
Dios jeé jnúhun cánéé íi cúu. 21 Te 
yohyo ndíchí sáha Yaá Dios. Chi 
táca jnúhun ndíchí cájini ñayuu 
ñayiví, ni cachi ya jee tu jéjniñu jee 
cúni i ndese Yaá cúu ya. Yücuán 
na te ni nujnahan ni ya jee jiín 
jnúhun ya jee cánacani ri te jnama 
ya ñayuu cácandije, vesú cájeni ni 
ñayuu ñayivi jée jnúhun cánéé í1 
cúu. 

22Chi ñayuu hebreo, máni cácuni 
i jee sáha Yaá Dios cuehé jniñu 
jéhnu jee steén poder ya. Te ñayuu 
griego chi máni siquí jnúhun ndíchí 
cándihvi ni i. 29 Te máá rí chi sa 
suhva cánacani ri jnúhun jee ni jíhi 
Cristo jicá cruz jee jnáma ya ñayuu. 
Te jnúhun yáha sáha jeé jnániní 
ni ñayuu hebreo, te ñayuu táca gá 
cánéé í1 cúu. 24Te ñayuu jeé ní cana 
ya ni quívicoo ndaha ya, vésú ñayuu 
hebreo chí ñáyuu griego, chi jíní i jee 
jiín Cristo ni steén Yaā Dios poder ya 
jiín jnúhun ndíchí yá. 8Chi jnúhun 
Yaá Dios jeé cácahán ñayuu jeé 
jnúhun cánéé íi cúu, yohyo ndíchí gá 
vesú jnúhun ndíchí ñáyuu. Te cájeni 
ni ñayuu jeé tú na poder ya ná ni 
jihi Jesús jeé jnáma ya yohó, te tuú 
chi nihin téyí gá poder ya ún vesú 
poder ñayuu. 26 Hermano, máá ró 
cácuu jee ní cana ya ni quivicoo ró 
ndaha ya. Te condehe ró jee tú cuehé 
rð ndichí jíín jnúhun ñayiví, ni tú 
cuehe ro cándacu jniñu, ni tú cuehé 
ró cácuu séhe ñayuu cujéhnu. 27 Chi 
sa suhva ni nacaji Yaā Dios taca jéē 
cácahan ñayuu ñaytvi jée tu ndíchí 
cuiti, návaha coo jnúhun canu nuú 
taca jéé ndichí. Te ni nacaji ya ñayuu 
tu téyí ini ñayiví, návaha coo jnúhun 

canu nuü ñayuu teyí. ?8Te suni ni 
nacaji Yaá Dios taca jéé tu cújéhnu 
ini ñayiví, jíín táca jée sajéé ni i nuŭ, 
nde jiín táca jée tú jniñu cájeni ni i, 
návaha snúu ya taca jéé cujéhnu ini 
ñayiví. ??Súcuan ni sáha ya návaha 
ni iin ñayuu ma cúu sátéyíimáá i 
nuü ya. 9% Te máá ró jijnáhan ró chi ni 
sáha Yaá Dios jeë nduú ró jiín Cristo 
Jesús. Chi nde nuú maá yá ni canihin 
yö jnúhun ndíchí, te ni ndahva yá 
cuechi yó, te ni sáha ya jee iyó ndoo 


íyó íI yo nuu ya, chi ni jnama ya yohó. 


31 Te jeé yúcuan na cóo nájnúhun 
cáhán tutu ii: Núu iin ñayuu cuní 
i cutéyí i, te na cútéyí i siqui jeē ni 
sáha máá Jítoho yo jehe i, áchí. 


Jeé nácani Pablo jnúhun 
jeé ni jíhi Cristo 

Te ruhú, hermano, ná ni jeé ri 

nuü ro jijnáhan ró jée nácani 
ndaá ri jnúhun Yaá Dios, te tu ní 
nácani ri jnúhun ndíchí jée ma 
jécuhun ni ro. ?Chi ná ni iyo ri jiín 
ró te tú na inga jnúhun ní ndúcú rí 
castúhun rí nuú ro, chi máni máá 
jnúhun Jesucristo jeé ni jíhi ya jicá 
cruz jeé jnáma ya yohó. 3 Te ná ni jinú 
ri nuü ro jijnáhan ró, chi tú na fuerza 
ri, te yúhú rí, te quísi i ruhú. “Te ná 
ni nacani ri jnúhun nuí ro, chi nasüu 
jíín jnúhun ndíchí ñáyuu ñaytvi ní 
scándíje ri rohó, chi sa suhva jiín máá 
poder Espíritu ya ni steén ri nuü ro 
jijnáhan ró, $návaha ma cuíñi ró síqui 
jnúhun ndíchí cácahán ñayuu, chi 
cuiñi ró síqui poder Yaá Dios. 


Jíín Espíritu te stéén Yaá 
Dios ndese Yaá cúu ya 
6Te ndaá chi ndíchí cácahan ri 
jiín ñáyuu jee jé ni ije jíín jnúhun 

cándíje i ya. Te nasúu jnúhun 
ndíchí jée iyó ini ñaytvi yáha, ni 
nasúu jnúhun ndíchí cácahan tée 
cácujéhnu ñayivi yáha, chi tée 
ún yaha-ni jeē cácujéhnu de. "Chi 
jnúhun cácahan rí cúu jnúhun 
ndíchí máá Yaā Dios jee ní yisahí. 
Chi jnúhun ndíchí un jée ní yisahí, 
ni jequin Yaá Dios nde ná tu jecóo 
ñayiví, návaha cácu yó jée cótecu 
yð nií cáni sáha jnúhun ún. $Chi ni 
tin tee cújéhnu nuú ñáyivi yáha, tu 
ní jécúhun ni de jnúhun ndíchí un. 
Chi núu ni jecühun ni de núú, te ma 
cáhni cuiti de máá Jítoho yo, Yaa 
cujéhnu luu. *Chi cúu nájnúhun 
cáhán tutu: 
Taca jée ni sátúhva Yaá Dios jeé 
cúu ñayuu jee maní jiín yá, 
ni tin ún tu ní jíto jínúu ñayuu, 
ni tu ní jíni soho i, 
ni tu ní quíji jee súcuan cani 
nii. 
Achí tutu. Te máá yó jijnáhan yó 
chi ni steén Yaā Dios tācá un núü 
yō jeē jiín Espíritu ya. Chi máá 
Espíritu jiní vāha ya te stéén yā 
ndihi, chi nde ndihi jeë ndichí gá 
maá Yaá Dios. 
11Chi ni tin ñayuu ma cúu cuni 
i ndese jéni ni inga ñayuu, chi 
máá-ni i jíín ánuá i cúu jee jiní. Te 
suni súcuan ni tin ñayuu tu jíní i 
ndese jéni ni Yaá Dios, chi máá-ni 
Espíritu Yaá Dios cúu jeé jiní. 12Te 
máá yó chi ni nihin yo Espíritu un 
jée véji nuü Yaa Dios, te tu cájeni ni 
yo nájnúhun cájeni ni ñayuu ñayiví. 
Te jeé yúcuan cúu jeé cájecühun ni 
yO ndese ni sáha Yaá Dios jee váha 
yóhó síqui jeē váha ni ya. 19 Te suu 
sigui taca jée yáha cúu jeē cácahán 
ri, te nasúu jíín jnúhun jeé castéén 

ñayuu ndichí, chi jíín jnúhun jee 
steén maá Espíritu. Chi cástéén 
ri jnúhun Espíritu nuü ñáyuu 
cánevaha Espíritu. 

14Te ñayuu ñayiví tu cájetáhú i 
taca jnúhun jeé véji nuú Espíritu 
cánéé íi cúu. Te ma cúu jecúhun ni 
i, chi tu cánevaha i máá Espíritu jeé 
sáha jeé jécuhun ni i. Te ñayuu 
cánevaha Espíritu, chi cájecúhun ni 
i ndese íyó ndihi-ni. Te ñayuu ñayiví 
ma cúu jecúhun ni i ndese ñayuu 
cácuu ñayuu ún. 18Chi suhva cáhán 
tutu ii: ¿Ndé ¿in cuu cuni ndese jéni 
ni maá Jítoho y0? ¿Te ndé ¿in cuu 
stéén nuú ya? Ni iin ma cúu. Achí 
tutu. Te vesú súcuan te máá yó chi 
cájeni ni yó nájnúhun jéni ni Cristo. 


Jee cáchindéé ñájnáhan de 

cájejniñu de nuú Yaá Dios 

Te ruhú, hermano, tu ní cúu 

cahán ri jiín ró jijnáhan ró 
nájnúhun cáhán rí jiín ñáyuu jíca 
jíín Espíritu. Chi ni cahán ri jiín 
ró nájnúhun jíín ñáyuu cájica jíín 
modo maá, chi cácuu ró nájnúhun 
súchi lúlí jée ná tu ije ró jíín jnúhun 
Cristo. ?Ni steén ri nuú rð jeë tú 
yií, chi cácuu ró nájnúhun súchi 
lúlí jéē jéxin ga. Te tu ní cáhán ri 
jiín ró jnúhun yif jee cúu nájnúhun 
jee ndáva jeé yéji ñayuu ni ije, chi 
ná tu canda ró jíín ndé saá. Te ni 
vijna ná tu canda ró jíín. ¿Chi cájica 
ga rð jiín modo neé máá ró. Chi 
cácucuésún ni ro, te cácajnáhan 
ró, te cácusíin ni ro. Núu súcuan 
te cácuu ró nájnúhun ñayuu ñayfvi 
jéé cájica jíín modo neé máá. “Chi 
iin ró cáhán: Ruhú chi jíín Pablo 
índichi ri. Te inga ró cahán: Ruhú 

chi jíín Apolos. Te súcuan cúu jeé 
cájica ró jíín modo neé máá ró 

5 ¿Te ndé iin cúu ruhú, te ndé ¿in 
cúu Apolos núu súcuan? Chi máá 
mozo-ni Yaā Dios cácuu ri, te ni 
jejníñu ya ruhú návaha candíje ró 
máá Jítoho yó. Chi ná iin ná iin 
ri ni sáha jniñu ndese ni jehe máá 
Jítoho yó nui ri. SRuhu, nájnúhun 
ni taji ri jnúhun ya ini anuá ro, te 
Apolos, nájnúhun ni chuhun de 
ndute cúu jeé ní steén gå de nuú ro. 
Te máá Yaā Dios cúu jeé ni scuéhnu 
jnúhun ini anuá rð. “Núu súcuan 
te tú na vé cúu sáha tee táji ni tee 
chúhun ndute, chi sa suhva máá 
Yaá Dios cúu jeë scuéhnu. ? Te tée 
táji jíín tée chúhun ndute, ¿in-ni 
cácuu de. Te tacá de chi cuáha ya 
yahu nuü de ndese jniñu ni casáha 
iin iin de. 9Chi ruhú jijnáhan ri 
chi tēe chíndéé ñájnáhan cájejniñu 
nuú Yaa Dios cácuu ri. Te máá ró 
jijnáhan ró cácuu nájnúhun itu Yaá 
Dios jee jícu ya jiín. 

Te suni nájnúhun iin vehe jeé 
sáha Yaá Dios cácuu ró. 1Te ruhú 
chi cúu ri nájnúhun iin maestro 
albañil jee ní jequin ri cimiento 
vehe ún, cúu jeé ni scándíije ri 
rohó. Te inga de cásama de siqui, 
cúu jeé castéén ga de nuü ro. Núu 
súcuan te ná iin ná iin de na cóo 
cuidado de ndese sáma de siqur. 
11Te Jesucristo cúu cimiento vehe 
ún, te ni tin ma cúu caquin inga 
cimiento, chi máá yá cúu jee ní 
ndahva cuéchi ró. 12 Te taca ñáyuu 
cácandíje, chi sáha i vehe siquł 
cimiento un, núu jíín ndajníñu váha 
nájnúhun oro chí plata chí yúü luu, 
chí jíín jéē yachí naa, nájnúhun 
yujnu chí ite chí ndayóho. Te 

natüu jniñu un jée ní sáha iin iin 

i, te suu cúu ndese ni condibvi ni i 
siqur maá yá. Chi máá quívř juicio 
jeē sándaa ya jniñu ñayuu, quivł ún 
natüu cájí jniñu i. Chi jíín núhün 
quiji quiví ún, te nájnühun sáha 
fluhün jee jéhmu taca jée cúu cayú, 
súcuan coto ndee ya jniñu ¿in tin 

i. Te núu tú cayú jniñu ní sáha i 
siquí cimiento un, te nihin i tahú 

i. Te núu tu ní cóndihvr ni i jíín 
jniñu ya, te ma nihín i tahú i, chi 
nájnúhun cayú jniñu i. Te máá i chi 
cåcu ánuá i, vesú nájnúhun je yajni 
cayú i nuú yáñuhin. 

16¿A tu cájini rð jeē cácuu ró 
nájnúhun templo Yaā Dios, chi ndéé 
Espíritu Yaā Dios ini anuá ro? 1 Te 
núu iin tee stívi de templo Yaa Dios, 
te snáhnú ndetú ya tée ún. Chi 
ndoo ndasí cúu templo yá, te suu 
cácuu máá ró. 

18Ni iin ró ma stahú ró maá ró 
jiín jée jéni ni ro. Núu tin ñayuu 
jéni ni i jeë ndichí i jíín jnúhun 
ñayivi yáha, vāha ga na siáa i 
ún, návaha coo ndíchí ndije i jíín 
jnúhun máá yá. **Chi jnúhun 
ndíchí jée iyó ini ñaytvi yáha, 
jnúhun cánéé í1 cúu nuú Yaā Dios. 
Chi cáhán nuü tútu ii: Ñayuu ndichí 
cuenta ñaytví, chi nájnii ya i siqui 
jnúhun ndíchí i jeé jési i jnúhun 
ya, achí. 20Te cáhán tucu tutu: 

Máá Jítoho yo jiní ya taca jée jéni 
ni ñayuu ndichí, chi máni jeé jéni 
cahá ni i, áchí. 21 Núu súcuan te ni 
iin ró má cutéyí ró jeé siquí ni iin 
tee ndíchí. Chi cuenta maá ró cúu 
ndihi-ni. 22Cúu Pablo, cúu Apolos, 
cúu Pedro jeé castéén nuu ro. Cúu 
ndihi jee iyó ini ñayiví, jee iyó vijna 
jíín jée quíji. Te vesú núu cotecu ro 

chí cuu ro, te ndihi-ni chi cuenta 
maá ró cúu. 23 Te máá ró cácuu 
cuenta Cristo, te Cristo cúu cuenta 
Yaa Dios. 


Jeé casájniñu apóstol 
siquí jnúhun ya 

Núu súcuan te na cáni ni rð 

jijnáhan ró jee mozo-ni nuü 
Cristo cácuu ri, jee ní tejníñu ya 
ruhú jee steén rí jnúhun Yaā Dios 
jeé ní yisahi ndé jenahán. ?Te ndaá 
chi tée jeé sájniñu siquí ún, íyó 
responsable ná iin ná ¿in de jeë 
squícu vāha de. 3Te ruhú tu sáha 
ri cuenta núu cánanducú ró siqui ri 
ndese sáha ri, chí núu cánanducú 
ñáyuu cácujéhnu ini ñayiví. Te ni 
máá rí tu chíhi ri cuenta siquí maá 
rí. *Chi vesú jiní ri jiín ánuá ri jeé 
tú na cuéchi ri, te nasúu yúcuan 
cúu jeé quéndoo ndaa ri, chi máá 
Jítoho yo cúu jeé jíto ndee ruhu. 
5 Jeë yúcuan ma nánducú ró sigus 
jníñu jnáhan ró, chi nde na quée 
maá quívi te cuni ro. Chi nde na 
ndíji máá Jítoho yó te nastúu ndijin 
ya tacá jniñu jee yísahi núu née, 
te stéén ndijin ya taca jée jéni ni 
ñayuu jiín ánuá i. Yücuán na te 
máá Yaa Dios cuajnúhún yá ná iin 
ná iin i ndese ni casáha i. 

6 Hermano, taca jnúhun yáha ní 
cahan ri návaha guendoo vaha ró 
jíjnáhan ró. Te ni cachi ri jeē maá 
rí jiín Apolos cácuu ri mozo-ni nuü 
ya, te súcuan cácuu ri iin ejemplo 
nuü ro. Te cáhán ri jee súcuan 
cácuu ri, návaha cutuhva ró cani 
ni ro maá-ni nájnühun cáhán tutu 
ii. Chi ma sandúxí ró jee cuajnúhún 
ró iin tee stéén, te inga de tuú. 7 ¿Te 
naun cácutéyí ró nuú jnáhan ró núu 

súcuan? ¿Te na vé cúu jee iyó núu 
rð jeé tu ní cácutahú ro nuú ya? Te 
núu ni cacutahú ro nuü ya, ¿te naun 
cásátéyí ró maá ró jeé nájnúhun jee 
nasúu jée ní cacutahú ro cúu? 

8Va je ni cacucúcá ró, chi je 
cánevaha ró ndihi, cájeni ni ro. Te 
je cándacu máá ró jniñu, te ni tuá 
cájini ñúhún ró ruhu, cájeni ni ro. 
Tú váha jee súcuan cácutéyí ró. 
Te nacá jee váha núu jes cándacu 
ndije nde ró jniñu núú, návaha suni 
cuáha ró jnúhun jeé ndacu nde ri 
jniñu jíín ró jijnáhan ri. Te íyó jéni 
ni ri jeē ruhú tee cácuu apóstol, ni 
sáha Yaá Dios jeé cácuu ri nájnúhun 
tée núu ga nuü ñáyuu, nájnúhun 
tée jeé jé ni cundaa jeé cúü. Te níí 
ñáytvi jíín andiví cándehe váha 
nuü ri, cúu ndajéhé Yaa Dios jiín 
ñáyuu. "Chi jeé siquí Cristo te 
cácahan i jeé tée cánéé cácuu ri. Te 
taca róhó va ndíchí ró jíín jnúhun 
Cristo, cájeni ni ro. Te taca rúhú chi 
tu fuerza ri, te róhó va íyó fuerza 
rð, cájeni ni rð. Te róhó chi cáhiyo 
yiñúhún ñáyuu nui ro, te nuú ri 
chi cásájée ni i. 11Níí véjicoo ri 
cájii ri soco te nde vijna. Te cájichi 
ri ndute, te cúmani sahma ri, te 
tu cásáha vaha ñayuu jiín rí, te 
ni tu cánevaha ri vehe. 12Te nihin 
cásájniñu ri jiín ndaha ri. Cácahan 
neé i nui ri, te cácahán váha ri jiín 
i. Cájito xeén i ruhú, te cájendeyí 
ni ri. MCácahan neé i siqu ri, te 
sa cácahán mani ri jiín i. Te cácuu 
ri nájnúhun yacá ini ñayiví, te 
cásquéhichi i ruhú nde vijna. 

14Te nasúu jéē tée ri yaha jéē 
cúcanu ro, chi sa suhva jeé stihví ni 
ri rohó, chi cácuu ró nájnúhun séhe 
ri chi mani ri jiín ró. 19 Chi vesú 

na cóo uxi mil tée stéén jnúhun 
Cristo nuú ro, te iin-ni tátá ro iyó. 
Te máá rí cúu nájnúhun tátá ro, chi 
ni scandíje ri rohó jée ní nacani ri 
jnuhun vāha Cristo Jesús jee jnáma 
ya yohó. 16Núu súcuan te cáhán 
ndahú rí jiín ró jee na ndácu ró 
rúhu jijnáhan ró. 

17Te jee yúcuan cúu jee tají rí 
Timoteo cuajee de nuu ro. Chi cúu 
de nájnuhun sehe ri jee maní ri 
jiín de, te squícu váha de nuü maá 
Jítoho yo. Te máá de nacachi tucu 
de nuü rð ndese jíca ri jee candíje ri 
Cristo, jíín ndese stéén ri nuú taca 
grupo ñayuu cácandíje taca lado. 
18 Te sava ró chi cásátéyí ró maá 
ró, chi cájeni ni ro jeé ma jéé cuiti 
gå rí nuú ro. 19Te tuú chi yachi jeé 
ri nuú ro te núu súcuan cúní maá 
Jítoho yo. Yücuán na te nanducú 
rí siquí tée cácutéyí, te ma sáha ri 
cuenta jnúhun cácahán-ni de, chi 
sa coto ndee ri de núu cuu squícu 
nde de. 2" Chi jeé ndácu Yaá Dios 
jniñu nuü yo, nasúu máá jée cahán 
ii-ni yó cúu, chi jíni ñúhún condiso 
poder jnúhun cáhán yo jiín jniñu 
sáha yó. 21 Núu súcuan ¿te ndese 
cácuni rō? ¿A jée cuxeén ri nuú ro 
núu na jéé ri, siquí jeē tu cánacani 
ni ro, chí nacani ni ro te jee ri jiín 
jnúhun cúndáhú ni jíín jnúhun vitá 
ni? 


Jeé sándaa Pablo siqui iin cuechi 
Te ni nihin ri jnúhun jee jíca 
jnéní iin tee jee íne mehñu ró, 

chi ndéca de naná uŭ de. Te xeén 
ndasí sáha tēe ún, chi ni ñayuu 
jeē tu cájini jnúhun Yaá Dios, tu 
cásáha i súcuan. ?Te vesú súcuan 
te cásátéyí ró maá ró jijnáhan ró. 

Vaha ga jeé na cúcuíhyá ndasí ni 
rō. Te cánuú jéé na quénehen ró 
tée sáha cuéchi ún na quénda de 
mehñu ró. 3 Te ruhú, vesú tu íyó rí 
jiín ró, te nájnühun jee iyó rí jiín ró 
cúu jee ñúhún ni rí rohó. Te je ni 
sándaa ri siquí tée ni sáha cuéchi 
ún, chi nájnúhun jee iyó rí jiín ró 
cúu. “Núu súcuan te na ndútútú 

ró jijnáhan ró, te máá Jítoho yo 
Jesucristo coo ya jiín ró. Te máá 

rí chi nájnúhun cone ri jiín ró, chi 
ñúhún ni ri rohó. Te poder maá 
Jítoho yð Jesús suni coo jíín ró. 5Te 
na chíhi yó tée ún ndaha Satanás, 
návaha na ndóho yiqui cúñu de, te 
nacani ni de te cacu ánuá de quivt 
ndiji Jitoho yð Jesús. 

6 Tuú vaha jeé casátéyí ró maá ró. 
¿A tu cájini rð jnúhun cáhán suhva? 
Vesú jecu-ni levadura te ndáa níí 
ñujen sáha, áchí. 7 Núu súcuan te 
quenehen ró tée un nájnúhun scáne 
ró levadura jeé ni tívi. Te súcuan 
te cuu ró nájnúhun pan jee cúvaha 
jíín ñujen jéé jée tú na levadura 
yíhi, jee cáyeji i vico pascua. Te 
ndaa jeé súcuan cácuu ró. Chi je 
ni jihi Cristo jeé ni sócó ya maá yá 
jehé yo, chi cúu ya nájnúhun londe 
pascua jeé ni jíhi. 8 Núu súcuan te 
na cócühun ni yó ndese ni cuu vico 
pascua un, te na cóo ndije ndaá 
anuá yo, te suu cúu nájnúhun pan 
jeé tú na levadura yíhi. Te ma sáha 
yó jniñu néé jíín jniñu jnéhén, jeë 
cúu nájnúhun levadura jee ni tívi. 

9Nuü inga carta jeé ní tee ri nuü 
rð jijnáhan ró ni cahán ri jeë ma 
quívi nduu ro jiín ñáyuu cájica 
jnéní. Te tu ní cáchi ri jeé ma 
quíjnáhan cuiti ro jiín ñáyuu tu 
cácandije jeé cájica jnéní, jes ndíyo 

ni, jeē sácuihná, jee chiñúhún ídolo. 
Chi núu súcuan te jíni ñúhún jeé 
quénda ró ini ñay+vi núú, chi tuá 
na inga modo jeé cújiyo ró núü i 
chi ndéé yó ñayivi jíín i. Chi sa 
suhva ni cachi ri jee ma quívi nduu 
rð jiín máá ñáyuu jeé cácahan i jeé 
cúu i hermano, te núu jíca jnéní i, 
chí ndíyo ni i, chí chínúhún i ídolo, 
chí chísó jnúhun i siquí jnáhan i, 
chí nájini i, chí cuíhná i. Te ni ma 
cáji cuiti ro staa jiín ñáyuu casáha 
súcuan. 12-13Chi nasüú jniñu ri 

cúu jeē sándaa ri siquł ñáyuu jeē 
tu cáhīin jíín yó. Yaa Dios cúu jee 
sándaa sigui i. Te ñayuu cáhiin jíín 
ró chi cánuú jée sándaa rō sigui i. 
Núu súcuan te cánuú jæð quénehen 
ró tée ni sáha cuechi un jée íne de 
mehúúu ró, na quénda de. 


Jeé ma cáquin i cuéchi siqui 
jnáhan i nuú tohó tu cácandije 
Te núu jnáhan ró jée candíje 
ni sáha cuéchi siquí ro, ¿te 
naun jéngoo ró jíín de nuú tohó 
jeē tu cácandije jíín yó? ¿Te naun 
tu cásándaa ro nuú jnáhan ró 
cácandije Yaa Dios? 2€A tu cájini 
rð jee ñáyuu cácandije Yaá Dios chi 
tin guivi te sándaa i jniñu ñayuu 
ñayiví? Te núu iin quiví sándaa ro 
jniñu ñayuu ñaytví, ¿te á má cúu 
sándaaá rō vijna siquí taca cuéchi 
lúlí cásáha jnáhan ró? 3¿A tu cájini 
rð jeé iin guivi te sándaa yó nde 
jniñu tacá ndajéhé andiví? Te nagá 
ni cuu jniñu ñayivi yáha jee ma 
cúu sándaa yo. *Núu súcuan te 
núu jnáhan ró sáha de iin cuéchi 
Sigui ro, ¿te naun jéngoo ró sa nuú 
taca tée jeé tu cúu de jnáhan ñayuu 
cácandíje jeé sándaa de siquí cuéchi 

ún? 5Súcuan cáhán ri návaha na 
cúcanu ro jijnáhan ró. ¿A tu íyó ni 
iin tee jécúhun ni mehñu ró jeē cuu 
sándaa de siquí ro? Tú váha jeé iin 
hermano caquin cuechi siquí inga 
hermano nuü tohó jeë tu cácandfje. 

7 Te jee cájequin ro cuechi siqur 
jnáhan ró, chi jee castívi í1 rð cúu. 
¿A tú vaha ga cuandeyí ni ro na 
sáha i cuëchi siquí ro chí quende 
i ndajníñu ró? $ Te tuú chi sa máá 
ró cásáha cuéchi te cáquende ró 
ndajníñu, te nuú tacá hermano rō 
cúu jeé casáha ró. 

9-10 ¿A tu cájini rð jeë ñáyuu tu 
íyó ndáa, ma nihín tahú i quivi 
i ñuu nuü ndácu Yaá Dios jniñu? 
Ma stahú ró maá ró cani ni ro jeé 
nihín tahú rō, chi ni ñayuu jeé jíca 
jnéní, ni ñayuu chiñúhún ídolo, ni 
ñayuu casíquí ndéé jnáhan, ni tée 
sáha ndiyt jiín jnáhan yíf, ni ñayuu 
cuihná, ni ñayuu ndíyo ni, ni ñayuu 
nájini, ni ñayuu chisó jnúhun siquí 
jnáhan, ni ñayuu stahú jnáhan siqui 
xúhun, ma nihín tahú i quívicoo 
i ñuu nuü ndácu Yaá Dios jniñu. 
11Te súcuan ni candáa sava ró 
núú, te vijna chi je ni nacate ya 
rohó, te cáhiyo ndoo cáhiyo ii rō 
nuú ya. Chi je ni ndahva yá cuechi 
ró jée jiín máá Jítoho yo Jesús jiín 
Espíritu Yaa Dios. 


Jeé iyó ndoo íyó íi yiqui 
cúñu ñayuu cácandíije 
12Te ndaa cúu jeé cácahan jeé 
ndihi-ni jniñu íyó váha sáha yó 
núu ndese cúní yo. Te vesú súcuan 
te nasūú ndihi sáha jeë quéndoo 
váha ánuá yo. Ndihi chi cuu sáha 
yó, te vesú súcuan te tu íyó váha 
jeē quívi yó núu jníñu jee stívi ánuá 

yO. Te ndaá cúu jeé cácahan jeé 
ndeyu cúu jee cúhun chiji, te chiji 
cúu jee cúhun ndeyu. Te iin quivr te 
tuá coo súcuan, chi naa ndindúú 
un sáha Yaá Dios. Te nasüu síqui 
jee cáca jnéní yó cúu jee iyó yiqui 
cúñu yo, chi sa suhva jeé sáha yó 
jée cuní maá Jítoho yo. Te Jitoho 
yó chi ndíto ya yiqui cúñu yo. 14Te 
nájnúhun jee ní nastécu Yaá Dios 
Jitoho yo, suni súcuan nastécu yá 
yohó jíín poder ya. 

15¿A tu cájini rð jeë yíqui cúñu 
tacá tin tin ró cúu nájnúhun 
taca parte yiqui cúñu Cristo? 

Núu súcuan ¿te á cuu quende 

yó iin parte yiqui cúñu Cristo te 
squíjnáhan yó jíín iin ñahan jíca 
jnéní? Ma cúu cuiti súcuan. 18 ëA 
tu cájini ro jeé tee quíjnáhan jiín 
ñahan jíca jnéní, tin na yiqui cúñu 
ni nduu de jíín ña? Chi cáhán tutu 
il: Jee ndindúú chi tin na yiqui 
cúñu cuu, áchí. Te ñayuu jeé 
quijnáhan jiín máá Jítoho yo, chi 
suni súcuan tin na cúu i jíín yá siquí 
jeé candíje i ya. 

18 Núu súcuan te cunu ró jéé ma 
quívi ró núú jnúhun jíca jnéní. Chi 
taca gá cuechi jeē sáha ñayuu, chi 
nasüú yiqui cúñu i stívi i. Te núu 
jíca jnéní i, te siquí yiqui cúñu i 
cúu jeé sáha i cuéechi. 19 ¿A tu cájini 
rð jeé yiqui cúñu ro cúu templo 
Espíritu Santo jeé ni jéhe Yaa Dios 
nuú ro, te ndéé yá ini ro? Te nasúu 
cuenta maá ró cácuu ró. 20Chi Yaá 
Dios yahu ni cuu jee ní nacuaan 
ya rohó jíjnáhan ró. Te jeé yúcuan 
cánuú jéē cáca yíñúhún ró nuú Yaa 
Dios jeé sáha ró jniñu váha nde jiín 
yiqui cúñu ro jiín ini jiín ánuá ro, 
chi máni cuenta Yaá Dios cúu. 

Jnühun cástuhun síqui tee jíín ñasihí 
Vijna te na cáchi ri siquł taca 
jnúhun jee ní cacajnúhun ró 

ruhú nuú carta. Jendaá jee vaha 

ga quendóo iin tée núu tú condeca 

de ñahan. ?Te siquí jeé iyó jnúhun 

jnéní, te vaha ga jeé taca tée na cóo 
ñasihí máá de, te suni tacá ñahan 
coo yii máá ña. 3Te yii na squícu 
váha de nuu ñasihí de jeé cúu de 
yii ña. Te suni súcuan ñasihí na 
squícu vaha ña nuú yii ña. “Chi 
ñasihí chi tu cúu sáha ña jeé cuní 
ña jíín yiqui cúñu ña, chi suni jeé 
cuní yii ña. Te suni súcuan yii tu 
cúu sáha de jeé cuní de jíín yiqui 
cúñu de, chi suni jeé cuní ñasihí 
de. 5Te ma sasáhán ró maá ró nuú 
jnáhan ró. Te núu cácuni ro jee 
vihyá gå cacán tahú ro jecu tiempo, 
te núu cáhiyo conforme ndindúú 
ró, te cuu sásáhán ró maá ró nuü 
jnáhan ró. Te yücuán na te váha 

ga naquijnáhan tucu ró, návaha 

ma cóto ndee Satanás rohó siqur 

jnühun jnéní. 

6 Te nasūu jéé ndácu ri jniñu jeē 
cánuú quijnáhan ró, chi jee jéhe 

ri jnúhun cúu. 7Chi nújnahan ni 

ri jeé taca tée na cóo máá ¿in-ni 

de, nájnúhun íyó máá rí. Te sfin 

sfin ni sáha Yaá Dios jiín tin ¿in de 

ndese cúu máá de, chi sava de cuu 
quendóo máá iin-ni de, te inga de 
chi tuú chi síin ni sáha ya jiín de. 

$ Núu súcuan te cáhán ri jiín 
ñáyuu cáhiyo máá iin-ni, jíín ñahan 
ní caquendóo ndáhú, jee váha ga te 
núu quendóo máá iin-ni i, nájnúhun 
íyó máá rí. ? Te núu jíní i jeë ma 
cánda i guendoo máá iin-ni i, te na 
quíjnáhan i núu súcuan. Chi váha 

ga jeé quijnáhan i vesú jee ndúquiji 
i. 

10Te nuü ñáyuu jeé jé ni 
quijnáhan chi ndácu ri jniñu jee 
ñahan ma ndusíin ña jíín yii ña. Te 
nasúu rúhú cúu jee ndácu jniñu, 
chi máá Jítoho yo. 11Te núu ¿in 
ñahan ndusíin ña jíín yii ña, te na 
quéndoo máá iin-ni ña, chí cuu 
naquijnáhan ña jíín yii ña. Te yii 
suni ma ndusíin de jíín ñasihí de. 

12Te jíín sava ga ñayuu chi cahán 
ri yaha jée jéni ni maá rí, te nasúu 
jée ní cachi maá Jítoho yo cúu. Núu 
tin hermano ndéca de ñahan jeé 
tu cándíije, te núu nújnahan ni ña 
condee ña jíín de, te ma ndusíin 
de jíín ña. 19 Te núu iin ñahan 
ndéca ña tée jeē tu cándíije, te 
núu nújnahan ni de condee de jíín 
ña, te ma ndusíin ña jíín de. 14Chi 
tēe tu cándíije, yíhi cuenta de nuú 
Yaá Dios siqui jeē ní quijnáhan de 
jíín ñahan cándíje. Te ñahan tu 
cándíje, yíhi cuenta ña nuú Yaa 
Dios siquí jeé ní quijnáhan ña 
jíín tée cúu hermano candíje. Chi 
núu tu súcuan te séhe i ma quíhi 
cuenta i nuú Yaa Dios, te vijna 
chi yfhi cuenta i nuú ya. Te yii 
chí ñasihí tu cándíje, núu fuerza 
cuní i ndusíin i jíín jnáhan i, te na 
ndúsíin i. Chi núu súcuan cúní i, 
te hermano chí hermana candíje 
tu cánuú casi i jeé ndusíin jnáhan 
i jeē tu cándíje. Chi ni cana Yaá 
Dios yohó jéé condee mani yo jiín 
jnáhan yó. 16 Te róhó jéé cácuu 
ñasihí, tu cájini ró, sanaa te candíje 
yii ró sáha ró, te cácu de. Te suni 
súcuan róhó jée cácuu yii, tu cájini 
ró, sanaa te candíje ñasihí ró sáha 
ró, te cácu ña. 

17Te ná iin ná iin ró na guéndoo 
ró ndese ni sáha Jitoho yo jeē cúu 
ró, jiín ndese íyó ró ná ni cana 
ya rohó ní candíje ró. Te súcuan 
ndácu ri nuú taca grupo ñayuu 
cácandíije. 1 Núu ni cana ya tin tée 
jeé ní cuu circuncidar, te súcuan 
na guéndoo de. Núu ni cana ya iin 
tée jeé tu ní cúu circuncidar, te ma 
cúu de circuncidar. **Chi tú na vé 
sáha núu cúu yó circuncidar chí 
tuú, chi jee cánuú gá cúu jeé na 
squícu váha yó jniñu cúní Yaá Dios. 
20Ná ¿in ná iin ró na quéndoo ró 
ndese íyó ró ná ni cana ya rohó ní 
candíje ró. 2! Núu mozo jeé ní jeen 
ñayuu cúu ró ná ni cana ya rohó, 
te ma cóndihvi ni ro jeé quénda 
ró. Te núu íyó modo jeé quénda 
ró nduu libre ro, te íyó váha jeé 
sáha ró. ?2Chi tée cúu mozo jeé ní 
jeen ñayuu, te núu ni cana Jitoho 
yO de, te vijna chi ni nduu libre 
de nuü cuéchi de, jéjniñu de nuü 
maá Jítoho yo. Te suni súcuan tée 
sájniñu cuenta maá, te núu ni cana 
ya de, te vijna chi ni nduu de mozo 
jejníñu nuú Cristo jeē ní nacuaan 
ya de. 28Chi yahu ni cuu jeé ní 
nacuaan Yaa Dios rohó jijnáhan ró, 
cúu jee ni jíhi Séhe ya jehé ro. Núu 
súcuan te ma cuajníñu ró núü jníñu 
cahá-ni jee ndácu ñayuu ñayiví. 
24Núu súcuan hermano, ná iin ná 
tin ró na quéndoo ró núú Yaá Dios 
ndese íyó ró ná ni cana ya rohó. 

25Te vijna te siquí ñayuu jeé iyó 
máá-ni, tú na jnúhun ní ndácu 
Jitoho yó nuu ri. Te na cáhán ri 
jee jéni ni maá rí, chi ni cundáhú 
ni Jitoho yo ruhu, te ni sáha ya 
jeë cúu cahán ndaa ri. 26 Jóni ni 
ri jee vaha-ni núu quendóoo-ni tée 

ndese cáhiyo de, jeé siquí jeé iyó 
jnúndóho tiempo yáha. 27 Núu iyó 
ñasihí ró, te ma ndusíin ró jíín ña. 
Te núu tu iyó ñasihí ró, te ma nducú 
ró ña. 2 Te núu quijnáhan ró, te 
nasúu cuéchi cúu. Te núu quijnáhan 
süchi síhí, te suni nasúu cuéchi cúu. 
Te ñayuu quijnáhan, chi nihin i 
jnúndóho ñayivi yáha, te cúní ri jeē 
ma nihín ro jnúndóho. 

29 Hermano jijnáhan ró, jnúhun 
jeé cahán ri yaha cúu jee yachi-ni 
ndihi tiempo jeé sáha yó jniñu ya. 
Núu súcuan te nde vijna te tee íyó 
ñasihí, na cóndihvi ga ni de siquí 
jníñu máá yá vesú siqui ña. 30 Te 
ñayuu jeé ni jíhi jnáhan vehe i, na 
sáha i nájnúhun jeé tu cúcuihyá 
ni i. Te ñayuu cús# ni, na sáha i 
nájnúhun jee tu cúsit ni i. Te ñayuu 
jéen, na sáha i nájnúhun jeé nasuú 
ndajníñu i cúu. Ma cuáha i jnúhun 
jes cási tacá un jée ma cúu condihvi 
ni i jniñu máá yá. 91Te ñayuu jeē ní 
cacondihvt ni siquí ndajníñu ñaytvi 
yáha, ma cujnéñu ga i jíín. Chi je 
yajni naa taca jée iyó ñáytvi yáha. 

32Cúní ri jeé ma nácani ndasí ni ro 
siquíi taca jée iyó ini ñayiví. Chi tee 
cúu soltero, ndíhví ni de jniñu máá 
Jítoho yo, ndese cusit ni Jitoho yó sáha 
de. 33Te tée íyó ñasihí chi ndíhví ni de 
jniñu íyó ñaytví, ndese cusi ni ñasihí 
de sáha de. 34Te suni súcuan síin sfin 
jéni ni ñahan íyó yii jíín ñahan íyó 
máá. Chi ñahan íyó máá, ndíhví ni ña 
jniñu máá Jítoho yo, chi cúní ña jeé 
coo ndoo coo ii anuá ña jíín yiqui cúñu 
ña cuajníñu ña nuü ya. Te ñahan iyó 
yii chi ndíhví ni ña jniñu íyó ñayiví, 
ndese cusit ni yii ña sáha ña. 

35 Jeë váha máá ró jijnáhan ró cúu 
jeē ni cáhán ri súcuan. Chi nasúu 


1 CORINTIOS 7, 8 


jée nducú rí casi ri jeë quijnáhan 
ró, chi sa suhva cúní ri jee caca 
yíñúhún ró te nune ró cuajníñu 
cutú ró núü maá Jítoho yo. 

36Te núu tin tee íyó séhe síhí de, 
te núu cuayii i, te núu jéni ni de 
jeē váha ga jee quijnáhan i, núu 
súcuan te na sáha de jeé jéni ni de, 
te cuáha de jnúhun quijnáhan i, chi 
nasúu cuéchi cúu. 37 Te núu ¿in tée 
ni cundaá ni de jeé cóndee séhe 
síhí de súcuan-ni, jeé ma cuáha 
de i vësú fuerza jícán ñayuu i, núu 
súcuan te cuu guendoo i nájnúhun 
cúní de, chi jee váha sáha de. 
38 Núu súcuan te tée jéhe jnúhun 
quijnáhan i, váha sáha de. Te tée tu 
jéhe jnúhun, chi váha ga sáha de. 

39Te ñahan ní quijnáhan, chi yíhi 
ña ndaha yfi ña níní jeé técu de. 
Te núu je ni jihi yii ña, yúcuán na 
te je ni cuu libre ña jeé quijnáhan 
tucu ña jíín na-ni tee cúu ni ña, te 
núu tée cándíje nuü Jítoho yó cúu 
de. “Te jéni ni ri jeé ndetú gå coo 
ña te núu quendóo ña súcuan-ni. Te 
suni jéni ni ri jes jiín Espíritu Yaa 
Dios cúu jeé cahán ri. 


Siquí cúñu ni sóco nuú ídolo 
Te vijna te na cáchi ri siquł 
cúñu ni sóco nuú ídolo. Ndaá 
chi taca yó jéni ni yó jeē maá yó 
cúu jeé jiní ndese cúu. Te táca 
jée jiní yo ún, chi ndúcú sáha 
jeë cundúxí yó. Te sa suhva jeé 
cundáhú ni yo jnáhan yó, sáha un 
jéē íje i jíín jnúhun ya. 2Núu na-ni 
tuú chi ná tu cuni cuiti i nájnúhun 
cánuú cuni i. ¿Te sa suhva ñayuu 
jeé maní i jíín Yaá Dios, máá i cúu 
jes jetáhú yá. 

4Núu súcuan te na cástúhun rí 
sigui cúñu jee ní casocó ñayuu nui 
ídolo. Ndaá chi jíní yo jeé taca ídolo 
ñaytví, tú ndaa cuiti. Te tú na inga 
yaa iyó, chi máá iin-ni Yaā Dios. 
5Te ñayuu chi cájeni ni i jeé iyó 
táca yáa ini andiví jíín ñáyiví, chi 
cácahan i jee iyó ndije cuehé yaá 
i jíín jítoho i. “Te nuü maá yó chi 
tin-ni Yaa iyó, jee cúu Tátá yo Yaa 
Dios. Te máá yá ni sáha taca jée iyó, 
te cuenta maá yá cúu yó jíjnáhan 
yó. Te suni íyó iin-ni Jitoho yó 
Jesucristo, te nde nuú maá yá vēji 
taca jée iyó, te suni máá yá ni sáha 
yóhó. 

7Te ñayuu cácandíje, chi tú ndihi 
i jíní jnúhun yáha. Chi sava i ni 
cacáan i ni chiñúhún i ídolo nde 
ná tu candíje i. Te nde vijna núu 
cáyeji i cūñu ún te sáha i cuenta jeé 
ni sóco nuú ídolo cúu. Te siqui jeé 
ná tu ije i jíín jnúhun Yaa Dios, te 
jéni ni i jeë cujnéhén ánuá i sáha 
cúñu jeé ni sóco nuü ídolo ún. $ Te 
ndaá chi nasúu jée yéji yo cúu jeē 
sáha jee cuatáhú Yaā Dios yohó. 
Chi núu yéji yo, nasúu yúcuan sáha 
jee quéndoo vaha ga yó nuú Yaá 
Dios. Te núu tu yéji yó, ni tu sáha 
jes quéndoo ndáhú gá yó nui ya. 
Te vesú tú ni tin jési jeë ma cúu 
caji ro cūñu ún, te coto ró jnáhan 
ró jée ná tu ije jíín jnúhun ya, te 
ma sáha ró jée suni caji i jee jéni 
ni i jeé cuéchi cúu. 19Vaha ga ma 
cáji rð núu súcuan, chi sanaa te 
hermano ro jeé ná tu ije jíín jnúhun 
ya, coto de róhó jée yéji rō ini vehe 
ídolo, chi jíní váha ró jée tú na vé 
sáha. Te súcuan te sáha ró jée cájni 
ni de jeé suni caji maá de cúñu jeé 
ni sóco nuü ídolo, vesú jéni ni de 

jeé cuechi cúu. 11Te súcuan stívi 
ró anuá hermano ro jeé ná tu ije 
jíín jnúhun ya, vesú jiní vaha máá 
ró jeé tú na vé sáha jee cáji ro. Te 
tú vaha sáha ró, chi suni jehē maá 
de ni jihi Cristo. 12 Te núu súcuan 
stívi ró anuá hermano ro jeé ná tu 
ije jíín jnúhun ya, núu súcuan te 
siquí Cristo cúu jeé sáha ró cuéchi. 
13Núu súcuan te núu cúñu un sáha 
jeé quívi hermano ri cuéchi, te ma 
cáji cuiti ga ri cúñu ún, návaha ma 
sáha ri jee quívi de cuechi. 


Siquí jeé iyó derecho 
tée cácuu apóstol 

Te máá rí chi jíca libre ri, te 

íyó derecho ri siquí jee cúu ri 
apóstol, tée ni tají yá scáca jnúhun 
ya. Chi ni jito ri nuú maá Jítoho yo 
Jesús, te máá ró jijnáhan ró cácuu 
jniñu jeé ni sáha ri jee ni squívi 
ri rohó ndaha Jítoho yo. ?Te núu 
sava ga ñayuu tu jétáhú i jee cúu ri 
apóstol, te nuū maá ró chi suu cúu 
ndije ri. Chi siquí jee ní scandíje 
ri rohó jíjnáhan ró, te jee yúcuan 
cácuu ró prueba jeé steén jeé ndíso 
jníñu ri cúu ri apóstol nuú maá 
Jítoho yo. 

3Te jnúhun yáha cáhán ri jehé 

maá rí nuú ñáyuu cácahan siqui ri. 
4 Achí rí: Iyó derecho ri caji ri coho 
ri jeé cájéhe ñayuu núu cúní ri. 5Te 
suni íyó derecho ri núu jeé cuní ri 
condeca ri iin hermana candíje cuu 
ñasihí rí, caca ña jíín rí, nájnúhun 
íyó ñasihí Pedro jiín táca gá apóstol 
jiín tée cácuu ñani maá Jítoho yo. 
6 ¿Chí cájeni ni rð jeë maá rúhú-ni 
jíín Bernabé tú na derecho ri jeé 
stóo ri jniñu cásáha ri jee cótecu ri, 
návaha nune ga rí nacani ri jnúhun 

váha ya, chí naún? ' ëA íyó soldado 
jeé técu de xühún vehe de? ¿A iyó 
tée jeé jítu uva te tu yéji de ndehé 
ún? ¿A íyó tée jeë ndíto lanchi te 
tu jíhi de leche tf? Tú cuiti. ¿Te á 
suni tu íyó derecho ri cotecu ri siquí 
jnúhun ya naún? $Te ma cáni ni 
rð jeé taca jéé cahán ri yahá, máni 
máá jée cácahán ñayuu ñayivi cúu. 
Chi nde maá ley yá jeé ni jéhe ya 
nuú Moisés, cáhán súcuan. 9Chi 
cáhán nuú tútu ley ya: Ma chúhun 
ró ñunu yuhu stíqui, quiti jéxín 
trigo, achí. Te ndaá chi nasúu máni 
sigu: stígur cúu jeé ni cáhan yá 
súcuan. 10Chi suni siquí maá yó ní 
cahán ya. Chi ley un ní jehe ya jeé 
váha máá yó, chi stéén jeé tée jítu 
jíín tée jéxín trigo cánuú jeé nihín 
de sava un quívi ndutútú. 11 Te suni 
súcuan ruhü jijnáhan ri jee ní cataji 
ri jnúhun Espíritu ini anuá ro, ¿te 
á véyi cúu jíín ró núu nastútú rí 
jeé cótecu rí nuú rð? 12Te núu sava 
ga tēe cástéén nuú ro, íyó derecho 
de cacán de nuu ro, te nagá ni cuu 
ruhu jijnáhan ri jeë ma cóo derecho 
ri cacan rl. 

Te tu ní cájicaán rí derecho un, 
chi sa suhva ni jendeyí ni ri coto 
máá rí jeé cáji ri, návaha ma cási ri 
jeé cáca jnúhun vaha Cristo. 1 Te 
cájini rō jeé sutú ni cajejníñu ini 
templo, ni cacotecu de siqui jeé 
ní casocó ñayuu ini templo. Chi 
sutú ni cajejníñu nuü altar nuú ní 
CasocO i quiti, suni ni cayeji de 
sava quiti ún. 14Te suni súcuan ni 
ndacu máá Jítoho yo jniñu jeé tée 
cánacani jnúhun jeé jnáma ya yohó, 
siquí jníñu un níhin de jeé cótecu 
de. Te ruhú tu ní jícán cuiti ri 
derecho ri yahá, te suni nasúu jée 

tée ri jnuhun yáha návaha cuaha 
ró núü ri jijnáhan ró. Chi jéni ni 
ri jeē vaha ga núu na cúú ri nasúu 
jée quíhin ri jee cuáha ró, chi casi 
jeé cús# ni ri scáca ri jnúhun ya 
súcuan-ni. 

16 Te tú vaha núu sátéyí rí maá rí 
siquí jeé nácani ri jnühun jeé jnáma 
ya yohó. Chi ¿in jee ní tejníñu ya 
ruhú cúu, te cánuú squícu ri. Chi 
nacá ndahú cúu ri te núu tú nacani 
ri jnúhun ya. Te núu jeé cúu ni 
maá rí sáha ri nuú, yúcuán na te 
cuu cacán ri yahu ri. Te tuú chi 
cánuú sáha ri, chi máá Yaa Dios 
ni tee ya jniñu siqui ri. 8 Núu 
súcuan te yahu ri cúu jeé cúsi¿ ni 
ri jeë súcuan-ni nácani ri jnúhun 
jeé jnáma ya yohó, te tu jícán ri 
derecho ri jeé cotecu ri siqui jeé 
nácani ri jnúhun ya. 

19Chi vēsú tú ni tin ñayuu ndácu 
jniñu nuü ri, te ni sáha ri maá 
rí mozo nuü tacá i jeē nácani ri 
jnúhun nuü i, návaha nihin ri 
cuehé i candíje i Cristo. 22 Núu íne 
ri jiín jnáhan ri hebreo te sáha ri 
nájnúhun cásáha i, návaha cuu 
scándíje ri i. Chi násáha ri maá rí 
nájnúhun tee cáyihi chiji ley Moisés, 
návaha cuu scándíije ri i jes cáyihi 
i chiji ley un, vesú tuá yíhi ri chiji 
ley un. 21 Te suni násáha ri maá 
rí nájnúhun ñayuu tu cáyihi chiji 
ley Moisés, návaha cuu scándije ri 
ñayuu ún. Te vesú súcuan te yíhi ri 
chiji ley Yaā Dios, chi suu cúu ley 
Cristo jeé squícu ri. 22Te núu íne ri 
jiín ñáyuu jee ná tu ije jíín jnúhun 
ya, te sáha ri maá rí nájnúhun jeé 
ná tu ije ri jiín jnúhun ya, návaha 
cuu scándije ga ri i. Núu súcuan te 
násáha ri maá rí núu ndese cándaa 

taca ñáyuu, návaha tacá-ni modo 
un te cuu scándíje ri sava i. WTáca 
yáha sáha ri jeē siquí jnúhun jeé 
jnáma ya yohó, návaha suni nihin 
ri tahú jeé ndíso jnúhun ya. 

24 Je cájini rð jeé tée cájinu 
carrera, jendaá chi ndihi de cájinu, 
te iin-ni de cúndeyí níhin premio. 
Te suni súcuan nducú ndéyí máá ró 
squícu ró, návaha nihin ro premio 
nuú ya. ?5Te taca tée cúní cundeyí 
sígur iin deporte, chi cáscuáha 
de te cándito de máá de. Súcuan 
cásáha de návaha nihin de iin 
premio jeé cúu corona ndaha yújnu 
jeé náa yachi. Te máá yó chi sa 
suhva cánducú ndéyí yó návaha 
nihin yó tin premio jeé ma náa 
cuiti. 26Te máá rí suni ndúcú ndéyí 
rí nájnúhun tee cájinu, te tu ndúcú 
ndéyí caha rí. Te sáha ri nájnúhun 
tee cácajnáhan juego jeé tu jéhe iyú 
de, chi quée jniñu sáha ri. 27 Chi 
sa suhva stóho ri yiqui cúñu ri, te 
stíhví ni ri maá rí squícu ri. Chi 
vesú ni stíhví ni ri inga ñayuu jeé 
nducú ndéyí i, te núu tu nducú ndéyí 
máá rí te snáa ri premio ri. 


Siqui jee ma chiñúhún i ídolo 

1 Hermano jijnáhan ró, cúní 
ri jee na jécúhun ni ro 

ndese ni cajica jíí yo jenahán. Chi 
ndihi de ni cajica chiji vicó jeé ni 
stéén ichi nuú de, te ndihi de ni 
cayaha mehñú ndute Mar Rojo jeé 
ní cusíin, ni nune ichi. ?Súcuan 
cúu jeē ní canduu inuú ndihi i jíín 
Moisés, chi ni candiquin i de chiji 
vicó jiín méhñu mar. *Te ndihi i chi 
inuú-ni ni cayeji i alimento jeé ni 
jéhe máá Espíritu. “Te suni ndihi i 
ni cajihi ndute jeé ni jéhe Espíritu. 

Chi ni cajihi i ndute jeé ní cane jicá 
cáva nuü ní cajica cuu i. Te Cristo 
cúu nájnúhun cava un jée jéhe ya 
ndute cotecu yo nif cáni. 5Te vesú 
súcuan te cuehé i ni cunihni ni i, te 
tu ní cúsit ni Yaá Dios jiín i, te jeē 
yúcuan ní cajihi i nuú ñúhun téhé. 

6 Te taca jéé ní cuu ún, ¿in 
ejemplo cúu nuü yo, návaha ma 
ndíyo ni yó taca jéé neé, nájnúhun 
ni candiyo ni ñayuu ún. "Te ma 
chiñúhún ró ídolo, nájnúhun ni 
casáha sava i. Chi súcuan cáhán 
nuü tútu ii: Ni cacucóo ñayuu ún, 
ni cayeji i ni cajihi i vico ídolo, te 
ni ndocuiñr i ni cajita jéhé i, áchí. 
8 Te ni ma cáca jnéní ró nájnúhun 
ni casáha sava i, te ni cajihi oco 
uni mil i jeé ¿in quive-ni. 9Te ni ma 
sáha ró jniñu jeé squití ni ro Jitoho 
yo, nájnúhun ni casáha sava i, te ni 
cajihi i jeē ní catuu coo i, ni sáha 
ya. 19Te ni ma cahán soó ró siqui 
Yaá Dios, nájnúhun ni cacahán soó 
sava i, te ni cajihi i jee ní jehni 
ndajéhé ya i. 

11Te taca jéē ní cuu ún, chi tin 
ejemplo cúu nuú yo. Te súcuan yósó 
núŭ tútu návaha na chúhun váha ni 
maá yó. Chi cácuu yó ñayuu cátecu 
quiví cuándihi ñayiví. 1 Núu súcuan 
te róhó jée cájeni ni ro jee cáhiin 
nihin ró jée ma sáha ró cuéchi, coto 
má quivi ró cuéchi. 19Chi máni íyó 
jée nducú squívi róhó cuéchi, te 
inuú-ni cándoho ró súcuan nde jiín 
táca gá ñayuu. Te cuu cucáhnu ni 
rð Yaá Dios jeé ma cuáha ya jnúhun 
jeé vihyá ga coto ndee jexeén róhó 
vesú jee cúu cundeyí ró jiín. Chi sa 
suhva núu veji jeë nducú squívi róhó 
cuéchi, te chindéé ñáhán yá rohó 
quenda ró te cundeyí ró siqui. 

14 Náni máni, ma chiñúhún cuiti 
rð ídolo núu súcuan. 15Cáhán ri jiín 
ró jée cúu ró ñáyuu cájecúhun ni, te 
na sáha ró cuenta núu ndaá jnúhun 
cáhán ri. 16 Máá copa ii jeé cájicán 
tahú yo jehe, suu cájihi cáhnu yó jée 
steén yo jeé inuú cúu ndihi yó, chi 
ni jeti niñt Cristo jeé siquí yo ná ni 
jihi yá jicá cruz. Te pan jeé sacuéchí 
yó cáyeji cáhnu yó, stéén jeé inuú 
cúu ndihi yó síqui jeé ni jéhe Cristo 
yiqui cúñu ya ni jihi ya jehē yo. 1 Te 
vesú cuehé yo iyó, te iin-ni ñayuu 
cácuu yó, chi iin-ni pan un cáyeji 
cáhnu yó síqui jee cácandije yó. 

18 Condëhe ró ndese cásáha ñayuu 
Israel. Taca tée jeé yéji quiti jeé ni 
sóco nuü ya, chi inuú-ni cúu ndihi 
de siquí jeé cáyeji de jeé ni sóco ún. 
19Núu súcuan te cáhán ri jeé tu ndé 
jéjniñu ídolo, ni tu jéjniñu cúñu jee 
ni sóco nuŭ ídolo, chi inuú cúu jíín 
táca gá cúñu. 2Te suni cáhán ri jeé 
ñáyuu tu cájini jnúhun Yaa Dios, 
núu cásoco i, te nuú tachi cásoco 
i, nasúu núü Yaá Dios. Te tu cúní 
ri jeé cuajníñu ró núü tachi. ?' Ma 
cúu coho ró copa maá Jítoho yo te 
núu cájihi ró jéé ni sóco nuü tachi. 
Te ma cúu caji rð nuü mesa Jitoho 
yo te núu cáyeji rō jeg ni sóc nuú 
tachi. 22Ma quívi nduu yó súcuan 
jíín táchi, návaha ma cucuíñí Jítoho 
yO jiín yó. ¿Chí téyí gá maá yó vesú 
maá yá jee ma cúu stóho ya yohó, 
cájeni ni ro, chí naún? 


Ndihi chi sáha yó jíín 
jnúhun cúndáhú ni 
23Te ndaa cúu jeé cácahán jeé 
ndihi-ni jniñu íyó váha sáha yó núu 
ndese cúní yo. Te tuú chi nasúú 
ndihi sáha jeë quéndoo vaha ánuá 

yo. Ndihi chi cuu sáha yó, te vesú 
súcuan te nasüú ndihi sáha jee ije 
jnáhan yó jiín jnúhun ya. *Chi 

cánuú sáha yó jée váha jnáhan yó, 
nasúu máni máá jée váha máá yó. 

25 Cuu caji rð ndihi-ni cūñu 
cúyahu nuü yáhu, te ma cájnúhun 
ró ni ma cáni ni ro núu jes ni sóco 
nuú ídolo cúu. ?8Chi cuenta maá 
Jítoho yó cúu ñayřvi jíín ndivii jee 
iyó ini, te cuu cuajníñu yó. 

27 Te núu ¿in tée tu cándíje, cana 
de róhó caji ro jiín de, te núu 
cácuni rō quihin ro, núu súcuan te 
caji rō taca jée cáni de nuú ro. Te 
ma cájnúhun ró ni ma cáni ni rō 
núu jeé ni sócó nuú ídolo cúu. 28Te 
núu cachi ¿in i nuú ro jeē cúñu ni 
sóco nuú ídolo cúu, yücuán na te 
ma cáji ro, chi siqui jeé jéni ni i jee 
cuéchi cúu, te tu cúní ro sáha ró jéē 
quívi i cuéchi. 22Te súcuan cáhán ri 
siqui jeé inga i cájeni ni i jee cuéchi 
cúu, te nasúu jée súcuan cájeni ni 
maá ró. 

Te sanaa te cahán ¿in ró: ¿A tu 
íyó libre ri caji ri jee cuní maá rí, 
vesú cájeni ni inga i jeē cuechi cúu? 
30 ¿Te núu nácuatáhú rí nuú Yaá 
Dios te yéji ri, te najehé cácahán i 
siqui ri jeé yéji ri? achi ro. 9 Tuú 
chi ndihi jee sáha ró, vēsú jeē caji 
ro chí jée coho ró, chí na-ni jniñu 
sáha ró, ndihi na sáha yínúhún ró 
jíín Yaá Dios, návaha cuni ñayuu 
jeé luu cújéhnu ya. 32 Te ma sáha 
ró jniñu jeé squívi ró ñáyuu nuü 
cuéchi, cúu ñayuu hebreo, cúu 
ñayuu tacá nación jee tu jíní 
jnúhun ya, cúu ñayuu cácandíje Yaá 
Dios. 33 Te ruhú chi ndúcú rí jeé na 
cúsit ni taca ñáyuu jiín táca jniñu 
sáha ri. Tu ndúcú rí jee váha máá-ni 

ri, chi sa ndúcú rí sáha ri jeē váha 
cuehë ñayuu, návaha cacu i. 


Siquí ndese cánuú sáha 
ñahan cándutútú 


1 Te na ndácu ró rúhú 
jijnáhan ró, nájnúhun 
ndácu máá rí Cristo.2Váaha cásáha 

ró, hermano, jeé niní cánucúhun 
ni rð ruhú, te cándibvi ni rō jiín 
táca jniñu jeé ni steén ri nuü ro. 
3Te cúní ri jeé na jécúhun ni ro jeé 
Cristo cúnuú yá nuú taca tée. Te 
tée cúnuú de nuü ñasihí de. Te Yaa 
Dios cúnuú yá nuú Cristo. *Núu tin 
tée ñúhun de lélú te jícán tahú de 
chí nácani de jnúhun nuú ndutútú 
ñáyuu cácandíje, núu súcuan te 
jéhe de jnúhun canu máá de. Te sa 
núu ¿in ñahan tu ndési xini ña te 
jicán tahú ña chí nácani ña jnúhun, 
núu súcuan te jéhe ña jnúhun canu 
máá ña, chi tin-ni cúu un núu ní 
sáte xíni ña. SChi núu tú casi ña 
xini ña, váha ga na sáte ña ixi ña 
núu súcuan. Te núu cúcanu ña jee 
sáte ña ixi ña chí jée sáte lii ña, te 
na cási ña núu súcuan. "Te tée chi 
ma cási de xini de, chi máá de cúu 
muestra jeé steén ndese cúu Yaå 
Dios jeé cujéhnu ya. Te ñahan chi 
stéén ña jee cujéhnu tée. 8Chi ná 
ni sáha ya tee, te nasúu jíín yiqui 
ñáhan ni sáha ya, chi sa suhva jíín 
yiqui tée ni sáha ya ñahan. *Te 
ñahan chi ni cuvaha ña jeé siquí 
tée, nasúu tée jeé siquí ñahan. 10 Te 
jeé yúcuan cánuú jée cóndesi xini 
ñahan, te suu stéén jee cujéhnu tee, 
chi suni cándehé ndajéhé yá ndese 
sáha ña. Te vesú súcuan te yóhó 
jée candíje yó, chi jíní yo jee tu íyó 
tée núu jeé tu iyó ñahan, te tu íyó 

ñahan núu jeé tu íyó tée. 12Chi vesú 
ni sáha ya ñahan jíín yiqui tée, te 
vijna cácu tée chiji ñahan, te máá 
Yaá Dios cúu jeé sáha tacá-ni. 

13Na sáha máá ró cuenta cá íyó 
váha núu tu ndési xini ñahan te 
jícán tahú ña nuú Yaa Dios? 1*Chi 
sáha yó cuenta jeé ini ñaytvi yáha, 
núu cáni ixi tee te cúcanu de sáha. 
15Te ñahan chi sa vaha jíto ña te 
núu cáni ixi ña, chi suu ni jehe ya 
jeé cóndesi xini ña. 16Te núu ndé ¿in 
ñayuu cuní i cahán i siquí jnúhun 
yáha, te ruhú jiín táca grupo ñayuu 
cácandíje nuú Yaá Dios, tú na inga 
costumbre jejnúhún rí siquí jnúhun 
yáha. 


Jeé castívi i siqui Cena Jitoho yo 

17Te íyó inga jnúhun cánuú cahán 
ri jiín ró, chi tu cúu cahán ri jeé 
váha cásáha ró. Chi nuú cándutútú 
ró te tu sáha jeé quéndoo vaha ga 
ro, chi sa jeé castívi ró. 18Xihna 
jnúhun yáha cáhán ri, jee nihín 
ri jnúhun jee nuú cándutútú ró 
te cácustin ni ro. Te jéni ni ri jee 
ndaa cúu. 19Chi níní coo sava ró 
jéé cusíin ni, návaha natúu ndé-ni 
cúu jeē cácandíije vaha mehñu ró. 
20 Te jeé cácusíin ró súcuan nuú 
cándutútú ró, te nasúu cena maá 
Jítoho yo cúu jeé cáyeji ro núu 
súcuan. 21 Chi núu cáyeji ro, te 
tācá tin ¿in ró cúní caji xihna ga 
vesú jnáhan ró. Te súcuan te sava 
ró tu cánihin, te cájii sóco, te sava 
ró cánajini jeé cájihi cuehē. 22¿A 
tu cánevaha ró vehe nuü cáji ro 
coho ró, chí naún? Chi jeé casáha 
ró súcuan cúu jeē tu íyó yíñúhún 
ró ini vehe nuú cándutútú ñáyuu 
cácandíije Yaá Dios, chi cásáha ró 

jée cácucanu ñayuu jeé tú na vé 
névaha. ¿Ndese cahán ri jiín ró 
núu súcuan? ¿A cáhan ri jee váha 
cásáha ró? Tuú chi nasúu jée váha 
cúu jeé casáha ró súcuan. 


Siquí jee ní jequin Jitoho yo Cena ya 
(Mt. 26.26-29; Mr. 14.22-25; Lc. 22.14-20) 
23Chi jnúhun yáha jéē ní nastéén 
ri nuü ro, chi nuú maá Jítoho yó 
ni nihin ri: Jeé maá jecuáa jee ní 
nastúu de Jitoho yo Jesús, te ni 
quihin ya pan. ?4Te ni nacuatáhú 
yá, te ni tahú cuéchí yá, te ni cahán 
yá jiín tée cáscuáha jíín yá: Quihin 
te caji ró jijnáhan ró, chi yaha 
cúu yiqui cúñu ri jeē ni sóco rl jeē 
siquí ro. Te níní caji ro súcuan jeē 
cáñuhun ni ro ruhú jee ni jíhi ri 
jehé ro. Achí yá. ?5Te suni súcuan 
ni quihin ya copa ná ni cuu ni 
cuxíni ya jiín de, te ni cahán ya: 
Jee ñúhun copa yáha cúu niñ rí 
jeé sácutú contrato jeé jee jnáma ri 
ñayuu. Te taca jínu jee cájihi ró, te 
nucúhun ni rð ruhú. Achí yá. 26Chi 
taca jínu jee cáyeji ro pan un te 
cájihi ró copa un, súcuan cástéén 
rð jeé ni jíhi Jitoho yo jehé yo. Te 
súcuan na sáha ró ndé quivt ndíji 
ya. 


Ndese caji yiñúhún i Cena yá 
27Te núu na-ni ñayuu caji i pan 
un chí coho i copa Jitoho yo ún, te 
núu tu sáha yínúhún i nuú Yaá Dios, 
núu súcuan te sáha i cuechi jeé tu 
íyó yíñúhún i siquí yiqui cúñu maá 

Jítoho yō jiín síquí niñz ya. 28 Núu 
súcuan te coto ndee ró maá ró núu 
íyó ndoo ánuá ro jeé tú cuechi ró. 
Te sáá te cuu caji ró pan un te coho 
ró copa un. 29Chi núu iin ñayuu tu 

yéji tu jíhi yiñúhún i te tu núcühun 
ni i jeē yiqui cúñu ya cúu, ñayuu 
ún chi nihin i castigo núu na cáji 
i coho i. 30 Jeé yúcuan cúu jeé iyó 
cuéhe ñayuu cácuhü jiín jée ní 
cacuxií, cáhiyo mehñu ró. Te sava 
i je ni cajihi. 31 Te núu coto ndee yó 
maá yó nde ná tu caji yo, te Jitoho 
yó ma cuáha ya castigo yohó. 32 Te 
núu Jitoho yo jéhe ya castigo yohó, 
te súcuan stóho ya yohó návaha ma 
jnahnú ndetú yo jiín ñáyuu ñaytví. 
33Náni máni, núu súcuan te jeé 
cándutútú ró jeé cáji rō Cena ya, 
te condetu ró te caji inuú ró. 34Te 
núu ¿in ñayuu jií i sóco, te xihna 
gå na cáji i vehe i návaha ma stívi 
i nuú cándutútú ró. Te súcuan te 
ma cuáha ya castigo i. Te quivt 
jécondeéhe rí rohó te cachi ri ndese 
coo sava ga jniñu. 


Siqui taca táhú jeē jéhe Espíritu 

1 Hermano, cúní ri jes na 
jécuhun ni ro siquí taca 

táhu jee jéhe Espíritu nuü yo, suu 
taca modo jejníñu iin tin yó núu 
Yaa Dios. 

2Te cájini rð jeē ná ni cuu 
ró ñáyuu ná tu candíje, te ni 
cacondihvi ni rō ni cachiñúhún ró 
ídolo ñihín. 3Te vijna te na jécúhun 
ni rð jeë núu ndé ñáyuu cahán 
ndeváha i siquí Jesús, te nasúu jíín 
poder Espíritu Yaá Dios cúu jeé 
cahán i súcuan. Te ni iin i ma cúu 
cahán i jeé Jitoho i cúu Jesús, te 
núu tu ndéé poder Espíritu Santo 
ini i. 

4Te síin síin tahú jéhe ya jeë 
cuajníñu iin iin yó núi ya, te tin-ni 
máá Espíritu cúu jeé jéhe. 5Te síin 
síin jéjniñu yó, te nuü maá iin-ni 

Jitoho yō jejníñu yó. f Te síin sfin 
modo sáha yó jniñu ya, te iin-ni 
Yaá Dios cúu jee sáha jniñu un jíín 
yó. "Te nuü ná tin ná iin yó ní jehe 
Yaā Dios tahú jeé sáha Espíritu ya 
jiín yó, návaha na sáha yó jée ije 
jnáhan yó jiín jnúhun ya. Chi sava 
yó ní canihin tahú jeë ndichí cáhán 
yo jnúhun ya, sáha máá Espíritu. 
Te sava ga yō ni canihin yo jee cúu 
jéctihun vaha ni yo te castúhun yó, 
te suni máá Espíritu sáha. *Te nuú 
sava ga yō ni jehe ya tahú jeé cúu 
cándíje mhin yó jée sáha ya jeé 
jicán yo, te sava ga yo cúu sáha yó 
jée ndúvaha ñayuu cácuhu, te suni 
máá Espíritu sáha. 1%Te sava ga yó 
cúu sáha jniñu jéhnu jíín fuerza 
Yaa Dios. Te sava ga yo cúu nácani 
jnühun ya. Te sava ga yo ni sáha ya 
jeé nácuni yo taca jnúhun, núu veji 
nuú Espíritu ya chí tuú. Te sava ga 
yō ni nihin tahú jeē cahán yo tijni 
yuhu jeé tu jécúhun ni yo. Te sava 
ga yó cúu nacastúhun yó jnúhun 

ni cahán jnáhan yó jíín inga yuhu 
ún. Te taca táhú yáha, chi tin-ni 
máá Espíritu sája, te síin síin jéhe 
ya nuú iin łn yó, ndese nújnahan ni 
maá yá. 


Ndihi yó cúu nájnúhun 
iin na yiqui cúñu 

12Chi nájnúhun iin yiqui cúñu 
iyó cuéhé parte, súcuan cúu yó jíín 
Cristo jee cúu yó nájnúhun yiqui 
cúñu ya, chi tin na cúu yó jíín yá. 
Te vesú cuehé parte cácuu yó te 
iin-ni cúu yó, nájnúhun iin yiqui 
cúñu jeé iyó cuéhē parte. 19Chi 
tin na ni canduu yó jíín yá ni sáha 
iin-ni máá Espíritu ná ni cajendute 
yó. Súcuan cúu vesú cúu yó ñáyuu 

hebreo chí fláyuu griego, vesú mozo 
jeé ní jeen ñayuu chí tée sájniñu 
cuenta maá. Te ndihi yó chi ¿in-ni 
Espíritu ni canihin yo. 

14Te iin yiqui cúñu chi nastiú 
iin-ni parte cúu, chi sa cuehé parte 
cúu. 15Te núu jehé cahán: Nasúu 
cuenta yiqui cúñu cúu ri, chi nasüú 
ndaha cúu ri, te tuú chi parte 
yiqui cúñu cúu nahín. 1$Te núu 
soho cahán: Nasúu cuenta yiqui 
cúñu cúu ri, chi nasúu tínúu cúu 
ri, te tuú chi parte yiqui cúñu cúu 
nahín. 17Núu níí yiqui cúñu yo 
cúu tinūú, ¿te ndese cuni soho yó 
núu súcuan? Te núu níí yiqui cúñu 
yo cúu soho, ¿te ndese cuaan yó 
xíco núu súcuan? 18 Te Yaa Dios ni 
chujnáhan ya tin iin parte yiqui 
cúñu, nájnúhun cúní ya jeé coo. 

19 Chi núu tin-ni parte cúu ndihi, te 
nasüú tin níí yiqui cúñu cúu núu 
súcuan. 20Te tuú chi cuehé parte 
iyó, te iin-ni yiqui cúñu cúu. 

21 Te ni ma cúu cahán tinúu jíín 
ndaha: Tu jíni ñúhún rí rohó. Te ni 
xini ma cúu cahán jiín jéhe: Tu jíni 
ñúhún rí rohó. 22Chi sa suhva taca 
parte yiqui cúñu jee jéni ni yo jee 
núu ga fuerza, suu cúu jee cánuú 
gá. Te taca parte yiqui cúñu jeé 
jéni ni yo jeé tu cáa vaha, suu cúu 
jeé yucún gá chúhun yó sahma. Te 
parte jeé tú-ni luu cáa, sa vaha ga 
jési yo. 24Chi parte jeé lúu cáa, tu 
cánuú jéé condihyú. Chi súcuan ni 
chujnáhan Yaá Dios yiqui cúñu, jeé 
yucún gá ndíto yó jée tu cáa luu. 
25Súcuan ni sáha ya návaha ma 
cusíin taca parte yiqui cúñu, chi sa 
chindéé ñájnáhan váha jíín ¡náhan. 
26Te núu jétú tin parte yiqui cúñu, 
te suni níf cáhnu-ni jétú. Te núu 

iin parte ndíto yúcún yó, te suni 
ndihi-ni parte quéndoo váha. 

27 Te róhó jíjnáhan ró chi 
nájnúhun yiqui cúñu Cristo cácuu 
ró, chi iin na cúu yó jíín yá. Te 
ná ¿in ná iin ró cúu tin tin parte 
ya. 28Núu súcuan te síin síin jniñu 
ni jéhe Yaá Dios nuú taca ñáyuu 
cácandije jeé cácuu i nájnúhun tin 
iin parte ya: Te suu iin parte ya cúu 
tacá apóstol jee ní jeni ya xihna 
ga jeē scáca de jnúhun ya. Yücuán 
na te jeé uú, tēe cánacani jnúhun 
ya, te jee uní, tēe cástéén. Yucuán 
na te ñayuu casáha jniñu jéhnu jíín 
fuerza ya, jiín ñáyuu casáha jee 
ndúvaha ñayuu cácuhi, jíín ñáyuu 
cachíndéé ñájnáhan, jíín ñáyuu 
cándiso jníñu, jíín ñáyuu cácahán 
síin sfin yuhu jeé tu cájecuhun 
ni. 22¿A ndihi yó cácuu apóstol, 
chí naún? ¿A ndihi yó cánacani 
jnúhun? ¿A ndihi yó cástéén? ¿A 
ndihi yó cuu sáha jniñu jéhnu? 
30¿A ndihi yó cuu sáha jeé ndúvaha 
ñayuu cácuhú? ¿A ndihi yó cuu 
cahán síin síin yuhu? ¿A ndihi yó 
cuu nacastúhún yuhu ún, chí naún? 
Tuú chi síin sfin tahú ni canihin 
yo. 31 Núu súcuan te na cóndihvi 
ni rð cacán ro jeē cuáha Yaá Dios 
tahú cánuú gá nuú ro. Te vijna te 
na stéén ri nuú rō ¿in jeē váha ga 
nuú táca gá tahú ún, suu jnúhun 
cúndáhú ni jnáhan. 


Jnúhun jeé cundáhú ni jnáhan 
1 Vesú núu cuu cahán yo tijni 
yuhu jeé cácahán ñayuu chí 
jée cácahan ndajéhé Yaá Dios, te 
núu tu cúndáhú ni yo jnáhan yó, te 
jnúhun cahán yo un cúu nájnúhun 
iin tambor jeé ndaxín cáján chí tin 

platillo jeē ndaxín cáxín sánee soho 
ñayuu. ?Te vēsú cuu nacani vaha 
yó jnúhun ya, te cuu jecúhun ni yó 
taca jnúhun sahi yá jiín táca jnúhun 
ndíchí, te núu tu cúndáhú ni yo 
jnáhan yó, te tu ndé jéjniñu cuiti 
yō núu súcuan. Te vésú cuu candíje 
téyí yó jeé nde cuu cahán yo jeé 
cújiyo yucu, te núu tu cúndáhú 
ni yō jnáhan yó, te tu ndé jéjnínu 
cuiti. “Te vesú na sája yó ndihi jeé 
névaha yó cuu ñayuu ndahú, te 
vesú núu cuáha yó jnúhun cahmu 
ñayuu yohó jée siquí jnúhun ya, te 
núu tu cúndáhú ni yo jnáhan yó, te 
tu ndé jéjniñu cuiti. 

4Nayuu cundáhú ni chi iyó 
paciencia jiín jnáhan, te íyó máni 
ni, te tu cúcuésún ni. Te tu sándúxí, 
te tu sátéyí máá. 5Tu sájéé ni, tu 
ndúcú jée cúu máá-ni, tu quítí 
ni, tu ñúhun ni jnúhun quítí ni. 
STu cúsit ni jíto jniñu néé cásáha 
jnáhan, chi sa cúsł ni jiín jniñu 
váha. 7 Nayuu cundáhú ni chi ndihi 
jéhnde ni ndoho jehe jnáhan, te tu 
jécuiñi jee candíje jnáhan, jíín jée 
ñúhun ni jee squícu jnáhan, jíín jée 
jéndeyí ni jiín jnáhan. 

8 Jnúhun cúndáhú ni chi ma náa 
cuiti. Te quiji guivi jee tuá nacani 
i jnuhun, ni tuá cahán i tijni yuhu, 
ni tuá jíni ñúhún jnúhun ndíchí. 
9Chi tu jíní vaha vāha yó vijna, te 
jnúhun cánacani yó suni jecu-ni 
cúu. 1 Te núu na quíji quivi jeé cúni 
yo ndihi, yúcuán na te tuá coo jeé 
jiní yo jecu-ni. 

11Ná ni cuu yó súchi lúlí te ni 
cahán yo, ni jeni ni yo, ni jecúhun 
ni yó nájnúhun súchi lúlí. Te ná 
ni jehnu yó te ni stóo yó modo 
súchi lúlí. 12 Te suni súcuan, jecu-ni 

jécúhun ni yo vijna, nájnúhun jeé 
jíto yó núü iin espejo jeé tú ndijin 
váha. Te cúcuéé gá te jecúhun cájí 
ni yo ndihi. Te vijna chi jecu-ni 

jíní yo, te cúcuéé gá te cuni vaha 
yó ndese Yaá cúu ya, nájnúhun jíní 
vaha ya yohó ndese ñayuu cúu yó. 
183 Núu súcuan te íyó úni jnúhun 

jee quéndoo cutú níí cáni: Jeé 
candíje nihin yó jée squícu ya jeé ni 
jéjnúhun ya, jeé cócuhun ni yo taca 
jée váha coo, jíín jéé cundáhú ni yo 
jnáhan yó. Te jnúhun cúndáhú ni 
chi jéhnu ndasí gá cúu nuü taca jée 
yáha. 


Siqui jeé cácahan i tijni yuhu 
1 Na cóndihvt ni ro cundáhú 
ni ro jnáhan ró, te suni 
condihvi ni ro cacán ro taca táhú 
jes jéhe Espíritu. Te tahú jeē cánuú 
gá cúu jeé nácani ró jnúhun ya. 
2Chi tée névaha tahú jeé cahán 
de tijni yuhu jeé tu jécuhun ni de, 
chi máá-ni Yaá Dios jiní jeé cahán 
de, nasúu ñáyuu. Chi ni iin i ma 
jéctihun ni jeé cahán de. Chi sáha 
Espíritu jeé cahán de taca jnúhun 
yísahí. 3Te sa suhva tée nácani 
jnúhun ya, chi jíín ñáyuu cahán de 
návaha ije i jíín jnúhun ya, te stíhví 
ni de i, te cáhán ndeyí ni de jíín 
i. “Te tée jeē cahán tijni yuhu, chi 
máá-ni de íje jíín jnúhun ya. Te tée 
jeé nácani jnúhun ya, chi sa suhva 
sáha de jee ñáyuu cácandíije íje i 
jíín jnúhun ya. 
5Nújnahan ni ri jeé ndihi ró cuu 
cahán ro tijni yuhu jeé tu jécúhun 
ni rō, te jee cánuú ndasí gá cúu jeé 
nácani ró jnúhun ya. Chi jéhnu ga 
jniñu sáha tee nácani jnúhun ya 
vesú tee cáhán tijni yuhu. Chi núu 

tú tée castühun jnúhun cáhán de, te 
ma cuajníñu jeé íje ñayuu cácandíje. 
6 Jeë yúcuan hermano jijnáhan ró, 
núu na jéé ri nuü ro, te núu cahán 
ri tijni yuhu jee tu jécuhun ni ro, 
¿te ndé cuajníñu ún? Te núu na 
cáhán ri tin jeé ni stéén ya, chí tin 
jes cútühva ró jnúhun ndaa, chí 

tin jee nácani ri jnúhun ya, chí ¿in 
jee steén rí nuú ro, yücuan cúu jeē 
cuajníñu. 

7Sáha yó cuenta jeé nájnúhun 
instrumento música, vésú tu técu, 
te cuu cata, nájnúhun flauta jiín 
arpa. Te núu tu jíta síin síin nota, 
¿te ndese cuni yó na yaa jíta? $Te 
núu corneta tu jécu cájí, te ni tin 
tée ma sátúhva de quihin de guerra. 
%Te suni súcuan róhó jíjnáhan 
ró, núu tu cáhán cají ró jnúhun 
jecúhun ni ñayuu, ¿te ndese cuni i 
na vé cahán ro? Chi jnúhun cáhán 
rð ndíso tacht cuahán jiín. Te 
ndaa chi íyó cuéhe yuhu ini ñayiví, 
te tacá yuhu chi íyó ñáyuu jécúhun 
ni. Te núu tu jécúhun ni yð yuhu 
cáhán ¿in tee, te cúu yó nájnúhun 
tée ñuu jicá núü tee cáhán, te suni 
nájnúhun tée ñuu jicá cúu de nuú 
maá yó. 1? Jeë yúcuan róhó jéē 
cácuni ndasí ró nihin ro tahú jeé 
jéhe Espíritu, na cácán ro tahú jeē 
sáha jeé íje ñayuu cácandije jíín 
jnúhun ya. 

18 Núu súcuan te ñayuu jeé cahán 
inga yuhu jeé tu jécúhun ni i, na 
cácán tahú i jeé cuu nacastúhún i 
yuhu ún. **Chi núu jícán tahú yo 
jiín inga yuhu, te máá ánuá-ni yó 
cúu jeé jicán tahú, te tu ndé jéjniñu 
nuü jeé níjnūní yo. 1*¿Ndese sáha 
yó núu súcuan? Na cácán tahú yo 
jiín ánuá yo, te suni jíín jée níjnūní 

yO. Na cáta yó yaa ii jiín ánuá yo, te 
suni jíín jéé níjnūní yo. 'S Chi núu 
nácuatáhú ró máni jnúhun jee ní 
quiji nuü anuá ro te tu jécuhun ni 
rō, núu súcuan te tée jíni soho te 
tu jócühun ni, ma cúu nacuatáhú 
de jíín ró. Chi tu jíní cuiti de na 
jnúhun cáhán ro. 17 Ndaā chi vaha 
nácuatáhú máá ró, te inga de chi 
tú na vé nihín de jee íje de jíín 
jnúhun ya. 18Na cútahú ri nuū Yaá 
Dios jeé cahán ga ri jiín tijni yuhu 
vēsú maá ró jijnáhan ró. 1% Te vēsú 
súcuan te núu íne ri nuú cáyicu 
tútú ñáyuu cácandíje, te nújnahan 
gå ni ri cahán ri uhún-ni jnúhun jeé 
jécūhun ni i te stéén nuu i, vesú jeē 
cahán ri uxi mil jnuhun jíín inga 
yuhu jee tu jíní cuiti i. 

20Hermano jijnáhan ró, ma cáni 
ni rð nájnuhun süchi lúlí, chi sa 
suhva na íje ró jéé jecúhun váha ni 
rō. Te coo ró nájnúhun súchi lúlí 
jéé tu jíní i jniñu néé. 21 Te yósó núu 
tútu ley ya jenahán: Jíín jnúhun 
cácahán tée inga yuhu, jíín jnúhun 
cácahan tée ñuu jicá, sáha ri jee 
cúni soho ñayuu yáha jnúhun ri. 
Te ni jíín súcuan ma sáha i cuenta 
jnúhun cahán ri, achí máá Jítoho 
yō. 22Núu súcuan te tahú jeé cahán 
yo tijni yuhu, yúcuan cúu ¿in jeē 
steén poder Yaá Dios nuú ñáyuu 
tu cácandíje, nasúu núü ñáyuu 
cácandíje. Te jeē nácani yó jnúhun 
ya, yücuan cúu jee steén nuú ñáyuu 
cácandíje, nasúu núü ñáyuu tu 
cácandije. 29 Núu súcuan te núu 
ndihi ró ñáyuu cácandije cáhiyo 
tútú, te taca ró cácahan síin síin 
yuhu, te quívicoo ñayuu tu jécuhun 
ni jiín ñáyuu tu cándije, ¿te á má 
cahán i jeé ní canduu loco ro? 24Te 

núu táca ró cánacani jnühun ya, te 
núu quivi iin tee tu cándíje chí ¿in 
tée tu jécuhun ni, yücuán na te 
nacuni de jeē tée íyó cuéchi cúu de, 
te coto ndee de máá de jíín jnúhun 
cánacani ró. 25Te nucúhun ni de 
taca jée ní jeni yuhu ni de jíín ánuá 
de. Yíicuán na te jecuiñt yití de te 
chiñúhún de Yaa Dios. Te cahán 

de jeé íne ndije Yaá Dios jiín ró 
jijnáhan ró. 


Siqui jeé yucún yíñúhún 
na cóo nuú ndutútú yó 

26 Núu súcuan hermano jijnáhan 
ró: Nuú cándutútú ró te táca ró coo 
iin yaa ii cata ró, chí ¿in jnúhun 
stéén ro, chí iin jnúhun jeé ni sáha 
Yaá Dios jeé jécuhun ni ro, chí 
inga yuhu jee cahán ro, chí jée 
nácastúhun ró jnúhun inga yuhu 
ún. Te ndihi ún na sáha ró návaha 
ije ñayuu cácandije jíín jnúhun ya. 
27Te núu cáhiyo tée cahán inga 
yuhu, te na cáhán uü de chí úni-ni 
de, te ná iin ná iin de na cáhán. Te 
suni jíni ñúhún jéé nacastúhún ¿in 
tée jnúhun ún. 28 Te núu tu íyó tée 
jeē cúu nacastúhun jnúhun ún, te 
tée cácahán inga yuhu, vaha ga ma 
cahán de nuú cándutútú ró, te na 
cáhán maá-ni de jíín Yaá Dios. ?9 Te 
suni súcuan tée cánacani jnúhun, 
na cáhán uu de chí úni de, te sava 
ga rð nacani ni rð núu íyó ndáa 
jeé cácahan tée ún. 9% Te núu inga 
tée néne ni nihīn de ¿in jnúhun jeé 
ni stéén ya nuú de, núu súcuan te 
tée cáhán na jécuiñt jee cahán de, 
návaha cahán inga tēe ún. 31Te 
súcuan te ná iin ná iin ró cuu 
nacani ró jnúhun jeé steén yá nuú 
rð, návaha cutühva ró te coo ndeyí 


336 


ni ro. 32Te tée cánacani jnúhun, jíni 
ñúhún cuatáhú de jee nácani inga 
tēe jnúhun te jecuiñí jeé cahán maá 
de. 33Chi Yaa Dios cuní ya jeé coo 
nayúú méhñu ró, násüu jée sacá 
núu cuvaa ro. 

Te nájnúhun cásáha táca grupo 
hermano cácandije, 9*suni súcuan 
tacá ñahan cándutútú jíín ñáyuu 
cácandíje, na cóo nayúú ña. Chi tú 
váha jeé cahán ña, chi sa cuatáhú 
ña nájnúhun cáhán tutu ley ya. 
35Te núu cúní ña cucáhnu ni ña iin 
jnúhun, te nde vehe na cájnúhún 
ña yii ña. Chi jnúhun canu cúu 
jeé cahán iin ñahan mëhfu núü 
cándutútú ró. 

36Te na sáha ró cuenta jeé tu ní 
quénda jnúhun Yaá Dios nuú maá ró 
jijnáhan ró, te nasúu máá iin máá ró 
ní cánihin jnúhun ya. 37 Núu iin tee 
jéni ni de jeē tée nácani jnúhun ya 
jiín tée névaha Espíritu cúu de, núu 
súcuan te na cuájnúhún de jeé jniñu 
ní ndacu Jitoho yó cúu jeé tée ri 
yahá. 38 Te núu tu jétáhú de jnúhun 
yáha, suni ma cuatáhú yó de. 

39 Núu súcuan, ñáni máni jijnáhan 
ró, na cóndihv ni ro nacani ró 
jnúhun ya, te ma cási rð nuü tée 
cácahan síin síin yuhu. 40Te yúcún 
yíñúhún na sáha ró táca jniñu. 


Jnúhun jee ní natecu Cristo 

1 Hermano jijnáhan ró, vijna 

te nucúhun ni ro jnúhun 
jnáma ya yohó jee ní nacani ri nuü 
rō. Te jnúhun ún chi je ni cajetáhú 
ró, te suni cáhiin mhin ró jíín. ?Te 
suni jíín jnúhun ún te ni jnama ya 
rohó, te núu cáhiin nihin ró jíín 
jnúhun ni nacani ri nuí ro, te núu 
tu ní cácandije caha ró. 

3Chi jnühun cánuú gá jeé ni 
níhin maá rí ni nastéén ri nuú 
ro: Jeé ni jíhi Cristo siquí cuéchi 
yó, nájnúhun je cáhán tutu ii nde 
jenahán. *Te ni quindúji ya, te ni 
natecu yá nuú uní quivi, nájnúhun 
cáhán tutu ii. 5Te ni nane ya nuú 
Pedro. Te sáá te ni nane ya nuú 
ndihúxí ga apóstol. Te sáá te ni 
nane ya nuú vihyá gå uhún ciento 
hermano jeé cáyicu tútú. Te sava i 
técu gå nde vijna, te sava i je ni jihi. 
7Te sáá te ni nane ya nuú Jacobo, 
yücuán na te nuú ndihi ga apóstol. 

8 Te jeé sándihí na te ni nane ya 
nuú maá rí. Te nájnúhun iin jee 
ní cacu yúte, súcuan cúu jeē iin 
sanaa-ni te ni nduu ri apóstol. *Chi 
tée núu ga nuü taca gá apóstol cúu 
ri, te ni nasúu tée vaha cúu ri jeē 
cónaní rí apóstol, chi ni jito xeén rí 
ñayuu cácandíje nuú Yaa Dios. 1% Te 
siquí jee ni sáha Yaá Dios jeē váha 
ruhú, jeē yúcuan cúu ri apóstol 
vijna. Te jeé ni sáha ya jee váha 
ruhú, chi tú caha ní cúu, chi sa ni 
scáca ga ri jnúhun ya vesú taca gá 
tée apóstol. Te nasúu máá rí ni sáha, 
chi Yaā Dios ni sáha ya jee váha un 
jíín rí. 11 Núu súcuan te vēsú ruhú 
chí táca gá tée ún, súcuan cánacani 
ri jnühun, te súcuan ni cacandíje ró. 


Jnúhun jeé natecu ndiyi 

12Te jeé cánacani ri jnúhun Cristo 
jeé ní natecu ya méhñu ndíyi, ¿te 
naun cácahan sava ró jée ma nátecu 
ndiyi? 13Chi núu jeé tú natecu ndiyi, 
te suni tu ní nátecu Cristo nuú. 
14Te núu jeé tu ní nátecu Cristo, te 
cánacani cáha rí jnúhun ya nuú, te 
suni cácandíje caha ró núú. 15Chi 
núu jee súcuan cúu núú, te cácuu 

ri tee jeē tu cácahan ndaá jnúhun 
Yaá Dios, chi ni cacachi ri jee ní 
nastécu Yaá Dios Cristo. Te núu jeé 
tú natecu ndije ndiyi, núu súcuan 
te tú ndaá jeē ní nastécu Yaá Dios 
Cristo. 18Chi núu tú natecu ndiyi, te 
ni Cristo suni tu ní nátecu ya nuú. 
17Te núu tu ní nátecu Cristo, te 
cácandíje caha ró te cándiso ii ga rō 
cuéchi ró núú. 18 Te núu jeé súcuan 
cúu núú, te suni je ni cajnahnú 
ndetú ñayuu ni cacandíje Cristo. 
19Chi núu tú natecu ndiyi, te núu 
máá iin-ni siquí vida yáha ñúhun 
ni yó jee sáha Cristo jee váha yóhó, 
núu súcuan te ndahú ndasí gá 
cácuu yó vesú taca gá ñayuu, chi 
cácandíje cāha yó nuú. 

20Te tuú chi íyó ndáa jeé ní 
natecu Cristo mēhñu ndíyi. Te máá 
yá cúu jee xíhna gå ni natecu nuú 
taca gá ndiyi jeé natecu. 21 Chi 
siqui jeé ni stívi iin-ni tee Adán, 
te ni quejéé jíhí ñayuu. Te suni 
súcuan siquí jeé ni sáha ¿in-ni 
tée Cristo, te natecu ñayuu. 22Chi 
nájnúhun cájihi ndihi yó síqui jee 
cácuu yó yúctn Adán, suni súcuan 
natecu ndihi yó síqui jee yíhi yó 
ndaha Cristo. 9Te ná tin ná tin 
ndese ndíquín jnáhan máá: Xihna 
ga Cristo ni natecu ya, te sáá te 
quiví ndíji ya te natecu taca ñáyuu 
yíhi ndaha ya. *Yúcuán na te 
jinu tiempo, te snáa ya poder tacá 
enemigo jeé cujéhnu jíín jée ndácu 
jniñu jíín jée iyó poder. Te ndihi 
jeē ndácu ya jniñu nuú, nacuáha 
ya nuú Tatá ya Yaa Dios. 25Chi 
cánuú jée ndacu Cristo jniñu nde 
quiji quiví jee quénde Yaā Dios 
poder taca jée jíto uhú nuü Cristo, 
te stóho ya. ?6Te jeé sándihí na te 

snáa ya cuehyi jéhni ñayuu. 27 Chi 
cáhán tutu ii jeē sáha Yaá Dios 

jes cujéhnu Cristo siquí ndihi, te 
cuatáhú núu ya. Te jeé cahán jee 
cujéhnu ya nuü ndihi-ni, te jíní 
váha yó jéē maá Yaa Dios ma quíhi 
ya ndaha Cristo, chi Yaá Dios cúu 
jeē ni chíhi tācá un ndaha Cristo. 
28Te ná ni quivi ndihi ún ndaha 
Cristo, yücuán na te suni máá 
Cristo jeē cúu ya Séhe, quivi ya 
ndaha Tátá ya, Yaá jee ní chihi tacá 
un ndaha ya. Te súcuan te máá Yaa 
Dios jnii ya ndihi-ni. 

29Te íyó ñáyuu cájendute jehé 
ndíyi. Te núu tú natecu cuiti ndiyi, 
¿te najehe cájendute i jehë ndíyi 
núu súcuan? 

30Te ruhu jijnáhan ri, ¿najehé 
cúu jee ndiquivi cájendeyí ni ri 
jíto ri jnúndóho cuu ri, te núu tú 
natecu ndiyi? 31 Hermano, nájnúhun 
íyó ndáa jee cúsit ni ri siqui jeé 
cácandije ró Jítoho yó Jesucristo, 
suni súcuan íyó ndáa jeé ndiquivi 
nducú ñáyuu cahni ruhú siquí jníñu 
ya. 32Te jeé ní ndoho ri ni casáha 
tée xeén ñuu Efeso, jeé cácuu de 
nájnúhun quiti xéén, ¿te na vé nihín 
ri siquí un núu súcuan? Chi núu 
tú natecu ndiyi, te cuu cahán yo 
nájnúhun áchí iin jnúhun: Na cúsit 
ni yO caji yó coho yó, chi sanaa te 
sajné te cuu yō, achi yo nuú. 

33 Ma cuáha ró jnúhun stáhú 
ñáyuu rohó. Chi áchí tin jnúhun: 
Núu cájica ró jíín ñáyuu neé, te 
stíviiróhó jée tuá caca ndaa ro. 

34 Nachuhun ni ro jijnáhan ró, te 
sáha ró jniñu ndaa, te ma sáha ga 
rð cuechi. Chi sava ró tu cájini cuiti 
rō ndese Yaá cúu Yaa Dios. Súcuan 
cáhán ri návaha na cúcanu ro. 

Ndese natecu ndiyi 


35Te sanaa te cahán ¿in ró: 
¿Ndese natecu ndiyi? ¿Ndese coo 
yiqui cúñu i? achi ro. 38 Tu jécuhun 
cuiti ni rð núu súcuan. Chi cúu 
nájnúhun jeé cátají ró táca tata 
chui ñuhun návaha nane yuci i. 
37Te tata jeë quívi chiji ñuhun, núu 
trigo chí inga tata, chi nasúu yúcú 
cúu, chi máá núni-ni cúu. 98 Te cuéé 
gá te cane, chi Yaá Dios ni jehe ya 
yucú tata ún, ndese ni nujnahan ni 
maá yá, te ná iin ná iin tata chi sfin 
sfin cáa yucú ni sáha ya. 99 Te suni 
súcuan tacá yiqui cúñu, chi tú inuú 
cándaa. Chi síin cáa ñayuu, te síin 
cáa quiti, te síin cáa saa, te síin cáa 
chacá. “Te suni súcuan cúu táca 
jée íin andiví jíín táca jée iyó ñáyiví. 
Te síin luu cáa jeé íin andiví, te 
sfin luu cáa jeé iyó ñáyiví. Te sfin 
ndíndee níandii, te síin ndíndéee 
yóo, te sfin ndíndee táca quími. Te 
tacá tin ¿in quimi chi suni síin síin 
ndíndeé. Te suni súcuan coo jíín 
ndíyi jeé natecu. Ndiyi jee chíndúji 
yó chi téhyú, te jeē nastécu ya chi 
ma cúü ga. 43 Jeë chíndūji yó chi 
ndáhú cáa, te jee nastécu ya chi 
luu cujéhnu. Jeë chínduji yó chi tú 
na fuerza, te jeé nastécu ya chi coo 
fuerza. 44 Jeë chíndūji yó chi iin 
yiqui cúñu cuenta ñay+vi cúu, te 
jeé nastécu ya chi tin yiqui cúñu 
cuenta Espíritu ya cúu. Chi iyó 
yiqui cúñu cuenta ñaytví, te suni 
íyó yiqui cúñu cuenta Espíritu. 

45Chi súcuan yósó núü tútu ii: 
Adán, tēe xihna ñúhún, ni cuvaha 
de jíín vida cuenta ñaytví, áchí. Te 
Cristo cúu nájnúhun inga Adán 
uii, te máá yá cúu Espíritu jee 

jéhe vida. “6 Te nasüú yiqui cúñu 
cuenta Espíritu cúu jee ní cuvaha 
xihna ga, chi sa suhva yiqui cúñu 
cuenta ñayiví, te sáá te nduu cuenta 
Espíritu. Te cuenta ñayivi cúu 

tée xihna ñúhún, chi ni cuvāha de 
jíín tícacha ñuhun. Te Adán uŭ jee 
cúu máá Jítoho yo, chi nde andiví 
ní quiji ya. 8 Te ñayuu ñayivi 

yáha, chi cúu ijnáhan Adán jeë 

ní cuvaha jíín tícacha ñuhun. Te 
ñayuu jee quívicoo andiví, chi ndúu 
i nájnúhun máá Yaā ní quiji nde 
andiví. “Chi jeé cáa yó nájnúhun 
tée ni cuváha jíín tícacha ñuhun, 
suni súcuan coo yó nájnúhun cáa 
máá Yaå ní quiji nde andiví. 

50 Jnúhun yáha cástuhun rí nuú 
ró jijnáhan ró, hermano, jeé yiqui 
cúñu yó cuenta ñayivi yáha, ma 
cúu quivi ñuu nuü ndácu Yaá Dios 
jniñu. Chi jeé jihí cúu, te ma cúu 
quivi nuü cótecu nií cáni. Te cúní 
ri jeé na jécuhun ni rō jnúhun yáha 
jeé ní yisahí: Nasüú ndihi yó cuu, 
te ndihi yó chi nasáma yiqui cúñu 
yo. 2Chi quivt jeē cuécu sandihí na 
trompeta, te iin yachi-ni, nájnúhun 
iin jes nácueni-ni yó, te nasama ya 
yohó. Chi cuecu trompeta un, te 
natecu taca ndíyi jeé ma cúü ga i. 
Te taca yó jee cátecu yo quivi ún, 
chi nasama ya yiqui cúñu yo. $3 Chi 
jeé tehyú yahá, cánuú nucúhun 
jeé ma téhyú ga. Te jee jihí cánuú 
nucúhun jeé ma cúü cuiti ga. Chi 
jeé jihí jee tehyú, chi quiji quivi jeé 
nucühun jeé ma cúü gå ma tehyú 
ga. Yücuán na te cundaá jnúhun 
yósó núü tútu it: Jíín poder yá 
ni snáa ya cuehył jéhni ñayuu. 

55 Cuehy? jéhni yóhó ¿ndese ga cuu 
sáha xeén jiín yó? Chi natecu yo. 

¿Te ndese ga cundeyí jíín yó? Chi 
snáa ya. Achí tutu. 56Chi cuéchi 
cúu jeé sáha jee cúndeyí cuehyi 
jéhni ñayuu. Te ley ya jenahán sáha 
jeé náne cuéchi siquí yo. 57 Te na 
cútahú yo nuú Yaá Dios, chi jíín 
máá Jítoho yó Jesucristo sáha ya 
jeé cúndeyí yó siquí cuéchi jíín síqui 
jnúhun cuu yo. 

58 Jeë yúcuan, ñáni máni, cuiñi 
nihin ró te ma cáca yátá ró jijnáhan 
ró. Te níní na sájniñu vaha ró jíín 
jniñu máá Jítoho yo. Chi je cájini 
rð jeé tu cásájniñu caha ró jiín máá 
Jítoho yo. 


Siquí jeé cáquin i xúhún 
cuu tåcá hermano 
1 Te vijna te cahán ri siqui 
xúhun jée cáquin rō cuu 

hermano cácandíije cándoho ndáhú. 
Suni na sáha máá ró jijnáhan ró 
nájnúhun ni ndacu ri nuú taca 
grupo ñayuu cácandíje ichi Galacia. 
2Tacá domingo te ná tin ná iin ró 
chuváaha síin ró jecu xúhún, núu 
ndese ni nihin maá ró, návaha quivi 
jeé jinú ri nuü ro te je íyó túhva. 
3Te jeé jeé ri, te cuáha ri carta 
nuú taca tée jes nácaji ró, te tají rí 
de quingoo de nuú tācá hermano 
cáyücú Jerusalén, quisiáha de 
xúhun jéé ní casocoó rð. *Te núu íyó 
váha jee quihín rí, te suni quihin ri 
jiín de jíjnáhan de. 


Jeé cahán Pablo siqui jeé 
quícondehé de ñayuu cácandije 
5Te jeé jeé ri nuú rð jijnáhan ró, 
te jíni ñúhún jee xíhna ga jee ri 
región Macedonia, yücuán na te 
jeé ri ñuu rð Corinto. S Te sanaa te 
quendóo ri jiín ró jijnáhan ró jecu 

tiempo, chí sanaa te coyücu yó 
nií tiempo mijin. Yücuán na te cuu 
chindéé ñáhán ró ruhú, núu ndé chi 
quíhín tucu ri. “Chi tu cúní ri jeé ri 
nuú ro vijna te yáaha yachi ri quihin 
ri, chi ñúhun ni ri jeē guendoo ri 
jiín ró jecu tiempo, te núu cuaha 
Jitoho yó jnúhun. $Te cone ri 
ñuu Efeso yahá nde na yáha quivi 
Pentecostés. ? Chi coo cuehé ñayuu 
scandíje ri, te vaha quihin jniñu 
Jitoho yo. Te suni íyó cuéhé ñayuu 
cácuu contra. 

10Te núu na jéé Timoteo, te sáha 
ró jée coo sit ni de mehñu ró, te 
ni iin ma cáni ni de siquí. Chi 
suni jniñu máá Jítoho yo sáha de, 
nájnúhun máá rí. 11 Núu súcuan te 
ni iin ró má sajée ni rð nuú de. Chi 
sa suhva chindéé ñájnáhan ró jíín 
de jeé na quíhín ga de, te coo ndeyí 
coo sit ni de, návaha ndiji de coto 
jnáhan ri jiín de. Chi ruhü jiín sava 
ga hermano cándetu ri de. 

12Te hermano Apolos chi ni 
cahán ndahú rí jiín de jee na jéé de 
jíín sava ga hermano, condehé de 
róhó. Te ni jeni ni de jee ma cúu 
jeé de vijna. Te núu na núne de te 
jes de. 

Saludo jee sándihí 

13Ndito coo ni rō jijnáhan ró, te 
cuiñi mhin ro jíín jnúhun cácandije 
ró. Te téyí na cóo ni ro, te na cóo 
fuerza ini ro. 14Te taca jéé casáha 
ró, na sáha ró jíín jnúhun cúndáhú 
nijnáhan. 

15Hermano, cájini rð jeé xíhna gå 
ñayuu vehe Estéfanas ni cacandíje 
ichi Acaya. Te ni cajehe i máá i 
nuú jniñu jee chindéé ñáhán i tacá 
hermano cácandíije. 16Te cúní ri jeé 
suni máá ró jijnáhan ró, cuatáhú 
váha ró ñáyuu casáha súcuan, jíín 
táca ñáyuu cachindéé ñájnáhan 
te cásájniñu siquí jníñu ya. 1 Cúsit 
ni ri jee ní quijicoo Estéfanas jiín 
Fortunato jiín Acaico, chi tée yáha 
ni cajejníñu de nuu ri jehe ro jee 
tu ní cáhiyo ró jíín rí. 8Chi ni 
ndundeyí ni ri, te suni súcuan máá 
ró jijnáhan ró, ni casáha de. Te 
cánuú cuajnúhún ró taca tée cándáa 
súcuan. 

19Sándeyí ni ro jijnáhan ró, áchí 
táca grupo ñayuu cácandíje cáyücu 
Asia. Aquila jiín Priscila jiín ñáyuu 
cácandije jeé cándutútú vehe de, 
cácahan i jee sándeyí ndasí ni rō 
jiín jnúhun máá Jítoho yo. 20 Te tacá 
hermano cácahan i jee sándeyí ni 
ro. Te jee cahán ro jiín táca jnáhan 
ró, te yínúhún techuhu ró ndaha i. 

21Ruhu Pablo, jiín ndaha máá rí 
tée ri jnuhun yáha jee na sándeyí ni 
ro jijnáhan ró. 

22 Te núu ndé ¿in tu íyó máni jiín 
Jítoho yo Jesucristo, te na jn$áhnú 
ndetü i núu súcuan. Te na cáhán yo: 
Jitoho ná, cúní na jée yachi ndiji ní. 

23Te ñúhun ni ri jeë maá Jítoho 
yō Jesucristo na sáha ga ya jeé 
váha róhó jíjnáhan ró. 24Te mani ri 
jiín ró jijnáhan ró jée cácandije ró 
Cristo Jesús. Súcuan na cóo. Amón. 


CARTA UU JEE NI TEE SAN PABLO 
APOSTOL NUU NAYUU NUU CORINTO 





Máá rí cúu Pablo, apóstol 

Jesucristo, chi súcuan ni 
nujnahan ni Yaá Dios ni tají yá ruhü 
nacani ri jnúhun ya. Te ndindúú 
rí jiín hermano yo Timoteo cátee 
ri carta yáha cuájeé nuú rohó 
hermano ñuu Corinto jeé cácandíje 
ró Yaa Dios, jiín núú ndihi róhó jéē 
cáyihi ndaha Yaā Dios jeé cáyicu 
níí cáhnu Acaya. ?Te cáñuhun ni ri 
jee Tatá yo Yaá Dios jiín Jítoho yó 
Jesucristo na sáha ga ya jes váha 
róhó te sáha ya jeé coo ndeyí coo 
sit ni ro. 


Siquí jeē ní ndoho Pablo jnúndóho 

3Na cáhán yo jeé yóhyo cújéhnu 
Yaa Dios, Yaá cúu Tátá maá Jítoho 
yO Jesucristo. Chi máá yá cúu 
Tátá yo jee cundáhú ni yohó, te 
níní sáha ya jee ndúsiz ni yo. “Chi 
sáha ya jee ndúsit ni yo sigu3 taca 
jnúndóho ndóho yó, návaha suni 
cuu sáha máá yó jeé ndúsit ni 
jnáhan yó jée cándoho jnúndóho. 
Chi nájnúhun ni sáha ya jee ndúsit 
ni maá yó, suni súcuan sáha yó 
jéé ndúsit ni i. Chi jeë ndóho yó 
cuehé jnúndóho nájnúhun ni ndoho 
Cristo, suni súcuan nihin yó cuehé 
jnúhun ndusir ni, sáha Cristo. 8 Jeë 


yúcuan núu cándoho ri jnúndóho 
te súcuan te cuu sáha ri jee ndúsit 
ni rð te quendóo vaha ga anuá ro. 
Te jeé sáha Yaá Dios jeé ndúsit ni 
ri, suu sáha tucu jeé ndúsit ni maá 
ró, te quéndoo váha ga anuá rō. 

Te súcuan te nihin ro fuerza jeé 
cuándeyí ni ro jiín táca jnúndóho 
nájnúhun cándoho ri. “Te cáñuhun 
ndasí ni ri jes cúu róhó, chi cájini ri 
jeé nájnúhun cándoho ró jnúndóho 
jíín rí, suni súcuan ndusii ni ro jiín 
rí sáha máá Yaá Dios. 

8 Hermano, cácuni ri jeé na cúni 
rō jijnáhan ró ndese ni candoho ri 
ichi Asia. Chi yohyo xeén jnúndóho 
ni cajito ri, nde je yajni tuá canda 
ri, te ni jeni ni ri jeé cuu ri nuú. Te 
siquí jee ní cajehnde ni ri cuu ri, te 
yücuan ní sáha jeé ní cajecúhun 
ni ri jee ma ténuú ri maá rí chi tú 
jniñu ri, chi sa suhva Yaa Dios jeé 
nastécu ndiyi tenuú ri. 19Chi máá 
yá ni scácu ruhü jijnáhan ri nuú 
jnúndóho xeeén jeē jé yajni cuu ri 
nuú, te suni súcuan scácu ya ruhú 
vijna. Te ñúhun ni ri jeē suni scácu 
tucu ya ruhú ichi núú ga. Te suni 
na chíndéé ñáhán ró rúhi jijnáhan 
ri jeé cacán tahú ro jehe ri. Chi núu 
cuehé ñayuu cacán tahú jehé ri, te 

suni cuehé i cuu nacuatáhú jehe ri 
jeé ni sáha ya jee váha ruhú. 


Jee ní cucuéé Pablo quihin 
de ñuu Corinto 

12Tyó iin jee sáha jeé cácusit ni 
ri: Chi váha íyó ni anuá ri jeē váha 
ndoo te ndaa ni cajica ri nuú ñáyuu 
ñayiví, te víhyá gå nuü maá ró 
jijnáhan ró. Chi sigui jee váha ni 
Yaá Dios, te ni chindéé ñáhán yá 
ruhú, te nasúu síqui jéé ndichí máá 
rí cúu jee ní cajica ri súcuan. Te 
jnúhun cátee ri nuú taca carta ri, 
chi máni jee cúu cahu ró te jecúhun 
ni rð cúu. Te ñúhun ni ri jee 
jecúhun vāha ga ni rō, '“nájnúhun 
je cájectúhun ni ro jecu. Te súcuan 
te cuu cusit ni rð siquí ri quivi ndíji 
Jitoho yō Jesús, nájnúhun cácusit ni 
ri siquí maá ró. 

15Te siquí jeé súcuan ni cucáhnu 
ni ri, te jee yúcuan ní jeni ni ri jeē 
núu na quíhín ri Macedonia te jeé 
ri nuü maá ró xihna gå, návaha 
cusif ni ro jeē jécondehe rí rohó 
úü jínu núú. 16Chi ni jeni ni rí jeé 
jécondehe rí rohó, te yaha ri quihin 
ri Macedonia, te jeé nándicó rí 
Macedonia te ndiji tucu ri nuü ro. 
Yücuán na te cuu chindéé ñáhán 
ró ruhü jeē quihín ri ichi Judea 
nuú. "Te jeé súcuan ni jeni ni ri, 
¿te á tée tu nácani váha ni cúu ri 
jee tu ní jéé rí nuü ro, chí naún? 
¿A cájeni ni rō jeē cúu ri nájnúhun 
ñayuu ñayivi jée yachi cahán jeé 
cuu, yücuán na te tuú, chí naún? 
18Tuú chi máá Yaā Dios jíní ya 
jes tu cáhán ri jiín ró jeē cuu, te 
yachi nácahan ri jeé ma cúu. 19 Chi 
ruhü jiín Silvano jiín Timoteo ni 
canacani ri jnúhun Jesucristo Séhe 

Yaá Dios nui ro jijnáhan ró. Te máá 
yá tu cáhán ya jeé cuu te nacahán 
tucu ya jeé ma cúu. Chi squícu 
ya jeé cahán ya. ?0Chi ndihi jeé 
ni jéjnúhun Yaá Dios, squícu máá 
Cristo. Te jeé yúcuan cácahan yo 
jee yóhyo luu cújéhnu Yaá Dios, te 
cácahán yo Amén, chi ndihi squícu 
Cristo Jesús. 21 Te Yaá Dios cúu jeé 
sáha jee ruhi jijnáhan ri jiín róhó 
jíjnáhan ró, cáhiin nihin yó jíín 
Cristo, te ni sándoo ya yohó jéé 
cuajníñu yó núü ya. 22 Te suni ni 
jehe ya Espíritu ya jee cóndee ini 
anuá yo, te cúu ya nájnúhun ¿in 
sello jeé steén jee cúu yó séhe Yaá 
Dios. Te sáha Espíritu jee iyó ndáá 
ni yō jee cuaha Yaa Dios tahú yo. 
23Te jeé ná tu jeé ri nuú rð ñuu 
Corinto, nájnúhun ni jeni ni r1, suu 
cúu siqut jee tu ní cúní ri cuxeén 
ri nuú ro jeé tu cásáha váha ró. Te 
máá Yaa Dios cúu Yaá jiní jee cahán 
ndaa ri. Te íyó váha jeé na cúü ri te 
núu tu cáhán ndaa ri. Te nasúu 
jéé cácuni ri ndacu mhin ri jniñu 
nuú ro sigui jnúhun cácandíije ró yá, 
chi je cáhiin mhin ro jíín jnúhun 
ún. Chi sa suhva cácuni ri chindéé 
ñáhán rí rohó jéé na cúsit ga ni ro. 
Núu súcuan te ni jeni ni ri jeē 
ma jéé ri inga jínu nuü ro jiín 
jnúhun cuxeén ri te cucuíhyá ni ro 
sáha ri. 2Chi núu cucuíhyá ni rō 
sáha ri, ¿te ndé ñáyuu sáha jeé cusi 
ni maá rí? Tuá na inga ñayuu, chi 
máni máá róhó, te ndese cuu te núu 
ni sáha ri jeé cucuíhyá ni ro. “Te 
jee yúcuan cúu jee ní tee ri carta 
un núŭ ro, návaha nacani ni rō siqui 
cuéchi ró sáha, te ma cucuíhyá ni 
ri sáha cuechi ró quívi jeé ri nuü ro. 
Chi sa suhva sáha ró jée cúsit ni ri. 

Te jíní váha ri jee núu cusit ni rí, te 
suni ndihi ró jíjnáhan ró cusit ni ro. 
4Te jee ní tee ri carta un núü ro, te 
yohyo ni nacani ni rí siqui ro, te ni 
jnahuhü ni rí, te nde ndahyú rí ni 
tee ri. Te tu ní tée ri jee sáha ri jeē 
cucuíhyá ni ro, chi sa suhva návaha 
cuni rō ndese yóhyo mani ri jiín ró. 


Jeé íne cáhnu ni Pablo nuú 
tée ni sáha cuéchi 
5Te jeé ní cucuíhyá ni ri ni 
sáha tée jee ni sáha cuéchi ún, te 
nasúu máá-ni ri, chi suni nde máá 
ró jijnáhan ró ni sáha de jeé ní 
cacucuíhyá ni ro jecu. Te cáhán ri jee 
jecu-ni, chi tu cúní ri cuxeén ndasí rí. 
6Te jíín jéé ní cacuxeén ro nuú de ná 
ni candutútú ró, te jíín yúcuan-ni te 
ni cuu-ni. “Te vijna chi jíni ñúhún jeé 
cóne cáhnu ni ro nuú de, te sáha ró 
jée ndúsit ni de, chi sanaa te caa ga 
cucuíhyá ni de, te ma ndúsit gå ni de. 
$ Núu súcuan te cáhán ndahú rí jiín 
ró jijnáhan ró jéé steén tucu ró jée iyó 
máni ro jiín de. ? Chi jeé siquí jniñu 
yáha cúu jeé ní tee ri carta un núu ro, 
návaha coto ndee ri rohó núu cuatáhú 
váha ró jniñu ndácu ri nuü ro. 10Núu 
súcuan te núu íne cáhnu ni ró nuú 
ñayuu, te suni súcuan ruhú. Chi jee 
íne cáhnu ni ri nuü ñayuu núu ni 
sáha i cuéchi, te sáha ri súcuan siquí 
jeē maní ri jiín ró jíto jínúú Cristo. 
11Chi cánuú cone cáhnu ni yo, chi tu 
cúní yo jeé nihín Satanás cuéchi siquí 
yo, chi je jíní vaha yó ndese ndúcú un 
stáhú yóhó sáha yó cuéchi. 
Jeé tu ní íyo nayúú ni 
Pablo ini ñuu Troas 
12Ná ni jehén ri ñuu Troas jeé 
nácani ri jnúhun Jitoho yō Cristo, 

te vaha ni sáha ya jeé ni íyo modo 
jeé nácani ri jnúhun ya. Te 

vesú súcuan te tu ní íyo nayúú ni 
anuá ri, chi tu ní níjnáhan ri jiín 
hermano yo Tito. Yucuán na te ni 
nacuatáhú rí nuú ñáyuu yücuán, te 
cuananducú rí de ichi Macedonia. 


Jnúhun jeé cujéhnu 
ndúú yó jiín Cristo 
14Te na cútahú yó nuú Yaá 

Dios, chi níní ndéca vaha ya yohó 
cuángoo yó jíín Cristo Jesús, te 
ndúú yó jiín yá jee cujéhnu ndasí yá 
snáa ya poder ndihi enemigo ya. Te 
jéjniñu ya yohó jée scuité núu yó 
jnúhun ya tacá-ni lugar, nájnúhun 
jíté núu iin xico asin. 19 Te cúu yó 
nájnúhun tin súje jeē jeén asin nuú 
Yaa Dios sáha Cristo. Te nájnúhun 
jeé jinú xico un núü ñáyuu cácu 
ánuá jiín núü ñáyuu jnahnú ndetu. 
16Nuü ñáyuu jnahnú ndetú chi cúu 
yó nájnúhun iin xicó jee cúü i sáha, 
te nuü ñáyuu cácu ánuá chi cúu yó 
nájnúhun ¿in xico váha jeé cótecu i 
sáha. Te ni łn yó ma cánda yó sáha 
yó jniñu yáha, te núu ma chindéé 
ñáhán yá yohó. 1 Te ruhú jijnáhan 
ri, tu cásáha ri nájnúhun cásáha 
cuehe tée jeē cánducú de nihin de 
xúhun síqui jnúhun Yaá Dios. Chi 
sa cánacani ndaa ri jnúhun ya, chi 
máá Yaā Dios ni tají rúhū, te máá 
yá jiní jeē cánacani ndaā ri siquř jeē 
cácandíje ri Cristo. 


Jnühun siquz contrato jeé 

Te jeē cácahān ri súcuan, ¿te á 

cájeni ni ro jeé cánducú tucu 
ri cahān rī jeē váha ga tēe cácuu 
ri, chí naún? ¿Te chí jíni ñúhún jée 
steén rī carta recomendación nuŭ 

rō, chí jéé cacán ri cuaha ró núü ri 
jijnáhan ri, nájnühun cásáha sava i? 
2Tuú chi máá-ni ró cácuu nájnúhun 
iin carta recomendación ri. Te jeé 
ñúhun ni ri jeē ní cacandíje váha 
ró ni sáha ri, suu cúu nájnúhun jeé 
yosó jnúhun carta un ini anuá ri. 
Te ndihi ñayuu chi nájnúhun cáhu 
i, cúu jee jiní i ndese ni nasáma ró. 
3Chi máá ró cácuu nájnúhun iin 
carta jee ní tee Cristo te cáscáca 
ri. Te nasúu jíín tinta ni tee ya, chi 
sa suhva jíín Espíritu Yaa Dios, 
Yaa técu. Te nasúu núu tabla yuú 
nájnúhun ni tee ya ley ya, chi sa 
suhva nuú anuá ñayuu ni tee ya. 

4Te cácahan ri súcuan, chi 
cácucáhnu ni ri Yaá Dios siqui jeē 
ni sáha Cristo. $ Te nasúu jéé cájeni 
ni ri jee cúu canda máá rí sáha ri 
jniñu ún. Chi sa suhva máá Yaa 
Dios sáha jeé cuu squícu ri. S Te máá 
yá ni sáha jeé cuu cuajníñu váha ri 
siquí contrato jeé yá. Te contrato 
yáha tu cáhán jeé squícu yó ley jeé 
ní tee jíín letra, chi sa suhva jeé 
caca yó jíín vida jeé, suu jee ni jéhe 
Espíritu ya. Chi contrato ley jeé 
yosó jíín letra, jnahnú ndetú ñayuu 
sáha. Te jeé sáha máá Espíritu cúu 
jeé cótecu yo nií cáni. 

7Te ley jenahán jee ni jéhe ya nuú 
Moisés, ni yosó letra nuú tabla yuu. 
Te yohyo ni cujéhnu, te ni ndindeé 
ndasí ni sáha, te nde Moisés ndíi 
nuü de ni sáha. Te tu ní cúu coto 
váha ñayuu Israel nuú de ni sáha. 
Te vesú súcuan te cuéé-ni cuéé-ni 
ni ndahva jee ndíndee núü de. Te 
núu súcuan ni cujéhnu ndasí ley jeé 
sáha jeé cuu ñayuu te jnahnú ndetú 
i, $te sa víhyá ga cujéhnu ndasí gá 
jnúhun cotecu yo jeé jéhe Espíritu 

nuú yo. ?Chi núu yohyo ni cujéhnu 
ley un jéé jnahnú ndetú ñayuu sáha, 
te sa víhyá ga cujéhnu jnúhun jeé 
ndáhva Yaá Dios cuéchi yó. 1Chi 
ley un jée ní cujéhnu nde saá, tuá 
cujéhnu cuiti, siquí jee cujéhnu 
ndasí gá jnúhun Espíritu jee iyó 
vijna. Te núu súcuan ni cujéhnu 
ley jee ni íyo jecu-ni tiempo, te sa 
cujéhnu ndasí gá jnúhun jeé coo níf 
cáni. 

12Te jeé súcuan cáñuhun ni ri, jeé 
yúcuan cáhiyo téyí ni rí nácani ri 
jnúhun yáha. 13Chi tu cásáha ri 
nájnúhun ni sáha Moisés jee ní jesi 
de ¿in sahma nuu de, návaha tú 
coto ñayuu Israel ndese cuandahva 
jeé ní ndindée núü de. 14Te ñayuu 
ún tu ní cájeciihun ni i. Te nde 
vijna núu cácahu ñayuu Israel 
tutu contrato ley jenahán, suni tu 
cájectihun ni i, chi nájnúhun jési 
sahma un núü jeé níjnuní i, te tu 
cújiyo cuiti. Chi nde jee candíje i 
Cristo, yúcuán na te cujiyo. 15 Te 
suni súcuan nde vijna núu cácahu i 
tutu ley Moisés, te nájnúhun jee jési 
tin sahma nui jeé níjnūní i. 16Te jeé 
násama ini tin ñayuu quivi i nuü 
maá Jítoho yó Cristo, yiicuán na te 
cújiyo-ni jeé jési ún. 17 Chi Jitoho 
yo cúu máá Espíritu. Te nuú íne 
Espíritu maá Jítoho yo, yücuan cúu 
nuü iyó libre ñayuu jee tuá yíhi i 
chiji ley jenahán. 18 Te jeé yúcuan 
máá yó jijnáhan yó, tuá jési nuú jee 
níjnúní yo. Chi cácuu yó nájnúhun 
espejo jeé jéhe nduva, cúu jeé cájica 
ndaá yō te suu stéén ndese yohyo 
luu cújéhnu máá Jítoho yo. Te 
máá yó taca quívi cuanasáma yó 
cuanduu luu ga anuá yó nájnúhun 
cáa máá yá. Chi máá Jítoho yo jeé 

cúu ya Espíritu, súcuan sáha ya jiín 
yó. 

Núu súcuan te tu ndínuu ni 

ri cánacani ri jnühun ya. Chi 
siquí jee ní cundáhú ni yá ruhü 
jijnáhan ri te ni jehe ya jniñu yáha 
nuü ri. ?Te tu cásáha ri jniñu néé 
jéé cúcanu yo sáha, ni tu cájica cuu 
ri jiín jnúhun ndíchí stáhú, ni tu 
cásama ri jnúhun Yaā Dios. Chi sa 


suhva cácahán ri máni jnúhun ndaa. 


Te súcuan te cuu cuni taca ñáyuu 
ini anuá i jee cácahan ndaa ri jíto 
jínúü Yaa Dios. ¿Te núu íyó ñáyuu 
tu jécthun ni jnúhun jnama ya 
yohó jéé cánacani ri, te súcuan cúu 
nuü máni máá ñáyuu jnahnú ndetú. 
4Te jeé tu cácandije i, te máá jéxeén 
jeé ndácu jniñu ini ñayivi yáha, ní 
jesi nuü jeé níjnúní i, návaha ma 
ndíndee jnúhun Cristo ini anuá i, 
te ma cúni i jeë yóhyo luu cújéhnu 
Cristo, Yaa jee ínuú cáa jiín Yaa 
Dios. 5Te jeé cánacani ri jnúhun, 

te nasúu jnúhun máá rí, chi sa 
suhva jnúhun Jitoho yó Jesucristo 
cánacani ri. Te máá rí chi cácuu 

ri mozo-ni nuü ro jijnáhan ró jée 
siquí jeē maní ri jiín Jesús. Chi ná 
ni sáha Yaá Dios ñayiví te ni cahán 
yá jeé na cúndijin nuú née. Te suni 
súcuan ni sáha ya jeé ní cundijin 
nuú anuá yo jeē cájecuhun ni yo 
siquí Jesucristo, ndese ndíndée núü 
ya, cúu jeē yohyo luu cújéhnu ya 
nájnúhun cúu Yaā Dios. 


Jee cándiquin yo jnúhun 
cácandije yó yá 
7Te taca jnúhun yáha jeë yóhyo 
luu cújéhnu, chi nájnúhun jee 
ñúhun ini iin quísi ñuhun. Chi 
cácuu yó nájnúhun quisi ñuhun, 

chi tú na fuerza yo. Te jeé yúcuan 
cájini váha ri jeē maá Yaá Dios cúu 
jes jéhe poder siquí jnúhun yáha jeé 
yóhyo luu cújéhnu, te nasúu fuerza 
maá rí cúu. *Te jeé yúcuan, vesú 
taca lado cájito ri ¡núndóho, te tu 
sáha jee ma ndúsit gå ni ri. Te vesú 
cácucuihyá ni ri siquí jnúndóho, te 
cáñuhun ni rí jeé quee vaha jniñu ri. 
9Te vesú cájito xeén ñayuu ruhú, te 
máá yá tu stóo ya ruhü jijnáhan ri. 
Te vesú cánducú i snáa i ruhú jiín 
jniñu sáha ri, te ma cúu. Te ndé- 
ni cúu nuü cuángoo ri, te nájnúhun 
ni ndoho Jesús jeé ni jíhi ya, suni 
súcuan cándoho ri jeé jé yajni cuu 
ri, návaha suni cuu stéén ri fuerza 
Jesús jee técu ya ini yiqui cúñu rl. 
11 Chi jeé niní cátecu ri, te taca quívi 
je yajni cahni ñayuu ruhú jeé siquí 
Jesús. Te súcuan te cájito ñayuu 
jee técu Jesús ini yiqui cúñu rl jee 
cúú. 12 Núu súcuan te ruhü jijnáhan 
ri, níní cúu jeē jé yajni cuu ri sigus 
jnúhun ya, te yúcuan sáha jeé 
cotecu maá ró nií cáni jijnáhan ró. 

13Te yósó núú tútu il: Ni candíje ri 
te jeé yúcuan ní cahán ri, achí. Te 
suni jeē cácandíje máá rí cúu jeē 
cánacani ri jnūhun ya. 14Chi cájini 
rī jeē maá Yaā jeē ní nastécu Jitoho 
yo Jesús, suni súcuan nastécu ya 
ruhu, te sáha ya jeē iin cáhnu ni 
cuiñi ndihi yó núü ya. 15Chi taca 
jnúndóho yáha cándoho ri návaha 
coo vaha ró jíjnáhan ró. Te súcuan 
te cayá cuehe gå ñayuu jeé sáha ya 
jee váha i. Yúcuán na te suni yohyo 
cuehé i nacuatáhú i nuú Yaa Dios, 
te cujéhnu ga yá sáha. 

16 Jeë yúcuan cúu jeé tu ndínuu 
ni rí, te vesú cuandihi fuerza 
yiqui cúñu ri, te sa suhva cuanduu 

fuerza gå anuá ri taca guív:. 1/Chi 
jnúndóho jeé ndóho yó ñayivi 
yáha, tú-ni xeen cúu, te yachi yáha. 
Te sáha jeé nihín yō iin tahú jeé 
cujéhnu yó níí cáni jeé cáa ndasí gá 
vësú jnúndóho ún. 1 Te tu táñúhún 
yó nuú taca jnúndóho jíto yó núü 
vijna, chi sa suhva táñúhún yó nuú 
taca jéē váha jeé tu jíto yó núú 
vijna. Chi taca jée jíto yó núu vijna, 
chi yachi ndihi, te taca jéé tu jíto 
yó núú, chi coo níí cáni. 

Chi yiqui cúñu yo jee ndeé yó 

ñáyivi yáha, cúu nájnúhun iin 
vehe jeé náa. Te cájini yó jee núu 
na náa, te cuaha Yaā Dios tin yiqui 
cúñu jeé, te suu cúu nájnúhun tin 
vehe jeé coo níf cáni ichi ándiví. 
Te nasúú iin vehe jeé sáha ñayuu 
cúu, chi jeé sáha Yaá Dios cúu. ?Te 
níní jée ndeé yó vehe yáha jeé cúu 
yiqui cúñu yo, te cájitū ni yo sáha, 
chi yohyo cúní yo jee núciihun yó 
yiqui cúñu jeé yó nde andiví. 3Chi 
jeé núcühun yó un, te ma cóo máá 
na anuá yō jeé náa yiqui cúñu yó 
yáha. *Chi níní jéé iyó gá yo ini 
vehe yiqui cúñu yo yáha, te jítú ni 
yo te cúcuihyá ni yo. Te nasúu jéé 
cuní yo jee stóo yó yiqui cúñu yo te 
coo máá-ni ánuá yo. Chi sa suhva 
cúní yó nucúhun yó jée jeé, návaha 
ndahva yiqui cúñu yo jeé náa, te 
coo máá jéē cótecu nií cáni. "Te Yaá 
Dios cúu jeé ni sáha ya jee súcuan 
coo yó. Te ni jehe ya Espíritu ya jee 
cóndee ini anuá yo, te sáha Espíritu 
jet iyó ndáa ni yo jee cuáha Yaá 
Dios tahü yo. 

6 Núu súcuan te níní cúu jeé 
cácucáhnu ni ri. Chi cájini ri jeē 
niní ndéé gá ri chiji yiqui cúñu 
yáha, te jícá cúu ri jiín núu ndeé 

máá Jítoho yo. "Chi vijna chi 
cácandíije ri jee iyó yá jiín rí, vesú 
ná tu coto ri nuú ya. $Te cácucáhnu 
ni ri, chi sáha ri cuenta jeē váha ga 
núu na quénda ri chiji yiqui cúñu 
yáha te quihin ri condee ri jiín 

máá Jítoho yo. 9Jee yúcuan cúu jeé 
cánducú ndéyí rí sáha ri jeé cusit ni 
ya jiín rí, vesú núu ndéé gá ri yiqui 
cúñu ri chí vesú núu condee ri jiín 
yá. "Chi cánuú jée ndihi yó cuiñi 
yuhu mesa Cristo jeé sándaa yá 
jniñu yó. Te ná iin ná iin yó níhin 
yO siquí ndese ni casáha yó, á jéē 
váha chí jée neé, ná ni condee yó 
chui yiqui cúñu yo. 


Siquí jeë ndívicoo yó núu 
jnúhun mani Yaá Dios jiín yó 

11 Núu súcuan te cándiso iyo ri 
nuú maá Jítoho yo, te jeë yúcuan 
ndúcú ndéyí rí scandíje ri ñayuu. Te 
jíní Yaá Dios jeé cáhiyo ndaa ri, te 
ñúhun ni ri jeé suni súcuan cájini 
maá ró. 12Te nasúu jéé cánducú tucu 
ri cahán ri jeē váha ga tēe cácuu 
ri, chi sa suhva cástúhun rí jee cuu 
cusit ni rō jeé siquí ri jijnáhan ri. 
Te súcuan te cuu stíó cuíñí rð nuü 
ñáyuu jee cutéyí i siquí ndese cáa 
ñayuu, te tu sáha i cuenta ndese 
cáa ini anuá ñayuu. 13 Te va sanaa 
te cájeni ni ro jeé tée loco cácuu ri 
jeé cácahán ri súcuan. Te siqui jeé 
cándihvt ni ri jehé Yaā Dios cúu. Te 
tuú chi cáhiyo váha xini ri, te jeé 
yúcuan cájejniñu ri jee quéndoo 
vaha ró. 14Chi siquí jeē ní cundáhú 
ni Cristo ruhú jijnáhan ri cúu jeé 
cánuú nacani ri jnúhun ya. Chi 
cájini váha ri jee ni jíhi mañúhún-ni 
ya jeé siquí ndihi yó, te jee yúcuan 
nájnahun ni jihi ndihi yó jíín yá. 

15Chi ni jihi ya jeē siquí ndihi yó 
návaha taca yó jéé técu, ma cótecu 
ga yo jee sáha yó jée cuní maá yó, 
chi sa suhva jee cuní maá yá jee ni 
jíhi ya te ni natecu ya jeé siquí yo. 
16 Jeg yúcuan tuá casáha ri cuenta 
ndese-ni cándaa ñayuu, nájnúhun 
cásáha ñayuu ñayiví. Te vesú súcuan 
ni casáha ri cuenta siquí Cristo nde 
saá, jeē tin tee-ni cúu ya, te vijna chi 
cájini ri jeē cúu ya Sehe Yaā Dios. 
17Chi núu iin ñayuu yíhi i ndaha 
Cristo, te je ni ndujeé i. Te táca 
modo neé ní nevaha i, je ni yaha 
cuahan, te vijna je ni ndujeé ndihi. 
18 Te Yaa Dios cúu jeé sáha ndihi 

jeé yáha, chi jíín Cristo ni sáha 
ya jeē ní ndívicoo yó núü jnúhun 
mani ya jiín yó. Te ni tejníñu ya 
ruhu jeé cánacani ri jnúhun jeé 
ndivicoo ñayuu nuú jnúhun mani 
yá jiín i. 19Chi jíín Cristo te ni 
sáha Yaá Dios jes ñáyuu ñaytvi 
ndívicoo i nuü jnúhun mani yá 
jiín i. Te tu ndácunehen ya cuéchi 
ni casáha ñayuu. Te ni tejníñu ya 
ruhú jeé cánacani ri jnúhun yáha 
ndese ndivicoo i nuü jnúhun mani 
yá jiín i. 22Núu súcuan te cácuu ri 
tée cájica jniñu máá Cristo. Te jeé 
cahán ri, te nájnúhun jee maá Yaā 
Dios cahán ndahú yá jiín ró. Núu 
súcuan te cácahan ndahú rí jiín ró 
jeé cahán Cristo, jeé na ndívicoo ró 
núü jnúhun mani Yaá Dios jiín ró. 
21Te Cristo, vesú tú ni tin cuechi ya, 
te ni sáha Yaá Dios jeé ní nucondee 
cuéchi yó síqui yá. Te súcuan te 
yóhó jée yíhi ndaha Cristo, ni 
nucondee siqui yó jeé iyó ndáā yo 
nájnúhun íyó ndáa Yaá Dios. 

Núu súcuan te siquí jee cácuu 

ri tee cásájniñu jíín yá, te 

cácahán ndahú rí jiín ró jee ma 
stóo uun ró jnúhun jeé ni sáha Yaá 
Dios jeé váha róhó. ?Chi áchí yá 
nui tútu il: 

Máá tiempo cuní maá rí te cuni 
soho rí jnúhun cáhán ndahú 
ró jiín rí. 

Te máá tiempo jnáma ri ñayuu, 
te jnama ri rohó. 

Achí yá. Te vijna-ni cúu máá tiempo 
jee cuní ya, chi vijna-ni cúu tiempo 
ni quiji Yaā jnáma yóhó. 

3Te cánducú rí jeé ma sáha ri ni 
tin jniñu jeé casi jeē candíje ñayuu, 
návaha ma cahán i siqui jníñu 
ndíso ri. *Chi sa suhva cánducú 
rí jeë ndihi jeé sáha ri, steén jee 
cácuu ri tee cájejníñu nuú Yaa Dios. 
Jee yúcuan cájendeyí ni ri jiín jéē 
ndóho ri jnúndóho, jíín jéée cúmani 
nuú ri, jiín jéē yií sáha jíín rí. 5Chi 
ni iyo tijni jínu jeē ní cacani i ruhú, 
jeē ní cachune i ruhú vecáa, jee ní 
candonda i siqui ri, jee ní casájniñu 
nihin ri, jeē ní cajehni ri mahna 
máá rí, jeē ní cahiyo ndite ni rí. 
êTe suni cánducú rí jeé cuajnúhún 
i ruhú siquí jeé ndoo cájica ri, te 
cájectúhun váha ni ri jnúhun ndaa, 
te cáhiyo paciencia ni ri, te vaha 
ni ri, te ndéé Espíritu Santo ini ri, 
te cácundáhú ndije ni ri jnáhan 
ri. “Te cánacani ndaa ri jnúhun, te 
poder Yaā Dios íne jíín rí. Te jíín 
jnúhun ndaá cándahva ri tacá jniñu 
néé, chi nájnúhun jeé cájejnáhan 
ri siquí. Chi nájnúhun jee ndónda 
un síqui ri te ndónda ri siqui. 8lyó 
jínu yíñúhún ñáyuu jiín rí, te íyó 
jínu tuú. Iyó jínu jéjnúhún i ruhú, 
te íyó jínu cácahan i siqui ri. Iyó 
jínu cácahan i jeé tée stáhú cácuu 
ri, te íyó jínu cácahan i jeē tée 

ndaá cácuu ri. yó jínu cásáha i 
nájnühun jee tu jíní i ruhú jijnáhan 
ri, te íyó jínu jeé jiní váha i ruhū. 
Iyó jínu jeé cuní ñayuu cahni i 
ruhú, te cátecu nahín rí. Te vesú 
cástóho i ruhu, te tu cájihi rí sáha. 
10 Te vesú iyó jéé cácucuihyá ni 

ri, te níní cácusit ni ri. Te vesú tée 
ndáhú cácuu ri, te sácúcá rí cuehé 
ñayuu jiín jnúhun ya. Te vesú tú 
na vé cánevaha ri, te jíín máá yá te 
ndihi-ni cúu jeé cánevaha ri. 

11 Hermano ñuu Corinto, súcuan 
cúu jeé cácahan cají rí jiín ró 
jijnáhan ró, chi siquí jeē maní ri jiín 
ró, jee yúcuan cáchí ndihi ri ndese 
cándoho ri. 12Máá rí jijnáhan ri 
cácahan cají rí siquł jee maní ndasí 
rí jiín ró, te máá ró jijnáhan ró 
sanaa te tu súcuan cúu. 9 Nájnúhun 
cáhán tatá jiín séhe, súcuan cáhán 
ndahú rí jiín ró jeē nájnúhun íyó 
máni ri jiín ró, súcuan na cóo mani 
tucu ró jíín rí. 


Siqui jeē cúu yó templo Yaā Dios 

14Ma quívi nduu ro jiín jniñu néé 
cásáha ñayuu tu cácandíje, chi ma 
cúu coo inuú ró jíín i. ¿Chi ndese cuu 
quijnáhan jniñu cásáha ñayuu ndaá 
jiín jniñu cásáha ñayuu tú ndaa? ¿Te 
ndese cuu coyticú inuú ñáyuu cájica 
jíín luz ya jiín ñáyuu cájica nájnúhun 
nuú née? 1 ¿Ndese cuu coo inuú ni 
Cristo jiín Satanás? ¿Te ndese cuu 
cuiñi cáhnu ñayuu cácandije jíín 
ñáyuu tu cácandije? 18 ëTe ndese cuu 
quijnáhan templo Yaá Dios jiín ídolo? 
Chi máá ró cácuu templo Yaa Dios, 
Yaa técu, chi ndéé yá ini anuá ro, 
nájnúhun ni cahán ya: 

Condee ri ini i te caca cuu ri 
mehñú i, 

te cuu ri Yaá Dios maá i, 
te cuu i ñayuu maá rí. 
17Te jeé yúcuan ní cahán ga ya: 
Ma quívi nduu ro jiín jniñu néé 
cásáha i, 
te cusíin ró jijnáhan ró, áchí 
Jítoho yo. 
Te ma jníi ró taca jée tú ndaa. 
Yücuán na te naquihin ri rohó, 
18 te cuu ri Tatá ró jijnáhan ró, 
te cuu ró séhe yií rí jiín séhe 
síhí rí, 
áchí Jítoho yo, Yaa jníi ndihi 
poder. 
Achí tutu. 
Núu súcuan, ñáni máni, 
cánevaha yó táca jnúhun yáha 
jée ni jéjnúhun ya. Jeé yúcuan na 
sándoo yó máá yó taca jée sajnéhén 
yiqui cúñu yo jiín ánuá yo. Te na 
cónso lyo yó núü Yaá Dios, te coo 
ndoo coo ii yó nui ya jiín ndihi 
jniñu cúní ya. 


Jeé ní canacani ni ñayuu 
Corinto siqu# cuéchi i 

2Coo mani ro jiín rí jijnáhan ró 
víl. Chi tu ní sáha ri falta nuü ní iin 
ró, te tu ní stívi rí anuá ni tin ró, te 
ni iin ró tu ní stáhú rí. *Te nasúu 
jée nducú rí cahán ri nuú ro cúu 
jeé cahán ri súcuan, chi je ni cahán 
ri jee yóhyo mani ri jiín ró. Te níní 
ñúhun ni ri rohó, vēsú cuu yo chí 
cotecu yo. “Te cúcáhnu ndasí ni ri 
rohó jíjnáhan ró, te cúsit teyí ni ri 
jee siquí ro. Te vesú cájito ri taca 
jnúndóho yáha, te íyó ndeyí ni rí te 
cúsit ndasí ni ri jee siquí ro. 

5Ná ni jengoo ri Macedonia te 
tu ní íyo nayúú ni anuá ri, chi sa 
suhva yií ní iyo jnúndóho jíín rí 
taca lado. Chi ni īyo jeē ní castáhán 

jnáhan jíín rí, te ni cayühu rí sanaa 
te caca yátá ñáyuu cácandíije. Te 
Yaá Dios jeé sáha jee ndúndeyí ni 
ñayuu cácucuihyá ni, ni sáha ya 
jeē ní candundeyí ni ri, chi ni quiji 
Tito ni sáha ya. "Te ni candusif ni 
ri, nasúu máá tin-ni siqui jeē ní 
quiji de, chi suni jee ní ndundeyí ni 
de ni casáha ró. Chi ni castúhún 
de jeé cáñuhun ni ro coto tucu ró 
rúhi, jíín jée cácucuihyá ni ro jeé 
siquí cuéchi ró, jíín jée cánacani ni 
rð jehe ri. Te jee yúcuan ní cusit gå 
ni ri. 

8Te carta jeé ní tají rí nuú ro, 
vesú ni sáha jeē ní cacucuíhyá ni 
rō, te tuá nácani cuíhyá ni ri jeé ni 
sáha súcuan. Chi vēsú ni cucuíhyá 
ni ri saá, te vijna te tuá, chi jíní ri 
jeé jecu-ni quiví ni cacucuíhyá ni rō 
ni sáha. Te vijna te cúsit ni ri, te 
nasúu síquí maá jée ní cacucuíhyá 
ni ro. Chi cúsit ni ri jeē ní jejníñu 
jeē ní cacucuíhyá ni ro, chi ni 
sáha jeé ní canacani ni rō siqui 
cuéchi ró. Chi ni cacucuíhyá ni ro 
nájnúhun cúní maá Yaa Dios, te 
nasúu jéé ni sáhuhi ri rohó. 1 Chi 
núu cúcuíhyá ni yo nájnúhun cúní 
Yaá Dios, te suu sáha jee nácani ni 
yO siqui cuéchi yó te jnama ya yohó, 
te ma cóo ga jeé nácani cuíhyá ni 
yo. Te jeé cácucuihyá ni ñayuu tu 
cácandíije, tu jéjniñu jee nácani 
ni i, chi sa jnahnú ndetú i. Te ni 
cacucuíhyá ni rō nájnúhun cúní Yaa 
Dios, te vijna te cájito ró náa váha 
nijejníñu. Chi ni canacani ndasí 
ni rō ni sáha, te ni canducú ró jeé 
quéndoo ndaa ro, te ni cacuxeén 
rō nuú tée ni sáha cuechi, te ni 
cayúhu ró jee ní castívi ró núü 
yá. Yücuán na te yðhyo ni cacuni 

rð coto tucu ró núü ri, te yohyo ni 
candihvi ni ro ni cacuxeen ro nuü 
tée ni sáha cuechi ún. Te súcuan 
ni castéén ro jee tú cuechi ró, chi 
tu ní cájejnúhún ró cuechi ni sáha 
tee ún. 12Te jee ní tee ri carta un, 
nasüu máá-ni jee cúxeen ri nuü tée 
ni sáha cuechi ún, ni nasüu máá-ni 
jee cahán ri jehe tee ni ndoho ni 
sáha de. Chi sa suhva ni tee ri 
návaha nucuhun ni ro ndese yohyo 
ni canacani ni ro jehe ri jíto jínúu 
Yaā Dios. "3 Jeë yúcuan ní candusif 
ni ri jee siquí ro. 

Te víhyá ga ni cacusit ni ri jeē ní 
jini rí jee cúsiz ni Tito, chi ni nduu 
nayúú ini de ni casáha ró. 14Chi je 
ni cahán ri jiín de jeé cúsit ni rí jeé 
váha ñayuu cácuu ró, te vijna te tu 
ní guéndoo ri jnúhun canu jeé siquí 
rð. Chi nájnúhun ni cajini ro jee iyó 
ndáa taca jnúhun ni cacahán ri jiín 
ró, suni súcuan ni cundaá jnúhun 
ni cacahán ri jiín Tito jeé cúsit ni rí 
sigui rð jeë váha cásquicu ró. 1 Te 
víhyá gå mani de jíín ró vijna jeë 
ñúhun ni de jee váha ni cajetáhú ró 
jeé cahán de, te ni cahiyo yíñúhún 
ró ni candiso iyo ró núú de. 16 Núu 
súcuan te cúsit ni ri siquí jee 
cucáhnu ndasí ni ri rohó jíjnáhan 
ró. 


Jeé na cúsi: ni i socō i cuehé 
Hermano, vijna te suni 
cácuni ri castúhun rí nuü 

rð jijnáhan ró ndese cuehé jee 
váha ni sáha Yaá Dios jiín ñáyuu 
cácandíije cáyücú Macedonia. ?Chi 
vesú yohyo ni jito ndee jnúndóho 
i, te suni yohyo ni cacus# ni i jíín 
jnúhun ya. Te vesú ñayuu ndahú 
ndasí cácuu i, te yohyo vaha ni 


2 CORINTIOS 8 


cajequin i cuehe xühun jée cúu 
fiayuu ndahú cácandíje. 3 Chi cúu 

ri testigo jeē ní cacusit ni maá i 

ni cajëhe i ndésaa ni canda i, te 
nde vihyá ga ni cajéhe i. 4Chi ni 
cacahán ndahú ndasí i jíín rí jeē na 
cuáha ri jnúhun chindéé ñáhán i 
jíín yó cuaha i xúhún cuu hermano 
cándoho ndáhú. 5Te víhyá ga ni 
casáha i vesú jee ní cajeni ni ri, 

chi xihna gå ni casoco i máá i nuú 
Jítoho yo, te sáá te ni cajehe i máá 
i sáha i taca jéé cácuni rí, ndihi 
ndese nújnahan ni Yaá Dios. Te jeé 
súcuan ni casáha ñayuu Macedonia, 
te ni castíhví ni ri Tito jee na jéé 
tucu de nuü maá ró, sáha de jeë 
jinu jniñu jeé ni squéjéé de jíín ró 
jeé suni caquin rð cuehé xúhún cuu 
ñayuu ndahú. "Chi máá ró yohyo 
vaha cásáha ró táca-ni, chi vaha 
cácandije ró, vaha cánacani ró 
jnúhun, váha cájecúhun ni ro, váha 
cándihvi ni ro, vaha mani ro jiín 

rí jijnáhan ri. Núu súcuan te suni 
cánuú sáha vaha ró jniñu yáha jée 
cuáha ró jée cúu ñayuu ndahú. 

8 Te nasúu jéé cuní ri ndacu ri 
jniñu nuü ro, chi sa cástúhun rí nuú 
rð ndese yohyo cácusit ni sava ga 
ñayuu jéhe i xúhún, te súcuan te 
cuni ri jeē suni máá ró cácundáhú 
ndije ni ro flayuu ndahú. ?Chi je 
cájini ro ndese yohyo váha ni Jitoho 
yO Jesucristo jiín yó. Chi sigu: jeé 
ní cundáhú ni ya rohó te ni nasáha 
ndáhú yá maá yá, vesú cucá ndasí 
yá nde andiví núú. Te súcuan ni 
sáha ya jee cácucúcá ró ndihi jeé 
ndíso jnúhun ya, siquí jee ní nasáha 
ndáhú yá maá yá. 

10 Te jeë váha máá ró cúu jeé 
na cáchi ri ndese jéni ni ri siquií 

jníñu yáha. Vaha ni caquejéé ró 
nde jendujin, chi nasúu máá-ni 

jeē ní cajequin ro xúhún, chi 

suni yohyo ni cacusit ni ro sáha 

ró. T1Núu súcuan te vijna te sínu 
ró. Te nájnúhun ni cacusit ni rō ni 
caquejéé ró jiín, suni súcuan na 
cúsi¿ ni rō sínu ró, chi cuaha ró núu 
ndese cánevaha ró. 12Chi núu cúsit 
ni yó cuáha yó, te jétáhú yá núu 
ndese névaha yó, chi tu jícán ya jee 
cuáha yó jée tu névaha yó. 

15 Te nasúu jée cahán ri jeē cáhni 
ndahú ró máá ró jeé cáa ga nihin i 
vesú jee ndóo nuú maá ró. 1*Chi sa 
suhva jeé ¿in cúhva-ni conevaha ró 
jíín i. Chi cánevaha cuehe ro vijna, 
te cuu cuáha ró jéē cúmani nuú 
i. Yíicuán na te núu ndé iin quivi 
coneváha i, te suni cuu cuaha i te 
núu ni cuman! nuú ro. Te súcuan te 
iin cúhva-ni conevaha ró jíjnáhan 
ró, 'Snájnúhun cáhán tutu ii siquí 
ñáyuu jee ní canastútú maná nde 
jenahán: Tée jeé ní nastútú cuéhe, 
tu ní ndóo ga nuú de. Te tée jee ní 
nastútú jecu-ni, suni tu ní cúmani 
nuú de. Achí tutu. 


Jnúhun Tito jiín úü ga jnáhan de 

16Te na cútahú ri nuú Yaā Dios 
jeé ni sáha ya jee ndihví ni Tito 
jehé ro nájnúhun cándihví ni maá 
rí. Chi ni jetáhú de jeé ní cacahán 
ri jiín de jeé jeé de nuú ro. Te siqut 
jeé ndihví ni de jehé ro, jee yúcuan 
cuájeé de, chi súcuan cúu ni maá 
de. 

18Te suni cátají rí iin hermano 
cuajeé jiín Tito nuú ro. Te taca 
grupo ñayuu cácandije cájejnúhún 
i tee un jée váha jéjniñu de siquí 
jnúhun jeé jnáma ya yohó. 1*Te taca 

grupo flayuu cácandfje suni ni catee 
i jniñu siquí de jeé cáca de jíín 
rí chindéé ñáhán de quindéca de 
xühun jíín rí jee ní cajehe ñayuu. Te 
jniñu yáha cásáha ri návaha cahán 
ñayuu jee yóhyo váha Yaa cúu máá 
Jítoho yo, chi cuni i ndese yohyo 
cácusit ni rð cásocó rð xúhún. 2 Te 
quingoo ndindúú rí návaha ni tin 
ñayuu ma tée i cuéchi siquí ri siqui 
xúhun cásoco ñayuu. 21 Chi ndúcú 
rí jeé squícu ndaa ri tacá jniñu, 
nasúu máá iin-ni nuú Yaá Dios, chi 
suni nuü ñáyuu. 

22Te suni cátají rí inga hermano 
yO cuajeé de jíín ndindúú tée yáha. 
Te tijni jínu ni steén de jeé yóhyo 
cúsii ni de ndíhví ni de tācá jniñu. 
Te vijna chi ndíhví gá ni de jehé 
ro, chi cúcáhnu ndasí ni de jeé 
cásquicu ró. 23 Te núu cácajnúhún 
ñayuu siquí Tito, te achi ro jee cúu 
de tee chindéé ñáhán jéjniñu jíín 
rí nuü rō siquí jnúhun ya. Te uŭ 
ga hermano yo yáha, achi ro jee 
cácuu de tee jee ní catejníñu ñayuu 
cácandíije, te cáhiyo yíñúhún de 
nuú Cristo. 2ÁNúu súcuan te stéén 
rð nuú de jee cáhiyo mani ndije ró 
jíín de, návaha na cúni táca grupo 
ñayuu cácandíje. Te súcuan cuni i 
jeé tu ní cácusit cahá ni ri siqui ro. 


Siquí jeé cájequin i xúhún 
cuu tacá hermano 

Te vijna te tuá jíni ñúhún 

tee ri nuú rō siquí xúhun 
jeé cájequin rō cuu tácá hermano 
cándoho ndáhú. ?Chi je jíní ri jeé 
cánujnahan ni ro cuáha ró. Te jeé 
yúcuan máni cúsit ni ri cahán rí 
jiín ñáyuu Macedonia jee rohó 
ñáyuu Acaya, je ni casátúhva 

ró xúhun ndé jendujin. Te jeé 
súcuan ni cacusir ni maá ró, te jeē 
yúcuan cuehé ñayuu Macedonia ni 
cacondihvr ni i ni cajéhe máá i. 3Te 
tájí rí ndinúní hermano yáha cuájeé 
maá de nuü ro xihna gå, návaha jeé 
jinú maá rí te ma quéndoo néé rí 
siquí jnúhun ni cahán ri jee squícu 
váha ró jíín jniñu ún. Chi coo túhva 
ndije ró jíín xúhun nájnúhun ni 
cahán ri jiín i. *Chi sanaa te jecoo 
jecu tēe Macedonia jiín rí, te núu 
cuni de jeé tu cáhiyo túhva ró, te 
coo jnúhun canu nuí rí, te suni nuú 
maá ró jijnáhan ró, chi ni cahán teyí 
rí jeé cáhiyo túhva ndije ró. $ Jeë 
yúcuan ní jeni ni ri jeē cánuú cahán 
ri jiín táca hermano yáha jecoo de 
xihna ga, te sáá te jinú ri, návaha 
stíhví ni de róhó jée yáchi na cóo 
túhva xúhun jée ní cacahán ro jeé 
cuáha ró. Te súcuan te coo túhva 
siqui jeē váha ni ro, te nasúu jée 
safuerza ri rohó. 

6 Cocuhun ni ro jnúhun yáha, jeé 
núu jecu-ni cuáha ró te suni jecu-ni 
nanihin ro: Chi tee jee tihlí-ni táji, 
suni tíhlí-ni nastútú. Te tee jee táji 
cuehé, suni cuehé nastútú. Achí 
tutu. “Tacá tin tin ró cuáha ró 
ndésaa ni tee ni rð. Ma cúxii ni rð 
cuáha ró, chi nasúu fuerza cúu. Chi 
Yaa Dios mani ya jiín ñáyuu jee 
cúsir ni cuáha. Te máá Yaa Dios 
cuu sáha ya jeē nducuehé ndinuú 
jeē váha cuu ró jíjnáhan ró, návaha 
níní conevaha ró ndihi tacá jeë 
jíni ñúhún ró, te coo sobra ga jee 
cuáha ró jée cúu tacá jniñu váha. 
9Chi súcuan cáhán tutu ii siquí taca 
ñáyuu jéhe: 

Ni scáa i ni jëhe i nuú ñáyuu 
ndahú. 

Te tacá jniñu váha sáha i, chi 
guendoo níf cáni. 

Achí tutu. Te Yaa Dios jéhe ya 
tata nuú tee táji, te nihin de staā 
jee cáji de. Te suni súcuan cuáha 
ya ndinuú jee váha cuu ró, te sáha 
ya jeé cáya te nducuehé jniñu váha 
cásáha ró. “Súcuan cucúcá ró jiín 
táca-ni, návaha cuu cuáha cuehē ro. 
Te xúhun jée cuáha ró quíhin nuü 
hermano cándoho ndáhú, suu sáha 
jeé nácuatáhú i nuú Yaa Dios. 12Chi 
xúhun jée cuáha ró núi i, nasúu 
máá iin-ni jeē nihín i jeë cúmani 
nuü i, chi suni sáha jee nácuatáhú 
ndasí i nuü Yaá Dios. 13Te cahán i 
jee yóhyo vaha Yaá cúu Yaā Dios, 
chi xühun jée ní cajëhe ró stéén jee 
váha cácandíje ró jnúhun Cristo. 
Te suni sáha jeé cahán i jeë yóhyo 
cújéhnu Yaa Dios sigui jee ní cajëhe 
cuehé ro nuü i jíín núü sava ga 
ñayuu. 14Te suni cacán tahú i jehē 
rō, chi coo mani ndasí i jíín ró siquí 
jee yóhyo vaha ni sáha Yaá Dios 
jiín ró. Te na cútahú yo nuú Yaá 
Dios, chi ni jëhe ya Séhe ya nui yo, 
jeé cúu tin tahú cáhnu ndasí jée ma 
cánda cuiti yó castúhún ndihi yó. 


Jeé ndíso jníñu Pablo cúu de apóstol 


1 Te ruhú Pablo, cáhán 
ndahú rí jiín ró jijnáhan 
ró jíín modo maá Cristo jeé vitá 
ni ya te váha ni ya. Ruhú, chi 
cácahan ro jeé iyó suchí ni ri núu 
ndéé rí jiín ró, te núu ndéé jícá rí 
te tu yúhú cuiti ri cahán nihin ri 
jiín ró, cácahán ro. ?Núu súcuan 
te cáhán ndahú rí jiín ró jee núu 
na jéé ri te ma cahán rð jnúhun 
jes sáha jeé cuxeén ri nuú ro. Chi 
sava ró cácahan jeé casáha ri jniñu 

ya siquí jee máni jeé na níhín ri 
siquí ún. Núu súcuan te íyó túhva 
ri cuxeén ri nuú ñáyuu cácahan 
súcuan. ¿Chi vesú cácuu ri ñayuu 
cáyücú ini ñayiví, te tu cájejnáhan 
ri modo cájejnáhan ñayuu ñayiví. 
Chi nájnúhun jeé cájejnáhan ri siqui 
tācá jniñu neé. *Chi nasúú ndajníñu 
ñayiví jéjniñu ri cájejnáhan ri, chi 
jíín poder Yaá Dios cájejnáhan ri 
snáa ri taca fuerza jee cúu contra 
siquí ya. *Súcuan cásnáa ri taca 
jnúhun ndúxí jíín jnúhun téyí jee 
nducú casi jeé ma cúni ñayuu 
ndese Yaá cúu Yaa Dios. Te cájesi 
ri nuú ndihi jee tú vaha jee cájeni 
ni ñayuu, návaha cuandetú i nuü 
Cristo. F Te jeé jínu cuandetú vaha 
máá ró, yücuán na te coo tühva ri 
cuáha ri castigo nuü taca gá ñayuu 
jes tu cájendetú. 

7Máá ró jijnáhan ró máni cájeni 
ni rð modo ñayuu tu cájecúhun ni. 
Núu na-ni tēe jéni ni de jeē Cristo 
ni tejníñu ya de, te na sáha de 
cuenta jee suni súcuan ni tejníñu ya 
ruhü jijnáhan ri. $Te núu ni cahán 
teyí rí jiín ró jee ndíso jníñu ri, te 
tu cúcanu ri sáha. Chi máá Jítoho 
yo ni tejníñu ya ruhu jijnáhan ri, 
návaha sáha ri jeé ije ánuá ro jiín 
jnúhun ya, nasúu jéé snáa ri. 9Núu 
súcuan te tu cúní ri jeē cáni ni 
rð jeg nducú rí siúhú rí rohó jíín 
carta ri. "Chi cácahan sava ró 
jée taca carta ri yohyo stíhví ni te 
nihin ndácu jniñu, te sa suhva núu 
ndéé rí jiín ró te tu cúndeyí ni ri 
ndacu nihin ri jniñu, te suni tu cúu 
cahán vavíhí rí, achí ró. Te ñayuu 
cácahán súcuan na sáha i cuenta 
jeé nájnúhun nīhin cáhán carta rí 
jeé íne jícá rí, suni súcuan nīhin 

ndacu ri jniñu nuü ro jee cóndee rí 
jiín ró. 

12Te va ma chúndeyí cuiti ni nde 
ri jeë sajéhnu ri maá rí, nájnúhun 
cásáha sava tée un jée cájejnúhún nde 
de máá de. Táca tée ún chi cácunéé 
de jeé cájeni ni de jeé cujéhnu ga 
de vesú jnáhan de, te tu cásáha de 
cuenta ndese cúní Yaā Dios jeé caca 
de. Te ruhu jijnáhan ri, chi cutéyí 
nde ri maá cúhva-ni jniñu jeé ni jéhe 
Yaá Dios nuí ri, te ma yáha ga ri. Máá 
Yaá Dios ni tee cúhva yá ndésaa cúu 
jeé sáha ri, te máá yá ni jehe jnúhun 
jeé ni jínú ri nuú rohó ñáyuu ñuu 
Corinto. 14 Jeë yúcuan ná ni jinúicoo 
ri nuü rð jeë xíhna ñúhún te nasúu 
jéé ni yáha ri nuü cúhva jniñu ní 
jéhe ya nuú ri. Chi xihna gå maá rí ni 
jinúcoo nuü ro ni canacani ri jnúhun 
váha Cristo. 1 Te tu cácutéyí rí siqui 
jníñu ní casáha inga tée, nájnúhun 
jee jníñu máá rí cúu. Chi sa suhva 
cáñuhun ni ri jeé cuehe ga candíje 
ró, te súcuan te cuu sáha ri cuehë gå 
jniñu ya mehñu ró, te níní máá cúhva 
jeé ni jéhe ya nuú ri. 'S Yücuán na 
te cácuni ri scuité núu ga rijnúhun 
jnáma ya yohó núu taca gá ñuu yúcu 
ndé yücuan gá. Te súcuan te ma 
quívi nduu ri cutéyí rí nuü jee jæ ni 
canacani inga tée jnúhun. 

17Te núu ndé tée cúní de cutéyí 
de, na cútéyí de siquí jee sáha máá 
Jítoho yó, nasúu síqui jée sáha máá 
de. 18Chi nasúu tée jeé jejnúhún 
máá cúu jee quéndoo yiñúhún, chi 
sa suhva tée jeé jejnúhún máá yá. 

Jee cahán Pablo siqui tée 
cánacani jnúhun stáhú 
1 Cone cáhnu ni ro jijnáhan 
ró jeé cahán ri jecu jnúhun 

modo nájnúhun cácahan ñayuu 
canéé. Núu súcuan te cáhnu coo 
ni rð víl. 2Chi cúcuíúí rí jehë ro 
jijnáhan ró, nájnuhun cúcuiñí Yaa 
Dios. Chi cácuu ró nájnuhun iin 
süchi síhí íyó ndoo, te ni sáha 
ri jeë quijnáhan ró jíín Cristo, 
nájnühun quíjnáhan iin süchi síhí 
jíín máñúhún-ni yii i. 3Te yúhú rí 
sanaa te cuáha ro jnúhun stáhú 
táca tée un róhó, te siáá ro jnúhun 
jee chiñúhún ndáa ro Cristo nde 
jiín ini jiín ánuá ro. Chi suni súcuan 
ni sáha Satanás jiín Eva, chi ni 
quivi ini tin coo, te ni stahú un 
ña jíín jnúhun ndíchí stáhú. *Chi 
núu quíjicoo tee nuú ro jee tu 
cánacani ndaá de jnúhun Jesús 
nájnúhun ni canacani ri nuü rō, 
te va yohyo vaha cájetáhú nde ró 
de. Te suni súcuan vaha cájetáhú 
nde ró núü inga espíritu jiín nút 
inga jnúhun jeé tu quíjnáhan jíín 
Espíritu jiín jnúhun jeé ní cacandíje 
ró jéé jnáma ya rohó. S Te taca tée 
cácandije ró un jée cácahan jeé 
apóstol cujéhnu ga cácuu, tú cuiti 
jeé cujéhnu ga nde de nui ri. $Chi 
vesú tu níhín váha nde ri modo 
cahán ri, te jécúhun váha ni ri. Chi 
jíín ndihi jniñu ni casáha ri mehñu 
ró ni castéén cají rí nuú ro jes 
súcuan cúu. 

7Tu ní jícán ri xúhun núü ro siquí 
jeē ní nacani ri jnūhun jnáma ya 
yohó. Te súcuan ni cotecu ndahú 
rí návaha quendóo vaha ga maá 
ró jiín jnúhun ya. ¿Te va cuéchi ni 
sáha ri jeé ni sáha ri súcuan, chí 
naún? $Chi sava ga grupo ñayuu 
cácandije ni quihin ri xúhun jée ní 
cajëhe i nuü rí, návaha súcuan-ni 
nacani ri jnühun ya nui ro jijnáhan 

ró. ?Te ná ni condee ri jiín ró te ni 
ndihi xúhun rí, te tu ní jícán cuiti 
ri nuü ní iin ró. Chi hermano jee ní 
quijicoo ichi Macedonia ni cajëhe 
de nuü ri jee cúmani. Te jee súcuan 
tu ní stáhan ri rohó, te ni ma sáha 
cuiti ri. Te nájnühun cúcáhnu 
váha ni ri jeé jiní ri jnúhun ndaá 
Cristo, suni súcuan jíní ri jee ma 
quíbin ri xúhún nui ni tin ñayuu nií 
ndáñúú Acaya, návaha ma cási i jeē 
cúsit ni ri jeē súcuan-ni nácani ri 
jnúhun ya. ¿Te á síqui jeé tú mani 
ri jiín ró cúu jeé cahán ri súcuan, 
jéni ni ro, chí naún? Tuú chi máá 
Yaa Dios jiní ya jee maní ri jiín ró 
jijnáhan ró. 

12Te sáha ri ná-ni sáha ri, chi ma 
quíhin ri xúhun ró, návaha casi 
ri nuú jeé casátéyí tée un máá de 
jeé cácahan de jeé inuú cásáha 
de jniñu ya jiín rí. 19 Te tée ún chi 
nasüú apóstol ndaá cácuu de, chi 
máni máá jnúhun stáhú cácahan de, 
te cásáha de máá de jeé cácuu de 
apóstol Cristo. 14Te tu náa ni yo jíto 
yó jée casáha de súcuan, chi je jíní 
yO jeē suni Satanás násama máá te 
stáhú jée sáha máá nájnúhun iin 
ndajéhé Yaā Dios jee jíca jíín luz ya. 
15Te jee yúcuan suni tu náa ni yó 
jíto yó jéē tée cájejniñu nuú Satanás, 
cásáha de máá de jeé tée ndaá 
cácuu de. Te iin quiví te nanihin de 
siquí jniñu néé cásáha de. 


Jnúndóho ni ndoho Pablo 
sigu: jee cúu de apóstol 
16Inga jínu cáhán ri jiín ró jeé ni 
iin ró ma cáni ni ro jee tée cánéé 
cúu ri. Te núu súcuan cájeni ni ro, 
te va cuatáhú nde ró jéé cahán ri 
nájnúhun tee cánéé, návaha suni 

cuu cutéyí nde ri jecu nájnúhun 
cásáha tée ún. 1 Jeé cahán ri vijna 
chi nasúu jée ní ndacu máá Jítoho 
yo cúu, chi sa nájnúhun tée cánéé 
cáhán ri jeé cutéyí nde ri. 18Chi 
cuehe de cásátéyí de máá de modo 
jee iyó ini ñaytví, te suni súcuan 
na sátéyí nde ri maá rí núu súcuan. 
19 Te va tée cáhiyo cájí xíni cácuu 
nde ró, te jeë yúcuan cúu váha ni 
nde ró cuatáhú ró iin tee cánéé núu 
súcuan. 20Chi va váaha-ni cájendeyí 
ni rō nuú tée un jéē casáfuerza de 
róhó cuajníñu ró núü de, chí cásáha 
de jeé ndundáhú ró, chí cáquende 
de ndajníñu ró, chí cásájéhnu de 
máá de nuu ro, chí ndé cácatu de 
nuú ro. 21 Te vésú cúcanu nde ri 
cahán ri, te na cáhán ri jeé tu ní 
cúndeyí ni nde ri satéyí rí maá rí 
nájnúhun casáha tée ún. 

Te vijna te núu íyó sava tee 
chúndeyí ni de sátéyí de máá de, te 
va suni chundeyí ni nde máá rí núu 
súcuan. Te va cáhán ri nájnúhun 
cáhán iin tee cánéé. 22Núu cácutéyí 
de jeé tée hebreo cácuu de, te 
suni súcuan ruhú. Núu tée Israel 
cácuu de, te suni ruhú. Núu yucün 
Abraham cácuu de, te suni ruhú. 

23 Núu tee cájejníñu nuú jnúhun 
Cristo cácuu de, te víhyá gå ruhu. 
Te va cáhán ri nájnúhun tee cánéé 
jée cutéyí rí súcuan. Chi ni caa ga 
ni sájniñu ri vesú maá de jíjnáhan 
de, te ni caa ga ni cacani i ruhú, te 
cuehe ga jínu ni ine ri vecáa, te 
suni cuehé gå jínu ni cacuni ñayuu 
cahni i ruhú. ?4Te jnáhan ri hebreo, 
uhún jínu ni cacani xeén de ruhú 
jiín cuarta ñti, tin cúhva jeē jé yajni 
cuu ri sáha. 25Uni jínu ni cacani 

de ruhu jiín yujnu xíi, te iin jínu 

ni cajëhe de yuü xini rí. Uni jínu 
ni quée barco jeé ní jica ri siqui 
jnúhun ya. Te iin jecuáa jiín ¿in 
ndiáca ni yosó candá rí nuü cunú 
ndute mar. ?6Cuehé jínu ni ndoho 
ri ni jica ri ichi, te ni cácu ri nuú 
táca yúte, te ni cácu ri nuú táca 
ñácuihná. Ni cácu ri nuú ñáyuu 
nación 11 jiín núü ñáyuu ñuu jícá. 
Ni cācu ri cháha chúcuan ná ni 
tyo ri ñuu jiín rancho jiín mar. Ni 
cacu ri nuú taca jnáhan ri jeé tu íyó 
ndáa. 27Ni sájniñu mhin ri te yií ní 
ndoho ri. Cuehé jínu ni jehni ri maá 
rí mahná. Ni jii ri soco, ni jichi rí 
ndute. Cuehe jínu ni iyo ndite ni ri, 
ni cuijnu ri, ni cumani sahma ri 

28 Te siqui taca jéē yáha chi íyó 
gá. Chi ndiquiví ndóho ri jee nácani 
ndasí ni ri jehé táca grupo ñayuu 
cácandije. ?2Núu ¿in ñayuu tu 
fuerza ini i, te suni ndóho ri jehe 
i. Te núu ¿in ñayuu quívi i cuechi 
sáha jnáhan i, te ndóho ri jnúhun 
cúcanu jiín jnúhun náxeeén ni. 
30 Núu súcuan te núu cánuú cutéyí 
nde ri, te va cutéyí rí siquí taca jéé 
steén jeé tú na fuerza ini ri. 31 Te 
Yaa Dios, Yaá cúu Tátá maá Jítoho 
yO Jesucristo, jíní ya jee cahán 
ndaa ri. Te níí cáni na cáhán ñayuu 
jeé vaha ndasí Yaá cúu ya. ?Ná ni 
tyo ri ñuu Damasco, te gobernador 
jee ndácu jniñu ndañúi jee jníi 
rey Aretas, ni jeni de soldado ni 
cacondito taca yéhyí jeē ní condút 
ndihyú ñuu ún, chi jnii de ruhú 
quihin rí vecáa ni cuni de núú. 33Te 
ni quivi ri chiji tin jica, te ñayuu 
cácandíje ni cascúun i ruhú ventana 
iin vehe jeé néne jicá jee ndihyú 
ñuu ún. Te súcuan ni cácu ri nui 
tée ún. 

Jeé ní jito ndijin Pablo 
jeé ni stúu ya nuú de 
1 Te tu níhín jníñu jee cutéyí 
rí. Te vaha ga na cástúhun 
rí nuü ro siqut jee ní jito ri jeē ni 
stúu maá Jítoho yo nui ri te ni 
steén ndijin yá nuú ri. ? Jíní rí Hn 
tée cándíje Cristo, te je ni cuu uxi 
cuún cuiya jee ní sáha ya jee ní 
caa tée un ní jehén de nde andiví 
úni. Te tu jíní ri núu ni jehén ri jiín 
yiqui cúñu rí, chí ní jehën anuá-ni 
ri. Máá Yaā Dios cúu jeé jiní. 3 Te 
jíní rī jeē ní ndonehen ya ruhū. Te 
á ní jehen ri jiín yiqui cúñu ri, chí 
ní ndoo, tu jíní ri, chi máá-ni Yaā 
Dios cúu jeé jiní. *Chi ni sáha ya 
jee ní caa ri ni jehén ri nde jardín 
andiví. Te yúcuan ní jini soho ri 
taca jnúhun sahí ndasí jéé ma cúu 
castúhun yóhó ñáyuu. * Te siqui jeē 
ni sáha ya súcuan jíín rí cúu jeé 
cutéyí rí, te ma cutéyí rí siquí ndese 
cúu máá rí. Chi cutéyí rí máni jeé 
tú na fuerza ini ri. *Te núu cúní ri 
cutéyí rí siqur maá rí nuú, te nasúu 
jée canéé rí núu sáha ri súcuan núú, 
chi ndaa cúu jeé iyó jee cutéyí rí. Te 
ni ma sáha ri, chi tu cúní ri jee cani 
ni ñayuu jee cujéhnu ga ri vesú jeé 
ní jito i chí jée ní jini ijnúhun ri. 
7Te tu cúní ya jeé yáha ri cutéyí 
rí siquí jeé ni stéén ndijin ya 
jniñu jéhnu ndasí un núü ri, te jee 
yúcuan ni quiji łn jnúndóho jeé 
ndiquín ruhú te stóho ruhú. Te iin 
jeé ni jéhe ya jnúhun ni tají Satanás 
cúu, tin jee stóho ruhú, návaha 
ma yáha ri cutéyí rí. *Te uni jínu 
ni cahán ndahú rí jiín máá Jítoho 
yO jeé na téjiyo ya quihin. *Te ni 
cahán ya jiín rí: Tuú chi tu cúmani 

jee cundáhú ni ri rohó. Chi ñayuu 
jeē tú na fuerza ini, sáha ri jeē 
nducuehe ga fuerza maá rí ini i, ni 
achi ya. Núu súcuan te cúsit ni ri 
jee tú na fuerza ini ri, chi súcuan 
te nducuehé gá fuerza Cristo ini 
ri. 10 Jeë yúcuan cúu jeé cúsit ni ri 
jeé tú na fuerza ri, jiín jée cácahán 
ndevaha ñayuu jiín rí, jiín jée 
cúmani nui ri, jiín jée cájito xeen 
i ruhu, jiín jée ndóho ri jnūndóho 
siquí Cristo. Chi jeé tú na fuerza 
maá rí, yúicuan sáha jeé nihín ri 
fuerza maá yá. 


Jeé nácani ni Pablo siquí ñayuu 
cácandíje ñuu Corinto 

11Te va tée cánéé cúu ri jeé ni 
sátéyí nde ri maá rí. Te siqui jeē 
tu cácandíije ró rúhi, jeé yúcuan 
ní satéyí rí maá rí. Chi cánuú jée 
máá ró cuajnúhún ró ruhú nuú. Chi 
vesú tú jniñu ri jeë maá rí, te va 
tu núu cuiti nde ri nuú táca tée un 
jée cácahan ro jeé apóstol cujéhnu 
cácuu de. 12Chi méhñu ró ní sáha 
ri tacá jniñu jeé steén jes cúu ndije 
ri apóstol. Chi jíín cuéhé paciencia 
ni sáha ri tacá jniñu jéhnu jee steén 
poder Yaa Dios, jíín táca jniñu 
jeé nahán ní canaa ni ro ni cajito 
ró. Te tu ní sáha ri jeē núu ga 
cácuu ró núú taca gá grupo ñayuu 
cácandije, chi máá tin-ni jeé tu ní 
stáhan ri rohó jée cuáha ro jée jíni 
ñúhún rí. Cone cáhnu ni ro núu 
súcuan ni sáha nde ri falta nuú rō 
víl. 

14Te vijna je íyó túhva ri 
jecondëhe rí rohó vuelta uni. Te 
suni tú na vé cacán ri nuü ro, chi 
nasūú ndajníñu ró cúu jee cuní ri, 
chi sa suhva jeé quendóo vāha ró 

jíín jnúhun ya. Chi nájnúhun sëhe ri 
cácuu ró, te séhe chi tu cánuú caya 
i jee cúu tátá i, chi sa tátá cánuú 
cuáha de jee quéndoo vaha séhe de. 
15 Jeé yúcuan cúsit ni ri stíhi ri jeé 
névaha ri, te nde stíhi ri fuerza maá 
rí, návaha sáha ri jeë quéndoo vaha 
ánuá ro jijnáhan ró. Te mani gá 

coo ri jiín ró, vesú sanaa te jecu-ni 
cáhiyo mani ro jiín rí. 

16Te íyó jecu ro cácahán jeé vesú 
tú na vé ni jícán ri nuú ro, te tee 
stáhú cúu ri, chi ni nducú rí modo 
ndichí nihin ri xúhun ró, cácahán 
ro. "¿A táca tée ní tají rí nuú ro, 

á tin máá de ni stahú de róhó jée 
nihín de xúhun ró cuu máá rí, chí 
naún? Tú cuiti. 18Ni cahán ndahú 
rí jiín Tito jeë jécondehé de róhó, te 
ni tají rí tin hermano ni jee jiín de. 
¿Te chí ní stahú Tito rohó ní quihin 
de xúhun núü ro jeé cuu máá de, 
chí naún? Tuú chi inuú-ni cásáha 
ndindúú rí, te iin-ni ánuá ndindúú 
rí. 

19 ¿Sanaa te cájeni ni rð jeë cahán 
ri jnúhun yáha návaha guendoo 
váha ri jiín ró, chí naún? Nasúu 
súcuan cúu, chi Yaa Dios jiní ya 
jeé cahán ri maá-ni jnúhun jeé 
cuní Cristo. Te ndihi jee cahán ri 
chi ndúcú rí jee ije ró jíín jnúhun 
ya, ñáni máni. 20Chi yúhú rí jeé 
núu na jéé ri, te sanaa te cuni rí 
jes tu cásáha ró jniñu nújnahan ni 
ri. Te máá ró jijnáhan ró, suni ma 
nújnahan ni ró ruhú. Chi sanaa 
te cátejnáhan ró, cácucuésún ni 
rō, cáquitt ni ro, cásándúxí ró, 
cásájnúhún ró, cácahán ro siqui 
jnáhan ró, cácutéyí ró, cájica néé ró. 
21 Te yúhú rí jeē núu na jéé tucu ri 
te cuáha Yaá Dios jnúhun canu nuú 

ri jeé súcuan cásáha ró. Te sanaa 
te cucuíhyá ni ri núu íyó cuéhe ro 
jeé ní casáha cuechi ichi yátá, te tu 
nácani ni ro stóo ró jniñu jnéhén 
jniñu jíca jnéní jíín jniñu néé ndasí 
ní casáha ró. 


Saludo jiín jnúhun cástuhun 
Pablo jeé sándihí 
1 Yaha cúu vuelta uni jeé 
jécondéhe rí rohó. Te 

sándaaá yo jniñu nájnúhun cáhán 
tutu: Jíín jnúhun jee cahán uŭ chí 
úni testigo te cundaa tacá jniñu, 
áchí. ?Te vijna jeé íne jícá rí te 
cáhán tucu ri nájnúhun ni cahán 
ri ná ni ine ri jiín ró. Cáhán ri nuü 
ñáyuu ni casáha cuéchi un jíín 
núü ndihi ró, jeé núu na jéé tucu 
ri te ma cóo vitá ni ri jiín ró. Te 
yücuán cuu prueba jeé cánducú 
ró, suu núu jendaá jeé cahán ri jiín 
fuerza Cristo. Chi Cristo tu cúmani 
fuerza ya jeē sándaá ya jiín ró, chi 
stéén ya poder ya méhñu ró. “Te 
vesú tu ní stéén ya fuerza yá ná ni 
jihi ya jicá cruz, te vijna chi técu 
yá jiín poder Yaa Dios. Te nájnuhun 
ni ndoho máá yá, suni súcuan 
cándoho ri vijna jeé tu fuerza ri. Te 
vesú súcuan te jíín poder Yaá Dios 
cátecu ri jiín yá jee cuajníñu ri nuú 
ró jeé siquí jnúhun ya. 

5Coto ndee rð maá ró núu cáhiin 
nihin ró jíín jnúhun cácandíje 
ró yá. Sáha váha ro cuenta. ¿Te 
á tu cájini ro jee ndeé Jesucristo 
ini anuá ro, te núu ndaa jeē ní 
cacandíje ndije ró? $Te ñúhun ni ri 

jeé suni cácucáhnu ni ro jee maá 

rí cácandíje ndije ri. "Te cájican 
tahú ri nuú Yaā Dios jeē ma sáha 
ró ni ¿in jniñu néé. Te vesú núu 
cuajnúhún ró jeē váha ndácu ri 
jniñu nuü ro, chí vesú núu ma 
cuajnúhún ró, te tú na vé sáha, chi 
máni jeé na sáha ró jniñu ndaa cúu 
jeé cánducú rí. 8 Chi tu jési ri nuú 
jníñu ndaa, chi sa suhva scáca ri. 
9Núu súcuan te cácusif ni ri núu tú 
na fuerza maá rí, te núu íyó fuerza 
maá ró. Te níní cácan tahú ri jeē na 
íje ga ni ro jijnáhan ró jíín ¡núhun 
ya. "Te tée ri carta yáha nuú rō 
nde ná tu jeé ri, návaha núu na jéé 
ri te tuá jíni ñúhún cuxeén ri nuü 
ro. Chi ni jehe Jitoho yó jniñu ndíso 
ri yaha jée sáha ri jeē íje ánuá ro 
jiín jnúhun ya, nasúu jée snáa ri. 

11 Je ni cahán yð núu súcuan 
hermano, te na cóo jeé váha jíín ró 
jijnáhan ró. Te na cóndihvi ni ro ije 
ró jíín jnúhun ya, te coo ndeyí ni 
rō. Te na cóo inuú ni ro te coyticu 
máni ro jiín jnáhan ró. Te Yaa ndíso 
jnúhun ndeyí sff ni jiín jnúhun 
cúndáhú ni, coo ya jiín ró jijnáhan 
ró. 12 Te jeé cahán ro jiín táca 
jnáhan ró, te yíñúhún techúhu ró 
ndaha i. 19Sándeyí ni rð jijnáhan ró, 
áchí hermano cácandíije jeé cáyicu 
yáha. 

14Te ñúhun ni ri jeé Jítoho yó 
Jesucristo na sáha ga ya jeē váha 
róhó jíjnáhan ró, te Yaá Dios 
cundáhú ni ya rohó, te Espíritu 
Santo condee cáhnu ya jiín ró. 
Súcuan na cóo. Amén. 


CARTA JEE NI TEE SAN PABLO 
APOSTOL NUU NAYUU GALACIA 





Máá rí cúu Pablo apóstol. Te 

nasúu ñáyuu ni jéni ruhú 
ni nasúu ñáyuu ni tájí rúhu jeé 
nácani ri jnúhun, chi sa suhva máá 
Jesucristo jiín Tátá yo Yaa Dios, Yaá 
ní nastécu Jesús méhñu ndíyi. ?Te 
ruhü jiín táca hermano cáyúcu 
jíín rí yahá, cátee ri carta yáha 
cuájeé nuú rohó ñáyuu cácandije 
níí región Galacia. “Te cáñuhun ni 
ri jeë Tatá yo Yaā Dios jiín Jítoho yo 
Jesucristo, na sáha ga ya jeē váha 
róhó, te sáha ya jeē coo ndeyí coo 
sit ni ro. +Chi Jesús ni socó ya maá 
yá jeé ni jíhi ya jee siquí cuéchi yó, 
návaha jnama ya yohó núú taca jée 
neé íyó ñayivi yáha, chi súcuan ni 
nujnahan ni maá Tátá yo Yaá Dios. 
5 Jeë yúcuan na cáhán yo jeé yóhyo 
luu cújéhnu ya nií cáni. Súcuan na 
cóo. Amén. 


Siquí jeé tuá na inga 
jnúhun cacu ñayuu 
6Te náhán náa ni ri jíto ri jeé 
yóhyo yachi cánducú ró stóo ró Yaa 
Dios, Yaa ní cana róhó jée quívi 
ró ndaha ya siquí jee cundáhú ni 
Cristo yohó. Chi ni candiquin ro 
inga jnúhun jeé síin cáhán. "Te tú 
cuiti na inga jnúhun jnama yóhó 


íyó. Te cáhiyo jecu ñayuu castáhán 
i róhó, te cácuni i nasama i jnúhun 
ndese jnáma Cristo yohó. $Te núu 
iin ñayuu nacani inga jnúhun nuü 
ró ndese jnáma ya rohó, te núu tu 
quíjnáhan jíín jnúhun ni canacani 
ri nuú rō xihna ga, na jnáhnú ndetú 
ñayuu ún. Te vēsú maá rí chí ¿in 
ndajéhé jee quíji nde andiví nacani 
inga jnúhun núú, na jnáhnú ndetú. 
9 Je ni cahán ri jiín ró, te suni 
súcuan cáhán tucu ri vijna: Na-ni 
tée nacani inga jnúhun nuí ro, te 
núu tu quíjnáhan jíín jnúhun jee ní 
cajetáhú ró, na jnáhnú ndetú tée ún. 

10 Te jeé cahán ri súcuan, cá 
ndúcú rí jeë cuajnúhún ñáyuu ruhú, 
chí Yaa Dios? ¿Chí ndúcú rí jeé cúsit 
ni ñayuu jiín rí, cájeni ni ro? Núu 
ndúcú gá ri jeē cúsit ni ñayuu jiín 
rí, te nasúu mozo Cristo cúu ri núu 
súcuan. 


Ndese ni jinú Pablo cúu de apóstol 


T1 Te cástühun rí nuú rð, hermano 
jijnáhan ró, jée jnúhun jnáma ya yohó 
jéé nácani ri, nasúu jée ní jeni ni maá 
rí jiín ñáyuu cúu. 12Chi nasúu ñáyuu 
ni stéén nui 11, ni nasúu ñáyuu ni 
sáha jeé ní cutühva ri, chi sa suhva 
máá Jesucristo ni steén nui rl. 

13 Chi je ni cajini jnúhun ró ndese 
ni sáha ri nde saá, ná ni chiñúhún 
rí sahán jnáhan ri ñayuu hebreo. Te 
cájini ro jee yohyo ni jito xeén ri 
ñayuu cácandíje nuú Yaā Dios, te 
ni condihvi ni ri snáa ri i núú. 14Te 
váha ga ni cutuhva ri sahán ún 
vesú cuehe gå tée nación ri jeē ní 
cajehnu jíín rí, chi ni condihvi ga 
ni ri siqui taca jée ní cajequin jií 
ri. 15Te vesú súcuan te Yaá Dios je 
ni nacaji ya ruhú nde ná tu cacu 
ri, te tin quivr te ni cusi ni ya ni 
cana ya ruhú jeé quívi ri ndaha ya, 
siquí jee yóhyo ni cundáhú ni ya 
ruhú. 16Te ni steén yá Séhe ya nuú 
ri, návaha nacani ri jnúhun ndese 
jnáma ya ñayuu tacá nación jeé tu 
jíní jnúhun ya. Yücuán na te tu ní 
cájnúhun rí ni tin ñayuu, "ni tu 
ní jéhén ri ñuu Jerusalén nuú tée 
cácuu apóstol xihna gå vesú ruhú. 
Chi sa suhva ni jehen-ni ri nde 
región Arabia, te sáá te ni nuhün 
tucu ri ñuu Damasco. 

18Yucuán na te nde ni yaha uni 
cuiya, te ni jehén ri Jerusalén. Te 
ni jini jnáhan ri jiín Pedro, te ni 
condee rí jiín de xahún-ni quivr. 

19 Te tu ní jíto ri nuú taca gá apóstol, 
chi máá iin-ni nuú Jacobo fani maá 
Jítoho yo. 2? Jnúhun yáha jéē tée ri 
cuajeé nuü ro, chi jíní Yaā Dios jeé 
ndaå cúu. 

21 Yücuán na te ni jehén ri nif 
región Siria jiín Cilicia. 22Te ñayuu 
cácandíije jeé yíhi ndaha Cristo, 
jeé cáyücú región Judea, ná tu 
coto cuiti i nuú ri saá. 23Chi máni 
jnúhun-ni ni cajini i cácahan ñayuu: 
Tée ni jito xeën yohó ndé saá, vijna 
chi nácani de jnúhun cándije yó jée 
ní nducú de snáa de nde saá, áchí i. 

24Te ni cacahán i jeé yóhyo cújéhnu 
Yaā Dios jee súcuan ni sáha ya jiín 
rí. 


Jee ní cajetáhú táca gá 
apóstol un Pablo 

Yucuán na te nde nuü uxí 

cuün cuiya, te ni jehen tucu 
ri Jerusalén jiín Bernabé, te suni 
ni jeca ri Tito ni jehen de jíín rí. 
2Te ni jehën ri chi máá Yaa Dios 
ni steén ya jee jíni Núhún quíhin 
ri. Te ni candutútú síin nene tée 
cácujéhnu nuú ñáyuu cácandije 
ún. Te ni castúhun rí nuú de siquł 
jnúhun jnáma ya yohó jéé nácani 
ri nuü ñáyuu tacá nación tu jíní 
jnúhun ya. Te súcuan ni sáha ri 
návaha cuajnúhún de jniñu ri, te 
ma quéndoo cahá jniñu sáha ri 
jiín jée ni sáha ri. 3Te ni tu ní 
cásáha fuerza de Tito, tée ni jica 
jíín rí, jeë cóndee jnuni circuncidar 
de, vesú nasúu tée hebreo cúu 
de. “Te súcuan ni cundaa, vesú ni 
quívicoo jecu tée stáhú jée sáha de 
jeé hermano cácuu de. Te tée un ní 
quívicoo de návaha yuhu-ni coto 
de ndese ni ndulibre yó nuú ley 
circuncidar siquí jee yíhi yó ndaha 
Cristo Jesús. Chi cácuni de jeé 
squícu tucu yó ley un, nduu tucu yó 
mozo nuú ley un. 5Te tu ní cájetáhú 
cuiti ri nuü tée ún, chi cúní ri jee 
quéndoo nihin ró jíjnáhan ró jíín 
jnúhun jnáma ya yohó. 

6 Te máá tée cácujéhnu nuú ñáyuu 
cácandije ún, tuá na inga jniñu jéé 
ní cándacu de nuú ri. Te máá rí 
chi tu ní chíhi ri cuenta siqui jeé 
cácujéhnu de, chi suni Yaá Dios 
tu sáha ya cuenta, chi inuú-ni cúu 
ndivii tée nuü ya. "Chi sa suhva 

ni cajini de jeë jnúhun jnáma ya 
yohó, ndíso jníñu ri nacani ri nuü 
ñáyuu tacá nación jeé tu cásáha 
circuncidar, nájnúhun nácani Pedro 
jnühun un núü ñáyuu hebreo jeé 
casáha circuncidar. ¿Chi Yaá Dios 
jee ní tají Pedro jeé nácani de 
jnúhun nuü ñáyuu hebreo, suni 
máá yá ni tají rúhú jeé nácani ri 
jnúhun nuü ñáyuu tacá nación tu 
jíní jnúhun ya. 

9 Jeë yúcuan, Jacobo jiín Pedro 
jiín Juan, ni cajini de jee Yaá Dios 
ni jehe ya jniñu luu yáha nuú ri. Te 
tée un cácahán ñayuu cácandíije jee 
maá de cácujéhnu ga. Te ni cajnii 
de ndaha ri jiín ndaha Bernabé, jeé 
ní castéén de jeé cáhiyo mani de 
jíín rí, jiín jée ní cacundaa ni de jeé 
maá rí quingóo nacani jnúhun nuú 
ñáyuu táca gá nación, te máá de 
jíjnáhan de nuú ñáyuu hebreo. 1 Te 
máá iin-ni jeé ní cajicán de cúu jeē 
cónahán rí chindéé ñáhán rí ñayuu 
cándoho ndáhú, te jniñu ún je ni 
condihvi ni rí ni sáha ri. 


Jeé ni cáhan Pablo nuú Pedro 
11Te ná ni quiji Pedro ñuu 

Antioquía, te ni cahán cají rí nuú 
de, chi ni stívi de jniñu. 12Chi 
nde ná tu quecoo sava jnáhan de 
hebreo jee ní tají Jacobo, te yéji de 
staa jiín ñáyuu jes násūú hebreo 
cácuu. Yúcuán na te nuú ní quecoo 
tée ún, te ni cusíin de jeē tuá yéji 
de jíín i, chi yúhú de jeé cúni taca 
tée un jée tuá squícu de ley jnáhan 
de hebreo. Chi áchí ley jeé ma cúu 
caji de staá jiín ñáyuu jeé tu cásáha 
circuncidar. 1% Te sava ga tée hebreo 
jeé cácandíje, suni ni cacujiyo de 
nuü i, nájnúhun ni sáha Pedro, chi 


360 


cáyuhú de jeé cúni tée ún. Te nde 
máá Bernabé ni cascáhán de ni 
cujiyo. TÁYucuán na te ni jini ri jeé 
ní canayúhú de caji de staá jiín 
ñáyuu ún, cúu jeé tuá jíca de jíín 
modo jeé cahán jnúhun jnáma ya 
yohó. Te ni cahán rí nuú Pedro, jíto 
jínúu tacá de: Róhó jée cúu tée 
nación yó hebreo, tuá squícu ró ley 
jnáhan yó hebreo, chi yéji rō jiín 
ñáyuu ún. ¿Te najehé safuerza rð i 
jeé squícu i ley jnáhan yo hebreo 
núu súcuan? ni achi rí. 


Hn-ni modo jnáma ya ñayuu 
hebreo jiín táca gá nación 

15Te yóhó chi cúu yó ñáyuu 
hebreo, te cácahán yo jeé nástu 
ñáyuu taca gá nación casáha cuéchi 
cácuu yó. 16 Te vesú súcuan te jíní 
yO jee ní iin yó tu quéndoo ndaá yó 
nuú Yaa Dios jee squícu yó jniñu 
ndácu ley Moisés jenahán, chi máá 
jée candíje yó jeé Jesucristo ndahva 
ya cuëchi yó. Jeē yúcuan suni máá 
yó ni candíje yó Jesucristo, návaha 
ndahva yá cuëchi yó síqui jeé 
candíje yó, nasúu jíín jéé nducú yó 
squícu yó ley un. Chi áchí tutu ii: 
Ni iin ñayuu ma quéndoo ndaa i 
nuú Yaá Dios jiín jóë nducú i squícu 
i jniñu jee ndácu ley, achí. 

17Te máá yó ñayuu hebreo, núu 
cúní yó jee ndahva Yaá Dios 
cuéchi yó síqui jeé ni jíhi Cristo 
jehe yó, suu cúu jeē jécūhun ni 
yO jeé suni ñayuu casáha cuéchi 
cúu yó, nájnuhun taca gá ñayuu. 
Núu súcuan ¿te á cuéchi ni sáha 
yó jee ni stóo yó ley jenahán ná 
ni candíje yó Cristo? Tú cuiti jee 
súcuan. 18Chi sa núu naquihin tucu 
yó ley jeé ni stóo yó un, te súcuan 

tée yó cuéchi siquí maá yó. 1? Chi 
ruhú, nájnúhun ni jihi ri ni sáha 
ley un, te jeé yúcuan má cúu ga 
ndacu jniñu nuü rí. Te súcuan te 
cuu cotecu ri jee sáha ri jeē cuní 
Yaá Dios. Chi nájnúhun je ni jihi 
ri jicá cruz jiín Cristo, te vijna chi 
tuá técu ri jee maá rí, chi máá 
Cristo cúu jeé técu ini ri. Te jee 
técu ri ini ñayivi yáha vijna cúu jeé 
candíje ri jee Sehe Yaá Dios chindéé 
ñáhán yá ruhú. Chi ni cundáhú ni 
yá ruhú te ni socó ya maá yá jehe 
ri. 21 Núu súcuan te tu cúní ri casi 
ri nuü jnúhun jee ndáhva Yaa Dios 
cuëchi yó síqui jee yóhyo váha ni 
yá jiín yó. Chi núu jee quéndoo 
ndaå yó nuú yá jee nducú yó squícu 
yó ley jenahán, yücuán na te tu ndé 
jéjniñu jeé ni jíhi Cristo nuú. 


Jnúhun ley jiín jnúhun cándíije 
Róhó hermano ñuu Galacia, 
¿naun tu cájecühun ni ro? 

¿Ndé tée ni saca núu xini ro jee 

tuá cájetáhú ró jnúhun ndaā? Chi 
ná ni canacani ri jnúhun ya nuú 
ro, te cájí ndasí ni cajecúhun ni ro 
jeé ni jíhi Jesucristo jicá cruz jehé 
rō. ?țin-ni jnúhun yáha cájnúhun rí 
rohó: ¿Ndese ni canihin ro Espíritu 
Santo? ¿A jée ní cacundeyí ró 
squícu ró jniñu ndácu ley Moisés? 
Tú cuiti, chi jee ní cacandíje 

ró jnúhun jnáma ya rohó jée ní 
cajini sóho ró. 3¿Ndese cúu jeé tu 
cájectihun cuiti ni ro? Chi xihna 
ga ni cacandíje ró jée ni jíhi Cristo 
jeé jnama ya rohó, te ni canihin rō 
Espíritu. Te vijna ¿á cájeni ni ro jee 
stóo ró jnúhun ún te fuerza maá ró 
squícu ró ley un, te cåcu ró naún? 
4Núu súcuan te tu ndé ní jéjníñu 

cuiti jeē ní castóho ñayuu rohó síqui 
jnúhun jnáma Cristo rohó, chi vijna 
cánducú ró squéndoo ró jnúhun 

ún. Naca jeē váha te núu jes tu ní 
castóo ró, chi sa cácandíije ndije ró 
yá. 5¿Te na siquí cúu jeé jéhe Yaa 
Dios Espíritu ya nuú ro te sáha ya 
jniñu jéhnu mehñu ró? Tu sáha ya 
siquí jeē cánducú ró squícu ró ley 
un, chi siqui jee ní cacandíje ró 
jnúhun jnáma ya rohó jée ní cajini 
soho ró. 

6 Abraham ni candíje de jeé sáha 
Yaá Dios jeé ni jéjnúhun ya, te jeé 
yúcuan ní ndahva ya cuechi de. 
7Núu súcuan te na jécúhun ni ró 
jijnáhan ró jée ñáyuu cácandíije jeé 
sáha Yaā Dios jehe i, ndívi i yucún 
Abraham siquí jeé súcuan cácandije 
i. £Chi nde jenahán je cáhán tutu 
il jeē ñáyuu tacá nación tu jíní 
jnühun Yaā Dios, ndahva ya cuéchi 
i núu candíje i ún. Te nde ná tu cuu 
taca jée yáha te je ni jejnúhun ya 
jnúhun váha yáha nuú Abraham: 
Jee rohó cúu jeé quendóo ndetu 
ñayuu tacá nación. *Núu súcuan te 
ñayuu cácandíje, quéndoo ndetú i 
jíín Abraham, tée ni candíje jeé ni 
jéjnúhun ya. 

10Te sa jnahnú ndetú ñayuu jeé 
ley Moisés. Chi súcuan yósó núü 
tútu il: Jnahnú ndetú taca ñáyuu 
jeé tu squícu ndihi cuiti jnúhun 
yósó núü tútu ley, achí. 11 Núu 
súcuan te cájí cúu jeé ni ¿in ñayuu 
ma quéndóo ndaá i nuú Yaā Dios 
siquí jeé nducú i squícu i ley 
un. Chi cáhán tutu: Ñayuu jeé 
ní ndahva yá cuechi i, técu i jee 
candíje i jeé sáha ya jehe i, áchí. 

12 Te ley Moisés tu cáhán jeé cótecu 

yO nií cáni siquí jee candíje yó, chi 
sa suhva cáhán: Núu ndé ñáyuu 
squícu jniñu yáha, te cotecu i sáha, 
áchí. 

13Te Cristo ni jnama ya yohó 
núü jnúhun cáhán ley jeē jnahnú 
ndetú yó sigui cuéchi yó, chi 
máá yá ni ndoho siqui jnúhun jeé 
jnahnú ndetú yo. Chi yósó núü 
tutu ii: Taca ñáyuu condita caa jicá 
yújnu, jnahnú ndetú i, áchí. 14Te 
Cristo Jesús ni jihi yá jica yújnu 
cruz návaha quendóo ndetú ñayuu 
tacá nación sáha ya. Chi jnúhun 
jeē ni jéjnúhun ya quendóo ndetú 
Abraham, jinú nuú i. Te súcuan te 
núu candíje yó jeé ni sáha Yaā Dios 
jehé yo, te nihin yō Espíritu jeé ni 
jéjnūhun ya quiji. 


Siqui ley jiín sígur contrato 
jeé ni jéjnúhun ya 
15 Hermano, na cáhán rí iin 
jnúhun ndese cásáha ñayuu ñayiví: 
Núu iin tée sáha de ¿in contrato chí 
tin acta, te núu je ni cucutú ni sáha 
de firmar, te ma cúu ga najnanú, ni 
ma cúu jecosó ga. 16Te suni súcuan 
ni sáha Yaá Dios iin contrato jeé 
ni jéjnúhun ya nuú Abraham jiín 
yúcün de jeé quíji. Te tu cáhán 
tutu ii siquí cuehé yucün de, chi sa 
cáhán siquí iin-ni yucün de, te suu 
cúu Cristo. 17 Núu súcuan te jnúhun 
jeé cahán ri yaha cúu jeē xihna gå 
ni sáha Yaá Dios iin contrato jiín 
Abraham, jeé quiji Cristo jnama ya 
yohó, te ni sácutú yá. Yücuán na te 
ni yaha cuün ciento ocó uxi cuiya, 
te sáá te ni jēhe ya ley nuú Moisés. 
Te ley un jée ní quee cueé gá, ma 
cúu nacanu contrato un, ni ma cúu 
casi nuú jnúhun jee ni jéjnúhun 

ya jeé jnama ya yohó. 18Chi núu 
jee jiín ley Moisés jnama Yaa Dios 
ñayuu, yúcuán na te nasúu sígur 
contrato jeé ni jéjnúhun ya cúu. Chi 
sa suhva siquí maá jée ni jéjnúhun 
Yaá Dios nuú Abraham cúu jee ní 
jnama ya de. 

19Núu súcuan ¿te ndese jéjniñu 
ley Moisés? Jéjniñu chi ni jehe ya 
un cuéé gá návaha nastúu cuéchi 
i. Te ni ndacu jniñu máá-ni nde ná 
tu quiji Cristo, Yaa cúu yucún jeē 
ni jéjnúhun Yaá Dios jee quíji. Te 
nde ná ni jehe Yaá Dios ley un núü 
ñayuu, te ni tají yá tacá ndajéhé 
ya ni cacastúhun núú Moisés, te 
Moisés ni nacachi nuü i. 20 Te sfin 
cúu jnúhun jeé ni jéjnúhun ya 
nuú Abraham jee quíji Cristo, chi 
máñúhún-ni ya ni jejnúhun, te tu 
ní jíni ñúhún ni tin jee nacachi nuú 
Abraham. 


Siquí ndese jéjniñu ley jenahán 

21 Núu súcuan ¿te á cúní cahán jeé 
ley jee ni jéhe Yaá Dios nuú Moisés, 
téjiyo jeé ni jéjnúhun ya ún? Tú 
cuiti jeë súcuan. Chi núu jee ni jéhe 
Yaā Dios tin ley jeé cótecu ñayuu nií 
cáni sáha, yúcuán na te quendóo 
ndaá i nuú ya siquí jeē squícu i 
jniñu ndácu ley un núú. 22Te tuú 
chi yósó núü tútu ii jeë ndihi ñayuu 
ñayiví, nájnúhun yíndihyú i vecáa 
chi cáyihi i chiji cuechi. Te súcuan 
cúu návaha tacá i jee candíje i jeé 
ni jíhi Jesucristo jehé i, nihin i máá 
jée ni jéjnúhun ya nuu i siquií jee 
candíje i ún. 

23Chi nde ná tu quee jnúhun 
candíje yó Cristo, te nájnúhun ni 
yindihyú yo ni sáha ley jenahán, 
návaha condetu yó quívi quiji 

Cristo, Yaá candíje yó. 2*Núu 
súcuan te ley ni cuu tin jee ndíto 
yóhó nájnúhun iin mozo ndíto 
súchi lálí, te ni jejníñu nde quiv ní 
quiji Cristo, návaha candíje yó jée 
ni jíhi ya jehé yo, te ndahva Yaa 
Dios cuéchi yó. Te vijna jeé ní 
quee Cristo, Yaa candíje yó, te tuá 
yíhi yó ndaha ley jeé cúu nájnúhun 
mozo ndíto yóhó. 

26 Chi ndivii rð cácuu séhe Yaā 
Dios siquí jeē ní cacandíje ró Cristo 
Jesús. 27Chi taca ró jeé ní jendute 
ró síqui jeē ni quívi ró ndaha Cristo, 
ni sáha ya jee ní nduu ró nájnúhun 
cúu máá yá. 28 Te vijna chi tuá cúu 
ró ni ñayuu hebreo ni ñayuu griego, 
ni mozo jee ní jeen ñayuu, ni 
ñayuu sájniñu cuenta maá, ni tée ni 
ñahan. Chi tin na cúu ró núü ya jeé 
cáyihi ró ndaha Cristo Jesús. 29 Te 
núu cáyihi ró ndaha Cristo, núu 
súcuan te yucún Abraham cácuu 
ndije ró, te nihin ro maá táhu jeé ni 
jéjnúhun ya. 

Jee cahán ri jiín ró jijnáhan 

ró cúu jeé yáha: Hn súchi chíí 
táhú, vesú maá i naquihin ndihi 
jeé névaha tátá i, te núu lulí i chi 
inuú cúu i jíín mozo. ?Chi yíhi i 
ndaha taca jéē ndíto i jíín jée ndíto 
ndajníñu i, nde quee quivi jee ní 
jeni tátá i, te sáá te nihin i. 9Te 
suni súcuan yóhó, chi nde ná tu 
jecúhun ni yó siquí Cristo te ni cuu 
yó nájnúhun súchi lálí, te ni yihi yó 
chíji táacá costumbre jeé ní cajequin 
ñayuu ñayiví. *Te nde ná ni quee 
quivi jee ní jeni Yaā Dios, te ni 
tají yá Séhe ya, ni cacu ya chiji ¿in 
ñahan, te ni cacu ya yucün ñayuu 
nación hebreo jeé cáyihi chiji ley 
Moisés. 5Súcuan ni cacu ya návaha 


GÁLATAS 3, 4 


jnama ya yohó jée tuá quihi yó chíji 
ley un, te návaha naquihin Yaá Dios 
yohó cuu yó séhe ya. 

6 Te siqui jeé cácuu ró séhe ya, te 
ni tají Yaa Dios Espíritu Séhe ya 
ni quivi ini anuá ro, te sáha ya jee 
cácahan jee ró: Tátá maá ná. “Núu 
súcuan te tuá cácuu ró nájnúhun 
mozo, chi sehe ya cácuu ró. Te jeē 
cácuu ró séhe Yaá Dios, te suni 
nihin rō maá táhi jeē ni jéjnúhun 
ya jee jiín Cristo. 


Jeé nácani ni Pablo siqui 
ñáyuu cácandije 

8 Chi nde saá, nde ná tu jecúhun 
ni rð ndese Yaá cúu Yaa Dios, te ni 
cacuu ró mozo nuü taca jéé násüu 
yáa ndaa cúu. Te vijna chi je cájini 
rð ndese Yaá cúu ya, te vaha ga na 
cáhán ri jee maá yá je jíní ya rohó. 
Núu súcuan ¿te najehé cácuni ro 
nandió cóo ró nduu tucu ró mozo 
nuú tacá costumbre ñayuu ñayitvi 
jéé tu níhín jníñu cuiti? 1 Chi máni 
jes cánee ii ro quivr jiín yóo jiín 
vico jíín cuíya. 11Te yúhú rí sanaa 
te tu ní jéjniñu cuiti jes ní nacani ri 
jnúhun nuü ro. 

12Cáhán ndahú rí jiín ró hermano, 
jeé na cáni ni ro nájnúhun jéni ni 
maá rí jeé tuá squícu ri costumbre 
ñayuu hebreo. Chi ruhú ni nasáha 
ri maá rí nájnúhun máá ró jee tu ní 
cáyihi ró núú ley costumbre ñayuu 
hebreo. Te tú na vé ni cásáha ró jól 
cucuíhyá ni ri nde saá. 13Chi cájini 
rð ndese ni cuu ná ni nacani núú rí 
jnúhun nuu ro ndese jnáma ya yohó. 
Chi siquí jee cuhú ri te ni jecuif ri 
ñuu rð ni nacani ri jnúhun. 14Te 
vesú jnúndóho ni cuu jee ní cocuhú 
ri, te tu ní cásájée ni ro nui ri, ni 

tu ní cásquéhichi ni ro ruhú. Chi 
sa ni cajetáhú ró ruhü nájnühun 
jeē cúu ri iin ndajéhé Yaá Dios, chí 
nájnühun jee cúu ri maá Cristo 
Jesús. 15Núu súcuan ¿te najehé cúu 
jes tuá cácusit ni ro jiín rí vijna? 
Chi náhán rí jeë váha ni casáha ró 
jée ní cajnahuhú ni ro núu jee cúu 
te tava rō tinúu váha máá ró, cuáha 
ró nduu tinúu rí nuú. *6Te vijna 
¿á ní nduu ri enemigo ro siqui jeé 
cachí rí máni jnúhun ndaa nui ro, 
chí naún? 

17Te cáhiyo tée jeé cándihvi ni 
sigui rō jijnáhan ró, te nasúu jée 
quéndóoo vaha ánuá ro, chi sa jee 
cácuni de nasásíin de róhó jíín 
rúhú, návaha condihvt ni ro jeé cúu 
máá de. 18Te íyó váha jeé cándihvi 
ni de jehé ro, te núu jeé quéndoo 
váha ánuá ro cúu núú. Chi níní jíni 
ñúhún sáha de jee váha róhó, vēsú 
núu íne ri jiín ró chí núu tú ri íne. 
19Séhé máni jijnáhan ró, jeé siquí 
rohó cúu jeé inga jínu jnáhuhi ni ri, 
chi nájnúhun iin ñahan scácu séhe, 
súcuan ndóho ri jehé ro. Te suu cúu 
jee jnáhuhu ni rí ndétu ri jeé na 
ndúndaa anuá ro ndacu ró Cristo. 
20Naca jeé váha núu jee ndeé rí jiín 
ró vijna ñúhún, návaha cuu cahan 
mani ri jiín ró. Te tu cújnúní cuiti 
ni ri ndese ga cúu jeē cáni ni rí siquí 
ro. 


Jnuhun yátá síqui Agar jiín Sara 
21Róhó jíjnáhan ró jée cácuni ro 
quihi ró chíji ley Moisés, cachi nuü 

ri: ¿A tu ní cájini sóho ró ndese 
cáhán ley un? 22Chi cáhán tutu ii 
jeë Abraham ni iyo uŭ séhe yif de. 
Te ¿in i cúu séhe Agar, ñahan cúu 
mozo vehe de. Te inga i cúu sehe 

ñahan íyó libre, suu ñasihí de Sara 
jeé ní cuu ña ñahan numá. Te 
séhe ñahan cúu mozo, ni cacu i 
nájnúhun cácu taca gá súchi lúlí. 
Te séhe ñahan cúu libre, ni cacu i 
máá síqui jeē súcuan ni jejnúhun 
Yaá Dios. Te yaha cúu iin jnúhun 
yátá, chi ndindúú ñahan un cúu 
ña nájnúhun ndindúú contrato 

jeé ni sáha Yaá Dios jiín ñáyuu. 
Máá ñahan nání Agar, cúu ña 
nájnúhun contrato ley jeé véji nde 
yucu Sinaí. Te ñayuu cáyihi chiji 
contrato ley, cácuu i mozo nuŭ 

ley un. 28Chi Agar cúu nájnúhun 
ley jee ni jéhe Yaá Dios xini yucu 
Sinaí jeë íin nde Arabia. Te cúu ña 
nájnúhun Jerusalén, ñuu ñayuu 
hebreo, jee iyó vijna, chi taca séhe 
ñuu Jerusalén, cácuu i nájnúhun 
mozo nuú ley un. ?6Te Jerusalén 
jes iyó andiví, chi sa suhva iyó 
libre nájnúhun Sara. Te yóhó ñáyuu 
cácandíje, nájnúhun sēhe un cácuu 
yó, chi íyó libre yó nuú contrato ley. 
27 Chi suhva yósó núü tútu ii: 

Róhó jeé ní cuu ró ñahan numá 
jée tú séhe ró, na cúsit ni ro. 

Róhó jée tu ní jéhnde chiji ró 
jée scácu ró, na cána jee ró 
jée cúsit ni ro. 

Chi coo cueheé gå séhe róhó jéē 
ní cuu ró ñahan numá vésú 
ñahan jee jé ni scácu séhe. 

Achí tutu. 

28 Hermano, séhe Yaā Dios cácuu 
yó, chi súcuan ni jejnúhun ya nuu 
yo, nájnúhun ni jejnúhun ya nuú 
Abraham jeé cacu sëhe de Isaac. 
29Te nde saá te inga súchi ní cacu 
nájnúhun cácu taca gá ñayuu, ni 
jito xeén i Isaac, süchi ní cacu 
ni sáha Espíritu. Te nájnúhun ni 

īyo sáá, suni súcuan cájito xeēn 
ñayuu tāca séhe Yaā Dios nde vijna. 
30 ¿Te ndese cáhán tutu ii? Achí: 
Quenehen ró ñahan cúu mozo na 
quíhín ña jíín séhe ña. Chi séhe 
ñahan cúu mozo, ma nihín i tahú 
jiín séhe ñahan libre, achí yá jiín 
Abraham. 31 Núu súcuan hermano, 
tu cúu yó nájnúhun sehe ñahan cúu 
mozo, chi nájnúhun séhe ñahan 
libre cúu yó. 


Na cuíñi nihin yó jíín jnúhun 
jee ni sáha libre yohó 
Te Cristo ni sáha libre ya yohó 


jée tuá yíhi yó chíji ley Moisés. 


Núu súcuan te cuiñi mhin ró jíín 
jnúhun jeé ni sáha libre ya yohó, te 
ma ndívicoo tucu ró cuu ró mozo 
nuú ley un. 

2Sáha ró cuenta jijnáhan ró, chi 
ruhú Pablo cahán ri jiín ró jee núu 
squícu ró ley circuncidar, yúcuán 
na te tu níhín jníñu cuiti jee ní 
candíje ró jée ni jíhi Cristo jehé ro. 
3Te inga jínu cáhán mhin ri jiín 
táca tée cánducú cuu circuncidar, 
jeé núu súcuan te suni cánuú jée 
squícu de ndivii cuiti gå jnúhun 
cáhán ley Moisés. 4Róhó jéé 
cánducú ró quendóo ndaa ro jeé 
squícu ró ley un, je ni casiáá ro 
Cristo núu súcuan. Je ni castóo 
ró jnúhun jeé ndahva ya cuéchi 
ró síqui jeë cundáhú ni Yaá Dios 
rohó. 5Te máá yó chi cájica yó 
jíín Espíritu, te cácandije yó jée ní 
ndahva yá cuëchi yó, te jeē yúcuan 
ñúhun ni yo jee quendóo ndaa yo 
quivt cuíñi yó núü Yaa Dios. Chi 
yóhó jéé cáyihi ndaha Cristo Jesús, 
vesú núu jeé cúu yó circuncidar chí 
tu cúu yó, tú na vé níhín jníñu. Jee 

nihín jníñu cúu jee candíje yó jeé 
sáha ya jehé yo. Te yúcuan sáha jeé 
cundáhú ni yo jnáhan yó. 

TVaha ni cacandíje ró núú. ¿Te 
ndé iin ni jesi jeé tuá cájetáhú ró 
jnúhun ndaá núu súcuan? $Jnúhun 
jeē ní cascáhán de róhó, chi tú 
vēji nuü maá Yaa ní cana róhó ní 
quívicoo ró ndaha ya. Te ma náá 
ni ro jeē tée cástáhú róhó, jnúhun 
cástéén de cúu nájnúhun levadura, 
chi vésú jecu-ni levadura, te ndáa 
ndihi ñujen sáha. Te cúcáhnu ni 
ri jeē maá Jítoho yo sáha ya jeé ma 
cándíje ró jíjnáhan ró inga jnúhun 
jeē síin cáhán. Te máá Yaa Dios 
cuáha ya castigo tée jee sáca núu 
xini rō, núu na-ni tee cúu de. 

11 Te ruhú, hermano, núu jeé 
nácani ga ri jnúhun ley circuncidar 
nde vijna, te jnáhan ri ñayuu 
hebreo ma cóto xeén i ruhú nuú. 
Chi ma quití ni i jeē nácani ri 
jnúhun jee ni jíhi Cristo jicá cruz, 
núu jeé súni nácani ri jnúhun 
circuncidar nuú. 12Te taca tée jeé 
sáca núu xini rō siquí jnúhun ún, 
váha ga na cáhnde gå de máá de 
núu súcuan. 

13Chi máá ró jijnáhan ró hermano, 
ni cana ya rohó návaha coo libre 
rð nuú ley un. Te vesú iyó libre ro, 
te ma cáni ni ro jes cúu quivicoo 
ró táca cuéchi jes cúu modo neé 
cúní maá ró, chi sa suhva na sáha 
ró máá ró mozo jeé chindéé ñáhán 
ró jnáhan ró siquí jeë cundáhú ni 
rð i. 14Chi je ni squícu ró ndihi 
ley núu squícu ró #n-ni jnúhun 
ndácu jniñu yáha: Cundáhú ni ro 
jnáhan ró nájnúhun cúndáhú ni 
ro maá ró, achí. 19 Te núu máni jeé 
ndónda xeén ro siquí jnáhan ró 

jée cuajnáhan ró, te coto ma snáa 
rð jniñu jeé ni sáha ya mēhňu ró 
jijnáhan ró. 


Modo cuní ñayuu tu cándije 
jíín modo sáha Espíritu 

16 Súcuan cáhán ri jiín ró jijnáhan 
ró: Caca ró nájnúhun cúní maá 
Espíritu, te yúcuán na te ma sáha 
ga rð modo jeé cuní maá ró. 1 Chi 
taca jée cuní maá yó, yücuan jési 
nuú jeē cuní maá Espíritu. Te jeé 
cuní Espíritu, jési nuü modo neé jéé 
cuní maá yó. Te jeë ndindúú yáha 
chi cájesi nuú jnáhan, te jeë yúcuan 
tu cúu sáha ró jniñu váha jee cuní 
rð sáha ró. 18 Te núu máá Espíritu 
steén nuü ro, núu súcuan te tuá 
cáyihi ró chíji ley jenahán. 

19Te íyó ndijin tacá jniñu cásáha 
ñayuu cájica jíín modo neé máá, 
te yaha cúu: Cásíguí ndée jnáhan 
i, cásáha i jniñu jnéhén, cásáha 
néé ndasí i. 22 Cáchiñúhún i ídolo, 
cásáha tásí i, cájito uhú jnáhan 
i, cájejnáhan i, cácucuiñí ni i. Te 
yachi cáquitt ni i, te cándihvi ni i 
jes cúu máá-ni i, te cátejnáhan i 
cásástin i máá i. 21 Te cácucuésún ni 
i, cájehni i ndiyi, cánajini i, cásáha 
i vico néé, jíín táca gá jee súcuan. 
Te cáhán nihin ri jiín ró, nájnúhun 
je ni cahan ri jiín ró saá, jee ñáyuu 
casáha súcuan, ma nihín tahú i 
quívicoo i ñuu nuü ndácu Yaá Dios 
jniñu. 

22Te ñayuu jeë nduú i jíín Espíritu, 
tacá jniñu yáha sáha ya jiín i: Jeé 
cundáhú ni jnáhan, jeé cúsit ni, jeē 
iyó ndeyí sí: ni, jee iyó paciencia, 
jeé maní ni, jeē váha ni, jee squícu 
váha, Wjeé tu sáha jeé cujéhnu, jíín 
jée jési modo jeé cuní maá. Te tú 

na ley cacán cuéchi siquí ro núu 
sáha ró táca jniñu yáha. 24Te ñayuu 
cáyihi ndaha Cristo, nájnúhun je ni 
cajehni i modo neé máá i jicá cruz, 
nde jiín táca jée ndíyo néé ni i te 
cútíndí i. 25Te jeé súcuan ni jéhe 
máá Espíritu ¿in vida jeé núü yo, 
te suni na cáca yó jíín modo steén 
Espíritu. 

26Te ma sandúxí yó jéé squití ni 
yO jnáhan yó, te ni ma cucuésún ni 
yO siquí jnáhan yó. 


Jnúhun jeé chindéé 
ñáhán yó jnáhan yó 
Hermano, núu ¿in jnáhan ró 
ni sáha cuéchi, te róhó jéé 
cájica jíín Espíritu, na náchuhun 
ichí ró i. Te jíín jnúhun vitá cahan 
rð jiín i, te suni condito ró máá 
ró jee ma cacán ini rð sáha ró 
táca cuéchi. ?Te chindéé ñáhán ró 
jnáhan ró núu na vé cúu jee ndóho 
i, chi súcuan cúu jeé squícu ró ley 
Cristo. 

3Chi núu ¿in ñayuu jéni ni i 
jee ñáyuu teyí cúu i, vesú nasúu 
súcuan cúu, te stáhú i máá i núu 
súcuan. “Te tācá tin ¿in ró na cóto 
ndee rð ndese cáa jniñu sáha ró. Te 
núu vaha sáha ró, yücuán na te cuu 
cusii ni rō jiín jée sáha máá ró, te 
tu níní jée scánijnáhan ró máá ró 
jiín jnáhan ró. $Chi tácá iin iin yó 
cánuú squícu yó jíín jniñu ní jéhe 
ya nuü maá yó. 

STe róhó jéé cascuáha jnúhun 
váha ya, na chíndéé ñáhán ró tée 
cástéén nuú ro jiín táca jée váha 
cánevaha ró. 

TMa stívi ró cani ni rð jeé cuu 
sáha ró cuéchi. Chi ma cúu sácatá 
rō nuú Yaa Dios cani ni ro jee tu 

sáha ya cuenta. Chi táca núu ndese 
sáha ñayuu, suu yücuán nanihin 

i. 8Chi ñayuu jeé sáha i jeé cuní 
modo neé máá i, nihin i jeē jnahnú 
ndetú i sáha modo jeé cuní maá i 
ún. Te ñayuu jee sáha jee cuní maá 
Espíritu, chi nihin i jeé cótecu i 

níí cáni andiví sáha Espíritu. "Te 
ma cuíta yó jeé sáha yó jniñu váha 
núu súcuan, chi jee quée maá quívi 
te nanihin yo, te núu ma cuíta 

yó. 19Núu súcuan te táca jínu jeé 
cúu sáha yó, te na sáha vaha yó 
jíín táca ñáyuu, te hermano yo jeé 
cácandíije cúu jee cánuú gá. 


Saludo jiín jnúhun cástúhun 
Pablo jeé sándihí 

11 Condéhe ró jeé náhnu letra tée 
ri cuajeé nui ro jijnáhan ró, chi 
ndaha máá rí tée ri yahá. 12 Te 
tée jeē casáfuerza de róhó cuu ró 
circuncidar, cásáha de siqui jeē 
cácuni de cuajnúhún ñáyuu de. Te 
cásáha de návaha ma cóto xeén 
ñayuu de jeé cánacani de jnúhun 
jeé ni jíhi Cristo jehé yo. 3Te ni 
máá de jeé casáha de circuncidar, 
suni tu squícu vaha de ndihi ga 
ley jenahán. Te cácuni de jeé cuu 

ró circuncidar, návaha cuu sátéyí 
de máá de núu quihin ró jnúni 
circuncidar sáha de. 14Te ruhú tu 
cúní rl satéyí rí maá rí siqui ní iin 
jee yúcuan, chi máá iin-ni siqui jeé 
ni jíhi Jitoho yó Jesucristo jicá cruz. 
Chi siquí yúcuan cúu nájnúhun ni 
jihi ri, chi ni siaá ri taca jée iyó ini 
ñayiví, te suni nájnúhun iin ndiyi 
cúu ri nuú ñayiví. 15Chi núu yíhi 
yó ndaha Cristo Jesus, te tu níhín 
jníñu núu cúu yó circuncidar chí 
tuú. Chi jee níhín jníñu cúu jee ní 
nasájeé yá anuá yo. 16 Te ñúhun ni 
ri jeé taca ró jee jíca ró jíín modo 
yáha, na sáha ga ya jee coo ndeyí 
coo sit ni rō, te cundáhú ni ya rohó. 
Te suni ñúhun ni ri jeé súcuan 

sáha ya jiín táca gá i jeë cúu ndije i 
ñayuu cácandíije Yaā Dios. 

17Te vijna jíín níí gá cuahán 
yo, cúní ri jeë ma stáhan ga ni 
tin ñayuu ruhú. Chi yiqui cúñu ri 
ndíso seña jeé ni túji ri ni ndoho 
ri jee cúu ri mozo maá Jítoho yó 
Jesús. 

18 Hermano, ñúhun ni ri jeé na 
sáha ga Jitoho yð Jesucristo jeé 
váha róhó jíjnáhan ró. Súcuan na 
cóo. Amén. 


CARTA JEE NI TEE APOSTOL SAN 
PABLO NUU NAYUU NUU EFESO 





Máá rí cúu Pablo, apóstol 

Jesucristo, chi súcuan ni 
nujnahan ni Yaá Dios ni tají yá 
ruhú. Te tée ri carta yáha cuájee 
nuú rohó ñáyuu ñuu Efeso, jeé 
cácuu ró ñáyuu maá yá jeé 
cácandíje ró Cristo Jesús. ?Te 
ñúhun ni ri jes Tatá yó Yaā Dios jiín 
Jítoho yó Jesucristo, na sáha ga yá 
jeē váha róhó, te sáha ya jeē coo 
ndeyí coo sit ni ro. 


Jeé sáha Cristo jee quéndoo 
váha ánuá yo 

3Na cáhán yo jeé yóhyo cújéhnu 
Yaá Dios, Yaa cúu Tátá Jitoho yo 
Jesucristo. Chi ni jehe ya taca jée 
váha iyó andiví jée quéndoo váha 
ánuá yo, chi yíhi yó ndaha Cristo. 
4Chi nde ná tu jecóo ñayiví te ni 
nacaji ya yohó jée quívi yó ndaha 
Cristo, návaha coo ndoo ánuá yó 
te caca ndaá yo nuü ya. *Je ni 
cundáhú ni ya yohó nde saá, te ni 
tana ya yohó jéē náquihin séhe ya 
yohó. Te jíín Jesucristo ni sáha ya 
súcuan, chi ni nujnahan ni ya sáha 
ya. 8 Te jeé yúcuan níní na cáhán 
yo jee yóhyo cújéhnu ya, chi yohyo 
váha ni sáha ya yohó jiín táca jéé 
váha ni ya, siquí jee yíhi yó ndaha 


Cristo, Séhe ya jeé maní ya jiín. “Te 
siqui jee yóhyo váha ni ya jiín yó, 
te Séhe ya un ní jnama ya yohó jéé 
ni jíhi ya jehë yo, te ni ine cáhnu 
ni ya nuú cuéchi yó. ŝTe ni steén 
ya jee cundáhú ndasí ni ya yohó, 
te ni sáha ya jeé jécuhun ni yo te 
cundíchí yó jiín jnúhun ya. Te ni 
sáha ya jeé cuni yó iin jnúhun ya 
jee ní yisahí, jee tu ní sáha ya jeé 
cuni ñayuu jenahán. Chi súcuan ni 
tee ni ya nde saá, te nújnahan ni ya 
sáha ya. Te yaha cúu jnúhun ún: 
Nde na quée tiempo te sáha ya jeé 
ndihi jee yúcu andiví jíín jéa yúcu 
ñaytví, inuú-ni nduu, quihi ndaha 
Cristo. 

11Te siquí jeé yíhi yó ndaha 
Cristo, te nihin yo tahú yo, chi je ni 
nacaji Yaá Dios yohó nde saá. Chi 
súcuan ni tee ni maá yá, chi sáha 
ya tacá-ni jee jé ni cundaá ni ya jee 
nújnahan ni yá sáha ya. 1?Súcuan 
ni sáha ya návaha máá rí jee xíhna 
gå ni cacandíje ri Cristo, caca ndaa 
ri te súcuan sájéhnu ri ya jes yohyo 
luu cújéhnu ya. 19 Te suni máá ró 
jijnáhan ró, ni cajini ró jnúhun ndaa 
jnúhun váha jee jnáma ya rohó, te 
ni cacandíje ró Cristo. Te ni canihin 
rō Espíritu Santo jeé ni jéjnúhun ya 

jeé cuáha ya. Te ndéé Espíritu ya 
ún ini anuá yo, te cúu ya nájnúhun 
sello jeé steén jee cúu yó séhe Yaá 
Dios. 14Te sáha ya jeé jiní ndije yó 
jée cucuéé gá te cuáha Yaá Dios 
tahú yó, nde na sínu ya jniñu jeé 
jnáma ya ñayuu ya. Te quivi ún 
cahán yo jee cujéhnu ya, chi yohyo 
luu cújéhnu ya. 


Jeé jicán tahú Pablo jehé 
ñáyuu cácandije 

15Te ruhü ni jini jnúhun ri ndese 
cácandíije ró jéé ni sáha Jitoho yó 
Jesús jehé ro, jíín ndese cácundáhú 
ni ro ndihi ñayuu cáyihi ndaha Yaá 
Dios. 16 Te jeé yúcuan tu jécuiñi rí 
jeé nácuatáhú rí jehe ro, te jeé jicán 
tahú ri te tu náa ni ri cacán tahú 
ri jehé rō. 1 Chi jícán tahú ri jeé 
na sáha Yaá Dios jeé jécúhun vaha 
ni rō te ndundíchí ró jiín jnúhun 
ya, te cuni gå rō ndese Yaa cúu ya. 
Chi máá yá cúu Yaá Dios Jitoho 
yo Jesucristo, te cúu ya Tatá yo jee 
lúu ndasí cújéhnu. 18Te jícán tahú 
ri jeé na sándijin ga ya nuú jeé 
níjnúní ro, návaha jecúhun ni ro 
ndese cáa ndihi jee cáñuhun ni ro 
nihin ro sigui jeé ní cana ya rohó. 
Te jecúhun ni ro ndese cúcá cácuu 
ró jíín táca jnúhun jéhnu luu ndíso 
jnúhun ya jee cúu ñayuu maá yá. 
19 Te jícán tahú ri jeé na jécuhun ni 
rð ndese yohyo jéhnu poder yá jeé 
sájniñu ya ini anuá yohó jée cúu yó 
ñáyuu cácandíje. Chi tu ndíhi cuiti 
poder ya. 20Te suu poder un cúu jeé 
ni stéén ya ná ni sáha ya iin jniñu 
jéhnu ga jee ní nastécu ya Cristo 
meéhñu ndíyi te ni scúcoo ya lado 
váha ya nde andiví. 21 Te ni jeni ya 
Cristo siquí taca jée cujéhnu, jíín 

jée ndíso jníñu, jíín jée jníi poder, 
jíín jée ndácu jniñu, jíín sígur táca 
jeé cácahan ñayuu jeé cujéhnu, cúu 
tiempo yáha, cúu tiempo quiji. 22 Te 
ni jehe ya jee cujéhnu Cristo siqui 
ndivii. Te ni sáha ya jee cúnuú yá 
cujéhnu ya nuú ñáyuu cácandíije. 
23Te ñayuu cácandíje un cácuu i 
nájnúhun yiqui cúñu ya, chi ¿in na 
cúu ijíín yá te ñúhun chitú yá ini 
anuá i, chi Yaā jes ñúhun chitú níf 
cáhnu-ni cúu ya. 


Ni cácu yó síqui jeē ní 
cundáhú ni ya yohó 

Te ni sáha ya jeé cotecu rð 

nií cáni jíín Cristo. Chi je 
ni cacuu ró nájnúhun ndiyi nuú 
ya, ni sáha cuechi ró jíín jniñu 
néé ní casáha ró. ?Chi ni cajica ró 
jíín jniñu yúcuan nde saá, ná ni 
cacondiquin ro jniñu ñayuu ñaytví, 
ná ni cajetáhú ró núú jexeén jeé 
ndácu jniñu nuu taca táchi xeén, 
te jíca nuú tachí. Te suu cúu jeé 
scánda ini ñayuu nihni ni nuú Yaā 
Dios. 3Te máá rí jijnáhan ri, suni 
súcuan ni cajica ri, chi ni casáha 
ri jniñu néé jée cuní maá rí, jiín 
táca jéé jicán yiqui cúñu ri, jiín 
jée cájeni néé ni ri nde saá. Jeé 
yúcuan suni ni cacuu ri ñayuu 
jeē nihin castigo xeén jeē cuáha 
ya nuú, chi inuú-ni ni casáha ri 
nájnúhun cásáha máá i. “Te Yaa 
Dios chi yohyo cuehé ni cundáhú ni 
ya yohó, te váha ndasí ni ya jiín yó. 
5Te náa cúu yó nájnúhun ndiyi nuú 
yá ni sáha cuēchi yó, te ni nastécu 
ya yohó jéé cótecu yo nií cáni jíín 
Cristo. Chi siquií jeë yóhyo váha ni 
yá cúu jeé ní jnama ya yohó. $ Te 
ni nastécu ya yohó jée cótecu inuú 

yó jíín Cristo Jesús, te scúcoo ya 
yohó jíín yá nde andiví. “Súcuan ni 
sáha ya návaha níí gá tiempo jee 
quíji, te stéén yá ndese yohyo mani 
yá jiín yó, jíín ndese váha ni ya jiín 
yó jeé siquí Cristo Jesús. $Chi siquí 
jee yóhyo mani ya jiín ró cúu jeé 

ní jnama ya rohó, chi ni cacandíje 
ró jée sáha ya jehé ro. Te nasúu 
síqui jeē ní casáha máá ró cúu, chi 
tahú jeé ni jéhe ya nuú rð cúu. *Chi 
tú na jniñu váha ní cásáha yó jée 
jnáma ya yohó, te jeē yúcuan ni tin 
yó ma cúu sátéyí yó maá yó. 1% Chi 
cúu yó iin jniñu luu jee ní nasáha 
máá yá, chi ni nasáha ya yohó jéé 
cundúú yó jiín Cristo Jesús, návaha 
sáha yó táca jniñu váha jee jæ ni 
sátühva Yaa Dios jee sáha yó. 


Jeé sáha Cristo jeé ndívi yó núu 
jnúhun mani Yaá Dios jiín yó 
311 Núu súcuan te na núcúhun ni 
ró ndese ñayuu ni cacuu ró ndé saá. 
Chi tu ní cácuu ró ñáyuu hebreo, 
chi sa suhva ni cacuu ró ñáyuu 
tacá nación jee tu jíní jnúhun 
ya. Te ñayuu hebreo jeé casáha 
circuncidar yiqui cúñu, ni cacahán 
i jeē cácuu ró ñáyuu tu sáha 
circuncidar. 12 Na núcúhun ni ro jeé 
ndé saá tu ní cáhtin ró jíín Cristo, 
te ni cacuu ró ñáyuu ñuu jicá núü 
nación Israel. Te tu ní cájini ró táca 
jnúhun contrato jeé ni jéjnúhun Yaá 
Dios. Te tu ní íne Yaa Dios jiín ró 
ñaytvi yáha, te tú na vé jeē váha ní 
cáñuhun ni ro jeé cóo. Te vijna 
chi ni ndívicoo ró núü Yaā Dios jeé 
tu ní cájini ro jnúhun ya nde saá, 
chi ni quívicoo ró ndaha Cristo siqui 
jeé ni jíhi ya jehé ro. 1*Chi Cristo 
cúu Yaa sáha jee ndúmani jnáhan 

yó. Chi ni sáha ya jeë ñáyuu hebreo 
jiín ñáyuu táca gá nación, ni nduu 
yó iin na nuú ya. Chi ni sáha ya 
jeē tuá jíto uhú jnáhan yó, te suu 
cúu nájnúhun jeé ní jenu ya iin jeé 
ndihyú sava méhñu yó jeé sástin 
yóhó. 19 Chi ni socó ya maá yá ni 
jihi ya, te súcuan ni ndahva ya ley 
jenahán jíín jnúhun ndácu jniñu 
jíín jée tajnúní ndíso máá. Chi ley 
un ní sásíin ñayuu hebreo jiín táca 
nación jeé tu ní jíní i ley un. Te ni 
nasquíjnáhan ya ndihi yó jée ní 
nduu yó ¿in na nación jeé, yíhi yó 
ndaha ya. Te súcuan ni sáha ya jeé 
ní ndumani jnáhan yó. “Te jíín 
jée ni jíhi yá jicá cruz, te ni snáa 
ya jnúhun cájito uhú jnáhan ñayuu 
hebreo jiín táca gá nación. Te ni 
sáha ya jee ndívicoo yó núü jnúhun 
mani Yaá Dios jiín yó, te ni nduu yó 
iin na ñayuu maá yá. 

17Chi ni quiji Cristo ni nacani 
ya jnúhun váha nuú taca ñáyuu 
jeé na ndívi i nuú jnúhun mani ya 
jiín i, cúu róhó ñáyuu tu ní cájini 
jnúhun ya, te suni ñayuu jnáhan ri 
hebreo jeé cájini jnúhun ya. 18 Te 
vijna te siqui jeé ni jíhi Cristo, te 
ndihi yó, cúu ñayuu hebreo chí 
ñáyuu taca gá nación, cuu quivicoo 
yó núú Tatá yo Yaa Dios, te iin-ni 
Espíritu ya sáha. '9Núu súcuan te 
tuá cúu ró nájnúhun ñayuu ñuu 
jicá ni ñayuu tatú, chi ¿in na ni 
nduu ró jíín ñáyuu ñuu maá yá. Te 
jnáhan ñayuu vehe Yaá Dios cácuu 
ró. 20Te cácuu ró nájnúhun iin tin 
parte iin vehe cáhnu jee cúvaha 
siquí cimiento, te cimiento un cúu 
jnúhun Cristo jee ní canacani tacá 
apóstol jiín tée ni canacani jnúhun 
ya jenahán. Te máá Jesucristo cúu 

nájnühun yuü cánuú gá jee yítuu 
vehe. ?1Te níí vehe cúvaha vaha 
siquí maá yá, cúsúcún cuáhán, cúu 
iin templo ii jeé ndeé maá Jítoho 
yo. 22Te suu cúu máá ró jijnáhan ró, 
chi ndúú ró jiín Cristo, te inuú-ni 
sáma ya rohó jiín táca ñáyuu 
cácandíje, cácuu ró nájnúhun iin 
tin yuú templo. Te suu cúu jee ndeé 
Espíritu Yaá Dios ini ro nájnúhun 
ini ¿in templo. 


Jeé ndíso jníñu Pablo nácani 
de jnúhun nuü ñáyuu tu 
jíní jnuhun Yaā Dios 
Te jeé yúcuan ruhú Pablo, 
jicán tahú ri nuu ya. Te íne ri 

vecáa siqui jeē ní nacani ri jnúhun 
Cristo Jesús nuú rohó ñáyuu tácá 
nación jeé tu ní jíní jnúhun ya nuú. 
2Te jíní ri jeé ní cajini ró jnúhun 
ndese yohyo vaha ni sáha Yaá Dios 
jiín rí, chi ni jehe ya jniñu nui ri 
jeé nácani ri jnúhun vaha ya nuú 
rð. “Te jnúhun ya jeé ní yisahí, ni 
nastúu ya nuü rí, nájnúhun je ni 
tee ri jecu siquí un núü ro. “Te núu 
na cáhu ró te cuu jecúhun ni ro jeé 
ní jini váha ri jnúhun Cristo jee ní 
yisahí un. 5Te tu ní stéén yá jnúhun 
sahí un núü ní ¿in ñayuu taca cuíya 
ní quiji ichi yátá. Te vijna cúu jeé 
steén ndijin ya jiín Espíritu ya nuú 
tacá apóstol jee ní jeni ndoo ya, jiín 
núü tée cánacani jnúhun ya. f Te 
súcuan cáhán jnúhun ní yisahí un: 
Ñayuu taca gá nación, iin cáhnu-ni 
nihin i tahú i jíín ñáyuu hebreo, chi 
ni cacandíje i jnúhun jeé jnáma 
ya i. Te inuú-ni ni nduu ndihi i, te 
tin cáhnu-ni quéndoo ndetú anuá i 
sáha Cristo, nájnúhun ni jejnúhun 
Yaā Dios. ' Te jeé siquí jnúhun yáha 

cúu jee ní jeni ya ruhú jeé nácani 
ri jnúhun nuü ro. Chi ni cutahú ri 
jniñu luu yáha jeé ni jéhe ya nuü 
ri. Te jíín poder ya ni sáha ya un 
jíín rí. $ Te ruhú chi cúu ri tée núu 
ga nuü taca ñáyuu núu ga jeē yíhi 
ndaha ya. Te vesú súcuan te nuú 
maá rí ni jehe ya jniñu luu yáha 
jée nácani ri jnúhun vaha ya nuú 
ñáyuu tacá nación jee tu jíní, ndese 
yohyo cúcá yó ndihi jeë ndíso 
jnühun Cristo, jeé ma cánda cuiti 
yð jecúhun ni yo. *Chi ni jeni ya 
ruhú jeé steén cají rí jeē suni máá i 
jnama ya i. Te yúcuan cúu jnúhun 
Yaá Dios jeé ni yísahi ndé jenahán 
ndasí, chi máá yá ni sáha ndihi-ni. 
10Te súcuan ni sáha ya jiín ñáyuu, 
návaha vijna te taca jéē cácujéhnu 
jíín jée ndíso jníñu nuú sucún, na 
cúni ndese ndíchí ndasí Yaá Dios. 
Chi ndíchí ndasí ni sáha ya jiín 
ñáyuu cácandíije. 11Chi súcuan ni 
tee ni ya nde nií cáni, te ni sáha ya 
jes Jítoho yó Cristo Jesús ni squícu 
ya ún. 12Te siqui jeé ni sáha Cristo, 
te vijna te jíní ndije yó jéé cúu quivi 
yó cáhan yo jiín Yaā Dios siqui jeé 
candíje yó Cristo. TáNúu súcuan 

te cáhán ndahú rí jiín ró jeë ma 
cucuíhyá ni ro siquí jnúndóho jeé 
ndóho ri jehé rō. Chi suu sáha jeē 
quéndóoo ndetú anuá ro jijnáhan ró. 


Cristo y0hyo cúndáhú ni ya yohó 

14Te jeé yúcuan cúu jeé jécuiñi yití 
rí nuü maá Yaá cúu Tátá Jitoho yó 
Jesucristo. 15 Te máá yá cúu Tátá 
nuú ndihi ñayuu yá jeé yúcu andiví 
jíín ñáyiví. 16Te jícán tahú ri jeē 
jiín poder yá jeé cujéhnu ndasí yá, 
na sáha ya jeé íje váha ni ro jiín 
jnúhun ya, te coo fuerza ini anuá 

rð, sáha Espíritu ya. 7 Te jícán ri 
jeé candíje nihin ró Cristo, návaha 
condee yá ini anuá ro, te jnii váha 
ró jnúhun jee cundáhú ni ya rohó, 
te cuiñi nihin ró jíín. '8 Te súcuan 
te cuu jecúhun váha ni ro jiín táca 
ñáyuu candíje, ndese cáa jnúhun 
cúndáhú ni Cristo yohó. Chi yohyo 
jíté, cáni, cúnú, súcún jnúhun 

ún, chi yohyo cuehé sáha. 1* Te 
jicán ri jeē na cúni váha ró ndese 
cúndáhú ni ya yohó, vesú tu cúu 
cuiti jecúhun ni yó ndihi ndihi. Te 
súcuan te cundúú ró jiín Yaá Dios 
jeé cunuú yá ini anuá ro. 

20 Núu súcuan te na cáhán yo jeé 
yóhyo luu cújéhnu ya, chi máá yá 
cúu Yaá iyó poder jeé sáha ya jeé 
váha ndasí gá vesú ndihi jeé jicán 
yo chí jéé jéni ni yo. Te sáha ya un 
jíín poder ya jee sájniñu ini anuá 
yo. 21 Te na cáhán yo jeé yóhyo luu 
cújéhnu ya jee siquí jee ni sáha ya 
jehé ñayuu cácandije jíín jée siquí 
Cristo Jesús. Te súcuan na cóo 
nde ni cáni cuiti tiempo jee quíji. 
Amén. 


Inuú-ni cácuu ñayuu 
cácandije sáha Espíritu 

Te ruhu jeé íne ri vecáa siquł 

jnúhun maá Jítoho yo, cáhán 
ndahú rí jiín ró jee na cáca ndaa rō 
nájnúhun cánuú caca ró jée cácuu 
ró ñáyuu ni cana ya. ?Te níní na 
cóo suchí ni ro, te coo vitá ni ro. Te 
na cóo paciencia ro, te cuandeyí ni 
rð jiín jnáhan ró jée cundáhú ni 
rð i. “Te na cóndihvi ni rð coyúcu 
máni inuú ró, sáha máá Espíritu 
nuú véji jnúhun mani ni. “Chi ¿in-ni 
cácuu ñayuu maá yá, te íyó iin-ni 
Espíritu, te inuú cáñúhun ni yo jee 

cóo jeé váha siquí jee ní cana ya 
yohó. Te íyó iin-ni Jitoho yo, jiín 
iin-ni jnúhun cándíije yó, jíín iin-ni 
jnúhun jéndute yó. Te íyó iin-ni 
Yaá Dios jeé cúu Tátá yo jijnáhan yó. 
Te máá yá cujéhnu siquí ndihi yó, 
te sájniñu ya jiín ndihi yó, te ndéé 
yá ini ndihi yó. 

7Te tacá ¿in tin yó ní cacutahú yo 
síin síin jniñu sáha yó, núu ndese ni 
tana Cristo cúhva tahú un núi yo. 
8 Jeë yúcuan cáhán tutu ii: 

Ná ni ndaa ya cuanuhun yá 
andiví, te ni stutú yá cuehé 
jee yíndihyú, cuahan ya jiín. 

Te ni saja ya tahú nuu taca 
ñáyuu. 

9Te jeé cahán tutu jeé ní ndaa ya, 
suni cúní cahán jee xihna ga nde 
andiví ni cuun ya nde nuú cunú gá 
ñayivi yáha. Te Yaā ní cuun, suni 
máá yá cúu jee ní ndaa nde nuü 
sucún gá andiví, návaha cuhun 
chitú yá nií cáhnu-ni. Te ni tana 
ya síin síin jniñu sáha ñayuu. Chi ni 
jeni ya sava ñayuu cuu apóstol, te 
sava ga nacani jnúhun ya, te sava 
ga scándije ñayuu jnúhun jeé jnáma 
ya i, te sava ga coo pastor condito 
ñayuu cácandíije, te sava ga steén. 
12Súcuan ni jeni ya ñayuu maá 
yá jee cuajníñu i nuú ya, návaha 
cuehnu ga ñayuu Cristo jiín jnúhun 
ya. Te súcuan coo nde nduu 
inuú-ni ndihi yó jíín jnúhun cándije 
yó, te cuni vaha yó ndese Yaå cúu 
Sehe Yaá Dios. Te súcuan ije váha yó 
ndé na cúchitú yó jiín ndihi jnúhun 
jeé ñúhun chitú ini Cristo. 14Te 
súcuan te ma cóo ga yó nájnúhun 
súchi lúlí jéē yachi jéni yaha jéni 
yücuán ni i, ni ma quívi nduu yó 
cháha chúcuan jíín síin sfin jnúhun 

jeé cástéén tee stáhú jée yóhyo 
ndito de squívi de yóhó nuü jnúhun 
stáhú. 15Chi sa suhva na cóndiquin 
yo jnúhun ndaa jiín jnúhun cúóndáhú 
ni. Te súcuan cuehnu yó jíín táca 
jniñu cúní Cristo, Yaa cujéhnu nuü 
ñáyuu cácuu nájnúhun yiqui cúñu 
ya, chi iin na cúu i jíín yá. 16Te sáha 
ya jeé nduu inuú ni tacá i jee cáhije 
i cuahán i, chi cácuu i nájnúhun 

tin na yiqui cúñu jiín yá. Te jéjniñu 
váha tacá tin ¿in i ndese ni nihin 
jníñu i, návaha scuéhnu jnáhan te ije 
jíjnáhan jíín jnúhun cúndáhú ni. 


Jeë ndújeé yó sáha Cristo 

17Núu súcuan te yáaha cúu jnúhun 
cáhán ri jiín ró, te jeë achí Jítoho 
yo cúu jeé cahán mhin ri jiín ró: 
jeé ma cáca ga rð nájniúhun cájica 
sava ga ñayuu jeé tu jíní i ndese 
Yaa cúu Yaā Dios, chi cájica i jíín 
jnúhun jeé jéni sáá-ni máá i. 18 Te 
íyó nee nui jeē níjnūní i, te tu 
névaha i Espíritu jeē véji nuü Yaá 
Dios, chi tu jíní i jnúhun ya, siqui 
jeé níhni ni i. 19 Te tuá cúcanu i, chi 
ni quívicoo i jíín jniñu néé ndasí, te 
ndíhví ni i sáha i tacá jniñu jnéhén. 
20 Te róhó jíjnáhan ró, nasúu súcuan 
ní cáscuáha ró jnúhun Cristo, 2! te 
núu ndaa jee ní cajini ró jnúhun ya 
jiín jée ní cacutúhva ró jíín jnúhun 
ndaa Jesús. 22Núu súcuan te na 
stóo ró táca jniñu ní casáha ró ichi 
yátá, ná ni casáha ró modo cuní 
maá ró jee ní cujnéhén ánuá ro ni 
sáha jniñu néé stáhú jée ní ndiyo ni 
ro. 29 Te na ndújeé ánuá ro jiín jéē 
níjnúní ro. 24Te na cuáha ró jnúhun 
ndujeé ró, chi nasáha Yaa Dios rohó 
nájnúhun cúní maá yá jee cáca 
ndaá ro jiín jniñu váha jniñu ndoo. 


EFESIOS 4, 5 


25 Núu súcuan te ma cahán ga rō 
jnúhun stáhú, te na cáhán ndaa rō 
jiín táca jnáhan ró, chi iin-ni cácuu 
ndihi yó. 

26 Núu vēji iin jeé squití ni rohó, 
te ma quití neé ni ro. Te ma quití ni 
rð nde quée niáandii. ?” Ma cuáha ró 
jnúhun jee sáha jexeén jee quívi ró 
cuéchi. 

28 Nayuu ní sacuíhná, ma 
sacuíhná gá i, chi sa suhva na 
sájniñu i, te na cócuu i jíín jniñu 
váha, návaha nihin i jee cuáha i 
nuü ñáyuu cúmani nuu. 

29Ni iin jnuhun néé ma cahán ro, 
chi sa suhva na cáhán ro jnúhun 
váha jee scuéhnu jnáhan jíín 
jnúhun ya, te sáha jee quéndoo 
váha ñayuu jíni soho. 3YMa sáha 
ró cuéchi návaha ma cucuíhyá 
ni Espíritu Santo Yaa Dios. Chi 
Espíritu ya cúu nájnúhun sello jeé 
steén jeé cúu yó séhe Yaá Dios, nde 
quiji quivi jínu jniñu jee jnáma ya 
rohó. 

31 Te na siáá rð taca jnúhun 
cútucu ni, jiín jnúhun xeen ni, jiín 
jnúhun quítí ni, jiín jnúhun cáhán 
ndevaha, jíín táca jnúhun néé. 
32Chi sa suhva na cóo vaha ni rð 
jiín jnáhan ró, te cundáhú ni ro i. 
Na cóne cáhnu ni ro nuú jnáhan ró, 
nájnúhun ni ine cáhnu ni Yaá Dios 
nuú ro siqui Cristo. 


Ndese cánuú caca ndaá 
séhe Yaa Dios 


Núu súcuan te na ndácu 

ró Yaa Dios, chi cácuu ró 
séhe ya jeé maní ya jiín. ?Te níní 
cundáhú ni ró jnáhan ró, nájnúhun 
ni cundáhú ni Cristo yohó, te ni 
soco ya maá yá jehé yo, ni cuu ya 


EFESIOS 5 


nájnühun ¿in londe jee jeén asin 
nuú Yaa Dios jeé ni sóco ya maá yá. 
3Te vijna jeé cácuu ró séhe 
Yaa Dios, te ni ma sáha ró ni ma 
ndájnúhun ró síquií jnúhun jíca 
jnéní, ni tacá jniñu jnéhén, ni 
jnúhun ndíyo ni ndajníñu. *Te ni 
ma cahán ro taca jnúhun sáha jeé 
cúcanu jnáhan, nijnúhun cánéé 
ít, ni jnúhun jee tu ndé jéjníñu 
cuiti. Chi tacá un tu níhín jníñu. 
Chi sa suhva na nácuatáhú ró nuü 
Yaá Dios. Chi je cájini rð jeé ní 
iin ñayuu cájica jnéní, ni jes sáha 
jniñu jnéhén, ni jee ndíyo ni tacá 
ndajníñu, ma nihín tahú i quivi 
i ndaha Cristo jiín Yaa Dios jeé 
ndacu ya jniñu nuu i. Chi taca jée 
ndíyo ni i cúu nájnúhun ídolo i jeé 
cáchiñúhún i. Te coto ró jéé ma 
stahú ni ¿in i róhó jíín táca jnúhun 
cáhán saá ni i, chi siquí taca jnúhun 
néé yáha cúu jes quíji castigo xeén 
Yaā Dios nuú taca ñáyuu nihni ni. 


7Ma quívi nduu rð jiín i núu súcuan. 


8 Chi taca quívi saá ni coyúcu 
ró nájnúhun nui née, te vijna chi 
cáyücu ró jíín luz maá Jítoho yo, 
cúu jeé cájeciihun ni ro siquí ya. Te 
na cáca ró nájnúhun cájica ñayuu 
jeé steén luz ya ini anuá i. *Chi 
jniñu sáha luz ya jiín yó cúu tacá 
jniñu mani ni, jniñu ndaa, jiín jniñu 
váha. 1 Scuáha ró sáha ró táca 
jniñu jee nújnahan ni maá Jítoho 
yO. 1'Te ma quívi nduu ro jiín táca 
jes tu níhín jníñu jee casáha ñayuu 
cáyücu nájnúhun nuú née. Chi sa 
suhva stéén ro nuú i jee tú vaha 
cásáha i. 12 Chi cúcanu yo cahán yó 
siqui jníñu cásáha yuhu maá i. Te 
luz ya sáha jeé nátúu tácá jniñu néé 
cásáha i. Te núu cuatáhú i luz ya 

te caca i jíín luz ún. 14 Jeë yúcuan 
cáhán tutu: 
Róhó jeé cúhuun ni, jeé 
nájnúhun quíxí, natahú ni, 
te quenda ró méhñu ñáyuu jee 
cácuu nájnúhun ndřyi. 
Te Cristo steén yá luz ya ini 
anuá ro. 
Achí tutu. 
15Núu súcuan te coto vaha ró 
ndese caca yúcún ró. Te ma cáca 
ró nájnúhun cájica ñayuu canéé, 
chi caca ró nájnúhun cájica tée 
ndíchí. 16Ma snáá rð tiempo, chi 
condihv ni ro jiín jniñu ya, chi íyó 
cuéhé cuéchi quivi yáha. 17 Núu 
súcuan te ma cóo néé xíni ro, chi 
sa suhva na jécuhun váha ni rō 
na jniñu nújnahan ni maá Jítoho 
yo. 18 Te ma nájini ró, chi tivi ró 
sáha. Chi sa suhva na ndúcú ró jee 
cúnuú Espíritu Santo ini anuá ro. 
19 Te cahán ro jiín jnáhan ró jíín 
salmo jiín himno, yaa ii jee cahán 
jnúhun ya. Te ini anuá rð cahán ro 
jiín yá jiín táca yaa, chi yúcuan cúu 
jes jíta ánuá rō nuú ya chiñúhún 
ró ya. 20Te níní nacuatáhú ró siqui 
tacá-ni nuú Tatá yo Yaa Dios te 
ndacunehen ró síhví máá Jítoho yo 
Jesucristo. 


Ndese squícu vaha ñayuu 
cácandíje nuú jnáhan i 
21Te cuatáhú ró nuú jnáhan ró 
síqui jee cáhiyo yíñúhún ró nuü 
Cristo. 
22Róhó ñahan cácuu ñasihí, 
cuatáhú ró nuü ył ró, nájnúhun 
jétáhú ró nuú Jítoho yo. 23Chi 
yii cújéhnu nuu ñásihí, nájnúhun 
cújéhnu Cristo nuú yohó ñáyuu 
cácandíije, jeē cácuu yó nájnúhun 

yiqui cúñu ya, chi ¿in na cúu yó jiín 
yá. Te máá yá jnáma ya yohó. ?4Chi 
nájnúhun ñayuu cácandije cájetáhú 
i nuú Cristo, suni súcuan ñasihí 
cuatáhú ña ndihi jee cahán yii ña. 
25Te róhó tée cácuu yii, cundáhú 
ni rð ñasihí ró, nájnúhun ni 
cundáhú ni Cristo yohó ñáyuu 
cácandíje, te ni socó ya maá yá 
jehé yo. ?8Súcuan ni sáha ya jeé 
cóo ndoo coo il yó nui ya, te ni 
nacate ya anuá yo jiín jnúhun ya 
jiín jéē ní jendute yó. 27 Te yóhó 
ñáyuu cácandíje chi cuiñi yó núú 
ya, te luu cujéhnu yó. Te ma cóndee 
cuéchi ánuá yo, ni jeé tú luu, ni 
tin jeé súcuan, chi sa suhva coo 
ndoo coo ii yó nui ya, te tú na vé 
cumani ga. 28 Te nájnúhun Cristo 
ni cundáhú ni ya ñayuu cácandije, 
suni súcuan cánuú jée cundáhú ni 
yii ñasihí de, nájnúhun cúndáhú 
ni de máá de. Chi tée cúndáhú 
ni de ñasihí de, máá de cúndáhú 
ni de. 2? Chi ni ¿in tee tu jíto uhú 
de máá de, chi sa suhva yéji de 
te ndíto yúcún de máá de. Te 
suni súcuan sáha Cristo jiín yóhó 
ñáyuu cácandíje nuú ya. 9%Chi 
cácuu yó nájnúhun yiqui cúñu ya, 
te tin iin yó cácuu nájnúhun ¿in 
iin parte yiqui cúñu ya. 91 Te suu 
cúu nájnúhun tée jeé stóo de tátá 
de náná de, te quijnáhan de jíín 
ñasihí de, te iin na cúu ndindúú de. 
32 Yohyo jéhnu jnúhun sāhi yáha, 
te cáhán ri jee ñáyuu cácandije 
suni súcuan quíjnáhan i jíín Cristo. 
33Te suni súcuan ná tin ná iin ró 
cundáhú ni ro ñasihí ró, nájnúhun 
cúndáhú ni ro maá ró. Te ñasihí na 
cúu yíñúhún ña jíín yii ña. 


EFESIOS 5, 6 


Te róhó séhe jíjnáhan ró, 
cuandije ró núŭ tatá ro nuú 

naná ro, chi yücuan cúu jeē váha 
sáha ró jée candíje ró Jítoho yo. 
2Chi yaha cúu ¿in jnáhan jeé uxí 
jnühun ndácu jniñu jeé ni jéhe ya, 
te xihna ga jnúhun yáha ndíso tahu: 
Coo yiñúhún ró nuú tatá ro nuú 
naná ro, ¿návaha quendóo ndetü ro, 
te náhán cotecu ro ini ñaytvi yáha. 
Achí. 

4Te róhó tátá jijnáhan ró, ma 
squití ni ro sehe ró, chi sa suhva 
scuéhnu ró i jíín jnúhun cuandije i, 
te stéén ro nuú i jee candíje i máá 
Jítoho yo. 

5Te róhó mozo jijnáhan ró, 
cuandije ró núü patrón ro ñayivi 
yáha, te coo yíñúhún ró te conso 
yo ró núü de. Te na sájniñu ndaá 
sájniñu ndije ró, cani ni ro jeé nuú 
Cristo cájejniñu ró. £Ma sájniñu 
ndúxí ró jee maá jée coto de te 
cuajnúhún de róhó. Chi sa suhva 
sáha ró cuenta jeé mozo Cristo 
cácuu ró. Te sáha ró jée nújnahan 
ni Yaá Dios nde jiín ini jiín ánuá 
rð. "Te na cúsit ni rð sájniñu ró, te 
na cáni ni rð jee nuú maá Jítoho 
yo cájejníñu ró, nasúu núü ñáyuu. 
8Chi je cájini ro jeé jníñu váha sáha 
tin iin ró, te nihin ro yahu jniñu 
yúcuan núü maá Jítoho yo, vesú 
cúu ró mozo chí tée sájniñu máá. 

9Te róhó patrón jijnáhan ró, suni 
súcuan sáha ró jíín mozo ro, te 
ma cahán xeen ro jiín i. Chi na 
cócuhun ni ro jee suni máá ró jiín 
máá i yíhi ró ndaha Jitoho yo, Yaá 
ndeé andiví. Te tu sáha ya cuenta 
ndese cúu ¿in iin ñayuu, chi inuú 
sáha ya jiín i. 


EFESIOS 6 


Na cúcutú yó jiín táca 
fuerza Yaá Dios 

10 Te íyó inga jnúhun, hermano 
jijnáhan ró. Nducú ró jeé na cóo 
fuerza ini ró jiín fuerza maá Jítoho 
yO jeë nduú yá jiín ró, chi iyó téyí 
poder ya. 11Na cúcutú ró jíín táca 
fuerza Yaa Dios, návaha cuu cuiñi 
nihin ró jée ma stahú jexeén róhó. 
12Chi nájnúhun jeé cájejnáhan yó 
jíín táca jóð neé. Te nasúu ñáyuu 
cúu jeé cájejnáhan yó jíín, chi sa 
suhva jíín táca táchi cájica nuú 
sucún. Te yúcuan cúu jeé cácujéhnu, 
jíín jée cándiso jníñu, jíín jée 
cándacu jniñu nuú ñáyuu ñayivi 
yáha jee nájnúhun cájica i nuú née. 
13Núu súcuan te na cúcutú ró jíín 
ndihi fuerza Yaā Dios, návaha cuu 
cuiñi nihin ró quívi jíto ndee jexeén 
rohó. Te súcuan coo tühva ró jíín 
táca ndihi jeë cuíñi nihin ró jíín. 
14Núu súcuan te cuiñi nihin ró jíín 
jnúhun ndaa jeé cúu nájnúhun jeé 
yíhi nihin sanchíi chiji ró. Te sácutú 
ró maá ró jiín jnúhun caca ndaá 
ro, te suu cúu nájnúhun jee cúcutú 
soldado jiín sahma cáa jeé ndihyú 
de. 15Te níní cotúhva ró nacani ró 
jnúhun ndeyí jnúhun sii ni jee véji 
nuú Yaa Dios. Te suu cúu nájnúhun 
jes chíhi soldado ndijén jehé de. 
16Te jeë cánuú gá cúu jee candíje 
ró jee iyó yá jiín ró. Te yúcuan cúu 
nájnúhun jee túhva ró máá ró yata 
tin escudo. Chi jíín jnúhun cándíje 
ró un te cuu ndahva ró ndihi jeé 
tají máá jéxeén, jeé cúu nájnúhun 
nduva jeé cayú yáñuhún punta. 
17Te cuiñi ró jíín jnúhun ni jnama 

ya rohó, jeé cúu nájnúhun ¿in lélú 
cáa. Te cuajniñu ró jnúhun jee 

yosó núü tútu Yaá Dios jeé ni jéhe 
Espíritu Santo nuú ro. Chi yíicuan 
cúu nájnúhun jéjniñu soldado 
espada de. 18 Te níní cácan tahú 

rð nuú Yaá Dios siquí ndihi-ni, te 
cahán ndahú ró jíín yá jiín fuerza 
Espíritu. Núu súcuan te ndito na 
cóo ni ro, te ma jécuiñt ro jes cacán 
tahú ro jehé taca ñáyuu maá yá. 
19 Te suni cahán ro jehé ri, návaha 
nihin ri jnúhun cahán ri, te coo téyí 
ni ri nacani cájí rí jnúhun jeé jnáma 
ya yohó, suu jnúhun jeé ní yisahí 
un. 20Chi ni tají yá ruhu jeé jíca ri 
nácani ri jnúhun ya ún, te jeé siquí 
un cúu jeé íne ri vecáa. Te na cácán 
tahú ro jeé coo téyí ni ri cahán ri 
jnúhun ya, nájnúhun cánuú cahán 
rl. 


Saludo jee sándihí 

21 Tíquico cúu iin hermano jeé 
maní yo jiín, te cúu de tée squícu 
váha chíndéé ñájnáhan jíín rí nuú 
jníñu máá Jítoho yo. Te máá de 
castúhún ndihi ndese cuahán jniñu 
ri te ndese íyó rí. 22 Jeë yúcuan ní 
tají rí de cuajeé de nuü ro, návaha 
cachi de ndese cáhiyo ri, te coo 
ndeyí ni ro jijnáhan ró sáha de. 

23Te ñúhun ni ri jeē Tatá yð Yaá 
Dios jiín Jítoho yo Jesucristo, na 
sáha ya jee coo ndeyí coo sir ni 
taca róhó jéē cácuu hermano, te 
coo mani ga ro jiín yá, te candíje 
váha ró. 24Te ñúhun ni ri jeé na 
sáha ga yá jee váha róhó jíjnáhan 
ró jée maní ndije ró jíín Jítoho yó 
Jesucristo. Súcuan na cóo. Amén. 


CARTA JEE NI TEE APOSTOL SAN 
PABLO NUU NAYUU NUU FILIPOS 





Máá rí cúu Pablo jiín Timoteo, 

mozo Jesucristo. Te cátee ri 
carta yáha cuájeé nuu taca róhó 
hermano cáyücú ñuu Filipos, jeé 
cácuu ró ñáyuu maá yá jee cáyihi 
ró ndaha Cristo Jesús. Te suni cátee 
ri nuü tée cándiso jníñu cándito 
róhó, jíín núú tée cájejniñu mehñu 
ró. ?Te cáñuhun ni ri jeé Tatá yo 
Yaa Dios jiín Jítoho yo Jesucristo, 
na sáha ga ya jee váha róhó, te 
sáha ya jeé coo ndeyí coo sii ni ro. 


Jeé jicán tahú Pablo jehe 
ñáyuu cácandije 

3Taca jínu jeé núcúhun ni ri rohó 
jíjnáhan ró, te nácuatáhú rí nuú Yaa 
Dios. *Te náa jícán tahú ri, te níní 
cúsi ni ri jicán tahú ri jehé rō. Chi 
ni chindéé ñájnáhan ró jíín rí jee 
scáca yó jnúhun váha ya, nde quivt 
ní cacandíje ró te nde vijna. Te 
jíní ndije ri jeē maá Yaa ní squéjéé 
jniñu váha jíín ró, cocu ya jiín ndé 
quivi ndíji Jesucristo, te sínu ndihi 
ya. "Te íyó váha jeë súcuan jéni ni 
ri siquí taca róhó, chi yóhyo mani 
ri jiín ró, te inuú-ni ni sáha ya jeé 
váha yóhó. Te súcuan cúu vesú íne 
ri vecáa chí vesú cuiñi ri nuú taca 
tée cújéhnu, cahán ri jehē jnúhun 


jeé jnáma ya yohó jéé jnúhun ndaá 
cúu. $Chi Yaā Dios jiní ya ndese 
yohyo mani ri jiín ró jijnáhan ró, 
nájnúhun yohyo mani Jesucristo 
jiín yó. ?Te jícán tahú ri jeé na cáa 
ga jee cundáhú ni ro jnáhan ró, jiín 
jéé na jécúhun ga ni rō te cundíchí 
ró jiín táca jnúhun ya. Te súcuan 
te cuu nacaji ró táca jóð váha 
condiguin ro, te caca ndaá ro, te ma 
cóo ni iin cuechi siquí rō guivi ndíji 
Cristo. Te súcuan te cayá cuehé 
jniñu váha jeé sáha Jesucristo jiín 
ró. Te sáha jeé coo yiñúhún ñáyuu 
jiín Yaa Dios te cahán i jee yóhyo 
luu cújéhnu ya. 


Jnúhun jeé técu nduú yó jiín Cristo 
12 Hermano, cúní ri jeé na 

cúcáhnu ni ro jijnáhan ró ndese ni 
sáha jnúndóho ni ndoho ri. Chi ni 
sáha jee ni jíte núu ga jnúhun jee 
jnáma ya yohó. 13Chi tácá soldado 
cáyücú ini palacio, jiín táca gá 
ñayuu, cájini i jee íne ri vecáa jeē 
siquí Cristo. 14Te siquí jeé íne ri 
vecáa, jeē yúcuan cúu jeé vihyá ga 
nihín ndeyí ni cuehé tācá hermano 
cácandíje nuú Jítoho yo. Te cáhiyo 
téyí gá ni de nácani de jnúhun ya, 
te tu ndé ndínuu ni de. 

FILIPENSES 1, 2 


15Te ndaá chi sava tée cánacani 
de jnúhun Cristo siquí jeé cuesún 
ni de jíín jée nduxí de. Te sava ga 
de chi sa suhva cánacani de jnúhun 
ya sigus jeē váha ni de. 16Sava de 
cánacani jnúhun Cristo siqui jeē 
nducú de jeë váha máá-ni de, te tú 
ndije de, chi cácuni de jeé nihin ga 
ri jnúndóho jeé íne ri vecáa. 17 Te 
sava ga de chi cánacani de jnúhun 
siquí jee cundáhú ni de ruhü, chi 
cájini de jeé íne ri vecáa siqui jeé 
cahán ri jehe jnúhun jeé jnáma ya 
yohó. 18 Tú na vé sáha núu súcuan, 
chi tacá-ni modo cascuíté núu de 
jnúhun Cristo, vesú núu ndije de chí 
tuú. Te yaha cúu jee cúsit ni ri sáha. 

Te suni cusi gå ni ri, **chi jíní rí 
jee taca jée yáha sáha jeē váha ga 
coo jíín rí, chi cájican tahú ro jehe 
ri, te Espíritu Jesucristo chíndéé 
ñáhán yá ruhú. 20Chi ñúhun ni ri 
te cúu ndasí ni ri jeë ma sáha ri ni 
tin jee sáha jeé cucanu ri nuü ya. 
Chi sa suhva coo téyí ni ri cahán 
ri jnúhun ya, návaha ndujéhnu ga 
Cristo sáha máá rí vijna, nájnúhun 
je ni sáha ri nií véji ri, te vēsú na 
cótecu ri chí vesú na cúü ri. ?1Chi 
jeē técu ri cúu jee nduú rí jiín 
Cristo, te jeé cúü ri cúu jeé vihyá 
gå vāha coo jíín rí. 22 Te núu cotecu 
ga ri, te cuu scáca ga ri jniñu 
máá Jítoho yo. Núu súcuan te tu 
cúcáhnu ni ri ndé iin cúu jeë váha 
ga, núu jeé cótecu ri chí jée cúü ri. 
23Chi mehñú ndindúú jnúhun yáha 
íne mhin ri. Chi ¿in cúu jeé cuní 
ri quihin ri condee ri jiín Cristo, 
chi yücuan cúu jeé vihyá gå vaha 
coo jíín rí. ?4Te suni cánuú gá jeé 
cótecu ga ri jee siquí rohó jíjnáhan 
ró. 25Núu súcuan te íyó ndáā ni ri 

jes quéndoo ri condee ga ri jiín ró, 
návaha stéén gá ri nuú ró ndese 
caca váha ga ro jiín yá, te cusit 
gå ni ro jiín jnúhun cácandíije ró. 
26 Núu súcuan te condee tucu ri jiín 
ró, te cusit teyí ni ro jee siquí ruhú, 
sáha máá Cristo Jesús. 

27Te máá iin-ni jeé condihvi ni rō 
caca ndaa ro, nájnúhun cánuú caca 
ró síqui jeé cácandije ró jnúhun 
Cristo. Yúcuán na te vesú na jínú 
ri coto jnáhan yó, chí condee jicá 
rí, te nihin ri jnúhun ro jée cáhiin 
nihin ró jíín jnúhun ya, te cáhiyo 
inuú ni ro, te inuú-ni cánducú ndéyí 
ró siquí jnúhun jeé cácandije yó jée 
jnáma ya yohó. 28 Te ma yúhú cuiti 
rð sáha jeé cájito uhú rohó. Chi jeé 
jíto uhú i róhó, yücuan stéén jee 
jnahnú ndetu i, te suni stéén jeē 
cåcu ánuá maá ró jijnáhan ró sáha 
Yaá Dios. ?9Chi ni jëhe Cristo uú 
jee váha nuu ro: nasúu máá iin-ni 
jee candíje ró yá, chi suni jee na 
ndóho ró jéē siguí ya. 30Chi máá rí 
jiín róhó jijnáhan ró, nájnühun jee 
cájejnáhan yó jíín táca jéé neé. Chi 
ni cajito ró jéē súcuan ni sáha máá 
rí, te cánihin ro jnúhun jeé sáha ga 
ri nde vijna. 


Jeé ni sáha suchí yá maá 
yá te ni ndujéhnu ya 

Núu súcuan te sáha Cristo jeé 

cáhiyo ndeyí ni ro, jiín jée 
cúsit ni rō sigui jeē váha ni ya jiín 
ró. Te ndéé Espíritu ya jiín ró, te 
mani ro jiín jnáhan ró, te cájito 
ndáhú ró i. ?Núu súcuan te na cócu 
ga rð jiín táca jnúhun yáha, návaha 
cusit teyí ni ri. Te inuú-ni na cóo ni 
rō, te coyücu máni ro, te inuú na 
cóo ánuá rō, te inuú cani ni ro. ¿Te 

ni ¿in jniñu ma sáha ró jée nducú 
ró jeē váha máá.-ni ró, ni jee satéyí 
ró maá ró. Chi sa suhva sáha suchí 
ró maá ró, te sáha ró cuenta jeé 
váha ga jnáhan ró vësú maá ró. *Te 
ma cóndihvti ni ro maá-ni jniñu jeé 
guéndoo váha máá-ni ró, chi suni 
na cóndihvt ni ro jniñu jee quéndoo 
váha jnáhan ró. 

5Te na cáni ni rð jijnáhan ró 
nájnühun ni jeni ni Cristo Jesús. 
6 Chi máá yá cujéhnu inuú yá jiín 
Yaa Dios, te vesú súcuan te tu 
ní jéni ni ya jee cujéhnu inuú yá 
jiín Yaa Dios. "Chi ni siaá ya jeé 
cujéhnu ya, te ni nduu ya nájnúhun 
índáa mozo, te ni cacu ya ni nduu 
ya tee. $Te ná ni nduu inuú yá jiín 
tée, te ni sáha suchí yá maá yá. Te 
ni jendije ya nde jiín jnúhun jee cúū 
ya, te nde jiín jnúhun canu jeé cúü 
yá jicá cruz. 9Jeé yúcuan ní sáha 
Yaā Dios jeë yóhyo ni ndujéhnu luu 
ya, te síhví yá cujéhnu ndasí gá nuü 
taca gá sihví. Te taca jéé cáhiin 
andiví jíín ñáytvi jíín chíji ñayiví, 
núu na cúni i síhví Jesús te jecuiñt 
yití i. Te cahán ndaa ndivii i 
jeé Jesucristo cúu máá Jítoho. Te 
súcuan stéén i jeë yóhyo cújéhnu 
máá Tátá ya Yaá Dios. 


Ñayuu cácandíje cúu i 
nájnúhun quimi jee ndíndeé 

12 Núu súcuan hermano jijnáhan 
ró, nájnúhun níní ní cajendije ró 
jnúhun ni cahán ri ná ni condee 
ri jiín ró, suni súcuan víhyá ga 
cuandije ró vijna jee ndeé jícá rí jiín 
ró. Te condihvt ni ro jeé caca ndaá 
rð jiín ¡núhun ní jnama ya rohó, te 
caca yíñúhún ró conso iyo ró núŭ 
yá. 13Chi Yaá Dios jícu ya jiín ró 

jeé cúu ni rð sáha ró jniñu váha, te 
chíndéé ñáhán yá rohó jéé squícu 
ró jniñu nújnahan ni ya. 

14Ndihi jeē sáha ró, ma cahán sóo 
ró, ni ma tejnáhan ró, 'Bnávaha cuu 
ró séhe Yaá Dios jeé tú na cuechi 
coo siquł rō te coo ndaa ro. Te caca 
ndoo ró méhñu ñáyuu nihni ni jee 
casáha néé. Chi mehñu ñáyuu un 
stéén ro jniñu váha ró, te súcuan 
cácuu ró nájnúhun quřmi jeé 
ndíndée núü née ñayiví. 16 Te stéén 
rð jnúhun ya nuü i jeé cótecu i níí 
cáni sáha. Te súcuan te cusit teyí ni 
ri guivi ndíji Cristo, chi cuni rí jeé 
tu ní jíca cahá rí, ni tu ní sájniñu 
cahá rí. 17 Te vesú na cúú rí jeé socó 
ri maá rí nuú ya jeé siquí rohó, te 
yíicuan cúu jeé nducú rí scandíje 
ga ri rohó, návaha socó rō maá ró 
sáha ró jniñu váha jee cácandije ró 
yá. Jee yúcuan cúsit ni ri, te cúní ri 
jeé suni cusit ni ro jiín rí jijnáhan 
ró. 18 Núu súcuan te na cúsit ni 
maá ró jiín rí, te inuú na cúsit ni yó 
jijnáhan yó. 


Jnúhun Timoteo jiín Epafrodito 

19 Te ñúhun ni ri jeé cuáha máá 
Jítoho yó Jesús jnúhun jee tají yáchi 
ri Timoteo jeé de nuü ro, návaha 
ndus# ni ri núu na níhín ri jnúhun 
ndese cáhiyo ró. 20Chi tuá na inga 
tée íyó yáha jée inuú jéni ni jiín rí, 
nájnúhun máá de jeé ndihví ndije 
ni de jehé ro. 2' Chi tācá de cánducú 
de jee cúu máá de, te nasúu jéé 
cuní Cristo Jesús. 22Te je cájini 
rō jeē tée vaha cúu Timoteo. Chi 
nájnúhun sēhe jíín tátá, súcuan ni 
jejníñu de jee nácani de jnúhun 
váha ya jiín rí. 2 Núu súcuan te 
ñúhun ni rí tají rí de jee de nuú ro, 

te núu je ni cucáhnu ni ri ndese coo 
jíín rí. 4Te jéni ndije ni ri jeé cuáha 
Jitoho yó jnúhun jeé suni máá rí 
jinú yachi ri nui ro jijnáhan ró. 
25Te suni jéni ni ri jeë cánuú tají 
rí hermano yo Epafrodito jeé de, 
chi tee sájniñu jíín rí siquí jnúhun 
ya cúu de te chíndéé ñájnáhan 
de jíín rí. Chi máá ró ni catají ró 
de jeé cuajníñu de nuü ri taca 
jéé cúmani nuü ri. ?£Chi yohyo 
cúu ni de ndacoto tucu de nuú ro 
jijnáhan ró. Te ni cucuíhyá ndasí 
ni de, chi ni canihin ro jnúhun 
jeé ní cocuhü de. 2” Chi jendaá ni 
cocuhi de, te je yajni cuu de núú. 
Te Yaá Dios ni cundáhú ni ya de, 
te nasúu máñúhún-ni de, chi suni 
ruhú, návaha tú caa ga cucuíhyá 
ni ri jehé de núú. ?8 Jeé yúcuan cúu 
jeé ndihví ga ni ri tají rí de nuü 
rð, návaha ndusit ni rð jeë ndácoto 
tucu ró núú de. Te suni ruhú ma 
cucuíhyá ndasí gá ni ri. ?2Núu 
súcuan te na cúsit ni ro jeē nájinú 
de nuu ro, chi cúu de hermano yó 
jeé candíje de maá Jítoho yo. Te 
coo yiñúhún ró jíín táca tée índaa 
nájnúhun cáa de. 9 Chi jeé siquí 
jniñu Cristo cúu jeé jé yajni cuu de 
núú. Chi ni chundeyí ni de jeé cúü 
de siquí jee chindéé ñáhán de ruhú 
jiín jniñu jeé tu ní íyo modo sáha 
máá ró jijnáhan ró. 


Jnúhun jeé cáca ndaá vaha yó 

Te vijna, hermano jijnáhan ró, 

na cús# ni rð jiín máá Jítoho 
yO. Ruhú chi tu jnániní ni ri jee 
tée tucu ri jnúhun yáha núi ro, chi 
cuajníñu jeé quéndoo váha ga ro. 
2Condito ró máá ró nuú tée cásáha 
jniñu néé, jee cándaa ná cándaa ina. 

Chi cánducú de stújí de róhó jéé 
casáha de circuncidar, te tu cásáha 
de jniñu ndaa. 3Te máá yó cácuu 
ñayuu ni cuu circuncidar ndije, chi 
cáchiñúhún yó nuú Yaa Dios nde 
jiín ini jiín ánuá yo, te cácusit ni yo 
jes yihí yó ndaha Cristo Jesús, te 
tu ténuú yo jes quéndóoo ndaå yo 
jiín jniñu jeë sáha máá-ni yó. *Núu 
jeé súcuan cúu te ruhú chi suni 
cuu tenut ri jniñu jes sáha máá-ni 
ri nuú. Chi núu ndé tée jéni ni de 
jeé cuu tenuú de máá de, te ruhú 
chi víhyá gá cuu tenuú ri maá rí. 
5Chi ni casáha circuncidar ruhú 
nuú uná quivt ná ni cacu ri. Te 
yucún Israel cúu ri, te suni jnáhan 
yucün Benjamín, te iin hebreo séhe 
hebreo cúu ri. Te suni ni cuu ri tēe 
grupo fariseo jeé ni squícu ri taca 
ley jnáhan ñuu rí hebreo. f Te ni 
jito xeén ri ñayuu cácandije, chi 
yohyo ni condihvi ni ri jeé ma sáma 
i modo ley jenahán. Te ni łn tu ní 
cúu cahán jeé tu squícu ri ley un, 
chi ni squícu váha ri. "Te taca jéé ní 
tenuú ri ún, chi sáha ri cuenta jeé 
tu ndé níhín jníñu cuiti, chi vijna 
te ni candíje ri Cristo. Te suni 
chíhi ri cuenta jeē vaha ga na náa 
ndihi jee ní tenuu ri ún, chi vaha 
ndasí gá cúu jee ni quívi ri ndaha 
máá Jítoho ri Cristo Jesús. Te jee 
siquí maá yá te ni siaá ri ndihi 

ún, te sáha ri cuenta jeé nájnúhun 
yacá-ni cúu. Chi ni quivi ri ndaha 
Cristo, te ndúú yá jiín rí. Te tuá 
nducú rí quendóo ndaa ri jeé jiín 
ley un, chi sa suhva Yaá Dios ni 
ndahva yá cuechi ri jee ní candíje ri 
Cristo. Chi súcuan squéndoo ndaá 
ya ñayuu cácandije. 1 Te vijna te 
cúní ri jecúhun váha ni ri ndese 

Yaa cúu ya. Te cúní ri jeē poder jeé 
ní natecu ya cone jíín rí. Te cúní 

ri ndoho ri jiín yá, te nde jinú rí 
ndoho ri nájnúhun ni ndoho máá yá 
jeé ni jíhi ya. Chi yohyo ñúhun ni 
ri natecu rí nájnúhun ni natecu ya. 


Jeë nducú ndéyí Pablo 
sínu de carrera de 

12Te ná tu nihin ri ndihi jeé ni 
cáhan ri ún, ni ná tu ije ri jiín. Te 
ndúcú ndéyí rí siquí ún, chi ñúhun 
ni ri jeē nihín ri tacá un, chi jeé 
yúcuan cúu jeé ni níhin Cristo 
Jesús ruhú xihna ga. '3 Hermano 
jijnáhan ró, tu sáha ri cuenta jee 
jé ni nihin rí ndihi ún. Te íyó iin 
jeé sáha ri, cúu jee squéndoo ri 
taca jée ní cuu ichi yátá, te ndúcú 
ndéyí rí nihin ri taca jée iyó ichi 
núú. **Chi cúu un nájnúhun jeé jínu 
ri Hin carrera cuahán ri nde jinú ri 
andiví, te nihin ri premio jeé cuáha 
Yaá Dios. Chi ni cana ya yohó jéē 
quihín yó nuú ya andiví siqui jeé 
yíhi yó ndaha Cristo Jesús. 

15Te taca yó jeē jé ni ije vāha yó 
jíín jnúhun cándíje yó, súcuan na 
cáni ni yo. Te núu ndé iin ró sfin 
jéni ni ro, te Yaa Dios suni stéén ya 
nuü rð jeē násüu súcuan cúu. 16 Te 
jíni ñúhún cani ni yó te caca yó 
modo jeé quijnáhan jíín jée jé ni 
nihin yo. 

17 Hermano, na ndácu ró rúhú 
jijnáhan ró. Te condéhe váha ró 
ndese cájica ñayuu ndaa, chi cájica 
i nájnúhun ni castéén ri nuu ro. 
18Te je ni cuu tijni jínu ni cahán 
ri jiín ró, te nde ndahyú ri cahán 
tucu ri vijna, jeé iyó cuéhe ñayuu 
cájica i ¿in modo jeé steén jeé jíto 
uhü i jnúhun jee ni jíhi Cristo jicá 

cruz. 19Te ¿in quivr te jnahnú ndetú 
ñayuu ún. Chi máni jeé cáji vaha 

i cúu jee cáchiñúhún i. Te sátéyf i 
máá i jíín jniñu néé jeē jéhe jnúhun 
canu. Te máni máá jée iyó ini 
ñayivi cúu jeé ndihví ni i. 20Te máá 
yó chi ñayuu coyücú andiví cúu 

yó, te cándetu yó jéé nde yücuán 
ndiji Jitoho yo Jesucristo, Yaa 
jnáma yóhó. 21 Te máá yá nasama 
ya yiqui cúñu ndahú yó, návaha 
nduu yó nájnúhun cáa máá yá jee 
lúu cújéhnu ya. Te súcuan sáha ya 
jiín poder yá jeé cujéhnu ya siquí 
ndihi-ni. 


Níní na cúsit ni yo jiín Jítoho yó 
Núu súcuan hermano jijnáhan 
ró, cuiñi mhin ró jíín jnúhun 

máá Jítoho yo. Chi yohyo mani ri 
jiín ró, te cúní rí jeē coto jnáhan 
yó, te cúsii ni ri jiín ró, te nájnúhun 
premio ri cácuu ró. 

2Te cáhán ndahú rí jiín róhó 
Evodia jiín Síntique jeé inuú na 
cóo ni ro, chi cácuu ró hermana 
jeé cácandije ró máá Jítoho yo. Te 
suni cáhán ndahú rí jiín róhó, tée 
jee ní chindéé ñájnáhan váha jíín rí, 
jeé na chíndéé ñáhán ró hermana 
un, chi ni casájniñu nihin ña jíín rí 
siquí ¡núhun jeé jnáma ya yohó. Te 
suni súcuan ni sáha Clemente jíín 
sava ga ñayuu ni sájniñu jíín rí. Te 
ni jecosó sihví i nuú libro jeé yosó 
síhví ñayuu cotecu nií cáni. 

4Te níní na cúsit ni rō jijnáhan 
ró jíín máá Jítoho yo. Te inga jínu 
cáhán ri jeé na cúsit ni ro. 5Sáha 
váha ró jíín táca ñáyuu, návaha 
cuni i jeē súcuan váha ni ro. Chi 
máá Jítoho yo, yajni-ni cúu ya jiín 
ró. 

6 Ma nácani ndasí ni rð siqut ni 
iin. Chi sa cahán ro jiín Yaá Dios 
siquí taca jéé nácani ni ro. Chi 
cacan tahú ro, te cahan ndahú 
ró, te suni nacuatáhú ró nuu ya. 
TYucuán na te sáha Yaá Dios jeé 
cóo ndeyí coo sit ndasí ni ro, te 
súcuan coo jíín ró nde cúhva jee ma 
jéctihun ni ro ndese cúu jeē sáha ya 
ún. Te condito váha ya anuá ro jiín 
jée níjnúní ro, coo cuehé jnúhun 
ndeyí jnúhun sii ni jiín ró, siqui jee 
yíhi ró ndaha Cristo Jesús. 


Jeé na cáni ni yo siqui taca jéē váha 
8 Te iin na jnúhun íyó, hermano 
jijnáhan ró. Na cáni ni rō sigui taca 
jéē iyó ndáa, jiín jée sáha yiñúhún, 
jíín táca jniñu sáha váha, jíín jniñu 

íyó ndoo, jíín táca jée iyó máni 
ni, jiín jée lúu sáha. Te máni na 
núcühun ni ro taca jéē váha jeé 
sáha jee nácuatáhú ró nuu ya. 

9Taca jéé ni stéén ri nuü ro, jeē 
ní cacutúhva ró núü ri, jiín jée ní 
cajini ró ní cahán ri, jiín jée ní 
cajito ró ni sáha ri, taca yúcuan 
suni na sáha máá ró. Yicuán na te 
máá Yaā jeé jéhe jnúhun ndeyí sít 
ni, coo ya jiín ró. 


Jee ní casocó ñayuu 
Filipos nuú Pablo 

10 Te yohyo cúsit ni ri sáha máá 
Jítoho yo, chi vijna te ni canucúhun 
tucu ni ro jeé chindéé ñáhán ró 
rúhú. Te nasúu jée ní naa ni ro 
sáha ró súcuan, chi siquí jeé tu ní 
íyo modo. 1 Te nasúu jéé cahán ri 
sigui jee ndóho ndáhú rí, chi je ni 
cutúbhva ri cusit ni ri jiín jése névaha 
ri. 12 Jíní ri cotecu ndahú rí, te 
jíní ri cotecu cucá rí. Chi ni cáan 


382 


ri jiín táca-ni, núu jee ndutú chíji 
ri chí jée ndóho ri sóco, núu jeé 
cónevaha cuehe ri chí jéē cúmani 
nuú ri. $Ndihi-ni cúu sáha ri, chi 
máá Cristo jéhe ya fuerza ini ri. 
14Te vesú súcuan te vaha ni casáha 
ró jée ní chindéé ñáhán ró ruhi jiín 
jnúndóho jeé ndóho ri. 

15Te róhó ñáyuu ñuu Filipos, je 
cájini rð ndese ni cuu. Chi nde 
quivt ní quejéé rí nácani ri jnúhun 
jeé jnáma ya yohó, ná ni quenda ri 
Macedonia vēji ri, te ni casocó rō 
xúhun núü ri siquí jeē ní canihin 
ró jnúhun ya ni nacani ri. Te ni tin 
grupo ñayuu cácandije tu ní sáha 
súcuan, chi máá-ni róhó jíjnáhan 
ró. 18Te ná íne ri ñuu Tesalónica, te 
ni catají ró jecu jeé jíni ñúhún rí, 
ni jinú iin uü jínu. 7 Te nasúu jéē 
nducú rí jee cuáha ró núi ri, chi 
sa ndúcú rí jee na cáyá ga jniñu 
váha ró, návaha caya tahú rō nuú 
Yaá Dios. 18Chi je ni nihin ri ndihi 
jeé jíni ñúhún rí, te ndóo ga. Te 
íyó cuéhe nui ri, chi ni nihin ri jeé 
ní catají ró veji jíín Epafrodito. Te 
jee ní catají ró cúu nájnúhun iin 
ofrenda jeé asín jeén, ni casocó ro 
nuú Yaa Dios, te cúsit ni ya jiín. 
19 Te Yaa Dios chi cuáha ya nuú rō 
taca jéē cúmani nuü ro, chi cúcá 
ndasí yá jiín táca jée váha jee lúu 
íyó núü Cristo Jesús. 9 Te na cáhán 
yo jee yóhyo luu cújéhnu Tátá yo 
Yaā Dios nií cáni. Amén. 


Saludo jeé sándihí 
21 Cachi rð nuú taca ñáyuu maá yá 
jeé sándeyí ni i, áchí rí, chi cácandíje i 
Jesucristo. Te hermano yo cáyticu jíín 
rí yáha, cácahan de jeé sándeyí ni ro 
jijnáhan ró. 2Te taca ñáyuu maá yá jeé 

cáhiyo yáha, suni cácahan i jee sándeyí 
ni ro. Te ñayuu cáyücú vehe rey cújéhnu 
fiuu Roma yáha, máá i cácahan ga 
súcuan. 


FILIPENSES 4 


23 Te ñúhun ni ri jeë maá Jítoho 
yO Jesucristo, na sáha ga ya jee 
váha róhó jíjnáhan ró. Súcuan na 
cóo. Amén. 


CARTA JEE NI TEE APOSTOL SAN 
PABLO NUU NAYUU NUU COLOSAS 





Máá rí cúu Pablo, apóstol 

Jesucristo, chi súcuan ni 
nujnahan ni Yaá Dios ni tají yá 
ruhú. Te jíín hermano yo Timoteo 
2cátee ri carta yáha cuájeé nuú 
rohó ñáyuu ñuu Colosas, jeé cácuu 
ró ñáyuu maá yá jeé cácandije vaha 
nuú Cristo. Te cáñuhun ni ri jeé 
Tatá yo Yaá Dios na sáha ga ya jeé 
váha róhó, te sáha ya jee coo ndeyí 
coo sit ni ro. 


Jee jicán tahú Pablo jehé 
ñáyuu cácandije 

3Te jeé cájicán tahú ri nuú Yaá 
Dios, Yaa cúu Tátá maá Jítoho yo 
Jesucristo, te níní cánacuatáhú 
rí nuú ya jeé siquí rohó jíjnáhan 
ró. *Chi ni cajini jnúhun ri ndese 
vaha cácandije ró Cristo Jesús, jíín 
ndese cácundáhú ni ró táca ñáyuu 
maá yá. *Chi cáñuhun ni rð nihin 
rð jes ñúhun váha nde andiví cuu 
ró. Chi ná ni cajini ró jnúhun ndaa 
jeé jnáma ya rohó, te ni caquejéé 
ró ñúhun ni rð. S Te jnúhun un jéé 
ní canacani nuú ro, chi ndúcuehe 
cuahán te níhín jníñu nií cáhnu 
ñayiví. Te suni súcuan ni sáha jíín 
róhó jíjnáhan ró ndé quivi ní cajini 
ró te ni cajecúhun ni ro jee ndaá 


cúu jeē yóhyo váha ni Yaá Dios 
jiín ró. “Te jnúhun un cúu jeé ni 
stéén Epafras nuú ro, tee sájniñu 
jíín rí jeg maní ri jiín. Chi cúu de 
tee jéjniñu squícu vaha nuú Cristo 
jeé ndíto de róhó. 8 Te máá de ni 
castúhun núü ri siquí rohó, ndese 
cácundáhú ni ro jnáhan ró sáha 
máá yá. 

9 Jeë yúcuan suni tu cájecuiñt ri 
jes cájican tahú ri jehé ro, nde 
quiví ni níhin ri jnúhun ún te nde 
vijna. Te cájican ri nuú ya jeē na 
jéctihun vaha ni ro te coo ndíchí ró 
jiín jnúhun ya, sáha máá Espíritu, 
návaha cuni rð ndihi ndese 
nújnahan ni maá yá. 'Te cájican 
ri jeé caca ndaá ro nájnúhun cánuú 
caca ró jéē cácuu ró ñáyuu maá 
Jítoho yo. Te súcuan te sáha ró 
ndihi jeë nújnahan ni ya, te nihin 
jníñu ró jiín táca jniñu váha, te 
jecúhun ga ni ro ndese Yaa cúu Yaá 
Dios. Te cájican ri jeē cuáha ya 
fuerza ini ro, nájnúhun íyó fuerza 
maá yá jeé cujéhnu luu ya. Te 
súcuan te cuu cuandeyí ni rō jiín 
táca-ni jnúndóho, te cusit teyí ni rō. 
12Te cuu nacuatáhú ró nuú Tatá yo, 
chi máá yá ni chihi fuerza yohó jée 
tin cáhnu-ni jíín táca ñáyuu maá yá 

nihin yo tahü yo. Chi cájica yó jíín 
luz ya jeē yíhi yó ndaha ya. Chi 
ni jnama ya yohó jée ni yíhi yó 
ndaha máá jée jníi poder nuú née, 
te ni squívi ya yohó ndaha Séhe ya 
jeē maní yá jiín, ndácu ya jniñu nuü 
yo. 14Chi Séhe ya un ní jnama ya 
yohó jée ni jíhi ya jehé yo, te ni ine 
cáhnu ni ya nuú cuéchi yó. 


Jeé ni sáha Cristo jee ní ndivi yó 

núü jnúhun mani Yaa Dios jiín yó 

15Yaá Dios jeé tu cúu coto yó, ni 
sáha ya jee ní quiji Sēhe ya, te 
súcuan ni jito yó máá yá. Te Sehe 
ya ún, je íyó yá nde ná tu jecóo taca 
jée iyó. 18Chi jíín Séhe ya ni sáha 
Yaā Dios ndihi jeé ni jécoo, ndihi 
jeé iyó andiví jíín jée iyó ñaytví, jee 
jiní yo nui jiín jée tu jíní yo nuu. 
Te suni ni sáha ya tacá ndajéhé 
jeē cándacu jniñu, jíín jése cándiso 
jníñu, jíín jéea cácujéhnu, jíín jée 
cájnii poder. Jíín Cristo ni sáha Yaa 
Dios jeé ni jécóo ndihi, te jes cúu 
Cristo cúu. Te je íyó Cristo nde ná 
tu coo ndihi jeé iyó. Te ndaha máá 
yá yíhi váha ndihi-ni. 9 Te máá 
yá cújéhnu nuú ñáyuu cácandije, 
nájnúhun cújéhnu xin! nuú yiqui 
cúñu, chi nájnúhun yiqui cúñu ya 
cácuu i, cúu jeé ¿in na cúu i jíín 
yá. Te máá yá sáha jeé cotecu i níí 
cáni, te xihna ga maá yá ni natecu 
meéhñu ndíyi, návaha cujéhnu ya 
nuü tacá-ni. 19 Chi ni cusit ni Yaa 
Dios jeé ndihi ndese cúu máá yá, 
suni súcuan cúu Cristo. 20 Te sigus 
jeē ni jíhi Cristo, te ni cusit ni Yaá 
Dios sáha ya jeé ndívicoo tacá-ni 
nuü jnúhun mani ya jiín, taca jée 
yúcu ñayivi jíín jée yúcu andiví. 
Chi jíín jée ni jíhi Cristo jicá cruz, 

te ni sáha Yaa Dios jeé ndívicoo 
tacá-ni nuü jnúhun mani ya jiín. 

21 Te máá ró jijnáhan ró, chi sfin 
siquí ni cahiin ró ndé saá, te ni 
cajito uhú rð ya ini anuá ro, chi 
máni jniñu néé ní casáha ró. Te 
vijna chi je ni sáha Yaå Dios jeë ní 
ndívicoo ró núü jnúhun mani yá 
jiín ró. 22Súcuan ni sáha ya siquí 
jeé ni sóco Cristo maá yá ni jihi ya, 
návaha coo ndoo coo ii ró cuiñi ró 
núü ya, te ma cóo jnéhén ró, te tú 
na cuéchi coo siqui rō. 22 Te súcuan 
sáha ya núu cuiñi mhin ró jée 
candíje váha ró, te núu guendoo 
nihin ró jíín jnúhun vaha jeé 
cáñuhun ni ro jee jnáma ya rohó, 
te ma siaá cuiti rð. Chi jnúhun un 
ní cajini ró, te ni jite núu níí cáhnu 
ñayiví. Te ruhú Pablo suni jéjniñu ri 
jeé nácani ri jnúhun ún. 


Jeé jejniñu Pablo siqui 
ñáyuu cácandije 

24Te vijna te cúsit ni ri jee ndóho 
ri jehe ro jijnáhan ró. Chi jíín 
yiqui cúñu ri ndóho ri jeg cúmani 
ga ndoho ri jiín Cristo jehé ñáyuu 
cácandíje, suu ñayuu cúu nájnúhun 
yiqui cúñu ya. 25 Te cúu ri tée 
jéjniñu siquí ñáyuu cácandije, chi 
súcuan ni tejníñu Yaá Dios ruhú, 
návaha nacani ndihi ri jnúhun ya 
nuú rō te quendóo vaha ró. ?6Te 
nácani ri jnúhun ya jee ní yisahí, 
jes tu ní cájini ñayuu nde jenahán 
ndasí te nde nií cáni vēji. Te vijna 
te je ni steén cají yá jnúhun un núü 
ñáyuu maá yá. 27 Chi ni cus ni 
yá jeé steén yá nuú i ndese cúcúcá 
ndasí i jíín ndihi jeë ndíso jnúhun 
sahi yáha jée lúu cújéhnu, te cuité 
núu quihin nuú tácá nación jeé tu 

jíní. Te jnúhun sahi yáha cúu jeë 
ndeé Cristo ini anuá ro, ndúú yá 
jiín ró, te jee yúcuan cáñuhun ni ro 
taca jée lúu jéhnu jeé coo. 

28 Te jnúhun Cristo un cúu jeé 
cánacani ri, te cástíhví ni ri taca 
ñáyuu, te cástéén ri jnúhun ya 
návaha jecúhun váha ni i. Te 
súcuan te ije váha ni ndivii i jeé 
yíhi i ndaha Cristo Jesús. 22 Te siqui 
yúcuan cúu jeé sájniñu ri, chi ndíhví 
ni ri nácani ri jnúhun jíín táca 
fuerza Cristo jee chindéé ñájnáhan 
ya jiín rí. 

Chi cúní ri jeé na jécúhun 

ni rð ndese yohyo ndúcú 
ndéyí rí jehe ro, jiín jéhé ñayuu 
ñuu Laodicea, jiín ndé taca ñáyuu 
jeé tu ní cájini cuiti nuú ri. 2Chi 
cúní ri jeé coo ndeyí ni anuá i, te 
inuú-ni coyúicu máni i, te jecúhun 
ndihi ni i ndese yóhyo cúcá i jíín 
jnúhun jee candíje mhin i. Chi 
cuni i ndese Yaá cúu Cristo, chi 
máá yá cúu jnúhun Yaa Dios jeé 
ni yísahí un. *Te ini Cristo yísahí 
táca jnúhun jeé cucúcá ró jiín, suu 
jnúhun ndíchí jíín jnúhun jécúhun 
ni. “Te jnúhun yáha cáhán ri jiín ró 
jijnáhan ró, návaha ma stahú ni ¿in 
i róhó jíín táca jnúhun stáhú jée lúu 
cáhán. 5Chi vēsú ndeé jícá rí jiín 
ró, te ñúhun ni ri rohó, te cúsit ni 
ri jeē jiní ri ndese cájica ndaā ro te 
cácandije nihin ró Cristo. 

6 Núu súcuan te nájnúhun ni 
cajetáhú ró jee Jítoho ro cúu 
Jesucristo, suni súcuan na cáca 
ndaá ro jiín yá. “Te na jníi vaha 
jnúhun ya ini ro, te na íje vaha 
ró jíín ¡núhun cácandíije ró yá, 
nájnúhun je ni cajini ro. Te níní 
nacuatáhú ró nuú Yaā Dios. 

Jee ndújeé yó sáha Cristo 

8 Coto má cuáha ró jnúhun jeé 
stahú ni tin ñayuu rohó jíín jnúhun 
ndíchí jée tu jéjniñu, jíín jnúhun 
ndúxí stáhú. Chi tu cácandije i 
jnúhun Cristo, chi sa cácandíije i 
taca jéé tajnúní ñayuu, modo jeé 
castéén ini ñaytvi yáha. 

9Chi ndihi ndese cúu máá Yaa 
Dios, suni súcuan cúu Cristo. 1% Te 
ndihi ndese cúu Cristo, suni súcuan 
cúu ró jíjnáhan ró, chi cáyihi ró 
ndaha ya. Te máá yá cújéhnu nuú 
taca jée cujéhnu jíín jée ndíso jníñu 
andiví. Te siquií jee cáyihi ró 
ndaha ya, suu cúu jeé nájnúhun ni 
cuu ró circuncidar. Te jeé súcuan ni 
sáha ya circuncidar rohó, chi nasuú 
tin jnuni jee yfhi yiqui cúñu ro 
cúu, chi sa suhva jee ní sándoo ya 
taca cuéchi ni casáha ró jíín modo 
neé máá ró. Chi súcuan cúu jeé 
sáha Cristo circuncidar rohó. 12Te 
jeē ní cajendute ró cúu nájnúhun 
jeē ní quindúji ró jíín Cristo, te 
suni nájnúhun jee ní natecu rō 
jiín yá. Chi ni cacandíje ró jée jiín 
poder Yaā Dios ni nastécu ya Cristo 
meéhñu ndíyi. 13Chi ni cacuu ró 
nájnúhun ndiyi nuú ya siquí cuéchi 
ró, chi ná tu sáha ya circuncidar 
anuá rð nde saá. Te vijna te ni sáha 
Yaá Dios jeé cotecu rð nií cáni jíín 
Cristo, chi ni ine cáhnu ni yá nuú 
taca cuéchi ró. 1*Te nájnúhun jeé 
iyó iin acta jeé jicán cuéchi siquí yo 
jeé ni stívi yó ley ya. Te ni ndahva 
yá acta un, chi ni chunaa Cristo 
cuechi yó jée ni jíhi ya jicá cruz. 
15Chi ná ni jihi ya jicá cruz, te ni 
quende ya ndihi poder taca jéneé 
jée cácujéhnu jíín jée cájnii poder. 

Te ni guende ya jee tuá cujéhnu, 
chi ni sáha ya jee cuángoo nuu 
quíndihyú, te súcuan ni steén ya 
poder ya. 


Na ndúcú yó jeē quéndoo 
váha yó ndé andiví 

16Núu súcuan te ma cuatáhú ró 
núu cácahán ñayuu cuéchi siqur 
rō, siqui iin jeé yéji ro chí síqui 
iin jee jíhi ró, chí jée tu née ii rō 
quivi víco jíín quíví núcosó yoo jiín 
quívi ndétatú. 17 Chi taca ley siqui 
un ní jejníñu máá ndé ná tu quiji 
Cristo. Te vijna te ni quiji ya te tuá 
jíni ñúhún táca ún. 1$Ma cuáha 
ro jnúhun jeé cási ni iin ñayuu jee 
nihín ro tahú ro. Chi cáchiñúhún 
i tacá ndajéhé ya, te cácahan i jee 
súcuan cásáha suchí i máá i. Te 
cácahan i jee cájini ndije i jeē iyó 
ndáa jnúhun cánacani i, te tuú. Te 
súcuan cásáha téyí sáá-ni i máá i, 
chi cájeni néé ni i. 19 Te tu cáhiin i 
jíín Cristo, Yaá cujéhnu nuü ñáyuu 
cácuu nájnúhun yiqui cúñu ya chi 
tin na cúu i jíín yá. Chi máá yá 
scuéhnu ya i jíín jnúhun ya, te nduu 
inuú ni tacá i jee cáhije i cuahán i, 
nájnúhun ni jeni ni Yaa Dios. 

20 Núu súcuan te nájnúhun jeé 
je ni cajihī rō jiín Cristo, cúu jeé 
ní casiáá ro taca jéé tajnúní jeē 
castéén ini ñaytví. Núu súcuan 
¿te naun cásáha ga rð nájnúhun 
cásáha ñayuu ñayivi jée jéndije ró 
táca jéé tajnúní i? 21Chi cácahán 
i: Ma quehé ró ma cáji ro jes yáha 
chí jée yúcuan, ni ma jníi ró, áchí 
i. 22Te máni jeé tajnúní ñayuu jiín 
costumbre maá i cúu te tu níhín 
jníñu jeë quéndoo ndaá ñayuu. Te 

ndíchí cúu ún, chi sáha jíín i jeé 
chiñúhún níhin i, jíín jée sáha suchí 
i máá i, jíín jée stóho i yiqui cúñu i. 
Te tu níhín jníñu cuiti jee casi tacá 
jniñu néé jée cuní i sáha i. 

Núu súcuan te nájnúhun ni 

natecu Cristo, suni súcuan ni 
canatecu ro jee ní cuu ró nájnúhun 
ndiyi ni sáha cuechi ró. Te na 
cóndihv ni ro siquí taca jée iyó 
andiví núú ndeé Cristo lado váha 
Yaā Dios nuú cujéhnu ya. ?Te na 
cáni ni ro siquí taca jée iyó andiví, 
nasúu síqui jeé iyó ini ñayiví. ¿Chi 
nájnúhun je ni cajihi ro jiín Cristo, 
te vijna chi nájnúhun cátecu ro jiín 
yá andiví, chi cáyihi ró ini ndaha 
Yaa Dios. “Te quivi ndíji Cristo, Yaá 
sáha jeé cótecu yó nif cáni, yúicuán 
na te suni quendacoo ndijin maá ró 
jiín yá, te cujéhnu luu ró jíín yá. 


Ñayuu jíca jíín modo cuní 
maá, jíín ñáyuu ní ndujeé 
5Núu súcuan te casi rð taca 

modo cuní maá ró jee cáhiyo ró 
ini ñaytvi yáha. Chi ma cáca jnéní 
ró, ma sáha ró jniñu jnéhén, ma 
ndíyo ni rð sáha ró táca jniñu 
néé, ma cutóó ró, ma ndíyo ni ro 
ndajníñu. Chi tacá ndajníñu jeé 
ndíyo ni yō cúu nájnúhun ídolo yó 
jeë chiñúhún yó. Chi siquí tácá 
jniñu yáha cúu jes cuáha Yaá Dios 
castigo xeén nuü ñáyuu nihni ni 
nuú ya. "Te suni jíín jniñu yáha 
ní cajica ró ndé saá, ná ni casáha 
ró súcuan. $Te vijna te na stóo ró 
táca jéē yáha: jeé quití ni, jee xeén 
ni, jeē sáha jniñu néé, jee cahán 
ndeváha nui jnáhan, jíín jée cahán 
taca jnúhun tú váha. 9Ma stahú ró 
jnáhan ró, chi yúcuan cúu modo 

maá ró jeé ní cajica ró jíín ndé saá, 
te je ni castóo ró. Te ni canduu 
ró ñáyuu jeé, cuandacu ró máá 
Yaå ni sáha róhó, te cuajecúhun 
váha ni rð ndese Yaá cúu ya. 1 Te 
ñayuu ní ndujeé tuá cúu i ñayuu 
griego, ni ñayuu hebreo, ni ñayuu 
ni sáha circuncidar, ni ñayuu tu 
ní sáha circuncidar, ni ñayuu ñuu 
jicá, ni ñayuu yucú jeé ní indáa 
néé, ni mozo jee ní jeen ñayuu, ni 
ñayuu sájniñu cuenta maá, chi inuú 
cúu ndihi i nuü ya. Chi Cristo cúu 
Jitoho ndihi i, te ndéé yá ini anuá 
ndihi i, ndúú yá jiín i. 

12Chi ni nacaji Yaá Dios rohó 
jíjnáhan ró jee cúu ró ñáyuu maá yá 
jee maní ya jiín. Núu súcuan te níní 
cundáhú ni ro jnáhan ró, te coo 
váha ni ro jiín jnáhan ró. Te coo 
suchí ni ro, te coo vitá ni ro, te coo 
paciencia ni ro. MCuandeyí ni rō 
jiín jnáhan ró, te cone cáhnu ni ro 
nuü i te núu na vé ni sáha i nuü ro. 
Chi nájnúhun ni ine cáhnu ni Cristo 
nuü ro, suni súcuan sáha máá ró. 
14Te jeë cánuú gá cúu jeë cundáhú 
ndasí ni rō jnáhan ró. Chi yücuan 
sáha jee ndúu inuú ni ro te íje vaha 
ni ro jiín jniñu váha. 1 Te jnúhun 
coyücu máni na cúnuú ini anuá ro 
sáha Yaá Dios. Chi ni cana ya rohó 
jée nduu ró iin na ñayuu jée cóyücu 
máni ro. Te níní na nácuatáhú ró 
núü ya. 

16Te scuáha vaha ró jnúhun Cristo 
návaha cunuú jnúhun ún ini anuá 
ro. Te stéén ró nuú jnáhan ró, te 
stíhví ni rō ijíín táca jnúhun ndíchí 
yá. Te jíín salmo jiín himno, yaa il 
jeé cahán jnúhun ya, na cáta luu ró 
jée nácuatáhú ró ini anuá ro nuú 
Yaā Dios. 1 Te tácá jniñu sáha ró, 

núu jee cahán ro chí jée sáha ró 
cúu, ndihi na sáha ró jée ndujéhnu 
síhví máá Jítoho yo Jesús, te 
nacuatáhú ró núú Tatá yo Yaa Dios 
sáha ya. 


Ndese cánuú squícu ñayuu 
cácandíje nuü jnáhan i 
18Róhó ñahan cácuu ñasihí, 
cuatáhú ró nuŭ yii ró, chi súcuan 
cánuú sáha ró síqui jee candíje 
ró Jítoho yo. 1% Te róhó tée cácuu 
yii, cundáhú ni ro ñasihí ró, te ma 
cútucu ni rō jiín ña. 20Róhó séhe 
jíjnáhan ró, tacá-ni jniñu cuandije 
ró núü tatá rð nuú naná ro, chi 
súcuan cúsit ni maá Jítoho yo. 21 Te 
róhó tátá jijnáhan ró, ma squití ni 
rð sehe ró, návaha ma cucuíhyá ni 
i. 22Róhó mozo jijnáhan ró, tácá-ni 
jniñu cuandije ró núú patrón ro 
ñaytvi yáha. Ma sájniñu ndúxí ró 
jeē maá jéé coto de te cuajnúhún de 
róhó. Chi na sájniñu ndaa sájniñu 
ndije ró, te conso iyo ró núú Yaā 
Dios. ?3Te tacá jniñu sáha ró, na 
cúsit ni rō sáha ró, te na cáni ni 
rð jeé nuú Jítoho yo cájejniñu ró, 
nasúu núü ñáyuu. ?4Chi je cájini ro 
jeē maá Jítoho yó cuáha ya cuehé 
tahú cuu ró níí cáni. Chi nuü maá 
Cristo cájejniñu ró, chi máá yá cúu 
Jitoho ro. 25 Te ñayuu casáha jniñu 
néé, chi sa suhva ndutahú i siquz 
jeé ni sáha i. Chi tu sáha Yaa Dios 
cuenta ndese cúu ¿in ¿in ñayuu, chi 
inuú sáha ya jiín i. 
Róhó patrón jijnáhan ró, vaha 
ndaa na sáha ró jíín mozo ro. 
Te na núcúhun ni ro jee suni íyó 
Jítoho maá ró, Yaá ndeé andiví. 
2Te ndivii rð ma jécuiñi rð jeé 
jicán tahú ro, chi coo ndito ni 

rð jiín, te nacuatáhú ró núü Yaa 
Dios. 3Te suni cacán tahú ro jehë 
ri jijnáhan ri, jee na sáha Yaá Dios 
jeé cóo ga modo nacani ri jnúhun, 
návaha cuu cahán ri jnúhun Cristo 
jeé ní yisahí, jeē tu ní cájini ñayuu 
jenahán. Te siquí jnúhun un cúu 
jeé íne ri vecáa. *Te cacán tahú rō 
jeé cuu cahán cají rí ndese cánuú 
cáhan ri. 

5Sáha yúcún váha ró jiín ñáyuu 
tu cácandije. Ma cúhuun ni ro siqui 
i, chi condihvt ni rō scandíje ró i. 
6Te máni cahán váha ró jíín ñáyuu, 
te cahán ro jnúhun cuajníñu jeé 
quéndoo váha i sáha. Te cani ni rō 
ndese vaha nastíó cuíñí ro jnúhun 
nuú iin ¿in i. 


Saludo jee sándihí 

7Tíquico cúu iin hermano jeé 
maní yo jiín, te tee squícu váha 
chíndéé ñájnáhan jíín rí cúu de, te 
jéjniñu de jíín rí nuü maá Jítoho 
yO. Te máá de castúhún ndihi nuü 
rð ndese cuahán jniñu ri. 8 Jeë 
yúcuan ní tají rí de cuajeé de nuŭ 
rō jijnáhan ró, návaha cuni ro 
ndese cáhiyo ri jiín jniñu, te coo 
ndeyí ni rð sáha de. *Te suni cuajeé 
Onésimo jiín de, tée cúu jnáhan 
máá ró jijnáhan ró. Te cúu de 
hermano jeé squícu váha jee maní 
yO jiín. Te ndindúú de castúhun 
núú ro ndese cuahán tacá jniñu ichi 
cháha. 

10Sándeyí ni ro jijnáhan ró, áchí 
Aristarco, tée íne jíín rí vecáa. Te 
suni súcuan cáhán Marcos, ñani 
primo Bernabé. Te je ni ndacu ri 
jniñu nuú ro siquí Marcos, te núu 

ni jecondehé de róhó te sáha vaha 
ró jíín de. Te suni súcuan cáhán 
Jesús, tée jeē suni nání Justo, jeé 
sándeyí ni ro. Te máá-ni de cácuu 
tée hebreo cácandíje jee chindéé 
ñáhán cánacani jnúhun jíín rí 
siquí ndese ndácu Yaá Dios jniñu. 
Te y0hyo ndeyí íyó ni ri casáha 
de. 1?Sándeyí ni rð jijnáhan ró, 
áchí Epafras, tée cúu jnáhan máá 
ró, te mozo Cristo cúu de. Te níní 
jícán tahú ndasí de jehe ro, jeé 
na cuíñi nihin ró, te ije váha ni 
rð jeë squícu váha ró ndihi jniñu 
cúní Yaa Dios. 13Chi cáhán ndaa 
ri jee yóhyo ndíhví ni de jehé ro 
jijnáhan ró, jíín jéhé ñáyuu ñuu 
Laodicea jiín Hierápolis. Lucas, 
tée cúu médico jeé maní yo jiín, 
suni cáhán de jee sándeyí ni ro, te 
suni súcuan cáhán Demas. 

15Cachi rð nuú tācá hermano ñuu 
Laodicea jee sándeyí ni i, áchí rí. Te 
suni súcuan cahán ro jiín Ninfas, 
jíín táca ñáyuu cácandije cándutútú 
vehe ña. 16Te ná ni jinu ni cacahu 
ró carta yáha, te suni tají ró na 
cáhu ñayuu cácandíije ñuu Laodicea. 
Te suni cahu máá ró carta jeé 
cuahán nuú ñáyuu Laodicea te ndiji 
nuú ro. 17Te cachi rð nuú Arquipo 
jeé na ndúcú ndéyí de squícu de 
jniñu ní tee Jitoho yó siquz de, áchí 
rí. 

18Ruhü Pablo, yahá-ni cúu 
jee tée ri jiín ndaha máá rí, jee 
sándeyí ni ro. Te nucühun ni ro 
ruhu jeé íne ri vecáa. Te ñúhun 
ni ri jeé na sáha ga Yaa Dios jeé 
váha róhó jíjnáhan ró. Súcuan na 
cóo. Amén. 


CARTA HN JEE NI TEE APOSTOL SAN 
PABLO NUU ÑAYUU ÑUU TESALONICA 





Máá rí cúu Pablo jiín Silvano 

jiín Timoteo, te cátee ri carta 
yáha cuájeé nuú rohó ñáyuu 
cácandíije ñuu Tesalónica, jeé cáyihi 
ró ndaha Tátá yo Yaá Dios jiín 
Jítoho yó Jesucristo. Te cáñuhun ni 
ri jeë Tatá yo Yaā Dios jiín Jítoho yo 
Jesucristo, na sáha ga ya jes váha 
róhó, te sáha ya jeé coo ndeyí coo sit 
ni ro jijnáhan ró. 


Ñayuu Tesalónica cúu 
i tin ejemplo vaha 

2Níní cánacuatáhú rí nuú Yaá 
Dios jeé siquí rohó jíjnáhan ró, te 
tu náa ni ri cacán tahú ri jehē 
rð jeé cájican tahú ri. Te níní 
ndácunehen ri rohó núú Tatá yó 
Yaá Dios, jeē váha cásáha ró táca 
jniñu chi cácandíije ró, jíín jó váha 
cájejniñu ró núú ya chi mani ro 
jiín yá, jíín jée cájendeyí ni ro chi 
cáñuhun ni ro jee coo jeē váha sáha 
Jitoho yō Jesucristo. “Chi mani Yaá 
Dios jiín ró jíjnáhan ró hermano, te 
cájini ri jeē ní nacaji ya rohó. Chi 
ná ni canacani ri jnúhun nuú rō 
jeé jnáma ya rohó, te nasúu jéé ni 
cáhan ri súcuan-ni, chi ni nacani 
ri jiín poder Espíritu Santo, te ni 
cacucáhnu váha ni ri jeē jnúhun 


ndaá cúu. Te cájini ro ndese ni 
casáha váha ri ná ni coyúcu rí jiín 
ró, chi ni nducú rí jeé quéndoo 
váha ró. 

STe róhó jíjnáhan ró chi ni 
candacu ró rúhu, te suni ni 
candacu ró máá Jítoho yo. Chi 
ni cajetáhú ró jnúhun ya, te ni 
cacusii ni rō ni sáha Espíritu Santo, 
vesú ni cajito ró cuehé jnúndóho 
siquí ún. "Te súcuan cácuu ró ¿in 
ejemplo nuú ndihi ñayuu cácandíije 
jeé cáyticú región Macedonia jiín 
Acaya jiñā. $Chi jeé siquí rohó 
jíjnáhan ró cúu jee ní jite núu 
jnuhun Jítoho yo, te nasüu máni 
Macedonia jiín Acaya, chi suni 
níí cáhnu-ni ni jitë núu jnühun 
ndese cácandíije ró Yaá Dios. Te jeē 
yúcuan tuá jíni ñúhún jeé nácani 
máá rí jnúhun nuú i. ?Chi sa máá 
i cánacani ndese ni cajetáhú váha 
ró rúhú ná ni jecoo ri nuú ro, jíín 
ndese ni castóo ro ídolo te ni 
quívicoo ró ndaha Yaá Dios, Yaá 
ndaá Yaa técu, jeé cuajnínu ró núu 
ya. Te cánacani i jeé cándetu ró 
jée ichi ándiví ndiji Sehe ya Jesús 
jeē ní nastécu ya. Te máá Jesús 
jnama ya yohó núü castigo xeén jeé 
quíji. 

Jniñu jeé ni sáha Pablo 
ñuu Tesalónica 

Chi cájini ro hermano, jeé tu 

ní jécoo cahá-ni ri nuú ro. ?Te 
cájini rō jee ní castóho i ruhu te ni 
cacahán ndeváha i nuü rí ini ñuu 
Filipos. Te vesú súcuan te máá Yaá 
Dios ni chindéé ñáhán yá ruhú, ni 
sáha ya jeé ni íyo ndeyí ni ri, te 
ni jecoo ri ñuu ró ni canacani ri 
jnúhun jeé jnáma ya rohó. Súcuan 
ni casáha ri vesú xeén ni iyo 
jnúndóho. *Te jnúhun ni canacani 
ri, nasúu jnúhun ni castívi ri cúu, 
ni nasúu jée nihín ri sigui ro, ni 
nasúu jéē ní castáhú rí rohó. “Chi 
máá Yaā Dios ni jito ndee yá ruhú, 
te ni tejníñu ya ruhú jeé nácani ri 
jnúhun jeē jnáma ya rohó. Te jee 
yúcuan cúu jeé cácahan ri. Te tu 
cácahán ri jnúhun jeē nújnahan ni 
ñayuu, chi sa jee nújnahan ni Yaá 
Dios, chi máá yá jíto ndee anuá ri. 
5Te cájini rð jeé tu ní cánducú rí 
cuajnúhún rí rohó tin modo stahú, 
ni tu ní cácahan ri jeē cúsii ni rí 
jiín ró návaha nihin rí xúhun ró. Te 
jíní Yaá Dios jeē súcuan cúu. Te ni 
tu ní cánducú rí jeë cuajnúhún ró 
ruhü, ni jeë cuajnúhún inga ñayuu 
ruhú, vesú súcuan cánuú coo núú, 
chi apóstol Cristo cácuu ri. Chi 
sa suhva vita ní cacahán ri jiín ró, 
nájnúhun sáha ñahan ndéca yiquín 
jéé yucún ndíto ña sëhe ña. 8 Te sigus 
jee cácundáhú ndasí ni ri rohó, jeé 
yúcuan ní cacondihvt ni ri nacani 
ri jnühun váha Yaá Dios nuú ro. Te 
nasúu máá yúcuan-ni, chi suni nde 
vida ri cuáha ri jeē siquí rō nuú, chi 
yohyo mani ri jiín ró. 9Te cánahan 
ró hermano, jeé tú ni iin ró ní 

stáhan ri jeé cacán ri nuú ro ná ni 
canacani ri jnúhun váha Yaā Dios 
nuü ro. Chi ni canducú ndéyí rí ni 
casájniñu ndasí rí siquí jeē cótecu 
ri. Te nduú ñuú ni casájniñu ri. 

10Máá ró cájini ro, te suni Yaá 
Dios jiní ya ndese ndaá ndoo ni 
cajica ri nuü rohó ñáyuu cácandíije. 
Te ni ¿in tu cúu cahán cuéchi 
siqui ri. Te suni cájini rð ndese 
ni castíhví ni ri ná tin ná tin ró, te 
ni cacahán ri jnúhun ndeyí ni jiín 
ró, nájnúhun sáha iin tátá jiín séhe 
de. 2Te ni cacahán mhin ri jiín ró 
jeé na cáca ndaá ró nuú Yaá Dios 
nájnúhun cánuú caca ró. Chi ni 
cana ya rohó jée quíngoo ró núü 
ndácu ya jniñu, nuú luu cujéhnu ró 
jíín yá. 

13Te jeé yúcuan níní nácuatáhú 
rí nuú Yaá Dios, chi ni cajetáhú ró 
jnúhun ya jee ní canacani ri. Chi ni 
cajini ro jeē nástu jnúhun iin tee 
cúu, chi jnúhun Yaa Dios cúu. Te 
máá jéndaá jeé jnúhun un sájniñu 
ini anuá rohó ñáyuu cácandíje nde 
ndacu ró yá. 14Hermano, ñayuu 
ñuu ro ni cajito xeen i róhó, te 
súcuan ni candoho ró nájnúhun ni 
candoho ñayuu cácandíje cáyúcú 
región Judea jeé cáyihi ndaha Yaa 
Dios jiín Cristo Jesús. Chi nájnúhun 
ni candoho i ni sáha jnáhan i ñayuu 
hebreo, suni súcuan ni candoho ró. 
15Chi suu ñayuu hebreo ni cajehni 
de máá Jítoho yo Jesús, nájnúhun 
ni cajehni de taca tée ñuu de jee ní 
canacani jnúhun ya nde jenahán. 
Te suni nde ruhü jijnáhan ri ni 
cascúnu de. Te cásáha de jniñu jeë 
tu nújnahan ni Yaā Dios, te cúu 
de contra siquí taca ñáyuu. 16Chi 
jésicoo de jee ma nácani ri jnúhun 


1 TESALONICENSES 2, 3 


nuü ñáyuu tacá nación jee tu jíní, 
návaha tú cacu i. Te súcuan sáha de 
jeé nducuehe gå cuéchi siquí de. Te 
vijna te yachi quiji quiví jee cuaha 
Yaá Dios castigo xeén nuu de. 


Jee cuní Pablo quicóndehé 
tucu de ñayuu Tesalónica 
17 Hermano, ni cacujiyo ri ¿in 

núnúu-ni nuü ro jijnáhan ró. Te 
vesú tu cájito jnáhan yó, te níní 
cáñuhun ni ri rohó. Te yohyo 
ni cacuu ni ri ndacoto ri nuú ro 
jijnáhan ró. 18Te jeé yúcuan ní 
cajeni ni ri jecoo ri nuú rð nuú. Te 
ruhü Pablo, tijni jínu ni nducú rí 
modo jeé ri, te Satanás ni jesi ichi 
ri jijnáhan ri. 19Chi tuá na inga 
cáñuhun ni ri, te tuá na inga cácusit 
ni ri, chi suu máá ró jijnáhan ró. Te 
jeé siquí maá ró cúu jeé nihín ri 
premio ri te cusit teyí ni ri cuiñi yó 
núú maá Jítoho yó Jesucristo quivi 
ndíji ya. 2Suu jeé siquí rohó cúu 
jeé cácusit teyí ni rí. 

Te jeé yúcuan tuá ni cácanda 

ri condetu ri nde nihin ri 
jnúhun ndese cáhiyo ró. Te ni 
casándaa ri jeë quéndoo máá-ni 
ri ñuu Atenas. ?Te ni catají rí 
hermano yó Timoteo, tée jéjniñu 
jíín rí nuú Yaá Dios siquí jnúhun jeé 
jnáma Cristo yohó. Te ni jecondehé 
de róhó návaha sáha de jee cuiñi 
nihin ró te coo ndeyí ni ro jiín 
jnúhun cácandíije ró. *Te ni jeé de 
návaha ma náyúhú ni iin ró síqui 
taca jnúndóho jeé sáha ñayuu. Chi 
je cájini rō jeé súcuan cánuú ndoho 
yó. “Chi nde ná ni coyúcu rí jiín ró, 
te ni cacastúhun rí nuü ro jeé nihin 
nahín yó jnúndóho. Te je cájini 
rð jee súcuan ni cuu, nájnúhun ni 

cacahán ri. Te jeé yúcuan, náa tuá 
ni cánda ri condetu ri jeé nihín ri 
jnühun ndese cáhiyo ró, te ni tají 
rí de ni jeé de, návaha cuni ri núu 
cácandije nahín ró. Chi ni jeni ni rí 
á sanaa te jexeén jeé jíto ndee yohó 
ní cundeyí jíín ró, te naa cahá-ni 
jniñu jee ní casáha ri jiín ró. 

êTe vijna chi je ni ndee Timoteo 
nui ri jijnáhan ri jee ni jée de ñuu 
rð Tesalónica. Te ni nacani de jeé 
cácandíije váha ró, te cácundáhú 
ni ro jnáhan ró. Te ni cachi de jeé 
cáñuhun ni ró ruhú, chi cáhiyo 
mani ro jiín rí. Te cácuni ro 
ndacoto ró núü ri, nájnúhun cácuni 
ri ndacoto ri nuú ro. “Te jeë yúcuan 
ní candusit ni ri sigui jee cácandíije 
váha ró, hermano, vesú xeén iyó 
jnúndóho siquí ri. $ Te vijna je ni 
cananihin ni ri, chi cáhiin nihin ró 
jíín máá Jítoho yo. ?Núu súcuan te 
tu jínu cuiti nacuatáhú rí nuú Yaa 
Dios jeé siquí rohó jijnáhan ró. Chi 
jíto ya jeē cácusit ndasí ni ri jeé 
súcuan cáhiyo ró. 1%Te nduú ñuú 
cájican tahú ndasí rí jeē ndácoto 
tucu ri nuú ro, te stéén gå ri na-ni 
jnúhun cúmani jecúhun ni ro siquí 
jnúhun cácandíije yó. 

11Te cácuni rí jeë maá Tátá yð 
Yaa Dios jiín Jítoho yo Jesucristo, 
na núne ya ichi jeé cuu jecoo tucu 
ri nuü rō. 1?Te na sáha máá Jítoho 
yO jeé cuehé ndasí gá cundáhú ni 
rð jnáhan ró jíín táca gá ñayuu, 
nájnúhun cácundáhú ni ri rohó 
jíjnáhan ró. 13Te na sáha ya jeé íje 
ánuá ro jeé cuiñi nihin ró, návaha 
coo ndoo ró jée ma cóo cuechi ró 
núú maá Tátá yo Yaa Dios, quivi 
ndíji Jitoho yo Jesucristo jiín táca 
ñáyuu yíhi ndaha ya. 

Siqui jeé caca ndaa yo 
modo jeé cúsi¿ ni ya 

Te vijna hermano, íyó inga 

jnúhun jeé cácahán ndahú rí 
jiín ró te cáhán nihin ri jiín ró, chi 
súcuan cúní maá Jítoho yo Jesús. 
Je ni castéén ri nuú ró ndese cánuú 
caca ndaá ro návaha cusit ni Yaá 
Dios. Te cácahan ndahú rí jiín ró 
jeé sa víhyá ga na cáca ró súcuan. 

2Chi je cájini ró na jniñu ni 

candacu ri nuü ro jee ní ndacu 
máá Jítoho yð Jesús. Te cúní Yaa 
Dios jeé na cóo ndoo coo il rð nuü 
yá, te ma cáca jnéní ró. *Te ná 
tin ná iin ró na cóndeca yiñúhún 
ró ñasihí máá ró, te súcuan caca 
ndoo ró. 5Te ma sáha ró jniñu néé 
jée ndíyo ni rō jesihí, nájnúhun 
cásáha ñayuu tacá nación jeé tu 
cájini i jnúhun Yaā Dios. $Ni tin ró 
ma sáha ró cuéchi jee quénde ro 
ñasihí jnáhan ró. Chi máá Jítoho yo 
cuáha ya castigo xeén nuú ñáyuu 
casáha tacá jniñu súcuan, nájnúhun 
je ni cacahán mhin ri ni castúhun 
rí nuü ro. "Chi tu ní cána Yaá Dios 
yohó jée sáha yó jniñu jnéhén, chi 
sa jeé caca ndoo yó. 8 Núu súcuan 
te ñayuu jeé squéhichi jnúhun yáha, 
nasúu jnúhun tin tee squéhichi i, 
chi sa jnúhun Yaá Dios, Yaá ni jéhe 
Espíritu Santo nuú yo. 

“Te tu jíni ñúhún jéē tée ri nuü 
carta yáha jéé coo mani ro jiín táca 
hermano, chi je ni steén Yaā Dios 
nuú rō jeé coo mani ro jiín jnáhan 
ró. Te je cáhiyo mani rð súcuan 
jíín táca hermano cáyücu níí cáhnu 
Macedonia jiña. Te cáhán ndahú 
rí jiín ró hermano, jeé sa víhyá 
gå na cóo mani rð jiín i. 11Te na 

cóndihvi ni rō coyücú nayúú ró, 
te ma cóndihvt ni ro siquí ndese 
cásáha jnáhan ró, chi condihvi ni 
ró sáha ró jniñu máá ró, nájnúhun 
ni candacu ri nuú rō. 12Súcuan na 
sáha ró návaha ñayuu tu cándije, 
cuatáhú i róhó, te suni ma cúmani 
jeē cotecu ro. 


Siqui jeé ndíji Jitoho yo 
13Suni cácuni ri, hermano, jeé 
na jécuhun ni ro jijnáhan ró síqui 
ñáyuu cájihi, návaha ma cucuíhyá 

ni ró nájnúhun sava ga ñayuu jeé tu 
cáñuhun ni i jeë nátecu ndiyi. 14Chi 
nájnúhun cácandije yó jée ni jíhi 
Jesús te ni natecu ya, suni súcuan 
cácandije yó jéé nastécu Yaá Dios 
taca ñáyuu ni cacandíje nuú Jesús 
te ni cajihi. 
15 Jeé yúcuan cácastuhun rí 

tin jnúhun jee ní castúhun máá 
Jítoho yó nuú ri: Jee yóhó jée 
cátecu gå guivi ndíji máá Jítoho 
yo, nasüu máá yó cosnúu jée ndaa 
yó quíhin yo. Chi xihna gá ñayuu 
je ni cajihi ndaa i quihin i. 'SChi 
máá Jítoho yó nuu ya quiji ya ichi 
ándiví, te cana jee ya jee maá yá 
ndácu jniñu, te cana jee ndajéhé 
cujéhnu ga, te cuecu trompeta Yaá 
Dios. Te xihna gá natecu táca ndíyi 
jeé ní cacandíje Cristo. 1 Yücuán 
na te yóhó jeé cátecu gå yo quivi 
ndíji ya, suni ndonehen ya yohó 
jíín i, quihin yo mehñu víco. Te 
naquijnáhan yó jíín máá Jítoho yó 
sava andiví. Te súcuan condee yó 
nií cáni jíín máá Jítoho yo. 18 Núu 
súcuan te jíín jnúhun yáha cahán 
ndeyí ni ro jiín táca jnáhan ró. 

Te tu jíni ñúhún jée tée ri 

nuü carta yáha síqui cuiyā 

chí quívi jee coo tacá un, hermano. 
2Chi je cájini vaha ró jéé iin sanaa 
ni yō te quee quivi ndíji máá Jítoho 
yo, nájnúhun iin sanaa ni yó te 
quíji ñacuihná jecuáā. 3Chi ná-ni 
cácahan ñayuu jeé nayúú-ni íin 

te tú na jnúndóho coo, te ná-ni 
cácahán i súcuan te iin sanaa 

ni i te quiji jnúndóho siqut i jee 
náa i, te ma cácu cuitii. Chi quiji 
quiví un nájnúhun iin sanaa-ni te 
quéjéé jéhndē chiji iin ñahan scácu 
she. *Te róhó hermano, tu cácuu 
ró ñáyuu cájica nájnúhun nuú née 
jeē fin sanaa-ni te quiji quiv un 
sígur rð nájnúhun quíji ñacuihná. 
5Chi ndihi ró cácuu ñayuu jeé 
nájnúhun cájica ró nduú, chi stéén 
luz ya ini anuá ro. Chi tu cácuu 

yó nájnúhun ñayuu jeé tu jécúhun 
ni siquí Yaa Dios, jeé nájnúhun 
cájica i nuú née. $£Núu súcuan te 
ma cúhuun ni yó nájnúhun ñayuu 
cáquixi, chi sa ndito na cóo ni yó 
te coo cájí xíni yo. "Chi jecuáa cúu 
jee cáquixi ñayuu, te suni jecuáa 
cúu jeé nájini i. “Te máá yó chi 
nájnúhun jeé cájica yó nduú, te 

na cóo cájí xíni yo. Te na cúcutú 
yó jíín jnúhun cándíje nihin yó 
jiín jnúhun cúndáhú ni yo jnáhan 
yó, nájnúhun cúcutú soldado jiín 
sahma cáa. Te na cúcutú yó jiín 
jnúhun jee cáñuhun ni yó jeé cácu 
yó, nájnúhun cúcutú soldado jeé 
ñúhun lélú cáa xini de. ?Chi Yaá 
Dios tu ní jéni ya yohó jée cuáha 
ya castigo yohó, chi sa suhva jeé 
jnama ya yohó sáha máá Jítoho yo 
Jesucristo. 19Te máá yá ni jihi yá 
jehé yo, návaha cotecu inuú yó jíín 
yá, vesú núu cotecu gå yo ñaytvi 
yáha chí cúü yo. 11Núu súcuan te 

cahán ro jnúhun ndeyí ni jiín táca 
jnáhan ró, te scuéhnu jnáhan ró jíín 
jnúhun ya, nájnúhun je cásáha ró. 


Jeé jéni ichí Pablo táacá hermano 

12Te cácahan ndahú rí jiín 
ró hermano, jeé cuatáhú ró 
tee cájejniñu cándito róhó, jeé 
cácujéhnu de nuü ro jiín jniñu máá 
Jítoho yo, te cájeni ichí de róhó. 
13Te coo yíñúhún ndasí ró nuü de, 
te coo mani ro jiín de siquí jniñu ya 
jeé casáha de. Te na cóyücu máni 
rð jiín táca jnáhan ró. 

14Te suni cácahán ndahú rí jiín ró 
hermano, jeé na stíhví ni rð ñayuu 
cájica cúxí. Te cahán ró jnúhun 
ndeyí ni jiín ñáyuu jee yachi 
ndínuu ni i. Te chindéé ñáhán ró 
ñayuu jeé tu fuerza ini. Te cuandeyí 
ni rð jiín ndihi ñayuu. 

15Te coto má nasáha ndevaha 
ro jíín ni tin ñayuu te núu sáha 
ndeváha i jíín ró. Chi máni jee váha 
nducú ró sáha ró jíín táca jnáhan ró 
jíín ndihi-ni ñayuu. 

16Níní na cóo sii ni rð jijnáhan 
ró. Te níní na cácán tahú ro. 18Te 
nacuatáhú ró jeé siquí tacá-ni. Chi 
súcuan cúní Yaā Dios jee sáha ró 
jée cácandije ró Cristo Jesús. 

19 Te ma cási rð nuú jníñu jeé sáha 
Espíritu Santo jiín ró. Te ni ma 
cujéé ni rō nuü jnúhun cácahan tée 
cánacani jnúhun Yaá Dios. 21 Chi 
coto ndee ro taca jnúhun, te núu jee 
váha cúu, te cuatáhú ró. 22Te ma 
quívi nduu ro jiín ni tin jniñu néé. 

23Te máá Yaá Dios jeé jéhe 
jnúhun ndeyí sff ni, ñúhun ni ri 
jes sáha ndihi ya jeé cóo ndoo 
coo ii rð nuú ya. Te ñúhun ni ri 
jeé cóndito vāha ya anuá ro jiín 

jée níjnūní ro, jíín yiqui cúñu 

ro, návaha tú na cuéchi coo 

siquí rō quiví ndíji máá Jítoho yó 

Jesucristo. 24Chi Yaa jeé ní cana 

róhó, sáha ya ndihi un jíín ró, chi 

squícu ya jeé ni jéjnúhun ya. 
Saludo jiín bendición jee sándihí 
25 Hermano jijnáhan ró, cacán 

tahú ro jehe ri jijnáhan ri. 


1 TESALONICENSES 5 


26Te núu na cáhán ro jiín táca 
hermano, te techúhu yíñúhún ró 
ndaha i. 

27 Te cáhán mhin ri jiín ró, chi 
súcuan cúní maá Jítoho yo, jeé 
na cáhu ró carta yáha núú tacá 
hermano. 

28 Te ñúhun ni ri jeé maá Jítoho 
yO Jesucristo na sáha ga yá jeé 
váha róhó. Súcuan na cóo. Amén. 


CARTA UU JEE NI TEE APOSTOL SAN 
PABLO NUU NAYUU NUU TESALONICA 





Máá rí cúu Pablo jiín Silvano 

jiín Timoteo, te cátee ri carta 
yáha cuájeé nuú rohó ñáyuu 
cácandíije ñuu Tesalónica, jeé cáyihi 
ró ndaha Tátá yo Yaá Dios jiín 
Jítoho yó Jesucristo. ?Te cáñuhun 
ni ri jee Tatá yo Yaá Dios jiín Jítoho 
yO Jesucristo, na sáha ga ya jee 
váha róhó, te sáha ya jee coo ndeyí 
coo sit ni rō jijnáhan ró. 


Jeē sándaa ya cuechi 
guivi ndíji Cristo 

3Cánuú jéé niní nacuatáhú rí nuü 
Yaa Dios jee siguí rohó jíjnáhan ró 
hermano. Chi súcuan íyó váha, chi 
yohyo váha cuahije ró jíín jnúhun 
jee cácandíje ró yá, te yohyo 
cuanducuehe jee cácundáhú ni ro 
taca jnáhan ró. “Te jeē yúcuan cúu 
jee cácusit teyí ni ri cánacani ri 
jnuhun ró núu taca grupo ñayuu 
cácandíje nuü Yaa Dios. Chi vaha 
cácandíje ró, te vaha cájendeyí ni 
rð jee cájito xeen ñayuu rohó jíín 
jée cándoho ró táca gá jnündóho. 
5Te jíín táca jéē yáha chíhi ya 
cuenta jeé cácuu ró ñáyuu váha jeé 
quívicoo ró ñuu nuú ndácu ya jniñu. 
Chi siquí ñuu un cúu jeē cándoho 
ró. Te jee súcuan chíhi ya cuenta 


sigui ro, yāha stéén nuü yo jee vaha 
Yaa cúu ya. 

STe suni íyó váha jeé nastóho ya 
ñayuu castóho róhó. 7 Te quivi ndíji 
Jitoho yó Jesús, quiví un sáha Yaá 
Dios jee ndétatu róhó jée cándoho, 
te suni ruhü jijnáhan ri. Chi jíín 
yáñuhin quiji Jesús ichi ándiví jíín 
táca ndajéhé ya jeé ndíso poder. 

8 Te cuaha ya castigo nuú ñáyuu jeé 
tu ní cájëhe i jnúhun cuni i ndese 
Yaa cúu Yaá Dios, te tu ní cájetáhú 
i jnuhun máá Jítoho yo Jesucristo 
jeé jnáma ya i. ?Te ñayuu ún chi 
ndoho i níí cáni, chi cujiyo i nuú 
maá Jítoho yo, te ma cúu quívicoo i 
nuú lúu ndasí cújéhnu ya jiín poder 
ya. Súcuan sáha ya quivi ndíji 

ya jeë lúu cujéhnu ya sáha ñayuu 
cácandije jeé yíhi ndaha ya. Te 
nahán naa ni i coto i nuú ya. Te 
suni súcuan róhó jíjnáhan ró, chi ni 
cacandíje ró jnúhun jeé ní canacani 
ri nuú ro. 

11Te jeé yúcuan cúu jeé niní 
cájican tahú ri jehé ro, jeé na cúu 
ró ñáyuu vaha jee ní cana ya rohó. 
Te jíín fuerza yá na sáha ya jiín 
ró jee squícu ró táca jniñu váha 
jeé ní catee ni rð sáha ró síqui 
jeé cácandije ró. 12 Te súcuan te 

cujéhnu máá Jítoho yð Jesucristo 
sáha ró, te suni cujéhnu máá ró 
jijnáhan ró sáha ya. Chi Yaá Dios 
yO jiín Jítoho yó Jesucristo, súcuan 
cúu jeé sáha ya jee váha yóhó. 


Jnúhun siquí maá tée 
sáha xeén cuéchi 

Vijna te cahán ri siqui jee ndíji 

máá Jítoho yo Jesucristo jiín 
jéée ndutútú yó núü ya. Cácahán 
ndahú rí jiín ró jijnáhan ró 
hermano, ?jeé ma cuáha ró jnúhun 
sacá nuu cani ni ro, ni ma cunéé 
ni rð núu cácahán ñayuu jee jé ni 
quee guivi ndíji máá Jítoho yo. Ma 
candíje cuiti rð vësú núu cahán i 
jeē ni níhin i ¿in jnúhun siquí un 
nút Espíritu, chí iin jnúhun jeé 
ni cáhān inga, chí núu cachi i jeé 
ruhú jijnáhan ri ni tají iin carta jeé 
cahán súcuan. ¿Ma cuáha cuiti ró 
jnúhun jeé stahú ni ¿in i róhó. Chi 
nde ná tu quiji quiví ún te xihna 
gå ndunihni ni cuehé ñayuu nuü 
yá, te quenda ndijin máá tée sáha 
xeén cuéchi, te tée jnáhnú ndetú 
cúu máá tée ún. *Chi tēe jíto uhú 
Yaa Dios cúu de, te ndonda de 
contra sigus taca jéē casnání i yaa i 
jíín táca jee cáchiñúhún i. Te xeén 
gå sáha de, chi nde cucóo de ini 
templo Yaá Dios jeé iyó Jerusalén, 
te cahán de jeë maá de cúu Yaá 
Dios. 

5¿A cánahán ró jnúhun yáha? 
Chi súcuan ni cahán ri jiín ró ná 
ni 1yo ri jiín ró. Te je cájini ro ndé 
vé cúu jeé jési jeē ná tu quenda 
ndijin tee ún, chi nde na quée 
quiví maá de. "Chi je jícu sahi táca 
cuéchi xeén ini ñayiví, te vijna 
chi íyó jée jési nuú, návaha ma 

cáa ndasí gá cuéchi, chi nde na 
cújiyo máá jéē jési nuú. Te sáá te 
quenda ndijin maá tée xeén ún. Te 
máá Jítoho yó Jesús cahni ya tée 
un jíín táchi yuhu-ni ya, te jíín 

jée ndíndee yá ndiji ya te snáhnú 
ndetú ya de. Te jeé quíji tee xeén 
ún chi máá Satanás sáha. Te quiji 
de jíín cuéhé poder, te sáha de 
tacá jniñu jéhnu jee stahú de, jeé 
nahán naa ni ñayuu coto i. 1% Te 
jíín táca jniñu néé te stáhú ndasí de 
ñayuu jeé jnahnú ndetū, chi tu ní 
cúní i cuatáhú i jnúhun ndaa jeé 
cácu i núú. Te jeé yúcuan cuaha 
Yaá Dios jnúhun jeé cuatáhú i 
jnúhun jee tú ndaá cuiti, te candíje 
i jnuhun stáhú un. 12 Te súcuan te 
jecondee cuéchi siquí ndihi i jeē tu 
ní cácandíje ijnúhun ndaa, chi sa 
jniñu néé ni cacusiz ni i jíín. 


Ñayuu jeé ní nacaji ya jeé cácu i 

13Te cánuú jéé niní nacuatáhú rí 
jijnáhan ri nuú Yaá Dios jee siquí 
rohó jée cácuu ró hermano jeé 
maní Jítoho yo jiín. Chi nde ná ni 
jecóo ñayiví, te je ni nacaji Yaa Dios 
rohó jée jnáma ya rohó. Chi sáha 
Espíritu ya jee cáhiyo ndoo cáhiyo 
ii rð nuú ya te cácandije ró jnúhun 
ndaa. 14Chi jeé yúcuan ní cana ya 
rohó jíín ¡núhun jeé jnáma ya yohó 
jeē ní canacani ri, návaha quívicoo 
ró núü cujéhnu luu ró jíín máá 
Jítoho yó Jesucristo. 

15Núu súcuan te cuiñi nihin ró 
hermano, te conahán váha ró jnúhun 
jeé ní cacutúhva ró núü ri, núu jee ní 
cacahán ri chí jée ní tee ri nuü carta. 
16 Máá Jítoho yó Jesucristo jiín Tátá 
yO Yaá Dios ni cundáhú ni ya yohó, 
te ni sáha ya jeé coo sit ni yó nií cáni, 

jíín jée ñúhun ni yo taca jée váha jee 
coo siqui jeé váha ni ya jiín yó. 1 Te 
na sáha ga ya jeé cóo ndeyí ni anuá 
rð jijnáhan ró, te na sáha ya jee íje 
ró cáhan ro taca jnúhun vaha ya, te 
sáha ró táca jniñu váha. 


Jeé na cácán tahú i jehé de 

Te íyó inga jnúhun cánuú, 

hermano. Na cácán tahú ro 
jehe ri jijnáhan ri, návaha yachi 
cuite núu jnühun máá Jítoho yo, te 
cuatáhú váha ñayuu, nájnúhun ni 
cajetáhú máá ró. ?Te suni cacán 
tahú ro jeé na cácu ri nuú taca tée 
cásáha néé jée cátejnáhan jíín rí. Chi 
tú ndihi tee cácandíje jnúhun ya. 
3Te máá Jítoho yð chi váha squícu 
ya jeé ni jéjnúhun ya, te sáha ya jeē 
íje ni taca ró jiín jnúhun ya, te coto 
ya rohó núu jeneé. “Te cácucáhnu ni 
ri sáha máá Jítoho yo, jee cócuu ró 
jíín jniñu jee ní candacu ri nuu ro, te 
suni cocuu ga ro jiín. 5Te ñúhun ni ri 
jeē maá Jítoho yo steén ga ya ndese 
coo mani gå ro jiín Yaá Dios nde jiín 
ini jiín ánuá ro, jiín jée cuándeyí ni 
rð nájnúhun ni sáha Cristo. 


Jee cánuú sájniñu yó 

êTe cándacu ri jniñu nuü rō 
hermano, chi súcuan ni ndacu máá 
Jítoho yo Jesucristo, jee na cújiyo ró 
núú tacá hermano cájica cúxí te tu 
cájica vaha de nájnúhun ni castéén 
ri nuú rð. "Chi je cájini rō ndese 
cánuú ndacu ró rúhi jijnáhan ri, 
chi tu ní cájica cúxí rí ná ni cahiyo 
ri jiín ró. $Ni tu ní cáyeji ri staá ni 
tin ró súcuan-ni, chi ni cachunaa 
ri. Chi sa ni canducú ndéyí rí ni 
casájniñu téyí rí nduú ñuú, návaha 
ma stáhan ri ni tin ró. 9Te vēsú iyó 

derecho ri jeé cacán ri nuú rō nuú, 
te tu ní cájican ri, chi súcuan ni 
casáha ri návaha cuu ri ¿in ejemplo 
nuú rō ndese sáha ró jíjnáhan ró. 
10 Chi ná ni coyúcu rí jiín ró, te ni 
candacu ri jniñu yáha nuü ro: Núu 
ndé iin ñayuu tu cúní i sájniñu i, te 
suni ma cáji i núu súcuan. 11 Chi ni 
canihin ri jnúhun jeé cájica cúxí 
sava ró, te tu cásájniñu ró, chi yaha 
yúcuan-ni sáha ró. 12 Te cándacu ri 
jniñu nuú rohó jée casáha súcuan, 
te cástíhví ni ri rohó jeé na cóo 
nayúú ró te sájniñu ró, návaha 
nihin ro jee cáji ro siquí jníñu sáha 
máá ró. Chi súcuan ndácu máá 
Jítoho yo Jesucristo jniñu. 

13 Hermano, ma ndínuu ni ró 
jijnáhan ró sáha ró táca jniñu 
váha. 1*Te núu ndé iin i tu jétáhú 
i jnūhun jee cahán ri nuú carta 
yáha, te condëhe váha ro ndé-ni i 
cúu, te ma quijnáhan ga ro jiín i, 
návaha na cúcanu i te nacani ni i. 
15Te nasúu jéé cóto uhi ro i, chi sa 
cahán ro jiín i nájnuhun jíín fani ro 
jeé na sájniñu váha i. 


Bendición jeé sándihí 

16Te ñúhun ni ri jeē maá Jítoho 
yO, Yaa jeē jéhe jnúhun ndeyí sí: ni, 
níní na sáha ya jee coo ndeyí coo sit 
ni rō siqui tacá-ni, te coo ya jiín ró 
jijnáhan ró. 

17Ruhú Pablo, yahá-ni cúu jeé tée 
ri jiín ndaha máá rí jee cahán ri jeé 
sándeyí ni ro jijnáhan ró. Te súcuan 
jéhe ri firma nuü táca carta ri, 
návaha cuni ro jeé carta maá rí cúu. 
Súcuan cáa letra ri. 18Te ñúhun ni 
ri jee maá Jítoho yo Jesucristo, na 
sáha ga yá jee váha ró jíjnáhan ró. 
Súcuan na cóo. Amén. 


CARTA HN JEE NI TEE SAN PABLO 
APOSTOL NUU TIMOTEO 





Máá rí cúu Pablo, apóstol 

Jesucristo, chi Yaa Dios 
jeé jnáma yóhó, jíín Jítoho yö 
Jesucristo jeë ñúhun ni yó coto 
yó, ni catají yá ruhú jee nácani ri 
jnúhun ya. ?Te tée ri carta yáha 
cuájeé nuü ro Timoteo, chi cúu 
ndije ró nájnúhun sehe ri siqui jeé 
ni scándíje ri rohó. Te ñúhun ni ri 
jes Tatá yo Yaá Dios jiín Jítoho yó 
Jesucristo, na sáha ga ya jes váha 
róhó, te cundáhú ni ya rohó, te 
sáha ya jeē coo ndeyí coo sii ni ro. 


Jee ma candíje i taca jnúhun stáhú 

3Ná ni quihin ri ichi jeé quihín 
ri Macedonia, te ni cahán ndahú rí 
jiín ró jee quéndoo ró ñuu Efeso. Te 
suni súcuan cáhán r1 jiín ró vijna, 
návaha cahán mhin ró jíín sava 
ñayuu yúcuan jeē ma stéén i inga 
jnúhun jeé tú ndaa. 4 Te ma cuatáhú 
i taca jnúhun jee cúu máá cuento-ni, 
jíín jnúhun jee cahán siquí ndese 
vēji yucun taca jíí yo. Chi taca jéē 
yúcuan sáha jeé nahán cándajnúhún 
i sigui, te tu ndé jéjniñu, te tu sáha 
jee íje i squícu i nuú Yaa Dios siqui 
jnúhun cácandíije yó. 

5Te ndácu ri jniñu yáha chi cúní 
ri jeé na cúndáhú ni i jnáhan i siqur 


jeē iyó ndoo íyó ndáa anuá i, te 
cácandije ndije i ya. Te sava ñayuu 
chi ni cajica yátá i, te ni cascuíta i 
jnúhun ya, ni quívicoo i nuú taca 
jnúhun jeé tu ndé jéjníñu. "Chi 
cácuni i cuu i maestro ley ya, te ni 
tu cájecühun ni i na jnúhun cúu jeé 
cácahan i, jíín na vé cúu jeē castéén 
nihin i. 

8 Te jíní yo jeē iyó váha ley un, te 
núu jecúhun ni yó ndese jéjniñu. 
9Chi cánuú sáha yó cuenta jeé tu 
ní jécóo ni tin ley jeé siquí ñayuu 
ndaa, chi sa suhva siquí ñayuu 
jes tu cájetáhú, jeē níhni ni, jee 
casáha jniñu néé, jeē casáha cuechi, 
jeē tu cáchiñúhún Yaā Dios ni tu 
cácandije ley ya, jeé cájehni tatá 
jiín náná, jiín jée cájehni ndiyi. 

10 Te suni ni jecóo siquí ñáyuu cájica 
jnéní, jíín tée cásáha ndiyt jiín 
jnáhan yíí, jíín ñáyuu casácuihná 
inga ñayuu, jiín ñáyuu castáhú, jíín 
ñáyuu cácahan mhin jnúhun yáá. 
Te ni jecóo siquí taca gá ñayuu 

jeé casáha jniñu tu quíjnáhan jíín 
jnúhun ya jeé steén ndaá vāha. 11 Te 
jnúhun ya un cúu jnúhun yohyo 
jéhnu jeé jnáma Yaá Dios yohó. 

Te yohyo ndetú Yaå cúu ya. Te ni 
tejníñu ya ruhú nácani ri jnúhun ya. 

Jeē nácuatáhú Pablo siqui jeē 
ní cundáhú ni ya de 

12Te nácuatáhú rí nuú Jítoho yó 
Jesucristo, Yaá ni jehe fuerza ini 
ri, chi ni quihin ya ruhú ni sáha 
ya jee cuu squícu ri, te ni tejníñu 
ya ruhú nácani ri jnúhun ya. Te 
súcuan ni sáha ya jiín rí vesú ni 
cahán ndeváha ri siquí yá nde saá, 
te ni sáha ndevaha ri jiín ñáyuu 
cácandíje, te xeén ni sáha ri. Te 
vesú súcuan te ni cundáhú ni ya 
ruhú, chi ná tu candíje ri ya nde 
saá, te tu ní jécuhun ni ri na vé cúu 
jeé sáha ri. 1*Súcuan ni sáha Jitoho 
yo jeë váha ndasí jíín rí. Te ni sáha 
ya jeé candíje ri jiín jéa cúndáhú 
ni rí jnáhan ri siquí jeē ni quívi ri 
ndaha Cristo Jesús. 

15Te ndaá ndije cúu jnúhun yáha, 
te jeé cánuú candíje ndihi ñayuu 
cúu: jes ní quiji Cristo Jesús ini 
ñayivi návaha jnama ya ñayuu iyó 
cuéchi. Te ruhú cúu tee jee vihyá 
gå ni sáha cuechi. 18 Te ni cundáhú 
ni Yaa Dios ruhú, návaha jíín rúhü 
jee vihyá ga ni sáha cuechi te stéén 
Jesucristo ndese yohyo íne cáhnu ni 
yá. Te súcuan ni sáha ya jeé cúu ri 
tin ejemplo nuu taca ñáyuu candíje 
níí cuáhán yo, návaha nihin tahú i 
cotecu i níf cáni. 17 Núu súcuan te 
níí cáni na cáhán yiñúhún yó jeē 
yóhyo luu cújéhnu máá Yaa jee cúu 
Rey siquí ndihi, jee técu nií cáni, 
jee tu náa cuiti. Te tu cúu coto yó 
núü ya vijna, te máá iin-ni ya iyó, 
te ndíchí yá. Amén. 

18Nájnúhun séhe ri cúu ró 
Timoteo, te jniñu yáha téjniñu ri 
rohó, jéé na ndúcú ndéyí ró síqut 
jníñu váha. Te na cándíje váha ró, 

te na cóo ndaá anuá ro. Chi nde 
saá je ni cacahán tacá hermano jiín 
jnúhun Yaā Dios jee súcuan condiso 
jníñu ró. 19Chi sava ñayuu tuá iyó 
ndáá anuá i nuu ya, te ni casnáá 

i jnúhun cácandíije i. ?? Himeneo 
jiín Alejandro cúu uü tée ni casáha 
súcuan. Te je ni siaá ri de nuú 
Satanás, jee stóho ún de, návaha 
jíín jnúndóho ún te cutúhva de jeé 
ma cáhán ndevaha ga de siquí Yaá 
Dios. 


Siqui ndese cacán tahú yo 


Núu súcuan te xihna gå ndácu 

ri jeé cacán tahú ro jehé taca 
ñáyuu. Te cahán ndahú ró jehe i, 
te cacán ró na-ni na vé jíni ñúhún 
i, te nacuatáhú ró nuü ya jeé siquí 
i. ?Te cacán tahú rð jehé taca tée 
cácujéhnu jíín jéée ndácu jniñu, 
návaha sáha de jeē cuu coyücu 
váha yó te tú na jnūndóho coo 
siquí yO, te cuu chiñúhún váha yó 
Yaā Dios te sáha yíñúhún yó jiín 
táca-ni. ¿Chi yaha cúu jeē váha jeë 
nújnahan ni Yaá Dios, Yaá jnáma 
yóhó. “Chi máá yá cuní ya jnama 
ya taca ñáyuu te cuni i ndese íyó 
jnúhun ndaá ya. $Chi íyó ¿in-ni 
Yaā Dios, te suni íyó iin-ni Yaa jee 
cahán jiín Yaā Dios jehe ñáyuu. Te 
Yaa un cúu máá Jesucristo jee ní 
nduu tée. Te ni socó ya maá yá 
ni jihi ya jee ní chunaa ya cuechi 
ndihi yó. Te ná ni quiji máá quívi 
ún, te ni quejéé ní canacani jnúhun 
ún. "Te jeé siquí yúcuan ní jeni 
ya ruhú cúu ri apóstol jeé nácani 
ri jnúhun ya, návaha stéén ri 
nuú ñáyuu tacá nación jee tu jíní 
jnúhun ya, jeé na cándíje i jnúhun 
ún te sáha i jniñu ndaa. Te siqui jee 

candíje ri Cristo te ndaa cúu jeé 
cahán ri. 

8 Núu súcuan te cúní ri jeé 
ndihi-ni lugar na cácán tahú taca 
tée. Te na cóo ndoo ánuá de jee ma 
quití ni de ni ma tejnáhan de. Te 
suni súcuan tacá ñahan, na cási 
váha ña máá ña nájnúhun cánuú, 
návaha ma cóo jnúhun canu. Te ma 
cóndihvi ni ña jee sáha luu ndasí ña 
xini ña, chí jéē cuhun ña siquí oro 
chí perla chí sahma váha ga. 19Chi 
sa suhva na guéndoo luu ánuá ña 
jíín jniñu váha sáha ña, nájnühun 
cánuú sáha ñahan ndoo ánuá jeë 
cájejniñu nuú Yaa Dios. 11 Te núu 
cáhiin ña jíín ñáyuu cascuáha 
jnúhun ya, te na cúni nahín ña te 
cuatáhú ña. 12Chi tu jéhe ri jnúhun 
jee steén ñahan nuü ñáyuu ndutútú, 
ni jee ndácu ña jniñu nuú tee. Chi 
sa suhva na cúni nahín ña. 19Chi 
xihna gå Adán ni sáha ya, te sáá 
te ni sáha ya Eva. 14Te tu ní stáhú 
jexeén Adán, chi sa suhva ni stahú 
un ñasihí de, te ni sáha ña cuechi. 
15Te jeé scácu tacá ña séhe te coo 
vaha ña, te núu na quéndoo ña 
jíín jnúhun cándije ña ya, jíín jé 
cundáhú ni ña jnáhan ña, jíín jé 
cóo ndoo ánuá ña, jíín jéé sáha 
yiñúhún ña. 


e 
e 


Ndese cánuú coo tee cándiso 
jnínu nuü ñáyuu cácandíje 
Ndaa cúu jnühun yáha: Núu 
iin tee cúní de condiso jníñu 

de condito de fiayuu cácandíje, te 
vaha jniñu ndúcú de sáha de. 2Núu 
súcuan te tée ndíso jníñu nuü 
ñáyuu cácandíje, cánuú jee ma 

cóo ni iin jeē nihín ñayuu cuechi 
siquí de. Te na cóo iin-ni ñasihí de, 

te cájí coo ni de, te ndito coo xini 
de, te sáha yíñúhún de. Te cánuú 
jeé niní cuanúu de vehe nuú ñáyuu 
cájica, te níní stéén vaha de jnúhun 
ya. *Te ma cúu de tée nájini, te 

ma tejnáhan de, te ma ndíyo ni de 
xúhún. Chi sa suhva coo váha ni 
de, te coo vitá ni de, te ma cutóó 

ni de siquí xúhun. “Te cánuú jéé na 
ndácu vaha de jniñu ini vehe de, te 
sáha de jeé squícu vaha séhe de te 
coo yífiúhún i nuú de. 5Chi núu tin 
tée tu jíní de ndacu vaha de jniñu 
ini vehe de, ¿te ndese cuu condiso 
jníñu de nuü ñáyuu cácandije nuú 
Yaa Dios? £Núu súcuan te tée ndíso 
jníñu nuú ñáyuu cácandíje, ma cúu 
de tée jeé saá ní candíje, chi núu 
súcuan te sanaa te sándúxí de máá 
de, te inuú-ni cuéchi jecondee siqui 
de jíín jéxeén. "Te cánuú cuu de 
tée jeé suni nde ñayuu tu cácandije, 
cuajnúhún i de, návaha ma nihín 

i cuéchi siquí de, te ma cúndeyí 
jexeén jíín de. 


Ndese cánuú coo tee cájejniñu 
meéhñu ñáyuu cácandije 

$ Te suni súcuan tée cájejniñu 
meéhñu ñáyuu cácandíje, cánuú jée 
na cóo yíñúhún de, te na squícu 
de jíín jnúhun cáhán de. Te ma 
cúu de tée nájini, te ni ma ndíyo 
ni de xúhún. ?Te na cuíñi nihin 
de jíín jnúhun cándije yó jée ní 
yisahi ndé jenahán, te na cóo ndoo 
anuá de. "Te cánuú jéē xíhna ga 
coto ndee ro de, te núu ni jini ro 
jeé tú na cuéchi de, yücuán na 
te cuu cuajníñu de méhñu ñáyuu 
cácandíije. 11 Te suni súcuan ñasihí 
de jíjnáhan ña, cánuú coo yíñúhún 
ña, te ma sajnúhún ña, te cájí coo ni 

ña, te squícu váha ña tacá-ni jniñu. 
12Te tée cájejniñu mēhñu ñáyuu 
cácandíje, na cóo iin-ni ñasihí de, 
te na ndácu váha de jniñu nuú séhe 
de jíín núü ñáyuu vehe de. 13Chi 
taca tée cájejniñu vaha mehñu 
ñáyuu cácandíje, chi vaha quéndoo 
yíñúhún de, te níhín de modo jee 
cají gá nácani de jnúhun Cristo 
Jesús jee cácandije yó. 


Jnúhun sahi yá jeē cácandije yó 
14Te vesú ñúhun ni rí cuajeē yachi 
ri coto jnáhan yó, te tée ri jnúhun 
yáha cuájeé nuú ro, 'Snávaha 
núu cucuéé rí, te je jíní ro ndese 
cánuú sáha vaha ñayuu cácuu séhe 
Yaá Dios. Chi máá i cácuu ñayuu 
cácandíje nuú Yaa Dios, Yaa técu. 
Te máá i cásáha jeé iyó cutú jnúhun 
ndaa, chi cáhiin mhin i jíín. 16 Te 
jendaá ndije chi jéhnu ndasí cúu 
jnúhun yáha jeé cácandije yó, jeē ní 
yisahi ndé jenahán: 
Yaa Dios ni steén ya maá yá, chi 
ni nduu ya tee, 
te Espíritu ni steén jeé iyó ndáa 
jniñu ni sáha ya, 
te tacá ndajéhé andiví ní cajito 
jniñu ní sáha ya. 
Te ni jite núu jnúhun ya nuú 
ñáyuu tacá nación, 
te ni cacandíje ñayuu nií ñáyivi 
núü ya, 
te ni ndaa ya cuanuhun yá 
andiví. 


Siqui ñáyuu cájica yátá nuú 
jnúhun cácandije yó 
Te cájí stéén Espíritu Yaá 
Dios jeé quiví cuándihi te coo 
sava ñayuu caca yátá i nuú jnúhun 
cácandije yó. Te cuatáhú i taca jéē 

cácahán jnúhun stáhú jíín jnúhun 
ní castéén tachi. ?Chi cuni nahín i 
jnúhun cástéén tee cástáhú-ni, jee 
tu cácahán ndaa de. Chi tée un ní 
cahije ndasí ni de jíín jnúhun stáhú, 
te tuá sáha jíín ánuá de jeé nácani 
ni de. 3Te cahán de jeé cuéchi cúu 
jeé coo ñasihí tée, te suni súcuan 
núu caji ñayuu sava ndeyu. Te 
ndeyu ún chi ni sáha Yaā Dios jeé 
cúu ñayuu cácandíije jeé jiní jnúhun 
ndaá, návaha caji i te nacuatáhú i 
nuú ya. *Chi ndihi jeé ni sáha Yaá 
Dios, íyó váha, te ma squexícó yó 
ni tin, chi sa nacuatáhú yó te caji 
yO. 5Chi jíín jéé cáhu yó jnúhun Yaá 
Dios jiín jéē nácuatáhú yó nuu ya, 
te íyó ndoo ndihi-ni. 


Tée jéjniñu vaha nuú Jesucristo 

STe núu stéén rð jnúhun yáha núú 
tacá hermano, núu súcuan te cuu 
ró tée jéjníñu vaha nuú Jesucristo, 
te ije ró jíín jnúhun vaha ya jeé 
candíje ró, chi ni cutúhva ró te 
ndíquín ro. “Te ma quívi nduu rð 
jiín táca jnúhun jeé cúu cuento-ni 
jeē cájeni cahá ni ñayuu. Chi níní 
na scuáha ró ndese chiñúhún 
váha ró Yaá Dios. $Chi jeé scuáha 
yó ejercicio jeé cóo ndacui yiqui 
cúñu yo, jecu-ni níhín jníñu. Te 
jee scuáha yó chiñúhún váha yó 
yá, suu yücuan cúu jeē váha níhín 
jníñu siquí tacá-ni, jee cúu vida 
yáha jíín vida quiji. ? Te ndaá ndije 
cúu jnúhun yáha, te jeé cánuú 
candíje ndihi ñayuu cúu. 1Te jeē 
siquí yáha cúu jeé sájniñu nihin 
yó síqui jnúhun ya te ndóho yó 
jée cácahán ndevaha i nuú yo. Chi 
ñúhún ni yo jeé coto yó núü maá 
Yaa Dios, Yaa técu. Te máá yá cúu 

Yaa jnáma taca ñáyuu, te ñayuu 
cácandíje jnúhun cúndáhú ni ya i, 
máá i cúu jeé jnáma ya. 

11Tāca jnúhun yáha cánuú jéē 
ndacu ró núü i te stéén ro. 12Ma 
cuáha ro jnúhun jeé cujée ni ni 
tin i nuú ro siqui jee suchí ró. Chi 
sa coo ró iin ejemplo nuú ñáyuu 
cácandíje, jee cúni i ndese vaha 
cáhán ro, ndese vaha sáha ró, ndese 
cúndáhú ni ro jnáhan ró, ndese 
cándíje ró, ndese íyó ndoo ánuá ro. 
13Te níní ndé ná tu jinú ri nuü ro, 
te condihv ni ro jee cáhu ró tutu 
ii nuú hermano cándutútú, jíín jéē 
stihví ni ro i, jíín jée steén ro nuú 
i. 14Ma cúhuun ni ro jiín táhú jeé 
ni jéhe Yaā Dios nuú ro jeé nácani 
ró jnúhun ya. Chi táca tée jéhnu 
cándiso jníñu nuú ñáyuu cácandije, 
ni casóó de ndaha de xini ro, te ni 
sáha Yaá Dios jeé ní cacahán de jeé 
súcuan condiso jníñu ró. 

15Núu súcuan te cocuu ró jíín táca 
jniñu yáha, te condihvi ni ro jiín, 
návaha cuni taca ñáyuu jee váha 
íje ró cuáhan ro jiín. '$Coo cuidado 
rð jeé caca ndaa ro jiín jée steén 
váha ró jnúhun ya, te cuiñi nihin ró 
jíín ndihi. Chi núu súcuan sáha ró 
te quendóo vaha ánuá maá ró jiín 
ñáyuu chuhun ni jnúhun cáhán ro. 


Ndese sáha vāha yó jíín 
ñáyuu cácandije 

Ma cúxeen ro nuú taca tée 

jéhnu, chi sa cahán vaha ró 
jíín de jeë ma stívi de, nájnúhun 
cáhán ro jiín tátá ro. Te taca tée 
suchí, suni cahán vaha ró jíín de 
nájnúhun jíín ñani ro. ?Te suni 
súcuan cahán ro jiín táca ñahan 
jéhnu, nájnúhun jíín náná ro. Te 

suni súcuan jíín táca ñahan súchí, 
nájnúhun jíín cuáha ró, te yiñúhún 
ndajnúhun ró jiín ña. 

3Te ñayuu cácandíje na cuáha i 
jeé jíni ñúhún ñahan ni caquendóo 
ndáhú, te núu ni quendóo ndáhú 
ndije ña jeé tú na ñayuu condito ña. 
4Chi iin ñahan ní quendóo ndáhú, 
núu íyó séhe ña chí séhe chání ña 
jes jévaha, te na cóto máá i ña. Chi 
cánuú cutúhva i jee xíhna gå nuú 
ñáyuu vehe i squícu i coto i. Te na 
nácoto i náná i tátá i siquí jee ní 
cacondito ña i. Chi yaha cúu jniñu 
váha jee nújnahan ni Yaá Dios. 
5Te tin ñahan ní quendóo ndáhú 
ndije jeë máá iin na ña, ñúhun ni 
ña jeë maá Yaa Dios condito ya ña, 
te tu jécuiñt ña jeé jicán tahú ña 
nduú ñuú. $Te sa suhva núu máni 
ndíhví ni ña siqui taca jée cúsit 
ni maá-ni ña, yúcuán na te vesú 
técu ña, te nájnúhun je ni jihi ña. 

7 Jniñu yáha ndacu ró núü ñáyuu, 
návaha ma cóo cuéchi siqur i. $ Te 
núu iin ñayuu tu ndíto i jnáhan 
vehe i, te víhyá gå ñayuu ini vehe 
i, núu súcuan te sáha i jniñu jeé tu 
quíjnáhan jíín jnúhun cándije yó, te 
cúu i tin jee neé gá vesú ñáyuu tu 
cácandije. 

Te ñahan viuda cuu quivi síhví ña 
nuú lista ñayuu jee cáchindéé ñáhán 
ró jiín xúhun, te núu je ni jinu ña uni 
xico cuiya, te núu ni īyo tin-ni yii ña. 
10Te suni cánuú jéē cuajnúhún ñáyuu 
ña jee váha jniñu ni sáha ña, núu jeé 
ni scuéhnu vaha ña séhe ña, jíín jée 
ní jehe núu ña vehe nuú ñáyuu cájica, 
jíín jée ní jejníñu ña nuú hermano 
cácandije, jíín jéea ní chindéé ñáhán 
ña ñayuu cándoho jniindóho, jíín jée 
ni sáha ña taca gá jniñu váha. 

11Te tacá ñahan viuda jeé iyó 
suchí gá, chi ma soó ró sihví ña nuú 
lista. Chi sanaa te nducú ña jeé cúsit 
ni maá-ni ña, te ma cóndibvi ni ña 
siquí Cristo, chi cuu ni ña condeca 
tucu ña tee. 12 Te súcuan jecondee 
cuechi siquí ña, chi tu ní squícu 
ña jee ni jéjnúhun ña ná ni jecoso 
sihví ña nuú lista. 3Te suni caca 
cuu ña tacá-ni vehe te quee cúxí ña. 
Te nasúu máni jeé cáca cúxí ña, chi 
suni siquí jee sajnúhún ña, te quivi 
nduu ña cahán ña jnúhun jeé tu íyó 
váha jeē cahán ña. 14 Jeë yúcuan 
cúní ri jeē táacá ñahan viuda jeé iyó 
suchí, na nándaha ña, te scuéhnu 
ña sehe, te coto vaha ña vehe ña, 
návaha ñayuu cácuu contra ma cúu 
cahán i siqui ña. 15Chi sava ñahan 
viuda je ni cajica yátá ña te sáha ña 
jniñu jee cuní Satanás. 

16Te núu tin tēe chí ¿in ñahan 
cándíje, núu íyó ñahan viuda 
vehe i, te na cóto máá i ña. Te ma 
cóndee gasto ña siquí grupo ñayuu 
cácandíje, návaha cuu cuáha vāha i 
nuú ñahan viuda jeé tu ndé iin coto 
ña. 

17Te taca tée jéhnu cándito ñayuu 
cácandíje, na jécunaa doble yahu 
de, te núu cándihvi ni de cástéén de 
cánacani vāha de jnúhun ya. 18 Chi 
cúu nájnúhun cáhán tutu ii: Ma 
cánda stiquí caxin tf trigo, núu ma 
cuáha ró jée cáji tz. Te suni cáhán: 
Tee jeé sájniñu tátú, jíni ñúhún 
quiyahu de, áchí. 

19 Ma cuajnúhún ró te núu jéquin 
ñayuu cuechi siqui iin tee jéhnu 
cándito ñayuu cácandije te núu 
tu íyó úü chí úni testigo. ?? Te núu 
cásáha ñayuu cuechi, te cánuú 
cuxeén ro nui i, jíto jínúü ndihi 

ñayuu, návaha na cónso iyo sava 
ga i. 21 Te cáhán mhin ri jiín ró, 
jíto máá Yaá Dios jiín Jítoho yo 
Jesucristo jiín táca ndajéhé ya jeé 
ní nacaji ya: Squícu váha ró jniñu 
yáha, te ma sáha ró cuenta ndese 
cúu tin ¿in i, chi inuú-ni sándaa ro 
siquí ndihi-ni i. 22Ma cáni yachi 
rō iin tee jeē condiso jníñu de nuú 
ñáyuu cácandíje, chi xihna ga coto 
ndee rð de. Chi sanaa te stívi de, te 
cuéchi de suni condee siqui ro jiín 
de. Te coto ró máá ró jee ma quívi 
ró jíín jniñu néé. 

23Te sigu: jeé núu-ni núu-ni cúhú 
chiji ró, te ma cóho ga ró máni 
ndute, chi suni coho ró jecu vino. 

24Cuéchi sava ñayuu chi je íyó 
ndijin nde ná tu quivi i nuü cúndaa 
cuéchi i. Te cuechi sava ga i chi 
cúcuéé te natúu nahín. 25 Te suni 
súcuan tácá jniñu váha, chi íyó 
ndijin. Te vesú ná tu natúu jniñu 
váha ún, te ma cúu quisahi níí cáni, 
chi natúu nahín. 

Taca ñáyuu cácuu mozo, na 
cóo yiñúhún váha i nuú patrón 

i, návaha ma cahán neé ñayuu siqur 
Yaá Dios jiín síqur jnúhun ya jeé 
castéén yo. ?Te mozo jeé yíhi nuú 
patrón cácandíje, ma cáni ni i jeé 
cúhva-ni sáha yiñúhún i nuü de siqui 
jeé hermano cácandíje cácuu de. Chi 
sa cuajníñu vaha ga i nuú de, chi tée 
cándije tée mani i jíín cúu taca tée 
un jée sájniñu i nuú. Jnúhun yáha 
stéén ro te stíhví ni rō i. 


Siquí jee chiñúhún váha 
yó yá te cusif ni yó jiín 
cúhva jee névaha-ni yó 
3Te núu ndé tée stéén de jnúhun 
tú ndaa jeé tu quíjnáhan jíín 

jnúhun vaha ndaa maá Jítoho yo 
Jesucristo, jíín jnúhun ni steén 
Yaa Dios jeé cácandíje yó, *núu 
súcuan te máni tēe ndúxí tée tu 
jécūhun cuiti ni cúu de. Chi cánéé 
xíni de, chi máni cúní de tejnáhan 
de siquí taca jnúhun stéén de. 

Te tacá un sáha jeē cácucuésún 

ni, jiín jée cátejnáhan, jiín jée 
cácahan ndevaáha, jíín jée cájeni 
néé ni siquí jnáhan, 5jíín jóë máni 
cástáhán jnáhan. Súcuan cásáha 
tée jee ní ndunéé xíni, jee tu cájini 
jnúhun ndaa. Te cájeni ni de jeé 
nihín de cuehe xúhun síquí jnúhun 
cácandije de stéén de. Na cújiyo 

ró núü ñáyuu cándaa súcuan. F Te 
jendaá jes yóhyo vaha guéndoo yó 
te núu chiñúhún váha yó yá, te núu 
cúsii ni yo jiín cúhva jee névaha-ni 
yó. "Chi tú na vé ni cácu yó jíín 
ñayivi yáha, ni tú na vé condiso 
yó quíhin yo jiín núu na cúü yo. 

8 Te núu íyó jée cáji yó jeë cusúcún 
yó, te na cúsiz ni yó jiín yúcuan-ni. 
9Chi ñayuu jeé cuní cucúcá, chi 
yachi quívi i cuechi jeé jíto ndee 
jexeén i. Te quívi i jíín cuéhe jniñu 
cánéé jniñu stívi jée ndíyo ni i. 

Te tacá un sáha jee tívi ñáyuu te 
jnahnú ndetú i. 19 Chi jee ndíyo ni 
yo xúhún, yúcuan sáha jee quejéé 
táca jniñu néé. Te sava ñayuu jee 
ndíyo ni xúhún, ni castóo i jnúhun 
cácandíije i, te ni canihin i cuehé 
ndasí jnúndóho. 


Jeé na ndúcú ndéyí yó 
siquí jnúhun cándije yó 
11Te róhó chi tée jéjnínu nuú Yaá 
Dios cúu ró, te cunu ró coto ró táca 
cuéchi yáha. Te condiquin ro jniñu 
ndaa, te chiñúhún váha ró Yaa Dios, 

te candíje vaha ró, te cundáhú ni 
rð jnáhan ró, te cuandeyí ni ro, te 
coo vitá ni ro. 12 Te nducú ndéyí ró 
siquí jnúhun cándije yó yá. Te cuiñi 
nihin ró jíín jnúhun jeé ni níhin 
tahú yó cotecu yó nií cáni. Chi jeē 
yúcuan cúu jeé ní cana ya rohó, te 
cájí ní cahán ro jee vaha cándíije 
ró yá, jíto jínúú cuehé ñayuu. Te 
cáhán nihin ri jiín ró, jíto máá 
Yaá Dios, Yaa jeé sáha jeé técu 
tacá-ni, jíín Jesucristo, Yaá jee cají 
ní cahán ya ni nacani ya jnúhun 
váha nuú Poncio Pilato. 14Squícu 
váha ró jniñu ndácu ya nui ro, te 
ma stívi ró sáha ró, návaha ma 
cahán ñayuu cuechi siqui ro. Te 
súcuan sáha ró níí ndé quivi ndíji 
Jitoho yó Jesucristo. 15Chi quiji 
ndijin ya maá quívt jee ní jeni Yaa 
Dios. Te Yaá Dios chi máá ¿in-ni 
ya cúu Yaa yohyo ndetú, te jníi ya 
ndihi poder. Te cúu ya Rey nuú 
taca rey, jiín Jítoho nuu taca jítoho. 
16Te máñúhún-ni ya cúu jeé iyó níí 
cáni. Te ndéé yá iin lugar nuú ndíi 
ndaxín, nuú ma cúu quivi yó. Te 
ni ¿in ñayuu ñayivi yáha tu ní jíto 
cuiti i nuú ya, te ni ma cúu coto i 
nuú ya. Te níí cáni na cóo yiñúhún 
yó nuu ya, chi jníi máá yá poder nií 
cáni. Amén. 

17Te cahán ro jiín ñáyuu cucá 
ndajníñu ñaytvi yáha, jée ma 
cúndúxí i. Te ma ténuú i xūhún i, 
chi yachi naa ún. Chi sa suhva na 
tónuü i jeē coo vaha i sáha Yaá Dios, 
Yaá técu, chi máá yá jéhe cuehe 
ya tacá-ni jeé cúsit ni yo jiín. 18 Te 
ndacu ró jniñu nuü i jeē na sáha 
váha i, chi jee sacúcá ndije i máá i 
cúu jeé sáha i tacá jniñu váha. Te 
na cúu i ñayuu váha ni jee cuáha i 

jeë cúu jnáhan i. 19Te súcuan caya 

i cuehe jniñu váha jeé coo cúcá i 
nuü ya nií tiempo jeé quíji. Te nihin 
tahú i cotecu i níí cáni. 


Jniñu sándrhi ndácu 
Pablo nuú Timoteo 
20Te róhó Timoteo, condito ró 
táca jniñu ní chihi ya ndaha ró. 
Te ma quívi nduu ro jiín táca 

jnúhun cahá-ni, cuenta ñay?vi 
yáha, jíín táca jnúhun stáhú jée 
cácahan i jeē jnúhun ndíchí ndáa 
cúu. 21Chi sava ñayuu cándiquin 
taca jnúhun yáha, ni cajica yátá 
i ni castóo i jnúhun cácandíje i 
ya. 

Te ñúhun ni ri jeë Yaā Dios na 
sáha ga ya jee váha róhó. Súcuan 
na cóo. Amén. 


CARTA UU JEE NI TEE SAN PABLO 
APOSTOL NUU TIMOTEO 





Máá rí cúu Pablo, apóstol 

Jesucristo, chi súcuan ni 
nujnahan ni Yaá Dios ni tají yá ruhü 
jeé nácani ri jnúhun jee ni jéjnúhun 
ya jee cótecu yo nií cáni siqui jee 
yíhi yó ndaha Cristo Jesús. Te tée 
ri carta yáha cuájeé nuú rð Timoteo, 
chi cúu ro nájnúhun séhe ri jeé 
maní ri jiín. Te ñúhun ni ri jee Tatá 
yO Yaá Dios jiín Jítoho yó Jesucristo, 
na sáha ga ya jee váha róhó, te 
cundáhú ni ya rohó, te sáha ya jeé 
coo ndeyí coo sit ni ro. 


Jeé nácani de jnúhun Cristo 

3Níní tu náa ni rí cacán tahú ri 
jehē ro nuú Yaā Dios nduú ñuú, te 
nácuatáhú rí nuü ya jeé siquí ro. Chi 
nuú maá yá jejníñu ri, nájnúhun ni 
casáha taca jíí ri, te íyó ndoo ánuá 
ri nuü ya. *Te núcuhun ni ri jeé ni 
ndáhyú ro ná ni quenda ri cuahán 
ri. Te cúu ni ri ndacoto jnáhan 
yó, návaha cusit ndasí ni rí. 5Te 
núcühun ni ri jeē váha ndije cándíije 
ró Cristo, nájnúhun ni candíje náná 
jéhnu ró Loida, jíín náná ro Eunice 
xihna ga. Te cúcáhnu ni ri jee suni 
súcuan cándíje máá ró vijna. 

STe jeé yúcuan nástihví ni ri rohó 
jéé na cóndihvi ga ni ro jiín táhú jee 


ni jéhe Yaá Dios nuú ro jeé nácani 
ró jnúhun ya. Te tahú un ní nihin 
rð ná ni tee ri ndaha ri xini rō. "Chi 
Espíritu jeé ni jéhe Yaá Dios nuü 

yo, tu sáha jeé yühu yó nacani yó 
jnúhun, chi sa sáha jeé iyó fuerza 
ini yo, jiín jée cundáhú ni yo jnáhan 
yó, jiín jée ndíto íyó xíni yo. 8 Núu 
súcuan te ma cúcanu ró nacani 
ndaa ro jnúhun máá Jítoho yo. Te 
suni ma cúcanu ro jee siquí maá rí 
jeé íne ri vecáa siquí jnúhun ya. Chi 
sa cuaha ró jnúhun ndoho ró jíín rí 
siquí jeé cánacani yó jnúhun jnáma 
ya yohó, núu ndese ni jēhe Yaá Dios 
fuerza ini yo. *Chi ni jnama ya yohó, 
te ni cana ya yohó jéé coo ndoo 
ánuá yo cuajníñu yó núü ya. Te tu 
ní cána ya yohó síqui jeē váha ni 
sáha yó, chi siquí jeē ní tee ni maá 
yá jee cundáhú ni ya yohó jée yíhi 
yó ndaha Cristo Jesús. Chi nde ná 
tu jecóo ñayiví, te je cúndáhú ni ya 
yohó. 10Te vijna jeé ní quenda ndijin 
Jesucristo, Yaá jnáma yóhó, te ni 
steén cají Yaá Dios jeē cundáhú ni 
ya yohó. Chi máá Cristo ni snáa yá 
poder cuehyt jéhni yóhó, chi jíín 
jnúhun jnáma ya yohó ni steén cají 
yá nuú yo jee cótecu yó nií cáni chi 
ma jnahnú ndetú yo. 

11Te ni jeni Yaá Dios ruhü jeé 
nácani ri jnühun ún, te ni tají yá 
ruhü cúu ri apóstol jeé steén ri 
nuú ñáyuu tacá nación jee tu jíní 
jnúhun ya. 12Te siquí un cúu jeé 
ndóho ri taca jnúndóho yáha íne 
ri vecáa. Te tu cúcanu ri, chi jíní 
ri ndese Yaå cúu Yaå candíje ri, te 
cúcáhnu ni ri jee cúu coto ya jniñu 
jee ní chihi ya ndaha ri nde vijna te 
nde quiví ndíji ya. 

13Te cuiñi nihin ró jíín táca 
jnúhun ya jeé steén ndaa, suu 
jnúhun jeé ni stéén ri nuú ro. Te 
caca ró jíín jnúhun cándije yó, te 
cundáhú ni ro jnáhan ró siquí jeé 
yíhi ró ndaha Cristo Jesús. 14Te 
condito ró táca jniñu váha jee ní 
chihi ya ndaha ró, sáha poder maá 
Espíritu Santo jee ndeé ini yo. 

15 Je jíní rð jeé taca ñáyuu cáyúcu 
Asia ni castóo i ruhú. Te uü i cúu 
Figelo jiín Hermógenes. “Te jícán 
tahú ri jee cundáhú ni Jitoho yó 
ñayuu vehe Onesíforo, chi cuehe 
jínu ni nanihin ni ri ni sáha de, te 
tu ní cúcanu de siquí ri jee ní ine 
ri vecáa. 1 Chi sa suhva ná ni quiji 
de ñuu Roma, te ni nanducú yúcún 
de ruhú nde ni nanihin de ruhú. 
18Te jícán tahú rí jeë maá Jítoho 
yo cundáhú ni ya de quivi ndíji ya. 
Te je jíní vaha máá ró ndese yohyo 
ni chindéé ñáhán de ruhú ná ni 
cahiyo ri ñuu Efeso. 


Jee cúu yó nájnúhun soldado 
váha nuú Jesucristo 
Núu súcuan te róhó, séhe 
máni, na cóo fuerza ni ró 
siqui jes yíhi ró ndaha Cristo Jesús 
te sáha ya jeē váha róhó. 2Te taca 
jnúhun jee ní jini ró ní cahán ri, jíto 

jínúü ñayuu cuehé, jnúhun ún na 
nástéén ro nuú tée cásquicu vaha, 
návaha suni cuu stéén tucu máá de 
nuü sáva ga í. 

3Te róhó na cuándeyí ni ró coto 
ró jnúndóho, chi cúu ró nájnúhun 
iin soldado vaha nuú Jesucristo. “Ni 
tin soldado jeē íin nuú guerra, tu 
sájnéñu de máá de jíín jniñu máá 
de, chi cánuú jee sáha de máni máá 
jéé ndácu tée ní tejníñu de. 5Te 
suni súcuan tée cásíquí deporte, ma 
nihín de premio te núu tú condihvi 
ni de cosíquí váha de máá modo 
chíjniñu. Te tée sájniñu nihin 
ñuhun, máá de cúu jeé nihín xihna 
gå jee cuáha itu. “Nacani ni rð siqui 
jeé cahán ri, te máá Jítoho yo sáha 
ya jee jécúhun ni ro siquí ndihi. 

8 Te cocuhun ndasí ni rð Jesucristo, 
Yaå ní quiji yucün rey David, te ni 
natecu ya meéhñu ndíyi, nájnúhun 
cáhán jnúhun jnáma ya yohó jéé 
nácani ri. 9Te jeé siquí jnúhun un 
ndóho ri jnúndóho, te nde ni cajihni 
i ruhú íne ri vecáa nájnúhun iin tee 
ni sáha cuechi xeén. Te jnúhun Yaa 
Dios chi ma cúu cuhni i jeë ma cuité 
núu. 10Núu súcuan te jéndeyí ni ri 
jíto ri taca ¡núndóho yáha síqui jeé 
cundáhú ni ri ñayuu jeé ní nacaji ya, 
návaha suni cacu máá i jeē quivii 
ndaha Cristo Jesús, te quihīn i nuü 
cujéhnu i níí cáni. 11Chi ndaā cahán 
jnūhun yáha: 

Núu vesú na cúü yo jeē siquí ya, 
te suni cotecu yo jiín yá, 

12 te núu cuandeyí ni yó ndoho yó, 

te suni ndacu yó jniñu jíín yá. 
Te núu ma cuajnúhún yó ya, te 
suni ma cuajnúhún yá yohó. 

13 Te vesú tu squícu vaha yó, te 

máá yá chi máni squícu ya, 

chi tu cúu sáfalta ya, chi squícu 
ya jeé ni cáhan ya. 


Tée sájniñu squícu vaha 
jíín jnúhun ya 

14 Jnúhun yáha na nástíhví ni ro 
ñayuu, te cahán mhin ro jíín i, jíto 
máá Jítoho yo, jee ma téjnáhan i 
siquí taca jnúhun sáá-ni. Chi tu 
ndé jéjníñu cuiti, chi sa stívi ñáyuu 
jíni soho. 19 Te nducú ndéyí ró jeé 
cuajnúhún Yaá Dios rohó, jée cúu ró 
tée sájniñu squícu váha jíín jnúhun 
ya, návaha ma cúcanu ró nuú ya 
siquí ní iin, chi vaha nacani ró 
jnúhun ndaa ya. 16 Te ma quívi nduu 
rō jiín táca jnúhun sáá-ni ñaytvi 
yáha, chi suu sáha jee ndúcuehe gå 
jniñu néé quívicoo ñayuu cácahan. 
17Te taca jnúhun cástéén i chi 
cúu nájnúhun ¿in ndihyi xeen jeé 
sacáhú gá cuahán. Te Himeneo jiín 
Fileto cúu uü tée jee casáha súcuan. 
18Chi tée un ní cajica yátá de nuú 
jnúhun ndaa, te cácahan de jee jé 
ni cuu ni canatecu ndiyi. Te súcuan 
cásaca nuu de xini sava ñayuu 
cácandíije. 19Te Yaa Dios ni jeni ya 
ñayuu maá yá, te íyó cutú ndáa i 
jeé ma cáca yátá i, nájnúhun yósó 
núü tútu ii: Je jíní Jitoho yó Yaá 
Dios taca ñáyuu jeé yíhi ndaha máá 
yá. Te suni cáhán: Táca ñáyuu jeé 
ndácunehen síhví Cristo, na cújiyo i 
nuü jníñu néé, áchí. 

20Te ini iin vehe cáhnu iyó 
cuéhe coho, nasúu máni coho oro 
coho plata, chi suni cohó yujnu 
cohó ñuhun. Te iyó jée fino te íyó 
jéé corriente. 21 Te núu tin ñayuu 
sándoo i máá i jeé quénda i nuú 
tacá jniñu néé, te cuu i nájnúhun 
tin coho fino. Te coo ndoo coo ii 

i nuú Jítoho yo, te nihin jníñu i 
ndese cúní maá yá. Te coo tühva i 
jee sáha i tacá jniñu váha. 

22 Núu súcuan te cunu ró coto 
ró táca jéé tú váha jeé cándiyo ni 
tée suchí. Te condiquin ro jniñu 
ndaa, jiín jnúhun cándije ró yá, jiín 
jnúhun cúndáhú ni, jiín jnúhun 
coyücu máni jiín jnáhan. Te súcuan 
sáha ró ndé jiín táca ñáyuu ndoo 
ánuá jee ndácunehen síhví máá 
Jítoho yo. 2 Te ma quívi nduu ro 
jiín táca jnúhun cánéé í1 jeé tu 
íyó cájí, chi je jíní ro jee sáha jee 
tejnáhan ñayuu. ?4Te mozo maá 
Jítoho yo, tú váha jeé tejnáhan de, 
chi sa suhva cánuú jée coo vaha 
ni de jíín táca ñáyuu. Te coo vaha 
ni de stéén de, te cuandeyí ni de 
jíín i. 25Te jíín jéē víta ni de te 
cani ichí de ñayuu nihni ni. Chi 
sanaa te nacani ni i sáha Yaá Dios, 
te jecúhun ni i ndese íyó jnúhun 
ndaa. 26 Te nducájí ni i te cacu i nuú 
jexeén jeé ní jnii ún i, chi ni cundeyí 
jíín i jee sáha i jee cuní maá. 


Siquí ndese coo ñayuu sáha 
néé quívi cuándihi 

Te suni na jécúhun ni ro jeē 

quiví cuándihi te quee quivi 
coo jnúndóho. ?Chi coo ñayuu jeé 
chiñúhún máá, te ndiyo ni i xúhún, 
te sátéyí i máá i, te sándúxí i máá 
i. Te cahán neé i siquí Yaa Dios, te 
cunihni ni i nuü tatá i nuú naná i, 
te ma nácuatáhú i, te ma chiñúhún 
i Yaá Dios. 3Te ma cóo mani i jíín 
jnáhan i ni ma cundáhú ni i. Te 
sájnúhún i, te ma cúu casi i taca 
jée ndíyo néé ni i, te yohyo xeen 
coo i, te quiti ni i coto i tacá jniñu 
váha. “Te suni nastúu i jnáhan i, 

te ma yühú i sáha i cuëchi, te coo 
ndúxí ndasí i, te nducú i jee cúsit ni 
maá-ni i, te ma nducú i quivi i nuú 
Yaá Dios. 5Te sáha-ni i jeē chiñúhún 
i ya, te casi i nuú poder yá jeë ma 
sáma modo i. 

Ma quívi nduu ro jiín ñáyuu 
casáha súcuan. F Chi sava tée ún 
quivi de vehe te stáhú de tacá 
ñahan cánéé jée iyó ndasí cuéchi. 
Te yachi quívicoo ña jíín táca 
jnúhun tú ndaa jeé cúsi¿ ni ña 
jíín. "Te vesú niní scuáha ña na-ni 
jnúhun, te tu cúu cuiti jecúhun ni 
ña jnúhun ndaá ya. 8 Te nájnúhun ni 
casáha tee tásí Janes jiín Jambres 
jenahán, jeé ní canducú de casi 
de nuú Moisés, suni súcuan sáha 
tēe ún, chi nducú de casi de nuú 
jnúhun ndaá. Chi coo nee jeē 
níjnúní de, chi ma candíje ndije 
de jnúhun cándíije yó. *Te ma 
quée jniñu sáha de, chi cuni táca 
ñáyuu jes tée cánéé xíni cácuu de, 
nájnúhun ni cajini ñayuu jeé ni íyo 
néé xíni ndindúú tée jeē ní nducú 
casi nuú Moisés. 


Jniñu sándihi ndácu 
Pablo nuú Timoteo 
10 Te róhó chi je ni cutúhva váha 
ró ndese stéén ri, ndese jíca ndaa 
ri, ndese tée ni ri sáha ri, ndese 
cándije ri yá, ndese née ri paciencia, 
ndese cúndáhú ni ri jnáhan ri, jiín 
ndese jéndeyí ni ri. Chi ni cajito 
xeén ñayuu ruhú, te ni ndoho ri 
jnúndóho. Te jíní ro taca jéē ní 
ndoho ri ñuu Antioquía, ñuu Iconio, 
jiín ñuu Listra. Te jíní ro ndese ni 
cajito xeén i ruhú. Te máá Jítoho 
yo ni jnama ya ruhü nuü ndihi ún. 
12Chi ndaá cúu jeé taca ñáyuu jeé 

ndihví ni cuajníñu váha nuú Cristo 
Jesús, ndoho i jeé coto xeén ñayuu 
i. Te ñayuu casáha jniñu néé jíín 
ñáyuu castáhú, chi sa víhyá ga 
cocuu i jíín jniñu néé, chi stáhú i 
ñayuu, te suni candíje máá i jnúhun 
stáhú. 
14Te róhó chi sa cuiñi nihin ró 

jiín jée ní cutühva ró jíín jée ní 
cucáhnu vaha ni ro. Chi jíní ro 
ndese ñayuu cúu jee ní castéén 
nuú rō. 15Chi nde ná lulí ró, te je 
jíní ro ndese cáhán tutu ii jee steén 
nuú rō ndese candíje ró jee ni jíhi 
Cristo Jesús jehé rō návaha cacu 
ró. 16Te níf tutu ii cúu jnúhun jeé 
ni cáhan Yaá Dios, te vaha níhín 
jníñu jee steén nuü yo, jee cahán 
nuú yo, jeg náchuhun ichí yóhó, jíín 
jée scuéhnu yóhó jíín jniñu ndaa, 
17návaha tee cájejniñu nuü Yaá 
Dios, ije ni de te coo túhva váha de 
sáha de tacá jniñu váha. 

Te cáhán rí jiín ró, jíto Yaá 

Dios jiín Jítoho yo Jesucristo, 
Yaa quiji ndacu jniñu, te sándaá 
yá jniñu ñayuu cátecu jiín ñáyuu 
ní cajihi. ?Cáhán mhin ri jeé na 
nácani ró jnúhun ya, te stíhví ni ro 
i candíje i. Te níní sáha ró súcuan 
núu núne i chí vesú tu núne i. Te 
sáha ró jéē na jéciihun ni i, te 
cahán ro nuu i, te cani ichí váha 
ró i, te jíín cuéhé paciencia steén 
rð nuú i. ¿Chi quee tiempo jeé ma 
cuájnúhún cuiti ñayuu jnúhun 
ya jeé steén ndaa vaha, chi sa 
cuajnúhún ijnúhun cúsir ni maá i, 
te nducú i cuehé maestro jeé steén 
nuü i máni jnúhun jee nújnahan 
ni i cuni nahín i. “Te cujiyo i nuü 
jnúhun ndaa, te condihvr ni i taca 
jnúhun jeē maá cuento-ni cúu. 5Te 

róhó chi níní coo ndito ni ro, te 
cuandeyí ni ro jiín jnúndóho, te 
condihvi ni ro nacani ró jnúhun 
jnáma ya yohó, te squícu váha ró 
jíín jniñu ya jee sáha ró. 

6Te ruhü chi je ni socó ri maá 
rí jee cúü ri, te je cuacuyajni quivi 
cuu ri. "Te je ni cundeyí rí jeé ní 
nducú ndéyí rí siquí jníñu váha, te 
je ni jinu ni jica ri ñaytvi yáha, te 
tu ní siáá ri jnúhun cándije ri ya. 
8 Te vijna je íyó túhva premio jeé 
nihín rí siquí jee ní jica ndaá ri. Chi 
Jitoho yó cuáha ya un núú ri maá 
quívi sándaa ya jniñu, chi máá yá 
cúu juez ndaá. Te nasúu núü maá 
tin ruhú cuáha ya, chi suni cuaha 
ya nuú taca ñáyuu jee cúu ni i jeé 
ndíji ya chi mani i jíín yá. 
Jeē cána Pablo quiji Timoteo nuú de 

9Nducú ndéyí ró quiji yachi rō 
nuü ri. "Chi Demas ni stóo de ruhú, 
chi ndíyo ni de ndajníñu ñaytvi 
yáha, te cuahán de ñuu Tesalónica. 
Te Crescente chi cuahán de Galacia, 
te Tito cuahán de Dalmacia. Te 
máá iin na Lucas íne jíín rí. Te jee 
quíji ró, te condeca ró Marcos quiji 
ró jíín de, chi váaha cuajníñu de jeé 
chindéé ñáhán de ruha jiín jniñu 
ya. Tíquico ni tají rí de cuahán 
de ñuu Efeso. 13 Te jeé quíji ró, te 
condaha ró cotón jeé ni stóo ri vehe 
Carpo ñuu Troas. Te suni condaha 
ró taca libro, te jee cánuú gá cúu 
tacá tutu ní tee máá rí. 

14 Alejandro, tée cúu herrero, 
yohyo xeén ni sáha de jíín rí. Te 


2 TIMOTEO 4 


máá Jítoho yó cuaha ya yahu de 
jeé súcuan ní sáha de. 15 Te condito 
ró máá ró nuü de, chi yohyo ni 
cuu de contra siquí ¡núhun cástéén 
yó. 

16Te ná ni ine ri jeé xíhna ñúhún 
núü taca tóho, te tú ni tin tée 
ní índichi jiín rí, chi ndihi de ni 
castóo de ruhú. Te ñúhun ni ri jeé 
Yaá Dios cone cáhnu ni yá nuú de. 
17Te vesú súcuan te máá Jítoho yó 
ni chindéé ñáhán yá ruhú, te ni 
jehe ya fuerza ini ri, te súcuan ni 
sínu ri ni nacani ndihi ri jnúhun 
jnáma ya yohó, ni cajini nahín 
ñáyuu tacá nación tu jíní jnúhun 
ya. Súcuan ni jnama Jitoho yó ruhú 
nuú taca tée xeén. 18 Te jnama ga 
yá ruhú nuü tacá jniñu néé, te 
condito ya ruhú nde quivi ri andiví 
núü ndácu ya jniñu. Te na cáhán yo 
jee yóhyo luu cújéhnu ya nií cáni. 
Amén. 


Saludo jiín bendición jee sándihí 

19 Te cahán ro jeé sándeyí ni 
Prisca jiín Aquila, jiín ñáyuu 
vehe Onesíforo, achí rí. ?? Erasto 
ni quendóo de ñuu Corinto. Te ni 
quendoo Trófimo ñuu Mileto, te 
cúhú de. 21 Te condihvi ni rō quiji ró 
nde ná tu quejéé vico míjin. Sándeyí 
ni ro, achí Eubulo jiín Pudente 
jiín Lino jiín Claudia jiín táca gá 
hermano. 

22Te ñúhun ni ri jeë maá Jítoho 
yo Jesucristo na cóo ya jiín ró, te 
Yaá Dios sáha ga yá jee váha róhó 
jíjnáhan ró. Súcuan na cóo. Amén. 


CARTA JEE NI TEE SAN PABLO 
APOSTOL NUU TITO 





Máá rí cúu Pablo, mozo Yaa 

Dios jiín apóstol Jesucristo, chi 
ni tají Yaá Dios ruhú jeé scándíije ri 
ñayuu ní nacaji ya, návaha jecúhun 
ni i jnúhun ndaa ya jeé candíje 
yó, ?te cocuhun ni i jeē cótecu i 
níí cáni. Chi nde ná tu jecóo ñayiví 
te ni jejnúhun Yaá Dios jeé cótecu 
yo, te íyó ndáá jnúhun ni cahán ya. 
3Te vijna jee ní quee tiempo ni jeni 
ya, te stéén cají yá jnúhun ya nuú 
yo. Te ni tejníñu ya ruhú ni ndacu 
ya jniñu jeé nácani ri jnúhun ya 
ún. Chi Yaa jnáma yóhó cúu ya. *Te 
tée ri carta yáha cuájeé nuú ro Tito, 
chi nájnúhun séhe ri cúu ndije ró 
sígur jeé ínuú-ni cándije yó yá. Te 
ñúhun ni rí jeë Tatá yo Yaá Dios 
jiín Jítoho yó Jesucristo, Yaá jnáma 
yóhó, na sáha ga ya jeë váha róhó, 
te cundáhú ni ya rohó, te sáha ya 
jeé coo ndeyí coo sii ni ro. 


Jniñu ya jeé ni sáha Tito 
nde isla Creta 
5Te ni stóo ri rohó ndé isla Creta, 

návaha sándaa ro siquř jníñu jee 
cúmani gå cundaa, te cani ró táca 
tée jéhnu condito ñayuu cácandije 
tacá ñuu, nájnúhun ni ndacu ri 
jniñu nuü ro. Te tée jéhnu un 


cánuú jee ma cóo ni tin jee nihín 
ñayuu cuechi sigui de. Te cánuú 
coo ¿in-ni ñasihí de. Te séhe de 
cánuú cuu i súchi cácandíje jee ma 
nihín ñayuu cuechi siqui i jee tu 
sáha váha i chí jée níhni ni i nuü 
de. 7 Chi tée cácujéhnu cándiso 
jníñu nuü ñáyuu cácandíje, cánuú 
caca ndaa de chi cándiso jníñu de 
siqur jníñu Yaa Dios. Te ma satéyí 
de máá de, ma quití yachi ni de, ma 
cúu de tée nájini, ma cuajnáhan 
de, te ma ndíyo ni de xühún. $Chi 
sa cánuú jée niní cuaha núu de 
vehe nuü ñáyuu cájica, te níní sáha 
de jniñu váha, te ndito coo xini 
de, te coo de tée ndaa, te coo ndoo 
ánuá de, te casi de modo jeé cuní 
maá de. Te cánuú cuiñi nihin de 
jíín jnúhun ndaa jeé ni scuáha de, 
návaha cuu stíhví ni de ñayuu jiín 
táca jnúhun ndaá vāha, te suni cuu 
sáha de jeé jécuhun ni ñayuu cácuu 
contra, te casi i yuhu i. 

10Chi íyó cuéhé ñayuu nihni ni, 
te cástéén i inga modo jéni ni maá 
i jeë súcuan cácu ñayuu, te stáhú 
i ñayuu. Te jnáhan yó hebreo cúu 
jeé vihyá ga casáha súcuan. 1 Te 
cánuú jéé casi rð yuhu taca tée ún, 
chi cástéén de jnúhun jeé tu íyó 

váha stéén de, chi cúní de nihin de 
xúhun síquí ún. Te súcuan sáca nuu 
de xini ndihi ñayuu tacá vehe. 

12 Te tin tēe isla Creta jeé nácani 
jnúhun, ni cahán de sigui jnáhan 
ñuu de: Jnáhan yó ñayuu Creta, 
chi máni ñayuu stahú cácuu i, te 
nájnúhun quiti xéén casáha i, te 
máni ndíhví ni i caji cuehé i, te cúxí 
i, áchí de. 19Te ndaá cúu jnúhun 
ni cahán tée ún. Jee yúcuan na 
cúxeen ro nuú i, návaha ndaa vaha 
na cándíje i. 14Te ma sáha i cuenta 
taca jnúhun ni catava jnáhan yó 
hebreo, jee maá cuento-ni cúu, ni 
ma squícu i jniflu cándacu tee ni 
quendacoo nuü jnúhun ndaa. 

15Te ñayuu jeé ní ndundoo jeé 
níjntní, máni modo iyó ndoo íyó 
váha jéni ni i jíto i táacá-ni. Te 
ñayuu tu cándije jee tu ní ndúndoo 
jeé níjnúní, máni jéni ni i ¿in modo 
tú ndoo tú vaha siquíi taca jée jíto 
i. Chi nde jee níjnūní i jíín ánuá i 
íyó jnéhén. 16Te vesú cácahán i jeé 
jiní i Yaá Dios, te jíín jniñu cásáha 
i te jíní yo jee tú ndije i. Chi ñayuu 
ndevaha ñayuu nihni ni cácuu i, te 
tu cúu sáha i ni iin jniñu váha. 


Jnúhun ya jeé steén ndaá vaha 

Te máá ró chi níní na cáhán 

rð taca jnúhun jeé quijnáhan 
jíín jnúhun ya jeé steén ndaā váha. 
2Te cahán ro jiín taca tée jéhnu jeē 
na cóo cájí ni de, te sáha yíñúhún 
de, te ndito coo xini de, te candíje 
nihin de jnúhun cúndáhú ni ya 
de, te cundáhú ni de jnáhan de, te 
cuandeyí ni de. ¿Te suni súcuan 
tacá ñahan jéhnu, na sáha yíñúhún 
ña, te ma sajnúhún ña, te ma nájini 
ña. Te na stéén ña taca jée váha. 


TITO 1, 2 


4Te na stéén ña nuú tacá ñahan 
súchí jéé coo mani ña jíín yii ña jíín 
séhe ña. 5Te ndito coo xini ña, te 
coo ndoo ánuá ña, te coto vaha ña 
jniñu vehe ña, te coo váha ni ña, te 
cuatáhú ña nuú yii ña, návaha ma 
cahán neé ñáyuu siquí jnúhun Yaá 
Dios. 

êTe suni súcuan stíhví ni rð taca 
tée suchí jeé ndito na cóo xini de. 
7Te róhó, cuu ró tin ejemplo nuú de 
jeé sáha ró táca jniñu váha. Te jee 
steén ro nuú de te ndaa steén ro te 
coo ndije ni ro. 8 Te ndaá váha stéén 
ro, návaha ma cúu cahán ñayuu 
siquí. Te súcuan te cucanu ñayuu 
cácuu contra, chi ma cúu cahan i ni 
tin cuéchi siqui ro. 

9Te cahán ro jiín ñáyuu cácuu 
mozo jeé na cuátáhú i nuú patrón i, 
te na sáha i tacá jniñu jeē nújnahan 
ni de, te ma cahán maá i núu ndácu 
de jniñu nuu i. Te ma sacuíhná 
i ndajníñu de, chi na cúu i ñayuu 
ndaá ndije, návaha jíín táca jniñu 
jee sáha i, te cuni taca ñáyuu jeé 
yóhyo luu cúu jnúhun jeé steén siqui 
Yaa Dios, Yaa jnáma yóhó. 

31 Chi vijna je ni steén Yaa Dios 
ndese sáha ya jeē váha ñayuu, chi 
cúní ya jnama ya ndihi ñayuu ñayiví. 
12Te jnúhun jeé váha ni ya jiín yó, 
suu stéén nuú yo jeé na siáá yo jniñu 
néé jíín táca jée ndíyo néé ni yo. Te 
ndito na cóo xini yó ini ñaytvi yáha, 
te caca ndaá yo, te chiñúhún váha 
yó Yaa Dios. 1 Te suni stéén nuú 
yO jeé cocuhun ni yó jeé quéndoo 
ndetú yo jeé quíji máá quívi jéhnu 
jeé quénda ndijin Yaá Dios, Yaá 
cujéhnu ndasí, suu Jesucristo, Yaá 
jnáma yóhó. 14Chi ni socó ya maá yá 
jehé yo, návaha jnama ya yohó núú 


TITO 2, 3 


táca jniñu néé, te sándoo ndihi ya 
anuá yó jeé cuu yó ñáyuu maá yá, te 
condihvi ni yó sáha yó jniñu váha. 
15Taca jnúhun yáha cánuú stéén ro, 
te stíhví ni ro i, te cahán ro nuu i, chi 
súcuan ndíso jníñu ró. Te ma cuáha 
ro jnúhun jeé sajéé ni ni tin i nuü ro. 


Ndese cánuú sáha ñayuu cácandíije 


Te na nástíhví ni rō i jeë cuatáhú 
váha i nuü tēe cácujéhnu jíín 

tée cándiso jníñu ñuu. Te na squícu 
i jniñu cándacu de, te coo ñama ni i 
sáha i tacá jniñu váha. ?Te ma cahán 
neé i siqui ni tin ñayuu, te coyücu 
máni i jíín ñáyuu, te coo vaha ni i, te 
coo vitá ni ijíín ndihi ñayuu. 

3Chi máá yó suni ni cuu yó ñáyuu 
canéé jeé tu jécúhun ni nde saá, te ni 
cacunihni ni yo nuü Yaá Dios. Te ni 
cacandíje yó táca jnúhun tú ndaa, te 
ni cajejníñu sáá-ni yó núü taca jée ní 
ndiyo néé ni yo jiín na-ni jniñu ni cusit 
ni yo. Te ni cajica yó jíín jniñu néé 
jíín jnúhun cuésún ni. Chi ni cajito 
uhú ñayuu yohó, te ni cajito uhú yo 
i. 4Yūcuán na te Yaa Dios, Yaa jnáma 
yóhó, ní steén ya jee váha ni yá te 
cúndáhú ni ya ndihi ñayuu ñayiví. 
5Te ni jnama ya yohó, te tú na jniñu 
váha ní cásáha yó jée jnáma ya yohó, 
chi sa sigui jee ní cundáhú ni ya yohó. 
Chi ni nacate ya anuá yo, te súcuan ni 
nacacu jeé yó, te ni ndujeé yó ni sáha 
ya jiín máá Espíritu Santo. 8 Te yohyo 
ni cunuú Espíritu Santo ini anuá yo, 
jeé ni sáha Yaā Dios jeé jiín Jesucristo, 
Yaá jnáma yóhó. ” Te súcuan te ni 
ndahva yá cuéchi yó síqui jeē váha ni 
ya, te nihin tahú yo cotecu yo nif cáni, 
nájnúhun ñúhun ni yo. 

8Ndaá cúu jnúhun yáha, te cúní ri 
jeē niní cáhan nihin ro táca jnúhun 

yáha, návaha ñayuu cácandíje Yaá 
Dios, na cóndihvi ni i cocuu ijíín jniñu 
váha. Chi íyó váha taca jée yáha, te 
níhín jníñu jee quéndoo vaha ánuá 
ndihi ñayuu. ?Te ma quívi nduu ro jiín 
táca jnúhun cánéé ít, jiín jnúhun siquí 
ndese vēji taca jíí yo, jíín táca jnúhun 
sáha jeé cátejnáhan i cácahan i jee 
cánuú squícu yó ley Moisés. Chi máni 
jnúhun cahá-ni jeé tu níhín jníñu cúu. 
10 Te núu íyó ñáyuu jeé sáha jeé 
ndusíin ini ñayuu cácandíije, te 
cahán ro nuu i tin uŭ jínu, te núu ma 
chúhun ni i, te quenehen ró i. 11 Chi 
jíní rō jeé tin ñayuu sáha súcuan, stívi 
ndasí i chi jíní i jeë tú váha sáha i, te 
jeé yúcuan jécondee cuéchi siquí i. 


Jeé cána Pablo quiji Tito nuú de 

12 Te jeé tají rí Artemas chí Tíquico 
cuajeé de, yücuán na te nducú ndéyí 
ró quiji ró núú ri ñuu Nicópolis, chi 
je ni cundaaá ni ri jeē yúcuan condee 
ri tiempo mijin. 19 Te condihvi ni 
ro chindéé ñáhán ró Zenas, tée cúu 
abogado, te suni súcuan Apolos. 
Chi cuáha ró jéē jíni ñúhún de jeé 
quíngoo ga de ichi nuú quihín de. 
Te coto ró jéē ma cúmani ni ¿in nuú 
de. 14Te ñayuu cáhiin jíín yó, cánuú 
cutühva i sáha i tacá jniñu váha, te 
chindéé ñáhán i ñayuu cúmani nui, 
návaha ma cótecu saá-ni i. 


Saludo jiín bendición jee sándihí 

15Taca ñáyuu cáyücu jíín rí yáha, 
cácahan i jes sándeyí ni ro. Te 
cahán ro jeé achí rí jee sándeyí ni 
ñayuu jiña jee maní yo jiín síqui 
jeé cácandije yó. Te ñúhun ni ri 
jeé na sáha ga Yaá Dios jee váha 
róhó jíjnáhan ró. Súcuan na cóo. 
Amén. 


CARTA JEE NI TEE SAN PABLO 
APOSTOL NUU FILEMON 





1Máá rí cúu Pablo, te íne ri vecáa 
jeé siquí jnúhun Cristo Jesús. Te 
jíín hermano yo Timoteo cátee ri 
carta yáha cuájeé nuú rō Filemón. 
Chi cúu ró tée jee cáhiyo mani ri 
jiín, chi chíndéé ñájnáhan ró jíín rí 
siquí jníñu Yaa Dios. ?Te suni cátee 
ri carta yáha nuú ñáyuu cácandije 
cándutútú ini vehe ró, te suni nuú 
hermana yō Apia, jiín núü Arquipo, 
tee chíndéé ñájnáhan jíín yó siqut 
jníñu cánducú ndéyí yó jiín. Te 
cáñuhun ni ri jeē Tatá yo Yaa Dios 
jiín Jítoho yó Jesucristo, na sáha 
ga ya jeē váha róhó jíjnáhan ró, te 
sáha ya jeē coo ndeyí coo sii ni ro. 


Tée cúndáhú ni te cándije 
váha cúu Filemón 

4Te jeé jicán tahú ri nuú Yaá Dios 
te tu náa ni ri cacán tahú ri jehe 
rō, te níní nácuatáhú rí nuú ya jeé 
siquí rō. 5Chi níhín ri jnúhun jeé 
váha cándíje ró jnúhun cúndáhú ni 
Jitoho yó Jesús rohó, te cúndáhú 
ni ro taca ñáyuu yíhi ndaha Yaá 
Dios. $Te jícán tahú ri jeē ñáyuu ni 
cacandíje siquí jee candíje máá ró, 
na jécúhun váha ga ni i sigui taca 
jéé váha jee sáha ya yohó jeē jiín 
Cristo Jesús. 7Chi cúsit ndasí ni ri 


te íyó ndeyí ni ri, hermano, siqui 
jee cundáhú ni ro ñayuu cácandíije. 
Chi máá ró ni sáha jee ní ndus# ni i. 


Jeé jicán Pablo iin favor 
jehé Onésimo 

$ Núu súcuan te cáhán ndahú 
rí jiín ró, vesú cuu ndacu ri nuü 
ró ndese cánuú sáha ró, chi cúu 
ri apóstol Cristo. *Te tuú chi sa 
cáhán ndahú rí jiín ró siqui jee 
cáhiyo mani yo. Te cundáhú ni rō 
ruhú sáha ró jée cuní ruhú Pablo, 
chi je jéhnu ri, te íne ri vecáa jee 
siquí jnúhun Cristo Jesús. 1 Te 
cáhán ndahú rí jiín ró jehé mozo ro 
Onésimo jee ní jeen ró te ni jinu. Te 
vijna te cúu i nájnúhun sēhe ri, chi 
ni scándíje ri i ini vecáa yahá. 

11Te nde saá chi tu ní cúu i mozo 
squícu nui rō, chi ni jinu i. Te nde 
vijna chi váha cuajníñu i nuü ro jiín 
núü ri. 2Te nátají rí i najeé i nuü ro. 
Núu súcuan te cahán váha ró jíín 
i, te sáha ró cuenta jeé nájnúhun 
máá rí ni najinú, chi yohyo mani 
ri jiín i. 9 Te cusit ni ri núu jeé na 
cúu quendóo i jíín rí yahá, návaha 
cuajníñu i nuú ri lugar maá ró níní 
jéē íne ri vecáa jeé siquí jnúhun 
váha ya. 14Te tu ní cúní ri sáha 

ri súcuan, chi nde cuaha máá ró 
jnúhun. Chi nasúu jéé safuerza ri 
rohó, chi jee váha ni ro te sáha ró 
favor jiín rí, nájnúhun cús# ni maá 
ró. 15Chi sanaa te jeé siquí yáha 
cúu jee ní jinu i ni cujiyo i nuú 
ró jecu-ni tiempo, suu návaha ví 
quendóo i jíín ró sáha Yaá Dios. 
16Te vijna tuá cúu i ¿in mozo jeé ní 
jeen ró, chi ni nduu i iin jee váha 
ga, suu ¿in hermano jeé maní rō 
jiín. Te ruhú chi yohyo mani rí jiín 
i, te naga ni cuu máá ró jee ma cóo 
mani ro jiín i. Te nasúu jéē maní rō 
jiín iin tee súcuan-ni, chi siqui jeé 
cúu i ¿in hermano jeé candíje nuu 
Jítoho yo. 

17Te núu sáha ró cuenta jeé ruhú 
cúu jnáhan ró cándíje, núu súcuan 
te cahán váha ró jíín i jeē jinú i 
nuü ro, nájnühun jeé ruhü cahán ro 
jiín. 18 Núu na-ni falta ni sáha i nuü 
rō, chí núu táú i nuú ro, te cacán ro 
chunaa maá rí. 19Ruhü Pablo, jíín 
ndaha máá rí tée ri yaha jéē maá 
rí nachunaa. Súcuan cáhán rī vēsú 
cuu cahān rī jeē sa máá ró taú nuŭ 

ri sáha ró jée cúsit ni ri siqui jee ni 
scándíje ri rohó te ni cácu ánuá ro. 
20Núu súcuan, hermano, sáha ró 
favor yáha jíín rí siquí jee candíje 
ró Jítoho yo. Sáha ró jée ndúsit ni 
ri, siquí jeē cúu ró hermano candíje 
Cristo. 

21Te tée ri yáha múi rō, chi 
cúcáhnu váha ni ri jee cuatáhú 
ró, te nde vihyá gå sáha ró vesú 
jeé ni jícán ri. 22Te suni jícán rí 
jeé sátühva ró núü cóndee ri, chi 
ñúhun ni ri jeé quénda ri yahá te 
jeé ri nuü rō sáha Yaá Dios siqui jeé 
cájicán tahú ro jehe ri. 


Saludo jiín bendición jee sándihí 

23Epafras, tée íne jíín rí vecáa jeē 
siquí jnúhun Cristo Jesús, cáhán de 
jeé sándeyí ni ro. 2*Te suni súcuan 
cácahán Marcos, jiín Aristarco, jiín 
Demas, jiín Lucas, tee cáchindéé 
ñájnáhan jíín rí siquí jníñu ya. 

25Te ñúhun ni ri jeé Jítoho yó 
Jesucristo na sáha ga ya jes váha 
róhó jíjnáhan ró. Súcuan na cóo. 
Amén. 


CARTA JEE CUAHAN NUU 
NAYUU HEBREO 





Jee ní tají Yaa Dios Sehe ya 
ni nacani ya jnúhun 

Tijni jínu te tijni modo ni 

cahán Yaā Dios jiín táca jíí 
yo nde jenahán, chi ni tají yá tée 
ni canacani jnúhun ya. ?Te vijna 
te tiempo cuándihi yaha ní tají yá 
maá Séhe ya ni nacani ya jnúhun 
nuú yo. Te jíín Séhe ya ni sáha ya 
ñayti jíín táca gá, te ndivii jee iyó 
ní chihi ya ndaha Séhe ya. *Te Séhe 
ya yohyo luu cújéhnu ya, nájnúhun 
luu cújéhnu máá yá. Te ndihi ndese 
cúu máá yá, suni súcuan cúu Séhe 
ya. Te jíín poder jnúhun ni cahán 
Séhe ya te íyó cutú ndihi-ni. Te ni 
sándoo ya yohó táca cuéchi yó, te 
sáá te ni cucóo ya lado váha mesa 
maá Yaā cujéhnu nde andiví. 


Jeé cujéhnu ga Séhe Yaá Dios 
vesú tacá ndajéhé yá 
4Te ni ndujéhnu ndasí gá Sehe 

ya vesú tacá ndajéhé andiví, chi 
ni nihin ya tahú jee ndíso ya jniñu 
jéhnu ndasí gá vēsú jniñu cándiso 
ndajéhé. 5Chi súcuan ni cahán 
Yaā Dios jiín Séhe ya, te nasúu jíín 
ndajéhé ya: 

Máá ró cúu Sehe ri, 


te vijna te ni sajéhnu ri rohó jée 
cúu ri Tatá ro. 
Te suni ni cahán yá jnúhun Séhe ya, 
te nasúu jnúhun ndajéhé ya: 
Máá rí cúu Tátá nuú Séhe ri, 
te máá i cúu Séhe nuu rí. 
6Te suni ná ni tají yá Séhe ya cujéhnu, 
ni quiji ini ñayivi yáha, te ni cahán ya: 
Ndihi ndajéhé ri na chiñúhún i 
Séhe ri. 
7Te ni cahán tucu ya jnúhun ndajéhé ya: 
Nájnúhun quée tachi, súcuan 
cájica ndajéhé ri sáha ri, 
te tacá un jée cájejniñu nuü ri, 
nájnúhun yáñuhún cácuu. 
8Te jnúhun Séhe ya chi sa suhva 
cáhán ya: 
Máá ró cúu Yaa Dios, te ndacu 
ró jniñu níí cáni, 
te jniñu ndácu ró, máni jniñu 
ndaá cúu. 
9 Cúsit ni ro jiín jniñu váha, te 
jíto uhú ro jniñu néé. 
Jeé yúcuan ruhú, Yaā Dios maá 
ró, ni sáha ri 
jee yóhyo ga cúsit ni rō vesú 
taca gá jeē iyó andiví. 
10Te suni cáhán ya: 
Máá ró cúu Jitoho, te nde xihna 
ñúhún ni sáha ró jée ni jécoo 
ñayiví. 


HEBREOS 1, 2 


Te andiví chi suni jeé ni sáha ró 
cúu. 
11 Te tacá un chi naa, te máá ró 
chi níí cáni iyó ró. 
Te tacá un chi cutúhú nájnúhun 
cútúhú iin sahma, 
12 te nacaquin jnahnu ro te 
nasama ró jíjnáhan. 
Te máá ró chi ma sáma cuiti ro, 


te quiví cótecu rō ma ndíhi cuiti. 


13Te súcuan ni cahán tucu ya jiín 
Séhe ya, te nasúu jíín ndajéhé ya: 
Cucóo ró lado váha ri nuú 
cujéhnu ró, 
te na sáha ri jeé quende ro 


poder taca jéé cájito uhú rohó. 


Achí yá. 1*Te tacá ndajéhé ya chi 
mozo-ni cácuu, te tájí yá cuangoo 
jeé chindéé ñáhán ñáyuu jee nihín 
tahú jeé jnama ya. 


Jeë ma cúhuun ni yo jiín 
jnúhun jnáma ya yohó 
Núu súcuan te cánuú jée 
váha ga chuhun ni yó taca 
jnúhun ya jee ní cajini yó, chi núu 
tuú te sanaa te scuíta yó. ?Chi nde 
jenahán ní jejníñu ya ndajéhé ya 
ni cacastúhun jnúhun ya, te ni 
cajini ñayuu jee iyó ndáa. Te ñayuu 
nihni ni jiín ñáyuu tu ní cájendetú 
jnúhun ún, vetú-ni ni canihin i 
castigo. ¿Te núu súcuan ni cuu, 
te yóhó, ¿ndese cácu yó núu ma 
chúhun ni yo jnúhun cánuú gá jee 
jnáma ya yohó? Chi xihna gå maá 
Jítoho yó ni nacani ya jnúhun yáha, 
te sáá te tée jee ní cajini nahín ni 
canacani ndaá tucu máá de nuü yo. 
4Te Yaa Dios suni ni chindéé ñáhán 
yá de jee ní canacani de jnúhun ya. 
Chi ni sáha ya jiín de jeé ní casáha 
de síin síin jniñu jéhnu jee nahán 

náa ni yo jíto yó poder ya. Te suni 
ni jëhe ya Espíritu Santo ya nuú fin 
iin yó, ndese ni nujnahan ni maá yá 
sáha yó. 


Jeé ní nduu Jesús jnáhan ñayuu 
5Te Yaá Dios nasúu núú ndajéhé 
ya ni jéhe ya jnúhun jeé condiso 
jníñu siquí ñaytvi jée quíji, chi sa 
suhva nuú Séhe ya Cristo ni jehe ya. 
Te siqui ñayiví un cúu jeé cahán ri 
yahá. Chi suhva yósó núú tútu jeē 
ni cáhan David jiín yá: 
¿Na vé cúu ñayuu jee ñúhun ni 
ní i? 
Te ndíhví ni ni síqur i, te máá 
ñáyuu cúu i. 
7 Chi jecu-ni tiempo ni sáha ní jeé 
núu i nuú tacá ndajéhé ni. 
Yücuán na te sajéhnu ní i te 
squéndoo yiñúhún ní i, 
te cani ní i jeé ndacu i jniñu nuú 
taca jée ni sáha ní. 
8 Te ndihi jeé iyó chi sáha ní jéē 
cujéhnu i siqui. 
Achí tutu. Te jeē ni sáha Yaā Dios 
jeē cujéhnu i sigu: ndihi, núu 
súcuan te ma quændoo ni iin jeë ma 
cújéhnu i siquí. Te vesú súcuan te 
vijna te ná tu coto yó jéé cujéhnu 
i siquí ndihi jeé iyó. ?Te jeé jiní yo 
vijna cúu Jesús, Yaa jee ní nduu núu 
jecu-ni tiempo nuú tacá ndajéhé ya. 
Chi ni ndoho ya jee ni jíhi ya jehe 
yo, te jeë yúcuan ní ndujéhnu luu 
tucu ya, te ndihi cáhiyo yíñúhún 
núü ya. Chi jeē váha ni Yaá Dios 
jiín yó, jee yúcuan ní jihi Jesús jehe 
yo. 
10 Te ndihi jeé iyó chi cuenta Yaá 
Dios cúu, chi máá yá ni sáha. Te 
suni ndéca ya cuehé ndasí séhe ya 
jeé quihín i andiví núú luu cujéhnu 

i jíín yá. Te váha níhín jníñu jeé ni 
jéhe ya jnúndóho nui Jesús, chi jeé 
ní ndoho ya súcuan te cuu condeca 
váha ya ñayuu ní jnama ya. Chi 
Jesús jee ni sándoo ya i te máá i jee 
ní candundoo i, chi tin-ni Tátá i jíín 
yá. Te jes yúcuan tu cúcanu Jesús 
jeé cahán ya hermano ya jiín i, vesú 
ndasí núu i. 12Chi yósó núü tútu jeē 
ni cáhan ya jiín Tátá ya: 
Cachi na jnúhun ní núü tacá 
hermano na, 
te méhñu núü cándutútú i cata 
ná ndese cújéhnu ní. 
13Te suni cáhán ya nájnúhun 
cácahán hermano ya: 
Ruhú chi cándíje ri ya. 
Te cáhán tucu yá: 
Yaha íne ri jiín táca gá sehe Yaá 
Dios jeé ni jéhe ya nuü ri. 
Achí Jesús. 
14Te nájnúhun cácacu ñayuu jeé 
cúu i yiqui cúñu, suni súcuan ni 
cacu Jesús, návaha cuu ya jehe yo. 
Te súcuan ni snáa ya poder jexeén 
jeē squívi ñayuu nuü cuéchi te jíhí 
i. 15Te ni cacu ya súcuan návaha 
cuu quenehen ya taca ñáyuu chiji 
jnúhun jee yuhú i cuu i. Chi níf 
vida i ndóho i sáha ún. 16Te jendaá 
tu ní quíji ya jeë chindéé ñáhán yá 
tacá ndajéhé ya, chi sa suhva jeé 
chindéé ñáhán yá ñayuu cácandíije 
jeé ní nduu yucún Abraham. 1 Jeé 
yúcuan ní jini ñúhún nduu inuú yá 
jiín táca hermano yá, návaha cuu 
ya sutú cujéhnu jeé squícu vaha ya 
tacá jniñu jehé i nuü Yaá Dios. Chi 
ni cundáhú ni ya i, te ni ndahva 
ya cuechi ijeé ni sóco ya maá yá 
jehē i. 18Chi suni máá yá ni ndoho 
ya jee ní jito ndee ¡núndóho ya, te 


HEBREOS 2, 3 


jeé yúcuan cuu chindéé ñáhán yá 
ñayuu jeé jíto ndee jnúndóho i. 


Cújéhnu ga Jesús vësú Moisés 
Hermano, ni cana Yaā Dios 
rohó, te cácuu ró ñáyuu ndoo 

máá yá. Núu súcuan te na nácani 
vaha ni ro siquí Cristo Jesús, Yaá 
cúu apóstol jee ní tejníñu Yaá 

Dios, te suni cúu ya sutú cujéhnu 
siquí jnúhun cácandije yó. ?Chi ni 
squícu váha ya nuü Yaa Dios, Yaá 
ní tee jniñu un sígur ya, nájnúhun 
ni squícu vaha Moisés nuú ñáyuu 
jeé ni cáhan Yaá Dios jeé cácuu i 
ñayuu vehe ya. ¿Chi cújéhnu ndasí 
gá Jesús vësú Moisés, nájnúhun 
cújéhnu ndasí gá tée sáha vehe 
nasúu máá vehe. “Chi tácá vehe íyó 
tée ni sáha. Te máá Yaá Dios cúu 
jeé ni sáha taca jéé iyó. 3 Te Moisés 
ni squícu váha de jíín jniñu jee ní 
cuu de mozo ni condito de ñayuu 
vehe Yaá Dios. Te ni castúhún de 
siquí taca jnúhun jeé steén yá 
tiempo quiji. Te Cristo chi sa cúu 
ya maá Séhe jeé ndácu jniñu nuú 
ñáyuu vehe Tátá ya, te vaha squícu 
ya jeé ni jéjnúhun ya nui i. Te suni 
máá yó cácuu ñayuu vehe ya, te 
núu na cuíñi nihin yó jíín jnúhun 
cándije yó ndé quiví sándihí, te núu 
cúsit ni yo jee ñúhun ni yo taca jée 
váha jeé coo. 


Jnúhun jeé ndetátu ñáyuu Yaá Dios 
7Núu súcuan te na chúhun ni yó 
jeé cahán Espíritu Santo nuú tútu it: 
Vijna te núu cuni soho ró jée 

cahán Yaa Dios, 
8 te ma cúnihni ni rð nájnúhun ni 
cacunihni ni ñayuu jenahán. 


HEBREOS 3, 4 


Chi tu ní cájendetü i nuü yå ná 
ni cajica i nuü ñúhun téhé. 
9 Chi yücuan ní casáha jíí rð 
jniñu jee ni quítt ni rí, achí yá, 
vesú ni cajito i tacá jniñu ni 
sáha ri uú xico cuiya. 
10 Jeë yúcuan ní quit? ni ri jiín 
ñáyuu tiempo un. 
Te ni cahán ri jeé máni jeé 
castóo i ichi ndaa, 
chi tu cácuni i condiquin i 
jnúhun ri. 
11 Te jeé yúcuan ní quit? ni ri, te ni 
cahán teyí rí 
jee ma quívicoo cuiti i nuü 
ndetåtú i sáha ri. 
Achí yá. 
12Núu súcuan hermano, coto má 
conéé ánuá ni iin ró jée cáca yátá 
ró jee tuá candíje ró Yaá Dios, Yaá 
técu. 19Chi sa suhva taca quívi na 
stíhví jnáhan ni ro, níní gá iyó 
tiempo, návaha ma cúnihni ni ni 
łn ró te stáhú róhó sáha ró cuéchi. 
14Te núu na cuíñi nihin yó ndé quivi 
sándihi jíín jnúhun jee ní quejéé 
yó jiín, yúicuán na te cuu yó jnáhan 
Cristo. 
15Chi cáhán tutu: 
Vijna te núu cuni sohó ró jée 
cahán Yaá Dios, 
te ma cúnihni ni ro nájnúhun ni 
cunihni ni ñayuu jenahán. 
Achí. 1$¿Te ndé-ni cúu ñayuu jeé ní 
jini jnúhun ya te ni cunihni ni? Suu 
ndihi ñayuu jee ni scácu Moisés jee 
ní quendacoo Egipto. 17 ¿Te ndé-ni 
cúu ñayuu jeé ni quítí ni yá nuú 
uil xico cuiya? Suu ñayuu jee ní 
casáha cueéchi, te ni cajibi i nuü 
ñúhun téhé. 18 ¿Te ndé-ni i cúu jeē 
ni cáhan teyí yá jeë ma quívicoo 
cuiti i nuú ndetatú i sáha ya? Suu 

máá ñáyuu jeé tu ní cájendetú nuú 
ya. 19Núu súcuan te jíní yó jeé tu ní 
cúu quívicoo i nuú ndetatú i, siqui 
jeé tu ní cácandíije i ya. 
Te níní íyó gá jnúhun jee 
ni jéjnúhun ya jeé quívicoo 
ñayuu nuú ndetatú i sáha ya, te na 
cónso Iyo yó jéé ma stívi yó, návaha 
tú coo jíín sava ró jée ma nihín rō 
quivi ró. ?Chi suni máá yó ni cajini 
soho yó jnúhun jeé jnáma ya yohó, 
nájnúhun ñayuu jenahán un. Te 
nuü maá i tu ní jéjniñu jnúhun ni 
cajini i ún, siquií jeē tu ní cácandije 
i. 3Te yóhó jéé cácandije, máá yó 
cúu jeé quívicoo yó núú ndetátu 
yó. Te siquí ñáyuu tu cácandíje ni 
cahán ya suhva: 
Jee yúcuan ní guiti ni ri, te ni 
cahan teyí rí 
jes ma quívicoo cuiti i nuü 
ndetåtú i sáha ri. 
Te súcuan ni cahán ya vesú je íyó 
túhva nuu ndetatú i nde ná ni jecóo 
ñayiví. “Chi súcuan yósó jnúhun 
nuü tútu ii siquí quivi uxá: 
Ni sínu Yaa Dios taca jée ni sáha 
ya, te ni ndetátu yá quivt uxá. 
5Te suni nuü tútu un yósó tucu: 
Ma quívicoo cuiti i nuú ndetatú 
i sáha ri. 
Achí yá. f Núu súcuan te sava 
ñayuu chi quívicoo nahín i nuú 
ndetatú i. Te ñayuu jenahán jée ní 
cajini jnúhun jeé jnáma ya i, tu ní 
quívicoo i siquí jeé tu ní cájendetú 
i nuú ya. "Jeé yúcuan ní jeni tucu 
ya inga quivi jee quívicoo ñayuu, te 
quiví un cúu vijna. Chi ná ni yaha 
cuehé tiempo jeé ni cáhan ya jiín 
ñáyuu jenahán, te yósó núü tútu jeé 
ni sáha ya jee suni ni cahán David 
suhva: 

Vijna te núu cuni soho ró jée 
cahán ya, 
te ma cúnihni ni ró núu súcuan. 

Achí tutu. $Te nde jenahán ní 
squívi Josué ñayuu Israel un ñuu 
nuü ndetatú i. Te tu ní cúu squívi 
de i nuü ndetátu ánuá i sáha 
ya. Chi núu súcuan te ma cahán 
ga Yaá Dios jiín táca ñáyuu jeé 
vijna cúu quivt jes quívicoo i nui 
ndetatú i. ?Núu súcuan te íyó túhva 
nahín iin nuú ndetátu ñáyuu Yaá 
Dios, nájnúhun ni ndetátu máá 
yá. "Chi ñayuu jeé quívicoo nuü 
ndétatú i jíín yá, chi ndétatú i jee 
ní casájniñu i, nájnúhun ni ndetatú 
Yaā Dios nuú jníñu ni sáha máá yá. 
11 Núu súcuan te na ndúcú ndéyí yó 
quivi yó núú ndetátu yó un, te ma 
sáha ni iin yó cuéchi jee ma cándíije 
yó, nájnúhun ni casáha i nde saá. 

12Chi jnúhun Yaa Dios ndíto técu 
te íyó poder. Chi cúu nájnúhun tin 
espada jeé xeén ndindúú lado, chi 
nástúu cájí ndese íyó jée níjnūní yo 
jiín ánuá yo, nájnúhun sáha espada 
jeé jéhnde te nástúu nuü ñujnáhan 
yiqui jíín meque. Te jnúhun ya 
nástúu ndihi ndese jéni ni yo jiín 
ndese cúní yo sáha yó. 1 Te tu íyó 
ni ¿in jee yísahí jeé tu jíní maá Yaá 
jeé náquihin cuenta, chi ndihi-ni 
jíní váha ya, te ndihi-ni túu ndijin 
nut ya. 


Jesús cúu sutú cujéhnu ga 
14Te cánevaha yó iin sutú cujéhnu 

ga, te je ni ndaa ya ni ndivi ya 
nuú iyó Yaā Dios. Te Jesús Séhe 
Yaá Dios cúu ya. Jee yúcuan na 
cuíñi nihin yó jíín jnúhun jee ní 
candíje yó. 15Chi névaha yó iin 
sutú cujéhnu jeé jíto ndáhú yóhó 

jeē tu fuerza yo squícu váha yó. Chi 
nájnúhun ndóho yó jée jíto ndee 
jexeén yohó, suni súcuan ni ndoho 
ya jee ní jito ndee un yá, vesú tú 
cuiti cuéchi ya. 18 Núu súcuan te ma 
yúhu yó, chi na quívi yó yuhu mesa 
ya, cúu jeé cacán tahú yo. Chi mani 
yá jiín yó, te cúndáhú ni ya yohó, 
te siquí jeē váha ni ya te chíndéé 
ñáhán yá yohó táca jínu jeé jíni 
ñúhún yó. 
Chi taca sútú jee ní cujéhnu 
jenahán, ni nacaji Yaá Dios 
de mēhňu ñáyuu, te ni jeni ya de 
jeé cuíñi de nuu ya jehe ñayuu, te 
socó de ndajniñu jíín quiti nuú ya 
jeé siquí cuéchi i. ?Te cuu cahán 
vitá de jíín ñáyuu tu jécuhun ni 
jiín ñáyuu castívi, chi máá de 
suni tú na fuerza ini de squícu 
váha de. 3Jeé yúcuan cúu jeé suni 
cánuú sóco de quiti nuu ya jee siquí 
cuéchi máá de, nasúu máá-ni jee 
siquí cuéchi ñayuu. 
4Te ni iin tée tu cúu sájéhnu de 
máá de jeé cuu de sutú cujéhnu, chi 
sa máá Yaa Dios cúu jeé nácaji ya 
de, nájnúhun ni nacaji ya Aarón 
nde jenahán. 5Te suni súcuan Cristo, 
tu ní sájéhnu ya maá yá jeé cuu ya 
sutú cujéhnu, chi sa Yaá Dios ni 
sáha, chi ni cahán yá jnúhun yáha: 
Máá ró cúu Séhe ri, 
te vijna te ni sajéhnu ri rohó jée 
cúu ri Tatá ro. 
STe suni cáhán tucu ya nuú tútu il: 
Níf cáni cúu ró sútú, 
nájnúhun sutú Melquisedec 
jenahán. 
7Te Cristo, ná ni condee ya 
ñayiví, te ni jicán tahú ya, te nde 
ni ndahyu yá te ni ndahyú cohó 
yá. Te ni cahán ndahú yá jiín Yaá 

Dios, Yaa jee cúu jnama ya jee ma 
cúú ya nuú. Te siqui jes yiñúhún 
ní chiñúhún yá Yaá Dios, te ni 
chindéé ñájnáhan Yaá Dios jiín yá 
nuú jnúndóho ún. $Chi vesú Séhe 
Yaá Dios cúu ya, te ni jendetú yá ni 
ndoho ya ini ñayiví, te súcuan ni 
jini ya ndese cúu jnúhun jéndetú. 
9Te ná ni cuu ni squícu ndihi ya jeé 
ní jendetú yá, te ni cucutá jnúhun 
jeé jnáma ya taca ñáyuu jéndetú 
nui ya, te cotecu i níí cáni. 1% Chi 
ni jeni Yaa Dios ya jee cúu ya sutú 


cujéhnu nájnúhun sutú Melquisedec. 


Siquí jeē ma cáca yátá i 
11Te íyó cuéhé jnúhun jeé 

castúhun rí siquí taca jée yáha. Te 
yií cúu jeé jéciihun ni ro sáha ri, 
siquí jeé tu cácuni ro chuhun ni ro. 
12Te je ni cunahán cácandíje ró, te 
jíni ñúhún jée cúu ró tée stéén nuú. 
Te tuú chi sa cájini ñúhún tucu máá 
ró tee stéén nuú ro taca ¡núhun 
Yaá Dios jeé tú yií cuiti. Chi sa ni 
canduu ró nájnúhun súchi yíquín 
jée jíni ñúhún caxin i, chi ná tu 
ije i caji i jeë ndáva. Súcuan cácuu 
ró chi ná tu ije ró jíín jnúhun yií 
gá. Chi núu máni máá nájnúhun 
súchi yíquín jéxin cácuu ró, núu 
súcuan te tu cúu jecúhun vaha ni ro 
jnúhun ndaa. 14Te ñayuu jeé jé ni 
ije, chi cáyeji i jeë ndáva, cúu jee ní 
cutúhva vaha i te je cúu nácaji i jeé 
váha jíín jée neé. 

Núu súcuan te na yáha yó núú 

taca jnúhun Cristo jeē tú-ni 
yií, te na quíhín yó nuü jnúhun yií 
gá, návaha na íje váha ni yo jiín 
jnúhun ya. Te ma ndejéé tucu yó 
jíín jnúhun jee ni scuáha yó xíhna 
ga, suu jnúhun jee nácani ni yo stóo 


422 


yo cuéchi yó jée cúü yo sáha, jíín 
jéé candíje yó Yaá Dios, ?jíín síqui 
jee jéndute, jíín síqui jee soó ndaha 
xini ñáyuu, jíín síqui jee nátecu 
ndiyi, jíín sígu: jeē jnahnú ndetú 
ñayuu nif cáni. ¿Núu súcuan te na 
yáha yó núu taca jée yáha te quivi 
yó núü jnúhun yií gá, te núu cuáha 
Yaa Dios jnúhun. 

4Chi íyó ñáyuu jeé jé ni jecūhun 
ni i, te je ni jini i taca jéē jéhe Yaa 
Dios, te je ni quivi i nuü jnúhun 
stéén Espíritu Santo, Ste suni je 
ni jini i jnūhun váha Yaá Dios jiín 
ndese coo poder ya tiempo quiji. 
STe ñayuu un núu caca yátá i, te 
ma cúu ga ndejéé jeé i jee nácani ni 
i. Chi jeé cáca yátá i cúu nájnúhun 
jeé nácahni tucu i Sehe Yaá Dios 
jicá cruz, te cájehe i jnūhun canu yá 
cájito ñayuu. "Te ñayuu chi cácuu i 
nájnúhun ñuhun jes cúun váha saú 
nuú te ndóyo vaha. Te núu cánecoo 
jeē váha caji tēe cásájniñu, yúcuán 
na te cúsit ni Yaā Dios jiín. 8 Te núu 
máni iñu yóquin jíín yucú sajnéñu 
cánecoo nuú, núu súcuan te tu 
jéjniñu cuiti, te squéndoo ii ya, te 
tin guivi te cayú. Súcuan jnahnú 
ndetú ñayuu cájica yátá. 


Jee ñúhun ni yo taca jée váha jeé coo 
9 Te máá ró jijnáhan ró hermano, 
vesú cácahan ri súcuan jíín ró, te 
cácucáhnu ni ri jee cácuu ró ñayuu 
cuiñi nihin, chi ñayuu ni jnama ya 
cácuu ró. Te Yaa ndaá cúu Yaá 
Dios, te tu náa ni ya jniñu cásáha 
ró. Chi siqui jee cáhiyo mani ro jiín 
yá te ni cacundáhú ni ro hermano 
rō cácandije, te ni cachindéé ñáhán 
ró i, te súcuan cásáha ró ndé vijna. 
11Te cácuni ri jeé niní súcuan sáha 

ga ná iin ná ¿in ró ndé quivi sándihí, 
chi jeé sáha ró súcuan te nihin 
rō ndihi jeé cáñuhun ni ro. 1?Te 
cácuni ri jeë ma cúhuun ni ro, chi 
sa ndacu ró ñáyuu cácandíije jeé jiín 
paciencia cándetu i, te jeë yúcuan 
níhin tahú i taca jéé ni jéjnúhun ya. 
13Chi quivi jeé ni jéjnúhun 
Yaá Dios nuú Abraham, te ni 
ndacunehen ya maá yá jeé ni 
jéjnúhun téyí yá, chi tuá na inga 
ndacunehen ya jeé cujéhnu ga vesú 
maá yá jeé cuu testigo ya. 14Te ni 
cahán ya: Jendaá ndije jes váha 
ndasí sáha ri jiín ró, te sáha ri jee 
nducuehe ndasí yúcün ro, achí yá 
jiín Abraham. 15Te jíín paciencia ni 
condetu de, te súcuan te ni nihin 
de jeé ní jejnúhun ya. 18 Te núu 
cáhán teyí ñáyuu, te ndácunehen 
i síhví iin jee cujéhnu ga vesú 
maá i. Te núu íyó iin jnúhun jeé 
tu cácandíije jnáhan, te núu iin tee 
cáhán teyí de jíín síhví Yaá Dios, 
yücuán na te jécuiñt jeē cátejnáhan. 
17Te suni súcuan Yaá Dios, chi ni 
jejnúhun téyf yá nuú ñáyuu jee 
cuáha ya tahu i. Chi ni cuni ya jee 
cucáhnu váha ni i jeë ma nácani 
yátá ni ya siqui jee ni jéjnúhun ya 
nuú i. 1$Chi ma nácani yátá cuiti 
ni ya siquí jnúhun jeé ni cáhan 
yá uü jínu, ¿in jee ni jéjnúhun ya, 
te inga jeé ni cáhan teyí tucu ya 
siquí suni jnúhun ún. Chi tu stáhú 
cuiti ya. Te jeé yúcuan máá yó 
jeē ní túhva yó yá, chi yohyo iyó 
ndeyí ni yo, te cáñuhun teyí ni yó 
jeé squícu ya jeé ni cáhan ya. 1 Te 
siquí jeē súcuan ñúhun ni yo, te 
suu sáha jee guéndoo nihin ánuá 
yO jiín jnúhun ya, te guéndoo ndaá 
ni yó, nájnúhun quéndoo nihin 

barco jeé jníi gancho yuú. Te sáha 
jeē cúu quivi yó andiví núü ií ga, 
nájnúhun cuarto ii ga jeé ni íyo ichi 
yátá sahma ni ndita caa ini vehe ii 
jenahán. 20Te ini yúcuán chi xihna 
gå Jesús ni quivi, návaha nune ya 
ichi quívicoo yó. Te jeé yúcuan níí 
cáni cúu ya sutú cujéhnu nájnúhun 
sutú Melquisedec. 


Jeé cúu Jesús sutú 
nájnúhun Melquisedec 


Te máá Melquisedec ni cuu 

de rey ñuu Salem, te ni cuu 
de sutú nuú Yaā Dios, Yaá cujéhnu 
téyí. Te ni jejnahan de Abraham ná 
ni nandicó Abraham jee ní cundeyí 
de ni cajejnáhan de jíín táca rey. Te 
ni jicán tahú de jehé Abraham. ?Te 
taca úxi ndajníñu jee ní quende 
Abraham nuü taca rey un, ni jéhe 
de iin ¿in siquí un núü Melquisedec. 
Te síhví Melquisedec cuní cahán: 
rey jeé sáha jniñu ndaa. Te suni 
nání de rey Salem, te jnúhun Salem 
cuní cahán: jeé iyó ndeyí sít ni. Te 
jeē yúcuan suni nání de: rey jeé 
sáha jeé iyó ndeyí sít ni ñayuu. Te 
tu cáhán tutu jnúhun tátá de ni 
náná de ni taca jíí de. Ni tu cáhán 
núu ni cacu de, ni núu ni jihi de. 
Chi cúu de nájnúhun Jesús, Sēhe 
Yaa Dios, chi ný cáni cúu de sutú. 

4Te condéhe jíjnáhan ró náa 

jéhnu ni cuu Melquisedec, chi jíí 
jéhnu yó Abraham ni jéhe de ¿in 
tin siquí taca jée uxí nuú de siquí 
taca jée ní quende de nuü rey un. 
5Te jíní yó jeē taca úxi ndajníñu 
ni canihin ñayuu, ni cajéhe i ¿in 
tin siquí un ní caquihin tée cácuu 
sutú yucūn Leví, nájnúhun cáhán 
ley Moisés. Te ni caquihin de nuú 


HEBREOS 7 


ñáyuu cácuu jnáhan de, chi iin-ni 
yucün Abraham cácuu de jíín i. 
STe Melquisedec nasúu yúcin Leví 
cúu de, te vësú súcuan te ni quihin 
de iin iin siquí taca jéé uxí nuú 
Abraham. Te suni ni jicán tahú de 
jehé Abraham, vesú cúu Abraham 
tée jeé ni jéjnúhun ya nuu. "Te jíní 
váha yó jée tée cújéhnu ga cúu 

jeé jicán tahú jehé tée núu ga. $ Te 
ñayivi yáha chi táca sútü cáquihin 
de iin iin siquí taca jéé uxí nuú 
ñáyuu, vesú cácuu te tée cájihi. Te 
Melquisedec suni ni quihin de, te 


máá de chi cáhán tutu ii jee técu de. 


9 Te suni cuu cahán yo jeé Leví, tée 
jee ní quihin ¿in iin siquí taca jéé 
uxí nuú ñáyuu, suni nájnúhun nuú 
maá de ni quihin Melquisedec ¿in 
łn siquí taca jée uxí. Chi jeē ni jéhe 
Abraham nuú Melquisedec, suu cúu 
nájnúhun jee suni ni jehe de jee 
siquí Leví jiín ndihi ga yucún de 
jeé quíji. 19Chi yucún Abraham cúu 
Leví, te vesú ná tu cacu de quivi jeé 
ni jéjnahan Melquisedec Abraham, 
te nájnúhun jeé ni jéhe máá de cúu 
jeé ni jéhe Abraham. 

11Te yucün Leví ni cane sutú 
Aarón jiín táca gá sutú ní quijicoo. 
Te ni castéén de ley yá nuú ñáyuu 
Israel jenahán. Te núu ní cúu sáha 
de jee quendóo ndaa ñayuu jiín ley 
un núú, te tuá cánuú jee núcuiñt 
inga clase sutú lugar Aarón jíín 
yúcin de. Te inga clase sutú cúu 
Cristo jeé cúu ya nájnúhun sutú 
Melquisedec. 12 Te núu nucuiñí inga 
clase sutú, te suni cánuú sáma ley 
siquí yucün de. 19 Núu súcuan te ni 
sama ley un, chi cáhán tutu ii jeé 
Jítoho yó Jesús cúu inga clase sutú 
ún, te ni cacu ya chiji inga yucún. 

Te yucún ní quiji ya ún, tú ni tin 
ní cúu sutú. 14Chi jíní vāha yó jéē 
chíji yucūn Judá ni cacu Jitoho yo. 
Te yucün ún chi tu ní cáhán cuiti 
Moisés jeé cánecoo sutú. 
15Te cájí cúu jeē ní nucuiñí Cristo 
jeé cúu ya inga clase sutú nájnúhun 
sutú Melquisedec. 16 Te tu cúu ya 
sutú jeē ní cacu chiji yucún Leví 
nájnúhun cáhán ley jenahán. Chi 
cúu ya sutú siquí jeē ndíso ya poder 
cotecu ya nií cáni te ma cút cuiti 
ya. 17 Chi súcuan ni cahán Yaá Dios 
jnúhun ya: 
Níí cáni cúu ró sútú, 
nájnúhun sutú Melquisedec. 
18 Núu súcuan te jniñu jeë ní ndacu 
ley jenahán siquí sutú, chi ni naa 
vijna, chi tu ní níhín jníñu quendóo 
níí cáni. **Chi ley Moisés tu ní 
sáha jee quéndoo ndaá ñayuu. Te 
ni nihin yo tin jnúhun váha ga 
jes ñúhun ni yo jee ndáhva Cristo 
cuéchi yó, te súcuan ni cuyajni yó 
núü Yaa Dios. 
20Te jíín jéé ni cáhan teyí Yaá 
Dios te cúu Jesús sutú. 21Chi taca 
gá tée ún, nasúu jíín jnúhun jeé ni 
cáhan teyí yá ní cúu de sutú. Te 
Jesús chi ni cahán teyí Yaá Dios jeé 
cuu ya sutú, chi súcuan cáhán tutu: 
Ni cahán teyí máá Jítoho yo Yaá 
Dios, te ma nácani yátá ni ya: 
Níí cáni cúu ró sútú, 
nájnúhun sutú Melquisedec. 
Achí yá. 22 Núu súcuan te jíín Jesús 
ni cucutú iin contrato vaha ga vésú 
ley jenahán. Te taca gá sutú ún, 
chi ni iyo cuehé de, chi siqui jeé 
cájihi de te tu ní cúu cuiñi de níí 
cáni. 24Te Jesús chi cúu ya sutú jeé 
cuiñi níí cáni, chi técu ya nií cáni. 
25 Jeë yúcuan ndíso jníñu ya jnama 

ya ñayuu quíjicoo nuü Yaa Dios, 
cotecu i níí cáni. Chi níf cáni técu 
yá te cáhán ya jehe i jíín Yaā Dios. 
26 Núu súcuan te vāha ndasí sutú 
cujéhnu cúu Jesús, jeé nájnúhun 
jíni ñúhún yó. Chi sutú ii cúu ya, 
te tú na cuechi ya, te íyó ndoo ya, 
te tu cúu ya jnáhan ñayuu casáha 
cuéchi, te cújéhnu téyí yá nde nuú 
sucún gá andiví. 27Te máá yá tu jíni 
ñúhún sáha ya nájnúhun ni casáha 
sutú cácujéhnu jenahán, jeé ndiquivi 
ni casocó de quiti siquí cuéchi máá 
de xihna ga, te sáá te siquí cuechi 
ñayuu. Chi ¿in jínu-ni ni socó ya 
maá yá jehé yo, te ni cuu-ni. 28Chi 
ni jeni ley Moisés taca sútú cujéhnu 
jes tú na fuerza squícu váha. 
Yücuán na te cuéé gá te ni cahán 
teyí Yaa Dios. Te jíín jée ni cáhan 
teyí yá, te ni jeni ya Séhe ya jee cúu 
ya sutú cujéhnu, te sutú ndaá sutú 
váha cúu ya ni cáni. 


Jee ndíso jníñu Cristo 
siquí iin contrato jeé 
Núu súcuan te jnúhun cánuú 
gá jee jé ni cahán ri cúu 
yahá: Névaha yó iin sutú cujéhnu 
nájnúhun ni cahán ri, te ndéé yá 
lado váha mesa nuú ndácu jniñu 
máá Yaá cujéhnu nde andiví. ?Te 
vijna te cúu ya sutú nde andiví, 
jeé cúu ndije lugar ii jeē ni sáha 
máá Jítoho yo Yaá Dios, nasúu 
ñáyuu. Chi tu cáa nájnúhun vehe 
ii jenahán jeé ní casáha ñayuu. *Te 
taca sútú cujéhnu ni jeconaá de jeé 
socó de ndajniñu jíín quiti nuú Yaa 
Dios. Núu súcuan te Jesucristo suni 
ni jini ñúhún jeé socó ya jee cúu ya 
sutú. *Te núu ní íyo ga ya ini ñayiví, 
te ni ma quijnáhan jeé cúu ya sutú 

jiín táca gá sutú, chi níní cásoco ga 
de quiti nájnúhun cáhán ley Moisés. 
5Te jniñu cásáha de, tu quíjnáhan 
jíín jée iyó andiví. Chi cúu ¿tin 
muestra-ni jeé steén siqui andiví. Te 
cúu nájnúhun jeé ni cáhan Yaā Dios 
jiín Moisés quivi ní quejéé de sáha 
de vehe ii jenahán: Coto váha ró jée 
sáha ró táca ndajníñu nájnúhun jíto 
jeé ni stéén ri nuú rō nde xini yúcu, 
áchí Yaá Dios jiín de. Te vijna te 
sáha Cristo jniñu jéhnu ndasí gá 
vesú jee casáha taca sútü ún, chi 
ndíso jníñu ya siquí contrato jeé jée 
yóhyo váha ga, chi ndíso jnúhun 


jéhnu ga jeé ni jéjnūhun Yaa Dios. 


7Chi contrato ley xihna ñúhún, 
núu jee ni sáha jeē quée váha jniñu 
núú, te tuá cánuú jée cóo contrato 
uú. $Chi ñayuu jenahán un jéé tu 
ní cáquendóoo ndaa, suhva ni cahán 
Yaá Dios jiín i, áchí tutu: 
Quiji guivi jeē nasáha ri iin 
contrato jeé 
jíín ñáyuu Israel jiín ñáyuu Judá, 
áchí Jítoho yo Yaā Dios. 
9 Te ma cóo nájnúhun contrato 
jeé ni sáha ri jiín jíí i jenahán, 
quivi jee ní jnii ri ndaha de 
jíjnáhan de, 
te ni quenehen ri de ini nación 
Egipto. 
Chi tu ní cásquicu váha de jíín 
contrato ley rí. 
Jeé yúcuan tuá ni táñúhún rí de, 
áchí Yaá Dios. 

10 Núu súcuan te suhva coo 
contrato jeé nasáha ri jiín 
ñáyuu Israel, 

nde na quíji quiví yúcuan, áchí 
Jítoho yo Yaá Dios: 

Sáha ri jeē jécúhun ley ri nuú 
jee níjniní i, 

te suni ini anuá i tee ri jnúhun 
ley ri. 
Te cuu ri Yaá Dios maá i, 
te máá i cuu ñayuu maá rí. 
11 Te tuá jíni ñúhún stéén i nuú 
jnáhan i nuü ñáni i, 
návaha cuni i ndese Yaá cúu 
Jitoho i. 
Chi ndihi i cuni ndese Yaå cúu 
ri, 
nde ñayuu núu ga jiín ndé 
ñayuu cujéhnu ga. 
12 Chi cone cáhnu ni ri nuü i jeē ní 
casáha i jniñu néé, 
te ni ma núcúhun ga ni ri 
cuéchi ni casáha i. 
Achí Yaá Dios. 1 Te jeé ni cáhán ya 
jeé cuáha ya ¿in contrato jeé cúu 
jee ní cachi ya jeē tuá cuajniñu 
contrato xihna ñúhún. Te iin jeē ní 
cutúhú jéē tuá jejníñu, chi jíní yo 
jeē je yajni naa. 


Vehe ii ñayłvi yáha ní 
steén ndese cáa andiví 

Te ndaā chi contrato xīhna 

ñúhún ní ndacu jniñu ndese 
chiñúhún i ya, jíín ndese coo iin 
vehe ii ini ñayivi yáha. ?Te ni 
cuváha vehe ii ún, te ni Iyo uii 
cuarto. Te cuarto xihna ñúhún jée 
naní cuarto ii, ni lin candelero oro 
jiín mesa oro jiín pan ii. ĉTe ni iyo 
sahma jeé ndíta caa jeg ndihyú inga 
cuarto jee naní cuarto ii ndasí gá. 
4Te ini un ní iyo iin altar oro nuú 
cayú súje cútú, jíín yéjnú jee ñúhun 
contrato ley, te máni oro cúu níf 
síqui yejnú. Te ini yejnú un íne tin 
tijehén oro jeë ñúhun maná jee ní 
cuun andiví. Te suni íne vara Aarón 
jeē ní nane numa, jíín tabla yuü jee 
yosó jnúhun contrato ley. Te siquí 

yejnú un ní cahiin ndindúú figura 
ndajéhé querubín jeé steén jee íne 
Yaá Dios. Te ni sáha cuandahú siquí 
tapa yejnü nuú ni cóso yuyú níñt 
jeē ndáhva cuéchi. Te tu núne yó 
cáhan gå yo siquí taca yúcuan vijna. 

STe ná ni jinu tācá un, te núu-ni 
núu-ni quívicoo sutú ini cuarto 
xihna ñúhún jée casáha de jniñu 
jeé cúu de sutú. "Te ini cuarto ui, 
chi tu cúu quívicoo na-ni sutú jiín 
inga ñayuu, chi máñúhún-ni sutú 
cujéhnu ga cúu jee quívi, te suni 
iin-ni vuelta jee cuiyá. Te suni 
ma cúu quivi de núu tú niñ quiti 
jeé socó de nuú Yaá Dios jeé siquí 
cuéchi máá de jíín sígur cuéchi 
ñayuu. 8 Te jíín yúcuan stéén 
Espíritu Santo nuú yo jeé ná ni iyo 
ga cuarto ii xihna ñúhún ini ñayiví, 
te tu ní núne ichi jee quívi ñayuu 
ini lugar ii ndasí jee cúu andiví. 
9Chi taca yúcuan cúu jeé ni stéén 
ndese cúu tiempo vijna. Chi jeé 
ní casocó i ndajníñu jíín quiti nuü 
Yaá Dios, chi tu ní cúu cuiti sáha 
jeé quéndoo ndoo ánuá ñayuu ní 
casoco ún. Chi tācá un ní steén 
máni siquí yiqui cúñu yo, ndese caji 
yo, ndese coho yó, ndese ndundoo 
yó. Te ni jejníñu máá-ni nde ni quiji 
Cristo jiín iin modo vaha ga. 

11Chi vijna je ni quiji Cristo, te 
cúu ya sutú cujéhnu ga jes ndíso 
jníñu ya siquí taca jée váha jee ní 
quiji vijna. Te cúu ya sutú ini lugar 
ii nde andiví jéé cujéhnu ga te vaha 
ga vesú cuarto ii jenahán. Te nasúu 
jée ní casáha ñayuu cúu, chi nasúu 
cuenta ñayivi yáha cúu. 12Te jeé ni 
quívi ya ini lugar il ndasí gá nde 
andiví, te nasúu jíín níñí ndixúhú 
ni niñ becerro, chi jíín níñi maá 

yá ni quivi ya, ni socō ya iin jínu-ni 
jes nií cáni. Te súcuan ni jnama ya 
yohó jéé cótecu yó nií cáni. Chi 
nde jenahán te niñ stígur jiín níñt 
ndixúhú jiín yáá becerro jeé ni 
cáyú nuí altar, ni cacosó yuyú de 
siquí ñáyuu jeé tu íyó ndoo ánuá 
i, te súcuan ni ndundoo i nuü ya. 
14Te núu ni nihin jníñu niñ? tacá 
quiti ún, te nagá ni cuu niñf maá 
Cristo. Chi Yaá ndoo cúu ya, te ni 
soco ya maá yá nuú Yaa Dios, ni 
sáha Espíritu jee iyó níí cáni. Te niñt 
ya nácate ánuá yo nuú jníñu néé 
jée cúü yo sáha. Te súcuan te cuu 
cuajníñu yó núü Yaa Dios, Yaa técu. 
15 Jeë yúcuan cúu jeë ndíso jníñu 
ya sigui iin contrato jeé. Chi ni 
jihī ya, te súcuan ni quende yá 
cuéchi ni casáha ñayuu ná ni iyo 
i chiji contrato xihna ñúhún. Te 
ñayuu jee cána Yaá Dios i quívicoo 
i ndaha ya, nihin i tahú i jes cóo 
níí cáni, nájnúhun ni jejnúhun ya. 
16Chi cúu nájnúhun núu sáha ¿in 
tée acta jee cahán siquí tahu, te 
nde na cúú de te níhín jníñu. 1 Chi 
núu técu gå tée ni sáha, te tu níhín 
jníñu. Te nde núu ni jihi de, te 
sáá te jéjniñu. 18 Te suni súcuan 
contrato xihna ñúhún, suni ni jini 
ñúhún cucutú jíín níñi quiti ní jíhi. 
Te contrato jeé chi ni cucutú jíín 
níñr Cristo jeé ni jíhi ya. 19Chi ná 
ni cuu ni cachi Moisés tacá jniñu 
ndácu contrato ley un núü ndivii 
ñayuu, te ni quihin de niñí becerro 
jiín níñí ndixúhú jíín ndute, te 
jíín ixi cácuéhé jíín yúcú hisopo 
ni cosó yuyú de siqui libro ley jiín 
sígur ndivii ñayuu. 20 Te ni cahán 
de: Yaha cúu niñt jee cúcutú 
contrato ley jeé ní sáha Yaá Dios 

jiín yó, achí de. 21 Te suni niñí un 
ní cosó yuyú de nde maá vehe ii 
jiín táca ndajníñu ni cajejníñu de 
jeé cáchiñúhún de ya. 22Te je yajni 
ndihi ndajníñu, chi cáhán ley un 
jes jíni ñúhún ndundoo jíín níñz. Te 
núu ma cáti niñí te ma cóne cáhnu 
ni ya nuú cuéchi núú. 


Jeé ni sóco Cristo maá yá 
jeé quénde ya cuéchi 

23 Núu súcuan te tacá ndajníñu 
un jée cácuu muestra taca jée iyó 
andiví, ni jini ñúhún ndundoo jíín 
niñ quiti. Te taca máá jée iyó andiví, 
chi ni jini ñúhún ndundoo jíín níñt 
Cristo jeé yóhyo vaha ga. ?4Te Cristo 
chi tu ní quívi ya ini lugar ii jee ní 
casáha ñayuu, chi ¿in muestra-ni 
ni cuu un jée steén ndese íyó lugar 
ii ndije nde andiví. Chi máá andiví 
ní quivi ya, te vijna íne ya nuü Yaá 
Dios jeé cahán ya jehé yo. 25Te 
máá sútü cujéhnu ga quívi de táca 
cuíya ini cuarto ii gå jee socó de 
niñ? quiti. Te Cristo tu ní sócó ya 
maá yá cueheé jínu, chi tin jínu-ni. 
26 Chi núu jeé súcuan te cánuú jéé 
cuehé jínu ndoho ya nde ná ni jecóo 
ñayiví te nde vijna núú. Te tuú chi 
sa tiempo cuándihi yahá ni quenda 
ndijin yá ¿in jínu-ni jee nií cáni, ni 
socó ya maá yá jee ní quende yá 
cuéchi. ?” Te nájnúhun ni cundaa jeé 
cúü taca ñáyuu tin jínu-ni, yúcuán 
na te sándaá Yaa Dios jniñu i, suni 
súcuan Cristo ni jihi ya ¿in jínu-ni 
jeé ni sóco ya maá yá jeé ní quende 
ya cuechi cuehé ñayuu. Yúcuán na 
te ndiji ya inga jínu, te nasúu jéē 
socó tucu ya maá yá jee quénde yá 
cuechi, chi sa suhva jee jnáma ya 
ñayuu jee cándetu i jeé ndíji ya. 

1 Chi ley Moisés ni cuu ¿in 
muestra-ni taca jée váha jeé 
ní quiji jíín Cristo, tin jee steén-ni 
ndese coo máá jée váha. Jeé 
yúcuan tu cúu cuiti sáha ley un jéē 
quændoo ndaa ñayuu jeé quíjicoo i 
nuú Yaa Dios jeé cásoco i quiti nuú 
cuiyá nuü cuiyá. ?Chi núu ní cúu 
sáha ley un jée quéndoo ndaa i, te 
jecuiñi jee cásoco i quiti núú. Chi 
núu ní cúu, te tin jínu-ni te je ni 
quendóo ndoo ánuá ñayuu cásoco 
ún, te ma yúhu gá anuá i jeé ni 
sáha i cuéchi núú. 3Te tuú chi jeé 
cásoco i quiti ún táca cuíya, sa sáha 
jeé núcúhun ni i cuéchi i. *Chi niðr 
stígur jiín níñí ndixúhú, ma cúu 
cuiti quende cuéchi. 
5 Jeë yúcuan ná ni quiji Cristo ini 
ñayiví, te ni cahan ya jiín Yaa Dios: 
Jee jéhni i quiti jíín jée jéhe 
i ofrenda nuü ní, chi tu ní 
nújnahan ni ní. 

Te ni sátühva ní yiqui cúñu maá 
ná je& socó na. 

6 Te tu ní cúsi ni ni jéē jéhmu i 
quiti te sócó i ti jeë ndúndoo 
cuéchi i núú. 

7 Yücuán na te ni cahán ná: Yaha 
véji ná jée squícu ná jniñu jee 
nújnahan ni ní, Táta Yaa Dios. 

Chi súcuan je yósó jnúhun na 

núü tútu. 

Achí Jesús. $Xihna ga ni cahán ya 
jes tu ní nújnahan ni Yaā Dios te 
tu ní cúsit ni ya jeē jéhni i quiti te 
jéhe i ofrenda, jiín jéé jéhmu i ti te 
sócó i ti jee ndúndoo cuéchi i núú, 
nájnúhun ndácu ley jenahán jniñu. 
*Te ni cahán ga ya: Yaha véji ná jéē 
squícu ná jniñu jee nújnahan ni ní, 
Táta Yaá Dios. Te jeé ni cáhan ya 
súcuan, te ni sáha ya jeé jécuiñi jee 

cásoco i quiti, chi ni socó ya maá 
yá. "Te ni sáha Yaa Dios jeé iyó 
ndoo íyó íi yó nuú yá siqui jeé ni 
sáha Jesucristo jeé nújnahan ni Yaá 
Dios, suu jeé ni sóco ya yiqui cúñu 
ya iin jínu-ni jee nif cáni. 
11Te taca sútü ún ndiquivi ni 
cahiin de ni cajejníñu de nui ya, te 
cuehe jínu cájehni de suu quiti jee 
socó socó de. Te tacá un chi ma cúu 
cuiti quende cuéchi. 12 Te Cristo 
chi ¿in jínu-ni jee nií cáni ni socó 
ya maá yá jeé siquí cuéchi yó. Te 
sáá te ni cucóo ya lado váha Yaá 
Dios nuü cujéhnu ya. 19Te yúcuan 
ndétu ya vijna nde quiji quivi jee 
quénde ya poder taca jée jíto uhü 
nuú ya. 1*Chi jeé ni sóco ya maá yá 
tin jínu-ni, te ni sáha ya jee nií cáni 
quendóo ndaá ñayuu ni sándoo ya. 
15Te máá Espíritu Santo suni cájí 
cáhán ya siquí jnúhun yáha, chi 
xihna gá cahán ya: 
16 Suhva coo contrato jeé nasáha ri 
jiín i, 
nde na quíji quiví yúcuan, áchí 
Jítoho yó Yaá Dios: 
Sáha ri jee jócühun ley rí ini 
anuá i, 
te suni nui jee níjnūní i tee ri 
jnúhun ley ri. 
17 Yücuán na te cáhán ga ya: 
Ma núcúhun cuiti gå ni ri taca 
cuéchi jíín jniñu néé ní casáha i. 
Achí yá. 18 Núu súcuan te núu je ni 
ine cáhnu ni ya nuú cuéchi yó, te 
tuá cánuú jée socó gå yo jeē siquí 
cuéchi yó. 
Jeé ní nune ichi quívi 
yó núü Yaá Dios 
19 Jeë yúcuan hermano, ma fin jeé 
cáni ni yó, chi cuu quivi yó lugar 

ii ndasí ndé nuü iyó Yaá Dios, siqui 
jeé ní jeti niñ Jesucristo. 20Chi ni 
nune ya tin ichi jéé jéé cótecu yó 
nií cáni sáha ya. Chi ná ni jihi ya 
te ni tahndé sahma ndíta caa jeé 
ndihyú lugar ii ndasí gá ini vehe 
ii. Te súcuan ni steén Yaa Dios jeē 
núne quívi yó lugar ii ndasí gá nuú 
iyó yá. 91 Te Jesús cúu sutú cujéhnu 
ndasí jeë ndíto yóhó ñáyuu cácuu 
séhe Yaá Dios. 22Núu súcuan te na 
quívicoo yó núü Yaā Dios, te na cóo 
ndije ndaa anuá yo, te na cándíje 
nihin yó jée iyó ndáa ndihi jnúhun 
ya. Chi jíín níñí Cristo ni ndundoo 
ánuá yo nuú taca cuéchi ni casáha 
yó, nájnúhun ni ndundoo yó nút 
yá jeé ní jendute yó jíín ndute. 23Te 
na cuíñi nihin yó jíín jnúhun jeé 
cácahán yo jeē ñúhun ni yo jeé 
sáha ya jee váha jíín yó. Te ma cáca 
yátá yó, chi váha squícu máá Yaá 
Dios jeé ni jéjnúhun ya nuú yo. 24 Te 
na nácani ni yó ndese stíhví jnáhan 
ni yō jee cundáhú gá ni yó jnáhan 
yó, jíín jéé sáha yó jniñu váha. 25Te 
níní na ndútútú yó chiñúhún yó 
ya, te ma cúhuun ni yo nájnúhun 
cásáha sava i, chi sa víhyá gå na 
stíhví jnáhan ni yo, chi je cájini yo 
jeé cuácuyajni quivií ndíji ya. 

26Te núu je ni jecúhun ni yó te 
ni jetáhú yó jnúhun ndaa, te núu 
máni sáha sáha-ni yó cuéchi, núu 
súcuan te tuá na inga iyó jée cúu 
siquí cuéchi yó. 27 Chi sa quéndoo 
máni ga jnúhun xeén siquí yo jee 
quiji quiví juicio te quiji yáñuhún 
xeén jeé cayú ñayuu jeé cájito uhú 
i ya. 28 Ñayuu squéhichi ley Moisés, 
te núu uü chí úni ñayuu cahán 
cuéchi siquí i, te cuu nahín i, te 
tuá na jnúhun cúndáhú ni iyó. 29 Te 

nagá ni cuu jeë ma ndóho xeén ga 
ñayuu jee squéhichi i máá Séhe Yaá 
Dios, chi nájnúhun jeé jeñá níhnu i 
sigu: yá. Te sáha i jeé tu ndé jéjniñu 
niñ ya jee ní jeti siquí contrato jeē 
ndúndoo i nuú ya nuú. Te súcuan 
sáha ndeváha i nuú maá Espíritu 
Yaá Dios jeé sáha jeē váha yóhó. 
30 Chi je jíní yó jeë ni cáhan maá 
yá: Máá rí sáha jee ndutahú i siqui 
cuéchi i, máá rí cuáha castigo i, 
áchí Jítoho yo. Te suni cáhán: Máá 
Jítoho yó sándaa ya siquí cuéchi 
ñayuu ya. 31 Núu súcuan te xeén 
ndasí cúu jeé quívi ñayuu ini ndaha 
Yaá Dios, Yaa técu, jeé ndútahú i 
siquí cuéchi i. 
32Te na núcühun ni rð ndese ni 
cuu ichi yátá, nde náa sá ní quejéé ró 
caca ró jíín luz ya, te ni cajendeyf ni 
rō ni candoho ró tijni jnúndóho xeen. 
33Chi sava ró ní cacahán neé i nuú rð 
te ni castóho i róhó ní cajito ñayuu. 
Te sava ga ro ni cajëhe ró jnúhun 
cuiñi ró jíín ñáyuu ni candoho 
súcuan. 34Chi ni cacundáhú ni rō 
ñayuu ní cahiin vecáa jeé siquí ya, 
te ni cacusit ni rð vesú ni caquende 
ñayuu ndajníñu ró. Chi ni casáha ró 
cuenta jeé ndé andiví cánevaha ró 
tin tahú jee váha ndasí gá jeé coo 
níí cáni. 35 Núu súcuan te ma siaá 
rð jnúhun jee ní candíje ndije ró jéē 
váha ni ya, chi cuehë ndasí táhú 
nihin ro siquí ún. 38 Chi cánuú jéé 
cuándeyí ni ro návaha sáha ró jéē 
nújnahan ni Yaá Dios, te nihin ro jeé 
ni jéjnúhun ya. 37 Chi cáhán tutu ii: 
Hn núnúu-ni te ndee Yaá ndiji, 
te ma cucuéé yá. 
38 Te ñayuu jeé ní ndahva ri 
cuechi i, cotecu i jee candíje i 
jee sáha ri jehe i. 

Te núu na cáca yátá i, te ma cúsit 
ni ri jiín i. 
Achí Yaá Dios. 3% Te yóhó tu cácuu 
yó jnáhan ñayuu cájica yátá jeē 
jnahnú ndetú i. Chi sa cácandije yó 
jée nihín tahú yó cotecu anuá yo. 


Siqui jnúhun cándije 
1 Te jeé candíje yó, suu cúu 
jee cúndaa ndije ni yo jeé 

nihín yó taca jée ñúhun ni yo, jiín 
jée jiní vaha yó jée iyó ndije taca 
jéé tu cájito yó núú vijna. ?Te ñayuu 
jenahán chi ni jejnúhún yá i siquł 
jeé súcuan ni cacandíje mhin i. 

3Siqui jeé candíje yó cúu jeé 
jéctihun ni yo jeé ni sáha Yaa Dios 
ñayWi jíín jnúhun ni cahan-ni ya. 
Te jíín poder Yaá Dios jeé tu jíto yó 
núü, ni jecoo taca jée jíto yó nút. 

4Ni candíje Abel jeé sáha ya jehé 
de, te jee yúcuan ní socó de jeé 
váha ga nuú Yaá Dios vesú Caín. Te 
jeé yúcuan ní jejnúhún yá jee iyó 
ndáa de, chi ni jetáhú yá jeē ni sóco 
de quiti nuú ya. Te vesú ni jihi de, 
te cáhán gå ejemplo de jíín yó nde 
vijna, chi ni candíje ndaá de. 

5Ni candíje Enoc jeé sáha ya jehé 
de, te jeé yúcuan ní naquihin ya de 
cuahán de andiví, te tu ní jíhí de. 
Te tu ní cánanihin ñayuu de, chi ni 
ndoñúhún-ni de ni sáha ya. Te áchí 
tutu jeé nde ná tu naquihin ya de te 
ni cus} ni ya jiín táca jée ni sáha de. 
6 Te núu tu cándije yó jéé sáha ya jehé 
yO, te tú na modo cusit ni Yaá Dios 
jiín yó. Chi ñayuu jeé cuní quivicoo 
ndaha ya, cánuú jéē candíje ndaā i 
jeē iyó yá jiín jéē cuáha ya tahü nuü 
ñáyuu jeë nducú i candíje i ya. 

7Te Noé ni candíje de jeé sáha Yaa 
Dios jehé de, ná ni castúhun yá nuú 

de jeé coo jnúindóho jeé ná tu coto 
de jeé coo. Te jeé yúcuan ní jendetú 
de ni sáha de barco cáhnu jeé naní 
arca, návaha cacu de jíín níí vehe 
de. Te jeé súcuan ni candíje de, te 
ni cane cuéchi siquí ñayuu jeé tu ní 
cándíje i ya. Te ni ndahva yá cuéchi 
de siquí jeé ní candíje de jee sáha 
ya jehe de. 

8Te Abraham ni candíje de jeé 
sáha ya jehé de, te jeē yúcuan ní 
jetáhú de ná ni cahán ya jiín de 
jeé quihín de tin lugar nuú cuáha 
ya cuu tahú de. Te ni quenda de 
cuahán de, vésú tu jíní de ndé nui 
quihín de. 9Ni candíje de jeé sáha 
ya jehe de, te jeē yúcuan ní condee 
tatú de nuü ñúhun jee ni jéjnúhun 
ya jee cuáha ya nuú de. Te ni 
condee de vehe dii, te suni súcuan 
Isaac jiín Jacob, chi séhe de ún 
suni inuú níhin tahú i jíín de jeé ni 
jéjnúhun ya. Chi ni ñuhun ni de 
condee de máá ñuu andiví jée iyó 
cutú cimiento, te máá Yaa Dios ni 
jequin ya ni sama ya ñuu ún. 

11Te suni ni candíje máá Sara jeé 
sáha ya jehé ña, te jee yúcuan ní 
nihin ña fuerza jee ní jecúhun séhe 
ña. Chi nde ná ni yaha ndasí cuíya 
ña, te ni cacu tin séhe yií ña, chi ni 
candíje ña jeé squícu Yaa Dios jeé 
ni jéjnúhun ya. 12Te súcuan ni cuu 
jeé ni táhú cuehé ñayuu ni sáha 
tin-ni Abraham, vesú je jéhnu ndasí 
de. Te yucün de ni nducuehe ndasí, 
nájnúhun quími andiví, jíín níti 
yumar, jeé ma cúu cuiti cahu yó. 

13Te taca tée cándíje un, ní cajihi 
de. Te vesú tu ní cájito de jeé ni 
jéjnúhun ya, te ni cajini váha de jeé 
cóo, te ni cacusit ni de jee cóto de 
inga tiempo. Te súcuan ni cacahán 

de jee ñáyuu ñuu jicá ñáyuu tatú 
cácuu de ini ñaytvi yáha. 1*Te taca 
tée jeé cahán súcuan, chi stéén 
cají de jeé nducú de tin ñuu jeé 
cúu andiví núú cúu ñuu maá de. 
15Chi núu jeé cánacani ni de siqur 
ñúú nuü ní quendacoo de, te íyó 
modo jeé nándicó cóo de te núu 
jeé cácuni de núú. 16Te tuú chi ni 
cacuu ndasí ni de coyücú de inga 
ñuu váha ga jeē cúu ñuu andiví. Jeë 
yúcuan tu cúcanu Yaá Dios jee naní 
yá Yaá Dios de jíjnáhan de, chi je ni 
sátúhva ya tin ñuu nuú cóyücú de. 
17Ni candíje Abraham jeé sáha 
ya jehé de, te jeé yúcuan ní jehén 
de jíín Isaac jeé socó de i, ná ni jito 
ndee ya de. Te ni iyo túhva de jeé 
socó de séhe de un jéé mañúhún ni 
i nuü de, vesú ni nihin de jnúhun 
jeé ni jéjnúhun ya suhva siquí i: 
18Isaac cúu tée jeé squejéé rí yucún 
rð quihin, achí jnúhun ni jejnúhun 
ya. 19Te ni sáha de cuenta jeé cúu 
nastécu Yaá Dios i. Te nájnúhun 
súcuan ni cuu, chi cuu cahán yo jeē 
nájnúhun ni jihi i te ni natecu i nuú 


de, chi ni jesi-ni ya jeé ma cáhni de i. 


20Ni candíje Isaac jeë sáha ya 
jehé de, te jeē yúcuan ní cahán 
de jeë váha tahú nihin sehe de 
Jacob jiín Esaú tiempo quiji. 21 Te 
suni súcuan ni candíje Jacob, te 
jeé yúcuan, náa je yajni cuu de te 
ni cahán de jeé váha tahú nihin 
ndindúú séhe yií José. Te yítuu de 
vara de, ni chiñúhún de Yaa Dios. 
22Te suni súcuan ni candíje José, te 
jeē yúcuan, náa cuacuyajni cuu de, 
te ni cahán de jeé táca yúcün Israel, 
iin quiví quendacoo i nación Egipto. 
Te ni ndacu de jniñu jee chíndúji i 
yiqui de ñuu nuú quívicoo i. 


HEBREOS 11 


23Te ná ni cacu Moisés, te tátá i 
náná i ni cacandíje de jeé sáha ya 
jehé de, te jeë yúcuan ní cacondito 
sahí de i uni yoo. Chi ni cajito de 
jes lúu cáa i, te tu ní cáyuhú de 
siqur acta jeé ni sáha rey jeé na cúū 
taca súchi yíf. 24Te suni súcuan ni 
candíje Moisés, te jeé yúcuan ná ni 
jehnu de te tuá ni jéhe de jnúhun 
cuu de séhe ñahan cúu sēhe síhí rey 
Egipto. 25Chi sa ni cuu ni de ndoho 
de jíín táca jnáhan de ñayuu Yaá 
Dios, nasúu jéé cusi ni de jecu-ni 
tiempo jiín cuéchi. 26Chi ni sáha 
de cuenta jeé núu cahán neé ñayuu 
siqut de jeé siquí Cristo, te yúcuan 
sáha jee cucá ndasí gá de ndihi 
jeē ndíso jnúhun Yaá Dios, vesú 
jeé nihín de ndihi ndajníñu cúcá 
íyó nación Egipto. Chi ni ñuhun ni 
de jeé cuáha ya tahú de. 27Te jeé 
súcuan ni candíje de, jee yúcuan ní 
quenda de nación Egipto cuahan de. 
Te tu ní yúhú de jeé quití ni rey nuú 
de. Chi ni ¡in mhin de siqui jniñu 
sáha de, chi ni sáha de cuenta jeé 
je jíto de nuú Yaá jeé tu cúu coto yó 
núü vijna. 

28 Te jeé súcuan ni candíje de, 
te jeé yúcuan ní cahán de jeé na 
cáhni ñayuu londe pascua. Te ni 
ndacu de jniñu jeé na cósó yuyú i 
niñ tł yehyí i, návaha núu na quíji 
ndajéhé jeé cáhni ya taca séhe nuú 
ñáyuu Egipto, te ma cáhni ya séhe 
nuú ñáyuu Israel. 29 Te siqui jeē ní 
cacandíje ñayuu Israel jee sáha ya 
jehé i, te ni cayaha-ni i mehñu Mar 
Rojo, chi ni nune ya te ni natúu-ni 
ñuhun íchi. Te suni súcuan ni 
cacuni tée Egipto yaha de núú, te ni 
nandihyú-ni ndute siquí de ni cajihi 
de. 

30Ni cacandíje soldado jeē sáha 
ya jehe de, te jeé yúcuan ní cotúú 
jeē ní condúü ndihyú ñuu Jericó, 
ná ni cajicó ndúú de uxá quivī. 

31 Te Rahab, vésú ñahan tíjni ni ni 
cuu ña, te ni candíje ña jee sáha 
ya jehe ña. Te ni chindéé ñáhán 

ña tee Israel jee ní quijicoo ni 
condehé yuhu ndese íyó ñuu ña. Te 
jeé yúcuan tu ní jíhí ña jíín ñáyuu 
nihni ni ñuu ña ún. 

32 ¿Te ndé jnúhun ga cahán ri 
núu súcuan? Chi tuá na tiempo 
jeé nácani ga ri jnúhun Gedeón 
jiín Barac jiín Sansón jiín Jefté jiín 
David jiín Samuel jiín táca tée ni 
canacani jnúhun ya nde jenahán. 
33Ni cacandíje de jeé sáha ya jehé 
de jíjnáhan de, te jeé yúcuan ní 
cacundeyí de ni canajnii de tacá 
ñuu náhnu, te vaha ni candacu de 
jniñu nuu, te ni chindéé ñáhán yá 
de nájnúhun ni jejnúhun ya. Te 
nuŭ sava de ni jesi Yaá Dios yuhu 
ndícaha jeé tu ní cáyeji tz de. 34Te 
sava de tu ní cáyú de sáha ñuhún 
jeé cayú xeén. Te sava de ni cácu de 
jes tu ní jíhí de jíín espada. Te sava 
de ni nanihin ni de náa tuá fuerza 
de núú, te ndacui teyí ní īyo de 
nuú guerra, te ni cacundeyí de siquz 
soldado tacá ñuu jicá jée jíto uhú 
ún de. 35Te sava ñahan ni natecu 
sehe ña jee ni jíhi i. 

Te sava ga ñayuu chi sa suhva ni 
candoho xeén i nde ni cajihi i. Te tu 
ní cájehe i jnúhun jee siaá i jnúhun 
ya te cacu i, chi ni catee ni i jeé 
natecu i coyücu váha ga i andiví. 
36 Te sava ga i ni casácata ñayuu 
nuü i, te ni cacani fayuu i, te nde 
ni caconuhni cadena i ni cahiin i 
vecaa. 3 Te ni cajéhe yuü xini i, te 

ni cajehnde i jíín sierra, te ni cajito 
ndee i jíín jnúndóho, te ni cajehni 

i jíín espada. Ni cajica cuu i cháha 
chúcuan, te máá ñiilánchi máá ñii 
ndíxúhú ní cañuhun i. Ni candoho 
ndáhú i, ni cajito i jnúndóho, ni 
castóho ñayuu i. 38 Vaha ndasí 
ñáyuu ni cacuu i jee tú cuiti ñayuu 
ñay+vi súcuan, te vesú súcuan te ni 
casáha ñayuu jeé ní cajica cuu i nuú 
ñúhun téhé jíín chíji yucu, ni cahiin 
i yaú cava jíín yáü ñuhun. 3% Te taca 
ñáyuu yáha, vesú ni jejnúhún yá 

i jeē ní cacandíje mhin i jeé sáha 
ya jehe i, te tu ní cájito i nuú jeé ni 
jéjnúhun ya. Chi ni sátühva Yaá 
Dios ¿in jniñu váha ga, te suu cúu 
jeé sáha Cristo jiín yó, návaha ¿in 
cáhnu-ni nihin yo tahú yo jiín i, te 
jeé yúcuan cúu jeé ná tu nihin i 
ndihi tahu i. 


Jee na cócunuü yó nuu 
maá iin-ni Jesús 

1 Te íyó cuéhe ndasí fáyuu 

un jée ní cacandíje nihin 
i jeë sáha ya jehe i, te nájnühun ni 
jicó ndúü i yóhó, cástéén ga i nuü 
yō nde vijna jeé suni súcuan na 
cándíje yó. Núu súcuan te suni máá 
yó, na téjiyo yó táca jée sajnéñu 
jíín cuéchi jee ni cáan yó jíín. Te na 
cuándeyí ni yð cunu yó jíín carrera 
jeë ni jéhe ya jeé cunu yó. 2Te na 
cócunuú vaha yó Jesús, Yaa jeé 
ni scándije yóhó te sáha ya jeé íje 
váha yó jíín jnúhun ya nde jinu ije 
yó. Chi máá yá ni jendeyí ni ya ni 
ndoho ya jicá cruz. Te vesú jnúhun 
canu cúu jee súcuan cuu ya, te tu ní 
sáha ya cuenta. Chi ni ñuhun ni ya 
jeé sa cusii ndasí ni ya ná ni cuu ni 
ndoho ya. Yúcuán na te ni cucóo ya 

lado váha mesa nuü ndácu Yaá Dios 
jniñu. 
3Te na nácani ni ró ndese ni 
jendeyf ni yá ni ndoho ya jeé ni 
sáha ndevaha ñayuu iyó cuéchi jíín 
yá. Te súcuan te ma cuíta ró ni ma 
ndínuu ni ro jiín jnúndóho. *Chi ni 
ná tu ndoho ró jée ndé cuu ro jeé 
cánducú ndéyí ró snáa ro cuechi. 
5Te sanaa te je ni canaa ni rð 
jnúhun cáhán tutu ii, jee stihví ni 
Yaā Dios rohó jéē cácuu ró séhe ya: 
Séhé, ma quití ni ro jeē snahnú 
Jitoho yo rohó, 
te ni ma ndínuu ni rð núu cáhán 
yá nuu ro. 
6 Chi Jitoho yó snáhnú ya ñayuu 
jes maní ya jiín, 
te jéhe ya castigo taca jéé 
náquihin ya cuu séhe ya. 
Achí tutu. “Núu súcuan te na 
cuándeyí ni ro jeé snahnú Yaá Dios 
rohó, chi sáha ya jiín ró nájnúhun 
sáha tátá jiín séhe. Chi tú na séhe 
íyó jée tu snáhnú tatá i. 8Te núu ma 
snahnú ya rohó, nájnúhun ndóho 
taca séhe, núu súcuan te nájnúhun 
séhe ndáhú cácuu ró, nasúu séhe 
ndije ya. ?Te tátá yo ñayivi yáha, 
suni ni snahnú de yóhó, te ni iyo 
yiñúhún yó jíín de. Te nagā ni 
cuu jeé ma cuándetú yo nuü maá 
Tátá yo andiví jee snahnú ya yohó, 
te cotecu yo nií cáni. 1Te ndaá 
chi máá de ni casnáhnú de yóhó 
jecu-ni quivi, ndese ni cuu ni maá 
de. Te máá yá chi snáhnú ya yohó 
iin modo jeé quéndoo vaha ga 
yo, návaha coo ndoo yó nájnúhun 
íyó ndoo máá yá. "Te ndaá chi tu 
cácusit ni yo maá hora jeë ndóho 
yó castigo, chi sa cúcuihyá ni yo. Te 
cúcuéé gá te cuni yo jeē ní quendóo 

ndaá yo te coo ndeyí sít ni yō jeé ni 
snáhnú ya yohó. 


Siquí ñáyuu jeé casquéhichi 
ijnúhun cáhán Yaā Dios 

12Núu súcuan te ma cóo ró 
nájnúhun tée ni cuita íi ndaha te 
quísi i xini yití, chi sa ndacui na 
sáha ró máá ró nuú jnúndóho. 1 Te 
sáha ró ichi ndóó caca ndaa ro, 
návaha nduvaha róhó jée tu fuerza 
ini, jeē cácuu ró nájnúhun tée 
chácuá jeé tu cúu caca váha. 

14Te na cóndihvi ni rð jeé condee 
mani ro jiín táca ñáyuu, jíín jée cóo 
ndoo coo ii rð nuú ya. Chi ma cúu 
coto ni ¿in ñayuu nuú maá Jítoho 
yO te núu tu íyó ndoo i. 15Te coto 
má cáca yátá ni ¿in ró te scuíta ró 
jnúhun jee sáha Yaá Dios jee váha 
róhó, návaha tú cuu ró nájnúhun 
tin yucú uvuá jee stívi te sáha daño 
jiín cuéhe ñayuu. *6Te ni iin ró ma 
cáca jnéní. Te ni ma cóo jée ni ro 
nuú Yaá Dios, nájnúhun ni iyo Esaú. 
Chi máá iin coho ndeyu ni jicán 
de nuü ñáni de, ni sama de jíín 
derecho de jeé cúu de súchi núú, te 
súcuan ni xicó de derecho de. 17Te 
cájini rō jeē cucuéé gá te ni cuni 
de jeé na cáhán tatá de jes váha 
tahú nihin de, te tu ní cúu, chi tuá 
ni táñúhún Yaa Dios de. Chi tu ní 
níhin jníñu jee ní nacani ni de, vesú 
ni nducú ndéyí de te nde ndahyú de. 

18Te róhó jíjnáhan ró tu ní 
quíjicoo ró núŭ íyo cúu, nájnúhun 
tyo ni cuu máá yucu nuü ni jéhe ya 
ley yá nuú ñáyuu Israel. Chi ni cane 
yáñuhún yucu Sinaí, te nee lúchi 
jnúú jíto, te quée tachi xeén. 19Te 
ni jecu trompeta, te ni cahán Yaá 
Dios. Te ñayuu jee ní cajini soho jeé 

cahán ya, ni cacahán ndahú i jee 
ma cahán ga ya jiín i. Chi tu ní 
cúndeyí i jíín jnúhun jee ní ndacu 
ya jniñu nuu i, chi ni cahán ya: 
Vesú tin quiti-ni núu quivi ti yucu 
yáha, jíni ñúhún cuu ti jiín yúü chí 
jíín lanza, achí yá. 21 Te siqui jeé 
íyo ndasí cúu jeé cájito i ún, te ni 
cahán Moisés: Quísi i ruhú jes yuhú 
rí, achí de. 

22Te vijna róhó jée cácandíje, tu 
ní quíjicoo ró núŭ yúcu yúcuan. 
Chi sa suhva nuú maá yucu Sion 
jiín núü maá ñuu Yaa Dios, Yaá 
técu, ni quívicoo ró. Te ñuu un cúu 
Jerusalén jeé iyó andiví, nuú cáhiyo 
tútú cuéhe ndasí mil ndajéhé 
cáchiñúhún Yaā Dios. Te ni 
quívicoo ró núü cáyúcu tútú ñáyuu 
cácandije jeé cácuu séhe Yaá Dios, 
jee iyó lista i andiví. Te ni quiívicoo 
ró núü Yaā Dios, Yaá sándaa jniñu 
ndihi ñayuu, jiín núü cáhiyo ánuá 
ñayuu váha jeé jé ni squéndoo ndaá 
ya i. 24Te suni nuú maá Jesús, Yaá 
ndíso jníñu siquí contrato jeé ní 
quívicoo ró. Te yahu ndasí gá jniñu 
sáha niñt ya jee ni jéti jee ndáhva 
cuéchi yó, nasúu níñí Abel jeé ni 
jícan cuechi. 

25Núu súcuan te coto má 
sguéhichi ro jnuhun jee cahán ya 
jiín ró jijnáhan ró. Chi fiayuu jee 
tu ní cájetáhú ná ni cahán ya jiín i 
ñaytvi yáha, tu ní cácacu i. Te xeen 
ga ndoho yóhó te núu ma cuatáhú 
yó nuu ya jee cahán ya nde ichi 
ándiví núu súcuan. ?6Te nde saá ní 
quisi i ñayivi jée ni cáhan ya. Te 
vijna chi cáhán ya: Hn na jínu quisi 
ri ñayiví, te nasúu máá-ni ñayiví, 
chi suni taca jéē íin andiví, áchí 
yá. 27 Te jnúhun yáha jéé cahán, iin 

na jínu, chi cúní cahán jee téjiyo 
ya taca jée tu íyó cutú, suu jee ní 
cuváha, návaha na quéndoo jeé 
cóo cutú níí cáni. 28 Núu súcuan te 
cuáha Yaá Dios iin ñuu nuú yo jeé 
cóo cutú níí cáni. Te jee yúcuan, 
na nácuatáhú yó nuu ya, te na 
chiñúhún yó yá, te na cóo yiñúhún 
yó, návaha cusii ni ya jiín yó. 29Chi 
Yaa Dios maá yó cúu nájnúhun ¿in 
ñuhún jee snáa ndihi jee neé. 


Ndese sáha yó te cusii ni Yaa Dios 

1 Ma jécuiñt rō jijnáhan 
ró jéée cundáhú ni ro 

hermano rð cácandíije. ?Conahán 
ró jeé cánuú cuáha núu ró vehe 
nuú ñáyuu cájica. Chi íyó jínu jee 
súcuan ni cajéhe núu ñayuu vehe, 
te tu ní cájini i jee nuü maá ndajéhé 
andiví ní cajehe núu i vehe. 

3Te conahán ró chindéé ñáhán 
ró ñayuu cáhiin vecáa, chi sáha ró 
cuenta jeé nájnühun cáhiin cáhnu 
ró jíín i vecáa. Te suni nacani ni rð 
jehe jnáhan ró jéē cándoho i sáha 
ñayuu, chi núu súcuan coo jíín máá 
ró te suni ndoho ró. 

4Coo yiñúhún ró síqui jnúhun 
quíjnáhan ñayuu, te ma cosíquí 
ndéé jnáhan ró. Chi máá Yaā Dios 
sándaa ya cuéchi ñayuu tijni ni jiín 
ñáyuu casíquí ndée jnáhan. 

5Te ma ndíyo ni rð xúhún, chi na 
cóo sii ni rō jiín jée cánevaha ró. 
Chi máá yá ni cahán: Ma siaá cuiti 
ri rohó, ni ma stóo cuiti ri rohó, 
áchí yá. £Núu súcuan te ma fin jeé 
cáni ni yo, chi cuu cahán yo: 

Máá Jítoho ri chíndéé ñáhán yá 
ruhú, 
te ma yúhu rí núu na vé cuní 
ñayuu sáha i jíín rí. 

Achi yo. 

7 Te na núcühun ni ro tacá pastor 
rō, jee ní castéén de jnühun Yaá 
Dios nuü ro. Te sáha vaha ro 
cuenta ndese ni nihin jníñu jee ní 
casáha de, te na ndácu ró de jeë ní 
cacandíje de jee sáha ya jehe de. 

8Te Jesucristo chi iin-ni cáa ya 
ichi yátá jiín vijna jíín níí cáni. 

2 Núu súcuan te ma cuáha ró 
jnúhun candíje ró táca jnúhun jeé 
síin cáhán jeé tu quíjnáhan jíín 
jnúhun máá yá. Chi íyó váha jeé na 
íje ánuá yo sáha jnúhun jeē váha 
ni ya jiín yó. Te tu jíni ñúhún yó 
jnúhun jeé tajnúní siqut jeē yéji yo, 
chi tu níhín jníñu cuiti jiín ñáyuu 
cáhtiin jíín. 

10Te máá yó chi cánevaha yó iin 
jeé ni sóco maá jéhé yo, cúu Cristo. 
Te taca sútú jeē cásoco ga de modo 
jeé cahán ley jenahán, tú na vé 
nihín de nuu ya jeé ni sóco ya maá 
yá. “Te sutú cujéhnu ga, ná ni socó 
de niñt tacá quiti ini cuarto ii ga 
jeé siquí cuéchi, te yiqui cúñu tr ni 
cajehmu de ichi yátá ñuu. 12Te suni 
súcuan ni ndoho máá Jesús ichi 
yátá ñuu, návaha jíín níñ maá yá 
te sándoo ya ñayuu. 19 Núu súcuan 
te ma cóo inuú gá ni yo jiín ñáyuu 
tu cácandíje, chi nájnúhun quihin 
yO jiín yá ichi yátá ñuu, te na 
ndóho yó jíín yá jeé sácata i. 14Chi 
ñaytvi yáha tu íyó ñuu nuü coo yó 
níí cáni, chi sa cánducú yó máá ñuu 
nuü cóyūcu yó quivi quíji. 1S Núu 
súcuan te jeé jiín Jesucristo te níní 
na cáhán yo jee yóhyo cújéhnu Yaá 
Dios, chi suu cúu nájnúhun iin jeé 
socó yó nuú yá, suu jeē nácuatáhú 
yó nuú ya. 1Te ma náa ni rð sáha 
váha ró núú jnáhan ró, te cuaha ró 

jée cúmani nuü i. Chi nájnühun ¿in 
jee cásoco rð nuü Yaa Dios cúu taca 
jée yáha, te cúsir ni ya jiín. 

17Te cuandije ró núú tée cácuu 
pastor ro, te cuandetú ro nuú de. 
Chi cándito de róhó jée quéndoo 
vaha ánuá ro, chi cájini de jeé 
cánuú nacuáha de cuenta nuü ya. 
Te condihvi ni ro sáha vaha ró, 
návaha cusit ni de siquí rō te ma 
cucuíhyá ni de siquí ro. Chi núu tu 
súcuan te ma cóo jeé váha jíín ró. 

18 Te cacán tahú ro jehé rí jijnáhan 
ri. Chi váha íyó ni anuá ri jee tú 
na cuéchi ri. Chi cácuni ri caca 
yiñúhún rí jiín táca jniñu. 1?Te suni 
cáhán ndahú rí jiín ró jee cacán 
tahú ndasí ró jehé maá rí, návaha 
cuáha ya jnúhun jeé yachi gå 
cuajeé tucu ri nui ro. 


Bendición jiín saludo jee sándihí 

20Te máá Yaa jeé jéhe jnúhun 
ndeyí sít ni nuü yo, ni nastécu ya 
Jitoho yó Jesucristo méhñu ndíyi. 
Te Jesús cúu pastor cujéhnu jeé 
ndíto ñayuu cácuu nájnúhun lanchi 
ya. Chi jíín niñ ya ni sácutú yá 
contrato jeé yá jeé coo níí cáni. 
21 Te ñúhun ni ri jeé Yaa Dios na 
sáha ya jeé ije ni ro jijnáhan ró, 
návaha cuu sáha ró táca jniñu váha 
ndese nújnahan ni ya. Te ñúhun 
ni ri jee jiín fuerza Jesucristo jeé 
ndeé yá ini yo, na sáha Yaā Dios jeé 
cuu yó ñáyuu cús# ni ya jiín. Te na 
cáhán yo jeë yóhyo luu cújéhnu ya 
nií cáni. Amén. 

22 Hermano jijnáhan ró, cáhán 
ndahú rí jiín ró jeé cone cáhnu ni 
rð jee stihví ni ri rohó jíín jecu-ni 
jnúhun ni tee ri nuü carta yáha. 
23Te cástúhun rí jeē hermano yo 

Timoteo, je ni quenda de vecáa. Te 
núu yachi quiji de yahá, te cuajecoo 
ndindúú rí nuü rð coto jnáhan yó. 
24Te cahán ro jiín táca tée 
cácuu pastor ro jiín táca hermano 
cácandije jee sándeyí ni de, áchí 


436 


rí. Te ñayuu Italia suni cácahan i 
jeé sándeyí ni ro. 

25Te ñúhun ni ri jeé na sáha 
ga Yaā Dios jeē váha róhó 
jíjnáhan ró. Súcuan na cóo. 
Amén. 


CARTA JEE NI TEE SANTIAGO 
NUU NAYUU CACANDIJE 





Máá rí cúu Santiago, mozo Yaá 

Dios jiín Jítoho yo Jesucristo. 
Te tée ri carta yáha cuájeé nuú 
rohó ñáyuu cácandije jee cácuu ró 
ndihúxí uŭ yucún Israel, te ni cajité 
núu ró níí ñáytví. Sándeyí ni ro 
jijnáhan ró. 


Yaa Dios sáha jeé jécúhun ni yo 
2Náni máni, na cúsiz ndasí ni 
rð jijnáhan ró núu quiji tijni taca 
jnúndóho siquí ro. ¿Chi cájini ro jeé 
núu jíto ndee jnúndóho róhó núu 
cácandíije váha ró, te yúcuan sáha 
jeé cútuhva ró cuándeyí ni ro. *Te 
na cuándeyí ni rð nde ije vaha ró 
jíín, návaha cuu sáha ró ndihi jniñu 
váha, te ma cúmani jeé squícu vaha 
ró núu ya. 
5Te núu ndé iin ró cúmani 

jecühun ni ró caca ndíchí ró jiín 
jnúhun Yaá Dios, na cácán ro nuú 
ya, te sáha ya jeé jécuhun ni ro. Chi 
sáha ya ndihi jeé cájican ñayuu, te 
jeē jicán ro, te cánuú candíje ró jéē 
sáha ya jeé jicán ro, te ma cáni siquí 
ni ro. Chi ñayuu jéni siquí ni, cúu 
i nájnúhun ndute mar jee ndónda 
jísó cóyo cuahán cháha chúcuan 
sáha tachi. 7 Nayuu ún ma cáni ni i 


jeé sáha Jitoho yo jeé jicán i. 8Chi 
ñayuu jeé jéni iin jéni uŭ ni, chi 
máni násama ni i jíín táca jniñu 
cásáha i. 

9%Tacá hermano ndahú, na cúsil ni 
de jeé sáha Yaa Dios jeé cujéhnu 
de. 1%Te hermano cucá, na cúsit ni 
de núu ni ndundáhú de. Chi taca 
tée cúcá, yachi naa jeé cucá de, 
nájnúhun náa ita yucú. Chi núu 
ni cane niandii te cújihní, te íchí-ni 
yucū, te cóyo-ni ita, te náa-ni jee 
lúu cáa. Te suni súcuan ndoho táca 
tée cúcá níní sá jícu de jíín jniñu de. 


Siqui jeé jíto ndee jnündóho yóhó 

12Yohyo ndetú tée jeé jéndeyí ni 
de núu jíto ndee jnúndóho de. Chi 
núu je ni cundeyí de jíín, te nihin 
de premio jeé cujéhnu de cotecu 
de níí cáni. Chi súcuan ni jejnúhun 
Yaá Dios jeé cuáha ya nuú ñáyuu 
jeé maní jiín yá. TáNúu ¿in ñayuu 
jicán ini i jeē sáha i cuechi, te ma 
cáni ni i jeë nuú Yaa Dios veji jee 
jicán sáha i cuechi. Chi ni tin ma 
cúu cuiti sáha jeé quívi Yaa Dios 
cuéchi, te ni máá yá tu squívi ya 
ni tin ñayuu nuú cuéchi. **Chi sa 
suhva jee ndíyo néé ni maá i, suu 
sáha jeé jicán ini i sáha i cuéchi, 

te scánda ini i chi stáhú un i. 15Te 
jee ndíyo néé ni i, yücuan quéjéé 
cuéchi. Te cuëchi ún, núu je ni 
cunihin, te sáha jeé jnahnú ndetú 
ñayuu. 16Núu súcuan te ma stívi ró 
cani ni rð jijnáhan ró, ñáni máni. 
Taca jéé cútahü yo jeë váha 
jes lúu íyó, chi vēji nde andiví núu 
maá Yaa Dios, Yaa ni sáha taca 
jée ndíndee íin andiví. Te máá yá 
tu násama cuiti ini ya nájnúhun 
násama nduva jíín cuándahú. 1 Te 
ni sáha ya jeé cótecu yó nií cáni, 
chi ni candíje yó jnúhun ndaaá ya. 
Te ni nduu yó nájnúhun séhe nuú 
yá nuü taca gá séhe ya jeé quíji, chi 
súcuan ni nujnahan ni yá sáha ya. 


Siquí ndese chiñúhún ndáa yo ya 

19 Núu súcuan te taca róhó ñáni 
máni, ñama na chúsóhó ró jnúhun 
ya, te sa suhva ma cahán yachi ro, 
ni ma quití yachi ni ro. Chi ñayuu 
cáquiti ni, tu sáha ijniñu ndaa jeé 
cuní Yaa Dios. 21 Núu súcuan te na 
siáá ro tacá jniñu jnéhén jíín jniñu 
néé jée ni cáya jiín ró. Te na cóo 
vitá ni rð te cuatáhú ró jnúhun ya 
jeé ni quívi ini anuá ro. Chi jnúhun 
un ndíso poder jeé cácu ánuá ro. 

22Te na squícu ró jéé steén jnúhun 
ún, te nasúu máá jée cúni soho 
ró súcuan-ni, chi núu súcuan te 
cástáhú ró maá ró, chi tu níhín 
jníñu núu tu squícu ró. Chi tée jeé 
jíni soho de jnúhun ya súcuan-ni, te 
tu squícu de, cúu de nájnúhun iin 
tée jeé jíto de nuü espejo ndese cáa 
nuú de. 24Te jíto váha de nuú de, te 
cuahán-ni de, te náa ni de ndese 
cáa nuú de. 25 Te núu tin tée tu náa 
ni de jnúhun jíni soho de, chi sa 
suhva chúhun váha ni de jee cahán 

maá ley ndaa Jesús jeé ni sáha libre 
yohó, te núu cuiñi nihin de jíín, te 
squícu de jeé ndácu, yūcuán na te 
quéndoo ndetū de jíín jniñu váha 
jee sáha de. 

26Te núu ndé iin ró jéni ni rð jeé 
chiñúhún váha ró Yaa Dios, te núu 
tu ndíto ró yáá ró, núu súcuan te 
stáhú ró maá ró, te tu ndé jéjniñu 
jeé chiñúhún ró ya. 27Nayuu jeé 
chiñúhún ndoo chiñúhún ndáa i 
máá Tátá yo Yaā Dios, chi jniñu 
yáha sáha i: Chíndéé ñáhán i súchi 
ní caquendóo ndáhú jíín ñahan 
ní caquendóo ndáhú, núu na-ni 
jnúndóho íyó. Te tu sájnéhén i ánuá 
i jíín jniñu néé iyó ñáyiví. 


Ma cúhichi ni yó coto 
yó ñayuu ndahú 
Ñáni máni, cácandije ró Jítoho 
yO Jesucristo jeé cujéhnu 

luu ya. Núu súcuan te ma sáha ró 
cuenta ndese cúu tin ¿in ñayuu, 
chi inuú sáha ró jíín ndihi i. ?Chi 
íyó jínu quívi iin tee ini vehe nuú 
cándutútú ró, te yíhi xehyu oro 
ndaha de, te ñúhun de sahma váha. 
Te suni íyó jínu quívi iin tee ndáhú, 
te ñúhun de sahma tahndé. 3Te tú 
váha núu sáha yíñúhún ró jíín tée 
ñúhun sahma váha, te cahán ro jiín 
de: Cucóo ní lugar váha yahá. Te 
cahán ro jiín tée ndáhú: Yúcuán 
cuiñi ní, chí yáha cucóo ní nuú 
ñúhun, achi ro. *Chi núu cásáha ró 
súcuan, te tu jéni vaha ni ro siqui 
jnáhan ró, chi sfin sáha ró jíín tée 
cúcá jíín tée ndáhú. 

5Náni máni, chusóhó ró jnúhun 
cáhán ri: Yaá Dios ni nacaji ya 
ñayuu ndahú ini ñayivi yáha jée 
cóo cúcá i jíín jnúhun cácandíije i 

ya, te nihin i tahü i ñuu nuü ndácu 
ya jniñu. Chi ni jejnühun ya cuåha 
ya un núü ñáyuu jes maní jiín yá. 
6 Te máá ró chi sa suhva cájéhe 
ró jnúhun canu ñayuu ndahú. ¿Te 
á nástu tée cúcá cúu jee castáhú 
róhó síqui jeé nihín de xühun ró, te 
yachi jéquin de cuéchi siquí ro nuú 
tohó? ” Te suni cácahan neé de siqui 
Cristo, te suu síhví máá yá cúu jeé 
cánaní ró cristiano. 

8Vaha cásáha ró te núu cásquicu 
ndije ró máá jnúhun jéhnu ga jeé 
cahán ley, nájnúhun yósó núü tútu il: 
Cundáhú ni ro jnáhan ró nájnúhun 
cúndáhú ni rō maá ró, achí. 9Te 
núu sfin sáha ró jíín ñáyuu cucá jíín 
ñáyuu ndahú, núu súcuan te cuéchi 
cásáha ró, te jécondee cuéchi siqui ro 
jeé stívi ró ley Yaá Dios. 1Chi núu 
iin ñayuu stívii iin-nijniñu ndácu 
ley, te vësú na squícu i ndihi ga, te 
nájnúhun ni stívi i ndihi ley, te ndihi 
un jécondee cuéchi siqur i. 11Chi 
Yaá jeé ni cáhan jeē ma cósíguí ndée 
jnáhan ró, suni ni cahán ya jeé ma 
cáhni ro ndiyi. Te vesú tu ní cásiquí 
ndée jnáhan ró, te núu ni jehni ro 
ndiyi, núu súcuan te je ni stívi ndihi 
ró ley. 12Te taca jéē cahán ro jiín jéé 
sáha ró, chi sáha ró cuenta jeé sándaá 
ya ndihi un jíín máá ley Jesús jeé ni 
sáha libre rohó. 19Chi quiví sándaa 
yá jniñu, te ñayuu jee tu ní cúndáhú 
nijnáhan, suni ma nihín ijnúhun 
cúndáhú ni. Te ñayuu ni cundáhú ni 
jnáhan, cusit ni i jeë ní ndahva ya 
cuéchi i máá quívi sándaá ya jniñu. 

Tu jéjniñu jee candíje yó 
núu tu squícu yó 

14Náni máni, núu cáhán iin tée 

jeé candíje de jee sáha ya jehé de, 

te núu tu sáha de jniñu váha, ¿te 
ndé jéjniñu jee candíje de ún? ¿A 
cuu cacu ánuá de jíín jéée cahán-ni 
de jeé candíje de, te núu tu sáha de 
jniñu váha? 1 Te núu iin hermano 
yo chí hermana yo, cúmani sahma 
i jíín jée cáji i taca quívi, Pte núu 
iin ró cáhán jiín i: Cuandeyí ni ro, 
te cusúcún váha ró te caji váha ró, 
achi ro jiín i, te núu tu ní jéhe ro 
jée jíni ñúhún i cotecu i, ¿te ndé 
jéjníñu jeë cahán ro súcuan? 1 Te 
suni súcuan cúu jee núu áchí ró 
jeé candíje ró jeē sáha ya jehé ro, 
te núu tu sáha ró jniñu váha, núu 
súcuan te tu ndé jéjniñu cuiti jeē 
cahán-ni ró jée candíje ró. 

18 Te sanaa te cahán tin ñayuu: 
Róhó chi cándije ró jée sáha ya 
jehé ro, te ruhú chi sáha ri jniñu 
váha. ¿Na jiín stéén ro jee candíje 
ró jeé sáha ya jehe ro, te núu tú 
na jniñu váha sáha ró? Te ruhú chi 
sáha ri jniñu váha te súcuan stéén 
ri jeé candíje ri jeé sáha ya jehé 
ri. 19Ndaa chi cándije ró jeé iyó 
iin-ni Yaá Dios. Te va íyó váha núu 
súcuan. Te tachi chi suni súcuan 
cácandije, te cáquísi i jee cáyúhú, 
chi tu cásáha jniñu váha. 20 ¿Te 
naun tu jécúhun ni ro? ¿A tu jíní 
rð jeg núu tu sáha ró jniñu váha, te 
tu ndé jéjníñu cuiti jee cahán ro jee 
candíje ró? 21 Te jíí yo Abraham, ni 
ndahva yá cuéchi de siqut jeé ni 
sáha de jniñu váha. Chi ni jetáhú 
de jeé ni cáhan ya jeé cahni de 
sehe de Isaac socó de i nuü altar. 
22Te jécuhun ni ro jeé siqui jeé 
ní candíje de jeé sáha ya jeé ni 
jéjnūhun ya nuü de, jeé yúcuan ní 
jetáhú de jeé ni cáhan ya jeé socó 
de séhe de. Te jeé ní jetáhú de, suu 

ni steén jee candíje ndije de jeë 
sáha ya jeé ni jéjnúhun ya nuú 
de. Te súcuan ni cundaa jnúhun 
cáhán tutu ii: Abraham ni candíje 
de jeé ni jéjnúhun ya nuu de, te 
jeé yúcuan ní ndahva ya cuéchi de, 
áchí tutu. Te ni conaní de amigo 
Yaa Dios. 

24Núu súcuan te je ni cajini rō 
jee ndáhva Yaā Dios cuëchi ñayuu 
jeé casáha i jniñu váha siqui jeé 
cácandije i jeé sáha ya jehe i, te 
nasúu máá jée cahán-ni i jee 
candíje i. 25Te suni súcuan Rahab, 
vesú ñahan tíjni ni ni cuu ña xihna 
ga, te ni ndahva ya cuéchi ña siqui 
jeé ni sáha ña jniñu váha. Chi ni 
jehe núu ña vehe nuú taca mozo 
ni tají Josué, te ni chuhichí ña de 
inga ichi, návaha cacu de nuú tée 
cánducú cahni de. Te jeë yúcuan 
ní ndahva Yaá Dios cuéchi ña. 
26Te din ñayuu núu tuá anuá i nuú 
yiqui cúñu i, te ndiyi cúu i. Te suni 
súcuan núu cándije yó jeé sáha ya 
jehé yo, te núu tu sáha yó jniñu 
váha, te nájnúhun ndřyi cúu yó. 


Jnúhun siqui yaá yó 

Náni máni, ma cáni ni cuehé 

ró cuu ró maestro steén 
jnúhun ya. Chi cájini ro jee yóhó 
jée steén jnúhun, cuehé gå cuéchi 
ndenehen ya siquí yo. ?Chi ndihi 
yó stívi cuéhé jniñu. Te núu tin tée 
cuu condito de yáá de jeé ma stívi 
de jíín ni iin jee cahán de, núu 
súcuan te yohyo vaha tée cúu de, 
te suni cuu condito de níí gá de 
jeé ma stívi de. ¿Chi cúu nájnúhun 
jes chíhi yó freno yuhu caballo, te 
súcuan snáhnú yo nif tí jeë quihín 
tr jiín yó ndé nuü cuní yo. “Te suni 

súcuan taca barco, vesú náhnu 
ndasí, te vesú nihin chúndahá táchi, 
te jíín ¿in timón lulí-ni te cuu scuícó 
tée scáca, te quihin de jíín ndé nuü 
cuní de. 5Te suni súcuan cúu yáá yó, 
chi vésú lulí-ni, te cuehe teyí sáha 
yó jíín. Te suni jíní yó jeé tin ñuhún 
lulí cuu jnii jee cayú tin yucu cáhnu 
ndasí. Te suni súcuan yáá yó, chi 
sáha nájnúhun ¿in ñuhún, chi 
scuíquín cuehe teyí jniñu néé. Te 
yáá yó cúu ¿in parte lulí yiqui cúñu 
yo, te sáha jeé quívi níí yó cuechi. 
Te infierno cúu jeé scuiquín jnúhun 
néé jíín yáá yó, te yáá yó scuiquín 
cuehé jniñu néé níí tiempo jeé iyó 
yó ini ñayiví. "Te ñayuu chi cuu 
snáhnú i tacá quiti jíín saa jiín cóo 
jiín quiti ñúhun nuú mar, te je ni 
snahnú i cuehé tí. 8 Te ni tin ñayuu 
ma cúu condito i yáá i. Chi iin jeē 
neé jée ma cúu condito i cúu. Te 
nájnúhun yuhu cóó jeé ñúhun 

chitú veneno jeé jéhni, súcuan cúu 
yáá yó. *Jíín yáá yó chiñúhún yó 
Tatá yo Yaa Dios, te suni jíín yáá 

yó cahán ndeváha yo síqui ñáyuu 
jeé ni sáha ya ánuá i nájnúhun iyó 
máá yá. "Hin-ni yuhu cáne jnúhun 
chiñúhún yó yá jiín jnúhun cáhán 
ndevaha yó. Ñáni máni, tu íyó váha 
cuiti jeé súcuan. "¿A iin-ni tesócó 
cáne ndute váha jíín ndute úvuá, 
chí naún? 12Náni máni, ¿á cuu 
cuun ndeheé oliva xini yújnu higo, te 
á cuu cuun ndehé higo xini yoyúcú 
uva, chí naún? Te suni súcuan ¿in 
tesócó ma cúu cane ndute úhvuá 
jíín ndute váha. 


Jnúhun ndíchí jée véji nuú Yaá Dios 
13Te núu ndé iin ró ndíchí te 
jéctihun vaha ni, núu súcuan te 

jíín jée jíca ndaa ro steén ro jee 
súcuan cúu ró. Te na cóo suchí ni 
rō modo jee jéhe jnúhun ndíchí yá. 
14Te núu cácucuésún teyí ni rð te 
ndúcú ró jée cujéhnu máá ró, núu 
súcuan te ma cutéyí ró cani ni ro 
jeé ndichí ró. Chi suu cúu jeé stahú 
ró, te cúu ró contra siquí ¡núhun 
ndaa. 15Chi ñayuu cándaa súcuan, 
nasúu núü Yaá Dios vēji jee ndichí 
i. Chi cuenta ñayivi, jíín cuenta 
anuá neé ñáyuu, jiín cuenta maá 
jéxeén cúu. 18Chi nuü iyó ñáyuu 
cucuésún ni jiín ñáyuu nducú jée 
cujéhnu máá, suni yücuan iyó 
jnúhun sáca núu jíín táca jniñu 
néé. Te jnúhun ndíchí jeé véji 
nuü Yaá Dios, núu ni sáha jee ní 
ndundíchí ñáyuu, yücuán na te íyó 
ndoo ánuá i. Te suni yúcu mani i 
jíín jnáhan i, te vitá ni i, te tú nihni 
ni i. Te cúndáhú ni ijnáhan i, te 
sáha i jniñu váha. Te suni íyó ndáa 
i, te tu stáhú i. 18 Te ñayuu cáyücu 
máni jiín jnáhan, jíín jnúhun mani 
casáha i tacá jniñu ndaa, te nanihin 
i jee quéndoo ndaa i. 


Jee ma cutóó ni yo jeé iyó ini ñaytví 

4 ¿Te ndese quéjéé jée 
cájejnáhan ró jíín jéé 

cátejnáhan ró? Quéjéé síqui jeé 
cándiyo néé ni ro, te yohyo scánda 
ini anuá ro. 2Chi cándiyo ni ro, te 
tu cánevaha ró, te suu sáha jeé 
cájehni rō ndiyi. Cándiyo ni ro 
jeē névaha jnáhan ró, te tu níhín 
rō, te suu sáha jee cátejnáhan ró 
te cájejnáhan ró. Te tu cánihin ro 
jee cuní rō, chi tu cájican ro nuú 
Yaā Dios. ĉTe núu cájican ro, te tu 
cánihin ro, chi tu cájicán váha ró, 
chi máni jeé cusit ni maá ró cúu jeé 

cájicán rð nuú ya. *Nayuu castóo 
Yaa Dios cácuu ró. ¿A tu cájini 

rð jeg núu cútóó ni ro jee iyó ini 
ñayiví, yúcuan cúu jeé cájito uhú 
rð Yaá Dios? Chi ñayuu jeé cutóó 
ni jee iyó ñaytví, ndúu i ñayuu jíto 
uhú nuú Yaá Dios. 5Te tu cáhán 
saá-nijnúhun yáha jée yosó núu 
tútu ii: Máá Espíritu jeé ni jéhe Yaā 
Dios jeé ndeé ini yo, cúcuíñí ni ya 
jee súcuan cásáha yó, chi mani yá 
jiín yó, achí. Te jeé váha ni Yaa 
Dios, te jéhe ya fuerza ini yó jeë ma 
sáha yó súcuan. Chi cáhán tutu ii: 
Yaá Dios jési yá nuú ñáyuu casáha 
téyí máá, te vāha ni ya chindéé 
ñáhán yá ñayuu casáha suchí máá, 
áchí. “Núu súcuan te cuandetú rð 
nuú Yaa Dios. Te cuiñi nihin ró jée 
ma cuátáhú ró jexeén, te cunu coto 
róhó jíjnáhan ró. 8 Mani ga coo ró 
jíín Yaa Dios, te víhyá ga steén ya 
jeē maní ya jiín ró. Róhó jéé casáha 
cuéchi, na sándoo ró máá ró, stóo 
ró cuéchi. Te róhó jée cácuni ro 
coo mani rō jiín Yaā Dios níní jée 
cácuni rō cutóó ni ro jeē iyó ini 
ñayitví, na sándoo ró ánuá ro jee 
tuá coo ró súcuan. 9Na jnáhuhú ni 
ró, te cucuíhyá ni ró, te na ndáhyú 
rō siquí jee iyó cuéchi ró. Te vesú ni 
cajecú ro, te vijna na ndáhyú cohó 
ró. Te vesú ni cacusit ni ro, te vijna 
na ndúcuihyá ni ro. 10Na sásuchí ró 
maá ró nuü Yaá Dios, te sájéhnu ya 
rohó. 


Ma cóndibhvi ni yo siqui 
cuéchi jnáhan yó 
11 Hermano jijnáhan ró, ma cahán 
neé ró siquí jnáhan ró. Chi tée 
jeé cahán neé siquz jnáhan, chí 
jée ndihví ni siquí cuéchi jnáhan, 

nájnuhun jeé siquí ley ya cahán neé 
de, chi tu squícu de ley jeé cundáhú 
ni yó jnáhan yó, te nájnúhun cáhán 
de jeé tu íyó ndáa ley ya. Te núu 
cáhán ro jee tu íyó ndáa ley ya, núu 
súcuan te nasúu jée squícu ró, chi 
sa jeé cahán ro siqur. 12lyó iin-ni 
Yaa jee ni jéhe ley, te máá-ni ya cúu 
jeé sándaa siquí cuéchi. Te jnama 
ya ñayuu cácandije te snáhnú ndetú 
ya ñayuu tu cácandíje. Núu súcuan 
¿te na jniñu ndíso ró jée sándaa ro 
siquí jnáhan ró? 


Tú vaha jeé satéyí yó maá yó 

13Vijna te cáhán ri jiín róhó jéē 
cácahan: Vijna chí sájne te quihin 
yo ñuu yúcuan, te coyücu yó ¿in 
cuiyá, te cuaan yó xíco yó, te nihin 
yO siqui, achí ró. 1*Te tu jíní cuiti rð 
ndese coo sajné. ¿Chi na vé va víhí 
cúu vida rō? Cúu nájnúhun iin vico 
núhún jéē iin núnúu-ni núcúhun, 
te yücuán na te ndéchí-ni cuahán. 
15Chi sa vaha ga na cáhán ro: Núu 
cúní maá Jítoho yo te cotecu yó te 
sáha yó jée yáha chí jée yúcuan, 
achi ro. 16Te sa suhva máni cácutéyí 
ni rð cácahán ro. Te tú vaha jeé 
súcuan cácutéyí ni ro. 17 Te núu tin 
ñayuu jiní i sáha i jniñu váha, te 
núu tu sáha i, te cuechi cúu núu 
súcuan. 


Jnúhun cáhán nuú tée cúcá 

Te cáhán ri jiín táca róhó tée 

cúcá, jéé na ndáhyú ro te 
ndahyú cohó ró siquí jnúndóho jeé 
quíji nuü ro. ?Chi ndajníñu cúcá 
cánevaha ró, je téhyú. Te sahma 
váha ró, je tée tiquíxin. 3Te oro 
jiín plata cánevaha ró, chije cáne 
xehyu. Te xehyu un stéén jee ní 

casáha ró jniñu stáhú jíín xúhun 

ró. Te yücuan cúu jeé ndúnthin 
cuéchi siqu ro, nájnúhun iin 
ñuhún jeé snáa yiqui cúñu ro. Chi 
ni cacaya cuehé ro ndajníñu váha 
quiví cuándihi yáha. “Te taca tée 

ni cajehnde trigo ró, tu ní cáchunaa 
váha ró yáhu de. Te vijna cácana 
jee de nuü Yaá Dios, Yaa cúu Jitoho 
nuú tacá ndajéhé andiví, jee súcuan 
ni casáha ró. Te jíni soho ya jeé 
cácana jee tée ni cajehnde ún. 
5Cátecu vāha ndasí ró ini ñayivi 
yáha, te cásáha ró táca jée cácusit 
ni maá ró. Te cájito yúcún ró maá 
ró, te cúu ró nájnúhun quiti néñu 
jeé ndétu quiví cúü. Te ni catee ró 
cuéchi siquí ñáyuu ndaa, te nde ni 
cajehni ro i. Te tu ní cúu casi i jeé 
casáha ró. 


Jeé na cóo paciencia ni 
yO te cacán tahú yo 

7Hermano, núu súcuan te coo 
paciencia ni rð condetu ró ndé quivi 
ndíji máá Jítoho yo. Tée sájniñu 
ñuhun, cánuú coo paciencia ni de 
condetu de nde quiji saú néhen jiín 
sáü néñu isa, te sáá te nihin de nuni 
váha jeé jéhe itu. 8 Te suni súcuan 
coo paciencia ni ro, te ndeyí coo 
ni ró condetu ró, chi cuacuyajni 
ndee maá Jítoho yð. Te ma cahán 
so ró sigui jee sáha jnáhan ró, 
hermano, návaha ma jécondee 
cuechi siquí ro. Chi máá Yaa jee 
sándaa cuechi, je yajni ndiji ya. 
10Náni máni, conahan ró jijnáhan 
ró ndese ni casáha tée ni canacani 
jnühun máá Jítoho yó nde jenahán, 
chi ni cacuu de iin ejemplo nui yo. 
Chi vesú ni candoho de, te ni iyo 
paciencia ni de. 11Te cáhán yo jeé 

ñáyuu cájendeyí ni jiín jnúndóho, 
ndetú cúu i sáha Yaā Dios. Chi ni 
cajini ró jnúhun ndese ni jendeyí ni 
Job jiín jnúndóho, te suni cájini ro 
jee yóhyo vaha ga ni quendóo de 
ni sáha máá Jítoho yó ná ni yaha 
jnúndóho. Chi yohyo cúndáhú ni ya 
yohó, te váha ndasí ni ya jiín yó. 
12Náni máni, jeē cánuú gá cúu 
jeé ma cahán caha ró sihví Yaa 
Dios jiín jnúhun cácahan teyí ró. 
Ma cahán ro verdad de Dios, Yaá 
ndeé andiví, ni ma cahán ró verdad 
de Dios, Yaa chií ñaytví, te ni tin 
ga jnúhun súcuan ma cahán teyí 
ró. Chi núu cahán ro jeé cuu, te 
súcuan-ni cahán ro. Te núu cahán 
rð jeé tuú, te súcuan-ni cahán ro, 
ma scáa gå ro cahán ro, návaha ma 
ndénehen Yaá Dios cuéchi siquz ro. 
13 Te núu iyó iin ró jéé ndóho 
jnúndóho, te na cácán tahú ro. Te 
núu íyó iin ró jée cúsit ni, te na cáta 
ró yaa jeē chiñúhún ró yá. 1*Te núu 
íyó tin ró jée cuhú, te na cána ró 
tée jéhnu cándito ñayuu cácandíije. 
Te na cácán tahú de jehé ñayuu 
cuhú. Te jíín síhví máá Jítoho yo na 

chíhi de aceite i. 19 Te núu cácandíje 
de jeé sáha Jitoho yo jeé cájican 
tahú de, yücuán na te jnama ya 
ñayuu cuhú. Chi nasávaha ya i, te 
núu ni sáha i cuéchi, te cone cáhnu 
ni yá nuü i. 16 Núu súcuan te nacani 
ndaa ro cuéchi ró núü jnáhan ró, 
te cacán tahú ro jehë jnáhan ró 
návaha nduvaha ró jíjnáhan ró. Chi 
núu ¿in tée ndaá ndíhví ni de jicán 
tahú de, te yohyo váha níhín jníñu, 
chi sáha ya jeé jicán de. 17 Chi Elías, 
tée ni nacani jnúhun Yaá Dios 
jenahán, suni iin tee jee nájnúhun 
íyó máá yó ni cuu de. Te ni jicán 
tahú ndasí de jeē ma cúun sai, te 
tu ní cúun saú uni cuiya iñú yoo. 
18Yucuán na te ni jicán tahú tucu 
de, te ni cuun saú, te ni canecoo 
tucu taca jée jéhe ñuhun. 

19Náni máni, núu iin ró ni 
stóo ichi ndaa, te núu inga ro 
nachuhichí ró jnáhan ró, núu 
súcuan te cuni ro jee núu ni 
nachuhichí ró tée ni quivi cuechi, 
te je ni jnama ró de jeé jnahnú 
ndetú de núú, te súcuan íyó j¡núhun 
cáhnu ni nuú cuehe cuechi de. 


CARTA HN JEE NI TEE SAN PEDRO 
APOSTOL NUU NAYUU CACANDIJE 





Máá rí cúu Pedro, apóstol 

jes ní tají Jesucristo, te tée ri 
carta yáha cuájeé nuú rohó ñáyuu 
ní cajite núu, te cáyücu jícá ró níí 
Ponto, Galacia, Capadocia, Asia, 
jiín Bitinia. ?Te máá Tátá yo Yaá 
Dios ni nacaji ya rohó, chi súcuan 
ni tee ni ya nde ná tu jecóo ñayiví. 
Te jíín Espíritu Santo ni sáha ya jeé 
iyó ndoo íyó í1 rō cájetáhú ró núú 
ya, te ni nacate ya anuá ro jiín ní 
Jesucristo. Te ñúhun ni ri jeē na 
cáyá ga taca jéē váha jee sáha ya 
rohó, jíín jó coo ndeyí coo sif ni rō 
jijnáhan ró. 


Jeé ñúhun ni yo taca jéē 
váha jeé cóo andiví 

3Na cáhán yo jeé yóhyo cújéhnu 
Yaa Dios, Yaa cúu Tátá maá Jítoho 
yO Jesucristo. Chi ni cundáhú ndasí 
ni ya yohó, te ni sáha ya jeé ní 
nacacu jeé yó, siquí jee ní natecu 
Jesucristo méhñu ndíyi. Te jeé 
yúcuan níní cáñuhun ni yo taca jéē 
váha jeé coo. *Chi nihin ró tahú 
jee ñúhun váha ini andiví jes cúu 
ró jíjnáhan ró. Te tahú un má náa 
cuiti, ni ma tívi cuiti, ni ma ndíhi 
cuiti. 5Chi cácandije ró jéé sáha Yaá 
Dios jehé ro, te jeé yúcuan ndíto ya 


rohó jíín poder ya, návaha jnama 
ya rohó quívi sándthí, chi ni sándaá 
ya jee súcuan coo. 

6 Jeë yúcuan cácusit ndasí ni 
ro, vesú cájito ró cuéhe ndinuú 
jnúndóho jecu-ni quiví. “Chi 
nájnúhun jee stuhvá ñayuu oro jiín 
ñúhún, jíto ndee i núu jes váha 
cúu, suni súcuan cánuú coto ndee 
jnúndóho róhó núu cácandije nihin 
ró chí tuú. Chi jeé cácandíje nihin 
ró, chi yahu ndasí gá cúu vesú oro, 
ndajníñu jeé náa. Te yúcuan cúu jeé 
cuajnúhún yá rohó, te sájéhnu ya 
rohó, te squéndoo yiñúhún yá rohó 
quíví quenda ndijin Jesucristo. 

8Te vesú tu ní cájito ró nút ya, 
te cáhiyo mani ndasí ró jíín yá. Te 
cácandíje mhin ró yá vesú tu cájito 
ró nút ya vijna. Te yohyo luu cácusit 
ndasí ni ro, chi nde tuá níhín cuiti 
yO jnúhun castúhun yó ndese cúsit 
ni yo. 9Te nihin tahú ro jeé cácu 
ánuá ro, chi jee yúcuan cúu jeé 
cácandije ró. 

10Te tée ni canacani jnúhun Yaá 
Dios nde jenahán, ni cananducú 
yúcún de ni cacajnúhun váha 
de siquí jnúhun ndese jnama ya 
yohó. Te ni cacachi de ndese sáha 
Yaā Dios jee váha róhó jíjnáhan 

ró. Chi nde ná tu coo, te ni steén 
Espíritu Cristo nuü de jíjnáhan de 
ndese quiji jnúndóho siquí Cristo 
jiín ndese luu ndujéhnu tucu ya jeé 
yáha jnúndóho ún. Te ni cananducú 
yúcún de jeé na jécúhun ni de ndé 
quívi quiji Cristo te ndese coo taca 
jéé ni cáhān maá Espíritu jee ndeé 
ini de. 12Te ni steén Yaá Dios nuú 
de jeé násūu máá de coto jniñu jeé 
ní canacani de ún, chi sa máá yó 
cúu jee cóto. Te vijna je ni cajini 
soho máá ró jnúhun ún, chi taca 
tée nácani jnúhun jnáma ya yohó, 
ni canacani de nuü ro, ni sáha 
poder Espíritu Santo jeé ní quiji 
ichi andiví. Te jnúhun ún chi nde 
maá ndajéhé Yaā Dios cánanducú 
návaha na jécúhun ni. 


Cúní yá jeē coo ndoo ánuá yo 

13 Jeë yúcuan ndito na cóo xini 
ró jijnáhan ró, te cájí coo ni ro. Te 
cocuhun ndasí ni ro jee nihín ro 
taca jéē váha jee sáha Yaá Dios 
rohó quívi quenda ndijin Jesucristo. 
14Te na cúu ró séhe jeé cájetáhú 
váha. Te ma sáha ga ro tacá jniñu 
jeé ní cacusit ni rð sáha ró nde ná 
tu jecúhun ni ró jnúhun Yaá Dios. 
15Chi sa suhva na cóo ndoo ánuá 
rð jiín táca jniñu cásáha ró, chi Yaá 
ní cana róhó, Yaa iyó ndoo cúu ya. 
16Chi súcuan cáhán tutu ii: Na cóo 
ndoo ró jíjnáhan ró, chi ruhú iyó 
ndoo ri, achí yá. 

17Te núu cácahan ro Tatá ro jiín 
Yaá Dios, núu súcuan te na cáca 
yiñúhún ró nuu yá taca quívi jée 
cájica ró ñayivi yáha. Chi máá yá 
sándaa siquí ndese ni casáha ¿in 
iin yó, te tu sáha ya cuenta ndese 
cúu tin ¿in yó, chi inuú sáha ya jiín 

ndihi yó. 18Chi ni jnama ya rohó 
núú tacá costumbre jeé ní cajequin 
jií rō, jee ní cajejníñu caha ró núü. 
Te cájini vaha ró jée yahu cúu jee ní 
jnama ya rohó. Chi tu ní chúnaa yá 
jiín ndajníñu jeë náa, nájnúhun oro 
jiín plata, 19chi sa suhva jíín níñt 
Cristo jeë yáhu ndasí gá cúu. Chi ni 
socó ya maá yá nájnúhun iin londe, 
quiti íyó váha íyó ndoo. 20 Chi jeé 
yúcuan ní jeni Yaá Dios maá Cristo 
nde ná tu jecóo ñaytví, te ni cane 
ndijin Cristo maá tiempo cuándihi 
yáha, návaha quendoo vaha ánuá 
rð jijnáhan ró. 21 Te jeé jiín Cristo te 
cácandije ró Yaá Dios. Chi ni sáha 
Yaá Dios jeé ní natecu ya méhñu 
ndíyi jíín jée ní ndujéhnu ya. Te jee 
yúcuan cácandije ró Yaá Dios, te 
cáñuhun ni ró coto ró yá. 
22Te vijna chi je ni candundoo 
ánuá ro, chi ni cajetáhú ró 
jnúhun ndaá ni sáha Espíritu jiín 
ró, návaha cundáhú ndije ni ro 
hermano cácandíje. Núu súcuan te 
na cúndáhú ndasí ni ro jnáhan ró 
nde jiín ini jiín ánuá ro. 9Chi je 
ni canacacu jeé ró, te nasúu chíji 
yucün ñayuu jeé cúü. Chi sa jnúhun 
Yaá Dios jeé ndíto técu nií cáni ni 
sáha jeé ní nacacu ró. 24Chi súcuan 
cáhán tutu ii: 
Nájnúhun yucú cúu ndihi táca 
ñáyuu, chi jecu-ni quivr técu i. 
Te nájnúhun ita yucú cúu jeé 
cujéhnu i. 
Chi íchí-ni yucú, te ndáhvá-ni 
ita. 
25 Te jnúhun Jitoho yo Yaá Dios, sa 
quéndoo níf cáni. 
Achí tutu. Te jnúhun un cúu máá 
jnúhun jnáma ya yohó jée ní 
canacani ri nuú ro. 

Núu súcuan te na siáá ro 

tacá jniñu néé, taca jée 
stahú, jée tú ndije, jee cucuésún 
ni, jiín jéée sajnúhún síqui jnáhan. 
2Te nájnúhun súchi yíquín sá ní 
cacu jeé jéxin te jéhnu, súcuan na 
cóndihvi ni ro scuáha ró jnúhun 
ndaa ya, návaha cuehnu ró jíín te 
cácu ánuá ro. 3 Chi je cájini ro jeé 
yóhyo vaha ni maá Jítoho yo. 


Cristo cúu nájnúhun yuú yítuu vehe 


4Núu súcuan te mani gá coo ró 
jíjnáhan ró jíín Jítoho yo Cristo. 
Chi cácuu ró nájnúhun templo nuú 
ndeé Yaá Dios, chi ndéé yá ini anuá 
rō. Te Cristo cúu nájnúhun tin yuú 
cánuú gá jes yítuu yiquí templo, te 
sáha ya jeé cótecu ro nií cáni. Te 
ñayuu vesú ni casquéhichi i ya, te 
Yaá Dios chi je ni nacaji ya Cristo 
chi cánuú ndasí yá, nájnúhun 
nácaji yó ¿in yuú váha jee quítuu 
yiqu vehe. *Te máá ró chi cácuu 
ró nájnühun iin iin yuü jeē cúvaha 
templo Yaā Dios, te cotecu rō 
nií cáni. Te na cuáha ró jnúhun 
jeé sama ya rohó jíjnáhan ró jéē 
cúvaha templo ya, cúu jeé ndeé 
Espíritu ya ini anuá ro nájnúhun 
ini iin templo. Te suni cúní Yaá 
Dios jeé cuu ró sútú cáhiyo ndoo 
cájejniñu nuú ya. Chi siqui jee 
ni sáha Jesucristo jehé ro, te na 
sócó ro maá ró jes cuajníñu ró 
núú ya sáha ró táca jniñu váha jeé 
nújnahan ni Yaá Dios. £Chi súcuan 
cáhán tutu ii: 

Vijna te nde ñuu rí Sion jéquin 
ri iin yuú jee cánuú gá jes 
quítuu yiqui vehe, 

chi ni nacaji ri ya nájnúhun tin 
yuú váha jee cánuú téyí. 

Te ñayuu jeé candíje i ya, jnama 
nahín yá i. 
Achí Yaa Dios, áchí tutu. "Te máá 
ró jeé cácandije ró, chi yuú váha 
jee cánuú téyí cúu ya nuú ro. Te 
nuú ñáyuu tu cácandije chi tuú, chi 
sa cúndaa jeé cahán tutu it: 
Máá yúü jee ní casquéhichi tée 
cásama vehe, 
suu cúu yuü cánuú gá yítuu 
yiqui vehe. 
8 Te suni cúndaa jnúhun jeé cahán 
tutu siquí ñayuu tu cácandíje: 
Cúu ya nájnúhun iin yuü jeē 
cácachihi i jehe i, 
nájnúhun toto jee cotúú i sáha. 
Achí. Chi jeé cácachihi i jehe i cúu 
jeé casánihni ni i nuú jnúhun ya. Te 
je ni cundaa jeé jnahnú ndetú i siquí 
jeé cácunihni ni i. 
Jnúhun ñayuu maá Yaa Dios 
9 Te máá ró cácuu ñayuu jeé ní 
nacaji Yaá Dios. Te suni cácuu ró 
sútú cájejniñu nuú maá Yaa cúu 
Rey, te ñayuu cáhiyo ndoo, jíín 
ñáyuu maá yá cácuu ró. Súcuan ni 
sáha Yaa Dios rohó návaha nacani 
ró jnúhun ndese yohyo jéhnu jniñu 
sáha ya, chi máá yá ni cana róhó 
ná ni coyücu ró nájnúhun nuü née. 
Te ni squívicoo ya rohó núu luz ya 
jee yóhyo vaha stéén ya ini anuá ro. 
10 Chi nde saá te nasúu ñáyuu Yaá 
Dios cácuu ró, te vijna je ni nduu 
ró ñáyuu maá yá. Te nde saá chi ná 
tu cundáhú ni ya rohó, te vijna je 
cúndáhú ni ya rohó jíjnáhan ró. 
Jeé cuajniñu vaha yó núú Yaá Dios 
31Náni máni, ini ñayivi yáha 
cácuu ró nájnúhun ñayuu ñuu jicá 
jée cájica cuu tátú. Núu súcuan 

te cáhán ndahú rí jiín ró jéē ma 
sáha ró táca jniñu jee ndíyo néé 

ni rð jiín modo maá ró. Chi tacá 

un cájejnáhan jíín ró, ndúcú jée 
jnahnú ndetú anuá rō. 1?Te ndaá 

na cáca ró méhñu ñáyuu tu jíní 
jnúhun Yaá Dios. Chi vesú cácahan 
i sigui ro, nájnúhun cácahan i siqui 
ñáyuu casáha jniñu néé, te núu na 
cóto i jniñu váha cásáha ró, te quivi 
sándaa Yaá Dios jniñu te cahán i jeé 
yóhyo cújéhnu ya. 

13 Jeë siquí maá Jítoho yo te 
cuatáhú ró nuú taca tóho cándiso 
jníñu nuú ñáyuu. Cuatáhú ró 
nuú maá rey, chi tēe cújéhnu ga 
cúu de. 14Te cuatáhú ró nuü tácá 
gobernador jee ní jeni rey návaha 
stóho de ñayuu casáha jniñu néé 
te cuajnúhún de ñayuu casáha 
jniñu váha. 15Chi cúní Yaa Dios jeé 
sáha ró jniñu váha, te jeé súcuan 
sáha ró te taca ñáyuu canéé jéē tu 
cájectihun ni, casi i yuhu i. 

16Te na cáca ndaá rð jeë cácuu ró 
ñáyuu ni nduu libre anuá, te nasúu 
jée ní nduu libre rō jee sáha ró 
jniñu néé. Chi sa cácuu ró mozo Yaá 
Dios, te cuajníñu váha ró núü ya. 
17Coo respeto rð nuú taca ñáyuu. 
Cundáhú ni rō hermano cácandíje. 
Conso 1yo ró núü Yaā Dios. Coo 
yiñúhún ró nuú maá rey. 


Jeé na ndóho yó jéhē jnáhan yó 
nájnúhun ni ndoho Cristo 

18Róhó jéé cácuu mozo, cuatáhú 
ró nuú patrón ro, te coo respeto rð 
nuú de. Te nasúu máá-ni nuú tée 
váha ni jiín tée vitá ni, chi suni 
nuú tée xeén ni. 19Chi iin jeé váha 
cúu núu jéndeyí ni ¿in tée jeé stóho 
caha ñáyuu de siquí jee squícu de 

nuú Yaá Dios. 22 Chi núu cástóho i 
róhó jéé casáha ró cuéchi, te ni tin 
ma cuajnúhún róhó núu jéndeyí ni 
rð jiín jeë ndóho ró. Te núu cástóho 
i róhó jée casáha ró jniñu váha, te 
núu jéndeyí ni ro jiín, yaha cúu 

jes váha jeé nújnahan ni Yaá Dios. 
21 Chi jeé yúcuan cúu jeé ní cana 
ya rohó jíjnáhan ró. Chi suni máá 
Cristo ni ndoho ya jeé siquí ro, te 
súcuan ni cuu ya tin ejemplo nuü ro 
jeé na ndóho ró jéhe jnáhan ró, te 
súcuan condiquin ro ichi ya. 22Te 
máá yá tú cuiti na cuechi ní sáha 
ya, ni tú cuiti na jnúhun stáhú ní 
cáhán ya. 23Ná ni cacahán neé i 
nuú ya, te tu ní nácahan neé yá. Te 
ná ni castóho i ya, te tu ní téjnáhan 
ya jiín i, chi sa ni chihi ya maá yá 
ndaha Yaa Dios, Yaa sándaa vaha 
siquí ndihi ún. 24Te ni condiso máá 
Cristo cuéchi yó jíín yiqui cúñu 

yá ná ni jihi yá jicá cruz, návaha 
quenda yó chíji cuéchi te caca ndaá 
yo. Chi ni tuji ya, te jeē yúcuan 

ní canduvaha ánuá ro. 25Chi ni 
casana ró nájnúhun lanchi, te vijna 
je ni candicó ró ni ndřvicoo ró núu 
Cristo, Yaa cúu pastor ro te ndíto 
váha ya anuá ro. 


Ndese cánuú coyúcu 
váha yii jíín ñasihí 
Suni súcuan róhó ñasihí 
jíjnáhan ró, cuatáhú ró nuú 
yii ró, návaha núu cúu de tee tu 
cándíje jnúhun ya, te cuu scándije 
ró de, jeé tuá niní jiín jée cahán 
ro, chi máá jíín jéé casáha vaha ró. 
2Chi cuni de jeé cájica ndaá ro te 
cáhiyo respeto ro. 3 Te jeé casáha 
luu ró máá ró, chi nasúu máni máá 
ichi síquí rō sáha ró, jeé sáha luu 

ndasí ró xini ro, chí jée cúhun ró 
síqui oro chí sahma váha ga. “Chi 
sa nducú ró jee quéndoo luu ánuá 
rō, te coo luu ró ¿in modo jeé ma 
náa cuiti, suu jes cóo vitá ni ro te 
coo nahín ni ro. Chi yaha cúu jeé 
yahu ndasí gá nuú Yaá Dios. Chi 
ñahan ní cahiyo ndoo ánuá nde 
jenahán, suni súcuan ni casáha luu 
ña ánuá ña. Chi ni cañuhun ni ña 
Yaá Dios, te ni cajetáhú ña nuü yii 
ña. $Te súcuan ni sáha Sara, chi ni 
jetáhú ña nuú yii ña Abraham, te ni 
cahán yiñúhún ña jíín de. Te róhó 
jíjnáhan ró, núu sáha váha ró te 
núu ma yühu ró ni tin, yúcuán na 
te coo ró nájnúhun ni iyo Sara. 

7Te suni súcuan róhó yii, na cóo 
vitá ni ro jiín ñasihí ró. Te yiñúhún 
coo ró jíín ña, sigu: jes núu ga 
fuerza ña vesú rohó, te suni siquí 
jeé inuú ní canihin tahú ro cotecu 
rð nií cáni siquí jeē váha ni Yaa 
Dios. Te súcuan sáha ró návaha tú 
casi nuú jnúhun jícán tahú ro. 


Jnúhun ñayuu cándoho 
sigu: jeé cájica ndaá 
8 Núu súcuan te inuú na cáni ni 
rð jijnáhan ró, te cucuíhyá ni ro jee 
ndóho jnáhan ró, te cundáhú ni ro 
i nájnúhun ñani ro. Te na cóo mani 
rð te cani suchí ni rð. *Núu cásáha 
néé ñáyuu jiín ró, te ma nasáha 
néé ró jiín i. Te núu cácahan neé i 
nuú rō, te ma nácahan neé ró núú 
i. Chi sa suhva cacán tahú rō jeē 
na quéndoo vāha i. Chi Yaá Dios 
ni cana ya rohó jée suni súcuan 
quendóo vāha ró. 1Chi súcuan 
cáhán tutu ii: 
Ñayuu cácuni cotecu vaha te 
cusit ni taca quívi, 

na cóto i yuhu ijeé ma cáhán 
neé i, 

te na cóto ijeé ma cáhán i 
jnúhun stáhú. 

11 Na cújiyo i nuú jniñu néé, te na 

sáha ijniñu váha. 
Na ndúcú i coyücu máni i, te na 
cóndihvi ni i jíín. 

12 Chi máá Jítoho yó ndíto ya 

ñayuu ndaa, 
te jíni nahín yá jee cájicán tahú 
i. 
Te ñayuu casáha jniñu néé, chi 
tu jétáhú yá i. 
Achí tutu. 

135 Te ni tin ma sáha néé jíín ró te 
núu máni jniñu váha cándihvi ni 
rð sáha ró. 1*Te vésú núu ndóho ró 
síqui jeé cájica ndaá ro, te yohyo 
ndetú cácuu ró. Núu súcuan te ma 
yúhu ró coto ró i, ni ma cunéé ni 
ro. 15Chi sa jíín ini jiín ánuá ro 
chiñúhún ró maá Jítoho yð Cristo. 
Te níní coo tühva ró nastíó cuíñí 
vita ró te cahán yiñúhún ró jíín 
ñáyuu jee castíchí rohó síqui taca 
jéé cáñuhun ni ro. 19 Te caca ndaá 
rð jeé tú na cuéchi condee anuá 
rð, návaha ñayuu cácahán neé sígur 
rð, cucanu i jee ni stáú yáhu i róhó 
jée cájica ndaá ro chi cácandíije 
ró Cristo. 17 Chi núu cúní Yaa Dios 
te váaha ga jee ndóho ró síqui jeē 
casáha ró jniñu váha vesú siquí núu 
sáha ró jniñu néé. 

18Chi máá Cristo suni ni ndoho 
ya, te ¿in jínu-ni ni jihi ya jee siquí 
cuéchi ndihi yó. Yaa váha cúu ya, 
te ni ndoho ya jehé yohó ñáyuu ní 
casáha jniñu néé, návaha quívicoo 
yó núú Yaá Dios sáha ya. Chi ni 
jihī yiqui cúñu ya, te ánuá ya chi 
técu-ni níí cáni. 19 Te ná ni jihi ya 

te ni jehën anuá yå ni nacani ya 


jnühun nuü anuá ñayuu cáyindihyi. 


20Chi nde jenahán tu ní cájetáhú 

i, ná ni 1yo paciencia ni Yaa Dios 
te ni condetu ya níní sáha Noé 
barco jeé naní arca. Te jíín arca un 
ní cacu jecu-ni ñayuu, chi unā-ni i 
ni cacu nuú ndúte. 21 Te nájnúhun 
ni cacácu i nuú ndúte, súcuan cúu 
jeé jéndute yó vijna te cácu ánuá 
yo. Te jee jéndute yó, nasúu jée 
ndúndoo yiqui cúñu yo, chi sa jeë 
jicán yo nuú Yaá Dios jeg ndúndoo 
ánuá yo. Te súcuan te cåcu yó, chi 
ni cundúú yó jiín Jesucristo nuü 
jnúhun ni natecu ya. 22 Te ni ndaa 
ya cuanuhun ya andiví, te ndéé yá 
ichi ndáváha Yaá Dios nuü cujéhnu 
ya. Te tacá ndajéhé andiví, jíín jée 
cándacu jniñu, jíín jée cájnii poder, 
cájendetú nuú ya. 


Jeé na cuájniñu yó jíín táhú 
jeé ni jéhe ya nuú yo 

Núu súcuan te nájnúhun ni 

ndoho Cristo jehé yo jiín yiqui 
cúñu ya, suni súcuan na táva ni 
maá ró ndoho ró. Chi ñayuu jee ní 
ndoho jíín yiqui cúñu, tuá sáha i 
cuéchi. 2Núu súcuan te níí tiempo 
jeē cuahán ga ro, na sáha ró jniñu 
jeé cuní Yaā Dios, te ma sáha ga 
rð jniñu jee ndíyo néé ni rō jiín 
modo maá ró. 3Chi nde nií véji 
ró, te ni casáha ró cuéhe cuéchi 
jeé cánujnahan ni ro siquí jeé tu 
ní cájini ro jnúhun Yaá Dios. Te 
tiempo un máni máá jée neé ni 
casáha ró, te ni candiyo ni ró táca 
jéé neé, ni canajini ró, ni casáha 
ró vico néé, ni cajihi ndasí ró 
nuú víco ró, te ni cachiñúhún ró 
ídolo jeé ni cáhan Yaa Dios jee ma 

chiñúhún yó. *Te cácunéé ni i jeé 
tuá cájica ró jíín i jee sáha ró táca 
cuéchi xeén jiín i. Te jee yúcuan 
cúu jeé cácahan neé i siqui ro. 5Te 
máá i chi iin quiví te nacuáha i 
cuenta nuü maá Yaá jee iyó túhva 
ya sándaa yá jniñu ñayuu técu jiín 
ñáyuu ní cajihi. $Chi jeē yúcuan 
suni ni quiji jnuhun váha ya nuú 
táca ndíyi ná ni cotecu i. Te ni 
cundaá siquí cuéchi ni casáha i 
ñayivi yáha, nájnúhun cúndaá siqui 
ndihi ñayuu, návaha nacani ni i 
te cotecu anuá i níí cáni nájnúhun 
técu Yaa Dios. 

7Te je cuacuyajni quivi jeé náá taca 
jéé iyó. Núu súcuan te ndito na cóo 
xini rō jijnáhan ró, te condihvt ni ro 
cacán tahú ro. 8 Te jeë cánuú gá cúu 
jee cundáhú ndasí ni ro jnáhan ró. Chi 
núu cundáhú ni yo jnáhan yó, te íyó 
jnúhun cáhnu ni nuü cuehé cuéchi. 
9Sáha váha ró jíín ñáyuu jeé jinú i 
vehe ró, te ma cúxli ni ro. Taca ró 
cuajníñu ró núú jnáhan ró, núu ndese 
iyó máá táhú ro jee ni jéhe Yaá Dios 
jeé cuajniñu ró núu ya. Te squícu váha 
ró jíín táhu jee sfin sfin ni jehe ya nuú 
iin tin ró. 1 Núu tahú jeē nácani ró 
jnúhun cúu, te na cáhán ro nájnúhun 
jeé maá Yaa Dios cahán. Te núu tahú 
jeé chindéé ñáhán ró jnáhan ró cúu, 
te na sáha ró jíín fuerza jeé ni jéhe ya 
nuü ro, návaha jíín ndihi jee casáha ró 
te cahán ñayuu jeé yóhyo cújéhnu Yaá 
Dios siqui jeé ni sáha ya jiín Jesucristo. 
Te na cáhán yo jeé luu cújéhnu Cristo 
te jníi ya poder nií cáni. Amén. 


Jee ndóho yó síqui jee 
candíje yó Cristo 
12 ÑNáni máni, núu vēji jnūndóho 
xeén jeé coto ndee rohó, te ma 

cunéé ni rō cani ni ro jes maá ró 
ni nihin jnündóho xeen ga. 13Chi 
sa cusii ni ro jeē cándoho ró jecu 
jnündóho jee ní ndoho Cristo, 
návaha suni cusit ndasí ni ro quivi 
quénda ndijin ya jee cujéhnu luu ya. 
14Te yohyo ndetü rð te núu cácahan 
neé i nuü ro sigui jeē cácandíje ró 
Cristo. Chi máá Espíritu Yaa Dios 
jee cujéhnu ndasí, ndéé yá ini ro. 
Máá i chi cácahan neé i siquz ya, 
te máá ró chi cáchiñúhún ró ya. 
15Te núu ndoho ró, te na ndóho ró 
síqur jeē cácandíje ró Cristo. Te 
ma ndóho ró síqui taca cuéchi 
nájnühun cándoho ñayuu jéhni 
ndiyi, ñayuu sacuíhná, ñayuu sáha 
jniñu néé, jíín ñáyuu quívi nduu 
nuú jníñu jnáhan jeé tu cánuú quívi 
nduu. "6 Te sa núu iin ró ndóho siqui 
jeé candíje ró Cristo, te ma cúcanu 
ro, chi sa nacuatáhú ró nuú Yaá 
Dios siqui jee cúu ró cristiano. 
17Chi je ni jinú quivr jeé quejéé 
sándaa Yaá Dios cuechi, te xihna 
ga ñayuu cácuu séhe ya sándaáa yá 
cuéchi. Te núu xihna gå cuēchi máá 
yó quejéé yá sándaa yá, núu súcuan 
te xeén gå coo jeë ndénehen ya 
cuéchi siquí ñáyuu jeé tu ní jétáhú 
jnúhun váha ya. 18 Te núu yohyo yií 
cácu ñayuu vaha, núu súcuan ¿te 
ndese cácu ñayuu casáha jniñu néé 
jíín táca cuéchi? ** Núu súcuan te 
róhó jée cándoho siquí jee súcuan 
cúní Yaa Dios, ma jécuiñt ro sáha 
ró jniñu váha, te na chíhi ró máá 
ró ndaha máá Yaā jeé ni sáha róhó, 
chi squícu ya jeé ni jéjnúhun ya. 
Jee jéhe de consejo ñayuu cácandíije 
Vijna te na cáhán rí jiín táca 
róhó tée jéhnu cándito ñayuu 


450 


cácandíje, chi suni tée jéhnu ndíto 
ñayuu cácandije cúu máá rí. Te 
cúu ri testigo jee ní jito ri ndese 
ni ndoho Cristo. Te suni ndujéhnu 
ri jiín ró sáha Cristo quiví quénda 
ndijin ya. ?Na cóto yúcún ró ñayuu 
jeé ndeé jníñu ró condito ró, jee 
cácuu i nájnúhun lanchi Yaá Dios. 
Te na cúsit ni rō condito ró i, chi 
súcuan cúní Yaa Dios. Te nasúu 
síqui jeē sáfuerza ya rohó, ni nasúu 
síqui jeé nihín ro xúhún, chi sa siquií 
jeé cuní rð cuajníñu ró. ¿Te nasúu 
jée ndacu mhin ró jniñu nuü ñáyuu 
cándito ró, chi sa nducú ró cuu ró 
tin ejemplo nuu i jeē cácuu i lanchi 
ya. *Yicuán na te quivt quénda 
ndijin maá Yaa cúu Pastor cujéhnu 
nuú rohó tée cácuu pastor lanchi ya, 
te cuáha ya premio nui ro jijnáhan 
ró jée yóhyo luu te ma náa cuiti. 

5Te suni róhó táca tée suchí, na 
cuándetú rð nuú taca tée jéhnu 
jina. Te ndihi róhó ñáyuu cácandije, 
cuandetú rð nuú jnáhan ró, te cani 
suchí ni ro. Chi suhva cáhán tutu: 

Yaá Dios jési ya nuú ñáyuu 
casáha téyí máá, 
te vaha ni ya chíndéé náhán yá 
ñayuu casáha suchí máá. 

Achí. f Núu súcuan te na cáni suchí 
ni ro, chi cáyihi ró ndaha Yaa 
Dios jeé jníi poder. Te sájéhnu ya 
rohó, na jínú maá quívi. “Taca jéé 
cánacani ndasí ni ro siquí, chihi ró 
ndaha máá yá te máá yá coto, chi 
ndíto ya rohó. 

8Te cájí na cóo xini ro te ndito 
coo ni ro. Chi jexeén jeé jíto uhú 
rohó, jíca cuu ndúcú squívi róhó 
jíjnáhan ró núu cuéchi. Te xeén ga 
sáha vesú ndicaha jeé iyo ndáhyú. 
Te cuiñi mhin ró jéé ma cúndeyí 

jexeén jiín ró, te nihin candíje ró 
jnúhun cúndáhú ni yá rohó. Chi 
cájini ro jeé suni súcuan cándoho 
hermano ro jeé cáyücu níí cáhnu 
ñayiví. 19Te núu ni jinu jeé ndoho 
ró jecu-ni tiempo, te Yaá Dios 

chi sáha ya jeé ije vaha ni ro jiín 
jnúhun ya, jiín jée cuíñi nihin ró, te 
cuáha ya fuerza ini ro, te quendóo 
cutú ró nií cáni. Chi máá yá cúu 
jeé sáha taca jéē váha yóhó, te ni 
cana ya yohó jée cujéhnu luu yó 
jíín yá nií cáni, siquí jee nduú yó 
jiín Jesucristo. Te na cáhán yo 
jeé yóhyo luu cújéhnu ya te jníi ya 
poder nií cáni. Amén. 


Saludo jee sándihí 
12 Jíní ri jeé Silvano cúu ¿in 
hermano jeé squícu váha. Te máá 


1 PEDRO 5 


de cuajeé nuú ro jiín carta yáha 
jée ní tee ri jecu jnúhun. Te jíín 
yáha stíhví ni ri rohó, te cáhán ri 
jiín ró jee ndaá cúu jeé taca jée 
váha ni sáha Yaa Dios rohó, suu 
stéén nuú ro jee cundáhú ndije ni 
ya rohó. Te na cuíñi nihin ró jíín 
jnúhun yáha. 

13 Nayuu cácandíje jeé cáyücú 
ñuu Babilonia, jeé ní nacāji ya 
i nájnúhun ni nacaji ya rohó, 
cácahan i jee sándeyí ni ro. Te 
Marcos, tée cúu nájnúhun séhe ri, 
suni súcuan cáhán de. 14Te núu na 
cáhán ro jiín jnáhan ró, te techúhu 
máni ró ndaha i. 

Te na cóo ndeyí coo sit ni 
ndihi ró jée cáyihi ró ndaha 
Jesucristo. Súcuan na cóo. 
Amén. 


CARTA UU JEE NI TEE SAN PEDRO 
APOSTOL NUU NAYUU CACANDIJE 





Máá rí cúu Simón Pedro, te 

cúu ri mozo Jesucristo, te cúu 
ri apóstol jeë ní tají yá. Te tée ri 
carta yáha cuájeé nui ro jijnáhan 
ró, jee ni sáha Yaā Dios jeé inuú-ni 
jíín rí jijnáhan ri ni canihin rō 
jnúhun luu váha jeé cácandije yó 
yá. Chi Yaá ndaa cúu Yaa Dios, suu 
máá Jesucristo jeé jnáma yóhó. 
2Te ñúhun ni ri jeé na sáha ga yá 
jee váha ndasí róhó jíín jée yóhyo 
coo ndeyí coo sif ni rð siqui jeé 
cájecúhun vāha ni ro ndese Yaá cúu 
Yaā Dios jiín Jítoho yo Jesús. 


Siquí ndese cánuú coo 
ñayuu cácandije 

3Te Yaá Dios, jíín poder ya ni 
jehe ya nuü yo taca jée sáha jeē 
cúu caca ndaá yo nuü ya jiín jéē 
chiñúhún váha yó yá. Chi ni steén 
ya maá yá nuú yo, chi cúu ya Yaa 
jeē ní cana yóhó, siquí jes yóhyo 
cújéhnu ya jiín táca jniñu jéhnu 
sáha ya. *Jeé yúcuan ní jejnúhun 
ya taca jéē yóhyo jéhnu yohyo vaha 
sáha ya yohó, návaha jíín táca ún 
te nduu ró nájnúhun íyó máá yá, te 
cacu ró núu jníñu jee cándiyo néé 
ni ñayuu casáha i ini ñayivi yáha. 
5Núu súcuan te na ndúcú ndéyí ró 


jiín jnúhun yáha. Te jee cácandíje 
ró, te siquí ún na chísóó ró jeé caca 
ndaá ro. Te jeé cájica ndaá ro, te 
siquí ún chisóó ró jeé cóndihvt ni 
rð jecúhun vaha ni ro. f Te siquí 
ún chisóó ró jeé casi rð modo jeé 
cuní maá ró. Te siquí ún chisóó ró 
jnúhun cuandeyí ni ro, te siquí ún 
chisóó ró jee chiñúhún váha ró Yaá 
Dios. "Te siqui ún chisóó ró jeé cóo 
mani ro jiín jnáhan ró, te siquí ún 
chisóó ró jee cundáhú ni ro jnáhan 
ró. 

8Chi núu cayá tacá jniñu yáha jíín 
ró, te suu sáha jee ma cótecu saá-ni 
ró, chi sa quee vaha jniñu sáha ró, 
síqui jee cájecúhun ni ro ndese Yaā 
cúu Jitoho yó Jesucristo. *Te ñayuu 
jee tu cásáha jniñu yáha, nájnúhun 
jee cáhiyo cuáá i, chi tu jécūhun ni 
i jnúhun ya, te je ni naa ni i jeé ni 
sándoo ya i taca cuéchi ni casáha 
i ichi yátá. 10 Jeé yúcuan na ndúcú 
ndéyí ró hermano, návaha coo 
seguro jeé ní cana ya rohó jíín jéé 
ní nacaji ya rohó. Chi núu sáha ró 
táca jniñu yáha, te ma cáca yátá 
cuiti ro. 11Yūcuán na te nune vaha 
ichi quivi ró ini ñuu maá Jítoho yo 
Jesucristo, Yaa jnáma yóhó, nuú 
ndácu ya jniñu níí cáni. 

12 Jeë yúcuan ma jócuifir rí sáha ri 
jeé núcuhun ni ro taca jnúhun yáha, 
vesú je cájini ro te cáhiin nihin ró 
jíín jnúhun ndaa jee cácandije ró. 
13Chi jéni ni ri jeë iyó váha stíhví 
ni ri rohó vijna técu gå ri, návaha 
nucúhun ni ro. 14Chi máá Jítoho 
yO Jesucristo ni castúhun yá nuú ri 
jeé tuá cotecu nahán rí ñayivi yáha. 
15 Jeg yúcuan na ndúcú ndéyí gá ri 
stihví ni ri rohó, návaha núu je ni 
jihi ri, te níní nucúhun ni ro taca 
jnúhun yáha. 


Jee ní cajito de jee cujéhnu Cristo 

16Ná ni castéén ri jnúhun máá 
Jítoho yó Jesucristo nuú rō, ndese 
ndiji ya jiín poder ya, te tu ní 
cácahán ri iin cuento-ni jeē ní 
catava ndichí ñáyuu. Chi ná ni 
cahiyo ri jiín yá xini yúcu, te ni 
cajito jíín núu ri jee tucu ni nduu 
ya jeé ní nduluu jéhnu ya. 1 Chi 
ni cajini ri jes Tatá yo Yaá Dios ni 
cahán yiñúhún yá jiín Jesús, te ni 
sajéhnu ya Jesús. Chi ichi ándiví ní 
quiji jnúhun luu, ni cahán Yaā Dios: 
Yaha cúu Séhe ri jeë maní ndasí rí 
jiín, te cúsi ni ri jiín, áchí yá. 18 Te 
ni cajini sóho ri jnúhun un jée ni 
cáhán ichi ándiví, chi ni cahiin ri 
jiín máá Jítoho yo xini yúcu ii ún. 

19 Te súcuan cájini yó jeé iyó ndáa 
ndije taca jnúhun ni catee tée ni 
canacani jnúhun ya nde jenahán. Te 
váha jeé na chúhun ni ro jnúhun un 
jíjnáhan ró, chi suu cúu nájnúhun 
iin luz jee cayú nuú née, nde na 
cúndijin quivi ndíji ya, te stéén ya 
ini anuá rð nájnúhun jee ndíndeé 
lucero. 2 Te xihna ga na jécúhun 
ni ro jeē ni ¿in jnúhun cáhán tutu 
ii, nasúu jée súcuan-ni ni cajeni ni 

tée cúu. 21Chi taca tée ndoo jeé ní 
canacani jnúhun ya nde jenahán, tu 
ní cácahan cuiti de jnúhun jee cúu 
ni maá de. Chi sa suhva ni canacani 
de jnúhun Yaá Dios jeé ni stéén 
Espíritu Santo nuü de. 


Siquí tée cástéén jnúhun stáhú 
(Judas 4-13) 
Te mehúu ñáyuu Israel ún 
suni ni cahiyo tée ni canacani 
jnúhun stáhú. Te suni súcuan coo 
tée stéén jnúhun stáhú méhñu ró. 
Te squívi de jnúhun stáhú jée tívi 
ñáyuu sáha. Te ni ma cuajnúhún 
de Jitoho yo jeé jnáma ya de, 
te súcuan sáha de jeé jnahnú 
ndetú yachi de. ?Te cuehé ñayuu 
condiquin i modo neé jée castéén 
de. Te sáha de jeé cahán neé ñáyuu 
sigui jnúhun vaha ya jeé cúu ichi 
ndaa. 3Te siquí jeē cándiyo ni de 
xúhún, te quende de xúhun ró siqui 
jnúhun stáhú stéén de nuú ro. Te 
tu quíxín jnúndóho jnahnú ndetú 
de, chi nde jenahán je ndétu jnúhun 
ndonda ya siquí cuéchi de. 
4Chi tu ní íne cáhnu ni Yaá Dios 
nuú tacá ndajéhé ya jee ní casáha 
cuéchi, chi sa nijnaa ya infierno 
cáyindihyú nuu née, cánuhni jiín 
cadena. Te ni chindihyu ya nde 
guiv: sándaa ya siqur. 5Te suni 
tu ní íne cáhnu ni yá nuü ñáyuu 
jenahán, chi sa ni scúun ya saü 
xeén siquí ñáyuu ni casáha néé 
un. Te máá-ni Noé, tee ni nacani 
jnúhun ndaa, ni scácu ya de jíín 
úxa ga ñayuu. $Te suni ni ndonda 
ya siquí cuéchi ñayuu ñuu Sodoma 
jiín ñuu Gomorra, te ni cayú ñuu 
i ni nduu máá yáá na. Te súcuan 
cúu i iin ejemplo nuu taca gá ñayuu 

sáha néé jéé quíji ga. “Te ni scácu 
ya Lot, chi tée ndaá ni cuu de, te ni 
cucuíhyá ndasí ni de ni jito de jniñu 
néé ní casáha ñayuu neé un. $Chi 
tée váha un ní condee de mehñu 
ñáyuu ún, te ndiquiví ni nacani 
cuíhyá ni de jeé ní jini soho de ni 
jito de tacá jniñu néé ní casáha 
i. 9Núu súcuan te máá Jítoho yó 
chi jnáma ya ñayuu cáchiñúhún 
núü ya, te núu vēji jnindóho siqui 
i. Te chíndihyú ya ñayuu casáha 
néé, návaha ndoho i castigo quivi 
sándaa ya cuechi i. 

10Te víhyá ga stóho ya tëe cásáha 
jniñu jnéhén jée ndíyo néé ni de, te 
cácuu jée ni de siquí jníñu ndácu 
máá Jítoho yo. Nihni ndasí ni de, 
te cáchundeyí ni de sáha de jee 
cácuni maá de, te tu cáyuhú de 
cahan ndevaha de siquí taca jéē 
cácujéhnu nuü sucún. Te ni máá 
ndajéhé jee cáhiin nuu Jitoho yo, 
vesú cácujéhnu ga ya jiín fuerza 
jiín jniñu ndíso ya, te tu cácahan 
ndevaha ya sigui taca jéē cácujéhnu 
ún. 

12Te tëe ún chi cácuu de nájnühun 
quiti yúcú jée ni jéconaa ti jiín 
modo sáha ti, te cátahü tz návaha 
nihin ñayuu tí cahni i ti. Chi 
cácahan neé de siqui taca jéē 
tu cájeciihun ni de. Te cuu de 
nájnúhun jíhí tacá quiti ún. 9 Te jeé 
ní castóho de ñayuu, suni súcuan 
nanihin de ndoho de. Te cácusit ni 
de jíín táca jéé cácajni ni de, te 
cásáha de tacá jniñu jee cándiyo 
néé ni de. Te cácuu de tée quini jeé 
casáha jniñu cúcanu ñayuu. Te jeé 
cándutútú de jíín ró vico ró, te níní 
cácusit ni de jíín jniñu néé jniñu 
stáhú. 

14Te cándiyo ni de cájito de ñahan, 
te tu cájecuiñ de sáha de cuéchi. 
Te cástáhú de ñayuu tahya ni. Chi 
ni cacáan de jíín jnúhun ndíyo ni de 
tacá ndajníñu. Te tée jnahnú ndetú 
cácuu de. 15Te ni casana de, chi ni 
castóo de jnúhun jee cúu ichi ndaa. 
Te ni candiquin de modo Balaam, 
tée ni nacani jnúhun nde jenahán, 
séhe Beor. Chi tée un ní cus} ni 
de nihin de xúhun síquí jnúhun 
néé jéé cahán de. 16Te iin burro ni 
cahán tł nájnúhun ¿in ñayuu, vesú 
quiti ñihín cúu ti. Te ni cahán tí 
nuú tée ún, te súcuan ni jesi ti jeē 
ma quihín de cahán de táca jnúhun 
néé stívi. 

17Te taca tée súcuan chi cácuu de 
nájnúhun tesoco íchi, nájnúhun vico 
jee stechí táchi. Te jnahnú ndetú de 
quívicoo de nuü née nuu lúchi jnúú 
coyúcú de níí cáni. 18Chi yohyo 
cásándúxí de máá de jíín jnúhun 
cácahán saá-ni de. Te cánducú de 
squívi tucu de sava ñayuu nuú 
jniñu néé jniñu ndíyo ni. Te súcuan 
cástáhú de ñayuu jeé sa ní quenda 
i ni cácu i nuú ñáyuu casáha jniñu 
néé. 19Te cácahan de jeë cáhiyo 
libre i sáha i ndese-ni cúní maá 
i, te ni máá de tu cáhiyo libre de, 
chi cácuu de mozo nuú cuéchi, chi 
máni jniñu jnéhén cásáha de. Chi 
tacá jniñu jee cúndeyí jíín iin tée 
jeé sáha de, suu yúcuan ndúu de 
mozo nuú. 20Chi núu je ni cajini 
de ndese Yaá cúu máá Jítoho yo 
Jesucristo, Yaá jnáma yóhó, te núu 
súcuan ni quenda de ni cácu de 
nuú jníñu jnéhén íyó ini ñaytví, te 
yücuán na te núu ndívicoo tucu de 
nuü jníñu un jée cúndeyf tucu jíín 
de, núu súcuan te néé gá quendóo 

de jee sándīhí vesú jee xíhna ñúhún. 


21Chi vaha ga núu jeé tu ní cájini 
de jnúhun ichi ndaá nuú, vesú jeé 
ní cajini de, te stóo tucu de jniñu 
ndoo jeé ní ndacu ya nuü de. 22Chi 
cúndaa jiín de nájnúhun cáhán tin 
jnúhun jenahán: Ina ni nacaji tł jee 
ní ndujen ti. Te guin: ní ndundoo, 
ni nacuchi tucu ti ndehyú, achí. 


Siqui jeé ndíji Jitoho yo 

Ñáni máni, yaha cúu carta 

uŭ jeē tée ri nuú ro. Te jíín 
ndindúú carta yáha cúní ri jeé 
nacani ni rō siquí ndihi jee váha 
ndaa jeé jéni ichí rí rohó. ?Te na 
núcúhun ni ro taca jnúhun jee ní 
canacani tée ndoo Yaá Dios nde 
jenahán, jíín jniñu ní ndacu máá 
Jítoho yo, Yaa jnáma yóhó. Te suu 
cúu jeé ní castéén tée cácuu apóstol 
nuú ro. 

3Te xihna gá jnúhun yáha na 

jécuhun ni ro: Jeé nuú cuándihi 
quivi te quijicoo tee sácata siqut 
jnúhun ndaá ya, chi sáha de tacá 
jniñu néé jéé ndíyo ni maá de. *Te 
cahán de jíjnáhan de: ¿Najehé cúu 
jeé tu ndíji Cristo nájnúhun ni 
jejnúhun ya? Chi nde quivt ní cajihi 
jií yO te nde vijna, tu ndé sáma cuiti 
ndihi jeé iyó ndé ná ni jecóo ñayiví, 
achi de. $Chi tu cácuni de jecúhun 
ni de jee ndé jenahán ní cuvaha 
andiví jíín jnúhun ni cahán Yaá 
Dios. Te ni ndacu ya jniñu jeé na 
cúvaha ñayivi jíín ndute, te mehñú 
ndute ni nane ñuhun íchi. ŝTe suni 
jíín ndute ni naa ñaytví jenahán, 
chi ni ndaa ndute jeé ní cuun saü 
xeén. "Te suni súcuan jíín jnúhun 
ni cahán Yaá Dios ni sátúhva ya 
jeé cayú andiví jíín ñáyitvi íyó vijna. 

Chi máá quívt juicio te cayú ndihi, 
te jnahnú ndetú ñayuu ni casáha 
néé. 

8 Te suni ma náa ni rð jnúhun 
yáha, ñáni máni: Jeé nuü maá 
Jítoho yo chi iin quivi cúu 
nájnúhun mil cuiya, te mil cuiya 
cúu nájnúhun iin quivř-ni. *Chi 
nasúu jéē cucuéé máá Jítoho 
yō siquí jnúhun ni jejnúhun ya, 
nájnúhun cájeni ni sava ñayuu. Chi 
sa suhva íyó paciencia ni ya nuú yo, 
chi tu cúní ya jeé jnahnú ndetú ni 
łn yó, chi sa cúní ya jeē ndihi yó 
nacani ni yō stóo yó cuéchi yó. 

10 Te quiví ndíji máá Jítoho yo, 
tin sanaa-ni te quee, nájnúhun iin 
sanaa-ni te quée ñacuihná jecuáa. 
Te quivt ún chi mhin ndasí andiví, 
te naa-ni. Te ndihi jeé iyó andiví 
chi naa sáha ñuhún. Te ñayřvi jíín 
táca jée iyó ini, ndihi cayú. 

11 Te núu súcuan naa tacá un, te 
cánuú ndasí jéé coo ndoo ánuá ro 
te chiñúhún váha ro yá jijnáhan 
ró. 12Te condetu ró te condihvi ni 
rð jeē na quée yachi quivi ndíji Yaa 
Dios. Te quivi ún cayú andiví te 
naa-ni, te taca jée iyó chi ndute 
sáha yáñuhún. 13 Te máá yó chi 
cándetu yó andiví jéé jíín ñáyivi jéé, 
chi súcuan ni jejnúhun Yaá Dios. Te 
yücuán chi máni jniñu ndaa jiín 
jniñu váha coo. 

14Núu súcuan, ñáni máni, níní 
jée cándetu ró jée squícu tacá 
jniñu yáha, te na ndúcú ndéyí ró 
návaha quivi ndíji ya te nihin ya 
rohó jée cáyücu máni ro, te coo 
ndoo ró jéé tú na cuechi ró. 1 Te 
na jécuhun ni ro jeé siqui jeé iyó 
paciencia ni maá Jítoho yo, jeé 
yúcuan cácu yó. Chi hermano yo 

Pablo jeé maní yo jiín, suni súcuan 
ni tee de nuü ro, chi súcuan ni 
steén Yaá Dios jnúhun ndíchí yá 
nuú de. 16Te cáhán de siquí jnúhun 
yáha núú taca carta jeé ní tee de. 
Te nuü carta de un íyó jecu jnúhun 
jes yií jécúhun ni yo. Te ñayuu tu 
jécuhun ni jiín ñáyuu tu íje jíín 
jnúhun cándíje, cánasama i modo 
steén jnúhun yif un, nájnúhun 
násama i jee cahán sava ga tutu ii. 
Te súcuan sáha i jeé jnahnú ndetú 
maá i. 

17Te róhó ñáni máni, vijna te je ni 
cajini rð ndese coo tåcá jniñu yáha. 
Núu súcuan te coto má condiquin 
rð jnúhun stáhú cástéén ñayuu 
casáha néé. Chi núu tuú te snáa ro 
jnúhun cáhiin nihin ró jíín. 18Chi sa 
na cóndihvi ga ni rō cuni rō ndese 
Yaa cúu máá Jítoho yo Jesucristo, 
Yaa jnáma yóhó. Te na íje ga ni ro 
jiín jnúhun cúndáhú ni ya rohó. Te 
na cáhán yo jee yóhyo luu cújéhnu 
ya nde vijna jíín níí cáni. Súcuan na 
cóo. Amén. 


CARTA HN JEE NI TEE SAN JUAN 
APOSTOL NUU NAYUU CACANDIJE 





Jnühun cotecu yo nií cáni 
Jnúhun cátee ri cuajeé nuü rō 
jijnáhan ró cúu jnúhun máá 

Yaa jeé je íyó ndé ná tu jecóo taca 
jée iyó. Te ni cajini soho ri jeé ni 
cáhan ya, te ni cajito jínúú ri ya, 
chi ni cajito váha ri nuú ya, te ni 
cajnii ri ya. Te máá yá cúu Jnúhun 
cotecu yo nií cáni. 2Chi Yaa yáha 
jée sáha ya jee cótecu yo, ni quenda 
ndijin ya. Te cácahán ri jnúhun ya, 
chi ni cajito ri ya. Te cácastúhun 

rí nuü rð jijnáhan ró síquí Yaa cúu 
Jnúhun cotecu yo nif cáni, Yaá ni 
condee jiín Tátá yo Yaa Dios, te ni 
quenda ndijin ya nui ri jijnáhan 

ri. 3 Jeë ní cajito ri jiín jée ní cajini 
soho ri, yücuan cúu jeé cácastúhun 
rí nuú ro, návaha coo inuú ni rō 
jiín yó jijnáhan yó. Te jendaá chi 
cáhiyo inuú ni yō jiín máá Tátá yo 
Yaá Dios jiín Séhe ya Jesucristo. “Te 
jnúhun yáha cátee ri cuajee nuü ro, 
návaha cusit teyí ni rō jijnáhan ró. 


Yaa Dios cúu luz 
5Te yaha cúu jnúhun ni 
steén Jesucristo nui ri, te vijna 
cácastúhun rí nuú ro: Yaa Dios 
cúu luz, chi yóhyo ndaá ya, te tú 


cuiti na jniñu néé íyó jíín yá. £Núu 
cácaháan yo jeé cáhiyo inuú ni yó 
jiín yá, te núu cájica yó nájnúhun 
nuú née jee sáha yó jniñu néé, núu 
súcuan te cástáhú yó, te nasüú 
jniñu ndaá casáha yó. "Te núu 
cájica yó jíín luz ya jee casáha yó 
jniñu ndaa, nájnúhun íyó máá yá 
jiín luz ya jeé sáha ya jniñu ndaa, 
yücuán na te cáhiyo inuú ni yo jiín 
táca jnáhan yó. Te nifit maá Séhe ya 
Jesucristo sándoo yóhó núü ndihi 
cuechi yó. 

$ Núu cácahan yo jeë tú na cuéchi 
yó, te cástáhú yó maá yó jee jéni 
ni yo súcuan, te tu ñúhun jnúhun 
ndaa ini yo. *Te núu nacani ndaá 
yó cuéchi yó núü ya, te cone cáhnu 
ni yá nuú cuéchi yó, te sándoo ya 
yohó ndihi jee neé cásáha yó. Chi 
jíní yO jee Yaá váha Yaá ndaa cúu 
ya. 19Te núu cácahán yo jeé tú na 
cuéchi yó, te nájnúhun sáha yó jée 
Yaa stahú cúu ya, te tu cándíje ndije 
yó jnúhun ya. 


Cristo cúu Yaá cahán jehë yo 
Taca jnúhun yáha tée ri 
cuajeé nuü rohó jée cácuu ró 

nájnúhun séhe ri, návaha ma sáha 
ró cuéchi jíjnáhan ró. Te núu ndé 


457 


1 JUAN 2 


tin ró ní sáha cuechi, te íyó máá 
Yaa cahán jehé yó nuü maá Tátá 
yO Yaá Dios. Jesucristo Yaá ndaá 
cúu ya. ?Te ni socó ya maá yá jeé 
ndahva yá cuëchi yó, te nasíu 
cuéchi máá-ni yó, chi suni cuéchi 
ñayuu nií Náyrví. 

3Núu squícu yó jniñu ndácu Yaá 
Dios nui yo, jíín yúcuan cúcáhnu 
ni yo jee jiní ndije yó ndese Yaá 
cúu ya. *Te núu cáhán ¿in ñayuu: 
Ruhü chi jíní ri ndese Yaá cúu ya, 
te núu tu squícu i jniñu ndácu ya, 
núu súcuan te stáhú i, te tu cáhán 
i jnuhun ndaā. Te sa ñayuu squícu 
jnúhun ya, je ni ije váha ni i jeé 
maní i jíín yá. Súcuan te cuni yo 
núu ndúú yó jiín yá chí tuú. £Núu 
cáhán ¿in ñayuu jee nduú i jíín yá, 
cánuú jée caca ndaa i nájnúhun ni 
jica Jesucristo. 


Jniñu jéé ndácu ya nuú yo 
7Hermano, nasúú ¿in jniñu jéé 
ndácu ri nuú ro jee cahán ri jeē na 
cúndáhú ni ro jnáhan ró. Chi jniñu 

jeé je cájini rō nde ná ni quejéé 
ró candíje ró cúu. Te jniñu yáha 
jeē ndácu ya, vēji nde jenahán, te 
suu cúu jnúhun ni cajini soho ró 
ndé quivi ní quejéé ró candíje ró. 
8Te vesú súcuan, te níní jniñu jéé 
cúu, te jniñu ndaå cúu nuü Cristo 
jiín núü maá ró jijnáhan ró. Chi je 
cuayáha jniñu néé jée iyó núü née, 
te je stéén maá luz ndaá ini anuá yo 
vijna. 

9Núu iin ñayuu cahán i jeé jíca i 
jíín luz ya, te núu jíto uhú i jnáhan 
i, ñayuu ún chi jíca ga i nájnúhun 
nuú née jiín cuéchi. 1%Te ñayuu jeé 
cundáhú ni jnáhan, chi jíca i jíín 
luz ya, cúu jeē sáha i jniñu váha. 


458 


Te ni ¿in ma cúu sáha jee quívi i 
cuéchi. 1 Te ñayuu jíto uhú jnáhan, 
chi íyó i nuú née, te jíca i nuú née. 
Te tu jíní i ndé chi quíhín i, chi nuü 
née un ní jesi jeé tu jécūhun ni i. 
12Róhó jéé cácuu séhe, tée ri 
jnúhun yáha cuájeé nuu ro, chi jeé 
siquí Jesucristo te ni ine cáhnu 
ni Yaā Dios nuú cuéchi ró. 'Róhó 
tátá jijnáhan ró, suni tée ri nuü ro, 
chi cájini ro ndese Yaa cúu Yaā iyó 
ndé xihna ñúhún. Róhó tée suchí 
jíjnáhan ró, suni tée ri nuú ro, chi 
ni cacundeyí ró jeé tu ní cúu squívi 
jexeén rohó cuéchi. 

Róhó jéé cácuu séhe, tée ri 
jnúhun yáha cuájeé nuu ro, chi 
cájini ro ndese Yaá cúu máá Tátá 
yö Yaá Dios. 14Róhó tátá jijnáhan 
ró, suni tée ri nuü ro, chi cájini ro 
Yaá iyó ndé xihna ñúhún. Róhó tée 
suchí jíjnáhan ró, suni tée ri nuü ro, 
chi cáhiin mhin ró, te cácandije ró 
jnúhun Yaa Dios, te ni cacundeyí ró 
síqui jéxeén. 

15 Ma cutóó ni rð siqui ñayiví, ni 
taca jée iyó ini ñayiví. Chi núu ndé 
ñáyuu cutóó ni i siqui ñayiví, ñayuu 
ún tu íyó máni i jíín Tátá yo Yaa Dios. 
16Chi taca jéē cúu cuenta ñayiví, 
nasúu ndé nuú Tatá yo Yaá Dios vēji, 
chi cuenta ñayivi cúu. Te yúicuan cúu 
taca jée cájni ni yó jee cuní modo 
neé máá yó, jíín jéé ndíyo ni yo jeē 
jíto yó núu, jiín jée sandúxí yó maá 
yó siquí ndajníñu névaha yó. 17 Te 
cuandihi ñayivi jíín táca jée ndíyo 
néé ni yo. Te ñayuu casáha jeé cuní 
maá Yaa Dios, chi cotecu i níí cáni. 


Jnúhun ndaa jiín jnúhun stáhú 
18Róhó jéé cácuu nájnúhun séhe 
ri, cáhán ri jiín ró jeë cuandihi 

quivz. Te je ni cajini jnūhun ró 
jée quíji máá tée cuu contra siqut 
Cristo. Te nde vijna je ni canecoo 
cuehe tée jeē cácuu contra siqui 
Cristo. Te jes yúcuan jíní yo jeē 
cuándihi quivr. 1*?Méhñu máá yó 
ni quendacoo de, te nasúu jnáhan 
yó cácandíje cácuu de. Chi núu jeē 
jnáhan yó cácuu de, te quendóo 
de jíín yó nuú. Te ni quenda de 
cuangoo de, návaha cuni cají yó jéé 
násüu jnáhan yó cácuu ndihi de. 
20Te máá ró jijnáhan ró, chi 
Cristo ni jehe ya Espíritu Santo, 
ndeé yá ini anuá ro, te jeë yúcuan 
cájini rð jnúhun ndaa. 21 Núu 
súcuan te tée ri yaha cuájee nuú 
rō, siqui jeē cájini ro jnúhun ndaa, 
nasúu síqui jeé tu cájini ro. Te 
cájini ro jeē tú na jnúhun stáhú iyó 
nuú jnúhun ndaa. 

22 ¿Ndé iin cúu jeé cahán máni 
jnúhun stáhú? Suu tée jee cahán jeé 
Jesús, tu cúu ndije ya Cristo, Yaá 
ní tají Yaa Dios. Yücuan cúu tee 
jeé cúu contra siquí Cristo, chi tu 
jéjnúhún de máá Tátá yo Yaa Dios 
jiín Séhe ya. 4 Táca ñáyuu jeé tu 
jéjnúhún i Séhe ya, suni tu íyó máá 
Tátá jiín i. Te ñayuu jee jejnúhún i 
Séhe ya, suni íyó máá Tátá jiín i. 

24Núu súcuan te chuhun váha 
ni ro maá jnúhun ni cajini soho ró 
ndé jeé xíhna ñúhún. Te núu ñúhun 
váha ni ro jnúhun ní cajini sóho ró 
ndé jeé xíhna ñúhún, yücuán na te 
suni ndúú ró jiín máá Tátá yo jiín 
Séhe ya. 25 Te yaha cúu jnúhun jeé 
ni jéjnúhun Jesucristo nuú yo: jeé 
cótecu yō nií cáni sáha ya. 

26 Jnúhun yáha ní tee ri nuú rð jeé 
cástúhun rí siqu# ñáyuu cánducú 
stáhú róhó. 27 Te máá ró jijnáhan ró, 

chi ni jēhe Jesucristo Espíritu Santo, 
ndeé yá ini anuá ro. Te jee yúcuan 
tu jíni ñúhún jée steén ni tin ñayuu 
nuú ro ndé vé cúu jendaá, chi máá 
Espíritu cúu jeé steén ndihi nuú 
ro, te stéén ya jnúhun ndaa, chi tu 
stáhú cuiti ya. Núu súcuan te caca 
ndúú ró jiín Cristo, nájnúhun stéén 
Espíritu nuú ro. 

28Séhe jijnáhan ró, vijna te na 
cáca ndúú ró jiín Cristo, návaha 
núu na quénda ndijin yá, te ma 
yúhu yó, ni ma cúcanu yó nuú ya 
guivi ndíji ya. ?*Chi je cájini rð jeé 
Yaa ndaa cúu Jesucristo, te suni na 
jécūhun ni ro jee taca ñáyuu casáha 
jniñu ndaa, sehe Yaā Dios cácuu i. 


Jnühun ñayuu cácuu sëhe Yaa Dios 
Nacá jee yóhyo ni cundáhú 
ni Tatá yo Yaá Dios yohó, chi 

ni nihin yo jnúhun cuu yó séhe ya, 
te suu cúu ndije yó. Jee yúcuan, 
ñáyuu ñayiví tu cájini i jeē cúu yó 
séhe ya, chi tu jíní i ndese Yaá cúu 
máá yá. 2Náni máni, vijna te cúu 
yó séhe Yaā Dios, te ná tu cuni yō 
ndese coo yó níí cáni. Te je jíní yo 
jeé quiví quénda ndijin Jesucristo, 
te nduu yó nájnúhun íyó máá yá, 
chi coto yó núú yá ndese iyó yá. Te 
taca ñáyuu jeé súcuan ñúhun ni i, 
chi sándoo i ánuá i, nájnúhun iyó 
ndoo Jesucristo. 

4Te ñayuu casáha cuēchi, chi 
stívi i ley Yaá Dios. Chi núu sáha 
yó cuéchi, te stívi yó ley ya. 5Te je 
cájini ro jee ní quiji Jesucristo ini 
ñayivi návaha quende ya cuéchi 
yó. Te máá yá tú na cuechi ya. Te 
taca ñáyuu jee nduú i jíín yá, tu 
cájica i jíín cuéchi. Te táca ñáyuu 
cájica jíín cuéchi, tu jíní i ya, ni 

tu jécúhun ni i ndese Yaá cúu ya. 
TSéhe jijnáhan ró, coto ró jéé ma 
stáhú ni tin i róhó. Chi na jécúhun 
ni ro jee ñáyuu casáha jniñu ndaa, 
máá i cácuu ñayuu ndaa, nájnúhun 
íyó ndáa maá yá. 8 Te ñayuu casáha 
cuéchi, máá i cácuu sēhe jexeén. 
Chi jexeén cúu jeé sáha cuechi vēji 
nde jee xíhna ñúhún. Jeé yúcuan ní 
quiji Sehe Yaá Dios, jeé snáá ya tacá 
jniñu néé sáha jexeén. 

9Ni iin ñayuu jeé cúu séhe Yaá 
Dios, tu jíca i jíín cuéchi, chi 
ni sáha Yaa Dios jeé ní nduu i 
nájnúhun íyó máá yá. Te ma cúu ga 
caca i jíín cuéchi, chi sehe Yaá Dios 
cácuu i. "Súcuan cuni yó ndé iin 
cúu sëhe Yaá Dios jiín séhe jexeén: 
Taca ñáyuu jeé tu sáha jniñu ndaa, 
jíín jée tu cúndáhú ni jnáhan, 
nasúu séhe Yaá Dios cúu i. 


Jeé na cúndáhú ni yo jnáhan yó 

11Yāha cúu jnúhun jeē ní cajini 
soho ró ndé jeë xíhna ñúhún: jeé na 
cúndáhú ni yō jnáhan yó. 12 Te ma 
sáha yó nájnúhun ni sáha Caín, jeé 
ní cuu de séhe jexeén, te ni jehni de 
fani de. ¿Te najehe ni jehni de fani 
de? Siqui jeë fani de ni sáha jniñu 
ndaá te máni jniñu néé ní sáha máá 
de. 

13 Hermano jijnáhan ró, ma 
cunéé ni ro te núu ñayuu ñayivi 
cáquitr ni i nuú ro. (“Te máá yó 
chi siquí jeë cundáhú ni yo jnáhan 
yó, súcuan jíní yo jee jé ni cacu yó 
jée cótecu yo nií cáni. Te ñayuu 
jeé tu cúndáhú ni jnáhan, íyó i 
jíín jnúhun jnahnú ndetú i. **Chi 
taca ñáyuu quití ni nuú jnáhan, 
nájnúhun ñayuu jéhni ndiyi cúu i. 
Te cájini rð jee ñáyuu jéhni ndryi, 

ma nihín tahú i cotecu i níí cáni. 

16 Jeg ni jíhi Cristo jehé yó, yúcuan 
cúu jeé steén cají ndese cúu jnúhun 
cúndáhú ni. Te máá yó, chi suni 
súcuan jíni ñúhún cundáhú ni yo 
jnáhan yó vésú na cúü yo jehé i. 
17Te núu névaha yó jéé cótecu yó 
ñayiví, te núu jíní yo jee cúmani 
nuú jnáhan yó, te núu tú cundáhú 
ni yō i cuáha yó jée jíni ñúhún i, 
núu súcuan ¿te á íyó máni yo jiín 
Yaá Dios, chi naún? 18Séhe jijnáhan 
ró, ma cundáhú ni yo jiín máá 
jnúhun cáhán-ni yó, chi sa suhva na 
cúndáhú ndije ni yó nde jiín jniñu 
sáha yó. 


Ndese cucáhnu ni yo jeē váha 
sáha yó núú Yaá Dios 

19 Te súcuan cundaá ni yō jeé 
squícu yó jnúhun ndaa, te cucáhnu 
ni yo jes váha sáha yó núü ya. 
20 Chi núu ánuá yo tú váha sáha 
siqui jee iyó cuéchi yó, te Yaá Dios 
chi cújéhnu ga ya vesú anuá yo, te 
jíní ndihi ya tacá un. 21 Núu súcuan 
ñáni máni, núu vaha sáha ánuá yo 
sigui jeé tú na cuéchi yó, yúcuán 
na te cúcáhnu ni yo jeē váha sáha 
yó núü Yaá Dios. 22Te taca jéé 
cacán yo nuú ya, te sáha ya jeé 
cahán yo, chi squícu yó jniñu ndácu 
ya te sáha yó jniñu jee cúsit ni 
ya. Te yaha cúu jniñu ndácu ya: 
jeé na cándije yó jée ni sáha Sehe 
ya Jesucristo jehé yo, jiín jéé na 
cúndáhú ni yo jnáhan yó, nájnúhun 
ni ndacu ya jniñu nuú yo. ?4Te taca 
ñáyuu squícu jniñu ndácu Yaa Dios, 
ndúú i jíín yá, te ndéé yá ini anuá 
i. Te jíín máá Espíritu jeé ni jéhe ya 
jeé ndeé ini anuá yo, jíín yúcuan te 
jíní yo jeë ndeé Yaá Dios ini yo. 

Jnühun jeé véji nuü Espíritu jiín 
jnúhun cáhán contra Cristo 
Ñáni máni, ma candíje ró 
táca tée jéé cácahan de jeē 
jiín Espíritu Yaa Dios cánacani de 
jnúhun. Chi sa suhva coto ndee 
rð de, núu nde nuú Yaa Dios veji 
jnúhun cácahan de, chí tuú. Chi 
ini ñayiví je ni canecoo cueheé tée 
cánacani jnúhun stáhú, te cácahán 
de jeé ndé nuú Yaá Dios vēji. ?Te 
súcuan nacuni ro ndé-ni i cúu jee 
jiín Espíritu Yaá Dios cahán: taca 
ñáyuu jee cácahán ndaa jee ní quiji 
Jesucristo, ni nduu ya tee, máá 
i cúu jee jiín Espíritu Yaa Dios 
cácahan. 3Te taca ñáyuu jeé tu 
cájejnúhún jeé súcuan ni nduu ya 
tée, máá i chi nasúu jíín Espíritu 
Yaá Dios cácahán i. Chi sa suhva 
cácuu i contra siquí Cristo. Te je ni 
cajini jnúhun ró jéé quíjicoo ñayuu 
súcuan, te vijna je cáhiyo i ini 
ñayiví. 
4Séhe jijnáhan ró, máá ró cácuu 
séhe Yaá Dios, te je ni cacundeyí ró 
siquí tée cástáhú un. Chi jéhnu ga 
cúu poder maá Yaa jeé ndeé ini ro, 
vesú poder maá jée ndeé jíín ñáyuu 
ñayivi jéē castáhú. 5Máá i cácuu 
cuenta ñayiví, te jeé yúcuan cácahan 
ijnúhun cuenta ñayiví. Te ñayuu 
cácuu cuenta ñaytví, cájini nahín i 
jnúhun ún. $Te máá yó chi séhe Yaá 
Dios cácuu yó. Te ñayuu jeé cájini i 
ndese Yaá cúu Yaá Dios, máá i cájini 
nahín i jnūhun cácahán yo. Te ñayuu 
jeé násūu séhe Yaa Dios cácuu, máá i 
tu cájini nahín ijnúhun cácahan yo. 
Te súcuan nacuni yó ndé-ni cúu jeē 
cahán jnúhun ndaa jiín ndé-ni cúu 
jeé cahán jnúhun stáhú. 

Máni jnúhun cúndáhú 
ni iyó jíín Yaá Dios 

7Náni máni, na cúndáhú ni yó 
jnáhan yó, chi jnúhun cúndáhú 
ni, nde nuú Yaá Dios vēji. Te taca 
ñáyuu cundáhú ni jnáhan, chi 
séhe Yaa Dios cúu i, te jíní i ndese 
Yaa cúu Yaá Dios. 8 Te ñayuu jeé 
tu cúndáhú ni jnáhan, tu jíní i 
ndese Yaá cúu Yaá Dios, chi máni 
jnúhun cúndáhú ni iyó jíín Yaa Dios. 
9Súcuan ni steén Yaá Dios ndese 
cúndáhú ni ya yohó, chi ni tají yá 
Séhe ya ni quiji ini ñayivi yáha, 
vesú mañúhún-ni ya iyó, návaha 
cotecu yō nií cáni sáha ya. 1Te 
yaha cúu jnúhun cúndáhú ni: nasúu 
jée xíhna maá yó ni íyo mani yo jiín 
Yaá Dios, chi sa suhva máá yá cúu 
jeé ní cundáhú ni ya yohó. Te ni tají 
yá Séhe ya ni quiji, návaha soco ya 
maá yá jeé quende ya cuéchi yó. 

11Náni máni, núu súcuan ni 
cundáhú ni Yaá Dios yohó, te suni 
súcuan cánuú jeē cundáhú ni yo 
jnáhan yó. 2Ni iin ñayuu tu ní 
jíto cuiti nuü Yaa Dios. Te núu 
cúndáhú ni yo jnáhan yó, te ndéé 
Yaá Dios ini anuá yo, te je ni ije 
váha ni yo jiín jnúhun cúndáhú 
ni. 19Te máá Espíritu Santo jeé ni 
jéhe ya jeē ndeé ini yo, máá yá 
steén jeé nduú yó jiín Yaā Dios, te 
ndéé Yaá Dios ini yo. 14Te ni cajito 
ri te cácastúhun rí jeē maá Tátá yo 
ni tají yá Séhe ya ni quiji návaha 
jnama ya ñayuu ñayiví. 15Te núu 
ndé ñáyuu jejnúhún i jee Séhe Yaá 
Dios cúu Jesús, te ndúú i jíín Yaa 
Dios, te Yaa Dios ndeé yá ini i. 

16Te máá yó, je ni jini yó te ni 
candíje yó jée cundáhú ni Yaá Dios 


1 JUAN 4, 5 


yohó. Chi máni jnühun cúndáhú ni 
iyó jíín Yaā Dios. Te ñayuu cundáhú 
ni jnáhan, ndúú i jíín Yaa Dios, te 
ndéé yá ini anuá i. Te súcuan 
cúu jeé íje váha ni yo jiín jnúhun 
cúndáhú ni, návaha ma yúhu yó 
quiví sándaá ya jniñu yó. Chi 
nájnúhun cúndáhú ni Cristo, suni 
súcuan cándaa máá yó ini ñaytvi 
yáha. 18Te núu mani yo jiín yá, te 
tu yúhú yó nuu ya. Chi núu ni ije yó 
jíín jnúhun mani yo jiín yá, te tú na 
siquí yuhú yó nuü ya. Chi jnúhun 
yúhú un cúu jee yuhú yó ndoho yó 
castigo. Jeé yúcuan ñayuu cáyühú 
chi ná tu ije váha i jíín ¡núhun mani 
i jíín yá. 

19Te yóhó chi mani ndasí yó jiín 
Yaa Dios, chi xihna ga maá yá ni 
cundáhú ni ya yohó. 20Te núu iin 
flayuu cahán i jee maní i jíín Yaa 
Dios, te núu guítí ni i nuu jnáhan i, 
núu súcuan te ñayuu stahú-ni cúu i. 
Chi núu iin ñayuu tu íyó máni i jíín 
jnáhan i jee jíto i nuü, te ni ma cúu 
coo mani i jíín Yaa Dios jee tu jíto i 
nuú ya. 21 Chi je ni ndacu ya jniñu 
yáha nuú yo: Ñayuu jeé maní i jíín 
Yaá Dios, suni na cóo mani i jíín 
jnáhan i. 


Jee cúndeyí yó siqui jeneé 
íyó ini ñayiví 

Taca ñáyuu jee cácandije i 

jee Jesús cúu Cristo, Yaa ní 
tají Yaā Dios, máá i cácuu séhe Yaa 
Dios. Te ñayuu mani jiín Yaa cúu 
Tátá, suni cácundáhú ni i ñayuu 
cácuu séhe ya. ?Súcuan jíní yo jeé 
cundáhú ni yo ñayuu cácuu séhe 
ya, núu mani yo jiín yá te squícu 
yó jniñu ndácu ya. Chi jeé squícu 
yó jniñu ndácu Yaá Dios cúu jeé 

maní yo jiín yá. Te jniñu ndácu ya 
chi tú veyi. *Chi taca ñáyuu cúu 
séhe Yaá Dios, cúndeyf i siquí jeneé 
íyó ini ñayiví. Te jee candíje yó 

jée cundáhú ni ya yohó, yúcuan 
cúu fuerza jee sáha jeē cúndeyí yó. 
5Máá-ni ñayuu jeé candíje jeé Jesús 
cúu Séhe Yaá Dios, máá i cúu jeé 
cúndeyí síqui jeneé íyó ini ñayiví. 


Jnúhun cáhán ndaá 
siquí Séhe Yaá Dios 

STe jeé ní quiji Jesucristo ini 
ñaytví, chi ni jendute ya jiín ndute, 
te ni jeti niñ ya jee ni jíhi ya jehe 
yo. Te nasúu máá iin-ni jee ní 
jendute ya jiín ndute, chi suni ni 
jeti niúi ya. Te máá Espíritu Yaá 
Dios cahán ndaa siquí ya, chi nuú 
maá Espíritu vēji jnúhun ndaa. 
7Chi ini andiví íyó úni jeē cácahán 
ndaá siquí jnúhun yáha: máá Yaa 
cúu Tátá, jiín Yaa cúu Jnúhun, jiín 
Espíritu Santo. Te ndinúní yá, chi 
iin-ni cúu ya. ŝTe ini ñayiví suni 
íyó úni jee steén ndaa: máá Espíritu, 
jiín jée ní jendute Jesús, jiín jée ní 
jeti niñ ya. Te ndinúní yáha, chi 
inuú-ni stéén siqui ya. *Te cájetáhú 
yó jnúhun cácahán ndaá tee, te 
jéhnu ga cúu jnúhun cáhán maá 
Yaá Dios. Te jnúhun ni cahán yá 
cúu jnúhun siquí Séhe ya. Nayuu 
cácandije jeé Séhe Yaá Dios cúu 
Jesús, je ni cacundaá ni i jnúhun 
yáha jeé ni cáhan Yaá Dios. Te 
ñayuu jeé tu cácandije jeē ni cáhán 
Yaā Dios, nájnúhun cásáha i jeé 
Yaa stahú cúu ya, chi tu cácandije i 
jnúhun ni cahán ndaa ya siquí Séhe 
ya. Te jnúhun ndaá un cúu jeé ni 
sáha ya jeé cótecu yó nií cáni, te 
Séhe ya ndíso jnúhun cotecu yo. 

12Nayuu jee iyó Séhe ya jiín i, je ni 
nihin tahú i cotecu i. Te ñayuu jeé 
tu íyó Séhe ya jiín i, ma nihín tahú 
i cotecu i. 


Jnúhun consejo jeé sándihí 

13 Jnúhun yáha tée ri nuú rohó 
ñáyuu cácandije Séhe Yaā Dios, 
návaha cucáhnu ni ro jee ni níhin 
tahú ro cotecu ro nií cáni. 

14Te cúcáhnu ni yó Yaá Dios, chi 
jíní yo jeg núu na vé jicán yo nuú ya 
jeé suni cúní maá yá, te jíni nahín 
yá jeé jicán yo. 15Te núu jíní yo 
jeé jíni nahín yá jeé jicán yo, núu 
súcuan te suni jíní yo jes sáha ya 
jeé jicán yo. 

16 Núu iin ñayuu jiní i jeē sáha 
jnáhan i cuéchi jeē nástu cuéchi 
jeé jnahnú ndetú i cúu, te na 
cácán tahú i nuú Yaa Dios, te 
cuáha ya jnúhun cotecu jnáhan i, 
te núu nasúu cuéchi jeē sáha jeé 
jnahnú ndetú i cúu. Iyó cuéchi jeē 


1 JUAN 5 


jnahnú ndetú i sáha, te tu cáhán ri 
jeé cacán tahú rō jehé ñayuu sáha 
cuéchi súcuan. 1 Tacá jniñu néé 
cúu cuéchi, te íyó cuéchi jee nástu 
jéé jnahnú ndetú i cúu. 

18Te jíní yð jeé taca ñáyuu cácuu 
séhe Yaa Dios, tu jíca i jíín cuéchi. 
Chi Yaá cúu Séhe Yaá Dios, ndíto 
váha ya i. Te tú na vé cúu sáha 
jexeén jiín i. 

19Te jíní yO jeé séhe Yaá Dios 
cácuu yó. Te ñayuu nií ñáyivi yíhi i 
ndaha jexeén. 

20Te suni jíní yo jeé ní quiji 
Séhe Yaá Dios, te ni sáha ya jee 
jécuhun ni yo, návaha cuni yó 
ndese Yaa cúu máá Yaa ndaa. Te 
ndúú yó jiín Yaá ndaa, suu jíín 
máá Séhe ya Jesucristo. Máá yá 
cúu ndije Yaá ndaa, te máá yá 
sáha jeé cótecu yó nií cáni. ?1Séhē 
jijnáhan ró, na cújiyo ró núú taca 
jéé nástu Yaa ndaá cúu. Súcuan 
na cóo. Amén. 


CARTA UU JEE NI TEE 
SAN JUAN APOSTOL 





Jnuhun ndaaá jiín jnúhun cúndáhú ni 

1Máá ná cúu tee jéhnu ndíso 
jníñu, te tée ná carta yáha cuájeé 
nuü ni jée cúu ní hermana ni nacaji 
Yaā Dios, jiín núú séhe ní jíjnáhan i. 
Te mani na jíín ní jijnáhan ní sáha 
jnühun ndaa yá, te nasúu máá-ni 
ná, chi suni táca ñáyuu jiní jnúhun 
ndaa. ?Te mani na jíín ní jijnáhan 
ní síqui jeē cácandíije yó jnúhun 
ndaá ya jeé iyó ini anuá yo, te coo 
jíín yó nií cáni. *Te ñúhun ni na jéé 
Tatá yo Yaá Dios jiín Séhe ya Jitoho 
yO Jesucristo, na sáha ga ya jeé 
váha níhín, te cundáhú ni ya nihín, 
te sáha ya jeé coo ndeyí coo sit ni 
ní, jíín jnúhun ndaa jiín jnúhun 
cúndáhú ni. 

4Yohyo ni cusit ni ná, chi ni jini 
na jée sava séhe ní cájica i jíín 
jnúhun ndaa, nájnúhun ni ndacu 
máá Tátá yo Yaá Dios jniñu nui yo. 
5Hermana, cáhán ndahú ná jiín ní 
jeé na cúndáhú ni yo jnáhan yó. Te 
jnúhun tée ná yáha cuájeé nui ní, 
nasüú ¿in jniñu jéé sá ndácu ya cúu, 
chi jniñu ní ndacu ya nuü yó nde ná 
ni quejéé yó candíje yó cúu. F Te jeé 
cundáhú ni yo jnáhan yó cúu jeē 
caca yó nájnúhun ni ndacu ya jniñu 


nuú yo. Te jniñu ní ndacu ya cúu 
jeé caca ní jíín jnúhun cúndáhú ni, 
nájnúhun ni cajini soho ní ndé ná ni 
quejéé ní candíje ní. 


Siquí tee cástáhú 

7Chi cuehé tée cástáhú ni canecoo 
de níí ñáytví, te tu cájejnúhún de 
jee ní quiji Jesucristo ni nduu ya tee. 
Te tée tu cájejnúhún súcuan, cácuu 
de tée stáhú, te cácuu de contra siquł 
Cristo. $Coto ní jéé ma snáa ni táhú 
siquí jniñu váha ni casáha ní, chi sa 
suhva jeé na níhín ni ndihi tahu ní. 

9 Núu ndé ñáyuu jníi inga jnúhun, 
te tu quéndoo i jíín jnúhun ni steén 
Cristo, núu súcuan te tu íyó Yaa Dios 
jiín i. Te ñayuu quéndoo jíín jnúhun 
ni steén Cristo, chi íyó Tátá yo jiín 
i, te suni íyó Séhe ya jiín i. 1%Te núu 
jinú tin ñayuu vehe ní, te núu tu 
quíjnáhan jnúhun stéén i jíín jnúhun 
yáha, te ma cuáha ní jnúhun condee i 
vehe ní, ni ma cahán ni jnúhun ndeyí 
ni jiín i. Chi ñayuu cahán jnúhun 
ndeyí ni jiín i, chíndéé ñájnáhan jíín 
i sigui jníñu néé cásáha i. 

Jnúhun sandihí 


121yó cuéheé ga jnúhun cahán na 
jíín ní jijnáhan ní, te tu cúní na tee 

ná núŭ tútu jiín tinta. Chi ñúhun 

ni na cuájeé ná coto jnáhan yó, te 
ndajnúhun yó, návaha cusit ndasí 
ni yo. 


2 JUAN 


13Taca séhe cuhü ní, ñahan 
jeé suni ni nacaji ya, cácahān i 
jeē sándeyí ni ní. Súcuan na cóo. 
Amén. 


CARTA UNI JEE NI TEE 
SAN JUAN APOSTOL 





Jee jejnúhún de tee nání Gayo 

1Máá rí cúu tée jéhnu ndíso jníñu, 
te tée ri carta yáha cuájeé nui ro, 
amigo Gayo, chi mani rí jiín ró 
sáha jnúhun ndaa. 

2Náni máni, jícán tahú ri jee 
váha na quíhín tacá jniñu sáha ró, 
jíín jée na cóo vaha ró, nájnúhun 
íyó váha ánuá ro jiín jnúhun ya. 
3Yohyo ni cusit ni ri ná ni quecoo 
sava hermano te ni cacastúhún de 
nuú ri ndese vaha squícu ró táca 
jniñu ndaa, chi jíca ndaá rō. 4Tuá 
na inga sáha jeé cúsit ga ni ri, chi 
máni jeé nihín ri jnúhun jee cájica 
ndaa ñayuu cácuu nájnúhun séhe ri 
siqui jeē ni scándíje ri i. 

5Ñáni máni, yohyo vaha sáha ró 
jée chindéé ñáhán ró tacá hermano, 
te víhyá gå núu tee ñuu jicá cácuu 
de. $Chi tée un ní canacani de 
jnühun nuü ñáyuu cácandije yahá, 
ndese cúndáhú ni ro de. Te jícán ri 
jee chindéé náhán gá ro de, núu na 
vé jíni ñúhún de jeé caca ga de ichi 
nuú quihín de, nájnúhun nújnahan 
ni Yaa Dios. ' Chi tée un ní 
quendacoo de cájica de siqui jníñu 
Jesucristo. Te tú na vé cáquihin de 
nuü ñáyuu jee tu jíní jnúhun Yaa 


Dios. 8 Jeë yúcuan cánuú coto yó de, 
chindéé ñáhán yó de jeé cánacani 
de jnúhun ndaa. 


Siquí jeé tú vaha sáha Diótrefes 

9 Je ni tee ri ¿in carta nuú ñáyuu 
cácandíije jiñá. Te Diótrefes, tu 
jétáhú de jnúhun cáhán ri, siqui 
jeé cuní de cujéhnu máá de nuü 
i. 10 Jeë yúcuan, núu na jéé ri te 
cahán ri nuú de siqui jníñu sáha 
de, chi yohyo sájnúhún de te cáhán 
de jnúhun stáhú síqui ri jijnáhan 
ri. Te nasúu máá yúcuan-ni sáha de, 
chi suni tu jétáhú de tacá hermano 
jéngoo nuu de, te jési de jeë ma 
cuátáhú ñáyuu nuü tacá hermano 
un. Te ñayuu cájetáhú nuú hermano 
un, quénehen de i nuü cándutútú 
ñayuu cácandíije. 

11Náni máni, ma ndácu ró ñáyuu 
casáha jniñu néé, chi sa suhva 
ñayuu casáha jniñu váha. Chi séhe 
Yaá Dios cácuu ñayuu casáha jniñu 
váha. Te ñayuu casáha jniñu néé, tu 
cájini i ndese Yaá cúu Yaa Dios. 

Jee cácahan i jee vaha 
sáha Demetrio 

12Taca ñáyuu chi cácahán i jeé 

váha sáha Demetrio. Te jniñu ndaá 

jeé sáha de, stéén jeé tée ndaa cúu 
de. Te suni súcuan cácahan maá 
rí, te cájini ro jee iyó ndáa jnúhun 
cáhán ri. 

Jnúhun sandrhí 


13Iyó cuéhé ga jnúhun cahán 
ri jiín ró, te tu cúní rí tee ri jiín 


3 JUAN 


tinta jiín pluma. 14Chi ñúhun ni rí 
cuajeé yachi ri coto jnáhan yó, te 
ndajnúhun yó. 

15Te ñúhun ni ri jeé na cóo ndeyí 
coo sii ni ro. Tacá amigo yo yaha 
cácahan i jee sándeyí ni ro. Te suni 
cahán ro jiín iin iin amigo jiña jee 
sándeyí ni i, áchí rí, te cocahán yo. 


CARTA JEE NI TEE SAN JUDAS 
APOSTOL NUU NAYUU CACANDIJE 





1Máá rí cúu Judas fani Jacobo, 
te mozo Jesucristo cúu ri. Te tæe ri 
carta yáha cuájee nuü rohó ñáyuu 
jeē ní cana máá Tátá yo Yaa Dios, te 
ni sáha ya jee iyó ndoo íyó íI ro nuú 
ya jee cácuu ró ñáyuu mani ya jíín. 
Te Jesucristo ndíto vaha ya rohó jéē 
cáyihi ró ndaha ya. ?Te ñúhun ni 
ri jeé na cúndáhú gá ni yá rohó, te 
sáha ya jeē coo ndeyí coo sii ni ro, 
te coo mani ndasí yá jiín ró, te na 
ndúcuehe ga taca jée yáha núü ro. 


Siqur tée cástéén jnühun stáhú 
(2 Pedro 2.1-17) 

3Náni máni, yóhyo ní cuu ni ri 
tee ri nuü rō siquí jnúhun ni jnama 
ya rohó jíín rúhü jijnáhan yó. Te ni 
jini ri jes cánuú gá tee ri carta jee 
stihví ni ri rohó návaha nducú ndéyí 
ró jeé ma cási ñayuu nuú jnúhun 
cácandije yó. Te jnúhun ún chi je ni 
jēhe ya ¿in jínu-ni nuü taca ñáyuu 
maá yá. “Chi sava tée ni castáhú 
de róhó ní quívicoo de méhñu 
ró. Te tée ún chi nde jenahán je 
cáhán tutu ii jeé jnahnú ndetú de 
sigui jníñu cásáha de. Cácuu de 
tée ndevaha, chi cácahan de jeé 
váha ni Yaa Dios, te jeē yúcuan 
vetú-ni sáha de jniñu néé, cácahan 


de. Te tu cájejnúhún ndije de Jitoho 
yo Jesucristo jiín Yaa Dios, jee 
mañúhún-ni ya cujéhnu nui yo. 

5Te vijna chi vésú je cájini vāha 
ró, te cúní ri jeé na núcúhun ni ro 
ndese ni sáha máá Jítoho yo. Chi ni 
jnama ya ñayuu Israel jenahán, ni 
chindéé ñájnáhan ya i jeé ní jinu 
i ini ñuu tatú Egipto cuahan i. Te 
vesú súcuan te cuéé gá te ni snáa ya 
sava i jeé tu ní cácandíije i. Te suni 
nucúhun ni ro siquí ndajéhé ya jeé 
ní castóo jniñu ndíso, te ni castóo 
nuú ní ndeé andiví. Te Yaá Dios ni 
chindihyú ya jijnáhan, te cándetu 
nde quiji quiví cáhnu jeé sándaá 
yá jniñu. Te cánuhni jiín cadena, 
cáyücu níf cáni nuú cunú núü née. 
7Te suni ni stóho ya ñayuu ñuu 
Sodoma jiín ñuu Gomorra jiín sava 
ga ñuu jee ní iyo yajni, chi suni ni 
casáha néé i nájnúhun ni casáha 
tacá ndajéhé un ndé jenahán gá. Te 
máá i ni cajica jnéní i te ni casáha i 
táca cuéchi néé ndasí. Te ni canihin 
i castigo ñuhún jeé cayú ni cáni, te 
súcuan cúu i ¿in ejemplo nuu ndihi 
ñayuu. 

8Te tée cástáhú jeē ní quívicoo 
mehñu ró, vesú cájini de jeē súcuan 
ni sáha ya, te cájeni cahá ni de, te 

cásáha jnéhén de yiqui cúñu de, te 
cásquéhichi ni de tée cándacu jniñu 
Jitoho yo, te cácahán ndevaha de 
siquí taca jéē cácujéhnu nuú sucún. 
9 Te nasúu súcuan ní sáha ndajéhé 
Miguel, vesú ndajéhé cujéhnu ga 
cúu ya. Chi tu ní cáhán ndeváha ya 
ni tu ní ndácunehen ya cuéchi siqur 
jexeén ná ni casásáhán jnáhan ya 
jiín jéxeén un jee siquí yiqui cúñu 
Moisés ná ni jihi de. Chi suhva-ni 
ni cahán ya: Máá Yaá Dios, Yaá 

cúu Jitoho, cuxeén yá nuü ro, ni 
achi Miguel. Te tée cástáhú yáha 
chi cácahan neé de siqui taca jéē 

tu cájeciihun ni de. Te taca modo 
cánevaha de siquí jeé sá cáa de, 
nájnúhun quiti yúcú jée sá cáa ti, 
suu yücuan sáha jeé jnahnú ndetú 
de. 

11 Nacá xeén ndoho de núu 
súcuan, chi tu cájetáhú de Yaa 
Dios, nájnúhun jee tu ní jétáhú 
Caín. Te siquí jee cácuni de nihin 
de xúhún te cástéén de jnúhun 
stáhú, nájnúhun ni sáha Balaam. 

Te jnahnú ndetú de nájnúhun Coré, 
tée ni jihi siquí jeé ní cunihni ni de. 
12Tée yáha núu cándutútú de jíín 

ró jeé cáyeji mani ro, te cásáha de 
jniñu cúcanu ro. Chi cáyeji cájihi sit 
ni de, te tu cásáha de cuenta ndese 
caji inga ñayuu, chi máni máá de 
ndíhví ni de caji vaha de. Te cácuu 
de nájnúhun vico íchi jée stechí 
táchi. Te suni cácuu de nájnúhun 


yujnu jee tu jéhe ndehé maá tiempo. 


Te cácuu de nájnúhun yujnu jee ní 
quenda nde jiín yoho, te tú cuiti ga 
na modo nane numa. Te nájnúhun 
jee jisó cóyo ndute mar te cáne 
tiñú, súcuan jícu de jíín jniñu néé 
jée cúu jnúhun canu. Te cácuu de 


JUDAS 


nájnúhun quími jee ní sana ichi. Te 
je íyó túhva nuü née nuü lúchi jnúú 
coyücú de níí cáni. 

14Te jeé ní yaha iñú yucún Adán, te 
ni cacu Enoc, te ni nacani de jnúhun 
jeé ni stéén Yaā Dios nuú de siqut 
taca tée yáha, áchí de: Máá Jítoho 
yo ni steén ya nui rl jee iin quivt te 
quiji ya jiín cuéhe mil ñayuu maá yá. 
15Te sándaa ya jniñu taca ñáyuu, te 
snáhnú ndetú yá taca ñáyuu casáha 
néé. Chi máni jniñu néé cásáha i siquł 
jeé canéé máá i, te cácahan i cuehé 
jnúhun ndevaha siqui ya. Ni achi 
Enoc. 16Tāca tée yáha máni cácahán 
s0ó de, te cácahán de siqui ñayuu. 
Te máni jeé cúsit ni maá de cánducú 
de. Te cácahan de jee tée téyí cácuu 
de, te cácahán yiñúhún de jíín ñáyuu 
návaha nihin de jecu nuü i. 


Jeé stihví ni Judas ñayuu cácandije 
17Te máá ró jijnáhan ró ñáni 
máni, na núcúhun ni ro jnúhun jeé 
jé ni canacani tée cácuu apóstol 
maá Jítoho yō Jesucristo. 18Chi ni 
cacahán de: Nde nuü cuándihi quivi 
te quijicoo tée sácata siquí jnúhun 
ndaa ya, te sáha de tacá jniñu néé 
jée ndíyo ni maá de. Súcuan ni 
cacastúhún apóstol. 19T&e un cúu 
jeé casástin ñayuu. Te máni cándihvi 
ni de taca jée cutíndí ni maá de, chi 
tu ndéé Espíritu ya jiín de. 
20Te máá ró ñáni máni, na íje 

váha ni rō jiín jnúhun ndoo ndasí 
jée cácandije ró. Te cacán tahú 

rð jiín fuerza Espíritu Santo. 21 Te 
quendóo mhin ró jíín jnúhun jee 
cundáhú ni Yaa Dios rohó. Te 
condetu ró quívi jee cótecu ro nií 
cáni sáha máá Jítoho yo Jesucristo 
sigui jee cundáhú ni ya rohó. 


JUDAS 


22Te sava ñayuu jeé cájeni siquí 
ni, nducú ró modo scandíje ró 
i. 23Te sava ga i chi nducú ndéyí 
ró jee cácu i nuú cuéchi i, jeé 
nájnúhun stáa ró i nuú ñuhún. Te 
cundáhú ni rō i jnama ró i, te coto 
ró máá ró, te cuquini ni ro coto ró 
nde sahma i jeé ní cujnéhén jíín 
jniñu néé cásáha i. 

Jnúhun cújéhnu Yaá Dios nií cáni 

24Te Yaā Dios chi máñúhún-ni 
máá yá cúu Yaa ndichí, Yaá jnáma 

yóhó. Te íyó poder ya jeé coto 

ya rohó jéé ma quívi ró cuéchi, 
jíín jée sáha ya jee cuíñi ró núü 
ndíndee yá, te quiví ún coo ndoo 
ró núü ya, te cusit ndasí ni rō sáha 
ya. Te na cáhán yo jeé yóhyo luu 
cújéhnu ya siqui jeē ni sáha ya jiín 
Jítoho yó Jesucristo. Te na cáhán 
yO jee cujéhnu téyí yá, te ndácu 
ya jniñu jíín poder jee ndíso ya 
nde jenahán ndasí jíín ndé vijna 
jíín ndé nií cáni. Súcuan na cóo. 
Amén. 


JNINU QUIJI JEE NI JITO 
NDIJIN SAN JUAN 





Jeë ni stéén Jesucristo 
tacá jniñu quiji 
Jnúhun yáha cúu jee ní cachi 
Yaa Dios nuú Jesucristo 

ndese coo tåcá jniñu quiji, návaha 
nacastúhun yá nuú ñáyuu cácandíje 
jes cácuu i mozo ya. Te stéén ya 
nuü i tacá jniñu jeé yachi coo. Te 
ni tají yá ndajéhé ya ni quiji ya ni 
steén ndijin yá jniñu un núú ruhú 
Juan jeé cúu ri mozo ya. ?Te máá rí 
cástúhun ndáa ri siquz taca jée ní 
jito ri ún, te nácani ndaa ri jnúhun 
Yaá Dios jiín jnúhun jee ní cahán 
ndaa Jesucristo. 

3Yohyo ndetú ñayuu cahu tutu 
yáha, te suni y0hyo ndetú ñayuu 
cuni nahín jee cáhu ñayuu taca 
jnúhun yáha jee ní cachi Yaa Dios, 
te chuhun ni i. Chi je cuacuyajni 
quivi coo tacá jniñu yósó núü tútu 
yáha. 


Jeé tée Juan carta nuú ndihúxá 
grupo ñayuu cácandije 
4Máá rí cúu Juan, te tée ri jnúhun 
yáha cuájeé nuú rohó, ndihúxá 
grupo ñayuu cácandíije jeé cáyúcu 
Asia. Te ñúhun ni ri jeé maá Yaá 
Dios na sáha ga yá jee váha róhó 


jíjnáhan ró, te sáha ya jeē coo ndeyí 
coo sit ni rō. Chi máá yá cúu Yaá 
iyó vijna, te ni Iyo ya nif cáni, te 
coo ya nií cáni. Te ñúhun ni ri jee 
suni súcuan sáha ndihúxá Espíritu 
jeé cáhiin ya yuhu mesa nuú ndácu 
Yaá Dios jniñu. $ Te ñúhun ni ri 
jeé suni súcuan sáha Jesucristo, 
Yaa cahán ndaa taca jnúhun. Te 
xihna ga maá yá ni natecu méhñu 
ndíyi. Te cújéhnu ya nuú taca rey 
jes iyó ñaytví. Te máá yá cúndáhú 
ni ya yohó, te ni nacate ya yohó 
núü cuéchi yó jíín nífir ya. Te ni 
sáha ya jee ní nduu yó rey jiín sútú 
cájejniñu nuü Tatá ya Yaa Dios. Te 
na cáhán yo jee yóhyo luu cújéhnu 
ya te jníi ya poder nií cáni. Amén. 
7Cuni soho jíjnáhan ró, chi ndiji 
Cristo jiín víco. Te ndivii ñayuu 
coto i nuü ya, te nde jiín ñáyuu jeé 
ní castújí i ya. Te taca raza ñayuu 
nií cáhnu ñayiví ndahyu i jeé tu ní 
cácandíje i ya. Súcuan nahín coo. 
8Suhva cáhán maá Jítoho yo, 
Yaa jníi ndihi poder: Máá rí cúu 
nájnúhun letra A xihna ñúhún jíín 
letra Z jeë sándihí na, chi máá rí ni 
squejéé ndihi te máá rí sínu, áchí 
máá Yaā iyó vijna, te ni iyo ya ni 
cáni, te coo ya nt cáni. 

Jee ní jito Juan jee 
cujéhnu luu Cristo 

9Máá rí cúu hermano rð Juan 
jijnáhan ró. Te inuú-ni ndóho ri 
jnúndóho jíín ró siquí jee cácandije 
yó Jesucristo, te inuú-ni ndácu 
Yaa Dios jniñu nuü yo, te inuú-ni 
jéndeyí ni yð sáha Jesucristo. Te 
siqui jee ní nacani ri jnúhun Yaá 
Dios jiín jée ní cachi ndaa ri jnúhun 
Jesucristo, je8 yúcuan ní cajnti i 
ruhú cuenta preso, te ni cachune i 
ruhú isla jeé naní Patmos. Te ¿in 
domingo ni jito ndijin ri jeé ni stéén 
maá Espíritu Santo nuü rí. Te ni jini 
soho ri iin jee cána jee mhin ichi 
yátá ri nájnúhun jee tívi trompeta. 
11Te ni cahán jiín rí: 

Máá rí cúu nájnúhun letra A 
xihna ñúhún jíín letra Z jee sándihí 
na, chi máá rí cúu Yaá iyó ndé 
xihna ñúhún te coo ri nií cáni. Te 
na tée ró núü iin tutu taca jée cóto 
ró, te tají ró quihin nuú ndihúxá 
grupo ñayuu cácandíije jeé cáyicú 
i níí cáhnu Asia, suu ini ñuu Efeso, 
jiín ñuu Esmirna, Pérgamo, Tiatira, 
Sardis, Filadelfia, jiín Laodicea. 
Achí. 

12Yucuán na te ni ndicó cóto ri 
jeé cóto ri ndé iin cúu jeé cahán jiín 
rí. Te ná ni ndicó cóto ri te ni jito 
ri uxā candelero oro. 14 Te mehñú 
ndihúxá candelero un índichi maá 
Yaa ní nduu tée. Te ñúhun ya iin 


sahma cáni jeé jinú nde nui jehé ya. 


Te núhní ¿in cinturón oro jicá ya. 
14Te ixi xíní ya chi yaa nájnúhun 
ixi lánchi, nájnúhun yuhva volcán. 
Te tinúu ya ndíndee nájnúhun 
yáñuhún. 15Te jehé ya xíñú jíto 
nájnúhun cáa cuaán jée ni ndúhva 

nuú horno. Te níhin ndasí cáhán 
ya, nájnúhun níhin cuehe yúte 
náhnu. 16Te ndaváha ya jníi ya uxá 
guimi. Te yuhu ya quénda jeé cáa 
nájnúhun espada jee xeén ndindúú 
lado, te suu cúu jnúhun ya jee niní 
sándaa ya siquí cuéchi. Te nuú yá 
cáa nájnúhun niāndii jee nándii 
ndaxín. 

17Te ná ni jito ri yá te ni cotúú rí 
nuú jéhe ya nájnúhun jeē ni jíhi rí. 
Te ni soó yá ndaváha ya siqui ri, te 
ni cahán ya: 

Ma yúhu ró. Máá rí cúu Yaa 
iyó ndé xihna ñúhún te coo ri 
nií cáni. Te Yaá técu cúu ri. Chi 
ni jihī ri te ni natecu ri, te vijna 
chi técu ri nií cáni. Te máá rí jníi 
poder siquí cuéhyt jéhni ñayuu 
jiín síqui lugar nuú cáyücu ánuá 
ndiyi. 1? Núu súcuan te tee ró núú 
tútu taca jée ní jito ró, jee cúu vijna 
jíín jéé cóo ichi núú. ?%Te yaha cúu 
jnúhun sahi sígur ndihúxá guimi 
ni jito ró jníi ndaváha ri, jiín sígur 
ndihúxá candelero oro. Ndihúxá 
quimi ún cúu nájnúhun ndihúxá 
jeé cácujéhnu nuü ndihúxá grupo 
ñayuu cácandíje. Te ndihúxá 
candelero cúu nájnúhun ndihúxá 
grupo ñayuu cácandije. 


Jnúhun cuahán nuú ndihúxá 
grupo ñayuu cacandíje: 


Jnúhun cuahán ñuu Efeso 
2 "Tee ró jnúhun yáha na quíhín 
nuü jeë cujéhnu nuü fáyuu 
cácandfje ñuu Efeso: Súcuan cáhán 
ruhü, Yaá jeé jníi ndihúxá quimi 
jíín ndaváha ri, te jíca cuu ri mehñú 
ndihúxá candelero oro. ?Je jíní 
ri tacá jniñu váha cásáha ró, jee 

cándihvi ni rō siquí jnúhun ri, jiín 
jée cájendeyí ni ro. Te jíní ri jeē tu 
cájehe ró jnúhun quívicoo ñayuu 
casáha néé méhñu ró. Te jíní ri jee 
ní cajito ndee ro tée cástáhú jeé 
cácahan de jeé cúu de apóstol, te 
ni cajini rō jee tée stáhú cácuu de. 
3Te ni cajendeyí ni rð ni candoho 
ró jnúndóho, te tu ní ndínuu ni ro 
jeé cácuu ndasí ró jíín jniñu ri. “Te 
vesú súcuan te íyó jecu jeé cahán ri 
nuü ro, chi tuá cáhiyo mani vaha 
ró jíín rí nájnúhun ni iyo mani 

rð jiín rí quiví jehé. 5Núu súcuan 
te nucúhun ni rð ndese ni castóo 
ró jnúhun jeé ni íyo mani ro jiín 
rí, te nacani ni ro, te na sáha ró 
nájnúhun ni casáha ró ndé quivi 
ún. Te núu ma nácani ni ro, te 
yachi jeé ri te stáa ri candelero rō 
nui íin, cúu jee ma cuíñi ga ro jiín 
ñáyuu cácandije. Te vësú súcuan 
te íyó iin jee váha cásáha ró, chi 
tu cánujnahan cuiti ni ró cájito ró 
jniñu néé cásáha ñayuu cándiquin 
jnúhun jeé steén Nicolás. Te suni 


máá rí tu nújnahan cuiti ni ri jíto ri. 


7 Ñayuu iyó sóho na chúsóhó i jeē 
cahán maá Espíritu Santo jiín táca 
grupo ñayuu cácandíje. Taca ñáyuu 
jee cúndeyí síqui jeneé, cuáha ri 
jnúhun caji i ndehe jee cúun xini 
yújnu jee sáha jeé cótecu i níí cáni. 
Te yujnu un íin nuú jardín Yaá Dios 
nde andiví, áchí yá. 


Jnúhun cuahán ñuu Esmirna 


8”Te tee ró jnúhun yáha na 
quíhín nuu jeé cujéhnu nuü ñáyuu 
cácandíije ñuu Esmirna: Súcuan 
cáhán ruhú, Yaá jee iyó ndé xihna 
ñúhún te coo ri n# cáni, te ni jihi 
ri te ni natecu ri. 9Je jíní ri tácá 


APOCALIPSIS 2 


jniñu váha cásáha ró, jíín jnúndóho 
cándoho ró, jíín jéé cándoho ndáhú 
ró. Te vesú súcuan te cúcá ró 

ndihi jee ndíso jnúhun ri. Te jíní 

ri jeë cácahan neé ñayuu siqui ro 
jijnáhan ró. Ñayuu un cácahān i 
jes ñáyuu hebreo, ñayuu maá Yaa 
Dios cácuu i, te tuú chi cástáhú-ni 
i, chi sa ñayuu yíhi ndaha Satanás 
cácuu i. 10Te ma yúhú cuiti ro taca 
jée ndoho ró. Chi jexeén je yajni 
sáha jeé quívicoo sava ró vecáa 

jeé cóto ndee rohó jíjnáhan ró, te 
ndoho ró jnúndóho uxi quivz. Te na 
cuíñi nihin ró ndé cuu ro, te cuaha 
ri premio jeé cótecu ro nií cáni. 

11 Ñayuu iyó sóho na chúsóhó i jeé 
cahán maá Espíritu Santo jiín táca 
grupo ñayuu cácandije. Taca ñáyuu 
jee cúndeyf síqui jéneé, ma nihín i 
jnúndóho jeé jnahnú ndetú i cuu i 
vuelta uü, achí yá. 


Jnúhun cuahan ñuu Pérgamo 


12”Te tee ró jnúhun yáha na 
quíhín nuü jeé cujéhnu nuü ñáyuu 
cácandíije ñuu Pérgamo: Súcuan 
cáhán ruhú, Yaa jee névaha espada 
jeé xeén ndindúú lado, te suu cúu 
jnúhun ri jeé sándaá ri sigu: cuéchi. 
13 Je jíní ri tacá jniñu váha cásáha 
ró, te jíní rí jeé cáyücu ró méhñu 
ñáyuu jee ndácu Satanás jniñu nuí. 
Te vesú súcuan te cáhiin nihin ró 
jíín jnúhun ri, te tu ní cánayúhu 
ró jeé cácandije ró rúhú, ni quivt 
ni jíhi Antipas, tée ni squícu váha 
ni nacani ndaa jnúhun ri. Chi ñuu 
rð cáyicu ñáyuu cájejníñu nuu 
Satanás, te ni cajehni i Antipas. 
14Te vesú súcuan te íyó jecu jeé 
cahán ri nuú ro jijnáhan ró. Chi 
mēhñu róhó ñáyuu ñuu Pérgamo 


APOCALIPSIS 2 


iyó sava flayuu cándiquin jnühun 
ni steén Balaam. Chi tée un ní 
steén de nuú Balac ndese squívi de 
ñayuu Israel cuéchi jee cáji i jee 

ni sóco nuú ídolo jiín jéé cosíquí 
ndéé jnáhan i. Te suni íyó sava 
ñayuu mehñu ró jee cácandíje ga i 
jnúhun ni steén Nicolás, te jnúhun 
ún chi tu nújnahan cuiti ni ri. 
16Núu súcuan te nacani ni rō siquí 
cuéchi ró. Chi núu tuú te yachi 

jeē ri jiín espada jee quénda yuhu 
ri, te suu cúu jnúhun ri jee sándaa 
ri siquí cuéchi. Te jíín yúcuan 

te stóho ri ñayuu jeé candíje ga 
jnúhun néé un. 17 Ñayuu iyó sóho 
na chúsóhó i jnúhun jeé cahán 
maá Espíritu Santo jiín táca grupo 
ñayuu cácandíje. Taca ñáyuu jeé 
cúndeyí síqui jeneé, scáji ri i maná 
jee yísahí ichi ándiví. Te suni cuaha 
ri tin yuü cuijín núi i, te nuü ún 
condee ¿in síhví jéé, te ni tin ñayuu 
ma cúni sihví un, chi máá-ni i jee 
nihín. Achí yá. 


Jnúhun cuahán ñuu Tiatira 


18Te tee ró jnúhun yáha na 
quíhín nuu jeé cujéhnu nuü ñáyuu 
cácandíje ñuu Tiatira: Súcuan 
cáhán ruhú, maá Séhe Yaa Dios 
jeé ndíndee tínüu rí nájnúhun 
yáñuhin. Te jehe ri xíñú jíto 
nájnúhun cáa cuaán jéé ni ndúhva. 
19 Je jíní ri tácá jniñu váha cásáha 
ró, chi cácundáhú ni rō jnáhan 
ró, te cácandíje nihin ró rúhi, te 
cájejniñu ró núi ri, te cájendeyí ni 
rð. Te jíní ri jeë vihyá ga cásáha 
ró vijna vēsú nde quivi jehé. 20Te 
vesú súcuan te íyó jecu jee cahán 
ri nuü ro. Chi íyó iin ñahan mehñu 
ró jée naní Jezabel, te cájehe ró 

jnúhun stéén ña nuú ro. Te áchí 

ña jeé nácani ña jnúhun Yaa Dios. 
Te tuú chi jíín jnúhun stéén ña te 
stáhú ña ñayuu cácandije jeé cácuu 
i mozo ri. Te sáha ña jeé casíquí 
ndée jnáhan i, jíín jée cáyeji i jeë 

ni sócó nuú ídolo. 21Te ni jéhe ri 
tiempo jeé na nácani ni ña, te tu 
cúní ña nacani ni ña stóo ña jee 
casíquí ndéē ña. 22Núu súcuan te 
na sáha ri jee jécava ña jíín cuéhy?z. 
Te taca ñáyuu casíquí ndée jiín ña, 
suni cuáha ri jnúndóho xeén nuú 

i, te núu ma nácani ni i stóo ijniñu 
néé nájnúhun sáha ña. Te sáha 

ri jeé cúú ñayuu jeé ni scándije ña. 
Te súcuan cuni taca grupo ñayuu 
cácandíje jee maá rí cúu Yaa jiní 
ndihi ndese cáa jeé níjnūní jiín ánuá 
ñayuu. Te cuáha ri yahu iin iin ró 
núu ndese ni casáha ró. ?4Te sava 
ga ro jee cáyucú ñuu Tiatira, jes tu 
ní cájetáhú jnúhun stéén ñahan ún, 
ni tu ní cájnii ró jnúhun jee cácahán 
i jeē jnúhun sahi gá Satanás cúu, 
jíín máá ró cahán ri jee ma tée ga 
ri inga jniñu siqur ro. 25Chi máá-ni 
jeé na quéndoo nihin ró jíín jnúhun 
ndaá cácandíije ró, te quendóo nihin 
ró jíín ndé quivi ndíji ri. 2$ Taca 
ñáyuu jee cúndeyí síqui jeneé, jíín 
jée squícu váha jniñu cúní ri nde 
vijna te nde quivi sándihí, sáha ri 
jeē cujéhnu i ndacu ijniñu nuú tacá 
nación, ?/ nájnühun ni sáha Tátá 

ri jeë cujéhnu ri ndácu ri jniñu. Te 
ndacu mhin i jniñu nuü tacá nación. 
Te nájnúhun cúun yúú i quisi 

tahú, súcuan squéhichi i ñayuu 

tu cájendetú nuú ri. 28Te sáha ri 

jeé coto i ruhu jeē luu cujéhnu ri 
quenda ndijin ri, nájnúhun jíto i 
lucero jeé cáne cúndijin. 2 Nayuu 

iyó sóho na chúsóhó i jnūhun jeé 
cahán maá Espíritu Santo jiín táca 
grupo ñayuu cácandíje. Achí yá. 


Jnúhun cuahán ñuu Sardis 
3 "Te tee ró jnúhun yáha na 

quíhín nuu jeé cujéhnu nuü 
ñáyuu cácandíje ñuu Sardis: Súcuan 
cáhán ruhú, maá Yaa jee névaha 
ndihúxá Espíritu Yaá Dios jiín 
ndihúxá quimi. Je jíní ri tácá jniñu 
cásáha ró, te cácahán ñayuu jeé 
cátecu ro, te nuú ri chi nájnúhun 
ndiyi cácuu ró. ?Na nátahi ni ro, te 
ndejéé níhin ró jíín jniñu jee jecu na 
iyó te ndúcú naa. Chi je jíní ri jeé tu 
squícu vaha váha ró núü Yaā Dios. 
3Te na núcühun ni rð taca jnúhun 
jeé ní castéén nuü ro. Te cuatáhú 
ró jnúhun ún te nacani ni rō sigui 
cuéchi ró. Chi núu tú natahü ni 
ro, te cuajeé ri nuú ro tin sanaa-ni 
nájnúhun jeé iin sanaa-ni te quíji 
ñacuihná, te ma cúni ro na hora jinú 
ri nuú ro. “Te vesú súcuan te íyó 
nahín jecu rō ñuu Sardis jeé tu ní 
cásáha ró cuéchi, jeé cúu nájnúhun 
jeé tu ní sájnéhén ró sahma ró. Jeé 
yúcuan cuíjín yaa coo sahma ró caca 
ró jíín rí, chi ñayuu váha cácuu ró. 
5Chi taca ñáyuu jeë cúndeyí síqui 
jeneé, cuáha ri sahma cuijín yaa 
cuhun i. Te ma ndáhva rí sihví i nuú 
libro jee yosó síhví ñáyuu cotecu nií 
cáni. Te cuajnúhún rí i nuú Tatá ri 
jiín núü tācá ndajéhé yá. S Nayuu iyó 
sóho na chúsóhó i jnúhun jee cahán 
maá Espíritu Santo jiín táca grupo 
ñayuu cácandíje. Achí yá. 


Jnúhun cuahán ñuu Filadelfia 


7”Te tee ró jnúhun yáha na 
quíhín nuü jeé cujéhnu nuü ñáyuu 


APOCALIPSIS 2, 3 


cácandije ñuu Filadelfia: Súcuan 
cáhán ruhú, Yaá ndoo Yaá ndaa, te 
névaha ri ndacáa rey David. Te máá 
rí núne jeé quívi ñayuu nuü ndácu 
ri jniñu, te ni tin ma cúu casi, te 
máá rí jési, te ni tin ma cúu nune. 

8 Je jíní ri tacá jniñu váha cásáha 
ró. Te ni nune ri nájnúhun iin yéhyí 
quívicoo ró, te ni tin ma cúu casi. 
Chi vesú jecu-ni fuerza ro iyó, te ni 
cacandíje ró ¡núhun ri, te tu cájesi ro 
yuhu ró jéé cácandíje ró rúhú. *Te 
íyó sava ñayuu yíhi ndaha Satanás, 
te cácahan i jeē ñáyuu hebreo, jiín 
ñáyuu maá Yaa Dios cácuu i, te tuú 
chi cástáhú-ni i. Núu súcuan te sáha 
ri jeē jécoo i nui ro te jecuiñ: yití i 
nui ro, te cuni i jeē maní 11 jiín ró. 
10 Te vaha ni casquícu ró jnúhun 

ní cahán ri jee cuándeyf ni ro. Te 
jeé yúcuan jnama ri rohó quívi jee 
quíji in jnúndóho xeén siquí ñáyuu 
nif cáhnu ñayiví, jée cóto ndee ún 

i jíjnáhan i. Te yachi ndiji ri. Núu 
súcuan te quendoo nihin ró jíín 
jnúhun cácandíje ró, návaha ni iin 
ma quénde premio rð. 12Taca ñáyuu 
jeé cúndeyí síqui jeneé, sáha ri jeē 
cuu i nájnúhun sihin yuu luu ini 
templo Yaá Dios maá rí. Te ma cújiyo 
i nuü ndeé yá un. Te tee ri sihví Yaá 
Dios maá rí jnee i, jíín síhví jéé 

máá rí, jíín síhví ñuu Yaá Dios maá 
rí. Te ñuu un cúu Jerusalén jeé, te 
cuun quiji ichi ándiví ndé nuú Yaá 
Dios maá rí. 13 Nayuu iyó sóho na 
chúsóhó i jnúhun jeé cahán maá 
Espíritu Santo jiín táca grupo ñayuu 
cácandije. Achí yá. 


Jnúhun cuahán ñuu Laodicea 


14»Te tee ró jnúhun yáha na 
quíhín nuú jeé cujéhnu nuü ñáyuu 

cácandfje ñuu Laodicea: Súcuan 
cáhán ruhú, maá Yaa cúu jnúhun 
ndaa, Yaa cúu testigo váha jeē 
cahán ndaa. Te máá rí ni sáha ndihi 
jeé ni cáhan Yaā Dios jeé na jécoo. 
15 Je jíní ri tacá jniñu cásáha ró. Te 
cácuu ró nájnúhun jee tú mijin ni 
tú jihní, cúu jeé jecu-ni cácandíje 
ró jnúhun ri, te ni tu cájito uhú 

rō ni tu cándihv ni ro siquzí. Te 
nacá jeē váha núu jee míjin ró chí 
jéé jihní ró nuú. 16Te tuú chi máá 
yívixi-ni ró, chi ni tu cájito uhú ro 
ni tu cándihvt ni ro siquī. Te jeé 
yúcuan squéhichi ri rohó nájnúhun 
iin jee tésthi rí jee séyuhu rí jee tu 
nújnahan ni ri. "Te cácahan ro jeé 
cucá ró, te quéndoo vaha ró, te tu 
cúmani ni iin nuú ro. Te tu cásáha 
ró cuenta jeé cuécá íI cándoho ró, 
te ndáhú ndasí ró, te cácuáá ró, te 
máá ñii líi ro. Te taca jéē yáha 
cúní cahán jeé tu cácandíije vaha 
ró. $ Núu súcuan te cáhán ri jiín 
ró jeé nuú ri cuaan ró oro jee ni 
ndúhva nuú ñuhún te ni nduu máá 
nene, te suu cúu jeé sáha ri jeē coo 
cúcá ndije ró ndihi jee ndíso jnúhun 
ri. Te nuú rí cuaan ró sahma cuijín 
cuhun ró, návaha tú cucanu ro jeé 
maá ñii líi ro, cúu jee quéndoo 
ndaa ro sáha ri. Te cuaan ró tájna 
nuü ri, quivi tinúu ró, návaha 
ndundijin tinúu ró, cúu jee jecúhun 
ni rð jnúhun ri. '*Taca ñáyuu jeé 
cundáhú ni ri, chi cáhán ri nuü i 
te stóho ri i, návaha na chúhun ni 
i. Núu súcuan te na cóndibvi ni 

rð jijnáhan ró, te nacani ni ro jeé 
stóo ró cuéchi ró. 2 Cuni soho, chi 
íin ri yehyí ánuá ro te cáhán ri. Te 
núu ndé-ni róhó cuni sóho te nune 
ró yéhyí ánuá ro, te quivi ri caji ri 

staa jiín ró, te suni caji maá ró jiín 
rí. Te suu cúu jee cóndee ri anuá 
ro. Taca ñáyuu jeē cúndeyí síqui 
jeneé, cuáha ri jnúhun conene i jíín 
rí nuú mesa nuú ndácu ri jniñu. Chi 
máá rí suni ni snáa ri poder jeneé, 
te ni cucóo ri jiín Tátá ri nuú mesa 
nuü ndácu ya jniñu. 22 Nayuu iyó 
sóho na chúsóhó i jnúhun jeé cahán 
maá Espíritu Santo jiín táca grupo 
ñayuu cácandíje. Achí yá. 


Taca jée cáyücú andiví 
cáchiñúhún núü yá 

Yiicuán na te ni ndacoto ri, 

te ni jito ri jeé núne iin yéhyí 
andiví, te máá Yaa jee ni cáhan jiín 
rí jeë xíhna ñúhún, ni cahán tucu 
jíín rí nájnúhun jee tívi trompeta. 
Te ni cahán: 

Caa quiji ró yáha, te na stéén ri 
nuú ro tacá jniñu jee cóo ichi núú 
ga, achí yá. 

2Te máá Espíritu Santo ni scóto-ni 
ya ruhú. Te ni jito ri jee andiví íin 
tin mesa nuú ndácu jniñu, te néne 
máá yá nuú mesa un. ¿Te máá yá 
jeé néne yúcuan cáa ya nájnúhun 
ndíndeé iin yuú quiyi ndíi chí ¿in 
yuü cuehé ndíi. Te iin tico vehnde 
ní jicó ndúú yuhu mesa ya, te 
ndíndee nájnúhun ¿in yuü cuíi ndíi. 
4Te xiin mesa ya ni jito ri jeé ní jicó 
ndúü ocó cuün gå mesa nuú ndácu 
jniñu. Te nuú mesa un néne oco 
cuún tee jéhnu cándiso jníñu. Te 
cáñuhun de sahma cuijín yaa, te 
xini de cáñuhun corona oro. Te 
nde nuú mesa nuú ndácu ya jniñu 
ndíndeé taja te níhin te cáhán taja. 
Te ichi núú mesa ya fin ndihúxá 
Espíritu Yaá Dios, jeé cáa nájnúhun 
uxá yiti náhnu jeé cayú ñuhún. 

6 Te ichi núú mesa ya ún suni íyó 
nájnúhun iin mar jeé jíto quiyi 
nájnúhun vidrio. 

Te xiin mesa ya un ní jicó ndút 
cuün jeé técu. Te íyó cuéhe tinúu 
níí cáhnu ichi núú jíín ichi yátá un. 
7Te iin jeé técu un cáa nájnúhun 
ndicaha. Te inga cáa nájnúhun 
stiquí. Te jeé uní chi née nuü 
tée. Te jeë cuún chi cáa nájnúhun 
yaha chócó jéé jicó núu tachí. 8 Te 
ndicúún jeé técu un íyó íñú ndijen 
jeé fin iin. Te máni máá tínúu cúu 
níí cáhnu nde jiín ntf chíji ndijen. 
Te nduú ñuú tu jécuiñt cuiti jeē 
cahán: 

Yaa ii Yaa ndoo ndasí 
cúu máá Jítoho yo Yaa Dios, Yaá 
jníi ndihi poder, 
Yaa iyó vijna, te ni īyo yá nií 
cáni, te coo ya nií cáni. 
Achí. 

Chi máni jeé cácahán ndicúún 
un jée cujéhnu ndasí máá Yaá jeē 
néne nuú mesa, Yaá jes técu nií 
cáni cuiti. Te yiñúhún cácahán un 
jíín yá, te nácuatáhú núu ya. 1Te 
taca jínu jeé casáha súcuan, te 
ndihócó cuún tée jéhnu cándiso 
jníñu, cájecuiñ yití de nuú Yaa jeé 
técu nií cáni cuiti, cáchiñúhún de 
ya. Te cástáa de corona de, cájequin 
de ichi núú jehé mesa ya. Te 
cácahan de: 

11 Jitoho ná te Yaá Dios na cúu ní. 

Te vaha ndasí Yaá cúu ní jéē 
cácahan i jeé luu cújéhnu ní, 

te cáhiyo yíñúhún i nuü ní, te 
jníi ní ndihi poder. 

Chi máá ní ni sáha ndihi jee iyó, 
te siquí jee súcuan ni cuu ni 
maá ní te ni jecóo ndihi. 

Achí de jíjnáhan de. 


APOCALIPSIS 4, 5 


Jeé ní nune Londe Yaa Dios tutu 
Yucuán na te ni jito ri jes Yaa 
néne mesa jeé ndácu jniñu, 

ndaváha ya jníi ya tin tutu cáni 
jee ní tuu. Te yósó jnúhun ndindúú 
lado tutu ún, te ndíhyú jiín úxa 
sello. 2Te ni jito ri in ndajéhé ya 
jeē ndíso poder, te ni cahán jee: 

¿Ndé iin cúu tée vaha ndasí jee 
cóndiso jníñu cahnde sello te nune 
tutu yáha? áchí ndajéhé ya. 

3Te ni andiví ni ñayiví ni jeé 
iyó chíji ñayiví, tu ní íyo ni tin jee 
cóndiso jníñu nune tutu ún, ni jeé 
cóto nuú. “Te ni ndahyú ndasí rí, 
chi tu ní íyo ni iin jee cóndiso jníñu 
nune te cahu tutu ún, ni jee cóto 
nuú. $ Yücuán na te ni cahán ¿in tée 
jéhnu un jíín rí: 

Ma ndahyú ro, chi íyó iin Yaá 
ndíso jníñu jeë cahnde ya ndihúxá 
sello ndihyú tutu, te nune ya. Te 
máá yá chi íyó cuéhé poder ya, 
nájnúhun jeé iyó cuéhe fuerza iin 
ndicaha. Te ni cacu ya chiji yucún 
Judá, jee cúu yucün rey David. Te 
ni snáa ya poder taca jéneé. 

6Yūcuán na te ni jito ri Yaá jeé 
cúu Londe Yaá Dios jeé ní cajehni i 
te ni natecu. Te Londe un íin ya nuú 
íin mesa Yaa Dios, mehñú ndicúún 
jeé técu, jiín tée jéhnu cándiso 
jníñu. Te íyó úxa ndiqui jíín úxa 
tinüú Londe ún. Te tinúú un cúu 
ndihúxá Espíritu Yaá Dios jee ní tají 
yá ni jengoo níí cáhnu ñayiví. "Te 
Londe un ní jequiíhin ya tutu jee 
jníi ndaváha Yaa jee néne nuú mesa. 
8Te ná ni quihin ya tutu ún, te 
ndicúún jeé técu jiín ndihócó cuún 
tée jéhnu cándiso jníñu, ni cajecuiñi 
yití núü ya. Te ná iin ná tin tee 

jéhnu un cándaha yaa jeé naní arpa, 
jíín cóho cúu oro jee ñúhun chitú 
súje cutú. Te súje cutú un cúu máá 
táca jnúhun jeé cájican tahú ñayuu 
yíhi ndaha Yaá Dios. *Te ni cajita 
de iin yaa jeé, te suhva cáhán: 
Vaha ndasí Yaa cúu ní jéē 
quihin ní tutu te cahnde ni 
sello jeë ndihyú. 

Chi ni cajehni i níhín, te jíín níñt 
ni ní nacuaan ní ñayuu 
mehñu táca raza, tácá yuhu, 

tacá ñuu, tācá nación, návaha 
cuu i ñayuu Yaa Dios. 
10 Te ni sáha ní jéé cuu i rey jiín 
sútü nuú Yaa Dios, 
te ndacu i jniñu ini ñayiví. 
Achí de cájita de. 
11Te ni jito ga ri, te ni jini soho ri 
jeé cácahan cuehe ndajéhé ya jee ní 
cajicó ndúú xiin mesa ya, jiín xiin 
ndicúún jeé técu, jiín xiin tee jéhnu 
cándiso jníñu. Te íyó cuéhe ndasí 
millón ndajéhé un. 12Te suhva ni 
cacahán jee ya: 
Vaha ndasí Yaa cúu Londe jeé ní 
cajehni i. 
Te jeé yúcuan jníi ya poder, te 
yohyo cúcá yá, 
te y0hyo ndíchí yá, te ndíso ya 
cuehé fuerza, 
te cáhiyo yíñúhún ndihi nuü ya, 
te luu cújéhnu ya, 
te cácahán i jes váha ndasí Yaa 
cúu ya. 
Achí. 
13Te suni ni jini soho ri jeé cácahán 
ndihi jeé ni sáha Yaá Dios jeé iyó ini 
andiví jíín ini ñaytvi jíín chiji ñaytvi 
jíín ini mar. Te ndivii un ní cacahán: 
Cúsit ni yó cahán yo jeé yóhyo 
váha Yaá cúu máá Yaa néne 
mesa nuú ndácu ya jniñu, 


478 


jíín Yaa cúu Londe Yaā Dios. 
Te na cóo yiñúhún yó núi ya, 
chi cújéhnu luu ya, 
te jníi ya poder nií cáni cuiti. 
Achí. 

14Te ni cacahán ndicúún jeé técu: 

Súcuan na cóo, áchí. 

Te ndihócó cuun tée jéhnu 
cándiso jníñu ni cajecuiñt yití de, te 
ni cachiñúhún de nuú Yaa jeé técu 
nií cáni cuiti. 


Siquí ndihúxá sello 
Yiicuán na te ni jito ri jee 
Yaá cúu Londe Yaa Dios, ni 

jehnde ya tin jee uxá sello un. Te 
ni jini soho ri jee cahán ¿in jnáhan 
ndicúún jeé técu ún, nájnúhun 
cáhán taja: 

Nehen te cuni ro. 

2Te ni ndacoto ri, te ni jito ri iin 
caballo cuijín. Te jeé yosó síqui tł 
un ndáhá iin arco jeé stáva nduva. 
Te ni jecúhun iin corona xini. Te ni 
quenda ni jejnáhan, te ni cundeyí 
sígur ndihi. 

3Yucuán na te Londe un ní jehnde 
yá sello uŭ. Te ni jini soho ri jeé 
cahán inga jnáhan ndicúún jee 
técu: 

Nehen te cuni ro. 

4Te ni quenda iin caballo cuehé, 
te jeē yosó síqui tz ndíso jníñu jee 
snáa jnúhun cáyücu máni ñayuu 
ñayiví, te quejéé i cahni jnáhan i. 
Te ni nihīn ún tin espada cáhnu. 

5Yucuán na te Londe un ní jehnde 
yá sello uni. Te ni jini soho ri jeé 
cahán inga jnáhan ndicúún jee 
técu: 

Nehen te cuni ró. 

Te ni ndacoto ri, te ni jito ri tin 
caballo jnuú. Te jee yosó síqui tł 

ndáhá iin balanza jeë chícuaha, 
chi coo jnamá xeén. f Te mehñú 
ndicúún jeé técu un ní jini soho ri 
iin jee cahán: 

Máá tin kilo-ni trigo nihin i jíín 
yáhu i jee sájniñu i iin guiv:. Te 
núu cebada, te uni-ni kilo nihin i 
jíín yáhu i jee sájniñu i ¿in quivt. Te 
aceite jiín vino chi ma sáha ró jée 
cúmani. Achí. 

7Yticuán na te Londe un ní jehnde 
yá sello cuún. Te ni jini soho ri jeé 
cahán tucu inga jnáhan ndicúún jee 
técu: 

Nehen te cuni ro. 

8 Te ni ndacoto ri, te ni jito ri 
iin caballo cuaán yaa, te jeé yosó 
síqui tł cúu máá cuéhyt jéhni 
ñayuu. Te ichi yátá un ndíquín máá 
jnúhun jeé quívi ñayuu lugar nuú 
cáyücu ánuá ndiyi. Te ndindúú un 
cándiso jníñu jee ndónda siqui tin 
jeé ndicúún parte ñaytví, te cuu 
sáha jee cúü ñayuu jiín guerra, jiín 
jnáma, jiín cuéhy: xeén, jiín táca 
quiti xéén jee iyó ñayiví. 

9Yucuán na te Londe un ní 
jehnde yá sello uhün. Te chiji altar 
cáhnu ni jito ri anuá ñayuu jee ní 
cacandíje jnúhun Yaá Dios te ni 
canacani ndaa i jnuhun ya, te siqui 
yúcuan ní cajehni ñayuu i. Te ni 
cacana jee ánuá un: 

Jitoho ná Yaá Dios, maá ní 
cúu Yaá ndoo te vaha squícu ní 
jéé ni jéjnúhun ní. ¿Te nasaa ga 
tiempo coo te sándaa ni jéhe ná, 
te nacuáha ní jéée ndútahú ñayuu 
ñayivi jée ní cajehni sañá? áchí. 

1 Yücuán na te ni jéhe ya sahma 
cuijín cuhun i jíjnáhan i, te ni 
cahán ya jiín i jeē na ndétatú i jecu 
gå tiempo. Chi íyó gá hermano i 

jes cájejniñu nuu ya, jeē suni jíni 
ñúhún cuu i návaha jinu número i, 
áchí yá. 

12 Yücuán na te Londe un ní jehnde 
yá sello iñú. Te ni jito ri jeé ni jnáa 
ndasí. Te ni cujnúú níandii nájnúhun 
tin sahma jnúú. Te níí yóð ni nduu 
nájnúhun niñ. Te quimi andiví 
ní ningoyo nuü ñúhun nájnúhun 
níngoyo ndehe yihí yujnu higo sáha 
tachi níhin. “Te andiví ní cujiyo 
cuahán nájnúhun jeé nátuu ¿in tutu 
cáhnu. Te tacá yucu jíín táca isla 
ni cujiyo cuangoo inga lado. 15Te 
taca rey ñayiví, jíín jéea cácujéhnu, 
jíín jée cucá, jíín táca capitán, jiín 
jée cándiso poder, jiín mozo jeé 
ní cajeen ñayuu, jiín tée cásájniñu 
cuenta maá, ní cachisáahi máá ini 
yaú cava jíín méhñu cava chiji yucu. 
16Te ni cacahán i jíín yucu jíín cava: 

Ndicó cáva siqui rí, na quísahi rí 
návaha tú coto máá Yaá néne mesa 
ndácu jniñu, jíín Yaa cúu Londe 
jeé cuáha ya castigo xeén ruhü. 
17Chi ni quee maá quívi cáhnu jeé 
cuáha ya castigo, ¿te ndé tin canda 
condichi nuú ya? achí i jíjnáhan i. 


Ñayuu táca yúcün Israel jeé 
ni jécondee sello jneé 

Te ná ni cuu jniñu yáha, te 

ni jito ri cuün ndajéhé ya jeé 
cáhtin ndicúún lado ñayiví. Te 
cájesi ya nuú ndicúún tachi, návaha 
ma quée nuü ñúhun ni nuü mar ni 
nuü ní iin yujnu. ?Te suni ni jito ri 
inga ndajéhé ya, vēji ichi núú cáne 
niandii. Te ndáhá yá sello Yaa Dios, 
Yaa técu. Te ni cahán jee ya jiín 
ndicúún ndajéhé un jée ndíso jníñu 
jeé sáha daño nuú ñúhun íchi jíín 
núü mar: 

3Ma sáha ró daño nuü ñúhun 
ni nuü tacá yujnu ni nuü mar, chi 
nde na tée yó sello jneé taca ñáyuu 
cájejníñu nuú Yaa Dios yo. 

4Te ni jini soho ri jeé achí jéé iyó 
ciento uŭ xico cuün mil ñayuu jeé 
ni jécondee sello jneé. Te ñayuu un 
cácuu taca yúcün ñayuu Israel. 5Te 
íyó úxi uŭ mil ñayuu cácuu yucún 
Judá jeé ni jécondee sello, jiín úxi 
uii mil yucún Rubén, jiín úxi uü mil 
yucún Gad, $jiín úxi uii mil yucún 
Aser, jiín úxi uü mil yucún Neftalí, 
jiín úxi uü mil yucún Manasés, 
Tjiín úxi uü mil yucún Simeón, jiín 
úxi uii mil yucún Leví, jiín úxi uŭ 
mil yucún Isacar, 8jiín úxi uii mil 
yucūn Zabulón, jiín úxi uú mil 
yucün José, jiín úxi uü mil yucún 
Benjamín. Ndihi yucún yáha cúu 
jeé ni jécondee sello. 


Ñayuu cuehé jeé cáñuhun 
sahma cuijín 
9Te ná ni cuu jniñu yáha te ni 
ndacoto ri, te ni jito ri cuehé ndasí 
ñáyuu. Te cúu i ñayuu tacá nación 
jiín táca raza jiín táca yuhu jíín 
táca ñuu. Te cáhiin i nuú mesa nuú 
ndácu Yaá Dios jniñu jíín núü maá 
Yaā cúu Londe. Te siquí jeē cuehé 
ndasí i, te ni łn ma cúu cahu nasaa 
i cúu. Te cáñuhun i sahma cuijín, te 
cándahá i ñuú. Te ni cacana jee i: 
Yaa Dios maá yó cúu jee ní 
jnama yóhó, 
Yaa jet néne nuú mesa jee 
ndácu jniñu, 
jíín Yaa cúu Londe Yaå Dios. 
Achí i jíináhan i. 11Te ndihi ndajéhé 
ni cajicó ndúú ya cáhiin ya xiin 
mesa Yaa Dios, jiín xiin tee jéhnu 
cándiso jníñu, jíín xiin ndicúún 

jes técu. Te ni cajecuiñt yití yá ni 
cachiñúhún yá Yaa Dios ichi núú 
mesa ya. 12Te ni cacahán ya: 
Amén. Cúsit ni yó cahán yo jeé 
yóhyo váha Yaa cúu Yaá Dios 
maá yó. 
Te luu cújéhnu ya te ndíchí yá. 
Te na nácuatáhú yó nuü ya, te 
na cóo yiñúhún yó núi ya. 
Chi jníi ya poder, te ndíso ya 
cuehé fuerza jeé nií cáni cuiti. 
Amén. 
Achí táca ndajéhé ya. 
13Yucuán na te ni cahán iin tée 
jéhnu un jíín rí: 
¿Ndé ñáyuu cúu yáha jée cáñuhun 
sahma cuijín, te ndé chi véjicoo i? 
14Te ni cahán ri jiín de: 
Máá ní cúu jeé jiní, Táta. 
Te ni cahán de jíín rí: 
Yaha cácuu ñayuu jeē ní cayaha 
i jee ní cajito i jnúndóho xeen. Te 
ni canacate i sahma i jíín níñt maá 
Londe, te ni nduyaa vaha, cúu jeē 
ní ndundoo ánuá i ni sáha ya. 1 Jeë 
yúcuan cúu jeé cáhiin i nuü mesa nuú 
ndácu Yaá Dios jniñu, te cájejniñu i 
ini templo ya nduú ñuú. Te Yaa jeé 
néne nuü mesa, coto ya i jeë quéndoo 
váha i nuú ya. 16Te ma cúü ga i sóco, 
te ma jichí gå i ndute. Te ma cayú gå 
i nuü niandii, ni ma ndóho ga i jee 
jihní. Chi máá Yaá cúu Londe jeé 
néne nuü mesa jeé ndácu jniñu, coto 
ya i nájnúhun jeé cúu i lanchi ya. Te 
condeca ya i quihin ya jiín i nuü cáne 
ndute jeé cótecu i sáha. Te Yaá Dios 
nacuaa ya ndute núú i jíjnáhan i, te 
ma ndahyú ga i. Achí tée jéhnu ún. 


Siqui sello uxa jiín cóho cúu oro 
Te Londe un ní jehnde yá 
sello uxa jeé ndihyú tutu 

ún, te nayúú-ni ni iyo ini andiví 
nájnúhun sava hora. ?Te ni jito ri 
ndihúxá ndajéhé jeé cáhiin nuú Yaa 
Dios. Te ni cajéhe uxā trompeta 
nuú ndajéhé un. ? Yücuán na te ni 
quee inga ndajéhé, ndáhá yá ¿in 
coho cúu oro, te ni jecuiñí ya nuú 
altar. Te ni jehe cuehe súje cutú 
núü ya, návaha soco ya jiín jnúhun 
cájicān tahú ndihi ñayuu cácandíije 
Yaá Dios. Te ni socó yá nuú altar 
oro jee índichi ichi núú mesa nuú 
ndácu Yaá Dios jniñu. 4 Te nuú cohó 
cúu jníi ndajéhé un ní cane ñuhma 
súje cutú, ni caa nuú Yaa Dios nde 
jiín jnúhun cájican tahú ñayuu 
cácandíije Yaa Dios. S Yücuán na 

te ni quihin ndajéhé un cóho cúú 
un. Te ni scutú yá ticua ñuhún jeé 
cayú nuú altar. Te ni jete yá nde ini 
ñayiví. Te ni sáha jee ni cáhan taja, 
te ni mhin, te ni ndindeé taja, te ni 
jnaa. 


Jnúhun siquí trompeta 

6Yūcuán na te ndihúxá ndajéhé 
jeé cándahá ndihúxá trompeta, ni 
casátúhva ya jeé tivi ya. 

7Te ndajéhé ¿in ni tivi ya 
trompeta. Te ni cuun ñíñí ini ñaytvi 
jíín núhun jee ni sáca núu jíín niñz. 
Te ni cayú tin jee uní parte ñaytví, 
jíín iin jee uní parte yujnu, jíín iin 
jee uní parte ite cuíi. 

8Te ndajéhé ui ni tivi ya trompeta. 
Te ¿in nájnúhun tin yucu cáhnu jeé 
cayú fuhün ni ningava cuahán nuú 
mar. Te iin jee uní parte mar ni nduu 
niñ. 9Te ni jihi iin jeé uní parte quiti 
ñúhun nuü mar. Te ni naa cuehé 
barco, chi iin ¿in jee taca úni ni naa. 

10 Te ndajéhé uni ni tivi ya 
trompeta. Te ni ningava ¿in quimi 

cáhnu ichi ándiví, te cáyú nájnúhun 
cáyú iin yiti cáhnu. Te ni ningava 
siqur iin iin jee taca úni yūte jíín 
núü cáne ndute. Te quimi un nání 
quími uvua. Te iin jeē uní parte 
ndute ni cuu uvua. Te ni cajihi 
cuehé ñayuu ni sáha jee ní cuu 
uvuå ndute ún. 

12Te ndajéhé cuün ni tivi ya 
trompeta. Te tin jee uní parte 
niandii jiín yóo jiín quími ni tví. Te 
ni ndunee iin jeé uní parte i, te tuá 
ni cúndijin iin jeē uní parte nduú 
jíín ñuú. 

13Te ni ndacoto ri, te ni jini soho 
ri jeé cána jee iin ndajéhé ya jeē 
ndáva cuahán sava andiví: 

Nacá xeén gå ndoho ñayuu 
cáyücú ini ñayiví, chi je yajni cuecu 
uni gå trompeta jee tivi uni gå 
ndajéhé, achí yá. 

Te ndajéhé uhún ni tivi ya 

trompeta. Te ni jito ri jee 
ichi ándiví ní ningava iin guimi 
nde ini ñayiví. Te nuü quími un 
ní jehe ndacáa jeé núne túhnchi 
cúnú ndasí. ? Yücuán na te ni nune 
un túhnchi, te ni cane ñuhmā 
ni caa nájnühun ñuhma ¿in ijnú 
cáhnu. Te ñuhma un ní sáha jeé 
ní cunee niándii jiín níí núu tachí. 
3Te nuú ñuhma un ní canecoo tíca 
ndicuéhyí, ni jite núu ti nií cáhnu 
ñayiví. Te ni jehe ya jnúhun jeé 
sáha ti nájnúhun cásáha tisuhma 
xeén jeé iyó ini ñayiví. *Te ni ndacu 
ya jniñu nuü tí jee ma sáha ti daño 
ite jiín yúcü cuíi jíín yujnu, chi 
máni ñayuu jee tu ndéé sello Yaá 
Dios jneé i cúu jeé tuu ti. "Te tu ní 
jéhe ya jnúhun jeé cáhni tí ñayuu, 
chi máni jeé stóho ti i uhún yoo. Te 
sáha ti jeé jetú i nájnúhun jee jetú 

ñayuu jeé túu tisuhma i. S Te quivi 
ún nducú ndasí ñáyuu modo cuu i, 
te ma nihín i modo. Te vésú cuní i 
cuu i, te tú na modo cuu i. 

7Te tíca ndicuéhyí un cáa ti 
nájnúhun caballo jeē cáhiyo túhva 
quingoo nuü cuájnáhan. Te xini 
tł ñúhun nájnúhun corona oro. Te 
née ti nuú tée. 8Te íyó ixi ti jeé cáa 
nájnúhun ixi xíní ñahan. Te jnúhun 
ti cáa nájnuhun jnúhun ndicaha. 
9 Te níí tí ndihyú nájnúhun sahma 
cáa. Te níhin ndijen tł nájnúhun 
níhin jee cuángoo cuehé caballo 
nuú guerra cáñuhun ti carreta. 
10 Te suhma ti ndíso iñu nájnúhun 
tisuhma. Te jíín súhma tł cuu stóho 
ti ñayuu uhún yoo. 11Te íyó iin jeé 
cujéhnu nuü tł, te suu cúu ndajéhé 
jexeén jeé ndíto túhnchi cúnú ndasí 
un. Te ndajéhé un yuhu hebreo 
naní Abadón, te yuhu griego naní 
Apolión, jeé cuní cahán maá jéē 
snáa. 

12 Je ni yaha iin jnúndóho, te íyó 
úü ga jnúindóho jeé quíji. 

13Te ndajéhé iñú ni tivi ya 
trompeta. Te ni jini soho ri iin 
jnúhun jee ni cáhán nde mehñú 
ndicúún yiquí altar oro jeé íin nuü 
Yaá Dios. 14Te ni cahán un jíín 
ndajéhé iñú jeë ndahá trompeta: 

Nandají ró ndicúún ndajéhé jeé 
nuhní yuhu yúte cáhnu jee naní 
Eufrates, achí. 

15Te ni nandaji ndicúún ndajéhé 
un, návaha cahni iin jee uní parte 
ñayuu ñayiví. Chi je cáhiyo túhva 
ndajéhé un jeé siquí maá hora jiín 
quívi jiín yóo jiín cuíya jes cóo 
súcuan. 16Te ni jini sðho ri jeé achí 
jée iyó úü ciento millón soldado jeé 
cáyoso caballo. 

17Te ni steén ga ya nui ri, te ni 
jito ndijin ri tacá caballo. Te tée 
cáyoso siquí ti cáñuhun de camisa 
cáa jeé cuehé, jeé ndeé, jíín jéé 
cuaán. Te xini caballo un cándaa 
nájnúhun xini ndícaha. Te yuhu 
ti quénda ñuhún jiín ñúhma jiín 
azufre. Te jíín úni jeé quénda 
yuhu caballo un, te ni jihi tin jee 
uní parte ñayuu, suu jíín ñúhún jiín 
ñúhma jiín azufre. 19Chi yuhu ti 
jiín súhma tł iyó fuerza jee cáhni 
tł ñayuu. Chi suhma tí cándaa 
nájnúhun coo, te íyó xíni, te jíín 
yúcuan stóho ti ñayuu. 

20 Te sava ga ñayuu jeé tu ní 
jíhí jiín táca jnúndóho yáha, tu ní 
nácani ni i stóo i ídolo jee ní casáha 
i. Te tu ní stóo i jee cáchiñúhún i 
taca táchi jiín ídolo jeē ní cuvaha 
jíín oro jiín plata jiín cáa cuaán 
jiín yúu jiín yujnu. Te tacá un chi 
tu cúu coto, ni tu cúu cuni soho, ni 
tu cúu caca. Te ni tu ní cánacani 
ni i stóo i jee jéhni i ndiyi, jíín jée 
satásí i, jíín jée jíca jnéní i, jíín jée 
sacuíhná i. 


Ndajéhé jeé ndahá libro lulí 

1 Te ni jito ri inga ndajéhé ya 
jeé ndíso poder, ni cuun ya 

ichi ándiví. Te ñúsúcún yá vico, te 
xini ya ñúhun tico vehndé. Te nuü 
yá ndíndee nájnúhun niandii, te 
sthin ya cáa nájnúhun uü sihin jeē 
cáa ná cáa ñuhún. ?Te ndáhá yá iin 
libro lulí jéé núne. Te ni jeni ya jehé 
váha ya nuú mar, te jehe jecó yá 
nuú ñúhun íchi. Te ni cana jee téyí 
yá, nájnúhun jee ndahyú ndicaha. 
Te ná ni cana jee ya, te ni cacahán 
uxa taja. “Te ná ni cacahán usa taja, 
te je íyó túhva ri jeé tée ri jnúhun 

un núú. Te ni jini soho ri tin jnúhun 
ichi ándiví jeé ni cáhan jiín rí: 

Chuvaha ró táca jnúhun jee ní 
cacahán uxá taja ún, te ma steén ro, 
ni ma tée ró, áchí. 

SYücuán na te ndajéhé jeē ní jito 
ri jee íin nuú mar jiín núü ñúhun, 
ni ndonehen ya ndaha váha ya ichi 
ándiví. Te ni ndacunehen ya sihví 
máá Yaa jeé técu nif cáni, Yaá ni 
sáha andiví jíín náyivi jíín mar jiín 
táca ndihi jeé iyó ini. Te jíín síhví 
yá un ní cahán teyí ndajéhé: 

Ma cucuéé gá jeé jínu ñayiví. ' Chi 
núu na quéjéé ndajéhé uxa tivi ya 
trompeta, yúcuán na te squícu-ni 
Yaa Dios jnúhun sahi yá, nájnúhun 
ni castúhun yá nuú táca mozo 
ya, tée ni canacani jnúhun ya nde 
jenahán, áchí ndajéhé. 

8Yucuán na te máá jée ní jini 
soho ri jee ni cáhán ichi ándiví, ni 
cahán tucu jíín rí: 

Cuáhán te quihin ró libro lulí jée 
núne jeé ndahá ndajéhé jeē íin nuü 
mar jiín núü ñúhun, áchí. 

Te ni jehén ri nuú ndajéhé un, te 
ni jicán ri jeé na cuáha ya libro lulí 
un núü rí. Te ni cahán ya: 

Quihin te caji rō. Chi vixī sáha ini 
yuhu ró nájnúhun ndúxi, te chiji ró 
chi cuhiyá sáha, áchí yá. 

10Yucuán na te ni quihin ri libro 
lulí jee ndahá ndajéhé ya, te ni 
yeji ri. Te vixi ni sáha ini yuhu ri 
nájnúhun ndúxi. Te ná ni cuu ni 
yeji ri, te ni jité iyá ni ri. Te ni 
cacahán jiín rí: 

Cánuú jée nacani tucu ró jnúhun 
Yaá Dios, ndese coo siquí ñayuu 
cuehé ñuu jiín cuéhe nación jeé 
síin sfin yuhu, jíín síquí cuehé rey 
cándacu jniñu, áchí jíín rí. 

Siqui uŭ testigo yá 
1 Yücuán na te ni cajéhe iin 
yujnu nuu ri, jee cúu ¿in 
cúhva jee chícuaha. Te ni cacahán 
jiín rí: 

Ndocuiñ te chicuaha ró templo 
cáhnu Yaá Dios jiín altar, te cahu 
ró nasaa ñayuu cúu jeé cáchiñúhún 
núú ya yúcuán. ?Te ma chícuaha ró 
patio yatá templo. Chi je ni jehe ya 
nuú ñáyuu tacá ñuu jicá. Te coyücú 
i ini ñuu ii yahá, te uū xico uil yoo 
cueñú i siquí ñuu. 3Te tají rí uü 
testigo ri jeé nácani jnúhun ri mil 
uŭ ciento uni xico quiví. Te cuhun 
de sahma ndáyí jée cácucuihyá ni 
de siquí cuéchi ñayuu, achí yá. 

4Te ndindúú testigo un cúu 
nájnúhun ndindúú yujnu olivo jiín 
ndindúú candelero jeé íin nuú Yaá 
Dios, Yaá chií ñayiví. 5Te na-ni 
ñayuu núu nducú sáha ndevaha 
jíín ndindúú testigo un, te quenda 
ñuhún yuhu ndindúú de, te cayú 
ndihi ñayuu cájito uhú i de. Te 
súcuan cuu taca ñáyuu jee nducú 
sáha ndevaha jíín de. f Te íyó poder 
ndindúú testigo un jée cási de jeë 
ma cúun sail nií tiempo jee nácani 
de jnúhun ya. Te suni íyó poder de 
sáha de jeé nduu niñt tacá ndute. 
Te cuu stívi de ñay?vi jíín ndinuú 
jnúndóho, núu nasaa jínu cácuni de. 
7Te ná ni jinu ni canacani de jnúhun 
ya, yiicuán na te quenda quiti xéén 
jeé néne túhnchi ún. Te cuajnáhan 
jíín ndindúú de, te cundeyí jíín de, 
te cahni de. $Te ndiyi ún cava nuü 
yáhu ñuu cáhnu nui ní cajehni i 
máá Jítoho yo jicá cruz. Te ñuu un 
cácahan yatá i jee ñuu Sodoma jiín 
Egipto cúu, siquí jeé xeén cuéechi 

íyó ñuu ún. *Te ñayuu tacá ñuu, 
taca yúcün, tacá yuhu, tacá nación, 
chi coto i jeë cáva ndindúú ndíyi 
un úni quivi yosáva, te ma cuáha 
i jnúhun jee quíndūji. Te ñayuu 
nií cáhnu ñaytví cusit ndasí ni i jeé 
ní cajihi de, te sáha i vico, te cuaha 
i regalo nuú jnáhan i. Chi ndindúú 
tée ni canacani jnúhun ya ún, ní 
casáha de jeé ní candoho ndasí 
ñáyuu ñayiví. Te jeé yáha uni 
quiví yosáva ún, te Yaā Dios sáha 
ya jeé nastáa tachi de, te ndonda-ni 
de. Te yúhú ndasí ñáyuu coto i jeé 
ní canatecu de. 12 Yiicuán na te cuni 
soho de jee cána jee ichi ándiví: 

Caa ró quijicoo ró ndé yahá, áchí. 

Te ndaa de mehñu víco quingoo 
de andiví, cuni ñayuu cájito uhú i 
de. 13Te máá hora un jnáa ndasí, te 
ndicó cáva naa iin jee uxí parte ñuu 
ún. Te jíín ñujnáa ún cuu uxa mil 
ñayuu. Te táca gá ñayuu jeë ndóo, 
yühú ndasí i, te cahán i jeé cujéhnu 
Yaá Dios jeé ndeé andiví. 

14Súcuan yaha jnúndóho ui, te 
yachi coo jnúndóho uni. 


Siquí trompeta uxa 
15Te ndajéhé uxa ni tivi ya 
trompeta. Te ni jini soho ri ni 
cacahán jee ichi ándiví. Te súcuan 
ni cacahán: 
Tacá nación ñayiví je ni nuquihi 
ndaha máá Jítoho yo Yaa Dios 
jiín Cristo jee ní tají yá. 
Te ndacu ya jniñu níí cáni cuiti. 
Achí. 
16 Yücuán na te ndihócó cuún 
tée jéhnu cándiso jníñu jee cánene 
de mesa de ichi núú Yaa Dios, ni 
cajecuiñt yití de, ni cachiñúhún de 
ya. 17 Te ni cacahán de: 

Na cútahú na núü ní, Táta Yaa 
Dios, 
chi máá ní jníi ndihi poder, 
te cúu ní Yaa iyó vijna, te ni īyo 
ní níf cáni, te coo ní níf cáni. 
Te ni najnii ní ndivii jee iyó, 
te jíín poder ni ní quejéé ní 
ndácu ní jniñu nuu. 
18 Nayuu tācá nación ni caquiti ni 
i sigui ní. 
Te vijna chi ni quee quivi jee 
cuáha ní castigo i, 
jíín jée sándaa ní jniñu taca 
ndíyi. 
Te cuáha ni táhú nuú taca mozo 
ni jée ní canacani jnúhun ní, 
jíín núú taca ñáyuu cájejniñu 
nuü ní, jíín ñáyuu cáchiñúhún 
núi ní, 
cúu ñayuu cácujéhnu jíín jée 
tuú. 
Te vijna te snáhnú ndetú ni 
ñáyuu castívi ñaytví. 
Achí de jíjnáhan de. 
19Yúcuán na te ni nune templo 
Yaa Dios jee iyó andiví. Te ni cajito 
ñayuu jee yúcuan íne yejnú jee 
ñúhun contrato ya. Te ni ndindeé 
taja, te níhin, te cáhán taja, te ni 
jnáa, te ni cuun xeen ñiñí. 


Jnúhun ñahan jíín cóo cáhnu 
1 Yücuán na te ini andiví ní 
cane ¿in jeē nahán náa ni 
yO jíto yó: Hn ñahan jee ñúhun ña 
niandii nájnúhun sahma, te íin jehé 
ña siquí yoó, te ñúhun iin corona 
xini ña jeé ndeé uxi uü quimi. ?Te 
ñúhun séhe ña. Te ni ndahyú cohó 
ña jeë ndóho ña jéhnde chiji ña jeé 
scácu ña i. 3 Yücuán na te ini andiví 
ní cane tucu inga jee náa ni yo jíto 
yó: Hn coo cuehé cáhnu ndasí. Te 

íyó úxa xini tr jiín úxi ndiqui ti. Te 
ndihúxá xini tł ñúhun corona. “Te 
jíín súhma ti ni stáa ti iin jee uní 
parte quimi jeé iyó andiví, te ni 
síngoo ti ini ñaytví. Te ni ine ti nuú 
ñáhan jeé scácu séhe ún, ndétu ti 
cocó tí sehe ña jee jæ yajni cacu i. 
5Te ni scácu ña iin séhe yi, te súchi 
un ní jeconaá jeé ndácu nihin i 
jniñu nuú ndívii nación. Yúcuán na 
te ni ndoñúhún séhe yií ña ún, ni 
ndaa i cuahán i nde nuú íin mesa 
Yaá Dios nuú ndácu ya jniñu. $Te 
ñahan un ní jinu ña cuahán ña nde 
nuú ñúhun téhé núi iyó tin lugar 
jeé ni sátúhva Yaá Dios. Te yücuán 
condee ña nihin ña jee cáji ña mil 
uŭ ciento uni xico quivt. 

TYucuán na te ni cajejnáhan ini 
andiví. Chi ndajéhé jéhnu ga jeë 
naní Miguel jiín táca ndajéhé jeë 
cácuu mozo nuü ya, ni cajejnáhan 
jíín cóo cáhnu. Te coo un jíín táca 
ndajéhé maá, ni cajejnáhan jíín yá. 
8 Te tu ní cácundeyí tí, te tuá ní cúu 
coyücu tí andiví. *Súcuan ni cuu 
jeé ní quenehen ya coo cáhnu un 
jée iyó ndé jenahán ndasí. Te nání 
tí jexeén jíín Satanás, te máá tí cúu 
jeë stahú ndihi ñayuu ñayiví. Te ni 
scáne ya ti nde ini ñayivi jíín táca 
ndajéhé tr. 

10Yūcuán na te ni jini sóho ri tin 
jnúhun jee cahán jee ichi ándiví: 

Je ni quee quivi jes jínu jnama ya 
yohó, jíín jée steén ndijin ya jeé jníi 
ya poder, jiín jée ndácu ya jniñu, 
jíín jée ndíso jníñu máá Cristo jee 
ní tají yá. Chije ni quenehen ya 
maá jée cahán cuechi siquí tacá 
hermano yo. Chi nduú ñuú ni cahán 
cuéchi sigui i nuú Yaá Dios maá yó. 
11Te ni cacundeyí i siquí Satanás 

un, ní sáha jnúhun jee ni jíhi Yaa 
cúu Londe, jíín jéé ní cacahán 
ndaa i jnúhun Yaa Dios, jiín jéé tu 
ní cundáhú ni i máá i, chi ni jëhe 
i jnuhun candíje i vesú núu cuu i 
jeé siquí ya. 12Núu súcuan te na 
cúsit ndasí ni taca róhó jée cáyucú 
andiví. Te nacá xeén ndoho taca 
róhó jée cáyúcú ini ñayivi jíín núu 
mar. Chi ni cuun jexeén ni jinú nuü 
rō jijnáhan ró. Te quítí xeén ni, chi 
jíní jee tuá coo cuehe gå tiempo jeé 
stahú ñayuu. Achí. 

13Te ni jini coo cáhnu ún jée ni 
scáne ya maá cuáhan ini ñayiví, te 
ni jinu ti jiín ñahan ní scácu séhe 
yií, jee xeen sáha ti jiín ña núú. 
14Te ni cajéhe uii ndijën yaha chócó 
cáhnu nuú ñahan ún, návaha ndava 
ña quihin ña lugar ña nuú ñúhun 
téhé, te cacu ña nuú coo ún. Te 
yücuán condee ña uni cuiya yosáva, 
te nihin ña jeé cáji ña. Te yuhu 
cóo un ní cane ndute nájnúhun iin 
yüte cáhnu, cuahán yata ña návaha 
jneni ña. 16Te máá ñuhun chi ni 
chindéé ñáhán ñahan ún, chi ni 
nune-ni, te ni nungoo yüte jee ní 
cane yuhu cóð ún. 17Yucuán na te 
xeén ni quití ni coó cáhnu ni jito ti 
ña. Te cuahán ti cuajnáhan ti jiín 
táca gá sehe ña, suu ñayuu casquícu 
jniñu ndácu Yaá Dios te cácandije 
váha ijnúhun Jesucristo. 


Jnúhun siqui uú quiti xéén 

1 Te ni indichi ri yumár. Te 
ni jito ri jeē ní cane ¿in 

quiti xéén ini mar. Te íyó úxa xini tí 
jiín úxi ndiqui ti. Te ndihúxí ndiqui 
ti ñúhun corona. Te ndihúxá xini 
tr ndeé iin síhví néé jée quití ni 
Yaá Dios sáha. ?Te quiti xéén jeé 

ní jito ri ún, cáa ti nájnühun cuiñt, 
te ndaha ti cáa nájnühun ndaha 
oso, te yuhu ti cáa nájnühun yuhu 
ndícaha. Te nuü quiti un ní jehe 
coo cáhnu poder maá jíín mesa nuú 
ndácu máá jniñu. Te ni sáha jeë 
cujéhnu ndasí quiti ún. Te ni jito 
ri jeé ni táji tin xini ti, jee jé yajni 
cuu tí nuú. Te ni nduvaha ti jeé ni 
túji tz. Te nahán ní naa ni ñayuu 

nií cáhnu fayrvi ní jito i, te ni 
cajetáhú i nuú tz. “Te ni cachiñúhún 
i coo cáhnu siqui jeé ni sáha ti jeé 
cujéhnu ndasí quiti xéén un, te suni 
ni cachiñúhún i quiti xéén un. Te ni 
cacahán i: 

Tú ni tin jee cujéhnu nájnúhun 
quiti yáha, te tú ni iin cundeyí 
cuajnáhan jíín tí, áchí i jijnáhan i. 

5Te tu ní jési ya jeé cahán tr jeé 
quíti téyí cúu ti, jíín jée cahán 
ndevaha ti siquí ya. Te ni nihin 
jníñu ti jee ndácu ti jniñu uü xico 
uil yoo. F Te ni quejéé tí ni cahán 
ndevaha ti siquí Yaá Dios, jiín síqui 
sihví yá, jiín síquí nuú ndeé yá, jiín 
síqui taca jéé iyó andiví. "Te tu ní 
jési ya jee cuajnáhan ti jíín ñáyuu 
maá Yaá Dios, te cundeyí tí jiín i. 
Te suni ni nihin jníñu ti jee ndácu 
ti jniñu nuü ñáyuu taca yúcin, tacá 
ñuu, tacá yuhu, tacá nación. $ Te 
ñayuu nií cáhnu ñayfvi jée tu yósó 
síhví i nuú tútu, ni cachiñúhún i 
quiti xéén un. Te Yaá cúu Londe jeé 
ní cajehni i, máá yá névaha tutu un 
jée yosó síhví ñáyuu cotecu nií cáni, 
te je yósó síhví i nde quivt ni jécóo 
ñayiví. 

9Nayuu iyó sóho na chúsóhó váha 
i jnuhun cahán ri yahá. Táca 
ñáyuu jee sáha jeé quívi jnáhan 
vecáa, suni vecáa cone máá i. Te 


486 


taca ñáyuu jee jéhni jnáhan jíín 
espada, suni jíín espada cuu maá i. 
Núu súcuan te ñayuu maá Yaā Dios 
chi jíni ñúhún cuandeyí ni i jíín 
jnúndóho te ma jécuiñí i candíje i 
jnúhun cúndáhú ni ya i. 

31Yicuán na te ni jito ri inga quiti 
xéén jee ní cane chiji ñuhun. Te 
íyó úü ndiqui ti jee cáa nájnúhun 
ndiqui lánchi. Te nájnúhun tachi 
coo cáhnu, súcuan tachi cahán tr. 
12Te nájnúhun ndácu quiti xéén 
xihna ñúhún jniñu, suni súcuan 
ndácu quiti uŭ ún jniñu, fin ti nuü 
quiti xíhna ñúhún. Te quiti ut 
sáha ti jee chiñúhún táca ñáyuu 
nií cáhnu ñayiví nuú quiti xíhna 
ñúhún, quiti ní tújī jeē jé yajni 
cuu tí te ni nduvaha ti. Te quiti 
uŭ suni sáha tacá jniñu jéhnu jeē 
nahán náā ni yo jíto yó. Chi ni 
scúun ti ñuhún ichi ándiví ní quiji 
ini ñaytvi, ní cajito ñayuu. Te ni 
stahú tí ñayuu ñayivi jíín táca jniñu 
jéhnu jeé ni níhin tí poder jeé sáha 
ti, jíto jínúü quiti xíhna ñúhún. Te 
ni ndacu ti jniñu jeé na sáha ñayuu 
imagen quiti xíhna ñúhún, quiti 
ní túji jiín espada, jeé jé yajni cuu 
tr te ni nduváha ti. 1 Te quiti uú ni 
nihin ti poder jee chutáchí tí xijni 
imagen quiti xíhna ñúhún, návaha 
cuu cahán, te cahni táca ñáyuu 
jeē tu cájetáhú i chiñúhún i máá. 
16Te taca ñáyuu cujéhnu jiín ñáyuu 
tu cújéhnu, táca ñáyuu cucá jíín 
ñáyuu ndahú, taca ñáyuu sájniñu 
cuenta maá jiín mozo jee ní cajeen 
ñayuu, ni sáha ti jee ni jécondee 
iin jnuni ndaváha i chí jnéē i. Te 
ni tin ñayuu ma cúu cuaan i xicó i 
te núu tu ndíso i jnuni jeé cúu síhví 
tí chí jnúni número jee cúu síhví tí. 

18 Jnúhun ndíchí cúu jeé cahán ri 
yahá: Taca ñáyuu jécuhun vāha ni 
cuu tava i cuenta número quiti xéén 
un, chi número un cúu síhví iin tee. 
Te número un cúu iñú ciento uni 
xico iñú. 

Yaa jeé cájita 144,000 ñayuu 
1 Yücuán na te ni ndacoto ri, 

te ni jito ri jeē fin máá Yaá 

cúu Londe xini yucu Sión. Te cáhiin 
ciento uü xico cuün mil ñayuu jiín 
yá. Te jnee i ndéé sihví máá yá jiín 
síhví Tátá ya Yaa Dios. ?Te ni jini 
soho ri jeë níhin ndasí ichi ándiví, 
nájnúhun jeé jíca cuehé yúte chí 
jée cahán nihin taja. Te jee níhin 
un sáha nájnúhun jeé cátee cuehé 
ñayuu yaa jeē naní arpa. “Te cáhiin 
i ichi núú mesa nuú ndácu Yaå Dios 
jniñu, jíín núü ndicúún jee técu, 
jíín núü ndihócó cuún tee jéhnu 
cándiso jníñu. Te ni cajita i tin yaa 
jeé. Te ni tin ñayuu tu cúu cutúhva 
i yaa ún, chi máni máá ciento uü 
xico cuún mil ñayuu jee ní jnama 
ya i ini ñayiví. *Te taca tée yáha 
cácuu jeé tu ní cásáha cuechi jíín 
ñahan cásáha néé, chi tēe ndoo 
ánuá cácuu de. Te cándiquin de 
Londe ndé-ni cúu-ni nuú cuahán 
ya. Chi ni jnama ya de ini ñaytví, te 
máá de cácuu tee jeë xíhna ga ni 
cacandíje nuú Yaá Dios jiín núü Yaá 
cúu Londe. Te tú cuiti na jnúhun 
stáhú cácahan de, chi tée ndoo 
ánuá cácuu de, cáhiin de nuú mesa 
Yaa Dios. 


Jnúhun jeé ní cacahán 
ndinúní ndajéhé ya 
6Yucuán na te ni jito ri inga 
ndajéhé ya jee ndáva cuahán sava 

andiví. Te ndíso ya jnúhun jeé 
jnáma Yaa Dios ñayuu cotecu i níf 
cáni. Te ni nacani ya jnúhun un núú 
taca ñáyuu nií cáhnu ñayiví, nuü 
ñáyuu tacá nación, taca yúcún, tacá 
yuhu, tacá ñuu. “Te ni cahán jee ya: 

Conso Iyo ró núü Yaā Dios, te 
na cáhán ro jee yóhyo cújéhnu ya, 
chi je ni quee quivi jee sándaá yá 
sigui rō ndese ni casáha ró. Te na 
chiñúhún ró ya, chi máá yá ni sáha 
andiví jíín ñáytvi jíín mar jiín táca 
núú cáne ndute, áchí ndajéhé ya. 

8Yucuán na te ndíquín inga 
ndajéhé ya vēji, te ni cahán ya: 

Je ni naa ii ñuu teyí Babilonia. 
Chi ni sáha jee ñáyuu tacá nación 
casíquí ndée i Yaá Dios jeē ní 
castóo i ya te cándiquin i ídolo jiín 
táca jniñu néé, áchí ndajéhé uŭ. 

9Yucuán na te ndíquín inga 
ndajéhé uni véji, te ni cahán jee ya: 

Xeén coo siquí ñayuu cáchiñúhún 
quiti xéén jiín imagen tt, te jéhe 
ijnúhun condee jnuni tł jneé i 
chí ndaha i. *%Chi nihin i castigo 
xeén siquí cuéchi ni casáha i, chi 
quitł ni Yaa Dios nui i, te tuá 
cone cáhnu ni ya. Te ndoho i nuú 
cayú ñuhún jiín azufre, coto tacá 
ndajéhé Yaa Dios jiín Yaa cúu 
Londe. 11 Te ñuhmā nuú cándoho i 
cánda níí cáni cuiti. Te nduú ñuú 
tu ndétatú ñayuu cándoho ún jee ní 
cachiñúhún quiti xéén jiín imagen 
tr, jíín jée ni jécondee jnuni sihví tí. 
12 Jeg yúcuan ñáyuu maá Yaá Dios 
jeé casquícu ijniñu ndácu ya te 
cácandíije váha i Jesús, cánuú jéē 
cuándeyí ni i. Achí ndajéhé uni. 

13Yucuán na te ni jini sóho ri iin 
jnúhun ichi ándiví jée ni cáhan jiín 
rÍ: 

Tee ró jnúhun jeé cahán ri jiín ró 
yahá: Nacá jeé ndetü taca ñáyuu 
cácandije Jitoho yo jee cájihi vijna 
jíín ndé nií cuáhan yo. Jendaá 
chi ndetatú i jeē ní casáha i jniñu 
váha, te jniñu i un má náa chi sáha 
jeé quendóo váha i níí cáni, áchí 
Espíritu. 


Jee ní nastútú yá ñayuu ñaytví 
14Yūcuán na te ni ndacoto ri, te 
ni jito ri tin vicó cuijín. Te nuú vicó 

un néne Yaá ní nduu tée. Te xini 
ya ñúhun corona oro, te ndáhá yá 
tin hoz xeén. 1 Te ni quenda inga 
ndajéhé ya ini templo, te ni cana 
jee, te cáhán jiín Yaá néne nuú vicó 
un: 

Cahnde ni jíín hoz ní, te nastútú 
ní ñayuu ñayiví. Chi je ni quee quivt 
jeé nastútú ní i nájnúhun táhndé 
trigo jeé jé ni cuaan, áchí. 

16 Yücuán na te Yaá néne nuü vicó 
ni nastútú yá ñayuu váha ini ñayivi, 
nájnúhun táhndé trigo jiín hoz. 

17 Yücuán na te ni quenda inga 
ndajéhé ya ini templo jee iyó andiví, 
te suni ndáhá yá iin hoz xeen. 18 Te 
nde nuí altar ni quenda tucu inga 
ndajéhé, te ndíso jníñu ya siqui 
fluhün altar. Te ni cana jee ya, te 
cáhán ya jiín ndajéhé jeë ndahá hoz 
xeen: 

Cahnde ro jiín hoz xeen ro, te 
nastútú ró ñayuu casáha néé ini 
ñayiví, nájnúhun jee cájehnde i 
chutú ndehé uva jee jé ni jichi, áchí. 

19 Te ndajéhé un ní jehnde ya 
jiín hoz ya, te ni nastútú yá ñayuu 
casáha néé ini ñayiví, nájnúhun 
ndútútú ndéhē uva. Te ni jnaa 
ya i nuú nihín i castigo xeén Yaa 
Dios, nájnúhun jnáa i ndehé uva 

nuú taxín. “Te ni jéhe ya castigo i 
yata ñúú, te ni jica niñr i nájnúhun 
ndúxi uva. Te ni ndaa ni jinú cúhva 
jee sucún yuhu caballo, te ni jica 
cuahán nde uni ciento kilómetro. 


Ndihúxá ndajéhé jiín ndihúxá 
jnúndóho jeé sándihí 
1 Te ni jito ri inga jniñu 
jéhnu ichi ándiví jée náa ni 
yO jíto yó. Chi cáhiin uxa ndajéhé 
ya jee cuaha ndihúxá jnúndóho 
sandihí na. Te jee jínu ndihúxá 
jnündóho yáha, te jinu jee cuáha 
Yaa Dios castigo xeen siquí cuéchi. 
2Te suni ni jito ri tin jeé cáa 
nájnúhun mar, te cáa nájnúhun vidrio 
jeë ndíndee nájnúhun ñuhún. Te 
yumar un cáhiin ñayuu ni cacundeyí 
síqui quiti xéén jiín imagen ti, jiín 
jée tu ní cáquihin i jnunī número jeé 
cúu síhví tí. Te cándahá i yaa jeé naní 
arpa jeé ni jéhe Yaa Dios nuú i. 5Te 
cájita i yaa jee ní tava Moisés, tee cúu 
mozo Yaa Dios, jiín yaa maá Yaa cúu 
Londe. Te súcuan cáhán yaa ún: 
Yohyo náa ni na cájito ná ndihi 
jniñu jéhnu teyí jée sáha ní, 
Táta Yaā Dios, chi jníi ní ndihi 
poder. 
Te máni jniñu ndaa jniñu váha 
sáha ní, 
jee cúu ní Rey nuu tacá nación. 
4 Tú ni tin i íyó jéé ma cónso iyo i 
nuü ní, Táta Yaa Dios. 
Te ndihi i cahán nahín i jeë 
yóhyo cújæhnu ní. 
Chi máñúhún ni máá ní cúu Yaá 
ndoo Yaa il. 
Te quijicoo ñayuu tacá nación, 
chiñúhún i níhín, 
chi je ni cajini i jeë ndaá váha 
sáha ní táca jniñu. 

Achí i cájita i. 

SYücuán na te ni ndacoto ri, te 
ni jito ri jeë ini andiví núne cuarto 
ii ini templo nuü íne tabla yuú 
jeé yosó ley ya. Te ini templo un 
ní quendacoo ndihúxá ndajéhé 
jeé cándiso jníñu siquí ndihúxá 
jnúndóho. Te cáñuhun ya sahma 
fino iyó ndoo te xíñú. Te núhní 
cinturón oro jicá ya. “Te ¿in jnáhan 
ndicúún jee técu ni jēhe ¿in ¿in coho 
oro nuú ndihúxá ndajéhé un. Te ini 
cohó un ñúhun chitú castigo xeén 
jeé ni jéhe Yaá Dios, Yaá técu nií 
cáni. 8Te ni chitú ndff ñuhma ini 
templo, te suu ni steén jes yóhyo 
cújéhnu Yaā Dios jiín poder jníi ya. 
Te ni ¿in tu ní cúu quivi ini templo, 
chi nde na ndíhi ndihúxá jnúndóho 
jeē cuáha ndihúxá ndajéhé ya. 


Siquí ndihúxá coho jeé 
ñúhun castigo 
1 Yücuán na te ini templo 
ni jini soho ri tin jnúhun 

cáhán jee jíín ndihúxá ndajéhé ya: 

Cuangoo te cati ró síqui ñayiví 
ndihúxá coho jeē ñúhun castigo 
xeén jeé ni jéhe Yaa Dios, achí. 

2Te cuahán ndajéhé iin, te ni jeti 
ya coho ya siquí ñaytví. Te taca 
ñáyuu jeë ndeé jnuni quiti xéén un 
jíín jéa cáchiñúhún imagen ti, ni 
canecoo ndihyi xeén jeé jetú ndasí. 

3Te ndajéhé ui ni jeti ya cohō 
yá nuú mar, te ndute mar ni nduu 
nájnúhun niñi ndíyi. Te ni cajihi 
tacá quiti jes ñúhun ini mar. 

4Te ndajéhé uni ni jeti ya cohó 
yá ini táca yúte jíín táca núü cáne 
ndute, te ni nduu niñz. 5Te ni jini ri 
jeé cahán ndajéhé jeé ndíso jníñu 
siquí ndúte: 


APOCALIPSIS 15, 16 


Táta Yaa Dios, maá ní cúu Yaá 
ndoo Yaa ii, Yaá iyó vijna, te ni 
tyo ní níí cáni. Te ndaa sáha ní jeē 
súcuan ni ndonda ní sígur cuéchi 
i. SChi ni casáha i jee ní jeti 
niñ ñayuu ndoo ní jíín ñáyuu ní 
canacani jnúhun ní. Te vijna chi ni 
sáha ní jée cájihi i niñz, chi ñayuu 
casáha jniñu néé cácuu i, jeē cánuú 
ndoho i súcuan. 

7Te ni jini sóho ri jeé cahán inga 
nde nuí altar: 

Táta Yaá Dios, máá ní cúu jeé jníi 
ndihi poder. Te jniñu váha jniñu 
ndaa ni sáha ní jée ní ndonda ní 
síqui cuéchi i. Achí. 

8 Te ndajéhé cuún ni jeti ya cohó 
yá siquí níandii, te ni jehe Yaá Dios 
jnúhun jee ndujíhní ndasí níandii 
návaha cayú ñayuu. *Te xeén ndasí 
ní cayü taca ñáyuu. Te vesú súcuan 
te tu ní cánacani ni i stóo i cuechi 
i, ni tu ní cácahan i jeé cujéhnu 
Yaa Dios. Chi sa suhva ni cacahán 
ndeváha i siquí ya jeé ni jéhe ya 
tacá castigo yáha nui i. 

10 Te ndajéhé uhün ni jeti ya cohō 
yá nuü mesa nuú ndácu quiti xéén 
jniñu. Te ni cunee nií cáhnu nuú 
ndácu ti jniñu. Te cánacaythi ñáyuu 
yuhu i jeé cájetú ndasí i. Te vesú 
súcuan te tu ní cánacani ni i stóo 
i jniñu néé cásáha i. Chi sa ni 
cacahán ndeváha i siquí Yaá Dios 
andiví síqui jee cájetú ndasí i jíín 
ndíhyi xeén cándoho i. 

12Te ndajéhé iñú ni jeti ya cohó yá 
siquí yúte cáhnu jeé naní Eufrates. 
Te ni ichi ndihi ndute yúte ún, 
návaha nune iin ichi jeé quíjicoo 
taca rey ichi núu cáne niándii. 

13Te ni jito ri jeé ini yuhu coo 
cáhnu jíín ini yuhu quiti xéén jiín 

ini yuhu máá tée nácani jnúhun 
stáhú ní canecoo uni tachi jeé cáa 
nájnúhun sáhvá. 14Te tachi ún chi 
ndajéhé jexeén cácuu, te cásáha 
jniñu jéhnu jee náa ni ñayuu cájito 
i. Te ni quendacoo tachi un jée 
nastútú táca rey nií cáhnu ñaytvi, 
jéé cuajnáhan de siquí Yaa Dios 
quivi jee ndíji ya. Te máá yá cúu 
jeé jníi ndihi poder. 15Cuni sóho 
jíjnáhan ró, chi sanaa ni ro te ndiji 
ri, nájnúhun jeé iin sanaa-ni te 
quíji ñacuihná. Te nacá jeé ndetú 
ñayuu jeé ndito ni i, te ndíto yúcún 
i sahma i, návaha ma cáca vichí lífi 
i, cúu jeé tú na cuéchi coo siqui i 
jeé cucanu i nuú taca ñáyuu, achí 
yá. 16Te ni canastútú táchi un táca 
rey, ni candutútú ¿in lugar jeé yuhu 
hebreo naní Armagedón. 

17Te ndajéhé uxā ni jeti ya cohó 
yá nuú tachí. Te ini templo andiví 
jíín núü mesa nuú ndácu ya jniñu, 
ni cane ¿tin jnúhun jeé ni cáhan jee: 

Je ni jinu, áchí. 

18Yucuán na te ni ndindeé taja, 
te níhin, te cáhán taja, te ni jnáa 
ndasí. Chi nde nií cáni jee iyó 
ñáyuu ñayiví, tu ní jnáa nihin 
ndasí nájnúhun jeé ni jnáa ni jito 
ri. 19Te máá ñuu cujéhnu Jerusalén, 
ni cusíin ni nduu uni parte, te níf 
cáhnu ñaytví ni naa tacá ñuu. Te 
ñuu teyí Babilonia, chi ni sáha 
nahín yá jee ní ndutaht i castigo 
xeén, chi ni quití ndasí ni ya siquí 
cuéchi i. 4 Te ni naa taca isla, te 
suni yucu tuá ga. 21 Te ichi ándiví 
ní cuun ñíní náhnu siquí ñayuu, jeé 
véyi nde uŭ xico kilo. Te ni cacahán 
ndevaha ñayuu siquí Yaā Dios jeé 
ní cuun ndasí ñíñí, chi iin jnúndóho 
xeén ni cuu. 


490 


Jee ndonda ya siqui ñuu 
neé Babilonia 
1 Yücuán na te ni quiji tin 
jnáhan ndihúxá ndajéhé jee 
ní candahá ndihúxá coho ún, te ni 
cahán ya jiín rí: 

Nehen, te na stéén ri nuú ro ndese 
coo castigo sigui maá ñahan jnéní 
jeé cúu ñuu cujéhnu íne nuü iyó 
cuéhé ndute. ?Chi taca rey ñayivi 
nájnúhun ni casíquí ndée de jíín 
ñahan ún, cúu jeé ní castóo de Yaa 
Dios te cándiquin de jnúhun néé ní 
steén ña. Te ni sáha ña jee ñáyuu 
nií cáhnu ñayivi, nájnúhun nájini i 
te cásiquí ndée i Yaá Dios cúu jee ní 
castóo i ya te cásáha ndasí i cuéchi. 
Achí ndajéhé ya. 

3Te ni sáha ga Espíritu Santo jeé 
ní jito ndijin ri, te ndajéhé yá un 
cuáhan ya jiín rí nde nuú ñúhun 
téhé. Te ni jito ri tin ñahan, yósó ña 
tin quiti xéén cacuéhé. Te níí cáhnu 
ti ndeé jnúhun néé jée quití ni Yaa 
Dios sáha. Te íyó úxa xini t jiín úxi 
ndiqui ti. “Te ñahan un ñúhun ña 
sahma ndihí jíín sahma cuehé, te 
suni ñúhun ña siquí oro jiín yúú luu 
jíín perla jeë ndeé yahu. Te ndáhá 
ña iin coho oro jee ñúhun chitú jíín 
jniñu néé ndasí jíín jniñu jnehén 
jéé jíca jnéní ña. 5Te jneé ña ndéé 
iin síhví jée cúu iin jnúhun sahí, 
te suhva cáhán: Yaha cúu ñuu teyí 
Babilonia, jee cúu nájnúhun náná 
taca jée cájica jnéní jíín jée casáha 
néé ndasí ini ñayivi, áchí. *Yúcuán 
na te ni jini ri jes ñahan un nájini 
ña jeé nájnúhun ni jihi ña nin: 
ñayuu maá Yaá Dios jiín níflt ñayuu 
ni cajihi siquí jeē ní canacani ndaá 
i jnūhun Jesús. Te nahán ní naa 

ni ri ni jito ri ña. / Yücuán na te ni 
cahán ndajéhé un jíín rí: 

¿Naun náa ni ro jíto ró? Na 
cástúhun rí nuü ro ndese cúní 
cahán jnúhun såhi sígur ñahan un 
jíín quiti xéén yosó ña, jee iyó úxa 
xini tr jiín úxi ndiqui ti. $Quiti xéén 
jee ní jito ró, chi ni cotecu tł, te 
vijna chi tuá tz. Te ndenda tucu ti 
ini túhnchi cúnú, te yúcuán na te 
quihin tí nuú jnahnú ndetú tz. Te 
ñayuu cáyücu níf cáhnu ñayitví, naa 
ni i coto i nuú quíti un jée ní cotecu 
tr te ni jihi tí, te natecu tucu ti. Te 
cácuu i ñayuu jeé tu yósó síhví i 
nuü tútu jeē yosó síhví ñáyuu 
cotecu nif cáni jeé ni jécosó sihví i 
nde quivi ni jécoo ñaytví. 

9 Taca ñáyuu jécūhun vaha 
ni, cuu tava i cuenta ndese cúu: 
Ndihúxá xini t cácuu nájnúhun 
uxá yucu nuú néne ñahan ún. 

10 Te ndihúxá xini tł suni cácuu 
nájnúhun uxå rey. Te uhún rey un 
je ni naa jee ndácu de jniñu, te ¿in 
de ndácu jniñu vijna, te inga de chi 
ná tu quiji de. Te núu na quíji de 

te jecu-ni tiempo coo de. 11 Te quiti 
xéén jeé ní cotecu te tuá iyó tí vijna, 
máá tí cuu rey una. Te iin jnáhan 
ndihúxá rey un cúu ti. Te suni 
quihin ti nuú jnahnú ndetú tz. 

12—Te ndihúxí ndiqui jeé ní jito 
ró cúu nájnúhun uxi rey, te ná tu 
ndacu de jniñu jíjnáhan de. Te máá 
de jíín quiti xéén un, chi nihin 
jníñu de cuu de rey jecu-ni tiempo. 
13Te ndihúxí rey un chi squíjnáhan 
de jnúhun, te nacuáha de poder de 
jíín jniñu ndíso de nuú quiti xéén 
un návaha ndacu ti jniñu. 14Te 
cuajnáhan de jíín Yaá cúu Londe. Te 
Yaå cúu Londe quende yá poder de 


APOCALIPSIS 17, 18 


jíjnáhan de. Chi máá yá cúu Jitoho 
nuú taca jítoho, te máá yá cúu Rey 
nuú taca rey. Te ñayuu cáhiin jíín 
yá, chi ni nacaji Yaá Dios i te ni 
cana ya i, te cásquicu vaha i. Achí 
ndajéhé un. 

15Te ni cahán gá ya: 

Cuehe ndute jeé ní jito ró núú 
néne ñahan jíca jnéní, suu cúu 
ñayuu cuehe tacá ñuu, tacá yuhu, 
tacá nación. 16Te ndihúxí ndiqui 
jee ní jito ró jéée névaha quiti xéén 
un, suu cácuu rey jeé coto uhú de 
ñahan jíca jnéní un. Te sáha de 
jeé quendóo ndáhú ña te quendóo 
vichí líi ña. Te caji de cúñu ña te 
cahmu de ña nuú ñuhún. "Chi Yaá 
Dios scánda ya ini de jeé na sáha 
de jniñu cúní ya. Te squíjnáhan de 
jnúhun jeē nacuáha de jniñu ndíso 
de nuu quíti xéén un, ndacu ti jniñu 
nde na squícu táca jnúhun ni cahán 
Yaā Dios. 18 Te ñahan jee ní jito ró 
cúu máá ñuu teyí jéée cujéhnu nuü 
taca rey ñaytví. Achí ndajéhé un. 


Siqui jeé naa ñuu Babilonia 
1 Yucuán na te ni jito ri jee 
ní cuun inga ndajéhé ya ni 
quiji ichi ándiví. Te cújéhnu ndasí 
yá. Te jeé ndíndee yá te ni ndindée 
núú ñayiví. ?Te ni cana jee ya: 

Je ni naa ii ñuu teyí Babilonia. Te 
ni nduu vehe taca táchi, nuū ñúhun 
ndinuú tachi neé, jíín táca téji, quiti 
quíni jeë tu nújnahan ni yo. ¿Chi 
ñuu un cúu nájnúhun ¿in ñahan 
ndevaha, te ni sáha ña jee ñáyuu 
tacá nación, nájnúhun nájini i te 
cásiquí ndée i Yaá Dios, cúu jee ní 
castóo i ya te cásáha ndasí i cuéchi. 
Te taca rey ñayivi, nájnúhun ni 
casíquí ndée de jíín ñahan ún jee 

ní cajetáhú de jnühun néé ní steén 
ña. Te ñayuu nií ñáytvi jée cájeen 
cáxicó, ní cacucúcá i jíín cuéhe 
jeneé jee ní nevaha ña. 

4Yūcuán na te ni jini sóho ri inga 
jnúhun jee ni cáhan ichi ándiví: 

Máá ró jeē cácuu ró ñáyuu maá rí, 
quendacoo ró ini ñuu jiña, návaha 
ma quívi nduu ro jiín táca cuéchi 
jeé sáha ña, te návaha ma ndóho 
ró jnúndóho xeén jeé ndoho ña. 
5Chi ni cayá cuehé ndasí cuéchi ña, 
nájnúhun iin montón cáhnu ndasí 
jée ní cusúcún ndé andiví. Te vijna 
te nduxeén Yaā Dios siquí cuéchi 
ña. $Stóho ró ña nájnúhun ni sáha 
ña jee ní ndoho sava ga ñayuu. Te 
nachunaa ro nuú ña doble jnündóho 
jeé ni jéhe ña nuü inga ñayuu. Te 
sáha ró jee nandicó cóo doble siqui 
ña vesú jeé ni sáha ña siquí inga 
ñayuu. "Te yóhyo ni satéyí ña máá 
ña, te cúcá ndasí ní cotecu ña. Te 
suni jíín cúhva yúcuan nacuáha ró 
jée ndóho xeen ndasí ña. Chi jéni ni 
ña: Yaha néne ri ndácu ri jniñu, te 
tu cúu ri ñahan viuda, te ma quíji 
cuiti jnúndóho ndoho ri, achí ña. 
8 Jeë yúcuan cúu jeé tin quiveni te 
quiji cuehé jnúndóho siqui ña. Chi 
cuu ndiyi, te cucuíhyá ndasí ni ña, 


te coo jnama, te cayú ña nuú ñuhún. 


Chi yohyo íyó poder maá Jítoho 
yO Yaa Dios, Yaá ní ndonda siqui 
cuéchi ña, áchí. 

%Te taca rey ñayivi jéē ní casíquí 
ndée de jíín ña te ni cotecu cucá 
ndasí de jíín ña, ndahyú de te 
ndahyú cohó de coto de jeē cánda 
ñuhma cayú ña. Te cuiñi jícá de 
chi yúhú de coto de jeé súcuan 
ndoho ña castigo. Te cahán de 
jíjnáhan de: 

Nacá jeé xeén ndóho ró, ñuu 
cujéhnu Babilonia, chi yá-ni ñuu 
teyí ní cuu ró núú. Te vijna chi ¿in 
núnúu-ni te ni quee castigo jes náa 
ro, achi de jíjnáhan de. 

11Te taca tée ñayivi jéē cájeen 
cáxicó ñuu ún, ndahyú de te 
ndahyú cohó de jehé. Chi tuá ndé 
iin cuaan ndajníñu cáxicó de. 12 Te 
ndajníñu cáxicó de un cúu oro, 
plata, yuu luu jíín perla jee ndeé 
yahu, jíín sahma fino jiín sahma 
seda jeé ndihí jíín jée cuehé. Te 
suni tacá yujnu jeé asin jéen xico, 
jiín táca ndajníñu luu jee ni sáha 
jíín marfil jiín yujnu lúu jee ndeé 
yahu jíín cáa cuaán jíín cáa hierro 
jiín yúü cuijín luu. 19 Te suni cáxicó 
de canela jiín táca jíhyo asin jiín 
súje cutú jiín súje uvua jiín táca 
perfume jiín vino jiín aceite jiín 
harina fina jiín trigo. Te suni 
cáxicó de quiti ndíso jíín lanchi jíín 
caballo jiín carreta, te nde ñayuu 
cáxicó de jeé sájniñu sáá-ni i. 14Te 
cahán de jíín ñuu ún: 

Ni cujiyo ndihi ndajníñu cúcá jeë 
ní nujnahan ndasí ni ro. Te taca 
jée lúu jee váha jee ní cotecu cucá 
ró, chi ni naa ndihi, te ma nánihin 
cuiti gá ro, achi de jíjnáhan de. 

15Te taca tée ni cajeen ni caxico 
ní cacucúcá jée siquí ndajníñu 
ñuu ún, chi cuiñi jicá de jes yúhú 
de coto de castigo coo ñuu ún. Te 
ndahyú de te ndahyú cohó de. 16 Te 
cahán de jíjnáhan de: 

Nacá jeé xeén ndóho ñuu teyí 
yáha. Chi ni cuu nájnúhun ¿in 
ñahan jeé ni ñúhun sahma fino, 
sahma ndihí jíín jée cuehé. Te ni 
ñuhun ña siquí oro jiín yúu luu jíín 
perla jeë ndeé yahu. 1 Te vijna te 

tin núnúu-ni te ni naa ndihi tácá 
ndajníñu váha ún, achi de jíjnáhan 
de. 

Te cuiñi jícá táca tée cáscáca 
barco, jiín ñáyuu cuángoo nuü 
barco, jiín tée cásájniñu ini barco, 
jiín táca gá tee cásájniñu nuü mar. 
18Chi coto de ñuhma jeé cayú ñuu 
ún, te cana jee de jíjnáhan de: 

¿Ndé íne ga ñuu teyí jéé cujéhnu 
nájnúhun ni tyo ñuu yáha? achi de. 

19 Te cosó de ticachá ñuhun xini 
de jee cácucuihyá ni de. Te ndahyú 
de te ndahyú cohó de. Te cana jee 
de jíjnáhan de: 

Nacá jeé xeen ndóho ñuu teyí 
yáha. Chi jíín ndajníñu cúcá jeé ni 
íyo ñuu un ní cacucúcá táca ñáyuu 
cánevaha barco cájica nuü mar. 

Te vijna te ¿in núnúu-ni te ni naa 
ndihi-ni, achi de. 

20Te na cúsit ni taca róhó jéé 
cáyücú andiví, siquí jee ní naa ñuu 
ún. Te na cúsiz ni rohó, táca tée 
apóstol, jiín tée cánacani jnúhun 
Yaá Dios, jiín ñáyuu maá Yaá Dios. 
Chi ni sáha néé ñuu un síqui ro 
jijnáhan ró, te jee yúcuan ní ndonda 
Yaá Dios siquí, achi de. 

21 Yücuán na te tin ndajéhé ndíso 
poder, ni quihin ya iin yuú cáhnu 
nájnúhun ¿in yoso cáhnu, te ni 
scáne ya ini mar. Te ni cahán ya: 

Nájnúhun ni naa yóso yáha, suni 
súcuan naa Babilonia, ñuu cujéhnu 
téyí. Te ma núcoo cuiti ga jee cóto 
yó núu. 22Te ni cahán ya jiín ñuu 
ún: Ini calle ro ma cúni sóho cuiti 
ga ñayuu jeé scáta i yaa arpa jiín 
flauta jiín trompeta. Te suni ma 
cóo cuiti ga ñayuu casáha tacá 
ndajníñu. Te suni ma cúni soho ga 
i jeé níhin tacá molino ro. Te ni 

tin lámpara ma sáha ga jeé cúndijin 
nuú ro. Te ni ma cúni soho ga i vico 
jeé cácusit ni ñahan tēe nándaha 
mehñu ró. Te ñayuu ní cajeen ni 
caxicó nuú rō, ni cacujéhnu ndasí 
i ini ñayitví. Te ni stahú ró ñayuu 
tacá nación jiín jniñu tasí jíín jniñu 
mágica. Achí ndajéhé un. 

24Te ñuu un ní nihin castigo xeén, 
chi siquí ñuu un ndéé cuéchi jeé 
ní jeti niñr taca tée ní canacani 
jnúhun Yaa Dios, jiín táca ñáyuu 
maá yá, jiín táca gá ñayuu ní 
cajehni i níí cáhnu ñayiví. 
1 Te ná ni cuu taca jée yáha, 

te ni jini soho ri jee cahán 

jee cuehé ndasí ñáyuu ini andiví: 

Yohyo cújéhnu Yaá Dios. Chi 
Yaa Dios maá yó cúu jee ní 
jnama yóhó. 

Te máá yá cujéhnu ndasí, te 
máá yá jníi ndihi poder. 

2 Te ndaá te vaha sándaa ya tacá 
jniñu, 

chi ni ndonda ya siquí cuéchi 
ñuu neé cújéhnu ún. 

Chi ni stívi un ñáyuu nií cáhnu 
ñayWi jíín jnúhun cásiquí 
ndée Yaá Dios. 

Te ni sáha ya jee ní ndutahú 
ñuu un síqui jeé ní jehni taca 
mozo ya. 

Achí i jíjnáhan i. 

3Te ni cacahán tucu i: 

Yohyo cújéhnu ya. Chi níí cáni 
canda ñuhma ñuu un jée cayú, achí. 

4Te ndihócó cuún tēe jéhnu 
cándiso jníñu, jíín ndicúún jeé técu, 
ni cajecuiñt yití de, te ni cachiñúhún 
de Yaa Dios, Yaa néne nuú mesa 
ndácu jniñu. Te ni cacahán: 

Amén. Súcuan na cóo. Yohyo 
cújéhnu ya. 

5Te nde nuü mesa nuü ndácu ya 
jniñu ni cahán ¿in jnúhun: 
Róhó jée cájejniñu nuu Yaā Dios, 
jíín róhó jée cándiso iyo nui ya, 
jee cácujéhnu jíín jéé tu 
cácujéhnu, 
na cáhán ro jeē yóhyo váha Yaa 
cúu ya. 
Achí. 


Vico jeé nándaha Yaa cúu Londe 
6Te ni jini soho ri jeé cácahán 
ñayuu cuehé ndasí, te níhin nájnúhun 
níhin cuehé yúte, te nájnúhun jeē 
cahán nihin taja. Te ni cacahán: 
Yohyo cújéhnu ya. Chi Jitoho yó 
Yaa Dios, Yaa jníi ndihi poder, 
vijna te ndácu nihin ya jniñu. 

7 Te na cúsit ni yo, te sit ndasí na 
cóo ni yo, 

te na cáhán yo jeé yóhyo 
cújéhnu ya. 

Chi ni quee quivi jeē nándaha 
máá Yaá cúu Londe. 

Te je íyó túhva ñahan nandaha 
jíín yá, te suu cúu ñayuu maá 
Yaa Dios. 

8 Te ni nihin ña jnúhun cuhun ña 
sahma fino jeé ndóo ndasí te 
xíñú. 

Achí i jíjnáhan i. Te sahma fino 
un cúu tacá jniñu ndaá jeé casáha 
ñayuu maá Yaa Dios. 

%Te ni cahán ndajéhé ya jiín rí: 

Tee ró jnúhun yáha: Nacā jeé ndetú 

taca ñáyuu jee ní cana ya quingoo 
vico nándaha Yaá cúu Londe. 

Te ni cahán gá ndajéhé un jíín rí: 

Taca jnúhun yáha cúu jnúhun 

ndaa ni cahán Yaá Dios, achí yá. 

10 Te ni jecuiñi yití rí nuú jehé 

ndajéhé un jée chiñúhún rí ya nuú. 
Te ni cahán ya jiín rí: 

Ma sáha ró súcuan. Chi ruhú suni 
mozo Yaá Dios cúu ri, nájnúhun 
máá ró jiín táca hermano ro jee 
cácandíje váha jnúhun Jesús. Sa 
suhva nuú maá Yaa Dios chiñúhún 
ró. Achí yá. 

Chi jnúhun siquí Jesús cúu jeé 
cácahán ndaá ñayuu cánacani 
jnúhun Yaa Dios. 


Yaa yosó síqui caballo cuijín 

1Yūcuán na te ni jito ri jeé núne 
andiví. Te ni cane tin caballo cuijín, 
te Yaá yosó síqui ti naní yá Yaá 
ndaa, Yaa squícu, chi squícu ya 
jeé ni jéjnúhun ya. Te ndaá sándaa 
ya jniñu te ndaa ndónda ya siqui 
taca jéneé. 12Te tinúu yá ndíndée 
nájnúhun yáñuhin. Te xini ya 
ñúhun cuehe corona. Te yósó iin 
síhví yá jee maá-ni ya cúu jee jiní. 
13Te ñúhun ya iin sahma jeé ni 
ñúndaji nuú niñí, te nání yá Jnúhun 
Yaá Dios. 14Te tacá ndajéhé ya jeé 
iyó andiví, cáyoso caballo cuijín, 
cándiquin yatá yá. Te cáñuhun 
sahma fino cuijín íyó ndoo. Te 
ini yuhu máá Yaā jeé yosó sígur 
caballo, quénda jeé cáa nájnúhun 
tin espada xeén. Te espada un cúu 
jnúhun ya jee stóho ya ñayuu tacá 
nación. Te nihin ndacu ya jniñu 
nuú i. Te sándaá yá siquí cuéchi i 
nájnúhun jee jeñú siquí ndehé uva 
cájexin. Te cuáha ya castigo xeén 
ndoho i jeé quití ni ya siquí cuéchi 
i. Chi máá yá jníi ndihi poder. 16 Te 
sahma ya jiín síhin ya yosó jnúhun 
yáha: Rey nuú taca rey jiín Jítoho 
nuú taca jítoho, áchí. 

17 Yücuán na te ni jito ri iin ndajéhé 
yá jeé fin nuú níandii. Te ni cana jee 
ya xini tacá quiti ndáva nuú tachí: 

Ndutútú ró quijicoo ró cuxíni ró 
iin vico cáhnu sáha Yaá Dios. 18 Te 
caji ro cúñu taca rey jiín capitán 
jiín tée téyí, jíín cúñu tacá caballo 
jiín tée ni cayosó siqui tr. Te suni 
caji rð cūñu taca gá ñayuu, cúu 
ñayuu casájniñu cuenta maá jíín 
mozo jee ní cajeen ñayuu, cúu 
ñayuu cácujéhnu jíín ñáyuu tu 
cácujéhnu. Achí ndajéhé ya. 

19Yucuán na te ni jito ri maá 
quiti xéén jiín táca rey ñay?vi jíín 
cuéhé soldado de. Te ni candutútú 
de jeé cuajnáhan de jíín máá Yaá 
yosó caballo jiín táca ndajéhé ya. 
20 Te ni jnii ya quiti xéén cuahán 
tí preso jiín tée ni nacani jnúhun 
stáhú jeé ni sáha tacá jniñu jéhnu 
jee ní jito jínúü quiti xéén. Chi jíín 
jniñu jéhnu un cúu jee ni stáhú de 
taca ñáyuu jee ní cajéhe jnúhun 
condiso jnuni quiti xéén, jiín jée ní 
cachiñúhún imagen tf. Te quiti xéén 
un jíín tée ni nacani jnúhun stáhú 
un, cátecu ndindúú te ni scáne ya 
nuú laguna ñuhún jeé cayú jiín 
azufre. 21 Te jíín espada jeē cáne 
yuhu Yaá yosó caballo ni cajihī tacá 
soldado quiti xéén un. Te tacá quiti 
ndáva nuú tachí ni candutú chíji ti 
ni cayeji tł cúñu de jíjnáhan de. 


Siqui mil cuiyá 

2 Te ni jito ri jes ní cuun tin 

ndajéhé ya ichi ándiví. Te 
ndáhá yá ndacáa jeé núne túhnchi 
cúnú ndasí. Te suni ndáhá yá iin 
cadena cáhnu. ?Te ni jnii ya maá 
cóo cáhnu jeé iyó ndé jenahán 
ndasí, te nání tí jexeén jiín Satanás. 
Te ni jihni yá jee conuhni mil 
cuiya. “Te ni scáne ya ini túhnchi 
cúnú ndasí. Te ni jesi váha ya, te ni 

sácutú yá yuyáú, návaha ma stahú 
gá un ñáyuu tacá nación, chi nde 
na jínu mil cuiya. Te jeë yáha mil 
cuiyā ún, yücuán na te cánuú jée 
ndaji caca cuu jecu na tiempo. 

4Te ni jito ri tāca mesa nuú ndácu 
jniñu, te yúcuan cáyücu táca ñáyuu 
jee ní canihin jníñu i sándaa i jniñu. 
Te suni ni jito ri anuá taca ñáyuu 
jeē ní cajehnde xini i siqui jee ní 
canacani ijnúhun Jesús jiín jnúhun 
Yaā Dios. Te tu ní cáchiñúhún i 
quiti xéén jiín imagen t, ni tu ní 
cájehe i jnúhun jee cóndee jnuni tł 
jnee i chí ndaha i. Te ni jito ri jee ní 
natecu i te ni candacu i jniñu jíín 
Cristo mil cuiya. 5Yaha cúu ndiyi 
jeé nátecu xihna ga. Te taca gá 
ndiyi, tu ní cánatecu i, chi nde jeé 
jínu mil cuiya. Ë Te nacá jeé ndetú 
táca ñáyuu ndoo ánuá jeé nátecu 
xihna ga. Chi ma cúü cuiti i vuelta 
uu. Te cuu i sutū nuú Yaá Dios jiín 
núŭ Cristo, te ndacu i jniñu jíín yá 
mil cuiya. 

7Te jeé jínu mil cuiya ún, te ndaji 
Satanás te quenda nuú yíndihyú. 
8Te stáhú tucu ñayuu tacá nación 
nií cáhnu ñayiví. Te stáhú ñayuu 
ñuu Gog jiín Magog. Te sáha jeé 
ndutútú táca soldado ñuu un jéé 
cuajnáhan de. Te coo cuehé ndasí 
de nájnúhun íiití yumar. *Te cuité 
núu de quingoo de níí cáhnu ñaytví. 
Te cuicó ndúü de ñuu nui cáyticu 
ñáyuu maá Yaā Dios, ñuu jeg maní 
yá jiín. Te Yaa Dios chi scúun ya 
ñuhún ichi ándiví, te cayú ndihi 
de. Te jexeén jeé ni stáhú táca 
ñáyuu ún, chi scáne ya quihin nuú 
laguna ñuhún jeé cayú jíín azufre. 
Te yücuán chi xihna gå ni scáne ya 
quiti xéén jiín tée ni nacani jnúhun 

stáhú. Te yücuán ndoho nduú fuú 
níí cáni cuiti. 


Jeé sándaa ya jniñu nuú mesa cuijín 

31Yicuán na te ni jito ri ¿in mesa 
cuijín cáhnu, te néne máá Yaá 
ndácu jniñu. Te ñay?vi jíín andiví ni 
ndoñúhún cuáhan jee ní jito ya nuu, 
chi tuá ni cúu quendóo nuü ya. 12 Te 
ni jito ri taca ndíyi, jee ní cujéhnu 
jíín jée tu ní cujéhnu, cáhiin nuü 
Yaá Dios. Te ni sáha ya jeé núne 
táca libro, te suni ni nune inga libro 
jes yosó síhví ñáyuu cotecu nií cáni. 
Te ni sándaa ya siquí taca ndíyi 
ún, núu ndese jniñu ni casáha i jíín 
ndese yósó núü taca libro un. Te 
taca ndíyi jee ní cajihi nuü mar, ni 
nanecoo. Te suni ni nanecoo táca 
ndíyi jee ní cajihi i, jes íne i máá 
lugar nuü cáyücu ánuá ndiyi. Te 
ni sándaa ya siquí, núu ndese ni 
casáha iin tin i. Yücuán na te 
cuehy? jéhni ñayuu jiín lugar nuú 
cáyücu ánuá ndřyi, ni snáa ya 
ni scáne ya cuangoo nuú laguna 
ñuhún. Te jee ndóho ñayuu nuú 
laguna ñuhún, yücuan cúu jeé cúú 
i vuelta uú. 1 Te yúcuan ní scáne 
ya táca ñáyuu ni casáha jniñu néé 
jée tu yósó síhví i nuú libro jee yosó 
síhví ñayuu cotecu nií cáni. 

Yücuán na te ni jito ri 


2 andiví jéé jíín ñáytvi 

jéé. Chi andiví jíín ñáyivi xíhna 
ñúhún ni naa. Te suni tuá mar. ?Te 
ruhú Juan, ni jito ri ñuu ii jeē cúu 
Jerusalén jeé. Te ñuu un ní cuun 
veji ichi ándiví núü néne Yaa Dios. 
Te ñuu ún luu cáa nájnúhun iin 
ñahan jee ni sátúhva ña ni cucutú 


Andiví jéé jíín ñáyivi jéé 

ña jeē nándāha ña jíín yii ña. “Te ni 
jini soho ri ¿in jnúhun jeé ni cáhan 
jee ichi ándiví: 

Condehé, chi vijna te ndéé Yaá 
Dios méhñu ñáyuu. Te condee ya jiín 
i jíjnáhan i, te cuu i ñayuu maá yá. 
Te máá yá condee ya jiín i jeé cúu ya 
Yaa Dios i. “Te nacuaa yá ndute tínúú 
i jíjnáhan i. Te ma cúü gå ñayuu, ni 
ma ndahyú gå i, ni ma cucuíhyá gå 
ni i, ni ma jetú ga i. Chi je ni yaha 
taca ¡núndóho jeé ni íyo, áchí. 

5Yticuán na te ni cahán maá Yaa 
néne nuú mesa: 

Condehé, chi nasáha jeé rí táca 
jée iyó, áchí yá. 

Te suni ni cahán ya: 

Tee ró jnúhun yáha. Chi taca 
jnúhun yáha cúu jnúhun jeé jiní 
ndije ró jée ndaa cúu. 

êTe ni cahán ga ya: 

Je ni jinu. Máá rí cúu nájnúhun 
letra A xihna ñúhún jíín letra Z jeé 
sándihí na, chi máá rí ni squejéé 
ndihi te máá rí sínu. Te taca ñáyuu 
cájichi, súcuan-ni cuaha ri coho 
i ndute cáne jeé cótecu i níí cáni. 
7Taca ñáyuu jeé cúndeyí síqui jéneé, 
nihin i ndihijeé yáha cuu tahú i. Te 
cuu ri Yaá Dios i, te cuu i sēhe ri. 3Te 
taca ñáyuu jee cáyúhú ndoho siquř 
jnúhun ri, jiín ñáyuu tu cácandíije, jíín 
ñáyuu casáha jniñu néé, jíín ñáyuu 
cájehni ndiyi, jíín ñáyuu cájica jnéní, 
jíín ñáyuu casáha tásí, jíín ñáyuu 
cáchiñúhún ídolo, jiín táca ñáyuu 
castáhú, ñayuu ún chi quívicoo i 
laguna ñuhún jeé cayú jíín azufre. Te 
yücuan cúu jeé cúü i vuelta uu. 


Jerusalén jeé 
9 Yücuán na te ni quiji iin jnáhan 
ndihúxá ndajéhé jee ní candahá 

ndihúxá coho jeé ni ñúhun chitú 
ndihúxá jnündóho sandihí. Te ni 
cahán ya jiín rí: 

Nehen, te na stéén ri nuú rō 
ñahan jee nándaha ña cuu ña ñasihí 
Yaå cúu Londe, áchí yá. 

10 Te ni sáha ga Espíritu Santo 
jeé ní jito ndijin ri, te ndajéhé un 
ní jeca ya ruhú cuahán ya jiín rí 
xini iin yucu cáhnu súcún. Te ni 
steén yá nuú ri maá ñuu ii cujéhnu 
jeé cúu Jerusalén, te ni cuun vēji 
nde andiví núü néne Yaá Dios. Te 
ndíndeé ndasí ñuu un nájnúhun 
ndíndeé Yaá Dios. Te xíñú nájnúhun 
xíñú iin yuú luu jee ndeé yahu 
ndasí, nájnúhun yuü cuijín jeé quiyi 
nájnúhun vidrio. 12Te yuhu ñúú un 
ní jicó ndúú tin jee cáhnu súcún 
ndíhyú ñuu ún. Te íyó úxi uŭ yehyí. 
Te taca yéhyí un fin tin ndajéhé ya. 
Te taca yéhyí un yósó síhví ndihúxí 
uii yucún Israel. 13 Te lado nuü cáne 
niandii iyó úni yehyí. Te lado norte 
suni íyó úni yehyí. Te lado sur suni 
íyó úni yehyí. Te lado nuú quée 
niāndii suni íyó úni yehyí. 1*Te íyó 
úxi uŭ yuü náhnu jee cúu cimiento 
maá jée ndihyú ñuu ún. Te taca yúü 
un yósó síhví ndihúxí uŭ apóstol 
maá Yaá cúu Londe. 

15Te ndajéhé jeé ni cáhan jiín rí, 
ndáhá yá iin yujnu oro jeē chícuaha 
yá ñuu un jíín táca yéhyí jiín máá 
jéé ndihyú ñuu ún. 16Te ñuu ún chi 
tin cúhva-ni cúu ndicúún lado. Chi 
jee cáni jíín jée jité, inuú-ni cúu. 

Te ndajéhé un ní chicuáha yá ñuu 
un jíín yujnu ún. Te née uü mil uü 
ciento kilómetro jeé fin ¿in lado. Te 
inuú-ni cúhva jeé cáni, jee sucún, 
jíín jée jité. 17 Te suni ni chicuáha 
yá maá jée ndihyú ñuu ún, te née 

uni xico cuün metro jeë sucún. Te 
yücuan cúu cühva jejníñu ñayuu, 
jeē suni jéjniñu ndajéhé un. 

18 Te máá jée ndihyú ñuu un ní 
cuváha jíín yúü cuijín quiyi. Te 
ñuu ún chi máá nene oro cúu, te 
cáa nájnúhun vidrio quiyi. 19 Te 
taca yúú jee cúu cimiento maá 
jée ndihyú ñuu ún, ní cucutú jíín 
ndinuu yuü luu jeé ndeé yahu. Yuú 
tin cúu yuü cuijín quiyi. Te jee uú 
cúu yuü ndeé ndíi. Te jeé uní cúu 
yuú pinto. Te jee cuún cúu yuú cuíi 
ndíi. 20 Te jeé uhún cúu yuú pinto 
jes ñúhun raya. Te jee iñú cúu yuú 
cuehé pinto. Te jeé uxá cúu yuú 
cuaán quiyi. Te jeé uná cúu yuú 
cuíi ndéé. Te jeé iín cúu yuú cuaán 
ndíi. Te jee uxí cúu yuú cuíi cuíjín. 
Te jeé uxí tin cúu yuú cuehé cuáán. 
Te jeé uxí uü cúu yuü ndihí ndíi. 
21Te ndihúxí uü yehyí un cácuu 
uxi uŭ perla jee ndeé yahu. Te iin 
iin yéhyí cúu iin iin perla. Te máá 
nene oro cúu calle cáhnu ñuu ún, te 
quiyi nájnúhun vidrio. 

22Te tú na templo ni jíto ri ini 
ñuu ún, chi níí cáhnu ñuu un ndéé 
máá Jítoho yo, Yaá jníi ndihi poder, 
jiín Yaa cúu Londe. Te ñuu ún tu 
jíni ñúhún cundijin jiín luz niandii 
jiín yóð. Chi jeë ndíndée máá Yaa 
Dios cúu jeé cúndijin ñuu ún. Te 
luz ñuu un cúu máá Yaa cúu Londe. 
24Te ñayuu tacá nación ñayřvi jéē 
ní jnama ya, caca i jee cúndijin 
luz ñuu un núu i. Te taca rey ñayiví 
quijicoo de ñuu ún, quindeca de 
tācá ndajníñu jee ndeé yahu jíín 
jéé cujéhnu de sáha. 25Te taca 
yéhyí ñuu ún ma cóndihyú cuiti 
nduú, chi tú na jecuáá coo. ?6Te ini 
ñuu ún quijicoo ñayuu tacá nación, 

quindeca i tacá ndajníñu jee ndeé 
yahu jíín jéé cujéhnu i sáha. 27 Te 
ma quívicoo cuiti ni tin jee jnehén. 
Ni ma quívicoo ñayuu casáha jniñu 
néé jíín jó castáhú. Chi quívicoo 
máni máá ñáyuu jee yosó síhví i 
nuú libro jee yosó síhví ñáyuu 
cotecu nií cáni, jes névaha Yaa cúu 


Londe. 
2 Yücuán na te ndajéhé ya ni 
steén ya nuü rl iin yute íyó 
ndoo. Te ndute un sáha jeé cótecu 
yō nií cáni. Te xíñú nájnúhun vidrio, 
te cáne nuú mesa nuú ndácu Yaā 
Dios jniñu jíín Yaa cúu Londe. ?Te 
jíca yúte ún sava mehñu calle 
cáhnu ñuu ún. Te ndindúú lado 
yuyúte un yíhi yujnu jeé cótecu 
yō nií cáni sáha. Te yujnu un jéhe 
ndehé uxi uŭ jínu jeé tin cuiya, chi 
taca yóo cúun ndeheé. Te ndaha 
yúcú i cúu tajna jeë ndúvaha ñayuu 
tacá nación. *Te tácá-ni jeé ni 
cáhan ya jee násiu jée váha cúu, 
ma cóo ini ñuu ún. Te ini ñuu ún 
cuifli máá mesa nuü ndácu Yaa Dios 
jniñu jíín Yaa cúu Londe. Te ñayuu 
cácandije jeé cácuu i mozo ya, 
chiñúhún i ya. “Te coto i nui ya, te 
condee sihví yá jneé i. Te ma cóo 
ga jecuáa ñuu ún. Te ñayuu cáyücu 
yúcuan tuá jíni ñúhún i jee cúndijin 
lámpara nuí i, ni jee cúndijin 
niandii. Chi jeë ndíndee máá Jítoho 
yO Yaa Dios cúu jeé cúndijin nuü i. 
Te ndacu i jniñu níí cáni cuiti. 


Jeé cuácuyajni ndiji Cristo 
6 Yücuán na te ni cahán ndajéhé 
un jíín rí: 
Taca jnúhun yáha cúu jnúhun jee 
jiní ndije ró jéé ndaa cúu. Te Jitoho 
yO Yaá Dios, máá yá sáha jíín tée 

cánacani jnúhun ya jeé jiín Espíritu 
yá cánacani de. Te suu máá yá ni 
tají yá ndajéhé ya návaha stéén nuú 
ñáyuu cácuu mozo ya tacá jniñu jeē 
yachi coo. 

7Ndiji yachi ri, achí yá. 

Te naca jeé ndetú ñayuu chusóhó 
jnúhun Yaa Dios jeé yosó núu tútu 
yáha. 

8Te ruhú Juan, ni jini sóho ri taca 
jnúhun yáha, te ni jito ri tacá jniñu 
yáha. Te ná ni jini soho ri ni jito ri, 
yücuán na te ni jecuiñi yití rí nuü 
jehé maá ndajéhé jeé ni stéén tācá 
jniñu yáha núi ri, jee chiñúhún rí 
ya nuú. *Te ni cahán ndajéhé un 
jíín rí: 

Ma sáha ró súcuan. Chi ruhú suni 
mozo Yaá Dios cúu ri, nájnúhun 
máá ró jiín táca hermano ro jee 
cánacani jnúhun ya, jiín ndihi 
ñayuu cájetáhú jnúhun yósó nuü 
tútu yáha. Sa suhva nuŭ maá Yaā 
Dios chiñúhún ró. Achí yá. 

10Te ni cahán gå ndajéhé un jíín 
rÍ: 

Ma chísahi ró táca jnúhun Yaa 
Dios jeé yosó núü tútu yáha, chi je 
cuacuyajni tiempo jeé cúndaa ndihi. 
11Te ñayuu casáha jniñu néé, na 
sáha ga máá i jniñu néé. Te ñayuu 
jnehén ánuá, na quéndoo máá i 
súcuan. Te sa ñayuu casáha jniñu 
ndaa, na sáha ga i jniñu ndaa. Te 
ñayuu cáhiyo ndoo ánuá, na cáca 
ndoo ga i súcuan. Achí ndajéhé un. 

12 Jendaá jeé ndiji yachi ri, achí 
Jesús. Te quiji ri jiín táhú cuáha ri 
nuü ¿in tin ñayuu, núu ndese jniñu 
ni casáha i. 13 Máá rí cúu nájnúhun 
letra A xihna ñúhún jíín letra Z jeé 
sándihí na, chi íyó rí nde xihna 
ñúhún te coo ri nií cáni. 

14Nacā jeë ndetü ñayuu jeë jéhe 
i jnuhun ndundoo ánuá i nájnühun 
ndúndoo sahma. Chi cuu caji i 
ndehe yujnu jee sáha jee cótecu i níí 
cáni, te cuu quívicoo i yéhyf ñuu 
it ún. 15Te ichi fuera ñuu ún cuiñi 
ñayuu tu cácandíije, jíín ñáyuu 
casáha tásí, jíín ñáyuu cájica jnéní, 
jíín ñáyuu cájehni ndiyi, jíín ñáyuu 
cáchiñúhún ídolo, jiín ñáyuu cácusit 
ni stahú jnáhan. 

16Máá rúhü Jesús, ni tají rí 
ndajéhé ri návaha castúhun yá táca 
jnúhun yáha nuü táca grupo ñayuu 
cácandíije. Te máá rí ni sáha jeé 
ni íyo rey David, te ni quiji ri nuú 
yucún David. Te cúu ri nájnúhun 
lucero ndíndë&e cáne cúndijin. Achí 
yá. 

17Te máá Espíritu Santo jiín máá 
ñahan jee nándaha jíín Yaa cúu 
Londe, cácahan: 

Nehen, quívicoo ró ndaha ya, 
achí. 

Te taca ñáyuu jeé jíni soho, suni 
na cáhán i: 

Nehen, quívicoo ró ndaha ya. 

Te taca ñáyuu cájichi jee cácuni 
i coho i, na quívicoo i ndaha ya, 
te súcuan-ni na cóho i ndute jeé 
cótecu i níf cáni sáha. 

18 Te taca ñáyuu jíni soho jnúhun 
Yaá Dios jeé yosó núü tútu yáha, 
cáhán nihin ri jiín i: Núu ndé 
ñáyuu chisóó i nuú jnúhun cáhán 
tutu yáha, te Yaā Dios chisóó yá 
jnúndóho cáhán tutu yáha, ndoho 
i. 19Te núu ndé ñáyuu quende i jecu 
jnúhun cáhán tutu yáha, te Yaá 
Dios quende ya tahü i jee yosó nút 
libro jee yosó síhví ñayuu cotecu nií 
cáni, te ma nihín i tahú i ini ñuu il 
ún. Te tutu yáha cúu jeé cahán siquí 
tacá un. 

20Te Yaá jeé ni cáhán taca jnúhun 
yáha, suhva cáhán ya: 

Jendaá jeé ndiji yachi ri, achí 
yá. 

Amén. Súcuan na cóo. Jitoho ná 
Jesús, jícán tahú na jée ndíji yachi 
ní. 

21Te ñúhun ni rí jeë Jítoho yo 
Jesucristo na sáha ga ya jee váha 
róhó jíjnáhan ró. Amén. 


